
other:: 宗門拈古彚集卷第二
collector:: 古杭白巖嗣祖沙門　淨符　彚集
△七佛 ^13a25

世尊因文殊一日忽起佛見法見。
被世尊威神攝向二鐵圍山。 ^13a27

五雲逢云。什麼處是二鐵圍山。
還會麼。如今有人起佛見法見。
五雲與烹茶兩盌。
且道是賞伊罰伊。 ^13a31

白雲端云。世尊當時無大人相。
如今有向承天者裏起佛見法見。
承天終不敢教動著他。
何謂如此。但得雪消盡。
自然春到來。 ^13a35

五祖演云。五祖則具大慈悲。
遂拍手云。曼殊室利不審。
今後更敢也無。良久乃自云。
一度被蛇傷。怕見斷井索。 ^13a41

師林則云。古人用處偏枯。
有前無後。我者裏家法又別。
直饒不起佛見法見。
也須貶向二鐵圍山。
何故。賞則俱賞。罰則俱罰。 ^13b2

寶華忍云。瞿曇白雲五祖三大老雖云扶樹綱宗。
要且未透末後句在。
曹山則不然。者裏若有起佛見法見。
每人分半院與他。
何故。一掌不浪鳴。
兩掌鳴摑摑。 ^13b8

開先金云。文殊遭貶即不無。
正恁麼時。且道瞿雲還免得二鐵圍山麼。
咦。六月朔風吹大地。
家家屋上砌蹇霜。 ^13b16

菩提珍云。世尊握閫外威權全提正令。
若非文殊也大難承當。
如今有人起佛見法見。
山僧願捨四大作禪牀供養。 ^13b22

世尊因調達謗佛生身陷入地獄。
乃令阿難往問你在地獄中安否。
調達曰我在此如三禪天樂。
世尊又令問你還求出否。
調達曰我待世尊來便出。
阿難曰。佛是三界導師。
豈有入地獄分。調達曰。
佛既無入地獄分。
我豈有出地獄分。 ^13b28

翠巖真云。親言出親口。 ^13b38

徑山杲云。既無出分。
又無入分。喚什麼作釋迦老子。
喚什麼作提婆達多。
又喚什麼作地獄。
還委悉麼。自携瓶去酤村酒。
却著衫來作主人。 ^13b40

天寧琦云。妙喜與麼批判。
刁刀相似。魚魯參差。
殊不知釋迦自釋迦。
調達自調達。地獄自地獄。
料掉沒交涉。一夜落花雨。
滿城流水香。 ^13b46

伏龍長云。臨危不悚真大丈夫。 ^13c4

萬峰藏云。既是三界導師。
為甚無入地獄分。
阿難直受始得。 ^13c6

寶華忍云。世尊鈎頭有餌。
慣釣金鱗。調達把定封疆。
全身賣俏。堪笑阿難不唧#CB00070;。
當時若有衲僧氣槩。
待道我豈有出地獄分。
便好云將謂你謗世尊。
調達縱有通天伎倆。
也只得瓦解氷消。 ^13c10

白巖符云。奇怪阿難一往看來大似替人傳語。
殊不知。一個葫蘆敗盡兩家。 ^13c18

世尊因靈山會上五百比丘得四禪定具五神通未得法忍。
以宿命智通各各自見往昔弑父害母及諸重罪。
於自心內各各懷疑。
於甚深法不能證入。
於是文殊承佛神力。
遂手握利劒持逼世尊。
世尊乃謂文殊曰。
住住不應作逆。勿得害吾。
吾必被害。為善被害。
文殊師利。汝從本已來無有我人。
但以內心見有我人。
內心起時我必被害。
即名為害。於是五百比丘自悟本心如夢如幻。
於夢幻中無有我人乃至能生所生父母。
於是異口同聲而讚嘆曰。
文殊大智士。深達法源底。
自手握利劒。持逼如來身。
如劒佛亦爾。一相無有二。
無相無所生。是中云何殺。 ^13c22

天童傑云。為人須為徹。
殺人須見血。文殊費盡腕頭氣力。
要且不知此劒來處。
帶累釋迦老子通身是口分踈不下。
五百比丘恁麼悟去。
入地獄如箭射。忽若踏翻大海。
趯倒須彌。雲門扇子#CB01387;跳上三十三天築著帝釋鼻孔。
東海鯉魚打一棒雨似盆傾。
又作麼生。良久云。
自從舞得三臺後。
拍拍元來總是歌。 ^13c44

萬峰藏云。我若作世尊。
待文殊來便一棒打殺。
免得比丘於無相無生處打之遶。 ^14a10

南山寶云。世尊被文殊一拶。
直得將從前所有滯貨盡情拋出。
若不得五百比丘善能解腕。
縱文殊通身是手也收拾不及。
雖然如是。在瞿曇門下則得。
衲僧門下一點也用不著。 ^14a14

崇先奇云。世尊舍己從人。
慈悲太殺。文殊權柄在手。
未得自由。帶累五百比丘髑髏粉碎。
於甚深法何曾夢見。
若是祖師門下。直須血濺梵天。
不見道為人須為徹。 ^14a22

世尊因外道問。不問有言不問無言。
世尊良久。外道歎曰。
世尊大慈大悲開我迷雲。
令我得入。遂作禮而去。
阿難乃白世尊曰。
外道見何道理稱歎而去。
世尊曰。如世良馬見鞭影而行。 ^14a30

五祖戒云。大小世尊被阿難一狀領過。 ^14a38

法眼益因僧請益云。
外道問世尊不問有言不問無言。
聲未絕。眼遽約住云。
住住。你擬向世尊良久處會那。
僧從此悟入。 ^14a40

雪竇顯云。邪正不分。
過猶鞭影。又云。諸禪德。
迷雲既開決定見佛。
還許他同參也無。
若共相委知。則天下宗師並為外道伴侶。
如各非印證。則東土衲僧不如西天外道。 ^14a46

翠巖芝云。大小世尊被外道當面塗糊。
祇如外道云令我得入。
要且未夢見在。既不曾夢見。
為什麼却悟去。 ^14b6

楊岐會云。世尊既捨己從人。
外道乃因齋慶讚。 ^14b12

溈山喆云。外道懷藏寶鏡。
世尊親為高提。直得森羅顯煥萬象歷然。
又得阿難金鐘再擊。
四眾共聞。然雖如是。
大似二龍玩珠。長他智者威獰。 ^14b14

雲居齊云。什麼處是外道悟處。
眾中道世尊良久便是舉鞭處。
恁麼會還得否。 ^14b20

昭覺勤云。外道因邪打正。
世尊看樓打樓。阿難不善旁觀。
引得世尊拖泥帶水。
若據山僧見處。待他道不問有言不問無言。
和聲便打。及至阿難問外道有何所證。
亦和聲便打。何故。
殺人須是殺人刀。
活人須是活人劒。 ^14b24

徑山杲舉雪竇語畢云。
邪正兩分。正由鞭影。 ^14b34

天寧琦云。欲識邪正不分麼。
誰是外道。誰是世尊。
欲識邪正兩分麼。
世尊自世尊。外道自外道。
此是天寧見處。一任諸方貶剝。 ^14b36

壽昌經云。此事可謂空谷傳聲。
虗堂習聽。祇如世尊良久。
昭覺賜棒。還是同是別。
若檢點得出。則外道作佛。
其或未然。佛即外道。
會麼。龍飛鳳舞真奇怪。
不中胡僧碧眼看。 ^14b42

磬山脩舉雪竇妙喜語畢云。
恰在鞭影裏批判。
且道離却鞭影一句作麼生道。
良久云。三十年後此話大行。 ^14c2

福嚴容云。世尊良久。
填溝塞壑。外道得入。
灸瘢著艾。且各與草鞋一緉。
要使疑殺天下。今日或有問不問有言不問無言。
山僧惟豎一指。且道與世尊是同是別。 ^14c8

古南門云。雪竇恁麼道。
可謂明辨華夷。雖然。
迷雲既開。尚不見佛。
衲僧外道向甚處蹲立。
者裏透得。許是同參。 ^14c16

南#CB00589;問云。
大小瞿曇鈍置太煞。
當時若是山僧。便與和座掀倒。
然雖如是。知我者少。
笑我者多。 ^14c22

報恩賢云。法眼道住住汝擬向世尊良久處會那。
我要問。不向良久處會。
向甚麼處會。復云。
還知麼。祇如者僧悟處與外道悟處。
是同是別。若道是同。
灼然天下宗師盡為外道伴侶。
若道是別。東土衲僧不如西天外道。
者裏緇素得。許汝參學事畢。 ^14c26

百丈泐云。運籌帷幄決勝千里。
不無世尊。祇如外道便爾悟去。
且畢竟見何道理。
莫在世尊良久處麼。
情知你向者裏錯會。 ^14c36

棲霞成云。外道置個問頭。
不出外道見解。世尊據坐。
可謂大人器度不失赤子之心。
阿難猶自口喃喃。
真可發一冷笑。然雖如是。
不因夜來鴈。怎見海門秋。 ^14c42

佛日晳云。雪竇妙喜二尊宿。
雖則氣吞佛祖名振古今。
檢點將來。三十棒一棒也放他不過。
何故。不合向鞭影邊妄分邪正。 ^15a2

崇先奇云。世尊不但瞞人亦且自瞞。
被阿難一拶。直得向驢前馬後立地者則且置。
祇如外道悟去。還端的也未。 ^15a8

法雲□云。伶俐波旬一撥便轉。
多聞慶喜三搭不回。
直饒窺得鞭影。猶是刻舟求劒。 ^15a14

世尊因波斯匿王問。
勝義諦中有。世俗諦否。
若言無智不應二。
若言有智不應一。
一二之義。其義云何。
世尊曰。大王。汝於過去龍光佛時曾問此義。
我今無說。汝今無聞。
無說無聞是名一義二義。 ^15a18

翠巖真云。波斯匿王善問不善答。
世尊善答不善問。
一人理上偏枯。一人事上偏枯。
翠巖當時若見。點一把火照看者黃面老子面皮厚多少。 ^15a26

薦福懷云。諸仁者。
大王分明問。世尊分明答。
賓主歷然。作麼生說個無說無聞底道理。 ^15a32

愚菴盂云。者黃面老子面皮厚多少。
祇可欺他俗漢。被你當面熱瞞。
據山僧判斷。將平天冠袞龍袍與世尊穿戴了。
將金縷袈裟與波斯匿王披了。
正恁麼時。喚作世尊又是匿王。
喚作匿王又是世尊。
且道如何折合。梅花連月和春送。
玉暎清芬入戶來。 ^15a36

報恩賢云。世尊雖則善答。
帶累匿王墮在死水。
善權則不然。待問一二之義其義云何。
舉起拂子云。喚作拂子則觸。
不喚作拂子則背。
畢竟喚作甚麼。待擬議。
隨與一喝。直使匿王透去。
非惟不落一二之數。
亦且慶快平生。 ^15a48

靈巖儲云。佛佛授手。
祖祖相傳。如印印水。
似空合空。雖則文彩全彰。
要且不存朕跡。苟非具超方眼者。
未免又坐在無說無聞處。
或有問國清一二之義其義云何。
只對他道。四海浪平龍睡穩。
九天雲靜鶴飛高。 ^15b10

世尊因外道問昨日說何法。
世尊曰昨日說定法。
曰今日說何法。世尊曰今日說不定法。
曰。昨日說定法。今日何說不定法。
世尊曰。昨日定。今日不定。 ^15b20

五祖戒云。世尊何得將別人物作自己用。 ^15b26

溈山喆云。世尊大似看樓打樓。
大溈即不然。待問昨日說定法今日何說不定法。
但云非汝境界。 ^15b28

薦福懷云。黃面老子被外道拶著。
出自偶然。雖然如此。
邪正未分。若人辨得。
許你頂門具眼。 ^15b32

龍華宗云。黃面瞿曇隨邪逐惡。
外道雖則言中有響。
怎奈眼裏無筋。龍華若在。
一齊與他一頓。 ^15b36

世尊有異學問諸法是常耶。
世尊不對。曰諸法是無常耶。
世尊亦不對。曰世尊具一切智何不對我。
世尊曰。汝之所問。
皆為戲論。 ^15b40

高峰妙云。異學有言若啞。
世尊無語如雷。者裏見得分明。
正是增益戲論。何故。
諦聽諦聽。 ^15b46

世尊因黑氏梵志運神力以左右手擎合歡梧桐花兩株來供養。
世尊乃召仙人。志應諾。
世尊曰放下著。志遂放下左手一株花。
世尊又召仙人放下著。
志又放下右手一株花。
世尊又召仙人放下著。
志曰。世尊我今兩手皆空。
更教放下箇甚麼。
世尊曰。吾非教汝放捨其花。
汝當放捨外六塵．內六根．中六識。
一時捨却。無可捨處。
是汝免生死處。志於言下悟無生忍。 ^15c2

徑山琇云。佛為三界大師。
尚墮在識情數量。
合喫二十棒。梵志雖然悟去。
亦未出得識情數量。
合喫二十棒。北山恁麼批判。
且道有過無過。蕭何制律。 ^15c16

棲霞成云。三界大師不合將閨閣中物搬出。
返被梵志看破。若是壽昌。
待道我今兩手皆空更教放下個甚麼。
便與痛棒打出。何故。
不見道殺人須用殺人刀。
活人須用活人劒。 ^15c22

世尊坐次。見二人舁猪過乃問。
者個是什麼。二人曰。
佛具一切智。猪子也不識。
世尊曰也須問過。 ^15c30

太陽玄別二人語云。
不因世尊問。洎乎忘却。 ^15c34

壽昌經云。君子有成人之美。 ^15c36

萬峰藏云。羿向前過。
世尊早墮了也。 ^15c38

萬壽範云。世尊不是知而故問。
慣於平地生波。設使此二人果是雄傑。
待問時即進前叉手而立曰。
老瞿曇你是甚麼心行。
敢保世尊有口如瘂。 ^15c40

資福侶云。利動君子。 ^15c46

黃梅覺云。老瞿曇特殺無端。
當時恁麼問。被二人呵呵大笑羿猪竟去。
又作麼生。 ^15c48

崇先奇舉太陽壽昌語畢云。
兩個老老大大都來以己方人。
殊不知黃面老子將欲取之必固與之。 ^16a4

白巖符云。世尊老老大大向平地上撈甚魚鰕。
若不是者兩個孟八郎。
看你者番舉措如何合殺。 ^16a8

世尊在靈山會上拈花示眾。
是時百萬人天一皆默然。
唯迦葉尊者破顏微笑。
世尊曰。吾有正法眼藏。
涅槃妙心。實相無相。
微妙法門。不立文字。
教外別傳。付囑摩訶迦葉。 ^16a12

白雲端云。迦葉善觀風雲別氣色。
雖然如是。還覺頂門重麼。 ^16a20

黃龍心云。直下穿過髑髏。
已是換却眼睛。臨危不在悚人。
向甚處見釋迦老子。 ^16a24

雲峰悅因僧問。靈山拈花意旨如何。
峰云一言既出駟馬難追。
迦葉微笑意旨如何。
峰云口是禍門。 ^16a28

石田薰云。焦磚打著連底凍。
赤眼撞著火柴頭。 ^16a32

高峰妙云。世尊扶頭。
迦葉扶尾。直至如今擡舉不起。
莫有共著力者。麼以兩手作扶勢云。
也只兀底耳。 ^16a34

徑山琇云。世尊拈花。
人貧志短。迦葉微笑。
馬瘦毛長。若云吾有正法眼藏付囑摩訶迦葉。
也是空拳誑小兒。 ^16a40

烏石道云。當時幸是迦葉一人。
設使百萬人天悉皆破顏微笑。
世尊正法眼藏涅槃妙心且道分付阿誰。
豎拂子云。者裏還有破顏微笑者麼。
擊案云。相識滿天下。
知心能幾人。 ^16a46

獅林則云。今日不肖兒孫要問黃面老子。
者兩件物你從那裏得來。
待擬開口。好與一喝。 ^16b6

雪竇雲舉手作拈花勢云。
眾中有解笑者麼。
若有。可謂今之古之堪為英俊。
若無。牙齒一具骨。
口唇兩片皮。開合總由己。
胡為不自知。喝一喝。 ^16b10

天童忞云。從上祖禰不了。
至今殃及兒孫則且置。
且道靈山有付囑無付囑。
若道有付囑。埋沒金色頭陀。
若道無付囑。孤負釋迦老子。
試問諸人作麼生道得出格一句。
良久喝一喝云。千聖不知何處去。
倚天長劒逼人寒。 ^16b16

金粟元云。迦葉雖則動絃別曲。
怎奈鐵枷安在項上了也。
還有免得此過者麼。
直饒有。也祇是個淈 #CB05272;漢。 ^16b26

風穴喜云。世尊具拏龍手。
迦葉有陷虎機。然雖父為子隱子為父隱。
要且瞞他百萬人天一點不得。 ^16b32

雲菴悅云。我若作飲光。
當時見伊道吾有正法眼藏〔云云〕。
便好再發一笑。看者黃面老漢又如何折合。 ^16b36

崇先奇云。一人訛言亂眾。
一人承虗接響。總是髑髏前見鬼。
可惜當時一會俱不丈夫。
以致而今逐鹿不已。 ^16b42

五峰甫云。就我看來。
總不如百萬人天在冷地裏眼骨轆地只管看。
且道他看個什麼。
看他兩個漢白日青天開了眼尿牀。 ^16b48

崇慶古云。世尊平地骨堆。
飲光開眼失跌。累及後代兒孫。
烏龜却喚作鱉。大眾。
山僧與麼批判也是徒勞唇舌。
阿呵呵。金風一陣來。
掃却庭前葉。 ^16c6

崇化能云。世尊拈花。
憐兒不覺醜。迦葉微笑。
刺腦入膠盆。 ^16c12

白巖符云。老瞿曇節外生枝。
大迦葉隨邪逐惡。
黃河水向源頭濁了也。
並須喫棒有分。當時有人見他拈起青蓮。
便好一喝云。草本不勞拈出。
他若更道吾有正法眼藏。
但以手捉鼻掩耳而出。
看者瞿曇別作個甚麼勾當。 ^16c16

世尊臨入涅槃。文殊請再轉法輪。
世尊咄曰。文殊。吾四十九年未曾說一字。
請吾再轉法輪。是吾曾轉法輪耶。 ^16c26

雪峰空徵云。且道世尊從文殊請不從文殊請。 ^16c32

寶壽方云。文殊如是問。
世尊如是答。且道是轉法輪不是轉法輪。
若言是。世尊向文殊曾說個甚麼。
來若言不是。怎奈贓證現在。 ^16c34

友可玄云。相逢盡道休官去。
林下何曾見一人。 ^16c40

白巖符云。潦倒世尊靈龜拽尾。
瞞文殊則得。我若見道請吾再轉法輪是吾曾轉法輪耶。
便好合掌云。我今此去。
專為流通。 ^16c42

世尊於涅槃會上以手摩胸告眾曰。
汝等善觀吾紫磨金色之身。
瞻仰取足。勿令後悔。
若謂吾滅度。非吾弟子。
若謂吾不滅度。亦非吾弟子。
時百萬億眾悉皆契悟。 ^16c48

雲峰悅云。然則膏肓之病不足以發藥。
雲峰今日且作死馬醫。
汝等諸人皮下還有血麼。 ^17a8

東禪觀云。其時眾中有個作者。
纔見伊以手摩胸。
便出約住云。瞿曇。
你者醜舉止休拈出也。
他若知非。決定緘口。
免見百萬億眾墮邪倒見。 ^17a12

徑山冲云。世尊平生用盡伎倆。
臨死之際。求生不得生求死不得死。
山僧則不然。要行便行要去便去。
八臂那吒擡不住。
遂化去。 ^17a18

徑山琇云。病入膏肓莫能療治。
非但世醫拱手。便是耆婆神醫只得倒退三舍。
北山遠孫今日却要為他療治去也。
廼豎拂子云。巍巍堂堂。
煒煒煌煌。觸處顯現。
初不覆藏。遂擊拂子一下云。
柳色黃金嫰。梨花白雪香。 ^17a24

高峰妙云。黃面瞿曇四十九年顛之倒之橫說豎說。
貴圖末後殷勤。殊不知賺他百萬億眾至今墮在鐵圍山下無由解脫。 ^17a34

雲居莊云。瞿曇末上一場敗闕。
百萬億眾中更無一人有衲僧氣息。
諸人還見世尊以手摩胸麼。
水向石邊流出冷。
風從花裏過來香。 ^17a40

清化嶾云。當時山僧若在。
但輕輕向世尊背上撫一下云。
老不休心。非但令瞿曇滿面慙惶。
亦免使百萬人天杓卜聽虗聲。 ^17a46

崇先奇云。漆以堅自割。
膏以明自焚。黃面瞿曇至死不變。
強哉矯。 ^17b4

世尊既入涅槃。迦葉尊者最後至。
世尊乃於棺中露雙趺示之。
迦葉作禮。請如來以三昧火而自闍維。
即時金棺從七寶牀升。
舉繞拘尸羅城七匝却還本處。
化火光三昧而自焚之。 ^17b8

城山洽云。黃面老子賣弄四十九年猶未足意。
臨末梢頭又做出許多伎倆。
真個不知死活。雖然如是。
粉骨碎身未足酬。
other:: 
# 諸經
△諸經〔附〕 ^17b16

法華經曰。止止不須說。
我法妙難思。諸增上慢者。
聞必不敬信。 ^17b24

天寧琦云。說了也止得麼。
黃面老人分踈不下。
卓拄杖云。有時拈在千峰頂。
劃斷天雲不放高。 ^17b28

寶壽新曰。昔日有僧入冥見地藏。
藏曰你平生脩何行業。
僧曰持法華經。地藏乃問。
止止不須說。為是說為是不說。
僧無對。壽代僧云。
何必重宣。 ^17b32

白巖符云。潦倒世尊把不住拏不牢。
將無上寶聚狼藉殆盡。
而乃云止止不須說。
此處無金三十兩。 ^17b38

圓覺經曰。居一切時不起妄念。
於諸妄心亦不息滅。
住妄想境不加了知。
於無了知不辨真實。 ^17b42

雪堂行云。枯樹雲充葉。
凋梅雪作花。擊筒方木響。
蘸雪喫冬瓜。長天秋水。
孤鶩落霞。 ^17b46

天童傑云。釋迦老子擔得一擔矇#CB05189;出來。
撞著雪堂。添得一擔顢頇。
祥符不是壓良為賤。
也要緇素分明。生鐵鑄牛頭。
牽犂還拽耙。智者笑忻忻。
愚人驚怪差。古往今來幾百年。
更向鬼門重貼卦。
驀拈拄杖云。看看。
釋迦老子來也。向諸人道據虎頭收虎尾。
第一句下明宗旨。
乃卓一卓下座。 ^17c2

天寧琦云。若然者。
道有也得道無也得。
向上也得向下也得。
得也得不得也得。
數片白雲籠古寺。
一條綠水遶青山。 ^17c14

報恩秀云。居一切時不起妄念不。
於諸妄心亦不息滅不。
住妄想境不加了知不。
於無了知不辨真實不。
圭峰科此一段。謂之忘心頓證。
又名忘心入覺。萬松下四個不字。
且道合屬那一科。 ^17c20

博山來云。四個不字是殺人刀是活人劒。
點鐵成金。旋天轉地。
萬松門下卓卓全該。
若是絕學沙門。更須從頭刪過。
吽。 ^17c28

楞嚴經曰。若以能推的是汝心則認賊為子。 ^17c34

龍濟脩別云。若能推的不是汝心則認子為賊。 ^17c36

天童覺云。如今推也。
是子是賊。買帽相頭。
食魚去骨。 ^17c38

寶壽新云。世尊只知其一不知其二。
龍濟只知其二不知其一。
者裏則不然。能推的是心也得。
不是心也得。何故。
朝朝正月半。夜夜是元宵。 ^17c42

楞嚴經曰。吾不見時。
何不見吾不見之處。
若見不見。自然非彼不見之相。
若不見吾不見之地。
自然非物。云何非汝。 ^17c48

博山來云。盡大地是個釋迦。
阿難#CB05218;著釋迦鼻孔。
盡大地是個阿難。
世尊裂破阿難胸襟。
且道向甚麼處見。
甚麼處不見。者裏著得一隻眼。
黃面瞿曇非但瞞人亦乃自瞞。 ^18a6

楞嚴經曰。一人發真歸元。
十方虗空悉皆消殞。 ^18a14

五祖演云。一人發真歸元。
十方虗空觸著磕著。 ^18a16

昭覺勤云。一人發真歸元。
十方虗空錦上添花。 ^18a18

洞山度云。一人發真歸元。
十方虗空八字打開。
乃展兩手下座。 ^18a20

楞嚴經曰。見見之時。
見非是見。見猶離見。
見不能及。 ^18a24

能仁珪云。落花有意隨流水。
流水無心戀落花。 ^18a26

楞嚴經曰。諸可還者自然非汝。
不汝還者非汝而誰。 ^18a28

能仁珪云。常恨春歸無覓處。
不知轉入此中來。
喝一喝云。三十年後莫道能仁教壞人家兒女。 ^18a30

楞嚴經曰。汝但棄其生滅。
守於真常。常光現前。
根塵識心自然銷落。 ^18a34

靈巖儲喝一喝云。
黃面老子和麩糶麵。
二千年來罕人酬價。
天寧既開者個行戶。
難教客貨久滯。今朝一時攤向人前。
知時達變者便請滿載而去。
其或遲鈍。卓拄杖云。
早晚行情不定。莫言不道。 ^18a38

金剛經曰。若有人持誦此經為人輕賤。
是人先世罪業應墮惡道。
以今世人輕賤故。
先世罪業即為消滅。 ^18a46

博山來云。者般說話。
縛殺多少人。解脫多少人。
兼雌帶黃。滅胡種族。
若以因果評。入地獄如箭射。 ^18b2

金剛經曰。若見諸相非相即見如來。 ^18b6

法眼益別云。若見諸相非相即不見如來。 ^18b8

天童覺云。世尊說如來禪。
法眼說祖師禪。會得甚奇特。
不會也相許。 ^18b10

寶華忍云。大小世尊抱橋柱洗澡。
不肖則不然。若見諸相非相。
即見諸相。雖然。要見如來則易。
見諸相則難。 ^18b14

白巖符云。世尊話作兩橛。
法眼只見一邊。者裏則不然。
若見諸相。不必更見如來。
雖然。在祖師門下須別有長處始得。
乃喝一喝。 ^18b20

涅槃經曰。諸行無常是生滅法。
生滅滅已寂滅為樂。 ^18b26

徑山杲云。真生無可生。
真滅無可滅。寂滅忽現前。
蝦蟆吞却月。 ^18b28

天寧琦云。寂滅不現前。
心心生與滅。龜毛扇子扇。
泥牛一點血。 ^18b32

天奇瑞云。世尊為大千世界之法主。
何得似靈龜拽尾拂跡成痕。
既是諸行無常。因甚却存寂滅。 ^18b36

興善廣云。可惜者黃面漢話作兩橛。
宗門拈古彚集卷第二
 ^18b40
