佛日普照慧辯楚石禪師語錄卷第十八
other:: 
# 偈頌四
偈頌四
editor:: 侍者　文斌等　編
other:: 
## 明真頌二十八首
明真頌二十八首
我有摩尼一顆。埋在五蘊身田。
昨向泥中取出。光明照燭無邊。
所為莫不知意。日用尋常現前。
世上誰無此寶。昏迷未脫葢纏。
死生生死。縈絆果報。
或人或天。一旦逢善知識。
豈非有大因緣　〔右一〕。 ^643c31

只這言語聲色。非根非塵非識。
釋迦親見燃燈。故號能仁寂默。
平治自家田地。淨除瓦礫荊棘。
身光充徧十虗。豈止百千萬億。
一念成佛。不疑多方。
轉化何極。雖云妙行莊嚴。
畢竟歸無所得　〔右二〕。 ^643c39

觸目無非此道。莫揀精麤大小。
眾生與佛何殊。總是自心所造。
修善天堂化生。受用珍奇異寶。
地獄皆由作惡。鐵牀銅柱圍繞。
臨終罪業現前。方恨悔之不早。
覺悟煩惱菩提。迷惑菩提煩惱　〔右三〕。 ^644a2

禪師不假多知。饑飡渴飲隨時。
將心用心大錯。在道修道堪悲。
內外推尋不見。中間亦絕毫釐。
眾生別求智慧。諸佛何異愚癡。
一等黃金作器。瓶盤釵釧環兒。
自體元無改變。千般任用爐鎚　〔右四〕。 ^644a10

貪嗔癡號三毒。三毒起於一心。
本來空寂三毒。三毒自此平沈。
頓獲金剛正體。親聞大覺圓音。
了然不生不滅。解者非古非今。
智士現前究竟。愚人向外推尋。
妄情造業難斷。如象溺泥漸深　〔右五〕。 ^644a18

觀心常坐習定。便欲此生親證。
證得常住法身。堪續如來慧命。
若也沈空滯寂。墮於二乘禪病。
澄潭不許龍盤。大象豈游兔徑。
隨處逍遙快樂。洞明自己真性。
可中不亂不定。向上非凡非聖　〔右六〕。 ^644a26

法離言語文字。返著文字言語。
假使精進三藏。何如直截根源。
巡行數墨不悟。轉讀令人轉昏。
心地本無一物。澄空逈絕塵痕。
胡為自起障礙。日夜隨他六根。
一念空諸所有。魔外窺#CB15111;無門　〔右七〕。 ^644a34

昔有維摩大士。示疾毗耶城裡。
三十二箇菩薩。各談不二玄旨。
文殊請問維摩。維摩一默而已。
如今愽地凡夫。未學音聲三昧。
剛把公案批判。妄將賢聖訶毀。
若非了悟自心。般若妄談招罪　〔右八〕。 ^644a42

末法比丘不讓。多因忿怒鬬諍。
既依大戒出家。須稟六和為尚。
羅漢深證無生。未曾與人相抗。
善哉圓頂方袍。便是當來佛樣。
心內坦然平夷。世間靡不歸仗。
莫起一念嗔火。赫赫燎原難向　〔右九〕。 ^644b2

眾生業識茫茫。心裏渾如沸湯。
只管隨聲逐色。何由返照回光。
參禪發明自性。譬似遠客還鄉。
曠劫收歸當念。當念含攝十方。
觸境逢緣不變。著衣喫飯如常。
無明從此消滅。熱惱自然清涼　〔右十〕。 ^644b10

不了第一義諦。因茲名曰無明。
我觀無明無性。無住無滅無生。
菩薩雙亡理事。聲聞怕怖色聲。
一居逍遙樂土。一在解脫深坑。
離却二邊中道。洞然清淨光明。
人間天上隨意。廣度恒沙有情　〔右十一〕。 ^644b18

靈空元自無像。不用斷除妄想。
妄想即是真心。何須分一作兩。
氷消為水溫和。水結為氷嚴冷。
濁惡眾生可化。清淨諸佛堪仰。
諸佛眾生本性。豈同外物消長。
金剛座上剎那。永絕從前影響　〔右十二〕。 ^644b26

法身不見邊表。日用何曾欠少。
語默動靜施為。無心自然合道。
但有絲毫罣礙。便遭魔境纏繞。
大海普納百川。須彌合成四寶。
到頭難免無常。徒自汪洋峻峭。
一悟真空妙理。涅槃生死俱了　〔右十三〕。 ^644b34

眾生本來自佛。甘墮無明窠窟。
若悟無明本空。輪迴從此超出。
譬如一點明燈。能破千年暗室。
決了貪嗔體性。空華陽#CB08504;非實。
直須立志參究。不可隨情放逸。
惟有禪門捷徑。別無入道要術　〔右十四〕。 ^644b42

佛口初無言說。法身豈有生滅。
只因隨順世間。便見千差萬別。
細辨凡夫因果。廣標諸聖旨訣。
玄門歷歷開張。教網重重施設。
末上拈花示眾。盡除方便直截。
譬如十斛驢乳。散在一滴獅血　〔右十五〕。 ^644c2

大有世間癡漢。隨他聲色流轉。
不知萬境樅然。總是心靈所變。
墮在塵勞海中。無由脫離魔羂。
羊車即是牛車。我面何殊佛面。
直下回頭便是。不勞苦口相勸。
一朝颺下皮囊。免到閻公業案　〔右十六〕。 ^644c10

小小如螢之火。能燒大地叢林。
莫教一念嗔起。滅盡無邊道心。
佛祖令人保護。防他境界來侵。
眾生與佛何別。棄却真如外尋。
流出葢天葢地。本來非古非今。
要知般若靈驗。入海鐵舡不沈　〔右十七〕。 ^644c18

覺道無過自悟。參禪不要他求。
却來心外覔佛。如向沙中取油。
演若達多發笑。也曾棄鏡尋頭。
白雲千里萬里。黃葉前秋後秋。
要了即今便了。未休何日當休。
拍手浩謌歸去。倒騎露地白牛　〔右十八〕。 ^644c26

古今得道賢聖。當念無脩無證。
煩惱菩提兩亡。涅槃生死俱淨。
境風飄鼓不動。常處那伽正定。
應佛圓如太虗。臨機湛若明鏡。
堂堂世出世間。在在法王法令。
一切凡夫本同。不離法界體性　〔右十九〕。 ^644c34

愚夫背惡向善。佛道轉求轉遠。
放下身心便休。一時善惡俱遣。
天堂快樂不思。地獄煎熬亦免。
好箇天真古佛。十方法界充滿。
既無生滅去來。寧有是非長短。
性地自然坦平。塵勞何用除斷　〔右二十〕。 ^644c42

法王出現世間。方便談空破有。
有者必歸於無。是為聖師子吼。
玉毫金相莊嚴。前取涅槃非久。
天地至時崩壞。誰論貧富好醜。
可憐外道愚癡。妄執梵天長壽。
八萬大劫既終。難免輪迴不受　〔右二十一〕。 ^645a2

何處出離生死。幾人悟解真空。
真空非有形貌。更問南北西東。
瞥起纖毫妄念。頭頭窒礙不通。
執之必落邪道。放之未免昏蒙。
身心直下透脫。如鳥飄然出籠。
無病何須服藥。愚癡智慧雙融　〔右二十二〕。 ^645a10

任你多般取捨。如同水上浮漚。
漚生漚滅難止。念去念來不休。
努力要須猛省。回光更莫他求。
一間空舍無主。傾壞何勞再修。
饑把鉢盂噇飯。睡時塊石枕頭。
十二時中快樂。誰能似我無憂　〔右二十三〕。 ^645a18

幻士化成大宅。園林花果爭鮮。
其中羅列男女。車馬住來市廛。
取性歡呼鼓舞。乘時放逸狂顛。
死生骨骸盈地。婚嫁笙歌滿前。
愚者執為實有。不知幻化使然。
至竟都無一物。雲開依舊青天　〔右二十四〕。 ^645a26

法性本無造作。且非內外中間。
聲色何須苦猒。塵根亦不相關。
斷除煩惱轉遠。求證菩提即難。
有念便沈生死。無為自契涅槃。
兩途俱是障礙。中道又隔河山。
打破鏡來相見。身心索爾虗閑　〔右二十五〕。 ^645a34

悟向迷中尋悟。迷從悟裡發迷。
被他二法纏縛。何日解成菩提。
佛祖元無指示。癡狂妄有思惟。
常情執著不捨。斷見由來自欺。
智者不求解脫。一言可破羣疑。
貪嗔即是大道。背捨心王問誰　〔右二十六〕。 ^645a42

燃燈授記釋迦。於法了無所得。
我觀天上人間。不見當來彌勒。
濁惡眾生可怪。目前覩佛不識。
何須轉腦回頭。便合騎聲葢色。
盡未來時度生。分身百千萬億。
即今揭示龍華。一切人間罔測　〔右二十七〕。 ^645b2

欲識自家寶藏。六時常放光明。
本非青黃赤白。不離坐臥經行。
三世如來骨髓。歷代祖師眼睛。
大似水中月影。還同色裡膠青。
灼然不可取捨。畢竟難論壞成。
在在逢緣利益。塵塵救度迷情　〔右二十八〕。
other:: 
## 招提德嚴法師講首楞嚴經說偈一十八首寄之
招提德嚴法師。講首楞嚴經說偈一十八首寄之 ^645b10

得道應須廣度生。
度生必使性心明。
閻浮提有梵天呪。
捺洛迦無婬欲情。
慶喜出遭魔網羂。
文殊來護法舟傾。
多聞未可為奇特。
曠劫薰修在力行。 ^645b22

外洎虗空內色身。
都盧不出此心真。
浮漚未足窮瀛渤。
棄指須當認月輪。
聽法緣心非本性。
掌亭實主豈游人。
離聲與色無分別。
石上栽花井底塵。 ^645b28

手開手合寶光飛。
左右回觀是阿誰。
須信此頭搖動處。
不妨全體寂然時。
明心見性無舒卷。
認物隨流妄覺知。
無上法王真實語。
豈同虗假末伽梨。 ^645b34

波斯匿性未嘗遷。
老見恒河似幼年。
莫景不須悲白髮。
浮雲終是散青天。
來從曠古人何在。
去作荒丘骨已捐。
劫火洞然無一物。
分明父母未生前。 ^645b40

七處徵心心不有。
八還辨見見元無。
擘開祕密千重鎻。
迸出圓明一顆珠。
從此聖凡知解絕。
有何生死性情拘。
話頭拈起知音少。
留與人間作楷模。 ^645b46

地水火風空見識。
徧周法界本來圓。
當知實義非言說。
妄計因緣與自然。
起滅無從常住體。
麤浮不悟此經詮。
眾生那箇不成佛。
與作當來得度緣。 ^645c4

根塵識是如來藏。
於一毫端洞十方。
大地無時相助發。
虗空有口自敷揚。
眾生不守真如性。
諸佛皆居常寂光。
生滅去來何所礙。
鳥飛不盡碧天長。 ^645c10

覺明明覺異還同。
畢竟山河大地空。
演若多心狂自歇。
摩登伽女呪難籠。
直教根本無明斷。
便與如來妙理通。
三世有為皆有滅。
十虗無始定無終。 ^645c16

一六義生圓湛中。
一亡盡使六銷鎔。
脫粘內伏心非有。
勞發前塵性本空。
自在浮沈魚出網。
無妨去住鶴離籠。
根根互用如何說。
正與花巾解結同。 ^645c22

良哉二十五圓通。
各各熏脩不滯空。
證入法門雖有異。
悟明心地本來同。
思惟妙德言尤審。
選擇觀音耳最聰。
堤畔綠楊新過雨。
數聲黃鳥囀春風。 ^645c28

斷婬除殺又離偷。
成佛難將妄語求。
此四律儀持不染。
彼諸魔事及無由。
道場既立心身淨。
神呪弘宣剎海周。
無量金剛來護法。
願將杵破惡魔頭。 ^645c34

八萬四千顛倒想。
想為十二類生因。
妙明覺性如開悟。
虗妄浮心即本真。
龍鬼天仙紅肉髻。
羽毛鱗甲紫金身。
誰能靜坐思量看。
內外中間絕點塵。 ^645c40

三界眾生依食住。
永除酒肉斷婬心。
相生相殺既無業。
外境外魔終不侵。
刻骨銘肌持淨戒。
隨方覩佛奉玄音。
瑠璃中更懸明月。
一片光華耀古今。 ^645c46

智慧初明欲習乾。
位從四十四心安。
信初中道純真性。
灌頂如王付國看。
利行度生心愈曠。
回真向俗道何寬。
欲登十地須加行。
行覺重重複又單。 ^646a4

吾聞地獄元非有。
十習纔成六報來。
惡念轉教為佛福。
刀山喝使作金臺。
不貪天上歡娛事。
肯受人間愛慾胎。
本性彌陀常顯現。
蓮花一朵待時開。 ^646a10

十類元從十鬼分。
命終報盡#CB11040;為人。
十仙徒此短長壽。
三界不離生死身。
色究竟天居有頂。
大阿羅漢出凡塵。
窮空大道無歸處。
未免從頭再入輪。 ^646a16

旋消五陰十禪那。
十五重重破惡魔。
明目不愁幽暗隔。
堅氷爭奈沸湯何。
自心了悟非登聖。
如水平流豈異波。
直至菩提無少乏。
大家稱贊阿難陀。 ^646a22

五陰由來體是虗。
五重妄想待消除。
不離本覺妙明性。
要識根元生起初。
多劫受熏嗟莫算。
六根互用滅無餘。
盈空寶施微塵佛。
若比弘經福不如。
other:: 
## 示諸禪人九首
示諸禪人九首 ^646a28

四七二三何所傳。
分明佛祖是生冤。
拈來的的無多子。
點破區區在一言。
猶自將心求悟解。
不須特地覔根源。
晝明夜暗尋常事。
屋角風鈴語更繁。 ^646a36

都緣昧却自家心。
只管茫茫向外尋。
不識綵雞呼作鳳。
還將黃葉認為金。
求師#CB02494;涉山川遠。
逐境因循歲月深。
有問却須向伊道。
誰家屋裡沒觀音。 ^646a42

而今謾說普通年。
此話無人舉得全。
臨濟何曾見黃檗。
趙州亦不到南泉。
追風木馬來如電。
入海泥牛去似煙。
船在須彌山上泊。
一篙撑破水中天。 ^646a48

立處孤危用處親。
不知蹉過那邊人。
宗師未免拋機境。
學者須令辨主賓。
熱喝嗔拳同滅電。
普天帀地盡揚塵。
果能著著超方外。
十影神駒磨色麟。 ^646b6

喃喃唱道固非真。
默默酬機也未親。
却是山河大地說。
徒勞文字語言陳。
敲牀豎拂休稱妙。
簇錦攢花枉鬬新。
可信吾宗無此事。
分明不認本來人。 ^646b12

樹凋葉落正斯時。
體露金風幾箇知。
未入玄門難下口。
從來大悟不存師。
炊巾謾為參方展。
掣電猶嫌佇思遲。
五十三人爐鞴熱。
鑄成一箇善財兒。 ^646b18

不除妄想不除真。
也是朱砂畫月輪。
脫體承當能幾箇。
將心湊泊有多人。
寒山直忘來時道。
布袋橫拖滿眼塵。
世出世間常快活。
從他物我競踈親。 ^646b24

瑞巖自喚主人公。
口與心違道不同。
千里持來須粉碎。
滿盤托出盡虗空。
隨聲逐色龜投網。
得意忘言鶴脫籠。
何必升堂求指示。
現前無法不圓通。 ^646b30

日用分明問阿誰。
談玄說妙謾多知。
新新固是無停識。
念念何曾有住時。
若遣眾生修定慧。
還令諸佛起愚癡。
五雙十箇難吞透。
自作金圈與栗皮。
other:: 
## 閱藏諸僧求偈六首
閱藏諸僧求偈六首 ^646b36

以字不成八字非。
普天帀地解人稀。
生獰師子纔開口。
忿怒那吒頓失威。
三竅圓珠言下得。
十方法界目前歸。
如來禪許師兄會。
還我宗門向上機。 ^646b44

教外別傳傳底事。
言前便領領何遲。
纔求妙悟心昏昧。
未透玄關眼搭 #CB02274;。
佛字道來須潄口。
禪牀掀倒不容師。
偏圓半滿何須舉。
盡是空拳誑小兒。 ^646c2

案頭故紙已多年。
中有摩尼曜大千。
了了示人人不會。
明明標旨旨難宣。
牛欄馬廐如何說。
海藏龍宮作麼詮。
一句包容無量義。
閻浮樹在海南邊。 ^646c8

覔心不得便心安。
因甚禪流入作難。
往古來今多少樣。
改頭換面百千般。
須教兔子離窠窟。
更逼鮎魚上竹竿。
自己靈臺如未悟。
藏經只為別人看。 ^646c14

拈來更問是何經。
寶藏玲瓏夜不扄。
露柱伸眉萬象說。
須彌合掌太虗聽。
雲門特地攛拄杖。
百丈無端指淨瓶。
頂上撥開三隻眼。
知君猶自磨惺惺。 ^646c20

心是光明妙法幢。
照今照古信非隻。
#CB00403;堦凍蟻空尋穴。
撲紙癡蠅未透#CB00551;。
達磨大師#CB01323;轢鑽。
釋迦老子葛藤樁。
尋常只麼閑閑地。
可使波旬外道降。
other:: 
## 送僧住菴九首
送僧住菴九首 ^646c26

住菴門戶潑天開。
且豎拳頭接往來。
方便許人呈漆器。
等閑垂釣得黃能。
是窻是壁心心現。
非聖非凡法法該。
佛祖位中留不得。
從教金殿鎻蒼苔。 ^646c34

大隋燕坐木菴時。
問答何曾巧設施。
拄杖挑虵付猛火。
草鞋信手葢烏龜。
無論正定兼邪定。
盡使深疑頓絕疑。
東土西天無佛祖。
說禪不動口唇皮。 ^646c40

滿屋黃金眼不開。
山居豈是大癡呆。
鉢中飯少枯堪喫。
身上衣單紙可裁。
日出道人鉏地去。
夜深童子點燈來。
須知佛法無高下。
悟了方堪養聖胎。 ^646c46

白雲深護碧巖幽。
成現生涯免外求。
一箇衲衣聊掛體。
三間茅屋且遮頭。
長松片石閑無事。
淡飯麤茶飽即休。
拈出舀溪長柄杓。
不風流處也風流。 ^647a4

昔人久矣住巖阿。
撞著燒菴施主婆。
十字街頭無向背。
孤峯頂上却誵訛。
侵晨自拾枯柴去。
向晚還衝猛虎過。
妙用神通只這是。
來人未免問如何。 ^647a10

走徧禪林却住庵。
臨行別我語喃喃。
揮毫寫偈寧非錯。
杜口吞聲轉不堪。
萬法空來知有幾。
十成蹉過問前三。
古人為佛垂慈切。
不猒城隍入閙藍。 ^647a16

四祖當年訪懶融。
牛頭山下忽相逢。
一言見性方成道。
百鳥#CB03458;花便絕踪。
不怕菸菟號永夜。
長煨榾柮過深冬。
流泉疊嶂分明語。
要引禪流達此宗。 ^647a22

青山影裡钁頭邊。
為法求人也可憐。
打地初非閑打地。
磨磚却是亂磨磚。
直教桶底和墻脫。
要把繩頭驀鼻牽。
分付滅胡真種草。
大家明取未生前。 ^647a28

穿雲渡水又何疑。
轉腦回頭更是誰。
粟米粒中攤世界。
藕絲竅裡挂須彌。
把茅不換千間屋。
一飽能忘萬劫饑。
若問住山何境界。
人人鼻孔大頭垂。
other:: 
## 示華嚴會諸友八首
示華嚴會諸友八首 ^647a34

正覺山前大雪中。
明星夜照普天紅。
慈尊正眼既打失。
覺苑從頭談脫空。
要與古今為榜樣。
直教凡聖絕羅籠。
依然廣大門庭在。
豈假潛鞭密煉功。 ^647a42

大千經卷在微塵。
剖出還他過量人。
無始眾生盡成佛。
本來大果不離因。
漚生漚滅重重海。
花落花開樹樹春。
可信入荒田不揀。
橫拈倒用總奇珍。 ^647a48

開題七字甚分明。
早隔西天十萬程。
未展霞絛先領會。
何勞玉軸更施呈。
花枝朵朵分紅白。
溪水條條間濁清。
觸目無非真法界。
都收有識與無情。 ^647b6

騎聲葢色大毗盧。
可惜男兒不丈夫。
枉去藍田尋美玉。
誰知布袋褁真珠。
口頭豈假多言說。
經裡元來一字無。
拋却殘羮與餿飯。
趙州東壁掛葫蘆。 ^647b12

於剎那時覺道成。
了無一法可留情。
十方法界從心現。
大地山河似掌平。
鐵樹枝頭紅果熟。
泥牛頷下白毛生。
分明指出通天路。
南北西東自在行。 ^647b18

知識門庭五十三。
一針鋒上悉包含。
心能契理無難事。
脚不沾塵是徧參。
谷口黃鶯聲啞咤。
簷頭紫燕語呢喃。
玄門畢竟如何入。
向道西川出漏籃。 ^647b24

彌勒殷勤慰善財。
一聲彈指閣門開。
身心俱向此時捨。
境界却從何處來。
皎皎青天飛霹#CB15439;。
茫茫白晝輥塵埃。
看他無手人揮袂。
石上蓮花取性栽。 ^647b30

文字雖多義一般。
眾生骨髓佛心肝。
何勞經卷開時讀。
但就香煙起處看。
俊鶻常思空外翥。
癡蠅只向紙中鑽。
直饒講得天花墜。
不達斯宗盡自謾。
other:: 
## 送僧入蜀四首
送僧入蜀四首 ^647b36

西川五十四軍州。
滿目風光爛不收。
一笠一包行脚去。
好山好水任君游。
昔年大士居昭覺。
今日何人接勝流。
道路八千如咫尺。
還同自己屋簷頭。 ^647b44

去去峨眉禮普賢。
莫教錯認妬羅綿。
華嚴會上咨參在。
妙德空中主伴圓。
側耳但聞菩薩現。
回身仍見象王旋。
區區不用從他覔。
密意分明在汝邊。 ^647c2

此行須到大隋家。
照顧潭中鼈鼻虵。
十箇五雙俱蹉過。
一千七百謾周遮。
悟來大地山河窄。
迷去他鄉道路賒。
纔有纖毫須剗却。
免教人道摘楊花。 ^647c8

嘉州大像接青雲。
猶是如來小小身。
正體虗空包不盡。
眾生肉眼見何因。
有緣處處逢彌勒。
無語琅琅轉法輪。
合掌低頭三拜起。
方知全假即全真。
other:: 
## 送僧之廬山
送僧之廬山 ^647c14

簡寂觀中甜苦笋。
歸宗寺裡淡醎虀。
廬山面目分明露。
衲子身心特地迷。
秋到樹頭黃葉落。
夜深峯頂白猿啼。
參禪若也求玄妙。
十萬流沙更在西。
other:: 
## 寄雙林東溟
寄雙林東溟 ^647c22

門椎拍板付禪翁。
衣鉢長留覩史宮。
檮樹兩株為佛事。
竹篦三尺展神通。
泥牛嶺上吞黃犢。
石虎山前咬大蟲。
我有家書無處寄。
金刀剪破太虗空。
other:: 
## 寄聖壽千嚴
寄聖壽千嚴 ^647c30

伏龍山上老頭陀。
轉覺無明業識多。
堪笑古人施棒喝。
却成平地起干戈。
傳來一道聰明呪。
寫出平生快活歌。
謝事尋常懶開口。
聽他石臼念摩訶。
other:: 
## 悼焦山道元
悼焦山道元 ^647c38

我在錢塘住兩年。
幾回同買過湖船。
張家寺裡春方半。
楊子江頭月屢圓。
只望先師公案了。
皆稱寂照子孫賢。
誰知轉眼成千古。
淚灑伽陁唱和篇。
other:: 
## 悼江心石室
悼江心石室 ^647c46

幾年石室老師兄。
今日胡為喚不譍。
八萬塵勞空蕩蕩。
三千剎海冷澄澄。
摧殘世上無根樹。
撲滅人間不夜燈。
末後光明難葢覆。
紅爐猛火結寒氷。
other:: 
## 賀徑山永首座
賀徑山永首座 ^648a6

摩訶衍法若為宣。
五髻崢嶸高插天。
一喝虗空成粉碎。
重提佛祖舊因緣。
分明劍向眉間掛。
豈待瓢從地上旋。
彈壓滿堂龍象眾。
方知法社有英賢。
other:: 
## 示僧四首
示僧四首 ^648a14

不是風兮不是幡。
祖師一擊破重關。
自心又把心來認。
無手重將手去扳。
金屑徒勞增瞖膜。
劍峯直下斬癡頑。
可憐滯句承言者。
也道尋常語默間。 ^648a22

不是幡兮不是風。
癡人特地受羅籠。
張良謾立安#CB15131;計。
李靖休誇斫陣功。
十影神駒猶礙道。
九苞祥鳳不離空。
如今要識曹溪旨。
舉足西行却向東。 ^648a28

一切眾生有佛性。
如何狗子獨言無。
趙州善用吹毛劍。
衲子全拋待兔株。
門外雪深人跡少。
渡頭風緊浪花麤。
當陽若更求玄解。
笑倒西天碧眼胡。 ^648a34

一切眾生無佛性。
髑髏箇箇有龍吟。
東平解撲溈山鏡。
龐老曾彈馬祖琴。
曠劫本來無背面。
古人真箇好智音。
癡兒也道忘言路。
平地翻為荊棘林。
other:: 
## 答浮慈和尚韻送#CB02351;藏主三首
答浮慈和尚韻。送#CB02351;藏主三首 ^648a40

一氣轉一大藏教。
却來箇斗裏藏身。
撥開猛烈紅爐焰。
拈出清涼白月輪。
覿面相呈全體露。
到頭不出此心真。
宗師有語皆超卓。
多少拈#CB05283;#CB02549;指人。 ^648a48

一氣轉一大藏教。
塵毛剎海現全身。
洞明自性無生理。
能轉如來正法輪。
三句劈開玄與要。
兩頭坐斷偽和真。
狂機大似藍田石。
誤殺彎弓射虎人。 ^648b6

一氣轉一大藏教。
金毛獅子解翻身。
聖凡頓現高臺鏡。
魔外橫飛熱鐵輪。
纔涉語言皆是妄。
但隨聲色便乖真。
如今却憶長汀老。
十字街頭等箇人。
other:: 
## 宗鏡錄華嚴十種無礙成十偈示僧
宗鏡錄華嚴十種無礙。成十偈示僧
other:: 
### 一理事無礙
一理事無礙 ^648b12

真性皆同剎相殊。
廓然清淨大毗盧。
香披菡萏千重葉。
影現摩尼五色珠。
法界森羅元不有。
宗乘舉唱亦非無。
憑君更莫論心境。
荊棘從來是坦途。
other:: 
### 二成壞無礙
二成壞無礙 ^648b22

空中佛國壞還成。
水面漚花滅又生。
體用何須論彼此。
根塵不必較虧盈。
三千剎土隨心變。
二八蟾光逐候明。
古往今來手翻覆。
黃河知是幾回清。
other:: 
### 三廣狹無礙
三廣狹無礙 ^648b30

廣狹須知不滯形。
聖凡迷悟在心靈。
諸般水入方圓器。
一等空隨大小瓶。
菩薩天人依法界。
修羅蚊蚋飲滄溟。
自來平等真如體。
就急移寬也只寧。
other:: 
### 四一多無礙
四一多無礙 ^648b38

十虗揑聚一毫頭。
百億毫頭剎海周。
習習和風薰草木。
茫茫大海攝川流。
綵絲直把明珠貫。
金像都將寶鏡收。
細看目前相入處。
盡歸方寸莫他求。
other:: 
### 五相即無礙
五相即無礙 ^648b46

萬法圓成一念中。
眾生世界盡牢籠。
光明大小珠相似。
赤白青黃色不同。
畢竟未知何處起。
如今方信本來空。
平常一句如何會。
日出西方夜落東。
other:: 
### 六微細無礙
六微細無礙 ^648c6

曲折皆能一一隨。
窮幽極渺固委移。
纖毫蜜滴蜂吞處。
九曲珠穿蟻度時。
芥子孔中藏大海。
藕絲竅裏着須彌。
燎原起自如螢火。
智者猶因取喻知。
other:: 
### 七隱顯無礙
七隱顯無礙 ^648c14

千差萬別任樅然。
不落高低染淨邊。
聖處即凡凡即聖。
圓時能缺缺時圓。
節文竝似初生笋。
因果渾如未剖蓮。
但屬自心非外境。
陰晴同是本來天。
other:: 
### 八重現無礙
八重現無礙 ^648c22

一塵一剎一如來。
剎剎塵塵靡不該。
帝釋殿前珠作網。
梵王宮裏鏡臨臺。
風休巨浸星辰入。
日照芳池菡萏開。
包褁虗空只這是。
靈明廓徹信奇哉。
other:: 
### 九主伴無礙
九主伴無礙 ^648c30

大華藏海舍那身。
眷屬莊嚴處處真。
列宿光明瞻玉兔。
諸王富貴屬金輪。
江河浪動無非水。
草木花開總是春。
一念十波羅蜜滿。
此中誰我復誰人。
other:: 
### 十三世無礙
十三世無礙 ^648c38

水中葫蘆捺得沈。
非來非去亦非今。
空花亂落隨流水。
石笋新抽出遠林。
休把此言論妙道。
待將何物比真心。
永明老子輕饒舌。
輸我西窻茗椀深。
other:: 
## 澄靈散聖山居偈如寶藏主求和
澄靈散聖山居偈。如寶藏主求和 ^648c46

因僧問我西來意。
我話山居是幾年。
佛祖位中休着脚。
凡愚社裏且隨肩。
三間屋子藏山塢。
萬樹松花照石泉。
曠大劫來無改變。
阿難依舊世尊前。
other:: 
## 寄天童孚中和尚
寄天童孚中和尚 ^649a6

長庚峯頂白雲間。
捧劄西來笑展顏。
幾疊巖巒圍丈室。
萬株松樹繞禪關。
當年金碧誰將去。
今日天龍合送還。
老我恰如窺豹者。
管中時復見斑斑。
other:: 
## 寄大慈晦谷和尚
寄大慈晦谷和尚 ^649a14

靈巖又復轉花巖。
數到慈雲恰好三。
我望鄉關千里隔。
君將佛法一肩擔。
金毛踞地誰能近。
玉麈生風不倦談。
握手未知何處是。
晚天凉月出東南。
佛日普照慧辯楚石禪師語錄卷第十八
w:: 音切 ^649a22

樅〔子容切〕　羂〔古泫切〕　擘〔補革切〕　 #CB02274;
〔赤之切〕　鮎〔乃謙切〕　能〔奴臺切〕　舀
〔陷音〕　菸〔於去切〕　菟〔徒音〕　咤〔知加切〕
　袂〔彌銳切〕　翥〔之庶切〕　檮〔徒力切〕
　譍〔於蒸切〕　苞〔愽交切〕　#CB05283;
〔丁回切〕　#CB02549;〔神爾切〕
 ^649a36
