般若波羅蜜多心經直談
author:: 僧　真可　撰
orig:: 
般若波羅蜜多心經
commentary::  ^812b9

夫智慧愚癡，初非兩種。
彼岸此岸，本是同源。
以其見有身心，即名愚癡住此岸。
以其不見有身心，即名智慧到彼岸也。
經則萬古不變之稱，心則八部最先之主。
不變則凡聖可以其由，最先則誰能舍此而求無上菩提哉。
orig::  ^812b11

觀自在，菩薩行深般若波羅蜜多時，照見五蘊皆空，度一切苦厄。
commentary::  ^812b21

眾生未始非菩薩，但不達人法皆空，被苦厄所陷，故名眾生。
若了達無礙，孰非菩薩？
orig::  ^812b25

舍利子，色不異空，空不異色，色即是空，
空即是色，受、想、行、識亦復如是。
commentary::  ^812b29

至此特呼名而告之者，謂上菩薩所證之空，
非小乘偏空，亦非頑空，亦非斷空，直即色之空耳。
色既可以即空，則空亦可以即色，故曰色不異空，空不異色。
五蘊之中，色蘊其一，色空既可以相即，
餘蘊例然，故曰受想行識，亦復如是。
orig::  ^812b33

舍利子！是諸法空相不生不滅、不垢不淨、
不增不減，是故空中無色，無受、想、行、識，
無眼、耳、鼻、舌、身、意，無色、聲、香、味、觸、法，無眼界乃至無意識界，
無無明亦無無明盡，乃至無老死亦無老死盡，
無苦、集、滅、道，無智亦無得，以無所得故。
commentary::  ^812b43

至此再呼名而告之者，佛慮其偏小習重，
卒難遊大乘二空法海，故明揭顯露以啟廸之。
諸法空相，譬如質礙之氷，既已融化成水，
在方器則隨而方之，在圓器則隨而圓之，
觸風可以為濤聲，映地可以為天色，在江湖可以浮萬斛，
在大旱可以為雲霓，無往而莫不自在矣。
又方圓之器喻前境，前境自有生滅、垢淨、
增減，如水成氷，無非質礙。
學者知此，則十二處、十八界、十二支及四諦皆瞭如也。
雖然，境不能自空，必假照以空之，境空智在，
病去藥存，終非本體，藥亦洗之，方盡染污，故曰無智亦無得。
orig::  ^812c8

菩提薩埵依般若波羅蜜多故心無罣礙，
無罣礙故無有恐怖，遠離顛倒夢想究竟涅槃。
三世諸佛依般若波羅蜜多故，得阿耨多羅三藐三菩提。
故知般若波羅蜜多是大神呪、是大明呪、
是無上呪、是無等等呪，能除一切苦真實不虗，故說般若波羅蜜多呪。
即說呪曰： ^812c30

揭諦，揭諦，波羅揭諦，波羅僧揭諦，菩提薩婆訶
commentary::  ^812c40

嗚呼！甚矣！偏小習重之難化也如此。
故如來種種告之，令其深信。
意者此般若波羅蜜多，不惟觀自在菩薩依之心無罣礙而得涅槃，
即三世諸佛亦因之而得無上菩提。
尚恐其驚疑未徹，再敕之曰：此般若波羅蜜多是大神呪，
是大明呪，是無上呪，是無等等呪。
神則威靈莫測，明則無幽不燭，無上則更無有上者，無等則更無有等者。
聖人為物，至矣！盡矣！
無可以加矣！猶說密呪以加持之。
予讀此經至是，不覺涕泗橫流，莫能自止。
此因抱疾潭柘山中，念雲間徐太僕琰衛法勞勤，釋此以慰益其道心耳。
般若波羅蜜多心經直談〔終〕
 ^812c44
