
other:: 無異禪師廣錄卷第二十二
editor:: 住博山法孫　弘瀚　彚編
collector:: 首座法孫　弘裕　同集
宗教答響二
other:: 
## 願力品第六
願力品第六 ^321b14

問。發菩提心。最勝功德。
利他自利。為菩薩行。
如諸比丘對佛菩薩。
發大誓願。為是義故。
其如宰官當權住世。
一切易辦。至或卑微分力歉薄。
作何願力。而為功德。 ^321b18

師云。法門無量。願為先導。
世出世法。無願不成。
願者好也。欲也。欲捨離一切惡法故。
欲破除無明結使故。
欲入諸菩薩甚深法門故。
欲廣行善法。饒益有情故。
欲化諸眾生。同成佛道故。
若無有願。如畵無膠。
如馬無轡。如陶家器。
雖成其坏。未經火煆。
終不堪用。是故初心學者。
及諸菩薩。以願為基本。
故更以弘誓堅之。
弘者廣也。誓者制也。
以弘誓願。廣制其心。
令無退墮。釋迦大師因地中。
發四弘誓願。謂眾生無邊誓願度。
煩惱無盡誓願斷。
法門無量誓願學。
佛道無上誓願成。
然發願度生。必能自度。
入此法門。煩惱自斷。
法門自深。佛道自成矣。
發此誓願。須以勇猛智力。
資以自強。如有力人無有怯弱。
無有退轉。徑入佛道。
斯誓願最為有力也。
是故金剛藏菩薩。
於華嚴會上。令諸菩薩憶念本所誓願。
普大饒益一切眾生。
皆令得入不思議智慧之門。
又諸菩薩。因地有大智力。
發大誓願。謂能摧怨敵故。
不可屈折故。知是處非處。
無因惡因等。儒云終日乾乾。
此亦剛毅之象。以自強不息。
而入道故。初心者。
勇猛智力。降伏魔外。
入深法門故。若無願力者。
譬如種子無陽。悉爛壞故。
此願力非但比丘能發。
諸宰官亦當發。豈但宰官有權位能發。
即一切長者居士。
乃至最卑微無勢者。
皆悉當發此誓願。
自度度人。將所修功德。
悉皆回向大地眾生。
同成佛道。此即覺心。
覺心者即菩提心也。
此心不可分發。當全發。
又不可間發。當時時發。
數數發。對佛發。對菩薩發。
對聖僧發。對善知識亦發。
對一切僧友。及有情。
一切眾生前。悉當發。
以此大心。直至成佛。
皆願力故。故知願力乃佛法先導。
如有一人。我欲參禪。
決不退墮。即願力故。
豈但善願。即世間所欲。
皆以願力成故。昔有一推車人。
不信佛法。一日推車。
至墖邊過。見火燒寶墖。
心不忍壞嚴飾故。
進前救之。已戲發願言。
佛說有果報法。我救此寶墖。
願我來世。為一最長大有力者。
捨此身已。即生阿修羅道。
其身最長大而有力。
此戲發願。亦滿足不虗。
況真實心。至誠心而發願。
無有不滿足者。如初心發願。
慎不可生卑劣想。
當發菩提心。凡所修最微善根。
及最殊功德。悉皆發願。
回向於大地眾生。
同成佛道。縱於其中。
顛倒退墮。亦藉願力相資。
如無目人有牽引者。
能前進故。修淨土者。
以信行願為資糧。
參禪者。安得不以願力為導引耶。
在家欲捨塵勞。欲離火宅。
欲出生死。欲免輪迴。
非願力堅強。則不能也。
是故當發大願。豈以卑劣。
而不發大心乎。若達平等實相。
一微細眾生。與毗盧遮那佛。
等無有異。華嚴疏謂。
遮那如來入一微細眾生身中入定。
全身不散。此眾生不覺不知。
謂佛生同體故。理無分齊故。
維摩經謂。供養難勝如來。
與最下乞者等。斯達實相之理。
無所分別。以此觀。
人有貴賤。位有尊卑。
而心無高下也。是故當發大心。
以願力維持。直成佛道。
似不可須臾有間然也。
other:: 
## 懺悔品第七
懺悔品第七 ^321b26

問。懺悔二義。槩括過未眾生惡業。
宜於自心皆悉懺悔。
今如請僧禮拜求懺。
或復持般若諸經。
皆懺悔義。又復自心朝夕懺悔。
此於法中。是一是二。
有淺深否。 ^322a28

師云。業繫之身。眾苦逼迫。
五陰熾盛。六賊交侵。
心識奔馳。無暫停息。
起十惡之業因。償無窮之苦果。
貪嗔癡愛。猶如猛火。
妄言綺語。疾於迅流。
造殺盜婬。無底畔之深坑。
著見慢眠。沒涯岸之苦海。
起六十二種邪見。
成八萬四千障門。
障菩提心。障菩提道。
障菩提行。障菩提願。
輪迴三有。不聞佛法僧之洪名。
汩沒四生。那識過現未之報應。
殊不知因連於果。
果徹於因。因果相詶。
絲髮不爽。因微果熾。
慎身分造十習之愆。
作少償多。故地獄有六交之報。
若不痛申懺悔悛革前非。
互造互償。無有窮已。
夫懺者。梵語懺摩。
此云悔過。懺謂永斷未來非。
悔謂耻心於往犯。
故云已作之罪願乞消除。
未來之非更不敢造。
洗心懺悔者。有二種義。
一者理懺。二者事懺。
理懺者。如云罪從心起將心懺。
心若滅時罪亦亡。
罪亡心滅兩俱空。
是則名為真懺悔。
又云。若欲懺悔者。
端坐念實相。眾罪如霜露。
慧日能消除。如云罪從業起。
業從心起。心既無生。
罪將安寄。良以眾生業累深厚。
剎那靜念。倐忽萬端。
若不深達實相之理。
難以去除。不究緣生之法。
何能滅罪。永嘉大師云。
觀實相無人法。剎那滅却阿鼻業。
若真實究理。惟參禪一門最為確當。
單提一句話頭。大理不明。
如喪考妣。果有如喪考妣之心。
自然識浪不生。業不能繫。
不然則遏捺妄心。
令妄不起。謂之心亡。
謂之罪滅。大似隔#CB15595;抓癢。
欲滅罪愆。欲了生死。
欲出輪迴。無有是處。
又如一心念佛。并修止觀法門。
深達實相。皆可滅罪。
惟參禪一門。最為超#CB15072;。
似滅罪疾。又不可以諸法門為比對也。
二者事懺。謂端對聖容。
廣陳供養。散花行道。
稱佛洪名。五體投地。
如大山崩。發露披陳。
求哀懺悔。或禮梁皇法華等懺。
或禮千佛名經。皆懺悔意。
或七日乃至四十九日。
百日三年。現諸瑞像。
乃能滅罪。此在自己力行。
或自身德薄行淺。
請戒德名僧。二十四位。
至四十八位。一百八位。
鋪設齋筵。亦當滅罪。
如目連尊者。自不能救母。
佛今於僧自恣日。
供養眾僧。及禮眾僧足。
其母當日滅罪。脫餓鬼苦。
此仗修行之力。懺主敬眾僧。
當作佛想。即得滅罪。
不可生怠惰心。輕慢心。
如生此等心者。豈但不滅罪。
只恐反得罪。如請無戒行赴應演教之僧。
斯即捨財功德。僧尚得罪。
非能與懺主滅罪也。
又此懺悔一門。思地獄苦。
發菩提心。生大恐懼。
生大慚愧。念地獄餓鬼畜生道無邊眾生之苦。
當為彼等。同求懺悔。
脫惡道苦。餐佛乘樂。
使地獄空。不為我一人得出離故。
此即菩提心。若發此心。
刀山劒樹盡作香林。
爐炭鑊湯皆為淨土。
則無惡不去。無罪不消也。
又懺悔者。思生死無常苦空無我。
一息不來。剎那異世。
設墮惡道。苦不可言。
懼惡道苦。發菩提心。
深心懺悔。如彼怖王懼死。
則無罪不滅也。怖王者。
佛滅度一百年。波吒梨城有王。
名阿育。此云無憂。
深信佛法。有弟名毗多輪。
此云除憂。深著邪見。
信諸外道。無憂王愍弟邪故。
遂設方便。語大臣言。
我今洗浴。入彼浴室。
脫天冠衣服等。汝當以我服飾。
莊嚴我弟。令登王位。
臣如教已。弟方登座。
王出見弟。即命殺之。
大臣等白王言。是王親弟。
願王息怒捨過。王言。
是我親弟。於七日中。
暫與國事令其作王。
待七日滿。即當殺之。
即以種種妓樂及諸綵女。
供給侍衛。一切臣民。
皆往問訊。行殺之人執刀門立。
日日白王。一日已過。
六日當死。如是乃至六日已過。
餘一日在。至第七日竟。
大臣諸人。將王弟共往阿育王所。
問弟言。汝七日為王。
百種妓樂。皆恣汝意。
無數眾人。日日問訊呪願於汝。
汝好見聞否。弟答云。
我為畏死。心怖懼故。
都不見聞。復以偈答曰。
我於七日中。不見不聞聲。
不嗅不甞味。亦不覺諸觸。
我身莊嚴具。及諸綵女等。
思惟懼死故。不知如此事。
妓女歌舞聲。宮殿及臥具。
大地諸珍寶。初無歡喜心。
以見行殺者。執刀門外立。
又聞搖鈴聲。令我懷死畏。
死橛釘我心。不知玅五欲。
既著畏死病。不得安穩眠。
思惟死將至。不覺夜已過。
我今歸依佛。佛面如蓮花。
天人所歸依。無漏法及僧。
時王見弟回心歸向三寶。
心大歡喜。種種軟語。
安存其弟。若懺悔者。
有如此怖死之心。
於世間境。緣五欲玅樂。
心不貪染。又觀緣生之法。
畢竟無我。誰為造者。
誰為受者。心本不有。
罪性自空。斯謂真懺矣。
又當翻前惡境。斷相續心。
自愧尅責。將已作之罪。
發露披陳。不復覆藏。
稱十方諸佛洪名。
觀罪性空。不於幻化場中復造惡業。
而明信因果。守護正法。
如此則無惡不消。
無罪不滅。自懺他懺。
一二淺深。俱不可得也。
other:: 
## 福報品第八
福報品第八 ^322a34

問。作福求報。此最劣根。
然不作福。復何望報。
今如罪福。皆繇自心。
種種報定差耶。 ^323a38

師云。福罪報應。如影隨身。
如空答響。如人挑擔。
重者先墜。求其絲毫遠離。
了不可得。又安可求報耶。
然諸佛悉具二嚴。
謂福足慧足。而因地必當先布福田以資慧種。
福緣深厚。自得心開。
非求報也。佛開六度。
而啟萬行。檀波羅密者此云施。
而施者。達三輪體空。
斯不望報。報自隨之。
尸波羅密此云戒。
羼提波羅密此云忍辱。
毗梨耶波羅密此云精進。
教中謂此四者悉修福。
後二度云慧。謂禪與般若。
前四度皆含智慧。
若無智慧。安肯行布施及精進耶。
然諸佛以此而證涅槃。
菩薩以此而行萬行。
非求報也。實莊嚴法身。
資養性地。祇施之一法。
直至菩提。況餘度乎。
良以行人廣行六度。
必以願力相資。悉皆回向無上菩提。
不求餘果。如布施一法。
諸佛因地。莫不皆然。
後得淨佛國土。富有法財。
非求報也。昔摩訶迦葉尊者。
為煆金師。善明金性。
使其柔伏。付法傳云。
甞於久遠劫中。毗婆尸佛涅槃後。
四眾起墖。墖中像面金色有缺壞。
時有貧女。將金珠往金師所。
請飾佛面。既而因共發願。
願我二人。為無姻夫婦。
以是因緣。九十一劫。
身皆金色。後生梵天。
天壽盡生中天摩竭陀國婆羅門家。
名曰迦葉波。此云飲光勝尊。
葢以金色為號也。
繇是志求出家。冀度諸有。
佛言。善來比丘。鬚髮自除。
袈裟著體。常於眾中。
稱歎第一。乃至付法傳衣為西天初祖。
此因果歷然。以嚴飾金故。
而得身有金光。以願力相資。
而證極果。此不求報。
而報自至。非求報也。
余甞評之。菩提心如種子。
福如雨露良田。惡如火#CB08504;刀斧。
假如種苗生發之時。
必得其雨露水土。
方可成就。或遭其火燒刀斫。
又安可植耶。如成棟梁之材。
刀斧俱非。水土亦無用矣。
七佛偈曰。起諸善法本是幻。
造諸惡業亦是幻。
身如聚沫心如風。
幻出無根無實性。
愚者謂善惡俱幻。
造諸惡業。似不相妨。
殊不知幻人相織幻輪圍。
幻業能招幻所治。
又云。一切眾生性清淨。
從本無生無可滅。
即此身心是幻生。
幻化之中無罪福。
如成棟梁。則不用刀斧水土。
如佛成道時。無邊剎土。
萬德莊嚴。皆自心現量。
悉無始已來善根之所成就。
故云報圓極果豈非報。
但因地中無求報之心耳。
世間人所行善惡。
毫髮不爽。昔西域一樵夫。
賣柴於市中。逢一僧。
將賣錢悉皆施與。
遂此施心歡喜無量。
行廿餘里。捨此報身。
後生人道。為大富長者。
其廿餘里。金銀寶藏。
自然湧出。斯施利甚微。
而施心勝故。感報亦勝。
以此觀之。不求福報。
不可不作福。如不作福。
生世貧窮。為人役使。
良可悲夫。或有引達磨大師。
初見武帝時。帝問曰。
朕即位已來。造寺寫經度僧。
不可勝紀。有何功德。
祖曰。並無功德。帝曰。
何以無功德。祖曰。
此但人天小果。有漏之因。
如影隨形。雖有非實。
帝曰。如何是真功德。
祖曰。淨智玅圓。體自空寂。
如是功德不以世求。
斯皆深達法性入理之談。
豈可以修行分中而廢其因果耶。
如未成佛時。人天小果。
而不修者。是智耶愚耶。
國王大臣。人小果也。
梵王帝釋。天小果也。
此無殊因。焉有勝報。
但隨業緣受之。非求報也。
然自心之因。自心之果。
如貪報地獄。嗔報餓鬼。
癡報畜生。善惡相雜。
報以修羅。五戒人身。
十善天道。財施者捨慳貪而得富。
法施者適機感以傳燈。
此種種報緣。而有差別。
非心外之境也。
other:: 
## 釋疑品第九
釋疑品第九 ^323a42

問。信心不具。大愚癡暗。
近復始信。終成破毀。
此何義耶。良由業識易發現故。
以何熏習而種善根。
即如上所陳諸義。
能堅行之。永不壞否。 ^324a6

師云。不發信心。為障緣深故。
如住世間者。自言我得安身法。
不必天地之葢載。
陰陽所運行。非癡暗而何。
佛統華藏世界。如日月照臨。
十二類眾生。皆生於此。
長於此。佛以慈光。
照眾生故。佛以悲心。
及眾生故。而不信有佛。
是報恩乎。是背恩乎。
直饒不生信。不信因果。
不信報應。不信有佛。
墮地獄。生餓鬼。於畜生道中。
千萬億劫。跳出不可思不可議世界之外。
又何曾出得世尊化育中耶。
或始信者。藉少善因。
終毀者。惡緣障故。
欲潔而偏染。欲進而偏退。
非淨白心體有染退義。
是熏習障緣。出種種邪見。
以邪見故。而生退毀。
退毀有二種義。一者因退。
失信心。自慚自愧。
自羞自恥。遇同法門行道者。
不欲見之。二者繇慚愧故。
遮掩羞恥。而生毀謗。
或云。至道渺茫。無所見故。
或云。諸佛菩薩過去已久。
今歸向者是虗設故。
或云。主法者不清淨。
自不清淨。云何教人。
或云。清廉之士應見富饒。
而貧窮故。行善之人應見順適。
而轗軻故。貪婪之徒應見貧窮。
而富饒故。行惡之者應見轗軻。
而順適故。以此四種。
生疑生謗。使惡法流行。
善門掩閉。殊不知。
道不遠人。而人自遠。
非渺茫故。又當知。
人人具有佛性。六根門頭放光動地。
又云。菩薩清涼月。
常遊畢竟空。眾生心水淨。
菩提影現中。傅大士偈云。
夜夜抱佛眠。朝朝還共起。
起坐鎮相隨。語默同居止。
終日不曾離。如身影相似。
欲識佛去處。祇者語聲是。
以此觀之。佛菩薩現在。
非久滅度故。主法者自不清淨。
皆自不清淨。而見他人不清淨故。
豈不見。六祖大師云。
若真修道人。不見世間過。
又云。他非我不非。
我非却是左。若果是道人。
如同學百人中。以最善慧者為師故。
如同輩中無人。以住持法門為師故。
如住持無人。以天下善知識為師故。
如天下善知識中無人。
以釋迦老子為師故。
釋迦佛是主法者。
是清淨者。當無疑惑。
思之可見。又廉者貧而善者轗軻。
貪者富而惡者順適。
以三世推之。絲髮不爽。
豈但三世。千萬劫之上下。
亦有報也。 ^324a12

昔阿難尊者病癰疽。
大眾驚疑。佛命醫者剖開。
以藥敷治。仍說多劫中因緣。
示之以偈曰。假使經百劫。
所造業不忘。因緣會遇時。
果報還自受。又五通僊人受報偈曰。
非空非海中。非入山石間。
無有地方所。脫之不受報。
以此則知。清廉受貧。
前生多慳悋故。善者不如意。
前生多惡因故。貪者受富。
前生多惠人故。惡者得順適。
前生多和合人故。
今生善惡貪廉。報之以將來。
知是幾多劫數也。
自退者。雖墮地獄。
非罪猶輕。生毀謗而傷於法門者。
生十方阿鼻地獄。
世界壞。復寄他方地獄受苦。
深可憐愍。悲夫。又云。
業識易發現。以何熏習。
而種善根者。以信向法門。
是捨惡趣樂。最捷最徑。
而種善根。信向三寶。
有大慈故。愛惜眾生。
有大悲故。救護眾生。
而種善根。信善惡因果。
如影隨形。必詶償故。
而種善。根信諸大乘經典。
必脫苦海。必到彼岸。
而種善根。信念佛一門。
必見佛必成佛。如下種喻。
因真果真。必生淨土故。
而種善根。信參禪必悟大理。
必了生死。必脫輪迴。
說法度人。無有窮已。
諸善知識大有樣子故。
而種善根。又果能具行上來所陳諸義。
永不退輪。此現世即名肉身菩薩。
諸天善神。常為之擁護。
諸佛菩薩。常為之加庇。
為人天眼目。為苦海舟師。
凡有一言一句偈。
投入有情八識田中。
如食金剛喻。肚腸穿壞。
金剛不壞。況自有壞乎。
凡有疑者。教中喻曰猶豫。
其猶豫之心。疑自疑他。
能障道故。疑自者。
謂根機劣弱。難以入道。
殊不知。衣中之寶。
肘後之符。彼既丈夫。
我胡不爾。疑他者。
當信諸佛法教。皆真實語。
見聞思者。深入法趣。
以四攝法。廣度眾生。
達法性空。無眾生可度者。
是入金剛三昧也。
other:: 
## 回向品第十
回向品第十 ^324b30

問。萬法歸一。是大總持。
以上諸門。方便究竟淺深大小。
為不同耶。併乞慈旨。
說回向義。 ^324c38

師云。萬法歸一。是大總持。
謂一法總持一大藏教。
如佛所說八萬四千法門。
當求一門深入。以一門故。
攝一切法。故云。一字法門海墨書而不盡也。
以上諸門。雖方便究竟淺深大小不等。
只將一句話頭。真參實究。
一切法門無不收盡。
參禪徹法身真理。
法身理者。無分齊故。
欲生淨土。而淨土居法身之外乎。
欲究向上一事。知毗盧有師。
法身有主。離佛而求師主者。
是大不然。念佛而求見佛。
亦觀機之說。殊不知通身是佛。
舊佛新成。念佛見佛之義顯矣。
而不名念佛。意在向上一路也。
坐斷十方。而不名淨土者。
意在密移一步也。
如究理之人。念不分散。
不但不分散。而逼拶入理。
念不生故。諸念不生。
豈非止耶。全身入理。
心境曠然。豈非觀耶。
具足止觀二法。而不名止觀。
意在禪那也。又諸念不生。
惡無繇起。惡既不起。
豈非戒乎。全身是戒。
而不名戒者。謂無所犯而曰持。
是好肉剜瘡也。身不我有。
求其根塵器界。了不可得。
將誰為能施。孰為所施。
既無能所。亦無身外眾生而受施者。
而來乞者。又云。見色非干色。
眼布施也。聞聲不是聲。
耳布施也。香臭不交。
鼻布施也。噉不知味。
舌布施也。無男女之分。
無澀滑之相。身布施也。
理無明徹。心不外緣。
意布施也。廢寢忘餐。
不惜身命。全正報布施也。
心外無境。法戒理成。
全依報布施也。然不名布施者。
謂諸法實相。無能所施之心也。
發大勇猛。苦樂不受。
寒暑不遷。直究根源。
以期大悟。期者願也。
勇者力也。其願者。
雖百千障。而不能退屈也。
其勇者。雖魔外侵擾。
而不能折伏也。自非願力堅持。
安能成箇銅頭鐵額底漢子。
而不名願力者。是居正法而不彰導引赤幟也。
如肯心力究。是大福人。
非世間福可比也。
不求天樂。非梵王福可比也。
通身福緣。過三禪天樂。
如入大海者。通身是水。
而不別求水。參禪者。
通身是福所資持。
而不別求福。謂其福利廣也大也。
而不名福報者。如宴居者。
忘情絕念。不見有身。
又豈曰身調適。參禪人是大福報。
又豈別曰福報也。
信此一句話頭。是出生死關鍵。
破塵勞利器。而諸疑盡釋。
又豈待別釋疑乎。
將此一字法。不為己求。
總皆回向大地中幻化有情。
同登覺岸。此禪正意也。
行願品中說回向意。
經云。從初禮拜。乃至隨順所有功德。
皆悉回向盡法界虗空界一切眾生。
願令眾生。常得安樂。
無諸病苦。欲行惡法。
皆悉不成。所修善法。
皆速成就。關閉一切諸惡趣門。
開示人天涅槃正路。
此回向願力。則橫遍竪窮。
同志者。當勇猛。以所修善根。
回向於大地眾生。
不可生懈惰想。諸菩薩見眾生苦惱。
以身代受。況惜自己善根耶。
經云。若諸眾生。因其積集諸惡業故。
所感一切極重苦果。
我皆代受。令彼眾生悉得解脫。
究竟成就無上菩提。
代受者。與物為增上緣。
或留惑潤生。受有苦身。
為物說法。令不造惡。
因亡果喪。即名為代。
是菩薩以善根回向。
利有情故。使彼離苦趨樂。
非以現身代眾生受苦。
縱代之。又安能普利耶。
若菩薩為眾生說法。
了蘊界空寂。惡無繇生。
求其生相。亦不可得。
或頓入圓明。遠離地獄餓鬼等。
菩薩有大願力故。
即名普代眾生苦也。
又回向者。必須先有所修善根。
將自己所修善根。
回向於大地有情。
同離苦趣。同生淨土。
同成佛道也。或但願自利之事。
似不必回向。我自未種善根。
欲利生。亦當以願力相資。
願與回向。合一之道。
無分別也。復以此流布居士所問博山所答。
悉如夢幻。無能所故。
以無能所善根。普皆回向大地中夢幻有情。
同成佛道。同入無餘涅槃。
十類眾生滅度盡。
而不見有滅度之者。
方入斯羅陀尼法門無盡藏三昧也。
無異禪師廣錄卷第二十二
 ^324c42
