
xu:: 
#  No. 1382-A
No. 1382-A
維佛鑑老。自蜀道來。
早與石田師兄同為破菴上足。
得句中眼。秉梱外權。
險如劒閣崇墉。壁立萬仞。
奪却梓潼如意。截斷眾流。
自清凉過焦山。由雪竇移鄮嶺。
業風飄轉。驅來五頂峯頭。
宿債難逃。爭奈西番劫火。
你諸人百般較計這些子。
一味癡頑。瓦礫成堆。
楖栗杖依前橫竪。
工徒雜作。金剛圈各自嚥吞。
凡五會問答舉揚。
被叢林勘驗不少。
順寂之前一月。蒐揀而為臣編。
況曾信筆親書。自甘招伏。
更引旁人作證。忒煞周遮。
點檢將來。有甚交涉。
祇恐旃檀林下展轉傳抄。
何如搕#CB05579;坑邊等閒拋擲。
且圖省事。免起禍端。
然雖如是。這一則公案畢竟如何合殺。
不見古人道。陽燄何曾能止渴。
#CB15148;餅幾時充得飢。
勸君不用栽荊棘。
後代兒孫惹著衣。
咄。淳祐歲辛亥月建丑日壬子滄洲道人程公許希頴霅溪寓隱西瞻堂書。
other:: 
# 佛鑑禪師語錄目次
佛鑑禪師語錄目次序卷第一慶元府清涼禪寺語錄鎮江府焦山普濟禪寺語錄慶元府雪竇山資聖禪寺語錄慶元府阿育王山廣利禪寺語錄卷第二臨安府徑山興聖萬壽禪寺語錄卷第三小參法語卷第四普說拈古卷第五頌古偈頌讚佛祖自讚小佛事序跋祭佛鑑禪師文卷第六奏對錄行狀佛鑑禪師語錄卷第一
other:: 
# 佛鑑禪師初住慶元府清凉禪寺語錄
佛鑑禪師初住慶元府清凉禪寺語錄
editor:: 侍者　宗會　智折　編 ^220b5

師於嘉定十三年三月二十八日入院。
指三門云。平直道路。
敲磕門庭。豎四橫三。
是人知有。新清凉到這裏又作麼生。
入寺看額。 ^221a16

佛殿。你坐我立。尺短寸長。
口耳不及。正好商量。
商量箇什麼。三門頭合掌。
佛殿裏燒香。 ^221a22

踞方丈。前三後三。
今日明日。達磨不會。
九年面壁。 ^221a26

拈府帖。祖師巴鼻。
衲僧巴鼻。有些巴鼻。
全沒巴鼻。因甚如此。
公驗分明。 ^221a28

拈法衣。著清淨衣。
說法身佛。著無差別衣。
說報身佛。著無分別衣。
說化身佛。遂提起衣云。
這箇是什麼衣。眾眼難瞞。 ^221a32

指法座。須彌寶座高八萬四千由旬。
佛身長八萬四千由旬。
當自立身如彼座像。
乃可得坐。且道新清凉身長多少。
乃云。俱。遂陞座。拈香云。
此一瓣香。恭為今上皇帝祝延　聖壽。
萬歲。萬歲。萬萬歲。
恭願金輪統御。玉葉騰芳。
四海歸仁。萬#CB15131;入貢。
次拈香云。此一瓣香。
奉為　判府節制尚書洎闔府尊官　判縣郎中。
伏願永佐明君。長居祿位。
次拈香云。此一瓣香。
奉為楊岐第八世前住安吉州鳳山資福禪寺破庵禪師大和尚。
爇向爐中。用醻法乳。
遂趺座〔問答不錄〕。 ^221a38

乃云。靈山話月。曹溪指月。
遞代相傳。證龜成鼈。
範上座尋常有一張口。
挂在壁上未曾動著。
今日無端入這行戶。
事到如此。也只得東簸西簸。
未免拈起多年曆日。
於中點出些子悞賺處說似諸人。
且要郭大．李二．鄧四．張三知道江南兩淛春寒秋熱。
然雖如是。黃河三千年一度清。 ^221b14

復舉。永明潛禪師。
僧問。達磨西來。傳箇什麼。
潛云。傳箇#CB15081;子。
僧云。恁麼則心外有法。
潛云。心內無法。後來佛鑑拈云。
心內心外。有法無法。
稍稍參問底便知。
只如道傳箇#CB15081;子。
且道#CB15081;子中說箇什麼。
孔門弟子無人識。
碧眼胡僧笑點頭。 ^221b26

師拈云。大凡明辨古今。
決斷是非。也須是斬釘截鐵始得。
佛鑒恁麼提掇。前頭莾鹵。
末後顢頇。所以蹉過#CB15081;子裏頭事。
且道#CB15081;子裏頭畢竟說箇什麼。
上大人。丘乙己。 ^221b34

當晚小參〔問答不錄〕。
乃云。法無定相。遇緣即宗。
用不停機。隨宜應變。
有時好未必好。有時惡未必惡。
栴檀林裏噴伊蘭。
鐵牛擎出黃金角。
這箇則且置。只如據令一句作麼生道。
吹毛曾不動。徧界髑髏寒。 ^221b42

復舉。德山示眾云。
今夜小參不答話。
問話者三十棒。時有僧出。
山便打。僧云。某甲話也未問。
因甚打某甲。山云。
你是甚處人。僧云。
新羅人。山云。未跨船舷。
好與三十棒。 ^221b48

師拈云。德山老兒一條脊梁硬似鐵。
抝不折。無端被這僧將一片麻皮等閑纏倒了也。
且道誵訛在什麼處。
具眼者辨取。 ^221c8

謝兩班上堂。一箇是一箇。
兩個是兩箇。東土小釋迦。
西天胡達磨。拍膝一下。
云。卞璧驪珠成滯貨。 ^221c14

浴佛上堂。今朝又值四月八。
天下叢林皆浴佛。
清涼有令不能行。
隨例大家#CB03901;淈#CB05272;。
雖然淈#CB05272;。
於中却有箇分曉處。
且道有甚分曉。西天胡子沒髭鬚。
黃面瞿曇無頂骨。
諸人若不信。少間佛殿裏驗取。 ^221c18

上堂。十四十五。賤如泥土。
十六十七。貴如金璧。
此意分明說向誰。
天上人間惟我知。 ^221c26

上堂。來住清涼寺。
怱怱一箇月。閑時閑有餘。
忙時忙不徹。誰知忙與閑。
秤鎚渾是鐵。舜若多神笑點頭。
驕梵鉢提長吐舌。 ^221c30

上堂。舉一不得舉二。
放過一著。改旦令辰。
恭惟知事．頭首．耆舊．大眾。
各各道體起居萬福。
左顧如冰如霜。右盻如金如玉。
鵠白烏玄。松直棘曲。
山僧返復更思量。
六六元來三十六。 ^221c36

上堂。瞿曇瞬目。迦葉破顏。
山僧聞得。咬定牙關。 ^221c44

上堂。一葉落。天下秋。
一塵起。大地收。新羅打鐵火星飛。
燒著廬山羅漢院裏王和尚脚指頭。
磧境廟大王忍痛不禁。
直得通身汗流。起來道。
恩大難醻。笑倒溈山水牯牛。 ^221c46

解制上堂。一毛頭獅子。
百億毛頭現。百億毛頭獅子。
一毛頭現。拈起拄杖云。
看看。十方諸佛．諸大菩薩．有學無學。
盡在清凉拄杖頭上作自恣佛事。
浩浩地辯論不已。
被維摩老子喝一喝。
直得懡#CB01334;散去。
在東還東。在南還南。
在西還西。在北還北。
還本土已。依位而住。
各務本事。諸人還見麼。
若不見。且聽拄杖子重說偈言。
卓一下。 ^222a6

中秋上堂。尋常月是中秋月。
中秋月是尋常月。
看來真箇只尋常。
道是尋常又還別。
別。別。無物堪比倫。
教我如何說。 ^222a20

瑞慶節上堂。雲從龍。
風從虎。聖人作而萬物覩。
雪峰輥三箇木毬。
禾山老一味打皷。
海水揚波。須彌作舞。
因甚如此。皇天無親。
惟德是輔。 ^222a26

老範首座至。上堂。
陽春曲。無弦琴。聲偃六律。
韻排五音。月冷兮風清。
山高兮水深。舉世有誰知此心。
良久。顧示云。聻。 ^222a32

上堂。索寞清凉寺。
家風實可憐。白雲迷谷口。
黃葉聚堦前。衲破通身冷。
柴生滿室烟。誰知今日事。
不異普通年。 ^222a38

謝新舊知事上堂。
鶴唳于天。魚躍于淵。
涵波泳月兮悠悠。
乘雲馭風兮翩翩。
時哉。時哉。不可得而明焉。
令人長憶老南泉。 ^222a44

上堂。客從遠方來。
遺我徑寸璧。中有四箇字。
箇字無人識。雪竇只知開口。
不覺舌長。清凉則不然。
客從遠方來。遺我徑寸璧。
中有四箇字。不必重拈出。
何故。古篆分明。 ^222b2

上堂。一不得收。二不得放。
是則迦葉擎拳。非則阿難合掌。
誌公不是閑和尚。 ^222b10

上堂。諸佛知處。諸人不知。
不知最親。諸人會處。
諸佛不會。不會尤切。
且道因甚如此。鷄寒上樹。
鴨寒下水。 ^222b14

佛成道上堂。老胡半夜見明星。
瞎却平生兩眼睛。
直至如今無摸索。
一回舉著一傷情。
雖然。不經一事。不長一智。 ^222b18

王知縣到。上堂。舉王常侍訪臨濟遊僧堂公案。
師云。臨濟老絲綸在手。
不妨卷舒自如。王常侍明鏡當臺。
一點瞞佗不得。只如末後道。
將謂是箇俗漢。諸人作麼生商量。
須知傅說非傳說。
莫把曾參作魯參。 ^222b24

上堂。春日遲遲。春風浩浩。
靈利衲僧。點即不到。
唯有東村王大翁。
作麼生。良久。放牛喫我谿邊草。 ^222b32

結制上堂。舉。古者道。
十方同聚會。箇箇學無為。
此是選佛場。心空及第歸。
若道有無為可學。
有佛可選。無有及第之時。
若道無可選。無可學。
亦無有及第之時。
畢竟如何。花須連夜發。
莫待曉風吹。 ^222b36

上堂。玄沙#CB05218;著脚指頭。
至今忍痛。水潦喫馬師一踏。
大笑不休。清凉山裏萬菩薩。
到處覓不得。拈拄杖云。
元來在這裏。卓一下。
云。賺殺人。 ^222b44

借庵至。上堂。和麩糶#CB15097;。
夾糠炊米。半夜三更。
瞞神謼鬼。冷地有人#CB15111;見。
直得左手掩鼻。山僧燒沉香供養他。
何故。不是冤家不聚頭。 ^222c2

謝監收上堂。糓熟豆熟。
粥足飯足。仰面看天。
兩手捫腹。這箇說話。
分付佗了事衲僧。
若是口赫赤地。說禪說道。
說玄說妙。說有說無。
說長說短。山僧不敢與佗較量。
何故。家住東州。 ^222c8

謝職事上堂。衲僧用處。
了無定度。握土成金。
握金成土。所以有時進一步。
百事頭邊沒回互。
有時退一步。衲被幪頭渾不顧。
只如不進不退。又作麼生。
行者打皷。山僧上堂。
大眾問訊。侍者燒香。
戒香．定香．慧香。願此香雲遍法界。
供養過去諸佛．現在諸佛．未來諸佛。
且望大慈大悲。乃舉手云。
莫怪空踈。伏惟珍重。 ^222c16

上堂。舉。僧問雲門。
樹彫葉落時如何。
問云。體露金風。這跛脚阿師與麼答話。
悞了多少人。不作佛法會。
便作世諦會了。不作世諦會。
便作佛法會了。若是清凉則不然。
有問。樹彫葉落時如何。
只向佗道。體露金風。
須是恁麼始得。 ^222c28

中秋上堂。八月十五。
月圓當戶。夜半正明。
天曉不露。取箇眼兮耳必聾。
捨箇耳兮目必瞽。
君不見老長沙弄爪牙。
一踏踏倒小釋迦。
將謂是箇老大虫。
元來却是一隻虎。 ^222c38

上堂。乾坤之內。宇宙之間。
中有一寶。拈拄杖示眾云。
見麼。若真箇見得去。
隨時受用。亦只可可地。
終不大驚小怪。若不見。
且安舊處。不得動著。
遂靠拄杖。 ^222c46

上堂。南泉和尚道。
山僧十八上解作活計。
趙州道。山僧十八上解破家散宅。
清凉不然。山僧十八上做僧。
十八上行脚。出一叢林。
入一寶社。到處橫草不拈。
豎草不把。於一切時。
只領現成受用。如今四十五也。
依然只是舊時人。
懵懵懂懂。百無一能。
阿呵呵。堪對暮雲歸未合。
遠山無限碧層層。 ^223a4

上堂。一冬二冬。你儂我儂。
暗中偷笑。當面脫空。
雖是尋常茶飯。誰知米裏有虫。
豈不見南泉道。夜來好風。
吹折門前一枝松。 ^223a16

上堂。開口即錯。閉口即喪。
不開不合。十萬八千。
到這裏。如何通信。
監院昨日設齋。若僧若行俱飽。
燈籠露柱亦飽。一飽忘百飢。
人人盡展眉。太平無事日。
唱箇囉囉哩。好大哥。 ^223a22

上堂。一年三百六十日。
臘月盡是歲除夜。
夜來臘月已盡。舊歲當去。
今日新歲到來。及至天曉。
大開門戶。祇候新歲。
竟不見來。躊躇良久。
正沒理會處。忽然撞著箇聦明大王出來道。
長老。長老。好把曆日子細看。
更有一箇閏月在。
山僧被佗點破。不覺呵呵大笑。
過去已過去。未來亦未來。
即今名現在。現在安在哉。
三段不同。收歸上科。
卓拄杖一下。 ^223a30

上堂。若論箇事。直是省要易會。
多是諸人自作艱難。
自作障礙。所以有時東廊西廊見諸人和南問訊。
山僧便乃低頭相接。
其實無他。只要諸人識得長老是西川隆慶府人事。
若識得去。便與諸人打些鄉談。
說些鄉話。如今且未說你識得長老。
且各自知得自家鄉井也得。
還知麼。明州六縣。
奉化八鄉。 ^223a44

上堂。年年是好年。
日日是好日。好事大家知。
今朝正月一。 ^223b8

元宵上堂。人看人。
火照火。無雜壞。忘彼我。
與麼會得。許你親見然燈如來。
得受記別。如今十箇五雙多是坐在光影裏。
動輙隨人脚跟後轉。
乃高聲云。大眾。眾舉首。
復云。不信道。 ^223b12

普請上堂。一拽石。
二搬土。三分甜。七分苦。
糞箕拈起兩肩擔。
颺下钁頭無覓處。
唵墳噴#CB03308;#CB03308;悉哩蘇嚕。 ^223b20

佛涅槃上堂。黃面老漢二千年前有五件沒量罪過。
直至今日。未有一人舉著。
清凉小比丘不惜口業。
從頭點過。也要眾人共知。
始從兜率宮中不依本分。
示生閻浮。是第一沒量罪過。
又不合半夜逾城。
直往雪山六年苦行。
做盡萬千模樣。向明星現時打失鼻孔。
便大驚小怪道。奇哉。
一切眾生具有如來智慧德相。
但以妄想執著。不能證得。
似與麼欺胡瞞漢。
誑謼閭閻。是第二沒量罪過。
又不合起道樹。詣鹿苑。
列三乘。分五教。說有說無。
說頓說漸。說偏說圓。
說出許多閑言長語。
污人耳目。累及後代。
是第三沒量罪過。
至於末後打箇沒合殺。
却向雙林樹下示般涅槃。
以手摩 #CB05577;告眾。
猶自口吧吧地道。
汝觀吾紫磨金軀。
瞻仰取足。無令後悔。
若謂吾滅度。非吾弟子。
若謂吾不滅度。亦非吾弟子。
所謂到老不知羞耻。
是第四沒量罪過。
更有第五沒量罪過。 ^223b24

良久。休。休。數人不要數盡。
罵人不要罵著。少間下座。
與大眾同到大佛殿燒一炷香。
點一甌茶。普禮三拜。
且與佗一時蓋覆著。
若蓋覆得去。則天魔拱手。
外道歸心。迦葉擎拳。
阿難合掌。若蓋覆不得。
來年更有新條在。
惱亂春風卒未休。 ^223c4

結制上堂。安居結制。
現前三昧。普化搖鈴。
老盧踏碓。 ^223c14

上堂。古聖道。是法不可示。
言詞相寂滅。是何言歟。
清凉今日出廣長舌去也。
遂指云。這邊是香爐。
這邊是花缾。會麼。
三錢買。兩錢賣。 ^223c16

中秋上堂。舉。玄沙示眾云。
吾有正法眼藏。涅槃妙心。
分付摩訶迦葉。猶如話月。
曹谿豎拂。猶如指月。
鼓山出眾云。月聻。
沙云。這箇師僧却來就我覓月。
山拂袖歸眾云。道我就佗覓月。 ^223c22

師云。這兩箇老凍儂。
頑處似牛皮。爛處如壞絮。
雖然各有機關。爭奈渾無展處。
只麼低頭懡#CB01334;歸。
不知忘却來時路。 ^223c28

謝月首座．瓊首座持雲巢語至。
上堂。一止切一止。
一動一切動。入荒田不揀。
信手拈來用。昨日有人從西川來。
却得江東信。說道趙州親見老南泉。
鎮州蘿蔔三斤重。 ^223c34

上堂。摩騰入漢。平地風波。
達磨西來。重增殃禍。
是則是。且道祖意教意。
是同是別。川僧藞苴。
淛僧瀟灑。 ^223c42

上堂。舉。真淨示眾云。
頭陀石被莓苔褁。
擲筆峰遭薜茘纏。
羅漢院裏一年度三箇行者。
歸宗寺裏參退喫茶。
大眾。會麼。是大神呪。
是大明呪。是無上呪。
是無等等呪。能除一切苦。
真實不虗。 ^223c46

謝監寺齋。首座秉拂上堂。
古者道。於食等者。
諸法亦等。諸法等者。
於食亦等。如是則監寺施財。
首座施法。所謂財法二施。
等無差別。既無差別。
不妨以禪悅為味。
以法喜為樂。各隨所宜。
各得受用。各得充滿。
無有高下。無有限量。
無有平等不平等者。
因什麼却道共寶器食。
飯色有異。爭怪得別人。 ^224a6

道舊相訪。上堂。作者相逢。
你西我東。水歸滄海。
月上孤峯。放出城中老鼠。
咬殺村裏大虫。因甚如此。
閩蜀同風。 ^224a18

再住清凉。上堂。鼻繩拽脫上梅谿。
橫臥千峯適所宜。
豈謂業緣逃不得。
依前拽杞與牽犁。
如是則重翫故山風月。
再耕舊日田園。不辭領破蹄穿。
豈憚拖泥帶水。所以王老師道。
自小牧一頭水牯牛。
擬向谿東牧。未免犯佗國王水草。
擬向谿西牧。亦未免犯佗國王水草。
不如隨分納些些。
總不見得。清凉有條攀條。
無條攀例。既然如是。
且道作麼生是納些些底道理。
昨日前山去。今朝後嶺歸。 ^224a24

上堂。上元正月半。
無油不點燈。誰人知此意。
有月上危層。看看。
燈明如來在諸人眼睫上放光現端。
見諸人不采。走入大石國裏去也。
拍禪床。下座。 ^224a40

上堂。去年梅。今歲柳。
顏色馨香依舊。依舊則故是。
因甚南枝向暖北枝寒。
拍禪床云。莫道春風有兩般。 ^224a46

上堂。佛法遍在一切處。
一切眾生及國土。
有世界以光明而作佛事。
有世界以香飯而作佛事。
有世界以寂默無言無說而作佛事。
有世界以夢幻．鏡中像．水中月．熱時#CB08504;．
呼時響。如是等喻而作佛事。
是故此方真教體。
清淨在音聞。卓拄杖云。
非唯觀世音。我亦從中證。
復卓一下。云。喚鍾作甕。 ^224b2

退院上堂。住亦無可說。
去亦無可說。竇八布衫穿。
金剛嚼生鐵。
other:: 
# 佛鑑禪師住鎮江府焦山普濟禪寺語錄
佛鑑禪師住鎮江府焦山普濟禪寺語錄
editor:: 侍者　覺圓　編 ^224b14

指三門。三門佛殿。
一見便見。踢倒淨缾。
撼動門扇。 ^224b22

佛殿你不識我。我不識你。
狹路相逢。腦門著地。
仁者見之謂之仁。
智者見之謂之智。 ^224b24

方丈。橫按拄杖云。
山僧與麼為中下機人。
或遇上上機人來時如何。
卓拄杖云。三十年後。 ^224b28

陞座祝　聖罷〔問答不錄〕。
乃云。枕石漱流。正好喚起來打。
攔街截巷。腦後也與一錐。
直教昧者明。窒者通。
坐者起。行者詣。方許跨焦山門。
登焦山堂。入焦山室。
見焦山人。見則見了。
然後焦山緩緩地向你道語在。
何故。長江流不盡。
松露滴無時。 ^224b32

復舉。僧問雲門。佛法如水中月。
是否。門云。清波無透路。 ^224b40

師云。這僧在光影裏行。
雲門向草窠裏輥。
直至于今。轉身不得。
且道焦山與麼批判。
節文在什麼處。喝一喝。
下座。 ^224b42

當晚小參。一言坐斷。
千古萬古黑漫漫。
線路放開。前波後波閙聒聒。
有時恁麼。有時不恁麼。
秤頭斤兩。輕重隨宜。
尺下短長。剪裁在我。
至於安#CB15131;樂業。
順俗和光。總四海為一家。
會百川同一味。此猶是諸方普請邊事。
只如海門岸闊。浮玉峯高。
浪激千尋。雲橫萬疊。
又向甚處覓佗縫罅。
拍膝云。不是任公子。
徒勞話釣竿。 ^224b48

復舉。雪竇禪師一日與李殿撰坐次。
有一秀才．一道士入來。
殿撰云。三教中。那教最尊。
雪竇起。側身而立。
殿云。有口何不道。
竇云。對夫子難言。 ^224c12

拈云。大小雪竇被殿撰一問。
直得側身而立。若無後語。
忌被打破蔡州。 ^224c16

上堂。夜暗晝明。天平地平。
三日一雨。五日一晴。
達磨大師不安本分。
被人打落當門板齒。
廬山歸宗和尚無端拭壞一雙眼睛。
拈拄杖。卓一下。同坑無異土。 ^224c22

上堂。十字街頭道得一句。
三家村裏使不著。
三家村裏道得一句。
十字街頭使不著。
雖然。三家村裏．十字街頭。
有錢騎馬。無錢使牛。 ^224c28

佛涅槃上堂。正覺山前。
雙林樹下。弄假像真。
弄真像假。臨風哮吼戴嵩牛。
顧影嘶鳴韓幹馬。
諸人還見釋迦老子麼。
豎拂子云。來也。來也。 ^224c34

上堂。召大眾。以手點鼻云。
山僧一生被這箇礙。
眾中有下得毒手底。
為我拈却。若也拈得。
許諸人十二時中有箇安樂處。
若拈不得。香自至鼻。
亦謂之偷。 ^224c40

上堂。今朝七月一。
明朝七月二。一日是一日。
幾箇知慚愧。顧視大眾云。
有麼。有麼。乃搖手云。
不是。不是。 ^224c46

謝新舊知事并監收上堂。
靜中有動。動中有靜。
然於動靜之間。無有分別。
而不見絲毫動靜之相。
動靜之相既不可得。
則一動一靜。一出一入。
一放一收。一進一退。
無非神通光明。游戲解脫之處。
既然如是。只如默時說。
說時默。獅子吼野犴鳴。
野犴鳴獅子吼。畢竟是分不分。
良久。會麼。洞庭山下水。
南嶽嶺頭雲。 ^225a2

重九上堂。重陽九月九。
箇箇盡知有。喫了茱萸茶。
多是眉頭皺。唯有陶靖節獨歡顏。
解道採菊東籬下。
悠然見南山。雖然。
俗氣不除。 ^225a14

瑞慶節上堂。舉。洞山云。
若論此事。如國家二十四路相似。
若一路信息不通。
便是不奉於君。若據焦山今日看來。
可謂是太平時節。
非但二十四路。直是塵毛剎海。
無有不通底信息。
信息既通。奉君盡忠。
風從虎兮雲從龍。 ^225a20

上堂。舉。僧問古德。
一陽生後。日長一線。
未審佛法長多少。
德云。長一線。後來又有古德云。
一線長。 ^225a30

師云。前頭道底與後頭道底。
直是天地寥遠。若緇素得出。
不妨於佛法中有箇入處。
今時人多是渾崙吞却。
所謂顢頇佛性。儱侗真如。
如將魚目亂明珠。 ^225a32

上堂。舉。大通智勝佛。
十劫坐道場。佛法不現前。
不得成佛道。既是十劫坐道場。
因甚麼佛法不現前。
不得成佛道。焦山從來疑著這漢。
other:: 
# 住慶元府雪竇山資聖禪寺語錄
住慶元府雪竇山資聖禪寺語錄
editor:: 侍者　如海　妙倫　等編 ^225a40

佛殿。迦葉擎拳。阿難合掌。
黃面瞿曇。全無伎倆。
新乳峯一時見了。
却燒沉香供養。從教人道是罰是賞。 ^225b2

踞方丈。德雲不下妙峰頂。
善財七日無處參尋。
吽。吽。你這一隊漢在這裏眼眨眨地守待箇什麼。
何不瞥去。莫妨我東行西行。
拍禪床便起。 ^225b6

指法座。千聖頂#CB00576;上一著子。
自古自今少有人踏著。
罕有人舉著。山僧今日因行不妨掉臂。 ^225b12

陞座祝　聖罷〔問答不錄〕。
乃云。衲僧行處。不在東西。
遇緣即宗。隨機應變。
昨日焦山長老。今朝雪竇主人。
颺下海門國萬頃煙波。
來看妙高臺一川風月。
聲色俱泯。是非杳亡。
石頭大底大。小底小。
休將佛法論量。山又青。
水又綠。不得作境話會。
既不作境話會。畢竟作麼生會。
人間縱有丹青手。
應是難傳入畫圖。 ^225b16

復舉。僧問投子。如何是十身調御。
投子下禪床立。
師云。大眾。投子與麼也不較多。
然雖如是。未免有勞尊重。
當時若見。只向面前深深打箇問訊。
教這老漢隱身無路。 ^225b28

當晚小參。不起一念。
威音已前。彌勒下生。
坐斷千差。南贍部洲。
北#CB15106;單越。
與麼會得。便乃不離菩提場而登妙峯頂。
直得水雲雜沓。凡聖交參。
彼我情忘。主賓道合。
座則同座。行則同行。
歸則把手同歸。到則大家齊到。
到則到矣。且其中事作麼生。
雨花千丈雪。偃蓋萬株松。 ^225b36

復舉。達磨大師道。
吾本來茲土。傳法救迷情。
一花開五葉。結門自然成。 ^225b46

師云。祖師與麼道。
好與三十棒。且道因甚如此。
冬行春令。 ^225b48

謝兩班上堂。方交正月一。
又過了五日。世事冗如麻。
光陰劈箭急。所以道。
是日已過。命亦隨減。
如少水魚。斯有何樂。
乳峯看來。又有甚麼不樂處。
東邊有知事。西邊有頭首。
山僧贏得倚欄干。
盡日仰頭看雲走。
阿呵呵。時人往往聽作山居歌。 ^225c4

上堂。春日晴。黃鶯鳴。
山花似錦。汀草如茵。
堪悲堪笑。公塘寨裏王節級。
到處巡捕。自己不知不覺打失一雙眼睛。
良久。云。彩奔齪家。 ^225c14

護聖小淨慈至。上堂。
舉。芙蓉禪師訪實性大師。
大師上堂。以右手拈拄杖安向左邊。
云。若不是芙蓉師兄。
大難委悉。便下座。
後來黃龍南禪師道。
實性用不得便休。
却將佛法以當人情。
致令千古之下作人笑端。 ^225c20

師云。實性大師向十字街頭貨賣賊贓。
猶道無人知覺。老黃龍不忍看見。
巧為遮藏。殊不知欲隱彌露。
雖然如是。要見實性大師則易。
要見黃龍稍難。何故。
為佗頭匾似扇。 ^225c28

上堂。靈雲見桃花。
便道更不疑。玄沙又道。
未徹在。後來五祖又道。
說什麼未徹。更參三十年始得。
山僧甞聞說一畝之地。
三蛇九鼠。初未為然。
今日以此看來。前言信之矣。 ^225c36

端午上堂。舉文殊令善財採藥公案。
師云。若據善財。徧採無不是藥。
爭奈悞將甘草以當黃連。
文殊只知亦能殺人。
亦能活人。要且不知來處。
文殊即且置。遂拈拄杖云。
諸人且道這箇從什麼處得來。
畢竟是黃連耶。是甘草耶。
卓一下。云。江南儘有。
江北全無。 ^225c44

因事上堂。只箇現成公案。
眾中領解者極多。
錯會者亦不少。所以金鍮莫辨。
玉石難分。乳峯這裏直要分辨去也。
張上座．李上座。一箇手臂長。
一箇眼睛大。總似今日達磨一宗。
教什麼人檐荷。噓一聲下座。 ^226a6

破庵和尚忌。拈香。
這老禿無面目。不具些子慈悲。
却有十分惡毒。喜亦不可近。
怒尤不可觸。我昔被渠禁害。
逼得頑蛇生足。以至今日燒一炷香。
謾禮三拜。要且笑不成笑。
哭不成哭。此冤此恨若為伸。
唵部臨唵齒臨。 ^226a14

上堂。山僧自入院來。
經今半年也。未曾與諸人說著本分事。
今日又值明覺祖忌。
普請去塔所諷經。
又不暇說。雖然如是。
你看乳峯眉毛在麼。 ^226a24

上堂。佛法也不會。
世法也不會。一夏九十日。
瞎驢隨大隊。且畢竟成得箇什麼。
乃云。不知。 ^226a30

上堂。二由一有。一亦莫守。
新羅日午打三更。
回首面南看北斗。
堪悲堪笑。黃面禪和到處行脚。
只管將鼻孔東邊嗅西邊嗅。
自己鼻尖上有一點糞。
十箇五雙因甚不覺臭。 ^226a34

上堂。記得昔日大梅常禪師問馬大師。
如何是佛。馬師云。
即心是佛。佗便向這裏跺跟。
更轉動不得。住後有人問。
如何是西來意。梅云。
西來無意。良久。云。
果然。 ^226a42

上堂。本色行脚人。
須具行脚眼。千箇與萬箇。
多是空檐版。擔版則且置。
作麼生是行脚眼。
朝看東南。暮觀西北。 ^226a48

上堂。風蕭蕭。雨蕭蕭。
行人弓箭各在腰。
缺齒老胡剛然不知有。
却向少林九年面壁。
要且不在壁上。諸人各各丈夫。
何不轉手摸索看。 ^226b6

謝首座上堂。舉甘贄行者入南泉設齋請首座施財公案。
師云。前頭也與麼道。
因甚不行#CB01321;。
後頭也與麼道。因甚便行#CB01321;。
今日因行掉臂。下箇注脚。
曲中直。直中曲。有增減。
無數目。等閑放在暗窻前。
冷地令人看不足。 ^226b12

重九上堂。拈拄杖橫案云。
與麼會得。三年一閏。
若也不會。九日重陽。
卓一下。云。贏得通人笑斷腸。 ^226b22

上堂。經有經師。論有論師。
乳峯到這裏說箇什麼即得。
今日放一線道。隨例分科列段去也。
以右手拈拄杖卓一下。
安向左邊。云。是何章句。
復云。流通分。 ^226b26

上堂。舉。瑞巖和尚近日示眾舉古云。
秋江清淺時。白露和煙島。
良哉觀世音。全身入荒草。
古德與麼道。玉本無瑕却有瑕。
瑞巖即不然。秋江清淺時。
白露和煙島。十年歸不得。
忘却來時道。 ^226b32

師云。瑞巖與麼道。
可謂無瑕矣。乳峯今日更資一路。
也要諸方撿責。秋江清淺時。
白露和煙島。搘笻寂寞中。
望斷無人到。拍禪牀。
下座。 ^226b38

上堂。上下三指。彼此七馬。
似有似無。半真半假。
乳峯被人問著。直得五年分疎不下。
阿呵呵。笑倒東村王大姊。 ^226b46

上堂。語是謗。寂是誑。
擬即乖。動即喪。明眼人。
難近傍。絕塵情。忘伎倆。
江西馬大師。南嶽讓和尚。 ^226c4

散天基節上堂。乳峯有一張琴。
不是焦桐。亦非凡木。
多年掛在壁上。未曾容易品弄。
今日幸遇。 ^226c8

新天子誕聖之辰。
好日斯臨。不可放過。
試彈一操以祝萬年之壽。
遂作彈琴勢云。丁當。
丁當。良久。云。會麼。
願將如是曲。長奉聖明君。 ^226c12

謝新舊知事上堂。
世諦門中。有新有舊。
有出有入。有進有退。
佛法向上。無高無下。
無彼無此。無黨無偏。
雖然如是。阿那箇些子是佛法。
阿那箇些子是世諦。
試為乳峯拈出一絲頭看。
良久。云。放憨作麼。 ^226c18

上堂。德山老漢平生據一條白棒。
佛來也打。祖來也打。
却道不曾打著一箇獨脫底。
興他道東廊也下喝。
西廊也下喝。直饒你喝得興化上三十三天。
撲下來。一點氣也無。
待興化緩緩地甦息起來。
向你道未在。諸人還知二大老立處麼。
天高東南。地傾西北。 ^226c26

冬節上堂。一冬二冬。
叉手當#CB05577;。
珠鑽九曲。直在其中。 ^226c36

上堂。上元正月半。
燈火連霄漢。千人與萬人。
聚頭相共看。看即不無。
第一各自照顧眼睛。
乳峯不著便。末上打失了也。
既是打失。將什麼辨緇素。
良久。云。文殊頭白。
普賢頭黑。 ^226c38

上堂。舉。僧問馬大師。
如何是祖師西來意。
馬師云。近前來。向你道。
僧近前。馬師與一掌。
僧云。因甚打某甲。
馬師云。六耳不同謀。
後來黃龍南禪師道。
古人尚道六耳不同謀。
如今諸方浩浩商量。
禍事。 ^226c46

師召大眾云。盡信書不如無書。 ^227a4

上堂。十方國土中。
惟有一乘法。諸人還信麼。
若信得及。拽取占波國與新羅國鬪額。
若信不及。采石渡頭船。 ^227a8

摘茶上堂。作家相見有底憑據。
逈無人處聚頭共語。
寂子無端撼茶樹。 ^227a14

結制上堂。拈拄杖。
顧示大眾云。安居已竟。
梵行已立。所作已辦。
賓頭盧尊者無端向這裏起心動念。
貶向二鐵圍山。卓一下。
云。諦觀法王法。法王法如是。 ^227a18

端午上堂。僧問。文殊令善財採藥。
云是藥採將來時如何。 ^227a24

師云。意在鈎頭。
進云。善財云。盡大地無有不是藥者。
又作麼生。 ^227a26

師云。莫將附子當川鳥。
進云。文殊又云。是藥採將來。
意在什麼處。 ^227a28

師云。也好一拶。
進云。善財於地上拈一莖草度與文殊。
文殊云。此藥亦能殺人。
亦能活人。未審此意如何。 ^227a30

師云。#CB06171;相熱瞞。
僧禮拜。 ^227a34

師拈起拄杖云。今朝五月端午。
乳峯收得一服藥。
不是耆婆留下。亦非扁鵲傳來。
雖然不直分文。要且無病不治。
所謂佛病．祖病．禪病．心病。
一切毛病。凡曰服者。
悉得痊愈。乳峯不敢珍惜。
今日擊皷陞堂普施大眾。
若是有病者來。左手分付。
無病者來。右手分付。
且道因甚如此。有亦不有。
無亦不無。乃卓一下。
云。趙州東壁挂葫蘆。 ^227a36

上堂。直鈎釣鯨鰲。
曲鈎釣魚鱉。乳峯粗識好惡。
不敢屈抑諸人。便下座。 ^227b2

上堂。眼底年來胡種滅。
叢林喜見太平時。
太平消息誰相委。
只許張公李老知。
且知底事作麼生。
東州稻熟。西州米賤。 ^227b6

上堂。萬木驚霜風。
千林著秋色。堪笑寒山子。
到處覓不得。拈拄杖云。
元來在這裏。看看。
卓一下。云。又入露柱裏去也。 ^227b12

上堂。秋風離離。秋色依依。
嶺上白雲一片兩片。
籬邊黃菊三枝五枝。
世間多少登高者。
只管步步登高。脚跟下蹉過往往不知。
乳峯恁麼道。#CB15148;虎成狸。 ^227b18

上堂。乳峯今日開爐。
不會挑#CB01926;撥火。
大家衲被幪頭。只麼團圞打座。
不求諸聖。不重己靈。
從佗門外區區世路。
擾擾紅塵。夏了秋。
秋了冬。冬了春。良久。
云。思量也是慕西秦。 ^227b24

上堂。舉。白雲端和尚謂五祖曰。
有一事。老兄還知麼。
祖曰。不知有什麼事。
端云。近有數禪客自廬山來。
問佗也有箇悟處。
教佗說也說得。頌也頌得。
批判也批判得。只是未在。
五祖聞得。七日七夜不成腸肚。 ^227b32

師云。白雲和尚用盡自己心。
笑破佗人口。乳峯這裏亦有一件事。
不得不說與諸人。
近日亦有數禪客。
自諸方來。問佗也無悟處。
教佗說也說不得。
頌也頌不得。批判也批判不得。
雖然如是。乳峯却許他是箇千了百當底人。
諸人聞得。亦不用疑著。
何故。南天台。北五臺。 ^227b38

上堂。聲前一句。不封不樹。
坐斷舌頭。如何通吐。
昨日有人從天台來。
却往徑山去。 ^227c2

上堂。臨濟為睦州所誤。
雪峯遭巖頭毒手。
沒齒#CB00081;冤。
萬世不朽。所以學者當深思彼伐木丁丁之聲。
照古照今兮宜善求友。 ^227c6

上堂。召大眾云。禪。
禪。妙高峯頂。千丈巖前。
作麼生有箇古松樹。
奇奇怪怪。屈屈曲曲。
弮弮攣攣。諸人若恁麼會。
驢年。 ^227c12

謝首座藏主秉拂都寺齋上堂。
古人道。法輪未轉。
食輪先轉。乳峯這裏二輪俱轉。
二輪既轉。使我現前一眾聞所未聞之法。
得未曾有之食。此食勢力至於七日。
然後乃消。此食既消。
其法亦忘。不妨三三兩兩。
水邊林下相呼相喚同徜徉。 ^227c18

上堂。舉。丹霞訪古寺。
經宿至早煑粥熟。
行者盛一鉢與古寺。
又盛一鉢自喫。殊不顧丹霞。
霞自盛一鉢喫。者云。
五更侵早起。更有夜行人。
霞遂問古寺。何不教訓這行者。
得恁麼無禮。寺云。
淨潔地上不可點污人家男女。
霞云。忌不問過這老漢。 ^227c28

師云。行者雖好接高賓。
爭奈手頭短促。丹霞不解作客。
未免勞煩主人。當時若自盛粥喫了。
拽拄杖便行。免累佗古寺。
無點污中却成點污。
且如何免得。良久。
下座巡堂喫茶。 ^227c36

上堂。前面是懸崖萬仞。
後面是荊棘叢林。
兩邊烈焰。火聚於中。
如何轉身。趙州老漢在青州作一領布衫重七斤。 ^227c44

正旦。因雪上堂。今朝正月一。
只是尋常日。就中殊異處。
徧界鋪銀色。銀色世界已現。
普賢在什麼處。豎起拄杖云。
看看。諸人既不相顧。
不免却乘六牙香象入五臺山與文殊師兄賀歲去也。
卓一下。 ^228a2

滿散天基節上堂。
王道平平。其壽綿綿。
漁歌樵唱。共樂堯年。
無為焉。無私焉。乾坤一統舊山川。 ^228a10

上堂。拈拄杖。召大眾云。
未得底人。見拄杖便喚作拄杖。
既得底人喚作什麼。
若也道得。卓一下。
云。即今入地。若道不得。
靠拄杖云。直待根生。 ^228a14

謝天童垠首座上堂。
萬別千差。處事同一家。
事同一家時。萬別千差。
太白山前水磨日夜輪轉不歇。
乳峯寺裏參退喫茶。 ^228a20

謝頭首秉拂都寺齋上堂。
縱無所畏。說大脫空。
離有希求。辨最上供。
雖然。又須是大無慚愧之人方能饜飽法味。
自餘下劣種草未免遇而不遇。
不遇底且置而勿論。
只如饜飽者還有報德處也無。
乃噫氣兩聲。下座。 ^228a26

壽慶節上堂。智度菩薩母。
容受一切法。然於一切法。
而離分別相。分別既離。
諸法如如。蜀江萬派朝滄海。
閩嶺千尋插太虗。 ^228a36

上堂。擊皷陞堂。大眾雲集。
佛法有底商量。今日熱如昨日。 ^228a42

解制上堂。克期取證。
繫縛盲驢。休夏自陳。
且莫鬼語。饒你一坐。
坐斷別有生涯。若到諸方。
不得道從這裏過夏來。
何故。雪竇親栖寶蓋東。 ^228a46

謝後堂首座上堂。
舉。趙州會中有二僧。
相推不肯作第一座。
主事白趙州。州云。
總教伊作第二座。
主事云。教誰作第一座。
州云。裝香著。主云。
裝香了也。州云。戒香。
定香。 ^228b4

師云。趙州老漢是則是。
觸著便動。揑著便轉。
爭奈七手八脚一時露。
乳峯這裏不用相推。
要識第一座。便是第二座。
要識第二座。便是第一座。
良久。云。少室峯前。
迷逢達磨。 ^228b10

上堂。秋高增爽氣。
夜寒添夾被。草虫吟壁根。
黃葉飄庭際。直得山僧展轉返側。
喜而不#CB00895;。
阿呵呵。伸脚元在縮脚裏。 ^228b18

石巖和尚至。上堂。
拈拄杖云。久默斯要。
不務速說。既逢識者。
玉石難藏。既是難藏。
提拄杖云。且喚這箇作什麼。
為復是玉耶。是石耶。
卓拄杖云。分〔敘謝不錄〕。 ^228b24

復舉。阿難問迦葉云。
世尊傳金襴外。別傳何物。 ^228b28

師云。面面相看。眼眼#CB03901;覰。
衣外別傳。有甚憑據。
倒却門前剎竿著。
鳳棲不在梧桐樹。 ^228b30

中秋謝焙經兄弟上堂。
火焰為三世諸佛說法。
三世諸佛立地聽。
聽在說處。說在聽處。
聽說兩忘。如何剖露。
經入藏。禪歸海。唯是馬簸箕。
拈弄有餘態。每遇中秋翫月時。
尋思直是令人愛。
何故。不見道。簸箕有唇。
米跳不出。 ^228b36

上堂。舉。僧問長沙。
如何轉得山河大地歸自己去。
沙云。如何轉得自己歸山河大地去。
後來大慧道。轉山河大地歸自己則易。
轉自己歸山河大地則難。
有人道得不難不易句。
來徑山手裏請棒喫。 ^228b46

師召大眾云。衲僧家自己尚不見有。
山河大地甚處得來。
又轉箇什麼。大惠老漢無端隨後說難說易。
拍禪床云。拈得口兮失却鼻。 ^228c4

上堂。坦坦平如鏡。
彎彎曲似鈎。無人收拾得。
颺在糞堆頭。諸人還収拾得麼。
良久。云。芽生也。 ^228c12

上堂。去去實不去。
途中好善為。來來實不來。
路上勿傾危。古人恁麼道。
也是踏地怕痛。乳峯即不然。
要去便去。要來便來。
善為箇什麼。又有甚傾危處。
只是昨日經過新嶺。
洪水泛漲。吹斷三處石橋。
却被山僧一時等閑過了。
今朝打皷陞堂。你這一隊漢擬來這裏覓佛法。
良久。云。且緩緩。 ^228c16

上堂。拈拄杖示眾云。
彌勒真彌勒。分身千百億。
時時示時人。凭拄杖湧身云。
諸人還識麼。往往作須菩提尊者傳將去也。
便下座。 ^228c28

冬至上堂。節屆書雲。
一陽生於此日。一陽既生。
萬彚發生。萬彚既生。
無不生者。豎起拄杖云。
且道拄杖子生多少。
良久。云。何啻七尺長。
卓一下。 ^228c34

謝首座秉拂都寺冬齋上堂。
無味乃真味。真味真無味。
若知真味者。更不說真味。
曾聞一飽忘百飢。
今日山僧身便走。 ^228c40

上堂。一年三百六十日。
看看盡也。所謂一年將盡夜。
四海未歸人。然未歸之人直須歸去。
既歸之者。不得守住家鄉。
何故。座久成勞。 ^228c46

上堂。舉。僧問雲門。
如何是雲門一曲。
門云。臘月二十五。 ^229a4

師云。雲門一曲。從來無譜。
韻出五音。調高千古。
就中妙旨許誰知。
幾擬黃金鑄子期。 ^229a6

天基節上堂。君臣道合。
正是法身邊事。且作麼生是法身向上事。
祝融峯頂萬年松。
盤根聳幹凌蒼穹。 ^229a10

故舊至上堂〔善演胎禽〕。
拈拄杖示眾云。我有一語。
非甜非苦。既遇知音。
如何通吐。夜來點得柳土獐。
如今變成尾火虎。
卓一下。 ^229a14

佛涅槃上堂。靈山山上葛藤樹。
引蔓牽枝徧界生。
慚愧波旬推倒後。
東西有路與人行。
雖然。也須照顧脚下。
other:: 
# 住慶元府阿育王山廣利禪寺語錄
住慶元府阿育王山廣利禪寺語錄
editor:: 侍者惟一了禪了心等編 ^229a20

指三門。此箇大解脫門。
每日與諸人同出同入。
遊戲於其間。諸人行一步。
山僧也行一步。諸人行兩步。
山僧也行兩步。然一步兩步較易。
三步五步較難。脚頭脚底當自看。 ^229a30

指法座。大眾。須彌燈王無時不為諸人說大般若。
諸人還聞麼。其或未然。
鄮峯又從序品去也。 ^229a38

陞座祝　聖罷〔問答不錄〕。
乃云。形名未兆。玉本無瑕。
文彩既彰。物歸有主。
添些子。張三發惡。
減些子。李四生嗔。
不添不減。雲門扇子#CB01387;跳上天。
#CB05218;著帝釋鼻孔。
東海鯉魚打一棒。
雨似盆傾。正恁麼時如何話會。
良久。云。南山依舊與雲齊。 ^229a42

復舉阿育王問賓頭盧尊者親見佛來公案。
拈云。阿育王等閑借問。
飜成節外生枝。賓頭盧覿面提持。
不覺眉毛拖地。育王當時若見佗與麼祗對。
便與近前。以手加額。
叩齒三下。使老尊者縱有神通。
亦無展處。當時既已放過。
只如末後道阿耨達池龍王請佛齋。
貧道是時亦與其數。
意作麼生。風來雲意騰騰湧。
雨霽雷聲殷殷收。 ^229b2

當晚小參。三日前。
五日後。佛法委在新鄮峯手裏。
放行也得。把住也得。
卷舒在我。縱奪臨時。
倒拽橫拖。七穿八穴。
與麼與麼。狸奴白牯相共證明。
大難大難。碧眼黃頭亦須莽鹵。
黃連甜。甘草苦。發機須是千鈞弩。
卓拄杖一下。 ^229b16

復舉。僧問鏡清。如何是大道之源。
清云。從這裏流出。
頌云。 ^229b24

從這裏流出。滔滔無盡日。
巨浪湧千尋。誰知無一滴。 ^229b26

上堂。韶光爛熳時。
百卉皆妍秀。處處有春風。
村村自花柳。靈雲眼裏添釘。
玄沙袖中出手。除非自解倒騎驢。
一生不著隨人後。 ^229b30

前仗錫率庵和尚至。
上堂。舉趙州訪茱萸公案。
師云。是則是。殺人可恕。
無禮難容。子細看來。
也是茱萸招得。當時若解咬定牙關。
使趙州縱不斬頭截臂。
亦須自領出去。古人且止。
只如今日率庵訪來。
雖則不言探水。然而未跨門時。
屋裏三長兩短已被佗一時#CB15111;見了也。
何故。明眼人難瞞。 ^229b36

上堂。舉。古德道。說得一丈。
不如行取一尺。說得一尺。
不如行取一寸。鄮峯說也說不得。
行亦行不得。只是當時不著便。
悞從南方來。中途#CB05218;破脚母指。
至今疼痛猶未已。 ^229b48

上堂。今朝解制。佛在世日謂之自恣之辰。
諸修學人各呈所得。
我此五百大眾。一夏百二十日。
豈無長處。有則出來吐露看。
諸人既是祕而不言。
待問拄杖子看。遂拈拄杖云。
拄杖子。我此一眾。
你道還有長處也無。
自云。無。眾人既無長處。
長老莫有長處也無。
自云。無。長老既無長處。
莫有短處也無。乃云。
有。試道看。麤羮淡飯家常事。
傷醋傷鹽笑殺人。 ^229c8

前住天童淨和尚遺書至。
上堂。太白峯前収陣脚。
鑑湖歸唱村田樂。
無端調轉入新豐。
誰知錯處非常錯。
直得洞水逆流。乳峯倒卓。
石女攢眉。木人淚落。
此曲如今誰共聞。
越山無際天無垠。 ^229c22

上堂。拈拄杖云。三日前。
五日後。藥若不瞑眩。
厥疾弗瘳。卓一下。
云。折脚雲門見睦州。 ^229c30

重陽上堂。今朝九月九。
談禪不開口。若是陶淵明。
攢眉便回首。籬邊黃菊正芬披。
一枝兩枝三枝。四五六七枝。 ^229c34

上堂。一句子。墨漆黑。
無#CB01665;柄。
有準則。良久。云。會麼。
碓搗東南。磨推西北。 ^229c40

開爐上堂。清寥寥。
白滴滴。匙挑不上。
針劄不入。是則是。
須知花發不干春。
切忌寒#CB01926;煨殺人。 ^229c44

上堂。千討萬討討不見。
都不要討却成現。
十字街頭逢阿爺。
眉毛蓋眼胡鬚面。
咦。 ^229c48

佛成道上堂。拈拄杖云。
天上星。地下木。見便見。
休#CB05226;速。
老瞿曇。空揑目。三七日。
心返復。從此拏空便脫空。
天上人間徧流毒。
帶累兒孫直至今。
醫得耳聾成瞎禿。
鄮峯雖與同路行。
却不與佗同處宿。
畢竟如何。乃撗擔拄杖唱云。
月子彎彎照幾州。
卓一下。云。欵乃一聲山水綠。 ^230a4

正旦上堂。拈拄杖云。
老僧舊歲一年。專與兄弟說虗頭話。
逗到臘月三十日。
也無一句靈驗。從今日新年去。
不免改聲換調。專與諸人說實頭話去也。
卓一下。云。牛角長三尺。
兔角長七寸。 ^230a16

元宵上堂。樓臺上下火照火。
車馬往來人看人。
火照火則且止。所謂往來人但能看人。
十箇五雙不能自看。
諸人若解自看。直是教你無著面皮處。
何故。投子道底。 ^230a24

上堂。擬即差。動即隔。
忘伎倆。絕聲色。兩手揶揄懡#CB01334;休。
東村有箇王大伯。
喝一喝。 ^230a32

請淵首座立僧上堂。
召大眾云。山僧數年來泛一隻無底鐵船。
運載南北東西無家之子。
游泳於大寂滅海。
有時順水張帆。有時逆風把拖。
要且不著此岸。不著彼岸。
不住中流。然撥轉船頭處。
須是大家著力。前堂首座。
慣諳水脉。善別風雲。
今日正當千波萬浪之間。
豈容坐視。敢望慈悲出一隻手。
共相斡運。何故。不見道。
船上無散工。 ^230a36

謝保寧即庵和尚至。
上堂。鳳凰臺畔。玉几峯前。
築著磕著。夙世生冤。
且道還解免得麼。
以手指空云。天。天。 ^230b2

結制上堂。拈拄杖云。
育王傳箭令下。應是此土佗方。
人間天上。若凡若聖。
若佛若魔。皆集吾拄杖頭上安居禁足。
共結長期。有不順吾令者。
四門天王飛熱鐵輪追之令至。
至則至矣。合發明箇什麼事。
卓一下。云。南斗七。
北斗八。 ^230b6

上堂。舉。趙州道。老僧除二時粥飯是雜用心。
且道趙州二時粥飯外。
在什麼處著倒。雖然如是。
鄮峯即不然。遇粥喫粥。
遇飯喫飯。喚什麼作雜用心。
還會麼。若也會得。
二時上堂許你隨隊喫粥喫飯。
若也不會。閻羅王在你鉢盂匙筯上。 ^230b16

請保寧西堂掛牌上堂。
善知識者。如大醫王。
善療眾病。應是佛病．祖病．心病．禪病。
一切毛病。不待一見。
便知深淺。既知深淺。
不妨應病與藥。所謂羸者益之。
盛者損之。表者汗之。
裏者導之。至於用藥之際。
不問牛溲．馬勃．巴豆．黃連。
皆為妙藥。亦能殺人。
亦能活人。灼然能殺而不能活。
一切死人活不得。
能活而不能殺。一切活人死不得。
善此二者。便能起膏肓。
救必死。致一切人於大休．大歇．大安樂之場。
至無疑之地。然雖如是。
遂豎拂子云。且道這一揑子畢竟是殺耶。
活耶。是黃連耶。巴豆耶。
保寧西堂智眼洞明。
善能區別。下座與大眾同伸拜請。
敢望慈悲為眾點出。 ^230b26

上堂。分曲直。定錙銖。
還佗作者。觀風雲。
別氣候。須是其人。
我此一眾。盡是其人。
以拂子指云。試著眼看。
還辨別得麼。良久。
云。朝霞不出門。暮霞行千里。 ^230b48

謝監収上堂。舉。趙州和尚道。
夫為善知識者。須以本分事接人。
鄮峯這裏。但願諸莊豐熟。
粥足飯足。供養我禪和子。
令教箇箇飽齁齁地。
若是本分事。斷然不敢舉著。
何故。老不以筋力為能。 ^230c6

上堂。混沌未分已前。
幸然好一局棊。無端佛祖競出頭來。
一時著壞了也。鄮峯素非國手。
今日試與諸人活一著看。
拈拄杖。卓一下。云。
錯。 ^230c14

上堂。拈拄杖。召大眾云。
飢則傷暑。飽則傷風。
不飢不飽。正是膏肓之疾。
我此一眾。固不在此數。
雖然。作者好求無病藥。
卓一下。 ^230c20

解夏上堂。鄮峯一夏與諸人說無義語。
却被閻家老子不肯放過。
別置地獄相延。所謂鑊湯爐炭．刀山劒樹．
碓搗磑磨．犁耕拔舌等事倍於無間。
山僧末上檐頭。便入如是眾苦。
甘受不辭。不辭則故是。
諸人還甘麼。三生六十劫。 ^230c26

上堂。有一物。黑似漆。
亘古今。無人識。却被秋虫知唧唧。
空嘆息。而今拈出普請看。
遂拈拄杖云。見麼。
見麼。擲下云。分文不直。 ^230c36

上堂。人皆競賞中秋。
惟有山僧不管。大都天上月圓。
只是尋常月半。更有不識好惡底。
無端指月．話月．翫月。
又道正好供養。正好修行。
拍禪牀。噁。長夜漫漫何時旦。 ^230c42

上堂。行不動塵。語不動唇。
現成行貨。黃金白銀。
君不見洞山老。問佛直答麻三斤。 ^231a2

上堂。輕如鴻毛輕。
重若丘山重。安排不得處。
信手拈來用。拈拄杖云。
雖是死蛇。却要活弄。
擲下云。爺爺。 ^231a6

開爐上堂。衲僧門下。
無可不可。熱則到處乘凉。
寒則圍爐向火。飢則餐。
困則臥。執法修行。
如牛拽磨。 ^231a10

上堂。拈拄杖。召大眾云。
這箇拄杖子在諸人分上。
過山過水。東拄西拄。
不妨全得佗氣力。
若到山僧手中。直是要豎不得豎。
要橫不得橫。何故。
卓一下。云。大都緇素要分明。 ^231a14

上堂。二月春光明媚。
是處花酣柳醉。五湖四海禪流。
切忌開眼瞌睡。我此一眾。
盡是惺惺底。驀拈拄杖豎起云。
且道這箇是什麼。
良久。云。我喚作拄杖子。
卓一下。云。你不得喚作拄杖子。
靠拄杖。下座。 ^231a22

靈隱高原和尚訃音至。
上堂。來無所從。南高峯。
北高峯。去無所至。
東#CB00589;水。
西#CB00589;水。
幻泡忽滅。證得烏龜成白鱉。
清風未已。須信高原元不死。
既不死。且道在什麼處。
拈起拄杖云。見麼。
見麼。卓一下。云。認著依前不相似。 ^231a30

上堂。名不得。狀不得。
復是何物。見得到。
用得親。不由別人。
有時恁麼。有時不恁麼。
無毛#CB15143;子貼天飛。
帶角大虫當路臥。 ^231a40

上堂。當明有暗。當暗有明。
口說如啞。眼見如盲。
畢竟作麼生。門外一條通驛路。
朝朝暮暮有人行。 ^231a46

上堂。玄沙不出嶺。
保壽不渡河。高亭見招手乃撗趨。
資福望剎竿便回去。
這四箇漢總欠一錐。
何故。人無遠慮。必有近憂。 ^231b2

破庵和尚忌辰。拈香。
炎炎六月。飄風灑雪。
百丈耳聾。黃蘗吐舌。
海濶山高誰與論。
一回飲水一回噎。 ^231b8

上堂。九日今朝是。
那知是不是。若道不是。
淵明把酒登東皐。
若道是。窮子赤身眠露地。
到這裏。往往十箇五雙有理無雪處。
且聽拄杖子為諸人出氣。
卓拄杖一下。 ^231b12

開爐上堂。瞿曇你自瞿曇。
達磨從佗達磨。佛法有底商量。
各自歸堂向火。雖然如是。
也須照顧眉毛。 ^231b20

入城出隊上堂。召大眾云。
現前坐立。儼然面面相看。
眼眼#CB03901;覰。
諸人也瞞山僧一點不得。
山僧也瞞諸人一點不得。
雖然。須知有互相熱瞞底句。
若有。試出來露一班看。
如無。山僧不免效七佛威儀。
倒騎佛殿。穿汝諸人鼻孔去也。 ^231b24

出隊歸上堂。拈拄杖。
召大眾云。半真半假千家貨。
非實非虗百寶囊。
卓一下。云。盡底打開都見了。
有誰合火共分贓。
靠拄杖云。一分奉釋迦牟尼佛。
一分奉多寶佛塔。 ^231b34

上堂。拈拄杖。召大眾云。
有般漢見拄杖喚作拄杖。
有般漢見拄杖不喚作拄杖。
要且總沒交涉。還會麼。
二由一有。一亦莫守。
一心不生。萬法無咎。
擲下拄杖云。三祖大師來也。 ^231b42

上堂。現前三昧。了無向背。
雪壓樓臺。風號松檜。
憶昔水潦被馬師一踏踏倒。
起來不覺失聲道。
只向一毫頭上識得根源。
阿呵呵。笑倒明州憨布袋。 ^231c2

臘八值雪上堂。召大眾云。
黃面瞿曇。昔往雪山六年苦行。
夜覩明星。忽然悟道。
於是三七日中思惟如是事。
直得無啟口處。非特瞿曇。
鄮峯展轉思惟。亦無啟口處。
雖然。事無一向。也要露箇消息。
良久。云。會麼。今朝臘月八。
回觀雪山雪。密灑鄮峯前。
曾無兩般色。 ^231c8

上堂。一年三百六十日。
看看盡也。所以道。
是日已過。命亦隨減。
如少水魚。斯有何樂。
又道當勤精進。如救頭然。
諸人試各自猛省看。
是樂。是不樂。若未得其樂。
直須如救頭然。縱饒樂去。
亦須如救頭然。何故。
田厙奴。不見道。學則不固。 ^231c18

謝首座上堂。叢林綱紀之設。
貴在得人。有如國家拜將相似。
須是文武兼備。韜略雙全。
有濟險扶危之手。
然後可以克服天下。
莫不從風而靡。而吾教亦類於是者。
所謂肘臂欲其重。
爪牙欲其利。非利不能開鑿人天。
非重不能權衡佛祖。
具此二者。叢林乃振。
叢林既振。且合發明箇什麼事。
良久。魯祖面壁。雪峯輥毬。 ^231c28

上元請首座立僧上堂。
突兀聲前句。#CB15210;宏量外機。
未明三八九。難辨力囲希。
諸人若辨明得去。
便見從上來的的相承。
燈燈相續。直至如今。
真風不墜。儻或未然。
堂中首座深諳此旨。
各宜師而親之。扣而問之。
莫待老來空手歸。 ^231c40

上堂。卓拄杖云。內空．外空．內外空。
四大五蘊不可得。
山河大地不可得。
不可得亦不可得。
復卓一下。云。舜若多神面皮黑。 ^232a2

上堂。拈拄杖云。拄杖子。
難摸索。有時喜。有時惡。
攪動滄溟。衝開碧落。
卓一下。云。何如普化搖鈴鐸。 ^232a8

上堂。形名未兆。文彩全彰。
短者自短。長者自長。
黃面瞿曇徒自說黃道黑。
胡鬚達磨何須歷魏遊梁。
拍禪牀云。長憶江南二三月。
鷓鴣啼處百花香。 ^232a12

上堂。三月春將老。
萬木獻青杪。微雨濕殘紅。
泉聲雜幽鳥。堪悲。
堪笑。寒山子歸不得。
忘却來時道。 ^232a18

上堂。拈拄杖。卓一下。
云。德山不會。喝一喝。
云。臨濟不知。諸人向什麼處與育王相見。
復卓一下。連喝兩喝。 ^232a22

上堂。拈拄杖。召大眾。
卓一下。云。恒沙世界諸佛國土索然粉碎。
釋迦彌勒飲氣吞聲。
自餘閑佛閑祖又向甚處出氣。
然雖如是。不當宗乘。 ^232a26

端午上堂。盡大地是藥。
無不是藥者。信手拈來用。
頭頭非取捨。拈拄杖云。
這箇是什麼藥。卓一下。
云。萬病丸。 ^232a32

新智門誼和尚至。
上堂。舉。僧問智門。
蓮花未出水時如何。
門云。蓮花。僧云。出水後如何。
門云。荷葉。 ^232a38

師云。一徑直。二周遮。
衲僧會得。眼裏添沙。
若是育王。又且不然。
有問。蓮花未出水時如何。
荷葉。出水後如何。
蓮花。且道與智門還有優劣也無。
川僧藞苴。浙僧瀟灑。 ^232a40

上堂。召大眾云。古人九十日夏克期取證。
而今眨眼已過半夏了也。
諸人分上事作麼生。
是有所證。是無所證。
若有所證則且置。
而今止餘半夏也。
未有所證底。快須證取。
且證取箇什麼。荷葉團團團似鏡。
菱角尖尖尖似錐。
風吹柳絮毛毬走。
雨打梨花蛺蝶飛。 ^232a48

上堂。三分光陰二已過。
作麼生靈臺一點不揩磨。
灼然屙屎放尿亦無餘地。
貪生逐日區區去。
樊噲踏鴻門。喚不回顧爭奈何。
不是河南。便是河北。
育王今日鼻孔在諸人手裏。
一任橫拖倒拽。 ^232b10

中秋上堂。萬籟聲沉沉。
虗堂夜寂寂。不見寒山子。
未免空相憶。休相憶。
遂舉拂子云。元來在這裏與諸人共賞中秋。
從而惡口小家道。
吾心似秋月。碧潭清皎潔。
無物堪比倫。教我如何說。
說則說了。諸人因甚見似不見。
聞似不聞。拍禪牀云。
可煞惺惺。 ^232b18

上堂。古者道。從文殊門入者。
墻壁瓦礫為汝發機。
從觀音門入者。蝦蟆蚯蚓為汝發機。
從普賢門入者。不動步而到。
雖然。新月有圓夜。
人心無滿時。 ^232b28

上堂。今朝八月二十五。
記得洞山離查渡。
韶石山頭打不回。
直至如今無本據。
問佛便答麻三斤。
何似庭前栢樹子。
會麼。蒼鷹搦臥兔。
猫兒捉老鼠。 ^232b34

上堂。萬籟風悽悽。
千林露滴滴。塞鴈起平沙。
夜虫吟破壁。舉一不得舉二。
放過一著。驀拈拄杖云。
更聽拄杖子露箇消息。
卓一下。 ^232b40

上堂。召大眾云。無道可學。
無禪可參。黃頭碧眼。
徒話指南。霧斂雲収天宇寬。
門前幸有千朵青山．萬朵青山。
徘徊羸得倚欄干。 ^232b46

上堂。此箇事。諸人除是不知。
不理會則已。若知了。
要理會。直是殃害殺人無理會處。
何故。諸人擬向東邊尋。
要且不在東邊。擬向西畔討。
要且不在西畔。諸人只欲硬放下。
都不管著。又却一似宿世冤家相似。
不能得脫離去。正恁麼時。
畢竟如何即是。豎拂子云。
冤家。冤家。 ^232c4

謝首座秉拂上堂。
橫說豎說。何曾動著舌頭。
逆行順行。總是家常茶飯。
有準繩。無畔岸。以拂子劃一劃。
云。會麼。吾道一以貫。 ^232c16

冬至上堂。拈拄杖。
召大眾云。一陽生。
萬彚生。正當生。作麼生。
卓一下。云。羣陰消殄。
吾道大亨。 ^232c22

上堂。舉。僧問普濟。
如何是祖師西來意。
濟云。庭前一叢竹。
經霜不自寒。畢竟如何。
只聞風擊響。知是幾千竿。 ^232c26

師云。諸人還會麼。
諸人若會。便見有宗門直指底道理。
若也不會。育王更為頌出。
仍舉前頌。下座。 ^232c30

上堂。一年十二月。
此月乃當盡。一月三十日。
此日方起頭。此日即是尋常日。
那裏是起頭處。此月即是尋常月。
那裏是盡頭處。若向這裏著得隻眼。
許諸人會不遷義。
其或未然。起滅不停。
念念遷謝。逗到三十日。
閻羅老子徵你飯錢。
莫言不道。 ^232c34

臘八上堂。黃面老漢二千年前於正覺山前夜覩明星。
忽然悟道。於三七日中思惟是事。
直是無啟口處。灼然此事呈似人不得。
說與人不得。其惟證者乃可知焉。
且知底事作麼生。
豈不見真淨和尚道。
頭陀石被莓苔褁。
擲筆峯遭薜茘纏。
羅漢院裏一年度三箇行者。
歸宗寺裏參退喫茶。
育王今日無暇與諸人喫茶。
下座同詣妙勝殿炷香作禮。
然於作禮處各宜照顧。
且照顧箇什麼。莫教磕破腦門。 ^232c44

上堂。聲前句。量外機。
明歷歷。峭巍巍。舉者既少。
見者亦稀。拈袈裟角云。
見麼。見麼。抖擻多年穿破衲。
襤毿一半逐雲飛。 ^233a12

散天基節上堂。虗空廣大。
聖心廣大。虗空無邊。
聖德無邊。以無邊之德被於華夷。
以廣大之心包乎天地。
包乎天地。其心愈明。
被於華夷。其德日新。
綿綿而長存。蕩蕩而難名。
正恁麼時如何。野老不知堯舜力。
鼕鼕打鼓祭江神。 ^233a18

上元上堂。今日是元宵令節。
不問紅塵閙市．酒樓花洞。
處處放燈。王孫公子車馬駢闐。
往來觀看。乃至騷人墨客長篇短句。
更相酬酢。莫不以燈為佛事。
所謂一燈然百千燈。
燈燈相續。一句演萬億句。
句句朝宗。雖然如是。
且道一燈未發。一句未形已前。
如何體悉。良久。云。
寧可截舌。不犯國諱。 ^233a28

佛涅槃上堂。黃面老凍儂。
賤賣閑骨董。為世大醫王。
誰知多病痛。到頭力盡計窮。
猶自摩胷告眾。謂吾滅度。
非吾弟子。謂吾不滅度。
亦非吾弟子。遂顧示大眾云。
會麼。楚鷄不是丹山鳳。 ^233a40

上堂。春風浩浩。春雨綿綿。
花凝曉露。柳帶寒煙。
造化無作而作。萬法不然而然。
達磨九年空面壁。
善財走得脚皮穿。 ^233a48

上堂。人人脚跟下有一坐具地。
諸佛出世。祖師西來。
不敢動著一絲毫。
山僧今日亦不敢動著一絲毫。
亦要諸人不動一絲毫。
直下搆取。願視大眾云。
還搆得麼。良久。苔生也。 ^233b6

上堂。淺聞深悟。深聞不悟。
迷逢達磨。趙娑呷醋。 ^233b14

上堂。木中有火。鑽之始明。
鑛中有金。煉之始精。
諸人分上各各有無價之寶。
如何甘自溺於陰入之坑。
陰入之坑。卓拄杖一下。
云。打破了也。且寶在什麼處。
擲拄杖云。各宜辨取。 ^233b16

上堂。過去諸如來。
斯門已成就。好與三十棒。
現在諸菩薩。今各入圓明。
好與三十棒。未來修學人。
當依如是法。好與三十棒。
何故。不見道。齊之以禮。 ^233b24

上堂。一夏逡巡已過半。
往往精勤成懶慢。
幸然底事十分現成。
因甚到夜打疊不辦。
君不見趙州末上見南泉。
何似雪峯參老觀。 ^233b30

破庵和尚忌日。拈香。
我昔未行脚時。便知道鼻孔在面上。
及乎遊歷諸方後。
依前不移易一絲毫許。
幸自可憐生。無端失脚到這老凍儂面前。
被佗橫兩橫一時打失了也。
直至如今無言可說。
無理可伸。雖然。舉香云。
喚這箇不是本色道地。
得麼。 ^233b36

上堂。阿剌剌。橫該抹。
天何高。地何闊。碧眼與黃頭。
徒自閙聒聒。育王恁麼道。
也是將鹽止渴。 ^233b46

謝監収上堂。一處通。
處處通。手頭活落。
脚下玲瓏。常記南泉提起處。
刈禾鎌子快如風。 ^233c2

上堂。仰面看天。低頭#CB15111;地。
明眼衲僧。討甚巴鼻。
豈不見山前明覺寺裏有箇陳闍黎。
解道蘇嚕蘇嚕悉唎悉唎。 ^233c6

上堂。古者道。譬如鴈過長空。
影沉寒水。鴈無遺蹤之意。
水無沉影之心。正恁麼時。
取不得。捨不得。不可得中只麼得。
且道得箇什麼。展兩手云。
會麼。有錢布施。無錢慙愧。 ^233c12

中秋上堂。前月只此月。
後月亦此月。何得塵世人競賞中秋節。
競賞即不無。且作麼生是廣寒宮裏事。
良久。云。南泉拂袖之何處。
藥嶠披雲笑不休。 ^233c20

上堂。臨濟問佛法大意於黃蘗。
三度喫六十拄杖。
後來却於大愚處肋下#CB05218;三拳。
所謂爐鞴之所。鈍鐵尤多。
德山出峽來。氣吞宇宙。
逗到龍潭吹滅紙燭。
失却鼻孔。遂將疏鈔一時焚却。
云。窮諸玄辨。若一毫置於太虗。
竭世樞機。似一滴投於巨壑。
猶涉廉纖。在臨濟．德山且置。
且道育王為人在什麼處。
良久。云。晝見日。夜見星。 ^233c26

重陽上堂。拈拄杖云。
九日當佳節。黃花處處新。
相逢多醉客。少見獨醒人。
卓一下。云。打草只要蛇驚。 ^233c40

上堂。拈拄杖示眾云。
見見之時。見非是見。
見猶離見。見不能及。
且見不及處如何體悉。
卓一下。云。僧堂覰破香積厨。
鴟吻咬殺佛殿脊。 ^233c44

上堂。舉拂子。召大眾云。
只這是。莫過於此。
隨我者。隨之南北。
不隨我者。死住東西。
諸人若抵死不信。
後五日十字街頭撞見阿爺。
莫道育王今日不說。 ^234a2

上堂。七佛已前。無消息處有消息。
那箇不知。七佛已後。
有消息處無消息。
是人不會。知不知。
會不會。璞玉渾金。
泥團土塊。 ^234a8

大慈笑翁和尚至。
上堂。若欲發明箇事。
須遇其人。既遇其人。
自然眼眼相照。彼彼相諳。
似金愽金。如水與水。
豈不見大慈一日掃地次。
趙州問云。般若以何為體。
慈云。般若以何為體。
州呵呵大笑。次日。
趙州掃地次。大慈却問云。
般若以何為體。州放下苕#CB00416;。
仍復呵呵大笑。大慈便去方丈。 ^234a14

師舉了。乃呵呵大笑云。
這二老漢。冷眼看來也是好笑。
笑須三十年始得。
何故。將謂胡鬚天下赤。
誰知更有赤鬚胡。 ^234a24

冬至上堂。六陰剝盡。
不可停留。一陽復生。
難為遮掩。難遮掩處。
物物現成。不停留時。
塵塵解脫。舉拄杖云。
只這箇。豈不現成。
卓一下。云。豈不解脫。
恁麼會得。許諸人證不退轉地。
其或不然。一九二九三九四九。
從頭數去。前頭大有寒凍在。 ^234a30

上堂。一年十二月。
只餘此一月。此月極盡處。
又見明年月。循環既無端。
何勞強分別。分別不生。
則前後際斷。前後際斷。
則真智現前。真智現前。
則不見有現前之量。
亦不作不現前之解。
正恁麼時如何。豈不見瑯琊讚菩提達磨云。
師心兮戴。 ^234a40

上堂。錦包特石。鐵褁泥團。
現成活計。格外鄉談。
明眼衲僧會不得。
月移梅影上欄干。 ^234b2

歲旦上堂。今朝正月一日。
且要捉景。第一不得說雜話。
說佛說法是雜話。
說禪說道是雜話。
說玄說妙是雜話。
作麼生得不成雜話去。
良久。云。果然。 ^234b6

散天基節上堂。言而足。
終日言而盡道。言而不足。
終日言而盡物。言而不足則且置。
作麼生是足底道理。
良久。云。蟠桃結實三千歲。
睿筭延鴻億萬春。 ^234b12

因事上堂。有一人聞此事歡喜讚嘆。
我說是人永劫沉淪。
有一人聞此事闡提毀謗。
我說是人活陷地獄。
且道二人中那箇可救。
會麼。前三後三。十雙五單。
江南地暖。塞北大寒。 ^234b18

佛涅槃上堂。二月十五。
瞿曇滅度。諸天悲泣。
羣魔鼓舞。且道鼓舞底是。
悲泣底是。育王敢道總不是。
何故。清平世界無閑地。 ^234b26

上堂。春色依依。花木芳菲。
滿眼滿耳。絕毫絕釐。
惟有子規知此意。
一聲聲道不如歸。 ^234b32

上堂。黃蘗樹頭。蜜菓破蓆。
袋裏珠珍。愈藏愈顯。
日久日新。爭似颺從閑壁角。
聽教人道不逢春。 ^234b36

謝都寺結夏齋。首座秉拂上堂。
召大眾云。山僧昨夜偶因無事起來東行西行。
至佛殿前。約三更時。
忽見張上座．李上座二人在中庭互相徵問。
張云。今年都寺好結夏齋。
李云。好在什麼處。
張云。施主沓至。連供者三。
使我一眾皆獲饜飽。
一飽之餘更無餘念。
所謂一飽忘百飢是也。
李云。飽則飽矣。更須除却箇飽始得。
此飽不除。為飽所礙。
則為虗飽。非真飽也。
張云。某甲只恁麼。
老兄作麼生。李云。
恰是首座好秉拂。
張云。好在什麼處。
李云。凡出一言。道一句。
莫不驚羣動眾。去離泥水。
活人眼目。使我一眾見所未見。
聞所未聞。皆得法喜禪悅之樂。
張云。樂則樂矣。也須忘却箇樂始得。
此樂不忘。為樂所困。
不為樂也。 ^234b40

二人互相問難。經八十反。
山僧在暗地裏聽得忍俊不禁。
咳嗽一聲。二人驚愕云。
噁。元來和尚在這裏。
二人於是近前問訊。
復舉前話慇懃致問。
願求一決。山僧見佗語聲高低。
遂於手上揑一揑。
二人懡#CB01334;散去。
莫知所之。已而樓頭鐘動。
東方既白矣。即今擊鼓陞堂。
重舉一遍。以謝都寺首座。
也要大家共知。舉亦舉了。
謝亦謝了。知亦知了。
且道山僧當時於手上揑一揑。
二人懡#CB01334;散去。
意作麼生。諸人還會麼。
良久。云。斷#CB15156;鐫白字。
當道種青松。 ^234c14

徑山少林和尚遺書至。
上堂。召大眾云。少林消息絕。
大地一團鐵。愁殺寒山子。
無言倚寥沉。悲風流水聲嗚咽。 ^234c34

端午上堂。入荒田不揀。
信手拈來。無不是藥。
隨手用去。無不應効。
而能起膏肓。活必死。
假使盡大地人一一抱#CB15432;。
各各不同。到育王這裏。
不消一服。總教伊脫體安樂而去。
遂拈拄杖。卓一下。
云。諸人還覺神清氣爽麼。
又卓一下。云。更饒一服。 ^234c40

上堂。五五二十五。
六六三十六。縱以大衍數。
終是數不足。數得足。
無不足。碧眼黃頭。
口啞舌禿。 ^235a2

破庵和尚忌日。拈香。
我與這老漢。本自無交涉。
狹路偶相逢。歡喜成冤結。
此結不可解。此冤不可雪。
唵噴噴#CB03308;#CB03308;勑攝。 ^235a6

上堂。朝碌碌。暮悠悠。
非懈怠。非精修。畢竟如何。
華亭船子。北地趙州。 ^235a12

解制上堂。九旬今已滿。
那事竟如何。無為無事人。
往往成蹉跎。育王敢道不蹉跎。
何故。少年曾決龍蛇陣。
老倒還同穉子歌。
佛鑑禪師語錄卷第一
 ^235a16
