
pin:: 維摩羅詰經文疏卷第十二〔弟子品之二〕
orig:: 
佛告大目犍連：「汝行詣維摩詰問疾。」
commentary::  ^546a25

此次命大目犍連，文即為二：一，佛命問疾；
二，目連奉辭不堪。 ^546a27

所以佛命大目連者，身子既辭不堪，目連禪定第一，是以次命也。
「大目犍連」，即其姓也；元其本名拘律陀。
其父母無兒，從拘律陀樹乞得，仍樹以為名也。
又，《問疾經》翻目連為「萊茯根」，其父好食此物，以標兒名。
真諦三藏譯《十八部論》翻云「胡豆」，是上古仙人好食此豆，仍以為姓也。
大目連是輔相之子，非但姓貴，智德亦重，
身子與之為友，良以是大貴而有德也。
其與身子出家因緣，前以略明，但目連既從定數而學，
是故禪定神足第一，其諸四眾樂禪定神通入道者，
皆師事焉，深求其致，目連以定數法門引之入道，是則正顯發四枯禪定之教也。
而被淨名呵彈者，為折四枯之學，令鄙小慕大也。
今如來命令問疾，目連若述往昔被呵之事，
即四榮之義漸顯，成前五種利益之義也。
orig::  ^546a29

目連白佛言：「世尊！
我不堪任詣彼問疾。
commentary::  ^546b12

此第二奉辭不堪，文有四意：一，正奉辭不堪；
二，述不堪之由；三，正述被呵之事；四，結不堪。 ^546b14

昔為居士說法，遂被淨名彈呵，爾時莫知所對，豈堪傳如來旨也？
orig::  ^546b16

所以者何？憶念我昔入毗耶離大城，於里巷中為諸居士說法。
commentary::  ^546b22

此是二明不堪之由，由於里巷為居士說法也。
里巷者，只是村隣小曲之路耳，或表溝巷，
所斷之理，非大直道也。
為諸居士說法者，「居士」即是八百居家大富之士也。
為說法者，有師解言「為說五戒、十善有相法也」。
恐此不然，五戒、十善是人天乘，非是諦理入道之說；
今明目連，多是說三藏教門，析法入空，小乘入道之意也。
何以得知？類前後呵諸聲聞，皆是半滿相對；
又尋呵文，則應爾。
orig::  ^546b26

時，維摩詰來謂我言：『唯，大目連！
為白衣居士說法，不當如仁者所說。
commentary::  ^546b42

此是第三述往昔被呵之事，就此文有三意：
一，總呵；二，別呵；三，居士聞法得益。 ^546b46

一、總呵，云「不當如仁者所說」，此是總呵也。
用音不同，亦言不當，不當法相、根緣也。
今明總呵者，總三種不當：一，呵目連不當法相；
二，不當根緣；三者，不當佛心。
一、不當法相者，法相即空，那得說溝巷！
破析入空，此乖法相，不當道理也。
二、不當根緣者，前人是大乘根緣，須說大乘法，
無以穢食置之寶器，非唯不得大道，又失小益，是為不當根緣也。
三、不當佛意者，佛意本為大事因緣，眾生不堪，
事不獲已而以小接；今有大機，即應說大，此是佛之本意。
那忽以小乘化於大根，此不當佛心。
故有三種不當，總此三意彈呵，故云「不當如仁者所說」也。
但目連禪定第一，而約說法彈呵者，良以禪定力淺，見法相不明也。
如水未澄清，珠相不現。
又，小定三昧，觀前人根，不明利鈍，致有漏機之失，
彈說法淺，是彈呵禪定之不及也。
是義，身子章具以料簡也。
orig::  ^546b48

夫說法者，當如法說。
commentary::  ^546c32

自此以下是第二別呵，文有三意，即是用摩訶衍三教，歷別破目連三不當也。
此有三雙：一者，外如法相說，內如法相解。
即是用摩訶衍通教即空，斥不空，破目連說法不當道理也。
二，一雙者，外當了根緣，內善於知見，得無罣礙，
即是用別教大乘，破目連說法不當根緣，不得四無礙也。
三，一雙者，外慈眾生，念報佛恩，即是用圓教大乘，
破目連說法運懷，不當佛心也。
菩薩能用此摩訶衍三教說法，即是「當如法說」，
目連不能以此摩訶衍三教為諸居士說法，
今折其說三藏教之非，令依摩訶衍如法相之說也。 ^546c34

今就第一勸當如法說，文有二意：一，正明當如法說；
二，明當如法解。 ^547a6

今就當如法說，文有三意：一者，標章總勸；
二者，別說；三者，結。 ^547a8

經言「夫說法者，當如法說」，此即標章總勸，
勸令如摩訶衍教所明體法三空，如法而說也。
orig::  ^547a10

法無眾生，離眾生垢故；
commentary::  ^547a16

此是二別明，約摩訶衍體法三空破目連用三藏教說三空之失，
就此即為三：一者，初有四番明摩訶衍體法生空，
破三藏教明破析法生空也；二，次有八番經文明體法空，
破析法法空也；次有七番經文并有六句，
明體法平等空，破三藏明平等空也。
今略分別半、滿，明三空不同：前明三藏教三空，
彼教明五陰成人，即陰離陰，求人不得，
名眾生空；析五陰無常、生滅歸空，名法空。
故《阿含經》云「誰老死？
是老死二俱邪見」，「誰老死」，名眾生空；「是老死」，是名法空。
若依《阿毗曇》門，但明生空義；若依《雜阿含》，
具有二空；若依《成論》云，明三空。
有師解平等空云「若有人、法之別，不名平等；
無人法之殊，即是平等。
此平等即是空，故名平等空也」。
今研此語，若平等即是平等空者，亦應眾生實法即是生空、
法空，若直生法不名生法空，要破生破法，
方名生法空者，今亦要破平等，方名平等空也。
若止作二空明義，平等猶屬法空也。
法語通漫，無所不收，故《大智論》云「眾生無上佛，
是法無上涅槃」，是故知涅槃平等空猶是法空也。
雖復二空、三空，皆是三藏析假入空，名為拙度；
破拙用巧故，為說大乘體法入空。
今以譬顯析、體巧拙之殊，如實拳指，鏡像拳指，
具在《玄義》，不繁重述也。
智人體知鏡像無拳，即無指，無指無空，
不須破析，方無拳、無指、無空也。
此三法不可得，但有名字，說為三耳。
名字之法，不在內、外、兩中間，亦不常自有，
是字不住，亦不不住。
是字無所有故，是則無名、無相；言語道斷，
無說、無示。法相如是，豈可說乎？
若是三藏明三空，前二空皆方便，平等空始是偏真之真諦也。
若摩訶衍教明三空，名字三俱得，即真入中也；
若承稟通教，入此三空，同得見真；菩薩上根利智，
雖稟通教，能見於空，及與不空，即見中道佛性也。
淨名今用摩訶衍體法巧度三空，即斥目連用拙度之三空，
故前言「不當如仁者所說」也。 ^547a18

經言「法無眾生，離眾生垢故」，此有四番，
正明體法入眾生空，即是入中道佛性也。 ^547b34

問曰：眾生空何得入佛性？ ^547b36

答曰：《大品經》明「一切法趣我見、人見等見，
是趣不過」，《大涅槃經》明「眾生佛性，不即六法，不離六法」。
是言何謂？此明六十二見是如來種。
今言法者，即無明心具一切諸法也。
故此經下文言「心垢，故眾生垢；心淨，故眾生淨也」，
《華嚴經》云「心如工畫師，造種種五陰；一切世間中，
無不由心造」，今約此以明一切法也。 ^547b38

經言「法無眾生，離眾生垢」者，今作三種解：
一，約理性；二，約實慧；三，約方便慧。 ^547c2

一、約理性解者，所言法者，即是心及一切法，即是法性。
法性本來清淨，畢竟無所有，何處有眾生！
若無眾生，那得有眾生垢！
是則自性清淨心，不為煩惱所染，故名為離也。
又，此經下文云「如優波離，以心相得解脫。
時，寧有垢不？」一切眾生無垢，亦如是。
故《勝天王般若》云：「自相空故，自相離故。」 ^547c6

二、約實慧釋者，若法即法性，法性無眾生即是。
妄計有眾生，故有十六知見、六十二見、一切屬見煩惱垢。
若了知法性畢竟無眾生，即得離十六知見、
六十二見、一切屬見煩惱，名離眾生垢也。 ^547c16

三、約方便慧解者，若實慧與理合，即能無眾生，
現一切眾生；自離眾生垢，亦能令一切眾生離眾生垢也。
此即是三種解脫不縱不橫，如世「伊」字。
如此明眾生空義，豈可同彼聲聞經之所辨乎？
下番皆有此意，一一無非觀心，故不須一一更作觀心解也。
orig::  ^547c24

法無有我，離我垢故；法無壽命，離生死故；
法無有人，前、後際斷故；
commentary::  ^547c36

此是破聲聞經明我空。
有我見故，即有一切見煩惱垢。
即陰離陰中求我不可得，我見即滅，方離一切屬見煩惱垢也。
今摩訶衍體法明我空，具有三義：一、約理者，
心及一切法即是法性，法性本來非我、
非無我，是真無我義。
法性尚無有我，何處有我見、一切屬見諸煩惱垢也？
即是自性離我垢也。
二、約實慧解者，若法性無我而有我垢者，良以不知真無我義也。
若能體知法性真無我者，即我見及一切屬見諸煩惱垢，
自然而離，故言離我垢也。
三、方便慧明離我垢，類前可知，此即三種解脫義也。 ^547c40

經言「法無壽命，離生死故」者，亦作三釋：
一約理解者，心及一切法即是法性，法性既非垢染，何得有妄報相續壽命？
若無壽命，即無二十五有生死，故言離生死也。
若作實慧解，能體法即法性，即不見壽命，得離二十五有生死也。
三約方便解，若理智合，雖無壽命，而能現受二十五有生死，
生不為生死所拘，即是離生死也。
即三種解脫義，類前可知。 ^548a11

經言「法無有人，前、後際斷故」者，若約理解，
前際是生死，後際即是涅槃，心及一切法即是法性，
法性本來無人，何有生死之前際、涅槃之後際也？
若法性非生死、非涅槃，即是中道佛性，
中道佛性畢竟無前、後際相，故云斷也。
次約實慧解，而言有前、後際者，良以無明不了，妄計謂有也。
若體法即法性，不見有人，即不同凡夫生死流轉，
亦不同二乘入涅槃、#CB01926;身滅智，故云前後際斷也。
若約理智合，方便現同前、後際，無實繫業，即是斷也。
即此是三種解脫也。
orig::  ^548a25

法常寂然，滅諸相故；
commentary::  ^548a46

此有八番正明體法入空。
所言「法常寂然，滅諸相」者，若約理解，心及一切法即是法性，
本來常寂，則一切法亦常寂然，即大涅槃，
不可復滅；而言滅諸相者，法性之理，本無相起，故言滅也。
若實慧解，體達寂然之理者，則妄想諸相自然滅也。
若理智合，即有無方大用，用而常無相、無念也。
此即是三種解脫義，如前可知也。
orig::  ^548a48

法離於相，無所緣故；法無名字，言語斷故；
法無有說，離覺觀故；
commentary::  ^548b14

所言「法離於相，無所緣」者，若約理解，心及一切法即是法性，
法性本無十相，故言法離於相，若無相境，
則不為妄念及智、識之所緣也。
若約實慧釋者，若了知法性自性離相，
則妄念自息，無所緣念也。
若理智合，即有無緣大慈，無所不被也。
即是三種解脫之義，類前可知。 ^548b18

經言「法無名字，言語斷故」者，若約理解，
心及一切法即是法性，法性無名，即不可說示，任運言語道斷也。
若約實慧解者，若達法性無名之理，即無可言說，言語道斷也。
若約理合，方便明義四不可說，用四悉檀而說也。
即是三種解脫，類前可知。 ^548b28

經言「法無有說，離覺觀」者，若約理解，心及一切法即是法性，
法性之理本來無說，性離覺觀故也。
若約實慧解，若達法性不可說，則攀緣覺觀任運不起，故言離覺觀也。
若理智合，即如阿脩羅琴也。
三種解脫，宛然可見。
orig::  ^548b38

法無形相，如虗空故；法無戲論，畢竟空故；
法無我所，離我所故；法無分別，離諸識故；
commentary::  ^548b48

經言「法無形相，如虗空故」者，若就理釋，
心及一切法即是法性，法性無形、無質、
無有相貌，不分別，猶如虗空也。
若約實慧解釋，通達法性，即不見形相，心如虗空也。
若理智合，則無形現形，無相現相，遍虗空法界。
此即三種解脫也。 ^548c4

經言「法無戲論，畢竟空故」者，若約理解，
心及一切法即是法性，法性本無愛見之戲論，法性畢竟空也。
若實慧解者，達法性無戲論，即畢竟空也。
若理智合，即能無方之辯，言滿三千，無違言之失也。
三種解脫，類前可知。 ^548c12

經言「法無我所，離我所」者，就理而解，心及一切法即是法性，
法性本無我，何有我所？
即是自性離故。若約實慧而釋，了達性無我，即離一切所有之愛著也。
若理智合，即能形充法界，種種施為，而內無我所計著之患也。 ^548c20

經言「法無分別，離諸識故」者，若約理明義，
心及一切法即是法性，法性之理，本無分別性，
非六識、七識、八識也。
若約實慧而辨，若達法性無分別理，即離六識、
七識、八識之生死也。
若理智合，則能隨機普現諸眾生內無染著，故言離也。
是則三種解脫之義，宛然可知也。
orig::  ^548c30

法無有比，無相待故；
commentary::  ^548c42

此下七番及諸句，似是平等空及法空雜明，破聲聞經析法說平等及法空也。 ^548c44

所言「法無有比，無相待」者，若就理，則心及一切法即是法性，
如《大品經》云「菩薩行般若時，不見出法性外有法」。
既其無法，何所比竝？
即是絕待義也。 ^548c46

問曰：若言「法無有比，是絕待義」者，只以待比說無比，豈得是絕待耶？ ^549a4

答曰：若以有待之心分別不待，亦計為待；
若法性無心分別，則一切有待皆是無待也。 ^549a6

若約實慧解者，通達法性之外，更無有可比之法，
即相待之惑自然而滅，故言無相待。
若理智合明，無待而待，觀同法界相待，
而不滯相待，即是無相待義也。
是則三種解脫之義，類前可知。
今以無待對平等空者，相待之惑既細，
乃至平等之理猶有所在；若能絕待，即無等不等，故平等之法亦是空也。
但三藏明平等空，空是偏真之理，情既未斷，待何由絕？
今明法無比智障心滅，乃是真絕待之義。
orig::  ^549a10

法不屬因，不在緣故；法同法性，入諸法故；
法隨於如，無所隨故；法住實際，諸邊不動故；
commentary::  ^549a28

經言「法不屬因，不在緣故」者，若就理解，
心及一切法即是法性，法性本來非六因，
故不在四緣也，亦可非十二因緣之流轉也；
但六因有所作因，四緣有增上緣，義深與相待意同，故屬平等空之所破也。
若約實慧解者，若了法性非六因，則四緣及十二緣之惑倒皆悉滅。
若理智合，雖不見因緣，而緣起化物，無滯無的當，故不定在緣也。 ^549a32

「法同法性，入諸法」者，若就理釋，心及一切法即是法性，
故言同也；而一切法悉有安樂性，即是入一切法也；
亦是一法入一切法，一切法入一法，故說入諸法也。
若約實慧解者，若能通達法性，即智慧入，一切法無非法性也。
若理智合，即能以一法入一切法，入一法應入一切法，無礙自在也。 ^549a44

經言「法隨」者，若就理解，心及一切法即是法性，
法性即是如法，不乖如故，言法隨於如；
法性即如，無能隨所隨之異，故言無所隨也。
若約實慧解釋，通達法即法性，法性即如如不異，
故即不有能觀之智慧異於如，故言無所隨也。
若約理智合明，一切應用之法，皆順法性真如而起，起即無所隨也。 ^549b8

經言「法住實際，諸邊不動」者，若約理釋，
心及一切法即是法性，法性即是實際之異名；
若法依法性，即住實際之理，實際非四邊，故無四邊之惑動也。
若約實慧解，其能通達一切法住實際者，即不為四邊邪見火之所動燒也。
若理智合解，雖無四邊而能起四教四門攝物，
雖用四門，而內無執著、流轉之過，故言諸邊不動。
此即是三種解脫也。
orig::  ^549b20

法無動搖，不依六塵故；法無去來，常不住故；
commentary::  ^549b36

經言「法無動搖，不依六塵」者，若理明義，
心及一切法即是法性，法性非根機，故不依六塵也。
若約實慧解，若達法性不動，即得六根清淨，不著六塵也。
若就理智合，方便和光而不同塵，故言不依六塵也。 ^549b38

經言「法無去來，常不住故」，若約理明義，
心及一切法即是法性，法性無來無去，故無所住也。
若約實慧解釋，通達法性無去無來，即不住生死、涅槃也。
若就理智合，即有方便不去相而去，不來相而來，是則不住去來相也。
orig::  ^549b46

法順空，隨無相，應無作；
commentary::  ^549c8

若聲聞經明三三昧，約十六行；摩訶衍明三三昧，
同緣諸法實相，隨順應化，三名雖異，終同歸實相法性。
就此亦作三解，若約理明三三昧，如《思益經》
言「一切眾生即是滅定」。
自有約實慧論三三昧，即是復宗明義。
自有約應用論三三昧，雖順有相有作，內心不違實法也。
即是三種解脫也。
orig::  ^549c10

法離好、醜，法無增損，法無生滅，法無所歸；
法過眼、耳、鼻、舌、身、心，法無高下，法常住不動，法離一切觀行。
commentary::  ^549c22

經言「法離好醜」者，若約理解，心及一切法即是法性，
法性無可愛果及涅槃之好，無不可愛果及生死之醜也。
若實慧而明，其能通達法性無好醜之相，
得離好醜之報、生死涅槃之果也。
若理智合，方便雖同十法界現好醜之形，
而無取捨，緣轉身即是離也。
三種解脫，只在一句耳。 ^549c26

經言「法無增損」者，心及一切法即是法性，
法性無生死之增，無涅槃之損也。
實慧及理智合解，成三種解脫義，類「無好醜」釋可知。 ^549c36

經言「法無生滅」，心及一切法即是法性，
法性本自不生，今則無滅也。
餘兩種釋成三種解脫，類前可知。
經言「法無所歸」者，心及一切法即是法性，
法性即是極理，豈有所歸！
經言「法過眼、耳、鼻、舌、身、心」者，心及一切法即是法性，法性之理過妄報六根也。
經言「法高下」者，心及一切法即是法性，
法性尚無種智、涅槃之高，豈是煩惱生死之下也。
經言「法常住不動」者，心及一切法即是法性，
法性者，常恒無變，故云不動也。
經言「法離一切觀行」者，心及一切法即是法性，
法性本來無觀行，自性離也。
從「不生滅」來，有六句經文，皆應約實慧，
及理智合成、方便慧通釋，成三種解脫之義，
但類前可知，不繁一一解釋也。 ^549c42

問曰：何得句句皆作三種釋，悉有三種解脫義？ ^550a18

答曰：《大涅槃經》明百句解脫，《華嚴經》明微塵世界解脫，
《法華經》明一切解脫，今約數十句明解脫，何足為多也？
若不句句辨三德即句句縱橫，豈得同魔醯之目、
世之伊字，異三藏教之所明也。
orig::  ^550a20

唯，大目連！法相如是，豈可說乎？
commentary::  ^550a30

此是三明結破，目連既不能如淨名如法相說，
用聲聞、辟支佛所應行經，為諸居士說法，
此乖違法相之理，故前呵云「不當如仁者所說」也。 ^550a32

問曰：法性不可說，淨名何得如法相而說？ ^550a36

答曰：此經下文云「無離文字，說解脫相；
文字性離，即解脫也」。
解脫，即一切法也。
淨名用四悉檀之善巧，無說而說，即是如法相說也。
orig::  ^550a38

夫說法者，無說無示；其聽法者，無聞無得。
譬如幻士，為幻人說法，當建是意，而為說法。
commentary::  ^550a46

此是二明彈目連不能如法相解脫，此文即有二：
一，彈其不能如法相解；二，借幻為譬。 ^550b2

所以經言「夫說法者，無說無示」者，此即是如法相解。
法相真如之理既無人無我，誰是說者？
若無能說之者，即無所說之法以示前人也。
「無說」即如《大涅槃》明四不可說，「無示」即無四理可以示物也。
故《法華經》云：「是法不可示，言辭相寂滅。
諸餘眾生類，無有能得解。」
經言「其聽法者，無聞無得」者，若如法相解，
法性非但無能說之人，亦無聽法之者。
既無聽者，誰聞？誰得？
「無聞」即無四聞聞於四說，「無得」即無四理之所證也。
若目連不能如此體達，為說居士說法者，
即是計有師資、能所，豈是如法相解者乎！ ^550b4

「譬如幻士，為幻人說法，當建是意，而為說法」
者，菩薩入如幻三昧，自知能說，猶如幻士；
所有聽眾，亦如幻人。
如幻士雖知幻事不實，幻有所說，此即是菩薩知四不可說，
用四悉檀赴緣而有四說，示物之四理，四理如幻。
故《大品經》云「設使有法過於涅槃，我亦說之如幻夢也」。
人即譬聽眾，從無明幻師而有，是則不有而有。
雖有所聽，即幻聽；幻聽無實，即是無聞無得也。
目連為諸居士說法，若入如幻三昧而說可，
是如法相解脫；不能爾，即是不如法相解，何能如法相說？
故前呵云：「不當如仁者所說。」
意在此也。
orig::  ^550b24

當了眾生，根有利鈍；善於知見，無所罣礙。
commentary::  ^550b46

此即第二呵目連說法不契根緣，故前言「不當如仁者所說」。
此猶不解別教大乘，不能修從空入假觀，
故不得道種智、法眼，知病識藥，隨病授藥也。
就此經文，即有二：一，呵其不知根；二，呵其於知見有滯。 ^550b48

經言「當了眾生，根有利鈍」者，目連或當生念
「如來亦作此說法，何得見呵？」
淨名斥云「如來知眾生根鈍，故於聲聞經說此柝法空觀；
今此八百居士，即是利根，何得於拙度之教而為說法乎？」
今所以為說摩訶衍體法入法空之教者，以知此八百居士皆是利根人也。 ^550c8

經言「善於知見，得無罣礙」者，即是斥其知見有滯，
不得道種智、法眼，故說法有滯礙也。
今淨名通達別教大乘，得道種智，故知一切法無罣礙，
得法眼，故見一切法無罣礙也，故能知病識藥，
隨病授藥而無礙辯，赴機而說，無滯礙也。
orig::  ^550c18

以大悲心讚于大乘，念報佛恩，不斷三寶，然後說法。』
commentary::  ^550c28

此是第三呵其說法運心，不稱佛意，此猶不解圓教大乘，
故前呵言「不當如仁者所說」耳。
就此，文有二意：一，明當起大悲心；二，明念報佛恩。
此是用圓教之意也。 ^550c30

初、經云「以大悲心讚于大乘」者，夫悲能拔苦，
小悲說小乘，但能拔界內小苦，數亦有量；
大悲說大乘，即能拔眾生界內、界外一切眾苦，
令得不思議解脫，住大涅槃，數不可量也。 ^550c36

次、言「念報佛恩，不斷三寶」者，目連因佛得解脫，
應報佛恩，應度眾生，紹三寶種；而今說小乘無常觀入空，
令八百居士斷結入涅槃者，即是斷八百居士三寶種，豈名報恩之人也？
今若報佛恩，知八百居士有大乘根塵勞，
是如來種，教深觀一切法，開佛知見，即是三種解脫、
三德、三寶，不縱不橫，開發道心，心心寂滅，
自然流入薩婆若海，是為不斷三寶種，能報佛恩也。
若能如是運懷，然後說法，即是圓教大乘，稱會佛心也。
orig::  ^550c42

維摩詰說是法時，八百居士發阿耨多羅三藐三菩提心。
commentary::  ^551a14

此是第三明居士得益也。
淨名既能如法相解，如法相說，說契大機，故八百居士皆發無上道心也。
orig::  ^551a18

我無此辯，是故不任詣彼問疾。」
commentary::  ^551a22

此是大段第四結辭不堪。
目連自惟：既無摩訶衍三教之辯，致往被呵；
今豈堪傳如來旨，往問疾也？
orig::  ^551a24

佛告大迦葉：「汝行詣維摩詰問疾。」
commentary::  ^551a28

此是第三次命大迦葉也。
文亦有二：一，佛命問疾；二，大迦葉奉辭不堪。 ^551a30

所以次命大迦葉者，以其聲聞弟子中頭陀苦行第一也。
迦葉即是姓，此翻為龜，即以姓為名，如目連也。
而言大者，或因智大、德大、心大故，稱大迦葉也。
所以然者，迦葉是大辟支根性，若無佛出世，
亦能獨覺，成辟支迦羅；今既值佛，墮聲聞數，
就其智慧勝利，故稱大也。
從德以受大者，是人頭陀苦行第一，其德重大，故稱大也。
或因心以受大者，是人聲聞弟子中，慈悲心大，故名大也。
有言「此人是僧上座，知眾事故，名大迦葉也」。
大迦葉有金色相，亦名無欲。
迦葉其人，天性無欲，雖有金色妻，同床隔疊，
身不相觸；聞佛出世，棄金色婦，隨佛出家，
諸聲聞弟子中，少欲知足，十二頭陀第一，
常有慈悲，苦枯節悴，未得道者，不識其德，不生尊重。
一時，如來歎大迦葉，嘆曰「我斷三界結盡，
有大悲心；汝亦如是，與我何殊！」
即分座令坐，四眾見聞，方加敬重。
當知此從善欲數入道，若深求其致，方便欲輔如來弘半、
滿頭陀之教，先以四枯善欲，引物頭陀成道。
次欲顯四榮頭陀故，因往貧里乞食，受淨名呵析，
令諸四眾咸恥小乘頭陀，慕仰大乘頭陀之德。
今佛命令問疾，大迦葉若述往昔被彈，
即重顯發四榮頭陀之教，成前五種利益之義也。
orig::  ^551a32

迦葉白佛言：「世尊！
我不堪任詣彼問疾。
commentary::  ^551b28

此是第二迦葉奉辭不堪，文有四意：一，
奉辭不堪；二，述不堪之由；三，正明不堪之事；
四，結成不堪。 ^551b30

一、奉辭不堪者，良以往昔因捨富從貧乞食，
被彈，無答，故不堪傳如來旨，往問疾也。
orig::  ^551b32

所以者何？憶念我昔於貧里而行乞。
commentary::  ^551b38

此是第二述不堪之由，由乞食致被呵也。
乞食者，即是十二頭陀一也。
釋十二頭陀，義有三意：一、約半字事理明十二頭陀；
二、約滿字事理明十二頭陀；三、約觀心明十二頭陀也。
具出文繁，略之不述。
有師云「小乘見理，名之為貧」。
今難此語，若言貧里是小乘者，須菩提捨貧從富，
應是大乘；今善吉非滿字得道，此義便壞，故不用也。
今若作觀行解義，則約有、空兩門，判其貧富。
迦葉頭陀，有門入道，有門局狹，名之為貧；
善吉無諍，空門入道，空門寬曠，名之為富。
雖復有空之殊，同是三藏入道，非關大乘。
故《成論》明空門入道，往往斥於《毗曇》，意在此也。
恐人謬作觀行消經，故比斥此，非經正義，不須執也。
今言迦葉「於貧里而行乞食」者，當有二意：
一，為利佗；二，為自行。
一、利佗者，迦葉有慈悲心，見貧窮者，深生悲愍，
持鉢福之，欲使現世轉報，來生免苦。
又，眾生不苦，不求涅槃；既遭貧苦，必易化度，故須往也。
富人著樂，會不從化，徒往，喚擾，於理無益也。
二、為自行者，富人門閣重深，求告難徹，
必稽時廢業，豈如貧之易至，不致妨廢也。
又，貧者報劣，飲食必麤，不生心著；富者豐足，
食必甘美，或起習染，此乖頭陀之行，非為物軌，
是則情有偏存，致延彈斥，不堪之由此也。
orig::  ^551b40

時，維摩詰來謂我言：『唯，大迦葉！
有慈悲心而不能普，捨豪富，從貧乞。
commentary::  ^551c36

此是第三迦葉正述往昔被彈之事。
就此，文有三意：一，總呵；二，別呵；三，迦葉揖敬。 ^551c40

一、總呵。云「有慈悲心而不能普」者，聲聞弟子中，
迦葉富有慈悲，如來所歎，命共同坐，已如前說。
但迦葉小乘慈悲，心不圓普，利佗之懷不等，遂捨富從貧而乞。
今大士呵之者，佛說十二頭陀，本令次第而乞；
今捨富從貧，乖於佛旨。
若以慈悲拔貧人現苦，令其種福，招未來之樂果；
今日富者躭著五欲，愛其果報，不知修福，
福盡未來窮困，將墜深坑，何不往化，令後世相續！
今若置而不化，果報則斷，何謂等慈耶！
若言「住有餘涅槃，從其乞食，作解脫因緣」
者，何但貧人須度，富者亦須度；但度貧人而不度富者，慈悲之心豈得圓普也？
若謂貧人厭苦易度，易度本關福德利根，何必貧苦即易度也？
若言「自行為易，而不從富」者，何得自貪功德，
惜少時之化，而令富者失無量善根也？
留神化富，何必妨於自行？
若能不捨道法，往貧里乞；亦應不捨道法，
往富而乞；若捨道法往貧乞者，亦應捨道法往富乞也。
若捨道法往富，妨自行；捨於道法往貧，亦妨自行。
二俱有妨，何得捨一往一？
且復於法等者，於食亦等；若美、若不美，
皆悉平等，豈有富食好而生愛，貧食麤而無染？
如此分別，則於食不等，法亦不等，法、食不等，
所有慈悲、頭陀諸行悉皆不等，是故呵言
「有慈悲而不能普，捨豪富，從貧乞。」
今時有觀行分衛之者，當依淨名之說也。
orig::  ^551c42

迦葉！住平等法，應次行乞食；為不食故，
應行乞食；為壞和合相故，應取揣食；為不受故，應受彼食。
commentary::  ^552a42

此是第二別呵。就此，文有四意：一者，呵其乞食心非；
二，呵入聚落心非；三，示正食法；結勸。 ^552a46

今就呵乞食心非，文有四意：一，約小乘證滅諦，
破乞食心非；二，約知苦諦，破乞食心非；
三，約斷集破，乞食心非；四，約修道，破乞食心非。 ^552a48

問曰：若約四諦破乞食心非者，應前對破苦，何得前對滅也？ ^552b6

答曰：迦葉證有餘涅槃行乞食心非，故須前約滅破，次破其昔心所契。
今事果乖心，故次約三諦破其乞食心非也。 ^552b8

一、約證滅破乞食心非者，經言「住平等法，
應次行乞食」者，此即破迦葉未得大乘平等滅諦之理，
故涉事心有去取，致乖次第乞食之法也。
今明菩薩若得本有滅諦平等之理，即心行平等，
猶如虗空，於善、不善等以慈，即於貧、富心無去取，涉事行乞能次第而求也。
所以然者，《大品經》明須菩提白佛言「世尊！
次第心中，應行般若不？」
佛答「常不離薩婆若心，為行、為生修般若波羅蜜」。
「常不離薩婆若心」即是住平等法而能次第行、
生修，即是理中次第求法喜禪悅之食也。
猶本垂遠，故涉事次第行乞。
菩薩心依佛慧，能不捨八邪，入八解脫，故得大乘法喜禪悅之食。
若迦葉二乘破八邪，入解脫，但得小乘法喜禪悅之食。
若破八邪，入八解脫，此則捨邪取正，何得名為次第求於法喜禪悅之食？
今菩薩雖知法性真滅平等，能不捨八邪，
入八解脫，即是次第求大乘法喜禪悅食也。
所以然者，以薩婆若心，從凡夫四禪、四空定次第而入世間禪定；
又次入二乘背捨、解脫、出世間禪；又次入菩薩九種大禪、
出世間上上諸禪，皆是摩訶衍，以不可得故，
菩薩始從凡夫初禪，修至清淨禪，於一一禪中皆有一心三智，
故得真法喜皆有三諦三昧，故得真禪悅。
如是次第從八邪八正諸禪中，求得不思議法喜禪悅大乘法食，
故云「住平等法，應次第行乞食」，是為菩薩次第行、
次第學、次第道。又，《法華經》明「善能次第集諸善法也」。
故，菩薩行十二頭陀時，大慈平等心如虗空，
不觀貧、富，心無去、取，依分衛法，次第而行乞也。
迦葉內心不得無緣大慈，不住本有滅諦真平等法，
故不能於邪、正諸禪次第得大乘法喜禪悅，
唯住偏真滅諦，棄捨生死，故涉事行乞，
心有去取，捨富從貧。
淨名破其乞食心非，意在此也。 ^552b13

二、約知苦破乞食心非者，經云「為不食故，
應行乞食」者，只巳苦諦是陰、入、界報身，
故須飲食，以資性命。
原迦葉初觀苦時，為欲破此苦諦，求涅槃不食之法，
故須乞食，資身行道。
若發無漏，得有餘涅槃因，入無餘涅槃，
同如虗空，即是不食；若在學地，雖發無漏斷結，
結既不盡，不食之因未成，可許為不食故而行乞食。
迦葉結漏已盡，食因以忘，若為不食，但七日不食，
即入無餘涅槃，即無飲食之患，何得猶存將養此身，
日日乞食，意何所主？
若迦葉為福利眾生，令得不食，而行乞食者，
不應捨富也；又不應欲入無餘涅槃也。
今菩薩觀苦，為不食故而行乞食者，菩薩欲破界內、
界外生死之食，求大涅槃無食三昧，此行未成，
故須乞食資身，修不食之因，此則乞食無過也。
菩薩為化眾生，令得不食果，貧富俱往；
又為眾故，未得不食常住涅槃，是故菩薩在於世間行乞食法，
終不#CB01926;身滅智，入不食之涅槃也。
此皆是觀心明義，不須一一更作觀心解也。 ^552c26

三、約斷集破乞食心非者，經言「為壞和合相故，
應取揣食」，是業、煩惱和合之相，所以招生滅死，
隨其受報，即須四食。
原迦葉斷集，本欲破此和合集因，是故乞求揣食資身。
觀行若在學地，破集諦和合之相未盡，
可乞揣食資身，觀行斷此和合集因盡也。
今證有餘涅槃，煩惱已盡，不與集合；無和合之集，
食因已盡，何須更乞揣食資身，意何所主也？
若言「為破眾生集諦和合之相，應取揣食」
者，則不應捨富也；又不應欲入涅槃，捨眾生也。
今菩薩不爾，為欲破界內、界外和合集諦，
集諦未盡，故應受揣食資身，觀行破集諦和合之相也；
若為化眾生，眾生集諦和合未破，不簡貧、
富，應受其揣食，令得破界內、界外集諦和合之相，不忩忩入涅槃。 ^553a12

四、約修道破其乞食心非者，經言「為不受故，
應受彼食」者，原迦葉初修道，為得涅槃不食果，
應受佗飲食，資身修道，是則有食、有命、
有身、有道。若在學地，道既未成，聽許受彼飲食，以修不食涅槃道也。
今位登無學，道已修竟，不食之因已成，何得復受彼食也？
若言「為欲福利眾生，令得不食之因」者，
即不應捨富而從貧也；又不應捨眾生，
入涅槃，不受彼食也。
今菩薩為修界內、界外無作道諦不食之因，
此因未成，故受彼食資身，修無作道諦不食之因，
求大涅槃不食之果，不食之因未成，故應受彼食資身，以修無作道諦不食之因也。
若為利益眾生，令得不食之因，成大涅槃不食之果者，貧富之食皆悉受也。
又，眾生未得不食之因果，是菩薩久住世間，
為令眾生得不食之因果，故頭陀行乞應，
得受一切眾生飲食，及衣服供養。
orig::  ^553a37

以空聚想，入於聚落。
commentary::  ^553b20

此是第二呵入聚落心非，文有二意：一，
總呵；二，別呵。 ^553b22

一、總呵者，迦葉捨富從貧之非，意在有心而入聚落，故有所去取也。
所以然者，入聚落，見六塵，是有分別，即分別有好、
有惡，富家所有六塵為好，貧家所有六塵為惡，
迦葉恐於好塵生著，是故捨富從貧，致令慈悲不普、
頭陀之德不圓過生，因此致為淨名所彈也。
今「以空聚落想，入諸聚落」者，世間空聚落無好惡人物，入者無可取。
若能觀六塵皆空，則無富家好塵，恐生心著之可避；
貧家麤塵，於行無損之可取。
是則，何有慈悲不普、捨富從貧之過也。
orig::  ^553b24

所見色與盲等，
commentary::  ^553b44

此是二別呵迦葉入聚落心非也。
若約外解聚落者，以城、邑、村、家人物聚集所依之處，
名為聚落；若約內解聚落者，即是六根為一切六塵、
六識之所依集，名聚落也。
故《金光明經》云「六入村落，結賊所止，一切自住，
各不相知」，《大品經》云「一切法趣眼，是趣不過，
乃至一切法趣意，是趣不過也」。
當知六根聚落一切好惡、塵識，如聚落一切好惡人物也。
淨名前已總約外聚落，呵迦葉滯有，入聚落心非，
故言「以空聚想，入於聚落」。
今又約六根明內聚落，呵迦葉觀智不能照了六根，
致於六塵，有所滯礙，是以慈悲不普，故有捨富從貧之失。 ^553b46

初經言「所見色與盲等」者，凡夫見色，分別好惡，故有愛憎。
其盲者，一向不見，是則無所分別去取。
迦葉及諸聲聞，發真無漏，名為聖人。
若入觀緣真，不見諸法，一往同盲；出觀緣俗，
見色分別，還同凡夫有眼分別，情有去取，
故捨富家之色，以封貧家之色也。
今菩薩所見色與盲等，此是不捨道法而同凡所見，
見色即空，無所分別。
此與盲等雖無分別取捨、愛恚，而能分別一切諸色不同盲也；
雖分別好惡諸色，而無去取，故慈心平等，不捨富從貧也。
復次，若「知一切法趣眼，是趣不過」，若了眼根聚落，
即得菩薩肉眼清淨，雖知見十法界色而不壞眼根。
見十法界色，名之為見；無所染著，不壞眼根，即是與盲等也。
《涅槃經》明「學大乘者，雖有肉眼，名為佛眼」，
是則五眼具足，見因緣麤細三諦之理，
名之為見實；無所見，即是與盲等。
故《大品經》云「我以五眼觀，不見三聚眾生也」，
亦是不見相而見，不見相故，即與盲等；
而見故，即是五眼具足，見因緣麤細三諦之理分明也。
是則無緣之慈，平等普覆；五眼清淨，見十法界。
欲拔苦與樂竝同福利，豈有一村之內捨富從貧？
鐵輪菩薩，似解尚爾；銅輪十住已上，豈可思量！
orig::  ^553c18

所聞聲與響等，所嗅香與風等，所食味不分別，受諸觸如智證。
commentary::  ^554a12

經云「所聞聲與響等」者，此譏呵迦葉不體耳根空，
有所好惡音聲，如空谷響，致有怖畏富家音樂歌詠好聲，
不難貧家憂歎惡聲，是故捨富從貧也。
菩薩體耳根聚落空，聞聲如響，但以慈心福利故，貧富俱往也。
菩薩若知一切法趣耳，是趣不過；若了聞聲如響，
即不得趣與非趣，得耳根清淨；雖聞十法界音聲，聽之而不著。
解釋類眼可知，所有功德具如《法華經》明也。 ^554a16

次，經云「所嗅香與風等」，此譏迦葉不能體鼻空，
致分別富貧好惡香塵故，捨富從貧。
今菩薩不爾，了鼻根空，故好惡諸香對鼻，皆如風也。
是則，無富家好香葐蒀之可避，貧家麤香羶臊非妨之可近也。
但為平等福利，故能貧富次第乞也。
若菩薩知一切法趣鼻，是趣不過；若了鼻根空者，即不得趣與非趣。
若得鼻根清淨，具說如《法華經》也。 ^554a30

經言「所食味不分別」者，此譏迦葉不能體舌根空，
謂富人之食精美，須遠；貧家麤味，足可資身，須往造也。
今菩薩不爾，體達舌根即空，設使天厨味，
食之不染；人間苦惱，亦不為惡。
是故諸有苦惱之味在其舌根，皆變成上味，
如天甘露，無不美者，何有惡味異好之可分別也！
故不捨富家好味，從貧乞麤澁也。
若菩薩知「一切法趣舌，是趣不過」，體達舌聚落空，即不見趣與非趣。
若得舌根清淨功德，廣說如《法華經》也。 ^554a44

經云「受諸#CB01050;智證」
者，此譏迦葉出觀受觸，於富貧床、敷、服、
翫，情有去取，異於入觀證滅定也。
菩薩不爾，了身根即空，非但入觀證滅之時無念，
隨對諸觸，身無去取，故不捨富家上妙床敷嚴飾，
亦不以貧家臥具為麤，但一相慈心，次第行乞，而福利之也。
若菩薩知「一切法趣身，是趣不過」，體達身根即空，則不見趣與非趣。
若得身如淨明鏡，十法界依、正報皆於身中現，
廣說如《法華經》。
orig::  ^554b12

知諸法如幻相；無自性，無佗性；本自不然，今則無滅。
commentary::  ^554b30

此譏迦葉不了意根即空，故分別貧富法，則有難易之殊。
富家則威儀、禮節、法則肅然，矜貴難近；
貧家則率爾形儀，往造為易，故慈悲有隔，
福利致偏，乖佛頭陀正法也。
菩薩不爾，知一切法皆從無明而起，猶如幻相。
如德女問佛「無明為內外有耶？」
佛答德女「如幻，非內外，而現一切幻事」。
無明亦爾，非內外有，而能有一切法也。
無自性、無佗性者，此如《中論》破自、佗、共、無因生義也。 ^554b32

經言「本自不然，今則無滅」，菩薩體意根，
四句撿生，生不得，是即本來無生。
有生，則有無明等一切煩惱火燒；若無生，
則無一切煩惱，故言本自不然。
今則無滅者，若有生、有煩惱，則有滅、有#CB01926;斷涅槃；
若本無生、無煩惱，今則無滅諦、#CB01926;斷之涅槃也。
尚無生死法之可捨，何有涅槃法之可取？
豈有富家世俗法則難近之可捨、貧家禮儀簡易之可取哉！
菩薩達意根中道佛性，能於生死、涅槃，心無取捨。
為福利眾生，雙遊生死、涅槃，是以於貧富之法心無取捨，
而為福利眾生，不礙貧富難易之法，慈悲次第行乞也。
菩薩知一切法趣意根，是趣不過；若菩薩體意根聚落空，則不見趣與非趣。
若獲意根清淨所有功德，廣說如《法華經》。
orig::  ^554b46

迦葉！若不捨八邪，入八解脫，以邪相入正法；
commentary::  ^554c26

此是第三示正食法，文有二意：一，示正食法；
二，疊釋。 ^554c28

初示正食法，即有二：一，明食體；二，明食用。
一、明食體者，迦葉乞食心非，良以不知正食之法，是以淨名次為說大乘正食之法也。
此經下文呵身子云「佛說八解脫，仁者受行，豈雜欲食而聞法乎？」
小乘明八解脫即真空法喜禪悅之食，
但以不依佛慧；捨八邪，入八解脫，即是思議解脫，故不得大乘法喜禪悅之食也。
所以《涅槃經》云「諸比丘雖行乞食，而未曾得大乘法食」。
今明菩薩能以佛慧見中道佛性之理非邪非正，
而邪正雙遊，入不思議八解脫、八正，即是大乘真禪悅法喜之食。 ^554c30

經云「不捨八邪，入八解脫，以邪相入正法」
者，邪有二種：一，事邪；二，理邪。
正亦有二：一，事正；二，理正。
一、事邪者，即是根本四禪、四空，名為味禪，
皆生愛見、慢人、邪法故，名事邪也。
若望魔禪鬼定，此猶是世間正禪；若望背捨、
解脫，猶是事八邪也。
理邪者，即是見心緣理不正，名為邪見、
邪思惟、邪語、邪業、邪命、邪念、邪精進、邪定，是為緣理八邪也。
次明正有二種者，一，事正；二，理正。
事正即是八解脫，破事八邪也。
二種正者，即是正見等八正道，對破緣理之八邪也。
若聲聞人不得中道慧，修八背捨，斷事邪八禪之味著，
方得八解脫，是為捨八邪，入解脫，即是得思議之禪悅飲食也；
修八正道，破緣理八邪，得入見諦，是為離邪相，
入正法，即是得思議之法喜食也。
此之法喜、禪悅食，即是聲聞、緣覺所得法食，非真大乘法食也。
今明菩薩能依佛慧，見中道佛性，不捨八味禪事邪，
而修背捨，入八解脫，邪正不妨，成三諦三昧，
即是大乘禪悅之食；又能觀八邪，入無作八正，
邪正不相妨，成一心三智，見三諦之理，
即是大乘法喜之食，是名真大乘法喜禪悅之飲食也。
迦葉不得此真飲食，故心有取捨，致有捨富從貧之不著。
住不思議菩薩，能如此得不思議大乘法喜、
禪悅之食，是故慈悲緣貧富，俱皆福利，
如為一人，眾多亦然。
若於貧富不偏，即於一切眾生不偏，是則於食等者，於法亦等也。
orig::  ^554c48

以一食施一切，供養諸佛，及眾賢聖，然後可食。
commentary::  ^555b2

此是亦明食用。迦葉及二乘得思議法喜禪悅之食，
止是資其神智，不能以一食施一切及眾賢聖也。
菩薩能依佛慧，得不思議真法喜禪悅之食，
雙遊二諦，即得世間、出世間之食，故能以一食施一切，供養諸佛及眾賢聖。
如致香積，一鉢之飯，一眾食之不賜，既得真法喜禪悅之食，
此內得法喜食非偽，故說「然後可食」；是真應供，
能報施主，外為真田，然後可食也。
迦葉既不能爾，何得內心受虗偽禪悅之食？
外非良田，何得捨富受貧人之食？
非但不能福利富人，亦不能福利貧人也。
orig::  ^555b4

如是食者，非有煩惱，非離煩惱；非入定意，
非起定意；非住世間，非住涅槃。
如是食者，非住涅槃。
commentary::  ^555b24

此是二明疊釋。初番文亦有二意：一，釋食體；
二，釋食用。 ^555b28

經云「如是食」者，此下有三番疊釋：
初番疊釋，約理，邪正不相妨礙。
若依佛慧，不見邪見、邪思惟等之八邪，
故言非有煩惱；不見正思惟等之八正，故言非離煩惱。 ^555b30

二、次一番疊釋八邪八正。
經言「非入定意，非起定意」，菩薩心依佛慧，
不見八解、九定之可入，故言非入定意；
不見出八味禪，及出邪亂，故言非起定意也。 ^555b36

問曰：前正示食體，事前理後；今疊釋，何得理前事後？ ^555b42

答曰：此明不思議之事理，不可定有前、後。
所以參互者，表不思議之事理，不可定有前、後異也。 ^555b44

三、總疊事理釋。經言「非住世間，非住涅槃」，
菩薩心依佛慧，不住事理二邪，故言非住世間；
不住事理二正，入有餘、無餘二種涅槃，故言非住涅槃也。
orig::  ^555b48

其有施者，無大福、無小福，不為益、不為損。
commentary::  ^555c8

此是二明釋不思議正食用，明菩薩得正食之用，能為施主真實福田也。
經言「其有施者，無大福、無小福」，若作譏迦葉而解，
不可貧人重心而施，故得大福，應須詣貧；
富人輕心而施，生彼小福，不須往也。
今菩薩是無上食因，其有施者，皆入佛道，
豈有大、小兩福之殊也！
若案理釋，生施主涅槃之福，名為大；生施主人天之福，名為小。
菩薩真田，其有施者，皆至佛道，無二邊大、小福也。
經言「不為益，不為損」者，若作譏迦葉，而釋迦葉心局，
謂往貧而乞，即彼此有利，名為益也；若往富而祈，
彼心既輕，往乞廢業，彼此皆為損也。
今菩薩心依佛慧，貧富俱往，不見輕心之施為損，不見重心之施為益也。
俱慈心平等，為顯法無增無減之理也。
若案理而解，不為益者，不為作世間生死果報之益；
不為損者，不為損之復之，令煩惱、生死盡，入涅槃#CB01926;斷也。
orig::  ^555c10

是為正入佛道，不依聲聞。
commentary::  ^555c40

此是第四明顯頓，以斥漸也。
正入佛道者，即是圓觀，開佛知見，入初發心，即是佛也。
不依聲聞者，漸悟證真。
若不了義解，畢竟不得菩提；若依了義解說，漸入佛慧也。
故《法華經》云：「是諸人等，應以是法，漸入佛慧也。」
orig::  ^555c42

迦葉！若能如是食，為不空食人之施也。』
commentary::  ^556a4

此是第五明結勸，亦是結呵也。
若能以無緣大慈，貧富俱往，一切普利，
依大乘四諦行乞資身，正入聚落，得大乘不思議真法食者，
施主則隨有所施之食，皆為作大乘無上福田，
是則「不空食人之施也。」
orig::  ^556a6

時我，世尊！聞說是語，得未曾有，即於一切菩薩深起敬心。
復作是念：斯有家名，辯才智慧，乃能如是！
其誰不發阿耨多羅三藐三菩提心？
我從是來，不復勸人以聲聞、辟支佛行。
commentary::  ^556a16

此是第三迦葉諮述往昔聞此彈呵，敬揖之懷也。
迦葉聞淨名種種彈斥，示真食法，既昔所不聞，
故於菩薩行人咸起敬心，自惟無此智德，
即內心揖伏四枯之化；心折，即是顯發如來四榮之教也。
orig::  ^556a24

是故，不任詣彼問疾。」
commentary::  ^556a32

此是第四大段奉辭不堪。
既被如上之呵，爾時莫知詶答，今豈堪傳如來旨，往問疾也？
維摩羅詰經文疏卷第十二
 ^556a34
