
other:: 宗門拈古彚集卷第十六
collector:: 古杭白巖嗣祖沙門　淨符　彚集
△南三 ^91c31

趙州因僧問。學人乍入叢林。
乞師指示。州曰喫粥了也未。
曰喫粥了也。州曰洗鉢盂去。
僧大悟。 ^91c33

雲門偃徵云。且道有指示無指示。
若言有。趙州向伊曾道個甚麼來。
若言無。這僧因甚悟去。 ^91c37

雪竇顯云。我不似雲門為蛇畵足。
直言向你道。問者如虫禦木。
答者偶爾成文。然雖與麼。
瞎却衲僧眼。作麼生免得此過。
諸仁者。要會麼。還你趙州喫粥也未。
拈却這僧喫粥了也。
雪竇與你拄杖子歸堂。 ^91c41

雲峰悅云。雲門與麼道。
大似為黃門栽鬚。
與蛇畵足。山僧則不然。
這僧恁麼悟去。入地獄如箭射。 ^92a6

黃龍心云。雲門雪竇雖善鋤強輔弱捨富從貧。
要且不能安家立國。
乃問僧。你朝來亦喫粥亦洗鉢。
而今是迷是悟。僧禮拜起。
龍喚近前云。我有一柄拂與汝。
歸堂。 ^92a10

龍門遠云。山僧今日喫粥了也。
洗鉢盂了也。只是不悟。
既是善知識。為甚麼不悟。
還會麼。豈可喚鐘作甕。
終不指鹿為馬。善人難犯。
水銀無假。冷地忽然覰破。
管取一時放下。 ^92a18

開福寧云。大眾且道。
那裏是這僧悟處。
還委悉麼。幾般雲色出峰頂。
一樣泉聲落檻前。 ^92a26

徑山杲云。雲門大似阿修羅王托動三有大城諸煩惱海。
隨後喝云。寐語作麼。
復云。雲峰雖善背手抽金鏃。
翻身控角弓。爭奈蹉過雲門何。
又云。趙州與這僧若不得雲門。
一生受屈。而今諸方有一種瞎漢。
往往盡作洗鉢盂話會了。 ^92a30

天寧琦云。諸仁者見雲門則易。
見妙喜則難。誵訛在甚麼處。
劒去久矣。爾方刻舟。 ^92a40

雲居莊云。趙州以楔出楔。
雲門看樓打樓。這僧悟去。
還有勘破處也無。
良久云。風不鳴條。
雨不破塊。 ^92a44

古南門云。住住。雪竇但知雲門無蛇畵足。
自亦未免靈龜曳尾。
忽若總拈過時如何。
瞎。 ^92a48

愚菴盂云。趙州向蝎瓮裏蹲踞。
雲門入蛇阬中坐臥。
雲峰向虎牢裏遊戲。
蝎不能螫。蛇不能毒。
虎不能措其爪牙。
果然妙手。據山僧判斷。
趙州也無洗鉢盂話。
雲門縱有畵蛇之筆。
向甚處添足。還是雲峰入地獄。
這僧入地獄。拍案一下云。
山僧今日將三大老頂相光明神通妙用拈向諸人面前。
漆桶不快。若作佛法商量。
入地獄如箭射。喝一喝云。
萬山紫翠烟嵐裏。
濃淡浮沉畵不成。 ^92b4

東明際云。子丑寅卯辰巳午未。
就裏知音本無忌諱。
阿呵呵。會也未。脚頭脚底任縱橫。
長安風月何足貴。 ^92b20

清化嶾云。一個裙拖地。
一個褲更長。雖然這僧悟去。
也只會得個奴兒婢子邊事。 ^92b26

佛日晳云。大慧道諸方拈掇甚多。
下註脚亦不少。未甞有一人分明說破。
妙喜今日為諸人分明說破。
喫粥了便洗鉢盂。
且道還曾指示無。
黑豆從來好合醬。
比丘尼定是師姑。
這大慧老漢牙如劒樹口似血盆。
原來只在這裏。洗鉢盂話何曾說得破。
隆安今晚不惜唇齒。
為汝諸人分明說破。
喫粥了便洗鉢盂。
趙州東壁掛葫蘆。
拈得鼻好打失口。
達磨不是老臊鬍。 ^92b30

本覺微云。大小趙州鼓粥飯氣。
這僧悟去也是刺腦入膠盆。 ^92b46

趙州到黃檗。檗見來便閉却方丈門。
州乃把火於法堂內呌曰救火救火。
檗開門捉住曰道道。
州曰賊過後張弓。 ^92c2

保福展云。黃檗有頭無尾。
趙州有尾無頭。 ^92c8

五祖戒云。黃檗只會買賤不會賣貴。
趙州因禍致福。 ^92c10

雪竇顯云。直是好笑。
笑須三十年。忽有個衲僧問笑個甚麼。
笑賊過後張弓。 ^92c14

南堂欲云。重門擊柝。
黃檗過於隄防。囓鏃破關。
趙州慣得其便。雖然兩不相傷。
笑破雪竇鼻孔。 ^92c18

古南門云。雪竇好一笑。
祇是不合隨趙州語脉走。
畢竟如何。賊賊。 ^92c22

雲溪挺云。一個開門入盜。
一個把髻投衙。惹得黃口小兒笑破嘴脣皮。 ^92c26

趙州與侍者文遠論義曰。
鬬劣不鬬勝。勝者輸胡餅。
遠曰請和尚立義。
州曰我是一頭驢。
遠曰我是驢胃。州曰我是驢糞。
遠曰我是糞中虫。
州曰你在彼中作麼。
遠曰我在彼中過夏。
州曰把將胡餅來。 ^92c30

五祖戒云。禍不單行。 ^92c38

瑯瑘覺云。趙州文遠也是蕭何置律。 ^92c40

徑山杲云。文遠在驢糞中過夏。
面赤不如語直。趙州貪他少利贏得箇胡餅。
撿點將來也。是普州人送賊。
畢竟如何。鵞王擇乳素非鴨類。 ^92c42

天童覺云。高高標不出。
低低望不及。眼自爭先得。
籌因打結贏。 ^92c48

天寧琦云。當時文遠待趙州道我是一頭驢。
便好道輸却胡餅了也。
老漢取餅就手。奪得便行。 ^93a4

寶華忍云。文遠勝裏輸。
明輸暗勝。趙州輸裏勝。
明勝暗輸。纔勝即輸。
輸即勝。算來胡餅都無分。
而今拈出大家看。
動着些兒成話柄。
咄。 ^93a8

演教泐云。趙州只知貪程不覺錯路。
文遠雖輸果餅未免暗得便宜。
山僧與麼道。具眼者辨取。 ^93a14

趙州外出路逢一婆子。
乃問什麼處去。婆曰偷趙州笋去。
州曰忽遇趙州又作麼生。
婆便與州一掌。州休去。 ^93a18

雪竇顯云。好掌。更下兩掌也無勘處。 ^93a24

五祖演云。趙州休去作麼生商量。
白雲露箇消息。貴要諸人共知。
婆子雖行正令。一生不了。
趙州被打兩掌。咬定牙關。
婆子可謂去路一身輕似葉。
趙州高名千古重如山。 ^93a26

南堂欲云。將謂胡須赤。
更有赤須胡。 ^93a34

龍池傳云。且道趙州休去。
是肯伊是不肯伊。 ^93a36

古南門云。趙州今日小出大遇。 ^93a38

南山寶云。這兩個漢都來病入膏肓。
雖針藥有所不能救。
若人撿點得出。許伊具一隻眼。 ^93a40

圓照森云。還識趙州老漢麼。
雲縷縷。風絮絮。寄言行路兒。
莫上山頭去。 ^93a44

甌峰承云。賊是小人。
智過君子。 ^93a48

白巖符云。這婆子不惟竊笋。
亦且并竹而歸。可謂偷天手段不讓礄跖。
然趙州休去。又豈止偷天而已。 ^93b2

趙州一日於雪中倒臥曰相救相救。
有僧便去身邊臥。
州便起去。 ^93b8

翠巖芝云。此僧在趙州圈繢裏。
還有人出得麼。 ^93b12

天童華云。這僧如虫禦木。
要見趙州天地懸隔。
有般瞎漢便道山僧扶強不扶弱。
殊不知我王庫內無如是刀。
喝一喝。 ^93b14

勝法法云。這僧只顧救人。
不解自救。 ^93b20

趙州到道吾。纔入堂。
吾曰南泉一隻箭來也。
州曰看箭。吾曰過。
州曰中。〔有本作茱萸。
非也。今依會元〕 ^93b22

雪竇顯云。二俱作家。
葢是道吾趙州二俱不作家。
箭鋒不相拄。直饒齊發齊中。
也只是個射垛漢。 ^93b26

報慈遂云。且道二大老相見還有優劣也無。
若撿點得出。許你於中字上有個入處。 ^93b30

古南門云。趙州道吾露個爪牙。
不枉同條。雖然。祗如雪竇道直饒齊發齊中也只是個射垛漢。
是肯伊是不肯伊。
還會麼。好手手中呈好手。
紅心心裏中紅心。
擊禪牀一下。 ^93b34

明招補云。好手手中呈好手。
則不無趙州。然在作家不啐#CB10437;。
啐#CB10437;同時失。
又作麼生。 ^93b42

趙州因見僧掃地乃問與麼掃還潔淨也無。
曰轉掃轉多。州曰豈無撥塵者。
曰誰是撥塵者。州顧視曰會麼。
曰不會。州曰問取雲居去。
僧後問雲居如何是撥塵者。
居曰者瞎漢。 ^93b46

古塘□云。二老當斷不斷。
致使這僧轉掃轉多。
山僧則不然。待云誰是撥塵者。
便接過掃帚痛與一頓。
為甚如此。不見道為人須為徹。 ^93c6

趙州見文遠侍者在佛殿禮佛。
州以拄杖打一下曰作甚麼。
遠曰禮佛也是好事。
州曰好事不如無。 ^93c12

中峰本云。文遠云禮佛也是好事。
不妨頑軟。趙州云好事不如無。
話墮了也。要知趙州老人話隨處麼。
待伊磕破腦門即向你道。 ^93c16

趙州因僧問狗子還有佛性也無。
州曰無。僧曰。上從諸佛。
下及螻蟻。皆有佛性。
狗子因甚麼却無。
州曰為伊有業識在。
又僧問狗子還有佛性也無。
州曰有。僧曰。既有。
為什麼入這皮袋裏來。
州曰為伊知而故犯。 ^93c22

翠巖芝云。說有說無。
兩彩一賽。如今作麼生。 ^93c30

高峰妙云。大小趙州拈出一粒巴豆子。
攪亂衲僧肚腸。設有吞吐得者。
亦不免喪身失命。
何故。急急。 ^93c32

愽山來云。道有道無。
靈鋒橫握。盡大地人向趙州手裏乞命有分。
惟不跨石橋者不在其限。
為什麼。剛刀雖快。
不斬無罪之人。 ^93c36

愚菴盂云。這僧好似個遼東賣猪漢。
得一白頸猪以為奇貨。
到淮南來不覺慙惶無地。
趙州老漢好似美髯公。
慣使拖刀。計不出常#CB15081;。
若是山僧則不然。
有問狗子還有佛性也無。
我則向他道癩斯吞蝦蟆。 ^93c42

白巖符云。趙州這漢等閒出一言。
是返魂香。起死回生只在片時。
是鴆毒酒。失身喪命只在片地。
且道為甚得如此利害聻。
良久云。還他肘後有靈符。 ^94a4

趙州因南泉曰。今時人須向異類中行始得。
州曰異即不問。如何是類。
泉以兩手托地。州近前一踏踏倒。
却向涅槃堂裏呌曰。
悔悔。泉令侍者問悔個甚麼。
州曰悔不更與兩踏。 ^94a10

白巖符云。路當窮處不解轉身。
鋒到銳時欠於趨避。
總是墮身死漢。南泉父子可謂善轉身矣。
善趨避矣。然細撿將來。
尤欠一着。且道那裏是他欠一着處。 ^94a18

天井新云。南泉欠趙州一着。
趙州輸南泉一機。
作麼生會。千年故紙好合藥。 ^94a26

趙州示眾。老僧今夜答話去也。
有解問者致將一問來。
時有僧出禮拜。州曰比來拋磚引玉。
却引得箇墼子。 ^94a30

保壽沼云。射虎不真。
徒勞沒羽。 ^94a36

法眼益舉問覺銕嘴此意如何。
覺云如國家拜將。
乃問甚人去得。或有人出云某甲去得。
須云汝去不得。眼云我會也。 ^94a38

報慈遂云。甚麼處却成墼子去。
叢林中道纔出來便成墼子。
祇如每日出入行住坐臥。
不可總成墼子。且道這僧出來。
具眼不具眼。 ^94a44

光孝覺因長慶問。
那僧纔出禮拜。為什麼便將為墼子。
孝云適來那邊亦有人恁麼問。
慶云向伊道什麼。
孝云亦向伊道比來拋磚引玉。
却引得箇墼子。 ^94b2

雪竇顯云。靈俐漢纔聞舉着便知落處。
然雖如此。放過覺鐵嘴。
夫宗師家語不虗發。
出來必是作家。因甚麼拋磚引墼。
諸禪德。要識趙州麼。
從前汗馬無人識。
只要重論葢代功。 ^94b10

昭覺勤云。諸方盡道趙州得逸羣之機。
一期施設不妨自在。
這僧要擊節扣關。
閃電光中卒。着手脚不辦。
覺銕嘴能近取譬。
不墜宗風。法眼有通方鑑才。
便知落處。敢問諸人。
既是宗師。為甚麼拋磚只引得箇墼子。 ^94b18

白巖符云。覺公錯下名言。
法眼隨語生解。且置一邊。
趙州以勢欺人。放過不可。
當時這僧出來。便與掀倒禪牀。
看他作何合煞。 ^94b28

趙州因僧問如何是咬人師子。
州曰。歸依佛。歸依法。
歸依僧。莫咬老僧。 ^94b34

天寧琦云。這僧也只是個喋屎狗。
為甚麼。趙州一見便撒屎彩奔齪家。 ^94b38

趙州因僧問。至道無難。
唯嫌揀擇。是時人窠窟否。
州曰曾有人問老僧。
直得五年分踈不下。 ^94b42

雪竇顯云。識語不能轉。
死卻了也。好與二十棒。
這棒須有分付處。
若辨不出。且放此話大行。 ^94b46

古南門云。趙州答話深辨來風。
雪竇道識語不能轉死卻了也好與二十棒。
古南道無端無端。
又道這棒須有分付處。
若辨不出且放此話大行。
古南道個瞎。若人辨得。
管取丹霄獨步。 ^94c2

愚菴盂云。趙州古佛尚且經及五年道不得。
何况其餘。你們只管亂開大口。
時旁僧哂之。余乃打三下曰。
舉似明眼人看。 ^94c10

趙州到百丈。丈問近離甚處。
州曰南泉。丈曰南泉近日有何言句。
州曰未得之人直須悄然。
丈便喝。州作怕勢。
丈曰大好悄然。州乃作舞而出。 ^94c16

瑯瑘覺云。趙州老人向獅子窟中換得爪牙。 ^94c22

昭覺勤云。作家相見。
彼此難搆。茫然悄然。
進前退後。揑不成塑不就。
大路不行草裏走。 ^94c24

天童忞云。賊是小人智過君子。
然二人賊漢之中。
有一正賊。有一草賊。
若定當得出。許你是個漢子。
不然。總須著賊。 ^94c28

趙州問座主講什麼經。
主曰涅槃經。州曰問一段義得麼。
主曰得。州以脚向空趯一趯。
吹一吹。曰是什麼義。
主曰經中無此義。
州曰脫空謾語漢。
此是五百力士揭石義也不識。 ^94c34

老宿代講主云。和尚謾某甲謾大眾。 ^94c42

雪竇顯別云。和尚慣得其便。 ^94c44

趙州問僧發足何處。
曰雪峰。州曰雪峰有何言句示徒。
曰尋常道盡十方世界是沙門一隻眼。
汝等諸人向甚處屙。
州曰。闍黎若回。寄箇鍬子去。 ^94c46

瑯瑘覺云。眾中有云寄鍬子去埋卻雪峰。
若道寄鉢盂去。便說盛粥飯用。
狂解夢見。作麼商量。
不是僧繇手。謾說學丹青。 ^95a4

清化嶾云。當時可惜不遇作家。
若是山僧見道闍黎若回寄箇鍬子去。
便云不將去。他若問為什麼不將去。
和尚這裏少他不得。 ^95a10

趙州到雲居。居曰老老大大何不覓箇住處。
州曰什麼處是從諗住處。
居曰山前有箇古寺基。
州曰和尚自住取。
又到茱萸。萸曰老老大大何不覓箇住處。
州曰什麼處是從諗住處。
萸曰老老大大住處也不知。
州曰。三十年弄馬騎。
今日卻被驢子撲。 ^95a16

雲居錫云。甚麼處是趙州被驢撲處。 ^95a26

溈山#CB15223;云。
雲居茱萸為人猶如為己。
爭奈趙州不入這綣繢。
然雖如是。不得雪霜力。
焉知松栢操。 ^95a28

大溈泰云。二老只解把住不解放行。
趙州只解放行不解把住。
撿點將來。未為全美。
且雙放雙收一句作麼生道。
畢竟水須朝海去。
到頭雲定覓山歸。 ^95a32

趙州問僧曾看法華經麼。
曰曾看。州曰。衲衣在空閑。
假名阿練若。誑惑世間人。
汝作麼生會。僧擬禮拜。
州曰汝披衲衣來麼。
曰披來。州曰莫惑我。
曰作麼生得不惑去。
州曰莫取我語。 ^95a38

雪竇顯云。大小趙州龍頭蛇尾。
諸人若能辨得。便乃識破趙州。
如或不辨。個個高擁衲衣。
莫惑翠峰好。 ^95a46

古南門云。雪竇也是繩上生蛇。
揑目自惑。且問諸人。
只如趙州恁麼問。
這僧恁麼答。還是這僧惑趙州。
趙州惑這僧。當時要得不惑。
待伊問汝披衲衣來麼。
但云和尚眼中不可著屑。 ^95b4

趙州在井樓上打水次。
見南泉過乃抱柱懸脚曰。
相救相救。泉遂向踏梯上打曰。
一二三四五。州少頃卻具威儀上方丈曰。
適來謝和尚相救。 ^95b12

昭覺勤云。一人將錯就錯。
一人看樓打樓。雖然如是。
父為子隱。直在其中。 ^95b18

徑山#CB15081;云。
趙州懸半賣狗。南泉有年無德。
作這去就。當時只好拽翻梯子。
教這漢一生蹭蹬。
還知麼。養子方知父慈。 ^95b22

西山音云。土老師若不將錯就錯。
趙州這漢幾乎懸殺。 ^95b28

趙州問新到。曾到此間麼。
曰曾到。州曰喫茶去。
又問一僧。曾到此間麼。
曰不曾到。州曰喫茶去。
院主問。和尚為甚曾到也喫茶去。
不曾到也喫茶去。
州喚院主。主應諾。
州曰喫茶去。 ^95b32

保福展云。趙州慣得其便。 ^95b40

鏡清怤舉問僧云。
汝作麼生會。僧便去。
清云邯鄲學唐步。 ^95b42

雪竇顯云。這僧不是邯鄲人。
為甚學唐步。若辨得出。
與汝茶喫。 ^95b46

青龍斯云。趙州老漢通身為人。
不免被院主看破。 ^95c2

趙州因僧辭。州問甚處去。
曰諸方學佛法去。
州豎拂曰。有佛處不得住。
無佛處急走過。三千里外逢人不得錯舉。
曰與麼則不去也。
州曰。摘楊花。摘楊花。 ^95c4

徑山杲云。有佛處不得住。
生鐵秤錘被蟲蛀。
無佛處急走過。撞著嵩山破竈墮。
三千里外逢人不得錯舉。
兩個石人相耳語。
恁麼則不去也。此語已徧天下。
摘楊花摘楊花。唵摩尼達哩吽#CB03308;吒。 ^95c10

天童覺云。沉空滯跡。
犯手傷鋒。俱未是衲僧去就。
直須不入人行市。
不上他牀榻。正不立玄。
偏不附物。方能把住放行有自由分。 ^95c18

薦福璨云。趙州說話如巫師祭鬼相似。
真實懇切要令病人當下安樂。
末後一道神呪雖然靈驗。
爭奈救這僧不得。 ^95c24

天寧琦云。妙喜老祖唱之於前。
天寧遠孫和之於後。
門前種萵苣。萵苣生火筯。
火筯開蓮花。蓮花結木瓜。
木瓜忽然顛落地。
撒出無限無限芝蔴。
何也。且要入拍。 ^95c30

寶壽新云。斬新鐵蒺藜。
直透兩重關。欲透兩重關。
嶺頭依舊月彎彎。 ^95c38

趙州聞沙彌喝參。
乃向侍者曰。教伊去。
侍者纔教沙彌去。
沙彌便珍重。州向傍僧曰。
沙彌得入門。侍者在門外。 ^95c42

雲居錫云。什麼處是沙彌入門。
侍者在門外。這裏會得。
便見趙州。 ^95c48

趙州因僧問二龍爭珠誰是得者。
州曰老僧祇管看。 ^96a4

雪竇顯云。看即不無。
爭即不得。且道扶這僧扶趙州。 ^96a6

雲居莊云。爭者不得。
得者不爭。趙州只管看。
要且不失珠。 ^96a10

古南門云。爭即不無。
看即不得。且道珠在甚麼處。 ^96a14

趙州到一庵主處。
問有麼有麼。主豎起拳頭。
州曰水淺不是泊船處。
便去。又到一庵主處。
問有麼有麼。主亦豎起拳頭。
州曰能縱能奪。能殺能活。
便禮拜。 ^96a16

姜山愛云。趙州只見錐頭利。
不見鑿頭方。 ^96a22

雲居舜云。趙州當時甚生意氣。
雖然如是。要且鼻孔在二庵主手裏。 ^96a24

龍門遠云。庵主一等豎拳。
趙州因甚肯一個不肯一個。
且道得失在甚麼處。
要識趙州麼。拍禪牀左邊一下。
要識二庵主麼。拍禪牀右邊一下。
還有檢點得出者麼。
良久云。易開終始口。
難保歲寒心。 ^96a28

溈山果云。泣露千般草。
吟風一樣松。為什麼肯一個不肯一個。
這裏見得透。釋迦不先。
彌勒不後。坐斷要津。
天長地久。苟或不然。
月庵為你下箇註脚。
良久云。若不如是。
爭知如是。 ^96a36

昭覺勤云。佛祖命脉列聖鉗錘。
換斗移星驚天動地。
有般漢未出窠窟。
只管道舌頭在趙州口裏。
殊不知自己性命已屬他人。
若能握向上綱宗與二庵主相見。
便可以定龍蛇。別緇素。
正好著力。還知趙州落處麼。
切忌瞞頇。 ^96a44

萬峰藏云。可惜趙州不遇三峰。
老漢當時若見與麼揑怪。
便與對眾三十拄杖趂出院。
免得天下人論量。 ^96b6

通玄奇云。二庵主懷藏至寶以待其人。
趙州更是大海經商酬價。
罕有人識。 ^96b12

明果淖云。趙州慣做白拈賊。
不消庵主一箇拳頭。
口欵盡供了也。雖然。
且道二庵主還識趙州麼。 ^96b16

西遯超云。盡道二庵主本無優劣。
趙州無風興浪惑亂人一上。
料掉沒交涉。又謂趙州權衡在手抬搦任意。
借庵主拳頭顯自家作用。
這便是趙州自贊殺活縱奪處。
亦料掉沒交涉。還有知趙州落處者麼。
咄。蓮華峰一條拄杖子未放你在。 ^96b20

雲庵悅云。水淺不是泊船處。
言中有響。能縱能奪便禮拜。
句裏藏鋒。老趙州可謂用盡神通。
二庵主善能坐觀成敗。
如今有般無主孤魂。
不具透關眼。乃只管較得較失。
不惟蹉過古人。亦且埋沒自己。
明眼見那禁一笑。
還委落處麼。大冶精金應無變色。 ^96b30

東塔熹云。兩個擔板漢坐觀成敗。
帶累老趙州淨地喫交。 ^96b42

理安洸云。權衡佛祖。
龜鑒宗乘。須是趙州。
直捷擔荷。不負來機。
還他庵主。既同豎一拳頭。
因甚有恁麼有不恁麼。
鴛鴦繡出從君看。
不把金針度與人。 ^96b46

蓮柎#CB15081;云。
趙州著緉草鞋到處行脚。
不怕疑殺人。乃向二菴主手裏納敗闕。
顧左右云。且道甚處是趙州納敗闕處。
兩行孤鴈撲地高飛。
一對鴛鴦池邊獨立。 ^96c4

趙州因僧問。道人相見時如何。
州曰呈漆器。 ^96c12

雪竇顯云。諸禪德。
還有識趙州底麼。
出來相共商量。若未能辨明。
大好從頭舉。與你點破。
四九三十六收。 ^96c14

古南門云。趙州已是無折合。
雪竇更添鹽添醬。
雖然。還有識得趙州者麼。
三生六十劫。 ^96c20

靈巖儲云。趙州古佛雖是當門只一齒。
等閒吐露些兒。直令人五年分疎不下。 ^96c24

趙州因二僧相推不肯作第一座。
主事白州。州曰總教伊作第二座。
曰第一座教誰作。
州曰裝香著。曰裝香了也。
州曰。戒香．定香．慧香．解脫香。 ^96c28

天童華云。趙州下一槌。
不妨驚羣動眾。仔細檢點將來。
也是泥裏洗土塊。
若是薦福門下。不用相推。
第一座也有人。第二座也有人。
第三座也有人。雖然如是。
不免從頭註破。第一座鐵眼銅睛#CB15111;不破。
第二座陽春白雪無人和。
第三座真實身心同達磨。
且道與趙州是同是別。 ^96c34

愚庵盂云。趙州著個座元於佛祖位上。
使天下叢林無敢正座。
規繩自此一跌。直至於今整理不上。
還有人為法社正紀綱者麼。
不必相推請來相見。
如無。山僧擯却聖僧去也。 ^96c46

趙州到保壽。壽見來便背面而坐。
州乃展坐具。壽便起歸方丈。
州收坐具便下去。 ^97a6

保福展云。保壽忘頭失尾。
趙州平地喫撲。 ^97a10

趙州因一僧曰。某甲從長安來。
橫一條拄杖不曾撥著一人。
州曰自是大德拄杖短。
僧無語。 ^97a12

天童悟代僧云。某甲罪過。
不意輕觸和尚。 ^97a16

趙州因僧問。久嚮石橋。
到來祇見略彴。州曰。
汝祇見略彴。且不見石橋。
曰如何是石橋。州曰渡驢渡馬。 ^97a18

城山洽云。這僧借事驗主邈視趙州。
趙州不妨頑軟。用白拈手段輕輕按過。
果然上釣。你道渡驢渡馬是賞他罰他。
這裏看破。一生參學事畢。
不然喫水也須防噎。 ^97a22

趙州上堂。金佛不度爐。
木佛不度火。泥佛不度水。
真佛屋裏坐。 ^97a30

徑山杲云。趙州和尚吐心吐膽。
恁麼告報了也。還有知恩報恩者麼。
便下座。 ^97a34

仰山欽云。揭示如來正體。
發明向上宗猷。趙州固是好手。
只是不合強生節目。
雪崖見處又且不然。
金佛度爐。木佛度火。
泥佛度水。真佛#CB03129;。
切忌話墮。忽有個漢出來道你恁麼說正是強生節目。
拍膝一下云。將謂無人證明。 ^97a38

天界盛云。大小妙喜不識好惡。
盡大地人被趙州刳了眼睛鼻孔。
將個無位真人推下萬丈深坑。
至今求出頭不得。
徑山今日為伊出隻手救拔去也。
金佛須度爐。木佛須度火。
泥佛須度水。真佛不許他在黑山下作鬼家活計。
直教劒刃上行。火#CB08504;裏走。
入生死流。闢聖凡路。
顯全機大用。向如意頭上縱橫無礙去也。
會麼。換骨洗腸重整頓。
通身手眼更須參。 ^97a48

趙州示眾曰。老僧三十年前在南方火爐頭有一則無賓主話。
直至於今無人舉著。 ^97b16

淨慈聞云。森羅萬象。
明暗色空。日夜舉揚。
趙州古佛不是不知。
只為貪程太速。 ^97b20

白巖符云。者裏也有一則無賓主話。
山僧三十年前未發意行脚時。
早已舉示諸人了也。
是汝諸人還記得麼。
趙州三十年無人舉著。
白巖未發意行脚時早已舉示。
且道早已舉示底是。
無人舉著底是。若言無人舉著底是。
錯過白巖。若言早已舉示底是。
錯過趙州。直饒你二俱坐斷。
中亦不存。更要問你喚什麼作無賓主話。
擬議不來。痛棒打出。 ^97b24

瓶山謙云。趙州祇知賣弄。
殊不知未開口前早落賓主行隊。
宗門拈古彚集卷第十六
 ^97b38
