
other:: 仁王護國般若經疏法衡抄卷第四
collector:: 譯經證義講經律論廣演大師遇榮　集
【疏】士大夫六界者，由諸有情似有力用，轉名士夫也。
地水火風空識，名為六界。
界者，性義。由此士夫六法，能持自性，非如外道執我能持也。 ^470b11

【疏】此為正也者，唯識為正。
生、住、異三，皆居現在，以現存故；滅居過去，
已無體故；過去名前，屬前位故；未來名後，在向後故。 ^470b17

【疏】論有兩解者，彼云：經說三相，何不說四？
答：有三解：一云：如生名起，滅名為盡，如是應知，
異相名住，住而變異，名住異相。
二云：無為之法，有自相住，住相濫彼，經不說住。
三云：經說住異，總合為一，名住異相。
合說意者，如黑暗女、吉祥天，榮辱相隨，
令生厭離，故合說之。
其第一解，釋住異名；其後二解，明三相意。
故今疏主指後兩解。 ^470b23

【疏】無二常相者，真性常有，兔角常無，此有為法無彼二常之相，
故名無常。 ^470b37

【疏】剎那者，時之極少也。
俱舍論說三極少義：一者、色中極少，謂一極微；
二者、名中極少，謂一字；三者、時中極少，謂一剎降。
於色法中至極微細，名極微也。
生滅有二者，瑜伽論說：生及住、異，俱名生品；
滅，名滅品。令諸弟子應觀諸法剎那生滅而住其心。
所觀生滅，具足四相，然有二種：一者、剎那四相，
亦名細四相，遍有為法，如此經說生滅空義；
二者、一期四相，亦名麤四相，依於情器，
一期住世，分齊差別，以分四相。
且如人趣，初生、入胎、住胎、出胎，皆名生相；
生已住世，一期壽命，皆名住相；少年、老年，
前後改變，皆名異相；於一剎那，正捨壽命及中有位，皆名滅相。
慈恩法師引涅槃說：中有之身，名為死苦。
故中有身，滅相攝也。
生、住、異、滅，亦名生、老、病、死四相交侵，應厭離之，如下當說。 ^470b41

【疏】緣和等者，俱舍第十二云：眾緣和合法，
得自體頓，或有動法，行度一極微時，名一剎那。
譬如壯士，一彈指頃，有六十五剎那，如是名為一剎那量。
初解可知，後解意說，度一極微時，是一剎那量。
婆沙一百三十六引契經說：佛告苾蒭：
譬如四人，皆善射箭，各執弓箭，相皆攢立，欲射四方。
有一捷夫，來語之曰：汝等今可一時放箭，
我能遍接，俱令不墜。
於意云何？此捷疾不？
苾蒭白言：甚疾。世尊！
佛言：彼人捷疾，不及地行藥叉；地行藥叉捷疾，
不及空行藥叉；空行藥叉捷疾，不及四大王眾天；
彼天捷疾，不及日月輪；二輪捷疾，不及堅行天子。
此是導引日月輪者，此等諸天，展轉捷疾。
佛告苾芻：壽行生滅，捷疾於彼，剎那流轉，無有暫停。 ^470c22

【疏】答然等者，准次經文而積算之，於一念中總有八萬一千生滅也。
既爾，如何分於生滅前後？
時極促故。答：如以利刃，於一剎那頓斷九百重紙，彼紙斷時而有前後。
生滅亦爾，凡情識昧，有而不覺，唯大聖人現量知之，
說示眾生，顯有為法生滅故空也。 ^470c48

【疏】華嚴等者，長風鼓水，生於動勢，說名為波。
前前波滅，後後波生，二波生滅，各不相知，生滅亦爾。 ^471a10

【疏】此中眼由眼空等者，依龍樹義，心、心所法，
四緣合成；根、境等色，二緣合成。
若離因緣，無色、心故，一切皆空也。
依慈氏義，內空者，內六根處而無所執實我法故，
說名為空，非無根體。
如說舍空，舍中無人，名為舍空，非舍體空。
通途義者，攝相歸性，一切諸法皆即真空，
如波依水，不即不離。
故下經云：一切法皆如也，諸佛、法、僧亦如也。
上下准此三義釋經。 ^471a14

【疏】此中內六處等者，內六處由所取外六處空故，
能取內六處空；外六處由能取內六處空故，
所取外六處空；相形待故，內外俱空。
此三空義，初別觀內，次別觀外，皆悉是空。
若內若外，總合觀之，亦皆空也。 ^471a28

【疏】云何空空者？上之空言，謂一切法所遍之處太虗空也；
下之空言，顯彼無也。
意說十方虗空之相亦即是無，故曰空空。
故次便說十方器界物象皆無，名為大空。
顯揚論云：大空者，器世間空。 ^471a36

【疏】由無為空者，為之言作。
若法有彼生等造作，名有為法；若法無彼生造作，名無為法。
顯彼無為亦不可得，故云無為空。 ^471a44

【疏】由畢竟空者，前無始空明三世空，此畢竟空明非世空，諸法實性非三世故。 ^471b2

【疏】由散空者，色心諸法，說名為散；諸法實性，名為不散。
散與不散，相形待故，經但說散，必對不散文影顯耳。
大般若中，散空無變異，空相翻說之。
無變異者，是不散義。 ^471b6

【疏】如是等者，於處、界皆有自相。
又攝三科為二，謂有為自相、無為自相。
彼經復有共相空，謂如苦是有漏法共相，
無常是有為法共相，空、無我是一切法共相。
諸如是等，有無量共相，此共相由共相空。 ^471b14

【疏】智論等者，十八空中，別觀內根，別觀外境，
總觀內根、外境。此十二處，攝盡諸法一切皆空。
於中重廣差別義類，說次十一空。
謂十方虗空及器世界，彼皆是空，故說空空、大空。
對此世俗，復說勝義，明勝義空。
彼二諦空，歸有為、無為門，亦即是空，故說有為空、無為空。
有為墮世，無為非世，故說無始空、畢竟空。
世法可散，非世不散，故說散空。
彼世、非世皆有自性，及有自相亦不可得，
故說本性空、自相空。
總攝諸法世出世間、色非色等性相染淨，故說一切法空。
前十四種，總明諸法染淨境智性相皆空。
次三別明出因果。
初通因果，次因，後果。
以智照彼一切皆空，以十七空對破諸有。
然恐眾生著能破空而生空病，故說第十八空空故空也。
第二空言是所遣空，初後空言是能遣空。
以此一空遣彼諸空，能空亦空也，如榍出榍〔音屑〕。
譬如木孔中有餘物礙，以榍遣之，物遣榍存，榍亦是礙。
復以一榍而遣彼榍，二榍俱遣，物礙皆除。
木孔虗通，以此一空而遣彼空，二空俱遣，執遣心通也。
然不可立第三空義，以無用故。
有病先除，空病後遣，智照實性，非有非無，
泯相絕待，此經之大意也。 ^471b22

【疏】恐等者。問：眾生執法有，以空破於有；
眾生著於空，應以有破空。
答：此難不然。如人有於病，以藥療於病，
慮恐藥成病，以藥解藥毒。
眾生著有病，以空破於有，慮恐空成病，以空遣於空。
只可以藥療病，不可以病療藥也。 ^471c12

【疏】名集故有者，以名呼召詮表諸法熏種子故，
而此種子因名所集，故說為有。
若非熏習，新熏種子本體無故。 ^471c22

【經】因集等者，能集、所集，皆名為集。
煩惱及業為能招集，名因集故有；有情及器為所招集，名果集故有。
果中，有情六趣差別，非無故有。
三句義中，初一為因，後二為果。
果中，初總、後別。 ^471c28

【經】十地佛果者。此明出世勝功德法，唯取無漏十地佛果福慧功德。
地前三賢，有漏福慧非此所明，或可三賢略不說之。 ^471c36

【疏】又科等者，標、結同前。
釋中，三集通顯世、出世法而皆是有，因果、
六趣別顯世間有，十地、佛果別顯出世間有，隨經可解。 ^471c42

【疏】迷杌謂人者，由迷杌木，妄謂是人，若不迷杌，不執為人也。
迷杌不了，猶如法執，不了法空，執法實有也。
妄執為人，猶如我執，不了無我，妄執有我也。
迷杌謂人，人杌俱迷，迷法執我，我法俱迷，理定然也。
故佛告言：若菩薩住於法相，即非菩薩。
住者，著也。由著法故，必起我執，汝等不應住著法相。 ^471c48

【疏】漚和者，方便義。
未始者，未曾義。此顯菩薩具般若門觀於法空，
具方便門涉行於有，勝餘凡夫、二乘之行也。
般若觀空，方便涉有，此二有何勝耶？
答：方便涉有，未曾迷空，故雖處有而不染有，不同凡夫迷空處有而染有也。
無相般若而不厭有，以觀於空，故雖觀空而不證寂，不同二乘厭有生死而趣寂滅。 ^472a12

【疏】如三器異，空界不別者，能盛三器異，
所盛空界一，況法如文。 ^472a24

【疏】如實行對治者，有餘師解：或約文定數，
或約義定數，顯彼說非指此正義，故云如實。
如實正義，約所治障有八萬四千，能對治行數量亦爾，如不淨觀對治貪等。
如來說法，詮顯彼行，法數亦同。
故彼頌云：牟尼說法蘊，數有八十千。
八十千者，八萬也。
此就全數具足，應云八萬四千。 ^472a28

【疏】十種煩惱者：一、貪；二、嗔；三、癡；四、慢；五、
疑；六、身見；七、邊見；八、邪見；九、見取；十、戒禁取。
一一皆以餘九為方便，足成一百。
言方便者，方法便宜為因之義。
如貪為頭，餘九助成，謂由嗔故起貪，由癡故起貪，乃至由戒禁取故起貪。
十種煩惱，更互為頭，十十成百。
小乘中說：未來名前，過去名後。
前後時長，有相資義；現在時促，無相資義。
未來之法，有法前得；過去之法，有法後得；
現在之法，有法俱得。
由於能得有勢力故，所得之法常存不滅，
所以煩惱皆有已起、未起者也。 ^472a40

【疏】雖真等者，取彼法數以釋此經。
一心真見道位具多功德，雖真見道無此多品，
然所治障有此數類，能治聖道數量亦爾，故云聖智現前最初一念具足八萬四千波羅蜜多。 ^472b10

【疏】賢劫等者，由依貪等十種煩惱，一一為頭，
引生餘九，十十成百，容三世起。
謂過去一百，資成一千；未來亦爾；現在一百，
以時促故，無相資義，合成二千一百。
依四大六塵，一一皆起二千一百，合成二萬一千。
多貪、多嗔、多癡及等分者，四人各起二萬一千，故總合成八萬四千。
塵勞根病，如來宣說八萬四千清淨法藥，
治彼根病，謂如布施治慳貪等。
賢劫經說：始從兜率下閻浮提，名光曜度，
乃至雙林分布舍利度，總三百五十度，
一一皆說六波羅蜜，合成二千一百波羅蜜門〔餘如疏說〕。 ^472b18

【疏】又解等者，前解世尊出世，於一切時，
說此此法，治彼彼病，所合大數八萬四千，
通途對治煩惱病行，義如常說，不歸此經見道法數。
此又解者，准彼釋此見道德數，由彼二障，
障覆淨慧性相功德，所障功德，隨能障說，有多品類。
今至見道，剎那智起，頓斷八萬四千障染，
頓顯八萬四千清淨功德，其猶磨鏡，一分塵盡，
一分明現，乃至多分塵盡，多分明現。
二障麤重者，總相顯示，分別二障，名為麤重，非唯習氣。 ^472b38

【疏】一切智智者，慈恩三番釋：一云：一切智者，佛也。
又言智者，根本、後得，此二是用。
二智實性，即是真如，若用若性，合名為智。
一切智人之智，名一切智智。
第二同疏。三云：一切智者，智用菩提；重言智者，智性涅槃。
今顯此二，悉皆無上，嘆勝令忻。 ^472c6

【疏】維摩等者，隨所見聞覺知，皆作佛事也。
維摩經說：上方香積世界，無有文字說法，
諸菩薩眾坐香樹下，聞斯妙香，即獲一切德藏三昧。
或有佛土，而無言說意思為佛事，見色聞聲。
如疏。 ^472c16

【疏】噁啊者。 ^472c24

【疏】義翻為句者，詮差別義，究竟意，故名章句也。 ^472c26

【經】七寶者，無量壽經云：金、銀、瑠璃、頗梨、
珊瑚、瑪瑙、硨磲。恒水經云：金、銀、珊瑚、真珠、
硨磲、明月珠、摩尼珠。
佛地論云：一、金；二、銀；三、吠瑠璃；四、頗胝迦；
五、牟呼娑羯洛婆，當硨磲也；六、遏溼摩羯婆，
當瑪瑙也；七、赤真珠。
三文不同者，隨方愛樂，差別有異，列名別也。 ^472c28

【疏】此有彼四：三聞一思者，受持、讀誦此三聞慧；
解一句者，是思慧也。
略舉此四，例餘六行，皆應行之。 ^472c38

【經】文字性離者，因緣空義也。
文字緣生，本性空故，由性空故，無文字相也。
歸勝義諦，文字性離，泯文字相，唯真性也。 ^472c42

【疏】不增等者，彼經之意，隨相以說性，謂清淨法身在眾生身中，
隨諸眾生往來生死，說往來相，名為眾生。
若彼眾生逆生死流，返本還源，歸於本性，
依舊而住，名為成佛。
猶如伎兒，轉變形容，還復本身也。 ^472c48

【疏】欲界者，欲謂三欲，所謂婬欲、食欲、睡。
欲界者，擊義、分義，下至風輪，上至他化自在天。
五趣有情及器世間，齊此彊分，擊屬三欲，故名欲界。
又此欲界，名五趣雜居地，色四靜慮，無色四空，
共成九地〔隨文可知〕。 ^473a8

【疏】四空等者，謂無色界四空處天，名無色四空也。
婆沙一百四十一云：何故此四說名無色？
答：超過一切有色法故，色法於此無容生故。
八十四云：謂初習業者，先住思惟諸虗空相，
取此相已，假想勝解，觀察照了無邊空相而修加行，
展轉引起初無色定，故說此定名空無邊處。
第二空者，謂修業者先應思惟六種識相，餘准前說。
第三空者，無我所故，名無所有。
若爾，諸地皆然，何獨此地無我所耶？
答：我及我所，勢力羸劣，滅減更無如此地者故。
第四空者，謂此地中無明了相，不無相故，名非想非非想處。
此四名處者，皆是生長諸有之處，生長種種業煩惱處，
破諸妄計，彼為涅槃，故佛說為生長有處。
處體是定，從境彰名空無邊之處，依主釋也。
餘三准此。問：入二界定，相狀云何？
復云何別？答：靜慮定俱，其中相狀如處室中，
依於色故；入無色定，其中相狀如處虗空，無色依故。 ^473a16

【疏】依此近分等者，俱舍論云：世俗無間及解脫道，
如次能緣下地、上地，為麤苦障及靜、妙、離。
謂無間道，緣次下地諸有漏法，作麤苦障，
三行相中隨一行相；若解脫道，緣彼次上地諸有漏法，
作靜、玅、離，三行相中隨一切相。
非寂靜故，說名為麤，由大劬勞方能越故；
非美妙故，說名為苦，由多麤重能違害故；
非出離故，說名為障，由此能礙越自地故。
靜、玅、離三，翻此可解。
意云：厭麤忻靜，或厭苦忻玅，或厭障忻離，
隨一行成，伏於下地俱生煩惱，即生上地，
謂厭欲界，忻初禪，厭初禪，忻二禪，乃至有頂。
今明無色四空處業，三行相中隨修一行，
得定為因，生彼為果。
眾同分者，慈恩釋云：眾者，種類義；同者，
一義；分者，相似義。
即是多法一類相似，立眾同分。
無色界天，無色身故，唯依命根，立眾同分。
四類各各相似，各立一同分。 ^473a46

【疏】第六等者，第七識俱，恒行無明，不發業故，非此正要。
第六識俱，迷理無明，正能發業；迷事起者，能助發業。
取此無明，正發、助發福等三業緣生之首，
名為根本；或此無明，是三界苦果之根本也。 ^473b26

【疏】起信至枝末者，即彼論中根本不覺，枝末不覺也。
彼說從真起妄，本末五重：初、唯一心，謂本源。
第二、依一心開二門：一者、心真如門，謂心性不生滅；
二者、心生滅門，謂如來藏與生滅合，名阿賴耶識。
第三、依此識明二義：一者、覺義，謂心體離念，
等虗空界；二者、不覺義，謂不如實知真如法故，不覺心起。
第四、依不覺義而生三細：一、依不覺故心動，
名業相；二、依動故能見，名轉相；三、依見故境界妄現，名現相。
第五、依現相而生六麤：一、智相〔依境分別，
即俱生法執也〕；二、相續相；三、執取相〔心起著故，
俱生我執〕；四、計名字相〔分別我見，上四皆惑〕；
五、起業相〔因業〕；六、業繫苦相〔苦果〕。
當知無明能生一切，名三界根本。 ^473b34

【疏】枝末細相等者，依心生滅門，開為二義，
謂覺義、不覺義。此不覺義有二：一者、根本不覺，
對於真如無始本覺，此名有始不覺；最初一念迷背本覺，名根本不覺也。
二者、枝末不覺，本覺為因，不覺為緣，生三細相：
一、業相，二、轉相，三、現相。
此三即是第八識也，能變現故，名為現識。
依此現識，現起前七事識六麤之相，如是六麤，總名枝末不覺。 ^473c10

【疏】楞伽者，頌云：如海遇風緣，起種種波浪，
現前作用轉，無有間斷時。
藏識海亦然，境等風所擊，恒起諸識浪，現前作用轉。
海水起，波浪現前，展轉作用，無有間斷。
藏識如海，起轉識浪，境等緣擊，前七轉識隨緣而現前，
引於後後，續於前前，作用展轉，生死相續，無有間斷。 ^473c24

【疏】猶如等者，譬如有人剏至山川，或入聚落，
心迷亂故，以東為西。
既一方迷，餘方俱轉，正迷之時，方亦不轉，
忽然醒悟，亦是舊方。
反推此迷，無有蹤跡，唯有四方，若迷若悟，皆依方也。
眾生亦爾，最初一念迷背本覺，既迷本覺，
覺隨迷轉，正迷之時，覺亦不轉，忽然悟解，亦是舊覺。
若迷若悟，皆依本覺，覺即是悟，不覺是迷，
迷悟相對，以辨行相。
今取最初一念不覺心起，名根本不覺，即是此經三界根本無明。 ^473c36

【疏】聖位等者，舊仁王經唯說八、九、十地受變易身。
就普等說，八地已上頓悟、漸悟，普等皆受變易身故。
今依此經，聖位諸地，文意寬通，即顯二乘有學、
無學，迴心向大，受變易類，十地菩薩皆是得人也。
總論變易，二乘不得，唯菩薩得。
菩薩二類：一者、頓悟，二者、漸悟。
入初地後，分為三類，謂悲增、智增、悲智平等。
且悲增者，入八地後，生空觀品，長時相續，
煩惱不起，無留惑潤生，不受分段，須入變易。
若智增者，入初地後，永伏煩惱，受變易身。
若悲智平等者，隨彼菩薩樂行不同，從初一地、
二地乃至七地滿心，隨其意欲怖煩惱者，
先入變易；不怖煩惱者，後入變易。
二者、漸悟，五果迴心皆受變易。
然有差別，謂二乘、無學，迴心向大，便受變易，
無後有故；有學，迴心有後有故。
若現身，若經生，隨聖者意，隨應皆得受變易身。 ^474a4

【疏】大慧等者，二乘迴心在見道前，而未證得法無我理，
然以生空無漏定願之力，資於故業，受不思議變易身也。 ^474a32

【疏】夫人經等者，經說二乘是已迴心者，漸悟菩薩呼舊名故。
彼說三乘皆受變易，名三種意生身。
於相及土得自在者，無性攝論第七云：
第八地中所證法界，是二自在所依止處。
謂所求相欲現前時，如其勝解即能現前，
名相自在；若所希求金寶等土，隨其勝解即能現前，名土自在。 ^474a38

【疏】楞伽第三等者，彼云：一者、三摩跋提樂意生身。
三摩跋提，此云等至，通有心、無心定也。
此位菩薩依三昧力受變易身，隨意而生，亦名意生身。
今云意成身，隨意願成故，以非新起，不名生也。
經說三、四、五地靜慮自在而得此身，以後該前，
初地、二地亦得之也。
二者、覺法自性意生身。
觀察覺了如幻等法悉無所有，名覺法自性。
八地菩薩得無相觀，即能覺法如幻無體。
然六非長時，七有加行。
彼經偏說八地得之，實通六、七、八地得也。
三者、種類俱生無作行意生身。
種類俱生者，隨諸眾生所有種類，菩薩皆能現同類身。
然同類身，百千萬類俱時能現，而無加行，
任運而起，名無作行意生身。
猶如鏡中頓現多像，鏡無加行，九地、十地現身亦爾。 ^474b2

【疏】三、文皆同者，舊仁王經四卷，楞伽夫人經也。
楞伽第四及夫人經，皆說二乘無學迴心向大地前，
亦得受變易身，況登地者也。
三種意生身通十地，得同此經云聖位諸地也。 ^474b28

【疏】障有二等者，有煩惱障，為發潤緣，感分段身；
得變易者，無煩惱故。
唯所知障，為迷執緣，為所斷緣，感變易身。 ^474b36

【疏】此有三名者，一名不思議變易身。
變麤身為細質，易短命為長年，由體細妙，
下位不測，名不思議。
故唯識云：由悲願力，改轉身命，無定齊限，故名變易。
妙用難測，名不思議。
〔餘二名如疏引。〕 ^474b42

【疏】依欲、色身，隨諸界地者，初二果人，欲界迴心；
第三果人，迴心通欲、色界；二乘無學，欲界迴心；
或第四果，通色界中，迴心向大。
此等諸聖，隨應在彼欲界四禪，即依彼身而受變易，諸佛菩薩教化緣故。
其頓悟者，託勝所依，生第四禪廣果天中，
資此下地，感現身業，受變易身，改轉五蘊，
成細玅故，非無色界身也。
由細玅故，唯自同類，自互相見，後後勝位諸佛菩薩見下位身，
下位劣聖不見上位勝變易身。
菩薩等者，等於佛也。
非劣等境者，等凡夫也。
皆顯下位不見上位勝變易身，故名細妙。
慈恩又解：以同類故，下位亦得見上變易。 ^474c2

【疏】自證菩提，利樂他故者，為欲成辦此二事故，
所以以無漏定願力冥資故業，感變易身也。
如延壽法，資現身之因業，使之殊勝，令業長時與變易果相續不絕，
覺其勢盡而復資之。
如是數數資感變易，依變易身趣證菩提，
度有情類，乃至臨成佛時，金剛道後，解脫道中，
此變易身與金剛道俱時而捨，如燈光滅，永無蹤跡。
言延壽法者，如阿羅漢。
決定性者，不再受生，無後有身。
欲留此身久住世間，先捨衣#CB17811;，
施作眾善，發願要期，使於靜處入邊際定，
以定願力而冥資彼，感現身因昔時故業，
故業被資，功能強盛，令分段身延年住世。
然彼定願，體是有漏，資於故業，今取冥資故業，
行相相似，舉彼為喻。 ^474c24

【疏】既未等者，由所知障，執法為有，見有菩提可以求證，
見有有情可以濟度，故說此障，名之為緣。
依此緣故，意欲久住修菩提行，度有情類。
然以因業力微故，以無漏定願資於能感現身故業，
令業殊勝，感變易身，久住於世，求大菩提，度有情類。
反釋如疏。 ^474c48

【疏】又所等者，以所知障障大菩提，為斷彼障，
留身久住，漸漸斷之。
如何留身久住斷障？
應以無漏定願之力，資於故業，感變易身，
依變易身，漸斷彼障，圓證菩提。 ^475a10

【疏】楞伽等者，謂憶往昔發弘誓願，上求菩提，下度眾生。
由此因緣，資感變易，依變易身，滿本願心。 ^475a18

【疏】聖教等者，有聖教說。
無漏變易出三界者，無漏定願為能助因，
有漏故業為所助因，以此二因感變易果，
隨其根本能助之因，說變易果出過三界，非果無漏出三界也。
問：無漏之法破壞三有，如何無漏感有漏身？
答：不然。但以無漏定願之力，思慕資助，
感現身業，令業殊勝，與果不絕，其實能感是有漏業。
如世樹木，藉於水等資助，於根殊勝，故枝葉茂盛。 ^475a22

【疏】佛地論等者，若諸菩薩五、八識變，是有漏土，
屬三界繫；六、七二識，無漏位中所變淨土，
體是無漏，非三界繫。
隨能變識一分無漏淨土，出過三界，例此變易；
約其一分能助之因，體是無漏，出三界也。 ^475a36

【疏】如何等者，如何等覺猶有分段因果？
疏有三解：一云：俱生惑種是彼分段潤生之因，
猶觀相續，不容潤生，若觀間斷，必能潤生受分段身，故等覺位猶有分段因果勢分。
二云：變易因果本是分段，由以無漏資於故業，
延改分段為變易身，約盡處論，二死永盡，
方成大覺，故等覺位猶有二死因果。
三云：本覺為因，根本無明為緣而生三細，
三細生六麤，合此三六，名枝末無明，即是二種生死，如是名為從本向末。
若能發心修行趣聖，從末向本，改分段身成變易身，
來歸本覺，名為如來。
今等覺位但有變易若因若果，其分段身有因無果，
總相而說，故有二死因果。 ^475a44

【疏】三身、三德者，二滅法界為法身，二智為報身，
性相平等通法、報身，應用為化身。
法、報、化身，如次斷、智、恩三德也。 ^475b18

【疏】兩句明人者，今詳三句明人，謂修學般若之人，
觀其說者、聽者。譬如幻士，似有動轉，無說聽相，自性空故。 ^475b24

【疏】流轉三世者，諸有為法，剎那生滅而體流轉，
謂從未來流至現在，復從現在流至過去；
已往名前，未來稱後，對此前後，名為現在。
法行三世者，行〔平聲〕四相遷流，猶如行人；
所依色心，猶如道路；生住異滅，依法而行，
名為法行〔三世如疏〕。 ^475b30

【疏】婆沙論者，彼云：一、趣田，謂傍生、鬼等；
二、苦田，謂行路人、病人等；三、恩田，謂父母、
法師等；四、德田，謂佛寶等。
此四境中，生長福利，名為福田。 ^475b40

【經】非見等者，眼見、耳聞，離取色聲，故名見聞；
鼻、舌、身三，合中知故，總名為覺；意識取境，
了別諸法，通離合取，說名為知。 ^475b46

【疏】唯修有行以非空者，非空之言，釋上有行。
修有行故，著有妄心而更增長，教示菩薩滅於著有妄想心故，
令修空行。但修空行而非有者，非有之言，釋上空行。
修空行故，滯著空中真無漏心無因不生，
教示菩薩發起真心，令修有觀。
於有觀中，聞思修慧，熏習本種，發起聖位真無漏心，由此教示空有雙修。 ^475c4

【疏】三、種玅觀者：厭離有為心妙觀，為斷德因，
證法身果；求菩提心玅觀，為智德因，得報身果；
悲愍有情心妙觀，為恩德因，成化身果。 ^475c16

【疏】伏忍等者，五中伏忍，是有漏慧，忍謂忍可印持之義。
自餘四忍，通漏、無漏，忍謂忍察印證之義。
且伏忍者，忍能折伏，分別二障，令不起故。
所伏之忍，能伏即忍，名為伏忍。
信忍者，忍近信故，名為信忍，隣近釋也。
順忍者，所順之忍，能順即忍，名為順忍。
無生忍者，自然無生，即忍三無生之忍，名無生忍。
寂滅忍者，初解依主〔云云〕，後解意云：此忍能寂生死，
能滅障染，名寂滅忍，同依持業釋。 ^475c22

【疏】如來藏者，即是法爾無漏種子，名為法力，亦名依因力也。
藏是因性義，從於當來現行佛果以彰其名，
如來之藏，名如來藏。 ^475c38

【疏】一體三寶者，亦名同體三寶。
佛、法、僧寶，同一真如為體性故。
真如與覺為實性故，名為佛寶；軌持義故，
名為法寶；無違義故，名為僧寶。
別相三寶者，亦名別體三寶，體、性、行、相而各別故。
三身如來，名為佛寶；三乘無漏教、理、行、
果，名為法寶；三乘聖眾具理、事、和，名為僧寶；
以具無漏戒、見等故，方名僧寶。
住持三寶者，舍利遺形及餘佛像，名為佛寶。
佛滅度後，法有三時，謂正、像、末。
其中有漏教、行及貝葉文字，皆名法寶；
無漏之者，真法寶故。
示道、命道二沙門中，異生具戒、見等，正、
像、末法能住持者，名為僧寶〔三寶義如法菀〕。 ^475c44

【經】發於十信者。發此十心，信為初首，餘九助成，總名十信。 ^476a16

【疏】必不退轉等者，必不退信，起上品邪見，普斷善根。
善根邪見，皆分九品，逆次斷善，乃至上上品邪見，
斷下下品善根，名為斷善，善根盡故。
然所斷善，唯是有漏有為生得善法，唯是現行，非斷善種。
闡提者，此云無性。
無性有二：一者、無有三乘無漏種性；二者、現無修行善因種性。
令明斷善，是後無性。 ^476a20

【疏】入正定聚者，起信論云：十善位中，厭生死苦，
求無上覺，遇佛菩薩，承侍供養。
彼行諸行，經十千劫，信乃成就，而能發心。
既發心已，入正定聚，畢竟不退，住佛種性，勝因相應。
言發心者，謂信成就，發心初入內凡位故，名入正定聚。
總攝凡聖，立為三聚。
瑜伽論說：一闡提人名邪定聚，初地已上名正定聚，地前及餘名不定聚。
又云：無涅槃性為邪定聚，於十住中第七不退住，
已前名不定聚，已後為正定聚。
今依此經及起信論，信不退位名正定聚，
斷善根輩名邪定聚，所餘有情名不定聚。
四不退者：一、信不退，十信第六名不退心，
自後不退生邪見故；二、位不退，十住第七名不退住，
自後不退入二乘故；三、證不退，初地已上已證理智不退失故；
四、行不退，八地已上名不退地，有為、無為皆修證故，法駛流中任運轉故。 ^476a32

【疏】瓔珞經等者，十心一一各有少分、多分、
全分，少時、多時，盡形自作、教他、讚勵、慶慰，十十成百行也。
或此十信，一行起時，餘九助之，十十相資，成百行也。
百行法，是諸學者明智依止，趣入上上位故，名曰明門。
修百行時，常發無量有相行願，願利眾生；
無相行願，願證真常。
如是修行，得入習種性位。 ^476b12

【疏】十住為初，無別十信者，十信即是發心住攝。
十住已去，名為內凡，習種性位，入正定聚，下品伏忍也。 ^476b24

【疏】勤學十法等者，初之四法，各一句文，
後六各兩句文，隨義可知。 ^476b28

【疏】八相成佛者，一、入胎相，二、嬰兒，三、童子，
四、苦行，五、成道，六、降魔，七、轉法輪，八、入涅槃相。
如是名為八相成佛，度諸有情〔廣如大般若說〕。 ^476b32

【疏】乾慧地者，資粮位中，定水少故，聞、思二慧名乾慧地。
種性地者，加行位中，種類族姓漸尊貴故。
八人地者，四向四果，從勝至劣，數之當第八故，即是見道初果向也。
具見地者，謂即初果，具見諦故。
薄地者，即第二果，已斷六品煩惱，餘下三品極微薄故。
離欲地者，即第三果，離欲證故。
已辦地者，即第四果，果已滿故〔餘文可知〕。 ^476b38

【疏】同性經者，彼下卷說：聲聞十地者：一、
三歸地；二、信行地；三、法行地；四、內凡地；
五、學信戒地；六、八人地；七、預流地；八、一來地；
九、不還地；十、阿羅漢地。
緣覺十地者：一、苦行具足地；二、自覺因緣地；
三、覺了四聖諦地；四、甚深利智地；五、八正道地；
六、覺了法界、虗空界、眾生界地；七、證寂滅地；
八、六通地〔謂六善巧〕；九、微細祕密地；十、習氣漸薄地。
菩薩十地，如常佛果。
十地者：一、甚深難知性地，能離習氣故；
二、威嚴明德地，為諸菩薩說深法故；三、
自性實相地，說三乘法故；四、神通智德地，
說八萬四千法門，降四魔故；五、火輪明德地，
降外道故；六、無垢涅槃地，現八相成道故；
七、廣勝法界地，於三十七分法無所有、
無所著故；八、普覺智通地，與菩薩授記故；
九、迴向照明地，為諸菩薩示現善巧方便故；
十、毗盧遮那智德地，為諸菩薩說一切法本來寂靜大涅槃故。 ^476c4

【疏】淨法界者，界是性義、因義。
法性為因，平等流出十二分教，所流教法，
似法界故，名等流法也。
聞法熏習，資無漏種，增長異本，養育令勝，如養胎子。
於見道位，現生聖智，如胎出生。
所證法性，有依止義，從喻名家，聖智依證，名生佛家。
今明見道已前，說為聖胎，聖之胎故，名聖胎也。 ^476c34

【疏】性種性者，無漏智種種，即是性也。
上言性者，聽聞正法，聞等熏習，本無漏種，
增長異本，說名為性。
性是增長成就義故，性即種性，名性種性。 ^476c46

【疏】本性住種性者下，言種性者，本有無漏種子體性也，唯識疏中作此姓字類也。
體性、姓類俱得，謂本來有此種子體性，姓類差別非今有故。
而此種性有其二義：一、簡新熏，名為本性，
本有體性故；二、簡已熏，名之為住，守本而住，不增長故。
習所成種性者，謂發大心後，聽受正法，
聞等熏習，法爾種子增長，異本轉名習所成種性。
而此種性亦有二義：一、習義，三、慧熏習令增長故；
二、成義，熏習殊勝性成就故。 ^477a4

【疏】論約本種者，本有種子，未曾修習，名本性住種性；
若已修習，增長異本，名習所成種性。
是故性先而習後也。
經文唯約發心已去修習種性，立於二名：
謂初修習，名習種性；已久修習，習已成性，名性種性。
是故習先而性後也。 ^477a20

【疏】十度行者，於六度上加方便、願、力、智，
共成十度意，令十行位菩薩隨所愛樂而修習之。
釋三十心，如奉持品。 ^477a30

【疏】觀過去業，起曾因忍者。
且如過去所作善業，體雖已滅，然曾為因，
招感今世善趣異熟，審諦觀察，印彼因業，名曾因忍。
現在異熟，是前世中曾因業所感之果，
即此現身復造因業，感未來果，審諦觀察，
雙印忍之，名因果忍。
現在善因，必感未來善趣異熟，審諦觀察，
印忍當果，名當果忍。 ^477a36

【疏】雖唯等者，問：現在因果可說是有，過去已滅，
未來未有，如何復說過去之因、未來之果起因果忍？
故此釋之。 ^477a48

【疏】緣生等者，瑜伽論說：十二緣生，總為四種，
謂無明、行為能引，識等五為所引，愛、取、
有為能生，生、老、死為所生。
於此因果，審諦觀察而印忍之，名過去因忍等也。 ^477b6

【疏】等，取等者。此之五名，皆是外道所計我之異名。
計我來世更有壽故，名為壽者；計我現今能造作故，
名為作者；我命常住而不滅故，名為命者；
計我勝用，譬如壯士，名為士夫；計我美玅，
勝用絕倫，名為儒童。
儒者，美也；童者，少也；神我美妙而少健故。 ^477b14

【疏】言倒想者，四倒俱時之想也。
瑜伽論云：於無常等中，起於常等妄想分別，
故名想倒；於彼妄想所分別中，忍可樂欲，
建立執著，故名見倒；所執著中，起貪等惑，名為心倒。
四倒想應有此三種，共成七倒惑。
經意云：外道顛倒，妄想撥無，不壞菩薩正行也。 ^477b24

【疏】由觀等者，諸經論說五蘊功德：一、戒蘊，
別解脫戒；二、定蘊，九次第定；三、慧蘊，緣有為慧；
四、解脫蘊，即勝解數；五、解脫知見蘊，緣無為慧。
菩薩分得，如來圓證。
彼五蘊德，是此五忍所印可法。
此位菩薩修習忍行，印可趣向聖位五蘊勝功德故，五蘊之忍名五忍也。 ^477b34

【疏】解脫知見忍者，了證名知，觀照名見。
體即是慧，亦知亦見，名為知見。
緣無為解脫之知見，名解脫知見。
地前菩薩，修忍趣向，證彼聖位，知見德故，
解脫知見之忍，名解脫知見忍。
餘四准知。 ^477b44

【疏】此二等者，由此二忍，引生真相、二見道也。
行相云何？觀俗諦假，知法無常，得無常忍，
而此所觀，依安立諦；由此引生十六心相見道，安立諦觀。
觀真諦實，知一切法空性不生，得無生忍，
而此所觀，依非安立諦；總觀一真如理，
或觀二空理，由此引生一心真見道及三心相見道，非安立諦觀。 ^477c4

【疏】四、證信者，由無漏信與本後智，同證真理、
三寶、尸羅、清淨四境，名為證信。
此能證信於四境，名四證信，亦名四證淨信，
以淨心為自性故，證淨境故。 ^477c16

【疏】歡喜地者，釋十地疏，皆唯識論也。
此歡喜地，三義得名：一、初獲聖性，捨凡性故；
二、具證二空，非如小乘證生空故；三、能益自他，修二利故。
莊嚴論云：見真見利物，皆名為歡喜。
根本、後得二位，皆歡喜也。
地者，理智為體，是諸聖者眾行依止故，
任持功德令不失故，發生玅行增長勝故。
具此三義，故名為地。
故唯識云：與所修行為勝依持，令得生長，故名為地。
歡喜之地，名歡喜地〔餘地准釋〕。 ^477c22

【疏】尸羅者，清涼義，戒之果也。
二地菩薩性戒成就，非如初地思擇護戒，名離垢地。 ^477c38

【疏】煩惱障中等者，十煩惱：疑及邪見、見取、
戒禁取，此四唯分別起；貪、嗔、癡、慢、身見、
邊見，此六通俱生分別。
總十分別，迷理起故，見道頓斷；其六俱生，
迷事起故，修道位中分分斷之。
若所知障，唯識論中例煩惱說，迷理、迷事，
法數皆同〔依此消疏，廣如下說〕。 ^477c42

【疏】此經等者，於此三地各斷一障，而此三障多發身、
語、色故，多緣色境起故，名色煩惱。
拘繫菩薩，難登上上勝地位故，說名為縛。
然此所斷有三類法：一、煩惱障習氣，二、
所知障種，三、所知障習氣。
經依通相，總名色煩惱縛。
初地布施，正違貪故；二地修習四無量心，
正違瞋等；三地成就勝定大法總持，能發無邊玅慧光明，
違癡暗故〔餘准可知〕。 ^478a4

【疏】十纏者，俱舍頌云：纏八無慚愧，嫉慳并悔眠，
及掉舉昏沉，或十加忿覆。
五蓋者：一、貪，二、嗔，三、癡，四、掉舉惡作，五、昏沉睡眠。
由此五種，覆理不顯，覆慧不生，立以蓋名。
又見、修二惑，煩惱所知，纏縛有情，蓋覆理智，
如是等障，誓願斷之。 ^478a18

【經】利益安樂者，顯揚論說：八義有異：一、
濟後世名利益，濟現在名安樂；二、利益現在，
安樂後世；三、攝善離惡；四、離惡修善；五、
拔苦與樂；六、與出世善，與世間善；七、與智與福；
八、與小乘果，與大乘果。
八義如次利益安樂。 ^478a28

【疏】焰慧地者，初、二、三地，相同凡夫修施、
戒、忍；四、五、六地，相同二乘；此第四地，相同聲聞修菩提分法觀，
對前所修行殊勝故。
三十七中有非慧體，助慧斷障，燒煩惱薪，第六識中身見等法是所燒故。 ^478a38

【疏】難勝地者，依唯識論，極難勝地，無分別智證真諦境，有分別智緣俗諦境。
初、二、三、四地前後而起，五、六、七地加行俱起，
八、九、十地任運俱起。
此第五地加行作意，證真達俗，同時起故，
能令二智互不相違，能合難合，名極難勝地。 ^478a46

【疏】現前地者，此第六地，觀十二緣起，名住緣起智，
復能引生最勝般若，令現前故，名現前地。 ^478b8

【疏】三障如次與三慢俱者：一者、我法慢，
謂執我執法而起慢故，此通二障；二者、
身淨分別慢，分別者，執著義，此由修習菩提分法觀故，
對治障染，便於其身謂淨起慢；三者、染淨分別慢，
染謂苦、集，淨謂滅、道，此位菩薩觀察四諦著相起慢。
此等多是所知障品，從我慢說，名為煩惱。
同此三種□□所知障，以煩惱名，說名心煩惱。 ^478b12

【疏】皮肉心等者，緣六□淺而易知，故如皮也。
若緣內身，執著人我法我起我□□□□難知，故如肉也。
若迷真理，執真俗，異微細法，執深□□□□如心也。 ^478b26

【疏】在皮麤重等者，種現習氣，通名麤重。
□□□□中品稍難，下品微細，極難斷故。
如先損皮，次損於□□□□骨等實也。 ^478b32

【疏】經論等者，善戒、瑜伽斷障地位，與□□□□皮肉等所喻法體，
皆通二障。依彼顯此，色心煩惱□□□□。 ^478b38

【疏】皆說三性，名曰無生者：一、本性無生，
謂遍計所□□□□執有，都無體性，本性不生，名本性無生。
二、自然無□□□□起性，色心等法，從因緣生，
而無自然生性，名自□□□□□。
三、惑苦無生性，謂圓成實性，自性清淨，
惑苦不生，名惑苦□生。
以□印證三無生故，名無生忍。 ^478b44

【疏】即忍之忍者，三□□□中，□分自然，
無生體是智，故無生體即忍，名無生忍。
三無□□□□無生忍。 ^478c8

【疏】遠行地者，三義得名：一者、至無相住□□□□後邊，
有相觀多，無相觀少；第六地中，有相觀少，
無相觀多；□□□中，純無相觀，乃有加行，
遠離有相，行無相故。
二者、□□□□已前諸地，修習玅行，皆有功用，
至此地中，是功用□□□。
三者、出過世間二乘道故。
初、二、三地，相同世間凡夫行□；四、五、六地，
相同二乘修觀行故；第七地中，遠離彼故，
能於□□□有勝行，名遠行地。 ^478c12

【疏】不動地者，無分別智，任運相□□□不斷故。
由斯此地，若有行，若功用行，若諸煩惱，皆不□□□不動地。 ^478c28

【疏】色心習氣者，俱生二障，總為二類：一、
多□□□，名色煩惱縛；二、多緣心起，名心煩惱縛。
此二各二，謂□□□緣色而起。
上品麤者，初、二、三地各斷一分，緣心而起。
上□□者，四、五、六地各斷一分，緣色心起。
二類下者，細而難遣，七、八、九地地雙斷，名色心習氣。
此習氣言，通種及現，并餘麤重。
現行為能熏習，種子為所熏習，由此能習、
所習皆微細故，是彼麤障餘習氣分，故名習氣。
二障麤重，無堪任性，正名習氣。 ^478c34

【疏】法雲地者，聖智如雲，以此智雲證法身故，
起大法故，是法之雲，雲之地，名法雲地。
故唯識云：大法智雲，含眾德水，蔽如空麤重，充滿法身故。
等覺者，等是相似義，覺與佛等名等覺，
少解脫道，故未名佛。 ^479a2

【疏】有說至下廣明者，下云：□起信論：唯滅心相，非心體滅。
滅者，斷也。乃至云：今□覺□□□無明盡時，
動相隨滅，但滅心相，不滅心體。
□□□□□悲者，諸經論說：有四勝德，
唯如來有，餘聖所無。
□□□□□□□無癡，□□為體；二、大悲無癡，
不害為體；三、大喜無癡，□□□□□大捨無癡，善捨為體。
此四各三：一、有情緣，二、法緣，三、無緣。
□說大悲緣真如起，名無緣大悲。
餘准知故。 ^479a10

【疏】汝等者，汝等眾生，先因惑業，招感五蘊生死舍宅，故言來入此宅。
慈恩二義，釋於入宅：一云不出義名入，
不修妙行，沉沒不出，名為入宅；二云居處義名入，
居生死不求出故，非先出苦，後入宅處也。
父覩火起，恐燒子以驚魂；佛見惑興，慮損生而悲意。
為利眾生而生三界，朽故火宅，如彼長者驚入火宅，救諸子也。 ^479a26

【疏】我本等者，本立二願：一、自利願，求證菩提；
二、利他願，普化眾生。
昔自利願，今已滿足，復欲利他，故化眾生皆入佛道。 ^479a38

【疏】一切煩惱者，分別迷理，俱生迷事；迷理事故，發業潤生。
分別正發，俱生助發；俱生正潤，分別助潤；
發潤既俱，生死輪迴。 ^479a44

【疏】異熟果者，因通善惡，果唯無記，異類而熟，名為異熟。
又前世造因，今世異熟，今世造因，後世果熟，
異時而熟，名為異熟。
異熟即果，名異熟果。 ^479b2

【疏】二十二根者，瑜伽五十七云：何等是根義？
□增上義。是根義何故唯二十二根？
以二十二法增上用□□□〔□結頌疏引之〕。
謂於取境有增上用，故立眼等六根。
續家族故，□□□二根。
由命於活有增上用，故別立命根。
由受業果，□□□□□，別立五受根。
憂苦二根，受惡業果。
喜樂捨三，受善□□□可愛，通能受用善惡業果，六趣有故。
於世間淨有增上用，故□□眼等五根。
出世間淨有增上用，故立三無漏根。
□□□□□，立二十二根。
餘法不然，無此勝用，故不立根。
三□□□□□相見道所有信等九根，名未知當知根。
其相見□□□最後剎那。
唯識論云：始從見道最後剎那，所有信等□□□，是已知根性。
諸無學位無漏九根，是具知根。 ^479b8

【疏】色與□□眼等五根，男女二根，色法為體。
然男女二根，續家族□□□□根少分建立，一百法中更無別體。
命根以不相應行□□根為體，意根總以八識心王為體，
信等五根各如自名□□法中一法為體，五受根以心所中受數為體。
三無漏□□云三體性隨，應言性者，體義不欲重言，故云性也。
三無□□□性隨，應以見道、修道、無學道中信等九根為體，
謂意□□□及信等五成九也。
又解：此後句意，顯三無漏根體及□□□□應分別二十二根，
三體如前。□□□□□□七色□□□□此八唯無記性。
意根、五受根、□□□□□□□□□□□根此八唯善性。
或可憂□□□□□□□□□□頌云：
唯善後八種，憂通善不善，意□□□□，
□□□□□，□ ^479b34

【經】諸佛示導等者。
報佛起用，開示引導應十地身及食□□諸功德法所依止故，
皆名法身。疏約應、化，隨所依性，名為□身。
示居三界，隨順眾生，故云亦不離此。 ^479c12

【疏】外道等者，成功之末，人壽無量，有外道出，
名嗢路迦，此云鵂鶹，形容醜惡，晝藏山谷，
夜行教化，時人謂似鵂鶹鳥故，故以為名。
從所造論以立其名，名勝論師，舊云衛世師，
新云吠世史迦，此翻為勝。
勝人造論故，其論勝玅，故名為勝論。
勝論外道說六句義，第四名大有句經，詮彼義名大有經也。
六句義者，謂實、德、業、大有、同異、和合〔如別處說〕。 ^479c20

【疏】若爾者，二乘、無學已出三界分段火宅，彼等豈非出三界耶？
十地菩薩受變易者，出此三界，居彼報土，豈非界外耶？
答：二乘、無學後有分段，永不續故，名出三界；
現居分段，仍非界外。
受變易者，細異熟果亦屬三界，非界外也。 ^479c34

【疏】有說至智智者，依起信論，真如本覺，
名一切智；返妄歸真，還源始覺，故重言智。
智體本覺而為法身，智用始覺而為報身，
體用合論，名一切智智。 ^479c44

【疏】從末等者下，如實知真如。
實知真如法故，不覺心起，妄幻輪迴，生死為末。
從生死末，向於本覺，歷五忍位，返妄歸真。
故此本覺，是佛菩薩之行本也。 ^480a2

【疏】見前後際。百劫中事者，此約一類，頓悟菩薩入初地時，
不斷俱生，任運能知百劫中事。
法華疏云：二乘能知過未八萬劫事。
初地菩薩能知百劫之事劣於二乘，其餘功德勝於二乘，不可一准。
百法明門者，此如百法論所說百法也。
門者，無擁義入，解之所由，教理為體，明慧之門，名為明門。
以其明慧依教理門，入解百法性相體用，
本智入性，後得入相。 ^480a8

【疏】廣初地百為千法明門者，十數同前，
故不言之；千等異前，故偏言也。
十地論第六云：於初地中，一念證得百三摩地，
二地千三昧，三地百千三昧，四地百億三昧，
五地千億三昧，六地百千億三昧，七地百千億那由他三昧，
八地百萬三千大千世界微塵數三昧，
九地於一念間得阿僧祇百千佛國土微塵數三昧，
十地菩薩於一念間得十不可說百千萬億那由他世界微塵數三昧
〔見百如來等，准此可知，具如彼論〕。 ^480a22

【疏】轉法輪者，依法華疏，法輪之義，於五門分別：
一、出體，二、釋名，三、轉相，四、差別，五、三乘。
出體有五：一、輪自性，謂擇法覺支、正見、正智。
瑜伽九十五云：正見等法所成性故，說名法輪。
自他三轉，通見及修、無學道故。
諸聖慧眼能摧煩惱，說名輪故。
或體唯取八聖道支，具轂、輻、輞圓滿義故。
二、法輪因，謂能生後聖道諸教。
聞、思、修等諸經論中，說佛教法，名法輪故。
瑜伽論說：三周十二行相，名得、所得之方便故。
前為後因，合為果因，名為方便。
三、輪眷屬，謂諸聖道助伴五蘊。
四、法輪境，謂四聖諦、十二因緣、三性等法。
五、法輪果，瑜伽論說：四沙門果所攝受，
聲聞菩提、獨覺菩提、諸佛如來無上菩提，是法輪果。
是故菩提、涅槃，名所得果。
然此五體，不過四種：一、教，二、理，三、行，四、果。
具攝五體。釋名者，法者，可軌持義。
正見等法所成性故，說名法輪。
輪有四義：一、圓滿義，具轂、輻、輞。
正見、正思惟，說名為轂，是根本故；正語、
業、命，說名為輻，因轂有故；正念、勤、定，說名為輞，攝錄餘故。
此八聖道，別修行相，雖在修道，體實通餘。
見、無學道不爾，世尊應無八聖道故。
二、摧壞義，此四種法若伏、若斷、若助斷、
若正斷，未斷煩惱皆能摧故。
三、鎮遏義，已伏煩惱令勢遠故。
四、不定義，從自見至自修、從自修至自無學、
從自無學發言教他、他從言教解於諦理、
他從諦理起於正行、他從正行起於果智，如是展轉復為他說。
如轉輪王所有輪寶，能降未伏諸煩惱故、
能鎮已伏諸煩惱故、往復往故。
瑜伽論說：當知世尊轉所解法置於阿若憍陳如身中，
此復隨轉置餘身中、彼復隨轉置餘身中。
如是展轉隨轉義故，說名為輪。
法即是輪，持業釋也。
轉者，動也、顯也、運也、起也。
動宣言教、顯揚玅理，運聖道於聲前、起真智於言後，圓摧障惱名轉法輪。
所轉即法輪，法輪之轉二釋皆得〔持業釋後二訓、依主釋初二訓〕。
轉相者，佛自三轉，如彼具陳。
他三轉者，云何三轉？
十二相行。自得道已，復為於他三轉法輪，
謂此是苦、此是集、此是滅、此是道，是名初轉；
謂此應遍知乃至此應修習，是第二轉；
此已遍知乃至此已修習，是第三轉。
如次顯示見道、修道、無學道。
初名示相轉，顯示四諦相故。
次名勸修轉，勸修四諦行故。
後名作證轉，為作證明知彼滿故。
一一轉時，令陳如等於一一諦生四行相，
謂眼、智、明、覺。為即於中所有現量聖智，
能斷見道所斷煩惱，爾時說名真聖慧眼。
即此由依去來今世有差別故，如其次第名智、
明、覺。此說一智總名法眼，有三行相名智、
明、覺，非於一諦別起四智。
由真見道唯一剎那，不同小乘上下別觀，
依詮證滅說通三世，非是滅諦通三世有。
第二第三轉者，亦四行相，三轉竪論成十二行。
如是四諦合四十八，不過十二，以數等故，總名三轉十二行。
由彼陳如最初悟解入見道已，佛問彼言：汝已解耶？
彼答：已解。故得解名。
第二第三轉已，遂得阿羅果。
阿若憍陳起世間心：我已解法。
如來知已，起世間心：憍陳已證我法。
地神知已，舉聲傳告，經於剎那瞬息須臾，其聲展轉乃至梵世。
又云：世間心者，緣事之心，非要散心。
差別者，雖轉四諦，法相不殊，三乘之人各各證果。
聲聞性人已於三生或六十劫先修習已，
聞佛所說依蘊處界修證四諦理，名聲聞法輪。
獨覺性人已於四生或於百劫先修習已，
聞佛所說依十二緣起修證四諦理，名獨覺法輪。
菩薩性人已於一大阿僧祇劫先修習已，
聞佛所說依三性等修證四諦理，名菩薩法輪。
不爾，三乘俱觀四諦、俱時證聖，有何差別？
故大般若云：世尊初於波羅柰國轉四諦法輪，
爾時無量眾生發聲聞心證聲聞果，無量眾生發獨覺心證獨覺果，
無量眾生發大菩提心證於初地二地三地，乃至一生當得菩提。
故知鹿苑剏轉三乘通行法輪。
若不爾者，第二七日說十地經，何故不名轉法輪也？
彼非三乘同所修故，不與初轉法輪之名，乃是大乘別相法輪。
然實他身三時智起，亦有經生而證聖果，名三轉者也。
今明解憍陳等，佛於鹿苑一時之間令其次第得此三果，名轉法。
三乘者，佛及菩薩。
聲聞說法令他得智斷惑，名轉法輪。
獨覺不爾，涅槃經說：緣覺說法不能令人得煖頂等趣果道故。
然由聲聞不識藥病，不與聲聞轉法輪。
若理實能轉也， ^480a38

【疏】懸河湕泠者〔上居偃切，水名也；下郎丁切，
清冷水〕，今取水主之義，如懸河注水也。
如雷等者，智度論云：五種音聲，從佛口出：
一、甚深如雷；二、清徹遠聞，聞者悅樂；三、
入心驚愛；四、諦了易解；五、聽者無厭。
如是七辯，即四辯中第四辯也。
約智起言，名為四辯；約智達境，名四無礙解。 ^481a36

【疏】一音、圓音者，疏敘三義：初是龍軍無性之義，
彼計如來無身無說，唯有大定智，悲慜眾生故，
如谷響應，法利群生；後二護法等，說佛無漏音，
純一無雜，名為一音。
此有二義，轉名圓音：一者、以此一音圓應諸根，
圓之音故，名為圓音；二者、以此一音圓具文義，
一多無礙，故名為圓。
圓即是音，名為圓音。 ^481a46

【疏】三密者，如來三業微妙深隱，故名三密。
示此三密，令諸眾生依之出苦入樂，故名門也。 ^481b10

【經】五、忍功德者，功謂功勞，修行力用；德謂道德，
福慧之果，故名功德。 ^481b14

【經】唯佛一人能盡原者，廣平曰原。
譬如山頂，至極盡處，謂之山原。
唯佛一人而能行盡五忍，至極之處，名能盡原。
或作源字，水本曰源。
五忍體性，為眾德本，如泉源故。
唯佛一人而能證盡五忍本源。
問：唯佛一人者，應佛世尊未出五趣，即是二種生死身攝。
若出五趣者，應是非情，何言人也？
答：一切有為色心諸法，世出世間，總為三類：
一、有情，二、非情，三、非有情非不有情。
佛是第三類也。已超五趣，離二生死，非有情攝。
無漏智品，證真達俗，非非情攝。
故佛世尊非有情非不有情，別是一類。
真無漏法，巍巍獨立，超五趣以稱尊；皎皎無倫，圓四智而垂範。
豈可以情非情物而同類者乎？ ^481b18

【疏】中下二等者，瓔珞經說大同。
此經皆說未入劫前，外凡位人，修十善道，
分成三品：下品十善人中小粟散王，中品十善大粟散王，上品十善#CB05033;輪王也。
粟散王者，如以穀粟散之於地，意取小王數極多義。
又成劫之末，人有身光，各自照曜，初食地肥、
地味、林藤、粳米，粳米生皮，名為香稻，由食米稻，
便穢在身，身光遂滅。
菩薩慈悲，興日月星而照導之，乃至立有德人，
封為剎帝利，此云田主，義翻為王，即共許王也。
王以穀粟散濟人民，名粟散王賑〔賑，音軫，散濟之也〕。 ^481b42

【疏】然四等者，俱舍頌云：輪王八萬上，金銀銅鐵輪，
一二三四洲，逆次獨如佛，他迎自往伏，諍陳勝無害。
慈恩釋云：從增六萬至增八萬，皆有轉輪聖王相次而出，
唯金輪王定增劫出，餘三輪王出亦不定。
故#CB05033;輪王名曰無憂，佛滅度後百年出也。
又金輪王名曰穰佉，出於增劫之末，彌勒出於減劫之初，
輪王命長，故見彌勒。
金、銀、銅、#CB05033;四王化境，
一洲、二洲、三四洲境，逆其次第，為化境異。
又一界中，唯一輪王如佛獨出，一王一佛是可教化一切眾生。
故四王威德七寶，所領國土勝劣有異，
謂如金輪而有千輻，餘三輪輻半半減少，自餘諸寶亦復漸劣。
王於諸洲威定國土亦各不同，謂金輪王出現世時，
諸小國王自來迎請：我等國土安穩豐樂，
多諸人眾，唯願天尊親垂教勅，我等皆是天尊翼從。
若銀輪王，王自往彼，彼方臣伏；若銅輪王，
至彼已，宣威競德，彼方欽伏，此名諍勝；
若#CB05033;輪王，乃至列陣尅勝方止，此名陣勝。
一切輪王必無傷害，降伏彼已，以十善化之。 ^481c12

【疏】若王生等者，正法念說輪王受職之時，
皆於白月十五日，齋沐陞殿，父以白牛右角，
盛四大海水，取一切種子，安在角中，灌王子頂。
於正灌時，東方忽有金輪寶現，具足千輻，
出玅光明，來應導王，如是名為金輪王受職位也。
餘三輪王受軄皆爾。 ^481c46

【疏】七寶者，起世經等廣說七寶，略其要云：
一者、輪寶，內外金色，東西七由旬，南北十二由旬，具足千輻。
二者、象寶，身體潔淨，純白六牙，七枝柱地
〔四足、尾、根、首為七枝〕。
三者、馬寶，長毛清色，騰空能行，日行四天下。
四者、珠寶，毗琉璃色，出光照曜。
五者、女寶，進止姝妙，樂觀無厭。
六者、主藏臣寶，而得天眼，見四天下寶藏。
七者、主兵臣寶，善治四兵，謂象、馬、車、步，
行走集散，合於王心。
復有相似七寶：一者、劒寶，若有國土，起拒逆心，
劒寶飛去，而降伏之。
二者、皮寶，其色鮮白，如日光明，商人奉王，
廣五由旬，長十由旬，海龍之皮，水、火、風等，
不能為損，能除寒熱，隨王行處，為屋覆王，
及覆軍眾，一一隔別，男女雜居，各不相見。
三者、床寶，柔軟細滑，王坐其上，禪定思惟，
離貪、嗔、癡，婦人覩者，心無染污。
四者、林寶，王念遊林，即入其中，花菓茂盛，
集會懽娛，彩女歌舞，一切如意。
五者、殿寶，王居殿中，欲見星月，王即見之，
見已睡眠，安樂無憂，寒有煖相，熱有凉相。
六者、衣寶，柔軟離垢，王著此衣，無寒無熱，
亦無飢渴，消瘦疲倦，火等不損。
七者、履寶，王著此履，水行、陸行，皆悉安詳，
行百由旬，不損威儀。
如是輪王，七寶具足。
復有如是相似七寶，隨心受用，王四天下，
千子滿足，皆悉勇健，能破他軍。
十善報應，有如是德。
餘三輪王，雖漸漸劣，七寶具足，准此可知。 ^482a8

【疏】雖七等者，如舍利弗曾六十劫修菩薩行，
欲入第七住，遇婆羅門來乞眼睛，遂退大心。
如來方便化以小垂，彼依修學證小乘果，法華會中迴心向大。
如是等類迴心，不久當得信不退也。 ^482b4

【疏】又解等者，得信心者，顯是十信，明信不退也。
必不退者，明位不退，此位已前容有退故。
瓔珞經說：發心修行，一劫、二劫乃至第六住滿，
入第七住，畢竟不退。
自此已前為退分。
如法財王子等八萬餘人，欲入第七住，
由值惡因緣故，退入不善法中，亦入外道之中，
一劫、十劫乃至千劫，作大邪見及五逆業。
又攝論十信頌云：清淨增上力，堅固心勝進，
名菩薩初修，無數三大劫。
論自釋云：一、清淨力，謂信等善根；二、增上力，
大願及善友；三、堅固力，隨遇惡緣，種種方便破壞，
終不退轉大菩提心，現世、當來運運增進。
此名修習三大劫。
若爾，十信初心堅固不退，與瓔珞經如何不同？
答：若有利根精進之者，具此三力，逢善友故，
即不退轉大菩提心，亦不生於邪見。
若有鈍根非精進者，不逢善友，遇惡因緣，容可退失。
論約一類利根精進者說也。
由此疏中第二解勝，已得信心利根精進，必得至於位不退故。 ^482b12

【疏】住者，安住、依持之義。
能住、所住，俱名為住。
無分別慧，證實相理，安住不動，與功德法為依持故。 ^482b44

【疏】上句明境者，無遍計相，無因緣法，唯真實性，
泯餘二性，唯圓成故。
下句明智，智達遍計無體相故，了依他法無自然生，
故一真如，名無二照。 ^482b48

【疏】具觀等者，具觀一切身、口業中諸法性，
本來清淨，智照皆圓。 ^482c6

【疏】順道法愛者，所修福慧，順趣道果。
能順即法，名為順法；道之順法，名順道法。
而此貪愛愛於彼故，順道法之愛也。
金剛經中教示菩薩，令離此愛，修無相行，故云菩薩所作福德不應貪著。 ^482c10

【疏】無明習相識俱轉者，轉謂轉捨、轉得，無明習相與異熟識必俱時故。
金剛心時，異熟識在；無明習相，爾時亦在。
金剛心後，轉捨異熟識，轉得解脫道；無明習相與識俱捨，得佛果也。 ^482c18

【疏】寂照者，下無與等，貫於三德：一者、智德，寂照無與等。
佛無漏智，照寂滅理，名為寂照。
又此玅智，能寂生死，能照理事，名為寂照。
勝餘凡聖，故言無等。
二者、斷德，無為真解脫無與等。
無為玅理，真勝解脫，而無比等。
由斷二障，顯此解脫，名為斷德。
真理名斷，斷障顯故。
三者、恩德，大悲應現無與等。
大慈、大悲、大喜、大捨，應物現身，而無比等。
怨親普濟，恩及尊卑，故名恩德。
經舉大悲，例餘三身。
三德如次：報、法、化身。 ^482c26

疏：安穩等者。示現有餘馬、麥等難殘苦之相，勸人斷惡故爾。
其實如來纖瑕皆盡，坦然安穩，受用法樂。
智度論說：世尊往昔作大婆羅門，見佛及僧食諸美食，
作如是言：此等喫食，如馬食麥苗之聲。
因此墮於黑繩地獄，多劫受苦。
乃至成佛，尚自三月食馬、麥也。
四分律云：世尊遊於蘇羅婆國，與比丘眾五百人俱，
至那隣羅濵州，住一樹下。
時波闍國販馬之人將馬五百疋來至此處。
時世飢饉，乞食難得。
時毗蘭若婆羅門請佛及僧三月安居，都無供養。
時販馬人每日與僧、馬、麥人各五升，與佛一斗。
五百比丘食麤食已，生離欲想。
三月滿已，皆得聖果。
五百疋馬先因犯戒，墮畜生中。
佛以方便令解脫故，以料布施也。
毗柰那云：調達以四千兩金雇四力士，
上耆闍崛山，共移大石當石室上。
□候如來出石室時，共推大石以壓世尊。
時藥叉神立世□□□兩手接石，擲向他方。
別有小片□石，周七十餘步，來趁世尊。
□世尊為眾示現宿業，以三昧力飛騰虗空，石亦在空。
眾皆□見東、西、南、北，皆隨佛後。
佛為大眾說石因緣〔佛於過去有異母弟，
名修耶舍，以競〕□□佛以神力還至山中石室之內。
此石傷佛脚指，血流大□，□□振動，眾皆來集。
佛為眾說宿世因緣，廣如彼文。 ^482c42

【疏】若身者，內五蘊身，正報之果；外器國土，依報之果。
住者，依止義。□依聖賢所依國土，隨本識變，非淨無漏。
十地菩薩，六七二識，無漏變之，是淨無漏。
唯佛一人，能依所依，皆淨無漏，由此□居純淨國土。 ^483a36

【疏】登金剛原常不動者，廣平曰原，譬如山□高平坦，故名為原。
金剛喻定，居因位頂，高廣平坦，名金剛原。
第二念中，解脫道位，證真常理，湛然不動。
所言常者，有其三種：一、凝然常，法身無為，
體凝然故；二、不斷常，報身有為，細四相遷，
遷不斷故；三、相續常，化身利物，此滅彼生，常相續故。
莊嚴論云：凝然不斷，相續如次，法、報、化身，皆常住故。 ^483a44

【疏】後解意金剛定，後證盡真原理，故名登金剛原。 ^483b10

【經】獲大法利者，總標也。
別有二類，謂先未解者，因聞法故而得悟解；
已悟解者，得無生忍，謂入正位，發初地也。 ^483b12

【經】如海一滴者，十地菩薩隨自智力讚忍功德，
百分、千分、億分，皆如大海一滴之水；所餘功德，
深廣無窮，如大海水，讚說不盡。 ^483b18

【經】不由此門者，由以此忍為趣入門。
三賢十聖，從劣至勝，從下至上，皆依此忍趣入，究竟得一切智。
是者，此也。處者，道理義。
不由忍門得一切智者，必無此道理也。 ^483b24

【疏】八難者，三塗為三；四、生，佛前佛後；五、
諸根不具；六、邪見，攝世智辯聰；七、邊地，
攝北洲；八、長壽天，即無想天也。 ^483b32

【經】阿耨等者，法華疏云：阿之言無，耨多羅云。
上三云正，藐云等。
又三云正，菩提云覺，即是無上正等正覺。
此有四覺：一、無上覺，總也，即是菩提及清淨法界，
名無上覺；二、正覺，簡異外道，邪妄覺故；
三、等覺，簡異二乘，但了生空，彼偏覺故；
四、又正覺，簡異菩薩，未滿果位，非圓正故。
此後三覺，別顯菩提。
四、智心品。下一覺字，貫通上四。
由具下三，一切莫過，超諸譬喻，真理所覺，名無上菩提。
然諸經論多說真理為無上菩提，以根本故而偏說之。
今此雙取佛果理智，俱名無上正等菩提。
若人聞此十四忍名，能起信心，近超苦難，當得如是三菩提果。 ^483b38

【疏】有說初識等者，依法相宗，以續生第八識，名為初識。
謂死有、後中有，身中之本識也；或中有、
後生有，身中本識也。
隨應五趣續生之位，初一剎那，唯第八識最先起故，名初剎那識。
識有了別，有執受故，異於木石也。 ^483c12

【疏】楞伽等者，返妄歸真，從末向本，而為次第：
先轉相，次業相，後真相。
真如即是識實性故，故總說識有三相也。
起信論意，從本向末，生起次第：先業相，
次轉相，後現相也。
經以本覺名為真相，於轉相中，義含現相也。
依起信論，從真起妄，明一切法本末五重。
五中，第三不覺義有二：一者、根本不覺，
對彼真如無始本覺，此名有始不覺；最初一念迷背本覺，
名根本不覺，亦名根本無明。
二者、枝末不覺，第二念後，以時長故，生三細相：
一者、業相，本覺為因，無明為緣，擊靜令動，起業識相。
二者、轉相，依動業故，轉成能緣，名為轉相。
三者、現相，依於見故，現諸境界妄幻相故，名為現相。 ^483c22

【疏】楞伽等者，譬如明鏡，能現能持種種色像；
第八現識，能持能現諸境界處。 ^483c46

【疏】又遠等者，久遠劫來時，無初始之相。
何以故？過去、未來無體相故，而於現在熏習唯心。
此熏習心即是妄念，違真起故，最初一念名初剎那識。 ^484a2

【疏】又熏等者，根本無明熏彼本覺不思議體，
由熏習故，客塵覆之，不思議體遍客塵中，
隨客塵動，說名為熏。
隨相以說性，故云不思議熏也。
不思議變者，本覺真如常住不變，體遍諸法，
為諸法性，所謂因性、果性，乃至器世間性、
眾生世間性，事相因緣而有變異。
隨事以說性，故云不思議變。
此不思議是現識因，依不思議現起三細、六麤識故。 ^484a8

【疏】又因緣者，本覺為因，無明為緣，現起業識，如是展轉生一切法。
故無量義經云：義無量者，從一法生。
其一法者，即是真如，從於一法生百千義，
百千義中一一復生百千萬數，如是展轉生無量無邊之義。
即顯無明、業識皆是本覺所生之義，從真如界流出諸法，義說為生。 ^484a22

【疏】是同類因生等流果者，此有三類：一、
種子引種子，前念為因，後念為果；二、種子生現行，
種因現果；三、現行熏種子，現因種果。
如是三類，善、染、無記，各自相望，同等流類，名等流果。 ^484a34

【疏】有說第八等者。
第八識體，白、淨、無覆、無記性，恒遍無雜，
真異熟識，五趣、四生施設本故。
唯識論云：覆謂染法，障聖道故，又能蔽心令不淨故。
此識非染，故名無覆。
記謂善、惡，有愛、非愛殊勝果體可記別故。
此非善、惡，故名無記。
第七識體亦恒相續，於有漏位有煩惱俱，
是有覆性；無漏位中，善性清淨。
前六染、淨，如常可知。 ^484a42

【疏】染淨熏習等者，熏習是種子異名，亦是熏種之義。
種子引種子，種子生現行，現行熏種子，
各自為因，生自類果，三類皆通新熏本有。
故經說言：生得染淨，各自能為無量無數染淨識本。 ^484b8

【疏】有說業識等者，此五類識，是起信論文意也。
本覺為因，無明為緣，擊靜令動，而生三細六麤差別。 ^484b18

【疏】前之等者，其第八識而為三細，由無明起，
非無明俱，以第八識淨、無記故。
後二類識染、淨差別，即前七識皆從業識展轉生故，
具攝六麤，謂智識攝智相，相續識攝後五種。
由前七識智相應故，分別事、法，六、七二識起我、
法執，由執我、法起惑造業，感異熟果，名相續識。 ^484b22

【疏】第八種識者，諸法種子，即第八識相分攝故。
第八種識為能生因，生前七識現行果故；
前七現行為能熏因，熏生第八種識果故。
所熏種子，前能引後。
如是三類，久遠劫來展轉為因，乃至金剛定位最後剎那，
與無間道俱時頓捨，次第二念解脫道中，名為如來。 ^484b34

【疏】又因緣者，三性種子各自為因，是因義。
現識者，謂第八識能變現故，所變現境各自為緣，是緣義。
如是自種為因，境界為緣，能令染淨諸識生起，故名因緣。 ^484b44

【疏】流注者，謂第八識生相、住相、滅相，相續不斷，
名流注生、住、滅。且生相者，本覺為因，無明為緣，
初起業識，名為生相；業識生轉識，轉識生現識，
現識生六麤，相續長劫，名為住相；若發心修行，
歷位伏斷，至等覺末位，一念斷除根本無明，
無明斷時，業識頓捨，名流注滅相。 ^484c2

【疏】相生住滅者，謂相生、相住、相滅也。
前之七識對第八識，若心若境，麤顯事相，名相生住滅。
問：如第七識緣第八識境為境，第七微細，何故總說前七心識皆麤顯耶？
答：雖第七識緣第八識對前六識，第七識細，
然第七識俱有癡、見、慢、愛四煩惱故，變境麤顯，故前七識心境皆麤。
且相生者，依現識中自種為因，諸境為緣，
和合而生前之七識，名為相生。
如是種因境緣，長劫熏習，因果相續，名為相住。
若發心修行，返妄歸真，從末向本，歷位伏斷，
至七地滿，滅麤分段，說為相滅，即入八地，
受變易身，修行成佛。
此說直往悲增者也。
智增，悲智平等，二乘迴心，隨分段身盡處，即為相滅。 ^484c14

【疏】依前等者，准楞伽經，真如與流注生、
住、滅而為所依，名迷、悟依；真如與相生、
住、滅而為所依，名染、淨依。
前長後短，行相可知。 ^484c38

【疏】然今等者，然諸有情，於久遠劫，初剎那識，異於木石。
最初剎那，業識始起，爾時名迷；未起已前，
本來是悟，即顯真如為迷悟依。
又云：生得染淨，各自能為染淨識本，依於真如有染淨故，即顯真如為染淨依。
此云從初剎那不可說劫，乃至金剛終一剎那，
即前生、住、滅，以長攝短，相生、住、滅在其中矣。 ^484c44

【經】生諸等者。准起信論，業相為初而起轉相，
依於轉相而起現相，依於現相而起六麤，
乃至境界差別名為色法，分別差別名為心法。
所以經云：有不可說不可說識，生諸有情色、心二法。 ^485a8

【疏】現識、現境等者，識能現境，名為現識。
所現色境，因前六識緣五塵色，熏五塵種在現識中。
此色種子生色現行，非是現識生彼色法。
譬如明鏡現諸物像，非謂明鏡生諸物像。
問意云：豈以本識現於色境，便是色境從心而生，應鏡中物從鏡生耶？
鏡不生像，心不生色，如何說心而生色法？
疏答意云：眼等五識緣於五塵，皆是性境；
五俱意識與五同緣，亦是性境。
此緣五塵熏三類種，謂見分、相分、本質。
見分是心，熏心種子；質相是色，熏色種子。
於相分中熏色種子，彼色種子因心熏生，屬於本識相分攝故。
色從本識相分而生，故說心法生於色法
〔三境之義，如別處釋〕。 ^485a16

【疏】緣慮等者，問意：前七能熏，第八能持。
所熏、所持，色、心種子，各自生現。
心法種子生心現行，有緣慮義；色法種子生色現行，有質礙義。
如是色、心，皆自類生，豈以心法所熏、所持體即是色耶？
心法不應熏、持色法，慮礙別故。
疏二義釋：初云：熏種、持種，皆由於心，故說色法從心而生。
心若不生質礙色者，何名唯識？
以唯識者，一切諸法皆由識故，心生於色，順契唯識中道之義。 ^485a38

【疏】楞伽第三等者。
楞伽意說，彼於實性流出有為，皆是妄幻。
於妄幻中有四大種：妄想心熏，妄想心持，名妄想大種。
堪能者，火有熟物、壞器之堪能故。 ^485b6

【疏】若礙等者，若執礙慮色法、心法定別體者，
云何修行而斷法執，得無漏智？
所變色法同能變心，亦成無漏；既所變色同能變心，亦成無漏。
由此心法生於色法，順契教理。 ^485b12

【疏】又諸佛等者，凡夫等類，不斷法執，謂色質礙，謂空不礙。
由法執故，被色拘礙，色空互違，不自在轉。
諸佛菩薩已斷法執礙，解所知障故，證不思議無礙理故，
不被色拘，色空互容，自在而轉，故能示現不思議事。
毛端孔中容受大海，芥子之中納須彌山，
大小互入，無礙自在，諸如是等，名不思議事。
若有問言：為展毛孔，令其寬廣受大海耶？
為縮大海，令其細小入毛孔耶？
若展毛者，毛端尖小，本相如故，如何展之？
若縮海者，大海深廣，本相如故，如何縮之芥納須彌？
為問亦爾，請示行相。
答：若有如上展縮行相，顯示道理，即是有可思議也。
由不可思惟展縮行相，不可議論舒捲所以，
是故名為不可思議〔餘如疏說〕。 ^485b20

【疏】五塵等者，對法論說，色有二十五種。
今作頌曰：謂青黃赤白，及長短方圓，并麤細高下，若正若不正。
光影與明闇，烟雲塵霧異，逈色表色殊，及空一顯色。
乃至觸塵有二十六。
頌曰：謂地水火風，并澁滑輕重，及軟緩急冷，飢飽渴力劣。
悶癢粘老病，死疲息勇殊，小乘俱舍繁，
故且止 ^485b44

【疏】持攝熟長者，地能任持，水能攝聚，火能成熟，
風能生長，如是名為四大業用。
文中地大，堅義辨體，持義顯用，並列名也。
水火風三，辨體列名，文闕業用，文取穩順，故有具闕。 ^485c8

【疏】望前等者，瑜伽第三說：地、水、火、風名四大種，
其性大故，為種生故，立大種名。
大有四義：一、所依大，一切皆依能造有故；
二、體相大，遍所造故；三、形相大，眾見地等遍一切處故；
四、起用大，如地生長一切物故。
種者，因義。此四為因，起眾色故。
虗空雖大，不能與餘為因體故，彼不名種。
地、水、火、風亦大亦種，名大種也。
法苑第六云：依增上緣辨六因造者，大造望色唯有三因：
一、能作因，能與彼力不障礙故；二、同類因，
令增長故；三、俱有因，大種造色必俱生故，
非心、心所故，不是相應因，非善、惡故，不是異熟因，
非煩惱性故，不是遍行因，故無三因也。
造色望大亦為三因：一、能作因，此因寬故；
二、俱有因，不相離故；三、異熟因，律儀、不律儀及定俱戒能招大故。
無三可知。辨因造已，緣造云何？
大造望色唯增上緣，現行相望非心等故，無餘三緣。
若諸大種同聚所有，一切造色相依有者，
皆可名造，互得造義。
瑜伽第三說：有色聚中唯有一大，如末尼珠、
江河、燈燭、無塵之風，或有具二，或具三、
四，隨應不定。 ^485c16

【疏】然五等者，五蘊，瑜伽皆說眼等五根，
以所造淨色為性，意取所造色、香、味、觸為五根體。
聲體虗疎，多間斷故，故不取之。
有說能造、所造八法為體，瑜伽據顯相故，唯說所造。
然有五義，說名為根：一、莊嚴義，眼等莊嚴有情身故；
二、相續義，一期身中常相續故；三、依義，
識所依故；四、發義，能發識故；五、遍義，遍與王所為依止故。
經據顯勝，以發生義名根也。
根有二種：一者、勝義根，根體勝玅，唯聖智所知故；
二者、世俗根，根依處故，亦名扶塵根。
其勝義根在扶塵根內，如珠瑩淨，照境發識，說名根也。
取境離合者，眼、耳離取色、聲二境，說名見聞；
鼻、舌、身三對香、味、觸合取，名覺，並四大、五塵。
總分別者，瑜伽第三說：諸色聚中，略有十四種事，
謂四大、五根、五境。
如是色聚，從自種生，本識頓變。
於中復有能造、所造，多緣所成。
眼等根、境，約類分別，種種差別，如彼廣說。
界地有無者，五根、色、聲、觸，在欲、色界，通五地有，
遍四禪故；香、味二種，二界、二地，初禪有故；
能造四大，遍所造故。
隨所造色，以辨有無。 ^486a4

【疏】五蘊假者，總名受蘊者，由受領納，順違俱非，
起惑造業，感蘊果故。
此受有彼五蘊法，故名受蘊也。 ^486a38

【疏】雖想等者。問：妄相取像，妄念憶持，體非是受，如何名為觀受假耶？
疏釋意云：雖想與念，體非是受，然以因受領境，
生想、念故。由受、想、念同聚相應，助受領境，總名受也。 ^486a42

【疏】雖業等者。問：作業是思，受果是識，異熟識故，何名觀受？
疏釋意云：雖業與果體是思、識，然由於受領納境界，
作業受果，故名受也。 ^486b2

【疏】剎帝利者，此云田主，義翻王種。
謂劫初時，競於香稻，因分田土，各定疆界，
立有德人為共許王，封為田主。
次有厭家，樂居閑靜，精修淨業，因名婆羅門，
此云淨行，或云淨志。
次有吠舍，此云坐收，坐而收利，即賣賈也。
次有戍陀羅，此云耕田，本於田中香稻自生，
後不生故，耕田種之。
此四為初，自後因事立種種姓，如瑜伽說。 ^486b8

【疏】唯識等者，夢中執有種種境界，覺已頓遣，知夢境空。
菩薩見道，真覺起時，頓遣妄想，了生死夢一切皆空，
返照從來處生死中，妄執我法，顛倒謂有也。 ^486b22

【疏】名詮諸法自性之共相者，自性者亦名自相。
此自相法為所依體，其共相法為能依義。
義依於體而非法體，法體自相而離言故，
帶言詮法，名為共相。
如言水火，但得帶詮濕熱之義，不得離言濕熱之體，言不得彼法自性故。
濕性熱性，身所得故，帶詮共相，是意所緣。
餘長〔去聲〕之法，謂法體上餘長義也。
由不得彼離言法體，故一切名皆假施設
〔自相、共相，相形多類，如別處說〕。 ^486b28

【疏】出世言教離相解故者，由諸有情不解出世性相因果，
故佛菩薩於彼無言法中，假設言教而顯示之。
復教亡言，離相而解，修因證果，故諸言教一切不實，猶如谷響。 ^486b42

【疏】第二月者，由眼病故，於本月邊見有幻月，
於幻月上復生青黃赤白等解，其實無之。
眾生執病，於真性上見有幻事，於幻事上復生有無一異等解，
其實無之。故諸幻事，有無一異，皆無實體。 ^486c2

【疏】前為等者，前言諸法緣成，謂蘊、處、界者，
如緣生中行支為增上緣，而能招感生老死支，
立蘊、處、界。此言諸法因成等者，識等五支為親因緣，
生成現行生老死支，名為有情。
理實有情，不離三科，但以經文約增上緣，
約親因緣，各立一義也。
因緣有三，謂種子、引種子、引種生現行、現行熏種子。
初之一類，異時因果；後之二類，同時因果〔如疏可知〕。
仁王護國般若經疏法衡抄卷第四
w:: 仁王經隨抄音切
note:: 杌 ^486c10

〔五忽切。〕漚
〔烏侯切。〕謇吃
〔上居輦切，下居乙切。〕
沠灑
〔上疋賣切，下砂下切。〕
姝
濵 ^486c32

〔必隣切。〕壓
〔烏甲切。〕迸
〔北諍切。〕趂
〔刃刃切。〕縮
〔所六切。〕三藐
轉相 ^486c34

〔轉通上去。〕
 ^486c36
