定慧相資歌
undefined:: 
祖教宗中有二門。
十度萬行稱為尊。
初名止觀助新學。
後成定慧菩提根。
唯一法似雙分。法性寂然體真止。
寂而常照妙觀存。
定為父慧為母。能孕千聖之門戶。
增長根力養聖胎。
念念出生成佛祖。
定為將慧為相。能弼心王成無上。
永作群生證道門。
即是古佛菩提樣。
定如月光爍外道邪星滅。
能挑智炬轉分明。
滋潤道芽除愛結。
慧如日照破無明之暗室。
能令邪見愚夫禪。
盡成般若波羅蜜。
少時默剎那靜。漸漸增修成正定。
諸聖較量功不多。
終見靈臺之妙性。
瞥聞法纔歷耳。能熏識藏覺種起。
一念回光正智開。
須臾成佛法如是。
禪定力不思義。變凡為聖剎那時。
無邊生死根由斷。
積劫塵勞巢穴隳。
湛心水淨意湛。光吞萬像爍千途。
抉開己眼無瑕翳。
三界元無一法拘。
覺觀賊應時剋。攀緣病倐然淨。
蕩念垢兮洗惑塵。
顯法身兮堅慧命。
如斷山若停海。天翻地覆終無改。
瑩似琉璃含寶月。
倐然無寄而無待。
般若慧莫能量。自然隨處現心光。
萬行門中為導首。
一切時中稱法王。
竭苦海碎邪山。妄雲卷盡片時間。
貧女室中金頓現。
壯士額上珠潛還。
斬癡網截欲流。大雄威猛更無儔。
能令鐵牀銅柱冷。
頓使魔怨業果休。
和諍訟成孝義。普現群生諸佛智。
邊邪惡慧盡朝宗。
螻蟻鯤鵬齊受記。
偏修定純陰。爛物刳正命。
若將正慧照禪那。
自然萬法明如鏡。
偏修慧純陽。枯物成迂滯。
須憑妙定助觀門。
如月分明除霧翳。
勸等學莫偏修。從來一體無二頭。
似禽兩翼飛空界。
如車二輪乘白牛。
即向凡途登覺岸。
便於業海泛慈舟。
或事定制之一處無不竟。
或理定唯當直下觀心性。
或事觀明諸法相生籌筭。
或理觀頓了無一無那畔。
定即慧非一非二非心計。
慧即定不同不別絕觀聽。
或雙運即寂而照通真訓。
或俱泯非定非慧超常準。
一塵入定眾塵起。
般若門中成法爾。
童子身中三昧時。
老人身分談真軌。
能觀一境萬境同。
近塵遠剎無不通。
真如路上論生死。
無明海裏演圓宗。
眼根能作鼻佛事。
色塵入定香塵起。
心境常同見自差。
誰言不修波元水。
非寂非照絕言思。
而寂而照功無比。
權實雙行闡正途。
體用更資含妙旨。
勸諸子勿虗棄。光陰如箭如流水。
散亂全因缺定門。
愚盲祇為虧真智。
真實言須入耳。千經萬論同標記。
定慧全功不暫忘。
一念頓歸真覺地。
定須習慧須聞。勿使靈臺一點昏。
合抱之樹生毫末。
積漸之功成寶尊。
獼猴學定生天界。
女子纔思入道門。
自利利他因果備。
若除定慧莫能論。
 ^80b11
