
undefined:: 止觀輔行搜要記卷第六
author:: 天台沙門釋湛然於佛壟述
次釋破思假。初云正三毒者。
思惑有四。慢入癡攝故但云三。
非背使故名為正。 ^814c9

歷三下。頭數。
三界下。品數。下四上二各三無嗔。
故三界但十。言九品者。
以下下智斷上上惑。
乃至以上上智斷下下惑。
惑之與智俱不自分。
由智必先下。惑必先麤。
故使爾耳。若爾皆無量品。
辨品制果大分言之。
如判往生意亦如是。
皆能等者。明惑功能。
於未斷位皆能與力。
潤三界生。初果七返者。
從極為言。楞伽云。
下七中三五上即生涅槃。
成論云。如藥等如燈滅等者。
在出曜經。雖復等者。
道共戒力一切不犯。
雖有事惑獨頭相應。
可法從緣不計性實。
以於三毒無耶曰正。
三界不同簡異見惑。
見惑隨著作四趣因。
初果身中起亦離合。
有捨有取。稱思惟者。
從重慮得名。 ^814c11

數人下。成論人難數人。
初以上貪對難下愛。
次若言下。以名異義同為難。
言一並者。彼復更有以瞋並恚。
上界既以輕貪名愛。
何不以輕瞋名恚而言無耶。 ^814c35

但佛下。和通。 ^814c39

但令下。明立名意。 ^814c41

二明體觀者。空兼折是故別標。
今是衍初門。非正顯彼。
唯折辨異故來。 ^814c43

欲惑下。且舉一品各有三假。
初因成中亦欲對心。
因緣力故所起想著名所生法。
六欲者。大論釋九想中云。
能治行者七種染欲。
一或有人染著青黃等色。
二但染形容。三著威儀進止。
四著言語辨捷。五著細滑。
六著人相所謂男女。
七所著人總。第七總六。
今無之。難陀欲習具如前辨。
法華等者。舉輕況重。
尚遮於想。言欲相者。
如俱舍六。受欲交抱執手笑視婬。
地居形交。夜摩抱持。
上三如次。執手笑視。
尚離內想。況復視笑。 ^814c45

若取下。正明因成。
六動意根成所生法相續。
中云致行事者。為防行事制內相續。
假虗總了不實。言道理者。
尚推心假。況計婚禮。
是名不及西方外道。 ^815a18

次正推因成中先列句。
若從下。用觀。
四句下。二空。無欲性空。
無句相空。 ^815a24

利根下。結。具如破見中說。 ^815a26

設未相應下。亦用六十四番。 ^815a28

若純下。相續。准因成說。
　次初品下。餘品餘使比因成說取。 ^815a30

九品下。結成無生。
無生者只是二空。 ^815a32

次料簡中。問如文。
答中二論判別。由道異故。
若從下。判兩道。 ^815a34

次破色思。先明智異。
言世智者。依六行故。
無漏緣諦。 ^815a38

若初習下。判性。欲界身資名為事惑。
當界中惑名為性障。
於初禪中。初文即是初禪發相。 ^815a40

次其中下。初禪中惑。
次品下。初禪三假。
若不下。破意。 ^815a44

今用下。六十四番。
從二禪去並以下地定為上地因緣。
上為緣空起。即是所生之法。
第三禪中云捨為難者。
無聖種觀無想定。
禪境中明五那含者。
此禪九處。五是聖居。
名五那含。無想唯凡。
三通凡聖。以有半超。
遍沒者。薰禪五差故分五地。
大品通薰九地。所言薰者。
即以無漏薰於有漏。
從多有漏及多無漏。
如是各減至各二念。
名加行成。至各一念。
名根本成。言五差者。
謂下中上上勝上極。
一品各三。即三六九十二十五。
次第生於五淨天處。
言挾薰者。以前後無漏薰中間有漏。
故名為挾。言五天者。
無煩．無熱．善見．善現．色究竟。 ^815a46

次破無色。中云有對等者。
此三三在色欲。入無色作方便滅。
大論云。一可見有對。
二不可見有對。三不可見無對。
大論云過一切色滅。
初色滅有對。色即滅。
次色不念種種色相滅。
第三色。初色是色。
次色即是五根四塵。
第三色即是法。入少分無表色也。
准念應云。背捨等中八種色也。
空觀成時。無表亦破。
滅色方便具如禪門。
想身如甑籠細漸漸空虗。
問。無色定有定無色耶。
答。小教定無。大乘須有。
今且依無。 ^815b20

是時下。正明假觀。
次無所有處中先破古謬。
禪門中問。無所有處緣少識入定如何。
答。不然。但緣無所有。
但以意根對彼法塵。
生少識想。非取少識緣之入定。
故今便破所有及有用等。 ^815b36

先識處下。次明非想。
言依八聖種者。此中文略。
應云空處如病。識處無所有處如文。
非想處如判。今不云者。
且依有漏故云勝定。
若必依聖種。即病等四。
及無常等四。前四對治。
後四緣四諦。又有總別觀。
彼四陰如次以對受想行識。
問。四禪但六行。無色何須八。
答。定細難捨故。 ^815b44

阿毗曇下。釋悲想名。
引文甚略。立世云。
非如四色及以三空。
故名非想。非無想天及無心定。
名非非想。人師尚不許引色無想天。
況具引四禪。既是論文。
取亦無失。故今俱存。
今望三空展轉以釋。 ^815c8

大論云一常有漏。
此小教判大論。問。
何故無無漏耶。答。
非田器故。無漏處中。
彼欲不定。非想愚騃。
及此故有。 ^815c16

此定下。非想具惑。
言細法者。彼地猶有十種細法。
謂受．想．行．觸．思．欲．解．念．定．慧。
此十與彼無色受等和合生。
彼欲入滅定。先須破之。 ^815c22

應知下。用觀意。既知彼地細想三假。
修觀破盡名事無生。
真諦理窮名理無生。
豈由於地而住有漏。 ^815c28

若用下。判智。是名下。
結破思遍。 ^815c32

三明破位中初三藏位。
成論之外悉名異部。
先釋聲聞。且依修道等者。
此中大師用舊婆沙。
與俱舍論不無小別。
委明家家一種子等。
具在俱舍．婆沙中明。
俱舍云。斷欲二四品。
三二生家家。斷至五二向。
斷六一來果。此依次斷。
今文云超。即小超人。
本在凡地。未得色定。
欲惑未盡。至十六心超斷五品。
名為家家。此超斷五且同於四。
隨其本斷品數多少。
得家家種子向果等名。
六種那含位在其中者。
大論云五那含者。
謂中生行不行及以上流般復有六種。
加於現般。得那含已應生色界。
根緣不同以分五六。
第九無礙等者。一品各一無礙一解脫。
斷名無礙。證名解脫。
亦云伏斷。 ^815c34

三界下。結成無生。
盡無生者。毗曇云。
盡智者。我知苦乃至道。
無生智者。我知苦已乃至知道已。
不復更修。亦云世智無漏智。
亦云二脫。 ^816a10

次釋通位。共聲聞等者。
即七地前。若爾。過此非共。
答。從初立名。不同圓別。
若三藏中。菩薩不斷故非共。
觀行不殊故非不共。 ^816a16

所言下。略釋此意。
正言雖復不同。終是共位。 ^816a22

乾慧下。正釋。初釋五停四念。
並望三藏立內外名。
然巧拙雖別。治觀欲同。
未有理水故乾。薄有理解名性。
忍者因也。見謂見諦。
稍輕名薄。全盡名離。
功畢名辦。 ^816a24

三別名名通位中。
先破立不同中。先總破其不解通位。
何者下。別責。何以兩地不同。
後應不出入觀。 ^816a30

人師下。挫其不解經意。
今言下。略示。
別見下。略釋。
然名下。判斷。例如下。
引例。此十六心位同道別。
判見例然。總而言之。
若知此位以別名名通。
別位居故。今通不同。
故立此式示後學者。
使古今異說冷然可見。 ^816a34

言借別下。正明借位。
先借別位。始終名通。
以通教地前無位。
故以前凡位對初二地。
地後無位。故借別法雲佛地名九。
十地經論不定故有或言。
大品云十地如佛。
及楞伽云遠行至佛是佛種性。
患二乘種性。豈非借別名耶。 ^816a42

次若單借別十地。
且以地對地故耳。 ^816b2

四別名名通菩薩位者。
以人人相望。理應不定。
如此下。將菩薩位以斥舊師。
薄即下。正斷思位。 ^816b4

舊云下。序舊不同。
但六地下。次今家難。
先難六地。止離欲惑。
豈齊羅漢。次縱云任對三果行四果向。
仍名離欲。豈齊羅漢。
次難七地。最後品盡名第七者。
此則可然。亦名離欲。
向若屬果。初禪一品即屬已辦。
一品未辦。豈齊羅漢。
今若下。今家為申。
以將十度對果名便。
經中別義多對千度。
立此義者。亦恐後人不曉經中名通之意。
次此皆下。推功。 ^816b6

次問者通可從共別立菩薩恐無誠證。
答中經論各有二處明文。
初引論文。三處燋炷者。
意指乾慧。別在菩薩。
共非初焰。初焰斷故。
大論云。十地有二。
一菩薩初地為初焰。
二聲聞見地為初焰。
於中尚以乾慧伏道為菩薩初焰。
退取斷位有何不可。
經中下。經文自有獨菩薩位是別位。
三種菩薩者。共地中同二乘人三四地斷。 ^816b22

又大品下。況釋通。
佛地邊尚有菩薩地。
況前九耶。故皆可別立。
言隣極者。別佛地即過於十地。
借故名隣。若無下。
證共十地邊有獨菩薩。
言修治者。於十地邊皆云修治地業。
次引大論。於十地邊立忍等名。
大品亦爾。 ^816b36

如此下。正申今意。
既許別立。亦借別名名其別立。
其如經論有斯義何。 ^816b44

次明斷品少制果多。
答可見。
次問者。惑重教多。
其義一也。既多制果應多立禪。
禪防散故。答意者。
亦由散多非禪相應。
次問者。六七地前與二乘共。
菩薩於彼何故立忍名耶。
答中三義故。初引十五十六心例忍因智果。
十五心內目辨因果未證果。
因果俱國故。菩薩人於彼二乘因果俱因。
餘二可見。 ^816b48

次明別教破思位者。
前為顯通。今目辨別復顯竪義。
故次明之。問。章初無別圓。
何故此中釋。答。前成入空是故不列。
及論文旨故並明之。
十行出假不復關前者。
當別教位尚不關空。
況後通藏。前不列者在於斯。
次圓位中八九十信斷習盡者。
習言不指塵沙無明。
附界內故。故且云盡。
例亦應云不復關前。
以永別故却不論。
引華嚴者。恐人不了麤惑先除初證初住。
却望十信。故云界內習盡。 ^816c12

次華嚴下。證初住位。
近代皆云地前伏惑。
云何消通住過牟尼。
此是第二節示文圓旨。
云何下。釋華嚴意。
初文略釋。 ^816c28

名爾下。徵。
然以下。答。佛道屬於別圓地住。
尚過二佛。先復菩薩。
約當分說。 ^816c32

復次下。辨同異。斷見思得名等別。
此亦辨前破思假。
佛位智用各別。亦是遙判教諸智斷。
初文四教思智。若言下。
判向同異。初文是當通教。
三乘比望。 ^816c36

若言下。以別圓菩薩比藏通二乘。
同斷見思智用不等。
亦可更云智斷俱異。
即是通教不斷別惑。
此中未論別惑。故不論也。
又通三乘自相望者。
亦可云智同斷異。
正習斷異故也。 ^816c40

問下。料簡超果。初一問答可見。
雖不下。明果雖超。
品位不失。如通人行豈無里數。
次問者。利方名超。
身子初聞三諦。何以但得初果。
答者。大論云。聞佛與舅論義時。
有云聞頞#CB16014;說三諦時。
或云七日十五日後得無學。
此豈非超。阿難為侍者者。
大論。佛求侍者心在阿難。
如日東出而照西壁。
至結集時為迦葉訶。
始得無學。以羅漢人不合為侍。
故自不取。 ^817a2

通教菩薩下。一往且明不超。
故云亦應有超。菩薩荷負故不論超。
雖超不超。思惑須斷。 ^817a14

超果下。分別。言本斷者。
本在外道。世智所斷。
隨本多少故今不同。
本得非想定即是已斷。
下八地思不名羅漢向而名那含者。
彼有漏智力劣故也。
若本得禪等。比決說之。
或三兩品等。如前已說。
正習盡者。三藏佛耳。 ^817a20

圓人云最者。問。前云荷負。
何以云最。答。望前名最。
故引纓絡證超不超。
彼經佛答敬首云。
唯頓無漸。玄文判為初住者。
亦是頓位。言無垢者。
六即判之。淨名者。
亦初住位。 ^817a30

實相理下。第四句。 ^817a36

三四門料簡者。初明門意。
為通理故須十六門。
又十六門同破見思。
故於此後即更料簡。
亦是為明斷見思所依。
意在圓教。如破遍中簡餘。
唯取圓無生門。餘三教門相從來耳。 ^817a38

初釋三藏有門中。
言俱隣五人者。陳如．頞#CB16014;．
#CB02494;提．十力迦葉．拘利太子。
五人元侍。故先度之。
並是有門中人。頞#CB16014;說三諦者。
因見鞍#CB16014;威儀痒序。
問師是誰。師說何法。
答悉達太子是吾師也。
頞#CB16014;為說諸法從緣生。
苦是法。說因緣。集是法緣及盡滅。
我師如是說。唯不說道。
滅必有道。 ^817a46

大論下。明用門者須善方便。
所謂無著。諸門悉然。
大集下。引得益人。 ^817b10

次空門中是老死誰老死者。
論引雜含責十二因緣中無明老死主宰叵得。
故名為誰。即是人空。
無是老死。即是法空。
雖有法名。若望大乘但人空耳。 ^817b14

須菩提等者。雖得羅漢。
何妨偏長。佛從忉利下。
獨不入眾。石室端坐。
唯觀眾空。得見法身。
法身者五分也。 ^817b20

大論下。亦明用門。
方便同前。盪〔狄朗反〕第三門。
比說第四門中。言車匿者。
佛在世時#CB00395;悷難調。
佛遣今依梵法治之。
即嘿擯也。若觀境者。
亦應云假無。同前非實法。
有無俱足。故此雙非即是境也。
觀者名觀。溝淃者。
古來飜譯。方言未通。
便以預流譯為溝淃。
求那跋摩難斥爭競。
自依有門入道得果。
意云得道不由爭門。 ^817b24

何故下。辨爭有無。
論分大小。今通用之。
順理必無。失理故爭。
釋迦初值等者。俱舍云。
於無數劫各佛供養七萬。
又如次供養五六七千佛。
逆次逢勝觀．燃燈．寶髻佛。
初釋迦牟尼與論名異。
彼此音殊。六度如第三卷引。
論因則指釋迦等者。
彼婆沙中釋菩薩義。
明因指釋迦三祗百劫。
明果則指彌勒當成。
何以故。釋迦果已成故。
須指因行。彌勒因已滿。
是故指當果。觀因知果。
見果知因。故諸聖教多明釋迦因及辨彌勒之果。
龍樹難去等者。大論正明摩訶衍乘。
故引婆沙等諸小乘中明菩薩義而廣破之。
其教最權。何足可破。 ^817b38

次通教四門。初有門云而有幻化。
有門正體。如是下。
結成。 ^817c10

若言下。空門正體。
如此下。結成。
若明下。空有門體。
如是下。結成。 ^817c12

既言下。雙非門體。
如此下。結成門體。
體而論破者。此通伏難。
難云通觀幻化。幻本不生名之為體。
體則非破何故云破。
答云體而論破。破名雖同折體永別。
引論云火焰等者。
證四門法並不可取。
乃至釋第一義云。
一切實等四句不同。
四門入池等。並此門意。 ^817c14

若不下。明門體離爭。 ^817c24

問答下。與藏辨別。
擋〔丁朗反〕。朋擋也。
互撥互擋非門正意。
亦名如實等者。大論作巧拙二醫譬此兩度。
如針藥及因呪術。
亦如草筏方再渡岸。
聲聞苦行頭陀菩薩觀法實相。
三獸度河。大經文也。
三人如獸。真理如水。
象雖得底仍分二別等。
見空不空以分利鈍。 ^817c26

次別四門者。大經下。
辨同異。聞大涅槃等。
釋籤中事相。次第等者。
且如戒定及生滅慧。
全如三藏。無生等三。
異三藏耳。且從初說。
故云不殊。此是大經百句解脫中文。
彼文全是別圓門意。
如來藏十喻者。題云方等如來藏。
文雖有十。義但成九。
以初二文同一義故。
一如華合實。二如歲巖樹中蜜。
三如皮#CB00712;中米。
四如不淨中金。五如貧家寶藏。
六如菓內實也。七如弊物裏像。
八如女懷貴子。九如模內像若尼乾經十事整足。
如石中金。木中火。
地中水。乳中酪。麻中油。
子中禾。藏中金。模中像。
孕中胎。雲中日。涅槃非有等者。
非能名所名。故云非有。
因俗施設。名涅槃有。
既非色等。云何而言見妙有色。
聞涅槃名如水酒酪瓶等者。
亦百句中文。經云。
解脫者名曰不空。
如水等。瓶無水等。
時猶故得名為水等。
瓶如是等。瓶不可說空及與不空。
非有非無門中云絕四句等者。
意指中為所證之理。
理尚無四。安有百非。
乃至有門亦復如是。 ^817c36

如此下。判得失。入地名見實。
即是得意。地前名失意。
准前三藏門。復一一皆明得失。
為離煩文。故此總明。 ^818a18

次圓四門。初辨同異。
云何下。徵起。
觀見思下。正釋。乃至引經證等。
只是三諦互融。門無所壅。
隨機教別設四不同。
雖四不同。入者無爭。
故四門後從。 ^818a24

云何下。出互融相寄門。
辨別一理無虧。
所以者何下。釋互融意。
一門即三故。初舉因緣。
因緣即空。空即是假。
假即法界。一門既然。
諸門互入。 ^818a30

如上下。結成無生。
若爾下。開權。先徵起。
引證等可見。若爾。
只應引法華。何須引大品。
答。二實不殊。引之何爽。
況論關竟。還開彼權以入彼實。
故知彼實即是今實。
諸味皆爾。豈獨大品。 ^818a34

上無生下。結用。門意依前。
初用圓無生門。竪非竪故。
具如竪破。開章之初。
恐人迷旨。故於此中復示文意。
即是第三示文旨也。
若消文勢。不可一一見一一思頻談其旨。 ^818a42

次明入假破遍。初明文意者。
二乘不能。無大悲故。
故知出假大悲為本。 ^818b2

空中種樹者。大品經中譬出假相應於生死。
善巧方便如空中樹。
知病識藥。論引網明菩薩經。
釋云是菩薩所說有能解者。
得大功德。如空種樹得華得菓。
諸法亦爾。不著一切而得菩提。
出假菩薩亦復如是。 ^818b4

大悲下。入假正意。 ^818b12

次入假緣中云圓體哀傷者。
他苦同己。非謂無緣。
憶本誓者。思宿誓願#CB15081;發令起。
故引二乘以勵先志。
利智應知。住空有棄他過。
不習法過。善巧者。
命智牢強不令假汙。
精進者。無使一念生畏憚想。 ^818b14

次引淨名三慰喻者。
大師判彼問疾品文為三慰喻。
亦名三觀。亦名三教。
說身無常等。入空慰喻。
以己之疾下。入假慰喻。
今我此病等。入中慰喻。
彼分入假。經文以為五意。
今此全用彼經五意。
出假即是空中中間。
云中間。即是出假慰喻。
經云以己之疾愍於彼疾。
即同體也。略如向釋。
若論文旨方云無緣。
心佛眾生三無差別。
依此中觀而利於彼。
下四准知。問。自既有疾。
何能彼。答。有二意。
一四住雖斷。猶有無明。
我無明尚爾。況眾生見思。
二者以我昔苦愍彼今苦。
云當識宿世無數劫苦。
第二者如布衣登極。
知人苦樂。故引經云。
當念饒益一切眾生。
入空則棄他。入假則愍彼。 ^818b22

次引憶所脩福等者。
諸語意正明具於二嚴。
命是慧命故也。不見中理皆名為別。
以中理心巳四五故。 ^818b44

次引勿生憂惱等者。
觀起勇健心。若無勇志或墮二地。
從空下。料簡。有法譬合。
法與譬文。入空出假。
及以利鈍。前後更互者。
隨諸便耳。 ^818b46

又法說中。乃以利根對於住空而料簡。
五車事者。利智住空無四事故。
故但對空而為料簡。
故闕四事未必鈍根。
具四事者未必利根。 ^818c4

譬中身力如利智。
膽勇如精進。餘三皆須有精進故。
故且以進而喻於三。
亦可膽勇總譬四事以對身力。
即五事譬具足。何能等者。
只是鈍根聲聞無五事者。 ^818c12

今住空下。合五緣。
還以向譬來此帖合。
住空出假各兩種者。
智對四事。次具緣者下。
釋五事。具者若對前五。
少不次第。五譬#CB17134;足有。
親如天性。即同體也。
有約謂要約。即本誓也。
有#CB15081;謂奇謀。
即善巧也。有力謂勇健。
即利智也。有膽謂勇。
即精進也。 ^818c18

次入假觀中列三法者。
闕一不可。故大經云。
佛及菩薩為大醫王。
何以故。知病識藥。
應病授藥故。沉下曰墜。
更互為迴。結業為集。
墜墮為苦。苦集更互如旋火輪。
產養育收也。畜應作稸。
積也。偉大。肥也。忽榮等者。
如諸經中捨國城等。
樵漁等者。樵如鄭弘如漁父。
安貧自處故也。扣牛等者。
非理造求曰干。輔佐王者曰相。
如寗戚邀齊桓公。
夜於城傍扣角而歌。
歌最後云。伍官何時用汝為國相。
負#CB04542;等者。
指事求利曰邀。伊尹邀相。
常負一#CB04542;而自語曰。
若以我為相。如#CB04542;調味。
使天下無偏。專文專武者。
耆好不同。俗古賢良偏好非一。
尼乾經中此外道廣為嚴熾王說諸王性偏。 ^818c28

次知重數中。文中不同。
但依笇法。合之無失。
應知文中有直爾數。
有帶根本。合文。文皆有信等。
正是出假。六十四番病相中云彼此者。
以有望無。乃至無言。
言深淺者。亦以有望無。
乃至無言。性重亦然。
一一重中皆有能治所治不同。
展轉未破。故諸重起。
此緣一諦此應從言四十里。
既緣四諦。斷惑斷思唯緣一諦故也。
二乘直入等者。明入假方便。
須先分別。為後方便。
諸教皆爾。所期不同。
以分教別別修。各有法者。
以止觀研之。況恒沙三昧而無別修。
若從實說。略知而已。
但專理觀。至六根淨。
增修不難。五部等者。
如善五部豈塞#CB05577;臆。
五分十誦。曇無德．薩婆多．彌沙塞。 ^819a2

次識法藥者。楞伽所列具如今文。
初明世間法藥者。
大經．金光明並云世法。
即出世法。兩經語同。
意有顯密。大經開權竟故得顯說。
金光明但云世間。
皆因此經此乃密示。
大經雖云是佛所說。
仍未云所說即是妙理。
顯密雖爾。順次第意只是引文證世法藥。
若除識意。無不為令眾生出世。
以五戒為世法藥者。
佛現方有。世即出世。
故引五行常等。即是五戒。
問。知病中但云見思。
識藥中何故乃至上上法藥。
藥病以不相治耶。
答。似如所問。意亦少別。
此知病等三。並是菩薩出假分別。
況入空時。知見已後。
出假時三藥治之。
得差各別。言五常似五戒者。
如提謂經問。佛何故不四不六。
佛言但說五者。治病義足。
天地之根等。人持之五藏安。
令成當來五體等。
順世五常五德之法。
煞乖仁。盜乖義。淫乖禮。
酒乖智。妄乖信。反此即具五常五德。
又五行似五戒者。
白虎通具對五行五藏五根五方。
四時等持之則俱安。
故以不煞等防五根等不安故也。
五經似五戒者。略如前釋。
但此中開禮為二。
不語春秋。又與提謂對義少別。
易測陰陽等者。如孔子有三備卜經。
上知天文。中知人事。
下知地理。使詐者不行。
欲知此法等者。如向所對未為善修。
若通明三昧之力。
委知身中具放天地四時五行。
所知身與陰陽天地星宿等合。 ^819a24

次判淺深。云漏器等者。
禪法如水。心性如器。
心行如漏。禪如彩衣。
心行如雨。雨退失如色脫。 ^819b20

次識出世法藥中。
初通列中意兼兩教。
具如玄文。增數中法列前二教是。
此中人天亦可以三藏攝之。
如增一中具有人天增數。
欲各遍攝。雖至無量。
要不逾二法。如即行者若能具足十重二法。
方可論道。謂真俗．教行．信法．乘戒．福慧．
權實．智斷．定慧．悲智．正助。
若欲各論。雙雙無不收一切法。
此中名相與出世同。
義須入於圓別之相。
如四念處．六念等文。
文相自顯。餘並兼含。
如八正．九想．十智等文。
不可率爾違於深致。
如九想中即以四見為汙穢陰等。
如是五陰得觀而變名為不淨乃至白骨。
即是見真。進至燒想實相無實。
初後既然中間比說。
十智並依此意消釋。
但慎法比四諦等名。
使不違所列。 ^819b24

譬如下。譬知法藥之相。
初總譬增數。以病不同。
故藥增減。又世與出世。
悉治見思。病差不同。
言近意遠。 ^819b48

入假下。合如文。 ^819c2

又下別譬。初譬依於佛經以明法藥。
皮等次第以對四悉。
根等次第對信戒定慧。
山海水陸以對四門。
門門各有四悉信等。
四方土地以譬四教。
皆有如上四方等也。
四方各有山海水陸採掘乾濕。
通譬各有權實真俗定不定等。
定如頓漸。不定秘密。
不定菩薩於彼定不定等。
用與不用。苗如採用。
根如掘用。權為苗用。
實為根。根苗各有乾濕不同。
真如乾。俗如濕。 ^819c6

又知下。明用藥所治不同。
善知授法。適時不差。
雖未真得。至相似位亦能似用。
如第一卷或得不得是也。 ^819c20

入假菩薩下。合中但合四悉。
四悉在初。通入諸教。
舉初攝後並在悉中。
故下信等略而不合。 ^819c24

欲治下。明法藥體遍。
大醫者。別位在行。
又大地下。譬開權藥。
皆依實地。隨病不同。
地無分別。法藥下。
合。文似一即多。正當多即一。
若未開權。不說多一。
觀合大地。止合大河。
又如下。以諦合者。
是所用門故。如前三藥皆是於諦。
故云種種。 ^819c28

湯飲等者。譬治異。
各一止觀。故定慧是道。
道即攝四。定淨慧飲生滅二。
定吐慧下無生二。
定灸慧針無量二。
定丸慧散無作二。
以教釋喻。使與法會。
入假下。合。先合四諦。
苦集不同。集諦也。
苦家集故。若果不同。
即苦諦也。道滅如文。 ^819c38

種種下。合。止觀具四。
四諦設治不同。故云種種。 ^819c46

復次下。出假菩薩。
造論通經先舉譬。
所以下。釋。初云神農者。
皇帝時醫。華他者。
列傳云。譙人心。解分劑。
不假秤量。扁鵲者。
越醫也。神農如佛華他。
答如出假菩薩依經造論名為作方。 ^820a2

次釋中鄉土等者。
譬中邊機別。人有等者。
利鈍根也。論公皆爾。
儜。病也。食為病因。
如根利鈍。所治各別。 ^820a10

佛初出下。合神農。
後代下。合華他。釋論下。
引造論意。菩薩下。
請加。 ^820a14

三授藥中。先總舉藥病。
眾生下。別明法藥。
初世法中。如孔丘等者。
制禮作樂。五德行世。
禮樂前駈。真道後啟。
元古等者。佛教明劫不須此名。
且順此土化初以說。
我遣等者。清淨法行經云。
月光菩薩彼稱顏回。
光淨菩薩彼稱仲尼。
迦葉菩薩彼稱老子。
天竺指此也。准諸目錄。
此經疑偽。文義既是。
或是失譯。像法決疑等意亦如是。
如涅槃後分。本在偽目。
至唐刊定。始入正經。
大師初依。不應錯用。 ^820a18

次出世。與上上合說。
仍離為四教。是則藏通即出世。
別圓即上上。故消前。
又須依四教四門四悉。
下中等名即四因緣智。
初明佛。雖是下。菩薩造論。
餘三准知。以樂聞等。
對悉下去。但作二段。
先四悉。次作論。縱無偏申。
或兼或具。比望可知。 ^820a34

十六門等者。門門各有四諦故也。
門門各有菩薩申經。
即是出假之心意也。 ^820a42

隨類音等者。出假赴機名一音耳。
一雲亦然。表無私耳。
雲現身也。雨說法也。
見聞莫不蒙潤故也。
若全依次第。豈能授圓。 ^820a44

次明入假位者。初位意。
若專下根。則凡夫望崖。
如入空時。見思重數。
行位長遠。大小諸行經劫累生。
故云迢逆。故知諸教下根難致。
上根之位一生可到。
尚會中理。況出假耶。
是故須述諸教位別。 ^820b4

三藏中先二乘。次菩薩。
初譬二乘人。一去一住。
住者譬退。行人下。
合。次明菩薩不待經時。
故云一轉。 ^820b12

但佛下。正釋二乘及鈍根菩薩。
並至法華方運大悲。
名為出假。若七地下。
引經以斥下根住空。
故至七地。已齊羅漢已墮二乘地。
故以大鳥為喻。論文自合。
鳥菩薩身也。身大者多修六度。
無翅者無出假方便。
須彌者。三界也。虗空者。
無量佛法也。未應飛者。
功德未滿。從菩薩三脫。
遊無量佛法。而欲退沒。
則不能作佛。若死。
羅漢也。死等。支佛也。
痛惱者。失菩薩本功德。
大師隨義。今為兩釋。
猶未死故。故名為等。
故方便及斷見位。
即兩處死等。 ^820b16

如人下。顯法功德大。
先序所治病。重言五欲者。
但通舉不男。如二乘根敗。
閹者。掩也。閇。皇家門。 ^820b34

華嚴下。舉勝況勝。
唯至法華。得記生喜。
遍尋法華前教。不見二乘作佛。
及以如來久成。問。
若方等不記。何故楞伽。
大慧問佛。如來何故授聲聞記。
佛答三意。一為入餘界者。
二恐菩薩更求聲聞。
三變化佛非法性佛。
雖有此問。經無記文。
尋三記意。豈同法華。 ^820b38

又闡提下。更以涅槃對辨故大。
障去餘儻。不難別教。
可見圓教。六根下。
出假名同。功逾十向。
中上可知。初心是五品之初。
故引大品。五品亦得觀行坐道場也。
更約六即。良為此也。 ^820b48

初問者。以空例假。
謂情下。答亦有三根。
以例出假。謂情上似中真下。
情即外凡。似即內凡。
真見道位。情入下。
重釋上根。言觸人者。
亦指外凡。皆觀之。
故云觸人。恐濫爾。
前故云非謂散情。 ^820c8

若爾下。更難。凡云入者。
須在益。次此有下。
答。念處即益。何必真。
次若益下。更難。退乃非益。
不併下。答。雖非不退。
亦併不退。設下。縱釋。
設退能修。異諸散情。 ^820c16

次問者。通別出假。
必先入空。空心出假。
假必即空。此二即空。
與圓何別。答中列出三人不同。
通雖即空。永不知中。
別雖即空。後方修中。
故此兩教與圓永別。
從圓人下。辨圓異別。
言能作者。非別教別。
次釋勝別。文列五句。
但成四句。初五同故。
但恐文悞。應有六句。
四句如前。除初句已。
更加假中與空相對。
即六句也。 ^820c22

若爾下。難向六句。
還不殊圓。何名為別。
然下。答。若更同別。
何名為圓。欲現劣別。
彌易於勝。 ^820c34

二明利益者。實益必在別圓地住。
此是第四節示文旨也。
所明真益豈非文意。
次第假相其文須明。
先總序真。應先明由。
後云法眼。必非地前。
指真分別為法眼耳。 ^820c38

次應以下。以應格藏。
驗非法身。三藏下。
約教正釋。佛尚非真況復菩薩。
約教當分。彼教無故。
今欲比決。故且置開。
應有下。且斥藏通。
應有始終。對化言之。
別教教道地前未說。
況復藏通。別教下。
正明真應。即登地去。
見眾生病。知病根本。
如人見水知水淵源。
識藥內實知藥體性。
印謂符印。以銅為之。
使天下同。今用諸教與機相搆。
是則無明為病源。
中道為藥府。種智印無悞。
真法眼不差。和光下。
現身處處結緣。為利物始。
機熟之時。八相作佛。
見聞皆益。故名為終。
次明圓教。若得下。
對邪料簡。所以下。
釋。權位長故。難濫不簡。
以有漏等者。亦如氈多欲見如來在世之形。
令魔為。現已偈歎。
不覺作禮。大經四依品云。
魔變作佛。相好莊嚴來向汝者。
常撿授定其虗實。
老子等者。彼經乃是道士王浮偽制。
今且縱之。還託佛形何關道士。
舉胡五印路阻途乖。
變釋等者。具如釋籤。
引大經文。尚非三藏五通者。
亦依根本。無無漏故。
無念處等。故云世智尚劣。
三藏安比別圓。化語下。
責奪。雷者。如陰陽發雷同生物。 ^820c46

三結破法遍者。竪論應在三觀後明。
亦是取意。此中預說。
於中先寄三諦以意斥文。
次舉要下。結示。初三諦中。
初約真諦。先出文相。
復先明凡情未破。
見位此位尚未入真。
況不次第。入實。初獨舉見。
意已兼思。故此次文見思並舉。 ^821a34

次略引三譬決者。
所觸不同而生各見。
如計佛性五陰不同。
離此都無。各計成過。
是故總文不即不離。
不即故凡非不離故是囈言等者。
囈夢說刀。刀名雖同。
及責形色。都非刀體。
故王笑之。全非我刀。
故知但是所計不等。
貝粖非乳准此可知。
故破見思適但是入空。 ^821a44

就文字等者。說意也。
文但入空。故云如此。
意本圓極。故曰不然。
見思下。正出文意。
教權理近。別語見思。
理實見思全是法性。
豈見思外別立無明。
故但依理達為法性。
通約名等。五即論遍。
別約分證。究竟方遍。 ^821b8

次出假。亦先示文相。
次顯文旨。故云亦爾。
文相須在法眼論遍。 ^821b16

六根已下。次論文旨。
文旨雖即。不次第破。
麤惑理教數任運先除。
故相似位一音遍滿。
佛現身中。此即不思議假之氣分也。 ^821b20

障通下。約中示遍。
中理本遍。故宜文想。
直指無明為障妙假之神通也。
然雖無文相。既別對無明。
及在二觀後。復似文相次第之意。 ^821b26

故舉要下。更總明之。
故觀見思即見法性。
豈有三觀前後次第。 ^821b32

前觀下。示遍意。結遍之文。
末應在此。恐迷二觀。
觀法重沓。故於此示見思法性。
此即第五節示文旨也。 ^821b36

次正釋。即四門不同。
先臨空假。次舉入中。
攬前對今以顯圓妙。
生不生等者。牒前入空。
即不生生等。是述文旨。
自即等者。更引自他對顯空假。
空假只是自他故也。 ^821b40

次牒前假及今入中。
比空可見。三既相即。
純成妙三。此第六節示文旨也。
意雖若是。還須附文。
故今釋復更開為四門。
初明觀意。於次第中重申文旨。
次第雖即在二觀後。
文旨即是麤惑先除。
故約數搜求。令盡文旨。
今了三教未涉圓融。
三藏可見。次通教中。
初明理同。故無別見。
雖無等者。辨有名無實。
亦得下。簡後非初。
次別教中。初約諦離合。
知而未觀。且辨異前。
無知為本。照此下。
明真可為中。縱容有理。
如眼等者。更以譬標真因分齊。
云何下。釋。雖期心本。
眼暗故穿傍。傍實無眼。
如中出邊。先治眼暗。
如或先除。況謂正為傍。
三諦俱假。例如下。
舉例。方便如二諦。
見諦如見中。次圓教中。
有法有譬。初云破兩惑者。
故知圓位即生可獲。
故南岳恨領眾太早。 ^821b48

次譬中。先以兵譬能所。
次以治#CB05033;譬能。
器械譬止。身力譬諦。
智謀譬觀。今應皆譬圓止觀等。
一日譬一生。兩#CB05033;者。
約教說之。故云燒治。 ^821c26

次修中觀緣中。初正釋五緣。
緣名同假。其意大異。
假中五事為出假緣。
今為具五故修中觀。 ^821c32

次釋中言無緣慈悲者。
三慈具足乃名無緣。
此慈下。結成三諦。
文在大經梵行品。
初云慈有三種。一緣眾生。
如父母想。二者法緣。
見法緣生。三者無緣。
不住二相。大論明悲。
三種亦爾。 ^821c36

上兩下。比斥。共藏通故。
慈若有等者。梵行品云。
慈若有無非有非無。
此慈非是二乘境界。
准義皆非諸偏境界。
二乘全闕故且對之。
歷一切法皆云即慈。
慈即如來等。 ^821c44

手出師等者。此明慈有折伏之用。
提婆達多教阿闍世放護財象欲害如來。
如來舒手現五師子。
實無師子。慈力故爾。
舉石空中等。亦復如是。
如礠石等者。此明慈有攝受之用。
猶如礠石。任運能吸鐵。
火燒薪。葵藿隨日。
亦復如是。如水生火等者。
明慈有斷惡之用。
水中生火。水不能滅。
故因二觀所生無明。
二觀所不能滅。次以枝葉譬前二觀所斷苦集。
次以燈炬譬前二觀所修道滅。
次舉二譬以譬無作。 ^822a4

三求佛智中。初明佛智。
智必有眼。故兼明之。
智即能顯。能顯既廣。
所顯必深。深竪遠橫。
眼智覺了。莫不同遍。
從因至果。究竟具足。
若修下。以譬兼合觀功能也。
目足者。譬圓解行。
到池等者。解行所至。
飲服等者。親食理味四德之水。
水性不別。有冷等殊。
佛性無別。有常等四。
見池等者。池。涅槃也。
盡果德邊。佛性底。
名見池相。見法橫周名見方圓。
見理竪極名見深淺。
體權識實故云方圓。
四即不同。故云深淺。
見即佛眼。飲即佛知。
知見體一。池水不二。
法性無染。名為清淨。 ^822a20

四學大方便者。初通序依體起用。
無謀等者。大智也。
不假先念故曰無謀。
住首楞嚴大定也。 ^822a38

不可思下。總歎智定善巧功用。
即體內方便也。示空中風者。
風界無色。亦令可見。
火不能燒。由中方便。
為此用故。學於中觀。 ^822a42

如彌勒下。寄於二聖以顯善巧。
淨名居士雖俗中長者。
而一生補處。受折嘿然。
為成諸天圓常之機。
自非善巧。安有斯能。
是二大士槌砧更扣等者。
彌勒用權而隱實。
居士談實而弊權。
彌勒以說不退行之槌。
扣淨名之砧。淨名以呵一生補處之槌。
扣彌勒之砧。互為砧磓。
為成器皿。故得法忍由聞菩提。
令難悟者。難悟之人悟偏尚難。
由聞菩提得無生忍。
若非二聖磓砧之能。
安令天子妙位斯在。 ^822a48

又如來等者。寄佛化小以明善巧。
且寄漸初以立化事。
一往稱為不即說大。
四時七教盈縮不同。
無不成令歸乎一極。
乃可名為大巧方便。
是故下。更述化意。
種種方便意在真實。
更以等者。述用權意。
佛智等者。歎佛同體。
權謀叵測。故以下。
重牒前文。用方便結。
令鈍菩薩法華入圓。
是則彌顯善巧之功。
寰中者。謂法界為城。
法王所都。法王不偏。
理性無外。受化會理名契寰中。
若此環字。莊子注云。
如圓環內空體無際。 ^822b16

上二下。寄文殊外化以明權巧。
毗舍離城有尼乾子。
六萬眷屬。身子往化。
皆捨之去。文殊化為異道師徒。
入彼眾中。初同後異。
彼弟子皆付文殊。
用為說法。悉皆信受。
五大精進者。佛悉起行。
方名為大。若有勇健解髻與珠。
故此勇健名之為大。 ^822b32

不動下。引金光明。
果精進況不為二邊所動。
永不退入惡道。不失實相正理。
方名菩提。薩埵。即薩埵王子。
往為大法不惜身命。
已名精進。今至果地起禮骨塔。
復名精進。 ^822b42

上兩觀下。重約賜珠。
比決開權。明精進功妙。
故佛輪正見小眾。
莫不賞賜。前雖隨功。
終歸解髻。一代利物歸乎法華。 ^822c2

三正修中觀者。先且泛舉。
雖知難觀。若直令觀中破細無明。
凡尚不識欲界無明。
故云懸絕。尚非四眼二智所及。
豈肉眼能見情知慮耶。
是故斥云非眼慮等。
例如下。例易況難。
引難從易。故舉二觀以況觀中。
難則俱難。易則俱易。
初舉真況觀真之時。
亦無色像。推陰假漸似漸真。 ^822c8

次以假況。恒沙三昧何由可觀。
但觀於空漸明漸利。
今觀下。次舉例。前但研二智。
漸見中現二智之體。
既是無明。觀此無明即是法性。
自然雙流自然雙照。
如竪說尚似非遙。
況觀色心無非法界。
故二智體並是無明。
言智障者。有三番釋。
初番。二智是中智家障。
故名智障。次又此下。
中智被障。故名智障。
三又能下。能所相對。
得智障名。至此卷末。
具引達磨#CB15106;多羅釋。 ^822c20

云何下。欲觀中道先審觀意。
云何得知二智非智。
以觀審之。知非智相。
既非智相理須觀之。
次觀此下。正明用觀只是三假。
一一假中皆以四句自他研責。
初觀無明即成因假。
言與心相應者。法性為因。
二智為緣。與心相應名所生法。
法即無明。故立無明為所觀境。
此下用觀。四句推撿。
二智叵得。問。若爾。
應唯推無明。云何復與法性對責。
答。中智望之。貶為無明。
今未識無明。但推二智。
法性無明自他共離。
作此推時無明自破。 ^822c34

作此等者。明能推觀。
亦應結成二空等相。
但是文略。遙望見者。
如夜見杌。杌譬法性。
人譬無明。故初觀時二俱未審。
起四句下。合。既云起執。
似初觀中。為成次第居二觀後。
執故失中。故名無常。
前見思等者。述所破也。
不同前二。但破見思及以塵沙。
今推觀智。即破無明。
言金剛者。非二觀智之所能破。
能破須譬龜甲羊角。
觀破下。結名。二觀如文。
此理下。不觀觀。 ^823a4

復次下。明三止。初總明用。
止與觀不別。略列而已。
體是即寂。與前為異。
如持下。引譬。觀無蟲水。
見塵似蟲。而不審實。
十住見性亦復如是。
今全未見。義同不了。
亦可用借前人杌喻。
意亦如是。 ^823a18

復次下。六十四番。
如是下。重示四句方法之相。
句即是門。由一一句皆能通理。
為不了者施設多門。
即以四句為能通處。
非所通理。因能通處見所通處。
故云因門。隨句見理諸句自融。
諸句研試會有相應。
燒名起執。具如前釋。 ^823a26

次觀法性即相續假。
雖觀無明。無明未破。
有一分定。謂為法性。
是故須推為從何生。
此中先牒前法為所觀境。
先法次喻。喻塵杌者。
雙指前譬。前觀無明知非法性。
故喻塵杌。今觀法性知非法性。
所如塵杌。應須觀破。
不了之想。具如破見相續中明。
准前亦應成三止觀等。
文略不說。 ^823a36

如是下。六十四番。
修觀法爾。故無餘途。
三觀真緣。即相待假。
初明行。相待為境。
即觀法性無明觀智。
初總立。應知此智未見中理。
故知非智。推此非智待誰得名。
亦有二待。望佛為橫。
我當為竪。 ^823a48

如是下。列句。若緣下。
用句。但破真緣。共離自壞。
緣在地前。故云無常。
若從緣生。即從無常生。
終無此理。若其諸佛及我將來。
是真修者。真不名修。 ^823b8

釋此下。寄慈辨失。
真自下。正判。四句觀成。
橫竪俱無障亦叵得。 ^823b14

何以故下。釋無明體。
何故叵得。待智故有。
智無故無。所觀既無。
能亦叵得。 ^823b18

若執下。辨失。初明是障故失。
次若不下。不執故得。
以能通故。成門名得。 ^823b22

若得下。能契於所。
所亦成得。四既無四。
一亦無一。此中闕六十四番。 ^823b26

若有下。次明化他。
問。前之二觀亦應化他。
答。自行未滿。所謂下。
別釋初緣修。有法有譬。
法中云無常等者。
如前所說。前為破故。
故云不應。今明隨機。
語同意別。無常望常。
無常是他。故大經破外道中云。
汝法中因常而果無常。
何妨我法因雖無常而果是常。
故可從緣而生於真。 ^823b30

又云下。譬他生。伊蘭如無明。
旃檀如法性。故闍王自述云。
今我得見從伊子生旃檀樹。
旃檀樹者。即是我身無根信也。
法王性種自也。從穀生故名之為種。
糓種不變故名為性。
從我心生。義之如種。
無始不變。故名為性。
不同從佛。故名為自。
次因滅等為共者。
由自法性。乃外觀他。
故名為共。或言下。
離非內非法性。非外非緣修。
一一句末皆應結云。
得是智慧。無得等者。
結前觀成。以成離性。
故云無得。得是智故。
故云得。得即是假。
無得即空。得無所得即是中道。
諸菩薩下。作論申門。
天親地論。法性成自。
餘三准知。中論申空。
餘三准知。若得門意。
四性起機。則無所牟楯。
牟字應作矛。兵器也。
應作盾。傍牌也。如楚有貨矛盾者。
言自相違。 ^823b40

若用下。依門中悉以修止觀。
經論下。功能。如此下。
明門中觀行功德允合也。 ^823c18

問下。料簡。初問者。
二既相即。應俱破顯。
答意者。雖俱假立。
終無並住。雖無並住。
無明在故。假立二名。
法性生時二名俱泯。
次問者。既二法不並。
何故相即。應立對門。
文且一邊。所以不更論一邊者。
欲於迷示理故也。
答中二喻。初喻意者。
具用二對。如為不識。
一句冠下。二句約人。
各迷故須互示。從一人說終但一邊。
恐迷氷水。更引珠喻。
何者。氷水二法。以互相傾。
易生別計。故舉珠體勝彼相傾。
故水火珠過緣生二。
雖從珠喻。應存氷水。
合喻可知。 ^823c22

次位者。初釋修證存次第故。
故用地前為二方便。
至初地已任運遮照。
故前後遮照以為登地方便。 ^823c40

次修下。斥權。先立三人。
即通八地。別人初地。
圓人初住。 ^823c44

若別接下。明通八地。
被接者知。方乃得云。
七地論修。八地論證。
若第三卷從下根說。
故八地聞中。九地伏無明。
十地破無明。此中中根上根亦可四五地接。
教多從下。其位定故。 ^823c48

如此下。斥於通別。
雖即亦破無明。權說位高。
是故須破。初心不得修乾慧者。
問。通人乾慧初心得修。
何故斥云不得修耶。
答。舉劣況勝。當教乾慧自有三賢。
初心且令修五停故。
自望念處亦未得修。
次斥別位者。初立信心經六十劫。
豈可得論迴向修中。 ^824a8

次今明下。正明圓位。
初文五品。引法華經。
釋成三觀。空坐中衣假室。
復以定慧助釋衣等。
座畢竟故空圓。衣寂滅故中圓。
室慈大故假圓。又皆云如來。
故三皆圓。即相似位。 ^824a18

見鶴下。譬。大經云。
見有二種。一相似見。
二了了見。故以見鶴名相似見者。
如眼見色觀。故以見鶴名相似見。
了了見者。如眼見色觀行尚見。
況相似耶。次引例。
可知。 ^824a26

今五品下。正明中位。
次引華嚴以證初住。
六根位中破界內盡。
且名無餘。進破無明方過牟尼。
三藏當教全無此義。
故無明破。約教云過。 ^824a34

始自下。顯觀功能。
不待等者。斥通七地。
何暇觀喜。斥別初地。
故楞伽云。菩薩住如如已。
昇歡喜地。如何七地同二乘耶。
自教相違。未曾疎理。 ^824a40

前教下。正判。教彌實。
位彌下。教彌權。位彌高。
故通八地。別乃初地。
圓則初住。法華下。
引證。方便證權。實事證實。 ^824a46

復次下。更歷教判。
前尅入中。列三雙流。
今通從名。故兼三藏。
故三藏教。空有中名。
位在佛地。 ^824b4

雖言下。明圓實位。
次舉譬。次例釋者。
若例入禪。應多品數。
前兩觀後等者。次第至此。
方應結逼。已如前述。 ^824b8

今中道下。結成二空。
無明結前初番。法性結前次番。
不依等結前第三。
不依四句。性空無猗。
無著相空。 ^824b12

次引淨名。具二空故。
故稽首禮。以空喻空。
故曰如空。無復性相。
故曰無依。 ^824b14

次約橫門。初來意中。
先法。次譬。從淺至深故云徑直。
門門意等故名為齊。
俱列意等故名為並。
若橫等者。次說門意。
橫竪雖異。無不見實。 ^824b20

橫門者。次正釋。先列八不。
一論具八。故此列之。
瓔珞文同。一論下。
指廣中論。下引論攝相。
以二攝六。及垢淨等論。
問。諸法無量。何故列八。
答。法雖無量。此八攝盡。
故知諸教名異。不出此八。
論中自以初二攝六竟。
問。云何須餘六。答。
為成初二。以是而言。
雙雙互攝。故今一切皆入無生。
餘展轉入。准此可知。 ^824b26

初云若無生門至亦如是者。
將無生門中陰入互發十雙來入諸門。
次若無生門下。是將十法成乘中初文。
及不思議中界如三千來。
此中存略。但云種種。 ^824b36

次若生下。是將安心來。
次若無生下。是將破遍來。
今正是破遍門中度入。
故文相最廣。餘者相從。
此識有無下。是將入空文來。
但是破見。餘者皆略。
次若無生下。是將入假中知見假重數文來。
餘者皆略。次若無生下。
是將入中觀無明文來。
次從自滅下。是將入中觀法性文來。
從自待下。是將觀真緣文來。
前文觀無明等。為自他故。
前中道觀。攬前空假合為三諦。
故今一一皆成三諦。
前推無明文具有四句。
今但有自生餘三句。
略前觀法性是相續假。
今所以云自他滅等。
若云生者。對前不便。
次相待文云自待者。
相待四句亦作自他等責。 ^824b42

次若無生下。是將結遍文來。
准文次第。合在三觀後。
故今度入。正在此中。
次若無生下。總結。 ^824c16

若得下。次明二經度入。
初通明入相。於中先明無行。
初云諦者。境也。智是依境起解。
菩薩是發心安心。
文破見等。是破遍。
生死是通舉始終。
行位等。即當下文。
通塞乃至正助位。
是次位。通攝安忍。
及以離受。過此必能教。
故云教也。次金剛者。
初通引不住。次境智下。
即是十乘。不住境智乃至見思等。
略舉初三文來。無於破遍度入故也。
不住初地。更引經中不住文來。
地尚不住。以未極故。
況復住於境智等耶。 ^824c20

此無住下。更重判位。
故仁王下。釋判位。
通言三處皆破無明。
是故分得金剛無住。
釋迦下。究竟金剛。 ^824c36

若爾下。釋疑。常途云。
在伏位故云斷道。
無金剛耳。仁王既云釋迦有者。
故斷道有。又云斷道有者。
不遮等覺。意通初後。
言度曲者。如世管絃。
諸曲無數。管絃如橫。
諸曲如竪。初章根本妙慧旨歸。
度曲之初。廣大若是。
入道為理。餘三屬事。
千從之解。少分為言。 ^824c40

次更料簡可知。答中。
初章對餘名為二義。
初正示自行能通之門。
故云世二等。若言下。
他解。次又他下。化他前各各入。
故成自行。是則等歎門也。
云何下。結酬及門中四悉。
以歡喜等對四悉。
文相可見。 ^825a2

次明一心者。內外偏圓。
有執皆破。破故兼申一切經論。
故見思破位大小不同。 ^825a10

若無生下。明橫竪門。
度入一心。雖種種下。
結成一心。但一心下。
分門解釋。先釋總門。
對貪等別。於中初示觀法。
若不得等者。明度入意。
言懸超者。不同橫竪。
複疎到入者。自行未委故如踈。
利他分別故如複。
去已復來名為到入。
亦云却入。行計未窮故名却入。
自未極故。次第三諦皆入一心。
故云妙空等。 ^825a14

如是等下。次約一心開佛知見。
知見只是止觀別名。
於彼念念剎那。眾生無不皆以寂照達之。
寂照為因。眼智為果。
何必初住方名為開。
如開三乘。亦只示其執心寂照。
今此亦然。何有異趣。 ^825a26

法華下。引意根者。
意攝餘故。引仁王者。
至佛無報方得淨名。
今通論之。故佛亦名報。
次引金光明。亦證報身。
次引寶性。釋金光明。 ^825a34

次歷餘一心者。將向一心以歷餘心。
夫有心者莫非無明。
故初總觀。若非其宜。
離總出別。問。初只云識。
今何以云欲等心耶。
答。前云識者。是諸心家之識。
今云欲等。是識家之諸心。
問。貪等煩惱何名為陰。
答。雖是煩惱。善惡陰攝。
復非報陰。故名貪等。
以非報故。故下復更歷於餘陰。 ^825a40

次前來下。例餘陰入等。
問。此觀識陰。例各應居十乘之後。
那在此中。答。因破遍故。
於此例便。故從此下乃至離愛。
俱觀五陰所以通塞。
撿校諦緣。道品．念處居首正助。
助於道品。下三只觀陰等位耳。 ^825b4

次問答中。初問如文。
答中答入空因緣。
初總答。何者下。別列。
夫生死下。別釋。對五可知。
應知須與入假大同。
自脫同大悲。脫他同本誓。
慧命同利智。無漏同方便。
諸位同精進。假居空後。
故云例後。夫空觀下。
答假無四門。小藏大衍。
偏三圓一。皆有破於見思入空之位。
然門別故須辨門。
智障者。引古人釋智障之義。
達磨鬱多羅。此云法尚。
自集諸經宗要之義。
名增一集。大師引用多無破斥。
既是他義略依他釋。
先徵起。智有去。答。
證智在佛。識屬二乘。
斷惑名智。淺近名識。
體達等者。體即實理。
小智違理仍名順想。
復與佛菩薩智為障。
故名智障。又佛於二障等者。
煩惱及智。 ^825b12

次引大經證。心謂無漏。
證謂證智。
次引地持釋涅槃意。
但智慧名別耳。 ^825b34

次若以下。轉釋地持慧解脫也。
即是無明障於證智名為智障。
破無明故。得智無障。 ^825b38

次引入大乘證於無明是智障義。
二障下。轉難。從無明下。
釋。次引例釋智障。
兩俱生死。得名處各別。
無明亦如是。如無為生死。
愛即四住下。釋煩惱異無明也。
無明即是智。煩惱性相傾。
故云解惑不俱。言無為生死者。
攝大乖論七生死中方便生死是也。
并法界生死俱是無為。
且借方便。例即智惑。 ^825b42

復次下。釋愛同煩惱故與無明別。
從果起因。因復至果。
故云相續。即功能也。
能令下。釋名。雖無明下。
釋無明功能。二用既殊。
二義不等。 ^825c6

無明下。正釋無明為智障。
雖俱解脫。枝本別故。
得名不同。次無明性迷下。
重釋無明親能障智。
得智障名。故云義顯。 ^825c12

次無明有二種下。
簡名體別。故障不同。
先問意者。所迷雖別。
同名無明。云何無明獨名智障。
次引地持。通論名同。
別論須異。能所不同得名不一。 ^825c18

若爾下。釋向地持人法無我俱是所迷。
俱名為理。二無我智俱名淨智。
煩惱及智俱為種智家障。
又智去。從事智被障得智障名。 ^825c24

若爾下。徵向所解。
從照事去。會向二解。
以古人釋有二不同。
或以諸法被障。或以無明能障。
論主評之。故云無二。
所照雖異智體不別。 ^825c30

又心智下。出異解。
初有人下。意明迷理為智障。
以滅想去。引小對辨。
乘滅想亦名滅智。
此是斷滅。今滅智障心不可滅。
故分別心實不可滅。 ^825c36

又非條然下。重釋。
中道中智非條然別。
以體同故。故不可斷。
次是以下。引證。福如無明。
菩提如智。 ^825c42

人作下。破世執見。
見有斷不斷。智體無殊。 ^825c46

次問者。釋妨也。瓔珞唯云初地三觀現前。
前釋雙流何故分三。
答。借義相成。能成所成相對故三。
別雖是權。瓔珞最定。
以此定文成於高下。
借高成下故有通教八地。
借下成高故有圓教初住。
此一問答。拾遺故來。
非關智障。此後非次。
止觀輔行搜要記卷第六
 ^825c48
