念佛三昧　〔出檀几叢書二集卷二十三〕
author:: 姑蘇　金人瑞　聖歎　著
undefined:: 
娑婆世界。釋尊住持。
華藏世界。盧舍那世尊住持。
釋尊新成佛。盧舍那本成佛也。
他方世界。有阿彌陀佛。
住于極樂國土。一花一世尊。
非算數譬喻之所能及。
所以阿彌陀經。為無問自說經。
首題佛說阿彌陀。
下加不得一佛字。 ^470b12

然燈佛者。一微塵佛也。
釋迦佛者。無量微塵佛也。
釋迦佛者。名為病愈。
阿彌陀者。名本無病。
世尊說阿彌陀經。
另一施設。與諸經不同。
乃是為一切眾生。
畢竟不能破我故。
特地全舉法界。說你本住在極樂國土中。
各各蓮花化生。有甚不好。
譬如醜婦人一般。
貯之洞房深宮。亦自覺標致也。 ^470b22

喜怒哀樂四字。以樂為極。
所以知之學者。好之聖人。
樂之即天地也。 ^470b32

蓮花取相連義曰蓮。
〔三世相連花有房房有蔤〕因非實相曰花。
一一眾生。各坐一花。
花開見佛。則見釋迦佛也。
極樂國土九品化生。
上品上生者。乃是彌勒一生補處。
于此成佛。下品下生者。
乃是阿鼻大地獄罪人。
于此成佛。是人因犯極惡大罪。
下阿鼻獄有善知識。
以種種因緣。唱阿彌陀佛。
如千年暗室。一燈照之。
而此罪人聞此名字。
地獄即在蓮花中。
而此蓮花。即在極樂國土中。
而此極樂國土。為阿彌陀佛世界中。
此阿彌陀佛世界。
乃即在無量大地獄內一罪人之八識田中。
是人總犯極惡大罪。
不敵阿彌陀名字。
所以地獄應時粉碎。
此謂下品下生也。 ^470b34

菩薩不願住於惡濁世界。
則不得不求生極樂。
然而得生極樂。乃是果事。
欲獲果者。先須造因。
云何造因。念佛三昧是也。
念佛之法。不可以妄心念于遙佛。
亦不可以妄心念於妄心。
何以故。妄心者。是生死因。
不能感通于本際故。
以生死因不能感通故。
故佛本不遙而遂遙也。 ^470c16

復次妄心念于妄心者。
凡夫正為妄心連持。
至墮地獄。今復教以如是念佛。
彼即以前妄心為念。
後妄心為佛。或以前妄心為佛。
後妄心為念。如是即與世間流浪何異。
是故此法所不應用。 ^470c26

夫念佛之法。不應先見佛次作念。
正應先念成次見佛。
所以者何。若先見佛。
佛是何事。如是名為大妄語人。
又即使感應道交。
佛或示現。然佛來尋念佛去久矣。
又況能念正是妄心。
妄心何可唐突於佛。
所謂先念成次見佛者。
念是實。佛是假。菩薩以本際為念。
而以妄心為佛。問何故不以妄心為念。
本際為佛。答本際者不可見。
不可見則不能令行人發歡喜心。
又本際纖塵不立。
若行人於念處用力。
即大不應。又師子乳用玻瓈盞盛。
他器不受。若行人欲以妄心念本際。
譬如毒器盛師子乳。
終竟不受。 ^470c32

又念佛三昧。對住生死。
若用妄心追逐。終入生死海無疑也。
〔終〕
 ^471a4
