
other:: 
pin:: 大方廣佛華嚴經綱要卷第三十五
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
pin:: 十地品第二十六之二
commentary:: 
第二離垢地所以來者，論云：如是已證正位，
依出世間道因清淨戒，說第二菩薩離垢地。
言正位者，即初地見道是出世間，依此修於三學，戒最在初。
前地雖證真有戒，未無誤犯。
又以十度寄明地位，前施此戒，故次明之。
下八準此。言離垢者，慈氏云：由極遠離犯戒垢故，
謂性成就，非如初地思擇護戒，亦名增上。
戒住此地斷邪行障，謂所知障中俱生一分，
及彼所起誤犯三業，能障二地。
由斯二地說斷二愚及彼麤重：一、微細誤犯愚，
即上俱生一分此能起業；二、種種業趣愚，即彼所起誤犯三業。
言最勝真如者，謂此真如具無邊德，於一切法最為勝故。
此亦由翻破戒之失為無邊德，以成於戒得最勝故。
orig:: 
　　諸菩薩聞此，最勝微妙地，其心盡清淨，
　　一切皆歡喜，皆從於座起，踊住虗空中。
　　普散上妙華，同時共稱讚。
commentary::  ^754c12

次正釋，文分三分：初讚請分，二正說分，三重頌分。
今初，五頌分二：初三慶聞初地，二請說二地。
今初，前二經家敘其三業慶喜。
orig:: 
　　善哉金剛藏！　大智無畏者，善說於此地。
　　菩薩所行法。
commentary::  ^754c44

後一發言申讚，領前請後。
orig:: 
　　解脫月菩薩，知眾心清淨，樂聞第二地，
　　所有諸行相，即請金剛藏：　大慧願演說。
　　佛子皆樂聞，所住第二地。
commentary::  ^755a6

後二：初序，後請。
orig::  ^755a14

爾時，金剛藏菩薩告解脫月菩薩言：佛子！
菩薩摩訶薩已修初地，欲入第二地，當起十種深心。
commentary::  ^755a16

第二、正說分中，先明地相，後彰地果。
前中分二：一、發起淨，即是入地心；二、佛子！
菩薩住此離垢下，即住地心。
三聚無誤，地中正行名自體淨，直心起彼名發起淨。
初中有三，謂標、列、結。
今初，標也。深心者，深契理事故。
標深列直，義一名異。
言直心者，則令自體淨中性戒成就。
性戒有二：一、久積成性，二、真如性中無破戒垢。
今稱如持，使得性成，故云成就。
orig::  ^755a20

何等為十？所謂：正直心、柔軟心、堪能心、
調伏心、寂靜心、純善心、不雜心、無顧戀心、
廣心、大心。
commentary::  ^755a34

二、徵列中有十句：初句為總，餘九為別。
別中，前四律儀，次三攝善，後二饒益有情。
orig::  ^755a38

菩薩以此十心，得入第二離垢地。
commentary::  ^755a42

第三結行入位。由上十心成就上品極圓滿故，
入斯戒住，以此十心為發起淨。
下文第一自體淨中明三聚淨戒，即分為三：
初攝律儀戒，二攝善法戒，三攝眾生戒。
此三聚戒攝前三位：初攝治地住；次攝饒益行，
思彼眾生墮惡等故；後攝不壞迴向，謂有智願等於法寶等皆不壞故。
律儀通於止作，攝善唯約善行。
此二自利，後一唯約利他。
orig::  ^755a44

佛子！菩薩住離垢地。
commentary::  ^755b10

今初、律儀，分三：初、標所依，謂離垢地戒增上故。
orig::  ^755b12

性自遠離一切殺生，不畜刀杖，不壞怨恨，
有慚有愧，仁恕具足，於一切眾生有命之者，常生利益慈念之心。
是菩薩尚不惡心惱諸眾生，何況於他起眾生想，故以重意而行殺害？
commentary::  ^755b14

二、正顯戒相中有十善業道，即為十段。
今初，離殺，分二：初總明；次不畜下，別顯。
今初，性自遠離，文屬殺生，義該下九，謂自性成就十善業道，
即自性戒。然離有三種：一、要期離，謂諸凡夫；
二、方便離，所謂二乘；三、自體離，謂諸菩薩。
契窮實性，自體無染。
然離亦有四：地前離現行，登地離種子。
除誤犯，顯性淨，正當二地。
次別顯中有三種離：一、離因，謂離殺因緣；
二、於一切下，對治離，謂離殺法；三、是菩薩下，
果行離，即離殺業。
今正不殺，故名果離。
orig::  ^755b22

性不偷盜，菩薩於自資財常知止足，於他慈恕不欲侵損，
若物屬他起他物想，終不於此而生盜心，
乃至草葉不與不取，何況其餘資生之具？
commentary::  ^755b40

第二、離盜。初句總。
非理損財，不與而取，故名為盜。
別中亦三：一、因離；二、於他下，對治離；三、
若物下，果行離。因中，止謂少欲，足謂自足。
自之所有，尚生止足，故無盜。
orig::  ^755b46

性不邪婬，菩薩於自妻知足不求他妻，
於他妻妾、他所護女、親族媒定及為法所護，
尚不生於貪染之心，何況從事？
況於非道？
commentary::  ^755c6

第三、離邪婬。乖理曰邪，深愛曰婬。
別中亦三：一、因離，謂自妻知足。
此亦二意：一、內心知足，離於起因；二、自足妻色，離受畜因故。
此由寄報輪王，相同世間，故得示有妻妾耳。
二、對治離，謂不求他妻。
現在梵行淨故，不求未來妻色。
他人之妻，蓋不在言。
三、於他妻下，明果行離。
亦有麤細：細約起心，麤約從事。
orig::  ^755c12

性不妄語，菩薩常作實語、真語、時語，乃至夢中亦不忍作覆藏之語，
無心欲作，何況故犯？
commentary::  ^755c26

第四、離妄語。違想背心，名之為妄。
別中分二：初對治離；次乃至下，果行離。
今初。對治即是因離。
不別明因，有二義故：一、無外事，謂無刀杖、
妻財之外事故，無受畜因；二、無異因故，
謂但用誑他思，即妄語因，無別貪等以為異因，異因即起因故。
離彼誑心即誠實語，實語即是雜心對治，故對治離即是因離。
不同身三各具三離，口四唯二，意三唯一。
orig::  ^755c30

性不兩舌菩薩於諸眾生無離間心、無惱害心，
不將此語為破彼故而向彼說、不將彼語為破此故而向此說，
未破者不令破、已破者不增長，不喜離間、
不樂離間，不作離間語、不說離間語，若實、若不實。
commentary::  ^755c44

第五、言不乖離，名離兩舌。
兩舌事成，能令離間別中亦二：初、對治離；
後、未破下，果行離。
對治離者，即不破壞行，此唯約心；果行離者，
通心及事，即是差別。
orig::  ^756a4

性不惡口，所謂毒害語、麤獷語、苦他語、
令他瞋恨語、現前語、不現前語、鄙惡語、
庸賤語、不可樂聞語、聞者不悅語、瞋忿語、
如火燒心語、怨結語、熱惱語、不可愛語、
不可樂語、能壞自身他身語，如是等語皆悉捨離，
常作潤澤語、柔軟語、悅意語、可樂聞語、
聞者喜悅語、善入人心語、風雅典則語、
多人愛樂語、多人悅樂語、身心踊悅語。
commentary::  ^756a12

第六、言不麤鄙，名離惡口。
別中分二：初果行離；後常作下，對後諸業。
望治果行，非全次第，故先顯治，後能離果。
今此先明果行中，先明所離，後明能離。
初中有十七語，句各一義：前四總顯惡言體、
用，後十三語重顯前四。
疏有多義：
orig::  ^756a26

性不綺語，菩薩常樂思審語、時語、實語、
義語、法語、順道理語、巧調伏語、隨時籌量決定語。
是菩薩乃至戲笑尚恒思審，何況故出散亂之言？
commentary::  ^756a36

第七言辭不正，故云綺語。
其猶綺文，總離可知。
別中亦二：先對治，後果行。
前中八語，初一為總，故下結云戲笑尚恒思審，
是以菩薩常樂三思而後言，則無散亂矣。
下七語別，時之一字亦總亦別。
總者，上言思審者，思合其時語默得中也。
別者，下七種語皆明其時，略有三義：一教化時，
謂稱適其機；二教受時，即實義法三種語；
三教誡語，即順道理等四種語。
即律中五義：一制，謂有罪者治；二聽，謂無罪者聽；
三舉，謂有過者舉；四折伏，謂折攝合宜，
故云巧調伏；五令喜，謂有實德者稱揚令喜，故云決定。
隨時籌量者，若制若聽若舉若折，皆須適時，故總結之。
二是菩薩下果行離中，亦以輕況重。
orig::  ^756a42

性不貪欲菩薩，於他財物他所資用，不生貪心不願不求。
commentary::  ^756b18

第八、離貪，此下意。
三、但有對治者，以貪等是業有之本，更無所依，故非果行。
非果則不可更立異因，故但有其一。
今初。離貪，謂離求欲心。
別中有三：一、於他財物是事，二、他所資用是體，
三、不生貪等明差別。
初始欲名求，次希得屬己為願。
orig::  ^756b22

性離瞋恚菩薩，於一切眾生恒起慈心、
利益心、哀愍心、歡喜心、和潤心、攝受心，
永捨瞋恨、怨害、熱惱，常思順行仁慈祐益。
commentary::  ^756b32

第九離於忿怒含毒，故云離瞋。
別中有三：一別顯能治，二永捨下總顯所治，三常思下類通治益。
別中六種心，論攝為五：一於怨生慈心治；
二於惡行生利益心治；三於貧苦生哀愍歡喜心治；
四於樂眾生生和潤心，論名利潤，治彼染著無利潤故；
五於發菩提心人起攝受心，攝令成故。
orig::  ^756b38

又，離邪見菩薩住於正道，不行占卜，不取惡戒，
心見正直，無誑無諂，於佛、法、僧起決定信。
commentary::  ^756c2

第十、離於乖理推求。
不言性離者，蓋文略耳。
別中治七種邪見：一、住正道者，治異乘見，
小乘對大非正道故；二、不行占卜，治虗妄分別見，
即是邪見，夫吉凶悔吝由愛惡生，故云邪見；
三、不取惡戒，治於戒取；四、心見正直，治於見取；
五、無誑者，治覆藏見；六、無諂，治詐現不實見；
七、於佛法下，治非清淨見。
orig::  ^756c6

佛子！菩薩摩訶薩如是護持十善業道常無間斷。
commentary::  ^756c18

第三、佛子下，結成增上戒。
上攝律儀竟。
orig::  ^756c20

復作是念：一切眾生墮惡趣者，莫不皆以十不善業。
commentary::  ^756c22

第二、復作是念下，攝善法戒。
謂非唯律儀不闕、不斷，常攝善法亦無斷、闕。
文中分三：初、略觀不善，起攝善行；次、佛子下，
廣觀障治，起攝善行；三、如是方便下，總結勸修。
今初，分二：先明觀智；後是故下，明起願行。
且初
orig::  ^756c24

是故我當自修正行，亦勸於他令修正行。
何以故？若自不能修行正行令他修者，無有是處。
commentary::  ^756c34

後起願行者，由念眾生惡因果故，便起大悲修二和行。
orig::  ^756c38

佛子！此菩薩摩訶薩復作是念：十不善業道是地獄、
畜生、餓鬼受生因。
commentary::  ^756c42

第二、廣觀障治起攝善法中，謂觀五重善法，
謂人、天、聲聞、緣覺、菩薩、佛也。
意於上上清淨佛善起增上心，求學修行攝善法戒清淨行故。
orig::  ^756c46

十善業道，是人天乃至有頂處受生因。
commentary::  ^757a4

後攝觀十善，具諸法門。
然通相而辨，善皆能治，以順理益物，正反惡故，文有五重。
今初、人天十善。
orig::  ^757a6

又此上品十善業道，以智慧修習，心狹劣故，
怖三界故，闕大悲故，從他聞聲而解了故，成聲聞乘。
commentary::  ^757a10

第二、辨三乘善，各有三段。
今初、聲聞乘善：初、標所修善；次、以智慧下，
顯所用功異；三、成聲聞乘，結成自乘。
orig::  ^757a14

又此上品十善業道，修治清淨，不從他教，
自覺悟故，大悲方便不具足故，悟解甚深因緣法故，成獨覺乘。
commentary::  ^757a20

第三、緣覺善所用異中，初句總明，以能修習名修清淨，未能圓修不名具足。
方便謂教法，以緣覺出世無九部法故。
orig::  ^757a24

又此上品十善業道，修治清淨心廣無量故，
具足悲愍故，方便所攝故，發生大願故，
不捨眾生故，希求諸佛大智故，淨治菩薩諸地故，
淨修一切諸度故，成菩薩廣大行。
commentary::  ^757a30

第四、菩薩十善所用異中，修治清淨是自利心，
廣是利他無量即大乘心，是二利行體。
具足悲愍是菩薩用，方便所攝即四攝，
攝生是彼悲力，發生大願即淨深心，當初地。
二、不捨眾生即不退轉地，雖得寂滅不捨眾生即八地。
三、希求佛智等即受大位地，即當第十地。
orig::  ^757a38

又此上上十善業道，一切種清淨故，乃至證十力、
四無畏故，一切佛法皆得成就。
是故我今等行十善，應令一切具足清淨。
commentary::  ^757b2

第五、佛善。上上是總，一切下別。
有四種義顯上上事，前三屬佛，後一菩薩思齊。
一切智中自在純熟方名具足，亦滅習氣故云清淨。
orig::  ^757b8

如是方便，菩薩應學。
commentary::  ^757b14

結勸可知。
orig::  ^757b16

佛子！此菩薩摩訶薩又作是念：十不善業道，
上者地獄因，中者畜生因，下者餓鬼因。
commentary::  ^757b18

第三十、不善業道下，利益眾生戒長。
文分二：初廣明攝生；後如是護持於戒下，結成益生之戒。
前中顯此戒增，有五種義：一、智，二、願，三、
行，四、集，五、集果。今初，言智者，謂善知眾生苦因、果故。
文分為三：初、總明知因；二、於中下，別顯知果；
三、佛子下，結成苦因。
今初，總中，果有三塗不同，因有三時階降。
論名、時差別，疏有多義。
orig::  ^757b22

於中殺生之罪，能令眾生墮於地獄、畜生、餓鬼。
若生人中，得二種果報：一者、短命，二者、多病。
commentary::  ^757b36

十惡即分為十：初、殺生中，殺令夭折，不終天年，
故得短命，即正惡等流。
二、未死受苦，故獲多病，即方便等流。
怖無精光，感外增上資具等物，乏少光澤。
orig::  ^757b40

偷盜之罪，亦令眾生墮三惡道。
若生人中，得二種果報：一者、貧窮，二者、共財不得自在。
commentary::  ^757b46

二、盜損彼財，故獲貧窮。
令其不得稱意受用，故共財不得自在。
感外田苗，霜雹損耗。
orig::  ^757c2

邪婬之罪，亦令眾生墮三惡道。
若生人中，得二種果報：一者、妻不貞良；
二者、不得隨意眷屬。
commentary::  ^757c6

三婬中，令其妻不貞良，方便詃誘，故婬之穢污，感外臭惡塵坌。
orig::  ^757c10

妄語之罪，亦令眾生墮三惡道。
若生人中，得二種果報：一者、多被誹謗，
二者、為他所誑。
commentary::  ^757c14

四、妄語等流。又誹謗約違境，被誑約違心，言無實故。
orig::  ^757c18

兩舌之罪，亦令眾生墮三惡道。
若生人中，得二種果報：一者、眷屬乖離，
二者、親族弊惡。
commentary::  ^757c22

五、兩舌中令他離間親友成怨故。
orig::  ^757c26

惡口之罪，亦令眾生墮三惡道。
若生人中，得二種果報：一者、常聞惡聲，
二者、言多諍訟。
commentary::  ^757c28

六惡口中，語體惡故，語用惡故，言恒有諍，違惱他人。
orig::  ^757c32

綺語之罪，亦令眾生墮三惡道。
若生人中，得二種果報：一者、言無人受，
二者、語不明了。
commentary::  ^757c36

七、綺語，言無人受，機不領故；語不明了，自綺錯故。
orig::  ^757c40

貪欲之罪，亦令眾生墮三惡道。
若生人中，得二種果報：一者、心不知足，
二者、多欲無厭。
commentary::  ^757c42

八貪欲中，已得不足故，未得欲求故。
orig::  ^757c46

瞋恚之罪亦令眾生墮三惡道，若生人中得二種果報：
一者、常被他人求其長短，二者、恒被於他之所惱害。
commentary::  ^757c48

九、瞋恚中二種等流，似前輕後重，見其不可意故；
求其長短，二惱害彼故。
orig::  ^758a6

邪見之罪，亦令眾生墮三惡道。
若生人中，得二種果報：一者、生邪見家，
二者、其心諂曲。
commentary::  ^758a10

十、邪見還生。邪見之家，心見不正，故多諂曲。
orig::  ^758a14

佛子！十不善業道能生此等無量無邊眾大苦聚。
commentary::  ^758a16

三、結成苦因，無邊苦聚由此生故。
orig::  ^758a18

是故，菩薩作如是念：我當遠離十不善道，
以十善道為法園苑，愛樂安住。
commentary::  ^758a20

第二、是菩薩下，明願。
依智起願，願為眾生自修善故。
但離惡因，惡果自亡；願修善因，善果自至。
orig::  ^758a24

自住其中，亦勸他人，令住其中。
commentary::  ^758a28

第三、自住下，明行。
依願起行，如誓修故。
於中，初依前願以起自行；後亦勸下，依於自行正攝眾生。
orig::  ^758a30

佛子！此菩薩摩訶薩復於一切眾生，生利益心、
安樂心、慈心、悲心、憐愍心、攝受心、守護心、
自己心、師心、大師心。
commentary::  ^758a34

第四、佛子下，明集者，依增上悲，念眾生故，生十種心。
謂依前攝善，起悲攝生，名戒增上。
今依上悲，欲拔眾生，悲心能起利眾生事，故名為集。
集者，益物之心。就中別相為八種眾生：
一、於惡行眾生，令住善行，故名利益；二、
為苦眾生，令得安樂；三、於冤憎眾生，慈不加報；
四、於貧苦者，悲欲拔之；五、於樂眾生，愍其放逸；
六、於外道，攝令正信；七、於同行者，護令不退；
八、於攝一切菩提，願眾生取於自己；九、
觀彼眾生乘大乘道進趣之者，敬之如師；
十、觀集具足功德者，敬如大師。
後二通攝為一菩提，故唯有八。
第五、作是念下，集果。
依前悲心，起勝上欲，欲拔濟故。
約前#CB15072;濟，通有四種眾生：
一、化顛倒眾生，二、化欲求眾生，三、化有求眾生，
四、化梵行求眾生。
文中為十類：初有一類，二有五類，三有二類，四有二類。
皆言：又作是念，文各有二：先觀所化；次我當下，興拔濟心。
前即所治，後即能治。
今十類生，一一生所容有如前十心拔濟。
十中，初一解邪？餘九行邪？
且初
orig::  ^758a40

作是念言：眾生可愍，墮於邪見、惡慧、惡欲、惡道稠林。
commentary::  ^758b28

第一、化顛倒眾生。
先所化中，邪見為總，謂四顛倒。
理外推求，故名邪見。
常、樂二倒，名為惡慧；我、淨二倒，名為惡欲。
惡道稠林者，結其邪見為諸過因，上為所治。
orig::  ^758b30

我因令彼，住於正見，行真實道。
commentary::  ^758b38

後能治住於正見，翻上邪見真實道，翻上惡道稠林。
orig::  ^758b40

又作是念：一切眾生分別彼我互相破壞，
鬪諍瞋恨熾然不息，我當令彼住於無上大慈之中。
commentary::  ^758b44

第二、化欲求眾生中有五類，分二：初三化現得五欲，
受用生過；後二化未得五欲，追求時過。
前中即分三段：一、受用不共財，二、受無厭足財，
三、受貯積財。今初。
已得之物不與他共，於費用時生瞋過也。
先明所治互相破壞，有二：一、鬪諍於言中；
二、分別彼我，乃對冤於心中。
瞋恨已下，結其增長。
由瞋恨故，思念作報，身心惡行熾然不息。
能治中，以慈治瞋，如來之慈乃名無上。
orig::  ^758b48

又作是念：一切眾生貪取無厭，唯求財利邪命自活，
我當令彼住於清淨身、語、意業正命法中。
commentary::  ^758c16

二、化無厭財，眾生求時無厭，以生貪過。
初所治中有二：一、貪取無厭，明內心難滿；
二、唯求財利者，形於身口，邪命自活。
結上三業，次三業正命以為能治。
orig::  ^758c20

又作是念：一切眾生常隨三毒，種種煩惱因之熾然，不解志求出要方便。
我當令彼除滅一切煩惱大火，安置清涼涅槃之處。
commentary::  ^758c28

三、化受貯積財眾生，積而不散，順生三毒，增煩惱過。
初治中，染著生貪，散用生嗔，癡迷上二。
言種種煩惱因之熾然者，謂寶玩受用，數為煩惱之所燒故。
癡迷於此，無求出意，故云不知出要。
能治中，涅槃清涼，煩惱火滅故。
orig::  ^758c34

又作是念：一切眾生為愚癡重闇妄見厚膜之所覆故，
入陰翳稠林，失智慧光明，行曠野險道，起諸惡見。
我當令彼得無障礙清淨智眼，知一切法如實相，不隨他教。
commentary::  ^758c44

次二、有二願化未得五欲進求時過，即造業眾生，
分二：初一、明追求現報，造諸惡行；後一、
明追求後報，造有漏善因。
今初。先所治中有四種過：一、愚癡覆心過；
二、入陰翳下，增惡遠善過；三、行曠野陰道，
明受苦報過；四、起惡見者，即無正對治過。
後能治中，先得淨慧眼，以所見如實故，不隨他教。
orig::  ^759a4

又作是念：一切眾生在於生死險道之中，
將墮地獄、畜生、餓鬼，入惡見網中，為愚癡稠林所迷，
隨逐邪道，行顛倒行。
譬如盲人無有導師，非出要道謂為出要，
入魔境界，惡賊所攝，隨順魔心，遠離佛意。
我當拔出如是險難，令住無畏一切智城。
commentary::  ^759a16

二、化追求後報，習有漏善，隨順險道過，
謂以迷出世勝義愚，造福不動業，求未來報，則常在險道。
前所治中，文有十句，分三：初、生死即自體，
人天報危，故名險道。
二、將墬下，險道中事，文有八句，迷於苦、
集、滅、道，如次各二：初、將墜，明有苦；二、入惡見網，
正明迷苦；三、為愚下，迷於集因。
隨逐下，明其造集。
如盲下，顯無道體。
無有導師，明闕道緣，正明迷道。
非出要道下，正迷於滅。
入魔一句，顯有滅障，謂入六塵，如惡賊劫。
隨順下二句，明失。
次能治中，拔出險道，總離前惡，住無畏城，是離之處。 ^759a26

上化欲求眾生竟。
orig::  ^759a44

又作是念：一切眾生為大瀑水波浪所沒，
入欲流、有流、無明流、見流，生死洄澓，愛河漂轉，
湍馳奔激，不暇觀察，為欲覺、恚覺、害覺隨逐不捨。
commentary::  ^759a48

第三、化有求眾生，有二段：初一道差別，
五趣流轉；後一界差別，三界繫閉。
今初，先過，後治。過中，初句為總，入欲下，別。
總即沒在大河，過謂六道漂溺，如彼大河求其沒中，所以是過。
次入欲流下，別顯大瀑水波浪，有三種相：
一、自體漂流，即五趣因果；二、身見下，為因起難，
謂處之多害；三、安六處下，便成大失，失出離道。
今初，自體有五種相：一、深，二、流，三、名，四、
漂，五、廣。一、深者，具足四流無量水，故為煩惱河。
二、生死洄澓者，流也。
上總四流，煩惱因深，故此苦果常流不竭。
三、愛河漂轉者，名也。
前明四流，雖無惑不攝，愛潤生死；此由漂溺者，偏受河名。
四、湍馳等者，漂也。
此有二義：一、顯河急，故云湍馳奔激。
謂雖寶愛身，欲令長久，而念念不住，是漂溺時。
二、由急故，不能如實知，亦復不見涅槃彼岸，故云不暇觀察。
五、為欲覺等隨逐者，廣也。
謂隨欲五塵，故名為廣。
依此漂溺。
orig::  ^759b6

身見羅剎於中執取，將其永入愛欲稠林，
於所貪愛深生染著，住我慢原阜。
commentary::  ^759b38

第二起難有四：一者執，執著我我所窟宅不能動發，故云身見羅剎於中執取。
二將其下轉還詣，先捨欲已將生上界，由身見執還生下界欲念之中。
三於所貪下中著，謂於受用時求欲等樂著故。
四住我慢原阜者增慢，謂於受用事時中我慢大慢憍慢自高，
輕彼故慢令心高，故喻原阜。
orig::  ^759b42

安六處聚落，無善救者，無能度者。
commentary::  ^759c6

三、明大失，有三：一、善道無出意失，此無善因，
安六處聚落故；二、惡道無救失，此無救緣；
三、無能度者異處去失，謂離善行，生諸難處，不值佛故。
此雙闕因緣。
orig::  ^759c8

我當於彼起大悲心，以諸善根而為救濟，
令無災患，離染寂靜，住於一切智慧寶洲。
commentary::  ^759c16

後能治中，初起化心；次以諸下，成化行。
化行有六：一、與善因，謂六度萬行以為船筏；
二、作救緣；三、令無苦患；四、令離集染；五、
證涅槃寂靜；六、令得菩提大智。
皆翻上，思之。
orig::  ^759c20

又作是念：一切眾生處世牢獄，多諸苦惱，
常懷愛憎，自生憂怖，貪欲重械之所繫縛，
無明稠林以為覆障，於三界內莫能自出。
我當令彼永離三有，住無障礙大涅槃中。
commentary::  ^759c28

第二明界差別，先過後治。
過中初句為總，三界繫縛猶如牢獄，求有處之所以為過。
次多諸下別明世獄，有五過隨逐：一苦事，即種種諸苦。
二財盡，謂愛資生求之不得，憎貧窮遠之不能。
三愛離，謂親愛別離常生憂怖。
四有縛，謂雖生上界還為貪械所縛。
五障礙，謂雖得四禪八定，亦為無明所覆與正見相違。
次能治中，若如實了知三界之相虗妄，則自無障礙果證涅槃。
orig::  ^759c36

又作是念：一切眾生執著於我，於諸蘊窟宅不求出離，
依六處空聚起四顛倒行，為四大毒蛇之所侵惱，
五蘊怨賊之所殺害，受無量苦。
我當令彼住於最勝無所著處，所謂滅一切障礙無上涅槃。
commentary::  ^760a4

第四、化梵行求眾生，有二：初、化邪梵行求，
令捨邪歸正；次段、化同法小乘，令捨權歸實。
今初。先明過中，初句為總，謂執著於我過。
然外道執著雖多，以我為本，斷、常等見皆因此生。
次於諸蘊下，別明，有六句：前三句失道，
故遠第一義樂；後三句失滅，故具足諸苦。
初中，外道計我，故云諸蘊；不求出離，徧計六根，
起四顛倒，故云顛倒行。
後三中，一、四大乖違苦，謂生、老、病、死苦；
二、五陰隨逐苦；三、怨賊；六、受無量，謂苦。
外道著我，故不能得出。
後治中、上，由計我故，處處生著。
唯大涅槃是無著處，菩薩教之觀過，知其實性人、
法皆空，故云最勝無著處、無上涅槃。
orig::  ^760a12

又作是念：一切眾生其心狹劣，不行最上一切智道，
雖欲出離，但樂聲聞、辟支佛乘，我當令住廣大佛法、廣大智慧。
commentary::  ^760a36

二、化同法小乘。初起過中有三：初、不求大因過。
利生懈怠為狹，佛法無邊退沒不證為劣。
二、不行下，不願大果過。
三、雖欲下，明修行過。
不定聚眾生實有大乘出離之法，而修小乘。
後治中，廣大佛法即諸度萬行，登地已上名為廣大，皆佛因法。
智慧通因果，翻前狹劣，總名廣大。
orig::  ^760a42

佛子！菩薩如是護持於戒，善能增長慈悲之心。
commentary::  ^760b6

第二、結成攝生之戒。
護持於戒，即前律儀及攝善法，故能增長慈悲之心，即益生戒。 ^760b8

上相地竟。 ^760b10

下地果
orig::  ^760b12

佛子！菩薩住此離垢地，以願力故，得見多佛。
所謂：見多百佛、多千佛、多百千佛、多億佛、
多百億佛、多千億佛、多百千億佛，如是乃至見多百千億那由他佛。
commentary::  ^760b14

第二位果，唯無發趣。
三果同前，皆勝初地。
初調柔果有三，謂法、喻、合。
法中有三：初見佛為鍊行緣。
orig::  ^760b20

於諸佛所，以廣大心、深心，恭敬尊重，承事供養，
衣服、飲食、臥具、醫藥，一切資生悉以奉施，
亦以供養一切眾僧，以此善根迴向阿耨多羅三藐三菩提。
commentary::  ^760b24

後於諸佛下，明能鍊行。
於中，先供佛。
orig::  ^760b30

於諸佛所以尊重心，復更受行十善道法，隨其所受乃至菩提終不忘失。
commentary::  ^760b32

後於諸佛下，受法，更受十善，即學佛十善也，是戒地故。
orig::  ^760b36

是菩薩於無量百千億那由他劫，遠離慳嫉破戒垢故，
布施、持戒清淨滿足。
commentary::  ^760b40

三、是菩薩下，所鍊淨中對前勝中，以離慳嫉、破戒二種垢故。
orig::  ^760b44

譬如真金置礬石中，如法鍊已，離一切垢，轉復明淨。
菩薩住此離垢地亦復如是，於無量百千億那由他劫，
遠離慳嫉破戒垢故，布施、持戒清淨滿足。
commentary::  ^760b48

二喻中，前初地菩薩戒未淨故施亦未淨，今離二垢說名離故。
初地金但火鍊以除外垢，今此置礬石中兼內淨體，
明云一切淨法，合可知。
orig::  ^760c6

佛子！此菩薩四攝法中愛語偏多，十波羅蜜中持戒偏多；
餘非不行，但隨力隨分。
commentary::  ^760c12

二、別地行中，以離語四過故，愛語偏多。
orig::  ^760c16

佛子！是名：略說菩薩摩訶薩第二離垢地。
commentary::  ^760c18

三、總結地。
orig::  ^760c20

菩薩住此地，多作轉輪聖王，為大法主，
具足七寶，有自在力。
commentary::  ^760c22

二、菩薩住此下，攝報果。
先明在家；後若欲下，出家。
在家中二：先上勝身，即金輪王。
orig::  ^760c26

能除一切眾生慳貪、破戒垢，以善方便令其安住十善道中，
為大施主周給無盡。
布施、愛語、利益、同事，如是一切諸所作業，
皆不離念佛、不離念法、不離念僧，乃至不離念具足一切種、
一切智智。又作是念：我當於一切眾生中為首、
為勝、為殊勝、為妙、為微妙、為上、為無上，乃至為一切智智依止者。
commentary::  ^760c30

後能除下，明上勝果。
orig::  ^760c42

是菩薩若欲捨家，於佛法中勤行精進，
便能捨家、妻子、五欲。
既出家已，勤行精進，於一念頃得千三昧，
得見千佛，知千佛神力，能動千世界，乃至能示現千身，於一一身能示現千菩薩以為眷屬。
commentary::  ^760c44

二，出家攝報果。
orig::  ^761a4

若以菩薩殊勝願力自在示現，過於是數，
百劫、千劫乃至百千億那由他劫不能數知。
commentary::  ^761a6

三、若以菩薩下，願智果並如初地。
orig::  ^761a10

爾時，金剛藏菩薩欲重宣其義而說頌曰：
　　質直柔軟及堪能，調伏寂靜與純善，
　　速出生死廣大意，以此十心入二地。
commentary::  ^761a12

第三重頌中有十五偈，分三：初十頌行位，
於中有四：初一頌頌十種心。
orig:: 
　　住此成就戒功德，遠離殺生不惱害，
　　亦離偷盜及邪婬，妄惡乖離無義語，
　　不貪財物常慈愍，正道直心無諂偽，
　　離險捨慢極調柔，依教而行不放逸。
commentary::  ^761a18

二、有二偈頌攝律儀戒。
orig:: 
　　地獄畜生受眾苦，餓鬼燒然出猛#CB08504;，
　　一切皆由罪所致，我當離彼住實法。
　　人中隨意得受生，乃至頂天禪定樂。
　　獨覺聲聞佛乘道，皆因十善而成就。
　　如是思惟不放逸，自持淨戒教他護。
commentary::  ^761a30

二有二偈半，頌攝善法戒。
orig:: 
　　復見羣生受眾苦，轉更增益大悲心，
　　凡愚邪智不正解，常懈忿恨多諍訟，
　　貪求境界無足期，我應令彼除三毒。
　　愚癡大闇所纏覆，入大險道邪見網，
　　生死籠檻怨所拘，我應令彼摧魔賊。
　　四流漂蕩心沒溺，三界焚如苦無量。
　　計蘊為宅我在中，為欲度彼勤行道。
　　設求出離心下劣，捨於最上佛智慧，
　　我欲令彼住大乘，發勤精進無厭足。
commentary::  ^761a42

四有四偈半，頌攝眾生戒。
orig:: 
　　菩薩住此集功德，見無量佛咸供養，
　　億劫修治善更明，如以好藥鍊真金。
　　佛子住此作輪王，普化眾生行十善，
　　所有善法皆修習，為成十力救於世。
　　欲捨王位及財寶，即棄居家依佛教。
　　勇猛精進一念中，獲千三昧見千佛。
　　所有種種神通力，此地菩薩皆能現。
　　願力所作復過此，無量自在度羣生。
commentary::  ^761b14

二、有四偈頌位果。
orig:: 
　　一切世間利益者，所修菩薩最勝行，
　　如是第二地功德，為諸佛子已開演。
commentary::  ^761b32

三、有一偈結歎所說。
上第二，離垢地竟。 ^761b38

第三、發光地。所以來者，前戒、此定，義次第故。
又前三地寄同世間施、戒、修法，前二地施、
戒竟，今此顯修。故深密云：前位能持微細戒品，
未得圓滿世間等持、等至及圓滿聞法總持。
為令得此，因說此地，令勸修學。
言發光者，智論名為光地，本論名明地。
光之與明，眼自殊稱，皆略無發字。
仁王名明慧地，慧亦是明，義旨皆同。
今統收下經及諸經論，總有三義立發光名：
一、以初住地十種信心為能發，勝定、聞、
持為所發光，以安住地竟，方始聞法，修得定故。
瑜伽云：由聞行正法光明，等持光明之所顯示，故名發光地。
二、以聞、持為能發，勝定為所發。
三、以勝定、總持並為能發，彼四地證光明相為所發。
唯識云：成就勝定大法總持，能發無邊妙慧光故。
故十淨心唯是能發，證光明相唯是所發。
言所離障者，唯識名暗鈍障，謂所知障中俱生一分，
令聞、思、修法忘失。
彼障三地勝定總持，入三地時便能永斷。
由斯三地說斷二愚及彼麤重：一、欲貪愚，
此障勝地及彼修慧；二、圓滿陀羅尼愚，
此障聞、思、慧及障彼陀羅尼故。
若約所證，唯就總持，名證勝流真如。
唯識云：謂此真如所流教法，於餘教法極為勝故。
其所成行亦唯禪及求法，其所得果亦法及禪。
下四無量、五神通等，皆定所攝。
上釋名竟。
orig:: 
　　佛子得聞此地行，菩薩境界難思議，
　　靡不恭敬心歡喜，散華空中為供養。
commentary::  ^761b40

次正釋文，總分三分：初讚請分，二正說分，三重頌分。
今初六偈分二：前三慶前，後三請後。
前中初偈集經者敘。
orig:: 
　　讚言善哉大山王，慈心愍念諸眾生，
　　善說智者律儀法，第二地中之行相。
　　是諸菩薩微妙行，真實無異無差別，
　　為欲利益諸羣生，如是演說最清淨。
commentary::  ^761c40

後二偈讚說，前偈有慈、後偈有悲，故云利益。
又前偈教相故云律儀，後偈證相故云微妙。
真實者，契理故。無異者，千聖同轍故。
無差別者，理貫事故。
orig:: 
　　一切人天供養者，願為演說第三地。
　　與法相應諸智業，如其境界希具闡。
　　大仙所有施戒法，忍辱精進禪智慧，
　　及以方便慈悲道，佛清淨行願皆說。
commentary::  ^762a6

後三偈請中，初二偈大眾請。
前偈總請三地之法，謂如彼教法相應三智之業；
後偈別請十度行法，以地地通有故。
慈悲是願，道謂道力，佛清淨行即無漏智。
orig:: 
　　時解脫月復請言：　無畏大士金剛藏，
　　願說趣入第三地，柔和心者諸功德。 ^762a20

爾時，金剛藏菩薩告解脫月菩薩言：佛子！
菩薩摩訶薩已淨第二地，欲入第三地，當起十種深心。
commentary::  ^762a32

第二、正說分中，先明地行，後明地果。
前中四分：一、起厭行分，二、厭行分，三、厭分，
四、厭果分。此地修禪，厭伏煩惱，亦厭於禪，故名厭地。
正住地心，住於八禪，故但名厭。
初入地心，觀修彼行，名厭行分。
趣地方便，起彼厭行，地滿心中得無量等，是厭之果。
今初，分中有三：初結前生後；次何等下，
徵列十心；三、菩薩以是下，結行入位。
初中，標起云十種深心。
論經云深念心，則異二地，單云深心，謂更以十心念前十深心故。
orig::  ^762a36

何等為十？所謂：清淨心、安住心、厭捨心、
離貪心、不退心、堅固心、明盛心、勇猛心、
廣心、大心。
commentary::  ^762b6

二、徵列十心，義分四對：初二句一對，謂根本建立；
次三句一對，謂方便發修；次三句一對，
謂修已成就；後二句一對，謂德用自在。
此四對中，皆前離過，後明成善。
初言淨心者，離過也，謂依二地淨心，趣此地淨心故；
二、安住心，依不捨自乘及前十故。
此二依前，故云根本建立。
次第二對方便修者，於中前二句離過：
一、懸離當欲，二、離於現貪；後一造行進善。
第三對中，初一句離過，謂自地煩惱不能壞故，
名堅固心；後二句成善。
明盛，謂八禪出入自在；勇猛，謂不退失。
第四對中，謂不樂狹小，故云廣；依他自在，
不捨眾生，故云大。
orig::  ^762b10

菩薩以此十心得入第三地。
commentary::  ^762b32

三、結行入地，謂於前十心作意思惟，便入增上心住。
orig::  ^762b34

佛子！菩薩摩訶薩住第三地已，觀一切有為法如實相，
所謂：無常、苦、不淨、不安隱、敗壞、不久住、
剎那生滅，非從前際生，非向後際去，非於現在住。
commentary::  ^762b38

第二、厭行分中有三：一、修行護煩惱行，
以觀有為可厭患故；二、見如是下，修行護小乘行，
求一切智，深念眾生，捨狹劣心故；三、菩薩如是厭離下，
修行方便攝行，欲攝眾生不離無障礙智，究竟方便等故。
又此三段攝前三位：初及第二一半攝修行、
住；次護小乘狹劣心下，攝無恚恨行，以慈悲故；
後段攝等一切佛迴向，思惟佛智，度眾生故。
今初，文有二十句，分二：初十句觀無常，
即知有為體性；後十句觀無救者，即就人彰過。
今初，分三：初顯觀無常時，謂住地已；次觀一切下，
總辨所觀，謂有為法；後所謂下，別示其相。
文有十句：初總，餘別。
總云無常，論云：是中命行不住故。
命行是所無常法，不住是無常義。
別中九句通顯此無常義，謂無我、我所故。
orig::  ^762b44

又觀此法無救無依，與憂與悲苦惱同住，
愛憎所繫愁慼轉多無有停積，貪恚癡火熾然不息，眾患所纏日夜增長如幻不實。
commentary::  ^762c22

第二、又觀下，十句明其無救。
初句總顯。言此法者，即前無常。
今又觀之，不出生、老、病、死，如四方山來，
無逃避處，無能救者。
別有九句，約生、老、病、死。
初四約死以顯無救，此相顯故，所以先明。
一、無依者，於無常未至中，無所依告，救令不至。
二、與憂者，無常既至，無能救者，意者懼死，所以懷憂。
三、與悲者，生陰轉壞，死相現前，於此中間，彌增涕泗。
四、苦惱同住者，正捨壽時，四大分散，則憂苦轉增，心生熱惱。
次二約資生事，不知是苦，妄生樂想，謂五、
追求資生，境有違順，故愛憎所繫。
六、於受用時，苦多樂少，云愁慼轉多，謂受而不散，
眾禍皆集；用而毀損，如損身命，故曰苦多。
此二含生一種。七、於身老時，盛年壯色，不可救令停集。
後二約病。初一病因，謂八、於少壯時，具樂等三受，
故貪等常燒，不容法水，熾然難救。
九、於年衰時，眾患所纏，如樹將朽，日夜增長，無能令免。
老即病緣，如幻不實。
總結前九。 ^762c28

上護煩惱行。
orig::  ^763a10

見如是已，於一切有為倍增厭離，趨佛智慧，
見佛智慧不可思議、無等無量、難得無雜、
無惱無憂，至無畏城不復退還，能救無量苦難眾生。
commentary::  ^763a14

第二、護小乘行，文有三十句：初十句護小心，後二十句護狹心。
今初，句總。先結前，謂先觀無常，已厭有為；
次觀無救，故倍增厭。
趨佛智慧，明其生後；正護小心，求佛大智故。
次見佛下，別有十句，分二：前五攝功德大，
即求佛菩提；後五清淨大，即求涅槃果。
菩提修成名攝，涅槃本有離障稱淨。
今初，攝功德大：一、智用不測，故不可思議；
二、妙用無比，故無等；三、純以利他，故無故；
四、無譏嫌，故難得；五、不同外道，故無雜。
總攝五種功德大。
後五清淨大，義攝有三：一、無惱，即離惑習，
無明不雜故；二、無憂者，離苦，苦依根本亡故。
三、得涅槃，有二義：一、得體，謂至無畏城；
二、得用，謂能建大事。
不住生死，故云不復退還；不住涅槃，故能救無量苦難眾生。
orig::  ^763a20

菩薩如是見如來智慧無量利益，見一切有為無量過患，則於一切眾生生十種哀愍心。
commentary::  ^763a46

第二、護狹心。文有二十句：前十悲其淪溺，後十決志救濟。
前中先牒，謂見佛智勝利，傷物不得；有為過患，愍物處之。
此是牒前，則起悲心，是為生後。
orig::  ^763b2

何等為十？所謂：見諸眾生孤獨無依，生哀愍心；
見諸眾生貧窮困乏，生哀愍心；見諸眾生三毒火然，
生哀愍心；見諸眾生諸有牢獄之所禁閉，
生哀愍心；見諸眾生煩惱稠林恒所覆障，
生哀愍心；見諸眾生不善觀察，生哀愍心；
見諸眾生無善法欲，生哀愍心；見諸眾生失諸佛法，
生哀愍心；見諸眾生隨生死流，生哀愍心；
見諸眾生失解脫方便，生哀愍心。
是為十。
commentary::  ^763b8

二、何等下，正顯悲行。
文有十句：初總，餘別。
總由孤獨無依，故生哀愍。
今眾生上遠慈尊，下不利物，故云孤獨。
別有九種，孤獨無依。
初二依欲求眾生：一、已得心，無厭足故，
貧窮無依；二、未得求，無休息故；三、毒火然言，多欲多求。
次三依有求眾生：一、閉苦果獄；二、集因覆障，
故云煩惱稠林；三、無觀察道，由生八難，
不聞法故，安能證滅？
後四依梵行求眾生。
前三小乘：一、行小因，不求大因勝善之法；
二、保小果，不求菩提，為失佛法；三、不得大涅槃，長隨變易生死。
後一外道，雖求解脫，以邪行故，失於方便。
orig::  ^763b22

菩薩如是見眾生界無量苦惱，發大精進，
作是念言：此等眾生，我應救，我應脫，我應淨，
我應度，應著善處，應令安住，應令歡喜，
應令知見，應令調伏，應令涅槃。
commentary::  ^763b42

第二、菩薩如是下，決志救度中，初結前生後；
作是念下，正顯救心。
文有十句，對前十類，生此十心：一、救孤獨故，
二、脫貧窮故，三、淨三毒故，四、度有獄故，
五、著無障處露地坐故，六、住善觀察故，
七、得善法欲生歡喜故，八、知見性相同佛法故，
九、調伏諸根不隨流故，十、應令涅槃得解脫方便故。 ^763b48

科第二、厭行分中有三：前護煩惱行；護小乘行已竟下，
第三、修方便攝行。
orig::  ^763c10

菩薩如是厭離一切有為，如是愍念一切眾生，知一切智智有勝利益。
commentary::  ^763c16

第三、修行方便攝行，謂修攝生方便之行。
故下經云：以何方便而能拔濟？
即知不離佛智等，即是攝生之方便也。
文有四段：初、發起攝行之因；二、作是思惟下，
思求方便攝行；三、便作是念下，思得攝生方便；
四、菩薩如是下，依思修行。
今初，分二：先牒前二行以為三因；後欲依下，依前三因以明發起。
今初，一、如是厭離一切有為，是牒護煩惱行，
為離妄想因；次、如是愍念一切眾生，是牒護狹心，
為不捨一切世間因；三、知一切智智有勝利益，
是牒護小心，為發精進因。
謂既知佛智勝益，明修行彼道以趣入故。
三因之中，初、後是智，中一是悲，悲、智為因，能救方便。
orig::  ^763c20

欲依如來智慧救度眾生。
commentary::  ^763c44

後發起者，既思三因，欲將有益之智救可愍眾生。
orig::  ^763c46

作是思惟：此諸眾生墮在煩惱大苦之中，
以何方便而能拔濟，令住究竟涅槃之樂？
commentary::  ^763c48

第二、思求方便攝。
行者亦只思前眾生墮有為惑業苦中，
欲令永滅，得大涅槃，未知方便，故思求之。
orig::  ^764a4

便作是念：欲度眾生令住涅槃，不離無障礙解脫智；
無障礙解脫智，不離一切法如實覺；一切法如實覺，
不離無行無生行慧光；無行無生行慧光，
不離禪善巧決定觀察智；禪善巧決定觀察智，不離善巧多聞。
commentary::  ^764a8

第三、思得攝生方便中，方便有五：一、佛無礙智，
二、八地如實覺，三、四地如行慧，四、三地禪定，
五、亦三地多聞。然此五中，從微至著，則後後起於前前。
今觀求，逆尋其本，展轉相因，並云不離。
此五之中，多聞為能起，佛智唯所起，中間三種，
通能、所起。
orig::  ^764a16

菩薩如是觀察了知已，倍於正法勤求修習。
commentary::  ^764a26

第四、依思修行。上既逆推，本由多聞；今則順行，先求聞慧而起聞行。
文中先結前生，後下正起求行。
orig::  ^764a28

日夜唯願聞法、喜法、樂法、依法、隨法、解法、
順法、到法、住法、行法。
commentary::  ^764a32

後日夜下，正起求行。
於中二：先明求法行；後菩薩如是下，明求行因。
今初，文有十句，即是三慧，而有四節：初三唯聞，
第四、五、六通聞、思慧，第七唯思，後三唯修。
於中，初日夜常聞，以顯勤行；喜法等九，顯正修行。 ^764a36

上求法行。
下求因行。
orig::  ^764a44

菩薩如是勤求佛法，所有珍財皆無悋惜，
不見有物難得可重，但於能說佛法之人生難遭想。
commentary::  ^764a46

二、求行因中有二：初常勤求因；後菩薩如是下，正修行因。
今初。彼常勤求以何為因？
示現恭敬重法畢竟盡故。
於中分六：一、總明輕財重法。
orig::  ^764b2

是故菩薩於內外財，為求佛法悉能捨施。
commentary::  ^764b8

二，雙捨內外。
orig::  ^764b10

無有恭敬而不能行，無有憍慢而不能捨，
無有承事而不能作，無有勤苦而不能受。
commentary::  ^764b12

三、內財敬事，謂心則恭敬捨慢，身則承事忘苦。
orig::  ^764b16

若聞一句未曾聞法，生大歡喜，勝得三千大千世界滿中珍寶。
commentary::  ^764b18

四、況捨外財。
orig::  ^764b22

若聞一偈，未聞正法，生大歡喜，勝得轉輪聖王位。
若得一偈，未曾聞法，能淨菩薩行，勝得帝釋梵王位，住無量百千劫。
commentary::  ^764b24

五、輕位重法，人天王位終是無常，句偈教義法王為果。
orig::  ^764b30

若有人言：我有一句佛所說法能淨菩薩行，
汝今若能入大火坑受極大苦，當以相與。
菩薩爾時作如是念：我以一句佛所說法淨菩薩行故，
假使三千大千世界大火滿中，尚欲從於梵天之上投身而下親自受取，
況小火坑而不能入？
然我今者為求佛法，應受一切地獄眾苦，何況人中諸小苦惱？
commentary::  ^764b34

六、甘苦重法。以一句之法，能盡苦源，地獄多劫，誠可甘也。
orig::  ^764b46

菩薩如是發勤精進求於佛法，如其所聞觀察修行。
commentary::  ^764c2

後正修行因中，初結前；如其下，正顯因相。
謂靜處思惟正觀，為修行之因也。
若順經文，此是後文標舉耳。
orig::  ^764c4

此菩薩得聞法已，攝心安住於空閑處，
作是思惟：如說修行乃得佛法，非但口言而可清淨。
commentary::  ^764c10

大文第三、厭分束為七修相者，前明聞思，
今顯修慧，即五種方便中第四禪善巧決定觀察智也。
論云：云何厭分？是菩薩聞諸法已，知如說行，
乃得佛法，入禪無色無量神通。
彼非樂處，於中不染必定應作故。
謂不樂不染即是厭義，其無量神通是厭之果。
經文修有七相：一、依何修？
二、云何修？三、何處修？
四、何故修？五、何時修？
六、何所修？七、何為修？
束此七相，大為三段：初四修行，次二正入，後一入意。
今初，此菩薩得聞法已，即依何修？
以依正法故。次攝心安住，即云何修？
攝散住法是修相故。
次於空閑處，即何處修？
次作是思惟下，即何故修？
要得修行方證得故。
此於七相中已具四相，然非但口言通於說聽，謂非但聽聞文字音聲而得清淨也。
然皆即妄即真，圓融自在，任運而發，不同欣厭。
orig::  ^764c14

佛子！是菩薩住此發光地時。
commentary::  ^764c42

第二、證入中，初結前，即何時修證，謂在三昧時是修行時，
正修行竟是證入時；後文即離欲、惡下，
即何所修，修何所證，謂證八定。
八定之義，廣有多釋。
今疏略以四門分別：一、入意，二、釋名，三、
體性，四、釋文。今初、入意者，下經云：但隨順法故行，而無所染著。
論云：以何意故，入禪、無色、無量、神通？
為五種眾生故：一、為禪樂憍慢眾生，故入諸禪，
謂得世禪，恃以生慢；二、為無色解脫憍慢眾生，
故入無色定，謂外道證此以為涅槃，恃以生慢，
菩薩示入八禪，一一過彼，故攝伏之；三、
為苦惱眾生，入慈、悲無量，令安善處，永與樂故，
入慈無量，應解彼苦，令不受故，入悲無量；
四、為得解脫眾生，故入喜、捨無量，謂喜其所得，
自離動亂故；五、為邪歸依眾生，故入勝神通力，令正信故。
又示入禪定，令物倣故，善自調鍊；寄位次第，法應爾故。
尚不同二乘自為，豈與凡、外同年？
次釋名者，禪那西音，此云靜慮。
靜謂寂靜，慮謂審慮。
是以靜能斷結，慮能正觀。
諸無色定，有靜、無慮，雖能斷結，不能正觀；
欲界等持，有慮、無靜，雖能正觀，不能斷結。
故唯色界獨受斯稱。
次無色定者，此四地中超過一切有色法故，
違害一切有色法故，色法於彼無容生故。
俱舍云：無色謂無色，皆無色故受無色名。
次別名者，初四禪者，一初禪有尋有伺靜慮具五支，
謂尋伺喜樂定，亦名定生喜樂地，謂離欲界生得喜樂故。
二禪無尋無伺靜慮具四支，謂內淨喜樂定故。
三禪離喜靜慮具五支，謂捨念慧樂定，
亦名離喜妙樂地，謂離下界喜樂得妙樂故。
四禪離樂靜慮具四支，謂捨念中受定，亦名捨念清淨地。
無色別名，至下當辨。
三釋體性者，婆沙云：靜慮有二種：一修得，
是善性，攝心一境性，以善等持為自性故。
二生得，隨地所繫五蘊為性。
無色體性但除於色，餘義同前。
大乘宗中亦無異轍。
若會相歸性，則八定支林一切皆空。
若事盡理現，皆如來藏泯絕無寄，則定亂兩亡。
若事理圓融，一即一切。
四釋文，初明四禪，後說四空。
四禪之中並勒為四：一離障，二對治，三利益，四彼二依止三昧。
orig::  ^764c44

即：離欲、惡不善法，有覺、有觀，離生喜、樂，住初禪。
commentary::  ^765b20

今釋初禪。一即離欲惡不善法者，此明離障。
以一即離，貫於下三。
離五欲故，名為離欲。
斷十惡故，名為離惡。
除五蓋故，名離不善法。
言離惡不善者，煩惱欲因所生種種惡不善法，即身口惡行。
總辨欲界諸不善法。
已明離障。二、有覺有觀，此有二支，是修行對治。
新譯名尋伺，皆初麤後細。
尋謂尋求，伺謂伺察。
心之麤性，名之為尋。
心之細性，名之為伺。
三、離生喜樂者，是修行利益。
慶離欲惡等，是故生喜。
身心猗息及得解脫之樂，故名為樂。
由此名利益支。四、住初禪者，是彼二依止三昧。
謂於所緣，審正觀察心一境性，為彼對治及利益支之所依止。
依止定力，尋等轉故。
其所離障，以無行體，非是支故，不為彼依。
而言初者，欲界上進，此最初故。
而言住者，即安住義。
orig::  ^765b22

滅覺、觀，內淨、一心，無覺、無觀，定生喜、樂，住第二禪。
commentary::  ^765c2

第二禪中，一、滅覺觀，是所離障。
覺觀初動，發生三識，亂於二禪，如淨水波動，則無所見。
故初禪能治，此為所治，則病盡藥亡。
二、內淨一心，無覺無觀者，是修行對治。
言內淨者，謂信平等，令內心淨。
言一心者，釋於內義，唯緣法塵，不同初禪有三識故。
故阿毗曇云：欲界地中，心行六處；初禪地中，
心行四處，謂無鼻、舌；二禪已上，心行一處，
唯意識身，緣法塵故。
無覺無觀，釋於淨義，不同初禪有覺觀故。
前滅覺觀，顯於所治；此覆言無，顯能治無，故非重也。
三、言定生喜樂者，此二支是修行利益。
初禪慶背欲惡，故名離生；今慶覺觀心息，故名定生。
如淨鑑止水，故身心適悅。
四、住第二禪，即彼二依止三昧。
orig::  ^765c4

離喜住捨有念，正知身受樂，諸聖所說能捨有念受樂，住第三禪。
commentary::  ^765c28

第三禪中，一、離喜者，是所離障。
謂二禪利益支，喜心分別，想生亂動，三禪轉寂，故須除遣。
二、住捨、有念、正知三支者，是修行對治。
一、住捨者，即是捨數，揀非捨受。
論名行捨，行心調停，捨彼喜過。
故顯揚云：住捨者，已生喜，不忍可故，平等正直，無動安住。
二、有念者，於喜不行中，不忘明記故。
三、正知者，或時失念喜行，於此分別正念而住，謂住於捨。
上三即前內淨漸修轉勝，至此別開深細寂靜，故能治下地喜踊浮動。
三、身受樂下，是利益支。
初身受樂，正顯支體。
謂離二禪浮動，喜心最極寂靜，得大輕安，身心俱樂。
以身在樂中，是故心樂亦名身受。
次諸聖所說捨、有念、受樂者，釋成勝義。
謂諸下地無如是樂，及無間捨上有捨而復無樂，
故諸佛及佛弟子說第三禪具有能捨及正念知而復受樂，
故諸樂中三禪樂勝。
四、住第三禪，即彼二依止三昧。
orig::  ^765c32

斷樂先除苦，喜、憂滅，不苦不樂、捨、念、清淨，住第四禪。
commentary::  ^766a14

第四禪斷樂先除苦，喜憂滅者即是離障，
三禪勝樂於此為害，如重病人觀妙音樂，
為障四禪故須除遣，故云斷樂。
得此定者，所有苦樂皆得超越，故總集說先除苦等。
先之一字總貫下三，謂二禪先除苦受，
三禪先滅喜受，初禪先滅憂受，并今斷樂已滅四受。
二、不苦不樂者，是利益支，餘禪皆先明治。
今此先明益者，乘前總無四受，便舉不苦不樂，明五受內唯有一捨是不動故。
三、捨念清淨，此二是對治支，亦即名地。
三禪捨念與樂愛俱，此斷樂愛故云清淨。
喜心浮動常須正知，樂受深細但須捨念。
若遠顯清淨者，瑜伽云：一切下地災患已斷，
以離八災患，謂尋、伺、苦、樂、憂、喜、出息、入息，
是故此中捨念清淨，由是此禪心住無動。
四、住第四禪，即彼二依止。
然入上色定，其身相狀如處室中，入下四空如處空中。 ^766a16

上四禪竟。
下四空，先敘意。 ^766a44

第二、四空定，空處等名，同心一境性，有何差別？
俱舍定品顯此差別。
由離下地染，故立四名，謂離第四禪立空無邊處，離空無邊處立識無邊處。
差別既爾，從何得名？
復次，頌云：空無邊等三，名從加行立，非想非非想，昧劣故立名。
謂修定前起加行位，厭壞色故，作勝解想，思無邊空。
加行成時，名空無邊處。
厭空、想、識無所有，準此可知。
其第四空由想昧劣，謂無下地明慧勝想，得非想名。
有昧劣想，名非非想故。
故云前三無色加行受名，第四無色當體受稱。
然此四空亦各有四，謂離障等。
而經文但有三句，義含有四，謂初離障具對治義。
若依瓔珞本業，四無色定各有五支，謂想、
護、止、觀、一心。如初空定厭色相，起於空想，即今對治。
護彼色相，令不現前，若超色想，即名為止，是今離障。
空無邊行照了分明，即是觀義，是初利益。
一心即是彼二所依。
orig::  ^766a46

超一切色想，滅有對想，不念種種想，入無邊虗空，住虗空無邊處。
commentary::  ^766b28

今初。空處，謂觀虗空作無邊行相，能滅色想，
心安空定，名空無邊處。
四、空名處者，謂有情生長處故。
文中三句即為三別：初、明離障，二、辨利益，
三、明依止。今初。以經三想句連為義句，故曲有三。
言離障者，謂離三有對曲色：一、有見有對。
色謂色界。此一有見，謂為眼根所觀照故，名為有見。
五根、五境，此之十界有色有對，以此體是色故，
極微所成，更相障礙，故名有對。
二、不可見有對。色者，謂眼等五根對聲、
香、味、觸也。三、無見無對。
色者，謂無表法處色也。
今言超一切色想者，過眼識相，此明超可見有對。
二、滅有對。想者，耳、鼻、舌、身識和合想滅故，此滅不可見有對。
三、不念種種者，不念意識和合想故，意識分別一切法故，
說名種種，此滅不可見無對。
意識雖緣非色之境，今但取緣色，自有種種。
皆云想者，小乘以在色欲修此定，未捨形色，
故不言滅色，但言滅想。
想取色相，故偏滅之。
大乘之中決唯滅想。
若超色想說無色者，後滅空識，應無識空。
若於色界頓修空定，則六識行境並皆得滅。
已明離障。云何對治？
前三句中，不念之言含於對治，謂不分別色等境故。
何以不念？見無我故。
約菩薩實治，故云無我。
若依有漏，但厭麤以為加行。
二、入無邊虗空者，是修行利益。
謂三色想絕，則入空理，廓爾無邊故。
三、住虗空無邊處者，是彼二依止三昧。
後之三定，一同於此。
orig::  ^766b32

超一切虗空無邊處，入無邊識，住識無邊處。
commentary::  ^766c32

二、識無邊處，心緣內識作無邊行相，故以為名。
初、超虗空無邊處，是明離障。
彼何所障？外念為麤故。
云何對治？見彼外念麤，分別過患故。
二、入無邊識，是修行利益。
前明捨外，今辨緣內。
正理云：謂於純淨六識身能了知中，善取相已，
安住勝解，由假想力思惟觀察無邊識相，
由此加行為先得入根本，後依止可知。
orig::  ^766c34

超一切識無邊處，入無少所有，住無所有處。
commentary::  ^766c48

第三、無所有處者，即內外皆無也。
初超無邊識，是明離障。
何過須超？事念麤故。
云何對治？見麤念事，分別過患。
次入無少所有者，修行利益。
前以捨外緣內，故為麤念。
既無所取，能取亦無，故內外俱無，斯為利益。
瑜伽云：從識處上進時，離其識外，更求餘境，都無所得。
此意明識既為麤，識外復無，故無所有。
住無所有處，是二依止。
orig::  ^767a2

超一切無所有處，住非有想非無想處。
commentary::  ^767a16

四、非想中，無下七地明了之想，有昧劣想，故以為名。
超一切無所有處，是所離障。
云何對治？無彼無所有，以見分別麤念過患，故為能治。
既寂無所有，云何名麤？
猶有無所有想，故經闕一句，論經則具。
彼云：知非有想非無想安隱，則修行利益。
即入非有想非無想，是二依止。
瑜伽云：先入無所有想定，超過一切有所有想，
今復超過無所有想，故言非想。
又言非無想者，非如無想及滅盡定，一切諸想皆悉滅盡，
唯有微細想緣無想境轉故，即於此處超勝解，則超近分而入根本。
此中所以不出三界者，由緣無想境即是細想，
外道不了，謂為涅槃，未能無緣，豈離心境？
況計此為我？故法華喻頭上火。
然若知此患，更求上進，求上所緣，竟無所得，
無所得故，滅而不轉，則得滅受想定也。
若未得此定，厭相為先，後想不行，即入無想定。
今更約第一義修，略示四空，謂觀色即空，
心安於空，是空處定；次知空色不出於心，
是識處定；次心境兩忘，為無所有；次亦亡無所有想，
緣無想處，名非想非非想。
若不緣此無想，則諸漏永寂。
orig::  ^767a18

但隨順法故行，而無所樂著。
commentary::  ^767b8

第三入意，但順化眾生法，不同凡小有愛味等。 ^767b10

三，厭分竟。
orig::  ^767b12

佛子！此菩薩心隨於慈廣大，無量不二，
無量無對，無障無惱，徧至一切處，盡法界、
虗空界，徧一切世間。
commentary::  ^767b14

大文第四、明其厭果，即前八定之所等引，故名為果。
文分為三：初四無量，即行方便果；次五神通，
即行用果；三、此菩薩於諸禪下，總結自在。
今初。所以先明者，凡夫味定，三界輪迴；
二乘上升，多皆趣寂；菩薩因定，發生慈、悲。
準瑜伽，四種無量為四有情緣：求樂眾生興慈，
有苦興悲，有善隨喜，有惑不染。
此四皆緣無量境，故名無量。
若總相說，皆以定、慧為體；若別明之，慈即與樂，
無嗔為體；悲則拔苦，不害為體；喜則慶他，不嫉為體。
自、他捨惑，即是喜、捨。
文中分二：初別顯慈行；後住悲下，類顯餘三。
初中有十二句：心隨於慈，此句為總。
隨有二義：一、心不趣寂，動皆含慈；二、以慈心隨逐於物，如犢隨母。
慈之種類總有其三，謂：一、眾生緣慈，二、
法緣慈，三、無緣慈。
緣謂緣念。初緣假者，欲與其樂，此通凡夫；
次緣人空，但有蘊等善、惡行法以用教化，
此通小乘；三、緣眾生體空，欲令悟入，此通大乘。
今初。又此七句含有八義，曲攝為四：初四句言與樂，正顯行相。
廣者，與欲界樂，欲境廣多故。
大者，與同喜、樂，謂初、二禪喜受俱故，高出名大。
無量者，三禪已上離苦、離喜故深，故名無量。
不二者，三樂平等與故。
次二治障，不愛之冤亦與其樂，故無冤障。
是愛之親亦與其樂，非是偏情，故無對礙。
中心無愛不愛，故非障也。
次一清淨，謂無身心不調五蓋等障，是行清淨慈。
後無惱一句攝果，慈定起於色界正果，
慈之餘勢起欲界習果，皆無苦惱之事。
故修慈經說：修慈有十五利，謂臥安、覺安、
天護、人護、眠無惡夢、寤常歡喜、水不能漂、
火不能燒、刀不能傷、毒不能害、常生善處、
鎮受快樂、正報梵世、殘報人王、遠果作佛。
然此中有多種果，初現報果，常生下後報果。
正報梵世，望上生報，望下正報。
殘報人王，即是習果。
又初士用果，水不能漂等，是增上果。
常生下異熟果，殘報等流果，作佛是離繫果。
修一慈心，三報不斷，五果俱圓，無費一毫，而功報無極。
幸諸後學，思而修之。
上釋眾生緣慈。次徧至一切處，即法緣慈。
橫徧十方，竪通三界。
彼中所有一切諸法，皆能緣念。
法者，謂聖凡五蘊之法，及眾生所有分別作業之法，名為法緣。
後二句無緣者，無緣有二：一自體無緣，
竪窮法空，故云盡法界。
二徧至無緣，顯空無分齊，橫盡虗空。
末句云徧一切世間者，總結上慈成無量義也。
orig::  ^767b18

住悲、喜、捨亦復如是。
commentary::  ^768a2

結類三，可知。
上明四無量果。
orig::  ^768a4

佛子！此菩薩得無量神通力，能動大地，
以一身為多身，多身為一身，或隱或顯；
石壁山障，所往無礙，猶如虗空；於虗空中加趺而去，
同於飛鳥；入地如水，履水如地；身出烟#CB08504;，
如大火聚；復雨於水，猶如大雲；日月在空，
有大威力，而能以手捫摸摩觸；其身自在，乃至梵世。
commentary::  ^768a6

第二、佛子下，得五神通，明行功用果。
前內懷慈濟之心，此外現救生之用。
妙用難測曰神，自在無壅曰通。
文中有五：一、神境；二、天耳；三、他心；四、宿住；
五、天眼。寄同世間，故但得五。
外色、內身，皆神之境；轉變多種，受神之名。
亦名神足，依欲、勤、心觀之所成故；亦名如意，隨意成故。
餘名易了。今約利生三業：初一、約身到機所；
次二、口業，天耳聞佛說法，聞眾方言，以他心智通，
隨種種言音，皆盡知已，將前所聞之法，
隨其所聞之意，復宜用何言之異而授與之；
後二、意業，宿住知其過去是何界種，天眼見其未來遠近成益，
隨應化之。今初，身通。
初總明；後能動下，別顯。
總中云得者，總修總得。
然通依四禪，多依第四。
別中得三種自在：一、世間自在，動大地故；
二、以一身下，身自在；三、石壁下，作業自在。
orig::  ^768a16

此菩薩天耳清淨過於人耳，悉聞人天若近若遠所有音聲，
乃至蚊蚋虻蠅等聲亦悉能聞。
commentary::  ^768a44

第二、天耳通。初總標其體，謂天耳清淨。
清淨有二義：一、離欲界法，得靜慮，引生清淨，
大種所造；二、離於障礙，審諦聞故。
由此過於人耳。悉聞下，顯用。
釋過人義，遠細皆知故。
orig::  ^768a48

此菩薩以他心智如實而知他眾生心。
所謂：有貪心，如實知有貪心；離貪心，如實知離貪心；
有瞋心、離瞋心，有癡心、離癡心，有煩惱心、
無煩惱心，小心、廣心，大心、無量心，略心、
非略心，散心、非散心，定心、非定心，解脫心、
非解脫心，有上心、無上心，雜染心、非雜染心，
廣心、非廣心，皆如實知。
菩薩如是以他心智知眾生心。
commentary::  ^768b8

第三、他心通中三：初總知他心者，通於王所；
次所謂下，別；後菩薩如是下，結。
別中二十六心行相各異，然除小等四心，
餘皆障治間明，善惡對顯。
總攝為九：一、以初六心明隨煩惱，謂隨緣現起，
煩惱相應，故名為隨，非約小惑名隨也。
言有貪等，即三不善根及三善根以為能治。
二、有煩惱等二心明使，即是隨眠。
三、小等四心名生，約無記報心。
人心小，欲天廣，色天大，無色二解脫無量，以作空識無邊行相故。
上二不爾。四、有四心學三昧行：略者，謂由止行，
於內所緣繫其心故；非略者，太沉昧故，或不一所緣故。
散者，太舉，於五妙欲境隨順流散故；非散者，於妙所緣明了顯現故。
前二約定，後二約慧。
五、有二心明得三昧：定者，正入根本定故；
不定者，未入及起時故。
六、有二心明得解脫：有縛、無縛故。
七、有餘：凡夫增上慢，即前類之餘，以得四禪，
謂為四果，即麤習行，名上；無此，即細習行，名無上。
八、有二心：妄行、正行，論經名求、不求，希求名聞，
即是雜染，反此非染。
九、有二心：大乘得失，悲智兼濟為廣，隨闕非廣。
上之九類不出三種：初二煩惱，次一是苦，
餘皆是業，業有善惡耳。
皆如實知者，審於事實，見理實故。
亦非心外見法，亦非無境可知。
若自他相絕，則與眾生心同一體，故無心外也。
不壞能所，故能知也。
又他心是總，餘皆是別，六相圓融，一乘之實知也。
orig::  ^768b20

此菩薩念知無量宿命差別，所謂念知一生，
念知二生、三生、四生，乃至十生、二十、三十，
乃至百生、無量百生、無量千生、無量百千生，
成劫、壞劫、成壞劫、無量成壞劫，我曾在某處，
如是名、如是姓、如是種族、如是飲食、如是壽命、
如是久住、如是苦樂，我於彼死生於某處，
從某處死生於此處，如是形狀、如是相貌、
如是言音，如是過去無量差別皆能憶念。
commentary::  ^768c20

第四、宿住智通。初總標。
誰能念，即宿住之智。
次所謂下，別顯。後如是過去下，總結。
別中，初念何事？謂一生乃至多劫中事，此顯念時。
次我曾下，云何念？
即念相差別也。念彼因中名字不同。
姓謂父母家姓，如迦葉等。
種族即剎利貴賤等。
餘可知。
orig::  ^768c34

此菩薩天眼清淨過於人眼，見諸眾生生時、
死時，好色、惡色，善趣、惡趣，隨業而去。
若彼眾生成就身惡行、成就語惡行、成就意惡行，
誹謗賢聖，具足邪見及邪見業因緣，身壞命終必墮惡趣，生地獄中。
若彼眾生成就身善行、成就語善行、成就意善行，
不謗賢聖，具足正見，正見業因緣，身壞命終必生善趣諸天之中。
菩薩天眼皆如實知。
commentary::  ^768c44

第五、天眼通。論明生死智通，約根約境異故。
初總顯能見。誰能見？
天眼故。清淨者，審見故。
過人者，遠見故。次見諸下，別顯所見。
初見生死本有之果，隨業之因。
若彼眾生下，云何見？
別見因果不同，如二地善攝戒中辨。
菩薩下，結。
orig::  ^769a10

此菩薩於諸禪三昧、三摩鉢底能入能出，
然不隨其力受生，但隨能滿菩提分處，以意願力而生其中。
commentary::  ^769a20

第三、總結自在。近結厭果，遠結前厭。
於何自在？即前禪等。
禪謂四禪。三昧者，四無量慈等三昧故。
三摩鉢底，此云等至，此應譯者之誤。
合云三摩呬多，以此云等引，五通即所引故。
云何自在？謂智能出入，則散動不能縛，即心生時隨心用現在前故。
大悲方便不隨受生，則定不能縛。
若不隨禪生，當何所生？
不揀淨穢，但能滿菩提分處，即生其中。
謂諸佛菩薩共生一處，是能滿處，以願力者非業繫生故。 ^769a24

上地行竟。
下地果
orig::  ^769a40

佛子！是菩薩住此發光地，以願力故，得見多佛。
所謂：見多百佛，見多千佛，見多百千佛，乃至見多百千億那由他佛。
commentary::  ^769a42

第二位果三界，即為三別：初調柔果中有法、
喻、合。今初鍊行緣，次悉以下明能鍊行，後見縛下明所鍊淨。
orig::  ^769a48

悉以廣大心、深心，恭敬尊重，承事供養，
衣服、飲食、臥具、湯藥，一切資生悉以奉施，
亦以供養一切眾僧，以此善根迴向阿耨多羅三藐三菩提。
於其佛所，恭敬聽法，聞已受持，隨力修行。
此菩薩觀一切法不生不滅，因緣而有。
commentary::  ^769b6

次明鍊行中，先福行，次迴向行，後修智行。
言觀一切法不生不滅者，即法性觀，於清淨法中不見增故不生，
煩惱妄想中不見減故不滅。
因緣而有者，謂淨法從緣生故無可增，妄法從緣滅故無可減。
又此三地世間滿故，於禪定為此實觀，
起後地無生行慧，亦即善巧決定觀察智也。
orig::  ^769b16

見縛先滅，一切欲縛、色縛、有縛、無明縛皆轉微薄，
於無量百千億那由他劫不積集故，邪貪、
邪嗔及以邪癡悉得除斷，所有善根轉更明淨。
commentary::  ^769b28

二、所鍊淨中，先明斷惑，後鍊細異麤。
前中五縛，即五住煩惱。
若合色有，即是四縛，亦名四流。
見縛先滅者，初地見道已斷分別惑故。
一切欲等者，論云：一切修道中，三縛及彼因，
同無明習氣，皆悉微薄。
謂煩惱障三縛現行及種，故云彼因。
與當地所知障種同滅，故云無明習氣。
習氣即種義。次於無量下，揀細異麤。
謂是斷細，以多劫不積三不善根，故細種漸斷，善根轉淨。
言多劫者，仁王經說：初地經四阿僧祇劫，後地培增。
以細障難斷，經劫轉多，多劫不積，故邪貪等斷。
然但細習，以初地見道、二地修道已斷麤故，
善根轉淨，則前信等。
orig::  ^769b34

佛子！譬如真金，善巧鍊治，秤兩不減，轉更明淨。
commentary::  ^769c8

喻言秤兩不減者，厭離世間勝於前地，
信等入於厭火，故自在不失減也。
orig::  ^769c10

菩薩亦復如是，住此發光地不積集故，
邪貪、邪瞋及以邪癡皆得除斷，所有善根轉更明淨。
此菩薩忍辱心、柔和心、諧順心、悅美心、
不瞋心、不動心、不濁心、無高下心、不望報心、
報恩心、不諂心、不誑心、無險詖心，皆轉清淨。
commentary::  ^769c14

三合中二：先正合前行淨，後此菩薩下別顯忍淨。
此地忍增故偏明之，有十三心。
初二句為總：一他加惡辱能忍受故；二善護他心，
謂他凌我以剛強，我則騁之以柔和故；下諸句別釋。
此二別中，初有二心分別善護他心：一諧順心，
以他於菩薩作惡，疑菩薩、嗔恨菩薩，現同伴侶與之諧和；
二悅美心者，愛語誨誘。
次以三心分別加惡忍受，謂身加惡而不瞋，
口毀辱而不動，心嫉害而憂惱不能濁。
次有三心出上二因。
無高下者，過去久離憍慢故，不自高舉輕下於彼，由此能忍柔和護他。
後二即加惡不改之因：一不望報恩故，
益他被辱而忍受；二受恩常念小恩大報，故眾生於我有恩法爾應忍。
後三心顯上二心離障，雖柔順護他而非諂，
實為利益故不誑，心無隱覆諂#CB02439;故。
險詖者，諂#CB02439;也。
orig::  ^769c24

此菩薩於四攝中利行偏多，十波羅蜜中忍波羅蜜偏多，
餘非不修，但隨力隨分。
commentary::  ^770a4

此菩薩下，第二、別地行相。
orig::  ^770a8

佛子！是名：菩薩第三發光地。
commentary::  ^770a10

第三，結說地相。
orig::  ^770a12

菩薩住此地，多作三十三天王。
commentary::  ^770a14

二、攝報果。此下諸地攝報，文皆分二：初、上勝身。
orig::  ^770a16

能以方便，令諸眾生捨離貪欲、布施、愛語、
利行、同事。如是一切諸所作業，皆不離念佛，
不離念法，不離念僧，乃至不離念一切種、一切智智。
commentary::  ^770a18

次上勝果中，先自分行。
orig::  ^770a24

復作是念：我當於一切眾生中為首、為勝、
為殊勝、為妙、為微妙、為上、為無上，乃至為一切智智依止者。
若勤行精進，於一念頃，得百千三昧，得見百千佛，
知百千佛神力，能動百千佛世界，乃至示現百千身，一一身百千菩薩以為眷屬。
commentary::  ^770a26

次勝進行。
orig::  ^770a36

若以菩薩殊勝願力自在示現，過於此數，
百劫、千劫乃至百千億那由他劫不能數知。
commentary::  ^770a38

三，願智果。
orig::  ^770a42

爾時，金剛藏菩薩欲重宣其義而說頌言：
　　清淨安住明盛心，厭離無貪無害心，
　　堅固勇猛廣大心，智者以此入三地。
commentary::  ^770a44

第三、重頌十八偈，分五：初、一頌起厭行分。
orig:: 
　　菩薩住此發光地，觀諸行法苦無常，
　　不淨敗壞速歸滅，無堅無住無來往，
　　觀諸有為如重病，憂悲苦惱惑所纏，
　　三毒猛火恒熾然，無始時來不休息。
commentary::  ^770b2

二、有十二偈頌厭行分。
於中，初二護煩惱行。
orig:: 
　　厭離三有不貪著，專求佛智無異念，
　　難測難思無等倫，無量無邊無逼惱，
　　見佛智已愍眾生，孤獨無依無救護，
　　三毒熾然常困乏，住諸有獄恒受苦，
　　煩惱纏覆盲無目，志樂下劣喪法寶，
　　隨順生死怖涅槃，我應救彼勤精進。
commentary::  ^770b12

次三偈頌護小乘行。
orig:: 
　　將求智慧益眾生，思何方便令解脫？
　　不離如來無礙智，彼復無生慧所起。
　　心念此慧從聞得，如是思惟自勤勵。
　　日夜聽習無間然，唯以正法為尊重。
　　國城財貝諸珍寶，妻子眷屬及王位，
　　菩薩為法起敬心，如是一切皆能捨。
　　頭目耳鼻舌牙齒，手足骨髓心血肉，
　　此等皆捨未為難，但以聞法為最難。
　　設有人來語菩薩：　孰能投身大火聚？
　　我當與汝佛法寶，聞已投之無怯懼。
　　假使火滿三千界，身從梵世而投入，
　　為求法故不為難，況復人間諸小苦。
　　從初發意至得佛，其間所有阿鼻苦，
　　為聞法故皆能受，何況人中諸苦事！
commentary::  ^770b26

後七偈頌方便攝行。
orig:: 
　　聞已如理正思惟，獲得四禪無色定。
　　四等五通次第起，不隨其力而受生。
commentary::  ^770c8

三一，偈頌厭分及果。
orig:: 
　　菩薩住此見多佛，供養聽聞心決定，
　　斷諸邪惑轉清淨，如鍊真金體無減。
　　住此多作忉利王，化導無量諸天眾，
　　令捨貪心住善道，一向專求佛功德。
　　佛子住此勤精進，百千三昧皆具足，
　　見百千佛相嚴身，若以願力復過是。
commentary::  ^770c14

四三，偈頌位果。
orig:: 
　　一切眾生普利益，彼諸菩薩最上行。
　　如是所有第三地，我依其義已解釋。
commentary::  ^770c28

五一，偈頌結說。
第三，發光地竟。大方廣佛華嚴經綱要卷第三十五
 ^770c34
