佛祖綱目卷第三〔玄字號〕
other:: 
# 周穆王四十五年～周孝王十二年
甲子〔周穆王四十五年起〕乙亥〔共王元年〕丁亥〔懿王元年〕壬子〔孝王元年〕癸亥〔周孝王十二年止〕
佛滅時。此方暴風忽起。
損舍折樹。地動木陰。
西方有白虹十二道。
南北通貫。連夜不滅。
穆王怪問群臣。太史扈多對曰。
西方聖人。入滅之相耳。
other:: 
## 釋迦牟尼佛傳法大迦葉
〔辛未〕釋迦牟尼佛傳法大迦葉 ^565b13

佛說法華經。凡二處三會。
始在靈山。次升虗空。
後復還靈山。有大梵王。
以金色波羅花獻佛。
請佛說法。世尊登座。
拈花示眾。人天百萬。
悉皆罔措。獨有迦葉。
破顏微笑。世尊曰。
我有正法眼藏。涅槃妙心。
實相無相。微妙法門。
付囑與汝。汝當護持流通。
毋令斷絕。聽吾偈曰。
法本法無法。無法法亦法。
今付無法時。法法何曾法。
說偈已。復告迦葉。
吾將金縷僧伽黎衣。
傳付與汝。轉授補處慈氏。
勿令朽壞。并敕阿難。
副貳傳化。迦葉禮足。
白佛言。善哉善哉。
我當依勅恭順佛故。
other:: 
## 釋迦牟尼佛示現涅槃
〔壬申〕釋迦牟尼佛示現涅槃 ^565b21

辛未十一月既望。
佛念四眾懈怠。不將侍者。
如屈伸臂頃。獨至忉利天歡喜園。
三月安居。佛告文殊。
汝詣母所。道我在此。
摩耶既至。佛言。身所經歷。
與苦樂俱。當修涅槃。
永離苦樂。摩耶聞法。
得須陀洹果。是時人間久不見佛。
優填王等。至阿難所。
問佛所在。阿難報曰。
我亦不知。時優填王。
渴仰如來。遂勅奇巧工匠。
作如來形像。毗首羯磨天。
化身為匠。不日而成。
三月將盡。佛令鳩摩羅。
告閻浮提。如來將下。
欲入涅槃。於是佛化寶階。
從天而下。優填王載像來迎。
為佛作禮。佛三喚三應。
乃云。無為真佛。實在我身。
又語像言。汝於來世。
大作佛事○佛姨母大愛道。
將欲滅度。告眾曰。
吾不忍見世尊泥洹。
遂與五百比丘尼。
白佛。佛默可之。大愛道便還精舍。
各現神足。同時滅度○舍利弗目犍連。
不忍見佛泥洹。遂先入滅。
七萬阿羅漢亦同時入滅。
四眾惶亂。佛以神力。
化二弟子。在佛左右。
四眾稍定○壬申二月十五日。
佛在拘尸那城。力士生地#CB02494;提河邊。
娑羅雙樹間。臨涅槃時。
說涅槃經。告大眾言。
我以甚深般若。遍觀三界。
根本性離。畢竟寂滅。
同虗空相。一無所有。
法相如是。其知是者。
名出世人。是事不知。
名生死始。時諸比丘勸請如來。
惟願久住。不入涅槃。
佛言。汝等不應作如是語。
我今所有無上正法。
悉已付囑摩訶迦葉。
是迦葉者。當為汝等。
作大依止。猶如如來。
復告文殊。阿難給侍我來。
二十餘年。聞法受持。
如瀉水置器。我今欲令受持是涅槃經。
為諸魔所惱。汝可持是大陀羅尼。
救護阿難。文殊受已。
至阿難所。魔王聞呪。
即放阿難。歸至佛所。
佛於是三入禪定。
三出三告。乃云。以是因緣。
我今安住常寂滅光。
名大涅槃。乃於寶床。
右脇而臥。於其中夜。
寂然無聲。便般涅槃。
迦葉遠來奔訃。金棺自開。
即現雙足。出於棺外。
眾禮足已。還自入棺。
爾時棺從座舉。高七多羅樹。
往返空中。化火三昧。
須臾#CB01926;生。
得舍利八斛四斗。
諸王爭取。有婆羅門。
以石瓶塗蜜。即共三分。
一分諸天。一分龍王。
一分八國○天上四塔。
忉利城東照明園。
佛髮塔。城南麤澁園。
佛衣塔。城西歡喜園。
佛鉢塔。城北駕御園。
佛牙塔。人中四塔。
生處塔。在迦毗羅衛國林微園中。
成道塔。在摩竭提國元吉樹下。
轉法輪塔。在波羅柰國鹿野苑中。
涅槃塔在。拘夷那竭國力士生地秀林雙樹間。
other:: 
## 阿難尊者結集三藏
○阿難尊者結集三藏 ^565b41

佛滅度後。諸天王等。
請迦葉言。法城欲頹。
法幢欲倒。當以大悲建立佛法。
迦葉受請。往須彌頂。
擊大楗槌。諸聖弟子。
得神通者。皆來集會。
迦葉告言。佛法欲滅。
眾生可愍。待結集竟。
隨汝入滅。諸來聖眾。
受教而住畢鉢羅窟。
迦葉以天眼觀。惟有阿難煩惱未盡。
遂於大眾中。牽出阿難言。
汝結未盡。不應住此。
阿難悲泣。告迦葉言。
我能有力。久可得道。
但為侍佛。以阿羅漢者。
不能給侍。故留殘結。
不盡斷爾。迦葉復告阿難。
汝有六種罪。應於僧中悔過。
是時阿難。長跪合掌。
依六種罪懺悔懺悔已。
迦葉牽阿難出。語言。
汝漏盡可來。言訖身閉窟門。
阿難涕淚悲泣。求斷結惑。
靡不精誠。至於後夜。
疲極偃息。頭未至枕。
朗然得悟。三明六通。
作大阿羅漢。却至窟擊門曰。
我漏已盡。迦葉言。
汝若漏盡。可縱神通。
於戶鑰孔中入。阿難騰身入來。
禮拜僧足。迦葉手摩阿難頂。
而告之言。我欲為汝令汝得道。
汝勿嫌恨。時大眾請阿難陞座。
結集法藏。阿難既陞座已。
未發言間。感得自身相好如佛。
是時大眾疑佛重起。
或疑他方佛來。或疑阿難成佛。
及發聲唱言。如是我聞。
一時佛住某處。與某眾俱。
三疑俱遣。
other:: 
## 釋迦牟尼佛機緣
○釋迦牟尼佛機緣 ^566a26

世尊初生時。一手指天。
一手指他。周行七步。
目顧四方曰。天上天下。
惟我獨尊○世尊一日陞座。
大眾集定。文殊白椎曰。
諦觀法王法。法王法如是。
世尊便下座○世尊一日陞座。
默然而坐。阿難白椎曰。
請世尊說法。世尊云。
會中有二比丘。犯律行。
故我不說法。阿難以他心通觀是比丘。
遂乃遣出。世尊還復默然。
阿難又白。適來為二比丘犯律。
是二比丘已遣出。
世尊何不說法。世尊云。
吾誓不為二乘聲聞人說法。
便下座○世尊一日陞座。
迦葉白椎曰。世尊說法竟。
便下座○世尊示隨色摩尼珠。
問五方天王。此珠作何色。
時五方天王。互說異色。
世尊藏珠。復擡手曰。
此珠作何色。天王曰。
佛手中無珠。何處有色。
世尊曰。汝何迷倒之甚。
吾將世珠示之。便強說有青黃赤白色。
吾將真珠示之。便總不知。
時五方天王悉自悟道○世尊因黑氏梵志獻合歡梧桐花。
佛召仙人。放下著。
梵志放下左手一株花。
佛又召仙人。放下著。
梵志又放下右手一株花。
佛又召仙人。放下著。
梵志曰。吾今兩手俱空。
更教放下箇甚麼。
佛曰。吾非教汝放捨其花。
汝當放捨外六塵。
內六根。中六識。一時捨却。
無可捨處。是汝放身命處。
梵志於言下。悟無生忍○世尊因普眼菩薩欲見普賢。
不可得見。乃至三度入定。
徧觀三千大千世界。
覔普賢不可得見。
而來白佛。佛曰。汝但靜三昧中起一念。
便見普賢。於是普眼纔起一念。
便見普賢向空中乘六牙白象○五通仙人問。
世尊有六通。我有五通。
如何是那一通。佛召五通仙人。
仙人應諾佛曰。那一通。
你問我○世尊一日勅阿難。
食時將至。汝當入城持鉢。
阿難應諾。世尊曰。
汝既持鉢。須依過去七佛儀式。
阿難便問。如何是七佛儀式。
世尊召阿難。阿難應諾。
世尊曰。持鉢去○世尊因比丘問。
我於世尊法中。見處即有。
證處未是。世尊當何所示。
世尊曰。比丘某甲。
當何所示。是汝此問○世尊因耆婆善別音響。
至一塚間見五髑髏。
乃敲一髑髏問耆婆。
此生何處。曰此生人道。
又敲一曰。此生何處曰此生天道。
又別敲一問耆婆。
此生何處。耆婆罔知生處○世尊因七賢女遊尸陀林。
一女指屍曰。尸在這裏。
人在甚處去。一女曰。
作麼作麼。諸姊諦觀。
各各契悟。感帝釋散花曰。
惟願聖姊。有何所須。
我當終身供給。女曰。
我家四事七珍悉具足。
惟要三般物。一要無根樹子一株。
二要無陰陽地一片。
三要呌不響山谷一所。
帝釋曰。一切所須。
我悉有之。若三般物。
我實無有。女曰。汝若無此。
爭解濟人。帝釋罔措。
遂同往白佛。佛曰。
憍尸迦。我諸弟子。
大阿羅漢。不解此義。
惟有諸大菩薩。乃解此義○世尊因地布髮掩泥。
獻花於然燈佛。然燈見布髮處。
遂約退眾。乃指地曰。
此一方地。宜建一梵剎。
時眾中有一賢于長者。
持標於指處插曰。
建梵剎竟。時諸天散花相讚○世尊甞與阿難行次。
見一古佛塔。世尊便作禮。
阿難曰。此是甚麼人塔。
世尊曰。過去諸佛塔。
阿難曰。過去諸佛是甚麼人弟子。
世尊曰是吾弟子。
阿難曰。應當如是○世尊因自恣日。
文殊三處過夏。迦葉欲白椎擯出。
纔拈椎。乃見百千萬億文殊。
迦葉盡其神力。椎不能舉。
世尊遂問迦葉。汝擬擯那箇文殊。
迦葉無對○城東有一老母。
與佛同生。不欲見佛。
每見佛來。即便迴避。
雖然如此。回顧東西。
總皆是佛。遂以手掩面。
乃至十指掌中。總皆是佛○世尊因文殊至諸佛集處。
值諸佛各還本處。
惟有一女人。近於佛座。
而入三昧。文殊乃白佛。
云何此人得近佛。
而我不得。佛告文殊。
汝但覺此女。令從三昧起。
汝自問之。文殊繞女人三匝。
鳴指一下。乃托至梵天。
盡其神力。而不能出。
世尊曰。假使百千文殊。
亦出此女人定不得。
下方過四十二恒河沙國土。
有罔明菩薩。能出此女人定。
須臾罔明大士從地湧出。
作禮世尊。世尊勅罔明出。
罔明却至女子前。
鳴指一下。女子於是從定而出○殃崛摩羅。
因持鉢至一長者門。
其家婦人。正值產難。
長者曰。瞿曇弟子。
汝為至聖。當有何法。
能免產難。殃崛語長者曰。
我乍入道。不知此法。
待我回問世尊。却來相報。
及返具事白佛。佛告殃崛。
汝速去報言。我從賢聖法來。
未曾殺生。殃崛奉佛語。
疾往告之。其婦得聞。
當時分娩○世尊一日因文殊在門外立。
乃曰。文殊文殊。何不入門來。
文殊曰。我不見一法在門外。
何以教我入門○無邊身菩薩。
將竹杖量世尊頂。
丈六了又丈六。量到梵天。
不見世尊頂。乃擲下竹杖。
合掌說偈云。虗空無有邊。
佛功德亦然。若有能量者。
窮劫不可盡○世尊因乾闥婆王獻樂。
其時山河大地。皆作琴聲。
迦葉起作舞。王問迦葉。
豈不是阿羅漢諸漏已盡。
何更有餘習。佛曰實無餘習。
莫謗法也。王又撫琴三徧。
迦葉亦三度作舞。
王曰。迦葉作舞。豈不是習。
佛曰。實不曾作舞。
王曰。世尊。何得妄語。
佛曰。不妄語。汝撫琴。
山河大地木石盡作琴聲。
豈不是。王曰是。佛曰。
迦葉亦復如是。所以實不曾作舞。
王乃信受○世尊在第六天。
說大集經。勅他方此土人間天上一切獰惡鬼神。
悉皆輯會。受佛付囑。
擁護正法。設有不赴者。
四天門王。飛熱鐵輪追之令集。
既集會已。無有不順佛勅者。
各發弘誓。擁護正法。
惟有一魔王。謂世尊曰。
瞿曇。我待一切眾生成佛。
盡眾生界空。無有眾生名字。
我乃發菩提心○世尊因調達謗佛。
生身入地獄。遂令阿難問。
你在地獄中安否。
曰我雖在地獄。如三禪天樂。
佛又令問。你還求出否。
曰我待世尊來。便出。
阿難曰。佛是三界導師。
豈有入地獄分。調達曰。
佛既無入地獄分。
我豈有出地獄分○世尊因文殊忽起法見。
佛見被世尊威神攝向二鐵圍山○世尊因靈山會上五千比丘。
得四禪定。具五神通。
未得法忍。以宿命智通。
各各自見殺父害母。
及諸重罪。於自心內。
各各懷疑。於甚深法。
不能證入。於是文殊承佛神力。
遂手握利劍。持逼如來。
世尊乃謂文殊曰。
住住不應作逆。勿得害吾。
吾必被害。為善被害。
文殊師利。爾從本已來。
無有我人。但以內心。
見有我人。內心起時。
我必被害。即名為害。
於是五百比丘。自悟本心。
如夢如幻。於夢幻中。
無有我人。乃至能生所生父母。
於是五百比丘。同讚嘆曰。
文殊大智士。深達法源底。
自手握利劍。持逼如來身。
如劍佛亦爾。一相無有二。
無相無所生。是中云何殺○世尊因外道問。
不問有言。不問無言。
世尊良久。外道嘆曰。
世尊大慈大悲。開我迷雲。
令我得入。作禮而去。
阿難白佛。外道得何道理稱讚而去。
世尊曰。如世良馬見鞭影而行○世尊因波斯匿王問。
勝義諦中。有世俗諦否。
若言無。智不應二。
若言有。智不應一。
一二之義。其義云何。
佛言。大王。汝於過去龍光佛時。
曾問此義。我今無說。
汝今無聽。無說無聽。
是為一義二義○世尊因外道問。
昨日說何法。世尊曰。
說定法。外道曰。今日說何法。
曰不定法。外道曰。
昨日說定法。今日何說不定法。
世尊曰。昨日定。今日不定○世尊因有異學問。
諸法是常耶。世尊不對。
又問。諸法是無常耶。
世尊亦不對。異學曰。
世尊具一切智。何不對我。
世尊曰。汝之所問。
皆為戲論○世尊甞在尼俱律樹下坐次。
因二商人問。世尊還見車過否。
曰不見。還聞否。曰不聞。
莫禪定否。曰不禪定。
莫睡眠否。曰不睡眠。
商人乃嘆曰。善哉善哉。
世尊乃覺而不見○世尊因長爪梵志索論義。
預約曰。我義若墮。
當斬首以謝。世尊曰。
汝義以何為宗。志曰。
我以一切不受為宗。
世尊曰。是見受否。
志拂袖而去。行至中路有省。
乃嘆曰。我義兩處負墮。
是見若受。負門處麤。
是見不受。負門處細。
一切人天二乘。不知我義墮處。
惟有世尊。諸大菩薩。
知我義墮。回至世尊前曰。
我義兩處負墮。故當斬首以謝。
世尊曰。我法中無如是事。
汝當回心向道。於是同五百徒眾。
一時投佛出家。證阿羅漢○世尊一日坐次。
見二人舁猪過。乃問。
這箇是甚麼。曰佛具一切智。
猪子也不識。世尊曰。
也須問過○世尊臨入涅槃。
文殊大士請佛再轉法輪。
世尊咄曰。文殊。吾四十九年住世。
未曾說一字。汝請吾再轉法輪。
是吾曾轉法輪耶○世尊於涅槃會上。
以手摩胸。告眾曰。
汝等善觀吾紫磨金色之身。
瞻仰取足。勿令後悔。
若謂吾滅度。非吾弟子。
若謂吾不滅度。亦非吾弟子○世尊至拘尸那城。
告諸大眾。吾今背痛。
欲入涅槃。即往娑羅雙樹下。
泊然示寂。復從棺起。
為母說法。并說無常偈曰。
諸行無常。是生滅法。
生滅滅已。寂滅為樂。
時諸弟子即以香薪。
競茶毗之。燼後金棺如故。
大眾即於佛前。以偈讚曰。
凡俗諸猛熾。何能致火爇。
請尊三昧火。闍維金色身。
時金棺從座而舉。
高七多羅樹。往返空中。
化火三昧。須臾#CB01926;生。
得舍利八斛四斗。
other:: 
## 諸菩薩羅漢機緣
○諸菩薩羅漢機緣 ^566b18

文殊菩薩。一日令善財採藥曰。
不是藥者。採將來。
善財徧觀大地。無不是藥。
却來白曰。無不是藥者。
殊曰。是藥者採將來。
善財遂於地上。拈一莖草。
度與文殊。殊接得。
示眾曰。此藥亦能殺人亦能活人○文殊問菴提遮女曰。
生以何為義。女曰。
生以不生生為生義。
曰如何是生以不生生為生義。
女曰。若能明知地水火風四緣。
未甞自得。有所和合。
而能隨其所宜。是為生義。
曰死以何為義。女曰。
死以不死死為死義。
曰如何是死以不死死為死義。
女曰。若能明知地水火風四緣。
未甞自得有所離散。
而能隨其所宜。是為死義○菴提遮女問文殊曰。
明知生是不生之理。
為何却被生死之所流轉。
殊曰。其力未充○文殊甞謂善住意天子曰。
汝今若能違背諸佛。
毀謗法僧。吾即將同汝如是梵行。
天子曰。大士。今何故復如是語。
殊曰。天子。如汝意者。
以何為佛。天子曰。
如如法界。我言是佛。
殊曰。天子。於汝意云何。
如如法界可染著乎。
曰弗也。殊曰。以是義故。
我如是說。汝今若能背毀佛法僧。
吾將同汝如是梵行○善住天子白文殊。
可共俱往如來之所。
咨受未聞。亦同此時如法問難。
殊曰。爾莫分別取著如來。
天子曰。如來今在何所。
令我莫著。殊曰。祇在目前。
天子曰。若如是者。
我何不見。殊曰。爾若一切不見。
是名真見如來。天子曰。
若見在前。云何戒我莫取著如來。
殊曰。爾今見前何有。
天子曰。有虗空界。
殊曰。如來者虗空界。
是故虗空界者。即是如來。
此中無有一物可分別者○維摩會上三十二菩薩。
各說不二法門。文殊曰。
我於一切法。無言無說。
無示無識。離諸問答。
是為菩薩入不二法門。
於是文殊又問維摩。
仁者當說。何等是菩薩入不二法門。
維摩默然。文殊讚曰。
乃至無有語言文字。
是菩薩真入不二法門○善財參五十三員善知識。
末後到彌勒閣前。
見樓閣門閉。瞻仰讚歎。
見彌勒從別處來。
善財作禮曰。願樓閣門開。
令我得入。彌勒尋至善財前。
彈指一聲。樓閣門開。
善財已入閣。門即閉。
見百千萬億樓閣。
一一樓閣有一彌勒。
領諸眷屬。并一善財而立其前○須菩提尊者。
在巖中宴坐。諸天雨花讚嘆。
者曰。空中雨花讚嘆。
復是何人。云何讚嘆。
天曰。我是梵天。敬重尊者善說般若。
者曰。我於般若。未甞說一字。
云何讚嘆。天曰。如是尊者無說。
我乃無聞。無說無聞是真說般若○須菩提一日說法次。
帝釋雨花。提問。此花從天得耶。
從地得耶。從人得耶。
釋曰弗也提曰。從何得耶。
釋乃舉手。提曰。如是如是○無厭足王入大寂定。
乃勅有情無情。皆順於王。
若有一物不順於王。
即入大寂定不得○舍利弗因入城。
遙見月上女出城。
舍利弗心口思惟。
此姊見佛否。知得忍不得忍否。
我當問之。纔近便問。
大姊往甚麼處去。
女曰。如舍利弗與麼去。
弗曰。我方入城汝方出城。
何言如我恁麼去。
女曰。諸佛弟子。當依何住。
弗曰。諸佛弟子。依大涅槃而住。
女曰。諸佛弟子。既依大涅槃而住。
我亦如舍利弗與麼去○舍利弗問須菩提。
夢中說。六波羅蜜。
與覺時同異。提曰。
此義深遠。吾不能說。
會中有彌勒大士。
汝往彼問。舍利弗問彌勒。
彌勒曰。誰是彌勒。
誰名彌勒。○舍利弗問天女曰。
何以不轉女身。女曰。
我從十二年來。求女人相。
了不可得。當何所轉。
即時天女以神通力。
變舍利弗。令如天女。
女自化身。如舍利弗。
乃問言。何以不轉女身。
舍利弗以天女像而答言。
我今不知云何轉面。
而變為女身○鴦崛魔羅尊者。
未出家時。外道受教。
為憍尸迦。欲登王位。
用千人拇指為花冠。
已得九百九十九。
惟欠一指。遂欲殺母取指。
時佛在靈山。以天眼觀之。
乃作沙門。在鴦崛前。
鴦崛遂釋母。欲殺佛。
佛徐行。鴦崛急行。
追之不及。乃喚曰。
瞿曇住住。佛告曰。
我住久矣。是汝不住。
鴦崛聞之。心忽開悟。
遂棄刃。投佛出家○障蔽魔王。
領諸眷屬一千年。
隨金剛齊菩薩。覔起處不得。
忽一日得見。乃問曰。
汝當依何而住。我一千年。
覔汝起處不得。齊曰。
我不依有住而住。
不依無住而住。如是而住○那叱太子。
析骨還父。析肉還母。
然後現本身。運大神力。
為父母說法○廣額屠兒。
於涅槃會上。放下屠刀。
立地成佛。自云。是賢劫千佛一數。
other:: 
## 初祖大迦葉傳法阿難
〔丙辰〕初祖大迦葉傳法阿難 ^568b10

摩訶迦葉。摩竭陀國人。
姓婆羅門。父號飲澤。
母號香至。過去世。
為鍛金師。善明金性。
使其柔伏。甞於久遠劫中。
毗婆尸佛入涅槃後。
四眾起塔。塔中像面上金色。
有少缺壞。時有貧女。
將金珠往金師所。
請飾佛面。既而因共發願。
願我二人世世為無姻夫妻。
繇是因緣九十一劫。
身皆金色。及此世與紫金光尼。
復為夫婦。梵語迦葉波。
此云飲光勝尊。蓋以金色為號。
然夫婦皆清淨自居。
無世間想。旋復出家。
冀度諸有。佛於眾中。
稱嘆第一。後因拈花因緣付法。
有外道問。如何是我我。
迦葉曰。覔我者是汝我。
外道曰。這箇是我我。
師我何在。迦葉曰。
汝問我覔。一日踏泥次。
有一沙彌。問尊者。
何得自為。迦葉曰。
我若不為。誰為我為。
佛涅槃時。迦葉告眾曰。
佛已茶毗。金剛舍利非吾等事。
宜結集法藏。無令斷絕。
結集既畢。迦葉自念衰老。
宜入定於雞足山。
以待彌勒。乃召阿難言。
我今不久世間。今將正法。
付囑於汝。汝當護持。
聽吾偈曰。法法本來法。
無法無非法。何於一法中。
有法有不法。偈已。
阿難作禮奉命。迦葉念。
如來舍利皆在諸天。
凌虗徧至塔廟。禮已而還。
復以夙約。往辭阿闍世王。
遂杳然入雞足山。
席草而坐。自念。今我被糞掃服。
持僧伽黎。必經五十七俱胝六十百千歲。
至於彌勒出世。終不致壞。
乃語山曰。若阿闍世王。
及阿難來。汝當為開。
去已復合。阿闍世王。
知迦葉已入雞足山。
乃請阿難同往。山果為開。
見迦葉入定儼然。
王禮拜訖。欲以香薪茶毗。
阿難曰。未可燔也。
大迦葉方以禪定持身。
俟慈氏下生。乃般涅槃。
王聞驚嘆。與阿難禮辭。
山合如故。當此土周孝王五年丙辰也。
佛祖綱目卷第三
 ^569b4
