
other:: 禪宗頌古聯珠通集卷第二十七
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
祖師機緣
other:: 
## 六祖下第六世之二(南嶽下第五世之餘)
六祖下第六世之二〔南嶽下第五世之餘〕 ^640b11

晉州霍山景通禪師〔嗣仰山〕初參仰山。
山閉目坐。師翹起右足曰。
如是如是。西天二十八祖亦如是。
中華六祖亦如是。
和尚亦如是。景通亦如是。
山起來打四藤條。
師因此自稱集雲峯下四藤條天下大禪佛　師曾到霍山和尚處。
自稱集雲峯下四藤條天下大禪佛參。
霍山喚維那打鐘著。
師驟步而去〔歸宗下亦有大禪佛名智通住五臺〕。
　頌曰。 ^640b15

集雲峯下四藤條。
幾險當時打折腰。
堪笑後來稱猛將。
只知空說霍嫖姚。
〔野軒遵〕。 ^640b29

竺國支那咸印定。
更無毫髮可參差。
眼橫鼻直喧天下。
一頓殘羮永不飢。
〔保寧勇〕。 ^640b33

當場翹足有來由。
四下藤條未足酬。
又向霍山門下去。
見機雖足未風流。
〔地藏恩〕。 ^640b37

集雲峯下四藤蒿。
打破潼關路一條。
似鶴似雲天地外。
如龍如鳳在烟霄。
〔圓通僊　二〕。 ^640b41

藤條喫了任閒遊。
未到牢關未肯休。
打鼓打鐘俱是令。
知機識變有誰儔。 ^640b45

【續收】子陵灘水急如絃。
摸得黃魚縮項鯿。
提向市中頻索價。
他家不直半文錢。
〔佛心才〕。 ^640c4

強盜遭逢惡抵家。
賊贓纔敗別無他。
山藤徹骨令甘伏。
反與渠儂貼面花。
〔或菴體〕。 ^640c8

千年萬歲老枯樁。
鐵杵銅槌任擊撞。
且在爛泥堆裡立〔咄〕。
〔寶葉源〕。 ^640c12

【增收】霍山因行者問。
如何是佛法大意。
師乃禮拜。者曰。和尚為甚麼禮俗人。
師曰。汝不見道。尊重弟子。
　頌曰。 ^640c16

黃金打作鍮石筯。
白玉碾出象牙梳。
黑漆崑崙多伎倆。
海中拾得夜明珠。
〔慈受深〕。 ^640c22

【增收】袁州仰山南塔光湧禪師〔嗣仰山〕因僧問。
曹溪意旨如何。師曰。
一鏁入寒空。　頌曰。 ^640c26

重峯層仞插寒空。
塔鎻深雲勢莫窮。
千古松聲來有韻。
萬年溪水去無蹤。
〔投子青〕。 ^640c30

【增收】南塔湧向火次。
有僧來參。師曰。一言說盡山河。
僧便問。如何是一言。
師以火筯插向爐邊。
却收舊處。　頌曰。 ^640c34

一句稱提萬象分。
摩竭空自掩重門。
當初衲子微開眼。
插筯爐邊當火焚。
〔投子青〕。 ^640c40

杭州無著文喜禪師。
〔嗣仰山〕往五臺華嚴寺。
至金剛窟禮謁。遇老翁牽牛行。
邀師入寺。翁曰。近自何來。
師曰。南方。曰南方佛法如何住持。
師曰。末法比丘少奉戒律。
曰多少眾。師曰。或三百或五百。
師却問。此間佛法如何住持。
曰龍蛇混雜凡聖同居。
師曰。多少眾。曰前三三後三三。
日晚。遂問翁。擬投一宿得否。
曰汝有執心在。不得宿。
師曰。文喜無執心。
曰汝曾受戒否。師曰。
受戒久矣。曰汝若無執心。
何用受戒。師辭退。
翁令童子相送。師問童子。
前三三後三三是多少。
童召大德。師應諾。
童曰。是多少。師復問。
此為何處。曰此金剛窟般若寺也。
師悽然悟彼翁者是文殊也不可再見。
即稽首童子。願乞一言為別。
童說偈曰。面上無瞋供養具。
口裏無瞋吐妙香。
心裏無瞋是珍寶。
無垢無染是真常。
言訖。均提童子與寺俱隱。
　頌曰。 ^640c44

廓周沙界聖伽藍。
滿目文殊接話談。
言下不知開佛眼。
回頭只見翠山巖。
〔明招謙〕。 ^641a28

顧問南方住若何。
對云三五眾非多。
吉祥自述龍蛇混。
三三之說告和和。
無著未明重話會。
均提為指不仙陀。
金剛背後看名字。
滿目荒山不奈何。
〔汾陽昭〕。 ^641a32

千峯盤屈色如藍。
誰謂文殊是對談。
堪咲清涼多少眾。
前三三與後三三。
〔雪竇顯〕。 ^641a38

堪咲前三與後三。
當初相對語喃喃。
却因無著分明見。
從此清涼沒可參。
〔佛印元　二〕。 ^641a42

樓臺雖有額全無。
試問頑童起剏初。
忽指金剛看背後。
年衰多被鬼揶#CB15732;。 ^641a46

前後三三問若干。
應機召發轉顢頇。
如今大有如斯者。
負鉢腰囊到處摶。
〔正覺逸　三〕。 ^641b2

積翠千峯倚半空。
龍蛇凡聖混其中。
其中凡聖知多少。
前後三三數莫窮。 ^641b6

寺額突然耀指端。
大悲千眼莫能觀。
自從一覰金剛背。
直至如今作野盤。 ^641b10

前後三三是多少。
大事光輝明皎皎。
回頭不見解空人。
滿目白雲臥荒草。
〔道吾真〕。 ^641b14

聖者由來不可陪。
相逢相問豈安排。
三三前後輝今古。
一句無私振九垓。
〔照覺總〕。 ^641b18

前三三與後三三。
筭過籌量卒未諳。
芳草萋萋烟景裏。
鷓鴣啼處是江南。
〔地藏恩〕。 ^641b22

文殊前後答三三。
獨泛輕舟過海南。
洪浪波心看水勢。
一輪明月印寒潭。
〔雲溪恭〕。 ^641b26

青山門外白雲飛。
綠水溪邊引客歸。
莫怪坐來頻勸酒。
自從別後見君稀。
〔龍門遠〕。 ^641b30

【續收】三三之旨極幽深。
老漢當牙下一針。
為報禪徒應諦聽。
船乃隨流石乃沉。
〔般若柔〕。 ^641b34

前後三三不失宗。
逈超千聖數難窮。
金剛腦後全軒露。
疊疊青山鎻翠空。
〔丹霞淳〕。 ^641b38

無著文殊不易逢。
相逢各自問家風。
清涼海眾知多少。
前後三三數莫窮。
〔本覺一〕。 ^641b42

腰金上太行。賊眼盡驚慞不因遭毒手。
誰肎夜燒香。〔月堂昌　二〕。 ^641b46

寬鞋著瘦脚。短袖入長臂。
竿木既隨身。逢場還作戲。
前三三後三三。一時堆在檐頭擔。
到得家中重點檢。
目前包裹露#CB02575;#CB02575;。 ^641c2

前後三三。謝師指南。
龍蛇躍躍。虎視躭躭。
擬數看數。欲談何談。
均提謾有垂鞭意。
象王蹴踏亦奚堪。。 ^641c8

陌路相逢眼裡塵。
低頭禮拜昧天真。
起來不見文殊現。
打破大唐無一人。
〔秀巖瑞〕。 ^641c14

前三三與後三三。
不可承當不可參。
更問清涼多少眾。
月移松影落寒潭。
〔月林觀〕。 ^641c18

佛法初無北與南。
何須對面立玄談。
文殊固是能機變。
前後分踈落二三。
〔雲納慶〕。 ^641c22

無著因老翁邀師入寺。
命坐對談。翁呼童子致茶。
并進酥酪。師納其味。
心意欲然。翁拈起玻璃盞問曰南方還有這箇否。
師曰無。曰尋常將甚麼喫茶。
師無對。　頌曰。 ^641c26

文殊大士托玻瓈。
遂問南方有箇奇。
無著忽言無這箇。
誤他多少老闍黎。
至今猶未知端的。
擡手拈茶不用疑。
〔汾陽昭〕。 ^641c34

自別南方涉路岐。
喫茶處處用玻瓈。
如何恰到清涼寺。
問著元來總不知。
〔正覺逸〕。 ^641c40

南方不可離須臾。
無著因何却道無。
寄語後來禪子道。
喫茶拈起莫生踈。
〔佛印元〕。 ^641c44

【續收】玻瓈寶盞對君擎。
茶味雖濃夢不醒。
更問三三多少眾。
爭教人不辨輸嬴。
〔象田卿〕。 ^641c48

五臺凝坐思遲遲。
白日青天被鬼迷。
最苦一般難理會。
玻瓈盞子喫茶時。
〔象潭泳〕。 ^642a4

【增收】無著因參仰山。
頓了心契。令充典座。
文殊甞現於粥鑊上。
師以攪粥篦便打曰。
文殊自文殊。文喜自文喜。
文殊乃說偈曰。苦瓠連根苦。
甜瓜徹蒂甜。修行三大劫却被老僧嫌。
　頌曰。 ^642a8

爍迦羅眼頂門開。
悟了不須師更來。
打落粥鍋休說偈。
修行須信禍為胎。
〔象田卿〕。
other:: 
## 六祖下第六世之三(清源下第五世之一)
六祖下第六世之三〔清源下第五世之一〕 ^642a16

【增收】潭州大光山居誨禪師〔嗣石霜〕因僧問。
祇如達磨是祖否。
師曰。不是祖。曰既不是祖。
又來作甚麼。師曰。
祇為汝不薦。曰薦後如何。
師曰。方知不是祖。
　頌曰。 ^642a22

少林續#CB08504;事堪奇。
臘夜梅開雪後枝。
黃蘗昔年曾有語。
大唐國裏沒禪師。
〔丹霞淳〕。 ^642a30

覿面全提少室令。
當機不薦過新羅。
清風樓上逢知己。
撥動烟塵不奈何。
〔足庵鑒〕。 ^642a34

【增收】瑞州九峯道虔禪師〔嗣石霜〕因僧問。
祖祖相傳復傳何事。
師曰。釋迦慳迦葉富。
曰如何是釋迦慳。
師曰。無物與人。曰如何是迦葉富。
師曰。國內孟甞君。
曰畢竟傳底事作麼生。
師曰。百歲老人分夜燈。
　頌曰。 ^642a38

寂光影裏現全身。
貴異天然逈出倫。
家富兒奴偏得力。
夜分燈火照西隣。
〔丹霞淳〕。 ^642a48

【增收】九峯因僧問。
如何是學人自己。
師曰。更問阿誰。曰便恁麼承當時如何。
師曰。須彌還更戴須彌。
　頌曰。 ^642b4

自家冷暖自家知。
祖意西來更問誰。
全體承當全體是。
須彌頂上戴須彌。
〔石溪月〕。 ^642b10

【增收】九峯因僧問。
西天坐夏。以蠟人為驗。
多有得道果者。未審此間如何。
師曰。頭戴午夜月。
脚踏黃金地。曰此人還轉也無。
師曰。爭得不轉。曰如何轉。
師曰。今世已聞龍退骨。
　頌曰。 ^642b14

午夜山房月色深。
十分明白墮功勛。
撥開向上通天竅。
烟嶂重重不見人。
〔自得暉〕。 ^642b22

【增收】九峯因僧問。
十二時中如何合道。
師曰。無心合道。曰畢竟如何。
師曰。土上覓泥猶自可。
波中求水實堪悲。
　頌曰。 ^642b26

牽驢飲江水。鼻吹波浪起。
岸下蹄踏蹄。水中觜連觜。
〔方庵顯〕。 ^642b32

【增收】九峰因僧問。
如何是不壞身。師曰。
正是。曰學人不會。
請師直指。師曰。適來曲多少。
　頌曰。 ^642b36

不壞身正是。正是不壞身。
適來曲多少。#CB15998;得鼻頭辛。
〔石溪月〕。 ^642b40

九峯因石霜遷化。
眾請首座住持。師時為侍者。
白眾問首座曰。先師道。
休去。歇去。冷啾啾去。
一條白練去。古廟香爐去。
一念萬年去。明什麼邊事。
會得即住持。會不得不可。
首座對曰。明一色邊事。
師曰。與麼則不會先師意在。
座曰。但裝香來。香烟斷處若去得。
即會先師意。若去不得即不會。
師遂焚香。香炷未斷。
座遂脫去。師拊首座背曰。
坐脫立亡即不無。
先師意未夢見在。
　頌曰。 ^642b44

張家養得數個兒。
大者効爺治家業。
中有一男藝最精。
氣宇如王威德別。
別別。踏翻滄海兮不顧驪龍。
喝散白雲兮不羨明月。
〔海印信〕。 ^642c14

石霜繼嗣擇高才。
上座貪程去不回。
只愛寒天無#CB08504;起。
豈知枯木放花開。
#CB05418;侍者實堪哀。
先師大意雖明得。
未免長拖破草鞋。
〔佛慧泉〕。 ^642c20

世間何事最堪悲。
無孔由來是鐵鎚。
爐冶不能烹得破。
任教千古與風吹。
〔保寧勇〕。 ^642c26

坐亡立脫數如麻。
幾箇於茲路不差。
翻憶石霜曾有語。
不光華處盡光華。
〔智海清〕。 ^642c30

一片虗空亘古今。
麟龍頭角競踈親。
坐亡立脫知多少。
鐵樹花開別是春。
〔開福寧〕。 ^642c34

帶角披毛異類身。
寒#CB01926;枯木眼中塵。
雖然未會先師意。
爭柰臨行一著親。
〔丹霞淳〕。 ^642c38

枯木堂中第一人。
坐觀成敗枉精神。
可憐明一色邊事。
直至而今沒眼筋。
〔寶峯照〕。 ^642c42

雖然一箭定天山。
百戰場中出手難。
莫道古祠香火斷。
神前自有酒臺盤。
〔上方益〕。 ^642c46

座元脫去有生機。
侍者因何不肯伊。
若謂石霜明一色。
似將掃帚畫蛾眉。
〔地藏恩〕。 ^643a2

香烟淡淡風飄處。
首座凝凝坐脫時。
不是久參虔侍者。
石霜巴鼻有誰知。
〔張無盡〕。 ^643a6

本分漁人一釣舟。
千波萬浪裏遨遊。
兒孫不慣風濤惡。
走入蘆花不轉頭。
〔慈受深〕。 ^643a10

脫去還如臂屈伸。
先師旨趣得來親。
貪他一粒多年粟。
失却家中萬斛珍。
義重天倫#CB05418;侍者。
平生肝膽若為論。
芳草渡頭輕舉步。
等閑身在杏花村。
〔佛燈珣〕。 ^643a14

石霜一宗。親傳九峯。
香消脫去。正脉難通。
月巢鶴作千年夢。
雪屋人迷一色功。
坐斷十方猶點額。
密移一步看飛龍。
〔天童覺〕。 ^643a20

涅槃城裏未為親。
帶角披毛始是真。
相逢盡道休官去。
林下何曾見一人。
〔大洪遂〕。 ^643a26

一片虗凝絕謂情。
白雲消散彩霞橫。
行人莫怪貪程速。
坐守寒巖異草青。
〔雲巖因〕。 ^643a30

【續收】石人不怕師子吼。
須彌頂上反筋斗。
滄溟竭盡正三更。
生鐵崑崙雲外走。
〔雪竇宗〕。 ^643a34

死中得活人無數。
活中得死古來稀。
只知枯木回春早。
蹉過寒#CB01926;再#CB08504;時。
#CB05418;侍者也是癡。
雖然會得先師意。
未免全身陷虎機。
〔圓悟勤〕。 ^643a38

萬丈寒潭徹底清。
霜天午夜欲生氷。
釣魚要擲金鱗餌。
撥轉蘆蓬向月明。
〔正堂辯〕。 ^643a44

【增收】九峯因僧問。
人人盡道請益。未審師還拯濟也無。
師曰。汝道巨岳還曾乏寸土麼。
曰四海參尋當為何事。
師曰。演若迷頭心自狂。
曰還有不狂者麼。
師曰有。曰如何是不狂者。
師曰。突曉途中眼不開。
　頌曰。 ^643a48

寒谷生洪律。全超拯濟功。
園林變花柳。何必待春風。
〔方菴顯〕。 ^643b10

巨岳何曾乏寸土。
演若迷頭狂未回。
參尋喜有得力句。
突曉途中眼未開。
且居門外。〔石溪月〕。 ^643b14

【增收】九峯因僧問。
如何是把定乾坤眼。
師曰。乾坤在裏許。
曰乾坤眼何在。師曰。
正是乾坤眼。曰適來為什麼道乾坤在裏許。
師曰。若不恁麼。髑髏前見鬼無數。
〔五燈會元稍異〕。　頌曰。 ^643b18

識問不亂答。識答不亂問。
問答有來由。直下明知見。
果然明得破。不被髑髏換。
奉勸參學人。子細參詳看。
〔大圓智〕。 ^643b26

一拳拳倒黃鶴樓。
一趯趯反鸚鵡洲。
有意氣時添意氣。
不風流處也風流。
〔虗堂愚〕。 ^643b32

【增收】九峯因僧問。
古人道。因真立妄。
從妄顯真。是否。師曰是。
曰如何是真心。師曰不雜食是。
曰如何是妄心。師曰。
攀緣起倒是。曰離此二途。
如何是本體。師曰。
本體不離。曰為甚麼不離。
師曰。不敬功德天。
誰嫌黑暗女。　頌曰。 ^643b36

是真是妄。披金擇沙。
同門出入。宿世冤家。
〔方菴顯〕。 ^643b46

【增收】九峯示眾曰。
常住法身不生不滅。
僧問既是不生不滅。
為什麼六道輪迴。
師曰。為有心故。曰以何方便當證法身。
師曰。以虗空心合虗空理。
曰證後如何。師曰。
任從三界轉。徒聽四生奔。
復曰。會麼。曰不會。
師曰。禮拜著。　頌曰。 ^643b48

精金須百鍊。百鍊色不回。
轉道貴無心。無心道即#CB15210;。
更深秋夜月。古廟香爐#CB01926;。
法身無一物。山岳空崔嵬。
〔南堂興〕。 ^643c10

【增收】鳳翔府石柱禪師。
〔嗣石霜〕師遊方時到洞山。
時 #CB05418;和尚埀語曰。
有四種人。一人說過佛祖。
一步行不得。一人行過佛祖。
一句說不得。一人說得行得。
一人說不得行不得。
阿那個是其人。師出眾曰。
一人說過佛祖行不得者。
祇是無舌不許行。
一人行過佛祖一句說不得者。
祗是無足不許說。
一人說得行得者。
祇是函蓋相稱。一人說不得行不得者。
如斷命求活。此是石女兒。
擔枷帶鎻。山曰。闍黎分上作麼生。
師曰。該通分上卓卓寧彰。
山曰。祇如海上明公秀又作麼生。
師曰幻人相逢拊掌呵呵。
　頌曰。 ^643c16

海底泥牛耕白月。
雲中木馬驟清風。
胡僧懶捧西乾鉢。
半夜乘舟過海東。
〔丹霞淳〕。 ^643c38

【增收】台州湧泉景欣禪師〔嗣石霜〕因僧問。
如何是相傳底事。
師曰。龍吐長生水。
魚吞無盡漚。曰請師挑硩。
師曰。擂鼓轉船頭。
棹穿波底月。　頌曰。 ^643c42

依依半月沉寒水。
耿耿三星落碧巑。
昔日雲巖曾漏泄。
金輪王子寶花冠。
〔丹霞淳〕。 ^643c48

【增收】湧泉欣。因唐武宗廢教。
在院看牛。時有彊德二禪客到。
於路次見師騎牛。
不識乃云。蹄角甚分明。
爭奈騎者不識。師驟牛而去。
二禪客相次憩於樹下煎茶。
師回下牛。近前問訊。
與坐喫茶。師乃問。
二禪客近離甚處。
云那邊。師曰。那邊事作麼生。
禪客提起茶盞。師曰。
此猶是這邊。那邊事作麼生。
二人無對。師曰。莫道騎牛者不識好。
　頌曰。 ^644a4

芳草漫漫豈變秋。
牧童白牯恣優游。
異中有路人難見。
却謂騎牛不識牛。
〔丹霞淳〕。 ^644a20

【增收】潭州雲蓋山志元禪師。
〔嗣石霜〕因僧問石霜。
萬。 ^644a24

戶俱閉即不問。萬戶俱開時如何。
霜曰。堂中事作麼生。
僧無對。經半年方始下一轉語曰。
無人接得渠。霜曰。
道即太殺道。祇道得八成。
曰和尚又且如何。
霜曰。無人識得渠。
師聞知乃禮拜乞為舉。
霜不肯。師乃抱霜上方丈曰。
和尚若不道。打和尚去在。
霜曰得在。師頻禮拜。
霜曰。無人識得渠。
師於言下頓省。　頌曰。 ^644a26

古殿巖開月鎻松。
霜凝雪露韻無窮。
星前人臥千峯室。
佛祖無因識得儂。
〔投子青〕。 ^644a40

無人接得渠。遺逼馬相如。
果來橋上也。記得柱頭書。
〔天童覺　二〕。 ^644a44

無人識得渠。棋局醉樵夫。
回頭斧柯爛。大海亦成枯。
接得與識得。誰復較錙銖。
若問堂中事。堂中事轉踈。
只如雲蓋悟去又作麼。
蘇嚕蘇嚕。〔最菴印〕。 ^644a48

【增收】福州覆船山洪薦禪師〔嗣石霜〕因僧問。
抱璞投師。師還接否。
師以手拍香臺。僧禮拜。
師曰。禮拜則不無。
其中事作麼生。僧却拍香臺。
師曰。舌頭不出口。
　頌曰。 ^644b6

舌頭不出口。三三成九九。
筭到香臺還。彼此落人後。
〔月堂昌〕。 ^644b14

【增收】張拙秀才。〔見石霜〕因禪月大師指參石霜。
霜問何姓。曰姓張名拙。
霜曰。覓巧了不可得。
拙自何來。公忽有省。
呈偈曰。光明寂照徧河沙。
凡聖含靈共我家。
一念不生全體現。
六根纔動被雲遮。
斷除煩惱重增病。
趣向真如亦是邪。
隨順世緣無罣礙。
涅槃生死等空華。
　頌曰。 ^644b18

老倒石霜無忌諱。
當頭一句曾提起。
只因當日老婆心。
千古寥寥掛唇齒。
〔佛鑑懃〕。 ^644b30

臚傳不羨擅嘉聲。
錯認山河作眼睛。
巧拙一時俱裂破。
斷除煩惱病重增。
〔笑翁堪〕。 ^644b34

進前峭壁三千丈。
退後懸崖幾萬重。
珍重大唐張拙老。
鐵鎚無孔舞春風。
〔寶葉源〕。 ^644b38

澧州洛浦山元安禪師。
〔嗣夾山〕久為臨濟侍者。
一日辭去。濟陞堂曰。
臨濟門下有箇赤梢鯉魚。
搖頭擺尾向南方去。
不知向誰家虀甕裏淹殺。
師游歷罷。直往夾山卓菴。
經年不訪夾山。山修書令僧馳往。
師接得便坐却。再展手索。
僧無對。師便打曰。
歸去舉似和尚。僧回舉似。
山曰。這僧若開書。
三日內必來。若不開書。
斯人救不得也。師果三日後至。
見山不禮拜。乃當面叉手而立。
山曰。雞棲鳳巢非其同類出去。
師曰。自遠趨風。請師一接。
山曰。目前無闍黎。
此間無老僧。師便喝。
山曰。住住。且莫草草怱怱。
雲月是同溪山各異。
截斷天下人舌頭即不無闍黎。
爭教無舌人解語。
師佇思。山便打。因茲服膺　興化代云。
但知作佛。莫愁眾生。
　頌曰。 ^644b42

無伴石人夜入山。
雪籠紅頂綠衣寒。
喝開劫肇三峯頂。
捧出金襴對日看。
〔投子青〕。 ^644c22

喝下承當草已深。
却來蘭浦訪知音。
溪山雲月何甞異。
今古誰人鑑此心。
〔枯木成〕。 ^644c26

執侍巾瓶二十年。
搖頭擺尾出林泉。
悠悠直往南方去。
虀甕淹來得穩眠。
〔雲居祐〕。 ^644c30

搖頭擺尾赤梢鱗。
徹底無依解轉身。
截斷舌頭饒有術。
拽回鼻孔妙通神。
夜明簾外兮風月如晝。
枯木巖前兮花水長春。
無舌人無舌人。正令全提一句新。
獨步寰中明了了。
任從天下樂欣欣。
〔天童覺〕。 ^644c34

洛浦因僧問。供養百千諸佛。
不如供養一箇無心道人。
未審百千諸佛有何過。
無心道人有何德。
師曰。一片白雲橫谷口。
幾多歸鳥盡迷巢。
　頌曰。 ^644c42

拾得疎慵非覺曉。
寒山懶墮不知歸。
聲前一句圓音美。
物外三山片月輝。
〔丹霞淳〕。 ^645a2

是佛由來尚涉功。
明心方與道相同。
花開花落緣何事。
盡屬無私造化中。
〔枯木成〕。 ^645a6

百千諸佛眉彎曲。
無證無修眼搭癡。
踏著未消連底凍。
一時認作碧琉璃。
〔佛智裕〕。 ^645a10

【續收】故山岌岌鎻寒烟。
未肯將心輕授傳。
玉女夜尋無字印。
石人遙指月明前。
〔自得暉〕。 ^645a14

【增收】洛浦因僧問。
學人擬歸鄉時如何。
師曰。家破人亡。子歸何處。
曰恁麼則不歸去也。
師曰。庭前殘雪日輪消。
室內游塵遣誰掃。
乃有偈曰。決志歸鄉去。
乘船渡五湖。舉篙星月隱。
停棹日輪孤。解 #CB15274;離邪岸。
張帆出正途。到來家蕩盡。
免作屋中愚。　頌曰。 ^645a18

太平鄉國路空賒。
歸興悠悠思莫涯。
撒手到家何所有。
琉璃寶殿鎻空華。
〔丹霞淳〕。 ^645a30

【增收】洛浦因僧問。
如何是一大藏教收不得者。
師曰。雨滋三草秀。
片玉本來輝。　頌曰。 ^645a34

畢鉢巖前曉帶春。
香風時結鷲峯層。
須知玉像瓶中塔。
別有輝天照地燈。
〔投子青〕。 ^645a38

【增收】洛浦因僧問。
一毫吞盡巨海。於中更復何言。
師曰。家有白澤之圖。
亦無如是妖怪　保福別云。
家無白澤之圖。必無如是妖怪。
　頌曰。 ^645a42

巖前雖有雲千頃。
戶內殊無半夜燈。
極目危巒今古宿。
暮天斜照碧層層。
〔丹霞淳〕。 ^645a48

【增收】洛浦因僧問。
如何是祖師西來意。
師曰。青嵐覆處出就藏鋒。
白月輝時碧潭無影。
　頌曰。 ^645b4

羣花未發梅先折。
萬木彫零栢轉奇。
雲淡不彰篩月影。
烟輕那露引風枝。
〔丹霞淳〕。 ^645b8

【增收】洛浦因龐居士禮拜起曰。
仲夏毒熱。孟冬薄寒。
師曰。莫錯。曰龐公年老。
師曰。何不寒時道寒。
熱時道熱。曰患聾作麼。
師曰。放你三十棒。
曰啞却我口。塞却你眼。
　頌曰。 ^645b12

直下啞却我口。分明塞却你眼。
由來洛浦龐公。未出睦州擔板。
覿面全提照古今。
冬寒夏熱憑誰揀。。 ^645b20

【增收】洛浦因僧問。
祖意教意是同是別。
師曰。日月並輪輝。
誰家別有路。曰恁麼則顯晦殊途。
事非一槩。師曰。但自不亡羊。
何須泣岐路。　頌曰。 ^645b26

月篩松影高低樹。
日照池心上下天。
赫赫災空非卓午。
團團秋夜不知圓。
〔丹霞淳〕。 ^645b32

【增收】洛浦因僧問。
如何是佛法大意。
師曰。雲覆孤峯峯不白。
雨滋石筍筍初生。
　頌曰。 ^645b36

海底龍吟雲雨潤。
林中虎嘯谷風清。
莫言滿路生荊棘。
況是貧家少送迎。
〔丹霞淳〕。 ^645b40

【增收】洛浦因蛤溪道者相訪。
師問。自從犂溪相別。
今得幾年。曰和尚猶記得昔時事。
師曰。見說道者總忘却年月也。
曰和尚住持事繁。
且容子細看。師曰。
打即打會禪漢。曰某甲消得。
師曰。道者住山事繁。
　頌曰。 ^645b44

這般消息不尋常。
蟾桂枝枝有遠香。
昨夜姮娥呈巧妙。
眼睛直上綉鴛鴦。
〔丹霞淳〕。 ^645c6

【增收】洛浦因僧問。
眾手淘金。誰是得者。
師曰。拳中舊寶不揀披沙。
曰恁麼則展手不逢也。
師曰。莫將鶴唳擬作鶯啼。
　頌曰。 ^645c10

淘金豈假披沙得。
石觸波瀾猶費力。
露柱三更忽放光。
此時未審何人識。
〔丹霞淳〕。 ^645c16

【增收】洛浦示疾。十二月一日告眾曰。
吾非明即後也。今有一事問汝等。
若道這箇是。即頭上安頭。
若道不是。即斬頭求活。
第一座對曰。青山不舉足。
日下不挑燈。師曰。
是甚麼時節。作這箇語話。
時有彥從上座對曰。
離此二途。請和尚不問。
師曰。未在更道。曰彥從道不盡。
師曰。我不管汝盡不盡。
曰彥從無侍者抵對和尚。
師便休。至夜令侍者喚從。
問曰。闍黎今日抵對甚有道理。
汝合體得先師意。
先師道。目前無法。
意在目前。不是目前法。
非耳目之所到。且道。
那句是賓。那句是主。
若擇得出。分付鉢袋子。
曰彥從不會。師曰。
汝合會。曰彥從實不會。
師喝出。乃曰。苦苦　玄覺云。
且道。從上座實不會。
是怕見鉢袋子粘著伊。
　頌曰。 ^645c20

餌雲鈎月釣清津。
年老心孤未得鱗。
一曲離騷歸去後。
汨羅江上獨醒人。
〔天童覺〕。 ^645c48

紙衣下事不假胞胎。
懸崖撒手襁褓嬰孩。
涅槃會上道場開。
單傳直指狀元來。
〔南堂興〕。 ^646a4

【增收】洛京韶山寰普禪師〔嗣夾山〕因僧問。
如何是韶山境。師曰。
古今猿鳥呌。翠色薄烟籠。
曰如何是境中人。
師曰。退後看。　頌曰。 ^646a8

最好韶山境。烟籠翠色輕。
欲描描未就。猿鳥一聲聲。
〔石溪月〕。 ^646a14

【增收】韶山因遵布衲訪師。
在山下相見。遵問。
韶山路向甚麼處去。
師以手指曰。嗚那青青黯黯處去。
遵近前把住曰。久嚮韶山。
莫便是否。師曰。是即是。
闍黎有甚麼事。遵曰。
擬伸一問。師還答否。
師曰。看君不是金牙作。
爭解彎弓射蔚遲。
曰鳳凰直入烟霄去。
誰怕林間野#CB15179;兒。
師曰。當軒畫鼓從君擊。
試展家風似老僧。
曰一句逈超千聖外。
松蘿不與月輪齊。
師曰。饒君直出威音外。
猶較韶山半月程。
曰過在甚處。師曰。
倜儻之辭時人知有。
曰恁麼則真玉泥中異。
不撥萬機塵。師曰。
魯般門下徒施巧。
曰學人則恁麼。未審師意如何。
師曰。玉女夜拋梭。
織錦於西舍。曰莫便是和尚家風也無。
師曰。耕夫裂玉漏。
不是行家作。曰此猶是文言。
如何是和尚家風。
師曰。橫身當宇宙。
誰是出頭人。遵無語。
師遂同歸山。纔人事了。
師召近前曰。闍黎有衝天之氣。
老僧有入地之謀。
闍黎橫吞巨海。老僧背負須彌。
闍黎按劒上來。老僧掗鎗相待。
向上一路速道速道。
曰明鏡當臺。請師一鑒。
師曰。不鑒。曰為甚不鑒。
師曰。水淺無魚徒勞下釣。
遵無語。師便打。　頌曰。 ^646a18

趨時適變。隨物窮通。
鴻鵠之志。誰辨雌雄。
韓侯未遇。布衲家風。
三秦席卷非無計。
忠義何勞憶蒯通。。 ^646b10

【增收】韶山因僧問。
是非不到處。還有句也無。
師曰有。曰是甚麼句。
師曰。一片白雲不露醜。
　頌曰。 ^646b16

一片孤雲不露醜。
白雲兒倚青山父。
鶴巢靈滴夢初回。
新月半鈎升萬戶。
〔自得暉〕。 ^646b20

獨向滄溟截眾流。
等閒舞棹擲金鈎。
白雲不露烟波闊。
橫笛一聲天地秋。
〔木庵永〕。 ^646b24

【增收】韶山因僧問。
如何是和尚家風。
師曰。絕頂無根草。
無風葉自搖。　頌曰。 ^646b28

妙峯孤頂偏肥膩。
天產靈苗不觸地。
翠葉無風常自搖。
清香那逐春光媚。
〔丹霞淳〕。 ^646b32

【增收】韶山因僧到參。
禮拜起立。師曰。大才藏拙戶。
僧過一邊立。師曰。
喪却棟梁材。　頌曰。 ^646b36

叉手須知已隔津。
更重進步轉漂淪。
頑銅若作黃金貨。
祇可瞞他無眼人。
〔丹霞淳〕卷第二十七
 ^646b40
