古尊宿語錄卷第十一
other:: 
# 慈明禪師語錄(南嶽下十世嗣汾陽)
慈明禪師語錄〔南嶽下十世嗣汾陽〕
other:: 
## 語錄

師諱楚圓。族出全州清湘李氏。
少為書生。年二十二。
依城南湘山隱靜寺得度。
其母有賢行。使之遊方。
師連眉秀目。頎然豐碩。
然忽繩墨。所至為老宿所呵。
以為少叢林。師笑曰。
龍象蹴踏。非驢所堪。
　甞橐骨董箱。以竹杖荷之。
遊襄沔間。與守芝．谷泉俱結伴入洛中。
聞汾陽昭禪師道望為天下第一。
決志親依。時朝廷方問罪河東。
澤潞皆屯重兵。多勸其無行。
師不顧。渡大河。登太行。
易衣類廝養。竄名火隊中。
露眠草宿。至龍州。
遂造汾陽。　先是汾陽預語首座。
非久有異僧至。傳持吾道。
　一日。忽率首座遊山。
首座云。何往。　汾州云。
接侍者去。　首座云。
和尚顛倒作什麼。
　汾州云。但去。　果逢師至。
即與同歸。經二年。
未許入室。師每詣方丈。
汾州揣其志。必罵詬使令者。
或毀詆諸方。及有所訓。
皆流俗鄙事。一夕。
訴曰。自至法席。不蒙指示。
念歲月飄忽。己事未明。
有失出家之利。　語未卒。
汾陽叱曰。是惡知識。
敢裨販我。舉杖逐之。
師擬伸救。汾陽忽掩其口。
乃大悟。曰。是知臨濟道出常情。
　乃服役七稔。去謁唐明嵩．神鼎諲．洞山聰。
暨登楊大年．李都尉之門。
機語契投。於是法道大振。
宜春守黃公宗旦請開法南源。
次遷道吾．石霜．福嚴．興化。
都尉李矦遵勗奏賜命服．徽號。
　僧問。如何是道。
　曰。踏著不瞋。　云。
如何是道中人。　曰。
胷駄背負。　問。如何是祖師西來意。
　曰。渾家送上渡頭船。
　問。如何是異類中人。
　曰。頭長脚短。　云。
謝師指示。　曰。半幅全封。
　云。直恁麼去也。
　曰。闍。 ^64c8

山僧手裏。僧無語。
師便打。　問。蓮花未出水時如何。
　曰。水深蓋不得。
　云。出水後如何。
　曰。不礙往來看。
　云。花開後如何。
　曰。南北馨香。　云。
結子後如何。　曰。
餒魚餧鼈。　問。如何是禪。
　曰。鼻孔入地。　師同大愚數輩辭汾陽。
相讓不肯作參頭。
汾陽云。此行不可以戒﨟推。
聽吾偈曰。天無頭。
吉州城外起戈矛。
將軍疋馬林下過。
員州城裏閙啾啾。
　師遽出班云。楚圓何人。
敢受和尚如此記莂。
即領眾作禮。　汾復祝之曰。
吾在先師處親證三昧。
汝今已得。宜往南方。
大興吾道。　即造洞山寶禪師席。
終日面壁。寶問。達磨九年面壁。
意旨如何。　師云。
空腹高心。寶翌日陞堂。
請師充第一座。　師住南源。
開堂日。白槌云。法筵龍象眾。
當觀第一義。　師乃云。
大眾會麼。宜陽秀水。
南嶽石橋。若也不會。
謾你諸人去也。所以道。
達磨西來。教外別傳一句。
且道別傳個什麼。
直指人心。見性成佛。
祇如諸人盡是祖師指出底人。
還信得及麼。若信得及。
與祖佛同參。若信不及。
可謂自生退屈。此日一會。
不是小緣。將一瓣香為我無得禪師。
且道諸人還識無得禪師麼。
若也不識。有疑請問。
　僧問。世尊出世。
梵王前引。帝釋後隨。
今日和尚出世。請師說法。
　師云。好。　僧云。
恁麼則粉骨碎身去也。
　師云。三月野花鋪地錦。
九秋黃葉以為陰。
　問。如何是祖師西來意。
　師云。畝地三蛇九鼠。 ^65a8

上堂云。若論此事。
絕有言詮。侍者拈香。
早成多事。所以釋迦掩室。
已涉繁詞。居士默然。
却成多說。何故。彼彼出家。
彼彼行脚。且問諸人。
作麼生是出家行脚底事。
莫是著衣喫飯。行住坐臥。
廣學多聞。無言無說麼。
若恁麼會。大似掉棒打月。
既不許恁麼會。又作麼生會。
眾中還有識好惡者麼。
有即出來。對眾證明。
若也未能如是。有疑請問。
　僧問。鼓聲纔罷。
大眾雲臻。祖意西來。
請師舉唱。　師云。
汝從甚處來。　僧云。
汾陽一句師親唱。
南源今日事如何。
　師云。汝見南源。
　問。有言有說。皆是世諦之談。
無言無說。未是衲僧行履處。
幸對人天。請師垂示。
　師云。放山僧一線道。
與闍黎葛藤。　僧云。
恁麼則專為流通。
　師云。一片白雲橫世界。
個中誰是出頭人。 ^65b4

師入州。崇勝和尚請。
上堂云。者裏崇勝法堂。
不可向者裏說佛說法去也。
然雖如是。官不容針。
私通車馬。恁麼大似擔水河頭賣。
眾中還有檢點得底麼。
試出來檢點看。有麼。
有麼。　時有僧問。
諸法已聞今日響。
請師方便演真乘。
　師云。天不高。地不遠。
　僧云。孤峯出羣嶽。
萬里百花新。　師云。
不是直鈎客。徒勞到海壖。
　問。昔日靈山分半座。
二師相見意如何。
　師云。來風可鑒。
　進云。恁麼則大眾側聆。
學人禮拜。　師云。
伶俐人難得。　問。
如何是古佛家風。
　師云。金蟾初出海。
何處不分明。　進云。
還許學人請益否。
　師云。大海無邊際。
不宿水雲人。乃云。
若向言中取則。埋沒宗風。
直饒句下精通。敢保此人未悟。
所以道。山青水綠。
#CB15179;噪鴉鳴。
萬派同源。海雲自異。
未來諸佛。口似燈籠。
過去諸佛。應病施方。
現在諸佛。墮坑落壍。
不落凡聖一句作麼生道。
良久。云。矢上更加尖。
便下座。 ^65b30

師至仰山。請上堂。
云。寶鏡當臺。森羅自顯。
太阿在手。殺活臨時。
且道還有該不著者麼。
有。即倒道將一句來。
如無。後學初心。有疑請問。
　時有僧問。知師久臥深潭裏。
大仰陞堂事若何。
　師云。雨來山裏暗。
雲出洞中明。　進云。
學人不會。再伸請益。
　師云。拈取幡竿別處舂。
僧無語。　師云。弄潮須是弄潮人。
　問。大通智勝佛。
十劫坐道場。佛法不現前。
不得成佛道。未審意旨如何。
　師云。一場懡#CB01334;。
　進云。祇如大通智勝佛又如何。
　師云。八十翁翁若少年。
　進云。學人耳順之年。
乞師再垂方便。　師云。
眾人伏事。　問。如何是佛。
　師云。蓮花捧足。 ^65c12

上堂。僧問。油盡燈滅時如何。
　師云。養子不及父。
　問。海上雲遊時如何。
　師云。苦。　問。如何是和尚受用處。
　師云。困。僧擬進語。
師便打。　問。失前忘後時如何。
　師云。不。 ^65c32

上堂。竪起拄杖云。
過去諸佛．現在諸佛．未來諸佛．西天二十八祖．
唐土六祖．天下老和尚。
總變成南源拄杖子去也。
汝諸人向什麼處安身立命。
看看拄杖子穿過你諸人髑髏去也。
還有識痛癢者麼。
有。即出來對眾#CB01387;跳看。
若無。南源今日失利。
喝一喝。卓拄杖一下。
下座。 ^65c38

示眾云。無明實性即佛性。
幻化空身即法身。
諸仁者。若也信得去。
不妨省力。可謂善財入彌勒樓閣。
無邊法門悉皆周徧。
得大無礙。悟法無生。
是謂無生法忍。無邊剎境。
自他不隔於毫端。
十世古今。始終不離於當念。
且問諸人。阿那個是當念。
只如諸人無明之性。
即汝本覺妙明之性。
葢為不了生死根源。
執妄為實。隨妄所轉。
致墮輪回。受種種苦。
若能回光反照。自悟本來真性不生不滅。
故無明實性即佛性。
幻化空身即法身。
　只如四大五蘊不淨之身。
即無實義。如夢如幻。
如影如響。從無量劫來。
流浪生死。貪愛所使。
無暫休歇。出此入彼。
積骨如毗富羅山。
飲乳如四大海水。
何故。為無智慧。不能了知五蘊本空。
都無所實。逐妄所生。
貪欲所拘。不能自在。
所以世尊云。諸苦所因。
貪欲為本。若滅貪欲。
無所依止。汝等若能了知幻身虗假。
本來空寂。諸見不生。
無我．人．眾生．壽者。
法皆如故。幻化空身即法身。
法身覺了無一物。
唯有聽法說法。虗玄大道。
無著真宗。故云本源自性天真佛。
　又云。五陰浮雲空去來。
三毒水泡虗出沒。
若如是者。為度一切苦厄。
乃至無量無邊煩惱知解悉皆清淨。
是為清淨法身。若到這個田地。
便能出此入彼。捨身受身。
地獄天堂。此界他方。
縱橫自在。任意浮沉。
應物舒光。隨機逗教。
喚作千百億化身。
恁麼說話。可謂無夢說夢。
和泥合水。撒屎撒尿。
不識好惡。乃呵呵大笑云。
若向衲僧門下。十萬八千。
未夢見他汗臭氣在。
雖然如是。事無一向。
但以假名字。引導於眾生。
喝一喝。 ^66a2

示眾云。馬大師即心即佛。
當人未悟。盤山非心非佛。
只成戲論之談。雪峯輥毬。
誑諕小兒之作。雲門顧鑒。
笑殺傍觀。小室自傷。
一場大錯。德山入門便棒。
未遇奇人。臨濟入門便喝。
太殺輕薄。黃梅呈頌。
人我未忘。更言祖祖相傳。
遞相誹謗。到這裏。
須是個人始得。所以道。
鷹生鷹子。鶻生鶻兒。
然雖如此。也是鞏縣茶瓶。
乃彈指一下。 ^66b4

示眾云。上來也。步步登高。
下去也。通身無礙。
所以道。有時先敲後唱。
有時先唱後敲。有時敲唱同時。
有時敲唱不同時。
所以王登寶殿。野老謳歌。
如今還有謳歌者麼。
良久。云。木人雖舉手。
石女不擡頭。喝一喝。 ^66b18

示眾云。百千法門。
同歸方寸。河沙妙義。
總在心源。無三界可出。
無菩提可求。人與非人。
性相平等。既然如是。
為甚麼那吒撲帝鍾。
良久。云。波斯鼻孔長又長。 ^66b26

示眾。說佛說祖。合泥合水。
向上向下。衲僧破草鞋。
總不與麼。無繩自縛。
且獨脫一句作麼生道。
還有人道得麼。試對眾倒道將一句來。
有麼。有麼。良久。云。
塚上更加泥。喝一喝。
　師問僧。名甚麼。
　僧云。海滿。　師云。
海無增減。為甚麼却滿。
　云。和尚莫謾海滿。
　師云。南源罪過。
　師問僧。近離什麼處。
　云。雲過千山碧。
　師云。著忙作甚麼。
　云。鴈去水聲淒。
師便喝。僧亦喝。師便打。
僧亦打。　師云。你這瞎漢。
本分打出三門外。
念汝是新到。且坐喫茶。
　師問僧。行脚人須知有行脚事。
作麼生是行脚事。
　云。知。　師云。知底事作麼生。
　云。山高水深。　師云。
念汝遠來。且坐喫茶。
　僧云。諾。諾。　師問顯英首座。
近離甚處。　云。金鑾。
　師云。夏在甚處。
　云。金鑾。　云。前後夏在甚處。
　云。金鑾。　師云。
先前夏甚處。　云。
和尚何不領話。　師云。
我也不能勘得你。
教庫下供過奴子來勘。
且點一椀茶與你濕口。
　師問僧。近離甚處。
僧以手面前一劃。
　師云。是何言歟。
僧便喝。　師云。作甚麼。
僧撫掌一下。便打。
　師云。瞎漢。亂做作麼。
以坐具直打出法堂。
　師道過瑯瑘。時覺禪師住焉。
先是。舉道者到瑯琊。
造方丈。覺問。近離甚處。
　云。兩浙。　覺云。
船來。陸來。　云。船來。
　覺云。船在甚處。
　云。步下。　覺云。
不涉程途一句作麼生道。
　舉以坐具摵一摵云。
杜撰長老。如麻似粟。
拂袖便出。　覺問侍者。
此是甚人。　云。舉上座。
　覺遂親下旦過堂問。
莫是舉上座麼。勿恠適來相觸忤。
　舉便喝云。我在浙江早聞你名。
元來見解只如此。
何得名播寰宇。　覺遂作禮云。
慧覺罪過。　及師至瑯琊。
覺留之。師為逗遛數日。
因夜話及之。師笑曰。
舉見處纔能自了。
覺默然。　師為作牧童歌曰。
　牧牛童。實快活。
跣足披蘘雙角撮。
橫眠牛上向天歌。
人問如何牛未渴。
回首看。平田闊。四方放去休欄遏。
八面無拘任意遊。
要收只在索頭撥。
小牛兒。順毛捋。角力未充難提掇。
且從放在小平坡。
慮上高峯四蹄脫。
日已高。休喫草。担定鼻頭無少老。
一時牽向圈中眠。
和泥看伊東西倒。
笑呵呵。好不好。又將橫笛順風吹。
震動五湖山海島。
倒騎牛。脫布襖。知音休向途中討。
若問牧童何處居。
鞭指東西無一寶。
　覺默得其遊戲三昧。
　僧問。如何是賓中賓。
　師云。禮拜更殷勤。
　如何是賓中主。
　師云。拄杖常在手。
　如何是主中賓。
　師云。拄杖掇乾坤。
　如何是主中主。
　師云。劒握甑人手。
　問。如何是佛。　師云。
瀟湘斑竹杖。　問。
祖佛不立時如何。
　師云。口上生茆。
　問。纔見便回時如何。
　師云。湖南鎮主。
　進云。末後殷勤。
請師道。　師云。多少分明。
　進云。大眾側聆。
　師云。未敢相許。
　問。進前不得時如何。
　師云。截斷眾疑。
　問。步步登高時如何。
　師云。雲生足下。
　問。如何是南源狗。
　師云。觜。　問。如何是禪。
　師云。鼻孔入地。
　問。如何是佛。　師云。
石打不入。 ^66b32

上堂云。諸佛放光明。
助發實相義。乃竪起拄杖子云。
者個是南源拄杖子。
阿那個是實相義。
你若見去。被見聞所轉也。
若不見。行脚眼在什麼處。
喝一喝。下座。 ^67a24

上堂云。一塵纔舉。
大地全收。一毛頭師子。
百億毛頭現。百億毛頭師子。
一毛頭現。千頭萬頭。
但識取一頭。乃竪起拄杖子云。
者個是南源拄杖子。
那個是一頭。喝一喝。
卓拄杖一下。下座。
　問。如何是佛。　師云。
人老病生。　問。如何是接初機底句。
　師云。一刀兩段。
　問。如何是驗衲僧底句。
　師云。寒山．拾得。
　問。如何是正令行底句。
　師云。來千去萬。
　問。如何是立乾坤句。
　師云。天高海闊。
　問。與師並坐時如何。
　師云。線穿黃葉。 ^67a32

上堂云。天地與我同根。
萬法與我一體。乃竪起拄杖子云。
者個是南源拄杖子。
那個是體。良久。云。
渡河須用筏。到岸不須船。
喝一喝。卓拄杖一下。
下座。 ^67a48

上堂。竪起拄杖云。
河沙諸佛．河沙國土。
總被南源拄杖子一口吞却。
其中眾生。不覺不知。
你衲僧鼻孔在什麼處。
若知去處。橫擔拄杖。
目視雲霄。若也不知。
長連牀上。有粥有飯。
喝一喝。下座。　俗官問。
如何是南源境。　師云。
鑿池秋待月。種竹夏遮陽。
　如何是境中人。
　師云。城中公子般般貴。
林下道人事事貧。
　問。久昧衣珠。請師指示。
　師云。草賊大敗。
　僧云。透走無路。
　師云。脚踏不動。
　座主問。承教有言因緣自然即不問。
如何是因緣。　師云。
記來多少時也。　進云。
如何是自然。　師云。
速退。速退。妨他別人問。 ^67b6

師住道吾。上堂。僧問。
達磨西來。曲為今時。
不屈宗乘。請師舉唱。
　師云。雲雨灑長空。
花開徧地春。　進云。
#CB00589;松清冷澹。
曉月照長川。　師云。
一言既流通。今古誰言異。
　進云。雲生嶺上。
花發巖前。　師云。
相逢盡道休官去。
林下何曾見一人。
　進云。今日遭逢和尚。
師便喝。 ^67b26

上堂云。佛以一音演說法。
眾生隨類各得解。
且道晝行夜臥一句作麼生道。
良久。以拄杖卓一下。
云。德山證明。下座。
　問。#CB15310;豸當軒。
學人擬議。如何得入。
　師云。還覺頭痛麼。 ^67b36

上堂云。心隨萬境轉。
轉處實能幽。隨流認得性。
無喜復無憂。拈起拄杖子云。
者個是道吾拄杖子。
那個是諸人心。河沙國土．河沙諸佛．西天二十八祖．唐土六祖。
盡在道吾拄杖子上轉大法輪。
諸人還見麼。若見。
朝遊西天。暮歸東土。
若也不見。晨朝有粥。
齋時有飯。卓拄杖一下。
下座。 ^67b44

上堂云。有物先天地。
無形本寂寥。能為萬像主。
不逐四時凋。拈拄杖云。
者箇是道吾拄杖。
那箇是萬像主。良久。
云。若見諸相非相。
即見如來。喝一喝。
卓拄杖一下。下座。 ^67c8

上堂云。有時先照後用。
有時先用後照。有時照用同時。
有時照用不同時。
所以道。有明有暗。
有起有倒。乃喝一喝。
云。且道是照是用。
緇素辨得麼。試出來呈醜拙看。
若無。道吾今日失利。
喝一喝。下座。 ^67c16

上堂。僧出禮拜。起便喝。
師云。作麼生。僧又喝。
　師云。瞎。僧禮拜。
　師云。三十棒且待別時來與你喫。
　問。古人面壁。意旨如何。
　師云。有年無德。 ^67c24

師住石霜。開堂日。
僧問。維摩一默。未稱師宗。
棒喝齊施。中流罔措。
今日一會。請師方便。
　師云。石笋逢春長。
霜花向日開。　進云。
與麼則陽鳥喃喃語。
雨過百花新。　師云。
不因漁父引。焉知水淺深。
　僧云。峻水隨流急。
雲開照碧天。　師云。
我行荒草裏。你又入深村。
　僧應諾。云。官不容鍼。
更借一問。師意如何。
　師云。放你三十棒。
三十年後方始知痛癢。
僧舞袖而退。　師云。
夢見。　問。方木調弦時如何。
　師云。幡竿一尺二。
　進云。恁麼則和尚手出今時也。
　師云。脚撥不動。
　僧云。莫道不知音。
　師云。三十年後悟去不定。
　問。古鏡未磨時如何。
　師云。新羅打鼓。
　進云。磨後如何。
　師云。西天作舞。 ^67c30

上堂云。青蓮視瞬已多繁。
迦葉微微笑自謾。
少室坐羞癡截臂。
黃梅呈解頌多般。
入門棒喝重重錯。
向上宗乘肉自剜。
公案現成誰懡#CB01334;。
鑒咦啐#CB10437;哂傍觀。
一宿覺來知是誤。
不言師範更無端。
丈夫皆有衝天志。
北斗南星背面看。
other:: 
## 偈頌
偈頌
other:: 
### 因僧請益三玄三要頌
因僧請益三玄三要頌 ^68a4

第一玄。三世諸佛擬何宣。
垂慈夢裏生輕薄。
端坐還成落斷邊。 ^68a18

第二玄。伶俐衲僧眼未明。
石火電光知是鈍。
揚眉瞬目涉關山。 ^68a22

第三玄。萬象森羅宇宙寬。
雲散洞空山嶽靜。
落花流水滿長川。 ^68a26

第一要。豈話聖凡妙。
擬議涉長途。擡眸七顛倒。 ^68a30

第二要。峯頂敲犍召。
神通自在來。多聞門外呌。 ^68a32

第三要。起倒令人笑。
掌內握乾坤。千差都一照。 ^68a34

報你通玄士。棒喝要臨時。
若明親的旨。半夜太陽輝。
other:: 
### 因僧請益臨濟兩堂首座齊下喝頌
因僧請益臨濟兩堂首座齊下喝頌 ^68a36

啐#CB10437;之機箭拄鋒。
瞥然賓主當時分。
宗師愍物垂緇素。
北地黃河徹底渾。
other:: 
### 因人請益慧超佛話有頌
因人請益慧超佛話有頌 ^68a40

僧問如何是佛。師云汝是慧超。
禮拜進前叉手。思量十萬迢迢。
other:: 
### 因僧請益雲門超佛越祖之談
因僧請益雲門超佛越祖之談 ^68a46

超佛越祖若何宣。
充齋餬餅恣情飡。
湖南展鉢新羅咬。
大石波斯索渡船。
other:: 
### 因僧請益乃述三訣頌
因僧請益乃述三訣頌 ^68b4

第一訣。大地山河泄。
維摩纔默然。文殊便饒舌。 ^68b10

第二訣。展拓看時節。
語默豈相干。夜半秋天月。 ^68b12

第三訣。遠路難登涉。
陸地弄舟船。眼中藏日月。
other:: 
### 三句頌
三句頌 ^68b14

第一句。天上他方皆罔措。
俱輪顛倒論多端。
巍巍未到尼俱樹。 ^68b18

第二句。臨濟德山涉路布。
未過新羅棒便揮。
達者途中亂指注。 ^68b22

第三句。維摩示疾文殊去。
對談一默震乾坤。
直至如今作笑具。
other:: 
### 因僧請益五位有頌
因僧請益五位有頌 ^68b26

正中偏。半夜烏鷄室裏鳴。
海底然燈光世界。
石上栽花長枝靈。 ^68b32

偏中正。日落西山觀異影。
分明影像顯宗乘。
休把眉頭窺月井。 ^68b36

正中來。木馬生兒徧九垓。
進退任行通鳥道。
豈並巢居界內隈。 ^68b40

兼中至。彼彼丈夫全意氣。
矛盾交互不傷鋒。
展拓縱橫不相離。 ^68b44

兼中到。黑白已前休作造。
須明露柱未生兒。
莫認狂辭途路走。
other:: 
### 都一頌
都一頌 ^68b48

偏中歸正極幽玄。
正去偏來理事全。
須知正立非言說。
朕兆依俙屬有緣。
兼至去來興妙用。
到兼何更逐言詮。
出沒豈能該世界。
蕩蕩無依鳥道玄。
other:: 
### 因僧請益風穴佛話
因僧請益風穴佛話 ^68c6

杖林山下竹筋鞭。
南北禪人萬萬千。
莫恠相逢不下馬。
東西各自有前程。
other:: 
### 寄李駙馬
寄李駙馬 ^68c14

分身千百億。悲智願難窮。
在俗還隨俗。居宮即順宮。
頭頭皆巨護。處處現神通。
珍重吾宗幸。多能立古風。
仰觀天畔一論日。
幾度清光四上出。
大士蓬頭問志公。
摩訶般若波羅蜜。
other:: 
### 注杜順和尚頌
注杜順和尚頌 ^68c20

懷州牛喫禾〔河沙世界〕。
益州馬腹脹〔螘衛椀送〕。
天下召醫人。灸猪左膊上〔畵虎成狸〕。
other:: 
### 冬不人事頌一首示眾云
冬不人事頌一首。示眾云 ^68c30

東山林木高。幾歲幾回雨。
南嶺松枝瘦。石生石畔土。
金色見瞿曇。二三七八五。
other:: 
### 僧請益古人十二時歌乃頌之
僧請益古人十二時歌。乃頌之 ^68c36

鷄鳴丑。夢裏逢人莽莽鹵。
平旦寅。覺來路上弄精魂。
日出卯。赫爀光明影裏坐。
食時辰。食飽還知是病因。
禺中巳。買賣論量入市肆。
日南午。萬像分明作笑具。
日昳未。張公喫酒李公醉。
晡時申。省來端坐醉醺醺。
日入酉。茆蓬竹戶硬撑拄。
黃昏戌。日落西山狐魅出。
夜半子。一輪明月蘇嚧哩。
人定亥。老鼠牀頭作隊隊。
古尊宿語錄卷第十一
 ^68c42
