
other:: 
# 目次
涅槃經疏私記目次卷第一釋序品第一卷第二釋純陀品第二卷第三釋哀歎品第三卷第四釋長壽品第四釋金剛身品第五釋名字功德品第六卷第五釋四相品第七釋四相品下釋四依品第八釋邪正品第九釋四諦品第十釋四倒品第十一卷第六釋如來性品第十二釋文字品第十三釋鳥喻品第十四釋月喻品第十五釋菩薩品第十六釋大眾問品第十七卷第七釋現病品第十八釋聖行品第十九釋聖行品下卷第八釋梵行品第二十釋梵行品之二釋梵行品之三釋梵行品之四釋梵行品之五釋嬰兒行品第二十一卷第九釋高貴德王品第二十二釋德王品之二釋德王品之三卷第十釋德王品之四釋德王品之五釋德王品第六卷第十一釋獅子吼品第二十三釋獅子吼品之二卷第十二釋獅子吼品之三釋獅子吼品之四釋獅子吼品之五釋獅子吼品之六
涅槃經疏私記目次終天台涅槃疏私記卷第一
〔一本〕
collector:: 天台沙門　行滿　集
other:: 
# 釋序品第一
○釋序品 ^1b39

釋此疏文大分為二。
先通釋。次別釋。初通釋中文分為三。
先論古人直消經文不分節章段。
次分節下泛論分節之意。
三今分下今家分文。 ^1c11

初云上代等者。略指梁朝已前。
都不節目。所言代者。
雖義立三十年。今取代更為異世義。
異世弘法世世有之。
故云代也。諸家分節廣略不同。
有科無科。貴在得意。
如法華意難。須以十卷談玄釋妙。
本迹二門說於佛意。
此經亦爾。須明經旨開顯及被末代。
兼帶之意同顯佛性也。 ^1c17

次文云小山瑤者。
吳興鳥程小山寺瑤法師也。 ^1c29

關內憑者。即關中憑法師。
以此分節為則也。 ^1c31

盈縮非一等者具如下文。
或分為二三四等。
皆以蘭菊。若偏執者無三益。
失一道四悉益也。 ^1c33

梁武等者。梁帝每下朝。
戴褐帽子。被袈裟。
自登座。講涅槃經。
分此經文為中前中後。
故下文破云。黃昏夜半復齊何文也。 ^1c37

開善唯序正。以流通後分未來故也。 ^1c43

光宅是流通者。自彌天安公已來。
經無大小分為三段。 ^1c45

靈味等者。靈味寺名。
寶高法師作此分文。 ^2a4

問有緣起者。由純陀施食。
如來開常。說常住五果無差。
純陀發問。後與文殊共論以為緣起。
後迦葉發三十四問。
問中皆是緣起也。 ^2a6

答有餘勢者。正答至大眾問品一十四品。
從現病品去。具論五行十功德。
乃至師子德王皆有餘勢也。 ^2a12

河西五門者。河西朗法師。
今家分文名同。 ^2a16

婆藪者。亦云槃逗。
此云天親。造涅槃論。
分為七分也。 ^2a18

興皇八門者。興皇寺名。
朗法師時人號為伏虎朗。
長干得意布等分為八門也。 ^2a20

而經遮論開者。經即今經。
論是大論。經遮者。
如下文。牧女添水乃至城中女人四度添之。
故遮也。論開者。大論釋大品。
以八門分別。何者。
以般若波羅蜜深。
故以八門分之。猶如水深難度派之令淺。
如人負重折之令輕。
故云開也大論如止觀記三。 ^2a24

今分下正解為五章。
始自召請眾乃至於涅槃用。
一一皆明佛性之義。
又此七義解釋五章。
一召請涅槃眾者。
五十二眾咸集拘尸。
權者宜請。實者須召也。
二開演涅槃施者。
開演只是法施也。
三示涅槃行者。謂五行十功德也。
四問答涅槃義者。
師子吼以六重問答佛性之義。
初明一體三寶至於六因果也。
五折攝涅槃用者。
從迦葉品說經末及陳如品。
皆明用也。 ^2a34

道不孤運者。道有二種。
一自行之道。二利生之道。
自行從因至果。利他從果起因。 ^2a48

待時處伴者等。時謂二月十五日晨朝面門放光之時。
亦表言教當當不絕。
故從口吐也。處即俱尸那城雙林之處。
三世諸佛皆同此涅槃也。
伴即五十二眾也。 ^2b4

啟照者。啟猶開也。
照即光也。 ^2b12

隨類發聲者。下至蛣#CB04762;五十二眾。
咸感聲教會此拘尸也。 ^2b14

緣牽曰召者。遠論過去久遠。
近論今生五味。堪開常住佛性為緣。
實人召也。 ^2b18

招致曰請者。上能令下為招。
致猶得也。大涅槃光咸令權實得益。
乃至等覺菩薩猶得一分法身之益故也。 ^2b22

十方奔集者。奔踊也。
法華疏云如來一命四方奔踊也。 ^2b28

咸為顯發者。今開秘藏佛性得暢。
權實之眾皆以涅槃門修。
名之為咸也。傾盡法藏。
故云無恡也。 ^2b32

但不盡能受者。釋無恡意。
約昔教論。未堪聞大也。 ^2b36

初初毒塗者。乳名雖同。
邪正有異。初以無常之毒斷於邪常之乳。
後執無常之毒。還為洗除即說真常之乳。
初乳後乳名同義異也。 ^2b38

前同末異者。以諸菩薩先同邪常。
後機成就為說無常。
名為末異。初同無常。
後說真常。此即二重。
前同後異。皆為伺機待時也。 ^2b44

施常色力者。先施無常色力。
今開昔無常色力常住色力施之故也。 ^2c2

因比丘請住者。即是三修比丘執無常教。
請如來住世一劫半劫莫入涅槃也。 ^2c6

斥偽談真者。斥三修偽。
為說勝修。名之為真。 ^2c10

慇懃勸問者。廣如下文。
勸問戒律。有辞有權。
至再至三。故云慇懃也。 ^2c12

隨問施與者。從迦葉發問。
長壽品去一十四品廣答其問。
皆令無常使法無滯。
名之為與也。 ^2c16

法雨充溢者。自行內充。
化他為溢也。 ^2c20

滿拘尸城者。五十二眾皆於此城咸受法味。
名之為滿也。 ^2c22

善巧方便者。如來託疾現身有病。
廣說無病。五行十德悉令進修。
故言前也。 ^2c26

迦葉推請者。下文現病品三推三請如來說法也。 ^2c30

融懌者。懌悅也。 ^2c32

說三指一者。說三種病人。
一謗大乘。二作五逆罪。
三一闡提。如是之病定不可治。
指一者。指可差之人。
若遇瞻病若不遇等悉皆得差也。 ^2c34

浩然無盡者。洪大也。
涅槃之體遍一切處。
依正不二。故云無盡也。 ^2c40

舉一等者。一謂佛性。
諸即十方。佛性攝盡。
故云蔽諸也。 ^2c44

若指鹹談海者。海具眾德。
萬流咸會同一鹹味。
即喻佛如海。一切眾生同歸涅槃佛性海中無不攝盡也。 ^2c48

涅槃義者。只是佛性。
一切眾生皆悉有之。
名為涅槃義故也。 ^3a6

佛性之體非善非惡等者。
正因之理不當善惡。
性通善惡。今約理說。
名之為非也。 ^3a10

彌滿無崖者。體之與用遍一切法。
名曰無崖也。佛性之體猶如虗空。
光明色相亦遍一切。
善惡二用亦遍一切故也。 ^3a14

囊括等者。大論云。
如囊中有寶。不探示人。
人無知者。佛性亦爾。
如囊之寶今以示。
遍於善惡。括結也。
概乎略也。止觀記云。
有底曰囊。無底曰囊也。 ^3a20

用善者。一切眾生如羅睺羅。
皆是佛之真子也。 ^3a26

用惡者。善星比丘是菩薩之子。
常求佛過作一闡提。
涅槃會中以受記莂也。 ^3a28

二子既然者。皆是如來善惡之子。
等有佛性之用也。 ^3a32

邪正雙用者。用是同義。
又化用義也。 ^3a34

邪徒十外者。邪謂六師之徒。
外謂十仙外道也。 ^3a36

中亦例爾者。大小偏圓中間三味。
斥小入大。義為今昔也。 ^3a38

逆順相由者。逆由於順。
順由於逆。故云相也。 ^3a42

無始而始至無終者。
涅槃之體本無始終。
今分五章。故云始終也。 ^3a44

惡盡善窮等者。惡盡分通深淺。
善窮究竟極位。亦應以六即分之。
名為惡盡也。 ^3a48

折攝既休者。一期化畢。
若有未度者亦作得度因緣也。 ^3b4

初中後說者。謂序正流通。
初即對眾。由眾有施。
由施修行。修行見理名之為中。
於理有用名之為後也。 ^3b8

通論一言一事皆施眾生者。
言即涅槃之教。如下文云。
若聞常住二字不墮惡道等。
事即因果化人為事。
謂五行為因。十德為果。
眾生即是五十二眾。
下至蛣 #CB04762;。
皆以佛性施之。 ^3b12

別對問緣者。三十四問以之為緣。
一十四品佛以廣答。
故云而與也。 ^3b20

其文既廣者。廣答其問也。 ^3b24

其事亦明者。純陀施常三修施四德。
新伊三點。迦葉隨問施與。
故云明也。 ^3b26

規矩者。規圓矩方。
若說偏漸以之為方。
說大為圓。以方助圓。
法則可執。依行契理。
故云行也。 ^3b30

此經始終明佛性者。
明佛性眾佛性施。
乃至佛性用故也。 ^3b34

別以一番問答者。
下文師子吼六番明佛性義。
至於六重。只因總而論六番。
故云一耳。亦可五章只一章明之。
故云一也。 ^3b38

如大地草木者。大地如佛性。
眾生如草木。故須法華中三草二木。
五乘七善皆因大地而得增長。
故云用也。 ^3b44

我法亦爾者。佛性之法遍於善惡。
故名通也。 ^3c2

別論攝惡攝邪者。
惡邪不出四悉。惡邪不同即世界。
迴心即生善。破惡即對治。
入理即第一義也。 ^3c4

引證者。准文亦有通別。
多文為通。一文為別也。 ^3c8

召請十方菩薩者。
且據下位。故有召言。
以權引實。但得益也。 ^3c10

大師子吼者。謂決定說。
菩薩如師子子。吼如師子生。
故云大也。 ^3c14

值我多有能相惠施者。
如來以始終明常。
純陀以八斛糖粮充滿大眾。
故云多有。由施食明常。
故云能相也。 ^3c18

專心修習者。為大涅槃心。
修行五行及不次等也。 ^3c24

得十功德者。功德約證。
五行約修。故以證義明佛性義也。 ^3c26

六句者。只是六番問答也。
如來具答六句也。 ^3c30

引一處文者。明五種佛性具對五章。
首楞嚴對召請眾。
般若對施。金剛對行。
師子吼對義。佛性對用。
能四為能證。佛性是所證。
能所皆相由藉故也。 ^3c32

然佛性非一等者。
理尚無一。豈有五耶。
今以五名命之。令解非五之理也。 ^3c38

悉是如來同行知識者。
如文殊等。皆過去為師。
今為弟子。或行因之時為同行。
或先成當成輔佛行化。
故云知識也。 ^3c42

周照機理者。以種智知權實攝盡。
名之為周。理有二種。
一所契之理。二道理之理。
皆悉能照所照。以成機緣也。 ^3c48

發掘覺藏者。覺者佛也。
佛性藏理在眾生身內。
而人不知。如來示之。
喻之如掘。故下文云芸除草穢等。
藏以含藏為義也。 ^4a6

若從設教者。由智故說教。
今從教邊名施也。 ^4a12

是五一至不傾動者。
五是次第行。一不次行。
以一導五。皆令調直無諸邪曲。
猶如虗空。不為偏小之所傾動也。 ^4a14

碎散煩惱者。煩惱堅牢猶如金剛。
唯有羊角龜甲能壞。
惑即三惑。今從總說。
故云結惑散盡也。 ^4a20

義者名之所以者。
名是能詮。即名下之旨以為所以。
所以只是涅槃之義。
不出佛性三德秘藏。
同歸常寂也。 ^4a24

此義自在者。遍一切處也。 ^4a30

體用相即者。別教地前是體外之用。
猶未能即。圓教即體為用。
從用歸體故也。 ^4a32

一切諸法中悉有安樂性者。
安樂只是涅槃。諸法不出十界依正。
悉有涅槃之性也。 ^4a36

皆歸正善者。攝惡歸善。
攝邪得正也。 ^4a40

文義有據者。有文有義智人用之。
有文無義常人用之。
無文無義愚者用之。
今分五章皆有文證。
文下之義又與經合。
不同土人閉眼牢鑿也。 ^4a42

第七出異解者。先破梁武。
如法華中先破光宅餘家望風。
黃昏夜半復齊何文者破也。
如來說經。至中夜入滅。
何得專分中前中後為二也。 ^4a48

居士請僧者。有兩卷。
未撿。 ^4b6

今隨法分章者。法謂經文如前。
皆悉有據也。 ^4b8

只是用章小分者。
今家以迦葉至陳如兩品為用。
光宅流通但用陳如一品。
故云小也。 ^4b10

靈味等者。四段分文。
問為一。緣起二。答為三。
餘勢為四。今破意者。
文中正答三十四問。
至大眾品。後德王師子吼乃至陳如皆有問答。
何獨指前為餘勢也。 ^4b14

今昔有緣門者。昔即鹿苑。
今即此經。以之為緣也。 ^4b20

得實失權者。實從鹿苑來者可爾。
中問三味處處調熟。
利根節節得入。要待今緣。
又權能引實故也。 ^4b22

今言下破也。 ^4b24

為略廣門者。問略答廣也。
此但下破也。 ^4b28

今合為行章者。行通因果。
何須下二。今合下破也。 ^4b30

混和難解者。以佛性體用不分故。
今分下破也。 ^4b32

地師者。前云婆藪所釋。
此云地師。應據造佛地論名為地師耳。
天親造千部論。何妨有此名也。 ^4b34

神通反示分者。從真起用。
以高示下迹之。五十二眾皆約神通也。 ^4b38

此謂下破也。 ^4b40

種姓斷疑者。純陀獲常住五果為種性。
種性只是佛性了。
斷疑者於今昔五果以難如來。
如來為答。令其不疑故也。 ^4b42

正法實義分者。中道為正法。
此法即實。此實教下所詮之義。
故云實義也。 ^4b48

方便修成分者。以五行為方便。
十德為修成也。 ^4c4

能之修成等者。破修成與入證義同。
故云煩也。
今為正下釋也。 ^4c6

慈悲住持分者。迦葉菩薩為末代故廣立破斥。
令眾得解。故云慈悲也。 ^4c10

顯相分者。令耶歸正。
其相顯也。 ^4c14

持惡向善等者。釋所以也。 ^4c16

與河西開合之殊者。
河西合。興皇開。只是開合之異耳。
興皇前分八門。後釋行與位門猶合。
應言第五位門第六中道門等〔未詳〕。 ^4c18

第二別釋者。今家正解。
先釋通序。次釋別序。
初通序中先釋義。
次釋文。 ^4c24

初云召請章者。章謂章段。
詩云。彼都人士出言成章也。 ^4c28

三世道同者。三世諸佛凡所說經皆安如是。
異於外道阿漚二字。
故道同也。 ^4c32

教門機別者。教即門故名為教門。
前之三教時處不同。
故名為別。法華雖同醍醐。
此經文又被末代機。
具四教。故云機別也。 ^4c36

經經由藉各別者。
維摩合葢現變等。
金剛著衣持鉢等。
法華天雨四華等也。 ^4c42

同是勸信之辭者。
既是生善之意。具足應明四悉。
通別不同即世界意。
對破外道阿漚二字即對治意。
三世道同即生善意。
所聞法體即第一義也。
今且約生善邊說故也。 ^4c46

次釋文。初云所傳理者。
理謂所聞法體。以三德秘藏為所傳。
別指阿難為能傳人也。 ^5a6

會機會理者。圓機圓理。
以機稱理名之為會。
五十二眾咸知常住。
名之為理也。 ^5a10

稟承之主者。佛是所稟教主。
機是能稟之人也。 ^5a14

所聞之地者。地是所依。
三德涅槃為所聞也。 ^5a16

展轉相證者。從能聞人證所聞理。
乃至同聞伴處。故云展轉也。 ^5a18

欲使將來者。此經被末代機。
將當也。 ^5a22

又大小諸經者。約教判也。
小即三藏。大即通別。
二教三藏能所傳異故也。
准釋前約因緣生善。
此釋約教。本迹觀心指在法華。
若義立體用本迹。
常觀涅槃行道亦何不通。
不及彼文四釋委悉悉也。 ^5a24

若言解與真合者。
解即能傳。所傳即真。
如色即是空等也。 ^5a32

身#CB01926;智寂者。
初小乘身#CB01926;。
通教智寂。即空折空為異也。 ^5a36

若言稱機為如者。
謂前二教空也。 ^5a40

事逆理順者。地前入段為逆。
登地證理為順。又十行出假四攝利物為逆。
依理修觀為順也。 ^5a42

我聞等類之者。准前如是。
應具四釋。文略。廣如法華中四種阿難不聞也。 ^5a46

世所常聞者。雖云常復須辨異也。 ^5b2

具如法華疏中者。
彼一一文中皆約因緣約教本迹觀心四釋。
不同此文義立因緣約教。
四悉之名下二則無也。 ^5b4

今明下約廣明五章。
又分為二。初總對。
二一一別對也。 ^5b10

夫不異曰如無非曰是者。
五十二眾同是三德涅槃之眾。
異則定異者。五十二眾各相異也。 ^5b14

達斯意者者。皆是法身菩薩。
詭類殊形同一佛性所聞之體。 ^5b18

詭類者。異怪也。即是怪異之眾。
故云紛雜。雜亦異也。 ^5b22

精麤映奪者。人等為麤。
天等為精。互相映奪。
故下文云。倍勝於前等〔云云〕。 ^5b24

若以牛羊眼看者。
凡夫肉眼所見。五十二眾猶如牛羊所見無別。
若以佛眼觀之。住首楞嚴。
無非法界也。 ^5b28

悟異不異者。同一佛性也。 ^5b32

我昔不聞者。謂前三教帶權明實也。
而今得聞皆聞秘藏也。 ^5b34

聞二施果報等者。
昔施今施聞皆常住也。
故純陀引昔難今。
如來引今以答二施無差也。 ^5b38

種種法味者。即實權之法味。
亦是四教五時之法味也。 ^5b42

一時之行等者。此文一時異前一時。
皆約圓行具一切行為一時也。
一時之證明功德等故。
戒定文後皆結地位。
非前後證也。 ^5b46

於一念中者。證法身時。
即能百界教化眾生。
故云現五趣身等也。 ^5c4

歸身止息者。處是所依。
表於法身。故下文云。
安置諸子秘密藏中我亦不久自住其中。
故云處也。 ^5c8

駈邪引惡者。駈諸外道。
離六大城皆向拘尸。
邪正悉度。令入秘藏也。 ^5c12

若他若自者。他即諸子安置秘藏。
自即不久亦住其中也。 ^5c16

等教三子併作三田者。
如下文中聲聞菩薩及一闡提其心皆等也。
三田即上中下田也。 ^5c20

夫眾不出八佛者。
五十二眾皆有正因之性。
故云不出等也。八者。
過去為一。現在十方為一。
六即通名為佛故為六。
即為八佛也。或云過去現在為七佛。
及當來為八也〔未詳所出〕。 ^5c24

更無過者者。眾生無上者佛是。
故云無過也。 ^5c32

五果遷移者。世間五果出世五果等皆有遷移。
故下文難云。是無常身是雜食身等。
云何二施果報等無差別也。 ^5c34

江河迴曲者。前之三教迂迴巧拙不同。
今教猶如直繩入於西海也。 ^5c40

尚不見空者。猶有彰故。
況於肉眼也。 ^5c44

況能見性者。中道佛性也。 ^5c46

了了分明見者。謂圓修之人亦可六即分之。
謂分得了了乃至究竟了了。
如殃掘經云。所謂彼眼根具足無咸修了了分明見等也。 ^5c48

今聞低彌神龜者。
低彌謂惡魚。神龜即聖龜。
在陸。今同在水。喻涅槃河中七種眾生佛性一也。 ^6a6

同向佛住處者。三德秘藏處也。 ^6a10

施與時眾者。還將三德之處。
施與眾生。即是所詮之旨。
能施所施無非法界故也。 ^6a12

引攝耶惡者。應云引邪攝惡。
同歸自住處也。 ^6a16

如是總序三點者。
從廣之狹。所聞法體具於三德。
故云三點也。 ^6a18

我聞序般若者。能聞屬初故也。 ^6a22

一時序解脫者。智能梁理故也。 ^6a24

同聞序三點不虗者。
有證信之伴故也。 ^6a26

我聞序樂者。多聞分別樂。
即大涅槃也。 ^6a28

一時序淨者。修行契理。
惑業皆無也。 ^6a30

住處序常者。法身常住也。 ^6a32

同聞序我者。皆是自在真我為伴也。 ^6a34

五序序經要義者。
要義只是佛性三德涅槃常樂我淨以之為要也。 ^6a36

一是數方者。方法也。
從一至十。皆數法故也。 ^6a40

世間義耳者。藏教菩薩初未斷惑同凡夫故。
二乘斷惑即非世間也。 ^6a42

空為一者。即通教意。
前教雖空。猶是折空耳。 ^6a46

真俗合一者。別教菩薩初住為真。
十行為俗。登地證中。
故云合也。 ^6a48

一一切者。即真而俗。
一切一者。即俗而真。
雙非雙照。皆顯中道。
常無常。非常非無常。
而常而無常等用也。
准義一則具三。三即是九。
九只是一。非三非一等。
皆以一一之故也。 ^6b4

三身四義者。四謂四教。
前之兩教同一應身。
猶有勝劣。別教報身。
且有自用他用之殊。
圓教法身故也。 ^6b12

後義在今者。判屬圓也。 ^6b16

即土人也者。以人生此地。
故言生地也。 ^6b18

相合似連理者。連理樹名。
如人家有義。感樹而生。
亦如甘棠之樹。以表德也。 ^6b20

似交讓者。如世間以貴賤交。
枯榮相讓也。 ^6b24

只此一城下約教釋。
種種即四見不同。
具如下釋故也。准前因緣合具四悉釋之。
城名不同即世界。
見者生善即為人。
力士發心即破惡。
枯榮不二即第一義也。 ^6b26

慈愍示人者。無緣之慈遍法界樂。
名為示人也。 ^6b32

寄城表常者。三德之城無能傾動故常也。 ^6b34

力士表我者。以自在故無所臣屬也。 ^6b36

吉河表淨者。亦云金沙。
其沙淨故能滅罪垢。
故表淨也。 ^6b38

樹間表樂者。樹能清涼。
人多樂故。此表涅槃之樂也。 ^6b42

城不可壞表常者。
壞是無常故。不壞表常也。 ^6b44

豐有表樂者。如世豐足即樂。
涅槃亦爾。八味具足也。 ^6b46

傲敵表我者。傲必自在也。 ^6b48

無難表淨者。世邪八風不能染也。 ^6c2

力士無屬表常者。
前云表我。今云表常。
何者。以一家釋義圓通自在。
況三德中一一德上皆具四德。
廣如金光明玄。十種三法皆具四德也。 ^6c4

恒流表常者。恒故常也。 ^6c10

東雙表常者。東方屬木。
木以蓊茂為義。又是諸方之首故常也。
准義亦應云常無常等。
且舉一邊耳。下文雙出於鳥喻遊之意。
即其義也。 ^6c12

南雙表樂者。南方屬火。
火能成於萬物。故樂也。 ^6c18

西雙表我者。西方屬金。
如世人有金。用即自在也。 ^6c20

北方雙表淨者。北方屬水。
水以淨為義。其義最顯也。
中央屬土。土王四方也。 ^6c22

若能總別等者。前總對。
後別對四德。四德只是三德。
三德即佛住處也。 ^6c26

若謂下約教釋。
生死人者。三藏所見。
以觀無常也。 ^6c30

二乘所見者。通教二乘也。
登地所見者。別教也。 ^6c32

九佛之中八佛者。
八佛如前。更如現在教主成九也。 ^6c34

句句作此消之者。
例下諸文。皆約四教釋之。
文略不釋可。 ^6c36

私謂者。妙樂先師作此釋也。 ^6c40

此見不同者。約折體別也。 ^6c42

摩訶衍道者。大乘之道不同折教二乘道也。
故大品斥云。由如隘路不容二人竝行〔云云〕。 ^6c44

戒心見道等者。戒即十戒五支戒等。
心即首楞嚴定。見即次第三諦。
道即三解脫道也。
說此五種。如奏樂不聞也。
處時二種不觀尊特之形如沒燭不見。 ^6c48

尚不與前佛共者。
且約三藏比決。丈六之形同比丘像也。 ^7a6

及開顯竟者。謂法華開竟也。
此經自云。八千菩薩法華中得受記莂也。 ^7a10

大者歎德也者。別無文。
故將大字以歎之也。 ^7a14

通四園陀三藏者。
通解內外經書也。 ^7a16

勝九十五種者。有九十六道經。
一道屬正。故言五也。
有人云外道根本六人。
各有十五弟子。并於本師即九十六。
此不應定為數也。 ^7a18

賢聖之所恭敬者。
即是三藏教中賢聖也。 ^7a24

通達權實法門者。
權即四味。實是今經。
權即實實即是權也。 ^7a26

於畢定眾者。究竟圓乘。
五時終畢。名為畢定也。 ^7a30

大權開顯如前者。
如前文約教釋也。 ^7a32

不仰等者。離於四耶也。
仰謂仰觀星宿。下是種植田園。
方即通致使命。維是邪命自活等也。 ^7a34

是名破惡者。以三學為破惡也。 ^7a38

以資慧命者。即空智為食。
空慧為命也。 ^7a40

亦無知者。知者亦空也。 ^7a42

不得怖喜者。空故無怖亦無喜也。 ^7a44

一切諸法中悉等者。
十界之中佛性自資常住命也。 ^7a46

後之二僧等者。論據內凡名為有羞。
今進取薄地清淨為有羞也。 ^7a48

餘二比丘教教有之者。
破戒啞羊通四教也。 ^7b4

復有四義者。發起影嚮一向真實。
當機進退取之。結緣一向有羞僧也。 ^7b6

故言眾下注〔云云〕者。
一眾之中復有四眾。
即成一十六也。具如法華疏釋也。 ^7b10

或數人者。約教釋也。 ^7b12

前後圍遶者。圍即住威儀。
繞即行威儀。亦應約四教威儀不同也。 ^7b14

或以三業恭敬等者。
以行住中皆約三業故也。 ^7b18

釋別序。初文云聲時表法者。
聲謂聲教。時表於明生闇滅之時也。
仲中也。居於孟季之間。
表中道也。 ^7b20

滿月之日者。如下文釋月愛三昧圓滿之日也。 ^7b24

不待不過者。如來知時。
無差機之失也。今正臨涅槃時。
起圓常法。兼被末代。
與機不差也。 ^7b26

而得度脫者。道機時熟。
聞常住法而得度脫。
其未度者且作得度因緣也。 ^7b30

神力為本者。如法華中壽量以開久遠之本。
故現神力摩頂付屬也。 ^7b34

大聲為末者。今說圓常大涅槃教。
以之為末也。 ^7b38

令悟非本非末者。
約理而證也。 ^7b40

又空慧為本等者謂約教釋。
前之兩教折體空也。
種智是別。實相約圓也。 ^7b42

注〔云云〕者。令說四教。
皆是體用之本末也。 ^7b46

有人解無色定力者。
意引文證成無色定能起欲色二界之化。
豈得無身。又供養佛等今家詞。
此且堪難者意許引仁王等文證其有身也。 ^7b48

若以三有之頂者。
約教釋。無學等即前之兩教。
妙覺等後之二教也。 ^7c6

一頂被請者。或是土佛無輔法至故請也。 ^7c10

此意既寬者。斥他釋。
今權實四教皆遍。
橫豎具足。故云寬也。 ^7c12

則感不一者。不一則五十二眾。 ^7c16

普告則應無二者。
即二而不二。名之為普。
不二而二。遍赴眾機。
皆今得聞故云告也。 ^7c18

歎令崇仰者。三界之主。
大慈之父。出世之師。
令普崇慕仰也。 ^7c22

告令悲戀者。生善也。 ^7c24

但歎三號者。此文三號遍攝一切法。
故諸經多稱之。淨名云。
若我分別此三句義。
無量劫不能盡也。 ^7c26

欲明三事者。對主親師也。 ^7c30

允同諸佛者。十方諸佛十號之首皆稱如來。
允者合也。 ^7c32

是為世父者。世父居尊。
比出世之父。故云尊仰。
是為世主者。如國之君。
以忠孝為親。能生世間君臣之禮為善業。
今出世之主。能生大小偏圓之善業。
名上福田也。 ^7c36

是為世師者。夫言師者。
能以軌則於他。名之為師。
今出世之師能斷偏小之疑。
成一切智解。故云師也。
故引下純陀文無主親師。
釋成宗仰之意。即是無師義也。 ^7c44

經云今日者。正是二月十五日於晨朝時也。 ^8a4

本父君師者。昔日結緣之父。
名之為本也。 ^8a6

失一則弘誓不滿者。
昔有弘誓之力。故今日拔與。
以心普故。名為等視也。 ^8a8

結三號者。以子歸父。
以民歸君。以弟子歸師故也。 ^8a12

結四等者。如世間舍能覆一切。
今以無緣慈。遍覆法界。
慈為根本。故云四等也。 ^8a14

初報令斷疑者。如下文云。
若有所疑今悉可問等。
勸問戒律。兼被末代之疑也。 ^8a18

演暢者。四十餘年未得開演。
今暢佛意。五果先開也。 ^8a22

新伊方顯者。邪常之教。
名之為舊。三點之義。
名之為新也。 ^8a24

大覺正是遍知者。
覺者知也。大者遍也。 ^8a28

明師即主等者。既有於師。
如民之主。如子之父。
一即三也。 ^8a30

互舉一邊者。舉後知初。
故云大覺。舉初知後。
故說如來。大即遍收十號也。 ^8a34

節節明四義者。謂四教義也。
一一義中皆具主親師三。
釋之不同。故云節節也。 ^8a38

旭旦之時者。旭者明也。
謂明旦時也。 ^8a42

表智明生者。大涅槃日初出之時。
三惑闇滅也。 ^8a44

面門口也者。口表說教當來不絕。
門者能通因果。故光從口出也。 ^8a46

表佛性非即六法者。
謂五陰神我正因之性不即不離。
故以口表也。 ^8b2

大涅槃海者。佛性廣博。
如海有眾德故也。 ^8b6

大身眾生者。即表十法界眾生所居為大也。
種種龜魚即正報。
珍寶即依報。十法依正不同故云種種。
同一佛性。故云光遍也。
經云其明雜色者表六道不同。
六種之色為雜也。 ^8b8

濟六度者。拔三界苦也。
淨六根者。與三界樂。
法華似位。華嚴真位十種六根也。 ^8b16

次明光處乃至放六色。
此四段文。文具四悉。
釋之可見也。 ^8b20

高廣互現者。以廣攝高。
以高攝廣。而不煩文也。 ^8b24

既有其中之言者。
只是三千之中及十方中也。 ^8b26

六趣是報障者。望出世法。
人天等三趣皆名障也。 ^8b28

障除生善者。如人心不憂惱。
不成意業。若不發聲。
不成口業。若不舉手。
不成身業。今三業受莫。
機動障除也。 ^8b30

光召序涅槃行者。
光表於教。依教修行故也。 ^8b34

無明愛見二互相依者。
無明如地。愛見如水。
水依於地。今三惑皆破。
故地動以表之也。 ^8b36

有緣癡愛者。癡即無明。
愛即煩惱。皆從緣生。
故云有也。 ^8b40

或復一時者。文難前後。
意在同時也。 ^8b42

豈可下。斥他解也。 ^8b44

經云時諸眾生者。
正是聲光地動之時。
諸者不一。即五十二眾是也。
故名為總。 ^8b46

經云且各裁抑者。
裁謂裁量。抑即抑忍。
如來何故放光地動。
當往佛處。若不往即無六益也。 ^8c2

父師父滅行時不苦者。
具足應言主等。文略。
從親生者。故言父耳。
主即是所依故也。 ^8c6

大劫者。八十鹿盧為一大劫。
劫義眾多〔云云〕。 ^8c10

則妨後佛者。賢劫千佛今始四佛出世。
何有九百九十六佛未興。
故云妨也。 ^8c12

執手者者。悲之極也。
且是喜之極也。如世人悲喜之極。
皆相執手也。 ^8c16

請如來父者。如世間父。
其父若去其舍則空。
故云虗空也。請意既爾。
主親師三闕一不可。
故須請也。 ^8c20

經云速往。速往者催捉之詞也。 ^8c24

釋苦者。釋出主親師去世之苦也。 ^8c26

如是展轉者。從前向後。
失一不可。如世人無主即國破。
無親即家亡。無師即無決疑之地。
今文主既無。師當安在。
法滅無寄也。三苦在懷。
故云疑惑也。 ^8c28

有事有表者。事謂聲聞常隨世尊。
故以前列。菩薩形無定准。
或親或疎。故居於中。
雜眾形疎去佛遠故。
故在後也。有表者。
若聲聞真。雜眾表俗。
菩薩表中。故居孟季之間也。 ^8c34

今意如前。依前分父。
不同他解也。 ^8c42

駭令後問者。駭謂驚駭。
動其常情也。今不以形為近遠。
約機論遠。以機未發。
義之為遠。故須召也。 ^8c44

又從多故者。或佛邊眾少。
外來眾多。從多為言。
故云召也。 ^8c48

上已定數者。八十億百千人等也。 ^9a4

而目一事者。子尊於父。
弟讓於兄。今云弟子者。
只目一人也。 ^9a6

美其德業者。不美其年也。
故律云。所謂長老者不必在耆年。 ^9a10

魔王知將來事者。
恐為魔王奪其坐處。
故勸出家。現十八變等。 ^9a14

今略障存善者。善既生障必除也。 ^9a18

約四教分別者。從答。
此是下即藏教也。
又示下通意。八地出假道觀雙疏。
能化眾生。故云楷模也。
又別惑下別意。謂地前未斷別惑故也。
憂悲下圓意。故引文證成。
若作四悉。當第一義也。 ^9a20

俱解脫者。心解脫善得好緣也。 ^9a28

無容自威者。只威伏也。 ^9a30

經云離常住處者。
即是洗漱之處。非常所居也。 ^9a32

第一空行者。涅槃之行。
第一義空也。 ^9a34

開常問極者。昔教未說。
名之為密。今開常宗。
故云問極。極者只是佛性之義也。 ^9a36

能召所召玄相領悟者。
主伴不二。同知常理。
名之為領。其理高廣。
凡所不測。名之為玄也。 ^9a40

尼姨女通是二方女人之稱者。
西方以女為尼。以男為那。
此方女也。 ^9a44

奉順三召如上者。
上父先光次聲三動。
三文中各先奉次順。
二文具足也。 ^9a48

乃是賢聖人中之龍者。
謂前三教賢聖也。 ^9b4

現受女身至迹廣者。
以九法界化名之為廣。
如妙音菩薩於王後宮現為女身等。
即其義也。 ^9b6

因果難見者。斥他釋云修習是因。
得自在力作佛為果。
今意但作本迹一雙。
其義自顯也。 ^9b10

菩薩眾亦為三者。
一所召。二奉。三順。
就奉中復分為三。
謂光聲地等。皆如上也。 ^9b14

世多識故者。此河近城故也。 ^9b18

為入者得福者。外道計為福河。
多人浴故。入者滅罪也。 ^9b20

八河中大者。八河如西域記廣說也。 ^9b24

是佛生處者。法身生處也。 ^9b26

此乃四悉者。多人不同即世界。
二入者得福即生善。
三八河中大即對治。
以大對餘小故。四是佛生處即第一義也。 ^9b28

釋論解菩薩十義者。
一盡教化一切眾生者。
一切之言通九界眾生也。
華嚴云。菩薩於眾生乃至不可說皆教化之也。
二供養諸佛者。十方諸佛皆能供養也。
三淨佛土者。行於六度與物結緣也。
四盡持一切佛法者。
即權實之法。自行化他。
皆能受持。令得久住也。
五令佛種不斷者。
於十方佛所。皆紹降一體三寶也。
六盡分別一切佛土者。
分別淨穢四土不同具教多小等皆能分別也。
七盡知一切佛弟子者。
由分別故知此穢土弟子淨土弟子不同也。
八分別眾生心者。
謂善惡二乘大乘等心皆能分別也。
九斷一切眾生煩惱者。
即菩薩弘誓滿足。
如有一品煩惱及一眾生不名一切也。
十盡知眾生根者。
謂上中下根三聚淨戒根緣不同也。
又由知眾生根故能斷煩惱。
由斷煩惱知眾生心。
由知心故知弘弟子。
乃至由供養佛故能教化眾生。
逆順相由。皆依此釋也。 ^9b34

無量阿僧祇門者。
阿之言無。此云無數法。
即是無量法門皆菩薩法也。
故云十門為首耳。 ^9c16

引龍樹釋十門者。
初云大莊嚴者。即以佛莊嚴而自莊嚴。
定慧等度也。當捨一切所有至若內若外者。
內謂己身頭目支節等。
外即他身妻子奴婢等。
依正盡捨故云無遺也。
四其堪任者。應以人天乘為況。
人天二乘三乘大乘等皆能為說到於究竟涅槃也。
不得彼我者。能觀自他無有宰主等。
以清淨無雜心者。
即是依於般若從因至果。
故云薩婆若。薩婆若此云果也。
八世間所作之事者。
即菩薩八重玄門。
報修凡事。故云世間也。
九一相門者。一相即無相。
無相之相名為實相。
故云畢竟空。離分別故空也。
一二三四等者。法門雖多。
四門攝盡。一一之中更有四門。
故云增數也。 ^9c20

四種菩薩如別記者。
具如四教中廣明也。
又大論衍門三菩薩討斥三藏義。
故云四也。 ^9c44

出方便位者。謂地前菩薩也。 ^9c48

本際常寂者。住秘密藏也。 ^10a2

如大集海慧菩薩者。
海慧初來。人皆見水相也。 ^10a4

大涅槃海者。佛性海也。 ^10a6

八十法門者。無盡意從法門立名也。 ^10a8

此約理論者。此理即是大乘之體。
所乘之法不當能乘。
所乘為因果所取。
故云大乘。故須敬重也。 ^10a10

悉皆安住秘密藏中者。
佛及弟子是能安人。
秘藏是所安法也。 ^10a14

雪山八字不以為難者。
能捨全身以酬半偈。
約事以為難也。 ^10a18

日割三兩者。如下文中。
有一女人。日捨其肉供養病人。
為菩提故。約此亦是事行為難。
若不為求菩提。唐勞無益之苦行也。 ^10a22

仙豫行誅者。以知機故令其發心。
覺德比丘。皆為護法也。 ^10a28

經云一切世間者。
即是二。分段變易。
世間眾生五陰國土等三種世間。
故云一切也。 ^10a32

不證涅槃者。菩薩之人。
不同二乘沈空涅槃也。 ^10a36

憶本誓願者。初發四弘。
拔苦與樂也。 ^10a38

垢縛得解者。由持戒故能治惑業。
若無淨戒。日夜增縛也。 ^10a40

解未解者。如淨名云。
自既有縛。能解他縛無有是處。
既持戒故能解他也。 ^10a44

小般若者。金剛般若。
以對大故。得其小名也。 ^10a48

即為有佛者。般若即智慧。
慧是覺義名之為佛。
尊重此法名之為寶。
能尊重人名為弟子。
即是於僧一體三寶具足故也。 ^10b2

即是無量法門者。
法門雖多。三寶攝盡故也。 ^10b8

智慧為二莊嚴者。
上求為慧。下化為福。
即福慧為二也。 ^10b10

初二十一增數者。
從二增。增至百千億也。 ^10b14

八同數者。前五數同。
又有三同也。 ^10b16

一無數眾者。即是量數也。 ^10b18

離欲男女者。亦可言修淨梵行優婆塞等。 ^10b20

善宿男女者。近佛住宿也。 ^10b22

復次直三歸者。下進退釋之也。 ^10b24

若一若二名少分者。
一釋雖具受五。能持一二也。
二云。本只受一二也。 ^10b26

求人天名無分者。
無出世之分也。
求涅槃少分。二乘涅槃也。
只離界內生死。猶有界外變易。
故云少也。 ^10b30

為眾生故為多分者。
即是大乘能斷界內外。
出假化物也。又具持五戒下約教釋。
畏生死等前之兩教意為眾生下後是二教意也。 ^10b34

恒與禮俱。世間之法。
五常之禮與五戒同也。 ^10b40

恒與無常俱者。亦約教釋。
四教次第。對之如文。 ^10b42

住佛威儀乃名具足者。
即不起滅定而現諸威儀。
故云有本有迹。楞嚴為本。
威儀為迹也。 ^10b44

普現眾迹者。示十界身。
於一界中復具十界。
若依若正咸皆不二。
名之為普也。 ^10b48

優婆塞義若此者。
問意五戒威儀有本迹權實故也。 ^10c4

惑者不信者。世間有疑之者。
今勸之令信故也。 ^10c8

又此四分於大乘無分者。
且約藏教二乘也。
又若約衍門。方等般若密求者得少分也。
今據顯露教未開權邊。
聲聞無分也。通教二乘同三藏二乘也。
故下文塵沙少分即別也。 ^10c10

若乾慧等者。且約通教菩薩在凡位中。
同前無分也。 ^10c18

七地修方便道者。
留惑潤生也。 ^10c20

八地道觀雙流是滿分者。
且據因中為滿。若論具足。
佛地始名滿分也。 ^10c22

十地滿分者。不立等覺義也。 ^10c26

又通教十地等者。
通判諸教案位四分非超越位也。 ^10c28

一切眾生下明六即分之。
約佛上釋。初理即佛。
故云無分。乃至分證已前皆云無分也。
初住初地據證道同。
別教初地圓是初住。
故云住地也。 ^10c30

皆有權實本迹者。
約別圓住地上論。
有本有權。迹示前來諸教權實也。 ^10c36

置而不論者。置實不說也。 ^10c40

小菩薩所作是無分者。
方便神通。爾為一少也。 ^10c42

常無常等者。取增上非增以釋。
增上是讚。讚之辭。
非今經意者。此對治法。
常治無常等。令歸非常非無常也。 ^10c44

是六行觀者。非小乘攀上厭下等六。
此是今經勝三修治於劣修為六行耳。
故引下文無常等三修文也。 ^11a2

經云實不實者。約諦釋。
實即實諦。不實非諦。
歸依非歸依者。約三寶釋。
歸依即大乘一體。
非歸依是外道也。
眾生非眾生者。約見性不見性釋也。
見性即非是眾生。
不見性即眾生也。
恒非恒者。約常非常釋。
安非安者。約證不證釋。
斷不斷者。約智釋。
涅槃非涅槃者。約有為無為釋。
非涅槃即是有為也。
增上非增上者。約位釋也。 ^11a6

第二卷者。哀歎下三修文也。 ^11a20

不應以此歎優優塞者。
不應將鳥喻雙遊文歎。
意斥他人。 ^11a22

此是經家取後文意者。
取後聞涅槃悟常等。
向前歎。約實行言之也。 ^11a26

比丘不然俗眾豈爾者。
將羅漢以竝俗眾。
亦得將後向前歎也。 ^11a30

當知佛同行人者。
其中或是古佛高位菩薩也。 ^11a34

解云下正解也。 ^11a36

病去藥存者。常等病去。
無常藥存也。 ^11a38

病去藥亡者。即是無常病去。
後常藥亦亡。顯於非常非無常之理也。 ^11a40

餘實行者。即住前也。
亦得有之者。實從權也。 ^11a44

先修無常治常者。
即次第行人。漸入十住。
修無常教。破於邪常。
登地之時。修常破無常。
修一分法身。得二十五三昧。
破二十五有等。廣如下文釋也。 ^11a46

云何推一者。斥古前後不同也。
明今經以涅槃心。
修次第不同也。 ^11b4

病治俱捨者。即是非常非無常也。 ^11b8

具此德行者。一行一切行。
及雙遊次第之行也。 ^11b10

前二猶淺後一則深者。
即互相治及以大涅槃心修。
次第入者解頓漸行之人也。
後一深者。一行一切行。
行解俱頓人也。 ^11b12

引向涅槃者。引於漸等。
至後同得涅槃也。 ^11b18

尚無一種者。圓一尚無。
況有前二也。 ^11b20

真對治者。理無能所也。
亦是顯發方便密教奉聲召也。
文猶略。應更云順聲召。
為不斷絕等也。 ^11b22

亦傍歎實者。用前兩治。
令得入實也。 ^11b26

分別為樂者。出假分別法門。
即是樂也。 ^11b28

大涅槃為苦者。證於三德。
從真起應。應於生死為苦也。 ^11b30

名之為門者。常無常為中道雙非之門。
下以能通為義。得入中道也。 ^11b34

以大莊嚴而自莊嚴者。
自行是定慧。化他即慈悲也。 ^11b38

五結如文者。總結也。 ^11b40

見聞覺三召者。光聲地動等三也。 ^11b42

如何融會者。顯發是教。
闍毗屬身。云何得同。
上出家下釋出同意。
直言顯發者。常住教也。 ^11b44

因事表理者。闍毗是事。
舍利住世。與常住教理同也。 ^11b48

因然以顯不然者。
然即是事。不然是理。
以顯法身與常住教同故也。 ^11c2

滅不滅等以明三身之意也。 ^11c6

有種種妙法者。無非法界。
故皆具一切法也。 ^11c8

寶葢寶座等者。以無緣慈遍覆一切。
名之為葢。畢竟空理。
名之為室也。 ^11c10

但成三業之善者。
舉聲即口業。舉身即身業。
懷悲即意業也。 ^11c14

亦成順召之文者。
為前已有三順。既具三業生善。
具有三順。名之為亦也。 ^11c18

次三恒中類如上者。
如優婆塞離欲男女等。
及四分不同也。 ^11c22

以壽為德者。德謂四德。
壽即是常。以常為首也。
若是無常壽之八十入滅。
即無其德涅槃之壽也。 ^11c26

三十二卵之母者。
如金藏經說。舍佉母生三十二卵。
每卵生一子。力敵千人。
為三十二王子等〔云云〕。 ^11c30

如上敬重大乘等者。
上敬重於理。愛樂是事。
事即教故云持於正法。
正法只是事理不二之法也。 ^11c34

弘誓所作者。所作以本發心。
能現九界身也。 ^11c38

箕帚婦禮者。是女人之德也。
淺近之事。更無所指也。 ^11c40

三界為家大奢者。
若論家者。即是其義。
非今觀境耳。 ^11c44

果報捲局等者。此之果報猶如牢獄。
不得自在也。若論果報。
通於三界。今為觀境。
故無奢慢也。 ^11c46

初是苦觀者。治於貪欲也。 ^12a2

五種不淨者。一種子不淨。
二住處不淨。三自性不淨。
四自相不淨。五究竟不淨。
今文略下二。如文也。 ^12a4

如城下是空觀者。
城是假名。眾緣和合。
此身亦爾。假緣而成。
無有自性。故云空也。 ^12a8

經云樓櫓者。說文云。
重屋也。亦云露屋。
謂城上守禦露上無覆屋也。
寮孔者泥洹經作寮〔力彫反〕。
蒼頡篇寮小室也。 ^12a12

麤細兩觀者。一期生滅為麤。
如經是身易壞也。
念念生滅為細。經不住也。 ^12a18

一舉譬法其事觀者。
結先五也。 ^12a22

寧以牛跡等者。皆假設之辭。
假使牛跡容海。乃至微塵麤細由有其限。
是身過患。不知邊際也。 ^12a24

內外推求者。觀身三假性相皆空。
即空三昧也。亦無空相名無相也。 ^12a28

菩薩緣實相者。引釋論意。
實相正是今經所緣也。 ^12a32

與修多羅合者。事與理合。
故云大乘。前之事觀。
是涅槃教門之正觀也。 ^12a34

事觀即理觀者。護持是理故也。 ^12a38

是願力所為者。願力即無作四弘。
故能迹現九界像也。
故經云護持本願等〔云云〕。 ^12a40

能壞生死者。即是分段變易二種生死也。 ^12a44

是妙對治者。廣如上文。
前論次第。後論小次。
不同古人將後釋前。
常無常等同歸一理。
故云妙也。 ^12a46

宜順三召者。如經各相謂言。
即順光召。宜應即聲召。
至雙樹間即動召。
亦是三業生善之意也。 ^12b2

一句明上求者。即是法門無盡誓願知。
佛道無上誓願成等〔云云〕。 ^12b6

二折攝者。前折後攝。
如經如事父母等。
若未奉者。只是文中略耳。
計合有之。故云若無。
各於晨朝等。即是奉召之文也。
順動召如經今可速往等是也。 ^12b10

不居物下者。物者謂之人。
是王之類不居人下也。 ^12b16

高七樹也者。一樹七刃。
一刃七尺。七樹七七四十九丈也。 ^12b18

只是隨宜耳者。或是隨機所見。
宜應見者。高下不同。
不必是王也。 ^12b22

經四馬等者。說文云駟一乘。
穆天子傳曰。献良馬十駟。
郭璞云。四馬為四。
謂四十匹也。 ^12b26

多羅樹者。按西域記云。
其樹形如椶櫚。極高七八十尺。
果熟則赤。如大石榴。
人多食之。東印度界。
其樹最多也。 ^12b30

經云力能摧伏者。
即是上文守護大乘意同也。 ^12b36

因食開常者。明受而不食。
即表常住也。 ^12b38

經云去地七樹者。
意亦同前。其經高也。 ^12b40

是順召者。順召有三。
今以往佛即是動召。
餘文略也。 ^12b42

而不次第者。前召後勸。
准文。前勸後召也。 ^12b44

寡嬪淑等者。無夫曰寡。
嬪者三嬪九妃之類。
淑謂令淑有德之女也。 ^12b46

三光已上者。日月星等。
天女之類也。 ^12c2

報得天眼者。既云諦觀。
即非修得。修得天眼。
能見三千界內也。 ^12c4

是深解大乘者。稱理而解。
智契於理。故云欲聞也。 ^12c8

威儀具足者。如上文不起寂定現諸威儀住秘密藏也。 ^12c10

次善能隨順至釋如前者。
如前先折。後攝四弘之意也。 ^12c14

或有歎德者。即八十恒羅剎中。
捨離惡心更不食人是也。 ^12c18

經云諸天婬女者〔五林反〕。
即美貌可愛之狀也。 ^12c22

悲近召遠者。謂閻浮近者皆悲。
餘四天下遠者須召也。 ^12c24

結前三十四眾者。
菩薩等四。增數二十一。
同數有八。無數一。
故成三十四。此土眾竟。
第二中間有四。上界有十。
四方有四。故成五十二眾也。 ^12c28

方持佛法者。方猶當也。
當來彌勒出世付囑佛法也。 ^12c34

應赦微細戒者。謂雜碎戒也。
五篇之外所有制者。
皆名雜碎戒也。 ^12c36

汝面受佛旨者。謂教旨也。 ^12c40

寧得執正此事者。
意云迦葉若來。微細戒須捨。
故不來。為對難定也。 ^12c42

顯神呪力者。為後代得益。
傳持之人。顯其功大也。 ^12c46

佛為利根者。如來在世。
利根得益。迦葉為佛滅後鈍根得益。
故非違拒等也。 ^12c48

初人天者。文不列之。
義有故也。 ^13a4

他方遠國者。無邊身等十方來也。 ^13a6

百億四天下者。此佛世界也。 ^13a8

樹神示半身者。似人形。
不作樹形。斥他義也。 ^13a10

今言不爾者。准西域記也。 ^13a12

隨類各解者。即四機所見不同。
三根悟入亦別也。
上神如彼菩薩。但見其榮。
下根如諸聲聞。但見其枯。
中根於神榮之間。
得入非枯非榮也。
故引文云唯諸菩薩等也。 ^13a14

天上天下者。上以表空。
不居於世也。 ^13a22

不復御居者。御傳也。
廣雅云。御使也。 ^13a24

又堂本地架者。如淨名云。
譬如虗空造立宮室。
終不能成。今忽然空現。
表空中藏具有三諦空有之法也。 ^13a26

即是修因者。華表其因。
踰世界者。此之妙華表於真因。
撥世出之果。故云踰也。 ^13a30

引兩處者。一能除垢。
二除熱悶。喻客塵無明也。 ^13a34

故有去留者。乘如而來。
機息而去。所應度者皆已度訖。
其未度者亦作得度因緣也。 ^13a36

一往下士所見者。
二往不然。亦有上中下士等見。
具如前也。 ^13a40

此之三相者一其林變白。
二堂閣在空。三堂下流池。
三相雖異。皆表非枯非榮。
上中下等。皆覩如來涅槃之相也。 ^13a44

利益多人者。涅槃之教。
帶於四機。及被末代。
故云多也。 ^13b2

去下陵空者。去下表除三障。
陵空表生三善也。 ^13b4

翻倒見性者。破常無常等八倒。
見中道佛性也。 ^13b6

歸中會極者。歸中道法身。
會三德涅槃究竟之極也。 ^13b8

再更抵掌者。如來至此。
已現六重之瑞。故云再耳。
如人興手於掌。表再三慇懃也。 ^13b10

而意同前者。相雖有別。
意同聲光動等三種之相也。 ^13b14

從四天下即是召遠。
至大自在摩醘首羅。
第四禪也。 ^13b16

前論佛力者。意答伏難。
前文既云無色。此云何至色頂耶。
故以難起。答意前是佛力所加耳。
此自力獻供之事。
故不同前也。 ^13b18

此是大菩薩光者。
即十地已上權示首羅之身。
權引於實耳。 ^13b24

魔名煞者。釋名也。
能煞行人菩提心人也。 ^13b28

惡中之惡者。能惱菩提心人也。 ^13b30

經云開地獄門等者。
此之魔王。皆是大權菩薩。
示作魔王。住不思議地。
故能如此。豈是實行能為也。 ^13b32

經云罥索者。罥字〔古犬反〕係取也。
爾雅云。大者曰索。
小者曰繩。別大小之名也。 ^13b36

偶爾得之者。意云此鬼是先佛所說。
非魔本有。引喻奉國王等。
即是先佛法王之寶。
還獻於今佛法王也。 ^13b40

呪是密語者。問此土不翻。
可名密語。五天盡解。
何得名密。答意者。
五天雖誦。不解其義。
名之為密。非誦為密也。 ^13b44

有人下。他難也。難意約理。
前解約事。從理入道。
事即不能也。 ^13c2

今解下。答意不得一向。
事表於理。即能得道也。 ^13c6

前四別者。別對四悉也。 ^13c8

後一通者。通前四義。
皆第一義理也。 ^13c10

十地菩薩迹現其中者。
如華嚴經。欲界六天對於六地。
色界四禪天為四。
故云十地也。 ^13c12

私謂此是大千之中者。
此是三十大千之中心也。
此與法華稍異〔未詳〕。 ^13c16

香飯奉光召者。食是色法表可見故。
故與光同也。又是觸法。
能觸身故。以觸表觸。
召義同也。 ^13c20

還是經初三種之瑞者。
即是經初大聲普告等三瑞也。
前已說竟今復說之。
名之為還。及其林變白等三。
即成九重之於。前之抵掌。
猶是再耳。今之三相。
更表慇懃也。 ^13c24

問此眾下。意問權也。 ^13c32

答中意不在權者。
今論實人。不應難權也。 ^13c34

昆蟲能知者。小蟲也。 ^13c36

首羅驚怖者。前云十地菩薩。
此即下地不知佛力也。 ^13c38

不見而見者。身無邊故名為不見。
故去來故名之為見也。 ^13c40

巨細相容者。約應身論。
法身量同虗空。毛等為細。
虗空巨也。 ^13c44

非苦非樂者。謂法身之體。
不妨大小苦樂之應。
故云不相障礙等也。 ^13c48

現此事者者。表今佛入涅槃不思議之理也。 ^14a4

小分無邊者。他解。
如阿彌陀佛。此云無量壽。
其實有量。以有觀音補處故也。 ^14a6

今云即邊無邊等者。
約三諦釋。雙非雙照。
可以意知也。 ^14a10

若有定者下。斥舊解為小分也。 ^14a14

裏而非裏者。身在鏡外故。
非裏為裏者。身在鏡內故。
即裏而非裏者。像本非實故。
亦是非內非外。而能內外也。 ^14a16

經云如錐頭針鋒等者。
一一針鋒乃至一塵等無非法界故。
故能容無邊身大眾。
如華嚴中塵剎互融等。
況佛涅槃之處不思議邪。 ^14a22

應集不集者。迦葉阿難及闍王等也。
不應集者。毒蛇蝮蠆之徒。
皆是不思議不來而來也又集者。
為聲光所召。不集為當來作大利益。
故俱表不思議也。 ^14a28

慈不慈者。闡提雖無現生之慈。
即涅槃會能生善根。
亦有於父母妻子之慈。
約正因之性。皆不思議。
或示權迹。引於實人。
令不作闡提之業也。 ^14a34

總有九瑞者。前結竟經。
初能召中三。謂聲光地動等。
次所召中三。謂雙林變白等。
三無邊身來復現三瑞。
故云九也。 ^14a40

告成三意者。亦成上聲光地動等三意。
亦表主親師等之三意。
聲即表師去。光即表主亡。
動即表親沒。三事若息。
三障則生。故以三業悲戀等也。 ^14a46

但作一收者。收光入口具於三故。
故云一也。亦表三只是一。
無非中道之光也。 ^14b4

及風皆口出者。風是動義。
聲光及風皆從口出。
故云例然。如文。 ^14b8

顛倒無由得轉者。
動表破於無明。無明即顛倒。
今既動息。故云無由也。 ^14b12

到涅槃彼岸者。此即於二死彼此之彼岸也。
涅槃經疏私記卷第一〔一本〕
 ^14b16
