禪林類聚卷第五
other:: 
# 說法　禪定　悟道　大道
說法　禪定　悟道　大道
other:: 
## 說法
說法
世尊一日陞座。大眾集定。
文殊白槌云。諦觀法王法。
法王法如是。世尊便下座。 ^28a35

芭蕉徹云。忙忙者匝地普天。
　松源岳竪起拂子云。
世尊三昧。文殊三昧。
總在拂子頭上。諸人還見麼。
臥龍纔奮迅。丹鳳便翱翔。 ^28a39

明招謙頌云。聲振大千龍虎伏。
無人解和法王才。
言下便明猶是鈍。
頻教千眼一時開。
　智門祚云。文殊白槌報眾知。
法王法令合如斯。
會中若有僊陁客。
不待眉間毫相輝。
　雪竇顯云。列聖叢中作者知。
法王法令不如斯。
會中若有僊陀客。
何必文殊下一槌。
　海印信云。未兆之前早二三。
白槌之後更那堪。
當時若有僊陀客。
不到如今疆指南。
　地藏恩云。諦觀法王法。
法王法如是。玉輪影射珊瑚枝。
一陣清風動天地。
　南華昺云。瞿曇按指。
文殊據令。漏泄天機。
一槌打正。　天童覺云。
一段真風見也麼。
綿綿化母理機梭。
織成古錦含春像。
無柰東君漏泄何。
　楚安方云。金搥影動。
寶劒光寒。八萬之眾。
齊著眼看。 ^28a45

馬祖一禪師一日陞堂。
百丈出。卷却蓆。師下座。
便歸方丈。次問百丈。
我適來上堂未曾說話。
你為甚便卷却蓆子。
丈云昨日被和尚扭得鼻頭痛。
師云爾昨日向甚處留心。
丈云今日鼻頭又不痛也。
師云你深知今日事。
百丈乃作禮而退。
〔廣燈小異〕 ^28b26

雪竇顯云。諸方皆謂奇特。
漝麼舉還當麼。若當。
譬如水母以蝦為目。
若不當。又空讚歎圖箇甚麼。
眾中一般漢亂踏向前問古人意旨如何。
更有老底不識好惡。
對云將謂僊陀客。
又云來日更到座前。
苦哉苦哉。如此自稱宗匠。
欲開人天眼目。驢年去。
諸上座。雪竇當時若見伊出來卷蓆。
劈胷與一踏。令坐者倒者俱起不得。
且要後人別有生涯去。
免見互相鈍置。豈不箇箇英靈底漢。
還會也無。歸堂。　白雲端出馬祖語云。
我鈍置猶可。你鈍置太煞。 ^28b36

汾陽昭頌云。百丈當時侍馬師。
對師卷蓆更無私。
人天不測為奇特。
恰是攢鴉捉鳳兒。
上士瞥然全體現。
太陽出照嶽峰低。
　泉大道云。陞堂馬祖。
卷蓆百丈。得人半斤。
還他八兩。直饒縫罅全無。
未免傍觀拊掌。　白雲端云。
昨日東風偶然惡。
桃花亂落如紅雨。
昨夜東風又發狂。
滿地不知何處去。
　上方益云。夜深認得歸時路。
不待天明便出關。
三尺鏌鎁橫在手。
至今坐斷大雄山。
　佛鑑懃云。潮來潮子上潮頭。
手把紅旗逆水流。
忽被猛風吹退浪。
此時伎倆一時休。 ^28c6

藥山儼禪師久不陞堂。
一日院主請云。大眾久思和尚示誨。
師云打鐘著。主聲鐘。
眾集。師便歸方丈。
主隨後云。和尚既許為眾說法。
為甚一言不施。師云。
經有經師。論有論師。
又爭恠得老僧。 ^28c26

雪竇顯云。可惜藥山老漢平地上喫撲。
盡大地人扶不起。
　琅瑘覺云。藥山下座不妨疑著。
及乎院主拶著。失却一雙眼。
　翠巖芝云。藥山下座。
院主當初恠不為說話。
可謂誤他三軍。　五祖演云。
雖然以己妨人。爭柰賊身已露。
諸人要識藥山麼。
閑持經卷倚松立。
笑問客從何處來。 ^28c34

天童覺頌云。癡兒刻意止啼錢。
良駟追風顧影鞭。
雲掃長空巢月鶴。
寒清入骨不成眠。
　野軒遵云。藥山老。
應病藥。請上堂。槌鐘著。
一丸不再愈顛狂。
辜負金僊換骨方。
　慈受深云。明珠一顆價難酬。
不是知音便暗投。
翻笑藥山空費力。
水清魚現不吞鈎。 ^28c46

趙州諗禪師一日在東司上見文遠過。
遂喚云文遠。遠應諾。
師云東司上不可與你說佛法。 ^29a10

鼓山珪頌云。老僧正在東司上。
不將佛法為人說。
一般屎臭旃檀香。
父子之機俱漏泄。
　徑山杲云。趙州有密語。
文遠不覆藏。演出大藏教。
功德實難量。 ^29a14

投子大同禪師。僧問三身中那身說法。
師乃彈指。 ^29a22

投子青頌云。三身說法問端由。
彈指輕輕海嶽収。
金鎻塔開紅日像。
夜深人笑碧峯頭。 ^29a24

洞山价禪師。僧問三身中阿那身說法。
師云吾常於此切。
僧後問曹山。洞山道吾常於此切意旨如何。
曹山云要頭便斫將去。
又問雪峯。峰以拄杖劈口打云。
我也曾到洞山來。 ^29a28

承天宗云。一轉語海晏河清。
一轉語風高月冷。
一轉語騎賊馬趕賊。
試請辨看。忽有箇衲僧出來道總不恁麼。
也許他具一隻眼。 ^29a36

保寧勇頌云。此切堪傷向外求。
至親何故似怨讎。
始終滿面無慚色。
更有曹山乞你頭。
　天童覺云。不入世。
未循緣。劫壺空處有家傳。
白蘋風細秋江暮。
古岸船歸一帶煙。 ^29a42

夾山會禪師示眾云。
目前無法。意在目前。
不是目前法。非耳目之所到。 ^29b2

雪竇顯拈起拄杖云。
夾山老甚處去也。
何不出來百草頭與大眾相見。
又卓地一下云。在這裏。
復云。咄。者野狐精縮頭去。
便下座。　天童覺云。
夾山老子解開布袋。
將差珍異寶撒向諸人面前了也。
正當恁麼時却作麼生。
路不拾遺君子稱美。 ^29b6

鼓山珪頌云。年來萬事總成魔。
老去閑添白髮多。
道泰不傳天子令。
時清休唱大平歌。
　徑山杲云。癡人面前休說夢。
生鐵團上須尋縫。
明明說與却作聾。
只管外邊閑打閧。 ^29b16

仰山寂禪師甞云。
夢見往彌勒所五百聖堂安第二座。
有一尊者白槌云。
今當第二座說法。
山僧乃起白槌云。
摩訶演法離四句絕百非。
諦聽諦聽。其五百聖眾各自散去。 ^29b24

大溈秀云。仰山依文解義即不無。
忽然彌勒會中有箇作者纔見伊道摩訶演法。
便云合取兩片皮。
非唯止絕仰山#CB00895;語。
亦免使後人夢中說夢。
　琅瑘覺云。且道五百聖眾散去。
是肯他仰山是不肯他仰山。
若肯他仰山。又辜負仰山。
若不肯仰山。猶如平地上喫交。
山僧今日不惜兩莖眉毛與諸人註破。
摩訶演法離四句絕百非。
你若舉似諸方。諸方若與麼會。
入地獄如箭射。 ^29b32

天童覺頌云。夢中擁衲參耆舊。
列聖森森坐其右。
當仁不讓楗稺鳴。
說法無畏獅子吼。
心安如海。膽量如斗。
鮫目淚流。蚌腸珠剖。
譫語誰知泄我機。
厖眉應笑揚家醜。
離四句。絕百非。馬師父子病休醫。 ^29b48

汾陽昭禪師示眾云。
夫說法者須具十智同真。
若不具十智同真。
邪正不辨緇素不分。
不能與人天為眼目決斷是非。
如鳥飛空而翼折。
如箭射的而斷弦。
弦斷故射的不中。
翼折故空不可飛。
弦壯翼牢。空的俱徹。
作麼生是十智同真。
與諸上座點出。一同一質。
二同大事。三總同參。
四同真智。五同徧普。
六同具足。七同得失。
八同生殺。九同音吼。
十同得入。又與甚麼人同得入。
與誰同音吼。作麼生同生殺。
甚物同得失。阿那箇同具足。
是甚麼同徧普。何人同真智。
孰能總同參。那箇同大事。
何物同一質。莫有點得出底麼。
點得出底不悋慈悲。
點不出底未有參學眼在。
切須辨取。要識是非。
面目見在。 ^29c8

徑山杲云。汾陽末後若無箇面目見在。
一場敗闕。雖然如是。
喪我兒孫。乃喝一喝。
復頌云。兔角龜毛眼裏#CB13747;。
鐵山當面勢崔嵬。
東西南北無門入。
曠劫無明當下#CB01926;。 ^29c32

覺範洪頌云。十智同真面目全。
於中一智是根源。
若人要識汾陽老。
擘破三玄作兩邊。
　或庵云。陽春白雪人難和。
藻鑑冰壺豈易觀。
一把柳絲收不得。
和風搭在玉闌干。
　鼓山珪云。十年湖海覔冤讎。
不得冤讎未肯休。
芍藥花開菩薩面。
椶櫚葉散夜叉頭。
　正堂辯云。#CB15148;得真如活。
花間試展開。黃鶯偷眼#CB15111;。
不敢下枝來。
other:: 
## 禪定
禪定 ^29c40

世尊因普眼菩薩欲見普賢不能得見。
乃至三度入定徧觀三千大千世界覔普賢不能得見。
而來白佛。佛云汝但於靜三昧中起一念便見普賢。
普眼於是纔起一念。
便見普賢向空中乘六牙白象。 ^30a8

翠巖芝云。諸仁者作麼生會。
普眼推倒世尊。世尊推倒普眼。
你且道普賢在甚麼處。
〔或作雲居〕 ^30a16

佛海遠頌云。飄飄一鴈落寒空。
步步追空覔鴈蹤。
踏破草鞋跟子斷。
巍然獨坐大雄峰。 ^30a20

達磨大師自梁涉魏。
至洛陽少林面壁而坐。
經於九年方得二祖傳法。 ^30a24

老宿云。祖師九年面壁為訪知音。
若恁麼會得。喫鐵棒有日在。
　又有老宿云。祖師九年面壁何不慚惶。
若恁麼會得。更買草鞋行脚三十年。
　琅瑘覺云。既不然。
且道祖師面壁意作麼生。
良久云。欲得不招無間業。
莫謗如來正法輪。 ^30a28

白雲端頌云。先被梁王勘破。
却向少林孤坐。謾言教外別傳。
爭柰不識這箇。　草堂清云。
六宗調伏向東來。
五葉芬芳震旦開。
冷坐九年人不識。
手#CB06078;隻履又空回。
　太平古云。航海梯山緣底事。
遊梁歷魏意何傳。
九年面壁垂慈切。
剛被時人喚作禪。
　旻古佛云。九年熊耳。
空留隻履。一花五葉。
春風四起。　祖印明云。
精進翻成怠墮。莫守癡禪兀坐。
少林面壁九年。已被梁王勘破。
　疎山如云。達磨西來未足誇。
少林揑目疆生花。
得皮得髓徒分別。
妙性圓明本不差。 ^30a38

魯祖雲禪師尋常見僧來便面壁。
南泉聞乃云。我尋常向師僧道。
佛未出世時會取尚不得一箇半箇。
他恁麼。驢年去。 ^30b10

保福展問長慶稜云。
只如魯祖節文在甚處。
被南泉恁麼道。稜云。
退己讓人。萬中無一。
　羅山閑云。陳老師當時若見。
背上與五火抄。何故。
為伊解放不解収。
　玄沙云。我當時若見。
也與五火抄。　雲居錫云。
羅山玄沙總與麼道。
為復一般。別有道理。
若擇得出。許上座佛法有去處。
　玄覺云。南泉為復是唱和語不肯語。
　翠巖芝云。我即不然。
未具胞胎已前不得會。
會即打折你腰。　天童覺云。
魯祖法出好生。南泉令下詐起。
天童不是檢點古人。
也要諸人體悉。還會麼。
竿頭絲線從君弄。
不犯清波意自殊。
　大慧云。魯祖不得南泉。
幾乎#CB15111;破壁。
琅瑘覺頌云。祖師面壁播諸方。
無限禪人謾度量。
無事晚來江上立。
數株寒栢倚斜陽。
　梁山冀云。魯祖三昧最省力。
纔見僧來便面壁。
若是同心達道者。
不在揚眉便相悉。
　黃龍新云。魯祖當年不用功。
逢僧面壁顯家風。
若遇上乘同道者〔請續此二句〕。
　草堂清云。堪笑池陽老古錐。
僧來面壁擬何為。
大都端正人男女。
清淨不勞紅粉施。
　普融平云。魯祖山前古路通。
熈微一徑沒西東。
杜#CB15102;聲裏春光老。
零落桃花藉地紅。 ^30b16

藥山儼禪師初參石頭和尚。
一日坐次。頭問作甚麼。
師云一物不為。頭云恁麼即閑坐也。
師云若閑坐即為也。
頭云。汝道不為。為箇甚麼。
師云千聖亦不識。
頭乃作頌讚云。從來共住不知名。
任運相將只麼行。
自古上賢猶不識。
造次凡流豈可明。 ^30c8

五祖戒云。藥山夢中說夢兩重重。 ^30c18

丹霞淳頌云。玄微及盡本翛然。
若謂渠閑萬八千。
月印澄江魚不見。
釣人何必更拋筌。
　五祖演云。任運不知名。
輕輕著眼聽。水上青青綠。
元來是浮萍。　圓悟勤云。
擺撥佛祖縛。曠然繩墨外。
一物亦不為。縱橫得自在。
古鑑臨臺。明辨去來。
金鎚影動。鐵樹花開。
任運相將不可陪。
法雲隨處作風雷。
　隱靜儼云。石頭打草要蛇驚。
密護玄機絕彚情。
迅句追風須辨的。
報云千聖不知名。 ^30c20

栢巖禪師。僧問如何是禪。
師云古#CB14335;不為家。 ^30c36

丹霞淳頌云。故國清平久有年。
白頭猶自戀生緣。
牧童却解忘功業。
懶放牛兒不把鞭。
other:: 
## 悟道
悟道 ^30c38

世尊於雪嶺六載修行。
門星現時忽然大悟。 ^30c44

世尊在日。有一鈍根比丘無多聞性。
令誦苕#CB00416;二字。
日夕誦之。誦苕忘#CB00416;。
誦#CB00416;忘苕。
每日尅責不休。一日忽然誦苕#CB00416;二字則大悟。 ^30c46

四祖信大師為沙彌時禮三祖問云。
願和尚慈悲乞與解脫法門。
祖云誰縛汝。師云無人縛。
祖云何更求解脫乎。
師於言下大悟。服勤九載乃付衣法。
住蘄州破頭山。學徒雲集。
攝心不#CB00895;脇不至蓆。
一日告眾云。吾武德中遊廬山。
望破頭山見紫氣如蓋。
下有白氣橫分六道。
汝等會不。眾默然。
弘忍云。莫是和尚他後橫出一枝佛法不。
師云善。唐太宗響師道。
三詔不起。就賜紫服。 ^31a4

木庵永云。看他祖師為人抽釘#CB15072;楔解黏去縛。
渾不傷鋒犯手。可謂獅子一滴乳。
迸散十斛驢乳。汝等切不可妄生情計種種解會。
驀然脚跟尋著不知落處。
一劒當頭直教成未。 ^31a20

無為子頌云。慈雲之塔。
大醫之師。瞻之仰之。
雙峰巍巍。懶融不得西來鉢。
直付黃梅路上兒。
　草堂清云。道出乾坤動至尊。
飛書三詔不離雲。
求人的嗣周家子。
遙望牛頭紫氣氛。
　旻古佛云。無縛無釋。
脇不至席。分明一貫。
兩箇伍伯。　佛國白云。
鳥外逢師解縛歸。
雙峯山下獨幽奇。
却將衣鉢為人事。
乞與黃梅箇小兒。
　覺範洪云。絕知名迹能妨道。
正恐師承亦累人。
問法沙彌莫饒舌。
百年逆旅要同塵。
　雲巖因云。牛頭未生。
梅子熟也。翫步人間。
池成月下。鳳書三到懶開眸。
白蓮峯頂光相射。 ^31a28

盤山積禪師初參馬祖作街坊。
一日出門見人舁喪。
謌郎振鈴云。紅輪決定沉西去。
未委魂靈往那方。
幕下孝子哭聲哀哀。
師忽身心踴躍省悟。
歸舉似馬祖。祖印可之。 ^31a48

文殊道頌云。歌聲繚繞哭聲悲。
笑殺盤山老古錐。
歷劫無明昏暗處。
一時頓覺發光輝。
　夢庵信云。哀哀相應便承當。
畢竟何甞往別方。
踊躍自然全體露。
始知徧界不曾藏。
　佛燈珣云。紅輪決定沈西去。
未委魂靈往那方。
踏著故鄉田地穩。
本來面目是親娘。
人只在。不曾亡。率陀天上非人世。
須知別有好思量。 ^31b8

盤山甞於市肆行。
見一客人買猪肉。
語屠家云。精底割一斤來。
屠家放下刀叉手云。
長史。那箇是不精底。
師於言下大悟。 ^31b22

南華昺頌云。箇事分明不覆藏。
頭頭物物自相當。
千言萬語無人會。
又逐流鶯過短墻。 ^31b28

五洩默禪師到石頭處云。
一言相契即住。不契即去。
頭據坐。師便行。頭隨後召云闍梨闍梨。
師回首。頭云。從生至死祇是這箇。
迴頭轉腦作麼。師忽然契悟。
乃拗折拄杖。 ^31b32

洞山云。當時不是五洩先師大難承當。
然雖如是。猶涉途在。
　長慶云。險。　翠巖芝云。
石頭據坐。五洩便去。
石頭召他。却成多事。
　雲峯悅云。大小石頭坐不定把不住。
似這般擔板漢。放去便休又喚回。
被他塗糊一上。道我向這裏有箇悟處。
驢年夢見。 ^31b40

佛眼遠頌云。在途在舍若為酬。
莫把先師一例求。
雄雄宇宙如王者。
未免半邊無髑髏。
　枯木成云。欲去高聲喚得回。
當時心眼一齊開。
要知不假修持力。
生死悠悠任往來。 ^31c4

香嚴閑禪師在溈山時。
溈山知其法器欲激發智光。
謂云。吾不問汝平生學解及經卷冊子上記得者。
汝未出胞胎未辨東西時。
本分事試道一句來。
吾要記汝。師懵然無對。
沈吟久之。進數語陳其所解。
山皆不許。師云却請和尚為說。
山云。吾說得是吾之見解。
於汝眼目何有益乎。
師遂徧檢所集諸方語句。
無一言可將醻對。
乃自歎云畫餅不可充饑。
於是盡焚之。云。此生不學佛法也。
且作箇長行粥飯僧。
免役心神。遂辭去。
抵南陽覩忠國師遺跡。
遂憩止焉。一日因芟除草木以瓦礫擊竹作聲。
俄失笑間廓然惺悟。
遽歸沐浴焚香遙禮溈山云。
和尚大悲恩逾父母。
當時若為我說却。
何有今日事也。仍述偈云。
一擊忘所知。更不假修冶。
動容揚古路。不墮悄然機。
處處無蹤迹。聲色外威儀。
諸方達道者。咸言上上機。 ^31c12

雪竇宗頌云。粥飯隨時養病軀。
本無迷悟可關渠。
無端擊著庵前竹。
直至如今在半途。 ^31c40

樓子禪師因從街市中過經酒樓下。
偶整襪帶少住。聞樓上人唱曲云。
你既無心我便休。
忽然大悟。從此號樓子。
出長慶巘禪師註楞嚴經說文。 ^31c44

慈受深頌云。唱歌樓上語風流。
你既無心我也休。
打著奴奴心裏事。
平生恩愛冷啾啾。
　寶峰明云。你既無心我亦休。
此身無喜亦無憂。
飢來喫飯困來睡。
花落從教逐水流。
　佛慈鑑云。你若無心我也休。
鴛鴦悵裡懶擡頭。
家童為問深深意。
笑指紗牕月正秋。 ^32a2

米胡禪師令僧問仰山。
今時人還假悟不。
山云。悟既不無。爭柰落在第二頭何。
師聞肯之。 ^32a14

投子青云。然仰山與麼道。
即得還免得自己落麼。
若免得。更有一人大不肯在。
若免不得。亦落第二頭。
米胡雖然肯他。自己還有出身之路也無。
諸人試點檢看。若點檢得出。
兩人瓦解冰消。若點檢不出。
且莫造次。　應庵華云。
米胡提本分鉗鎚。
仰山展劒刃上事。
二老於唱教門中足可稱尊。
若向衲僧門下。總是喫棒底漢。 ^32a18

投子青頌云。碧岫峯頭借問人。
指山窮處未安身。
雖然免得重陽令。
爭似靈苗不犯春。
　天童覺云。第三頭分悟破迷。
快須撒手捨筌#CB04590;。
功號未盡成胼拇。
智也難知覺噬臍。
兔老氷盤秋露泣。
鳥寒玉樹曉風凄。
持來大仰辨真假。
痕玷渾無貴白珪。
　佛眼遠云。悟人千箇道無憂。
肯信遭他第二頭。
寂寞山花寒食後。
夕陽西去水東流。 ^32a32

洞山价禪師先在雲巖問無情說法。
後辭去。師猶涉疑。
因過水覩影大悟前旨。
作偈云。切忌從他覔。
迢迢與我疎。我今獨自往。
處處得逢渠。渠今正是我。
我今不是渠。應須恁麼會。
方得契如如。 ^32a46

本覺一頌云。動靜由來本與俱。
回頭驀面似逢渠。
直饒與麼猶堪笑。
喚作如如又却迃。 ^32b6

雪峯存禪師同巖頭欽山到鰲山店。
上夜坐禪次。頭云。
何不睡去。如村裏土地相似。
他時後日魔魅人家男女去在。
師以手指胷云。我這裏未穩在。
頭云我將謂你他後向孤峰頂上盤結草庵播揚大教。
猶作這話在。師云某甲不敢自謾。
頭云。若實如此。據你見處一一通來。
是處與你證明。不是處與你剗却。
師云。我初到鹽官。
見上堂舉色空義得箇入處。
頭云。此去三十年切忌舉著。
師云。又因洞山頌云。
切忌隨他覔迢迢與我踈。
頭云。若恁麼自救也未徹。
師云。後問德山。從上宗乘中事學人還有分也無。
德山打一棒云道甚麼。
此時如桶底脫相似。
頭喝云。你不聞從門入者不是家珍。
師云如何即是。頭云。
他後若欲播揚大教。
一一從自己胷襟流出將來。
與我盖天盖地。師於言下大悟。
連聲云。師兄今日始是鼇山成道。
師兄今日始是鼇山成道。 ^32b10

教忠光云。只如巖頭道一一從自己胷襟流出。
且道雪峰前三次悟。
還從自己胷襟流出也無。
若從自己胷襟流出。
又道未穩在。若不從自己 #CB05577;襟流出。
又從甚麼處得來。
莫有斷得出者麼。
若斷得出。不唯雪峯鼇山成道。
盡大地有情齊成正覺。
若斷不出。說甚麼鼇山成道。
直饒少室傳心。也未夢見在。 ^32b40

佛眼遠頌云。鼇山成道足人傳。
莫是從前話未圓。
賴有玄沙知始末。
徧身紅爛在漁船。
　枯木成云。說盡平生去住因。
到頭難遇赤心人。
忽然自肯成家業。
瓦礫拈來也是珍。
　佛燈珣云。丈夫凌勵志英雄。
向外馳求枉用功。
到得鼇山開眼#CB15111;。
方知屋裏用無窮。 ^32c6

大禪佛通禪師在歸宗常禪師會下。
忽一夜呌云。我大悟也。
眾駭之。次日歸宗上堂集眾問。
昨夜大悟者出來。
師出云某甲。宗云汝見箇甚麼道理言大悟。
師云師姑元是女人作。
宗默而異之。 ^32c18

汾陽昭頌云。悟來不在苦多端。
解了都由瞥爾間。
定道師姑女人作。
癡人積雪作銀山。
　保寧勇云。半夜高聲似少神。
箇中明白有踈親。
如今隨例傳其響。
也道師姑是女人。
　大洪遂云。悟了還同未悟時。
何須更說與人知。
賊贓敗露無藏處。
便道師姑是女兒。
　草堂清云。五月炎威當酷熱。
浹背汗流無處說。
匝地清風劈面來。
大禪眼裏重添屑。
　黃龍震云。童子學順朱。
赤處背模黑。若將白紙來。
一點下不得。若下得。
翻成紙上塗煙墨。 ^32c26

嚴陽尊者初參趙州問一物不將來時如何。
州云放下著。師云。
一物不將來。放下箇甚麼。
州云與麼則擔取去。
師於言下大悟。後住山。
有一蛇一虎就手而食。 ^32c44

黃龍南頌云。一物不將來。
肩頭擔不起。言下忽知非。
心中無限喜。惡毒既忘懷。
蛇虎為知己。清風幾百年。
至今猶未已。　真淨文云。
移高就下縱威權。
解脫門開信可憐。
不得空王真妙訣。
動隨聲色被勾牽。
　佛眼遠云。盡力放不下。
著力擔不起。將謂一物無。
元是自家底。見得自家底。
心中大歡喜。自茲家業興。
一舉九萬里。　旻古佛云。
一物不將來。教渠放下著。
廓爾悟無生。活計俱拋却。
　天童覺云。不妨行細輸先手。
自覺心麤愧撞頭。
局破腰間斧柯爛。
洗清凡骨共僊遊。 ^33a2

羅山閑禪師初謁石霜問起滅不停時如何。
霜云。直須寒#CB01926;枯木去。
一念萬年去。函蓋乾坤去。
純清絕點去。師不契。
復謁巖頭理前問。
頭喝云是誰起滅。
師於此大悟。 ^33a22

天童覺頌云。斫斷老葛藤。
打破狐狸窟。豹披霧而變皮。
龍乘雷而換骨。咄。
起滅紛紛是何物。 ^33a30

法眼益禪師同修璡二禪師經過地藏琛禪師處。
阻雪少憩。琛問此行何之。
師云行脚去。琛云作麼生是行脚事。
師云不知。藏云不知最親切。
師又同三人舉肇論至天地與我同根處。
琛云山河大地與你自己是同是別。
師云同。琛竪兩指熟視云兩箇。
即便起去。師須臾啟行。
琛門送之。問云。上座尋常說三界惟心萬法唯識。
乃指庭下片石云。
且道此石在心內在心外。
師云在心內。琛云。
行脚人著甚來由安片石在心頭耶。
師窘無以對。即求決擇。
近一月餘日呈見解說道理。
琛云佛法不恁麼。
師云某甲詞窮理絕也。
琛云。若論佛法。一切見成。
師於言下大悟。 ^33a34

天童覺頌云。而今飽參似當時。
脫盡廉纖到不知。
任短任長休剪綴。
隨高隨下自平持。
家門豐儉臨時用。
田地優游信步移。
三十年前行脚事。
分明辜負一雙眉。 ^33b8

護國澄禪師同演化大師在湖南報慈。
值慈陞堂次。演化出問。
如何是真如佛性。
慈云誰無。化不契。
遂請益師。師云汝但問來。
化理前問。師云誰有。
化於言下契悟。乃云。
首座或在眾或住持。
某甲誓終身相助。
後化亦繼師住護國。 ^33b16

佛性泰頌云。朝三暮四一何少。
暮四朝三何太多。
多少未能知數量。
有無從此見殽訛。
不殽訛。唵囌嚧#CB02739;唎薩婆訶。
other:: 
## 大道
大道 ^33b26

南泉願禪師因趙州問如何是道。
師云平常心是道。
州云還假趣向不。
師云擬向即乖。州云不擬又爭知是道。
師云。道不屬知。不屬不知。
知是妄覺。不知是無記。
若真達不疑之道。
猶如太虗廓然蕩豁。
豈可疆是非耶。州於言下頓悟玄旨。 ^33b34

松源岳云。青天白日悟箇甚麼。
咄咄咄。驪珠擊碎蒼龍窟。 ^33b44

雲峯悅頌云。平常心是道。
舉步入荒草。翻嗟王老師。
到底不能曉。玉兔金烏任飛走。
　佛鑑懃云。欲識平常道。
天真任自然。行船宜舉棹。
走馬即加鞭。若遇飢來飯。
還應困即眠。盡從緣所得。
所得亦非緣。所得亦非緣。
當人自了然。雨中看皓月。
火裏汲清泉。直立頭插地。
橫眠脚指天。應須與麼會。
方契祖師禪。　徑山杲云。
勸君不用苦勞神。
喚作平常轉不親。
冷淡全然沒滋味。
一回舉著一回新。
　鼓山珪云。若謂平常心是道。
枝蔓向上更生枝。
貼肉汗衫如脫了。
喚來眼上更安眉。 ^33b48

藥山儼禪師。僧問如何是道中至寶。
師云莫諂曲。云不諂曲時如何。
師云傾國莫換。 ^33c20

趙州諗禪師因南泉示眾云。
道非物外。物外非道。
師乃問如何是物外道。
泉便打。師捉住棒云。
已後莫錯打人去在。
泉云。龍蛇易辨。衲子難瞞。
擲下拄杖便歸方丈。 ^33c24

雪竇顯云。趙州如龍無角。
似蛇有足。當時不管盡法無民。
直須喫棒了趂出。
　琅瑘覺云。不見道酒逢知己飲。
詩向會人吟。　老衲證云。
南泉垂鈎四海只釣獰龍。
格外玄談為尋知己。
趙州慣行棧道飽歷邊庭。
不施寸刃海晏河清。
然雖如是。且道二老相見還有優劣也無。
良久云。若不登樓望。
焉知滄海深。 ^33c32

保寧勇頌云。輭纏藏鋒入陣來。
畫時擒下眼瞠開。
死生一決英雄士。
文武雙行將相才。
　南堂靜云。龍蛇能易辨。
衲子最難瞞。性淨秋空闊。
心清巨海寬。天涯毫末見。
世界掌中觀。萬法不為侶。
西江一吸乾。 ^33c46

趙州示眾云。至道無難。
唯嫌揀擇。纔有語言。
是揀擇是明白。老僧不在明白裏。
是汝諸人還護惜也無。
時有僧問。既不在明白裏。
護惜箇甚麼。師云我亦不知。
云。和尚既不知。為甚道不在明白裏。
師云。問事即得。禮拜了退。 ^34a8

雪竇顯云。趙州倒退三千。
　天童覺云。這僧也如切如瑳。
不能見機而變。趙州也如琢如磨。
幾乎事不解交。眾中祇管道退身有分。
殊不知盡力提持。
還體悉麼。焦甎打著連底凍。 ^34a18

雪竇頌云。至道無難。
言端語端。一有多種。
二無兩般。天際日上。
月下檻前。山深水寒。
髑髏識盡喜何立。
枯木龍吟消未乾。
難難。揀擇明白君自看。
　隨庵緣云。世間無物可羅籠。
獨立嵯峨萬仞峯。
忽若有人猛推落。
騰身雲外不留蹤。 ^34a26

趙州僧問。至道無難唯嫌揀擇。
纔有語言是揀擇。
和尚如何為人。師云何不引盡這語。
云某甲祇念到這裏。
師云祇這至道無難唯嫌揀擇。 ^34a36

雪竇頌云。水灑不著。
風吹不入。虎步龍行。
鬼號神泣。頭長三尺知是誰。
相對無言獨足立。
　白雲端云。驅山塞海也尋常。
所至文明始是王。
但見皇風成一片。
不知何處有封疆。 ^34a42

趙州僧問。至道無難唯嫌揀擇。
是時人窠窟不。師云。
曾有人問我。直得五年分疏不下。 ^34b2

雪竇云。識語不能轉。
死却了也。好與二十棒。
這棒須有分付處。
你若辨不出。且放此語大行。
　烏回範云。大眾。
趙州具頂門眼。向擊石火裏分緇素。
閃電光中明縱奪。
為甚麼却五年分疎不下。
還委悉麼。易分雪裏粉。
難辨墨中煤。 ^34b6

雪竇頌云。象王嚬呻。
獅子哮吼。無味之談。
塞斷人口。南北東西。
烏飛兔走。　白雲端云。
分疏不下五年疆。
一葉舟中載大唐。
渺渺兀然波浪裏。
誰知別有好商量。 ^34b16

趙州僧問。至道無難唯嫌揀擇。
如何得不揀擇。師云天上天下唯我獨尊。
云此猶是揀擇。師云。
田厙奴。甚麼處是揀擇。
僧無語。 ^34b24

雪竇頌云。似海之深。
如山之固。蚊蝱弄空裏猛風。
螻蟻撼於鐵柱。揀兮擇兮當軒布鼓。
　白雲端云。團團秋月印天心。
是物前頭有一輪。
入穴蝦蟆無出路。
却冤天上不平勻。 ^34b30

趙州僧問如何是道。
師云墻外底。云不問這箇。
師云問甚麼道。云大道。
師云大道通長安。 ^34b38

投子青頌云。知道還他潦倒翁。
親言相指自忽忽。
關山路遠重須去。
一逕長途君任通。
　水庵一云。趙老家風不熱瞞。
問他大道答長安。
有誰平步歸家去。
多是區區自作難。
　松源岳云。大道透長安。
言端語亦端。臈盡雪消去。
春來依舊寒。 ^34b42

栢巖禪師。僧問如何是道。
師云徒勞車馬跡。 ^34c4

丹霞淳頌云。曹溪古路綠苔生。
車馬登臨已涉程。
野老痿羸兼跛挈。
手携玉杖夜深行。 ^34c6

巴陵鑑禪師。僧問如何是道。
師云明眼人落井。 ^34c10

洞山聰頌云。落井須明出井機。
直宜擡眼動睛輝。
於斯倜儻無纖隔。
祖道汪洋得旨歸。
　保寧勇云。秋夜霜天月正明。
仰觀星象約三更。
一條大路平如掌。
歸去何妨徹曉行。
　正覺逸云。好箇明眼人落井。
叢林話會幾時休。
修心未到無心地。
萬種千般逐水流。
　佛印元云。南北東西苦問人。
新開多口接迷津。
從茲八駿追風急。
空望悠悠脚下塵。 ^34c12

海湖禪師。有座主問。
和尚甚麼年行道。
師云座主近前來。
主近前。師云且道憍陳如甚麼年行道。
主忙然無對。師云尿牀鬼。 ^34c26

丹霞淳頌云。多是從人學得來。
一生空把口胡開。
欲窮此片虗明地。
七佛前前總不該。
禪林類聚卷第五
 ^34c32
