
other:: 彌陀經疏鈔演義定本卷四
疏
感應道交者，念佛功成，眾生機熟，為感；
無心扳緣眾生，而於眾生自然現益，為應。
道交者，即所謂菩薩清涼月，常游畢竟空，
眾生心垢盡，菩提影現中也。 ^778b39

鈔
前有將謝四句。凡人命未終時，善惡之境未現前者，
以宿業未完，今業未熟，故現果未盡，當果未現也。
臨命終時，則夙業已盡，今業已熟，當果現前矣。
唯識云：由諸業習氣，二取習氣俱，前異熟既盡，復生餘異熟是也。 ^778b45

大本法藏下，是引二部證佛力。
言諸經者下，是引諸經雙證二力：一心信樂是自力，
與諸比丘住其人前是佛力，能正受持是自力，
阿彌陀佛住其人前是佛力，專心憶念是自力，佛現其前是佛力。 ^778c10

念佛眾生攝取不捨，是觀經第九佛觀中文。
攝取不捨者，以無緣慈攝諸眾生，眾生不念佛則已，
念則為佛所護，終得離苦，永得安樂。
釋論云：譬如魚子，母若不念，子則爛壞。
眾生亦爾，佛若不念，善根則壞。 ^778c18

能正受持者，凡人念佛，心帶異計，或雜餘想，不名正受持。
正受持者，離乎四句，不雜餘緣，是名正受持也。
本有佛性力者，真如內熏力也。
真如內熏，人人皆然。
今不得此力者，如木有火，不假鑽燧，火終不現。
雖具真如，不藉師友教誨，真如亦不現也。 ^778c26

鈔
六十萬億是報身，亦名尊特身，亦名勝應身。
丈六亦名劣應身，亦名常身。
化佛是隨類化身。 ^778c36

登地方見報身者，十信三賢菩薩，不斷無明，
不證真如，但見應身。
登地已去，分斷無明，分證法性，乃見報身，展轉細妙。
若無明已盡，位窮妙覺，則無佛可見。
以菩薩機忘如來，應息諸佛，無有彼此迭相見故。
故曰如來現起他受用，十地菩薩所被機也。 ^778c40

又起信論云：一者、依分別事識，凡夫、二乘心所見者，名為應身。
以不知轉識現故，見從外來，取色分齊，不能盡知故。
二者、依於業識，謂諸菩薩從初發意乃至菩薩究竟地心所見者，
名為報身。身有無量色，色有無量相，相有無量好，
離分齊相，常能住持。
又為凡夫所見者，是其麤色，非受樂相，故說為應。
初發意菩薩等所見者，以深信真如法故，
少分而見，知彼色相莊嚴等事。
然此菩薩猶自分別，以未入法身位故。
若得淨心，所見微妙，其用轉勝，乃至菩薩地盡，見之究竟。
若離業識，則無見相。 ^779a2

前說依別教，起信依圓教，圓教十住即別教十地，
故別十地見報身展轉細妙，圓十地見報身更展轉細妙也。 ^779a22

鈔
楞嚴止觀辨之甚悉者，楞嚴開五十種陰魔，而受想二陰是鬼神魔天魔。
止觀開十境三障四魔，而魔事境是業障天魔。 ^779a28

不與修多羅合者，修多羅中，謂應身有三十二相、
八十種好；報身有八萬四千相，相有八萬四千好。
若相好之數，或多寡不定，悉為魔事。 ^779a34

不與本所修合者，如本所觀西方之佛，
今佛從東來，唯觀坐相，今見臥相等。 ^779a40

如幻非實下，是永明語。
此乃如來下，是大師出從真起化之意。 ^779a44

如鏡中形非內非外者，若言形在鏡內，
不妨當體全空；若言形在鏡外，不妨鏡中顯現，佛現亦然。
若言佛在心內，不妨實在西方；若言佛在心外，離心實無有佛。 ^779a48

如夢中事，不有不無者，若云夢事是有，
及至於醒，了無所得；若云夢事是無，正當夢時，
原有夢境，佛現亦然；若言是有，自心顯現，
當體全空；若言是無，感應道交，不壞幻相。 ^779b8

水清則月自來，心淨則佛自現者，謂水雖清，
天上無月不能現；如心雖淨，無佛悲願為緣不能現。
又如月雖明，地中無水不能現；如佛雖有悲願之緣，眾生心垢不能現。
執佛從心現，不信西方有佛；執佛西來，
不信自心顯現，皆邪見也。 ^779b16

鈔
華嚴十五下，是釋文載聖經。
疏云西域下，是釋法傳西域。
神游大方下，是釋不應疑阻。 ^779b26

華嚴頌者，經云：又放光明名見佛，此光覺悟將歿者，
令彼隨念見如來，命終得生其淨國。
見有臨終等。 ^779b30

鈔
幽幽綿綿，即是第五顛倒微細精想，所謂如急流水，
望如恬靜，流急不見，非是無流也。
命根未斷者，若識陰盡，則能超越命濁；
識陰未盡，則十二類之命元未斷也。 ^779b34

又幽幽綿綿，命根未斷者，滅一切見聞覺知，
內守幽閑，百尺竿頭人也。
人亡家破，煙滅#CB01926;飛者，
人空法空，空空亦空，百尺竿頭重進步也。
此約斷惑證真說。 ^779b42

然而下。謂佛體本然，不因斷顯，時時顯現，
物物全彰，但人自不覺爾。
此約本然性德說。 ^779b48

是故下古偈云彌勒真彌勒，化身千百億，
時時示時人，時人自不識是也。 ^779c4

疏
暖盡識去者，眾生息暖識三緣和合，假立命根識即賴耶見分，
息暖即賴耶相分。
此八識者，來為先鋒，去為後殿。
暖盡識去，正八識離體時也。 ^779c8

鈔
心神惶怖，動止揮霍者，溈山云：臨行揮霍，
怕怖慞惶，前路茫茫，未知何往。 ^779c14

未免憎愛父母者，經云：見明色發，明見想成，
異見成憎，同想成愛，流愛為種，納想為胎，
交遘發生，吸引同業。 ^779c18

小聖初心，不能正知出入者，古云菩薩有隔陰之昏，聲聞有出胎之昧是也。 ^779c24

隨業受生者，七賢女經云：#CB15179;來入瓶中，
以縠覆其口，縠穿#CB15179;飛去，識心隨業走。
謂業識成形，依四大住，四大分張，業識隨業轉也。 ^779c28

一切國土唯想所持者，起信云：一切諸法唯依無明妄心而得住持，
若離妄心則無一切諸法自相可得。
楞嚴云：想澄成國土，知覺乃眾生等。 ^779c34

彼國邊地即是疑城，在九品之外者，以其無真實信心故也。 ^779c40

在定之心，即是淨土。
此據寂光而言，然亦不妨實有事相。 ^779c44

鈔
非以欲愛為因，四大為體者，經云：一切眾生，皆以婬欲而正性命。
又云：愛欲為因，愛命為果。
眾生愛命，還依欲本。
西方上善，皆承淨因力，隨願往生，若有若無，
清虗微妙之身，豈此因此體耶？ ^779c48

指端出乳者，北洲男女左右分行，其男女夙有緣者，
路傍樹林下垂覆之，成夫婦事。
事畢樹起，即分散去，無復相認。
婦乃有孕，產子道傍，不顧而去。
其往來者，以指端置兒口中，指即出乳，須臾長大。 ^780a8

鈔
上之三品，有生彼即得陀羅尼者，此乃從空出假，
即十迴向道種性人，及圓教十信滿心人。
陀羅尼者，一能持善，二能遮惡，是總持也。 ^780a16

經一小劫得無生忍者，此乃侵斷塵沙，
已入別十行，已得性種菩提。
及圓教八九信人，到彼一劫，始入聖種性，證無生忍。
無生忍，言登別圓初地初住也。 ^780a22

經三小劫得百法明門者，此乃初破見思已，
入別十住已，得習種菩提，及圓教第七信人，
到彼三小劫，始入聖種性，得百法明門。
言百法明門者，於相宗百法皆證三諦，乃以百法而為明達三諦之門。
三諦若明，則了一切心大歡喜，名歡喜地也。 ^780a28

中之三品，有生彼國即得阿羅漢者，乃小乘退失大心之內。
凡忍位及世第一人，於臨命終時，聞讚方等，
迴心向大，得生淨土。
因無漏道熟，便證小果。
然迴向心，須至別教七信以上，圓教觀行四五二品，方是中品上生人也。 ^780a38

生彼半劫得阿羅漢者，是小乘之暖頂二位人。
其迴向心，能至別教六信以下，圓教觀行二三兩品，方是中品中生人也。 ^780a48

生彼一劫得阿羅漢者，乃小乘之外，凡其迴向心，
能至別教初二兩信，圓教觀行初品，方是中品下生人也。 ^780b6

下三品人，若論階位，全未伏惑，但聞法稱佛，
能滅業障，而得往生，乃名字人也。
隨功淺深，分於三品。 ^780b12

問：何中三品生皆是小聖，下三品生乃云得入初地，
發無上道心、發菩提心者，豈中品乃皆劣器，下品反皆大根耶？
答：中品往生行人，德行有餘，智力不足，
皆在此土勤修戒定，不發大心，特於臨終發大乘心，
乃得往生，故順其先習，但證小果。
若下品行人，則五逆十惡，乘急戒緩，凡夫特由臨終善友開發而得往生。
由戒緩故，生居下品；由乘急故，後皆不經小果，直入大乘也。
如龍女八歲成佛，廣額屠兒放下屠刀，千佛一數是也。 ^780b16

鈔
約法下，諸無起作之理，即不生滅性，本覺理也。
慧心，即離垢出纏，始覺智也。
安此者，以始覺之智，契本覺之理，如智不二也。
忍者，如忍事人，心不懷疑，亦不說出，心中了了吐露，不出意也。 ^780b34

約行下，報行，對集行說。
集行者，念念勤修，心心趣入，加功用行，
乃有功用道，屬前七地之行也。
報行者，不必舉心運意，任運流入薩婆若海，
無功用道，乃第八地之行也。
智冥於理，出行體也。
行無別體，以智為體。
無相三句，明行相也。
理無相無功，故行亦無相無功。
理曠若虗空，湛如渟海，故行亦曠若虗空，湛如渟海。
心識下二句，明用。
行體如日，妄惑如暗；報行現前，妄惑不起。
故經云：八地菩薩離一切心、意、識分別，始名真得無生法忍。
如前所說。 ^780b42

鈔
孤山三輩齊觀經六品者，以大本三輩，
純明善行，不及惡人。
觀經下三品人，皆五逆十惡人故。 ^780c12

靈芝三輩對上三品者，以大本三輩皆發菩提心，觀經後六皆未及故。 ^780c14

剋實而論下。謂前三說，乃據行據位，取義不同，非尅實之論。
若尅實而論，則煩惱菩提，皆無實法。
煩惱之性，即菩提性。
前念是惡，後念是善，又何礙也。
惡人既已成善，豈不賢聖同科。
如阿闍世弑父害母，應墮阿鼻，後因重悔，
得無根信，即上品攝是也。
況中下耶。 ^780c20

鈔
隨念淺深，佛應稱之者，事一心念則淺，理一心念則深。
淺則以事識見佛，但見應身之劣；深則以業識見佛，乃見報身之勝。 ^780c30

鈔
正觀默照本心者，以一心三觀，照三諦一境，
如智相應，隨流識性也。
古云：心隨萬境轉，轉處實能幽，隨流認得性，無喜亦無憂是也。 ^780c36

助行備修萬善者，雖照本心，不修萬善，則性亦不朗。
如論云：如人但念摩尼寶珠，不加種種磨治之功，
珠亦不淨；但念真如，不假種種萬行磨治，真如亦不明淨。
故雖了知自性本無慳貪，不妨隨順無貪修檀波羅蜜，
以修行萬行，自然隨順真如故。 ^780c42

二事俱得了達四淨土者，如此正助雙修，事理雙備。
先伏見思，生同居淨。
次斷見思，生方便淨。
次斷塵沙無明，生實報寂光淨。 ^781a4

如止得事善者，謂不修正觀，徒修事行，
能伏見思，生同居淨，遠作三土因耳。 ^781a10

故知淨土下，尋常以淨土一門唯攝鈍根凡夫，禪宗圓頓法門乃究理菩薩境界。
若如上論，則淨土正究理菩薩境界，悠悠眾生乃兼容耳。 ^781a14

圓機體道最上淨業者，圓聞妙理，起圓信解，解入寂光。
苟加願力導之，如輕帆得遇順風，上品上生何疑焉。
愚樸之輩，不明理性，但信心稱名，發願往生，亦得生彼。
故知淨土一門，上及不退菩薩，下及悠悠凡夫，
三根普被，上下兼收，無不度也。 ^781a20

正觀通上中者，默照本心，能斷見思塵沙即上品，但伏不斷即中品。 ^781a30

助行通中下者，修萬行時，能伏見思，即中品；
全未能伏，帶惑往生，即下品。 ^781a34

鈔
自經論所明，至確有明證，三引大本，三引諸經，皆證上品從蓮華生也。 ^781a38

自果爾，則上上文中至義必周也，是反覆辯明無蓮華二字之意，
錯雜不倫，進退無據者。
若曰蓮華之類，不應下有臺字，則進從蓮無據。
若曰金剛臺、紫金臺之類，不應上有蓮華二字，則退從蓮又無據。 ^781a42

愚意至前後互顯耳，詳明文缺義周。
十如，即如是相，如是性，如是體，如是力，
如是作，如是因，如是緣，如是果，如是報，如是本末究竟等。
一切諸法，不離此十，亦各具此十也。
如是者，指法之辭。
謂諸法有如是之相，如是之性，乃至如是而窮盡，無非實相也。
報者，答果曰報。 ^781b2

但上上品下，是明上品殊勝之義。
華開漸晚二句，上品中生，經宿華開即得見佛；
上品下生，經一日一夜蓮華乃開，七日之中乃得見佛；
乃至下品上生，經七七日華開見佛；下品中生，
經於六劫華開見佛；下品下生，經十二大劫華開見佛。
證道漸遠者，上中經一小劫，上下經三小劫，
得無生忍住歡喜地，乃至下上經十小劫得入初地，
下中經於六劫發無上道心，下下十二大劫發菩提之心。 ^781b14

問：極樂九品下，是釋明妙宗鈔，或有差誤？ ^781b30

鈔
不了佛智，志意猶豫者，若了佛智，則知非淨非穢，
淨穢歷然，無彼無此，願生彼國。
以不了故，半信半疑，依違不決也。
又猶豫者，利根執自性彌陀唯心淨土，
不信十萬億外有世界極樂；鈍根執事，
不信自性唯心之旨，皆猶豫也。 ^781b32

臨命終時，方悔己過者，直至四大分離，
空無所獲，方悔平日不修淨業。
故云：看教參禪逐外尋，未曾迴首一沈吟，
前程黑暗路頭險，始覺從前錯用心是也。 ^781b42

纔入邊地見七寶城即便止住者，修諸功德願生彼剎，
兼了佛智則徑生極樂；不修功德願生彼剎，又不了佛智則竟滯娑婆。
今因修諸功德又臨終自悔，故得入邊地不滯娑婆；
以不了佛智志意猶豫，故見七寶城即便止住。 ^781b48

亦有自然快樂如忉利天者，古云華中快樂如忉利，不比人間父母胎是也。 ^781c10

故名胎生者，胎在生藏之下，熟藏之上，
不見不聞，今不得見佛聞法，故名胎生。 ^781c14

如剎帝利下，喻胎生也。
犯法，喻信力不堅。
幽之內宮等，喻疑城自然快樂。
閻浮金鎖繫其兩足，不得自在，喻五百歲不見佛聞法，如處胎也。 ^781c16

識其本罪，謂志意猶豫之罪。
能了佛智，方名深自悔責。 ^781c24

鈔
是最後心者，此心之後更無餘心故。
名為大心者，以垂死之人，必知不免，諦心決斷，
勝百年願力，是心名為大心。
以捨身事急故，如人入陣，不惜身命，名為健人也。 ^781c28

又復大心亦可即是菩提心，以此心之後更無餘心，
則是頓入無心三昧，即是頓離念相，豈不為大？
豈不即是菩提心？
葢以九品行因，行行通乎九品。
如五逆罪，臨終十念為能消功，屬下下品；
若能伏惑，即中品；若根器大利，頓能斷惑，
如闍王重悔，得無根信，即是上三所攝，豈非五逆？
隨於懺功，自分九品也。
且十念得生，皆是夙有靈根者，十疑論云：
臨終遇善知識，十念成就者，並是宿善業強，始遇知識等。
妙宗鈔云：此雖造惡，已曾修觀，故使臨終善友勸稱十念定心則成，
亦是法行乘急戒緩人也。
由乘急故，得值善友，縱現世不修三昧，
亦是宿種今熟，故得往生。
故今大心說即是菩提大心，亦無不可，況本鈔文？
當知即是一心不亂。
若事一心，猶未為大；若理一心，豈不即是菩提心？
是故名為大心。 ^781c36

疏
以生於自心，故不往而往者，既云自心，
則無往；既云生於自心，則無往而往。
無往而往，生則決定生；往而無往，去則實不去也。
今之往生，與昔人何礙耶？ ^782a16

鈔
華嚴重重法界不出一心者，重重法界不出四法界，
四法界不出一真法界，一真法界即當人自性也。 ^782a22

心無界限等者，此心廣大，無有方所、無有彼此，去至何所？
釋上不往。 ^782a28

狀其易穢等者，乃離穢往淨，離舊往新之往，非離此往彼之往也。
釋上而往。 ^782a30

解脫所說者，善財童子第六於住林城參解脫長者，長者即入普攝一切佛剎三昧。
次從三昧起，告善財言：我見如是等十方各土佛剎微塵數如來，
彼諸如來不來至此，我不往彼，乃至隨意即見等，以佛來去隨心現故。
經云：若人欲了知，三世一切佛，應觀法界性，一切惟心造是也。 ^782a34

疏
兜率內院，昔人亦願往生者，兜率乃欲界第四天，
分內外院，外院是天人所居，內院是菩薩所居，三災亦無所損。
昔人願生者，如白香山云：海山不是我歸處，歸則須歸兜率天是也。 ^782a46

鈔
必智斷功德堪與聖流者，智斷即證智斷惑功德，
內院皆證智斷惑聖人所居，無此功德不堪與會故。 ^782b6

極樂求生，無論惑業者，求生淨土，但得事一心，
功成即帶惑業往生，仗彌陀不思議願力，
如載巨石，不至沈淵，如上所說。 ^782b12

奘師謂內院易生者，奘師為相宗師德，
而彌勒為相宗之祖，故奘師常於定中見彌勒聖相，
臨終歸於兜率，常勸人修唯心識定，故謂內院易生也。 ^782b18

彌勒猶居等覺者，以尚在因位，未為極果，
猶清辯謂今彌勒未是徧知，俟龍華道後，
方復問津，即其事也。
後生龍華者，彌勒下生經云：彌勒菩薩即於出家之日，
便得成佛，坐於龍華樹下華林園中，三會說法。
第一會度九十六俱胝眾，乃釋迦佛法中造佛像者。
第二會度九十四俱胝眾，乃釋迦佛時五種法師讀誦大乘經者。
第三會度九十二俱胝眾，乃釋迦佛法中供養僧者。 ^782b24

華嚴較論國土者，心王菩薩於眾會中告諸菩薩言：佛子！
此娑婆世界中，釋迦牟尼佛剎一劫，於極樂世界阿彌陀佛剎為一日一夜；
極樂世界一劫，於袈裟幢世界金剛堅佛剎為一日一夜；
袈裟幢世界一劫，於不退音聲輪世界為一日一夜。
佛子！如是次第，乃至過百萬阿僧祇世界，
最後世界一劫，於勝蓮華世界賢勝佛剎為一日一夜，普賢菩薩及諸同行大菩薩等充滿其中。 ^782b40

鈔
不得戒而得增益受戒者，梵網云：千里內無能授戒師，
許佛菩薩像前受戒，要須懺悔，得見好相，即便得戒。
見好相者，佛來摩頂，見光見華等。
若不見好相，雖懺無益。
然雖不得戒，而得增益受戒。 ^782c8

一聞千悟者，如脅下施拳，隔江招手，誦藥王而親見靈山，逢吹鐙而頓傳心印是也。 ^782c16

疏
自性無形，是不顛倒義者，形者，相也。
一切諸相，皆倒心妄境。
今真如自性，非一相，非異相，非非一異相，
非一異俱相，離一切法差別之相，有何倒妄？ ^782c20

自性無垢是生極樂義者，垢者染也，一切染法皆苦因苦果，
今離垢法身出煩惱礙智礙，離和合相純淨明故，
成法出離鏡，甯非極樂？ ^782c26

鈔
是則求於正相，尚不可得。
等正者，對倒而言。
若有正相，與倒何異？
無正無倒，是名真不顛倒。 ^782c32

是則求於淨相尚不可得等。
淨者對垢而言，若有淨相與垢何別？
無淨無垢是名真淨土。 ^782c36

鈔
指掌者，論語云：其如示諸斯乎，指其掌。
註云：言易見也。 ^782c40

鈔
靈知體上，彌陀聖眾終日現前者，自性寂即無量壽，
自性照即無量光，慈即觀音，智即勢至等。 ^782c44

常寂光中無時不往者，常即法身，寂即解脫，
光即般若，三德祕藏行住坐臥不相離故。
奈何下，結勸。 ^782c48

鈔
人天希有，歷劫難逢者，佛未出世，人間止有輪王說十善法，
天上止有帝釋說出欲論等，皆有為因果，不出輪迴。
縱佛出世，亦先說人天小教，直至方等時，方有此超生死出輪迴之妙法。
故經云：諸佛出於世，懸遠值遇難，假使出於世，說是法亦難等。 ^783a4

出世間因，指小乘四諦十二因緣法。
此法能超三界，不墮輪迴，但依事識修行，
心外見法，不悟唯心，故猶可思議也。 ^783a14

又通教無生四諦，別教無量四諦法，此法能超二乘，
不墮偏空，但道後方證，因果不融。
淨土則理外修成，萬法乃不由心具，雖塵劫修道，
廣游佛剎，指彼淨土，但是體外方便，未為了義，故猶可思可議也。 ^783a18

出世間上上因者，以迴神億剎，實生乎自己心中；
孕質九蓮，匪逃乎剎那際內。
是十方淨穢，卷懷同在剎那；一念色心，羅列徧收法界。
苟或事理攸隔，淨穢相妨，安令五逆凡夫，
十念便登於寶土；二乘賢輩，迴心即達於金池也哉？
是則大乘中大乘，了義中了義，佛法之妙，
過此以往，不知所裁，是不思議功德，出世間上上因也。 ^783a28

鈔
無量壽，無量光，三寶道品種種等。
此指所施之法也。
此法或出音敷演，或現相指陳。
以彼土眾生，六根清淨，得大總持，六塵皆說，
六根皆聞，法法頭頭，無非妙法故。 ^783a42

水鳥樹林下四句，此彌陀神變也。
眾生皆具相好神變等，此眾生神變也。
以彼國種種妙用，雖彌陀神變所成，若眾生不得神變，不能受用。
經云方便是菩薩淨土，菩薩成佛時，於一切法方便無礙眾生來生其國是也。 ^783b2

難信之法。三句經云：若不往昔修福慧，
於此正法不能聞，已曾欽奉諸如來，故有因緣聞此義。
般若云：若人一念生淨信者，當知是人不於一佛二佛而種善根等。 ^783b12

同居即寂光者，在下品往生，但見同居圓心大士，即是寂光。
池閣蓮華，無非般若；欄網行樹，盡是真如。
所謂道人緣慮盡，觸目是心光也。 ^783b20

應身即法身者，在中下往生，但見應身；
圓心大士，即見法身。
一一光明，俱是三德祕藏；一一相好，何非圓極一心？
所謂微妙淨法身，具相三十二也。 ^783b26

空尋文疏勞身心者，四十二章經云：博聞愛道，道必難會。
守志奉道，其道甚大。
永嘉云：吾早年來積學問，亦曾討疏尋經論，
分別名相不知休，入海算沙徒自困是也。 ^783b32

疏
自性離心言相者，以一切法不可說、不可念故，名為真如也。 ^783b40

鈔
無記者，冥冥昏住，於善不善無所記別，曰無記。
今緘口忘機，正是無所分別，故落無記。
是思之不得，議之不得，不思不議，亦復不得，是真不可思議也。
古云：不可以有心求，不可以無心造，不可以語默通。
其斯之謂與。 ^783b44

鈔
不生不滅者，本無有生，焉得有滅？
無去無來者，無所從來，何所至去？
無增無減者，果佛圓明之體，即眾生性德之佛故。
湛然常住者，寂而常照，照而常寂故。
如如不動者，上如是智，下如是境，心境符合，得不動空有等法故。
有無斷常，皆是妄心計度，若離妄心，自無一切法差別之相也。 ^783c6

東屬春，生於卦為震者，易曰：萬物出乎震。
震，東方也。又曰：震為雷，其究為健。
又曰：震，動也。 ^783c18

即動即靜，應萬變而常寂者，不遷論云：
不釋動以求靜，即求靜於諸動。
是故旋嵐偃岳而常靜，江河競注而不流，
野馬飄皷而不動，日月歷天而不周也。 ^783c22

鈔
百福所成者，世尊因地修行百福，果位感一種相好，修無量福感無量相好。
百福者，如大千眾生悉瞽不見，悉皆醫治復明，乃稱一福也。 ^783c28

鈔
七金者：一、持雙；二、持軸；三、擔木；四、善見；
五、馬耳；六、象鼻；七、魚嘴。
皆有金色光明，七重環遶須彌山外，高廣形量次第減半。
如須彌高八萬四千由旬，持雙即四萬二千由旬是也。 ^783c34

名稱高遠，踰於須彌者，自有高而不遠，遠而不高者。
今兼二者，豎出三土，橫徧沙界，仰之彌高，
望之彌遠，法界眾生，莫不瞻仰也。 ^783c42

疏
佛光廣照，兼身、智二光。
智光者，如經云：我以智慧光，廣照無央界。
身光者，如光明覺品：放光照一世界、十世界，
乃至不可說世界，不可窮盡等。 ^783c48

鈔
淨極光通者，無明蕩盡，般若圓彰故，此即智光。
光明無量，即身光。 ^784a6

鈔
舉因該果二句，因不該果，果不徹因者，
權乘因果也，非一乘因果也。
一乘因者，諸法實相是。
一乘果者，亦諸法實相是。 ^784a10

智而不悲二句，智而不悲，小乘偏真之智；
悲而不智，凡夫愛見之悲。
非大乘一切種智即悲之智，無緣之悲即智之悲也。 ^784a16

行非願起二句，行非願起偽行也，願不行成虗願也，非菩薩無作妙行稱性之願也。 ^784a22

堯仁者，通鑑云：堯仁如天。
舜孝者，舜父頑，母嚚，象傲，克諧以孝。
禹儉者，菲飲食而致孝乎鬼神，惡衣服而致美乎黻冕，卑宮室而盡力乎溝洫。
湯寬者，伊尹贊湯曰：代虐以寬。 ^784a26

鈔
外求智慧可盡二句，古云從門入者，不是家珍，
向自己 #CB05577;中流出，方始葢天葢地是也。
又香嚴聞一答十，問十答百，而死於父母未生前句下，
及問擊竹，方云一擊忘所知，更不假修持等。 ^784a34

鈔
常為真實等四句，各有事理。
永嘉云：正直語者有二：一、稱法說，令諸聞者信解明了；
二、稱理說，令諸聞者除疑遣惑。
柔軟語者亦二：一者、安慰語，令諸聞者歡喜親近；
二者、宮商清雅，令諸聞者愛樂受習。
和合語亦二：一、事和合，見鬬爭人，諫勸令捨，
不自稱譽，卑遜敬物；二、理和合，見退菩提心人，
慇勤勸進，善能分別菩提煩惱平等一相。
如實語者亦二：一、事實者，有則言有，無則言無，
是則言是，非則言非；二、理實者，一切眾生皆有佛性，如來涅槃常住不變。 ^784a42

鈔
十無盡藏者，謂信藏、戒藏、慙藏、愧藏、聞藏、
施藏、慧藏、念藏、持藏、辯藏。
其說法時，以廣長舌充滿世界者，即第十辯藏也。 ^784b12

菩薩且然者，以圓教菩薩初住即得普現色身三昧故。 ^784b18

疏
證小，謂人天小果，漏無漏因。
大事，謂開示悟入佛之知見。 ^784b22

鈔
色身三昧，即普現一切色身三昧。
得此三昧，現一現多，現小現大，隨意自在。 ^784b26

是為大事同法華者，法華？
神力品佛出廣長舌相上至梵世，贊歎法華證一大事因緣也。
今六方諸佛現此舌相贊歎淨土，豈小因緣也？ ^784b30

鈔
諸佛相同則心同等者，經云：十方諸如來，
同共一法身，一身一智慧，力無畏亦然。
今外相既同，內心何不然耶？ ^784b36

又心、智、願，即法、報、應三身，即法身、般若、解脫三德。 ^784b40

鈔
溪聲即是者，東坡詩云溪聲即是廣長舌，山色無非清淨身是也。 ^784b44

情與無情融成一舌者，是法界一相畢竟平等，平等之中何分生佛及與萬象？ ^784b48

舌即法界，法界即舌者，以趣舉一塵，無法不具故。
所謂舌為法界，一切法趣舌也。
所謂華藏世界所有塵，一一塵中見法界也。
所謂一時頓現非隱顯，一切圓成無勝劣也。
說徧覆時，豈不兩橛。 ^784c4

鈔
令其安隱無諸障難者，觀經疏云若為佛慈所護，
終得離苦，永得安樂是也。 ^784c12

令其精進，無有退墮者，釋論云：譬如魚子，
母若不念，子則爛壞。
眾生亦爾，佛若不念，善根則壞是也。 ^784c16

念佛佛念，感應自然者，首楞嚴云：十方諸佛，
憐念眾生，如母憶子。
若子逃逝，雖憶何為？
子若憶母，如母憶時，母子歷生，不相違遠。
若眾生心，憶佛念佛，現前當來，必定見佛等。 ^784c20

鈔
八地菩薩常為如來護念者，以此菩薩已入無功用地住於報行，
若如來不護者，彼時即入究竟涅槃，棄捨一切利眾生業故，
諸佛親現其前說種種法，與此菩薩無量無邊起智門，常為如來之所護念也。 ^784c28

鈔
普眼法門徧乎法界者，普眼有二：一、大智普眼，
普照法界；二、大悲普眼，普照眾生。
今雖兼二者，意重大悲，眾生徧法界，則大悲徧法界，
大悲徧法界，則此法門亦徧法界，一說一切說也。 ^784c36

鈔
純真絕妄四句，謂真如本無妄染，此真誠實也。
外教以六識不起虗偽，一味專誠，便為誠實者，非也。
以此識因塵而有，離塵則無，全體是妄故。 ^784c44

一視一聽等者，古云：日用事無別，唯吾自偶諧，
頭頭非取捨，處處勿張乖。
朱紫誰為號？邱山絕點埃，著衣并喫飯，運水及搬柴是也。 ^785a2

又視聽言動，莫不與俱者，所謂吾人食息起居，無不承他恩力也。
亘古亘今，常護常念者，所謂真如內熏，無有間斷也。
行住坐臥，不離者箇者，所謂夜夜抱佛眠，朝朝還共起也。 ^785a8

上約自性出纏說不離，此約自性在纏說不離也。 ^785a14

鈔
大智無盡有二釋：初一義約豎窮橫徧釋，第二義約三德三智釋。 ^785a18

德智相對者，以一切智即觀空之智，般若掃蕩諸法故。
道種智乃觀俗之智，解脫乃建立諸法故。
一切種智觀中道之智，法身迥出二邊，絕諸對待故。 ^785a20

鈔
實大聲宏等。名者，實之賓也。
佛於僧祇劫海，修無量行，故名稱普徧，聞於十方。 ^785a28

鈔
權智照事者，廣行萬行，廣度眾生，知法知機，
觀根授法，熾然分別等。 ^785a32

實智照理者，正念真如不生分別，言語道斷直契無為，如智不二等。 ^785a36

事理炳然，雙照不昧者，正權智照事時，
即實智照理，熾然分別一切法，於第一義而不動。
正實智照理時，即權智照事，心外無法，滿目青山。 ^785a40

荷擔一切佛法者，一切佛法不出二諦二智能擔，曰大#CB08504;肩佛也。 ^785a46

鈔
南方為離者，易云：離也者，明也。
萬物皆相見，南方之卦也。 ^785b2

火內暗而外明者，離，麗也，一陰麗於二陽之中，
其象為火，體陰而用陽也。 ^785b6

本光，是眾生本來有此光明也。 ^785b10

鈔
導引眾生，令生勝意者，眾生智淺，不知佛境，
若不贊揚，勝意不生，故欲引導眾生，令生勝意，必須自贊也。
如釋迦世尊亦自贊云我是如來、應供者，
我是知道者、開道者、說道者等，亦普召羣機，令生勝意也。
觀音師觀音者，楞嚴云：我於過去遇觀世音如來，
彼佛教我如幻，聞熏聞修金剛三昧。 ^785b12

唯我獨尊者，悉達太子初降生時，一手指天，
一手指地，周行七步，目顧四方曰：天上天下，唯我獨尊。 ^785b24

鈔
誌公現十一面者，梁武帝嘗召畫工張僧由寫誌公像，
誌公以指分披面門，作十一面觀音相，
或慈或威，或定或慧，僧由竟不能下筆。 ^785b28

鈔
建立義者，上以大智建立菩提，下以大悲建立眾生故。 ^785b34

鈔
佛光映蔽一切者，天人之光但蔽日月，
聲聞之光兼蔽天人，支佛之光兼蔽聲聞，
菩薩之光兼蔽支佛，唯佛光明映蔽一切之大光也。 ^785b38

鈔
見思惑者，見者，若云見理時能斷此惑，即從解得名。
若云見祇是假，假者不實為義，即當體受稱。
思惑入修道位，重慮緣真，此惑即除，名思惟惑，此從解得名。
若云思假及愛惑者，此當體受稱。
然見惑從法塵起，能障真理；思惑從五塵起，能牽三界。
此皆約欲界多分說，細論不拘。 ^785b44

塵沙惑者，謂眾生見思數多如塵沙，乃他人分上之惑。
菩薩之行專為化他，若令眾生能斷見思之惑，於菩薩即是斷塵沙惑。
亦名別惑者，別在菩薩所斷故也。 ^785c8

無明惑者，謂於一切法無所明了，故曰無明。
此惑乃業識種子煩惱根本，聲聞緣覺不知其名，別在大乘。
菩薩定慧雙修萬行具足，方斷此惑，故亦名別惑也。
內法內名，外法外名，能知能解名一切智。 ^785c16

能知一切道種差別，分別無謬，名道種智。 ^785c24

佛智中必雙照，三智具足，名一切種智。 ^785c26

此三智是果，三觀是因。
始終心要云：空觀者，破見、思惑，證一切智，
成般若德；假觀者，破塵沙惑，證道種智，
成解脫德；中觀者，破無明惑，證一切種智，成法身德。
然非智不斷，非斷不智。
心要先言破惑，後言證智，是非斷不成智也。
今鈔先言智證，後言破惑者，是非智不能斷也。 ^785c28

鈔
八萬四千清淨寶目者，楞嚴云：由我獲得妙妙聞心，
故我能現眾多妙容，乃至二目三目四目九目，
八萬四千清淨寶目，或慈或威或定或慧，救護眾生得大自在。 ^785c40

毫相如琉璃筒者，如來現相，初生時牽長五尺，
苦行時長一丈四尺，成道時長一丈五尺，中空外明如琉璃筒。 ^785c48

鈔
有染之智不發妙光者，外道邪智、二乘偏智，
皆無明為體，不發妙光。
佛乃五住究盡淨極光通達也。 ^786a6

疏
自性清淨者，以性離惑染，從本以來一切染法不相應故。 ^786a10

鈔
湛若虗空者，如實空中離一切法差別之相，無虗妄心念故。
曾何涯際者，離念相者，等虗空界無所不徧故。 ^786a14

鈔
八音者，一、二如文，三、和適音，四、尊慧音，
五、不女，六、不誤，七、深遠，八、如文。
吳其沼乎者，子胥言越十年生聚，十年教訓，
二十年後，吳其沼乎。 ^786a20

止遏者，佛證法身，得無盡藏，所有神通妙用，不可止遏也。 ^786a26

上義約體，此義約用。 ^786a28

鈔
譬如日天子下，日輪普照喻也。
喻遇惡不息。利益經中合法云：不以眾生其性弊惡，
邪見瞋濁，難可調伏，便即棄捨，不修迴向；
不以眾生不知報恩，退菩薩行；不以凡愚共同一處，
捨離一切如實善根；不以眾生數起過惡，
難可忍受，而於彼所生疲厭心。
釋曰：弊惡合生盲；邪見合乾闥婆城，令人妄謂為實故；
瞋濁合修羅手，日為帝釋先鋒，彼瞋故覆障也；
不知恩合閻浮樹、崇巖、#CB15035;谷；
凡愚共同一處合塵霧煙雲，以雲霧能徧虗空，
猶彼凡愚同一處住故；眾生數起過惡合時節改變，
謂頻起過忒，乍善乍惡，如彼晝夜陰陽易度等。 ^786a30

鈔
梵網千珠者，大梵天宮有網羅幢，紅光互射彩色交輝。
時佛觀諸羅網，因為說無量世界猶如網孔，
各各不同別異無量，佛教門亦復如是等。 ^786b4

又種種法門互相融徹者，一門涉入無量門，無量門涉入一門也。 ^786b10

上義約徧覆說，此義約交融說。 ^786b12

疏
自性含攝不可盡者，淨法滿足，無有所少，
杳莫邊涯，絕諸分量也。 ^786b14

鈔
萬物之所成終成始者，於時則為羣陰剝盡，
一陽復生；於物則為實理具備，生育之原；
於人則為智，而為眾事之幹。 ^786b18

百千法門，是般若德；無邊德用，是解脫德；
同歸方寸，總在心源，是總一法身德也。 ^786b24

覓之則無相無形者，以自性非有相、非無相、
非非有非無相、非亦有亦無相、非一相、
非異相、非俱非相、非一異俱相，遠離一切諸相故。 ^786b28

出之則無窮無盡者，此圓覺性本有過塵沙之妙用，
潛興密應，無有休息，無有窮盡故。 ^786b34

本來具足，不假他求者，妄心外念，求之不盡，
淨德性滿，無假外求也。 ^786b38

眾生心即凡夫本具性德，如來藏是果佛圓明之體，
而眾生性德之佛，非自非他，非因非果，
即是圓常大覺之體，故即名如來藏。 ^786b42

又眾生心者，即是生滅門中不覺義。
依一念無明，遂成業識，復從業識轉起事識，
以隨事扳緣，分別六塵，是眾生心相也。
又如來藏者，即是生滅門中覺義。
謂心體離念，法界一相，即是如來平等法身，是即名為如來藏也。
而眾生心即名如來藏者，以不覺心不離本覺故。
論云：若離覺性，則無不覺；若離不覺之心，亦無真覺自相可說。
又云：譬如種種瓦器，皆同微塵性相；如是無漏無明，
種種業幻，皆同真如性相是也。 ^786b48

鈔
出入三界自在無礙者，凡夫入三界為生死縛不得自在，
二乘出三界為涅槃縛不得自在，佛悲智雙行往來自在故。 ^786c16

師子一吼，百獸畏懼者，永嘉云：師子吼，
無畏說，百獸聞之皆腦裂，香象奔波失却威，天龍寂聽生欣悅。 ^786c22

五種怖者：一、不活；二、惡名；三、死；四、惡道；
五、威德。 ^786c26

四無畏者，一、一切智無畏；二、漏盡無畏；
三、決疑無畏；四、說苦盡道無畏。 ^786c28

軌持義者，若理法，則能軌生物解，任持自性。
如學人從緣一念，得悟自性。
即此悟由，乃從性軌生，非外得故。
若教行等法，則能軌正身心，持令不失也。 ^786c32

鈔
餘乘說法是為雜染者，輪王說戒善，帝釋說出欲，
實有善當行、有惡當止，二乘說四諦、十二因緣法，
亦實有生死可厭、涅槃可欣，皆雜無明之染而不清淨。
若佛說一乘之法，則染污清淨總屬空華，
生死涅槃無非夢幻，唯此一事實，餘二則非真，
所謂純一不雜、具足清白梵行之相也。 ^786c38

覺非迷類者，凡夫三諦俱迷，二乘不迷真而迷俗，
菩薩不迷真俗而迷中，佛乃三諦齊覺，超九界眾生故。
佛即眾生者，若依生佛對說，則九界為生，佛乃大覺。
今言佛即眾生者，經云眾生無上者佛，是則佛乃無上眾生也。 ^787a2

佛在異類者，對九界云佛為異類，若十界皆生則佛為同類也。 ^787a12

五分法身通大小乘，今云五分，乃大乘轉五陰身心，得五分法身。 ^787a16

一切人、天、修羅、外道、二乘之香者，人、天有戒、
善香，修羅有下品十善香，外道亦有邪定、
邪慧之香，二乘有戒、定、慧、解脫、解脫知見香。 ^787a20

疏
斷智二德者，如來果上有智、斷、恩三德，今略恩德也。 ^787a26

鈔
止能滅惡，有體無用者，聲聞雖斷煩惱，
證涅槃，不能從空出假，廣度眾生，但有五分法身之香，
而無大用之光，有體無用也。
佛則內斷煩惱，具功德之香，外度眾生，
出大用之光，體用雙彰也。 ^787a30

以法身本具性德者，雖云萬德嚴身，然此萬德屬修，
修無別修，皆從性起修。
以有恒沙性德，方有恒沙修德。
不然，修不從性，乃有作之修，無干性體，云何能嚴法身耶？ ^787a38

佛之四德，翻破凡夫無常計常等四倒，二乘常計無常等四倒。 ^787a46

佛證三德祕藏，不為四相所遷，曰常。
猶如寶華，不以春生，不以秋瘁，具無上菩提覺法樂，
無上涅槃寂靜樂，曰樂。
猶如寶華，珍奇粹美，適悅人心，具八自在，
我不待於外，曰我。
猶如寶華，不假陽和，不資雨露，不為五住所染，
二死所累，曰淨。猶如寶華，精金美玉，淨無纖塵故。 ^787a48

鈔
世出世間諸法無量則義無量者，世間之法是陰入處界等，
世間之義則積聚涉入等，出世之法是諦緣六度等，出世之義則逼迫招感等。 ^787b12

凡夫知近不知遠，但知世間法，不知出世間法故。 ^787b18

二乘知偏不知圓，厭有著空，不知空有無礙故。 ^787b20

初心菩薩知總不知別，但悟涅槃心，不知差別義故；
知實不知權，但知真如界內，不知佛事門頭故。 ^787b22

佛乃五眼圓明，三智圓顯，無不見也。 ^787b24

鈔
體絕攀緣者，謂般若如大火聚，眾生之心處處能緣，獨不緣於般若之上也。 ^787b28

淨名上方取香飯者，經云：時維摩詰即入三昧，用神通力示諸大眾。
上方界分過四十二恒河沙國土，有國名眾香，
佛號香積，今現在。
其國香氣比於十方諸佛世界人天之香最為第一。
彼土無有聲聞、辟支佛名，唯有清淨大菩薩眾。
佛為說法，乃至居士遣化菩薩到彼請香飯曰：
願得世尊所食之餘，當於娑婆世界施作佛事等。 ^787b32

疏
觀音耳根，此方教體者，文殊選圓通偈云：
此方真教體，清淨在音聞，欲取三摩提，
實以聞中入，離苦得解脫，良哉觀世音。 ^787b46

勢至念佛不與圓通者，偈云：諸行是無常，
念性元生滅，因果今殊感，云何獲圓通？ ^787c4

鈔
耳根不攝念佛，念佛能攝耳根者，若論法門，
念佛有事持、理持，理持則反佛自佛，即是反聞自聞，是念佛能攝耳根也。
而耳根則無事持之法，是耳根不攝念佛也。
若論攝生，念佛則普攝利鈍諸根，下自地獄、
鬼、畜、悠悠凡夫，上至具聞、思、修、入三摩地者，
皆生彼國，是念佛能攝耳根也。
而耳根圓通，則下機絕分，是耳根不攝念佛也。 ^787c8

今此耳根如詩、禮者，耳根獨被此方之機不通，
餘方如習詩、禮，據一邑言，非合國故。 ^787c22

今此念佛如周易者，念佛徧逗十方之機，
不局一方，如彼周易，通合國言，非一邑故。 ^787c26

鈔
以理奪事門者，真如界內不立一塵，有何淨穢？
何必願求？欲顯真如之理，故奪淨穢願求之事，非真無淨穢往生之事也。 ^787c30

直指單傳者，禪宗直指人心，見性成佛，
單傳心印，不立文字。 ^787c36

此道無佛無眾生者，此道佛來也殺，魔來也殺，
上無佛道可成，下無眾生可度故。 ^787c40

此道舉心即錯，動念即乖者，古云：莫動著，動著即頭角生。
又云：纔擬議時，白雲萬里等。 ^787c44

此道心境俱寂者，古云：外息諸緣，內心無喘，
心如牆壁，可以入道。
又云：出息不涉眾緣，入息不居陰界等。
易地則皆然者，六祖處淨土諸師之時，
六祖亦贊西方淨土諸師；處六祖時，淨土諸師亦單弘直指矣。 ^787c48

鈔
靈光獨耀二句，靈光對妄識言，妄識即八識之光，
八識各緣自境，故不離中邊也。
靈光即真性之光，真性絕乎對待，故迥絕中邊。 ^788a8

真照無私二句，真照對妄照言，妄照即六識之照，
六識對境之照，故不離彼此。
真照即自體之照，自體本無能所，故曰不分彼此。 ^788a14

迥絕中邊故。一佛即多佛。
多佛即一佛。一多無有障礙。
以一多盡妄識分別。
靈光非妄識故。 ^788a20

何分彼此故？彌陀主即諸佛伴，諸佛伴即彌陀主，
主伴交相成就，以主伴皆妄照，安立真照無妄照故。 ^788a24

無礙則千差雖隔而非殊，如帝網千珠重重涉入故。
交成則萬法不期而自會，如萬象森羅不離太虗空故。 ^788a28

今者此經當在何處者，六方為能贊？
此經為所贊？能贊之佛不離咫尺毫端，所贊之經當在何處？
咦！不離當處常湛然，覓即知君不可見也。 ^788a34

鈔
答：彌陀功德下有二義：前義乃卷多歸一，後義乃展一為多。
雖有二義，實一多相即展卷無礙，以諸佛同一法身故。 ^788a40

疏
菩薩欲聞而不得聞者，或問云：今博地凡夫聞者甚多，將超菩薩耶？
答：聞經大有差等，凡夫耳雖聞名，心不飡采，
或心雖思惟，不踴躍篤行，此但耳聽言詮，
心不得旨，如不聞也。
今所謂聞者，因詮得旨，悲喜交集，篤信力行，
乃心聞也，豈不超凡小耶？ ^788a46

疏
自性自軌等者，經有軌持義，自性本自軌持，
即是真經，更於何處尋經？ ^788b8

佛有覺照義，自性本自瑩照，即是真佛，更於何處覓佛？
若離自性別求佛法，大似騎牛覓牛，拋家浪走也。 ^788b12

鈔
是真般若者，終日轉經，不知經轉，以非真經也。
今無說無聞，方是真般若，所謂常轉如是經，百千萬億卷也。 ^788b16

是名如來者，外求有相佛，與我不相干，以非真佛也。
今無名無相，方是真如來，所謂真佛屋裏坐，時人自不識也。 ^788b22

既知真般若，則處處彌陀說法，故歷歷分明。
既識真如來，則時時諸佛現前，故轟轟在耳。 ^788b28

歷歷分明，則阿難所未聞，經無不聞之說，
信已成兩橛，何況有疑？ ^788b30

轟轟在耳，則夜神所事，諸佛一一承事，
說不空早已相乖，況有空過？ ^788b34

鈔
究竟極果者，道窮妙覺，位極於茶，證一切種智，
圓觀第一義諦，對等覺而言，名之無上。
以等覺菩薩，猶有微細無明未斷，名有上士故。 ^788b38

正觀真諦者，二乘修一切智，正觀真諦，
對外道邪見而言，名之曰正。
以九十六種外道，各執異計，皆邪見故。 ^788b44

等觀俗諦者，菩薩修道種智，等觀俗諦，
對二乘偏觀而言，名之曰等，以二乘棄有觀空，墮偏見故。 ^788c2

正覺兼正等二義者，以二乘對外道名正，若對菩薩棄有觀空亦名邪故。 ^788c6

良以下出上，所以。 ^788c8

佛與眾生本來無二者，謂本覺之體因心果證無二無別也。 ^788c10

無明所覆，遂成迷妄者，謂不知真如法一，
故不覺心起而有其念，遂成三細六粗也。 ^788c14

是則邪覺不名為正者，謂凡夫雖具有靈覺，
而全皆是妄，非為正故。 ^788c16

聲聞、辟支止破見思者，聲聞觀四諦，辟支觀十二因緣，
雖行門不同，而所斷者同是三界見思緣覺，但侵習氣居聲聞上耳。 ^788c20

雖得菩提其道未中不名為等者，菩提謂一切智，
但能從假入空，不能從空入假，故其道未中。
但悟偏真理故是偏覺，未修平等觀故不名為等。 ^788c24

一切菩薩已盡塵沙未盡無明者，別教自十迴向、
十地至等、妙二覺，圓教自第十信至等覺，
是一切菩薩別十向已盡塵沙未斷無明，
初地始斷一品無明，乃至妙覺斷十二品無明故未盡。
圓十信已盡塵沙未斷無明，初住始斷一品無明，乃至等覺斷四十一品無明故亦未盡。 ^788c32

雖得正等菩提，佛地猶遠，不名無上者，
菩提謂道種智分，證一切種智，以能雙遮雙照，
心心趣入薩婆若海，故得正等菩提。
華嚴說十地菩薩充滿微塵國土，於那由他劫修菩薩行所生智慧，
比一如來智慧，百分不及一，乃至優波尼沙陀分亦不及一，
故云佛地猶遠。無論諸位菩薩，即至等覺尚更有過者，
名有上士，故不名無上。 ^788c42

惟佛一人妄盡覺滿者，如菩薩地盡，滿足方便，
一念相應，覺心初起，心無初相，遠離微細念故，名為妄盡。
究盡諸法實相，邊際智滿，種覺頓圓，名為覺滿。 ^789a8

如望夜月，更無有覺過於此者。
觀經疏云：無上士者，名無所斷。
無上士者，更無過者。
如十五日月，圓滿具足，眾星中王，最上最勝，威德特尊是也。 ^789a12

鈔
靈靈獨照下。妄照有照，故有所不照；真照無照，故無所不照。
妄知有知，故有所不知；真知無知，故無所不知。
此知此照，無明地無所減，般若地無所增，
悟時無得，迷時無失。 ^789a20

菩提即我下。菩提者，真覺也；我者，妄宰也。
若迷時有減有失，悟時有增有得，則真覺非妄宰，妄宰非真覺。
今既迷時無減無失，則妄宰全是真覺；
悟時無增無得，則真覺全是妄宰。
若真覺、妄宰是二，則以我之妄宰，退彼之真覺。
今既一矣，求其進相，了不可得，云何有退耶？ ^789a28

鈔
累言不置者，如信無垢濁心清淨，信能悉施心無吝，
信能歡喜入佛法，信能增長智功德，信能必到如來地等。 ^789a40

於實德能深忍樂欲者，謂於實則深忍，
於德則深樂，於能則深欲也。
八識規矩云：深忍者，於諸法實事實理，
深信冥契，忍可於心，不為虗妄事理之所轉故。
深樂者，於三寶清淨法身，般若解脫真淨德中，
深信好樂，不為妄染邪德之所惑故。
深欲者，於一切世出世善，深信有力，能得善報，
能成道果，起希望心，求必得故。
於中忍可是信因，樂欲是信果，知之必好之也。 ^789a46

心淨為性者，以心勝故，唯言於心，兼心所也。
謂此因果，信不獨自體清淨，復能清淨一切心及心所。
如極香物，不獨自香，復能熏香一切餘物。
如水清珠，不獨自清，復能澄清一切濁水，其力最勝。
故云信為道源功德母，流從此出，而善從此生也。
信能必到如來地，餘或難必，而信可決也。 ^789b12

何言心淨下四句，是正釋心淨為性。 ^789b24

又諸染法下九句，是反明心淨為性也。
諸染法，即貪等六煩惱，無慚等二十隨也。 ^789b26

各自有相者，如貪心所，即於有有具染著為性，能障無貪生苦為業。
無慚即不顧自法，輕拒賢善為性，能障於慚生長惡行為業等也。 ^789b28

唯有不信者，不信即不信心，所謂於實德能不忍樂欲，
心穢為體；能障淨信，惰依為用。 ^789b34

自相渾濁復能渾濁餘心心所等者，以不信不但自體染穢，
復能穢濁一切心心所法，如極臭物復能熏諸一切是也，是故不信之力勝諸染心。 ^789b36

信正翻彼者，今信心所正翻彼，不信心所不信，
既自穢穢他則信自，自淨淨他故淨為相也。 ^789b42

主乎心淨者，維摩云：若菩薩欲得淨土，當淨其心。
隨其心淨，則佛土淨。 ^789b48

鈔
全以果覺為自信心者，以彼果佛為我因心，
若離覺體別言信者，是名邪信，非大乘圓頓之正信也。
眾生心中念念常有佛成正覺者，經云：應知自心念念常有佛成正覺。
何以故？不離此心成正覺故。 ^789c4

疏
自性非去來今，是已生、今生、當生義者，
若言過去已生，現在今生，未來當生，此則三際遷流，
四相流轉，非生淨土，乃生娑婆也。
唯自性不落三際，乃已生、今生、當生義也。 ^789c12

鈔
萬年一念者，十世古今，始終不離當念。
故萬年為古，一念為今。
萬年一念，何古而非今？ ^789c20

一念萬年者，一念普觀無量劫也。
一念為今，萬年為古，一念萬年，何今而非古？ ^789c22

何古非今，以今奪古也；何今非古，以古奪今也。
互奪兩亡，則古今空矣。
坐斷三際，當處西方，誰非往生者？
此出三際時也。 ^789c26

過去下。三際求心心不有，心不有處妄元無，
妄元無處即菩提，生死涅槃本平等。
則誰是往生者？此空三際心也。
又誰是往生者？生而無生也。
誰非往生者？無生而生也。
生而無生，無生而生，是名已生、今生、當生。 ^789c32

鈔
火車相現者，觀經下品文云：或有眾生偷僧祇物，
不淨說法無有慚愧，以諸惡業而自莊嚴。
如此惡人命欲終時，地獄眾火一時俱至，
遇善知識教令念佛，尋得往生等。 ^789c40

劫石可磨者，有石方圓大一由旬，以諸天六銖衣，
過五百年乃拂一次，磨此石盡，名為一劫。 ^789c48

鈔
真實不虗之如為信者，信有真實義，以若無有信，萬事皆虗誑故。
出生無盡之智為願者，願有出生義，以萬德萬行皆從樂欲故。 ^790a4

鈔
一身即法身，一智慧即般若，力、無畏即解脫。 ^790a10

鈔
恩踰慈母二句，慈母之恩，慈及一生，他生未必能慈；
旻天之仁，仁止一界，他界未必能仁；佛之慈仁，
無處無時而不慈仁，故云踰也。
粉骨碎身二句，古云：假使頂戴經塵劫，
身為牀座徧三千，若不傳法度眾生，畢竟無能報恩者。 ^790a12

鈔
善權方便，曲就機宜，度生之才也。
至德洪恩，普霑萬類，度生之德也。
有才無德，失度生之本，不能度生。
有德無才，失度生之用，亦不能度生。
才德兼備，體用同施，乃能度生也。 ^790a22

澄然不動，頓息萬緣，心行處滅也。
漠爾忘言，永離戲論，言語道斷也。
有一未忘，則狂心未歇，命根未斷，不能證理，
思議雙亡，乃能證理也。 ^790a30

以悲即智下，以大悲故，往來三界，出沒四生，
終日度生；以大智故，一切眾生即寂滅相，無生可度。 ^790a36

以智即悲下。以大智故了法皆空，不起一念不居生死；
以大悲故不住空寂，常度眾生不證涅槃。 ^790a40

偏舉二字者，以悲即智，能仁即兼寂默；
以智即悲，寂默即兼能仁。 ^790a44

乃至一言者，能即兼仁，用即體故；仁即兼能，
體即用故；寂即兼默，心行處滅，自然語言道斷；
默即兼寂，言語道斷，乃曰心行處滅故。 ^790a46

鈔
獨證自誓三昧者，證者，忍也。
自誓三昧，即如來因地四弘誓願：願成佛道，
願度眾生，願斷煩惱，願修法門。
今已成佛，斷無明，成佛道，轉法輪，度眾生，故為獨證。
此從如來得名，依出世之主得名也。 ^790b4

劫初梵王名忍者，空劫以前，此界未有人民，
自梵王降生，始有人類，劫初梵王名忍，遂名忍界。
此從梵王得名，依世間之主得名也。 ^790b12

楞嚴譬之清水等者，經云：阿難！
譬如清水，清潔本然，即彼塵土#CB01926;沙之倫，
本質留礙，二體法爾，性不相循。
有世間人，取彼土塵，投於淨水，土失留礙，
水亡清潔，容貌汩然，名之為濁。
汝濁五重，亦復如是。 ^790b18

當有無五濁之善世者，以人壽二萬歲前，
邪見不起，煩惱輕微，四趣空虗，壽命久遠，時分清淨之善世也。 ^790b26

鈔
執我、我所者，內執為我、外執我所，或五陰中執一陰為我、餘陰為我所。 ^790b30

執斷執常者，或執諸法是無而起斷滅之見，或執諸法是有而起常住之見。
中道即第八識，以八識恒轉如瀑流故，
恒則不斷、轉則不常，今執斷常是失中道。
非因計因者，非涅槃因計以為因，或拔髮熏鼻、
臥棘投#CB01926;，或持牛狗等戒，種種無益苦行。 ^790b34

執麤為勝者，唯執己見為是，餘皆是非，
縱遇佛來，亦不信受，如擔麻為寶，棄金不顧等。
擔麻棄金者，昔有二人入山，各擔一擔麻，
偶於中路見無數布帛，一智者云：吾棄麻擔布。
一愚者云：吾擔來路多。
即是擔麻往前不遠。
又見無數白銀，智者棄布擔銀，愚者依舊擔麻前往。
又見無數黃金，智者棄銀擔金，愚者依舊只是擔麻自負。
所見不肯從人者，大率如是。 ^790b44

撥無因果墮豁達空者，不信造善為樂、
造惡為苦，而言善惡苦樂一切皆空，不知無我、
無作、無受者，善惡之業亦不亡墮豁達空，起斷滅見故。 ^790c10

色等五陰，各具四句，三世迭之，則成六十者，
如色陰者，謂色大我小，我在色中；我大色小，
色在我中；或即色是我，離色是我。
色既如是，四陰亦然。
五四共成二十句，三世迭之，成六十句。 ^790c16

鈔
較前稍為重滯者，以此五使與境相對，
方得生起，不同五利纔觸即生，幾微迅疾故。 ^790c24

分之為九十八者，見惑有八十八，以前十使歷三界四諦下，
增減不同成八十八，謂欲界苦十使具足，
集、滅各七使除身見、邊見、戒取，道諦八使除身見、
邊見，四諦下合為三十二。
上二界四諦下，餘皆如欲界，只於每諦下除瞋使，
故一界各有二十八，二界合為五十六，并前三十二合為八十八。
更加思惑十使，謂欲界貪、瞋、癡、慢，上二界貪、
癡、慢，共為九十八也。 ^790c28

細推則八萬四千者，以十使互具成一百，
歷十法界成一千，身口七支為七千，三世共成二萬一，
四心各具二萬一，共成八萬四千數。
以八萬四千律儀對治之，則成八萬四千法門。 ^790c42

三災感召者，一小三災。
初飢饉，人壽減，至三十歲時，天不降雨，
由大旱故，草菜不生，思欲見水，尚不可得，何況飲食？
以是因緣，世間人民飢饉死者，其數無量。 ^791a2

二、疾疫。人壽減至二十歲時，有大疾疫，種種諸病一切皆起。
以是因緣，世間人民疾疫死者，其數無量。 ^791a8

三、刀兵人壽減至十歲。
時諸人各起鬬爭，手執草木，即成刀鎗，互相殘害。
以是因緣，世間人民刀兵死者，其數無量。 ^791a12

二大三災者，一火災，謂於劫壞時，有七日出現，
大地須彌漸漸崩壞，四大海水漸漸消盡，
大千世界及初禪天，皆悉洞然無有遺餘，是名火災。 ^791a16

二、水災。謂初禪以下七番火災，壞於世界之後，世界復成。
又於壞劫之時，漸降大雨，滴如車軸，更兼地下水輪涌沸，
上騰大千世界，乃至二禪天，水皆彌滿，
一切壞滅，如水消鹽，是名水災。 ^791a22

三、風災，謂二禪以下七番水災，以後世界復成。
又於壞劫之時，從下風輪有猛風起，兼以眾生業力盡故，
處處生風，大千世界乃至三禪天悉皆飄擊，
蕩盡無餘，是名風災。 ^791a28

又復當知，火燒初禪有五十六番，水渰二禪有七番，
風刮三禪有一番，合之共六十四番也。 ^791a34

皆以類從者，瞋感火災，貪感水災，癡感風災。 ^791a38

鈔
橫計主宰為見我者，橫計謂橫生計度，主宰即我執也。
此即分別我執。唯識云：分別我執，是由現在外緣力故，
非與身俱，要待邪教及邪分別然後方起，
故名分別，唯在第六意識中有是也。
見我如計，即色是我，離色是我，我大色小，
色在我中，色大我小，我在色中等，此從邪師訓誨而成分別我也。 ^791a42

俱生主宰為慢我者，俱生對分別而言，
與生俱生，非強思計度起故。
主宰者，我執也。此即俱生我執。
唯識云：俱生我執，無始時來虗妄熏習內因力故，
恒與身俱，不待邪教及邪分別，任運而轉，故名俱生。
此復二種：一、常相續，在第七識；二、有間斷，在第六識是也。
慢我有七：一、我慢，二、慢，三、過慢，四、慢過慢，
五、增上慢，六、卑劣慢，七、邪慢。
此七種皆依我相而生，皆為慢我。
此則不用教誨，生來即有俱生我也。 ^791b6

鈔
第八識即黎耶本識。
種是種子，謂本識中親生自果功能差別者，
釋云：親生自果者，從自種子親生現行果故。
功能差別者，顯此種子非一種故。 ^791b22

然此種子與第八識及所生果不一不異，
體是本識，果是現行，識體望種為用，現果望種為因，故此三法理應不一不異也。
宗鏡云：本識是體，種子是用，種子是因，
所生是果，此三理應不一不異。 ^791b26

依業所引者，謂隨宿因力生善惡等，功能決定方成種子也。 ^791b36

外色即息煖，屬第八親相分。
內心即第八現行識，屬第八見分。
由種子業力，此三相持不散，名命根不斷。
一不相持，或煖氣離身，或出入息斷，或見分離體，名命根斷也。 ^791b40

疏
此之五濁，且據果言者，謂上文所解五濁，
且一往就果邊說，非若楞嚴所說，通乎因果也。 ^791b48

或配三細者，是諸師以三細六粗釋五濁也。
或配五陰，是孤山約五陰妄想為五濁也。 ^791c4

義亦不異者，謂法相雖不同，而義理則無別也。 ^791c8

鈔
三細等者，起信論云：不如實知真如法一故，
不覺心起，而有其念。
依不覺故，生三種相：一者、無明業相，以依不覺故心動，說名為業。
覺則不動，動則有苦，果不離因故。 ^791c10

二者、能見相，以依動故能見，不動則無見。 ^791c16

三者、境界相，以依能見故境界妄現，離見則無境界。 ^791c18

以有境界緣故，復生六種相：一者、智相，依於境界心起分別愛與不愛故。 ^791c20

二者、相續相，依於智故生其苦樂，覺心起念相應不斷故。 ^791c22

三者執取相，依於相續緣念境界，住持苦樂心起著故。 ^791c24

四者、計名字相，依於妄執分別假名言相故。 ^791c26

五者、起業相，依於名字，尋名取著，造種種業故。 ^791c28

六者業繫苦相，以依業受報不自在故。 ^791c30

以劫濁配業相者，劫者，時也。
心性本淨，由無明初動，時即渾濁，故曰劫濁。
今業相亦然，無明初起，成業相故。 ^791c34

次以見濁配轉現者，見者，能見所見也。
前業相能所未分，次成轉現，雖無分別，
能所宛然，心境具足，故以見濁配轉現。 ^791c40

次以煩惱配智相相續相執取計名者，
煩惱不出我法二執，我法復分俱生分別，
今智為俱生法，相續為分別法，執取為俱生我，
名字為分別我，四相皆屬煩惱道故。 ^791c44

次以眾生配起業相者，眾生者眾法相，
生亦處處受生，故曰眾生。
以由造善惡不動等業，方感眾法處處受生故。 ^792a4

次以命濁配業繫苦者，命濁即八識命根，
為一期眾生之總報主，為業所繫，住時決定不得解脫故。 ^792a10

以劫濁配色陰者，楞嚴云：汝見虗空徧十方界，
空見不分，有空無體，有見無覺，相織妄成，
是第一重，名為劫濁。
此即是以劫濁配色陰也。
以相織妄成，是空與見相織而妄成色陰，
此即名為劫濁，豈不是以劫濁配色陰？ ^792a14

葢四大根塵同名色陰，而空見不分之時，
根塵渾亂，非劫濁而何？ ^792a22

分空分見，本無邊畔，故云空見不分。
以無體之空，織無覺之見，以無覺之見，
織無體之空，乃妄見空，而兩無其實。
此湛圓明心，為頑空所渾，而成劫濁，是性為渾濁。 ^792a24

次以見濁配受陰者，楞嚴云：汝身現摶四大為體，
見聞覺知壅令留礙水火風土，旋令覺知相織妄成，
是第二重，名為見濁。
此即是以見濁配受陰也。
以相織妄成，是六根與四大相織而妄成受陰，
以其見境領納渾濁真性，即名見濁，豈不是以見濁配受陰？ ^792a32

次以煩惱濁配想陰者，經云：又汝心中憶識誦習，
性發知見，容現六塵，離塵無相，離覺無性，
相織妄成，是第三重，名煩惱濁。
此即是以煩惱濁配想陰也。
以相織妄成，是知見與六塵相織而妄成想陰，
既取著所領，則擾亂甚前，既渾真性，即名煩惱濁，豈不是以煩惱配想陰？ ^792a42

次以眾生濁配行陰者，經云：又汝朝夕生滅不停，
知見每欲留於世間，業運每常遷於國土。
相織妄成，是第四重，名眾生濁。
此即是以眾生濁配行陰也。
以相織妄成，是知見與業運相織而妄成行陰，
而去留假合，渾濁真性，即名眾生濁。
豈不是以眾生濁配行陰？
次以命濁配識陰者，經云：汝等見聞元無異性，
眾塵隔越無狀異生，性中相知，用中相背，同異失準。
相織妄成，是第五重，名為命濁。
此即是以命濁配識陰也。
以相織妄成，是一同一異，如經緯密織而成識陰，
而識住命存，識去命謝，渾濁真性，即名命濁。
豈不是以命濁配識陰？ ^792b6

為說稍殊，而義則大同者，離九相無五陰，
離五陰無九相，名殊而體一也。 ^792b28

疏
濁惡不善者，濁者五濁，不善即十不善，五苦謂五道非樂故。 ^792b32

鈔
五道之苦者，地獄燒煑苦，餓鬼飢虗苦，
畜生屠割苦，人間八種苦，天上五衰苦。
此初，以五道非樂釋五苦也。 ^792b36

或五痛、五燒、五惡等者，五惡謂殺生、偷盜、
邪婬、妄語、飲酒，五痛即五惡之現在華報，五燒即五惡之三塗果報。
此次以五罪招報釋五苦也。 ^792b42

身屬四生者，卵因想生，胎因情有，溼以合感，
化以離應，情想合離，更相變易，所有受業，逐其飛沈。 ^792b48

疏
始覺冥乎本覺等者，諸佛久成是本覺義，釋迦今成是始覺義。
始覺在纏曰本，本覺出纏曰始，始本不二是佛佛互讚義。 ^792c4

釋迦乃大悲利生，是照義。
牟尼乃大智冥理，是寂義。
寂照同時，是能仁寂默義。 ^792c10

五濁是染義，菩提是不染義，隨緣不染、不染隨緣是五濁菩提義。 ^792c14

鈔
因該果海等者，因該果海，始即本也。
果徹因源，本即始也。
用不離體，能仁即寂默。
體不離用，寂默即能仁。 ^792c18

故知下既云始本二覺為此佛彼佛，寂照自心為釋迦牟尼，
不獨此佛是寂照自心，此佛彼佛同歸寂照自心，始覺本覺即寂照之體。
故既云不染而染是菩提五濁義，染而不染是五濁菩提義，
則煩惱菩提不出悟迷一念。
既此佛彼佛同歸自心，煩惱菩提不離一念，
則本師即我，我即菩提。
既我即菩提，則得菩提，孰為能得？
孰為所得耶？ ^792c24

鈔
十種難信，大約不出狂愚二病。
前八係愚者高推聖境，故不信。
第九係狂者蔑視西方，故不信。
第十雙兼二者，以愚者聞理之無，故疑不信。
狂者聞事之有，故疑不信。 ^792c38

鈔
欲令眾生皆得聞知一切世間難信之法者，是文殊告彌勒之辭。
謂四十年前所說，乘是三乘，性有五性，人皆易信。
若說三乘是一乘，五性是一性，人所難信。
尋常但說唯佛一人獨得正覺，今曰小乘羅漢皆當作佛，人所難信。
尋常但說修行三祇方始成佛，今曰即心是佛，人所難信。
今欲說此難信之法，欲令眾生得知即心即佛無二無三之旨，
故現斯瑞耳。 ^792c46

此經難聞，信受亦難，是法師品佛告藥王之辭。
葢以行菩薩道者，得見聞讀誦是經，乃能善行菩薩之道。
求佛道者，若見若聞是法華經，聞已信解受持者，得近阿耨多羅三藐三菩提故。 ^793a12

聞說此經，心即狂亂，狐疑不信者，此經非大乘根器，
不能持誦，所感功德，非常人可聞，聞必狐疑不信。
葢此經之義趣，與其果報，不可思議故也。 ^793a20

以不驚、不怖、不畏為希有者，大乘之法，
本自難信難解，非大乘根器。
卒聞是法，未免驚愕、疑怕、畏懼。
能聞是法而不畏懼者，實為希有。 ^793a24

鈔
不可以有心求等者，自性非有，有心則墮增益執；
自性非無，無心則墮損減執；自性離言說相，
語言則墮妄想；自性離心緣相，寂默則墮無記。 ^793a32

靈山上德終成。敗北者，靈山會上五千退席及華嚴會上不見舍那之輩。
敗北者，軍戰敗曰北。 ^793a38

漢地金剛始欲滅南者，德山號周金剛，
不信南宗單傳直指之說，作青龍鈔，徑往南方，欲滅南宗。
路逢婆子賣點心，婆子問云：所擔者何物？
答曰：金剛經。青龍鈔曰：金剛經云：三心不可得。
尊者欲點何心？山無對。
至龍潭，往復叩擊，恍然大悟，乃曰：窮諸#CB16199;辯，
若一毫置於太虗；竭世樞機，似一滴投於巨壑。
乃焚青龍鈔云： ^793a42

鈔
謂盡說餘經，手擲須彌，足動大千等者，是多寶品如來普告大眾之辭。
盡說餘經如恒河沙，固是難事，然皆稱機之談，
人亦易信，不足為難。
若以手掌接須彌而擲方外，又以足指動大千而擲他國，
雖皆難事，然有神通道力者即能為之，猶未為難。
唯於惡世宣說此經最為難事，人不信故，
生怨嫉故，招罵詈故，加杖木故，若無大願生退屈故。 ^793b8

今經難說，亦復如是者，眾生我慢心高，
無明堅厚，不肯信受，多生怨嫉，亦猶是也。 ^793b22

剛強難伏者，法華云：是娑婆國中人多弊惡，
懷增上慢功德淺薄，瞋濁諂曲心不實故。
淨名云：此土眾生剛強難化，故佛為說剛強之語而調伏之，
言是地獄、是餓鬼、是畜生。
乃至云：譬如象馬#CB00395;悷不調，加諸楚毒然後調伏。
如是剛強難化眾生，故以一切苦切之言乃可入律。 ^793b26

疏
心境雙融是行此二難義者，得道乃徹悟內心，
說法乃化他外境，故心者得道義，境者說法義。
今性中心境雙融，是二難並運義。 ^793b38

鈔
心逐等者，心逐境生，則心無自性，心體本寂也。
得道乃徹悟內心，今心體本寂，則無所得者，名得菩提。
境隨心現，則境無自性，境體自空也。
說法乃化他外境，今境體自空，則無法可說者，是名說法。
內心外境，互奪兩亡，自覺覺他，二覺俱泯矣。 ^793b44

鈔
菩薩真俗雙融隨類應機者，凡夫著俗不通真，
二乘耽真不涉俗，如徐六擔板各執一邊，
菩薩則真俗雙融，不滯生死不住涅槃，
故或現二乘同真，或現六凡同俗，隨類應機不獨比丘中攝也。 ^793c6

修羅詳有四種者，一從卵生鬼趣所攝，
二從胎生人趣所攝，三因變化有天趣所攝，四因溼氣有畜生趣攝。 ^793c14

疏
究竟圓滿，是說經已者，若言如來將罷法座，
為說經已，此文字教經，非自性真經也。
自性真經，則首尾圓照，無欠無餘，未召當機，說法已竟。 ^793c20

周徧含容一切世間義者，若云天龍八部為一切世間，
此有情世間，非正覺世間也。
正覺世間，凡聖該羅，千足萬足，未擊犍槌，人天畢集。 ^793c26

鈔
妙首白槌者，世尊一日升座，文殊白槌云：
諦觀法王法，法王法如是。
世尊便下座。天童頌云：一段真風見也麼？
綿綿化母理機梭，織成古錦含春象，無奈東君漏洩何。 ^793c32

雙林撫尺者，梁武帝請傅大士講金剛經。
大士上座，撫尺一下，便即下座。
帝愕然。誌公問云：陛下還會否？
帝曰：不會。誌公云：大士講經竟。 ^793c40

鈔
念諸佛，念諸法者，諸佛謂究竟理，即所謂平等法身，徧一切處也。
諸法謂究竟智，即所謂圓滿祕密藏，無量妙法門也。
初地證徧滿法身，與妙覺法流水接，故能念諸佛法，生大歡喜也。 ^793c46

轉離一切境界故生歡喜者，初地菩薩證三無性，
永離人執不著外境，法執分別亦不現行，故云轉離一切世間境界。 ^794a6

親近一切佛故生歡喜者，初地得無分別心，
與諸佛智用相應，唯依法力自然修行，
熏習真如滅無明故，故云近一切佛。
又此地菩薩於一念頃能至十方無餘世界，
供養諸佛請轉法輪，故云親近一切佛。 ^794a12

初行亦名歡喜者，此位菩薩多行施度，
內外一切悉皆惠施，見來乞者心大歡喜我得善利，彼受施者亦復歡喜故。 ^794a20

初住亦云獲無邊歡喜者，以初住菩薩信知一切法從本以來自涅槃故。
又此位能八相成道，自覺覺他，故獲無邊歡喜。 ^794a26

隨其分量得法喜者，初心下凡不能入理治惑及與生善，聞世界悉檀亦得歡喜益也。 ^794a32

鈔
發無上正覺心，是圓初信也。
得法眼淨，是圓初住。
外遠見塵，內離垢染，則法眼圓明，絕諸瑕翳矣。
阿那含者，藏第三果，約圓是第六信。
漏盡意解，是藏第四果，約圓是第七信。 ^794a36

得不退轉者，不退有三：破見思名位不退，
破塵沙名行不退，破無明名念不退。
今四十億菩薩所得，亦合隨其分量也。 ^794a44

六種震動者，動、起、涌、震、吼、擊也。
三種是形，三種是聲，於形聲中各舉其一，故言震動也。
搖播不安之謂動，自下升高之謂起，忽然騰舉之謂涌，
隱隱出聲之謂震，雄聲猛烈之謂吼，砰礚發響之謂擊，共有十八相。
一方動謂之動，四方齊動名徧動，八方齊動曰普徧動，餘五亦然。
又直動為動，四天下動為徧動，大千界動為等徧動，下五亦然。 ^794b2

不退忍即柔順忍也，位在圓十信，此約淨土三法忍說。
若約教道說，通教三法忍，此不退忍亦即是柔順忍，
以此忍屬性地，性地方得不退故。
別教五忍，則此不退忍即是信忍，以信忍屬十住，十住已得不退故。
圓教四忍，此不退忍亦即是順忍，而圓七信正屬不退故。 ^794b16

未曾發意，今始初發，亦即是圓初信，或是圓初住，
以下文有次第成佛，同名妙音故。 ^794b28

得授記法忍是圓初住，得無生法忍光明故。
或是八地，是名真得無生法忍故。 ^794b32

疏
囑累者，謂將此法門囑於汝，累汝宣傳也。
古德云：你若不是此等人，自然不來仰及你之意。
又囑者，是如來金口付囑，令彼流通；累者，
今菩薩懸係於心，永無忘失也。 ^794b36

鈔
為他開示當令書寫執持者，法華開五種法師：
一、受持，信力曰受，念力曰持，即今執持是也。
二、讀，三、誦，對文曰讀，不忘曰誦，此二亦攝在今執持中。
四、解說，宣傳曰解說，即今為他開示是也。
五、書寫，即今書寫是也。 ^794b44

鈔
以總持持餘尊法，為教理流轉之因者，此同易卦之乾元義也。
葢世間出世間，初無二理。
世間法則，始自乾元資始，貞德收藏，為將來發育之機。
出世間法則，始自華嚴初談，終至彌陀後滅，為後劫流傳之本。
非乾貞則世間之生機盡滅，非彌陀則出世之慧命皆殘。
則此經此理，為諸佛相傳慧命，為眾生出世之本源，其關係豈小因緣耶。 ^794c6

疏
自性無惱是歡喜信受者，若云聞法而喜，
領法而受，是為外隨境界所遷，非真歡喜信受也。
自性具有過恒沙等煩惱之義，是真歡喜信受也。 ^794c20

自性無住，是作禮而去義者，若云翹勤而禮，
退席而去，是為妄緣風力而轉，非真作禮而去也。
自性無住，了無根本，是作禮而去也。 ^794c26

鈔
煩惱本寂者，上云無惱是喜義，尚有喜在，喜非樂土也。
今則煩惱本寂，歡喜亦空，則苦土誰非樂土？
上云無住是去義，尚有去在，去非往生也。
今則來實無來，去亦何去？
則往生畢竟無生。
以有生生彼土者，是生彼土，非生自心也。
以無生生彼土者，非生彼土，實生自心也。
然後無問自說，世尊免付空談，此上不負弘法之主。
獨任當機，身子不孤重託，此下不負受囑之人。
雖然理非事外，性即相邊，若其外極樂九蓮之土，
別說唯心，捨彌陀萬德之名，別求自性，
是當渡問津，對燈覓火矣。
故曰：不識彼關津，隔江猶問涉，早知燈是火，飯熟已多時。 ^794c32

鈔
仙陀婆者，是梵語，有鹽、水、馬、器四名，惟有智臣乃能辨識。
如王食時呼仙陀婆，則知要鹽；如王洗盥呼仙陀婆，
則知要水；如王作眾務時呼仙陀婆，則知要器；
如王出游索仙陀婆，則知要馬。 ^795a6

餘可例知者，一心不亂，斷無明，見自性，大明呪也。
往生彼國，究竟成佛，無上呪也。
證無生忍，回入娑婆，普度眾生，無等等呪也。 ^795a14

疏
自性空即空，如來藏所謂一空一切空，無假無中無不空也。
自性有即不空，如來藏所謂一假一切假，無空無中無不假也。
自性不有不空即空不空，如來藏所謂一中一切中，無空無假無不中也。 ^795a20

鈔
覓心了不可得者，二祖參初祖，時當隆冬，
積雪至膝，堅立不動。
初祖問：欲求何事？
二祖曰：乞師為我安心。
初祖曰：將心來，為汝安。
二祖云：覓心了不可得。
葢已得心空，已到覺心初起，心無初相地位也。 ^795a28

即心無所不具者，所謂自體有大智慧光明義故，
徧照法界義故，真實識知義故，自性清淨義故，
常樂我淨義故，清涼不變自在義故，具足如是過於恒沙不思議佛法，
乃至滿足無有所少義故，名為法身如來之藏也。 ^795a36

當總持而不立纖塵者，妙有即是真空也，故有是即空之有。
無根本而出身萬法者，真空即是妙有也，故空是即有之空。
即有則不空，是如實不空也。
即空則不有，是如實空也。
而如實不空，與如實空，不離一真如心。
而一真如心，正是寂光淨土。
故曰：唯是一心，是名淨土。
彌陀經疏鈔演義卷四〔終〕
xu:: 
#  No. 427-A 重刻阿彌陀經疏鈔演義原序
No. 427-A 重刻阿彌陀經疏鈔演義原序 ^795a46

嘗聞至道無言，原不假於文字；妙義淵深，必有俟於注疏。
是以大善知識，慈悲心切，每於經典，出妙手慧眼，
句疏字解，欲使參證者，直明向上一著。
而彌陀尊經，乃蓮池大士疏注於前，古德大師演義於後，
其宣明妙義，更為親切。
但舊板無存，刊板難得。
京師為首善之#CB15131;，
大剎雲集，向上者往往有失指南之歎。
〔誠〕目覩情狀，不忍經義侵晦，搆求原本，
重付剞劂，流行海內。
俾同志之人，由此鑽研精進，解向大道。
至妙悟真源後，並無假於語言文字，庶不負疏鈔演義之大慈悲心，
以報佛恩於萬一。
而凡我同志，尤期於亡經失注之處，隨在補救，斯即十萬八千恒河沙數之功德矣。
是為序。 ^795b22

時乾隆十七年歲次壬申二月之吉 ^795c4

慈因後學沙門惟誠重刻
 ^795c8
