禪宗正脉卷第五
other:: 
# 南嶽溈仰宗
南嶽溈仰宗
other:: 
## 三世

other:: 
### 溈山靈祐禪師
溈山靈祐禪師
始究大小乘教。後參百丈。
丈一見。許之入室。
遂居參學之首。 ^445a41

【頌】侍立次。丈問誰。
師曰某甲。丈曰。汝撥鑪中有火否。
師撥之曰無火。丈躬起深撥。
得少火。舉以示之曰汝道無。
這箇聻。師由是發悟。
禮謝。陳其所解。丈曰。
此乃暫時岐路耳。
經云。欲識佛性義。
當觀時節因緣。時節既至。
如迷忽悟。如忘忽憶。
方省己物。不從他得。
故祖師云。悟了同未悟。
無心亦無法。祇是無虗妄凡聖等心。
本來心法。元自備足。
汝今既爾。善自護持。
次日同百丈入山作務。
丈曰。將得火來麼。
師曰。將得來。丈曰。
在甚處。師乃拈一枝柴。
吹兩吹。度與百丈。
丈曰。如蟲禦木。 ^445a43

【頌】司馬頭陀自湖南來。
謂丈曰。頃在湖南尋得一山。
名大溈。是一千五百人善知識所居之處。
丈曰。老僧住得否。
陀曰。非和尚所居。
丈曰何也。陀曰。和尚是骨人。
彼是肉山。設居徒不盈千。
丈曰。吾眾中莫有人住得否。
陀曰。待歷觀之時。
華林覺為第一座。
丈令侍者請至。問曰。
此人如何。陀請謦欬一聲。
行數步。陀曰不可。
丈又令喚師。師時為典座。
陀一見。乃曰。此正是溈山主人也。
丈是夜召師入室囑曰。
吾化緣在此。溈山勝境。
汝當居之。嗣續吾宗。
廣度後學。而華林聞之曰。
某甲忝居上首。典座何得住持。
丈曰。若能對眾下得一語出格。
當與住持。即指淨瓶問曰。
不得喚作淨瓶。汝喚作甚麼。
林曰。不可喚作木#CB01269;也。
丈乃問師。師踢倒淨瓶便出去。
丈笑曰。第一座輸却山子也。
師遂往焉。 ^445b16

○住後上堂。夫道人之心。
質直無偽。無背無面。
無詐妄心。一切時中。
視聽尋常。更無委曲。
亦不閉眼塞耳。但情不附物即得。
從上諸聖。祇說濁邊過患。
若無如許多惡覺情見想習之事。
譬如秋水澄渟。清淨無為。
澹泞無礙。喚他作道人。
亦名無事人。時有僧問。
頓悟之人更有修否。
師曰。若真悟得本。
他自知時。修與不修。
是兩頭語。如今初心雖從緣。
得一念頓悟自理。
猶有無始曠劫習氣。
未能頓淨。須教渠。
淨除現業流識。即是修也。
不可別有法。教渠修行趣向。
從聞入聖。聞理深妙。
心自圓明。不居惑地。
縱有百千妙義。抑揚當時。
此乃得坐披衣。自解作活計始得。
以要言之。則實際理地。
不受一塵。萬行門中。
不捨一法。若也單刀直入。
則凡聖情盡。體露真常。
理事不二。即如如佛。 ^445b42

【頌】仰山問。如何是祖師西來意。
師指燈籠曰。大好燈籠。
仰曰。莫祇這便是麼。
師曰。這箇是甚麼。
仰曰。大好燈籠。師曰。
果然不見。 ^445c20

○一日師謂眾曰。
如許多人祇得大機。
不得大用。仰山舉此語。
問山下庵主曰。和尚甚麼道。
意旨如何。主曰。更舉看。
仰擬再舉。被庵主蹋倒。
仰歸舉似師。師呵呵大笑。 ^445c24

【頌】師摘茶次。謂仰山曰。
終日摘茶。祇聞子聲。
不見子形。仰撼茶樹。
師曰。子祇得其用。
不得其體。仰曰。未審和尚如何。
師良久。仰曰。和尚祇得其體。
不得其用。師曰。放子三十棒。
仰曰。和尚棒。某甲喫。
某甲棒。教誰喫。師曰。
放子三十棒△師坐次。
仰山入來。師曰。寂子速道。
莫入陰界。仰曰。慧寂信亦不立。
師曰。子信了不立。
不信不立。仰曰。祇是慧寂。
更信阿誰。師曰。若恁麼。
即是定性聲聞。仰曰。
慧寂佛亦不立。 ^445c32

○師問仰山。涅槃經四十卷。
多少是佛說。多少是魔說。
仰曰。總是魔說。師曰。
已後無人奈子何。
仰曰。慧寂即一期之事。
行履在甚麼處。師曰。
祇貴子眼正。不說子行履。 ^445c46

【頌】師問仰山。何處來。
仰曰。田中來。師曰。
禾好刈也未。仰作刈禾勢。
師曰。汝適來作青見作黃見。
作不青不黃見。仰曰。
和尚背後是甚麼。
師曰。子還見麼。仰拈禾穗曰。
和尚何曾問這箇。
師曰。此是鵞王擇乳。 ^446a4

【頌】師問仰曰。天寒人寒。
仰曰。大家在這裏。
師曰。何不直說。仰曰。
適來也不曲。和尚如何。
師曰。直須隨流。 ^446a12

【頌】上堂。仲冬嚴寒年年事。
#CB15092;運推移事若何。
仰山進前叉手而立。
師曰。我情知汝答這話不得。
香嚴曰。某甲偏答得這話。
師躡前問。嚴亦進前叉手而立。
師曰。賴遇寂子不會。 ^446a16

【評】【頌】師一日見劉鐵磨來。
師曰。老#CB01132;牛。
汝來也。磨曰。來日臺山大會齋。
和尚還去麼。師乃放身作臥勢。
磨便出去。 ^446a22

【頌】僧問。如何是道。
師曰。無心是道。曰某甲不會。
師曰。會取不會底好。
曰如何是不會底。
師曰。祇汝是。不是別人。
復曰。今時人但直下體取不會底。
正是汝心。正是汝佛。
若向外得一知一解將為禪道。
且沒交涉。名運糞入。
不名運糞出。汙汝心田。
所以道不是道。 ^446a28

【頌】問如何是百丈真。
師下禪牀叉手立。
曰如何是和尚真。
師却坐。 ^446a38

○師坐次。仰山從方丈前過。
師曰。若是百丈先師見子。
須喫痛棒始得。仰曰。
即今事作麼生。師曰。
合取兩片皮。仰曰。
此恩難報。師曰。非子不才。
廼老僧年邁。仰曰。
今日親見百丈師翁來。
師曰。子向甚麼處見。
仰曰。不道見。祇是無別。
師曰。始終作家。 ^446a40

【頌】師在百丈作典座。
司馬頭陀舉野狐話問師作麼生。
師撼門扇三下。司馬曰。
太麤生。師曰。佛法不是這箇道理〔按會元見百丈章。
今依頌古著于此〕。 ^446a48

【頌】仰山香嚴侍立次。
師舉手曰。如今恁麼者少。
不恁麼者多。嚴從東過西立。
仰從西過東立。師曰。
這箇因緣三十年後。
如金擲地相似。仰曰。
亦須是和尚提唱始得。
嚴曰。即今亦不少。
師曰。合取口。 ^446b6

【頌】師坐次。仰山入來。
師以兩手相交示之。
仰作女人拜。師曰。
如是如是。 ^446b14

【頌】師方丈內坐次。
仰山入來。師曰。寂子近日宗門令嗣作麼生。
仰曰。大有人疑著此事。
師曰。寂子作麼生。
仰曰。慧寂祇管困來合眼。
徤即坐禪。所以未能說著在。
師曰。到這田地也難得。
仰曰。據慧寂所見。
祇如此一句也著不得。
師曰。汝為一人也不得。
仰曰。自古聖人盡皆如此。
師曰。大有人笑汝恁麼祗對。
仰曰。解笑者是慧寂同參。
師曰。出頭事作麼生。
仰繞禪牀一匝。師曰。
裂破古今。 ^446b16

【頌】仰山香嚴侍立次。
師曰。過去現在未來。
佛佛道同。人人得箇解脫路。
仰曰。如何是人人解脫路。
師回顧香嚴曰。寂子借問。
何不答伊。嚴曰。若道過去未來現在。
某甲却有箇祗對處。
師曰。子作麼生祗對。
嚴珍重便出。師却問仰山曰。
智閑恁麼祗對。還契寂子也無。
仰曰不契。師曰。子又作麼生。
仰亦珍重出去。師呵呵大笑曰。
如水乳合。 ^446b30

【頌】師問仰山。妙淨明心。
汝作麼生會。仰曰。
山河大地。日月星辰。
師曰。汝祇得其事。
仰曰。和尚適來問甚麼。
師曰。妙淨明心。仰曰。
喚作事得麼。師曰。
如是如是。 ^446b44

【頌】師睡次。仰山問訊。
師便回面向壁。仰曰。
和尚何得如此。師起曰。
我適來得一夢。你試為我原看。
仰取一盆水與師洗面。
少頃香嚴亦來問訊。
師曰。我適來得一夢。
寂子為我原了。汝更為我原看。
嚴乃點一椀茶來。
師曰。二子見解過於鶖子。 ^446c2

【頌】上堂。老僧百年後。
向山下作一頭水牯牛。
左脇下書五字曰。
溈山僧某甲。當恁麼時。
喚作溈山僧。又是水牯牛。
喚作水牯牛。又是溈山僧。
畢竟喚作甚麼即得。
仰山出禮拜而退。
雲居代曰。師無異號。
資福寶曰。當時但作此○相。
拓呈之。新羅和尚作此#CB05149;相。
拓呈之。又曰。同道者方知。
芭蕉徹作此相[fg_../figures/X/X85p0446_01.gif]。
拓呈之。又曰。說也說了也。
注也注了也。悟取好。
乃述偈曰。不是溈山不是牛。
一身兩號實難酬。
離却兩頭應須道。
如何道得出常流。
other:: 
## 四世

other:: 
### 仰山慧寂禪師
仰山慧寂禪師 ^446c10

初謁躭源。已悟玄旨。
後參溈山。遂昇堂奧。
躭源謂師曰。南陽忠國師當時傳得六代祖師圓相。
共九十七箇。授與老僧。
乃曰。吾滅後三十年。
南方有一沙彌到來。
大興此教。次第傳授。
無令斷絕。我今付汝。
汝當奉持。遂將其本過與師。
師接得一覧。便將火燒却。
躭源一日問。前來諸相。
甚宜秘惜。師曰。當時看了便燒却也。
源曰。吾此法門。無人能會。
唯先師及諸祖師。
諸大聖人。方可委悉。
子何得焚之。師曰。
慧寂一覽已知其意。
但用得。不可執本也。
源曰。然雖如此。於子即得。
後人信之不及。師曰。
和尚若要。重錄不難。
即重集一本呈上。
更無遺失。源曰。然。 ^446c28

○躭源上堂。師出眾作此○相。
以手拓呈了。却叉手立。
源以兩手相交。作拳示之。
師進前三步。作女人拜。
源點頭。師便禮拜。 ^446c48

○後參溈山。溈問。
汝是有主沙彌。無主沙彌。
師曰有主。曰主在甚麼處。
師從西過東立。溈異之。
師問。如何是真佛住處。
溈曰。以思無思之妙。
返思靈#CB08504;之無窮。
思盡還源。性相常住。
事理不二。真佛如如。
師於言下頓悟。自此執侍。
前後盤桓十五載。 ^447a6

【頌】後參巖頭。頭舉起拂子。
師展坐具。巖拈拂子置背後。
師將坐具搭肩上而出。
巖曰。我不肯汝放。
祇肯汝收。 ^447a14

【頌】師在溈山為直歲。
作務歸。溈問。甚麼處去來。
師曰。田中來。溈曰。
田中多少人。師插鍬叉手。
溈曰。今日南山大有人刈茅。
師拔鍬便行〔玄沙云。
我若見即踏倒鍬子〕。 ^447a18

【頌】師問溈山。大用現前。
請師辯白。溈山下座歸方丈。
師隨後入。溈問。子適來問甚麼話。
師再舉。溈曰。還記得吾答語否。
師曰記得。溈曰。你試舉看。
師便珍重出去。溈曰錯。
師回首曰。閑師弟若來。
莫道某甲無語好。 ^447a24

【頌】師臥次。夢入彌勒內院。
眾堂中諸位皆足。
惟第二位空。師遂就坐。
有一尊者白椎曰。
今當第二座說法。
師起白椎曰。摩訶衍法。
離四句。絕百非。諦聽諦聽。
眾皆散去。及覺。舉似溈。
溈曰。子已入聖位。
師便禮拜。 ^447a32

○溈山示眾曰。一切眾生。
皆無佛性。鹽官示眾曰。
一切眾生。皆有佛性。
鹽官有二僧往探問。
既到溈山。聞溈山舉揚。
莫測其涯。若生輕慢。
因一日與師言話次。
乃勸曰。師兄須是勤學佛法。
不得容易。師乃作○相。
以手拓呈了。却拋向背後。
遂展兩手。就二僧索。
二僧罔措。師曰。吾兄直須勤學佛法。
不得容易。便起去。
時二僧却回鹽官。
行三十里。一僧忽然有省。
乃曰。當知溈山道一切眾生。
皆無佛性。信之不錯。
便回溈山。一僧更前行數里。
因過水。忽然有省。
自歎曰。溈山道一切眾生。
皆無佛性。灼然有它恁麼道。
亦回溈山。久依法席。 ^447a40

○溈山同師牧牛次。
溈曰。此中還有菩薩也無。
師曰有。溈曰。汝見那箇是。
試指出看。師曰。和尚疑那箇不是。
試指出看。溈便行。 ^447b12

【頌】師夏末。問訊溈山次。
溈曰。子一夏不見上來。
在下面作何所務。
師曰。某甲在下面鉏得一片畬。
下得一籮種。溈曰。
子今夏不虗過。師却問。
未審和尚一夏之中。
作何所務。溈曰。日中一食。
夜後一寢。師曰。和尚今夏亦不虗過。
道了乃吐舌。溈曰。
寂子何得自傷己命。 ^447b18

○溈山餧鵶生飯。
回頭見師。曰今日為伊上堂一上。
師曰。某甲隨例得聞。
溈曰。聞底事作麼生。
師曰。鴉作鴉鳴。鵲作鵲噪。
溈曰。爭奈聲色何。
師曰。和尚適來道甚麼。
溈曰。我祇道為伊上堂一上。
師曰。為甚麼喚作聲色。
溈曰。雖然如此。驗過也無妨。
師曰。大事因緣。又作麼生驗。
溈竪起拳。師曰。終是指東畫西。
溈曰。子適來問甚麼。
師曰。問和尚大事因緣。
溈曰。為甚麼喚作指東畫西。
師曰。為著聲色故。
某甲所以問過。溈曰。
竝未曉了此事。師曰。
如何得曉了此事。
溈曰。寂子聲色。老僧東西。
師曰。一月千江。體不分水。
溈曰。應須與麼始得。
師曰。如金與金。終無異色。
豈有異名。溈曰。作麼生是無異名底道理。
師曰。瓶盤釵釧券盂盆。
溈曰。寂子說禪。如師子吼。
驚散狐狼野干之屬。 ^447b28

【評】【頌】問僧。近離甚處。
曰廬山。師曰。曾到五老峰麼。
曰不曾到。師曰。闍黎不曾遊山〔雲門云。
此語皆為慈悲之故。
有落草之談〕。 ^447c4

○上堂。汝等諸人。
各自回光返照。莫記吾言。
汝無始劫來。背明投暗。
妄想根深。卒難頓拔。
所以假設方便。奪汝粗識。
如將黃葉止啼。有甚麼是處。
亦如人將百種貨物。
與金寶作一鋪貨賣。
祇擬輕重來機。所以道。
石頭是真金鋪。我這裏是雜貨鋪。
有人來覓鼠糞。我亦拈與它。
來覓真金。我亦拈與它。
時有僧問。鼠糞即不要。
請和尚真金。師曰。
齧鏃擬開口。驢年亦不會。
僧無對。師曰。索喚則有交易。
不索喚則無。我若說禪宗。
身邊要一人相伴亦無。
豈況有五百七百眾耶。
我若東說西說。則爭頭向前採拾。
如將空拳誑小兒。
都無實處。我今分明向汝說聖邊事。
且莫將心凑泊。但向自己性海。
如實而修。不要三明六通。
何以故。此是聖末邊事。
如今且要識心達本。
但得其本。不愁其末。
他時後日。自具去在。
若未得本。縱饒將情學他亦不得。
汝豈不見溈山和尚云。
凡聖情盡。體露真常。
事理不二。即如如佛。 ^447c8

○師因歸溈山省覲。
溈問。子既稱善知識。
爭辨得諸方來者。
知有不知有。有師承無師承。
是義學是玄學。子試說看。
師曰。慧寂有驗處。
但見僧來。便竪起拂子問伊。
諸方還說這箇不說。
又曰。這箇且置。諸方老宿意作麼生。
溈歎曰。此是從上宗門中牙爪。 ^447c40

【頌】溈問。大地眾生。
業識茫茫。無本可據。
子作麼生。知它有之與無。
師曰。慧寂有驗處。
時有一僧從面前過。
師召曰。闍黎。僧回首。
師曰。和尚。這箇便是業識茫茫。
無本可據。溈曰。此是師子一滴乳。
迸散六斛驢乳。 ^447c48

○師問僧。甚處來。
曰幽州。師曰。我恰要箇幽州信。
米作麼價。曰某甲來時。
無端從市中過。踏折他橋梁。
師便休。 ^448a8

○師見僧來。竪起拂子。
僧便喝。師曰。喝即不無。
且道老僧過在甚麼處。
曰和尚不合將境示人。
師便打。 ^448a12

【頌】有梵僧從空而至。
師曰。近離甚處。曰西天。
師曰。幾時離彼。曰今早。
師曰。何太遲生。曰遊山翫水。
師曰。神通遊戲則不無闍黎。
佛法須還老僧始得。
曰特來東土禮文殊。
却遇小釋迦。遂出梵書。
貝多葉與師。作禮乘空而去。
自此號小釋迦。 ^448a16

【頌】師住東平時。溈山令僧送書并鏡與師。
師上堂。提起示眾曰。
且道是溈山鏡。東平鏡。
若道是東平鏡。又是溈山送來。
若道是溈山鏡。又在東平手裏。
道得則留取。道不得則撲破去也。
眾無語。師撲破便下座。 ^448a26

【頌】師坐次。有僧來作禮。
師不顧。其僧乃問。
師識字否。師曰隨分。
僧乃右旋一匝曰。
是甚麼字。師於地上畫十字酬之。
僧又左旋一匝曰。
是甚字。師改十字作卍字。
僧畫此○相。以兩手拓如修羅掌日月勢曰。
是甚麼字。師乃畫此#CB05151;相對之。
僧乃作婁至德勢。
師曰。如是如是。此是諸佛之所護念。
汝亦如是。吾亦如是。
善自護持。其僧禮謝。
騰空而去。時有一道者見。
經五日後。遂問師。
師曰。汝還見否。道者曰。
某甲見出門。騰空而去。
師曰。此是西天羅漢。
故來探吾道。道者曰。
某雖覩種種三昧。
不辯其理。師曰。吾以義為汝解釋。
此是八種三昧。是覺海變為義海。
體則同然。此義合有因有果。
即時異時總別。不離隱身三昧也。 ^448a34

【頌】梵僧來參。師於地上畫半月相。
僧近前。添作一圓相以脚抹却。
師展兩手。僧拂袖便去【增收】。 ^448b10

【頌】劉侍御問。了心之旨。
可得聞乎。師曰。若要了心。
無心可了。無了之心。
是名真了。 ^448b12

【頌】陸郎中問。不斷煩惱而入涅槃。
得箇安樂處。師竪起拂子曰。
祇如這箇作麼生入。
曰入之一字。也不消得。
師曰。入之一字。不為相公。 ^448b16

【頌】龐居士問。久嚮仰山。
到來為甚麼却覆。
師竪起拂子。士曰恰是。
師曰是仰是覆。士乃打露柱曰。
雖然無人。也要露柱證明。
師擲拂子曰。若到諸方。
一任舉似。 ^448b20

【頌】師指雪師子問眾。
有過得此身者麼。
眾無對。 ^448b26

【頌】師問雙峯。師弟近日見處如何。
曰據某見處。實無一法可當情。
師曰。汝解猶在境。
曰某祇如此。師兄又如何。
師曰。汝豈不知無一法可當情者。
溈山聞曰。寂子一句。
疑殺天下人。 ^448b30

【頌】師臥次。僧問曰。
身還解說法也無。
師曰。我說不得。別有一人說得。
曰說得底人在甚麼處。
師推出枕子。溈山聞曰。
寂子用劒刃上事△師住觀音時。
出牓云。看經次。不得問事。
有僧來問訊。見師看經。
旁立而待。師卷却經。
問會麼。曰某甲不看經。
爭得會。師曰。汝已後會去在。
其僧到巖頭。頭問甚處來。
曰江西觀音來。頭曰。
和尚有何言句。僧舉前話。
頭曰。這箇老師。我將謂被故紙埋却。
元來猶在。 ^448b38

【頌】僧思#CB05280;問。
禪宗頓悟。畢竟入門的意如何。
師曰。此意極難。若是祖宗門下。
上根上智。一聞千悟。
得大總持。其有根微智劣。
若不安禪靜慮。到這裏總須茫然。
曰除此一路。別更有入處否。
師曰有。曰如何即是。
師曰。汝是甚處人。
曰幽州人。師曰。汝還思彼處否。
曰常思。師曰。能思者是心。
所思者是境。彼處樓臺林苑人馬駢闐。
汝反思底。還有許多般也無。
曰某甲到這裏。總不見有。
師曰。汝解猶在心。
信位即得。人位未在。
曰除却這箇。別更有意也無。
師曰。別有別無。即不堪也。
曰到這裡作麼生即是。
師曰。據汝所解。祇得一玄。
得坐披衣向後自看。
#CB05280;禮謝之。 ^448c6

○師將順寂。數僧侍立。
師以偈示之曰。一二二三子。
平目復仰視。兩口一無舌。
即是吾宗旨。
other:: 
### 香嚴智閑禪師
香嚴智閑禪師 ^448c26

【頌】在百丈時。性識聰敏。
參禪不得。洎丈遷化。
遂參溈山。山問。我聞汝在百丈先師處。
問一答十。問十答百。
此是汝聰明靈利意解識想。
生死根本。父母未生時。
試道一句看。師被一問。
直得茫然。歸寮將平日看過底文字。
從頭要尋一句酬對。
竟不能得。乃自歎曰。
#CB15148;餅不可充饑。
屢乞溈山說破。山曰。
我若說似汝。汝已後罵我去。
我說底是我底。終不干汝事。
師遂將平昔所看文字燒却曰。
此生不學佛法也。
且作箇長行喫飯僧。
免役心神。乃泣辭溈山。
直過南陽。覩忠國師遺跡。
遂憩止焉。一日芟除草木。
偶拋瓦礫擊竹作聲。
忽然省悟。遽歸沐浴焚香。
遙禮溈山讚曰。和尚大慈。
恩逾父母。當時若為我說破。
何有今日之事。乃有。 ^448c32

【頌】曰。一擊忘所知。
更不假修持。動容揚古路。
不墮悄然機。處處無踪跡。
聲色外威儀。諸方達道者。
咸言上上機。溈山聞得。
謂仰山曰。此子徹也。
仰曰。此是心機意識著述得成。
待某甲親自勘過。 ^449a8

【頌】仰後見師曰。和尚讚歎師弟發明大事。
你試說看。師舉前頌。
仰曰。此是夙習記持而成。
若有正悟。別更說看。
師又成頌曰。去年貧未是貧。
今年貧始是貧。去年貧猶有卓錐之地。
今年貧錐也無。仰曰。
如來禪許師弟會。
祖師禪未夢見在。
師復有頌曰。我有一機。
瞬目視伊。若人不會。
別喚沙彌。仰乃報溈山曰。
且喜閑師弟。會祖師禪也〔玄覺云。
且道如來禪。與祖師禪分不分。
長慶稜云。一時坐却〕。 ^449a14

【頌】師初開堂。溈山令僧送書并拄杖至。
師接得便哭蒼天蒼天。
僧曰。和尚為甚麼如此。
師曰。祇為春行秋令。 ^449a28

【頌】上堂。若論此事。
如人上樹。口銜樹枝。
脚不踏枝。手不攀枝。
樹下忽有人問。如何是祖師西來意。
不對它。又違它所問。
若對它。又喪身失命。
當恁麼時作麼生即得。
時有虎頭招上座。
出眾云。樹上即不問。
未上樹時請和尚道。
師乃呵呵大笑。
other:: 
### 徑山洪諲禪師
徑山洪諲禪師 ^449a32

僧問。掩息如#CB01926;時如何。
師曰。猶是時人功幹。
曰幹後如何。師曰。
耕人田不種。曰畢竟如何。
師曰。禾熟不臨場。 ^449a44

○問如霜如雪時如何。
師曰。猶是污染。曰不污染時如何。
師曰。不同色。
other:: 
### 九峰慈慧禪師
九峰慈慧禪師 ^449a48

初在溈山。山上堂曰。
汝等諸人。祇得大機。
不得大用。師便抽身而去。
溈召之。師更不回顧。
溈曰。此子堪為法器。
other:: 
### 京兆米和尚
京兆米和尚 ^449b4

【頌】令僧去問仰山曰。
今時還假悟也無。
仰曰。悟即不無。爭奈落在第二頭。
師深肯之。又令僧問洞山曰。
那箇究竟作麼生。
洞曰。却須問它始得。
師亦肯之。
other:: 
### 三角法遇庵主
三角法遇庵主 ^449b10

【頌】因荒亂魁師入山。
執刃而問。和尚有甚財寶。
師曰。僧家之寶。非君所宜。
魁曰。是何寶。師震聲一喝。
魁不悟。以刃加之。
other:: 
### 王敬初常侍
王敬初常侍 ^449b18

【頌】視事次。米和尚至。
公乃舉筆示之。米曰。
還判得虗空否。公擲筆入宅。
更不復出。米致疑。
明日憑鼓山供養主。
入探其意。米亦隨至。
潛在屏蔽間偵伺。
供養主纔坐。問曰。
昨日米和尚有甚言句。
便不相見。公曰。師子齩人。
韓獹逐塊。米聞此語。
即省前謬。遽出朗笑曰。
我會也。我會也。公曰。
會即不無。你試道看。
米曰。請常侍舉。公乃竪起一隻筯。
米曰。這野狐精。公曰。
這漢徹也。 ^449b24

○問僧。一切眾生。
還有佛性也無。曰有。
公指壁上#CB15148;狗子曰。
這箇還有也無。僧無對。
公自代曰。看齩著汝。
other:: 
## 五世

other:: 
### 西塔光穆禪師
西塔光穆禪師 ^449b38

僧問。祖意教意。是同是別。
師曰。同別且置。汝道瓶觜裡。
甚麼物出來入去。
other:: 
### 南塔光湧禪師
南塔光湧禪師 ^449b44

少甚俊敏。依仰山剃度。
北遊謁臨濟。復歸侍山。
山曰。汝來作甚麼。
師曰。禮覲和尚。山曰。
還見和尚麼。師曰見。
山曰。和尚何似驢。
師曰。某甲見和尚亦不似佛。
山曰。若不似佛。似箇甚麼。
師曰。若有所似。與驢何別。
山大驚曰。凡聖兩忘。
情盡體露。吾以此驗人二十年。
無決了者。子保任之。
山每指謂人曰。此子肉身佛也。 ^449b48

○僧問。真佛住在何處。
師曰。言下無相。也不在別處。 ^449c12

【頌】師向火次。有僧來參。
師曰。一言說盡山河。
僧便問。如何是一言。
師以火筯插向爐邊。
却收舊處。
other:: 
### 霍山景通禪師
霍山景通禪師 ^449c14

【頌】初參仰山。山閉目坐。
師乃翹起右足曰。
如是如是。西天二十八祖亦如是。
中華六祖亦如是。
和尚亦如是。景通亦如是。
仰山起來打四藤條。
師因此自稱集雲峰下四藤條。
師曾到霍山和尚處。
自稱集雲峰下四藤條。
天下大禪佛。參霍山喚維那打鐘著。
師驟步而去。
other:: 
### 無著文喜禪師
無著文喜禪師〔喜禾人也〕 ^449c20

【評】【頌】往五臺山華嚴寺。
至金剛窟禮謁。遇一老翁牽牛而行。
邀師入寺。翁呼均提。
有童子應聲出迎。
翁縱牛。引師陞堂。
堂宇皆耀金色。翁踞牀。
指繡墩命坐。翁曰。
近自何來。師曰南方。
翁曰。南方佛法。如何住持。
師曰。末法比丘。少奉戒律。
翁曰。多少眾。師曰。
或三百。或五百。師却問。
此間佛法如何住持。
翁曰。龍蛇混雜。凡聖同居。
師曰。多少眾。翁曰。
前三三。後三三。〔評舉〕翁呼童子致茶。
并進酥酪。師納其味。
心意豁然。翁拈起玻璃盞問曰。
南方還有這箇否。
師曰無。翁曰。尋常將甚麼喫茶。
師無對。師覩日色稍晚。
遂問翁。擬投一宿得否。
翁曰。汝有執心在。
不得宿。師曰。某甲無執心。
翁曰。汝曾受戒否。
師曰。受戒久矣。翁曰。
汝若無執心。何用受戒。
師辭退。翁令童子相送。
師問童子。前三三。
後三三。是多少。童召大德。
師應諾。童曰。是多少。
師復問曰。此為何處。
童曰。此金剛窟般若寺也。
師悽然。悟彼翁者即文殊也。
不可再見。即稽首童子。
願乞一言為別。童說偈曰。
面上無嗔供養具。
口裏無嗔吐妙香。
心裏無嗔是珍寶。
無垢無染是真常。
言訖。均提與寺俱隱。 ^449c34

【頌】咸通三年參仰山。
頓了心契。令充典座。
文殊甞現於粥鑊上。
師以攪粥篦便打曰。
文殊自文殊。文喜自文喜。
殊乃說偈曰。苦瓠連根苦。
甜瓜徹蒂甜。修行三大劫。
却被老僧嫌。 ^450a22

○一日有異僧來。
求齋食。師減己分饋之。
仰山預知。問曰。適來果位人至。
汝給食否。師曰。輟己回施。
仰曰。汝大利益。
other:: 
### 五觀順支禪師
五觀順支禪師 ^450a28

僧問。以字不成。八字不是。
是甚麼字。師作圓相示之。
other:: 
### 南禪無染禪師
南禪無染禪師 ^450a34

僧問。無句之句。師還答也無。
師曰。從來祇明恁麼事。
曰畢竟如何。師曰。
且問看。
other:: 
### 大安清幹禪師
大安清幹禪師 ^450a38

僧問。從上諸聖。從何而證。
師乃斫額。 ^450a42

○問如何是祖師西來意。
師曰。羊頭車子推明月。
other:: 
### 雙溪田道者
雙溪田道者 ^450a44

僧問。如何是啐#CB10437;之機。
師以手作#CB10437;勢。 ^450a46

○問如何是西來意。
師曰。甚麼處得箇問頭來。
other:: 
### 洪州米嶺和尚
洪州米嶺和尚 ^450a48

常語曰。莫過於此。
僧問。未審是甚麼莫過於此。
師曰。不出是。僧後問長慶。
為甚麼不出是。慶曰。
汝擬喚作甚麼。
other:: 
### 雙峰古禪師
雙峰古禪師 ^450b2

本業講經。因參先雙峰。
峰問。大德甚麼處住。
曰城裏。峰曰。尋常還思老僧否。
曰常思和尚。無由禮覲。
峰曰。祇這思底便是大德。
師從此領旨。即罷講席。
侍奉數年。後到石霜。
但隨眾而已。更不參請。
眾謂古侍者。甞受雙峰印記。
往往聞於石霜。霜欲詰其所悟。
而未得其便。師因辭去。
霜將拂子送出門首。
召曰古侍者。師回首。
霜曰。擬著即差。是著即乖。
不擬不是。亦莫作箇會。
除非知有。莫能知之。
好去好去。師應喏喏。
即前邁。
other:: 
## 六世

other:: 
### 資福如寶禪師
資福如寶禪師 ^450b8

【評】【頌】因陳操尚書來。
師畫一圓相。操曰。
弟子與麼來。早是不著便。
更畫圓相。師於中著一點。
操曰。將謂是番舶主。
師便歸方丈閉却門〔會元無出〕增收僧問。
如何是一塵入正受。
師作入定勢。曰如何是諸塵三昧起。
師曰。汝問阿誰。 ^450b26

○師有時坐良久。
周視左右曰會麼。
眾曰不會。師曰。不會即謾汝去也。 ^450b34

○問如何是玄旨。
師曰。汝與我掩却門。
other:: 
### 芭蕉慧清禪師
芭蕉慧清禪師 ^450b36

【頌】上堂。拈拄杖示眾曰。
你有拄杖子。我與你拄杖子。
你無拄杖子。我奪你拄杖子。
靠拄杖下座。 ^450b40

○上堂。如人行次。
忽遇前面萬丈深坑。
背後野火來逼。兩畔是荊棘叢林。
若也向前。則墮坑壍。
若也退後。則野火燒身。
若也轉側。則被荊棘林礙。
當與麼時。作麼生免得。
若也免得。合有出身之路。
若免不得。墮身死漢。 ^450b44

○僧問。如何是自己。
師曰。望南看北斗。
【頌】問如何是透法身句。
師曰。一不得問。二不得休。
曰學人不會。師曰。
第三度來。與汝相見。
other:: 
### 清化全怤禪師
清化全怤禪師 ^450c4

初參南塔。塔問。從何而來。
師曰鄂州。塔曰。鄂州使君名甚麼。
師曰。化下不敢相觸忤。
曰此地道不畏。師曰。
大丈夫何必相試。
塔囅然而笑。遂乃印可。 ^450c10

○僧問。如何是正法眼。
師曰。我却不知。曰和尚為甚麼不知。
師曰。不可青天白日尿牀也。
師後還故國。錢氏文穆王。
特加禮重。忠獻王賜紫方袍。
師不受。王改以衲衣。
仍號純一禪師。師曰。
吾非飾讓也。慮後人倣吾而逞欲耳。
other:: 
### 黃連義初禪師
黃連義初禪師 ^450c16

廣主劉氏。嚮師道化。
請入府內說法。僧問。
人王與法王相見時如何。
師曰。兩鏡相照。萬象歷然。
曰法王心要。達磨西來。
五祖付與曹谿。自此不傳衣鉢。
未審碧玉堦前。將何付囑。
師曰。石羊水上行。
木馬夜翻駒。曰恁麼則我王有感。
萬國歸朝。師曰。時人盡唱太平歌。
other:: 
## 七世

other:: 
### 資福貞邃禪師
資福貞邃禪師 ^450c26

上堂。隔江見資福剎竿。
便回去。脚根下好與三十棒。
況過江來。時有僧纔出。
師曰。不堪共語。 ^450c38

【頌】僧問。如何是古人歌。
師作此○相示之。
other:: 
### 芭蕉繼徹禪師
芭蕉繼徹禪師 ^450c42

初參風穴。穴問。如何是正法眼。
師曰。泥彈子。穴異之。
次謁先芭蕉。蕉上堂。
舉仰山道。兩口一無舌。
此是吾宗旨。師豁然有省。
住後僧問。如何是林谿境。
師曰。有山有水。曰如何是境中人。
師曰。三門前。佛殿後。 ^450c44

【頌】問有一人不舍生死。
不證涅槃。師還提携也無。
師曰。不提携。曰為甚麼不提携。
師曰。林溪粗識好惡。 ^451a4

○問寂寂無依時如何。
師曰。未是衲僧分上事。
曰如何是衲僧分上事。
師曰。要行即行。要坐即坐。
師有偈曰。芭蕉的旨。
不挂唇齒。木童唱和。
石人側耳。
other:: 
### 承天辭確禪師
承天辭確禪師 ^451a8

僧問。學人有一隻箭。
射即是。不射即是。
師曰。作麼生是闍黎箭。
僧便喝。師曰。這箇是草箭子。
曰如何是和尚箭。
師曰。禁忌須屈指。
禱祈便扣牙。 ^451a14

○問眾罪如霜露。
慧日能消除時如何。
師曰。亭臺深夜雨。
樓閣靜時鐘。曰為甚麼因緣會遇時。
果報還自受。師曰。
管筆能書。片舌解語。 ^451a20

○問如何是第一義。
師曰。羣峯穿海去。
滴水下巖來。 ^451a24

〔會元九卷終〕
other:: 
# 青原法眼宗
青原法眼宗
other:: 
## 八世

other:: 
### 清涼文益禪師
清涼文益禪師〔諡大法眼〕 ^451a26

弱齡稟具於越州開元寺。
屬律匠希覺師。盛化于明州鄮山育王寺。
師往預聽習。究其微旨。
復傍探儒典。遊文雅之場。
覺師目為我門之游夏也。
師以玄機一發。雜務俱捐。
振錫南邁。抵福州參長慶。
不大發明。 ^451a30

【頌】後同紹修法進三人。
欲出嶺。過地藏院阻雪。
少憩附爐次。藏問。
此行何之。師曰。行脚去。
藏曰。作麼生是行脚事。
師曰不知。藏曰。不知最親切。
又同三人舉肇論。
至天地與我同根處。
藏曰。山河大地。與上座自己。
是同是別。師曰別。
藏竪起兩指。師曰同。
藏又竪起兩指。便起去。
雪霽辭去。藏門送之。
問曰。上座。尋常說三界唯心。
萬法唯識。乃指庭下片石曰。
且道此石在心內。
在心外。師曰。在心內。
藏曰。行脚人。著甚麼來由。
安片石在心頭。師窘無以對。
即放包依席下。求決擇。
近一月餘。日呈見解。
說道理。藏語之曰。
佛法不恁麼。師曰。
某甲詞窮理絕也。
藏曰。若論佛法。一切現成。
師於言下大悟。 ^451a38

【頌】子方上座自長慶來。
師舉長慶偈問曰。
作麼生是萬象之中獨露身。
子方舉拂子。師曰。
恁麼會。又爭得。曰和尚尊意如何。
師曰。喚甚麼作萬象。
曰古人不撥萬象。
師曰。萬象之中獨露身。
說甚麼撥不撥。子方豁然悟解。
述偈投誠。自是諸方會下。
有存知解者。翕然而至。
始則行行如也。師微以激發。
皆漸而服膺。海參之眾。
常不減千計。 ^451b12

○上堂。大眾立久。
乃謂之曰。祇恁麼便散去。
還有佛法道理也無試說看。
若無。又在這裏作麼。
若有大市裏。人叢處亦有。
何須到這裏。諸人各曾看還源觀。
百門義海。華嚴論。
涅槃經。諸多#CB15081;子。
阿那箇教中。有這箇時節。
若有試舉看。莫是恁麼經裏。
有恁麼語是此時節麼。
有甚麼交涉。所以道。
微言滯於心首。甞為緣慮之場。
實際居於目前。翻為名相之境。
又作麼生得翻去。
若也翻去。又作麼生得正去。
還會麼。莫祇恁麼念筞子。
有甚麼用處。僧問。
如何披露。即得與道相應。
師曰。汝幾時披露。
即與道不相應。 ^451b24

○問六處不知音時如何。
師曰。汝家眷屬一羣子。
師又曰。作麼生會。
莫道恁麼來問。便是不得。
汝道六處不知音。
眼處不知音。耳處不知音。
若也根本是有。爭解無得。
古人道。離聲色著聲色。
離名字著名字。所以無想天。
修得經八萬大劫。
一朝退墮諸事儼然。
葢為不知根本真實次第。
修行三生六十劫。
四生一百劫。如是直到三祇果滿。
它古人猶道。不如一念緣起無生。
超彼三乘權學等見。
又道。彈指圓成八萬門。
剎那滅却三祇劫。
也須體究。若如此。
用多少氣力。 ^451b44

○問十二時中如何行履。
即得與道相應。師曰。
取捨之心成巧偽。 ^451c14

【頌】問聲色兩字。甚麼人透得。
師却謂眾曰。諸上座。
且道這箇僧。還透得也未。
若會此僧問處。逶聲色也不難。 ^451c16

○問求佛知見。何路最徑。
師曰。無過此。 ^451c20

○上堂。出家人但隨時及節便得。
寒即寒。熱即熱。欲知佛性義。
當觀時節因緣。古今方便不少。
不見石頭和尚。因看肇論云。
會萬物為己者。其唯聖人乎。
他家便道。聖人無己靡所不己。
有一片言語。喚作參同契。
末上云竺土大僊心。
無過此語也。中間也祇隨時說話。
上座。今欲會萬物為自己去。
葢為大地。無一法可見。
它又囑云。光陰莫虗度。
適來向上座道。但隨時及節便得。
若也移時失候。即是虗度光陰。
於非色中作色解。
上座。於非色中作色解。
即是移時失候。且道色作非色解。
還當不當。上座。若恁麼會。
便是沒交涉。正是痴狂兩頭走。
有甚麼用處。上座。
但守分隨時過好。
珍重。 ^451c22

【頌】師問修山主。毫釐有差。
天地懸隔。兄作麼生會。
修曰。毫釐有差。天地懸隔。
師曰。恁麼會。又爭得。
修曰。和尚如何。師曰。
毫釐有差。天地懸隔。
修便禮拜。。 ^451c44

○師與悟空禪師向火。
拈起香匙問曰。不得喚作香匙。
兄喚作甚麼。空曰香匙。
師不肯。空後二十餘日。
方明此語。 ^452a4

【頌】僧問。承教有言。
從無住本。立一切法。
如何是無住本。形興未質。
名起未名。 ^452a8

【頌】僧參次。師指簾。
時有二僧同去捲。
師曰。一得一失。 ^452a12

【頌】問僧甚處來。曰泗州禮拜大聖來。
師曰。今年大聖出塔否。
曰出。師却問傍僧曰。
汝道伊到泗州不到。 ^452a14

○師問寶資長老。
古人道山河無隔礙。
光明處處透。且作麼生是處處透底光明。
資曰。東畔打鑼聲。 ^452a18

○師指竹問僧。還見麼。
曰見。師曰。竹來眼裡。
眼到竹邊。曰總不恁麼。 ^452a22

○問如何是第二月。
師曰。森羅萬象。曰如何是第一月。
師曰。森羅萬象。 ^452a24

【頌】師指凳子曰。識得凳子周匝有餘〔雲門云。
識得凳子。天地懸殊〕。 ^452a26

○師一日與李王論道罷。
同觀牡丹花。王命作偈。
師即賦曰。擁毳對芳叢。
由來趣不同。髮從今日白。
花是去年紅。艶冶隨朝露。
馨香逐晚風。何須待零落。
然後始知空。王頓悟其意。 ^452a28

○師頌三界唯心曰。
三界唯心。萬法唯識。
唯識唯心。眼聲耳色。
色不到耳。聲何觸眼。
眼色耳聲。萬法成辦。
萬法匪緣。豈觀如幻。
山河大地。誰堅誰變。 ^452a36

○頌華嚴六相義曰。
華嚴六相義。同中還有異。
異若異於同。全非諸佛意。
諸佛意總別。何曾有同異。
男子身中入正定。
女子身中不留意。
不留意。絕名字。萬象明明無理事。 ^452a40

【評】【頌】僧慧超問如何是佛。
師曰。汝是慧超。僧於是悟入【增收】〔按會元。
慧超即歸宗#CB15081;真禪師也。
初名慧超。考之實矣。
今依頌古收在此〕。
other:: 
## 九世

other:: 
### 天台德韶國師
天台德韶國師 ^452a48

首謁投子見同禪師。
次謁龍牙。乃問。雄雄之尊為甚麼近之不得。
牙曰。如火與火。師曰。
忽遇水來。又作麼生。
牙曰去。汝不會我語。 ^452b4

【頌】師又問。天不葢。
地不載。此理如何。
牙曰。道者合如是。
師經十七次問。牙祇如此答。
師竟不諭旨。再請垂誨。
牙曰。道者汝已後自會去。
師後於通玄峰澡浴次。
忽省前話。遂具威儀。
焚香遙望龍牙禮拜曰。
當時若向我說。今日決定罵也。 ^452b8

【頌】師問踈山。百匝千重是何人境界。
山曰。左搓芒繩縛鬼子。
師曰。不落古今請師說。
曰不說。師曰。為甚麼不說。
曰箇中不辯有無。
師今善說。山駭之。
如是歷參五十四員善知識。
皆法緣未契。最後至臨川謁法眼。
眼一見。深器之。師以徧涉叢林。
亦倦於參問。但隨眾而已。 ^452b18

【頌】一日法眼上堂。
僧問。如何是曹源一滴水。
眼曰。是曹源一滴水。
僧惘然而退。師於坐側。
豁然開悟平生凝滯。
渙若冰釋。遂以所悟。
聞于法眼。眼曰。汝向後當為國王所師。
致祖道光大。吾不如也。
自是諸方異唱。古今玄鍵。
與之決擇。不留微迹。 ^452b28

○尋回本道。遊天台山。
覩智者顗禪師遺蹤。
有若舊居。師復與智者同姓。
時謂之後身也。初止白沙。
時忠懿王為王子時。
刺台州。嚮師之名。
延請問道。師謂曰。
他日為霸主。無忘佛恩。
漢乾祐元年戊申。
王嗣國位。遣使迎之。
伸弟子之禮。有傳天台智者教羲寂者。
〔即螺溪也〕屢言于師曰。
智者之教。年祀浸遠。
慮多散落。今新羅國。
其本甚備。自非和尚慈力。
其孰能致之乎。師於是聞于王。
王遣使及賷師之書。
往彼國。繕寫備足而回。
迄今盛行于世矣。 ^452b36

○上堂。古聖方便。
猶如河沙。祖師道非風旛動。
仁者心動。斯乃無上心印法門。
我輩是祖師門下客。
合作麼生會祖師意。
莫道風旛不動汝心妄動。
莫道不撥風幡。就風幡通取。
莫道風幡動處是甚麼。
有云附物明心。不須認物。
有云色即是空。有云非風幡動。
應須妙會。如是解會。
與祖師意旨。有何交涉。
既不許如是會。諸上座便合知悉。
若於這裏徹底悟去。
何法門而不明。百千諸佛方便。
一時洞了。更有甚麼疑情。
所以古人道。一了千明。
一迷萬惑。上座。豈是今日會得一則。
明日又不會也。莫是有一分向上事難會。
有一分下劣凡夫不會。
如此見解。設經塵劫。
祇自勞神乏思。無有是處。 ^452c6

○僧問。一切山河大地。
從何而起。師曰。此問從何而來。 ^452c28

○問。如何是轉物即同如來。
師曰。汝喚甚麼作物。
曰恁麼則同如來也。
師曰。莫作野干鳴。 ^452c30

【頌】問三世諸佛不知有。
狸奴白牯却知有。
既是三世諸佛。為甚麼却不知有。
師曰。却是你知有。
曰狸奴白牯。為甚麼却知有。
師曰。你甚麼處見三世諸佛。 ^452c34

○問一花開五葉。
結果自然成。如何是一花開五葉。
師曰。日出月明。曰如何是結果自然成。
師曰。天地皎然。 ^452c40

○上堂。大凡言句。
應須絕滲漏始得。
時有僧問。如何是絕滲漏底句。
師曰。汝口似鼻孔。
問如何是不證一法。
師曰。待言語在。曰如何是證諸法。
師曰。醉作麼。乃曰。
祇如山僧恁麼對它。
諸上座作麼生體會。
莫是真實相為麼。
莫是正恁麼時。無一法可證麼。
莫是認伊來處麼。
莫是全體顯露麼。
莫錯會好。如此見解。
喚作依草附木。與佛法天地懸隔。
假饒答話揀辯如懸河。
祇或得箇顛倒知見。
若祇貴答話揀辯。
有甚麼難。但恐無益於人。
翻成賺悞。如上座從前所學。
揀辯問答。記持說道理極多。
為甚麼疑心不息。
聞古聖方便。特地不會。
祇為多虗少實。上座。
不如從脚跟下。一時#CB15111;破看。
是甚麼道理。有多少法門與上座作疑求解。
始知從前所學底事。
祇是生死根源。陰界裡活計。
所以古人道。見聞不脫。
如水裏月。無事珍重。 ^452c44

【頌】示眾曰。通玄峯頂。
不是人間。心外無法。
滿目青山〔法眼聞云。
即此一偈。可起吾宗〕。 ^453a24

○上堂。僧問。承古有言。
若人見般若。即被般若縛。
若人不見般若。亦被般若縛。
既見般若。為甚麼却被縛。
師曰。你道般若見甚麼。
曰不見般若。為甚麼亦被縛。
師曰。你道般若甚麼處不見。
乃曰。若見般若。不名般若。
不見般若。亦不名般若。
且作麼生說見不見。
所以古人道。若欠一法。
不成法身。若剩一法。
不成法身。若有一法。
不成法身。若無一法。
不成法身。此是般若之真宗也〔云云〕。 ^453a26

○上堂。佛法現成。
一切具足。豈不見道。
圓同太虗。無欠無餘。
若如是也。且誰欠誰剩。
誰是誰非。誰是會者。
誰是不會者。所以道東去亦是上座。
西去亦是上座。南去亦是上座。
北去亦是上座。因甚麼得成東西南北。
若會得。自然見聞覺知路絕。
一切諸法現前。何故如此。
為法身無相觸目皆形。
般若無知。對緣而照。
一時徹底會取好。
諸上座。出家兒合作麼生。
此是本有之理。未為分外。
識心達本源。故名為沙門。
若識心皎皎地。實無絲毫障礙。
上座久立。珍重。 ^453a40

○上堂。僧問。承師有言。
九天擎玉印。七佛兆前心。
如何是印。師曰。不露文。
曰如何是心。師曰。
你名安嗣。乃曰。法界性海。
如函如葢。如鉤如鎻。
如金與金。位位皆齊。
無纖毫參差。不相混濫。
非一非異。非同非別。
若歸實地去。法法皆到底。
不是上來問箇如何若何便是。
不問時便非。在長連牀上座時是有。
不坐時是無。祇如諸方老宿言教在世。
如恒河沙。如來一大藏經。
卷卷皆說佛理。句句盡言佛心。
因甚麼得不會去。
若一向織絡言教。
意識解會。饒上座經塵沙劫。
亦不能得徹。此喚作顛倒知見。
識心活計。並無得力處。
此葢為脚跟下不明。
若究盡諸佛法源。
河沙大藏。一時現前。
不欠絲毫。不剩絲毫。
諸佛時常出世。時常說法度人。
未曾間歇。乃至猿啼鳥呌。
草木叢林。常助上座發機。
未有一時不為上座。
有如是奇特處可惜許。
諸上座。大家究取。
令法久住世間。增益人天壽命。
國王安樂。無事珍重。 ^453b10

○上堂。舉古者道。
吾有一言。天上人間。
若人不會。綠水青山。
且作麼生是一言底道理。
古人語須是曉達始得。
若是將言而名於言。
未有箇會處。良由究盡諸法根蔕。
始會一言。不是一言半句。
思量解會。喚作一言。
若會言語道斷。心行處滅。
始到古人境界。亦不是閉目藏睛。
暗中無所見。喚作言語道斷。
且莫賺會。佛法不是這箇道理。
要會麼。假饒經塵沙劫說。
亦不曾有半句到諸上座。
經塵沙劫不說。亦未曾欠少半句。
應須徹底會去始得。
若如是斟酌名言。
空勞心力。並無用處。
與諸上座。共相證明。
後學初心。速須究取。
久立珍重。 ^453b40

○上堂。其略云。應須徹底明達始得。
不是問一則語。記一轉話。
巧作道理。風雲水月。
四六八對。便當佛法。
莫自賺。諸上座。究竟無益。
other:: 
### 清涼泰欽禪師
清涼泰欽禪師 ^453c12

生而知道。辯才無礙。
入法眼之室。海眾歸之。
僉曰敏匠。初住洪州雙林院。
開堂日。指法座曰。
此山先代尊宿。曾說法來。
此座高廣。不才何陞。
古昔有言。作禮須彌燈王如來。
乃可得坐。且道須彌燈王如來。
今在何處。大眾要見麼。
一時禮拜。便陞座。
良久曰。大眾祇如此也。
還有會處麼。僧問。
如何是雙林境。師曰。
#CB15148;也#CB15148;不成。
曰如何是境中人。
師曰。且去。境也未識。
且討人。
other:: 
### 靈隱清聳禪師
靈隱清聳禪師 ^453c20

初參法眼。眼指雨謂師曰。
滴滴落在上座眼裏。
師初不諭旨。後因閱華嚴感悟。
承眼印可。 ^453c36

○上堂。十方諸佛。
常在汝前。還見麼。
若言見。將心見。將眼見。
所以道。一切法不生。
一切法不滅。若能如是解。
諸佛常現前。又曰。
見色便見心。且喚甚麼作心。
山河大地。萬象森羅。
青黃赤白。男女等相。
是心不是心。若是心。
為甚麼却成物象去。
若不是心。又道見色便見心。
還會麼。祇為迷此而成顛倒。
種種不同。於無同異中。
強生同異。且如今直下承當。
頓豁本心。皎然無一物可作見聞。
若離心別求解脫者。
古人喚作迷波討源。
卒難曉悟。僧問。根塵俱泯。
為甚麼事理不明。
師曰。事理且從。喚甚麼作俱泯底根塵。 ^453c40

○問無明實性即佛性。
如何是佛性。師曰。
喚甚麼作無明。 ^454a10

○問如何是摩訶般若。
師曰。雪落茫茫。僧無語。
師曰會麼。曰不會。
師示偈曰。摩訶般若。
非取非捨。若人不會。
風寒雪下。
other:: 
### 歸宗義柔禪師
歸宗義柔禪師 ^454a12

開堂陞座。維那白椎曰。
法筵龍象眾。當觀第一義。
師曰。若是第一義。
且作麼生觀。恁麼道落在甚麼處。
為復是觀。為復不許人觀。
先德上座。共相證明。
後學初心。莫喚作返問語。
倒靠語。有疑請問。
僧問。諸佛出世。說法度人。
感天動地。和尚出世。
有何祥瑞。師曰。人天大眾前寐語作麼。 ^454a20

○問僧。看甚麼經。
曰寶積經。師曰。既是沙門。
為甚麼看寶積經僧無語。
師代云。古今用無極。
other:: 
### 百丈道恒禪師
百丈道恒禪師 ^454a30

參法眼。因請益外道問佛。
不問有言。不問無言。
敘語未終。眼曰住住。
汝擬向世尊良久處會那。
師從此悟入。 ^454a36

○僧問。古人有言。
釋迦與我同參。未審參見何人。
師曰。唯有同參方知。
曰未審此人如何親近。
師曰。恁麼則你不解參也。 ^454a40

○問如何是百丈為人一句。
師曰。若到諸方。總須問過。
乃曰。實是無事。諸人各各是佛。
更有何疑。得到這裡。
古人道十方同聚會。
箇箇學無為。此是選佛場。
心空及第歸。且作麼生是心空。
不是那裡閉目冷坐是心空。
此正是意識想解。
上座要會心空麼。
但且識心。便見心空。
所以道過去已過去。
未來更莫算。兀然無事坐。
何曾有人喚。設有人喚。
上座應它好。不應它好。
若應他。阿誰喚上座。
若不應他。又不患聾也。
三世體空。且不是木頭也。
所以古人道。心空得見法王。
還見法王麼也祇是老病僧。
又莫道渠自伐好。
珍重。 ^454a44

○僧舉人問玄沙。
三乘十二分教即不問。
如何是祖師西來意。
沙曰。三乘十二分教不要。
某甲不會。請師為說。
師曰。汝實不會。曰實不會。
師示偈曰。不要三乘要祖宗。
三乘不要與君同。
君今欲會通宗旨。
後夜#CB05538;啼在亂峰。 ^454b16

○上堂。諸上座。適來從僧堂裡出來。
脚未跨門限。便回去。
已是重說偈言了也。
更來這裡。不可重重下切脚也。
古人云。參它不如自參。
所以道森羅萬象。
是善財之宗師。業惑塵勞。
乃普賢之境界。若恁麼參得。
與善財同參。若不肯與麼參。
却歸堂向火。參取勝熱婆羅門。
珍重。 ^454b24

○上堂。眾纔集。便曰喫茶去。
或時眾集。便曰珍重。
或時眾集。便便曰歇。
後又頌曰。百丈有三訣。
喫茶珍重歇。直下便承當。
敢保君未徹。
other:: 
### 杭州永明道潛禪師
杭州永明道潛禪師 ^454b34

【頌】初謁法眼。眼問曰。
子於參請外。看甚麼經。
師曰。華嚴經。眼曰。
總別同異成壞六相。
是何門攝屬。師曰。
文在十地品中。據理則世出世間一切法。
皆具六相也。眼曰。
空還具六相也無。
師懵然無對。眼曰。
汝問我。我道向汝。
師乃問。空還具六相也無。
眼曰空。師於是開悟。
踊躍禮謝。眼曰。子作麼生會。
師曰空。眼然之。 ^454b42

○因四眾士女入院。
眼問師曰。律中道。
隔壁聞釵釧聲。即名破戒。
現覩金銀合雜。朱紫駢闐。
是破戒不是破戒。
師曰。好箇入路。眼曰。
子向後有五百毳徒。
為王侯所重在。師尋禮辭。
駐錫於衢州古寺。
閱大藏經。忠懿王命入府。
受菩薩戒。署慈化定慧禪師。
建大伽藍。慧日永明。
請居之。 ^454c6

○上堂。佛法顯然。
因甚麼却不會。諸上座。
欲會佛法。但問張三李四。
欲會世法。則參取古佛叢林。
無事久立。 ^454c16

○僧問。達磨西來。
傳個甚麼。師曰。傳箇冊子。
曰恁麼則心外有法去也。
師曰。心內無法。
other:: 
### 杭州報恩慧朗禪師
杭州報恩慧朗禪師 ^454c20

三學精練。志探玄旨。
在天台山白沙卓庵。
有朋彥上座。博學強記。
來訪師。敵論宗乘。
師曰。言多去道轉遠。
今有事借問。祇如從上諸聖。
及諸先德。還有不悟者也無。
彥曰。若是諸聖先德。
豈有不悟者哉。師曰。
一人發真歸源。十方虗空悉皆消殞。
今天台山嶷然。如何得消殞去。
彥不知所措。自是它宗泛學。
來者皆服膺矣。 ^454c26

○上堂。諸人還委悉麼。
莫道語默動靜。無非佛事好。
且莫錯會。 ^454c38

○天龍禪師問曰。
一切諸佛。及諸佛法。
皆從此經出。未審此經。
從何而出。師曰。道甚麼。
天龍擬進語。師曰。
過也。
other:: 
### 金陵報慈行言導師
金陵報慈行言導師 ^454c40

上堂。凡行脚人參善知識。
到一叢林。放下缾鉢。
可謂行菩薩道。能事畢矣。
何用更來這裡。舉論真如涅槃。
此是非時之說。然古之有言。
譬如披沙識寶。沙礫若除。
真金自現。便喚作常住世間具足僧寶。
亦如一味之雨。一般之地。
生長萬物。大小不同。
甘辛有異。不可道地與雨。
有大小之名也。所以道。
方即現方。圓即現圓。
何以故爾。法無偏正。
隨相應現。喚作對現色身。
還見麼。若不見也。
莫閑坐地。 ^454c46

○師聞鳩子呌。問僧甚麼聲。
曰鳩子聲。師曰。欲得不招無間業。
莫謗如來正法輪。 ^455a12

○上堂。此日英賢共會。
海會同臻。諒惟佛法之趣。
無不備矣。若是英鑒之者。
不須待言也。然言之本無。
何以默矣。是以森羅萬象。
諸佛洪源。顯明則海印光澄。
冥昧則情迷自惑。
苟非通心上士。逸格高人。
則何以於諸塵中。
發揚妙極。卷舒物象。
縱奪森羅。示生非生。
應滅非滅。生滅洞已。
乃曰真常。言假則影散千途。
論真則一空絕迹。
豈可以有無生滅而計之者哉。
other:: 
### 崇壽契稠禪師
崇壽契稠禪師 ^455a16

上堂。僧問。四眾諦觀第一義。
如何是第一義。師曰。
何勞更問。乃曰。大眾。
欲知佛性義。當觀時節因緣。
作麼生是時節因緣。
上座。如今便散去。
且道有也未。若無。
因甚麼便散去。若有。
作麼生是第一義。
上座。第一義現成。
何勞更觀。恁麼顯明得。
佛性常照。一切法常住。
若見有法常住。猶未是法之真源。
作麼生是法之真源。
上座。不見古人道。
一人發真歸源。十方虗空悉皆消殞。
還有一法為意解麼。
古人有如是大事因緣。
依而行之即是。何勞長老多說。
眾中有未知者。便請相示。 ^455a32

○問如何是佛。師曰。
如何是佛。曰如何領解。
師曰。領解即不是。
other:: 
### 報恩法安禪師
報恩法安禪師 ^455b2

初住曹山。上堂。知幻即離。
不作方便。離幻即覺。
亦無漸次。諸上座。
且作麼生會不作方便。
又無漸次。古人意在甚麼處。
若會得。諸佛常現前。
若未會。莫向圓覺經裡討。
夫佛法。亘古亘今。
未甞不現前。諸上座。
一切時中咸承此威光。
須具大信根。荷擔得起始得。
不見佛讚猛利底人。
堪為器用。亦不賞他向善久修淨業者。
要似他廣額兇屠。
拋下操刀。便證阿羅漢果。
直須恁麼始得。所以長者道。
如將梵位。直授凡庸。
other:: 
### 雲居清錫禪師
雲居清錫禪師 ^455b6

僧問。如何是雲居境。
師曰。汝喚甚麼作境。
曰如何是境中人。
師曰。適來向汝道甚麼。
other:: 
### 正勤希奉禪師
正勤希奉禪師 ^455b24

上堂。古聖道圓同太虗。
無欠無餘。又道一一法。
一一宗。眾多法。一法宗。
又道起唯法起。滅唯法滅。
又道起時不言我起。
滅時不言我滅。據此說話。
屈滯久在叢林上座。
若是初心兄弟。且須體道。
人身難得。正法難聞。
莫同等閒。施主衣食。
不易消遣。若不明道個個盡須還它。
上座。要會道麼。珍重。 ^455b28

○僧問。古人有言。
山河大地。是汝真善知識。
如何得山河大地為善知識去。
師曰。汝喚甚麼作山河大地。
other:: 
### 羅漢智依禪師
羅漢智依禪師 ^455b38

上堂。盡十方世界無一微塵許法與汝作見聞覺知。
還信麼。然雖如此。
也須悟始得。莫將為等閒。
不見道單明自己。
不悟目前。此人祇具一隻眼。
還會麼。僧問。纖塵不立。
為甚麼。好醜現前。
師曰。分明記取。別處問人。
other:: 
### 章義道欽禪師
章義道欽禪師 ^455b44

初住棲賢。上堂。道遠乎哉觸事而真。
聖遠乎哉。體之則神。
我尋常示汝。何不向衣鉢下坐地。
直下參取。須要上來討個甚麼。
既上來。我即事不獲已。
便舉古德少許方便。
抖擻些子龜毛兔角。
解落向汝。諸上座。
欲得省要。僧堂裡。
三門下。寮舍裡。參取好。
還有會處也未。若有會處。
試說看。與上座證明。
僧問如何是棲賢境。
師曰。棲賢有甚麼境。 ^455c6

○江南國主。請居章義道場。
上堂。總來這裡立作甚麼。
善知識如河沙數。
常與汝為伴。行住坐臥。
不相捨離。但長連牀上穩坐地。
十方善知識自來參上座。
何不信取。作得如許多難易。
他古聖嗟見今時人不奈何。
乃曰。傷夫。人情之惑久矣。
目對真而不覺。此乃嗟汝諸人。
看却不知。且道看却甚麼不知。
何不體察古人方便。
祇為信之不及。致得如此。
諸上座。但於佛法中留心。
無不得者。無事體道去。
便下座。
other:: 
### 報恩#CB05084;逸禪師
報恩#CB05084;逸禪師 ^455c18

江南國主請居上院。
上堂。顧視大眾曰。
依而行之。即無累矣。
還信麼。如太陽赫弈皎然地。
更莫思量。思量不及。
設爾思量得及。喚作分限智慧。
不見先德云。人無心合道。
道無心合人。人道既合。
是名無事人。且自何是凡。
自何是聖。於此若未會。
可謂為迷情所覆。
便去離不得。迷時即有窒礙。
為對為待種種不同。
忽然省去。亦無所得。
譬如演若達多。認影迷頭。
豈不擔頭覓頭。然正迷之時。
頭且不失。及乎悟去亦不為得。
何以故。人迷謂之失。
人悟謂之得得失在於人。
何關於動靜。
other:: 
### 報慈文遂導師
報慈文遂導師 ^455c36

甞究首楞嚴。甄會真妄緣起。
本末精愽。於是節科注釋。
文句交絡。厥功既就。
謁于法眼。述己所業。
深符經旨。眼曰。楞嚴豈不是有八還義。
師曰。是。曰明還甚麼。
師曰。明還日輪。曰日還甚麼。
師懵然無對。眼誡令焚其所注之文。
師自此服膺請益。
始忘知解。 ^456a8

○金陵國主。署雷音覺海大導師。
問僧從甚麼處來。
曰曹山來。師曰。幾程到此。
曰七程。師曰。行却許多山林溪#CB00589;。
何者是汝自己。曰總是。
師曰。眾生顛倒。認物為己。
曰如何是學人自己。
師曰。總是乃曰諸上座。
各在此經冬過夏。
還有人悟自己也無。
山僧與汝證明。令汝真見。
不被邪魔所惑。僧問如何是學人自己。
師曰。好箇師僧眼。
目甚分明。
other:: 
### 羅漢守仁禪師
羅漢守仁禪師 ^456a18

僧眾晚參。師曰。物物本來無處所。
一輪明月印心池。
便歸方丈。 ^456a32

○住報恩上堂。報恩這裡。
不曾與人揀話。今日與諸上座。
揀一兩則話。還願樂麼。
諸上座。鶴脛長。鳧脛短。
甘草甜。黃檗苦。恁麼揀擇。
還愜雅意麼。諸上座。
莫是血脉不通。泥水有隔麼。
且莫錯會。珍重。 ^456a34

○僧問。如何是西來意。
師曰。喚甚麼作西來意。
曰恁麼則無西來也。
師曰。由汝口頭道。
other:: 
### 黃山良#CB05084;禪師
黃山良#CB05084;禪師 ^456a42

僧問。明鏡當臺。森羅為甚麼不現。
師曰。那裏當臺。曰爭奈即今何。
師曰。又道不現。
other:: 
### 報恩玄則禪師
報恩玄則禪師 ^456a46

【頌】初問青峯。如何是學人自己。
峯曰。丙丁童子來求火。
後謁法眼。眼問甚處來。
師曰青峯。眼曰。青峯有何言句。
師舉前話。眼曰。上座作麼生會。
師曰。丙丁屬火而更求火。
如將自己求自己。
眼曰與麼會。又爭得。
師曰。某甲祇與麼未審和尚如何。
眼曰。你問我。我與你道師問如何是學人自己。
眼曰。丙丁童子來求火。
師於言下頓悟。 ^456b2

○開堂日。李王與法眼俱在會。
僧問。龍吟霧起。虎嘯風生。
學人知是出世邊事。
到此為甚麼不會。
師曰。會取好。僧舉頭看師。
及看法眼。乃抽身入眾。
法眼與李王當時失色。
眼歸方丈。令侍者喚問話僧至。
眼曰。上座。適來問底話。
許你具眼。人天眾前。
何不禮拜葢覆却。
眼摵一坐具。其僧三日後。
吐光而終。 ^456b14

○上堂。諸上座。盡有常圓之月。
各懷真價之珍。所以月在雲中。
雖明而不照。智隱惑內。
雖真而不通。無事久立。 ^456b26

○僧問。如何是不動尊。
師曰。飛飛颺颺。
other:: 
### 淨德智筠禪師
淨德智筠禪師 ^456b30

上堂。從上諸聖。方便門不少。
大抵祇要諸仁者有個見處。
然雖未見。且不參差一絲#CB00993;許。
諸仁者亦未甞違背一絲髮許。
何以故。烜赫地顯露。
如今便會取。更不費一毫氣力。
還省要麼。說道毗盧有師法身有主。
斯乃抑揚。對機施設。
諸仁者。作麼生會對底道理。
若也會。且莫嫌他佛語。
莫重祖師。直下是自己眼明始得。 ^456b34

○上堂。夫欲慕道。
也須上上根器始得。
造次中下不易承當。
何以故。佛法非心意識境界。
上座。莫恁麼懱揳地。
他古人道沙門眼把定世界。
函葢乾坤。綿綿不漏絲髮。
所以諸佛讚歎。讚歎不及。
比喻比喻不及。道上座威光赫奕。
亘古亘今。幸有如是家風。
何不紹續取。為甚麼自生卑劣。
枉受辛勤。不能曉悟。
祇為如此。所以諸佛出興於世。
祇為如此。所以諸佛唱入涅槃。
祇為如此。所以祖師特地西來。
other:: 
### 高麗國慧炬國師
高麗國慧炬國師 ^456b46

一日國主請入王府。
上堂。師指威鳳樓示眾曰。
威鳳樓為諸上座舉揚了也。
還會麼。儻若會。且作麼生會。
若道不會。威鳳樓作麼生不會。
珍重。
other:: 
### 寶塔紹巖禪師
寶塔紹巖禪師 ^456c14

吳越王。命師開法。
上堂。山僧素寡知見。
本期閑放。念經待死。
豈謂今日大王勤重。
苦勉山僧。效諸方宿德。
施張法筵。然大王致請也。
祇圖諸仁者明心。
此外別無道理。諸仁者還明心也未。
莫不是語言談笑時。
凝然杜默時。參尋知識時。
道伴商略時。觀山翫水時。
耳目絕對時。是汝心否。
如上所解。盡為魔魅所攝。
豈曰明心。更有一類人。
離身中妄想外。別認徧十方世界。
含日月。包太虗。謂是本來真心。
斯亦外道所計。非明心也。
諸仁者。要會麼。心無是者。
亦是不是者。汝擬執認其可得乎。
other:: 
### 般若敬遵禪師
般若敬遵禪師 ^456c22

僧問。牛頭未見四祖時。
為甚麼百鳥銜花。
師曰。汝甚麼處見。
曰見後為甚麼不銜花。
師曰。且領話好。 ^456c42

○師自述真讚曰真兮寥廓。
郢人圖雘。嶽聳雲空。
碧潭月躍。
other:: 
### 歸宗筞真禪師
歸宗筞真禪師 ^456c46

初名慧超。謁法眼。
問曰。慧超咨和尚。
如何是佛。眼曰。汝是慧超。
師從此悟入。 ^457a2

○上堂。諸上座。見聞覺知。
祇可一度。祇如會了。
是見聞覺知。不是見聞覺知。
要會麼。與諸上座說破了也。
待汝悟始得。久立珍重。
other:: 
### 棲賢圓禪師
棲賢圓禪師 ^457a4

上堂。出得僧堂門見五老峰。
一生參學事畢。何用更到這裡來。
雖然如此。也勞上座一轉了也。
珍重。
other:: 
### 新興齊禪師
新興齊禪師 ^457a12

僧問。如何得出三界去。
師曰。汝還信麼。曰信則深信。
乞和尚慈悲。師曰。
秖此信心。亘古亘今。
快須究取。何必沉吟。
要出三界。三界唯心。 ^457a18

○師因雪謂眾曰。
諸上座。還見雪麼。
見即有眼。不見無眼。
有眼即常無眼即斷。
恁麼會得。佛身充滿。
僧辭。去泐潭。乞和尚示個入路師曰。
好個入路。道心堅固隨眾參請。
隨眾作務。要去便去。
要住便住。去之與住。
更無它故。若到泐潭。
不審馬祖。
other:: 
### 古賢謹禪師
古賢謹禪師 ^457a22

侍立法眼次。眼問一僧曰。
自離此間甚麼處去來。
曰入嶺來。眼曰不易。
曰虗涉它如許多山水。
眼曰如許多山水也不惡。
其僧無語。師於此有省。
other:: 
### 興福可勳禪師
興福可勳禪師 ^457a34

僧問。何云法空。師曰不空。
有偈示眾曰。秋江烟島晴。
鷗鷺行行立。不念觀世音。
爭知普門入。
other:: 
## 十世

other:: 
### 永明延壽禪師
永明延壽禪師 ^457a40

初住雪竇。上堂。雪竇這裡迅瀑。
千尋不停纖粟。奇巖萬仞。
無立足處。汝等諸人。
向甚麼處進步。僧問。
雪竇一徑。如何履踐。
師曰。步步寒花結。
言言徹底冰。師有偈曰。
孤#CB05538;呌落中巖月。
野客吟殘半夜燈。
此境此時誰得意。
白雲深處坐禪僧。
忠懿王請開山靈隱新寺。
明年遷永明大道場。
眾盈二千。 ^457a46

【頌】僧問。如何是永明妙旨。
師曰。更添香著。曰謝師指示。
師曰。且喜沒交涉。
僧禮拜。師曰。聽取一偈。
欲識永明旨。門前一湖水。
日照光明生。風來波浪起。 ^457b8

○問學人久在永明。
為甚麼不會永明家風。
師曰。不會處會取。
曰不會處如何會。
師曰。牛胎生象子。
碧海起紅塵。 ^457b14

○問成佛成祖亦出不得。
六道輪迴亦出不得。
未審出甚麼處不得。
師曰。出汝問處不得。 ^457b18

○問如何是大圓鏡。
師曰。破沙盆。 ^457b22

○師居永明十五載。
度弟子一千七百人。
開寶七年入天台山度戒。
約萬餘人。常與七眾授菩薩戒。
夜施鬼神食。朝放諸生類。
不可稱算。六時散花行道。
餘力念法華經。計萬三千部。
著宗鏡錄一百卷。
詩偈賦詠。凡千萬言。
播于海外。
other:: 
### 五雲志逢禪師
五雲志逢禪師 ^457b24

通貫三學。了達性相。
甞夢陞須彌山。覩三佛列坐。
初釋迦。次彌勒。皆禮其足。
唯不識第三尊。但仰視而已。
釋尊謂之曰。此是補彌勒處。
師子月佛師方作禮。
覺後因閱大藏經。
乃符所夢。 ^457b34

○遊方。抵天台雲居。
參國師。賓主緣契。
頓發玄秘。一日入普賢殿中宴坐。
倐有一神人跪膝于前。
師問。汝其誰乎。曰護戒神也。
師曰。吾患有宿#CB00985;未殄。
汝知之乎。曰師有何罪。
唯一小過耳。師曰何也。
曰凡折鉢水亦施主物。
師每傾棄。非所宜也。
言訖而隱。師自此洗鉢水。
盡飲之。積久因致脾疾。
十載方愈。吳越國王嚮師道風。
召賜紫衣。署普覺禪師。
命住臨安功臣院。 ^457b40

○上堂。諸上座。捨一知識。
參一知識。盡學善財南遊之式樣。
且問上座。秖如善財禮辭文殊擬登妙峯。
謁德雲比丘。及到彼所。
何以德雲。却於別峯相見。
夫教意祖意。同一方便。
終無別理。彼若明得。
此亦昭然。諸上座即今簇著老僧。
是相見。是不相見。
此處是妙峯是別峯。
脫或從此省去。可謂不孤負老僧。
亦常見德雲比丘。
未甞剎那相捨離。
還信得及麼。 ^457c8

○上堂。古德為法行脚不憚勤勞。
如雪峰三到投子。
九上洞山。盤桓往返。
尚求個入路不得。
看汝近世參學人纔跨門來。
便要老僧接引。指示說禪且汝欲造玄極之道。
豈同等閒而況此事。
亦有時節。躁求焉得。
汝等要知悟時麼。
如今各且下去堂中靜坐。
直待仰家峯點頭老僧即為汝說。
時有僧出曰。仰家峯點頭也。
請師說。師曰。大眾且道此僧會老僧語。
不會老僧語。僧禮拜。
師曰。今日偶然失鑒。 ^457c22

○有人問僧。無為無事人。
為甚麼却有金鎻難。
僧無對。師代云。祇為無為無事。 ^457c36

○僧問教中道。文殊忽起佛見法見被佛威神。
攝向二鐵圍山意旨如何。
師曰。甚麼處是二鐵圍山。
僧無語。師曰。還會麼。
如今若有人起佛法之見。
吾與烹茶兩甌。且道賞伊。
罰伊同教意。不同教意。
other:: 
### 報恩永安禪師
報恩永安禪師 ^457c40

僧問。如何是西來意。
師曰。過這裏立。僧纔移步。
師召曰會麼。曰不會。
師曰。聽取一偈。汝問西來意。
且過這邊立。昨夜三更時。
雨打虗空濕。電影忽然明。
不似蚰蜒急。
other:: 
### 紫凝智勤禪師
紫凝智勤禪師 ^457c48

僧問。如何是空手把鋤頭。
師曰。但恁麼諦信。
曰如何是步行騎水牛。
師曰。汝自何來。
other:: 
### 普門希辨禪師
普門希辨禪師 ^458a8

上堂。山僧素乏知見復寡聞持。
頃雖侍立於國師。
不蒙一句開示。以致今日。
與諸仁者聚會。更無一法可相助發。
何況能。為諸仁者。
區別緇素。商量古今。
還恠得山僧麼。若有恠者。
且道此人具眼。不具眼。
有賓主義。無賓主義。
晚學初機。必須審細。 ^458a12

○僧問。如何是普門示現神通事。
師曰。恁麼則闍黎恠老僧去也。
曰不恠時如何。師曰。
汝且下堂裏思惟去。
other:: 
### 光慶遇安禪師
光慶遇安禪師 ^458a20

僧問無價寶珠。請師分付。
師曰。善能吐露。曰恁麼則人人具足去也。
師曰。珠在甚麼處。
僧禮拜。師曰。也是虗言。 ^458a26

○問提綱舉領。盡立賓主。
如何是主。師曰。深委此問。
曰如何是賓。師曰。
適來向汝道甚麼。
曰賓主道合時如何。
師曰。其令不行。 ^458a30

○上堂。欲識曹谿旨。
雲飛前面山。分明真實箇。
不用別追攀。僧問古德有言。
井底紅塵生。山頭波浪起。
未審此意如何。師曰。
若到諸方。但甚麼問。
曰和尚意旨如何。
師曰。適來向汝道甚麼。
乃曰。古今相承皆云。
塵生井底。浪起山頭。
結子空花。生兒石女。
且作麼生會。莫是和聲送事。
就物呈心。句裏藏鋒。
聲前全露麼。莫是有名無體。
異唱玄譚麼。上座自會。
即得古人意旨。即不然既恁麼會不得。
合作麼生會。上座欲得會麼。
但看泥牛行處陽#CB08504;翻波。
木馬嘶時。空花墜影。
聖凡如此道理。分明何須久立。
珍重。
other:: 
### 華嚴慧達禪師
華嚴慧達禪師 ^458a34

僧問。如何是古佛心。
師曰。山河大地。 ^458b8

○問如何是華嚴境。
師曰。滿目無形影。
other:: 
### 九曲慶祥禪師
九曲慶祥禪師 ^458b10

【頌】僧問。險惡道中以何為津梁。
曰以此為津梁。曰如何是此。
師曰。築著汝鼻孔。
other:: 
### 開化行明禪師
開化行明禪師 ^458b12

僧問。如何是開化門中流出方便師曰。
日日潮音兩度聞。
other:: 
### 瑞鹿遇安禪師
瑞鹿遇安禪師 ^458b16

【頌】得法於天台。又常閱首楞嚴經。
到知見立知即無明本。
知見無見斯即涅槃。
師乃破句讀曰。知見立　知即無明本　知見無　見斯即涅槃。
於此有省。有人語師曰。
破句了也。師曰。此是我悟處。
畢生不易。時謂之安楞嚴。
other:: 
### 龍華慧居禪師
龍華慧居禪師 ^458b20

開堂示眾曰。從上宗乘到這裡如何舉唱。
祇如釋迦如來說一代時教如缾注水。
古德尚云。猶如夢事寱語一般。
且道據甚麼道理。
便甚麼道還會麼。
大施門開。何曾壅塞。
生凡育聖。不漏纖塵。
言凡則全凡。舉聖則全聖。
凡聖不相待。個個獨稱尊。
所以道。山河大地。
長時說法。長時放光。
地水火風。一一如是。
時有僧出禮拜。師曰。
好個問頭。如法問著。
僧擬進前。師曰。又沒交涉也。 ^458b30

○上堂。龍華這裡也祇是拈柴擇菜。
上來下去。晨朝一粥。
齋時一飯。睡後喫茶。
但恁麼參取。珍重。
other:: 
### 齊雲遇臻禪師
齊雲遇臻禪師 ^458b44

僧問。圓明了知。為甚麼不因心念。
師曰。圓明了知。曰何異心念。
師曰。汝喚甚麼作心念。 ^458c2

○秋夕閑坐。偶成頌曰。
秋庭肅肅風颾颾。
寒星列空蟾魄高。
搘#CB02823;靜坐神不勞。
鳥窠無端吹布毛。
other:: 
### 瑞鹿本先禪師
瑞鹿本先禪師 ^458c4

上堂。你諸人。還見竹林蘭若。
山水院舍人眾麼。
若道見則心外有法。
若道不見。爭奈竹林蘭若山水院舍。
人眾現在摐然地。
還會恁麼告示麼。
若會不妨靈利。無事莫立。 ^458c10

○上堂。大凡參學。
未必學問話是參學。
未必學揀話是參學。
未必學代語是參學。
未必學別語是參學。
未必學捻破經論中奇特言語是參學。
未必捻破祖師奇特言語是參學。
若於如是等參學。
任你七通八達。於佛法中儻無見處。
喚作乾慧之徒。豈不聞古德道。
聰明不敵生死。乾慧豈免苦輪。
諸人若也參學。應須真實參學始得。
行時。行時參取。立時。
立時參取。坐時。坐時參取。
眠時。眠時參取。語時。
語時。參取默時。默時參取。
一切作務時。一切作務時參取。
既向如是等時參。
且道參個甚人。參個甚麼語。
到這裡。須自有個明白處始得。
若不如是。喚作造次之流。
則無究了之旨。 ^458c16

○上堂。幽林鳥呌。
碧#CB00589;魚跳。
雲片展張。瀑聲嗚咽。
你等還知得如是多景象。
示你等個入處麼。
若也知得。不妨參取好。 ^458c38

○上堂。你等諸人。
夜間眠熟。不知一切。
既不知一切。且問你等。
那時有本來性。無本來性。
若道那時有本來性。
又不知一切。與死無異。
若道那時無本來性。
睡眠忽省。覺知如故。
還會麼。不知一切。
與死無異。睡眠忽省。
覺知如故。如是等時。
是個甚麼。若也不會。
各體究取。無事莫立。 ^458c42

○上堂。諸法所生。
唯心所現。如是言語。
好個入底門戶。且問你等諸人。
眼見一切色。耳聞一切聲。
鼻嗅一切香。舌了一切味。
身觸一切輭。滑意分別一切諸法。
祇如眼耳鼻舌身意。
所對之物。為復唯是你等心。
為復非是你等心。
若道唯是你等心。
何不與你等身都作一塊了休。
為甚麼所對之物。
却在你等眼耳鼻舌身意外。
你等若道眼耳鼻舌身意所對之物。
非是你等心。又爭奈諸法所生。
唯心所現。言語留在世間。
何人不舉著。你等見這個說話。
還會麼。若也不會。
大家用心商量教會去。
幸在其中。莫令厭學。
無事且退。 ^459a6

○上堂。天台教中。
說文殊觀音普賢三門。
文殊門者。一切色。
觀音門者。一切聲。
普賢門者。不動步而到。
我道文殊門者。不是一切色。
觀音門者。不是一切聲。
普賢門者。是個甚麼。
莫道別却天台教說話。
無事且退。 ^459a26

○上堂。舉僧問長沙。
南泉遷化向甚麼處去。
沙曰。東家作驢。西家作馬。
僧曰。學人不會。沙曰。
要騎便騎。要下即下。
師曰。若是求出三界修行底人。
聞這個言語。不妨狐疑。
不妨驚怛。南泉遷化向甚處去。
東家作驢。西家作馬。
或有會云。千變萬化。
不出真常。或有會云。
須會異類中行。始會得這個言語。
或有會云。東家是南泉。
西家是南泉。或有會云。
東家郎君子。西家郎君子。
或有會云。東家是甚麼。
西家是甚麼。或有會云。
便作驢呌。又作馬嘶。
或有會云。喚甚麼作東家驢。
喚甚麼作西家馬。
或有會云。既問遷化。
答在問處。或有會云。
作露柱處去也。或有會云。
東家作驢西家作馬。
虧南泉甚麼。如是諸家會也。
總於佛法有安樂處。
南泉遷化向甚處去。
東家作驢。西家作馬。
學人不會。要騎便騎。
要下即下。這個話。
不消得多道理而會。
若見法界性去。也沒多事。
珍重。 ^459a34

○上堂。鑑中形影。
唯憑鑑光顯現。你等諸人。
所作一切事。且道唯憑個甚麼顯現。
還知得麼。若也知得。
於參學中千足萬足。
無事莫立。
other:: 
### 興教洪壽禪師
興教洪壽禪師 ^459b14

同國師普請次。聞墮薪有省。
作偈曰。撲落非他物。
縱橫不是塵。山河及大地。
全露法王身。
other:: 
### 蘇州永安道原禪師
蘇州永安道原禪師 ^459b20

僧問。如何是佛。師曰咄。
這旃陀羅。曰學人初機。
乞師方便。師曰。汝問甚麼曰問佛。
師曰咄。這旃陀羅〔進景德傳燈錄〕。
other:: 
### 雲居道齊禪師
雲居道齊禪師 ^459b24

徧歷禪會。學心未息。
【頌】後於上藍院。主經藏。
法燈一日謂師曰。
有人問我西來意。
答它曰。不東不西。
藏主作麼生會。師對曰。
不東不西。燈曰與麼會。
又爭得。曰道齊祇恁麼。
未審和尚尊意如何。
燈曰。它家自有兒孫在。
師於是頓明厥旨。
有頌曰。接物利生絕妙。
外生終是不肖。它家自有兒孫。
將來用得恰好〔頌古見清涼泰欽法燈章〕。
other:: 
### 秀州羅漢院願昭禪師
秀州羅漢院願昭禪師 ^459b30

上堂。山河大地是真善知識。
時常說法。時時度人。
不妨諸上座參取。
僧問羅漢家風。請師一句。
師曰。嘉禾合穗。上國傳芳。
曰此猶是嘉禾家風。
如何是羅漢家風。
師曰。或到諸方。分明舉似。
other:: 
### 支提辯隆禪師
支提辯隆禪師 ^459b44

上堂。巍巍實相。畐塞虗空。
金剛之體。無有破壞。
大眾還見不見。若言見也。
且實相之體。本無青黃赤白長短方圓。
亦非見聞覺知之法。
且作麼生作個見底道理。
若言不見。又道巍巍實相。
畐塞虗空。為甚麼不見。
僧問。如何是向上一路。
師曰。脚下底曰。恁麼則尋常履踐。
師曰。莫錯認。
other:: 
### 棲賢澄湜禪師
棲賢澄湜禪師 ^459c4

僧問。毗目仙人執善財手。
見微塵諸佛。祇如未執手時。
見個甚麼。師曰。如今又見個甚麼〔聯殊有頌〕。
other:: 
### 千光環省禪師
千光環省禪師 ^459c16

精究律部。聽天台文句。
棲心於圓頓止觀。
後閱楞嚴。文理宏濬。
未能洞曉。一夕誦經既久。 ^459c22

就案假寐。夢中見日輪。
自空而降。開口吞之。
自爾倐然發悟。差別義門。
渙然無滯。後參永明。
永明唯印前解。無別指喻。
other:: 
### 崇福慶祥禪師
崇福慶祥禪師 ^459c26

上堂。諸禪德。見性周徧。
聞性亦然。洞徹十方。
無內無外。所以古人道。
隨緣無作動寂常真。
如此施為。全真智用。
other:: 
### 雲居義能禪師
雲居義能禪師 ^459c32

上堂。不用上來。堂中憍陳如上座。
為諸上座轉第一義法輪。
還得麼。若信得及。
各自歸堂參取。下座後。
却問一僧。祇如山僧適來教上座參取聖僧聖僧還道個甚麼。
僧曰。特謝和尚再舉。 ^459c38

○問如何是佛。師曰。
即心是佛。曰學人不會。
乞師方便。師曰。方便呼為佛。
回光返照看。身心是何物。
other:: 
### 歸宗慧誠禪師
歸宗慧誠禪師 ^459c44

僧問。如何是祖師西來意。
師曰。不知乃曰問話且住。
直饒問到窮劫。問也不著。
答到窮劫。答也不及。
何以故。祗為諸人各有本分事。
圓滿十方。亘古亘今。
乃至諸佛。也不敢錯誤諸人。
便謂之頂族。祇是助。
發上座。所以道。十方法界諸有情。
念念以證善逝果。
彼既丈夫我亦爾。
何得自輕而退屈。
諸上座。不要退屈信取便休。
祖師西來。祇道見性成佛。
其餘所說。不及此說。
other:: 
## 十一世

other:: 
### 瑞巖義海禪師
瑞巖義海禪師 ^460a2

僧問。釋迦掩室於摩竭。
淨名杜口於毗。耶未審如何示眾。
師曰。汝不欲我開談曰未曉師機師曰且退。 ^460a18

○問如何是無位真人。
師曰。這裡無安排你處。
other:: 
### 靈隱玄本禪師
靈隱玄本禪師 ^460a22

見僧看經。乃問看甚麼經。
僧無語。乃示頌曰。
看經不識經。徒勞損眼睛。
欲得不損眼。分明識取經。
other:: 
### 堯峯顥暹禪師
堯峯顥暹禪師 ^460a26

僧問。承教有言。是法平等。
無有高下。如何是平等法。
師曰。堯峯高。寶峯低。
曰恁麼則成高下去也。
師曰。情知汝恁麼會。 ^460a32

○聞雷聲示眾曰。
還聞雷聲麼。還知起處麼。
若知起處。便知身命落處。
若也不知。所以古人道不知天地者。
剛道有乾坤。不如喫茶去。 ^460a36

○僧問。亡僧遷化。
向甚麼處去也。師曰蒼天蒼天。
乃曰。祇如末後僧問亡僧遷化。
向甚麼處去也。山僧向它道蒼天蒼天。
且道意落在甚麼處。
莫是悲傷遷逝痛憶道人麼。
若乃恁麼平論。實謂罔知去處。
要知去處麼。更不用久立。
歇去。 ^460a42

○上堂。冬去春來。
樓閣門開。若也入得。
不用徘徊。諸上座。
還向這裡入得也未若也入得。
所以古人道。是處是彌勒。
無門無善財。若也入之未得。
自是諸上座狂走。
更不忉忉久立珍重。
other:: 
### 聖壽昇禪師
聖壽昇禪師 ^460b2

上堂。若論佛法。更有甚麼事。
所以道古今山河。
古今日月。古今人倫。
古今城郭。喚作平等法門。
絕前後際。諸人還信得及麼。
若信得及。依而行之。
久立珍重。
other:: 
### 興教惟一禪師
興教惟一禪師 ^460b12

僧問。佛未出世時如何。
師曰。白雲數重。曰出世後如何。
師曰。青山一朵。
other:: 
### 西余體柔禪師
西余體柔禪師 ^460b20

上堂。一人把火。自燼其身。
一人抱冰橫屍於路。
進前則觸途成滯。
退後則噎氣填胸。
直得上天無路。入地無門。
如今已不奈何也。
良久曰。待得雪消去。
自然春到來。
other:: 
### 定山惟素山主
定山惟素山主 ^460b24

僧問達磨心印。師已曉。
試舉家風對眾看。
師曰。門前有個長松樹。
夜半子規來上啼。 ^460b32

○問如何是定山境。
師曰。清風滿院。曰忽遇客來。
如何祇待。師曰。莫嫌冷淡。
乃曰。若論家風與境。
不易酬對。多見指定處所教它不得自在。
曾有僧問大隨。如何是和尚家風。
隨曰。赤土#CB15148;簸箕。
又曰肚上不貼榜。
且問諸人作麼生會。
更有夾山雲門。臨濟風穴皆有此話。
播于諸方。各各施設不同。
又作麼生會。法無異轍。
殊途同歸。若要省力易會。
但識取自家桑梓。
便能紹得家業。隨處解脫應用現前。
天地同根。萬物一體。
喚作衲僧眼睛。綿綿不漏絲髮。
苟或於此不明。徒自竛竮辛苦。
other:: 
### 淨土惟正禪師
淨土惟正禪師 ^460b34

有問曰。師以禪師名。
乃不談禪何也。師曰。
徒費言語。吾嬾。寧假曲折。
但日夜煩萬象為敷演耳。
言語有間而此法無盡。
所謂造物無盡藏也。
other:: 
## 十二世

other:: 
### 靈隱延珊禪師
靈隱延珊禪師 ^460c8

上堂。與上座一線道。
且作麼生持論。佛法。
若也水洩不通。便教上座無安身立命處。
當此之時。祖佛出頭來。
也有二十棒分。恁麼道。
山僧還有過也無。
不見世尊生下。周行七步。
目顧四方。一手指天。
一手指地云。天上天下。
惟吾獨尊。雲門。云我當初若見。
一棒打殺與狗子喫却。
何以如此貴圖天下大平。
且道雲門恁麼說話。
有佛法道理也無。
雖然如此雲門祇具一隻眼。
久立珍重。 ^460c14

〔會元十卷終〕禪宗正脉卷第五
w:: 音釋 ^460c28

謦欬〔輕上聲下音慨〕　穗〔遂〕　#CB15092;
〔癸〕　齧〔孽音噬也〕　鏃〔促音矢鏑〕　芟
〔衫〕　偵　爐〔盧音韓獹犬也〕　瓠〔互音匏也〕
　舶〔白音海中大船〕　囅〔丑忍切大笑#CB15032;〕
　鄮〔茂〕　窘〔巨隕切迫也〕　毳〔吹去聲〕
　迄〔黑乙〕　覷〔趣〕　剩〔盛〕　嶷〔逆〕　懱揳
〔滅屑〕　雘〔烏郭〕　譚〔談同〕　寐〔詣〕　搘#CB02823;
〔支夷〕　湜〔寔〕　濬〔峻音深也〕　燼〔辛去聲〕
 ^460c38
