
xu:: 
#  No. 1353-A
No. 1353-A
兄三佛師雙峯蹉脚。
浴湯熱沸。慧光燦發。
甘心惡輩瞋怒。忍鎧十重。
齩不破鐵酸餡。吞得下栗棘蓬。
歙谿玉振。潭水金舂。
今把遺編付棃棗。
搏桑夜半日即紅。 ^328c8

前大乘　密山敬　拜題
xu:: 
#  No. 1353-B 潭州開福報慈禪寺道寧師語錄序
No. 1353-B 潭州開福報慈禪寺道寧師語錄序
author:: 宣義郎致仕　昭山譚章　撰 ^328c14

如來正法眼傳三十三世抵曹溪得讓。
讓得馬祖而後為臨濟宗。
六傳至慈明實振發之。
慈明之子曰楊岐會．黃龍南．翠巖真。
皆所謂師子兒。能哮吼一方弭伏百獸者。
會接白雲端。端接五祖演。
演坐東山。時謂大滿。
後身孤峻少許可。
所得之嗣二勤一遠一寧爾。
　師即寧也。敏悟堅恪。
徧參諸方。蒙演印記信緣。
由湖湘居天寧第一座。
大觀中　待制席公帥潭。
以開福遴選。遂出世。
禪徒大集眾盈五百。
來者縱銅頭銕額遇之粉碎。
巧口辯舌到則如啞。
一柱杖劃斷古今葛藤。
一拂子指開大千障礙。
行住坐臥無非妙用。
語默動靜悉為佛事。
雖歷年未久而利人為多。
故其告寂偈云。住院經五年。
都慮如頃刻。然則四十九年不是過也。
門人善果編次語句。
姑記梗槩云。 ^328c26

潭州。 ^329a18

今請城下崇寧禪寺首座僧道寧前去開福充長老住持。
為　國開堂。演法祝延聖壽者。 ^329a20

伏以電光石火難追微咲之機。
禪版蒲團已泄無言之意。
雖即心即佛而未始有物。
然非說非示則無以證空。
必藉其人。以開茲旨。
　寧師長老靈根宿植。
祖葉傳芳。旁開不二之門。
期化大千之界。宗風所屬。
僉議攸歸。宜從抑志之求。
特赴久虗之座。泥牛木馬將入海而嘶風。
跛鼈盲龜免沒沉而觸木。
謹疏。 ^329a26

大觀三年二月　　日　　　　　　　疏 ^329a40

朝請郎去徽猷閤待制知潭州軍州　事兼荊湖南路安撫鈐轄席　震皇叔節度使華原郡王　在京潭州開福禪寺第十九代寧和尚語錄卷上
collector:: 住大溈山嗣法小師　善果　集
other:: 
# 上堂
 ^329a42

師開堂日拈香云。
此一瓣香。虔祝今上皇帝聖壽無窮。
此一瓣香。奉為　知府待制諸位監司闔郡官僚常居祿位。
此一瓣香。佛祖不知名。
人天共瞻仰。信手拈來半斤八兩。
今對人天眾前更不囊藏被葢。
奉為蘄州五祖山第十二代演禪師爇向爐中。
以醻法乳。遂就座。
道林圓悟和尚白槌云。
法筵龍象眾。當觀第一義。
師曰。若是第一義。
且作麼生觀。良久云。
摩竭陀國此令已行。
不昧宗風共相證據。
其或未然。有疑請問。
僧問。雲門一曲即不問。
如何是報慈一曲。
師曰今朝是三月初一。
僧云還許學人和也無。
師曰你作麼生和。
僧撫掌。師曰料掉沒交涉。
僧云。有意氣時添意氣。
不風流處也風流。
師曰北禪門下客。
僧云。衲僧分上有打破虗空底鉗鎚。
喝散白雲底意氣。
為什麼今日却無轉身一路。
師曰非子境界。僧云未審是什麼人境界。
師曰。等閒垂手處。
帀地古風清。僧云。
不因伸此問。爭辨法王機。
師曰未敢相許。師乃曰。
至道玄微。名言路絕。
真源湛寂。物我皆如。
所以道未離兜率早降王宮。
未出母胎度人已畢。
明明大事圓成。寂寂該通法界。
及乎毗藍園內七步周行。
已涉離微。那堪四顧。
然而仙陀罕遇。同氣難諧。
曲徇人情。觀機利物。
三乘五教流布塵寰。
根機差殊昇降有異。
雖是一音而演唱。
眾生隨類各得解。
六凡四生因此而彰。
造旨忘言超諸戲論。
便道始從鹿野苑。
終至#CB02494;提河。
如是二中間。未甞說一字。
諸禪德。只如龍宮海藏文義炳然。
為什麼却道未甞說一字。
還有分付處也無。
這裏見得混融。今古透出。
聖凡不待。龍華三會中立地教君參古佛。
僧祇抹過直趣菩提。
照用現前一時驗取。
其或心眼#CB13413;矓。
不免重下註脚。要會麼。
當秊無說親聞處。
帀地清風徧九垓〔謝詞不錄〕。 ^329b12

師在崇寧寺受請。
法座前拈帖示眾曰。
幸然無一事。剛地起波瀾。
既到如斯。難為迴避。
敢問諸人。大地不容鍼。
此從何處來。還委悉麼。
青山藏不得。明月却相容。
度與維那讀罷。乃　拈衣曰。
鷄足山中唯傳迦葉。
黃梅席上獨付老盧。
時緣既至。落在山僧手裏。
大眾還知麼。纓絡聚中騰瑞氣。
華縵影裏奪芳春。
遂披衣。 ^329c28

指座曰。此燈王座。
曠劫穹隆。若是要高昇。
大不觀時節。然雖恁麼。
別有一般君未見。
白蓮華向半天開。
斂衣就座乃曰。寶座既登。
清風四起。要津把斷。
凡聖俱亡。放一線道別露風規。
具眼禪人一任施設。
僧問。點鐵成金即不問。
轉凡成聖事如何。
師曰。棒頭有眼明如日。
要識真金火裏看。
僧云。數日靈禽庭畔噪。
果然太守命慇懃。
師曰好個阿師向語脈裏轉却。
僧云。菩提果熟天然異。
優鉢華開別是春。
師曰一語傷人千刀攪腹。
師乃曰。門裏出身易。
身裏出門難。易難不到處。
普請大家看。乃豎起拂子曰。
還見麼。若謂見。云何為見。
見在即凡。宛同流浪。
若謂不見。云何不見。
行脚高士。眼在什麼處。
見與不見若為明辨。
這裏徹去。三世如來六代祖師。
平生關棙瓦解冰消。
苟或未然。待把少林無孔笛。
為君吹起小陽春。
下座〔謝詞不錄〕。 ^329c40

當夜小參。全機不用。
同道方知。照用雙行。
何人委悉。所以芭蕉和尚示眾云。
你有拄杖子。我與你拄杖子。
你無拄杖子。我奪你拄杖子。
師曰。芭蕉垂範。今古罕遇知音。
後來覺海禪師拈云。
你有拄杖子。我奪你拄杖子。
你無拄杖子。我與你拄杖子。
覺海禪師大似量才補職。
度脚買靴。要見芭蕉還應未可。
若是新報慈即不然。
你有拄杖子我與你拄杖子。
君子愛財。取之有道。
你無拄杖子我奪你拄杖子。
恩深轉無語。懷抱自分明。
忽有個漢出問云。
離此二途如何是報慈拄杖子。
良久云。如今卓向須彌頂。
六臂三頭未許看。
久立珍重。 ^330a20

送宣老住慈雲。靈山密旨。
少室玄宗。五葉一華。
分布塵剎。造其旨者游刃萬機卷舒無礙。
失其趣者談真罔象見解偏枯。
豈不見城中聖箭。
鼓山尚涉崎嶇。國師肘後靈符。
耽源猶疑去住。大眾。
只如新報慈當此之際又且如何。
雖然水泄不通。未免因行掉臂。
乃豎起拂子曰。還見麼。
龜毛拂子聊相贈。
直與行人指路頭。 ^330a42

當日上堂。報慈古寺先聖道場。
門枕湘江必多釣客。
況是風恬浪靜正好垂綸。
有麼。僧出云。下坡不走快便難逢。
師曰果然。僧問如何是賓中賓。
師曰今秊貧似去秊貧。
僧云如何是賓中主。
師曰。兵隨印轉。將逐符行。
僧云如何是主中賓。
師曰。脫珍御服。著敝垢衣。
僧云如何是主中主。
師曰。橫身當宇宙。
誰是出頭人。僧云。
四賓主諙蒙師指。
向上玄關事若何。
師曰。一陣兩陣清風生。
吹散白雲千萬片。
僧云。擲鉢峰巒秀。
名高萬古傳。師曰。
前後收來君不見。
殷勤付與後人看。 ^330b8

師乃曰。若也全提祖令。
直須大地荒凉。稍若就下平高。
且作我家牆壍。所以道向上一路千聖不傳。
擬議之間互為賓主。
其為主也。把斷要津聖凡俱喪。
天魔膽裂獨步坤維。
其為賓也。山河大地艸木叢林。
萬象森羅全彰玅體。
雖然如是。不落賓主一句又作麼生道。
良久云。一片白雲橫宇宙。
普天無處不垂陰。 ^330b26

當夜小參。全機敵勝今古稀逢。
啐#CB10437;同時非為好手。
鋒鋩匪露方稱丈夫。
不是當家徒誇作略。
豈不見趙州路逢婆子乃問云向什麼處去。
婆云偷趙州笋去。
州云忽逢趙州時如何。
婆便掌。州休去。後雪竇拈云。
好掌。更下兩掌也無勘處。
師曰。諸禪德。且道謷訛在什麼處。
報慈今夜試與諸人評議看。
一人慣行棧閣飽歷邊庭。
不施寸刃海晏河清。
一人先鋒有作殿後無追。
貪他一盃酒失却滿船魚。
且道報慈為人落在那裏。
還委悉麼。劒為不平離寶匣。
藥因救病出金缾。
次日謝知事上堂。
僧問。唯一堅密身。
一切塵中現。提起坐具云。
這個是塵。那個是堅密身。
師曰放下著。僧云此猶是學人疑處。
師曰你疑處作麼生。
僧云適來問底。師曰不堪為種艸。
師乃曰。適來這僧問。
唯一堅密身。一切塵中現。
山僧如是答。且道這僧知有不知有。
若道知有。爭肯恁麼問。
若道不知有。爭解與麼問。
諸禪德。到這裏云何辨白。
知與不知全無伎倆。
明明教意宣揚。款款為君敲唱。
乃豎起拂子曰。大眾。
這個是堅密身。一切塵甚麼處得來。
若向這裏瞥地。非唯煙霄獨步。
亦乃外護叢林。其或未然。
不免重下註脚。要會麼。
風攪長空。春雲四起。
六臂三頭徒誇唇觜。
帀地普天全非伴侶。
等閒拈出與君看。
直下分明須薦取。
乃拋下拂子歸方丈。 ^330b40

小參。諸佛祕訣。羣生本源。
海藏龍宮宣揚莫既。
何故。真常無相玅有全該。
剎剎塵塵周徧法界。
豈勞熏習體用昭彰。
直下歸來復有何事。
豈不見僧問溈山。
如何是祖師西來意。
溈山默然。僧拂袖出去。
到雪峰。峰乃問近離甚處。
僧云溈山。峰云溈山有何言句示徒。
僧云某甲曾問如何是祖師西來意。
溈山默然。峰云汝肯伊否。
僧云某甲不肯伊。
峰云。溈山古佛。速去禮拜懺悔。
後玄沙聞云。山頭老漢蹉却溈山公案。
僧乃問。和尚尊意如何。
沙云大小溈山被這僧一問百雜碎。
師曰。諸禪德。這僧奔南走北即且置。
只如玄沙恁麼道。
為復是讚嘆語。是不肯語。
五湖衲子四海高流。
試辨白看。這裏見諦。
非唯宗眼分明。亦乃坐却天下老和尚舌頭。
雖然如是。不入洪波裏。
爭見弄潮人。 ^330c36

上堂示眾。沒絃琴韻罕遇知音。
無影林中難尋足迹。
同聲同氣方辨端倪。
不是當家徒勞側耳。
豈不見南泉問黃檗云。
定慧等學明見佛性。
此理如何。檗云十二時中不依倚一物。
泉云莫便是長老見處麼。
檗云不敢。泉云。漿水錢且止。
艸鞵錢教什麼人還。
檗休去。師曰。諸禪德。
南泉黃檗大似埋兵掉鬬。
兩陣交鋒。還有優劣麼。
若道有。此人未具行脚眼在。
若道無。此人未具行脚眼在。
總不恁麼。又且如何。
要會麼。玉印不離天子手。
金箱豈可庶人知。 ^331a14

施主請上堂。飲光門下徒誇微笑之機。
少室巖前謾說安心之法。
爭似呈橈舞棹畵舫輕舟。
萬里無雲長天一色。
蘆灣月渚漁父拋綸。
煙島波心沙禽戲日。
閒烹綠茗滿酌流霞。
蕩蕩皇風平平帝道。
數聲歸笛離春浦。
一片孤帆過洞津。
到岸捨舟常式事。
何須更問渡頭人。
諸禪德。報慈如斯舉唱。
還有為人處麼。若道有。
那裏是有處。若道無。
擊鼓昇堂辜他請主。
到這裏如何剖露。
還委悉麼。良久云。
人歸大國方成器。
水到滄溟始是波。 ^331a32

上堂。碁逢敵手密行難藏。
琴遇知音希聲乃布。
摩竭正令同道方知。
揑聚放開悟迷一決。
豈不見乾峰示眾云。
舉一不得。舉二放過。
一著落在第二。雲門出云。
昨日有人從天台來。
却往徑山去。峰乃云。
典座來日不要普請。
下座。師曰。一人為眾竭力。
禍出私門。一人眼放電光。
照破四天下。且道那句是賓。
那句是主。若人辨得。
艸鞵跟子斷。透過祖師關。
其或未然。點鐵化為金玉易。
勸人除却是非難。 ^331b2

因事上堂。父母所生口。
何妨為子說。莫將閒事掛心頭。
便是人間好時節。
忽有個漢聞開福恁麼道。
出眾來指住云。老老大大俗氣不除。
師呵呵大笑曰。子只見風清月白。
焉知洞裏花香。何故。
曾看江上弄潮人。
未聞愛水嫌波浪。 ^331b18

師一日上堂示眾曰。
千聖不傳。諸祖祕語。
不惜眉毛為君親舉。
衲子擡眸白雲萬里。 ^331b28

上堂。報慈一要。凡聖同玅。
犬吠驢鳴。龍吟虎嘯。
道吾樂神。師巫祭廟。
雨過山青。雲收日照。
拾得與寒山。不覺呵呵笑。
諸禪德。且道笑個什麼。
休休。他秊自有知音。
豈待今朝說破。 ^331b32

冬至上堂。#CB15092;運推移。
日南長至。分明一道恩光。
照徹十方三世。全彰諸祖玄關。
漏泄衲僧巴鼻。靈雲剛道無疑。
彌勒徒誇授記。爭如李四張三相賀街頭巷尾。
不是海印發光。亦非楞嚴三昧。
林下高人休要瞌睡。
令余暗裏笑舒眉。
直是清風動天地。 ^331b40

小參。宗門奧旨。造者還稀。
體用無私。隨流得玅。
有時互為主伴敲唱玄風。
有時對面藏身難窺影迹。
要津把斷凡聖迷源。
利物垂慈等閒入艸。
豈不見臺山路上有一老婆。
凡有僧問臺山路向什麼處去。
婆云驀直去。僧纔去。
婆云好個阿師又與麼去。
趙州聞乃去問。臺山路向什麼處去。
婆云驀直去。州纔去。
婆云好個阿師又與麼去。
州回寺告眾云。我為你勘破這老婆了也。
師曰。蕩蕩無迃曲。
明明透古今。問無別語。
答豈異音。那裏是勘破處。
還委悉麼。一人張帆。
一人把柁。鐵笛橫吹。
漁歌唱和。啐#CB10437;同時。
知音幾個。順水逆流歸去來。
到岸方諳不恁麼。
不恁麼。為君宣。甜如砂蜜。
苦似黃連。若不同牀臥。
焉知被底穿。 ^331c2

上堂。解語非干舌。
能言不是聲。非聲非舌用。
方乃號圓成。玅造如如旨。
還家罷問程。諸禪德。
這裏薦得。不待三祇劫滿六度功圓。
古佛堂中一時參畢。
其如疑情未脫見解偏枯。
設使辯若滿慈。智過鶖子。
辭鋒展弄。敲唱臨機。
縱奪卷舒。遊戲三昧。
於本分事中雲泥有隔。
何故。正令已行君不會。
通身是口卒難陳。 ^331c26

因官在寺和籴上堂。
數日寺門浩浩。全身走入荒艸。
五湖高士安禪。休要別處尋討。
廊下喏諾分明。堦前斛斟叫噪。
勞生日用無私。般若光中虗老。
燈籠暗地攢眉。露柱低頭懊惱。
令予冷眼偷看。不覺呵呵笑倒。
諸禪德。且道笑個什麼。
三錢買個鄭州棃。
元來是青州棗。下座。 ^331c38

上堂。春山青。春水淥。
啼鳥落花清耳目。
一帶平原畵不成。
玅印無覊豈拘束。
諸禪德。豈不見古人道。
聞聲悟道。見色明心。
瞥然玅會。輝古騰今。
古人恁麼道。也是抱橋柱澡洗。
未出常流。開福道。
聞聲不悟道。見色豈明心。
大冶紅爐裏。真鍮不愽金。
忽有人道。開福恁麼道。
何曾夢見古人。師乃呵呵大笑云。
將謂胡鬚赤。更有赤鬚胡。
擊禪牀下座。 ^332a2

上堂。舉石霜遷化。
眾請首座住持。虔侍者曰。
首座須會先師意方可住持。
首座曰先師有什麼意。
虔曰。先師道休去歇去。
一念萬秊去。如古廟裏香爐冷湫湫地去。
作一條白練去。作麼生會。
首座曰只是明一色邊事。
虔曰若恁麼會不可住他院首。
座曰。汝但燒香著。
香煙絕處我若脫去。
便會先師意。香煙絕處脫不得乃不會先師意。
香煙纔絕。首座脫去。
師曰。諸禪德。難中之難。
玅中之玅。千聖攢眉。
是何關要。大眾。且道首座會先師意不會先師意。
若道會先師意。爭奈虔侍者撫背一下曰。
坐脫立亡即不無。
要且未會先師意。
若道不會先師意。
其如首座良哉快便攃手前行。
利害在什麼處。要會麼。
路遠夜行休把火。
大家吹滅暗中行。 ^332a16

上堂示眾。薰風乍扇。
雲霧頓開。杲日騰空。
森羅互顯。如鏡照像。
不礙光輝。汝等諸人二六時中發宣前塵憑何印可。
這裏薦得。無明界內古佛家風。
荊棘林中衲僧巴鼻。
大地山河借你出氣。
雖然恁麼。借水獻花常式事。
傍觀猶笑老婆心。
擊禪牀。 ^332a42

上堂。宗門玅旨海口難宣。
簡要提撕知音罕遇。
事無一向理出多門。
豈不見道。有句無句如藤倚樹。
樹倒藤枯句歸何處。
良久云。會麼。深秋簾外千家雨。
落日樓前一笛風。 ^332b4

上堂。春風浩浩。春鳥喃喃。
山花開似錦。#CB00589;水湛如藍。
大圓鏡裏扣己而參。
便恁麼去也太無端。
何也。文殊去後無消息。
休問前三與後三。
擊禪牀。 ^332b12

謝監莊上堂。僧問千兵易得一將難求時如何。
師曰。好手須還欒布作。
韓光空望立功勳。
僧云。有意氣時添意氣。
不風流處也風流。
師曰。掃蕩煙塵回首日。
端然至化賀昇平。
復曰。枯木巖前道人不顧。
塵勞界內衲子興悲。
戀著玄關全虧大用。
#CB01926;身滅智豈是良圖。
裂破面門救諸苦趣。
為祥為瑞今正是時。
號令既行云何話會。
撈龍趂鳳男兒事。
淺種深耕效仰山。 ^332b18

開爐上堂。曙色纔分煙氣消。
嚴風括地不相饒。
爐中幸有無煙炭。
莫學丹霞把佛燒。
燒即不無。云何委悉。
恩大不知何以報。
寥寥千載古風清。 ^332b32

上堂。大道無私要由心悟。
心無形狀全物而彰。
玅契斯關萬緣俱備。
所以聞聲悟道見色明心。
聞見寂然是何面目。
直饒這裏見得倜儻分明。
向衲僧分上天地懸遠。
何故。罷攀雲外三秋果。
休弄澄潭月一輪。 ^332b38

上堂。舉南泉麻浴歸宗三人訪國師。
至中路。南泉於地上畫一圓相云道得即去。
歸宗於圓相中坐。
麻浴便作女人拜。
泉云與麼則不去也。
歸宗云是何心行。
師曰同阬無異土。
千古少人知。月下休相喚。
還從舊路歸。 ^332b46

上堂。人從卞州來。
不得東京信。陜路既相逢。
到底難親覲。撫掌笑呵呵。
解佩空王印。豈不見昔有秀才善通奧義愽覧古今。
乃問長沙和尚。某曾看大佛名經。
但見諸佛鴻名。未審居何國土。
長沙云。黃鶴樓崔顥題後。
先輩曾題也未。秀才云未曾題。
長沙云得閒無事題取一篇也無妨。
師曰。先賢垂範早涉離微。
言無展事句裏藏機。
百千諸佛知何處。
黃鶴樓前握手歸。 ^332c8

上堂。夏雨落緜緜。
民歌堯舜天。千山增翠色。
萬壑鎖青煙。唯有禪家無一事。
饑來喫飯困來眠。
要會麼。路逢死蛇莫打殺。
沒底藍子盛將歸。 ^332c22

小參示眾。陰雲彌四野。
心地長塵埃。試請回光看。
生從何處來。這裏信得及。
風幡非動。直徹圓伊。
更待商量。辜他先聖。
雖然恁麼。未透玄關者。
何妨決眾疑。僧問。
麤言及細語皆歸第一義。
喚和尚作一頭水牯牛得否。
師曰老僧牽犂拽杷有分。
僧云。和尚是大善知識。
為什麼却作牛。師曰未足醻恩。
僧云穿却鼻孔了也。
師曰一任卜度。師曰。
真淨界中纖塵不立。
撮要提綱難諧剖析。
馬祖升堂百丈卷席。
佛祖洪規人天正脈。
檢點將來弄巧成拙。
何故。大鵬展翅摩霄漢。
肯效搏風#CB15154;子兒。 ^332c28

謝直歲街坊上堂。
叢林浩浩誰是知音。
馬祖堂中盤山回首。
雲門會裏明教翻身。
彼此一時孰分優劣。
大眾。入#CB04622;不露迹。
隨處是家風。淺種與深耕。
秋冬收顆粒。從他五湖衲子端坐無疑。
日高一#CB00647;和羅飯。
禪道是非都不知。
雖然如是。塵中辨主。
鬧裏求人。兩手扶犂钁頭邊事又且如何。
要會麼。陋巷不騎金鐙馬。
回來却著破襴衫。 ^332c48

上堂。數日霶霃雨。
今朝髣髴晴。煙雲消散盡。
天地廓然清。簷前鵲噪。
林裏鶯鳴。嶺外牧童歌野徑。
江邊漁父釣長鯨。
禪家高臥無餘事。
渴飲饑飱賀大平。
諸禪德。兩彩一賽。
凡聖齊收。若作佛法商量。
大似抱贓叫屈。 ^333a14

上堂。報慈一言千聖不傳。
即時玅會火裏生蓮。
然雖如是。路遙知馬力。
歲久見人心。 ^333a24

謝藏主上堂。琉璃殿上古佛舒光。
明月堂前曇華布影。
不用南訽彌勒。何須東覓文殊。
華藏門開任君瞻仰。
或舒或卷。塵塵普現色身。
或放或收。處處毗盧境界。
不舒不卷。寂爾無根。
不放不收。是真常住。
絲毫無礙。統攝聖凡。
自利兼他。古今不墜。
然雖恁麼。當人分上又如何。
還會麼。夜半不須敲玉戶。
天明鳳子笑銜花。 ^333a28

上堂。透脫玄關更無凝滯。
一瞖落眼空華亂墜。
豈不見僧問趙州。
學人乍入叢林乞師指示。
州云喫粥了也未。
僧云喫粥了也。州云洗鉢盂去。
其僧言下有省。師曰。
趙州可謂塑不就畵不成。
鋒#CB15221;不動海晏河清。
五湖衲子抖擻精神。
為君通一線。教子快平生。
要會麼。夜來春睡重。
一覺到天明。 ^333a42

施主請上堂。僧問。
以字不成八字不是。
未審是什麼字。師曰會麼。
僧云不會。師曰。少林幾度暗思量。
維摩未敢輕開口。
僧云。海藏龍宮收不得。
毗盧界內若為尋。
師曰退後子細看。
僧云。此事且止。只如檀那特施法衣有何利益。
師曰。因果位中留不住。
恒河沙劫報無窮。
師乃曰。衲子玄關。
群生命脈。鋒鋩未兆便好承當。
文彩纔彰翻成影事。
何也。空劫已前乾坤未剖。
凝然一片非聖非凡。
不涉熏脩豈從外有。
洎乎世界安立四聖雜居。
憎愛情生悟迷相返。
妄認四大為自身相。
譬彼病目見空中花。
造種種業。受種種報。
枉流諸趣曠劫于今。
繇是世尊不離兜率下降閻浮。
四十九秊三百餘會。
演無量義。分布塵剎。
抍物導迷應病與方。
明師罕值真藥未逢。
賴遇程君為不請友。
捐潤屋珍寶。屆開福道場。
命五湖衲子看閱毗盧大藏。
欲使禪人不動舌頭。
五千四十八卷彈指一時周足。
直得須彌起舞。海水騰波。
天雨四花地搖六種。
因收果海果徹因源。
因果兩忘是真常住。
儻或端倪未辨。依前重說偈言。
你等諸人發卷看時急須著眼。
三世諸佛全分法身盡在裏許。
何故。焚香提起經來讀。
便是拈華付囑心。
此外別求玄玅解。
悠悠千古少知音。
以拂子擊禪牀下座。 ^333b6

接新帥回上堂。選得幽居愜野情。
終秊無送復無迎。
有時直上孤峰頂。
月下披雲嘯一聲。
好諸禪德。先賢道超物表。
德貫坤維。只解全身遠害。
不能同死同生。報慈雖是晚流。
豈敢辜他古德。有時松蘿影裏凡聖同途。
有時車馬叢中人天共轍。
同途共轍玅入幽微。
凡聖人天要門匪異。
機輪轉處誰是知音。
要會麼。幾度因時節。
徘徊帶雨歸。 ^333b48

上堂。摩竭掩室非是通方。
淨名杜詞未為作略。
總不恁麼罕遇知音。
方便門中隨宜舉唱。
豈不見僧問趙州云和尚秊多少。
州云蘇州有。僧云和尚何姓。
州云常州有。師曰。
諸禪德。趙州貴買賤賣千古罕聞。
寥寥叢席之間至今無人酬價。
大眾要會麼。蘇州有。
常州有。月白風清天長地久。
路著舊鄉關。金毛善哮吼。
父慈子孝少人知。
回首面南看北斗。 ^333c14

謝莊主上堂。丈夫兒。
自家斷。日用無私休計算。
被他指點謾商量。
到底死生打不辨。
長生路上少人行。
輪轉脩途空懊嘆。
萬境中。須這漢。出沒卷舒無繫縛。
淺種深耕誰委知。
溈山水牯騎來慣。
頭角分明在目前。
五湖衲子擡眸看。
諸禪德。還見麼。玉笛一聲風雨寒。
萬兩黃金終不換。 ^333c28

溈山先馳至呈書。
師看罷乃集眾上堂。
法座前拈起書曰。
大眾。適來先馳至方丈。
未容集眾先達圓封。
山僧接書乃問先馳。
遠涉塵泥即不問。
此處相逢事若何。
馳云文彩已彰。山僧曰。
此是多秊曆日。畢竟事如何。
馳云重言不當吃。
山僧曰一狀領過。
馳云消得多少。山僧曰念你遠來且坐喫茶。
諸禪德。且道是相見不是相見。
這裏見得。非唯與先馳出氣。
亦乃斬新日月特地乾坤。
其或未然。別有一般人未見。
待教衲子盡知音。
度與維那宣罷。　陞座曰。
釋主拈花強生枝節。
頭陀微笑眼裏添塵。
目擊道存翻成途轍。
隔江招扇早涉崎嶇。
總不恁麼又且如何。
勸君不用鐫頑石。
路上行人口似#CB15156;。
擊禪牀。 ^333c40

施主請上堂。僧問。
純陀獻供果證無生。
檀越脩崇獲何福報。
師曰。直下明玄旨。
三輪體自空。僧云。
信心檀越傳將去。
學人三拜不虗施。
師曰。但得雪消去。
自然春到來。師乃曰。
實際理地華藏海中。
無一法從內而出。
無一法從外而入。
如珠在掌隨眾類以分形。
似鏡當臺映森羅而照體。
塵勞界內兼濟流通。
枯木巖前寂然常住。
如斯舉唱未稱衲僧。
不負檀那云何敷演。
良久云。石人翫月瞻星斗。
木女臨谿趂鳳歸。 ^334a16

上堂。宗門奧旨祖室玄樞。
不遇當人翻成影響。
豈不見芭蕉示眾云。
你有拄杖子我與你拄杖子。
你無拄杖子我奪你拄杖子。
師曰。芭蕉和尚銅頭鐵頟眼放電光。
撿點將來也是憐兒不覺醜。
何故。有則與易。無則奪難。
兩語無病直透祖關。
若也辨得。天上人間還知落處麼。
著眼看。休比擬。幾回拋向眾人前。
八臂那吒提不起。
以拂子擊禪牀。 ^334a32

謝藏主典座上堂。
衲僧蹊徑千眼莫窺。
鳥道無私經行豈礙。
要關在手通變剎那。
一味醍醐莫嫌淡薄。
有時毗盧藏內優鉢華開。
嗅之不聞是何境界。
靈山髣髴少室依稀。
抖擻提撕人天兼濟。
如斯舉唱尚涉迃迴。
玅契圓常若為剖露。
要會麼。解使清風迎送客。
薄 #CB16019;明月待高賢。
拂子擊禪牀下座。 ^334a46

上堂。僧問如何是體中玄。
師曰三界緜緜。僧云如何是句中玄。
師曰攢花蔟錦。僧云如何是玄中玄。
師曰千聖覓無蹤。
僧云如何是第一要。
師曰門外山童笑。
僧云如何是第二要。
師曰直下無遮障。
僧云如何是第三要。
師曰買賣交關#CB08764;為玅。
僧云。三玄三要蒙師旨。
向上更有事也無。
師曰。有時閒把杖頭挑。
無限行人看不見。
師乃曰。縱橫問答有來由。
緣木求魚卒未休。
若妙旨尋知見會。
還同撥火覓浮漚。
何故。達磨九秊面壁早涉離微。
皮髓分張法流寰海。
致使兒孫各將知解蘊在胷中以為己見。
看看祖道凋零。對此實堪傷憫。
要窮此事。直似頑石逢春不變。
方有少分相應。此外別求是誰之咎。
雖然恁麼。平生肝膽向人傾。
相識還同不相識。 ^334b10

上堂。諸佛子。著眼看。
嚴霜曉露徹骨清寒。
帀地普天通同實際。
休問得皮得髓。徒誇見淺見深。
從來一道恩冤。何以自家退屈。
山僧對此忍俊不禁。
閒引少林無孔笛。
為君吹起小陽春。
乃以拂子空中一點曰。
還見麼。還聞麼。若道見。
作麼生見。若道聞。
作麼生聞。於此兩楹之間云何剖露。
要會麼。滿眼覰不見。
滿耳聽不聞。一堂風冷淡。
千古意分明。 ^334b36

上堂。秋風秋雨頗相宜。
萬水千山木葉飛。
堪笑靈雲回首處。
何須花發始忘機。
何故。諸禪德。秋風蕭索秋山葉落。
秋雨霖漓秋天寥廓。
祖師心印全彰。靈雲鼻孔穿却。
分明一道恩光。曠劫無形寂寞。
五湖衲子急歸來。
休向途中亂穿鑿。
莫穿鑿。體用從來非自他。
作者不求無病藥。
擊禪牀。 ^334c2

因事上堂。僧問。長安夜夜家家月。
幾處笙歌幾處愁。
師曰總是闍棃分上事。
僧云和尚也不要疑著。
師曰一言已出駟馬難追。
師乃曰。事久多變信知有矣。
何故。雪後始知松柏操。
事難方見丈夫心。
諸禪德。還委悉麼。
設使智過鶖子。辯若滿慈。
到這裏無你開口處。
無你議論處。既然恁麼。
畢竟如何。要會麼。
大樹大皮裹。小樹小皮纏。 ^334c14

上堂。金烏當午文彩全彰。
玉兔沈輝影像俱寂。
通同實際一體無諸。
不落今時識情罔測。
混融凡聖佛眼難窺。
所以道髑髏常干世界。
鼻孔摩觸家風。本色衲僧云何辨白。
瞥然契悟大事圓明。
方稱丈夫不辜行脚。
更待擎拳合掌。比擬商量。
毗婆尸佛早留心。
直至而今不得玅。
以拂子擊禪牀。 ^334c28

謝知事上堂。靈山標榜五指舒光。
少室真規斷肱立雪。
塵中辨主盤山蹤迹猶存。
杓柄舀來象骨家風尚在。
流通密旨建立法幢。
全藉高人方能巨濟。
然後玄關大啟四海一家。
任他六臂三頭到此也應拱手。
何故。須彌頂上非凡木。
白藕峰前得處高。 ^334c40

上堂。僧問如何是法身體。
師曰拂子點頭。進云如何是法身用。
師曰大地絕纖埃。
進云。二句已蒙師指示。
向上還有事也無。
師曰無。進云為什麼却無。
師曰。凡聖收來盡。
君今何處尋。師乃曰。
淨法界身本無出沒。
大悲願力示現受生。
又道諸佛不出世亦無有涅槃。
非為謗佛亦乃未具行脚眼在。
若道不入涅槃。三界大師即今在何處。
這裏見得。時時無間步步相隨。
出沒卷舒古今不墜。
苟或未然。不免重下註脚。
幽徑野花紅似火。
遶門流水碧如藍。 ^335a2

上堂。全提正令帀地風生。
把定要津孰分優劣。
三玄料簡未稱衲僧。
五位君臣殊乖道體。
平實無事誑謼閭閻。
入理深談黏皮帶骨。
何故。纖毫不動空劫已前。
數量難該憑何話會。
諸禪德。還委悉麼。
幾回拋向眾人前。
千眼大悲覰不見。
擊禪牀。 ^335a20

施主請上堂。僧問蓮花未出水時如何。
師曰人天合掌。僧云出水後如何。
師曰不礙往來看。
僧禮拜歸眾。師乃曰。
正法眼藏十聖那知。
祕密玄風三賢罔測。
靈機湛寂體玅希夷。
不落今時豈該數量。
撈籠品類陶鑄群情。
三世諸佛異口同宣。
六代祖師亞肩垂示。
琅圅玉偈徧滿龍宮。
海角天涯潛敷奧義。
或瞻或禮迥脫根塵。
若見若聞俱成種智。
回光照徹契本幽微。
印古印今非前非後。
圓伊獨露方號流通。
超出化門是真常住。
衲僧孔竅放過一著。
檀那分上又且如何。
要會麼。壽山隱隱侵雲際。
福海滔滔似鏡平。 ^335a30

上堂。祖師玅旨覿面無私。
該括古今何嘗欠少。
自是根機不等見有差殊。
方便門開為君舉唱。
有時遊山翫水步步風生。
有時市肆茶坊塵塵三昧。
有時南山起雲北山下雨。
有時饑來喫飯困即打眠。
諸禪德。放行把住誰是仙陀。
一劄回頭萬機俱罷。
始知多秊曆日如能用。
免被巡官指上推。
然雖如是。早涉離微。
不涉離微一句作麼生道。
要會麼。銀漢縱分千派浪。
瓊林終是一般花。 ^335b2

上堂。有利無利不離行市。
師子嚬呻象王游戲。
洎乎檢點將來。未是衲僧巴鼻。
如何是衲僧巴鼻。
且看禪人爭鋒競銳。
有麼。僧出云未必善因而招惡果。
師曰大似擔枷過狀。
僧問真玉泥中異不撥萬機塵時如何。
師曰老僧不敢正眼覰著。
僧禮拜。師曰何不進語。
師乃曰。此之一事。
不可以有心知。不可以無心得。
言詮杳隔聰辯莫究。
其端倪寂默。奚為智訥安能湊泊。
直是千眼莫窺其迹。
二聽那曉其音。三玄料簡謾施功。
五位君臣徒話會。
從前知解傾蕩掃除。
略露風規急須著眼。
以拂子劃一劃曰。
還見麼。石火一揮天外去。
君今猶看月邊星。
以拂子擊禪牀。 ^335b18

結夏上堂。僧問如何是十五日已前事。
師曰五眼覰不見。
進云如何是十五日已後事。
師曰特地少人知。
進云還許學人點破也無。
師曰也不消得。師乃曰。
此土西天斯晨禁足。
依舊夜短晝長。是處山青水淥。
都來一箇虗空。不用強生節目。
爭如攃手便歸來。
六六元來三十六。
還會麼。殷勤為報道中人。
戀著玄關即拘束。 ^335b40

上堂。毗盧影裏般若光中。
互為主伴法界融通。
白雲片片帝網重重。
形分萬派月印寒空。
道人活計古佛家風。
自他兼濟無功之功。
諸禪德。高著眼。莫狐疑。
卷舒自在今正是時。
路逢劒客須呈劒。
不是詩人莫獻詩。 ^335c6

發化主上堂。雲容靉靆舒卷長空。
乍雨乍晴為祥為瑞。
敷榮萬物積翠千山。
大事皎然輝騰今古。
英靈衲子使合知時。
懞懂禪人云何話會。
還委悉麼。數片白雲生宇宙。
普天無處不垂陰。
擊禪牀。 ^335c16

上堂。僧問如何是先照後用。
師曰風行艸偃。進云如何是先用後照。
師曰水到渠成。進云如何是照用同時。
師曰。雲龍纔會合。
甘霖灑乾坤。進云如何是照用不同時。
師曰。雲散水流去。
廓然天地清。進云未審向上更有事也無。
師曰向下問將來。
師乃曰。出家佛子物外高流。
挈錫#CB06078;缾訪尋知識。
須是踏著自己穩實田地。
方解茆菴石室折脚鐺兒煑粥煎茶。
接待往來隨家豐儉。
未到如斯境界。不可虗延歲月。
二六時中收視返聽。
子細揣摩是何面目。
豈不見僧問龍牙和尚。
見個什麼便休歇去。
牙云如賊入空室。
師曰。好諸禪德。還委悉麼。
曠劫洞然孤光皎潔。
不涉功勳是何時節。
布帒癡憨豐干饒舌。
大悲千眼覓無蹤。
體玅虗玄百非絕。
下座。 ^335c24

謝藏主上堂。涅槃城裏求是安身。
十字街頭何妨出手。
放行把住通變由人。
五位君臣徒誇作略。
三玄賓主謾逞鋒機。
直截無私殊乖玅用。
設使四十九秊三百餘會。
琅圅玉偈海藏龍宮。
檢點將來呼為切脚。
敢問諸禪德。且道切個什麼字。
還委悉麼。儒門弟子無人識。
碧眼胡僧笑點頭。 ^336a2

慈雲法嗣書到。拈起示眾曰。
白藕峰前纖塵不立。
報慈門下水泄難通。
既是纖塵不立水泄不通。
且道這個什麼處得來。
還委悉麼。五葉一華分布後。
寥寥千古散清風。
乃度與維那宣罷。
遂　昇座曰。永嘉一宿道播寰區。
招扇隔江法流四海。
乾坤未剖誰是知音。
空劫已前何人印可。
向上一路千聖不傳。
透脫斯關方能玅用。
慈雲靉靆舒卷湘江。
不假風雷霶霈甘澤。
三艸二木并獲敷榮。
畢竟指歸自何而得。
還知麼。青山不鎖長飛勢。
滄海合知來處高。 ^336a14

次日謝專使上堂。
僧問。古者道解與師齊減師半德。
見過於師方堪傳授。
未審和尚如何。師曰雲起千峰曉。
僧云養子方知父慈。
師曰風高萬木秋。
僧云。和尚尋常斬釘截鐵。
今日為甚帶水拖泥。
師曰。個中如瞥地。
船子下楊州。師乃曰。
全提密印千聖迷蹤。
肘後靈符三賢結舌。
平高就下乃可宣揚。
略露風規急須著眼。
豈不見玄沙令僧馳書往雪峰。
峰開緘見是三張白帋。
峰乃提起示眾云。
會麼。不見道君子千里同風。
僧迴舉似玄沙。沙云山頭老漢蹉過也不知。
諸禪德。雪峰父子或舒或卷今古無倫。
或抑或揚凡聖罔測。
重關壁立誰解流通。
檢點將來。總被這僧勘破。
且道謷訛在什麼處。
還委悉麼。龍向洞中銜雨出。
鳳從花裏帶香歸。 ^336a32

施主設粥請上堂。
諸禪德。從前日月依舊山川。
瀉碧堆青輝騰今古。
曾無間斷豈有虧盈。
不見僧問趙州。學人乍入叢林乞師指示。
州云喫粥了也未。
僧云喫粥了也。州云洗鉢盂去。
僧從此大悟。大眾。
且道那裏是這僧悟處。
還委悉麼。幾般雲色出峰頂。
一#CB15828;泉聲落檻前。 ^336b10

小參。師曰。便與麼散去早涉廉纖。
更待商量遞相埋沒。
何故。言無展事語不投機。
承言者喪滯句者迷。
不見德山入門便棒。
臨濟入門便喝。忽有個漢出來擔荷報佛深恩。
然雖如是。報慈今夜也不得放過。
拍膝一下曰。還委悉麼。
歷歷分明堂堂顯露。
師子翻身象王回顧。
若能這裏會觀瞻。
瞥轉玄關無別事。
豈不見僧問古報慈云。
情生智隔想變體殊。
只如情未生時如何。
報慈云隔。僧云情既未生又隔個什麼。
報慈云梢郎子未遇人在。
前日黃龍新師叔道。
報慈也是小慈妨大慈。
這僧還同受屈。梢郎子未遇人在。
今時人住往作是非會却。
不作是非會如何理論。
良久云。天上有星皆拱北。
人間無水不朝東。
師曰。黃龍師叔美則美矣善則未善。
山僧則不然。何也。
報慈一隔佛祖命脈。
放去收來聖凡罔測。
隔不隔若為陳擔。
取詩書歸舊隱。野花啼鳥一般春。
擊禪牀。 ^336b22

上堂。千尺絲綸直下浮。
蘆灣深處浪花麤。
撈蝦摝蜆無心戀。
還有金鱗上釣無。
搖頭擺尾躍浪#CB00593;波。
不顧絲綸便請吞鈎。
有麼。時有僧問如何是句到意不到。
師曰。瑞艸本無根。
信手拈來用。僧云如何是意到句不到。
師曰。領取鈎頭意。
莫認定盤星。僧云如何是意句俱到。
師曰。大悲不展手。
通身是眼睛。僧云如何是意句俱不到。
師曰君向瀟湘我向秦。
師乃曰。摩竭正令未免崎嶇。
少室垂慈早傷風骨。
腰囊挈錫辜負平生。
煉行#CB01926;心遞相鈍致。
爭似春雨晴春山青。
白雲三片五片。黃鳥一聲兩聲。
千眼大悲看不足。
王維雖巧畵難成。
直饒便恁麼。猶是涉途程。
諸禪德。不涉途程一句作麼生道。
良久云。人從卞州來。
不得東京信。 ^336c4

施主懺藏經請陞座。
長老未離方丈裏。
鼓聲先為剖圓音。
眼聞耳見非他事。
何必驅馳向外尋。
諸禪德。是眼作麼生解聞。
是耳作麼生解見。
這裏薦得。毗盧界內古佛舒光。
荊棘林中敷揚般若。
匪移跬步坐大道場。
如或波中捉月緣木求魚。
未息狂心請垂詰問。
僧問如何是臨濟全機。
師曰向什麼處去來。
僧云如何是雲門鑒咦。
師曰少人知。僧云如何是法眼聲色。
師曰攢花蔟錦。僧云如何是溈仰父子。
師曰兩口無一舌。
僧云如何是曹洞五位君臣。
師曰團團無縫罅。
師乃曰。靈山瞬目早是周遮。
良馬窺鞭豈為英俊。
巖間宴坐天帝散花。
無說無聞藏頭露影。
少林面壁計較未成。
立雪斷肱辜他衲子。
黃梅呈頌勝負偏枯。
半夜傳衣瞞人不少。
從上來事合作麼生。
豈假人天眾前搖唇鼓舌競銳爭鋒。
互立主賓交參問答。
檢點將來彌天過犯。
雖然恁麼。不因檀信方敲唱。
爭見龍華會裏人。
久立眾慈伏惟珍重。 ^336c28

上堂。行脚高士撥艸瞻風。
未透目前關。難明心地印。
豈不見先賢道。要識諸佛心。
但向眾生心行中識取。
要識常住不凋性。
但向萬物遷變處會取。
諸禪德。一言已出駟馬難追。
撥轉玄關通同實際。
這裏信得及。塵勞界內豁開千聖玄機。
榮謝境中頓證多生面目。
迥超覺岸不假熏脩。
其或疑情未脫見解偏枯。
莫將三歲竹。擬比萬秊松。
擊禪牀。卷上
 ^337a12
