解深經疏卷第八〔經本第四〕
author:: 西明寺沙門　圓測　撰
other:: 
# 地波羅蜜多品第七
地波羅蜜多品第七
commentary:: 
或可止觀略故先說，依地起度廣故後釋，來意已說今當釋。
orig::  ^356a41

爾時，觀自在菩薩白佛言：世尊！
如佛所說菩薩十地，所謂極喜地、離垢地、
發光地、焰慧地、極難勝地、現前地、遠行地、
不動地、善慧地、法雲地，復說佛地為第十一。
如是諸地，幾種清淨義分所攝？
commentary::  ^356a45

釋曰：第三依文正釋。
於此品內大分為二：初問答正說分，後爾時觀自在下依教奉持分。
前中有二：初長行廣釋，後以頌略說。
或可此品即分為三：初長行廣釋，次以頌略說，後依教奉行。
雖有兩說，且依前釋。
就前長行復分為四：一廣明諸地；二觀自在菩薩復白佛言：
世尊！是諸菩薩凡有幾種所應學事下，
廣明十度；三觀自在菩薩復白佛言：世尊！
此諸地中煩惱隨眠下，別釋依地起度所對治障；
四觀自在菩薩復白佛言：世尊！
如世尊說：若聲聞乘下，明佛如來說一乘意。
所以如是說四段者，依地起度、依度除障，
故得一乘果，故說四段。
就釋地中復分為六：一約四種清淨及十一分分別諸地，
二釋地名義，三約二十二愚分別諸地，
四八種殊勝分別諸地，五約勝生分別諸地，六就三願分別諸地。
就初段中先請後說，此即第一菩薩請問。
文有三節：初明問答者，次如佛下舉所問教，後如是下正發問辭。
言觀自在菩薩者，發問菩薩名也。
謂此菩薩內具智悲外觀三業，不作功用任運自在。
觀自在或約智及境立名，故華嚴云：觀音菩薩住大悲門。
法華云：觀音妙智力，能救世間苦。
次言如佛所說等者，舉所問教，謂十地等經具說十地及如來地。
如是諸地等者，正發問辭。
問有二意：一問如是十地四清淨中幾種所攝，二問十一分中幾分所攝。
orig::  ^356b8

爾時，世尊告觀自在菩薩曰：善男子！
當知諸地四種清淨、十一分攝。
commentary::  ^356c12

釋曰：自下第二如來正說。
於中有二：初標宗略答，後問答廣釋。
此即初也。
orig::  ^356c16

云何名為四種清淨能攝諸地？
commentary::  ^356c20

釋曰：自下第二問答廣釋。
於中有二：初釋四種清淨能攝諸地，云何名為下明十一分能攝諸地。
前中先問後答，此即問也。
orig::  ^356c22

謂增上意樂清淨攝於初地，增上戒清淨攝第二地，
增上心清淨攝第三地，增上慧清淨於後後地轉勝妙故，當知能攝從第四地乃至佛地。
commentary::  ^356c28

釋曰：自下第二正答，於中有二：先釋，後結。
此即釋也。謂諸清淨自有四種，如經所說。
若依瑜伽第七十九，名為四住，即當此經四種清淨。
言增上意樂清淨攝於初地者，梵音阿世耶，此云意樂。
此意樂體，諸教不同。
若依梁論，無分別智為體，故第九云：樂信即是無分別智。
又十一云：無分別智即是清淨意行。
若依瑜伽第四十七，勝解為性，故意樂品云：
淨信為先，擇法為先，於諸佛法所有勝解印解決定，是名菩薩增上意樂。
若依無性攝論第七，信欲為體，故彼論云：意樂□信及欲為體。
世親第七亦同無性，故彼論云：意樂自體，
謂欲、勝解。欲名希求，信名勝解。
大業論亦同。又梁論第九云：於正教中心決無疑，故名為信。
如所信法求欲修行，故名為樂。
然此意樂種數別者，如瑜伽論第四十八有十意樂，
故彼論云：若諸菩薩先極喜住，由十種心意樂已，得意樂清淨。
何等為十？一者於一切師長尊重福田不行虗誑意樂，
二者於同法菩薩忍辱柔和易可共住意樂，
三者勝伏一切煩惱及隨煩惱眾魔事業心自在轉意業，
四者於一切行深見過失意樂，五者於大涅槃深見勝利意樂，
六者於諸妙善菩提法常勤修習意樂，
七者即於彼修為順故樂處遠離意樂，
八者於諸世間有染尊位利養恭敬無所顧戀意樂，
九者遠離下乘趣證大乘意樂，十者欲作一切有情一切義利意樂。
如是十種無倒意樂依止而轉，是故說為意樂清淨。
若廣分別有十五意樂，如瑜伽論第四十七。
若依無性所依論本，增上意樂有八種相：
一資粮故，謂解行地善修福智二種資粮。
二堪忍故，謂得上品諦察法忍〔是增上忍或第一法〕。
三所緣故，謂緣大乘深廣聖教。
四作意故，謂覺一切法唯有分別是謂作意。
五對治故，謂無分別智。
六自體故，謂此意樂以信及欲為自體故。
七瑞相故，謂地前地上處於□中見諸佛者即是瑞相。
八勝利故，謂了知菩提近以無難得故。
廣分別有三行頌，長行釋具說如彼。
若依世親所依本，謂有下□除對治故。
言增上戒攝二地者，謂第二地遠離一切微細犯垢，
住此地中性戒具足，極小惡業當不現行，由斯戒淨攝第二地。
若廣分別，如瑜伽論第四十八。
言增上心清淨攝第三地者，謂如瑜伽四十八云：
於此地中能得世俗四種靜慮、四無色定及四無量、五種神通具足安住。
既多住已，復還棄捨諸靜慮等，還來欲界為諸有情能作義利。
具說如彼。乃至彼云：由內心淨能發光明，是故說言增上心住。
由此義故，增上心淨攝第三地。
廣如瑜伽第四十八。
言增上慧清淨從第四地乃至佛地者，
謂增上慧攝後八地，從第四地後後地中種種慧門轉勝妙故。
第四地覺品相應增上慧住，第五地諸諦相應增上慧住，
第六緣起相應增上慧住，第七有加行無相住，
第八無加行無相住，第九四無礙解住，
第十最上成滿菩薩住，第十一如來住。
廣如瑜伽第四十八。
問：如何得知第四地上並是慧也？
答：如前所列第七十九四種住中，第四住名增上慧住。
故知已上約慧辨地。
orig::  ^356c34

善男子！當知如是四種清淨普攝諸地。
commentary::  ^357b42

釋曰：第二攝結，謂四清淨是實、功德地是假名，是則以實攝假。
orig::  ^357b44

云何名為第十一種分能攝諸地？
commentary::  ^357b48

釋曰：自下第二明十一分攝十一地。
於中有二：先問、後答。
此即第一依教發問。
雖十一分與十一地分位無別，而義有異。
故瑜伽云：由能攝持菩薩義故，說名為地；
能為受用居處義故，說名為住。
莊嚴論云：樂住名住。
廣說如彼。解云：分者，□□義。
謂十一住分段各別，義說為分。
依十住婆沙？譬喻品云：初地分者，所有諸法合成初地，名初地分。
此即十三住中許初三住為十一住。
十一住者，如瑜伽論四十七云：謂種性住、
勝解行住、極歡喜住、增上戒住、增上心住、
覺品相應增上慧住、諸諦相應增上慧住、
緣起相應增上慧住、有加行有功用無相住、
無加行無功用無相住、無礙解住、最上成滿菩薩住、如來住。
廣釋如彼。於此經中除初二住，依十一住以分名說，故今此中以分攝地。
orig::  ^357c2

謂諸菩薩先於勝解行地，依十法行極善修習勝解忍故。
commentary::  ^357c30

釋曰：自下第二如來正說，於中有二：初依問正答，後善男子下釋已總結。
就正答中釋十一分，即為十一。
此釋初分攝極喜地，於中有二：初明地前未入初地，後超過下超彼地前得入初地。
此即初也。然釋於二地約十一分，自有兩釋：
一依梁攝論第十，於一一地約斷三障得勝功德，
釋十一地而差別者，初之一地斷三種障得十功德，
次有九地各斷三障得八功德，後之一地斷三種障得七功德，
以為因緣明地圓滿，如後對釋。
一云：於地地中隨其所應所修諸行以為因緣，如極喜地修十法行及勝解忍以為因緣。
所言分者，謂十一地分段各別名之為分。
就釋初地，文別有二：初明地前修後行因，後明自分圓滿。
此即初也。謂諸菩薩者，舉觀行人，謂具性習二種種姓補特伽羅。
先於勝解地者，行所依位，謂前所說資粮、
加行、見、修、究竟五位之內，依前二位起深信解，名勝解行地。
故攝大乘第七卷云：謂得諸地深信解者，於地教法決定印可真實如是。
依十法行等者，依位起行，謂依勝行地起十正行。
十正行者，如瑜伽論七十四云：復次於大乘中有十法行，能令菩薩成熟有情。
何等為十？謂於大乘相應菩薩藏攝契經等法，
書持供養惠施於他，若他正說恭敬聽聞，
或自翫讀或復領受，受已廣音而為諷誦，
或復為他廣說開示，獨處空閑思量觀察隨入修相。
問：如是十種法行，幾是能生廣大福德道？
答：一切。問：幾是加行道？
答：一謂第九。問：幾淨障道？
答：一謂第十。此十正行，廣說如前第四卷記。
極善修習勝解忍故者，梁攝大乘第十卷云：
菩薩先在願行地中，於十種法行隨願忍得成。
由願忍成，過願行地入正定位。
願者十大願，忍者無分別智。
真諦記云：於初地得無生願忍，十大願成就。
准此梁論，勝行即是初地無分別智。
今解經意，謂四善根通名為忍，或可增上忍及世第一名勝解忍。
orig::  ^357c34

超過彼地，證入菩薩正性離生，彼諸菩薩由是因緣此分圓滿。
commentary::  ^358b6

釋曰：自下第二明自分滿，謂極喜地由前方便地十法行等因緣力故，
超過彼方便地，證入初地正性離生。
由是因緣，此分圓滿。
解云：正性即是無漏聖道，翻邪性故，名為正性。
□斷煩惱，損害有情，猶如宿食，名之為生。
無漏聖道能離見惑，故言正性離生。
若廣分別，如瑜伽品記中已說。
深密經云：過彼信地，入於定聚。
相續經云：超昇離生。
文雖有異，義不乖違。
依大般若，正性離生有其兩釋。
一云：有所得為生，無所得智為正性離生。
故大般若四百六十八云：善現白佛言：世尊！
證入菩薩正性離生，菩薩以何為生？
以何為離生？佛告善現：諸菩薩一切有所得為生，以一切無所得為離生。
具說如彼。一云：隨順法愛說名為生，如宿食生能為過患。
解空之智能滅彼生，是故說名正性離生。
故大般若四百八十四云：菩薩無方便善巧修行六度，
墮二乘地，不入菩薩正性離生。
時舍利子問善現言：何法名生？
善現答言：生謂菩薩隨順法愛，即此法愛說名為生。
如宿食生，能為過患，除遣此故，名為離生。
具說如彼。又大般若三十六、四百八、大品第四亦同後釋。
廣釋彼經，如智度論第三十一。
若依梁論釋此經者，斷三種障，得十分功德，
因緣力故，初地圓滿。
故第十云：諸地各能滅三障，各得勝功德。
初地能滅三障者：一、法我分別無明；二、惡道業無明。
此二無明感方便生死，名麤重報。
為滅三障，故修正勤。
因修正勤，滅三障已，得十分圓滿：一、入菩薩正定位；
二、生在佛家；三、種姓無可譏嫌；四、已轉一切世間行，
決定不作殺生邪行故；五、已至出世行，
所得諸地必無漏故；六、已得菩薩法如，
由得自他平等故；七、已善立菩薩處，由證真實菩薩法故；
八、已至三世平等，由覺了一切法無我真如故；
九、已決定在如來姓中，當來必成佛故；
十、已離壞卵事，由佛道破無明#CB00592;，於外般涅槃故。
菩薩於初地，由見法界遍滿義，得此十分。
由此分故，初地圓滿。
解云：十一地各滅三障者，即是經中二十二無明、
十一麤重，如後廣釋。
orig::  ^358b10

而未能於微細毀犯誤現行中正知而行，由是因緣於此分中猶未圓滿。
commentary::  ^358c32

釋曰：自下第二辨第二分攝離垢地。
於中有二：初明前分後行未滿，後為今下明其自分對修圓滿。
此即初也。初分時猶有微細誤犯，愚故未能除滅誤犯之失，
由此因緣猶未圓滿。
orig::  ^358c36

為令此分得圓滿故，精勤修習便能證得，彼諸菩薩由是因緣此分圓滿。
commentary::  ^358c44

釋曰：第二、明其自分勤修圓滿。
謂如瑜伽？住品說云：即由如是十種意樂，
成上品故，極圓滿故，是諸菩薩入證第二增上戒住。
如是住中，性戒具足，極小邪惡業道所攝，
諸惡犯戒尚不現行，況中上品。
廣說如彼。由是因緣，此分圓滿。
梁攝論云：菩薩於初地未有勝能，未能了達菩薩戒中微細犯戒過行故。
所以未能者，由三障故：一、微細犯過無明，
二、種種相業行無明。
此二無明感方便生死，故名麤重報。
為滅三障，故修正勤。
因修正勤，滅三障已，入第二地，得八種清淨功德：
一、信樂清淨，二、心清淨，三、慈悲清淨，四、
波羅蜜清淨，五、見佛事佛清淨，六、成熟眾生清淨，
七、生清淨，八、威德清淨。
於上上地離如如來地，此八功德轉上轉勝。
由此分故，二地圓滿。
解云：八種清淨，後當廣釋。
orig::  ^358c48

而未能得世間圓滿等持、等至，及圓滿聞持陀羅尼，由是因緣於此分中猶未圓滿。
commentary::  ^359a28

釋曰：自下第三辨第三分攝發光地，於中有二：
初明二地後行未滿、後明自地修令圓滿。
此即初也。謂彼菩薩雖已圓滿增上戒分，
而未能得第三地中勝定所攝等持、等至及彼圓滿聞持陀羅尼。
言等持者，梵音三摩地，此云等持，離沉浮故名之為等持，心令住一境故名等持。
梵音三摩鉢底，此云等至，等義如前。
至謂至極，謂彼寂靜至極處故名為等至。
如是二種皆有漏故、可破壞故，名為世間。
然此定名，依瑜伽釋有其三名，謂三摩呬多、
三摩地、三摩鉢底。
故彼論云：所言三摩呬多地者，謂勝定地離沉掉等，
平等能引、或引平等、或是平等所引發故，名等引地。
有義，此名唯攝一切有心諸定，皆能平等引功德故，
不通無心，以前頌中言三摩地俱故。
三摩地者，是別境中心數法故。
二無心定不能等引諸功德故，非等引地。
若爾，何故等引地說？
此等引地略有四種，謂靜慮、解脫、等持、等至。
言靜慮者，謂四靜慮。
言解脫者，謂八解脫。
言等持者，謂空等持、無願等持、無相等持。
言等至者，謂五現見等至、八勝處等至、
十遍處等至、四無色等至、無想等至、滅盡等至，此無有失。
二無心定是等引果，故與其名，實非等引。
有義，此名通有心位及無心位所有定體。
若有心定，平等能引諸功德故，亦引等根大等故，
及離沉掉戒無悔等平等方便所引發故，名為等引。
若無心定，雖不能引殊勝功德，而引平等根大等故，
是平等定所引發故，亦名等引。
若爾，何故前頌中言三摩地俱？
此無有失，頌中變略，且言彼俱。
其實等引非俱亦是，後說等引通無心故。
如實義者，等引地名有通有局，有心無心兩位俱攝，故名為通。
後說無想滅盡定亦是等引地體故，唯在有漏無漏勝定，
非欲界等一切散心，故名為局。
以後說言唯靜慮等名等引地，非於欲界一境性，由此等引無悔歡喜安樂所引。
欲界不爾，准此上界若在散心亦非等引，同欲界故。
由此相對得作四句。
或等持俱非等引地，謂欲界等散心位中三摩地俱心心所等。
或等引地非等持俱，謂定位中三摩地體及無想定滅盡定位所有諸法。
或等持俱亦等引地，謂諸靜慮及諸無色有心定位心心所等，
除三摩地。或有俱非，謂除上位所有諸法。
又三摩地、三摩鉢底、三摩呬多名有寬狹。
三摩地名目心數中，等持一法通攝一切，有心位中心一境性通定散位。
然諸經論就勝但說空無願等名三摩地，三摩鉢底通目一切有心無心諸定位中所有定體。
諸經論中就勝唯說五現見等相應諸定名為等至，
等引地名通目一切有心無心定位功德，故此地中通攝一切定位功德。
由是總故，偏目地名。
然今此中略辨二名，以彼二名能攝定散有無心故。
言陀羅尼者，此云總持，念慧為體。
然此陀羅尼略有四種，如瑜伽論第四十五。
故彼論云：云何菩薩妙陀羅尼？
當知如是妙陀羅尼略有四種：一者法陀羅尼；
二者義陀羅尼；三者呪陀羅尼；四者能得菩薩忍陀羅尼。
云何菩薩法陀羅尼？
謂諸菩薩獲得如是念慧力持，由是力持，
聞未曾聞、言未溫習、未善通利，名句文身之所攝錄，
次第錯綜、次第結集無量經典，經無量時能持不忘，是名菩薩法陀羅尼。
云何菩薩義陀羅尼？
謂如前說。此差別者，則於彼法無量義趣，
心未溫習、未善通利，經無量時能持不忘，是名菩薩義陀羅尼。
云何菩薩呪陀羅尼？
謂諸菩薩獲得如是等持自在，由此自在加被能除有情灾患諸呪章句，
令彼章句悉皆神驗無所唐捐，能除非一種種灾患，是名菩薩呪陀羅尼。
云何菩薩能得菩薩忍陀羅尼？
謂諸菩薩成就自然堅固因行，具足妙慧，
獨處空閑，寂無言說，曾無有物，見路而行，
知量而食，不雜穢食，一類而食，常極靜慮，
於夜分中少眠多寤，於佛所說得菩薩忍諸呪章句能諦思惟，
廣說如彼，具如別章。
此中意說，等持、等至是修慧因，陀羅尼者是聞思慧因。
然彼菩薩未得等持及等至、等發三慧因，
由是因緣，於此增上心分於未圓滿也。
orig::  ^359a32

為令此分得圓滿故，精勤修習便能證得，彼諸菩薩由是因緣此分圓滿。
commentary::  ^360a28

釋曰：第二、明其自分勤修圓滿，謂第三地證得等持、
等至及陀羅尼因緣力故，此分圓滿。
梁論釋云：菩薩於二地未有勝能，未得四定、
四空、三摩#CB02494;提，及聞持陀羅尼具足念力。
所以未得者，由三障故：一、欲愛無明，二、具足聞持陀羅尼無明。
此二無明所感方便生死，名麤重報。
為滅三障，故修正勤。
因修正勤，滅三障已，入第三地，得八種轉勝清淨及四定等，
乃至通達法界勝義。
由此分故，三地圓滿。
orig::  ^360a32

而未能令隨所獲得菩提分法多修習住，
心未能捨諸等至愛及與法愛，由是因緣於此分中猶未圓滿。
commentary::  ^360a48

釋曰：自下第四辨第四分攝#CB08504;慧地。
於中有二：初明三地後行未滿，後明自地勤修圓滿。
此即初也。謂彼菩薩由二緣故，未得第四覺分圓滿：
一者隨所獲得，諸道品中未能多住；二者定愛、法愛猶未能捨。
由此二緣，於此分中猶未圓滿。
orig::  ^360b4

為令此分得圓滿故，精勤修習便能證得，彼諸菩薩由是因緣此分圓滿。
commentary::  ^360b14

釋曰：第二明其自地修令圓滿，謂第四地證得道品，
而後能捨定法二愛因緣力故，此分圓滿。
梁朝論云：菩薩於三地未有勝能，未能隨自所得助道品法中如意久住，
未能捨離定愛法愛心清淨住。
所以未能者，由三障故：一三摩#CB02494;提愛無明、
二法愛無明。此二無明所感方便生死為麤重報，
為滅此障故修正勤，因修正勤滅三障已，
入第四地得八種轉勝清淨，及於助道法中如意久住等，乃至通達法界無攝義。
由此分故四地圓滿。
orig::  ^360b18

而未能於諸諦道理如實觀察，又未能於生死涅槃棄捨一向背趣作意，
又未能修方便所攝菩提分法，由是因緣於此分中猶未圓滿。
commentary::  ^360b36

釋曰：自下第五辨第五分攝極難勝地，
於中有二：初明四地後行未滿、後明自地修令圓滿。
此即初也。謂第四地已得道品，而三緣故未得第五地。
一者雖得三十七品，而未能得諸諦道理如實觀察。
所言諸諦，如十地經四種聖諦及二諦等，具說如彼。
二未得棄捨，一向背生死、一向取涅槃二種作意，如成唯識未得生死涅槃無差別道故。
三未能修方便所攝菩提分法。
問：第四地已得道品，如何未修菩提分法？
解云：菩提分法有其二種：一三十七品，如前已說。
二者方便所攝三種道品，如十地經第五地云：
一者無厭足助道，善集功德行助道故。
二不烋息精進助道，常求智慧行助道故。
三無疲惓助道，集大慈悲行助道故。
故前後說互不相違。
由此三緣，於此分中猶未圓滿。
orig::  ^360b42

為令此分得圓滿故，精勤修習便能證得，彼諸菩薩由是因緣此分圓滿。
commentary::  ^360c22

釋曰：第二明自地法修令圓滿，謂五地菩薩由上所說三緣力故，
此分圓滿。梁攝論云：菩薩於四地未有勝能修四諦觀，
於生死涅槃未能捨離一向背取心，未能得修四種方便所攝菩提道品。
所以未能者，由三障故：一生死涅槃一向背取思惟無明、
二方便所攝修習道品無明，此二無明所感因緣生死名麤重報。
為滅此三障故修正勤，因修正勤滅三障已，
入第五地得八種轉勝清淨，及得捨離背取心等，乃至通達法界相續不異義。
由此分故，五地圓滿。
orig::  ^360c26

而未能於生死流轉如實觀察。
又由於彼多生厭故。
未能多住無相作意。
由是因緣。於此分中。
於未圓滿。
commentary::  ^360c46

釋曰：自下第六辨第六分攝現前地，於中有二：
初明五地後行未滿，後明自地修令圓滿。
此即初也。謂第五地雖得諦觀，有二因緣未得第六地：
一未能於生死流轉如實觀察緣生道理；
二由於彼苦集染中多生厭故，未能多住無相作意。
由是二緣，於第六分猶未圓滿。
orig::  ^361a2

為令此分得圓滿故，精勤修習便能證得，彼諸菩薩由是因緣此分圓滿。
commentary::  ^361a14

釋曰：第二明自地法修令圓滿，謂六地菩薩證得緣生觀故，
此分圓滿。梁攝論云：菩薩於五地未有勝能，
於諸行法生起相續如理證故，由多修行厭惡有為法相故，
未能長時如意住無相思惟故。
所以未能者，由三障故：一證諸行法生起相續無明、二相想數起無明。
此二無明感因緣生死，名麤重報。
為滅此三障，故修正勤。
由修正勤滅三障已，入第六地，得八種轉勝清淨，
及不證諸行生起相續等，乃至通達法界無染淨義。
由此分故，六地圓滿。
orig::  ^361a18

而未能令無相作意無缺無間多修習住，由是因緣於此分中猶未圓滿。
commentary::  ^361a36

釋曰：自下第七明第七分攝遠行地。
於中有二：初明六地後行未滿，後明自地修令圓滿。
此即初也。謂第六地得緣起觀而未能得，第七地中純無相觀。
於無相觀時無缺減，故言無缺；非有相間，故名無間。
故成唯識第九卷云：前五地中有相觀多、
無相觀少，第六地中無相觀多、有相觀少，第七地中純無相觀。
由是因緣，於此分中猶未圓滿。
orig::  ^361a40

為令此分得圓滿故，精勤修習便能證得，彼諸菩薩由此因緣此分圓滿。
commentary::  ^361b6

釋曰：第二、明自地法修令圓滿。
謂七地菩薩而能證得無缺、無間、無相作意，
由是因緣，此分圓滿。
梁攝論云：菩薩於六地未有勝能，未能離有為法微細諸相行起，
未能長時如意住無間、無流、無相思惟中。
所以未能者，由三障故：一、微細相行起無明，
二、一向無相思惟方便無明。
此二無明所感因緣生死，名麤重報。
為滅三障，故修正勤。
由修正勤，滅三障已，入第七地，得八種勝清淨，
及離有為法微細行起諸法，乃至通達法界種種法無差別義。
由此分故，七地圓滿。
orig::  ^361b10

而未能於無相住中捨離功用，又未能得於相自在，由是因緣於此分中猶未圓滿。
commentary::  ^361b30

釋曰：自下第八明第八分攝不動地。
於中有二：初明前分後行未滿，後明自分勤修圓滿。
此即初也。謂七地菩薩而未能於無相住中捨離功用，
又未能得於相自在，由是因緣於第八分猶未圓滿。
orig::  ^361b34

為令此分得圓滿故，精勤修習便能證得，彼諸菩薩由是因緣此分圓滿。
commentary::  ^361b42

釋曰：第二明自地法勤修圓滿，謂八地菩薩而能於彼無相住中捨離功用，
又復能得於相自在，由是因緣此分圓滿。
梁攝論云：菩薩於七地未有勝能，未能離功用心得住無相修中，
未能於自利利他相中心得自在。
所以未能者，由三障故：一於無相觀作功用無明，二於相行自在無明。
此二無明所感有有生死，名麤重報。
為滅三障故修正勤，因修正勤滅三障已，
入第八地得八種轉勝清淨，及離功用心得住無相修中等，
乃至通達法界無增減義。
由此分故八地圓滿。
orig::  ^361b46

而未能於異名眾相、訓詞差別、一切品類宣說法中得大自在。
由是因緣，於此分中猶未圓滿。
commentary::  ^361c18

釋曰：自下第九明第九分攝善慧地，於中有二：
初明前分後行未滿，後明自分勤修圓滿。
此即初也。異名者，法無礙境；眾相者，義無礙境；
訓詞差別者，詞無礙境；一切品類宣說法中得大自在者，樂說無礙境。
故瑜伽論四十三云：一、依法異門智，所謂菩薩法無礙慧；
二、依法相智，所謂菩薩義無礙慧；三、依法釋詞智，
所謂菩薩釋詞無礙慧；四、依法品類句差別智，所謂菩薩辨才無礙慧。
謂八地菩薩未得九地四無礙解，故名未能。
由是因緣，於第九分於未圓滿。
orig::  ^361c22

為令此分得圓滿故，精勤修習便能證得，彼諸菩薩由是因緣此分圓滿。
commentary::  ^361c42

釋曰：第二、明自地分勤修圓滿，謂第九地得四無礙，故名證得。
由是因緣，此分圓滿。
梁攝論云：菩薩於八地未有勝能，未得於正說中具足相別異名言品類等自在，
未得善巧說陀羅尼。
所以未能者，由三障故：一、無量正說說法無量名句味難答巧言自在陀羅尼無明；
二、依四無礙辨決疑生解無明。
此二無明所感有有生死，名麤重報。
為滅此三障，故修正勤。
因修正勤，滅三障已，入第九地，得八種轉勝清淨，
及於正說法中得具足相自在等，乃至通達法界智自在依止義。
由此分故，九地圓滿。
解云：若依梁論，二種無明障四無礙，謂初無明障三無礙，
第二無明障四無礙者，此引瑜伽及此經文，
真諦、自安、梵本、攝論都無此文。
又所引文，第三無明唯障辨才，故知依四無礙辨才者，譯家謬也。
orig::  ^361c46

而未能得圓滿法身現前證受，由是因緣於此分中猶未圓滿。
commentary::  ^362a26

釋曰：自下第十明第十分攝法雲地，於中有二：
初明前分後行未滿，後明自分勤修圓滿。
此即初也，謂第九地因未滿故，未能現證圓滿法身。
真諦釋云：謂第九地因未圓滿，未能證得圓滿三身，由是因緣於此分中猶未圓滿。
orig::  ^362a30

為令此分得圓滿故，精勤修習便能證得，彼諸菩薩由是因緣此分圓滿。
commentary::  ^362a40

釋曰：第二、明其自分勤修圓滿，謂第十地因圓滿故，而能證得圓滿法身。
由是因緣，此分圓滿。
梁攝論云：菩薩於九地未有勝能，未能得正說圓滿法身，未得無著無礙圓滿六通慧。
所以未能者，由三障故：一、六神通慧無明，
二、入微細秘密佛法無明。
此二無明所感有有生死，名麤重報。
為滅此三障，故修正勤。
因修正勤，滅三障已，入第十地，得八種轉勝清淨，
及能得正說圓滿法身等，乃至通達法界業自在依止義。
由此分故，十地圓滿。
真諦釋云：十地圓滿所得三身，名圓滿法身、正說法身。
從法身出六通慧，慧即是化身，由得業自在，化身成就也。
orig::  ^362a44

而未能得遍於一切所知境界無著無礙妙智妙見，
由是因緣，於此分中猶未圓滿。
commentary::  ^362b20

釋曰：自下別明第十一分攝於佛地。
於中有二：初明前分後行未滿，後明自分勤修圓滿。
此即初也，謂第十地未得遍知一切境界法空無著妙智妙見、
人空無礙妙智妙見，由是因緣於此分中猶未圓滿。
orig::  ^362b24

為令此分得圓滿故，精勤修習便能證得，
由是因緣此分圓滿，此分滿故於一切分皆得圓滿。
commentary::  ^362b34

釋曰：第二明自地分勤修圓滿，謂此佛地證得遍知一切智見，
由是因緣佛地圓滿。
佛地圓滿故，十一種分皆得圓滿。
梁攝論云：菩薩十地未有勝能，未得清淨圓滿法身，未能於一切應知境得無著無礙見及智。
所以未能者，由三障故：一於一切應智境微細著無明，二於一切應知境微細礙無明。
此二無明所感無有生死，名麤重報。
為滅此三障，故修正勤。
因修正勤滅三障已，入第十一如來地，
得七種最勝清淨、離生清淨，及得清淨圓滿法身、無著無礙見智等。
由此分故，佛地圓滿。
一云：就十一分攝十一地，有三例。
初一分中文有二節：初明前位修行未成，後超過彼地下明自地已滿。
次彼諸菩薩下九分，例有三段：初結前位滿，
次而未能下明後位未滿，後為令下明修令圓滿。
後彼諸菩薩下明第十一分，文別有四：
一結前位滿，次而未下明後位未滿，次為令下修令圓滿，後此分滿下重結已滿。
雖有兩說，前說為正
orig::  ^362b38

善男子！當知如是十一種分普攝諸地。
commentary::  ^362c24

釋曰：第二總結應知。
orig::  ^362c26

觀自在菩薩復白佛言：世尊！
何緣最初名極喜地？
乃至何緣說名佛地？
commentary::  ^362c28

釋曰：自下第二釋地名義，先問後答。
此即總問諸地名義。
orig::  ^362c32

佛告觀自在菩薩曰：善男子！
成就大義得未曾得，出世間心生大歡喜，是故最初名極喜地。
commentary::  ^362c36

釋曰：自下第二如來正說釋十一地，即為十一。
此釋極喜地，釋有二義：一得自他利、二得無漏心。
故十地論第一卷云：成就無上自利利他，
初證聖處，故名歡喜。
解云：聖處即無漏智。
釋此地名，諸教極多，不可具述。
以要言之，或以一義釋極喜名，如仁王經：
善覺菩薩四天王，雙照二諦平等理。
攝大乘云：由此最初得能成辦自他義利勝功德故。
無性、世親攝大乘釋亦同攝論。
顯揚第三：由正證得無上現觀，住增上喜，故名歡喜。
十住婆沙第一卷云：始得善法味，心多歡喜故。
或以二義以釋極喜，如即此經、十地論等。
或以三義，如金光明第一卷云：得出世心，
未得始得大事大用，如意所願，故名歡喜
〔大事者自利，大用者利他〕。
成唯識論第九卷云：初獲聖性，具證二空，
能益自他，生大喜故。
若廣分別，多信敬等九種、念佛等十種、
離世間境等十種歡喜，如十地論
orig::  ^362c40

遠離一切微細犯戒，是故第二名離垢地。
commentary::  ^363a24

釋曰：第二辨離垢地。
相續深密亦同此經。
仁王經云：名為離遠。
故彼偈云：離遠開士忉利王，現形六道千國土。
金光明云：一切微細之誤破戒過失皆清淨故，名離垢地。
十地經云：遠離慳嫉破戒垢心，名離垢地。
十地論云：離能起誤心犯戒煩惱垢等，
清淨戒具足故，名離垢地。
攝大乘云：由極遠離犯戒垢故。
世親釋云：性戒成就，非如初地思擇護戒。
性戒成故，諸犯戒垢已遠離故。
無性意同世親。顯揚論云：超二乘地，證淨尸羅，對治一切犯戒垢。
十住論云：行十善道，離諸垢故。
成唯識云：具淨尸羅，遠離能起微細毀犯煩惱垢故，名離垢地。
orig::  ^363a26

由彼所得三摩地及聞持陀羅尼，能為無量智光依止，是故第三名發光地。
commentary::  ^363a48

釋曰：第三明發光地，謂第三地由得定故發修慧光，
由得聞持陀羅尼故發聞思慧光，是故第三名發光地。
或可假地能與發光為所依止，名發光地。
相續經云明地，深密經云光明地，而不說云發光地者，譯家別故。
仁王經云：名為明慧。
故彼偈云：明慧空照炎天王，應形萬國導群生。
金光明云：無量智慧光明三昧不可傾動、
無能摧伏，聞持陀羅尼為作本故，說名明地。
十地經云：無貪瞋等三種善根轉增明淨，故名明地。
華嚴、十住及善戒經大同十地。
攝大乘云：由無退轉、等持、等至所依止故，
大法光明所依止故，名發光地。
世親釋云：由此地中與三摩地、三摩鉢底甞不相離、
無退轉故，於大乘法能作光明，名發光地。
若廣分別，如無性釋。
顯揚論云：證得極淨三摩地蘊，大智光明之所依止，名發光地。
成唯識云：成就勝定大法總持，能發無邊妙慧光故，名發光地。
大智度論第四十九名有光地。
orig::  ^363b4

由彼所得菩提分法，燒諸煩惱智如火#CB08504;，
是故第四名#CB08504;慧地。
commentary::  ^363b38

釋曰：第四、辨#CB08504;慧地。
謂諸菩提分法智#CB08504;，
燒煩惱薪，故名#CB08504;慧。
相續深密，意同此經。
依仁王經，亦名 #CB08504;慧。
故彼偈云：#CB08504;慧妙光火精進，兜率天王遊信國。
金光明云：能燒煩惱，以智慧火增長光明，
修行道品依處，故名為炎地。
十地經云：日夜常放智光明炎，故如摩尼光，
非餘光滅，故名#CB08504;地。
十住華嚴，大同十地。
十地論云：不忘煩惱薪，智火能燒，故名為#CB08504;地。
〔言不忘者，俱生煩惱，任運相續，欲起即智，故言不忘也。〕
莊嚴論云：以菩提分慧為#CB08504;自性，以惑智二障為薪自性。
此地菩薩能起智慧#CB08504;，
燒二障薪，名#CB08504;慧地。
攝大乘云：由諸菩提分法，焚滅一切障，故名#CB08504;慧地。
世親釋云：由此地中安住最勝菩提分法，
由住此故，能燒一切根本煩惱及隨煩惱，
皆為#CB01926;燼，名焰慧地。
無性意同。成唯識云：安住最勝菩提分法，
燒煩惱薪，慧#CB08504;增故，名焰慧地。
智度論云：增曜地解云：莊嚴論等，燒二障薪，名#CB08504;地。
世親釋云：能燒一切根本煩惱及隨煩惱，
皆為#CB01926;燼者，永斷所智，
伏斷煩惱，名為#CB01926;燼。
不爾，便違攝大乘說留惑至惑盡等。
orig::  ^363b42

由即於彼菩提分法方便修習，最極艱難方得自在，是故第五名極難勝地。
commentary::  ^363c30

釋曰：第五明難勝地，謂難修中得自在故，名為難勝。
相續同此。深密經云：菩提分法方便修行，
難勝得勝，名難勝地。
仁王經名勝慧地。
故彼偈云：
　　勝慧三諦自遠明，化樂天王百億國。 ^363c34

金光明云：是修行方便勝智自在難得故，
見思煩惱不能伏故，名難勝地。
十地經：彼地善根以方便智思量力故，轉勝明淨。
下地善根、二乘善根、世間善根所不能及，名難勝地。
十住、華嚴及善戒經意同。
十地論云：得世間智方便善巧，能度難度故，名難勝地。
瑜伽論云：今此地中顯示菩薩於諸聖諦決定妙智極難可勝，
名難勝地。莊嚴論云：於五地中有二種離：
一、勤化眾生無惱難，二、生不從化心無惱難。
此地菩薩能退二難，於難得勝，名難勝地。
攝大乘云：由真諦智與世間智更互相違，
合此難合令相應故，名難勝地。
無性、世親意同攝論。
顯揚論云：證得極淨緣諦所知諸法微妙慧薀，
成極難不住流轉寂靜聖道，名極難勝。
十住論云：第五地中功德力盛，一切諸魔不能壞故，名難勝地。
成唯識論意同攝論。
orig::  ^363c42

現前觀察諸行流轉，又於無相多修作意方現在前，是故第六名現前地。
commentary::  ^364a24

釋曰：第六辨現前地，謂此地中現前觀察諸行流轉。
又相無相多修作意，令無相觀方得現前，具此二義名現前地。
相續深密意同此經。
依仁王經名為法現，故彼偈云：法現開士自在王，照千億土教一切。
金光明經意同此經。
十地經云：得無障礙智門現前，名般若光明現前。
華嚴、十住、善戒經意同十地經。
莊嚴論云：不住生死涅槃觀慧現前，名現前地。
攝大乘云：由緣起智為所依止，能令般若波羅蜜多恒現在前。
世親釋云：謂此地中住緣起智，由此智力無分別住，
最緣般若波羅蜜多而得現在，悟一切法無染無淨，
於第七地當成有行，於第八地中當成無行。
無性釋論意同世親。
十住論云：障魔事已，諸菩薩道法皆現在前。
成唯識論同攝大乘。
智度論亦名現前地。
orig::  ^364a28

能遠證入無缺、無間、無相作意，與清淨地共相隣接，是故第七名遠行地。
commentary::  ^364b8

釋曰：第七解遠行地，謂此地中無缺無間證入無相，
不同六地蹔時現前，又復隣近第八淨地，具斯二義名遠行地。
相續深密意同此經，依仁王經名遠達地，
故彼偈云：遠達無生初禪王，常萬億土教眾生。
金光明云：無漏無間無相思惟解脫三昧遠修行故，是地清淨無障無礙名遠行地。
十地經云：得甚深遠離無身口意業轉求勝行，
復能利益眾生故，法忍轉淨名遠行地。
華嚴、十住及善戒經意同十地。
十地論云：善修無相行功用究竟，能過世間二乘出世間道，
故名遠行地。莊嚴論云：菩薩於七地中近一乘道，名為遠行。
問：誰是遠去？答：功用方便究竟此遠能去，由此遠去故名遠行地。
攝大乘云：至功用行最後邊故。
世親釋云：謂此地中於功用行得至究竟，
雖一切相不能動漂，而於無相猶名有行。
無性意同。十住論云：去三界遠近法王位，故名深遠地。
成唯識云：至無相住功用後邊，出過世間二乘道去，名遠行地。
orig::  ^364b12

由於無相得無功用，於諸相中不為現行煩惱所動，是故第八名不動地。
commentary::  ^364b46

釋曰：第八明不動地，謂此地中功用煩惱皆不能動，名不動地。
梁攝大乘釋此經文有其三義，故彼論云：相惑功能不能動故。
謂此地中有二種境：一真境名無相，菩薩住此境，
一切相及功用所不能動；二俗境名一切相，
菩薩住此境，一切煩惱不能動，故名不動地。
相續深密意同此經。
依仁王經名為等觀，故彼偈云：
　　等觀菩薩二禪王，入百億土化一切。 ^364c2

金光明云：無相正思惟，修得自在，諸煩惱行不能令動，名不動地。
若廣分別，如十地經及華嚴等。
十地論云：報行純熟，無相無間，名為不勤。
莊嚴論云：於八地中，有相想及無相有功用想，二想俱不能動。
由無此動，故名不動地。
攝大乘云：由一切相有功用行，不能動地。
世親釋云：由此地中所有諸相及一切行相皆不能動，無分別智任運流行。
無性釋云：謂一切相及一切行，皆悉不能動彼心故。
第七地中雖一切相所不能動，不現行故。
然不自在，任運而轉，有加行故。
第八地中任運而轉，不作加行，無功用故。
是名七、八二地差別。
十住論云：若天、魔、梵、沙門、婆羅門，無能動其願，故名不動地。
成唯識云：無分別智任運相續，相用煩惱不能動故。
orig::  ^364c18

於一切種說法自在，獲得無罪廣大智慧，是故第九名善慧地。
commentary::  ^364c46

釋曰：第九、明善慧地。
罪者，過也、礙也、患也。
謂此地中於一切處種種說法而得自在，
獲得無礙廣大智慧，此慧妙善，故名善慧。
相續深密，意同此經。
依仁王經，名為慧光，故彼偈云：慧光開士三禪王，能於千億一時現。
金光明云：說法自在，無患累故，增長智慧，自在無礙。
十地經云：如實知眾生三聚相，隨順如是智，名善慧地。
華嚴等經意同十地。
十地論云：無礙力說法，成就利他行故。
莊嚴論云：於九地中，四無礙慧最為殊勝，
於一剎那三千世界所有人天異類、異音、
異義問，此菩薩能以一音普答眾問，遍斷眾疑，由此說言名善慧地。
攝大乘云：由得最勝無礙智故。
世親釋云：由此地中無礙解智說名為慧，
此慧妙善，故名善慧。
無性釋云：謂得最勝四無礙解、無礙智，
於諸智中最為殊勝，智即是慧，故名善慧。
四無礙者，法、義、詞、辨。
由法無礙，自在了知一切句；由義無礙，
自在通達一切義理；由辭無礙，自在分別一切言詞；
由辨無礙，遍於十方，隨其所宜，自在辨說。
於此地中最初證得先未曾得無礙解智，故名善慧。
十住論云：其慧轉明，調柔增上，名善慧地。
成唯識云：成就微妙四無礙解，能遍十方善說法故。
智度論云：善相地智
orig::  ^365a2

麤重之身廣如虗空，法身圓滿譬如大雲皆能遍覆，是故第十名法雲地。
commentary::  ^365a44

釋曰：第十解法雲地，謂我法執所熏種子，
無堪任故，名為麤重。
遍障二空，無我理故。
是故經云：廣如虗空。
其第十地下種法界，法身圓滿，喻如大雲。
證法界時，由圓滿法身及修生法身，覆隱如空，
廣大麤重，故名法雲地。
相續經云：如虗空等過惡，以如大雲法身周遍覆故。
深密經云：眾生煩惱過患之身，如虗雲等。
如來成法身，猶如大雲，覆眾生界，說法示現。
依仁王經，名為灌頂。
故彼偈云：灌頂菩薩四禪王，於億恒土化群生。
金光明云：法身如虗空，智慧如大雲，能令遍覆一切故。。
十地經云：如大龍王智大法雨，餘地處所不能容受，唯除大海。
如是佛子，一切如來秘密雲雨，凡夫、二乘、
九地菩薩皆不能受，唯法雲地菩薩能受，故名法雲地。
復次，此地菩薩起大慈雲，震大法雷，無畏電光，
智慧疾風，善根密雲，種種色身，為雜色雲，
說正法雨，破諸魔怨，於一念間遍#CB00832;世界，
澍大法雨，滅除眾生煩惱塵炎，八相成道，
度諸眾生，故名法雲地。
具說如彼。莊嚴論云：於第十地中，由三昧門及陀羅尼門，
攝一切聞熏習因，遍滿阿梨耶識中，譬如浮雲遍滿虗空。
能以此聞熏習雲，於一一剎那、於一一相、
於一一好、一一毛孔，雨無量無邊法雨，充足一切可化眾生。
由能如雲雨法，故名法雲地。
攝大乘云：由得總緣一切法智，含藏一切陀羅尼門、
三摩地門，譬如大雲，能#CB00832;如空廣大障故，
又於法身能圓滿故。
世親釋云：由此地中所有總緣一切法智，
譬如大雲；陀羅尼門、三摩地門，猶如淨水。
此智所藏，如雲含水，又如大雲能#CB00832;虗空。
如是總緣一切法智，普能覆滅諸廣大障。
又於法身能圓滿者，如大雲起周遍虗空，如是此智於諸菩薩所依法身悉能周遍。
此中圓滿，意說周遍。
無性釋云：由得總緣一切法智，總緣一切契經等法不離真如。
此一切法共相境智譬如大雲，陀羅尼門、
三摩地門猶如淨水，智能藏彼如雲含水，有能生彼勝功能故。
又如大雲覆隱虗空，如是總緣一切法智，覆隱如空廣大無邊惑智二障。
言覆隱者，攝義、斷義。
又如大雲澍清冷水充滿虗空，如是總緣一切法智，
出生無量殊勝功能，充滿所證所依法身。
成唯識云：大法智雲含眾德水，蔽如空麤重充滿法身，故名法雲。
地解云：此有三義：一、大法智雲含眾德水，譬如大雲。
由得總緣一切法智猶如大雲，陀羅尼門、
三摩地門猶如淨水，智能藏彼如雲含水。
二、蔽如雲麤重，譬如大雲。
由如大雲覆隱虗空，如是總緣一切法智，覆隱如虗空廣大無邊戒智二障。
言覆隱者，隔義、斷義。
三、充滿法身故，譬如大雲。
由如大雲澍清冷水充滿虗空，如是總緣一切法智，
出生無量殊勝功德，充滿所證所依法身。
orig::  ^365a48

永斷最極微細煩惱及所知障無差無礙，
於一切種所知境界現等正覺，故第十一說名佛地。
commentary::  ^366a8

釋曰：第十一別解佛地，謂一剎那金剛三摩地為無間道，
雙斷微細二障種子，斷煩惱障故名為無差，斷所知障故說名無礙。
第二剎那為解說道，於一切種所知境界現等正覺，
即是四智相應心品，名為等覺。
言佛地者，佛具五義、地有三義，故佛地論第一卷云：
言佛地者，具一切智、一切種智，離煩惱障及所知障，
於一切法、於一切眾相能自開覺一切有情，
如睡夢悟、如蓮華開，故名為佛地。
謂所依所行所攝，即當所說清淨法界大圓境智、
平等性智、妙觀察智、成所作智、受用和合一味事等，
是佛所依所行所攝，故名佛地。
解云：言五義者，一具真俗智、二離二種障、
三達真俗境、四具自他覺、五離無明故慧得解脫如睡夢悟，
斷貪欲故心得解脫如蓮華開。
具此五義，故名為佛。
今此經中具有四義：一、離二障，如經永斷最極微細煩惱及所智障；
二、具二智，謂生空、法空智，如經無差無礙；
三、達真俗境，如經於一切種所知境界；
四、具自他覺，如經現等正覺地。
三義者：一、所依；二、所行；三、所攝。
如上已說。又佛地經云：有五種法攝大覺地，謂清淨法界及彼四智。
廣說如彼。故今經云：故第十一名為佛地。
若廣分別，如十地論第一卷及梁攝論第十及瑜伽七十九等。
orig::  ^366a12

觀自在菩薩復白佛言：於此諸地有幾愚痴、有幾麤重為所對治？
commentary::  ^366b12

釋曰：自下第三二十二愚分別諸地，於中有二：
先問、後答。此即總問於十一地有幾愚痴及諸麤重為所對治。
然此諸愚十一麤重，諸教不同，謂相續深密、
瑜伽、決擇第七十八，皆與此經同本異譯。
金光明經最淨地品列諸愚名而不解釋。
梁攝大乘天親論第十卷中，二十二愚感十一麤重報：
初八愚痴能感四中方便生死，次六能感因緣生死，
次六能感有有生死，後二能感無有生死，即彼所感變易果報為麤重報。
今詳梁論有三種失：一梵本攝大乘釋無分別，
二所列解深密經不辨四種生死，三以所知障不感分段、變易二種生死。
如成唯識第九卷中廣釋經意，故今依彼釋此經文，其間同異依文正釋。
orig::  ^366b16

佛告觀自在菩薩曰：善男子！
此諸地中有二十二種愚痴、十一麤重為所對治。
commentary::  ^366b42

釋曰：第二如來正說。
於中有三：初總標，次別釋，後善男子下顯說愚意。
此即總標十一地有二十二愚及十一麤重為所治障。
orig::  ^366b46

謂於初地有二愚痴，一者執著補特迦羅及法愚痴，
二惡趣雜染愚痴，及彼麤重為所對治。
commentary::  ^366c4

釋曰：自下第二次第別釋，於十一地各有二愚及一麤重為十一段，
此即初地二愚麤重。
能此二愚，依成唯識自有兩釋。
一云：愚及愚品總說為愚，謂初地二愚：
一、執著我法，即是此中異生性障；二、惡趣雜染愚，即是惡趣諸業果等。
應知愚品總說為愚，後准此釋。
一云：此中唯說愚痴，故彼復云：或彼唯說利鈍障品俱起二愚。
解云：五利俱愚，名為執著我法愚；五鈍俱者，名為惡趣雜染愚。
問：若爾，利鈍二惑俱愚，何愚所攝？
解云：隨強而說，或可同時義說二愚。
問：護法宗異生性障用何為體？
解云：護法自有兩釋：一、據實通論，於二障中分別起者，
二乘見道現在前時，唯斷一種，名得聖性；
菩薩見道現在前時，具斷二種，名得聖性；
二、真見道現在前時，彼二障種必不成就，
猶明與闇定不俱生，如稱兩頭低昂時等。
諸相違法，理必應然，是故二性無俱成失。
無間道時已無惑種，何用復起解脫道為？
斷惑、證滅期心別故，為捨彼品麤重性故。
無間道時雖無惑種，而未捨彼堪任性，
為捨此故，起解脫道及證此品擇滅無為。
一云：據實通攝二障。
經論意趣，唯所知障障十地故，唯諸菩薩之所斷故。
言麤重者，諸教不同。
相續經云：十一所治過。
深密經云：十一對。
金光明云：依二麤重心。
如是諸教，言雖有異，義不相違。
依種子說，惑無堪任，俱不違故。
梁攝大乘麤重報者，真諦自安，非正梵本。
成唯識論自有兩釋，故彼復云：及麤重言，顯彼二種或二所起無堪任性。
如入二定說斷苦根，所斷苦根雖非現種而名麤重，此亦應然。
後麤重言，例此應釋。
orig::  ^366c8

於第二地有二愚痴：一者、微細誤犯愚痴，
二者、種種業趣愚痴，及彼麤重為所對治。
commentary::  ^367a14

釋曰：第二、辨離垢地障。
依成唯識，自有兩說：一云、微細誤犯愚，
即是俱生一分；二、種種業趣愚，即彼所起誤犯三業。
一云、或唯起業，不了業愚。
解云：前義，愚及愚品俱說為愚。
後復次意，如其次第：一、能發業愚；二、不了業愚。
此上二愚，即十障中耶行障也。
釋麤重言，如上已說。
orig::  ^367a18

於第三地有二愚痴：一者、欲貪愚痴，二者、
圓滿聞持陀羅尼愚痴，及彼麤重為所對治。
commentary::  ^367a30

釋曰：第三發光地障。
成唯識云：一欲貪愚，即是此中能障勝定及修慧者。
彼昔多與欲貪俱故，名欲貪愚〔解云：據實是所知障，
而言貪欲者，與貪欲同體故〕。
今得勝定及修所成，復既永斷欲貪隨伏，此無始來依彼轉故。
二圓滿陀羅尼愚，即是此中能障總持聞思慧者。
合說二愚為闇鈍障。
orig::  ^367a34

於第四地有二愚痴：一者、等至愛愚痴，
二者、法愛愚痴，及彼麤重為所對治。
commentary::  ^367a46

釋曰：第四焰慧地障。
成唯識云：一等至愛愚，即是此中定愛俱者；
二法愛愚，即是此中法愛俱者。
所知障攝二愚斷故，煩惱二愛亦不現行。
唯識復云：此即十障中第四微細煩惱現行障，
謂所知障中俱生一分，第六識俱身見等攝，
最下品故、不作意緣故、遠隨現行故，說名微細
〔解云：三義釋微細義慮知〕。
彼障四地菩提分法，入四地時便能永斷。
彼昔多與第六識中任運而生，執我見等同體起故，說煩惱名。
今四地中既得無漏菩提分法，彼便永滅，此我見等亦永不行。
初二三地行施戒修相同世間，四地修得菩提分法方名出世，
故能永害二身見等。
寧知此與第六識俱？
第七識俱執我見等，與無漏道性相違故，
八地已去方不行，七地已來猶得現起，
與餘煩惱為依持故，此麤彼細伏有前後，故此但與第六相應。
身見等言亦攝無始，所知障攝定愛、法愛。
彼定法愛三地尚增，入四地時方能永斷，菩提分法特違彼故。
orig::  ^367b2

於第五地有二愚痴：一者、一向作意棄背生死愚痴，
二者、一向作意趣向涅槃愚痴，及彼麤重為所對治。
commentary::  ^367b36

釋曰：第五難勝地障。
成唯識云：如其次第，能厭生死樂涅槃者也。
即十障中第五於下乘涅槃障，謂所知障中俱生一分，
令厭生死樂趣涅槃，同下二乘厭苦欣滅。
彼障五地無差別道，入五地時便能永斷
〔解云：五地依四諦觀以為方便，入彼四諦染淨因果無差別道，
是故能斷，皆趣二愚〕。
orig::  ^367b40

於第六地有二愚痴：一者、現前觀察諸行流轉愚痴，
二者、相多現行愚痴，及彼麤重為所對治。
commentary::  ^367c2

釋曰：第六現前地障。
成唯識云：一現觀察行流轉愚，即是此中執有染者，諸行流轉染分攝故。
二相多現行愚，即是此中執有淨者，取淨相故。
相觀多行，未能多時住無相觀〔解云：初愚執苦集流轉門，後愚執滅道淨相門〕。
即十障中第六麤相現行障，謂所知障中俱生一分執有染淨麤相現行。
彼障六地無染淨道，入六地時便能永滅。
orig::  ^367c6

於第七地有二愚痴：一者、微細相現行愚痴，
二者、一向無相作意方便愚痴，及彼麤重為所對治。
commentary::  ^367c20

釋曰：第七遠行地障。
成唯識云：一細相現行愚，即是此中執有生者，猶有流轉細生相故。
二純作意求無相愚，即是此中執有滅者，
尚取還滅細滅相故〔解云：執有緣生還滅相也〕。
純於無相作意勤求，未能空中起有勝行，
即十障中第七細相現行障，謂所知障中俱生一分執有生滅細相現行。
彼障七地妙無相道，入七地時便能永斷。
orig::  ^367c24

於第八地有二愚痴：一者、於無相作功用愚痴，
二者、於相自在愚痴，及彼麤重為所對治。
commentary::  ^367c38

釋曰：第八不動地障，成唯識云：一於無相作功用愚、
二於相自在愚，令於相中不自在故。
此亦攝土相一分故。
八地已上純無漏道任運起故，三界煩惱永不現行。
第七識中細所知障猶可現起，生空智果不違彼故
〔解云：生空智果者，謂生空智所引後得智及滅定〕。
即十障中第八於無相中作加行障，謂所知障中俱生一分，
令無相觀不任運起。
前之五地有相觀多、無相觀少，於第六地有相觀少、無相觀多。
第七中純無相觀雖恒相續而有加行，
由無相中有加行故，未能任運現相及土。
如是加行障八地中無功用道，故若得入第八地時便能永斷，
彼永斷故得二自在。
orig::  ^367c42

於第九地有二愚痴：一者、無量說法，無量法句文字，
後後慧辨陀羅尼自在愚痴；二者、辨才自在愚痴，及彼麤重為所對治。
commentary::  ^368a18

釋曰：第九、善慧地障。
成唯識云：一、於無量所說法，無量名、句、
字，後後慧辨陀羅尼自在愚。
於無量所說法陀羅尼自在者，謂義無礙解，
即於所詮總持自在，於一義中現一切義故。
於無量名、句、字陀羅尼自在者，謂法無礙解，
即於能詮總持自在，於一名、句、字中現一切名、
句、字故。於後後慧辨陀羅尼自在者，謂詞無礙解，
即於言音展轉訓釋總持自在，於一音聲中現一切音聲故。
二、辨才自在愚。辨才自在者，謂辨無礙解，
善達機宜，巧為說故。
愚能障此四種自在，皆是此中第九障攝，
即十障中第九利他中不欲行障，謂所知障中俱生一分，
令於利樂有情事中不欲勤行，樂修己利。
彼障九地四無礙解，入九地時便能永斷。
orig::  ^368a24

於第十地有二愚痴：一者、大神通愚痴，
二者、悟入微細秘密愚痴，及彼麤重為所對治。
commentary::  ^368b2

釋曰：第十法雲地障。
成唯識云：一大神通愚，即是此中障所起事業者；
二悟入微細秘密愚，即是此中障大法智雲及所含藏者。
即十障中第十於諸法中未得自在障，
謂所知障中俱生一分，令於諸法不得自在。
彼障十地大法智雲及所含藏所起事業，入十地時便能永斷。
orig::  ^368b6

於如來地有二愚痴：一者、於一切所知境界極微細著愚痴，
二者、極微細礙及彼麤重為所對治。
commentary::  ^368b18

釋曰：第十一如來地障。
成唯識云：一於一切所知境界極微細著愚，即是此中微所知障。
二極細礙愚，即是此中一切任運煩惱障種。
故集論說：得菩提時頓斷煩惱及所知障，
成阿羅漢及成如來，證大涅槃大菩提故。
即十障中於第十障別開一障。
故成唯識復作此言：此地於法雖得自在，
而有餘障未名最極，謂有俱生微所知障及有任運煩惱障種。
金剛喻定現在前時，彼皆頓斷入如來地。
廣引諸教，具如別章。
orig::  ^368b22

善男子，由此二十二種愚痴及十一種麤重故，安立諸地。
commentary::  ^368b40

釋曰：自下第三說愚等意。
於中有二：初明說愚等意，後讚菩提離諸繫縛。
此即初也。謂欲安立十一地故，說諸愚痴十一麤重。
orig::  ^368b44

而阿耨多羅三藐三菩提離彼繫縛。
commentary::  ^368c2

釋曰：第二讚無上覺離諸繫縛。
於中有二：初佛自說、後菩薩讚。
此即佛說，謂妙覺位遠離諸愚及彼麤重。
orig::  ^368c4

觀自在菩薩復白佛言：世尊！
阿耨多羅三藐三菩提甚奇希有，乃至成就大利大果。
commentary::  ^368c8

釋曰：自下第二菩薩讚嘆，於中有二：初總、後別。
此即初總讚，有其二義：一成就大利，即是利他功德；
二成就大果，即是自利功德。
或可得菩提故名大利，證涅槃故名為大果。
或可斷所知障名為大利，斷煩惱障名為大果。
orig::  ^368c12

令諸菩薩能破如是大愚痴羅網，能越如是大麤重稠林，現前證得阿耨多羅三藐三菩提。
commentary::  ^368c22

釋曰：第二別讚，有其三義：一破諸愚痴，
二越諸麤重，三現證菩提。
能令菩薩具此三利，愚能羅覆網 #CB02954;有情，
故喻羅網。麤重眾多，譬似稠林。
又解：就釋二十二愚中，文別有四：一問，
二答，三善男子下結，四觀自在下菩薩讚嘆菩提功德。
orig::  ^368c26

觀自在菩薩復白佛言：世尊！
如是諸地，幾種殊勝之所安立？
commentary::  ^368c36

釋曰：自下第四八種殊勝安立諸地，於中有二：
先請、後說。此即第一菩薩請問如是十一地各有幾種之所安立。
orig::  ^368c40

佛告觀自在菩薩曰：善男子！
略有八種。
commentary::  ^368c46

釋曰：自下第二如來正說，於中有三：初標數略答，
次依數列名，後善男子下約地分別勝劣多少。
此即第一標數總答，於十一地有八種勝。
orig::  ^368c48

一者、增上意樂清淨，二者、心清淨，三者、
悲清淨，四者、到彼岸清淨，五者、見佛供養承事清淨，
六者、成就有情清淨，七者、生清淨，八者、威德清淨。
commentary::  ^369a6

釋曰：第二依數列名。
相續深密攝大乘第十、瑜伽七十五，名字大同。
言增上意樂者，如前清淨意樂中說〔相續悕望、
深密直心、梁論信樂、瑜伽意樂者，譯家異故〕。
心清淨者，通說八定為心清淨，故諸聖教通說諸定名為心學。
顯揚第三說四靜慮為心淨者，如瑜伽論二十八說：
最初能入聖諦現觀正性離生，故偏說為增上心學。
悲清淨者，四無量中悲無量也。
問：悲與大悲有何差別？
答：薩婆多宗依俱舍論八因差別，故第二十七云：
此與悲異，由八種因：一由自性，無礙無瞋自性異故。
二由行相，三苦一苦行相異故。
三由所緣，三界一界所緣異故。
四由依地，第四靜慮通餘異故。
五由依身，唯佛通餘身有異故。
六由證得，離有頂欲證得異故。
七由救濟，事成希望救濟異故。
八由哀愍，平等不平等哀愍異故。
正理七十五亦同俱舍。
雜心第七五義辨異。
婆沙第八、十三、十五：復次以釋差別，廣說如彼。
經部師宗，如成實論七義以辨。
故彼第二十云：問曰：悲與大悲有何差別？
答曰：悲名但心憐愍，能成辦事故大悲。
所以者何？菩薩見眾生苦，為盡此苦懃修精進。
又於無量劫修習所成，故名大悲。
又以智眼見眾生苦，決定發心要當除滅，故名大悲。
又多所利益故名大悲，亦無障礙故名大悲。
所以者何？悲心或念他惡故生障礙，大悲於種種深惡通無礙。
又悲心或有厚薄不等，一切平等，故名大悲。
又自捨己利但求他利，故名大悲。
悲不如是，是名差別。
今依大乘，如莊嚴論六義辨悲大悲差別。
故第九卷云：復有六種差別。
偈曰：
　　非等亦非常，非深亦非順，非道非不得。
　　翻六非如是。 ^369a12

釋曰：翻非大悲六種差別，即是大悲六種差別：
一者平等；二者常恒；三者深極；四者隨順；
五者淨道；六者不得。
平等者，於樂受等眾生所有諸受皆知是苦故。
常恒者，乃至無餘涅槃亦無盡故。
深極者，入地諸菩薩得自他平等故。
隨順者，於一切眾生苦如理拔濟故。
淨道者，所對治煩惱得斷除故。
不得者，得無生忍時諸法不可得故。
大智度論第二十七亦以六義辨二差別不同莊嚴，廣如彼說。
瑜伽四十四、顯揚第四俱以四緣辨如來悲得成大悲，而不說彼二種差別。
莊嚴亦以四因緣得成大悲，與瑜伽等文意不同，廣如彼說。
然此大悲依薩婆多、俱舍論等，唯如來有。
若依大乘，智度論第二十七亦同俱舍。
依菩提資粮論第二、大智度論第二十、
莊嚴第九，菩薩亦有大悲。
依智度二十七云：復次諸佛心中慈悲名為大，餘人心中名為小。
問曰：若爾者，何以言菩薩行大慈大悲？
答曰：菩薩大慈者，於佛為小、於二乘為大，此是假名為大。
佛大慈大悲，真實最大。
到彼岸清淨者，六度、十度等，如下當說。
見佛供養承事清淨者，即當十地論中所說三種無餘：
一見佛無餘、二供養無餘、三恭敬無餘。
故十地論第三卷云：菩薩大願無餘有三：
一見一切佛無餘、二一切供養無餘、三一切恭敬無餘。
見佛無餘者，見應身、報身、法身佛。
供養有三：一利養供養，謂衣服臥具等。
二恭敬供養，謂香華幡蓋等。
三者行供養，謂修行信戒行等。
恭敬亦有三種：一者給侍恭敬，二者迎送恭敬，三者修行恭敬。
或可見佛供養承事清淨者，即十種供養也。
故瑜伽論四十四云：菩薩供養如來略有十種：
一設利羅供養，二制多供養〔善戒經云塔，
地持云支提〕，三現前供養〔善戒至云現見，
地持同瑜伽〕，四不現前供養，五自作供養
〔善戒地持皆同瑜伽〕，六教他供養〔善戒地持亦同瑜伽〕，
七財敬供養〔善戒云利益，地持云財物〕，
八廣大供養〔善戒云最勝，地持云勝〕，九無染供養
〔善戒云清淨，地持云不汙〕，十正行供養
〔善戒云受持，地持云至處道〕。
若諸菩薩親現供養如來色身，是名設利羅供養。
若諸菩薩於為如來所造一切若窣堵波若龕若一，
若故制多新制多所設諸供養，是名制多供養。
若諸菩薩於如來身或制多所，親面對前現囑現見而設供養，
是名現前供養。若諸菩薩於如來所若制多所，
現前施設供養具時，發起增上意樂俱心、
淨信俱心，作是思惟：若一如來法性，即是三世一切如來法性；
若一如來制多法性，即是十方一切如來制多法性。
是故我今供現如來，即是供養其餘三世一切如來；
供現制多，即是供養其餘十方一切制多，當知是名菩薩俱供現不現前一切如來及以制多。
若諸菩薩於不現前一切如來及以制多作如來想，
普為三世一切如來、一切十方如來制多施設供養，當知是名菩薩唯供不現前佛及制多。
此中菩薩唯供現前佛及制多，應知獲得廣大福果；
若唯供養不現前佛及以制多，應知獲得大大福果；
若俱供養現不現前佛及制多，應知獲得最大福果為無有上。
若諸菩薩於如來所若制多所欲設供養，
唯自手作，不使奴婢等作，不依懈墮諸放逸處而設供養，是名菩薩自作供養。
若諸菩薩於如來所若制多所欲設供養，
非唯自作，亦勸父母、妻子、奴婢乃至外道等眾，
令於如來若制多所，隨力隨能作諸供養，當知是名菩薩自他咸共供養。
若諸菩薩現有少分可供養物，興悲愍心故，
思施與貧苦少福無力有情，令於如來若制多所持用供養，
願彼當來恒受安樂，彼得此物供養如來及以制多，
菩薩於斯自無所供，當知是名菩薩唯教他設供養。
此中菩薩若唯自供佛及制多，應知獲得廣大福果；
若唯教他，應知獲得大大福果；若能自他俱共供養，應知獲得最大福果為無有上。
若諸菩薩於如來所若制多所，敬問禮拜奉迎合掌歌頌稱讚，
五輪皈命趨遶右旋而為供養，或復奉施無盡財而為供養，
是名菩薩財敬供養。
若諸菩薩於如來所若制多所，長時施設即上所陳財敬供養，
若現在前不現在前，若自造作教他造作，
即以如是所種善根，迴向無上正等菩提，是名菩薩廣大供養。
若諸菩薩於如來所若制多，自手供養無染污心而為供養，
不於信佛國王大臣諸貴勝前，為財敬故詐設種種虗事供養，
是名菩薩無染供養。
又諸菩薩若無財物可設供養，然於所有或瞻部洲四大洲，
乃至十方無邊無際諸世界中上中上品，
供養如來一切供具，菩薩於彼以淨信俱勝解俱心，
周遍思惟一切隨喜，如是菩薩少用功力，
而興無邊廣大供養，攝受菩薩廣大資糧
〔以上是財供養，以下明法供養〕。
若諸菩薩少時少時須臾須臾，乃至下如搆牛乳頃，
普於一切蠢動有情，修習慈悲喜捨俱心，
於一切行修無常想、無常苦想、苦無我想，
於其涅槃修勝利想，於佛法僧修習隨念，
少時少時須臾須臾，於一切法發生少分下劣忍智，
信解離言法性真如，起無分別無相心住，何況於此若過若增。
如是守護菩薩所受尸羅律儀，於奢摩他、
毗鉢舍那、菩提分法精勤修學，亦於一切波羅蜜多及諸攝事正勤修學，
是名菩薩於如來所正行供養。
如是供養為最第一，過前所說百倍千倍乃至鄔波尼殺曇倍。
由此十相，應知是名供養如來。
若法若僧隨其所應，當知亦爾。
具說如彼。若廣分別，如善戒經第六、地持第七、
莊嚴第九、智度第三十、婆沙二十九及第三十。
成就有情清淨者，即四攝事。
故顯揚第三云：成就行者，謂四攝事，總攝說為成就有情行。
若已入聖教所化有情界，以財法二種攝受義故。
此中財攝者，謂助攝受，方便令成就故。
法攝者，謂正攝受，轉及隨轉方便令成就故。
如是四攝事，依五種攝行說為攝事。
五攝行者，一令附已攝、二令受善攝、三令起善正勤攝、
四令善成就攝、五令善解脫攝。
瑜伽三十七云：當知成就略有六種：一者成就自性
〔謂善法種子及數習現行以為自性〕；二者所成就補特伽羅，
略有四種〔謂三乘種性及無種姓人也〕；
三者成就差別，略有六種〔一者謂根、二善根、
三智慧、四下品、五中品、六上品〕；四成就方便，
有二十七種〔一界增長乃至俱成就等〕；
五能成就者，有六種；六已成就人相，謂三乘人各有三品九品差別相。
廣說如彼。生清淨者，謂諸菩薩為利有情受種種生，名生清淨。
故瑜伽論三十八云：諸菩薩生略有五種攝一切生，利益安樂一切有情。
何等為五？一者除灾生〔地持云息苦生，
善戒經云離苦有〕，二者隨類生〔地持亦同，
善戒經云隨心行有〕，三者大勢生〔地持云勝生，
善戒云勝有〕，四者增上生〔地持亦同，善戒云自在有〕，
五者最後生〔地持亦同，善戒云後有〕。
除灾生者，謂諸菩薩以大願力或自在力，
於飢饉時作大魚等，以肉給施飢餓眾生；
於疾疫時作大醫王，息一切有情疾疫；
於鬪諍時作大地主，息除鬪諍，名除灾生。
維摩經中意亦同此。
隨類生者，謂諸菩薩以大願力或自在力，
隨生六趣種種類中，隨彼惡行化令行善，名隨類生。
大勢生者，謂諸菩薩稟性生時，所感壽量形色族姓自在富等諸異熟果，
一切世間最為殊勝，名大勢生。
增上生者，謂諸菩薩始從初地作轉輪王，
王瞻部洲得大自在，乃至十地作大自在，
過色究竟，一切生處最為殊勝，彼菩薩即由此業增上所感，
名增上生。最後生者，謂諸菩薩於此生中菩提資糧已極圓滿，
或生剎利婆羅門家現等正覺，廣作一切佛所作事，名最後生。
三世菩薩曾當現生，一切皆此五生所攝，
除此無有若過若增，唯除凡地菩薩受生。
何以故？此中意取有智菩薩諸所受生為五生故。
如是諸生大菩提果之所依處，令諸菩薩疾證無上正等菩提，
名生清淨。具說如彼。
善戒經第九、地持第十大同瑜伽。
又解：菩薩受生具四因緣，名生清淨。
四種因緣，如下文說。
問：地上菩薩已離三惡，如何得有除灾生等？
答：依變化故，作如說故。
大般若第三百九十四云：云何菩薩摩訶薩成就如是一切白淨聖無漏法，
而生惡趣受傍生身？
佛言：善現！於意云何？
如來化作傍生身時，是實傍生受彼苦不？
善現答言：不也。世尊！
不也。善逝！如來化作傍生身時，非實傍生不受彼苦。
佛告善現：諸菩薩摩訶薩亦復如是，雖成就一切白淨無漏法，
而為成就諸有情故，方便受傍生身。
由受彼身，如應成就諸有情類。
又云：菩薩現受種種傍生等身，雖受彼身而實非彼，
亦不為彼過所染汙，乃至廣說。
解云：既云菩薩亦復如是，又云而實非彼，故知變化而非實身。
問：既是化身同彼如來，何故佛果除生清淨？
答：雖於三惡與佛無異，於人天中菩薩亦有實受生故，於佛果位除生清淨。
謂五生中初二同佛，後三即與如來有異。
威德者，即威力也。
此如瑜伽第三十七威力品說。
彼云：云何諸佛菩薩威力？
略有三種：一者聖威力，謂佛菩薩得定自在，
依定自在隨其所欲一切事成，心調柔故、
善修心故，是名聖威力。
二者法威力，謂諸勝法有廣大果、有大勝利，是名法威力。
此中法者即是六種波羅蜜多，所謂布施乃至波若，
如是諸法有大威力，名法威力。
三者俱生威力，謂佛菩薩先集廣大福德資糧，
證得俱生甚希奇法，是名俱生威力。
又佛菩薩如是威力品類差別復有五種：
一者神通威力；二者法威力；三者俱生威力；
四者共諸聲聞獨覺威力；五者不共聲聞獨覺威力。
神通威力者，具如彼說。
法威力者，謂布施威力乃至波若威力。
俱生威力者，謂性能憶念諸本生事，為欲利益諸有情故不由思擇，
於極長時種種猛利無間大苦悉能堪忍等。
共不共威力者，略由三相應知不共：一者微細故；
二者品類故；三者界故。
諸佛菩薩於無量數諸有情類及無量數威力方便，
如所應作諸利益事，皆如實知無不能作，是名微細。
一切品類神通威力、法威力、俱生威力悉皆成就，是名品類。
以一切世界一切有情界為威力境，是名為界。
聲聞但以二千世界及有情界為神通境，獨覺但以三千世界為神通境。
何以故？由彼唯為調伏一身而修正行，
非諸有情，是故最極唯以一界為神通境。
除上所說，所餘諸佛菩薩威力，當知麤相與二乘等共。
如是諸佛菩薩威力，聲聞獨覺尚不能及，何況所餘一切天人異生外道。
善戒經神通品、地持論威力品大同瑜伽。
具上威力，故名威德清淨也。
orig::  ^369b22

善男子！於初地中所有增上意樂清淨乃至威德清淨，
後後諸地乃至佛地所有增上意樂清淨乃至威德清淨，
彼諸清淨展轉增勝，唯於佛地除生清淨。
commentary::  ^371c32

釋曰：自下第三約地分別勝劣多少。
於中有二：初依八殊勝辨其勝劣，後又初地下通約餘德辨其勝劣。
此即初也。謂從初地乃至第十，於一一地皆具八種展轉增勝。
若至佛地，唯有七種除生清淨。
解云：佛地除生清淨者，約除灾等五種生說。
瑜伽等說五種受生，唯說十地，不通地前及佛地故。
又解：謂十地中攝報果十王，報體通分段變易，
皆用地前有漏諸波羅蜜為總別報因，
用地上有漏波羅蜜為別報因，無漏波羅蜜為增上緣，
並從淨因生，體是勝妙果，故名生清淨。
故下文言極淨善根所集起故，佛俱無故，名除生清淨。
orig::  ^371c38

又初地中所有功德，於上諸地平等皆有，當知自地功德殊勝。
commentary::  ^372a12

釋曰：自下第二通約餘德辨其勝劣。
於中有二：初明勝劣，後明有上無上差別。
此即第一明勝劣，謂初地中所有功德地地皆有。
且如十種波羅蜜多地地皆有，而初地中施度殊勝，
餘九非勝；第二地中戒度殊勝，餘九非勝。
餘諸地中准此應知。
orig::  ^372a16

一切菩薩十地功德皆是有上，佛地功德當知無上。
commentary::  ^372a26

釋曰：第二有上無上，分別諸地十地功德更有勝上，故名有上。
佛地功德無有勝故，名無上也。
依善戒經第三卷說：無上菩提具七無上，故名無上。
一者身無上，三十二相莊嚴身故。
二者受持無上，自利利他與他樂故。
三者具足無上，謂壽命具足、見具足、戒具足、行具足故。
四者智慧無上，謂四無礙。
五者不可思議無上，所謂具足六波羅蜜故。
六者解脫無上，如來能壞二種障故。
七者行無上，所謂聖行、天行、梵行。
如來以是無上身故名大丈夫，受持無上故名為大悲，
具足無上故名到彼岸，智慧無上故名一切智，
不可思議無上故名阿羅呵，解脫無上故名大涅槃，行無上故名三藐三佛陀。
具此七故，佛陀功德名無上也。
orig::  ^372a28

觀自在菩薩白佛言：世尊！
何因緣故，說菩薩生於諸有情最為殊勝？
commentary::  ^372b6

釋曰：第五約殊勝生分別諸地。
於中有二：先問、後答。
此即菩薩乘前發問。
謂前所說生殊勝者，依何義故名為殊勝？
orig::  ^372b10

佛告觀自在菩薩曰：善男子！
四因緣故。
commentary::  ^372b16

釋曰：自下第二如來正說，於中有二：初標數略答，後別釋四因緣。
此即初也。
orig::  ^372b18

一者、極淨善根所集起故，二者、故意思擇力所取故，
三者、悲愍濟度諸眾生故，四者、自能無染除他染故。
commentary::  ^372b22

釋曰：第二別釋四緣。
一者求大菩提極淨善根所集起故，此即瑜伽所說勢力受生也。
二故意思擇者，即是願力受生。
故莊嚴十三卷云：願力受生者，入大地菩薩。
此上二種即是近緣。
三悲愍故者，此入生死。
四自能無染除他染故，謂地上菩薩能除煩惱所知障故能除他染，
若自有染不能除他。
故維摩云：自疾不能救，那能救諸疾人？
又云：若自有縛能解彼縛，無有是處；若自無縛能解彼縛，
斯有是處〔十地論同有此釋〕。
問：此說殊勝，依何生說？
答：如上所說除灾生等五種生說，於理無失。
依莊嚴論，菩薩受生總有四種，故十三卷云：次說菩薩四種受生。
偈曰：
　　業力及願力，定力亦通力，依此四種力，
　　菩薩而受生。 ^372b26

釋曰：四種受生者，一業力生、二願力生、
三定力生、四通力生。
業力生者，謂信行地菩薩業力自在，隨所欲處而受生故。
願力生者，謂入大地菩薩願力自在，為成熟他受畜生等生故。
定力生者，謂得定菩薩定力自在，捨於上界下受生故。
通力生者，謂菩薩得神通力自在，能於兜率天等示現諸相而受生故。
今依此經，除初業力，依餘生說。
orig::  ^372c6

觀自在菩薩復白佛言：世尊！
何因緣故，說菩薩行廣大願、妙勝願〔相續經云：何故發妙願？
勝願名力願。深密經云：一切妙願、勝願、殊勝力願也〕？
commentary::  ^372c20

釋曰：自下第六約三大願分別十地。
於中有二：先問、後說。
此即總問發三願緣。
然此三願，諸說不同。
一云：緣諸眾生名為大願，所緣廣故。
上求菩提名為妙願，願妙覺故。
即說此一名為勝願，過二乘願及地前故。
一云：三願約四緣說，初之二緣顯廣、大願，
第三一緣顯其妙願，第四一緣顯其勝願。
一云：三願同體，隨義說三。
所緣廣故，名為廣願；勝二乘故，名妙、名勝。
orig::  ^372c24

佛告觀自在菩薩曰：善男子！
四因緣故。
commentary::  ^372c40

釋曰：自下第二如來正說，於中有三：初標數略答、
次別釋四緣、後總結四緣。
此即略答四因緣故能發三願，而不別釋三願別相。
orig::  ^372c42

謂諸菩薩能善了知涅槃樂住，堪能速證。
commentary::  ^372c48

釋曰：自下第二別釋四緣。
此即第一堪證涅槃，此即是其由無分別智不住於生死。
orig::  ^373a2

而復棄捨，速證樂住。
commentary::  ^373a6

釋曰：此即第二而捨速證樂，即是常起大悲故不入於涅槃。
orig::  ^373a8

無緣無待，發大願心。
commentary::  ^373a12

釋曰：辨第三緣不緣報恩。
不待報恩而起大悲，故深密經云：不為報恩而發大心。
相續經云：無所用無所為也。
orig::  ^373a14

為欲利益諸有情故，處多種種長時大苦。
commentary::  ^373a20

釋曰：顯第四緣，即五生中除灾生，或可隨類生也。
orig::  ^373a22

是故我說彼諸菩薩行廣大願、妙願、勝願。
commentary::  ^373a24

釋曰：第三總結，可知。
orig::  ^373a26

觀自在菩薩復白佛言：世尊！
是諸菩薩凡有幾種所應學事？
commentary::  ^373a28

釋曰：自下第二廣釋諸度，於中有十八問，
即為十八段：一所學種數多少門、二分別三學相攝門、
三分別福智資糧門、四五相修學六度門、
五諸度數無增減門、六分別諸度次第門、
七六度品類差別門、八波羅蜜多得名門、
九諸度清淨種數門、十分別五相五業門、
十一最廣大等五相門、十二六度因果無盡門、
十三愛度不得度果門、十四諸度威德種數門、
十五諸度因果義利門、十六眾生自業過失門、
十七般若取法無性門、十八三種波羅蜜多門。
此即第一所學種數多少門。
先問後答，此即問也。
orig::  ^373a32

佛告觀自在菩薩曰：善男子！
菩薩學處略有六種。
commentary::  ^373b6

釋曰：第二如來正說，於中有二：初標數略答、後依數列名。
此即第一標數略答，謂所學事總有六種。
orig::  ^373b8

所謂布施、持戒、忍辱、精進、靜慮到彼岸。
commentary::  ^373b12

釋曰：第二依數列名。
此釋六度總別名義，六到彼岸是其總名，施戒等者即是別目。
然到彼岸，諸教不同。
依瑜伽論第四十九，以三種義釋到彼岸：
一時、二自性清淨、三得妙果。
故彼論云：如是十法最極長時，乃至能圓證自性最極清淨殊勝，
能得最極菩提妙果，是故說名波羅蜜多。
善戒第九、地持論第十大同瑜伽。
依梁攝論，以三無等釋到彼岸，故第九云：
一時無等，謂三大劫；二加行無等，謂四修等；
三果無等，即是三身所顯菩提彼岸。
皆具此三義，故通稱波羅蜜。
具說如彼〔新攝大乘釋皆無此言〕。
依新攝論，即說六度最勝義故，名到彼岸。
故攝大乘第七卷云：論曰：此諸波羅蜜多訓釋名言云何可見？
於諸世尊、聲聞、獨覺施等善根最為殊勝，
能到彼岸，是故通稱波羅蜜多。
世親釋云：超諸世間聲聞、獨覺施等彼岸，是故通名波羅蜜多。
無性第七大同世親。
依智度論第十二卷，有五復次釋到彼岸。
一云：於施等退迴向小乘如舍利弗等名為此岸，直進不退成辦佛道名到彼岸。
二云：慳等六弊名為此岸，施等六度名到彼岸。
三云：有無二見名為此岸，破有無見智名到彼岸。
四云：為結使縛所行施等名為此岸，非結使縛所行施等名到彼岸。
五云：生死大海名為此岸，涅槃大城名到彼岸。
具說如彼。依雜集論第十一卷，以三最勝顯波羅蜜。
彼云：一自體最勝并積習，二方便最勝，三果最勝。
積習者謂長時也。
具此三義名到彼岸。
又彼復云：最勝所作故，最勝所至故，名波羅蜜多，一切佛菩薩所為所到故。
復次到所知彼岸故，名波羅蜜多，安住佛性故。
復次濟度自他最極灾橫故，名波羅蜜多，能令自他越度生死大苦海故。
釋別名者，如莊嚴論第七卷云：能除貧窮故名施，
能令清凉故名戒，由具戒者於境界中熱惱息故。
能破瞋恚故名忍，忍破瞋恚能令盡故。
能建善故名進，建立善法由此力故。
能持心故名定，攝持內意故。
能解真法故名慧，曉了第一義故。
依攝大乘第七卷云：又能破裂慳恡貧窮，
及能引得廣大財位福德資粮，故名為施。
又能息滅惡戒惡趣，及能取得善趣等持，故名為戒。
又能滅盡忿怒讐，及能善住自他安隱，故名為忍。
又能遠離所有懈怠惡不善法，及能出生無量善法令其增長，
故名精進。又能消除所有散動，及能引得內心安住，故名靜慮。
又能除遣一切見趣諸耶惡慧，及能真實品引知法，故名為慧。
世親釋云：以於因時破慳惠施，果時能裂一切貧窮，
及於果時引大財位廣福資粮，故名為施。
又於因時息諸惡戒，果時能滅惡趣，及於未來能取善趣，
於現在能得等持，故名為戒。
如是一切波羅蜜多訓釋言詞，如應當說。
及能善住自他安穩者，謂於自身不為忿怒過失所惱，
不生他苦，故得安穩。
無性釋云：謂於因時能破慳恡，亦能引廣福德資粮，
及於果時能裂貧窮得大財位，故名為施。
餘釋別名，其文易了。
解云：世親論意資糧屬果，無性論資粮屬因，餘者皆同。
梁論第九意同新論。
掌珍第二及勝鬘經釋名少異，恐繁不述。
orig::  ^373b14

觀自在菩薩復白佛言：世尊！
如是六種所應學事，幾是增上戒學所攝？
幾是增上心學所攝？
幾是增上慧學所攝？
commentary::  ^374a24

釋曰：自下第二分別三學相攝門，於中有二：
先問、後答。此即請問。
orig::  ^374a30

佛告觀自在菩薩曰：善男子！
當知初三但是增上戒學所攝，靜慮一種但是增上心學所攝，
慧是增上慧學所攝，我說精進遍於一切。
commentary::  ^374a34

釋曰：第二如來正說，謂隨用說。
戒攝前三，以戒資粮是戒自性、戒眷屬故。
定即心學，般若是慧。
諸教皆同，如名可知。
精近遍三，策三學故。
相續深蜜亦同此經。
問：善戒經云：戒攝戒度，心攝定度，慧攝慧度。
如何此經與彼有異？
解云：相攝有其多義，故今先辨三學，後明相攝同異。
言三學者，如世親攝論第一卷云：增上戒者，
謂十地中依戒而學，故名增上戒，即諸菩薩所有律儀，於諸不善無復作心。
增上心者，謂在內心。
或即依心而學，故名增上心，即諸三摩地。
增上慧者，謂趣證慧，故名增上慧。
或依慧而學，故名增上慧，即是無分別智。
言增上者，是最勝義，故瑜伽論第八云：
唯於佛獨有此三，不共外道，如是名為最勝義，故名為增上。
具說如彼。廣釋三學，如無性攝論、梁論第一、
顯揚第七、瑜伽二十八、法集經第六、雜阿含第四十。
廣辨三學差別，如成唯識第九、攝大乘第七、第八。
後明相攝，諸教不同。
依善戒經，戒唯攝戒，定唯攝心，慧唯攝慧，不配餘度。
故第九云：六度有三戒：一隨戒戒、二隨心戒、三隨智戒。
尸度名為隨戒戒，禪度名為隨心戒，智度名為隨智戒〔此即自性相攝〕。
若依此經，相續深密前三攝戒是資糧，
是戒自性、戒眷屬故。
靜慮攝心，般若攝慧，精進遍三，#CB15081;三學故
〔此即隨用相攝〕。依莊嚴論，意同此經，故第七云：
偈曰：為攝三學故，說度有六種，初三二初一，後二二一三。
若依瑜伽第四十九，前四攝戒，第五攝心，第六攝慧。
故彼論云：由前四度資糧、自性、眷屬、守護，
當知圓滿增上戒學；由靜慮度，當知圓滿增上心學；
由般若度，當知圓滿增上慧學。
具說如彼。地持論第十亦同瑜伽。
〔此即隨顯相攝。〕依攝論等，六度一一更互相攝。
以此准知，三學一一皆攝六度。
故攝論云：如是六屬相決擇，云何可見？
世尊於此一切六度，戒有處所，以施聲說；
如是乃至戒有處所，以慧聲說。
謂於一切波羅蜜多修加行中，皆有一切波羅蜜多互相助成。
如是意趣，廣說如彼。
〔此即助伴相攝。〕然此諸教，攝義不同。
故成唯識約四種義以辨相攝：一、自性攝，
二、助伴攝，三、隨用攝，四、隨顯攝。
故第九云：若自性攝，戒唯攝戒，定攝靜慮，慧攝後五。
〔約十度門以辨相攝。〕
若辨助伴，皆具相攝。
若隨用攝，戒攝前三，資糧、自體、眷屬、性故，
定攝靜慮，慧攝後五。
〔約十度行說。〕精進三攝，遍 #CB15081;三故。
若隨顯攝，戒攝前四，前三如前，及守護故，
定攝靜慮，慧攝後五。
解云：唯此諸聖教中，若據一義，故不相違。
orig::  ^374a40

觀自在菩薩復白佛言：世尊！
如是六種所應學事，幾是福德資粮所攝？
幾是智慧資粮所攝？
commentary::  ^374c32

釋曰：自下第三分別福智資糧門。
先問後答，此即請問。
orig::  ^374c36

佛告觀自在菩薩曰：善男子！
若增上戒學所攝者，是名福德資糧所攝；
若增上慧學所攝者，是名智慧資糧所攝。
我說精進、靜慮二種遍於一切。
commentary::  ^374c40

釋曰：此即如來正說，謂六度中初三是福，
後一是智，餘二即通二種資粮。
釋此經意，如瑜伽論第三十六，彼云：云何為福？
謂施、戒、忍三。云何為智？
謂第六般若。精進、靜慮通於二分：若依精進修施、
戒、忍及四無量，名為福分；若依精進習聞、
思、修所成三慧及蘊等善巧，名為智分；
若依靜慮修習慈等四種無量，名為福分；
若依靜慮修蘊、界等種種善巧，名為智分。
地持論第一、善戒經第二、世親攝論第六、梁論第八大同瑜伽。
然此福、智二種資粮，略釋名、義，後辨相、攝。
言名、義者，能生福果與福為因，名福資粮；
能生智果與智為因，名智資粮。
言資粮者，若依梁論，成就義故，名為資粮。
故第八云：此福及智有二種功用：一、能助道，
二、能成道體。由此二故，道得成就。
故說此二為通資粮。
若依無性攝論，運集義故，名為資粮。
故第六云：言資粮者，經無量劫所運集故。
若依菩提資粮論，有其五義：一者滿義，
二者持義，三長養義，四者因義，五具足義。
故第一云：言資粮者，是其滿義，由此能滿菩提法故。
又以持為義，由此能持菩提法故。
又以長養為義，由此長養菩提法故。
又以因為義，由此能生菩提法故。
又以眾分具足為義，由此具足菩提法故，名為資粮。
具說如彼。言相攝者，諸教不同，略有八例：
一者前三是福，後三是智。
如無性攝論第六卷云：福資粮者，謂施戒忍三種加行。
智資粮者，精進靜慮及聞慧等。
智度論第十五云：欲成佛道凡有二門：
一者福德，二者智慧。
行施戒忍是福德門，知一切法實相般若是智慧門。
般若要因禪定，禪定必須大精進力。
二者初二及第四是福，後二及第三是智。
如優婆塞戒經第二卷二莊嚴品云：施戒精進名福莊嚴，忍定智慧名智莊嚴。
三者前二是福，後一是智，三通二種。
如莊嚴論第十卷云：問：二聚攝六度云何？
偈曰：
　　初二為福聚，第六即是智，餘三二聚因。
　　五亦成智聚。 ^374c46

釋曰：施、戒為福體，波若為智體。
忍、進、定三通為二聚，因由俱作故；五亦成智聚，由智迴向故。
具說如彼。四者、前三是福，後一是智。
餘通二種，如即此經。
相續深密地持論第一、善戒經第二、無性世親攝論第六、
梁攝論第八、瑜伽三十六。
五者、前五是福，後一是智。
如伽耶經云：助道者五波羅蜜，斷道者般若波羅蜜。
又智度論云：五波羅蜜殖諸功德，般若波羅蜜能除著心。
六者、前五是福，後一通福、智。
如涅槃經第二十七獅子吼品云：福莊嚴者，
謂從波羅蜜乃至般若，非般若波羅蜜。
慧莊嚴者，謂從一地乃至十地。
解云：地者即是慧也。
故無性攝論第七卷云：法無我智分位名地。
七者、前是福，六皆是智，如前所引。
大莊嚴論云：五亦成智聚者，後由般若能迴向故，一切諸波羅蜜皆成智聚。
解云：前五度非但是福，亦通智聚，由智迴向故。
八者、施、戒及定為福，般若為智，略不配釋忍、進二度。
如大菩薩藏經般若品云：云何名為二種資粮善巧？
謂福及智。云何為福？
謂施、戒、修。云何為智？
謂修行般若，攝取於智。
具說如彼。或可六度皆通福、智，一一度中互相助成，各具六故。
解云：諸經及論隨機不同，種種異說各不相違。
orig::  ^375b18

觀自在菩薩復白佛言：世尊！
於此六種所學事中，菩薩云何應當修學？
commentary::  ^375c12

釋曰：自下第四五相修學六度門，先問後答。
此即請問五相修法。
orig::  ^375c16

佛告觀自在菩薩曰：善男子！
由五種相應當修學。
commentary::  ^375c20

釋曰：自下第二如來正答。
於中有二：初標章舉數，後次第別釋。
此即初也〔深密經云：有五種觀法〕。
orig::  ^375c22

一者、最初於菩薩藏波羅蜜多相應微妙正法教中猛利信解；
commentary::  ^375c26

釋曰：自下第二次第別釋五相，即為五段。
此釋第一猛利信解相，如攝大乘，即七卷云：
謂於諸度相應聖教，雖極甚深而能信解。
解云：諸度相應教甚深者，如雜集論第十一云：
十二分聖教中，方廣分名菩薩波羅蜜多藏。
如經中說，大乘者即是菩薩波羅蜜多藏。
又第十二云：復次何緣說方廣分為廣大甚深耶？
由一切種智性廣大甚深故。
謂此所得一切種智性果最廣大甚深故，
因受果名，是故別說方廣分為廣大甚深。
orig::  ^375c30

二者次於十種法行，以聞思修所成妙慧精進修行。
commentary::  ^375c48

釋曰：第二行十法行。
十種法行，如前所引瑜伽決擇七十四說、顯揚第二。
今釋經文，兩說不同。
一云：十種法行即是三慧，故以三慧精進修行十種法行。
故相續經作如是說：於彼行十法行，聞、
思、修慧。又深密云：有十法行，如實修行聞等慧故。
一云：三慧正顯其觀，十種法行即是助伴。
故辨中邊論第三卷云：頌曰：菩薩以三慧，
恒思惟大乘，如所施設法，名作意正行。
乃至彼云：作意正行有何助伴？
頌曰：此助伴應知即十種法行。
何等為十？頌曰：謂書寫、供養、施他、聽、披讀、
受持、正開演、諷誦及思修。
論曰：於此大乘有十法行：一書寫、二供養、
三施他、四若他誦讀專心諦聽、五自披讀、
六受持、七正為他開演文義、八諷誦、九思惟、十修習。
解云：後說為勝。所以者何？
彼論復云：作意正行由十法行之所攝受。
orig::  ^376a2

三者、隨護菩提之心；
commentary::  ^376a30

釋曰：第三護菩提心，謂發菩提心令不退轉，名護菩提心。
廣釋發菩提心，如發菩提心經第一。
廣讚菩提心，如華嚴經五十九。
orig::  ^376a32

四者、親近真善知識；
commentary::  ^376a38

釋曰：此釋第四近善知識。
如瑜伽論第四十四，彼云：成就八支，能為善友眾相圓滿：
一者住戒，於諸菩薩律儀戒中，妙善安住，無缺無穿。
二者多聞，覺慧成就。
三者具證，得修所成隨一勝善，逮奢摩他、毗鉢舍那。
四者哀愍，內具慈悲，能捨自己現法樂住，
精勤無怠，饒益於他。
五者無畏，為他宣說正法教時，非由恐怖，忘失念辨。
六者堪忍，於他輕譏、調弄、鄙言、違拒等事，
非愛言路，種種惡行，皆悉能忍。
七者無倦，其力充強，能多思擇，處在四眾說正法時，
言無謇澁，心不疲厭。
八者善詞，語具圓滿，不壞法性，言詞辨了。
廣讚善知識，如法句經及華嚴經五十八。
又瑜伽云：由四種相，方得圓滿親近善友：
一於善友，有病無病，隨時供待，恒常發起愛敬淨信。
二於善友，隨時敬問，禮拜奉迎，合掌殷勤，
修和敬業，而為供養。
三於善友，如法衣服、飲食、臥具、病緣醫藥、
資身什物，隨時供養。
四於善友，若正依止，於如法義，若合若離，
隨自在轉，無有傾動，如實顯發，作奉教心，
隨時往詣，恭敬承事，請問聽受。
具說如彼。
orig::  ^376a40

五者、無間勤修善法；
commentary::  ^376b30

釋曰：此辨第五無間勤修。
如攝大乘說，恒常無間修習六度方得圓滿，此即長無間慇重無餘四種修中無間修也。
依成唯識，更加發心以為五修。
辨此經意說五根者，欲修六度要具五相：
一於度教發勝信解，若不依正教成耶行故；
二已信聖教起十供養，發三種慧是行體故；
三隨護善根令不退故；四近善知識藉勝緣故；五無間修令速滿故。
若依攝大乘論，說修有五：一現起加行修、
二勝解修、三作意修、四方便善巧修、五成所作事修。
又雜集論第十二卷，修略有五，謂依止住持修、
依止作意修、依止意樂修、依止方便修、依止自在修。
廣說如彼，恐繁不述。
orig::  ^376b32

觀自在菩薩白佛言：世尊！
何因緣故，施設如是所應學事但有六數？
commentary::  ^376c8

釋曰：自下第五諸度數無增減門，有十種度，
分之為二：初明六度數無增減，後明四度數無增減。
前中有二：先請、後說。
此即請問唯六所由。
orig::  ^376c12

佛告觀自在菩薩曰：善男子！
二因緣故。
commentary::  ^376c18

釋曰：自下世尊正說，於中有四：一者標數、
二者別敘、三者屬當、四者別釋。
此即第一標數略答，由二緣故數無增減
〔相續經云：二事深密。
二義者，因緣事義名異意同〕。
orig::  ^376c20

一者、饒益有情故，二者、對治諸煩惱故。
commentary::  ^376c26

釋曰：第二別敘二緣，如經可知。
orig::  ^376c28

當知前三饒益有情，後三對治一切煩惱。
commentary::  ^376c30

釋曰：第三舉前三後三屬當二緣，謂六度中施戒忍三饒益有情，
精進等三對治煩惱。
orig::  ^376c32

前三益饒諸有情者，謂諸菩薩由布施故，
攝受資具饒益有情；由持戒故，不行損害、
逼迫、惱亂饒益有情；由忍辱故，於彼損害、
逼迫、惱亂堪能忍受饒益有情。
commentary::  ^376c36

釋曰：自下第四次第別釋。
前三饒益後三對治，此釋前三饒益後三對治，此釋前三饒益有情。
深密等云：前三種度如次三益：資世攝受益、
不加攝受益、無報怨心益。
成唯識云：又前三種饒益有情，施彼資財不損惱彼，堪忍彼惱而饒益故。
廣如雜集等。
orig::  ^376c42

後三對治諸煩惱者，謂諸菩薩由精進故，
雖未永伏一切煩惱，亦未永害一切隨眠，
而能勇猛修諸善品，彼諸煩惱不能傾動善品加行。
由靜慮故永伏煩惱，由般若故永害隨眠。
commentary::  ^377a6

釋曰：此明後三對治煩惱。
謂彼精進非如靜慮永伏一切現行煩惱，
非如般若永害一切種子隨眠，而由精進能修諸善，由此諸惑不傾動。
善品加行即是精進，能與定慧方便故說名加行。
由靜慮故永伏現惑，由般若故永害種子，故說後三對治煩惱。
成唯識云：精進等三對治煩惱雖未伏滅，
而能精勒修對治彼諸善加行，永伏永滅諸煩惱故。
廣如雜集等。然此六度唯六所由，乃至有五種。
有處一義以釋六數，如優婆塞戒經第一卷云：
為除外道六方耶說，故說六度。
佛言：東方如施，初始出故。
南方如戒，以似右故。
西方如忍，忍惡於後故。
北方如精進，名號勝故。
下方如禪，觀察惡道故。
上方如慧，無上無生故。
又智度論四十六云：何故如來正說六度不多不少？
答：佛為法王，隨眾生機，或時略說一二三等，或時廣說如賢劫經八萬四千諸波羅蜜。
復次六道眾生皆受身心苦惱，菩薩生大悲心，
為滅六道眾生苦故，生六波羅蜜不多不少。
又瑜伽論四十九云：為攝三學故唯說六：
初四攝戒，次一攝心，後一攝慧。
由此建立波羅蜜多唯有六種無增無減。
或以二義釋無增減，如即此經相續深密梁論第十。
或以三義釋無增減，如攝大乘第七卷云：何因緣故波羅蜜多唯有六數？
成立對治所治障故，證諸佛法所依處故，隨順成就諸有情故。
廣說如彼。世親、無性攝大乘釋亦同本論。
又雜集論第十一云：數有二種：一計算數，二決定數。
計算數者，謂六波羅蜜。
決定數者，謂波羅蜜唯有六不增不減。
何以故？諸菩薩道略有二種：一增上生道，
即前三度；二決定勝道，即後三度。
具說如彼〔此是初緣〕。
復次羅蜜多是無住涅槃方便故，其數唯六緣。
所以者何？前三度故不住涅槃，後三度故不住生死。
具說如彼〔第二緣〕。
復次攝益有情故，對治煩惱故，說唯六數。
即同此經二意說六〔第三緣〕。
或以四義釋無增減，如成唯識第九卷說。
然依彼論有其三義：一總明十度數無增無減，
有其二義：一除十障故、二證十如故。
二別明六度數無增減，有其四義：一依三因，
為除六種相違障故、漸次修行諸佛法故、
漸次成就諸有情故，具如攝論。
二約二道，謂增上生道、決定勝道，同雜集論初復次釋。
三利生除障，即同此經。
四不住道明無增減，謂前三故不住涅槃，
以後三故不住生死，具說如彼。
解云：攝大乘論唯說前三，謂漸除障、漸行佛法、漸熟有情。
雜集唯說後三種意、二種道等。
成唯識論通攝二論所說六種，故成四緣。
或可唯識開為六緣，開攝論中三因別故。
此經二緣，如雜集論及成唯識，尋即可知。
三別明四度數無增減，至文當釋。
依莊嚴論第七卷中有六行偈，各各皆說立六所由：
一者為攝自利三事故、二者為攝二利六事故、
三者為攝他利六事故、四者為攝大乘四因故、
五者為攝大乘道故、六者為攝大乘三學故。
尋文可知，故不繁釋。
orig::  ^377a14

觀自在菩薩復白佛言：世尊！
何因緣故，施設所餘波羅蜜多但有四數？
commentary::  ^377c18

釋曰：自下第二辨後四度數無增減。
所言四者，即十度中後四種度，所謂方便、
願、力及智。於中先請後說，此即請問唯四所由。
orig::  ^377c22

佛告觀自在菩薩：善男子！
與前六種波羅蜜多為助伴故。
commentary::  ^377c28

釋曰：自下第二如來正說，於中有二：初總答說四無增減意，
後別釋四度無增減義。
此即總答唯四所由，能與六種為助伴故，唯有四種而無增減故。
成唯識云：後唯四者，為助前六令滿足不增減故，
方便善巧助施等三、願助精進、力助靜慮、智助般若令滿足故。
orig::  ^377c32

謂諸菩薩於前三種波羅蜜多所攝有情，
以諸攝事方便善巧而攝受之，安置善品。
commentary::  ^377c44

釋曰：自下第二次第別釋四度，即分為四。
此即第一釋方便度助前三度，先釋、後結。
後之三度准此應知。
此即正釋方便助三，謂諸菩薩於前三度所攝有情，
以諸攝事方便善巧而攝受之，安置善品。
然諸攝事通說種種方便攝受，相續深密皆云攝事，不言四故。
或可諸攝即四攝事，故梁攝論云：於前三度所攝眾生，由四攝事安立善處。
orig::  ^377c48

是故我說方便善巧波羅蜜多，與前三種而為助伴。
commentary::  ^378a14

釋曰：第二結文可知。
orig::  ^378a16

若諸菩薩於現法中煩惱多故，於修無間無有堪能；
羸劣意樂故，下界勝解故，於內心住無有堪能；
於菩薩藏不能聞緣善修習故，所有靜慮不能引發出世間慧；
commentary::  ^378a18

釋曰：自下第二願助精進，於中有二：先釋、後結。
此即釋也，於中有二：初明起願所由、後明願助精進。
此即第一起願所由，文有三節，即為三緣：
一者菩薩於現法中煩惱多故，於無間修諸善品法無有堪能
〔深密經云於現身中〕。
二者羸劣意樂故、欲界散位勝解故。
由此二緣，於內位定無有堪能。
梁攝論云：或為願生下界、或由心羸劣，於恒修習及心內位無有功能。
三者於大乘教不能聽聞、不能緣慮、不能善修習故，所有靜慮不能引發出世間慧。
由上三緣，故起願度。
orig::  ^378a26

彼便攝受少分狹劣福德資粮，為未來世煩惱輕微，心生正願。
commentary::  ^378a46

釋曰：自下第二正明願助精進。
於中有二：初明起願，後釋助願精進。
此明起願，謂彼菩薩攝受少分布施等福，
便作是願：由斯福力，於未來世煩惱微薄。
梁攝論云：薄少善根。
orig::  ^378b2

如是名願波羅蜜多。
由此願故，煩惱微薄能修精進。
commentary::  ^378b10

釋曰：正明願助精進，如文可知。
orig::  ^378b12

是故我說願波羅蜜多與精進波羅蜜多而為助伴。
commentary::  ^378b14

釋曰：第二總結應知。
orig::  ^378b16

若諸菩薩親近善士聽聞正法，如理作意為因緣故，
轉劣意樂成勝意樂，亦能獲得上界勝解。
commentary::  ^378b18

釋曰：第三力助靜慮，先釋、後結。
此即釋也，於中有二：初釋力度、後釋力助靜慮。
此釋力度，謂諸菩薩由三因緣得勝意樂及得勝解。
三因緣者，一親近善友、二聽聞正法、三如理作意。
由此三緣轉劣意樂得勝意樂，亦能獲得上界勝解，即用二法名之為力。
然三緣中如理作意，相續經內正思惟，梁論亦爾。
深密經云如理思惟者，名異義同。
或可此中唐本為正，內正思惟攝在力中。
問：此所說意樂、勝解有何異耶？
解云：相續經云：轉劣悕望、得力悕望，殊勝上界能內一心。
准彼經意，轉劣悕望者於下界劣欲樂，得力悕望者得欲界勝欲樂。
上界能內一心者，即是靜慮也。
深密經云：轉彼薄心增長善力，於彼真如法界之中得增上力，
是菩薩力波羅蜜得內心定，是故我說力波羅蜜與般若波羅蜜為伴。
解云：謬結，譯家錯也。
今此經云轉劣意樂得勝意樂者，捨劣欲樂得勝欲樂。
言亦得者，非唯欲界，亦得上界如是意樂以為力度。
梁論說云能除羸弱心地，於微妙境得強勝心地者，亦是譯家謬也。
問：此力度是後得智，如何欲及勝解為自性耶？
解云：自性以慧為體，今依助伴出體，故說欲等。
orig::  ^378b22

如是名力波羅蜜多。
由此力故，於內心住有所堪能。
commentary::  ^378c14

釋曰：第二力助靜慮，謂如上說名為力度。
由此力故，於內心住靜慮度中有勝堪能。
orig::  ^378c16

是故我說力波羅蜜多與靜慮波羅蜜多而為助伴。
commentary::  ^378c20

釋曰：第二結文可知。
orig::  ^378c22

若諸菩薩於菩薩藏已能聞緣，善修習故，能發靜慮。
commentary::  ^378c24

釋曰：第四智助般若，先釋、後結。
釋中有二：初釋智度，後明智助般若。
此即初也。謂於菩薩藏教，能聞是聞慧，
緣即思慧，善修習者即是修慧，由此能發靜慮。
或可聞思能發靜慮，靜慮即是修慧所攝。
若廣分別，如梁論說。
彼云：菩薩緣菩薩藏文句所生聞思慧、
修慧及緣五明智，此智能生如理簡擇真俗境智，
此智或在無分別智前、或在無分別智後，是菩薩智波羅蜜。
由此智能生定及引出世般若，故智波羅蜜是般若波羅蜜助伴。
orig::  ^378c26

如是名智波羅蜜多。
由此智故，堪能引發出世間慧。
commentary::  ^378c44

釋曰：第二正明智助般若，如經可知。
orig::  ^378c46

是故我說智波羅蜜多與慧波羅蜜多而為助伴。
commentary::  ^378c48

釋曰：第二結文，可知。
相續深密大同此經，廣如梁攝論第十卷說。
廣釋四度，如善戒經第九、地持第十、瑜伽四十九。
orig::  ^379a2

觀自在菩薩復白佛言：世尊！
何因緣故，宣說六種波羅蜜多如是次第？
commentary::  ^379a8

釋曰：自下第六分別諸度次第門，先問後答。
此即請問六度前後次第所由，略而不辨後四次第，
或次前文已辨其義，故不說之。
orig::  ^379a12

佛告觀自在菩薩曰：善男子！
能為後後引發依故。
commentary::  ^379a18

釋曰：自下如來正說，於中有三：初標章略說、
次依宗釋、第三總結。
此即如來標章略答，我依引發故說六度。
如是次第，謂能為後後依止義故。
orig::  ^379a20

謂諸菩薩若於身財無所顧恡，便能受持清淨禁戒；
為護禁戒，便能忍辱；修忍辱已，能發精進；
發精進已，能辦靜慮；具靜慮已，便能獲得出世間慧。
commentary::  ^379a26

釋曰：此即第二正釋六度前後次第，此當莊嚴引發次第。
故莊嚴論第七卷云：前後者，謂依前後得起。
何以故？由不顧資財故，受持戒行；持戒行已，
能起忍辱；起忍辱已，能起精進；起精進已，
能起禪定；起禪定已，能解真法。
又攝大乘第七卷云：論曰：何因緣故，如是六種波羅蜜多此次第說？
謂前波羅蜜多隨順生後波羅蜜多故。
無性釋云：隨順生後波羅蜜多故者，謂於財位不著已，
能守尸羅；具尸羅已，便能忍受；能忍受已，
堪耐乖違，故發精進；發精進己，心便得定；
心得定已，能如實知。
故此六種如是次第。
世親釋云：如是六度依生前後說此次第。
orig::  ^379a32

是故我說，波羅蜜多。
如是次第，
commentary::  ^379b8

釋曰：第三、總結應知。
然六次第，諸教不同。
或以一義以釋次第，即此經相續、深密、
新攝大乘及二釋論，皆以引發以明前後。
或以二義，如梁攝論：一、引發次第，同此經等；
二、持淨次第，論云：前前波羅蜜由後後波羅蜜所清淨故。
或以三義，如善戒經第九卷、地持論第十、
瑜伽四十九：一、對治故，二、生起故，三、得果故。
具如瑜伽。又以三義，如雜集第十一：一者、
引發，二者、持淨，三者、麤細。
引發、持淨，如前應知。
言麤細者，於諸行中，施行最麤，故先建立；
於忍等行，戒為最麤，故次建立；乃至於慧，
靜慮為麤，一切行中，慧為最細，故最後立。
又莊嚴論亦以三義：一者、前後，即同引發；
二者、下上，前者為下，後者為上；三者、麤細，即同雜集。
故彼偈云：前後及下上，麤細次第起，如是說六度，不亂有三因。
或以四義，如成唯識第九卷：一、引發，二、
持淨，三、麤細，四、易難。
或可易難釋上麤細，故成唯識第九卷云：
十次第者，謂由前前引後後，及由後後持淨前前。
又前前麤，後後細，易難修習，次第如是。
orig::  ^379b10

觀自在菩薩復白佛言：世尊！
如是六種波羅蜜多，各有幾種品類差別？
commentary::  ^379b46

釋曰：自下第七六度品類差別門，先問後答。
此問六度品類差別。
orig::  ^379c2

佛告觀自在菩薩曰：善男子！
各有三種。
commentary::  ^379c6

釋曰：自下第二世尊正說，於中有二：初總標六三合有十八，
後次第別開六種各三。
此即初也。然此品類諸教不同，解深密經、
相續深密、攝大乘論、瑜伽七十八，約前六度各開三類而不解瑜伽。
菩薩地、無性、世親、攝大乘釋、梁朝釋論及雜集論，開六各三而亦解釋。
依成唯識具約十度，前六各三、後四各二而不解釋。
四各二者，方便有二：一迴向方便善巧、二拔濟方便善巧。
願有二種：一求菩提願、二利樂他願。
力有二種：一思擇力、二修習力。
智有二種：一受用法樂智、成熟有情智。
故今依經且釋前六，其間同異對文辨釋。
orig::  ^379c8

施三種者：一者、法施；二者、財施；三者、無畏施。
commentary::  ^379c30

釋曰：自下第二次第別釋。
釋六種三，即分為六，此即第一布施三品。
瑜伽三十九以九種相釋施三類，彼云：
財施者，謂以上妙如法財物而行惠施、
調伏慳垢而行惠施、調伏畜積而行惠施，廣說如彼。
無畏施者，謂濟拔師子虎狼鬼魅等畏、
濟拔王賊等畏、濟拔水火等畏。
法施者，無倒說法、稱理說法、勤修學處。
如是一切總說九相，此三種名諸處無異。
世親釋曰：法、財、無畏，如次益他、善根、身、
心，以是因緣故說三種。
無性釋論有二復次，初順瑜伽，後同世親，故不重述。
雜集十二、十八任持顯六三品：財、無畏、
法，如次身、心、善根、任持。
同世親說益身心等，依梁釋論有二復次，
彼云：法施利益他心，財施利益他身，無畏施通益身心。
復次由財施有向惡者引令皈善，由無畏施攝彼令成眷屬，
由法施生彼善根及成熟解脫。
由具此義故，說施有三品。
orig::  ^379c32

戒三種者：一者、轉捨不善戒；二者、轉生善戒；
三者、轉生饒益有情戒。
commentary::  ^380a14

釋曰：第二、明戒三品。
名雖稍異，意同攝論、成唯識等。
戒中三品，謂律儀戒、攝善法戒、饒益有情戒。
故瑜伽論四十云：在家、出家二分淨戒，
略有三種：一、律儀戒，謂諸菩薩所受七眾別解脫戒。
二、攝善法戒，謂諸菩薩受別解脫後，所有一切為大菩提，
由身、語、意積集諸善，總說名為攝善法戒。
三、饒益有情戒，謂諸菩薩於諸有情能引義利。
廣說如彼。世親釋云：初是依特，為欲建立其餘二戒，
由此修集一切佛法，證入菩提，復能建立益有情戒。
無性釋云：律儀戒者，謂於不善能遠離法，
防護、受持。由能防護諸惡不善身、語等業，故名律儀。
此即是戒。此能建立後二尸羅。
解云：彼論等言，等取意思中戒。
釋後二戒，意同世親。
梁朝釋論，大同世親。
又彼復云：此三品戒，即四無畏因。
何以故？初戒是斷德，第二戒是智德，第三戒是恩德。
四無畏不出此三德，故言即四無畏因也。
雜集釋云：律儀、攝善、饒益有情，如其次第，
善、菩提、悲三種任持。
orig::  ^380a18

忍三種者：一者、耐怨害忍；二者、安受苦忍；
三者、諦察法忍。
commentary::  ^380b4

釋曰：第三明忍三品。
依菩薩地忍品說云：忍有三種：一耐怨害忍，
謂諸菩薩從他怨害所生諸苦現在前時，
應如是學：如此是我自業過耳，由我先業今受此苦。
廣說如彼。二安受苦忍，菩薩思擇：我今為求能引安穩最勝善品，
尚應思擇忍受百千拘胝大苦，況少小苦而不忍受？
如是如理正思惟故，為求菩提悉能忍受一切事苦。
三法思勝解忍，謂諸菩薩於一切法能正思擇善安勝解。
廣說如彼。世親釋云：耐怨害忍能忍受他所作怨害，
安受苦忍能正忍受所遭眾苦，察諦法忍堪能審諦觀察諸法。
具說如彼。無性釋云：耐怨害忍是諸有情成熟轉因，
安受苦忍是成佛因，寒熱飢渴種種苦事皆能忍受，無退轉故。
諦察法忍是前二忍所依止處，堪忍甚深廣大法故。
梁朝攝論大同世親，雜集三忍名同此經，
如其次第不捨有情、捨下劣心，無生法忍三種任持。
orig::  ^380b8

精進三者：一者、被甲精進；二者、轉生善法加行精進；
三者、饒益有情加行精進。
commentary::  ^380b40

釋曰：第四辨精進三。
瑜伽菩薩地精進品云：精進有三：一擐甲精進，
謂諸菩薩加行其心勇悍，先擐誓甲：若我為脫一有情苦，
以千大劫等一日夜處那落迦，經爾所時證無上覺。
假使過此百千俱胝倍數時劫證無上覺，
我之勇悍亦無退屈，是名菩薩擐甲精進。
廣說如彼。二攝善法精進，謂諸菩薩所有精進，能為諸度加行成辦。
廣說如彼。三饒益有情精進，如戒品中、饒益尸羅中說。
攝大乘論釋經五句總攝為三，所謂被甲精進、
加行精進、無怯弱無退轉無喜足精進。
世親釋云：三精進中其體差別，即經中說有勢、
有勤、有勇、堅、猛、不捨善軛。
彼經五句即是此中三精進體之所解釋。
由被甲故最初有勢，由加行故能有精勤，
由無怯弱、無退轉、無喜足故如其次第有勇、
堅、猛、不捨善軛，乃至廣說。
無性第七、梁論第九意同世親，恐繁不述。
雜集論云：被甲方便饒益如次：善根方便、
善根圓證、善根無盡，三種任持。
orig::  ^380b44

靜慮三者：一者、無分別寂靜、極寂靜、無罪故，
對治煩惱眾苦樂住靜慮；二者、引發功德靜慮；
三者、引發饒益有情靜慮；
commentary::  ^380c32

釋曰：第五明靜慮三。
然初品中有其四句，其相難知，故今依諸經論釋此四句。
一無分別寂靜者，離一切虗妄分別及以麤重故，名無分別寂靜。
故相續經云：離妄想寂靜。
又瑜伽云：遠離一切分別，能生身心輕安。
二極寂靜者，瑜伽論云：遠諸愛味，泯一切相也。
三無罪故者，無性論云：離慢見愛，得清淨故。
瑜伽論云：遠離憍舉。
又瑜伽云：無罪者，遠離六#CB17775;隨煩惱也。
四對治煩惱眾苦樂住者，由此定能治煩惱苦，
神通自在，得現法樂。
梁朝論云：此定離諸染污故，現世得安樂住。
世親論云：由此能安現法樂住。
後之二品，如文可知。
依瑜伽論？靜慮品云：復有三種：一現法樂住靜慮，
謂諸菩薩所有靜慮，遠離一切分別，能生身心輕安，
最極寂靜，離諸愛味，泯一切相，當知是名菩薩現法住靜慮。
二者能引菩薩等持功德靜慮，謂諸菩薩所有靜慮，
能引能住種種殊勝不可思議不可度量十力種姓所攝等持，
一切聲聞及獨覺等不知其名，何況能入，乃至廣說。
三者饒益有情靜慮，謂諸菩薩依止靜慮，
於諸有情能引義利，彼彼事業與作助伴，
能為除苦，能如理說，於諸有情善隨心轉，
為物現通方便引攝，具說如彼。
世親論云：安住靜慮者，由此能安現法樂；
引發靜慮者，由此能引六種神通；成所作事靜慮者，謂依此故成立所作利有情事。
無性論云：安住靜慮，為得現法樂住，離慢見愛得清淨故；
引發靜慮，為能引發六神通等殊勝功德；
成所作事靜慮，為欲饒益諸有情類，以能止息飢儉#CB15432;癈諸怖畏等苦惱事故。
雜集論云：現法樂住引發神通饒益有情，
如次應知三種任：一無厭惓，二諸所思議成滿，三御眾業。
梁朝攝論大同世親論，恐繁不述。
依莊嚴論，有覺等三
orig::  ^380c38

慧三種者：一者、緣俗諦慧；二者、緣勝義諦慧；
三者、緣饒益有情慧。
commentary::  ^381b2

釋曰：第六明慧三品。
瑜伽？慧品有二種三：初三慧者，一能於所知真實隨覺慧、
二於五明及三聚中決定慧、三於一切有情義利慧。
解云：初一緣真，次一緣俗自利，後一緣俗利他。
後三慧者，一能知甚深法無我智、二能知有情調伏方便智、
三了知一切所知境界無障礙智。
解云：初一法空智，次一人空智，後一雙證二空智。
成唯識論：生空、法空、俱空為三。
攝大乘論：加行、正智、後得為三。
無性釋云：無分別加行慧，謂真觀前勝方便智。
無分別慧，謂真觀智。
無分別後得慧，謂現觀邊諸世俗智，能起種種說法等事。
雜集論云：緣世俗勝義、緣有情慧，如其次第證入大地，
引發佛法，建立佛事。
三種任持六度，各各三品差別，廣如梁攝論第九、
顯揚第三，恐繁不述。
如何諸教有此異者？
義品非一，各據一義，故不相違。
略辨六度體性別者，如成唯識第九卷云：
十度性者，施以無貪及彼所造三業為性，
戒以受學菩薩戒時三業為性，忍以無瞋、
精進、審慧及所起三業為性，精進以勤及所起三業為性，
靜慮但以等持為性，後五皆以擇法為性，說是根本後得智故。
具說如彼，廣如別章。
解深密經疏卷第八
 ^381b6
