
xu:: 
#  No. 1241-A 蘇州靈岩妙空佛海和尚註證道歌序
No. 1241-A 蘇州靈岩妙空佛海和尚註證道歌序
余甞覽吾家漁獵文字語言極多。
而騰耀古今膾炙人口者亦少。
至於永嘉著歌以證道。
慳於二千言。往往乳兒竈婦亦能鑽仰此道。
爭誦遺章斷藁。況在士夫衲子。
蟻慕雲駢不待云後諭。
由是觀之。莫非宿植德本。
行解相應。雖借舌端三昧遊戲人間世。
而脫身向佛祖外行履。
學者窮討其源。大似持螺酌海。
執管窺天。信夫西土謂之證道經。
名不誣矣。余每念此一段佛事。
挂之牙頰間。雖至造次未能忘。
群才輩枯禪外單聞淺識。
摳衣問難遂延及此。
豈意小師德最從余之久。
日就月將編以成集。
一日出示求序於余。
將授諸來者。余為之駭然。
良久誥曰。一藏半藏皆為切脚。
以字八字飜成名邈。
達磨面壁不言。如來無法可說。
昔永嘉已是剜肉作瘡。
詎可於瘡瘢上更加針芥耶。
子無乃販賣葛藤累我乎。
答曰。痛念佛法危如累卵。
前輩凋謝。後生無聞。
有愧丁寧提耳之勤。
如師所言皆大根上智一聞千悟。
不待鞭影而行者所能領解。
然鈍根末學必假筌蹄。
師既無言。小子何述焉。
如是累番推卸無何。
擬虵#CB15148;足。
為虎插翅。謾以第二機示之。
坐間適有梅知縣者。
棲神內典念茲在茲。
一見斯文感悟流涕。
出金鏤板。庶幾他日携手同遊華嚴勝會。
亦豈小補哉。因点筆為之引。 ^260a7

旹紹興丙寅住靈岩去一叟知訥序
xu:: 
#  No. 1241-B 靈岩妙空和尚註證道歌
No. 1241-B 靈岩妙空和尚註證道歌
collector:: 侍者　德最　集 ^260b4

昔世尊於靈山拈一枝華。
迦葉微笑。乃至吾有正法眼藏分付於汝。
謂之證也。又永嘉大師本習天台止觀。
四威儀中常冥禪觀。
因詣曹溪六祖。往復問答乃蒙印澄。
祖留一宿。時謂一宿覺。
遂作此謌。以其所證之道述而書之。
故謂證道謌也。
xu:: 
#  No. 1241-C 舒州梵天琪和尚註證道謌(并)序
No. 1241-C 舒州梵天琪和尚註證道謌〔并〕序
other:: 浮梁參學　慧光　錄 ^260b16

永嘉真覺大師者。
乃祖席之英人也。
法諱玄覺。少而落彩。
聦敏頗異。始者習天台智者教觀。
即左溪同時也。於是遍歷講肆參尋知識。
忽一日因覽涅槃大經洞明法旨。
即往曹溪。六祖印可。
祖歎其深證。即時遽然告歸。
祖少留一宿。故號為一宿覺焉。
則以所證法門發言為謌。
以警未悟。師復預期冥感。
即時定中觀見字字化作金色滿虗空界。
自後天下叢林無不知也。
諸方老人或註或頌。
以至梵僧傳皈印土翻譯受持。
若非深契佛心。其孰能與於此哉。
彥琪山居暇日因學者所問。
故樂為其說。許彼所錄。
錄成直敘大略。題於卷首。 ^260b36

時紹聖丁丑仲夏十八日列岫軒書
other:: 
# 證道歌註
證道歌註
orig::  ^260c22

證道歌。
commentary::  ^260c30

從緣悟入之謂證。
千聖履踐之謂道。
吟咏其道之謂歌。
故曰證道歌也。或人云。
無修無證者。乃諸散聖助佛揚化。
已於往昔證道不復更證。
譬如出礦黃金無復為礦。
即寶公．萬回．寒山．拾得．嵩頭陀．傅大士等是也。
即有所證。須求師印可。
方自得名為證。自威音王佛已前即可。
自威音王佛已後。
無師自悟盡屬天然外道。
是故二十五大士所證圓通從佛印證。
善財參五十三位知識從知識印證。
乃至西天此土諸位祖師遞相印證。
所謂佛佛授手祖祖相傳也。
大師因看涅柈大經悟入。
往曹溪。六祖印可。
師到日。值祖坐次。
遶禪床三匝。振錫一下。
卓然而立。祖曰。夫沙門者。
具三千威儀。八萬細行。
行行無虧。大德從何方來。
生大我慢。師曰。生死事大。
無常迅速。祖曰。何不體取無生。
了無速乎。師曰。體即無生。
了本無速。祖曰。如是如是。
須臾禮辭。祖曰返太速乎。
師曰。本非動靜。豈有速耶。
祖曰誰知非動。師曰仁者自生分別。
祖曰汝甚得無生意也。
師曰無生豈有意。
祖曰。若無意。誰生分別。
師曰分別亦非意。
祖歎曰善哉善哉。
既蒙印可。方得名為證也。
實非諸位小乘天魔外道。
未得謂得未證謂證。
古德云。世間文字法師暗證禪人。
為佛法大患。誠可哀哉。
今所證者則異於是。
既即無生法忍也。
此之大定。具足眾法。
一正宗非異證。二圓契非空證。
三究竟不異證。四設利下濟證。
五道由法爾證。六了義非偏證。
故得名為證也。然雖如是。
猶涉義路分別。譬如有人撚空為線。
欲其成就。徒廢精神。
若是本分衲僧腦後眼開。
當自知矣。
orig::  ^260c33

君不見。
commentary::  ^261a46

君之一字。指決之辭。
於斯薦得。總持門開。
親見祖師本來面目。
百千三昧無量妙義皆從此入。
所以善財參見眾藝童子言。
我常唱此字母。入般若波羅蜜門。
則知一字法門海墨書而不盡也。
於此不明。設使辭同炙#CB16358;辯瀉懸河。
翻被文字語言流浪無有了時。
日來月往翰墨雲興。
歲久時長編卷山積。
究懷永歎惘怫長嗟。
心地法門遠之遠矣。
古德云。學道先須有悟由。
還如曾鬪快龍舟。
雖然舊閣閑田地。
一度贏來方始休。
以此而推。須有發明悟入始得。
故云。最初一句。同道方知。
orig::  ^261a48

絕學無為閑道人。
commentary::  ^261b20

絕學者。絕世間之學。
學無為之學也。世間之學非出離故也。
無為學者。非小乘有為。
入大乘無為也。小乘有為非究竟也。
學般若菩薩與法冥合。
於一切法應無所住。
心無#CB15145;礙。
得大自在。作而無作。
為而無為。故云絕學無為也。
閑道人者。與道相應。
不與塵勞抅繫。故名為閑。
良由一切眾生從無始來以至今日。
背覺合塵。於諸前境念念之中。
隨逐諸塵無有暫捨。
何由出離。學道之人能轉萬物。
不為萬物所轉。目前千差心閑一境。
水邊林下長養聖胎。
看月色以逍遙。听泉聲而自在。
故云絕學無為閑道人也。
orig::  ^261b22

不除妄想不求真。
commentary::  ^261b44

所言妄想者即虗妄想念也。
良由一切眾生十二時中攀緣之心無有間斷。
心如念水之龜。意似迎風之馬。
未甞停息。故名凡夫也。
所言真者即一真佛性也。
今此道人與法相應。
不落凡聖二途。亦乃簡異二乘也。
小乘之人厭離世間生死。
樂求界外涅柈。學般若菩薩會萬法皈於自己。
故云不除妄想不求真也。
故脩山主云。具足凡夫法。
凡夫不知。具足聖人法。
聖人不會。聖人若會即是凡夫。
凡夫若知即是聖人。
此兩則語是一理二義。
傳云。若辨得。不妨於佛法中有箇入處。
若辨不得。莫道不疑。
orig::  ^261b46

無明實性即佛性。
commentary::  ^261c18

無明者無般若大智之明也。
佛性者即究竟清淨覺性也。
從無始已來虗生浪死。
不能出離。皆因無明而流轉也。
故知無明即煩惱根本也。
為八萬四千塵勞之果。
作十二因緣之首。
河沙煩惱由此而生。
塵劫輪迴以之不絕。
非想定後還作狸身。
無明坑中猶為病行。
古德云。疾如掣電。
猛似狂風。瞥起塵勞速於瀑流之水。
歘成五欲急過旋轉之輪。
是以結搆四魔駈馳十使。
皆無明之使然也。
未了之人迷為實事。
今此道人以般若智照了無明。
即明明見佛性。故曰無明實性即佛性也。
orig::  ^261c20

幻化空身即法身。
commentary::  ^261c40

既了無明即是佛性。
當知幻身即是法身也。
所言法身者。教有五分法身。
一戒二定三慧四解脫五智見也。
傳曰。智冥真境盡法為身故曰法身。
法以軌持為義。身以積聚為義。
此之法身能軌生一切法故。
能遍攝一切法故也。
達法之人。了父母緣生虗幻之身即是金剛常住不壞之身。
故曰幻化空身即法身也。
orig::  ^261c42

法身覺了無一物。
本源自性天真佛。
commentary::  ^262a8

以般若智照五蘊皆空。
無有一物。無有邊表。
無有名字。強名法身也。
昔太原孚上座為座主時。
因講維摩經至法身義時。
免道者在座下聽。
乃問座主云。適來講者是諸佛法身。
那箇是座主法身。
座主云法身豈有二耶。
道者云。如人說食終不濟飢。
欲了心源以悟為則。
師云。某甲說法身義祇如此。
却請道者為說。道者云。
且輟講三五日。於空室內靜坐體取法身。
師一依所言。屏息諸緣端居靜室。
早晨忽聞鼓角聲瞥然大悟。
云始知本來無物。
洎合一生空過。故云法身覺了無一物也。
本源自性天真佛者。
今若返本皈源不假修證。
始知本來成佛。行住坐臥觸目遇緣。
頭頭垂示法法齊彰。
無非佛事。故法燈云。
誰信天真佛。興悲幾萬般。
蓼花開古岸。白鷺立沙灘。
露滴庭莎長。雲收溪月寒。
頭頭垂示處。子細好生觀。
orig::  ^262a10

五陰浮雲空去來。
三毒水泡虗出沒。
commentary::  ^262a40

學法之人。了五陰不實猶如浮雲。
知三毒虗幻還同水泡。
所言五陰者。一色二受三想四行五識也。
色以窒礙為義。受以納領為義。
想以想像為義。行以遷流為義。
識以別識為義。了五陰即人空也。
所言三毒者。一貪二嗔三癡也。
於順境即起貪心。
於逆境即起嗔心。
以無智故容受則是癡也。
了此則是法空也。
五陰既如太虗浮雲空自去來。
三毒還如水上之泡虗然出沒。
洛浦云。祇知泡向水中出。
豈知水亦從漚生。
權將漚水類余身。
五蘊虗攢假立名。
達解蘊空漚不實。
方能明見本來真。
若未達此則生死海中虗出沒也。
orig::  ^262a42

證實相。無人法。剎那滅却阿鼻業。
commentary::  ^262b16

無相之相故名實相。
證此實相即無人法二空也。
以剎那至速頃能滅多劫重罪也。
所言剎那者。譬如力士斷藕絲頃。
不取方便唯取斷時。
謂之剎那也。一剎那中具九百生滅。
乃至速之頃也。所言阿鼻者即梵語也。
此云無間。即極重地獄也。
在七金山下。所謂唬唬#CB02725;嚯嚯嘙等。
即八寒八熱是也。
於諸地獄極重極苦。
其中受罪無有間斷也。
今與法相應。善惡諸相自然寂滅。
古德云。我尚不可得。
非我何可得。故云剎那滅却阿鼻業也。
orig::  ^262b18

若將妄語誑眾生。
自招#CB15072;舌塵沙劫。
commentary::  ^262b36

此即永嘉大悲願力發此言也。
故知先聖恩重難報則可知矣。
切恐末世眾生信根淺薄。
向此門中退失道心。
設此重誓也。若我妄語欺誑汝等。
即當自墮泥犁地獄。
拔舌犁耕受其極苦。
非但一劫乃至經塵沙劫也。
所言劫者。梵語具足應言劫波。
此翻時分。劫亦多種。
所謂芥子劫塵點劫拂石劫等。
具如經論所載。今不言名号而言塵沙者。
但言其多劫也。大師所說親證法門。
欲令一切眾生見性成佛。
豈有妄言。猶恐信之不及爾。
orig::  ^262b38

頓覺了。如來禪。六度萬行體中圓。
commentary::  ^262c8

非漸次而知故云頓覺也。
如來禪者。簡異四種禪那。
一菩薩唯識禪。二聲聞偏空禪。
三人天因果禪。四外道異計禪。
今此定門即是世尊靈山會上以青蓮目瞬視迦葉。
迦葉微笑。吾有正法眼藏分付摩訶大迦葉。
迦葉付阿難。阿難付商那和修。
乃至二十八祖菩提達磨西來東土。
展轉至曹溪六祖。
自後燈燈續#CB08504;祖祖聯芳。
已至如今兩手分付。
且道有分付無分付。
若是本分衲僧自知落處。
總謂之六度。別謂之萬行。
此之行門皆在一念之中。
本來圓滿也。所言六度者。
謂布施．持戒．忍辱．精進．禪定．智慧也。
皆言度者何也。為各有對治故言度也。
布施度慳貪。持戒度毀犯。
忍辱度瞋恚。精進度懈怠。
禪定度昏散。智慧度愚癡。
故云六度也。此之度門今非諸小乘分修六度。
權位菩薩兼修六度。
乃於一念之中圓修六度。
故云體中圓也。
orig::  ^262c10

夢裡明明有六趣。
覺後空空無大千。
commentary::  ^262c40

迷時三界有。悟則十方空。
故云夢裡明明有六趣。
覺後空空無大千也。
云六趣者。一人二天三脩羅四餓鬼五畜生六地獄也。
皆言趣者其故何也。
為一切眾生一念迷妄。
業識茫茫。隨其業力自趣入於六道之中。
非他人使然也。古德云。
貪嗔愛水滋潤苦芽。
一向徇塵不知返本也。
所言空空者謂都無實義故也。
無大千者即丈六金身所化之境也。
今與般若相應。豈止能空六趣眾生。
乃至三千大千世界所化之境亦無實義。
故云覺後空空無大千也。
orig::  ^262c42

無罪福。無損益。寂滅性中莫問覔。
commentary::  ^263a14

若一念相應則無罪福損益等相也。
古德云。若人發心皈源。
十方世界悉消殞。
況其罪福者乎。既達諸法性空。
寂滅性中即無我人眾生壽者等相。
與般若無相法門相應。
則不在語言詮辨問難。
故云無罪福。無損益。
寂滅性中莫問覔也。
orig::  ^263a16

比來塵鏡未曾磨。
今日分明須剖拆。
commentary::  ^263a26

一點靈光本來與十方諸佛無二無別。
良由一切眾生從無量劫來。
未甞遭遇知識發明見性。
譬若塵土之鏡久翳昏暗不能照物。
今日既遇知識發明己見拂去塵垢。
本來光彩驀然透漏照天照地。
所以先德云。心光騰輝逈脫根塵。
體露真常不拘文字。
心性無染本自圓成。
但離妄緣即如如佛。
orig::  ^263a28

誰無念。誰無生。若實無生無不生。
commentary::  ^263a40

上句拈情。下句顯法。
誰無念誰無生者。
則是誰人無念誰人無生也。
人之心念生滅無有間斷。
其生滅心如惡叉聚不可勝數。
念念之間無有停息。
如燈焰焰似水涓涓。
行則心稱十方。坐則意攀三世。
故云誰無念誰無生也。
若實無生無不生者。
若實曉得無生之理。
即不染一切諸法生相。
無妨萬法之生也。
脩山主云。萬法無生相。
一年一度春。故云若實無生無不生也。
orig::  ^263a42

喚取機關木人問。
求佛施功早晚成。
commentary::  ^263b10

重為譬出令其易曉也。
上來因說覺後空空無大千。
無罪福無損益。寂滅性中莫問覔。
永嘉切恐後人隨語生解作斷滅之見。
故特此點竄也。學般若菩薩須遇知識發明己見。
於有念中達其無念。
於生滅中悟無生滅也。
若謂一向無念無生為無生法忍。
譬如機關木人亦無心念。
欲期成佛無有是處。
故云早晚成也。早晚者即江浙方言。
猶何時可成也。
orig::  ^263b12

放四大。莫把捉。寂滅性中隨飲#CB10437;。
commentary::  ^263b28

四大者謂地．水．火．風也。
從無始來捨身受身。
常為四大拘繫不得自在。
今了四大性空。於法自在。
在水全水。在火全火。
在地全地。故脩山主云。
地大不容水火風。
一大既爾四大同。
四大未甞不周遍。
周遍何曾有混融。
狀若千燈同一室。
又如萬像一鏡中。
四大異名無四性。
界處根塵識不通。
若曉此旨。故云放四大也。
所言莫把捉者。既了四大性空。
又向何處把捉。故云莫把捉也。
寂滅性中隨飲#CB10437;者。
若了四大本空。五陰非有。
却好任意浮沉。隨緣飲 #CB10437;。
故盃渡云。麤也飡。
細也飡。莫向凡夫相上看。
也無麤。也無細。上方香積無根蔕。
故云寂滅性中隨飲#CB10437;也。
orig::  ^263b30

諸行無常一切空。
即是如來大圓覺。
commentary::  ^263c6

非唯四大之相本空。
亦乃所作諸行盡皆空寂也。
言諸行者非止一行。
乃至種種萬行。皆悉本來空寂。
故經云。我今此身四大和合。
所謂髮毛爪齒皮肉筋骨髓生垢色皆皈於地。
唾涕膿血津液涎沫痰淚精氣大小便利皆皈於水。
暖氣皈火。動轉皈風。
四大各離。今者妄身當在何處。
故云諸行無常一切空也。
即是如來大圓覺者。
既了諸法本來空寂。
即與大圓覺性相應也。
但猶一切眾生日用而不知。
故裴相云。終日圓覺而未甞圓覺者。
凡夫也。欲證圓覺而未極圓覺者。
菩薩也。具足圓覺而住持圓覺者。
如來也。故云即是如來大圓覺也。
orig::  ^263c8

決定說。表真僧。有人不肯任情徵。
commentary::  ^263c30

內懷聖胎。發言殊異。
果敢無猶豫之辭。
故云決定說也。學般若之人識心達本。
萬慮都忘。巍巍堂堂三界獨步。
為法門之領袖。作人天之導師。
故云表真僧也。有人不肯任情徵者。
設或有人不肯我之所蘊無上妙法。
以種種世智難問於我。
我即一任佗人徵難也。
古德云。直饒汝盡十方世界都作一箇問訊頭問我。
不消老僧彈指一下。
並乃高低普應前後無差。
祇恐信之不及也。
orig::  ^263c32

直截根源佛所印。
摘葉尋枝我不能。
commentary::  ^263c48

直下頓入佛之知見。
不隨漸次教相涉歷。
故云直截也。先德云。
祇此箇事。若在語言上。
三乘十二分教豈不是無言說。
因什麼道教外別傳。
唯此一法直下明心。
但求其本不徇其末。
故云直截根源也。
佛所印者。諸佛法門#CB06171;相印可。
一印印定。起畢同時更無前後。
故名曰印也。摘葉尋枝我不能者。
名相之學猶如摘葉頭數法門。
無有窮盡。徒自困疲終無所益。
故曰我不能也。
orig::  ^264a2

摩尼珠人不識。如來藏裡親收得。
commentary::  ^264a18

梵語摩尼。此云如意珠也。
體性輕軟。潔淨如法。
具諸功德。唯此一寶可喻佛性。
人人皆有此寶而不得受用者何。
為無明塵垢所覆不能自現。
故云人不識也。如來藏裡親收得者。
此摩尼珠非世所有。
乃於如來秘密藏中親獲此寶。
所言如來藏者。有在纏如來藏。
有出纏如來藏。眾生常為三毒五陰煩惱所覆。
雖有寶藏不得受用。
謂之在纏如來藏也。
若乃諸佛三德精明湛然圓滿。
包容法界種種功德。
謂之出纏如來藏也。
藏即且置。阿那箇是珠。
豈不見僧問南泉。
摩尼珠人不識。如來藏裡親收得者。
如何是藏。師云王老師與儞往來者是藏。
僧云如何是珠。師乃召僧云師祖師祖。
僧應諾。師云。去。你不會我意去。
莫道這僧不薦。設使薦得。
我也知儞摸索未著在。
orig::  ^264a20

六般神用空不空。
一顆圓光色不色。
commentary::  ^264a48

此摩尼珠。珠有六竅。
喻六根也。迷為六賊自劫家寶。
所有無量功德法財盡為六賊所盜也。
若乃悟之。謂之六般神用也。
在眼曰見。在耳曰聞。
在口談說。在足運奔。
用無盡也。空不空者。
此之妙用非其有無可見。
所以道。若言其有。
無狀無形。若言其無。
聖以之靈。故云空不空也。
一顆圓光色非色者。
此之寶珠從無始來烜〔達反起也〕赫靈明。
照十方界。故知真色無形而森羅大千。
古德云。青青翠竹盡是真如。
#CB15106;#CB15106;黃花無非般若。
故云一顆圓光色不色也。
orig::  ^264b2

淨五眼。得五力。唯證乃知難可測。
commentary::  ^264b20

諸經皆云五根五力。
今言五眼五力者。
今按諸經論唯淨名經所出。
且依文解之。所謂五眼者。
一天眼二肉眼三慧眼四法眼五佛眼也。
具足五眼為如來。
即得五力現前。一信力二進力三念力四定力五慧力。
故云淨五眼得五力也。
唯證乃知難可測者。
此之心地法門直須親證乃可得知也。
如人飲水冷煖自知。
則不可以情量測度。
經曰。若以思惟心測度如來圓覺境界。
如取螢火燒須彌山。
縱經塵劫終不能著。
故云唯證乃知難可測也。
orig::  ^264b22

鏡裡看形見不難。
水中捉月爭拈得。
commentary::  ^264b40

雖鏡裡之形可見。
且水中之月不可取也。
良由世人背此覺性。
認其影像。流浪生死頭出頭沒。
深著前境不能出離。
故賢愚經云。譬如晴夜有眾獼猴。
於樹井傍忽見月影。
即便遞相下井捉月。
欲其所得終不可也。
良由一切眾生隨逐外緣。
欲其返本亦復如是。
故云水中捉月爭拈得也。
orig::  ^264b42

常獨行。常獨步。
commentary::  ^264c6

達法之人不以萬法為侶。
高超三界獨步大方。
故曰常獨步也。未了之人無量劫來常與諸塵作對。
既迷覺性深附塵緣。
念念之間不能捨離。
故經云。眼根受色。
耳分別聲。鼻嗅諸香。
舌#CB02549;於味。
所有身根貪受諸觸。
意根分別一切諸法。
豈能絕前後際而獨行獨步耶。
orig::  ^264c8

達者同遊涅柈路。
commentary::  ^264c20

達者達法之人也。
涅柈者即不生不滅也。
涅而不生。柈而不滅。
即無生路也。經云。
十方薄伽梵。一路涅柈門。
此之一路。唯明心達本具大乘種性者。
方能步步蹈佛階梯而仝遊也。
須知三果浩浩。六道茫茫。
盡是失路頭人。是以千聖出興為一大事因緣。
勸汝等諸人同行此路。
自是諸人不肯。古德云。
天堂路上生荊棘。
地獄門前滑似苔。
可謂少人蹈著也。
orig::  ^264c22

調古神清風自高。
貌悴骨剛人不顧。
commentary::  ^264c38

未了之人深著世緣。
趣味浮艶精神昏亂。
內失所守則非道人動靜也。
有道之士不染世緣調格古淡。
精神清爽道風高貌。
故云調古神清風自高也。
貌悴骨剛人不顧者。
大修行人雖形狀枯顇。
且心無貪欲。內有所主。
剛如金石人罕識之。
閻浮提人深著色相。
流轉生死無有出期而不省悟。
是以聖人狀同貧士隱在世間。
則不可測。故知本分道人內蘊般若不事華飾。
風貌清古人罕識之。
故云貌顇骨剛人不顧也。
orig::  ^264c40

窮釋子。口稱貧。實是身貧道不貧。
commentary::  ^265a10

有道人不假外飾故曰貧也。
古德云。學道儼身三常不足。
則斯謂之歟。釋子者。
從佛受稱。具足應云釋迦氏。
即五姓之一也。我佛因中為太子時。
王有四子俱為王貶。
此四太子以德皈人。
即為強國。父王悔憶遣使往詔。
四子辭過不皈。父王歎曰我子釋迦。
即華言能仁也。今不言迦而言釋者。
從其簡也。子者男子之通稱。
故曰釋子也。口稱貧者。
口雖稱貧。內蘊聖法。
實非貧也。實是者乃諦實之言也。
身貧者。為闕世財七寶等也。
道不貧者。若論其道則河沙功德無量法財用無窮盡。
雖無卓錐之地。實是價直娑婆。
故曰實是身貧道不貧也。
下文明出也。
orig::  ^265a12

貧則身常被縷褐。
道即心藏無價珍。
commentary::  ^265a36

貧則身乏嚴飾。謂之身貧也。
其道可尊可貴。實非貧也。
古德云。袈裟破後重重補。
糧食無時旋旋營。
是以迦葉著糞掃衣。
佛贊為上行之衣。
節食儉衣為知足故也。
道則心藏無價珍者。
世間七珍金銀瑠璃珊瑚車渠真珠碼碯等寶。
皆有價直。唯有心寶故無價也。
達磨云。於諸法中心法為上。
於諸寶中心寶為上。
此寶無形。非具道眼卒難可見。
故曰藏無價珍也。
orig::  ^265a38

無價珍。用無盡。利物應緣終不恡。
commentary::  ^265b6

再言無價珍者。明此寶實非世間之寶也。
用無盡者。世間之寶皆有限量。
用皆有盡。設使壽同彭祖〔保八百年人也〕。
富似石崇〔富無雙貴人也〕。
乃一世之榮也。唯此心寶用無盡也。
上至十方諸佛。經無量劫。
受用不盡。西天二十八祖用不盡。
唐土六祖用不盡。
天下老和尚用不盡。
即今山僧用不盡也。
利物應緣終不恡者。
十字街頭堂堂分付。
何曾恡惜。自是時人不肯承當。
古德云。驪珠不是驪龍惜。
自是時人不解求。
orig::  ^265b8

三身四智體中圓。
八解六通心地印。
commentary::  ^265b26

三身四智八解六通者。
乃覺性功用得名也。
地以能生為義。印以号令為義也。
所言三身者。法身．報身．化身也。
四智者大圓鏡智．平等性智．妙觀察智．成所作智也。
八解者。一內觀色解脫。
二外觀色解脫。三淨處解脫。
四空無邊處解脫。
五識無邊處解脫。
六無所有處解脫。
七非想處解脫。八究竟滅處解脫。
此八處解脫即八識解脫。
所言八識者。即眼耳鼻舌身意為六識。
七傳送識。八阿賴耶即含藏識也。
所以轉八識為四智。
束四智為三身也。
今言轉八識為四智者。
轉眼耳鼻舌身五識為成所作智。
轉第六意識為妙觀察智。
轉七傳送識末那識為平等性智。
轉八含藏識阿賴耶識為大圓鏡智。
束四智為三身者。
以成所作智妙觀察智為化身。
平等性智為報身。
大圓鏡智為法身。
此之三身祇一身也。
要識一身麼。頭圓象天。
足方似地。古貌稜層。
丈夫意氣。
orig::  ^265b28

上士一決一切了。
中下多聞多不信。
commentary::  ^265c10

無上妙法。唯上人所聞即能諦了。
故云上士一決一切了也。
是以上士相見目擊道存。
中下之人祇益多聞。
所以云言多則去道轉遠。
故曰中下多聞多不信也。
然則三教所有言詮則皆然也。
大乘菩薩一聞千悟得大總持。
諸小乘人不任此法也。
老子云。上士聞道懃而行之。
中士聞道若存若亡。
下士聞道而大笑之。
不笑不足為道也。
傳云。可與言而與言。
不可與言而不與言。
可與言而不與言謂之失人。
不可與言而與言謂之失言也。
故寒山詩云。上人心猛利。
一聞便知妙。中流心清淨。
審思云甚要。下士鈍暗癡。
頑皮最難裂。直待血淋頭。
始知自摧滅。看取開眼賊。
閙市集人決。死屍棄如塵。
此時向誰說。男兒大丈夫。
一刀兩斷截。人面禽獸心。
造作何時歇。先聖激勵如此。
其有善根者聞之必有感焉。
orig::  ^265c12

但自懷中解垢衣。
誰能向外誇精進。
commentary::  ^265c42

垢衣者即無明煩惱也。
衣者以盖覆為義。
垢者即塵垢也。塵以染污為義。
此之無明能盖覆清淨法體。
能染污微妙覺性。
故喻垢衣也。但自懷中解垢衣者。
況此己事非他人可為故也。
從等覺已還皆是垢衣大士也。
見性之人潛藏密用。
不為塵勞無明盖覆。
故云解垢衣也。古德云。
卸却膩脂帽子。脫却骨臭布衫。
擺手出荊棘林。得大自在也。
小乘之人專求事相。
雖身圍法座。心遶法塵。
是外誇精進也。寶公云。
人定亥。勇猛精進成懈怠。
即其謂也。
orig::  ^265c44

從佗謗。任他非。把火燒天徒自疲。
commentary::  ^266a14

以言毀辱謂之謗。
以是為不是謂之非也。
見性之人十二時中所遇順逆之境心則安然。
不為萬境所轉也。
一任毀謗於我。我既不受。
惡言謗瀆返自皈己。
所謂自作自受也。
譬若有人手執火燧擬欲燒天。
徒自困疲終不可得。
故云把火燒天徒自疲也。
orig::  ^266a16

我聞恰似飲甘露。
銷融頓入不思議。
commentary::  ^266a28

我聞毀謗之言。恰似飲甘露。
心自清涼不生熱惱。
未了之人聞毀謗是非之言。
心生煩惱。所謂驀然一處撥著。
三處一時火起。不可止也。
古德云。覺華有種無人種。
心火無烟日日燒。
唯見性之人所聞逆順之言。
心得自在。即入不思議解脫妙門。
故云銷融頓入不思議也。
orig::  ^266a30

觀惡言。是功德。此則成吾善知識。
commentary::  ^266a42

耳聞惡言不起嗔心。
即能成就定慧之力也。
不為六賊盜竊家寶。
功德法財從此增長。
則知彼毀謗之人返乃為我善知識也。
不言聞惡言而言觀者。
即六根互用也。我佛世尊成道之日。
群魔競作。如來哀愍此輩。
即入慈心三昧。是時魔眾終不能害。
此乃成就萬德莊嚴定慧功德也。
orig::  ^266a44

不因訕謗起怨親。
何表無生慈忍力。
commentary::  ^266b8

若不因上來訕毒毀謗之言加及於我。
我即了善惡之聲皆不可得。
譬若風過樹頭。祇聞其聲不生分別善惡之音。
即起怨親平等之心。
以能成就慈悲喜捨四無量心。
即於時中所遇逆順之境。
以平等心坦然自在無有罣礙。
若不如此。則何以表我無生慈忍道力耶。
orig::  ^266b10

宗亦通。說亦通。
commentary::  ^266b22

宗通者即法通也。
法非言說。言說非法。
雲門云。東海鯉魚打一棒。
雨似盆傾。天衣云。
山僧倒騎佛殿。諸人返著草鞋。
乃至青平般土。皈宗拽石。
德山入門便棒。臨濟入門便喝。
如上垂慈。若無悟心如何明得耶。
直須洞明宗旨。深達本源。
直下明宗。不同圓漸。
故曰宗通也。說通者即義通也。
善能講說十二部經。
明法相數一一了知。
無有疑誤。故曰說通也。
今言宗亦通說亦通者。
則是法義雙通。能具此者極難得其人。
法門後進不曉其旨。
互相是非。傳曰。西天則分河飲水。
此土乃禪律相非。
皆不明法義二門也。
圭峯云。經如繩墨。
揩定邪正。繩墨非巧。
巧者必以繩墨為憑。
經論非禪。參禪者必以經論為準。
古德云。今人看古教。
未免心中閙。欲免心中閙。
應須看古教。傳云。
經是佛語。禪是佛心。
諸佛心口必不相違也。
大師始者聽習天台智者教觀。
後有發明知見。往曹溪六祖印可。
故深明此旨。故曰宗亦通說亦通也。
orig::  ^266b24

定慧圓明不滯空。
commentary::  ^266c10

因中謂之止觀。果上謂之定慧。
定慧不二謂之圓明。
此圓明之性非小乘斷定。
故曰不滯空也。良由一切眾生從無量劫來為無明煩惱所醉。
不能出離生死者。
唯無明昏散所病也。
是以聖人立止觀二法治之。
即以止止散。即散而寂。
以觀觀昏。即昏而朗。
則轉成定慧二法。
定慧不二謂之圓明。
圓明一法也。此之一法。
諸佛功德無量法財妙用無盡。
皆在圓明華藏海中受用也。
orig::  ^266c12

非但我今獨達了。
恒沙諸佛體皆同。
commentary::  ^266c28

真覺自云。非獨我今達了如上圓明法性。
乃至恒沙諸佛圓明覺體盡皆同也。
故經云。不唯我知是相。
十方佛亦然。所言恒沙者。
從喻得名也。西竺有河名曰恒河。
此河方四十里。其中有沙。
沙細如#CB15097;。
世尊說法多以此河中沙比其數量。
今永嘉依經而言也。
orig::  ^266c30

師子吼。無畏說。百獸聞之皆腦裂。
commentary::  ^266c42

師子為獸中之王。
若哮吼一聲。群狐屏跡。
百獸悉皆腦裂恐怖而走。
以喻大乘菩薩所說圓頓法音。
魔宮振動。諸小乘器不任大法。
各生疑惑而不悟解。
所以華嚴會上如聾如瘂。
不能信受。祇如德山入門便棒。
臨濟入門便喝。能有幾箇承當。
orig::  ^266c44

香象奔波失却威。
天龍寂聽生欣悅。
commentary::  ^267a6

香象喻小乘聲聞緣覺定性之人不能回心向大。
所聞圓頓大乘不能諦信。
是以法華五千退席禮佛而去。
譬若象王雖有威德。
若聞師子吼時即失威奔走。
故曰香象奔波失却威也。
天龍寂聽生欣悅者。
諸天龍王聞師子吼時心則欣然而悅也。
以喻大乘菩薩之人聞佛所說大法。
心生歡喜踊躍無量也。
如須菩提在般若會中聞佛所說般若喜極成悲。
故金剛經云。爾時須菩提涕泪悲泣而白佛言。
希有世尊。我從昔來所得慧眼。
未曾得聞如是之經。
即其義也。
orig::  ^267a8

遊江海。涉山川。尋師訪道為參禪。
commentary::  ^267a28

所遊江海涉歷山川。
途路疲勞奔馳南北。
非為別事。乃為參尋知識決擇死生。
所謂無常迅速生死事大。
古投子云。一切世人向緊急處却閑慢。
閑慢處却緊急。若欲出離生死。
須遇善知識為增上緣。
發明己事。實非小緣也。
所謂青山長在知識難逢。
故曰尋師訪道為參禪也。
orig::  ^267a30

自從認得曹溪路。
了知生死不相關。
commentary::  ^267a42

自從往曹溪六祖印證心地法門。
了知一切諸法無生無滅無去無來。
若悟此箇法門。則了悟本來生死不相干涉。
故云了知生死不相關也。
若得如此也。妙用無窮通身應物。
行住坐臥語默作做。
舉動施為折旋俯仰。
無非皆在大寂定中明明受用。
下文可見也。
orig::  ^267a44

行亦禪。坐亦禪。語默動靜體安然。
commentary::  ^267b8

祖宗門下頭頭垂示拍拍齊彰。
傳曰。念念釋迦出世。
步步彌勒下生。分別現文殊之心。
動用運普賢之行。
門門而皆出甘露。
味味而盡是醍醐。
不出菩提之林。長處華藏之海。
晃晃而無塵不透。
朝朝而溢目騰輝。
豈勞妙辨以宣揚。
何假神通而顯示。
若如此也。行住坐臥觸目遇緣。
雖應用千差且真如之性湛然不動。
故云。行亦禪。坐亦禪。
語默動靜體安然也。
orig::  ^267b10

縱遇鋒刀常坦坦。
假饒毒藥也閑閑。
commentary::  ^267b26

十二時中既動靜皆為佛事。
假饒有人以利刀毒藥加及我。
我則坦然閑暇無所畏也。
故靈山會上有五百比丘得四禪定具五神通。
以宿命智各觀過去殺父殺母及諸重罪。
於自心中各懷疑怖。
於是文殊仗劒持逼如來。
世尊謂文殊曰。住住。
不應作逆。勿得害我。
我必被害。為善被害。
文殊師利。從本已來無有我人。
但以內心見有我人。
內心起時我必被害則名為害。
五百比丘自悟本心如夢如幻。
於夢幻中無有我人。
乃至能生所生父母。
於是五百比丘同聲贊言。
文殊師利大智士。
深達法源底。自手握利劒。
持逼如來身。如劒佛亦爾。
一相無有二。無相無所生。
是中云何殺。天衣徵云。
作麼生說箇如劒佛亦爾。
若明此箇因緣。故能縱遇鋒刀常坦坦。
假饒毒藥也閑閑也。
orig::  ^267b28

我師得見然燈佛。
多劫曾為忍辱仙。
commentary::  ^267c8

非獨我今修此忍辱。
乃至十方諸佛釋迦如來盡皆修此忍辱苦行也。
所言然灯佛者。世尊因地為雪山童子時。
值然灯如來出世。
將五百金錢親買蓮華往彼献佛。
願我成等正覺。然灯如來為其授記。
汝於來世當得作佛。
號釋迦牟尼。說法度人與我無異。
故云我師得見然灯佛也。
忍辱仙者。世尊因地為忍辱仙人。
在於山中修諸苦行。
值歌利王與諸宮人入山遊獵。
王晝寢時諸宮人各去遊山。
忽見菴中有一仙人儼然獨坐。
是諸宮人俱來瞻仰。
王起問諸近臣。宮人何在。
左右奏曰往彼仙人菴所也。
王怒躬自拔劒殺彼仙人。
於其手足節節支解。
時彼仙人神色不動。
王怪而問曰。我今殺汝汝還嗔否。
答曰否。王曰汝雖不言嗔。
必懷嗔怒。答曰我心若嗔不得平復。
我心不嗔。使我此身平復如故。
言訖。即時仙人平復如故。
王見甚異驚怖而走。
至於中路天降風雨霹靂雲霧。
迷失道徑終不能去。
迴入山中至仙人所求乞懺悔也。
乃至捨身飼餓虎。
割肉濟鷹飢。已至種種苦行非止一劫。
故云多劫曾為忍辱仙也。
orig::  ^267c10

幾回生。幾回死。生死悠悠無定止。
commentary::  ^267c48

此乃真覺傷歎之辭也。
未發菩提心已前。
經無量劫受無量身。
生死海中浪自出沒無有了時。
於不遷境上空受輪迴。
向無脫法中妄生纏縛。
如春蚕之作繭。似秋蛾之赴灯。
以二見之絲。纏無明之質。
以無明貪愛之翅。
撲生死之火輪。從生至死無有休息。
如繩繫飛鳥。放去又還來。
故云。幾回生。幾回死。
生死悠悠無定止也。
orig::  ^268a2

自從頓悟了無生。
於諸榮辱何憂喜。
commentary::  ^268a16

自從頓悟了一切法皆悉無生。
則於諸榮辱之境有何憂喜。
良由至人於生死界內得其自在。
故寒山詩云。莊生說送終。
天地為棺槨。吾皈此有時。
唯須一番泊。死作餒青蠅。
吊不勞白鶴。餓著首陽山。
生廉死亦樂。若得其旨即頓悟了無生也。
於諸榮辱何憂喜者。
既能頓悟無生。生死尚得自在。
即知榮辱之境則可外矣。
榮辱既忘。憂喜之心從何而有也。
orig::  ^268a18

入深山。住蘭若。岑崟幽邃長松下。
commentary::  ^268a34

入深山者。則非闠閙之處也。
住蘭若者。具足應云阿蘭若。
即僧舍也。岑崟者。
山之高貌也。長松下者。
即物外優遊之地也。
見性之人隨緣度日任性逍遙。
或入深山或居岩谷。
隨處建立應物無方。
無不可也。白雲青嶂。
松下水邊。皆道人之境界也。
orig::  ^268a36

優遊靜坐野僧家。
閴寂安居實蕭洒。
commentary::  ^268a46

優遊者。不拘繫之#CB15032;也。
出家之士識心達本。
優遊三界脫洒四生。
不為塵勞縈絆。逍遙自在。
靜坐安居。故雪竇云。
出家兒得與麼尊貴。
得與麼高上。萬乘位高而不挹。
五侯門峻而不趍。
目對千山心閑一境。
重重嵓樹垂陰善吉之門。
疊疊溪雲布彩維摩之室。
此中相見。豈不快哉也。
orig::  ^268a48

覺則了。不施功。一切有為法不同。
commentary::  ^268b12

覺了一切諸法即不施有為功行也。
有為功行非究竟也。
故寒山云。我見轉輪王。
千子常圍遶。十善化四天。
莊嚴多七寶。七寶鎮隨身。
莊嚴甚妙好。一朝福報盡。
猶若栖蘆鳥。還作牛領蟲。
六趣受業道。況復諸凡夫。
無常豈長保。以此而知。
有功之功功皆無常。
無功之功功不虗棄。
故云一切有為法不同也。
orig::  ^268b14

住相布施生天福。
猶如仰箭射虗空。
commentary::  ^268b28

住相布施者。不與般若相應。
為著相故成有為功行。
非究竟。故古德云。
若般若不修。萬行虗設。
所修功行不能稱性也。
所言布施者。運心廣大謂之布。
推己惠人謂之施。
故曰布施也。即六度之一度也。
生天福者。所感果報祇生天之福也。
終非究竟。譬如仰箭射空。
終不至天也。
orig::  ^268b30

勢力盡。箭還墮。招得來生不如意。
commentary::  ^268b42

仰箭射空。勢力既盡終墜於地。
人天福謝亦復如是。
所謂人間四相天上五衰。
皆福謝之相也。所言四相者。
一生相。二老相。三病相。
四死相也。五衰者。
一花冠墮地。二目睫瞤動。
三眷屬離散。四身光自滅。
五不樂本座也。招得來生不如意者。
古德云。人天福報為三生冤。
人罕知之。良由世人因其福力不明其本就上增添。
以此世福恣情娛樂。
臨命終時福盡業在。
返墮惡道受種種苦。
故云招得來生不如意也。
orig::  ^268b44

爭似無為實相門。
一超直入如來地。
commentary::  ^268c14

故知諸位小乘人天福報有為之法皆非究竟也。
爭似無為實相門。
一超直入如來清淨覺地。
此之一路。從來千聖不曾蹈著。
向第二門中略憑言說。
所以西竺初祖云。
法本法無法。無法法亦法。
今付無法時。法法何曾法。
則法法絕待。盡皆照體獨立。
如指不自觸。如刀不自割。
如地不自堅。如水不自濕。
如火不自熱。如風不自動。
如耳不自聞。如鼻不自嗅。
如舌不自了。如身不自覺。
如意不自知。如眼不自見。
所以云。若眼作眼解則生眼倒。
若眼作無眼解則生無眼倒。
若執有眼即迷其無眼。
由有眼故則妙見不通。
故經云。無眼無色。
復有迷眼作無眼者即失其真眼。
如生盲人不能辨色。
故經云。譬如眼敗之士。
其於五色不能復利。
諸聲聞人亦復如是。
唯其如來得真天眼。
常在不昧。悉見諸佛國土。
以不二見故。即不仝凡夫。
所見悉能見故。不仝聲聞。
所見不同凡夫所見。
謂之超凡。不同聲聞所見。
謂之越聖。既能超凡越聖。
即達佛之知見。故云一超直入如來地也。
orig::  ^268c16

但得本。莫愁末。如淨瑠璃含寶月。
commentary::  ^269a4

若得其本。末可知也。
古德云。今之講者偏彰漸義。
禪者唯播頓宗。禪講相違。
胡越之隔。由是人與法差。
法與人病。佛意本末難見散義浩愽難尋。
然而泛學雖多。秉志極少。
以本接末則可知矣。
故云但得本莫愁末也。
如淨琉璃含寶月者。
琉璃喻法身妙境。
寶月喻解脫真智。
境智冥合瑩徹十方。
爍爍靈光騰今騰古。
猶如琉璃盤內更盛明月也。
orig::  ^269a6

我今解此如意珠。
自利利他終不竭。
commentary::  ^269a20

如意珠者。摩尼寶珠也。
唯此一珠具諸功德。
於諸寶中此寶為上。
利用如意。可喻心寶也。
經云。獨王頂上有此一珠。
不妄與人。此之一寶非從外得。
但猶一切眾生妄念蓋覆不能明現。
古德云。譬如衣下明珠。
雖明不照。似宅中寶藏。
似有如無。今日永嘉解此一珠賑濟有情。
用無窮盡。故云終不竭也。
orig::  ^269a22

江月照。松風吹。永夜清霄何所為。
commentary::  ^269a34

入夜月華牕底白。
有時松韻枕根清。
此箇消息。設使千聖出興。
具無碍辨才。也說不及。
放一線道。且向建化門中略憑話會。
強而言之。此是文殊普賢大人境界。
一切眾生雖生其中而不自知。
諸小乘人不能趣向也。
此之境界不凡不聖。
雖難可見。祇在目前。
山高海濶栢短松長。
柳綠花紅鶯吟鶴唳。
江月照。松風吹。永夜清霄何所為。
若是本分道人。一覺直到天曉也。
orig::  ^269a36

佛性戒珠心地印。
霧露雲霞體上衣。
commentary::  ^269b4

般若是一法。佛說種種名。
或謂之佛性。或謂之戒珠。
或謂之心地。或謂之心印。
皆一法也。隨其功用各得異名。
能覺知故名曰佛性。
瑩淨無垢名曰戒珠。
能生諸法名曰心地。
號令群品名之曰印也。
雖有三名而無三法。
以此而推。森羅萬象觸目遇緣。
器界山河皆同一體。
霧露雲霞盡非他物。
故曰霧露雲霞體上衣也。
orig::  ^269b6

降龍鉢。解虎錫。
commentary::  ^269b20

鉢盂錫杖皆道具之名也。
鉢盂即應量器也。
錫杖者。振作錫聲也。
所言降龍鉢解虎錫者。
各隨緣起而得名。
降龍鉢者。因世尊降火龍外道也。
昔者有三迦葉投佛出家。
退失道心。侍火龍外道。
佛觀其根性既熟。
即往度之。爾時往彼求宿。
時迦葉言。此無空室可宿。
唯有火龍石窟。還可宿否。
佛往彼宿。是時中夜火龍現通。
鼻中出烟鱗甲生火。
逡巡熾然欲害於佛。
爾時世尊即起慈心。
現三昧火。漸漸明瑩。
火龍毒火返自燒身無處逃避。
唯見世尊寶鉢之中清凉廣大。
乃自投身入於鉢內。
故名降龍鉢也。解虎錫者。
始因高僧稠禪師在懷州王屋山習定。
見二虎鬪。即以錫杖以中解之。
二虎各自分去。遂此名焉。
故云降龍鉢解虎錫也。
orig::  ^269b22

兩鈷金鐶鳴歷歷。
commentary::  ^269b48

兩鈷者。表真俗二諦也。
六鐶者。表六波羅蜜也。
中心表中道也。鳴歷歷者。
振錫之聲。上士聞之即可入道。
小乘錫杖即四鈷十二鐶也。
四鈷表四諦。十二鐶表十二因緣。
中心浮圖表住持三寶也。
忽若在衲僧手中何如表示。
祇如大師當時持往曹溪親見六祖。
遶禪床三匝。大振一下。
且道成得什麼邊事。
明眼衲僧試定當看。
orig::  ^269c2

不是標形虗事持。
如來寶杖親蹤跡。
commentary::  ^269c16

不是外現威儀標其形體虗然自謂任持也。
故寶公云。丈夫運用堂堂。
逍遙自在無方。一切不能為害。
堅固猶若金剛。豈虗事持耶。
如來寶杖親蹤跡者。
經云。佛告比丘。汝等應受持錫杖。
所以者何。過去如來現在諸佛皆執持故。
為聖人標幟也。故曰如來寶杖親蹤跡也。
如或不薦。問取德山老人。
orig::  ^269c18

不求真。不斷妄。了知二法空無相。
commentary::  ^269c30

不求真。故越凡夫法也。
不斷妄。故越二乘法也。
二乘之人弃妄求真。
斷煩惱求菩提。證有為涅柈。
故非究竟出離之道也。
大乘之人更不求真亦不斷妄。
則知真妄二法本無相狀。
故寶公云。也無頭。
也無手。世界壞時渠不朽。
故云了知二法空無相也。
orig::  ^269c32

無相無空無不空。
即是如來真實相。
commentary::  ^269c42

上句展轉拂迹。下句直明真諦也。
因上所言不求真不斷妄了知二法空無相。
永嘉切恐後人落在空無相中。
故有此點示也。言無相者。
即無諸事法也。無空者。
即無諸理法也。無不空者。
則能遣之法亦空也。
即是如來真實相者。
即入如來無相微妙法門也。
orig::  ^269c44

心鏡明鑑無罣碍。
廓然瑩徹周沙界。
commentary::  ^270a8

心鏡既明。鑒物無碍。
傳曰。諸智慧者以譬喻得解。
明心之士其心猶如明鏡。
能接眾象盡入其中。
無有窒碍。清淨含容無有邊際。
古德云。打破鏡來與汝相見。
盡十方世界是一面鏡。
且向什麼處下手。
若向這裡薦得。靈光透漏無蓋覆處。
故云廓然瑩徹周沙界也。
orig::  ^270a10

萬象森羅影現中。
一顆圓光非內外。
commentary::  ^270a22

在天燦然。仰而觀之謂之萬象。
在地卓爾。俯而察之謂之森羅。
傳曰。森羅及萬象。
一法之所印。豈從外得耶。
祇在一切眾生一念心光影現之中。
故云萬象森羅影現中也。
一顆圓光非內外者。
一点光明無表無裏。
靈明烜赫瑩徹十方。
無有內外。故肇法師云。
會萬法皈於自己者。
其為聖人乎。
orig::  ^270a24

豁達空。撥因果。漭漭蕩蕩招殃禍。
commentary::  ^270a36

豁達空者。乃西天外道所修斷滅空也。
撥因果者。一向著空撥無因果也。
故知世出世間人天一切因果善惡等業毫髮不差。
經云。假使百千劫。
所作業不忘。因緣會遇時。
果報還自受。且外道不知此法故迷因果也。
既落斷滅之見。所招殃過不可言說。
譬若大海漭漭蕩蕩無有邊表。
故云漭漭蕩蕩招殃過也。
orig::  ^270a38

棄有著空病亦然。
還如避溺而投火。
commentary::  ^270b4

若弃其有見而著無見。
則其病亦然也。故古德云。
便擬凝心斂念攝事皈空。
不瞬不動。閉目藏睛。
隨有念起即便破除。
細想纔生即便遏捺。
如斯見解正是落空外道魂不散底死人。
故云弃有著空病亦然也。
譬如有人避大水之溺而投火燧之中。
故云還如避溺而投火也。
orig::  ^270b6

捨妄心。取真理。取捨之心成巧偽。
commentary::  ^270b18

若捨虗妄之心。欲取真如之理。
則取捨之心成巧偽之行也。
傳云。取一邊。捨一邊。
徒增妄慮。執自性。
逃自性。轉失真源。
其由空有兩忘一味雙顯。
居斷絕地即煩惱根。
信不誣矣。故羅山云。
麤飡易飽。細嚼難飢。
根本差殊。良由自錯。
學般若之人到此切須子細體究。
orig::  ^270b20

學人不了用修行。
真成認賊將為子。
commentary::  ^270b32

學般若之人不了心地法門而修有為功行。
皆非究竟。盡屬有為。
正在生死岸頭。如棱嚴十種修仙與諸不了義權位行人。
皆未能出離也。良由以取捨虗偽之心而謂修證無上菩提。
猶如世人認賊為子欲其親的無有是處。
故云真成認賊將為子也。
orig::  ^270b34

損法財。滅功德。莫不由斯心意識。
commentary::  ^270b46

既認賊為子。法財功德如何保任。
盡皆失去。故云損法財滅功德也。
莫不由斯心意識者。
對境覺知異乎木石名之曰心。
以心籌量名之曰意。
了了別知名之曰識也。
以此三法遷流種種諸行。
造作種種之業。皆由此也。
傳曰。心異則千差競起。
心平則萬法坦然。
心染則六道四生。
心空則一道清淨。
故云莫不由斯心意識也。
orig::  ^270b48

是以禪門了却心。
頓入無生知見力。
commentary::  ^270c14

上來所修皆是無益苦行。
固非真實也。唯般若一法方為究竟。
大般若經云。甚深般若波羅蜜多。
是諸佛母。能示世間諸法實相。
出家之士得不盡心於此。
是以雲門大師警#CB15081;兄弟曰。
一等是蹈破草鞋行脚。
拋却父母師長。直須著些子眼睛始得。
若遇本色咬猪狗手脚。
不惜性命入泥入水相為。
有可咬嚼。眨上眉毛。
高掛鉢囊一十年二十年。
打取徹去。莫愁不成辦。
從上諸聖無不擊發勸於此箇門中用心。
故云是以禪門了却心。
頓入無生知見力也。
orig::  ^270c16

大丈夫。秉慧劍。般若鋒兮金剛燄。
commentary::  ^270c36

世間之士。有慷慨之志。
乘鏌鎁之刃。以忠孝之心。
佐贊明君。威武天下。
謂之丈夫。今言大丈夫者。
具出世之大智。秉智慧之劍。
以般若為鋒鋩。中金剛為猛#CB08504;。
破煩惱網。出生死境界。
故云大丈夫也。傳曰。
雖女人孺子。有此志者亦名大丈夫。
雖八尺巍巍之士。
無此志者不名大丈夫也。
所言金剛者。金中最剛故曰金剛。
極堅極利。喻般若焉。
堅故萬物不能摧。
利故能摧萬物。唯帝釋有之。
福薄者難見。其為用也欲擬皆空。
擬山即山崩。擬海即海竭。
其功力不可思議。
故喻般若也。
orig::  ^270c38

非但能摧外道心。
早曾落却天魔膽。
commentary::  ^271a10

但猶獨也。非獨摧伏西竺六師外道之心。
早曾落却天魔膽也。
寶星經云。有一魔王於眾魔中而為上首。
即於平日以手案地。
三千大千世界悉皆搖動。
佛成道時。領諸魔眾欲於佛前以手拍地。
率須彌山惱害世尊。
世尊即入慈心三昧。
是時魔王方乃舉手。
尚不見地。何況摩觸。
是時魔王心膽驚懼而走。
故云早曾落却天魔膽也。
orig::  ^271a12

震法雷。擊法鼓。布慈雲兮洒甘露。
commentary::  ^271a26

般若是一法。佛說種種名。
或謂之慧劍。或謂之法雷。
或謂之法鼓。或謂之慈雲。
或謂之甘露。即是一法隨其功用而得名也。
能破疑網。極堅利故。
謂之慧劍也。駭動物機。
增長善業。故謂之法雷也。
聚集人天。善能號令。
故謂之法鼓也。能陰覆群生。
皆得清凉。故謂之慈雲也。
能濟熱惱。沃焦渴故。
謂之甘露也。皆般若一法爾也。
orig::  ^271a28

龍象蹴蹈潤無邊。
三乘五性皆惺悟。
commentary::  ^271a42

龍象蹴蹈之所。固非驢騾所踐之地也。
三乘者。一菩薩。二聲聞。
三緣覺乘也。五性者。
一善性。二惡性。三定性。
四不定性。五闡提性也。
三乘五性惺悟且致。
忽遇三種病人來還接得否。
患盲者拈槌竪拂他又不見。
患聾者語言三昧他又不聞。
患瘂者教伊說又說不得。
且作麼生接。若接此人不得。
佛法無靈驗。昔人雖有此語。
爭奈時機不薦。曾有僧請益雲門。
師曰汝禮拜著。僧禮拜起。
師以拄杖挃。僧退後。
云汝不是患盲。復喚僧近前來。
僧近前。云汝不是患聾。
乃云會麼。僧云不會。
云汝不是患瘂。其僧忽於言下有省。
若薦得這箇說話。
何止三乘五性盲聾瘖瘂悉皆惺悟。
直是須教盡大地人普請作佛去。
還委悉麼。雖然如此。
若是明眼衲僧。也須子細詳辨。
orig::  ^271a44

雪山肥膩更無雜。
純出醍醐我常納。
commentary::  ^271b24

西竺雪山有草名曰肥膩。
潔淨香美。白牛食之所出皆成醍醐上味。
非此間腥羶雜血之乳其不潔也。
雪山喻一真妙境。
香草喻圓修八正道。
牛喻照理真智。醍醐喻一乘妙法。
以明菩薩不從漸次而修也。
大乘根性從初發心便成正覺。
所言我常納者。即學般若之士念念與般若相應也。
故下文舉法皆入重重無盡事事無碍境界也。
orig::  ^271b26

一性圓通一切性。
一法徧含一切法。
commentary::  ^271b40

一性即一真之性也。
一法即一心之法也。
一性圓通一切性者。
即一性圓通法界性也。
一法遍含一切法者。
即一心之法遍含無盡法也。
壽禪師云。本生末而末表本。
體用互興真成俗而俗立真。
凡聖交映此顯彼而彼顯此。
主伴齊參生成佛而佛度生。
因果交徹。境無自性而他成自。
心無自性而自成他。
理不成就而一即多。
事不成就而多即一。
相雖虗而恒冥一體。
性雖實而常在萬緣。
雖顯露難以情求。
任超絕而無妨大用。
縱橫幻境。在一性而融真。
是以八十卷華嚴大經所說。
非昔有而今無也。
傳曰。三十九品之勝典。
終始交羅。一十萬頌之妙言。
前後參應。十處十會如帝網之重重。
十剎十塵如鏡象之涉入。
舉一門則諸門頓顯。
談一品則諸品齊彰。
道樹始成九天仝會。
普光一集十處齊登。
新舊無差。前後一念。
故末山尼先聽大經。
後因參有悟入。方信即今現在華嚴法界之中。
有頌云。五蘊山頭古佛堂。
毗盧晝夜放毫光。
若能於此非同異。
即是華嚴遍十方。
故云一性圓通一切性。
一法徧含一切法也。
orig::  ^271b42

一月普現一切水。
一切水月一月攝。
commentary::  ^271c32

一月普現一切水者。
如青霄一月普現江河池沼滄海溪潭等。
凡有水處悉皆現月也。
一切水月一月攝者。
眾水所現唯天上一月爾。
華巖一月三舟譬喻。
經云。譬如停舟分月彩。
舟從東去。一月往東。
舟從西去。一月往西。
舟從南去。一月往南。
舟從北去。一月往北。
常住之舟見月不動。
如是四維十方盡皆見月。
所以云。並安千器。
千月不同。一道澄江。
一月孤影。乃至淨水穢水清水濁水。
甘甜苦澁鹹淡等水。
如是於中一時普現。
經云。我成道時。見一切眾生盡皆成道。
傳曰。諸佛清凉月。
常遊畢竟空。眾生心水淨。
菩提影現中。信斯言也。
orig::  ^271c34

諸佛法身入我性。
我性還共如來合。
commentary::  ^272a8

眾生心內諸佛。念念證真。
諸佛心內眾生。心心作佛。
故云諸佛法身入我性。
我性仝共如來合也。
良由諸佛親證法身也。
眾生本具法身也。
荊溪云。眾生理具諸佛成。
成之與具。莫不性等。
故云我性同共如來合也。
故寒山云。甞聞釋迦佛。
親授然灯記。然灯與釋迦。
祇論前後智。前後體非殊。
異中無有異。一佛一切佛。
心是如來地。即其謂也。
orig::  ^272a10

一地具足一切地。
非色非心非行業。
commentary::  ^272a24

上文曰一性圓通一切性。
言無碍之性也。一法遍含一切法。
言無碍之法也。一月普現一切水。
言無碍之喻也。今言一地具足一切地。
言無碍之功德也。
所言地者。地以能生為義。
即初地具足十地功德。
故云一地具足一切地也。
言非色非心非行業者。
既一地具足十地功德。
其功不可思議。則色心行業不可測度也。
非色者。非窒礙之色也。
非心者。非覺知之心也。
非行者。非遷流造作之行也。
非業者。非所作之業也。
今為顯其法性。所以拈情。
故下文以明妙用也。
orig::  ^272a26

彈指圓成八萬門。
剎那滅却三祇劫。
commentary::  ^272a46

一彈指頃成就八萬法門。
一剎那間能滅三祇劫罪也。
一念嗔心起。八萬障門開。
今既悟入無生之理。
八萬四千煩惱轉成八萬四千清淨解脫法門。
即超三大阿僧祇劫。
此修行功力也。故楞嚴經云。
消我億劫顛倒想。
不歷僧祇獲法身。
深可信矣。所言三祇劫。
即三阿僧祗劫也。
自古釋迦至尸棄如來為一劫。
尸棄至然灯如來為一劫。
然灯至毗婆尸如來為一劫。
故云三祇劫也。此事且置。
祇如禪月云。禪客相逢祇彈指。
此心能有幾人知。
如或未知落處。阿誰敢稱禪客。
orig::  ^272a48

一切數句非數句。
與吾靈覺何交涉。
commentary::  ^272b20

一切名言法相菩提涅柈真如解脫。
非有非無非凡非聖。
頭數法門無有窮盡實非究竟。
故云一切數句非數句也。
藥山初參石頭便問。
三乘十二分教。某甲粗亦研窮。
甞聞南方直指人心見性成佛。
特來禮拜。伏望和尚慈悲開示。
師云。恁麼也不得。
不恁麼也不得。恁麼不恁麼總不得。
若薦得這箇因緣。
許你出荊棘林。具衲僧眼。
故云與吾靈覺何交涉也。
orig::  ^272b22

不可毀。不可讚。體若虗空勿涯岸。
commentary::  ^272b38

毀譽不動者。唯見性之人方能解脫也。
未了人於一切順境。
聞讚譽之言即心生歡喜。
於一切逆境聞毀辱之言。
即心生忿怒。皆不了語言性空也。
達法之士了毀譽之言不可得。
與法體相應。猶如虗空勿有涯岸。
故云。不可毀。不可讚。
體若虗空勿涯岸也。
orig::  ^272b40

不離當處常湛然。
覓則知君不可見。
commentary::  ^272c4

佛身充滿於法界。
普現一切群生前。
即是不離當處常湛然也。
謂此靈覺之性不離十二時中見聞覺知。
若離見聞覺知之外別求覺性。
無有是處。祖師云。
將心覔心。豈非大錯。
敢問諸人。阿那箇是當處。
若向這裡#CB15111;得破。
與十方諸佛同共受用等無有異。
如或不然。盡是埋沒家寶。
辜負己靈。隨行數墨。
謾自推求。古德云。
譬如騎牛討牛無有是處。
故云覔即知君不可見。
orig::  ^272c6

取不得。捨不得。不可得中只麼得。
commentary::  ^272c22

靈光洞達無所不遍。
諸佛悟之而不曾得。
眾生迷之而未曾失。
傳曰。譬如有人怖空而走。
雖則而走且步步不離於空。
於彼求空了不可得。
故云取不得捨不得也。
不可得中只麼得者。
此宗旨當於聞思修體究而得之。
經云。佛告沙門。汝處于家昔為何事。
對曰亦常彈琴。佛言絃緩如何。
對曰不鳴矣。絃急如何。
對曰其聲絕矣。急緩得中如何。
對曰清音普矣。佛告沙門。
學道亦然。心若調適。
道可得矣。故曰不可得中只麼得也。
若是明眼衲僧。應不錯舉也。
orig::  ^272c24

默時說。說時默。
commentary::  ^272c44

默時說者。即是默時常說也。
僧問投子。如何是十身調御。
投子下禪床立。且道說箇什麼。
是知默時常說。說時常默也。
如世尊說法。一切經首皆有妙旨。
人罕知之。如金剛經云。
爾時世尊。食時著衣持鉢入舍衛大城乞食。
於其城中次第乞已。
還至本處。飯食訖。
收衣鉢。洗足已。敷座而坐。
時長老須菩提在大眾中即從座起。
偏袒右肩右膝著地。
合掌恭敬而白佛言。
希有世尊。如來善護念諸菩薩。
善付囑諸菩薩。又圓覺經云。
一時婆伽婆入於神通大光明藏三昧正受一切如來光嚴住持。
是諸眾生清淨覺知身心寂滅平等本際圓滿十方不二隨順。
乃至於不二境現諸淨土。
如楞嚴經云。即時如來敷座宴安。
為諸會中宣揚深奧。
法筵清眾得未曾有迦陵仙音徧十方界。
故知默時常說也。
說時默者。一大藏教金口所宣未曾道著一字。
經云。始從成道夜。
終至#CB02494;提河。
於是二中間。未曾說一字。
且道畢竟是有說無說耶。
所以天衣云。若言有說。
謗如來。若謂不談。
邪見在。若向這裡#CB15111;得破。
方可稱唱宗風提綱祖令也。
orig::  ^272c46

大施門開無壅塞。
commentary::  ^273a36

諸佛出世說法。普令一切眾生成佛。
為大施主度脫有情。
故云大施門開也。
乃至西竺諸佛祖各各說法利樂有情已。
至唐土諸祖天下老宿巧便施設種種法門。
所以雪峯輥毬。石鞏架箭。
天皇餬餅。國師水椀。
雲門三句。洞山五位。
靈雲見桃花。法眼透聲色。
首山新婦。道吾樂神。
溈山水牯。汾陽師子。
百丈捲席。俱胝一指。
皆諸善知識大施門開也。
古德云。盡十方世界是箇解脫門。
把手拽不入。有何壅塞耶。
故云大施門開無壅塞也。
orig::  ^273a38

有人問我解何宗。
報道摩訶般若力。
commentary::  ^273b8

若或有人問我解何宗旨。
報道摩訶般若力也。
梵語摩訶。此云大．多．勝。
即多含不翻也。梵語般若。
此云智慧。即生善不翻也。
言摩訶般若者。信解則位齊諸祖。
受持則福盖人天。
故傳云。故知般若是善惡徑之導師。
迷暗室之明炬。生死海之智檝。
煩惱病之良醫。破邪山之大風。
敵魔軍之猛將。照幽途之赫日。
警昏識之迅雷。抉愚盲之金篦。
沃渴愛之甘露。截疑網之慧劍。
給孤乏之寶珠。若般若不明。
萬行虗設。故云摩訶般若力也。
orig::  ^273b10

或是或非人不識。
逆行順行天莫測。
commentary::  ^273b28

般若之力既得現前。
以大悲心入#CB15801;垂手接物利生。
縱橫應用種種施為皆為佛事。
譬如耆婆攬草。信手拈來皆為妙藥。
故經云。得念失念無非解脫。
成法破法皆名涅柈。
智慧愚癡通為般若。
菩薩外道所成就法同是菩提。
無明真如無異境界。
諸戒定慧及婬怒癡俱是梵行。
故云。或是或非人不識。
逆行順行天莫測也。
orig::  ^273b30

吾早曾經多劫修。
不是等閑相誑惑。
commentary::  ^273b44

永嘉自云。我今於法受用得其自在。
莫非宿有般若種性。
豈是今等閑之事。
甞試論之曰。佛道長遠。
久受勤苦乃可得成。
今永嘉纔往曹溪。
便悟般若能說法利人耶。
假使有人致難問我。
我即報言。吾非今生一世所修。
乃至非三四五劫修習般若。
故云多劫修也。既是多劫修習。
非是等閑以言欺誑惑亂汝等。
故云不是等閑相誑惑也。
orig::  ^273b46

建法幢。立宗旨。明明佛勑曹溪是。
commentary::  ^273c12

諸佛出世以至天下老和尚出世。
皆是建大法幢竪立宗旨也。
明明佛勑曹溪是者。
祖師從西土至此。
道傳至六祖。其所建立已成法席矣。
非獨諸佛冥加宿受記莂而引弘大事。
乃從我佛釋迦如來親傳心印至曹溪。
故云明明佛勑曹溪是也。
所言法幢者。幢以建立為義也。
故知建立法幢實非小緣。
諸佛出世為一大事因緣。
皆為此也。無量菩薩帶果行因。
亦為此也。諸二乘人內藏菩薩行。
外現是聲聞。亦為此也。
以至梵王前引。帝釋後隨。
亦為此也。諸經皆以一法為主。
眾法為伴。#CB06171;相建立也。
故下文明西竺此土建立法幢之義。
orig::  ^273c14

第一迦葉首傳燈。
二十八代西天記。
commentary::  ^273c36

始自世尊靈山會上。
以青蓮目瞬視迦葉微咲。
吾有正法眼藏分付摩訶大迦葉。
是最初傳法。故云首傳燈也。
二十八代西天記者。
初祖迦葉傳二祖阿難。
阿難傳三祖商那和修。
修傳四祖優婆毱多。
多傳五祖提多迦。
迦傳六祖彌遮迦。
迦傳七祖婆須密。
密傳八祖佛駄難提。
提傳九祖伏駄密多。
多傳十祖脇尊者。
者傳十一祖富那夜奢。
奢傳十二祖馬鳴。
鳴傳十三祖迦毗摩羅。
羅傳十四祖龍樹。
樹傳十五祖迦那提婆。
婆傳十六祖羅睺羅多。
多傳十七祖僧伽難提。
提傳十八祖伽耶舍多。
多傳十九祖鳩摩羅多。
多傳二十祖闍夜多。
多傳二十一祖婆修盤頭。
頭傳二十二祖摩拏羅。
羅傳二十三祖鶴勒那。
那傳二十四祖師子。
子傳二十五祖婆舍斯多。
多傳二十六祖不如蜜多。
多傳二十七祖般若多羅。
羅傳二十八祖菩提達磨。
故云二十八代西天記也。
orig::  ^273c38

歷江海。入此土。菩提達磨為初祖。
commentary::  ^274a22

梵語菩提達磨。此云覺法。
西竺為二十八祖。
此土為初祖。本南天竺國香至王第三太子也。
遇二十七祖。祖知其密迹發明心要。
乃記之曰。未可遠遊。
且止南天。待吾滅後六十七載。
當往震旦大興佛事。
汝至南方勿住。彼唯好有為功業。
不見佛理。汝縱到彼。
不可久留。聽吾偈云。
路行跨水復逢羊。
獨自悽悽暗渡江。
日下可怜雙象馬。
二株嫰桂久昌昌。
師在本國以知見力破彼六宗異見。
法師令其捨小皈大。
一有相宗。二無相宗。
三定慧宗。四戒行宗。
五無得宗。六寂靜宗。
各封己解別展化源。
聚落崢嶸徒眾甚盛。
大師乃喟然歎曰。
彼之一師已陷牛跡。
況復支離繁盛而分六宗。
我若不除永纏邪見。
一一說其宗旨。各自知無所皈。
然後返本悟入。大師學該三藏。
尤專定業。排不知也。
師自南天竺泛海。
經涉三年。時普通八年九月二十一日至廣州。
刺史蕭昂表聞武帝。
帝覽奏遣使齎詔迎請。
十月一日至金陵。
詔迎至金陵。帝問。
朕即位已來。造寺寫經度僧不可勝紀。
有何功德。師曰。此但人天小果有漏之因。
如影隨形。雖有非實。
帝曰如何是真功德。
師曰。淨智妙圓。體自空寂。
如是功德不以世求。
帝問如何是聖諦第一義。
師曰廓然無聖。帝曰對朕者誰。
師曰不識。帝不領悟。
師知機不契。是月十九日潛回江北。
十一月二十三日屆于洛陽。
後當魏孝明帝大和十年也。
寓止于嵩山少林。
面壁而坐。終日默然。
人莫測之。即禪宗初祖也。
orig::  ^274a24

六代傳衣天下聞。
後人得道何窮數。
commentary::  ^274b26

大師既少室九年未卜知音。
時有僧神光者。曠達之士也。
久居伊洛。博覽群書。
善談玄理。每歎曰。
孔老之教禮術風規。
莊易之書未盡妙理。
近聞達磨大士住止少林。
至人不遙當造玄境。
乃往彼晨夕參承。
師常端坐面壁莫聞誨勵。
光自惟曰。昔人求道。
敲骨取髓。刺血濟飢。
布髮掩泥。投崖飼虎。
古尚若此。我又何人。
其年十二月九日夜。
天大雨雪。光堅立不動。
達明積雪過膝。師憫而問曰。
汝久立雪中當求何事。
光悲淚曰。惟願和尚慈悲開甘露門廣度群品。
師曰。諸佛無上妙道。
曠劫精勤難行能行。
非忍而忍。豈以小德小智輕心慢心欲冀真乘。
徒勞勤苦。光聞師誨勵。
潛取利刀自斷左臂置于師前。
師知是法器乃曰。
諸佛最初求道。為法忘形。
汝今斷臂吾前。求亦可在。
遂易名曰慧可。光曰諸佛法印可得聞乎。
師曰諸佛法印匪從人得。
光曰。我心未寧。乞師與安。
師曰。將心來。與汝安。
光曰覔心了不可得。
師曰我與汝安心竟。
既從此悟入。即為二祖也。
所云六代傳衣者。
二祖既得之初祖。
皆以衣盂相傳。初祖自西竺傳衣東土以表其信。
至曹溪六祖其道已行。
便不傳衣唯傳法也。
達磨傳可。可傳璨。
璨傳信。信傳忍。忍傳能。
能即曹溪六祖大師也。
其道盛行於世。謂之六代傳衣天下聞也。
自後得道者不可勝數。
故云成佛作祖者匝地普天。
參禪學道者如麻似粟。
故云後人得道何窮數也。
orig::  ^274b28

真不立。妄本空。有無俱遣不空空。
commentary::  ^274c30

真既不立。妄亦本空。
良由真妄本無自性。
因真立妄。因妄立真。
古德云。單真不立。
獨妄難成也。有無雙遣者。
有無亦相待而立。
今既雙遣。不空亦空也。
故云有無雙遣不空空也。
此之數句。大師欲顯其法。
故雙拈真妄有無之情爾。
orig::  ^274c32

二十空門元不著。
一性如來體自同。
commentary::  ^274c42

二十空門者。如來破二十種執有之見。
因成二十空名。故大般若經云。
所謂內空．外空．內外空．空空．大空．勝義空．
有為空．無為空．畢竟空．無際空．散空．無變異空．
本性空．自相空．共相空．一切法空．不可得空．
無性空．自性空．無性自性空。
雖有二十空名。其體即一法也。
今明法性之理不同二十之空。
故云元不著也。一性如來體自同者。
逈出外道六十二種異見。
即與般若涅槃妙心冥合。
故云體自同也。
orig::  ^274c44

心是根。法是塵。兩種猶如鏡上痕。
commentary::  ^275a12

心是根者。根以能生為義。
良由此心能生一切善不善法。
故名根也。法是塵者。
法雖能軌持萬物。
猶如妙藥。病若愈則藥必無用。
故法是塵也。此之二法皆有窒碍。
使人心光不能透漏。
如鏡上之痕也。所以云。
根塵相對。翳障心光。
返本明心。良由此也。
orig::  ^275a14

痕垢盡除光始現。
心法雙亡性則真。
commentary::  ^275a24

痕垢若盡。心法雙亡。
自然心光透脫。明見佛性也。
古德云。一翳在眼空花遍界。
一妄在心河沙生滅。
翳消花盡。妄滅證真。
病差藥除。氷消水在。
靈丹一顆点鉄成金。
至理一言轉凡為聖。
故云性即真也。
orig::  ^275a26

嗟末法。惡時世。眾生福薄難調制。
commentary::  ^275a34

嗟即歎辭也。世尊出世轉大法輪。
利益有情。正法一千年。
像法一千年。末法一萬年。
大師出世正當像法。
早嗟歎如此。即今則可知矣。
故云。嗟末法。惡時世。
眾生福薄難調制也。
末世弘道不明大旨。
各守門庭互相堅執。
盡為法病。故下文可見也。
orig::  ^275a36

去聖遠兮邪見深。
魔強法弱多怨害。
commentary::  ^275a46

去聖遙遠。邪見轉深。
於正法中返生怨害。
是以達磨西來擊齒服毒。
聖師尚爾。豈況人師耶。
諸佛出世莫不興慈運悲接物利生。
魔強法弱而於聖心不知恩德。
況今天下昇平日久。
國王大臣受佛付囑弘護三寶。
諸方法席興盛。出家之士當起難遇之心。
參尋知識決擇生死。
以求出離。報答四恩。
即其宜矣。然而其中有雖學佛法。
不知有教外別傳者亦有之也。
有身居貴位忘宿世所修。
而於佛法為其障碍者。
亦有之也。有雖傳持佛法。
各以宗派不同互相攻擊者。
亦有之也。此皆為法門魔事。
盡非通人。若是本分當人。
必不如是。故圭峯云。
諸宗門下皆有達人。
然各安所習。通少局多。
以承稟為戶牖。各自開張。
以經論為干戈。互相攻擊。
情存函矢而遷變。
法逐人我以高低。
致使是非紛拏。莫之辨#CB00701;。
故云魔強法弱多怨害也。
orig::  ^275a48

聞說如來頓教門。
恨不滅除令瓦碎。
commentary::  ^275b30

如來唯一大事因緣出現於世。
世有魔王。雖與佛同時而不信有圓頓法門。
聞佛所說悉皆毀謗。
恨不滅除令如瓦碎也。
世人有無大乘根性者。
亦不信有悟入法門。
而於釋門身雖出家。
尚自不信。故有之也。
古德云。不可向翳目人前說空中無花。
不可向狂病人前說面前無鬼。
空廢語言應不信受。
直須目淨心安。當自知矣。
orig::  ^275b32

作在心。殃在身。不須怨訴更尤人。
commentary::  ^275b46

世人所造無量無邊之業。
皆妄心所作。故云作在心也。
所感無量苦果。地獄畜生餓鬼種種等形。
受種種苦。古德云。
負鞍#CB00881;鉄為誰來。
昔時祇為行心錯。
故云殃在身也。皆是自作自受。
非他人所致。故云不須冤訴更尤人也。
世間之苦乃止一世。
地獄之苦無有窮盡。
劍樹刀山種種不可說苦。
此方受盡世界壞時更移他方地獄受罪。
報盡更生畜生驢馬皆非別人。
唯自作自受也。
orig::  ^275b48

欲得不招無間業。
莫謗如來正法輪。
commentary::  ^275c16

謗法之罪非小過也。
毀般若罪業皆落地獄。
亦非輕計。地獄皆無間地獄。
即極重獄也。時數久遠皆論劫數。
謗法之報非一。具如藏經所載。
或為九頭龜。或患白癩疾等。
良由十方諸佛出世悉皆讚歎一乘妙法。
十方諸佛由證法故得成無上正等菩提。
今却返謗其罪舋矣。
故云莫謗如來正法輪也。
orig::  ^275c18

栴檀林。無雜樹。#CB15106;密深沉獅子住。
commentary::  ^275c30

栴檀林喻一真妙境。
無雜樹者。無小機權位之雜也。
#CB15106;密森沉者。
#CB15106;密即繁茂之#CB15032;也。
森沉即幽#CB15035;之 #CB15032;也。
師子住者。以喻法性之境。
唯大乘菩薩所住。
人天小機即不能知。
故知無上般若唯接上根上士。
中下之機卒難悟入。
故云。栴檀林。無雜樹。
#CB15106;密森沉獅子住也。
orig::  ^275c32

境靜林閒獨自遊。
走獸飛禽皆遠去。
commentary::  ^275c44

無為大道唯大乘菩薩履踐。
諸小乘人與諸權位行人不能措足。
師子喻大乘菩薩也。
走獸飛禽喻人天二乘小機也。
是以法華五千退席不任此事。
一真妙境唯上士所遊。
中下之流卒難摸索。
故云。境靜林閒獨自遊。
走獸飛禽皆遠去也。
orig::  ^275c46

獅子兒。眾隨後。三歲便能大哮吼。
commentary::  ^276a8

所言師子兒者。喻菩薩初發心時即便成等正覺也。
超過聲聞緣覺諸小乘眾。
故云眾隨後也。三歲即表見性之人圓修三法也。
智者云。空也者泯一切法也。
假也者立一切法也。
中也者妙一切法也。
空不定空。空處當體即中即假。
假不定假。假處當體即空即中。
中不定中。中處當體即空即假。
此之三法。不縱不橫不並不別。
一處常三三處常一。
所以云三諦三觀三非三。
三一一三無所寄。
諦觀名別體復同。
是故能所二非二也。
悟入之士圓證三法。
所說法門皆中道實相。
故云三歲便能大哮吼也。
orig::  ^276a10

若是野干逐法王。
百年妖怪虗開口。
commentary::  ^276a32

野干喻凡夫二乘也。
師子喻大乘菩薩也。
菩薩之人深悟法性。
從初發心便成正覺。
所說法門悉皆稱性也。
二乘凡夫諸權位人不能明見佛性之者。
所說不明究竟實相之理。
猶如百千妖怪虗開口。
終無所益也。故云百千妖怪虗開口。
orig::  ^276a34

圓頓教。勿人情。有疑不決直須爭。
commentary::  ^276a44

圓謂圓滿。頓非漸次也。
教者効也。聖人備下文言。
詮理化物為義也。
圓頓之教。不假漸次。
超入佛境。傳曰。譬如太子具王義之德。
迦陵超眾鳥之音也。
勿人情者。勿猶眾也。
一切眾生若有疑情不決。
直須明了。此非世間之學。
為生死事大。實非容易。
故下文明其因果也。
orig::  ^276a46

不是山僧逞人我。
修行恐落斷常坑。
commentary::  ^276b10

此是永嘉自謂也。
豈是山僧馳逞人我之心。
切恐未來之際一切眾生於法門中發心修行。
錯悞用心。墮落斷常二見。
此之二見能陷人故。
名之為坑。如世坑壍也。
西天有九十六種外道。
不出此見。故法華經云。
若有若無等。依止此諸見。
具足六十二。即其義也。
orig::  ^276b12

非不非。是不是。差之毫#CB12530;失千里。
commentary::  ^276b24

非不非是不是者。
乃明是非之相分明。
不可錯亂也。非豈不是非乃真非也。
是豈不是是乃真是也。
雖則是非無主。不可瞞盰佛性籠統真如也。
差之毫#CB04631;失千里者。
毛中長者曰毫。#CB04631;者十#CB04631;為一毫。
若差之毫氂之間。
則失之千里萬里。
故下文深明是非之相也。
orig::  ^276b26

是則龍女頓成佛。
非則善星生陷墜。
commentary::  ^276b38

龍女善星者。明顯是非之相也。
昔日靈山會上有一龍女献佛寶珠。
世尊受之而為說法。
悟無生忍即往南方無垢世界坐寶蓮華成等正覺。
號華鮮如來也。非則善星生陷墜者。
昔有比丘名曰善星。
念得十八香象駝經。
生身活陷地獄。謂不見佛性說法返成謗瀆。
故則有所警策也。
orig::  ^276b40

吾早秊來積學問。
亦曾討疏尋經論。
commentary::  ^276c4

今欲明無相之功。
先明有相之理。大師少時歷諸講肆。
聽集天台智者教觀。
深於經論。積學愽問也。
先德云。五夏已前精研律部。
大明經論。然後參尋知識。
決擇生死。乃入道敘也。
非宿有乘種願力。
罕能全此。從上諸聖莫不皆然。
達磨祖師學該三藏尤專定業。
非不知也。後之學者不能及此。
返為謗說。深不可也。
譬如筌蹄有獲魚兔。
既獲魚兔筌蹄可忘。
下文可見也。
orig::  ^276c6

分別名相不知休。
入海筭沙徒自困。
commentary::  ^276c22

經論之學豈有過失。
乃我佛如來金口所說。
於無量國中乃至名字不可得聞。
何況得見。故知教不迷人人自迷教也。
古德云。看經須具看經眼。
眼若不明返為名相所眩。
不窮心地一向多聞。
所以云。縱多學。也成貪。
那箇回頭解自慚。
竛竮抂作他鄉客。
本分門風不荷擔。
譬若入海筭沙徒自困爾。
orig::  ^276c24

却被如來苦訶責。
數他珍寶有何益。
commentary::  ^276c36

如來訶責多聞之士。
雖則多聞。不獲修證。
經云。如人數他寶。
自無半錢分也。既非己寶。
數至終日雖知數量。
不得受用。於己有何益也。
所以云。譬如終朝說藥而自困於沈痾。
有若長年問程而不動跬步。
得魚忘筌者。罕遇其士。
執指為月者。實繁有徒。
即其義也。
orig::  ^276c38

從來蹭蹬覺虗行。
多年枉作風塵客。
commentary::  ^277a2

從來者。從無始來也。
蹭蹬者。行不進之#CB15032;也。
虗行者。未有地頭而虗行也。
從無始已來以至今日。
經生死嶮道。徒自困疲。
於涅槃路上未曾蹈實。
故云覺虗行也。多年枉作風塵客。
譬如世人飄蓬南北。
千里家鄉轉遠。枉作風塵之客也。
古德云。門前無限路。
誰是到家人。
orig::  ^277a4

種性邪。錯知解。不達如來圓頓制。
commentary::  ^277a16

謂不皈依三寶之人。
西竺九十六種外道依附邪師。
生諸邪見。故云錯知解也。
不達如來心地法門。
故知於無量劫受無量生死。
皆因邪師說法也。
不遇圓頓大乘菩薩所說。
故論云。寧受地獄苦。
得聞諸佛名。不受無量樂。
而不聞佛名。以經於往昔無量劫。
受苦流轉生死中。
不聞佛名故。不聞佛名者。
皆遇邪師故也。
orig::  ^277a18

二乘精進無道心。
外道聰明無智慧。
commentary::  ^277a32

二乘之人精進修行。
斷三界見思。七返人天。
所歷修行法門非不精進也。
飲寂滅酒。臥涅槃床。
不起大悲心。修利他行。
接物利生。是無道心也。
外道聰明無智慧者。
西竺外道極有聰明之士。
念得四圍陀典籍。
不明佛性。故寒山云。
世有多解人。愚癡學用文。
不憂當來果。唯知造惡因。
見佛不解禮。見僧倍生瞋。
五逆十惡輩。三毒以為隣。
死去入地獄。未有出頭辰。
今古聰明之士為世智所使。
不信般若亦有之。
古德云。李白李斯文學絕。
二人不遇空王記。
幾多空負聰明心。
到底生死打不徹。
先聖垂慈如此。豈不知有耶。
orig::  ^277a34

亦愚癡。亦小騃。空拳指上生實解。
commentary::  ^277b8

大人無智曰愚。小兒無智曰騃。
空拳指上生實解者。
愚人小兒於空拳指上妄為實有。
如以黃葉為錢以為真實。
如來大師說一大藏教文。
盡以大悲心於無作妙智隨緣放光。
或說有法。或說空法。
或說頓漸。或說偏圓。
或說不定。以種種名相隨緣而各得解也。
諸小根器隨語自生執著。
不見佛性。猶如空拳指上生實解也。
下文重與喻出。
orig::  ^277b10

執指為月抂施功。
根境法中虗揑怪。
commentary::  ^277b24

若迷指為月。非獨迷月亦乃迷指。
以認指為月故也。
經云。修多羅教如標月指。
若復見月。了知所標畢竟非月。
是故學道之人亦復如是。
若以教為佛性。非獨迷其佛性亦乃迷教。
以教為佛性故。則是抂施其功行也。
是知中下根性。若無大乘般若之種性。
不能入佛知見。其所為患者在於根境識三。
十八界法。故云根境法中虗揑怪也。
orig::  ^277b26

不見一法則如來。
方得名為觀自在。
commentary::  ^277b40

此一句乃永嘉盡力拽到門前。
祇欠擡足入來也。
昔有宿德因看法華經。
至諸法從本來。常自寂滅相。
自喜之。常留意體究。
以至行住坐臥語默作做舉動施為拈匙放筯無不體究。
都無所得。至仲春之月。
忽一日凭欄閑坐。
聞樹上鶯聲。瞥然悟入。
省前因緣。續前頌云。
諸法從本來。常自寂滅相。
春暖百花紅。黃鶯啼柳上。
以是觀今古尊宿說話。
洞曉其旨。求師印可。
凡所應用無有#CB15145;碍。
所謂方得名為觀自在也。
orig::  ^277b42

了則業障本來空。
未了還須償宿債。
commentary::  ^277c12

了達罪福性空無有罣碍。
若人發心皈源。十方世界悉皆消殞。
況罪福之相耶。所以肇師云。
五陰身非有。四大本來空。
將頭臨白刃。一似斬春風。
即業障本來空也。
若不了悟。執法不忘。
因果法如形與影。
假使百千劫所作業不忘。
因緣會遇時果報還自受。
故云未了還須償宿債也。
orig::  ^277c14

飢逢王饍不能飡。
病遇醫主爭得瘥。
commentary::  ^277c26

四十九年開方便門。
示真實相。所說種種法門。
大悲願力接引眾生。
眾生自是不能悟入。
譬如世間飢餓之人。
遇王者之膳。食前方丈水陸畢備。
種種美味。見之即生怖畏之心而不敢食。
又如久病之人忽見盧醫鶣鵲醫王。
必生疑惑猶豫而於妙藥不能服食。
則知病不可瘥。
orig::  ^277c28

在欲行禪知見力。
火中生蓮終不壞。
commentary::  ^277c40

欲界而行禪那清淨者。
以其有般若知見之力也。
僧問古德。欲界無禪。
大德云何言有禪定。
古德云。闍梨。祇知欲界無禪。
自不知禪界無欲。
欲知三界皆因一心所有。
經云。滅三毒。出三界。
破魔網也。今文言知見力者。
心既明見佛性。即一切處皆為佛事也。
何言至欲界。故云知見力也。
orig::  ^277c42

勇施犯重悟無生。
早時成佛于今在。
commentary::  ^278a6

過去久遠有一比丘名勇施。
忽於如來禁戒有所闕犯。
既犯四重根本之罪。
欲自清淨。即將三衣掛在錫上高聲唱言。
我犯重罪誰為我懺。
如是唱言至一精舍。
遇一尊者名曰鼻鞠多羅云。
推罪性了不可得。
勇施比丘豁然大悟。
十號具足。即往東方世界成等正覺。
號曰寶月如來。至于今。
故曰早時成佛于今在也。
orig::  ^278a8

獅子吼。無畏說。深嗟懵憧頑皮靼。
commentary::  ^278a22

諸佛說法圓頓大乘自在無畏。
猶如獅子吼時無畏自在也。
故云無畏說也。深嗟者。
深歎之辭也。懞憧者。
非聰慧也。頑皮靼者。
即牛領極麤厚皮也。
此喻小乘鈍根聞於大法不能悟。
故發其歎傷之辭。
orig::  ^278a24

只知犯重障菩提。
不見如來開秘訣。
commentary::  ^278a32

祇知犯前四種重罪。
障於無上涅槃妙心。
不能了罪性空也。
然則生死界中不能出離者。
以皆因婬殺以為根本。
沈淪無極。若有大乘種性。
雖遇前境。發菩提心返妄歸真。
即能入道。如善財參見婆須蜜女。
告善財言。我得菩薩解脫名離貪欲際。
隨其世樂而現其身。
若有眾生暫見於我。
暫與我語。暫執我手。
則離貪欲。得遍往一切佛剎三昧。
又如善財參見無厭足王。
無量猛卒執持器仗。
無量眾生各犯法者。
或斬其頭或斷其手。
善財見已而作是言。
云何於此而欲求法耶。
王告善財。我得菩薩如幻三昧。
如我心者。寧於未來受無間苦惱。
終不一念與一蚊一螻而作苦事。
況復人耶。故知若有種性。
所遇前境即能返本。
今此二乘與諸小機。
滯於持犯諸律儀事。
專於事法。乃不見罪福性空。
明見佛性。是不見如來開秘訣也。
故下文特舉婬殺之相以明前事。
orig::  ^278a34

有二比丘犯婬殺。
波離螢光增罪結。
commentary::  ^278b18

犯婬殺者。皆根本重罪也。
螢光者。小乘猶如螢光。
不能破暗也。昔有二比丘山中結菴修行。
堅持淨戒無有闕犯。
一日一比丘出。一比丘在菴中禪定。
忽坐睡。因而睡著。
為一樵女偷犯淨戒。
乃內心不悅。至同菴僧皈。
具說上事。其僧怒即捉趂。
樵女驚怕墮入深坑而死。
比丘轉加煩惱。一人無心犯婬。
一人無心犯殺。此二比丘皆無心犯也。
共往大德優波離尊者處求乞懺悔。
尊者以小乘結罪。
時二比丘心疑不決。
轉生疑惑。即往維摩居士處懺悔。
因陳上事。維摩呵云。
不善觀機說法。此二比丘久修大乘。
何得將大海比於牛跡。
波離小乘猶如螢火。
光不能破暗。故云波離螢光增罪結。
orig::  ^278b20

維摩大士頓除疑。
還同赫日銷霜雪。
commentary::  ^278b44

優波離尊者專以小乘事法懺。
罪不可懺也。今維摩大士而以理說性空無相法門。
窮罪性了不可得。
不在內不在外。不在中間內外。
前際不去後際不來中際不住。
三際推求了不可得。
時二比丘忽然頓悟了罪性空寂。
心得決然住無生忍。
經云。若欲懺悔者。
端坐思實相。眾罪如霜露。
慧日能消除。故云猶如赫日銷霜雪也。
orig::  ^278b46

不思議。解脫力。妙用恒沙也無極。
commentary::  ^278c12

不思議者。不可以心思。
不可以口議。口欲談而辭喪。
心欲思而慮忘。經云。
假使滿世間如舍利弗。
盡思共度量。不能測佛智。
到此須有悟心。方明解脫一乘圓頓法門也。
既證此法。即妙用恒沙之數亦無盡也。
故云妙用恒沙也無極也。
orig::  ^278c14

四事供養敢辭勞。
萬兩黃金亦銷得。
commentary::  ^278c24

達法之人堪受人天廣大供養也。
出家之士。身雖出家心不染道。
於諸經論盡說全闕應供。
古德云。道德不修。
衣食斯費。即其謂也。
所言四事者。一衣服。
二臥具。三飲食。四醫藥也。
此之四事。於諸教中皆須起慚愧之心也。
堪受用之。今此道人豈止四事而已。
假使萬兩黃金亦可銷得也。
orig::  ^278c26

粉骨碎身未足酬。
一句了然超百億。
commentary::  ^278c38

粉骨者。如常啼菩薩於香城學般若時也。
既得法已。自恨無物供養世尊。
忽遇城中豪富長者不安。
欲人骨髓合藥。即時敲骨出髓賣與長者。
所得資金其所有買種種花香供養於佛。
其志誠則可知矣。
碎身者。如釋迦因中捨全身求半偈也。
我念過去作婆羅門。
在雪山中修菩薩行。
無佛出世。亦無經法。
時天帝釋現可怖相而親試驗之。
為羅剎形而現於前。
即說半偈。諸行無常。
是生滅法。菩薩聞偈心生歡喜。
即從座起。顧視四方寂無所見。
唯見羅剎。即問。聖者從何得是半偈。
此半偈者乃是三世諸佛證道之法。
羅剎答云。我不食來已經七日。
心謬言爾。時菩薩復語。
聖者若為我足此偈者。
我當終身為汝弟子。
羅剎答言。飢逼實不能說。
菩薩復語。聖者所食何物。
我所食者唯食暖肉。
我所飲者唯飲新血。
菩薩又語。聖者若能為我說是勝偈。
我當捨身供養聖者。
是時羅剎即說偈言。
生滅滅滅已。寂滅為樂。
菩薩聞已。即於道樹石壁書此偈竟。
便上高樹投身而下。
下未至地。羅剎復帝釋形。
於空接住。致於平地。
慚愧讚歎。以是因緣超十二劫。
在彌勒前成無上道。
故云一句了然超百億也。
orig::  ^278c40

法中王。最高勝。河沙如來同共證。
commentary::  ^279a32

王中法王。位過百王之上。
故云法中王也。高超三界。
獨步大方。故云最高勝也。
乃至過去未來現在無量諸佛盡證此也。
天下老宿盡證此也。
無量法聚一切義門不出於此。
經云。唯佛與佛乃能知之。
唯佛者。唯釋迦化主也。
與佛者。與十方諸佛也。
故云唯。不一佛二佛三四五佛。
乃至十方諸佛同證此法。
故云十方如來同共證也。
orig::  ^279a34

我今解此如意珠。
信受之者皆相應。
commentary::  ^279a48

唯此心法如世間如意寶珠。
具諸功用。無有窮盡也。
四祖謂牛頭融禪師云。
百千妙門同皈方寸。
河沙功德總在心源。
一切定門。一切慧門。
一切行門。悉皆具足神通妙用。
並在你心。煩惱業障本來空寂。
一切果報皆如夢幻。
無三界可出。無菩提可求。
人與非人性相平等。
大道虗曠絕思絕慮。
如是之法你今已得。
更無欠少。與佛無殊。
更無別法。但任心自在。
莫作觀行亦莫停心。
莫起貪慎莫懷愁慮。
蕩蕩無碍任意縱橫。
不作諸善不作諸惡。
行住坐臥觸目遇緣皆是佛之妙用。
故云信受之者皆相應也。
orig::  ^279b2

了了見。無一物。亦無人。
亦無佛。
commentary::  ^279b24

真如界內無生佛之假名。
平等性中無自他之形相。
即無物無人無佛也。
故般若經云。善現。
空空清淨故色清淨。
色清淨故一切智清淨。
何以故。若空空清淨。
若色清淨。若一切智清淨。
無二無二分。無別無斷故。
故云了了見無一物。
亦無人亦無佛也。
orig::  ^279b26

大千沙界海中漚。
一切聖賢如電拂。
commentary::  ^279b36

三千大千世界在覺性之中。
猶如水上一漚爾。
豈止大千沙界為水上一漚。
盡十方世界在覺性之中猶如水上一漚爾。
如觀音菩薩所證圓通云。
迷妄有虗空。依空立世界。
想澄成國土。知見乃眾生。
空生大覺中。如海一漚發。
故云大千沙界海中漚也。
一切聖賢如電拂者。
猶如電光石火。瞥爾無蹤卒難摸索。
故般若經云。內空清淨故。
色界眼識界眼觸為緣所生諸受清淨。
色界乃至眼觸為緣所生諸受清淨。
故一切智智清淨。
故云一切聖賢如電拂也。
orig::  ^279b38

假使#CB05033;輪頂上旋。
定慧圓明終不失。
commentary::  ^279c10

假使鉄輪頂上旋者。
傳曰。二十八住菩薩所修行力。
有一魔王謂菩薩言。
汝當退位。汝若不退。
我當飛熱鉄輪旋汝頂上。
碎汝形體。猶如微塵。
爾時菩薩以定慧圓明不思議力故不失其位。
時諸魔眾返自退失。
菩薩定慧而愈增明故。
曰定慧圓明終不失也。
orig::  ^279c12

日可冷。月可熱。眾魔不能壞真說。
commentary::  ^279c24

日性本熱寧可說冷。
月性本冷寧可說熱。
固知眾魔不可壞其真說也。
如來說法。魔宮振動。
邪黨皈依。豈能毀壞聖言耶。
所言日可令冷月可令熱者。
大涅柈經云。時阿#CB00145;婁駄白世尊言。
月可令熱。日可令冷。
佛說四諦。不可令異。
今永嘉用此以明眾魔不能毀壞般若真說。
orig::  ^279c26

象駕崢嶸謾進途。
誰見螗蜋能拒轍。
commentary::  ^279c38

菩薩所弘通大乘法門。
眾魔不能為其障礙。
譬若象駕崢嶸而進。
豈螗蜋小虫而可拒其車轍耶。
昔齊莊公出獵。有螳蜋舉足將搏其輪。
問其御者曰此何蟲也。
對曰此是螳蜋蟲也。
莊公曰。而以至微之力而拒大車。
不量其力也。今永嘉略涉世緣以證出世聖法。
使之易曉。而今法流沙界教滿龍宮。
時諸小聖魔眾豈能為障為礙。
故曰誰見螗蜋能拒轍也。
orig::  ^279c40

大象不遊於兔徑。
大悟不拘於小節。
commentary::  ^280a8

大乘菩薩所歷境界功德殊勝。
非人天所知。二乘所涉。
法門優劣不同。欲其易明。
即以世間象兔為喻。
大象所遊唯大路可容。
非小兔微逕可往。
故云大象不遊於兔逕也。
大悟不拘於小節者。
見性之人不可以事相檢舉。
不可以持犯戒律所拘。
其作用難以測度。
如高沙彌不受戒。
藥山不看經等。故云大悟不拘於小節也。
orig::  ^280a10

莫將管見謗蒼蒼。
未了吾今為君決。
commentary::  ^280a24

無上般若唯接上根上器。
中下之機卒難銘模。
是以三界浩浩六道茫茫。
盡是虛生浪死。經云。
譬如百千蚊#CB01109;在一器中。
啾啾乱鳴鼓腹狂閙。
不知太虗之曠達。
以明諸小根器不能發菩提之心。
入大乘境界。今永嘉竊恐世人信之不及謾生誹謗。
猶如愚人握管窺天。
以己見之細微。謗蒼蒼之無際。
是誰之過歟。未了吾今為君決者。
此之一句一大藏教詮提不起。
六代祖師讚歎有分。
是知從上諸聖開方便門。
提携後進。放一線道。
略露風規。末後一言。
莫教錯舉。 ^280a26

旹嘉定建安虞八宣散位　刊行舒州梵天珙和尚
〔註〕永嘉證道歌〔終〕
xu:: 
#  No. 1241-D 後序
No. 1241-D 後序 ^280a48

余元豐間與大學二三友至相國東林。
會翰苑鄧公龍圖子發浩然明甫諸公。
始識師於座中。從容道論。
知師之所蘊也。次又聞師內殿賜衣服。
因而致賀。再見之。
吐珠璣。示眼目。蕭洒有古人風操。
尤恨相得之晚。世之學者甞患所守異趣。
偏執一隅。不知大道之不二。
遂相詆軋者皆是也。
師性謙和。於傳法禪悅之外。
曉教源。喜文章。不以殊途二其志。
良可尚矣。元祐改元仲春過泗上。
見圓明上人自#CB05084;廬至。
得師所惠歌頌。玩之洒然。
則知師之所守高簡。
不混利名。逍遙趍競之外也。
紹聖丙子解官單馬赴吏部磨勘。
至壽春遇友人吳純甫。
出師所注永嘉證道歌。
發輝如來大智慧海。
利益四眾。豈小緣哉。
師浙人也。嗣法圓照禪師。
喜其故識。謹書於卷後。
是歲孟夏望日天倪敘。
xu:: 
#  No. 1241-E 永嘉石#CB15156;
No. 1241-E 永嘉石#CB15156; ^280b12

禪師每日陞座提綱正令。
撮其法要。以示證道。
默然揮一下云。還會麼。
乃說伽陀。
　　一擊天地空　驚開死盲聾　靈光亘今古
　　徧含法界中
w:: 
# 音釋
音釋 ^280c7

　拆。音析。先擊反。
分也。　調。去聲。選也。
　顇。音悴。顦亦作憔。
　恡。音吝。力刃反也。
　訕。所晏反。毀語謂之。
　蘭若。下爾者反。
　崟。音吟。高也。　閴。
音乞。苦壁古覓二反。
靜也。　蹴。音足。七六子。
六二反。蹈也。蹵同。
　犴。音寒。午旦午諫二切。
胡狗。　駭。語駭切。
馬行也。又無知也。
　靼。音怛。多達之別二切。
柔革也。
w:: 
# 註中
註中 ^280c20

　煨。呼羅切。南人呼火也。
　炙。之亦切。熱也。
又之夜反。　嗁。呼交反。
虎聲。又古伯反。　嚯。
音霍。　懈。居隘反。
倦怠也。　驪。音梨。
千里馬。　膱。之力反。
油敗也。又膱脡。　#CB16391;。
胡骨反。膝#CB16394;也。
　餧。音畏。飼也。奴羅反。
飢也。　憒。古對反。
心也。　絆。音半。羈也。
　挹。於入反。斟也幟。
　睫。即涉切。目傍毛。
　瞤。如倫反。獲。禾聲。
　幖。俾消反。幟。　幟釋志巾也。
　鋩。無方切。刀刃端也。
　挃。音皈。又竹栗反。
獲。禾聲。　輥。古混反。
車轂齊等#CB15032;。
　汾。扶云切。水出太源。
　胝。竹尼反。手胼足胝也。
　胼。步田反。胼胝。
　抉。一決反。排也。
　盰。公旦反。目白#CB15032;。
　竛。音零。行不正也。
　竮。音平。　螻。音樓。
螻蛄。　搏。徒官切。
搏擊也。　拏。尼矛切。
手拏也。
other::  ^280c40

證道歌註卷 " resp=〔終〕
 ^281a38
