
other:: 大方廣圓覺脩多羅了義經夾頌集解講義
other:: 
## 彌勒菩薩章
彌勒菩薩章
commentary:: 
四明講師曰：至論諸法本元清淨，絕名離相尚非是一，
何況有諸眾生未了，常在輪迴。
聖人哀之，無名相中假名相說，於不二中而辨其二。
是故慈氏究輪迴根，殷勤啟問。
orig::  ^291a11

於是彌勒菩薩在大眾中，即從座起頂禮佛足，
右繞三匝長跪叉手，而白佛言：
commentary::  ^291a19

西蜀復庵暉禪師曰：此深究輪迴之根也。
彌勒，此云慈氏，乃是其姓也。
良由此門深究愛根，蕩除細惑，窮其展轉根元，推其差別五種之性。
彌勒是等覺菩薩一生補處，表除細惑。
大凡教中說等覺位，方斷四事。
四事者，一劣無漏，二微細習氣，三分段生死及變易生死，四內外轉依。
斷此四事，方入妙覺，故當彌勒請問。
orig::  ^291a23

大悲世尊廣為菩薩開秘密藏，令諸大眾深悟輪迴。
commentary::  ^291a37

菩薩讚佛於前章開說秘密深妙之義，
如動目湛水等諭，及說種種取捨，皆是輪迴也。
orig::  ^291a39

分別邪正，能施末世，一切眾生，無畏道眼。
commentary::  ^291a43

此讚佛於前章辨說種種邪正，令諸眾生道眼清淨，不畏魔惱。
orig::  ^291a45

於大涅槃生決定信，無復重隨輪轉境界起循環見。
commentary::  ^291b4

大涅槃者，不生不滅，廣大法門也。
決定信者，信受此法，絕無疑悔也。
其信心如是堅固，又豈復入妄境，起諸妄見。
循環見者，即前章所謂念念相續，循環往復者是也。 ^291b6

西蜀復菴暉禪師曰：深悟輪迴即慧眼，分別邪正即法眼。
然慧眼證真，法眼達事。
又慧眼即根本智，法眼即後得智。
然天台以根本智為拙智，謂只證得自己之性。
以後得智，謂能鑒機逗教，分別邪正，說法度生。
言道眼，即具上二眼也。
決定信者，即能信之智。
大涅槃者，即所信之法。
無復重隨輪轉者，即指前雲駛月運等也。 ^291b14

四明聰講師曰：彌勒補處大士，今居兜率內院，常說妙法。
今預斯會，請究生死根本，輪迴始末。
如鐘在架，非扣之則不鳴。
orig::  ^291b28

世尊！若諸菩薩及末世眾生，欲遊如來大寂滅海。
commentary::  ^291b34

涅槃之道，廣大深妙，故以海喻。
orig::  ^291b36

云何當斷輪迴根本？
commentary::  ^291b38

前章佛說先斷無始輪迴根本，故菩薩於此問修斷之因。
orig::  ^291b40

於諸輪迴有幾種性？
commentary::  ^291b44

諸輪迴者，四生六道諸輪迴也。
輪迴之相甚多，未審有幾種性？ ^291b46

西蜀復菴暉禪師曰：此舉法以請先斷輪迴也。
大則絕對待之大，性本自靜曰寂，相本自寂曰滅。
海是喻，喻如大海體深用廣，具河沙功德。
遊者不住，即指無住處大涅槃也。
當斷輪迴根本者，由前金剛藏章聞佛說末世眾生先斷無始輪迴根本，
今請問未審是那箇根本？
如何斷絕？并諸輪迴六趣之中有幾般種性之人也？
orig::  ^291c2

修佛菩提幾等差別？
commentary::  ^291c16

修證圓覺之法，共有幾等差別？
orig::  ^291c18

迴入塵勞，當設幾種教化方便度諸眾生？
commentary::  ^291c20

佛化身復入塵勞中，當設幾種教法普度眾生？ ^291c22

西蜀復菴暉禪師曰：此請悲智也。
修佛菩提幾等差別，此當大智。
迴入塵勞當設幾種教化方便度諸眾生者，此當大悲。
又初則從假入空觀，次則從空入假觀。
又初當無邊法門誓願學，次當無邊眾生誓願度。
上文說云何當斷輪迴根本者，此當無邊煩惱誓願斷。
然諸佛有無量無邊法門，亦要學之。
何謂之無邊法門？
只如一代時教修行法門以至禪門，諸方尊宿接人差別之智各自不同。
既知諸法之門，便須依文解義、悟理見性之後，
此方是自行邊事，然後却要行利他之行。
何故却要行利他之行耶？
緣為根本智只了得自己邊事，謂之理孤事寡終不圓通，隻翼單輪豈能飛運？
譬如一水無以和其味，一木無以成大廈，
一衣無以稱眾體，一藥無以療殊疾，一綵無以為紋綉，
一聲無以諧琴瑟，一言無以勸眾善，一戒無以防多失。
只如華嚴會上，大海龍王置十千之問，
普慧菩薩申二百之疑，若遇斯機，當如之何？
所以釋迦老子有後得之智，遂為龍王開八萬塵勞之門，答普慧大士二千樂說之辨。
今欲鑒機說法，行利他行者，亦復如是，
直須要會於無言說中假以言說，於無方便中假立方便，
於無譬喻中假立譬喻，念念慈，念念悲，
行無緣慈，作不請友，廣開方便，饒益有情，利樂群品。
以此推之，後得智者，真巧智也。
所以禪宗道：大凡參玄之士，須具二眼：
一、己眼明宗；二、智眼辨惑。
序云：佛稱種智，修假多聞。
又壽禪師云：百川雖潤，何妨大海廣含？
五岳自高，不礙太陽普照也。 ^291c24

四、明聰講師曰：大寂滅海者，行法云：般涅槃海，
涅言不生，槃言不滅，即不生不滅也。
今言寂者，即彼之不生，今言滅者，即彼之不滅也。
海即無涯，佛以圓覺為性海，若入圓覺而不能了生死者，
則佛海中死屍，花林中腐鼠也，豈不自警哉？
輪迴根本者，法界次第云：生死根本，即名色為始，
以初受一期妄報歌羅邏時，但有名色二法，
當知名色即是一切世間出世間之根本，
能生一切法，普攝一切法。
智度論云：一切世間中，但有名與色。
智者云：一、名者，心也，但名字故曰名，是心及相應數法，
雖有能緣之用，而無質礙可尋，既異於色，而有心意識及諸數法種種之別也。
二、色者，有形質礙之法謂之色，是十界及一入少分，
皆是質礙之法，並無知覺之用，說異心意識法，故指為色。
有幾種性者，曰心，曰意，曰識，曰色受想行識，
曰六根，曰六塵，曰六識十八界也，曰身三，
曰口四，曰意三，曰見思，曰塵沙，曰無明，皆是輪迴種性。
其實八萬四千塵勞，恒河沙數煩惱，皆屬幾種。
內不可用心，思不可以數極。
既總是輪迴根本，只合為一問也。
修佛菩提者，佛名曰覺，覺有情也。
菩提翻道，即大道心，成就眾生也。
眾生旅泊三界，無由出於火宅，只為迷菩薩之路，情著不覺。
大聖啟大道心，出三界獄，令諸眾生，遊寂滅海，
到菩薩岸，俵何法門，修行幾等。
如迷方人，無指路者，終無出時。
智者云：如來未興於世，爾時雖有十善法之化，
是為舊善，未有三寶之可歸。
大聖初成正覺，先為提謂長者，開授三歸，
以為入道之根本，進行之初首也。
三歸正，破三邪，濟三途，接三乘，出三有。
況百千三昧，無量行門，非止一路，故云差別迴入塵勞。
設化度生者，圭峯云：眾生無邊誓願，度即從空入假。
或大悲濟物，惑病既多，方藥非一。
若無方便，有如少湯添水，恐落愛見大悲，故須問也。
orig::  ^292a28

惟願不捨救世大悲，令諸修行一切菩薩及末世眾生，
慧目肅清，照耀心鏡。
commentary::  ^292b44

清淨之智，照了諸相，故曰慧目。
心如鏡明，廓然瑩徹，故曰心鏡。
orig::  ^292b48

圓悟如來，無上知見。
commentary::  ^292c4

圓悟者，圓滿具足無所不悟也。
無上者，佛之知見最尊最勝也。
orig::  ^292c6

作是語已，五體投地，如是三請，終而復始。
commentary::  ^292c10

西蜀復菴暉禪師曰：慧目即能照也。
肅清則塵緣影像，一切境界，皆不能雜壞也。
照耀即所照也。心是舉法，鏡是舉喻。
謂欲使末世脩行之人，若於十二時中，
能照之智，及所照之境，如鏡對像，互不相瞞。
於中不受不拒，物來斯照，物去斯忘，應變無窮，卷舒自在。
若能如是，即圓滿證悟十方如來無上知見也。
圓悟即無能所，世間之法，莫能先之，故曰無上。
然無上知見者，謂見聞覺知也。
此舉初後，攝中間耳。
何謂之無上知見？
古云：有所知，有所不知。
無所知，無所不知。
有所見，有所不見。
無所見，無所不見。
且有所見，有所不見者，如夜秉燭相似，
有所照，有所不照也。
無所見，無所不見者，如日輪昇空，天下洞然也。
且行時若見有行時底，則不見住時底。
坐時若見有坐時底，則不見有臥時底。
唯是行時不見行，住時不見住，以至坐臥時，不見坐臥底。
乃至見聞覺知，於一切處，一切時，不妨行住坐臥，
見聞覺知，千差萬別，一時坐斷，觸目對境。
無非是登解脫清淨法殿，無非是證大圓覺妙莊嚴域。
這箇喚作無上知見。
豈有世間虗幻之法，而過得此法也。
如是會者，方始有大利益。
所以古云：無心則十方諸佛，千里同風。
有知則十方諸佛，對面胡越。
又老子得此道理，乃曰：不出戶，知天下。
不窺牖，見天道。若約教家配者，無上知見，即涅槃性。
菩提即涅槃法也。 ^292c12

四、明聰講師曰：惟願不捨救世大悲至無上知見者。
慈室云：慧目即如如智也，心鏡即如如境也。
智如於境，境如於智，即文殊章圓照覺相也。
若非圓覺寂照之功，此知見永失。
亦是贊請之辭。作是語已至終而復始者。
聖智慜物，為物作則，故慇懃三請。
orig::  ^293a12

爾時，世尊告彌勒菩薩言：善哉，善哉！
善男子！汝等乃能為諸菩薩及末世眾生請問如來深奧秘密微妙之義，
令諸菩薩潔清慧目，及今一切末世眾生永斷輪迴，
心悟實相，具無生忍。
commentary::  ^293a24

實相者，無相之相也。
金剛經曰：是實相者，即是非相，是故如來說名實相者是也。
無生忍者，於無生中堅忍不動也。
般若經曰：無生法忍，能令煩惱不生，諸法不起者是也。
orig::  ^293a32

汝今諦聽，當為汝說。
時，彌勒菩薩奉教歡喜，及諸大眾默然而聽。
commentary::  ^293a40

西蜀復菴暉禪師曰：心悟實相具無生忍者，
實相於一切法上不動，乃無相之相，若出其體即圓覺也。
忍者有五，若資粮位謂之伏忍，見道位初地謂之信忍，
修道位二地至六地謂之順忍，通達位七地至九地謂之無生忍，
無學位十地至妙覺謂之寂滅忍。
當五忍中無生忍也，謂前章說一切眾生未悟輪迴妄見生滅，
今既悟實相了妄心不生，心既不生輪迴永絕，如是即可名無生忍也。 ^293a44

四、明聰講師曰：爾時世尊至當為汝說者。
無生忍非易可階。
忍有多種，有生忍，有法忍。
唯無生忍，圓位初住菩薩證之。
一品無明，既破一分，三德分顯，證無生忍。
凡遇難緣，如割水吹光，分身百界，救苦眾生，何啻挾泰山以超北海也。
時彌勒菩薩至默然而聽者。
如犢思乳，如蜂依蜜，爭得不聽？
orig::  ^293b12

善男子！一切眾生從無始際，由有種種恩愛、
貪欲，故有輪迴。
commentary::  ^293b24

佛名經云：有愛則生，愛盡則滅。
故知生死，貪愛為本。
又法華云：諸苦所因，貪欲為本。 ^293b28

西蜀復菴暉禪師曰：答中別釋愛本中，
約欲以標指，此指四生九類。
種種者，或天屬之恩，如父母等；或感事之恩；
或任運生愛；或因敬成愛，因恩成愛。
恩之與愛，種種不一。
今貪欲者，的指婬欲也。 ^293b32

四明聰講師曰：佛頂云：流愛為種，納想為胎，
交媾發生，吸引同業。
以是因緣，故有生死。
又經云：汝愛我心，我憐汝色，故有生死。
五欲貪嗔，皆曰種種。
若極其漏源，平等性中無生佛名，亦無輪迴及不輪迴。
生死交謝，寒暑迭遷，因於妄動，至有物遷變。
今且略陳。元始四明云：良由眾生性具染惡，不可變異。
其性圓明，名之為佛。
性染性惡，全體起作；修染修惡，更無別體。
全脩是性，故得迷逆之事，無非理佛。
即以此理起惑造業，輪迴生死，而全不知。
事全是理，長劫用理，長劫不知。
不由不知，便非理佛。
以全是故，名理即佛。
今欲窮源，從真起妄。
初既是真，如何以變之為妄？
此理難明。須知無明法性同體，平等性內具為善惡。
但性善，其性則柔；性惡，其性則剛。
其剛柔在平等性內，如天地。
天性剛而能柔，如霜雪霧露等；地性本柔亦能剛，
如金銀銅鐵等，皆從地生。
在平等性中，未分生佛，如水如氷。
未分氷水，只為妄動。
惡性力強，真如內熏。
其性惡，隨善緣起，起作淨用。
若極淨，則為佛也。
成佛了惡與妄，無明業性還在性善中，不斷纖毫。
先君子為小人所化，暫為小人；今遇善人所化，
仍為君子，即本來人也。
肇云：梵志出家，白首而歸。
隣人見之曰：昔人尚在乎？
梵志云：吾猶昔人，非昔人也。
惡煩惱性，轉為性善，亦名性善，亦云理毒。
害煩惱本，不動纖毫，為之本來面目。
四明指要云：除無明有差別，此性中之惡，
與凡夫見行之惡，如何分別？
如水與氷，眾生情執執氷，不知是水即氷。
故云：情生智隔，想變體殊，終日用水，只作氷想。
故有天堂地獄之異，淨 #CB15131;穢國之殊。
今且要窮今身從何處來，極輪迴本。
楞嚴云：皆由不知二種根本，錯亂脩習。
猶如煑沙，欲成嘉饌，縱經塵劫，秪名熱沙。
一者無始生死根本，則汝今者與諸眾生，
用攀緣心為自性者，即有為生滅心。
此心攬妄塵為體，緣會而生，緣散而滅。
二者無始菩提涅槃元清淨體，則汝今者識精元明，
能生諸緣，緣所遺者。
由諸眾生遺此本明，雖終日行而不覺，枉入諸趣。
識精者，廼即今虗妄浮心也。
元明者，即如來藏性也。
不合隨染緣則成九法界，隨淨緣成佛界，故曰能生諸緣。
雖染淨俱緣，而得失兩異。
淨緣得真性，染緣失真性。
今別指染緣，故曰緣所遺者，云枉入諸趣。
涅槃經云：亦有二種根本：一者無始無明，二者現在愛欲。
意同此經。
orig::  ^293b40

若諸世界一切種性，卵生、胎生、濕生、化生，皆因婬欲而正性命。
commentary::  ^294a24

一切種性者，諸種類性也。
卵生則從卵殻中生，胎生即從胞胎中生，
濕生即由濕氣而生，化生則因變化而生。
如此種類之性，皆由染著婬欲，有此性命也。
圓覺疏曰：但是情染，總得名婬。
縱使化生，亦因業染。
故總曰皆因婬欲也。
orig::  ^294a28

當知輪迴，愛為根本。
commentary::  ^294a38

一切輪迴，皆是愛起。 ^294a40

西蜀復菴暉禪師曰：二、約受生，即欲界六天及六趣雜居之中。
正者，受也。古云：愛不重，不生娑婆；念不一，不生淨土。
娑婆者，皆因愛欲之心重也。
止如忉利天以交抱為行欲，兜率天以執手為行欲，
化樂天以戲笑為行欲，他化自在天以相視為行欲，
以至鴉以觜傳氣，鵲以枝傳繞，此皆因婬欲受身命也。
凡世間之人，臨命終時，若一生作十善法之人，
先從下冷上至齋，自腰以上煖氣後盡者，
即生人道；若至頭面熱後盡者，此人即生天道也。
若一生造十惡者，與此相返，從上至腰熱後盡者，
墮於鬼趣中；從腰至膝熱氣後盡者，墮於畜生中；
從膝已下乃至脚熱氣後盡者，墮地獄中。
無學之人入涅槃者，或在心煖，或在頂煖。
又死之後，若一生善法功德多者，即生善道；
若惡業重者，即墮惡趣。
若善惡相半未定者，遂於暗昧之處，謂之中有身，
須四十九日自定之，如秤秤物相似。
若善業稍勝，即先受善趣；若惡業稍勝，即先受惡報。
後受善報滿足之後，隨還受生。
臨受生時，所有託生之處雖遠，由業力故，見在目前。
有福之者，或聞大眾歌舞聲、鐘鈴羅鼓聲，兼寂靜美妙種種可意之聲。
無福之者，或聞風雨雷電聲、江河泛漲聲，及紛亂種種不可意之聲。
是時或妄見自身入臺觀宮殿之中，或見身入荊棘叢林蘆葦之中。
若變成男者，於母胎中即起男人欲心，
背外而面向內，在其左脇。
若變成女者，即於父身上起女人欲心，
背內而面向外，在其右脇。
是時父精母血和合已靈，即生歡喜，乃托彼生矣。
在母腹中，生臟之下、熟臟之上。
母噉一盃熱食之時，其體如在鑊湯。
母飲一盃冷水之時，其體猶如寒氷切身。
母飽之時，迫窄體痛不可具言。
母飢之時，腹中亦似倒懸，其苦無量。
前說卵胎受生，若濕化二生者，則又不然。
濕生但染香故，若至生處，此香或淨或不淨，隨其宿業所感也。
若化生者，但愛樂所依之處，或好或惡，
亦隨宿業所感，俱捨去顛倒處欲境。
濕化染香處，凡在胎中三十八箇七日方得出生。
一七如生酪，二七如凝酥，三七如藥杵，
四七如溫石，五七體形漸現，六七現肘膝，
七七生手足，八七現二十指，九七生眼耳等，
十七如浮囊，十一七身孔通，十二七生腹胃，
十三七生飢渴想，十四七生筋，十五七生諸脉，
十六七諸孔出氣，十七七眼鼻等明淨，
十八七諸根長，十九七具三根，二十七生諸骨，
二十一七生肉，二十二七生血，二十三七生皮，
二十四七生膚，二十五七生肉增長，二十六七生髮毛爪甲，
二十七七各隨善惡業，若想一一覺智，
二十八七生顛倒想，二十九七現形色，
三十七毛爪增長，三十一七至三十三七人相具足，
三十六七生厭離想，三十七七生五種惡想，
三十八七欲生之時，母腹風起，或上或下，
轉其兒身令倒，懸頭向於產門，猶如兩石夾山。
其有福者，時心自念言：我投浴池水中遊戲，如墮高床花香之處。
其無福者，時心自念言：吾從高山墮落懸崖溝坑溷中，
或如地獄羅網荊棘之上，及曠野石#CB00589;劍戟之中，
愁憂無量。又如欲生之時，母危兒怖，生墮草上，
身體細軟，風草觸身，如履刀劍之上，忽然失聲大呌，其痛苦亦無量。
出生之後一七日內，身中方生八萬戶虫。
以此推之，四生九類，莫不皆因婬欲中而受其身，
以至竛竮五趣，匍匐四生，無由解脫者，皆為愛欲為根本。
根是舉喻，本是舉法。
何以知之？伐樹不盡根，數數更生樹；斷愛不盡本，數數得生苦。
良可為證。 ^294a42

四、明聰講師曰：受生別者，且言六道輪迴，
最初一念，於大覺性，熏起迷妄無明宿業，
順六道性，處處受生。
因風火二大，馳我神識，酬其宿債，作福相似，
來生我家，皆由起自貪欲。
貪屬愛，愛欲為因，愛命為果，遂攬父母遺棄，
成五蘊色身，故有胎卵濕化四生之始。
殻中生曰卵，胞胎生曰胎，濕潤而生曰濕，無而倐有曰化。
天道地獄，純是化生。
修羅具四生，人亦具四生。
鬼道胎化生，畜生具四生。
人有卵生者，昔西土毗舍佉母，生三十二卵，為三十二子。
濕生人者，如柰女於柰樹上，生一池水，
水中生一女，既無父母，以柰為姓，故曰柰女。
值佛證果，亦云菴提遮女。
後瓶沙王得之，生一男，曰耆婆天醫也。
淫是躭染愛著，但是情染，總名為淫。
縱是化生，亦初依業有。
如斯之類，皆由心染氣傳，受性稟命。
既性命由淫，淫復由愛，故云愛為根本也。
orig::  ^295a16

由有諸欲助發愛性，是故能令生死相續。
commentary::  ^295a46

因有一切可欲之境，助發一切貪愛之心，
彼此染著，隨業受報，所以生死不息。 ^295a48

西蜀復菴暉禪師曰：欲助成因也。
由者，因也，諸欲即境也。
愛性即無量劫來種子，由外塵境牽起愛心種子，
所以十二時中愛繩萬結，情網千重。
因此愛心貪欲故造業，造業故受報，由此生死不斷，因緣相牽。
譬如磁石吸針，針乃北方銕，北屬陰；石乃南方之物，
南屬陽，由陰陽相感耳。
楞嚴云：我愛汝色，汝憐我心，以是因緣，百劫千生常在繩縛。
肇云：眾生所以久流轉者，皆由著欲故也。
若欲止於心，無復生死也。 ^295b4

四、明聰講師曰：眾生欲心在內，若未見境，欲心未起。
以由境故，牽起欲心。
所以佛頂云：爾愛我心，我憐汝色。
以是因緣，生死不斷。
如膏助火，寧不轉熾？
欲助愛心，造業受報。
肇云：眾生所以久流轉者，皆由著欲故也。
若欲止於心，則無生死。
潛神玄默，與虗空合其德，是名涅槃。
遺教云：多欲之人，多求利故，苦惱亦多。
是以鑊湯雖沸，不煑無欲之人。
如佛弟難陀，著其妻故，佛引之游天宮。
見一宮天女勝妙，而獨無夫。
難陀遂問天女。天女答曰：佛弟難陀，持戒生此，為我丈夫。
難陀為欲持戒，要生天上。
佛又引之遊大地獄。
忽一獄空，陀亦問佛。
佛云：爾自問獄卒。
卒曰：佛弟難陀，為欲持戒，報盡來生此獄。
以斯念之，五欲無常，如花上露，見陽則晞。
若知而不戒，則遺教所謂老象溺深泥者是也。
orig::  ^295b22

欲因愛生。
commentary::  ^295c2

一切欲心，皆從愛起。
orig::  ^295c4

命因欲有。
commentary::  ^295c6

眾生身命，因欲而有。
orig::  ^295c8

眾生愛命，還依欲本。
commentary::  ^295c10

眾生愛命念念不捨，是謂復依婬欲之本。
orig::  ^295c12

愛欲為因，愛命為果。
commentary::  ^295c14

始愛欲而受生，故為因也。
始愛命而受報，故為果也。 ^295c16

西蜀復菴暉禪師曰：此明因欲故，因果展轉更相依倚不斷。
欲謂貪婬，命謂身命。
若無愛欲，則不生此身。
當知一切眾生，欲從能愛之心上有。
既於過去因有婬欲生得此身，今生又就此身之上，又生愛惜保護貪著之心。
由愛此身所以之故，又依傍此身作來生婬欲之因，因此又感來生生死果報。
如是展轉相續無窮，故云愛為因果。 ^295c20

四、明聰講師曰：光明云：是身虗偽，猶如空聚，良由眾生最初攬陰成身。
陰者，五陰和合，假名為身，如攬五指，故有拳名。
凡夫不了，執此假名而為我等，廣有十六我人知見。
今諸經略云：五陰我者，聚陰等法，於中若即若離，計我我所之實。
人者，亦於五陰妄計我是行人。
眾生相者，於五陰中，此五共生，故曰眾生。
壽者，亦於五陰妄計我受一期報。
壽命者，亦於陰法中妄計我命根連持不斷。
以執此故，計有我身，故名身見。
今於十六中具出四見，皆是妄想，並無實事。
男托胎時，見母為所取境，見父為所競境，
於母起貪，於父起嗔，父流為是己有，乘茲妄念，故得托胎。
女人反此，委在涅槃經。
男女之名，由是妄想而為始也。
此身幻質，名為假名。
既由妄想，及從精血以驗此身，名為虗偽。
如上二空境中，是生空境也。
欲謂貪婬，命謂身命。
若無愛欲，諸緣不生，身亦不有。
當知欲因愛身，身因欲生。
既有此身，還生於愛。
由愛身故，還為欲因，復感未來生死果報。
如是展轉相續，無有窮也。
orig::  ^295c34

由於欲境，起諸違順。
commentary::  ^296a22

因彼可欲之境，有違我者，有順我者，故違順之境，雜然而起也。
orig::  ^296a24

境背愛心，而生憎嫉，造種種業。
commentary::  ^296a28

所見之境，或違我之愛心，則心生憎嫉，
小則罵辱，大則殺害，種種惡業，從此而有。
orig::  ^296a30

是故復生地獄、餓鬼。
commentary::  ^296a34

既有惡業，即受惡報，隨業受生，墮於惡道。 ^296a36

西蜀復菴暉禪師曰：此惡業招苦報也。
違者不可意，順者可意。
由愛彼境，境不順心，便生熱惱憎嫉，起嗔之故，
或殺或害，或打罵凌辱，種種惡業。
若境順愛心，而生染著，婬盜飲啖，侵奪綺妄，種種惡業。
若於十二時中，如此用心者，遂感三途之報。
若起嗔心，感地獄之報。
若起癡心，感畜生之報。
若起貪心，感餓鬼之報。
不言畜生者，有二義故：一欲成文，二舉初後攝中間也。 ^296a38

四、明聰講師曰：欲境者，則色、聲、香、味、觸五欲境也。
眾生見此五境，起違順相。
且如色境，順則成喜，逆則成嗔。
或不相從，謂之境背。
背愛心，便生憎嫉。
即嗔心生，便有打罵、殺害。
種種惡業，因色而起。
餘四欲境，亦復如是。
順逆者，色若順心，而乃躭著淫盜、飲啖、
侵凌、綺語，亦造眾多惡業。
以此逆順二業，招惡強報。
先墮地獄，次作畜生，後作餓鬼，受三惡報。
次生人間，貧窮下賤。
復與宿昔冤債，始相酬對。
此經文，雖無畜生報意，亦含攝之矣。
當知色欲，能生於火，燒諸世間。
如西竺述：伽婆市魚為業，一見貴公主出，
忽生愛樂，因而久病。
其母問其故，說如上事。
母由是常供貴人之魚。
公主問其供魚之意，欲何所求？
母乃言：子愛欲事。
公主設計，相期於自在天庿，尅日而至。
漁者先到，其神以睡魔著之，令彼熟寐。
貴人左右，求之無有。
忽看紙錢堆中，見彼睡著不醒，用物遺之而去。
覺來聞異香，見物，知貴人來。
忽然思念：身上欲火發生，先燃其紙錢，次燒及天廟。
故云：欲火燒天廟，將繩繫子咽。
orig::  ^296b6

知欲可厭。
commentary::  ^296b44

知欲是惡因，深可厭離也。
orig::  ^296b46

愛厭業道。
commentary::  ^296b48

愛彼厭離惡業之道也。
圓覺疏亦曰：於離惡法門，深生愛樂。
orig::  ^296c2

捨惡樂善，復現天人。
commentary::  ^296c6

捨諸惡業，樂修善業，善業既熟，即現天人之果。
天人者，天道人道也。 ^296c8

西蜀復菴暉禪師曰：此造善招樂報也。
謂前文說眾生則不知不覺，起惑造業，隨於惡道。
今已知覺悟前來起貪欲之心，非是善道，深可厭捨。
念念只是愛厭於三途惡業之道，遂捨去能造十惡之心，
却起樂十善法功德之心，脩信、進、念、定、
慧，得十善之法。若於十二時如此用心，遂感人間及六欲天福報。
雖然如是，亦未為善。
何也？為人間有八苦，天上有五衰。
八苦者：一、生苦；二、老苦；三、病苦；四、死苦；
五、愛別離苦；六、怨憎會苦；七、求不得苦；
八、五陰熾盛苦。五衰者：一、衣垢染；二、花鬘萎顇；
三、兩腋汗流；四、體便臭穢；五、不樂。
本座廣說五衰八苦，見文殊章。 ^296c12

四明聰講師曰：欲者五欲，唯色最切，人畏之焉。
若論欲性，本菩提性，如帶刀入陣，不獨衛身，亦獲名利。
菩薩用色觀色法界，離五欲境，別無佛性。
今且論厭欲樂善。
如大論云：有須陀洹在人間住，亦有妻，正斷欲界九品思。
斷思盡，即超欲，而於欲境，倍勝常情。
妻不喜，每憂之。忽有一聖人至，言及此事。
彼云：吾教汝但云：須陀洹果，法應如是。
妻如其言，語於其夫。
夫欲心頓斷，如湯消氷，#CB01926;飛烟滅。
隣人不知其故，和之。
夫取一畫瓶出，五彩裝成，甚是可愛。
云：若與吾翫此畫瓶。
妻貪此瓶，常不釋手。
夫忽討此畫瓶，妻度與夫。
夫閃此瓶，墮地破碎，臭穢流出。
夫云：與吾拾此畫瓶來。
妻云：畫瓶打破。夫云：以吾翫汝，猶如畫瓶。
復說偈曰：猛者入定觀，身心所與塵。
見已生穢惡，猶如彩畫瓶。
豈非知欲可厭也。
又如佛在世時，一婦人生三四子，悉皆死亡。
其母以憶子心狂，披髮裸形而走。
忽一日，直至祇園寺，徑造佛前。
佛威神故，忽然猛省，無禮蹲地。
佛令阿難取袈裟與之。
披後歸去，同夫來見佛，皆證阿羅漢。
若是厭惡樂善極，則止生人天。
若於欲深省者，可登聖階。
人天五戒三歸，五戒為首。
種種福利，皆天人果報也。
上來通言人天之善。
向下四禪天，初禪梵王，二禪少光等，三禪少淨，
四禪無雲，福生廣果等。
此四禪天，皆因脩禪定得生。
orig::  ^296c36

又知諸愛可厭惡故，棄愛樂捨，還滋愛本。
commentary::  ^297a34

既知種種愛心可厭可惡，乃棄諸愛專樂捨法，
不知此心亦生於愛，故曰還滋愛本。
orig::  ^297a36

便現有為，增上善果。
commentary::  ^297a40

既有棄愛樂捨之因，即現聲聞緣覺之果，
因脩而得在諸善果之上，故曰有為增上。 ^297a42

西蜀復菴暉禪師曰：此感色界不動業也。
依報，謂又不知其前來愛造惡及愛造善之心，
俱未免苦輪，遂棄彼愛心及樂修善心，一時皆捨去。
又不知此之捨心，與彼愛心一般，依前潤起愛心之本。
如此用心，乃是有為之心，感得色界漸漸增上，無色界正報及依報。
俱舍論云：梵王天人，身長十由旬，無色界之人，身長三十六由旬。
不動業者，謂因不動，果不動也。
因則不被下欲界境之動，果則不被四禪心定之所動也。
如初禪不被欲界境之所動，二禪又不被初禪境界所動，
三禪又不被二禪境界之所動，如是漸增至四空處天也。
orig::  ^297a46

皆輪迴故，不成聖道。
commentary::  ^297b20

謂惡果、善果及有為增上善果，皆屬輪迴，不成佛道。 ^297b22

西蜀復菴暉禪師曰：此總結也。
以是上來所說，愛欲之心不斷，受三途之報；
捨心不斷，受上二界之報。
此皆三界輪迴，不成佛道也。 ^297b26

四、明聰講師曰：入道之門，先須伏愛欲。
前云捨惡樂善者，在人間脩三歸五戒，
孝養父母，行世仁慈，修橋布路，寫經造佛，
掃塔塗地，種種善利，得生天上。
初是四天王天，二忉利天，極至六欲天，
或生人間富貴，故云復見天人。
今云又知諸愛可厭惡，故棄愛樂〔音落〕。
捨禪是棄者，棄前欲界欲樂麤強，此人厭棄生梵天，若加修四無量心為王。
愛者二禪天，此天有四支禪，內淨支、喜支、
樂支、一心支，既存喜樂，故曰愛禪。
樂者三禪天，此禪第一快樂，勝前二禪，
亦有五支禪，怡悅之心，名之為樂。
捨者四禪天，此天有四支禪，斷苦樂故，
滅憂喜故，不苦不樂行捨。
念淨行者，欲離前三禪時，種種呵責於樂，
樂既謝滅，則不動之定，與捨俱發，離樂不悔，此心名捨。
如上棄愛樂捨此四，反生禪味，著於定心，
藥反為病，還滋愛本。
此上色無色界，非可易登，因離欲故，脩增上善，得生此天。
雖然，仍是輪迴，不成聖道。
若望脩圓覺者，霄壤之殊，故云不成聖道。
orig::  ^297b32

是故眾生欲脫生死免諸輪迴，先斷貪欲及除愛渴。
commentary::  ^297c18

生死輪迴，貪愛為本，欲免此苦，先斷貪愛。
渴者，謂眾生愛心如渴故也。 ^297c20

西蜀復菴暉禪師曰：此勸斷根本。
以此之故，一切眾生，欲脫三界生死，出六道輪迴者，
必先依佛說，斷除貪婬之心，及能起愛渴之心。
愛心，喻渴求水之謂。
報應云：事起必由其心，報應必由其事。
是故自報以觀事，而事可變；舉事以責心，而心可反。
譬如世人，欲要流軋，先須竭其水源；欲要湯不沸，先須除其火。
所以古云：擁其流者，未若杜其源；揚其湯者，未若撲其火。
由源出於水，源未杜而水無窮；火沸於湯，火未撲而湯誰息？
故有杜源之客，不擁流而自乾；撲火之賓，不揚湯而自止。
類斯而談，可得詳矣。
厭其果者，未若絕其因；怖其苦者，未若懲於惡。
因滋於果，因未絕而果未窮；惡生於苦，惡未懲而苦詎息？
故使絕因之士，不厭果而自亡；懲惡之賢，不怖苦而自離。
凡百君子，書而誡歟！
所以道：一切眾生，輪迴根本，只是貪欲及愛三字也。
前文殊章，無明為生死根本，此即發業也。
今彌勒章，以貪愛為輪迴根本，此即潤業也。
諸經或說發業，未若此經文簡而具備矣。 ^297c24

四、明聰講師曰：貪欲、愛渴，此二輪迴根本，不得不除。
貪是三毒之首，愛因此起，乃著物之端。
因愛故，攬五陰為體，如鱗集仰流。
此貪愛大凡皆有，但輕重之殊。
殺戮重者即地獄，輕者鬼畜。
報愛亦有輕重，勝則生天，劣則人界。
貪愛體是無始無明。
修圓覺者，能觀貪愛，皆是佛性。
中道終日貪愛，不礙菩提。
文殊自云：我是貪欲師利。
此如抱虎弄虵，不達性則為物所傷。
善達性者，不獨入佛，亦能入魔。
orig::  ^298a12

善男子！菩薩變化示現世間，非愛為本，
但以慈悲令彼捨愛，假諸貪欲而入生死。
commentary::  ^298a28

菩薩示現受生，非本於愛也。
盖起慈悲心，攝化眾生，令捨諸愛，故假借婬欲之事，
入於生死海中，與之同事而化之爾，非實有貪欲心也。 ^298a32

西蜀復菴暉禪師曰：此通妨慈能與樂、
悲能#CB15072;苦，恐有此疑害其觀智。
只如龐居士，豈是真箇縈妻、育男、養女，貪著世間之事耶？
又如猪頭和尚等，皆菩薩化現，但是示現受生同於凡夫，
為欲利益、調伏、攝受、教化一切眾生故也。 ^298a38

四、明聰講師曰：如傅大士、布袋和尚、和須密多女，
如觀音為馬郎婦、猪頭稠樹，皆以欲法化人。
雲門、南泉、德山等，皆用魔法入佛。
菩薩慈悲利物，若純用善，其間惡逆重者，
善化不受，示惡入惡，於惡達惡，為性惡法門以攝惡者，皆是菩提。
蓋麤惡重者，從惡入易；從善入者，不傷物。
如把線放#CB15154;，縱未成佛，不失人天也。
orig::  ^298a48

若諸末世一切眾生，能捨諸欲及除憎愛，
永斷輪迴，勤求如來圓覺境界，於清淨心便得開悟。
commentary::  ^298b14

無一切念，即免輪迴。
淨圓覺心，豁然開悟。 ^298b18

西蜀復菴暉禪師曰：此顯覺也。
一切眾生能捨諸欲及除憎愛永斷輪迴者，
此一段文約禪宗說之，乃是熟處放教生。
其次勤求如來圓覺境界，於清淨心便得開悟者，乃是生處放教熟。
約教家說者，先是出鑛，後方成金。 ^298b20

已上經文，總答彌勒前問，欲遊如來大寂滅海，
云何當斷輪迴根本，今告云愛欲二字也。 ^298b30

四、明聰講師曰：欲愛大小乘俱斷未盡，聲聞尚有習氣。
如迦葉聞琴起舞云：吾於三界五欲，吾已斷竟。
此是界外勝妙五欲，吾聞之不能自安。
界外五欲，亦云法愛，亦云法塵。
今且就末世眾生修圓覺人，先降心治性。
愛心習盡，如氷清玉潔，不牽輪迴。
心純是法，與法相應。
更念茲在茲，求圓覺速得開悟。
圓覺即止觀，散即止昏，則即憎愛自然消落。
如印印泥，印壞文成。
orig::  ^298b34

善男子！一切眾生由本貪欲發揮無明，顯出五性差別不等。
commentary::  ^298c2

因本來貪欲之心，發揚一切妄幻，遂顯出五種差別不同之性。
圓覺疏文論五性：一曰二乘性，二曰菩薩性，
三曰不定性，四曰外道性，五曰無性。
orig::  ^298c6

依二種障而現深淺。
commentary::  ^298c12

理障在心，故曰深；事障在境，故曰淺。 ^298c14

西蜀復菴暉禪師曰：二明種性中總標因依，
發則顯發，揮則揮散。
無明即根本煩惱，謂一切眾生因背覺合塵貪欲之故，
遂發顯揮散根本無明，是時便顯出聲聞性、
緣覺性、菩薩性、外道性、不定性，各各差別不同。
何故如此為始？初若遇著邪師教者，則於人法二我上堅執不捨，
此障對於二乘為深。
若遇著二乘之教，說人空理，雖已知人空，
其於法執未忘，對前邪師為淺。
若遇著菩薩之教，對二乘又為淺也。
然此眾生覺性之上，本無淺深之障，但隨其所熏習耳。 ^298c16

四明聰講師曰：本貪欲者，即根本無明，具十法界善惡之性。
發揮無明，枝末無明也。
此無明隨染淨緣，成凡成聖。
凡夫雖迷，而其迷中假實依正，未始離性。
須知染緣熏於性染，方成染法。
淨緣熏淨，方成淨用。
性染性淨，其體本融，全體而起。
隨染緣則染淨俱染，隨淨緣則染淨俱淨。
不二門云：三千在理，同名無明。
三千果成，咸稱常樂。
今此無明具染淨緣，發揮顯出五性差別不等。
五性者，永嘉云：一闡提性，枝末無明。
二決定性。三不定性。
四菩薩性，根本無明也。
五佛性，別教果佛也。
一障全在，信不具者，名闡提性。
二破事障見思之惑，名決定性，取滅度想者也。
三破見思已，不取滅度想者，如方等會有密求耻小者，名不定性。
四菩薩性者，破理障者，破障理無明也。
佛性者，就當教究竟破也。
此非是被機立五性教，亦非為聲聞緣覺立此教名。
但佛點出迷圓覺之人，成五差別。
亦是惑有厚薄，證有淺深，答彌勒生死根本之問也。
orig::  ^298c36

云何二障？一者、理障，礙正知見。
commentary::  ^299a22

修證之理，一有所執，正知正見，曷能明了？
orig::  ^299a24

二者事障，續諸生死。
commentary::  ^299a26

一切有為，皆名事障，隨業受報，生死相續。 ^299a28

西蜀復菴暉禪師曰：此所依二障也。
凡夫有我執，即前妄認四大為自身相，
故曰事障，所以竛竮四生，匍匐六道。
二乘有法執，故曰理障，所以有智無悲。
考此二障，若在起信論，謂之我執、法執。
蓋起信說初於本覺上一念不覺動心為業相，
有所見為轉相，境界現為現相，起分別心為智相，
此心不斷為相續相，此五者皆為之法執。
起取著之心為取著相，於取著處計度其名字為計名字相，
此二相屬我執。若在唯識，謂之煩惱障及所知障。
為煩惱障障心，心不解脫；所知障障慧，慧不解脫。
若在此經，謂之理障、事障。
若二障之體在起信論，二障之義在唯識論，二鄣之名在今經也。
又天台教煩惱曰界內見思，所知曰界外見思。
注云：我執即一蘊之色，法執即四蘊之心。
在參同契，謂之執事猶是迷，契理亦非悟。
故楞嚴經云：初伏客塵煩惱。
又云：永斷根本無明。
大意皆同。 ^299a30

四明聰講師曰：一名理障者，即根本無明也。
能覆出世間真明之慧，而能增長生死，
礙正知見，屬菩薩斷。
二名事障者，起信論謂之六麤，亦從見愛而起。
初受一期妄報歌羅邏時，四大五蘊根塵等，
此惑謂之見思，屬聲聞緣覺所斷。
若不斷者，生死相續，輪迴不息。
orig::  ^299b14

云何五性？
commentary::  ^299b26

已解在前，茲不重述。 ^299b28

西蜀復菴暉禪師曰：此徵問也。
性字從心從生，謂從心而生謂之性。
orig::  ^299b30

善男子！若此二障未得斷滅，名未成佛。
commentary::  ^299b34

既為事理所障，安得成就佛果？ ^299b36

西蜀復菴暉禪師曰：此簡未熏之者，正當楞伽經中無性。
此經本以發心修證，約二障故成五性。
此一種人都未曾聞佛教，求熏修性，二障未曾斷，故不當其五性中之數也。 ^299b38

四、明聰講師曰：此文諸說不同。
圭峰云：本以發心修證，約斷二障，故成五性。
此都不斷，故非五數。
慈室云：此總勸，非指根性，於通途敦勗。
又一說云：未曾斷惑，不當五教。
與圭峰同意。又與楞伽五性中無性同。
圭峰亦云：若據楞伽文，即當第五無性也。
諸說不同，在人取捨。
今觀此文，諸經中有闡提性，未破見、思、
無明，即今云未破二障。
此種性本是佛法，中外人亦有佛性，又有經文貶之為無佛性。
人若不是一種性，如何云善男子！
此二障未斷滅等，驗此是闡提性也。
涅槃云：佛告純陀：若有比丘、比丘尼、優婆塞、
優婆夷，發麤惡言，誹謗正法，無慚愧，不改悔，名為趣向一闡提道。
又梵行品云：一闡提者，不信因果，無有慚愧，
不信業報，不親善友，不隨諸佛教戒，名一闡提也。
orig::  ^299b46

若諸眾生永捨貪欲，先除事障，未斷理障，
但能悟入聲聞、緣覺，未能顯住菩薩境界。
commentary::  ^299c26

於事雖不攀緣，於理尚有所執，但能悟入聲聞緣覺之道，未能顯然安住菩薩境界也。
傳心法要曰：因聲教而悟者名聲聞，觀因緣而悟者名緣覺。 ^299c30

西蜀復菴暉禪師曰：五性中，此當第一聲聞性，第二緣覺性。
此之聲聞緣覺，皆是二乘之數。
於中聲聞，乃聞佛三緣四諦法門而悟道，當二乘中鈍根之人。
所以華嚴經云：隨他語解，故號聲聞。
辟支伽，此云緣覺。
此人出無佛世，但觀四時遷變代謝而悟道，更不假師繩。
所以道：春觀百華開，秋見黃葉落。
此當二乘中利根者也。
此二乘之性，不先求了悟覺性，但知生死苦，遂止息攀緣。
先除事障，已除我執，尚有法執理障未除。
雖云超出三界，於台教四土之中，約居方便土，未到菩薩境界。
此人一向厭下苦麤障，欣上淨妙離也。 ^299c36

四明聰講師曰：聲聞修四諦，緣覺修十二因緣。
息諸攀緣，斷見思惑，為聲聞。
更侵息氣，名為緣覺。
緣覺亦多種不同，有部行部黨而行。
如今時社會，有稟十二因緣，先觀無明，
至于老死盡，此是依教修行人。
又一種獨覺，春觀百花競秀，秋觀萬卉咸衰，
覩外境榮枯，類內心起滅，謂之獨覺也。 ^300a10

圭峰云：雖至長者之家，猶在後園除糞，止宿草菴。
法華云：雇汝除糞，正二乘也。
orig::  ^300a20

善男子！若諸末世一切眾生，欲汎如來大圓覺海，
先當發願勤斷二障；二障已伏，即能悟入菩薩境界。
commentary::  ^300a26

二障已伏者，謂理事已平，不作障礙也。
止能悟入菩薩境界者，二障雖平，尚未能盡滅故也。
orig::  ^300a30

若事理障已永斷滅，即入如來微妙圓覺，滿足菩提及大涅槃。
commentary::  ^300a34

二障俱空，即成正覺。 ^300a38

西蜀復菴暉禪師曰：此第三菩薩性。
先當發願者，似令修證，不是分別五性，此譯人之訛。
今文只要分別出五性，差別不同，當云唯先發願。
又悟入者，當作順入。
此中亦只先願斷障，不先了心。
未覺了真性，而二障又已伏之不行，此當地前菩薩雙伏，
自然潛同菩薩，故云順入。
永斷者，此約地上果位，蓋地上方雙斷也。
大涅槃者，即無住處大涅槃也。 ^300a40

四、明聰講師曰：此菩薩修圓覺者，獨圓之教，不無於別。
發大心，修大行，先當發願，即四弘誓也。
自未得度，先度於人，要心懃斷二障無明，
業識已伏，若石壓草，入品非遙，具煩惱性，能知如來秘密之藏。
居此位已伏無明，即能悟入菩薩境界。
若二障斷，名銅輪位，即十信菩薩既斷見思，謂之事障也。
若斷理障，即登圓初住菩薩，破一品無明，
證一分三德，分身百世界作佛，龍女成佛，
即此位也，故云二障永斷。
永斷之言，該四十二位，住、行、向、地、等覺并後心，方無明永盡。
破阿梨耶無明業識，最後一品，如貼體汗衫，
著時最先，脫時最後，亦云天剛水際。
入妙覺位，如十五夜月，更無斜光。 ^300b6

古云：昨夜一輪滿，清光何處無？
故云即入如來微妙圓覺，滿足菩提及大涅槃也。
orig::  ^300b28

善男子！一切眾生皆證圓覺。
commentary::  ^300b34

圓覺妙性，眾生本有。
orig::  ^300b36

逢善知識，依彼所作因地法行，爾時修習便有頓漸。
commentary::  ^300b38

利根之人，便能頓悟；鈍根之士，須假漸修。
orig::  ^300b40

若遇如來無上菩提正修行路，根無大小皆成佛果。
commentary::  ^300b42

大根者頓悟，小根者漸悟。
若遇圓覺法門，不拘根器大小，皆得成佛。 ^300b44

西蜀復菴暉禪師曰：此第四、不定性。
問：既是四生九類已皆證入十方如來圓覺了，
何故更要依倚善知識所教，示修習因地法門耶？
若據圭峰注，以謂譯師訛之，當云證諸眾生皆有圓覺，
謂吾佛大聖人普為一切眾生保任作證，人人具有此廣大靈明圓覺之性。
此之性，上本無菩提可求，下無眾生可度，中無萬行可修。
所以道：人人壁立千仞，箇箇常光現前，
一道恩光，何人無分？
人人平肩佛祖，各各鼻孔遼天，本來具足，本來無欠。
但以妄想執著而不證得，於是有褁粮負笈、
撥草瞻風、尋師訪道之事，或逢箇知真識妄、
知病識藥底善知識之教，因修心地法門，行稱性法行也。
若遇頓師教之，則成頓證；若遇漸師教之，則成漸證。
然彼眾生覺性之體與佛一般，初無頓漸，
若遇如來之教，並許成佛。
良由此不定性之人，遇善則善，遇惡則惡。
如一張白帋相似，褁香則香，褁臭則臭。
孟子所謂：人之性，其猶於水，決諸東則東流，决諸西則西流。
論語所謂：中人已上，可以語上也，可以語下也。
老子謂：中士聞道，若存若亡也。
又如大智論云：昔王不立廐於寺者，謂此王有象，可敵諸國。
每有爭戰，莊嚴器仗，令象前戰，無不克勝。
而諸國皆懼，久而無敵，遂立廐養僧寺之。
久聞僧眾持念之聲，其象遂乃心善。
後有敵國兵眾相侵，依前以象前敵，其象皆不肯戰。
其王憂愁，慮國衰敗。
有智之臣白於王前：此象久處僧舍，見聞善事，與之俱化矣。
今可移處屠坊，令常見殺。
往未經久，其象惡心還起。
畜生尚爾，況復於人近善不善，近惡不惡耶？
故儒典亦常令學者擇其所習，可不信哉！ ^300b48

四、明聰講師曰：圭峰云：皆證圓覺者，譯師訛也。
應云：證諸眾生皆有圓覺，可謂聰明人，前有三尺暗。
豈不聞上文云：始知眾生本來成佛。
成豈非證耶？法華云：一百八十劫，空過無有佛。
既無佛出世，證明眾生應無圓覺耶？
見今眾生有不遇佛，後五百歲眾生應無圓覺也。
又須知圓覺之性常自現前，只未遇緣，
如兩木相因，方能生火。
修圓覺者，逢善知識，依彼因地法行，修妙奢摩他深觀也。
觀力有淺深，修證有漸次，此漸根性利鈍遲速之漸也。
若遇真正導師，訓以正修行路，以如如智照如如境，
境智融融，如入鑪鞴，念念化成無上知覺。
若入此煅，銅銕鍮鉐，化為真金。
故云：根無大小，皆成佛果。
orig::  ^301a8

若諸眾生雖求善友，遇邪見者未得正悟，
是則名為外道種性，邪師過謬，非眾生咎。
commentary::  ^301a32

唯信邪師，不明自性，是名外道種性。
外道種性者： ^301a36

非佛性也。此乃邪師薰習之過，非眾生之過也。 ^301a38

西蜀復菴暉禪師曰：此第五、外道性。
此有二義故：若約事，則西天有九十六種外道；
若約理，則心遊理外，便謂之外道，不必六師也。
邪師過謬者，謂眾生覺性，不同諸佛正覺之體，
但是遇著邪師，熏成雜種，謂之外道。
此非眾生之過，乃邪師妄謬之過。
所以道：我眼本正，因師故邪。
故仁王經云：天王國有一太子，名班足。
登位時，有一外道，名善施，與王灌頂，乃令班足取千王頭，以祀家間摩訶迦羅大黑天神。
班足自登位已，得九百九十九王，唯少一王。
地行萬里，見一王，名普明。
班足欲取之，普明乃曰：願聽一日禮敬三寶，飯食沙門。
班足許之。普明遂敷百高座，請百法師，
一日二時，講說般若。
班足聞已，即證空定，遂告諸王言：我為外道邪師所誤，非汝等咎。
因以國付弟，出家得果。
是知修行之人，創初發意持心，宜須揀擇邪正也。 ^301a40

四明聰講師曰：人之學道，最初須擇師選友。
若不別邪正，雖勞苦行，非涅槃因。
迦葉尊者尚云：未聞涅槃，皆名邪見。
何況去聖遙遠，邪師充滿世間。
龍樹初學隱身術，幾乎喪命。
後遇十三祖，捨邪歸正。
佛世有二人，一人犯婬，一人犯殺。
求優波離懺罪，反為結罪。
後求淨名懺悔，居士云：汝將罪來，我與懺悔。
二人覔罪相不可得。
淨名云：我與汝懺罪竟。
永嘉云：有二比丘犯婬殺，波離螢光增罪結。
維摩大士頓除疑，猶如赫日消霜雪。
又西土天親菩薩，先學小乘，廣造眾論，毀大乘教。
後遇無著，始知大乘，欲截舌懺悔。
無著云：汝以舌毀，今復以舌讚，何須截舌？
今之邪正，且指兩教。
二乘三教菩薩都屬邪，至法華開顯，涅槃談常，方名曰正。
若是九十五種外道，都是邪法。
師徒弟子，總是邪見，即非論修圓覺者。
若是正修行人，須求真善知識，具擇法眼。
具擇法眼者，佛世五品，滅後四依。
昔有一蛇，頭尾相爭大小。
頭云：我是大，我有眼能見，有耳可聞，有舌可甞。
尾云：我是大，我有尾。
若我不隨你，你終去求食，不得其尾。
一日，待頭將欲求食，以尾綰著樹根。
其頭果然去不得，終日受飢。
事無奈何，許尾做大。
尾在前行，忽遇溪坑，不知險阻，墮坑喪命。
無有慧眼，不擇良友。
正知見者，亦復然也。
古云：親慕善友，如霧露中行。
雖不濕衣，時時有潤。
orig::  ^301b22

是名眾生五性差別。
commentary::  ^301c20

圓覺鈔曰：習近聲聞則成聲聞性，習近緣覺則成緣覺性，
習近菩薩則成菩薩性，習近三乘則成不定性，都不習近則成無性。
此即眾生五性差別也。 ^301c22

西蜀復菴暉禪師曰：此結答彌勒前問。
世尊云：於諸輪迴有幾種性？
今答有五種差別不同也。 ^301c28

四、明聰講師曰：差別者，荊溪云：遇熏自異，非由性殊。
五種人與圓覺不異，於不異中過熏自異。
仲尼有云：與善人居，如入芝蘭之室；與不善人居，如入鮑魚之肆。
如今之世，魔強法弱，正廢邪興，一木安能支泰山之頹乎？
orig::  ^301c32

善男子！菩薩唯以大悲方便，入諸世間開發未悟。
commentary::  ^301c42

菩薩以大慈悲心，方便化身，入諸塵勞，開發一切未悟眾生也。
orig::  ^301c44

乃至示現種種形相。
commentary::  ^301c48

菩薩變化，示現種種形相，隨機接化，如觀音之示現三十二身是也。
orig::  ^302a2

逆順境界，與其同事，化令成佛。
commentary::  ^302a6

所惡之境曰逆，所愛之境曰順。
佛化身於此二境中，與眾生同在塵勞而攝化之，令證佛果。
orig::  ^302a8

皆依無始，清淨願力。
commentary::  ^302a12

菩薩接化眾生，皆乘無始劫來清淨願力。
清淨者，於一切法無所染著也。
願力者，誓願深固，魔不能壞也。 ^302a14

西蜀復菴暉禪師曰：此答前問修大悲心。
又問云：回入塵勞，當設幾種教化方便，度諸眾生？
今答：大凡菩薩之人，亦現世間之時，此乃是獨用昔日修行發大悲拔苦願力，
遂作方法便宜，入四生六道之中，種種說法教化，
開示發覺未明心地之人，使其達真本有，
了妄本空，捨權就實，棄小從大。
所謂或現天人身，或現比丘身，乃至三十二應，
入諸國土，如楞嚴經典、法華經說。
逆順境界者，如華嚴說婆須蜜女起貪婬心，此乃示現諸順境。
又如無厭足王以起嗔心，此乃示現逆境。
其間或為眷屬，或為親友，或為冤家，或喜或怒，
與一切眾生同行同坐，同住同臥，以至士農工商，莫不皆同之。
然後漸漸陳善閉邪，令一切眾生歡喜生善，破惡入理。
於四攝中，當同事攝也。
四攝者：一、布施攝；二、愛語攝；三、利行攝；
四、同事攝也。如南華經？
人間世云：孔子教顏回往衛國，化衛君子，
告云：彼且為嬰兒，與之為嬰兒；彼且為町畦，
亦與之為町畦；彼且為無涯，與之為無涯。
達之入無瘕 ^302a20

今菩薩示現世間度脫眾生者，皆不忘因地修行之時，發無邊眾生誓願度之願也。 ^302b6

清淨者，謂凡為眾生說法，不染著名利，
又非希望恩報，即是無漏菩提之心，與本覺相應，故曰清淨。
所以高僧傳云：夫說法者，應如履劒，不貪利養，
不憚劬勞，方可為一切人剪萬古之槃根，破百年之暗室。 ^302b10

四、明聰講師曰：菩薩從涅槃空，出建立假，破塵沙惑。
有五事可出假：一者大悲，二者方便，三者精進，
四者忍辱，五者智慧。
今此經具二大悲、方便也。
大悲者，悲能拔苦，慈能與樂。
如觀音七難、二求，皆拔苦與樂；三十二應，皆為眾生作則。
釋迦因地，化為魚山肉采。
唐世民荒，人取螺蚌為食。
次年歲豐，人亦取食。
忽得一蚌，長二三尺，打破擘開，眾皆不能，遂乃送往水處放之。
臨水忽然自開，內有一身佛像。
　唐文宗皇帝好喫蛤蜊唇，御厨盈盤而進。
忽一擘不開者，帝乃異之，燔香禱祝，忽亦自開一身菩薩，形相可敬。
如楞嚴云：佛滅度後，勑諸菩薩及阿羅漢，
末法之中，作種種形，度諸輪轉。
或作沙門、白衣、居士、人王、宰官、童男、童女，
如是乃至婬女、寡婦、奸倫、屠販，與其同事，
稱讚佛乘，令其身心入三摩地。 ^302b20

法華云：我本立誓願，欲令一切眾，如我等無異。
凡此皆依宿昔願力，現同事攝，以設化也。
orig::  ^302b48

若諸末世一切眾生，於大圓覺起增上心，當發菩薩清淨大願。
commentary::  ^302c4

修證圓覺，起增進向上之心，當發清淨廣大誓願。
orig::  ^302c8

應作是言：願我今者住佛圓覺求善知識，莫值外道及與二乘。
commentary::  ^302c10

菩薩發願時當曰：願我今日安住圓覺最上乘法，
親近大善知識以為師友，永不遭值一切外道邪師及聲聞、
緣覺二乘也。
orig::  ^302c14

依願修行，漸斷諸障。
commentary::  ^302c20

依清淨願修行圓覺，漸次斷除一切障礙。
orig::  ^302c22

障盡願滿，便登解脫清淨法殿，證大圓覺妙莊嚴域。
commentary::  ^302c24

諸障既除，本願圓滿，一切處解脫清淨，故曰法殿。
一切處圓覺光明，故曰妙莊嚴域。 ^302c26

西蜀復菴暉禪師曰：此答前問修佛菩薩幾等差別。
今答云：一切眾生於十方諸佛廣大圓覺性中，
發起決定起向殊勝增上心，更當發菩薩清淨大願：願我修起圓覺。
求知真識妄知病識藥之人，誓願決定不隨。
前五性中外道及小乘之人，依發願之力修行。
問：今經屬頓教，何云漸斷障耶？
答：若據理則頓悟，乘悟併銷，事非頓除，
因次第盡，所以漸斷諸障。
障盡則行住坐臥一切時中，觸向無非大解脫門，故以法殿說之。
願滿則觸目對境一切諸法，無非是大圓覺，故以莊嚴域喻之。
問：法殿與妙莊嚴域何異耶？
答：殿者乃王者之所居處，今借用心。
然法王宮殿有二：若受法樂即涅槃，若令他同己即處慈悲宮殿。
今障盡常在解脫，故喻如殿。
如華嚴第一卷中，初以宮殿喻於涅槃，
涅槃者即解脫，故解脫曰殿。 ^302c30

莊嚴者，此未證真法之時，但空但假。
然圓覺超絕空假，逈然獨立，不名涅槃。
今願滿全證，一境三諦，一心三觀，觀諦無二，故諸法無非圓覺。
而圓覺性中，具此無量無數一切諸法，是莊嚴覺性也。
域者，如國界王都三京，觸目皆是圓覺彊界境域。
然解脫是一向超絕之義，非莊嚴之流類。
圓覺與諸法本末相攝，離於諸法，無別所在，
無可住處，故與宮殿亦非流類。
以此二事，各喻一法可見也。 ^303a10

問：前彌勒請問者，先問大智即修佛菩提幾等差別文，次問大悲即回入塵勞文。
今佛何故先答悲而後答智耶？
答：悲智相即故。若智不即悲者，為小乘觀智之所寂，
遂見三界無安，猶如火宅，希求出離，如教頭燃，
如獐獨跳，不顧後群。
若悲不即智者，在在處處不能離相，起貪愛心，即落凡夫愛見。 ^303a26

如楞嚴云：我愛汝色，汝怜我心，以是因緣，
百劫千生，常在纏縛。 ^303a38

若智即悲者，不為小乘觀智之所寂，不妨在生死界中度脫眾生、
饒益群品。 ^303a40

若悲即智者，不為凡夫愛見之所動，終日度生，而不見有眾生可度也。
如金剛經前三紙經文，教示行人悲智相，即同此意。
彼文從一切眾生之類至而滅度之，此正發大悲心。 ^303a42

又從如是滅度至得滅度者，此兼發大智心，此乃是悲即智。
又從復次須菩提！
菩薩至不住於相，此不住色與不住相，
皆正發大智心，布施二字兼發大悲心，此乃智即悲。
然對彼經文，可解今意也。 ^303b2

四、明聰講師曰：後五百歲，魔強法弱，非同佛世，人純道真。
故今之時，世紅紫亂，朱附佛法，外道熾盛。
世間無力量者，隨染其化，以盲引盲。
所以吾佛付囑，起增上心，須青白眼，甄別邪正。 ^303b12

楞嚴中阿難讚佛偈云：願今得果成寶王，還度如是恒沙眾。
又云：舜若多性可銷亡，爍迦羅心無動轉。
若遇修圓覺人，用寂照止其昏散，昏散既去，
心鏡自明，惡人邪法，自不入心。
用正觀觀察，心緣大極，目注玄虗，一念法界，含褁十方。
佛之與魔，相去幾何？
邪之與正，有何欠剩？
□□其間云：□□□□□□□□莫值外道及二乘者，
此被願力不深，人迷真重者，無擇法眼人也。 ^303b18

增上心者，修圓觀也。
不思議境，境觀融融，二障銷落。
行住坐臥，無非解脫。
觸目對境，無非圓覺。
如登清淨殿，入莊嚴域矣。
orig::  ^303b34

爾時，世尊欲重宣此義，而說偈言：
　　彌勒汝當知，一切諸眾生，不得大解脫，
　　皆由貪欲故，墮落於生死。
　若能斷憎愛，
　　及與貪瞋癡，不因差別性，皆得成佛道。
　　二障永消滅，求師得正悟，隨順菩薩願。
　　依止大涅槃。　十方諸菩薩，皆以大悲願，
　　示現入生死。　現在修行者，及末世眾生，
　　勤斷諸愛見，便歸大圓覺。
commentary::  ^303b40

唐圭峰定慧禪師宗密彌勒菩薩章曰：
　　彌勒推究輪迴本，若斷貪愛生死盡，
　　愛欲為因過既深，愛命為果緣難泯。
　　二障就於五性分，四生遂成六道蘊。
　　若親善友愛見亡，自然悟入無生忍。 ^303c8

彌勒菩薩章終五
 ^303c20
