
other:: 
orig:: 
大佛頂如來密因修證了義諸菩薩萬行首楞嚴經卷第八。
commentary::  ^188a2

三種漸次
orig::  ^188a6

阿難！如是眾生一一類中，亦各各具十二顛倒，
猶如揑目亂華，發生顛倒妙圓真淨明心，
具足如斯虗妄亂想〔一本亂想下有阿難二字〕。 ^188a8

汝今修證佛三摩提。
於是本因元所亂想。
立三漸次方得除滅。
如淨器中除去毒蜜。
以諸湯水并雜#CB01926;香。
洗滌其器後貯甘露。 ^188a10

云何名為三種漸次？
一者、修習，除其助因；二者、真修，刳其正性；
三者、增進，違其現業。 ^188a14

云何助因？阿難！如是世界十二類生，不能自全依四食住，
所謂段食、觸食、思食、識食，是故佛說一切眾生皆依食住。
阿難！一切眾生食甘〔無毒曰甘〕故生，食毒故死。
是諸眾生求三摩提，當斷世間五種辛菜
〔葱、蒜、薤、興渠也〕。是五種辛，熟食發婬，生啖增恚。
如是世界食辛之人，縱能宣說十二部經，
十方天仙嫌其臭穢咸皆遠離，諸餓鬼等因彼食次，
#CB02549;其脣吻常與鬼住，福德日銷長無利益。
是食辛人修三摩地，菩薩、天仙、十方善神不來守護，
大力魔王得其方便，現作佛身來為說法，
非毀禁戒讚婬怒癡，命終自為魔王眷屬，受魔福盡墮無間獄。
阿難！修菩提者永斷五辛，是則名為第一增進修行漸次。
commentary::  ^188a16

〔疏〕欲趣極證，理難頓升，故立三種漸次，以為入位方便。
葢前談類生，已知業惑顛倒之相，故立三種漸次以伏除之，
所謂淫殺之惑。此第一漸次，以本根全在，故但除助因。
助因者，謂五種辛菜，熟食發淫，生啖增恚，
欲薄貪瞋，先伏除之。
又瑜伽以於食知量，觀察食因及食過患者，
謂於所緣境中，未能永伏能所取相，為欲除遣斷滅，
故於根律儀中防護觀察，於所行境中不取其相。 ^188a32

〔釋曰〕按密嚴謂阿賴耶識有能所取二種相故，
如蛇二頭，所樂同往。
而辨中邊論以六塵為所取種子，六根為能取種子，六識為彼取種子。
則知瑜伽防護諸根，即是制伏藏識中種子性也。
以根塵者，即藏識親相分故。
種子者，屬相分故，為八識親緣故。
orig::  ^189a6

云何正性？阿難！如是眾生入三摩地，要先嚴持清淨戒律，
永斷婬心不餐酒肉，以火淨食無啖生氣。
阿難！是修行人若不斷婬及與殺生出三界者，無有是處。
當觀婬欲猶如毒蛇如見怨賊，先持聲聞四棄八棄執身不動，
後行菩薩清淨律儀執心不起，禁戒成就則於世間永無相生相殺之業，
偷劫不行無相負累，亦於世間不還宿債。
是清淨人修三摩地，父母肉身不須天眼，
自然觀見十方世界，覩佛聞法親奉聖旨，
得大神通遊十方界，宿命清淨得無艱險，是則名為第二增進修行漸次。
commentary::  ^189a14

〔疏〕清淨戒律，即四棄等。
由淫等四惑，初漸次中已伏不起，此則永斷，是故說名刳其正性。
淫殺為罪根本，猶於緣中生犯，故皆戒斷，
無啖生氣，防殺之至，悲之類也。
續生相酬，皆由淫殺盜妄。
此既清淨，則父母肉身，不須天眼，此斷惑之力也。
三種漸次，以戒為體，戒屬奢摩他。
觀寶積經論云以戒故，於奢摩他分同，
戒是三昧因故；以多聞故，於毗婆舍那分同，能領得無漏智故是也。
orig::  ^189a28

云何現業？阿難！如是清淨持禁戒人心無貪淫，
於外六塵不多流逸，因不流逸旋元自歸，
塵既不緣根無所偶，反流全一六用不行，
十方國土皎然清淨，譬如瑠璃內懸明月，
身心快然妙圓平等獲大安隱，一切如來密圓淨妙皆現其中，
是人即獲無生法忍。
從是漸修，隨所發行安立聖位，是則名為第三增進修行漸次。
commentary::  ^190a4

第三、漸次承前伏斷之功，現流永息，旋元自歸，
故得世界清淨，皎如琉璃，則真空之體顯矣。
圓覺云：清淨奢摩他，如鏡現諸像。
是故一切如來密圓淨妙，皆現其中。
言獲無生法忍者，即仁王法忍位也。
寶積經論云：對治諸果，說名無生。
故下言殘質不復續生者，即此忍之力也。 ^190a14

〔釋曰〕按俱舍說，忍是智之等流，故此言獲法忍。
次即明乾慧，則知無生法忍者，即乾慧地無間道也。
又雜集論云：緣無生故，名無生智；緣智故，名智智。
即依士釋也。然智雖現證，而所能斷惑，
是忍功能，故一切位皆先忍後智。
orig::  ^190a20

阿難，是善男子，欲愛乾枯，根境不偶，現前殘質，
不復續生，執心虗明，純是智慧。
慧性明圓，鎣〔與瑩同〕十方界，乾有其慧，名乾慧地。
commentary::  ^190a28

由三漸次欲愛乾枯，而欲為續生之本，
此既永斷，故不續生。
由根塵不偶，則執心虗明，故純是智慧矣。
熒界則智圓，欲乾則慧生，依慧任持，故名曰地。
如來法界，悲智雙流，此唯有慧，故未與接也。 ^190a32

〔釋曰〕按仁王經於法忍位修長養已，次起乾慧，與此文同。
而華嚴十地論於第七地方入法流，與此文異者，由教觀不同也。
以單觀真理，名曰乾慧；止觀雙運，名入法流。
故此經於初信位入流，華嚴於七地入流者，豈非教觀不同耶？
故十地論云：第七地菩薩於一念中，奢摩他、
毗婆那二行雙修，入法流水。
即此義故。
orig::  ^190a36

欲習初乾，未與如來法流水接，即以此心中中流入，
圓妙開敷，從真妙圓，重發真妙，妙信常住，
一切妄想滅盡無餘，中道純真，名信心住。
真信明了，一切圓通，陰、處、界三不能為礙，
如是乃至過去、未來無數劫中，捨身、受身一切習氣皆現在前，
是善男子皆能憶念，得無遺忘，名念心住。 ^191a10

妙圓純真，真精發化，無始習氣，通一精明，
唯以精明，進趣真淨，名精進心。 ^191a16

心精現前，純以智慧，名慧心住。
執持智明，周徧寂湛，妙寂常凝，名定心住。
定光發明，明性深入，唯進無退，名不退心。 ^191a18

心進安然，保持不失。
十方如來，氣分交按，名護法心。
覺明保持，能以妙力迴佛慈光、向佛安住，
猶如雙鏡光明相對，其中妙影重重相入，
名：迴向心。 ^191a22

心光密迴，獲佛常凝無上妙淨，安住無為得無遺失，名戒心住。
住戒自在，能遊十方，所去隨願，名願心住。
commentary::  ^191a26

一、信心住。以初入流並觀真俗，名之曰中。
妙圓開敷，初入流也；重發真妙，深入流也。
二、妙重敷為中。中謂前枯欲愛，但有其慧，
今入法流，回智入悲，則菩提生長，故曰妙圓開敷。
圓覺云如幻三摩提，如苗漸增長是也。
此圓妙心入流即住，名妙信常住。
由此菩薩已枯欲流，獲乾慧性，其心易住故。
二、念心住。能憶習氣，名為念心。
陰、處、界三，即世間生處習氣也。
三、精進心。前雖憶念，習氣未融，此既精明，故得發化。
四、慧心住。 ^191a30

〔溫陵〕妄習既盡，心精現前，進趣云為，純智無習，名慧心住。 ^192a4

〔疏〕五、定心住。有慧無定，則至德不凝，故次以定凝慧，
周徧寂湛，圓定相也。
六、不退心。定久生光，湛極而動，故能進也。
七、護法心。久進涉動，失於安然，故保持無失，以護法故。
八、迴向心。既與如來氣分交接，故能迴佛慈光向於己身，亦能迴己身心向佛安住。
己身佛身，彼此迴向，故如雙鏡。
九、戒心住。既能迴佛慈光，故得護佛常凝。
凝者，妙淨無為體也。
安住無違，名曰戒心。
十、願心住。住戒自在，則戒不能拘，故能遊十方，所去無礙。
orig::  ^192a6

阿難，是善男子以真方便發此十心，心精發輝，
十用涉入，圓成一心，名發心住。 ^192a20

心中發明，如淨瑠璃內現精金，以前妙心履以成地，名治地住。
心地涉知，俱得明了，遊履十方，得無留礙，名修行住。 ^192a22

行與佛同受佛氣分，如中陰身自求父母，
陰信冥通入如來種，名生貴住。
既遊道胎，親奉覺胤，如胎已成，人相不缺，名方便具足住。
容貌如佛，心相亦同，名正心住。
身心合成，日益增長，名不退住。
十身靈相，一時具足，名：童真住；形成出胎，
親為佛子，名：法王子住。
表以成人，如國大王以諸國事分委太子。
彼剎利王世子長成，陳列灌頂，名灌頂住。
commentary::  ^192a24

一、發心住。即前十種妙心，於此圓成為一，
而得安住，名發心住。
二、治地住。以前妙心之理，履而成地，安住其中，名治地住。
履即治義，地即妙心，內現真金，言明露可見。
三、修行住。以心住境，名履以成地；以境住心，名心地涉知。
心境無奪，故得明了，能遊十方，名為修行。
四、生貴住。 ^192a36

〔溫陵〕妙心密契，則妙理冥感，將生佛家，
為法王子，名生貴住。
陰喻冥感之理，五方便具足住。 ^193a6

〔孤山〕此在因中，其自行利他人相同，佛不缺故，
彷彿道胎，名方便具足住。
六、正心住。 ^193a10

〔疏〕容貌既同，心亦相應，故名正心。
七，不退住。內外合同，且能增長，名不退住。
八，童真住。 ^193a12

〔溫陵〕具體而微，故以童稱九法王子住。
〔疏〕自發心至生貴，名入聖胎；自具足至童真，名長養聖胎。
至此長養功終，出胎為法王子。
十，灌頂住，表有成聖之功，故以灌頂喻之。
orig::  ^193a14

阿難！是善男子成佛子已，具足無量如來妙德，
十方隨順，名：歡喜行。
善能利益一切眾生，名：饒益行。
自覺覺他，得無違拒，名無瞋恨行。
種類出生，窮未來際，三世平等，十方通達，名無盡行。
一切合同種種法門，得無差誤，名離癡亂行。 ^193a20

則於同中顯現羣異，一一異相各各見同，
名：善現行。如是乃至十方虗空滿足微塵，
一一塵中現十方界，現塵、現界不相留礙，
名：無著行。
種種現前咸是第一波羅蜜多，名尊重行。
如是圓融，能成十方諸佛軌則，名善法行。
一一皆是清淨無漏，一真無為，性本然故，名真實行。
commentary::  ^193a26

行者，住之增進，以十度為體。
初歡喜行，即檀度，十方隨順，約自行為歡喜故。
二饒益行，即戒度，戒無惱害，能饒益故。
三無瞋恨行，華嚴名無違逆，由無違逆，故無瞋恨。
四無盡行，即精進，華嚴名無屈撓，無屈撓者，精進義也。
凡聖種類，出生無盡，此義有二，謂橫竪二體，
即三世平等，十方無盡。
五離癡亂行，即禪度，禪能止散，故離癡亂，
由無癡亂，種種法門，得無差誤。
六善現行，即慧度，理能顯事，名同中現異，
事能顯理，名異相現同，由空慧成就，故理事善現。
七無著行，即方便，方便以權為事，塵中現界，即權智所顯。
八尊重行，即願度，華嚴名難得行，難得無尊重也。
九善法行，即力度，圓融軌則，即善法故。
十真實行，即智度，無漏無為，皆實智故。
orig::  ^193a34

阿難！是善男子滿足神通成佛事已，純潔精真遠諸留患，
當度眾生滅諸度相，迴無為心向涅槃路，名救護一切眾生離眾生相迴向。
壞其可壞，遠離諸離，名不壞迴向。 ^194a16

本覺、湛然覺、齊佛覺，名等一切佛迴向。
精真發明地如佛地，名：至一切處迴向。 ^194a20

世界如來互相涉入，得無罣礙，名：無盡功德藏迴向。
於同佛地，地中各各生清淨因，依因發揮，
取涅槃道，名隨順平等善根迴向。 ^194a22

真根既成，十方眾生皆我本性，性圓成就，
不失眾生，名隨順等觀一切眾生迴向。 ^194a24

即一切法離一切相，唯即與離二無所著，名真如相迴向。
真得所如，十方無礙，名無縛解脫迴向。
性德圓成，法界量滅，名法界無量迴向。
commentary::  ^194a28

〔溫陵曰〕前十住十行，出俗心多，大悲行劣。
故此以願濟悲，處俗利生，回真向俗，回智向悲，
使真俗圓融，悲智不二，是名十回向，亦名十願也。 ^194a32

〔疏〕由前妙行滿足，神通純潔，精真故神，遠諸留礙故通。
葢十住多是出俗，自行為體；十行多是入俗，利他為用。
今中道觀中，真、俗相迴，理、事相向，故名迴向。
第一、以即相、離相為迴向義。
由即故，當度眾生；由離故，滅除度相。
二、不壞迴向，以涅槃、生死為迴向義。
可壞者，生死之境；諸離者，涅槃之心。
由壞可壞，故不住生死；由離諸離，故不住涅槃。
俱舍涅槃名離。三、等一切佛迴向，即本、始二覺為迴向義。
湛然，本覺也；齊佛覺者，即等覺故。
四、至一切處者，真如隨徧為迴向義。
真精即真如，地即所徧。
佛地無所不徧，故真如隨徧而至。
五、無盡功德藏者，約依、正迴向。
如來名正，世界為依。
兩相涉入，故得無礙。
六、隨順平等善根，約一、多迴向。
于同佛地，一也；各生淨因，多也。
此二相涉，故得平等。
又平等者，清淨涅槃；善根者，諸生因。
七、等觀一切眾生，約自、他迴向。
依因發生，故曰真根。
皆我本性，迴眾生為己也；不失眾生，泯己同他也。
八、真如相迴向。真如隨緣，故即一切法；
隨緣不變，故離一切相。
此即性、相為迴向義。
九、無縛脫迴向。以真如如所境，境亦如如，故十方無礙。
十方，所也；無礙，如也。
真如故非縛，有所故非脫。
此即能、所縛、脫為迴向之義。
十、法界無量迴向。
性德圓成，結通前義也。
法界量滅，拂迹泯相，以明解絕。
orig::  ^194a34

阿難！是善男子盡是清淨四十一心，次成四種妙圓加行，
即以佛覺用為己心〔此用佛智為因心〕。
若出未出，猶如鑽火欲然其木，名為煖地。
又以己心成佛所履〔此以因心同佛境〕，
若依非依，如登高山，身入虗空，下有微礙，名為頂地。 ^195a32

心佛二同，善得中道。
如忍事人，非懷非出，名為忍地。
數量銷滅，迷覺中道，二無所目，名世第一地。
commentary::  ^195a36

將入見道，故起加行。
唯識云：初地見道，地前加行是也。
釋加行者，略有三義：一、體，二、性，三、差別。
唯識云：加行以尋思為體，印持為性，依四尋思，故為四加。
一、煖法。釋名有三：一、唯識云：依明得定，
名之為煖，初獲慧日前行相故。
此煖法者，是約智說。
二、俱舍云：能燒惑薪，名之為煖，四聖道火前行相故。
此煖法者，是約斷說。
三、毗婆沙云：智於境轉，名之為煖。
此煖法者，是合境智相應說故。
言以佛覺用為己心者，由觀察義邊，能所之心未能泯證故。
唯識云：面前立少物，非是住唯識，由是帶相觀，心有故得故。
頂位者，唯識有二：一、約加行，二、約善根。
唯識云：尋思之極，發上上品善根，名之為頂。
俱舍有二：一、約最勝，二、約有退。
俱舍云：動善根中，此法最勝。
或由此是進退兩際，猶如山頂。
言以己心為佛所履者，是觀心即境，以能依從所依義故，喻登高入空也。
忍法者，俱舍有二義：一、忍理名忍，二、無退墮名忍。
俱舍云：最極能忍四諦理故，以無退墮故。
唯識有二義：一、印順為忍，二、定持為忍。
唯識云：依印順定決定印持立為忍位。
然前以心境相傾各止一邊，今心佛二同故獲中道，
雖功用現成猶有所得，故非懷非出如忍事人。
尊者法救云：世第一法以思為性，諸心心所是思差別。
然經論釋世第一法略有六種，謂一離、
二合、三即、四異、五中、六邊。
今應略識六種說世第一法者，一俱舍云此法是有漏故名世間，
此法是最勝故名第一者，是離有漏最勝為二名世第一故。
二經云數量銷滅迷覺中道二無所目名世第一地者，是合迷覺二法名世第一故。
數量者，迷與覺也。
由第一故不可名迷，由世間故不可名覺，故二非所名。
三唯識云異生法中此法最勝名世第一者，是即異生中顯於最勝名世第一故。
四唯識云依無間定發如實智印二取空名世界一者，是以智異忍名世第一故。
五尊者法救云：世第一法處在聖者異生之間無所偏倚者，
是即凡聖二道顯中名世第一故。
六婆沙云世第一法表聖道之始異生之終者，是即始終二邊名世第一故。
已上四加俱名善根。
經云：若有成就煖等善根，名相似聖者。
orig::  ^196a4

阿難！是善男子於大菩提善得通達，覺通如來，
盡佛境界，名歡喜地。
異性入同，同性亦滅，名離垢地。 ^197a18

淨極明生，名：發光地。
明極覺滿，名#CB08504;慧地。
一切同異所不能至，名難勝地。 ^197a20

無為真如，性淨明露，名現前地。
盡真如際，名遠行地。
一真如心，名不動地。 ^197a22

發真如用，名善慧地。
阿難，是諸菩薩從此已往，修習畢功功德圓滿，
亦目此地名修習位，慈陰妙雲覆涅槃海名法雲地。
commentary::  ^197a24

〔疏〕十住毗婆沙云：佛法無邊，初地為本。
此中地者，總有六名，謂：一、地，二、歡喜，三、
通達，四、見道，五、現觀，六、離生。
云何名地？唯識云：總攝功德，為勝依持，
令得生長，故名為地。
云何歡喜？以入見道，親證真如，於多百門已得自在，
自知不久證大菩提，生歡喜故。
云何通達？唯識云：由無分別智緣於真如，
此智生時，名通達故。
云何見道？唯識云：初照真理故。
云何現觀？唯識云：從此已故，名現觀故。
云何離生？婆沙云：見道起已，摧煩惱勢力，不復增長故。
二、離垢地：已離異生性障，名異性入同；
同無同相，名同相亦滅。
唯識以初地斷異生性障，得與如來覺通故；
瑜伽以此地為增上戒學，治微細犯戒垢故。
三、發光地：由前離垢，此地明生故。
唯識以斷闇鈍障，淨極明生，成就勝定大法總持，
能發無邊妙慧光故；瑜伽云增上定學故。
四、焰慧地：前地明生，此地覺滿，騰發慧焰故。
地論以此地住菩提分法，慧焰增故。
五、難勝地，唯識以此地斷皆生死愚，真俗兩智合令相應故；
及離同異，真俗之法為難勝故。
六、現前地，同異既遠，則妙真如性明露現前。
唯識以此住緣起智，無分別智現在前故。
瑜伽上三地名增上慧學。
七、遠行地，妙真如性遠盡無際故。
地論以此地住無功用後邊，過二乘道，名遠故。
釋曰：以前六地是三乘同證故也。
楞嚴、華嚴皆同此說。
八、不動地，自歡喜至焰慧，漸遠其垢；自難勝至不動，漸顯其如。
此地則純一真如，名不動地，真如之性本不動故。
地論以無分別智任運相續，得不動故。
九、善慧地，依如起用，發宣善慧故。
地論此地成就四無礙解，善說法故。
亦目此地為畢功者，法雲地上明行已足，無功用故。
十、法雲地，唯識云：蔭蔽一切，充滿法身故。
然十地功德，義類無邊，今復顯示，略有十種差別。
謂修十地，為得十種身故，對治十種障故，
證十種法界故，獲十種真如故，修諸法門故，
諸地差別義故，諸相對治故，諸地得名故，
證四果名號故，通三乘修證名門故。 ^197a28

一、得十種身者，勝天王般若經云：初地得平等身，
通達法性，見平等故；二地得清淨身，清淨戒故；
三地得無盡身，離瞋恚故；四地得善修身，
常動進修佛法故；五地得法身，見諸諦理故；
六地得離覺觀身，觀因緣理，非覺觀所知故；
七地得不思議身，具足方便故；八地得寂靜身，
離一切戲論，無煩惱故；九地得等虗空身，
身相不可量，徧一切處故；十地得智身，成就一切種智故。 ^198a36

二、對治十障者，十地論云：對治十障，故說十地：
一、凡夫我相障，二、邪行障，三、聞思修法障，
四、法慢障，五、我慢障，六、微煩惱習障，七、
細相習障，八、無行有相障，九、不能善利益眾生障，
十、於諸法中不得自在障。 ^199a10

三、證十種法界者，辨中邊論云：初地證徧行法界，得自他平等法性故。
二地證最勝法界，能修同出離行故。
三地證勝流法界，知所聞法是最勝等流，
為求此法入大火坑，如三千界不以為難故。
四地證無攝法界，乃至法愛亦皆轉變故。
五地證相續無差別法界，得十意樂平等淨心故。
六地證無雜染無清淨法界，知緣起法無染淨故。
七地證種種無差別法界，知法無相，不行契經等種種法相故。
八地證不增不減法界，圓滿得無生法忍，於染淨法中不見一法有增有減故。
由此說有四種自在：一、無分別自在，二、
淨土自在，三、智自在，四、業自在。
八地唯能通達前二。
九地通智自在，得無礙解故。
十地復能通達業自在所依義，隨意化作利益事故。 ^199a16

四、證十種真如者，如唯識論所說故。 ^199a34

五、修諸法門者，十地經論云：於二地觀煩惱，
三地修禪定、觀無常，四地修念處、四神足，
五地修聖諦，六地觀因緣，七地止觀雙修，八地止觀成就。 ^199a36

六、諸地修證差別者，佛地經論云：初地得遍真法界，
遊大乘法；二地修三聚戒；三地得勝定，
發四無量平等利樂；四地證菩提法，離諸分別；
五地斷見惑，不分別種種分別，觀四聖諦皆平等性，
摧伏魔怨；六地觀十二支緣起，遠離聲聞、
獨覺繫念分別；七地證無相理，得廣大法味，
喜樂所持；八地一切煩惱不復現行，超五怖畏；
九地決定入趣，名不退轉；十地得大法身，
起大悲雲，雨大法雨，除眾生苦故。 ^200a4

七、諸地諸相及所修對治者。
十住毗婆沙云：初地得數百定，見數百佛，是其果相。
捨一切惡，不行放逸，是二地相。
二地修道品，觀七正道，故離邪行，無殺、
盜、淫、妄十不善行。
又初地十無盡句，即是發願離垢地中行頭陀行云云。 ^200a14

八、諸地釋名者，入大乘論云：初地出過凡夫，
得不思議出世間道，生歡喜故，名歡喜地。
二地離破戒垢，故名離垢地。
三地依十二門禪，得明智慧，故名明地。
四地得增上覺意，分別道品，燒煩惱薪，故名焰地。
五地修習十智，雖伏煩惱，未能勝故，名難勝地。
六地能逆順觀十二因緣，得法現前，故名現前地。
七地愛佛功德次第，不聞餘心，深入法相，故名深遠地。
八地離色等相，堅固難動，名不動地。
九地入四辨才，解一切音聲，能問答故，名善慧地。
十地能受一切佛法，猶如大雲，能注法雨，名法雲地。 ^200a20

九、證四果名字者，莊嚴經論云：菩薩有四果：
一者、入初地時生如來家，即須陀洹果；
二者、於第八地中而得受記，是斯陀含果；
三者、於第十地中而得受職，是阿那含果；
四者、佛地，是阿羅漢果。 ^200a34

十會三乘修證名門者，菩薩瓔珞本業經云：
梵語鳩摩羅伽，秦言逆流，歡喜地。
須阿伽一波，秦言逆流，離垢地。
須那迦，秦言逆流，照明地。
須陀洹，秦言觀，明焰地。
斯陀含，秦言度障，難勝地。
阿那含，秦言薄流，現前地。
阿羅漢，秦言過三有，遠行地。
阿尼羅漢，秦言變化生，不動地。
阿羅訶，秦言慧光，妙善地。
阿訶羅弗，秦言明行足，法雲地。
摩訶一和沙，秦言無相，無垢地。
婆伽婆佛陀，秦言妙覺者，無上地。
佛子！是故名門攝一切功德行，佛及菩薩無不入此名門。
又勝天王般若云：菩薩身與如來無差別，
但功德有滿未滿故，垢障有餘無餘故。
譬如初月至十五月，虧盈有異，月體無差。
如是初地乃至十地，所有功德亦復如是。
又十地經論云：菩薩從六地來，能入滅盡定而不證故。
五地雖有聞陀羅尼成就法師者，非得義陀羅尼，以平等清淨心甚難得故。
又樂出世間智，現世間智最難故云云。
orig::  ^201a4

如來逆流，如是菩薩順行而至覺際入交，名為等覺。
阿難！從乾慧心至等覺已，是覺始獲金剛心中初乾慧地。
commentary::  ^201a26

〔疏〕等覺者，即法雲菩薩與逆流如來於此位中兩覺相際，
其體平等，名曰等覺。
等義有三：一、等無間義，以屬忍位故；二、
正等義，增一經有八等道故；三、徧義，假名論等者，徧滿義。
故瓔珞云：等覺照寂，妙覺寂照。
又云：等覺者，名漸漸覺。
若約攝事釋者，復有八義：一、約人數，瓔珞以等覺位唯一人故；
二、約定，仁王云：灌頂菩薩四禪王，始入金剛一切了。
即金剛定故；三、約地，瓔珞以等覺為無垢地故；
四、約斷，仁王云：等慧灌頂三品士，除前餘習無明緣。
即斷無明習故；五、約諦，仁王云：無明餘習故煩惱，二諦理窮一切盡。
即攝二諦故；六、約劫，瓔珞云：金剛慧幢菩薩住於頂定，
住壽百劫，修千三昧故；七、約應，即上菩薩現同古佛，
但有應名故；八、約心，瓔珞云：等覺名四十一地，
名入法界心，入重玄門故。
仁王云：三十生盡，等大覺故。
orig::  ^201a30

如是重重單複十二，方盡妙覺，成無上道。
commentary::  ^202a14

〔疏〕妙覺者，即大覺位。
謂等覺菩薩以斷惑力，離忍證智，獲大法身，名曰妙覺。
言盡妙覺者，一、盡者，最極義。
法華云：成最正覺故。
二、盡者，徧滿義。覺者，妙悟義。
華嚴云：正徧知覺，妙悟皆滿故。
依攝事釋，復有七義：一、約斷，瓔珞云：妙覺位中所斷無明，
名不了一切法，迷於法界，而起三界業果故。
二、約身，金剛三昧經云：等覺三地，妙覺三身，於九識中皈然明淨故。
三、約地，瓔珞云：妙覺名一切智地，非有非無，
一切相盡，頓解大覺，窮化體神故。
四、約轉，仁王云：寂滅忍中下品觀一轉妙覺常湛然，即轉忍成智故。
五、約生，仁王云：圓智無相三界王三十生盡等大覺，即生相全盡故。
六、約諦，仁王云：第一義諦常安隱窮源盡性妙智存，即證第一義諦故。
七、約報，仁王云：三賢十聖住果報唯佛一人居淨土，業果俱盡故。
言單複十二者，單複指觀體，十二指位數。
觀謂信前三種漸次，是單修奢摩他；入信已去，
齊修空、假，則名為複。
此同圓覺定輪單複之義。
釋曰：今復略釋單複之義者，更有一經一論。
今先釋觀體，次釋單複。
謂奢摩他等，以止觀為體。
故莊嚴經論云：安心於正定，此即名為止；
正住法分別，是名為觀相。
此識體也。又曰：普欲諸功德，是二悉應修，
一分非一分，修有單雙故。
釋曰：一分為單，非一分為雙，雙即複也。
此單複之義也。又雜集論云：有四種道，
謂已得奢摩他者，則進修毗婆那；已得毗婆那者，則進修奢摩他。
釋曰：此二法皆單修也。
又曰：若二俱不得者，則制伏沈掉，雙修二道；
若已得二道者，則合止觀，平等雙轉。
釋曰：此二法皆復修也。
此單複之義也。言位數者，經論判位不同，唯瑜伽十二住與此文合。
彼以地前為勝解行住，初地歡喜住，二地增上戒住，
三地增上心住，四地覺分相應住，五地諸諦相應住，
六地緣起相應住，七地無相有功用住，
八地無相無功用住，九地無礙解住，十地最上菩薩住，後加如來為十二住。
菩薩善戒經亦同此說。
故妙覺者，窮原盡性之地，是謂單複十二，
方盡妙覺，成無上道。
orig::  ^202a16

是種種地，皆以金剛觀察如幻十種深喻。
commentary::  ^203a28

〔疏〕皆以金剛觀察者，釋成觀法。
謂諸地智斷，皆有金剛喻定，名金剛觀察。
俱舍云：金剛喻定，通依九地以說。
略如九品所斷，則有八十一定。
此非最後金剛定也。
金剛三昧本性清淨經云：菩薩摩訶薩住首楞嚴三昧已，
修百三昧，然後入金剛三昧。
此百三昧從道種智十波羅密生，住爾#CB08504;地，
不熏不修，自然常得八萬四千諸三昧門。
於諸法中不見來、去及住、滅相，其心寂然，即得超入金剛三昧。
此金剛三昧不減結使，結使自滅。
金剛三昧從毘婆舍那出，入舍摩他中。
是金剛三昧不住不起，不滅不壞，不斷不異，
不脫不變，入明慧性，舉起甚深一合相智，
不見身、心、法，然後成阿耨多羅三藐三菩提。
然金剛句義略有多種，如淨印經中有十四句，
其間一句即金剛定，所謂：一切法、佛法是金剛句，於一切智隨入解故。
又云：此金剛句能隨解了金剛喻定。
則知金剛定者，在一切法所顯也。
所謂十四句者，經云：自身是金剛句，自性無分別故；
無明是金剛句，入諸明故；五無間是金剛句，
無加行平等故；瞋際是金剛句，慈際平等故；
痴際是金剛句，慧光平等故；一切眾生，
一眾生是金剛句，徧入眾生平等故；一切眾生心，
一眾生心是金剛句，入無心故；一切佛，
一佛是金剛句，徧入真如平等故；一切剎土，
一剎土是金剛句，徧入無盡剎土故；一切法，
佛法是金剛句，於一切處智隨入解故；
諸魔事業，佛法事業是金剛句，入諸魔業能警悟故；
一切語言，如來語言是金剛句，徧入一切音聲隨解了故；
一切法無生是金剛句，以無滅故；一切法無起是金剛句，入無止息故。
釋曰：此中句義，謂一、無分別，此是總體；
二、入諸明暗；三、無加行；四、瞋慈平等；五、
愚慧平等；六、一多眾生平等；七、心無心平等；
八、一多佛性平等；九、盡無盡平等；十、隨解一切平等；
十一、邪正平等；十二、一切語平等；十三、
生滅平等；十四、起息平等。
葢金剛體性，其義如是。
又按究竟一乘寶性論釋金剛句義，總為七句。
論云：言金剛者，難可沮壞，所證之義，亦復如是。
又云：能作根本，故名為句。
言七句者，謂佛、法、僧、眾生、菩提、功德與業，
所謂心緣，尚不能知，何況名字章句？
於諸地中，皆用此觀，故云是種種地，皆以金剛觀察。
言如幻十種深喻者，為遮防修，故以幻喻。
寶積經論：若色等法實無者，徒修諸行。
護此患故，說畫師喻；為防遮發行事故，說幻師喻。
orig::  ^203a30

奢摩他中，用諸如來毗婆舍那，清淨修證漸次深入。
阿難，如是皆以三增進故，善能成就五十五位真菩提路。
作是觀者名為正觀，若他觀者名為邪觀。
commentary::  ^205a14

〔疏〕結成觀體也。謂三觀所修，皆有次第，故名漸次。
今復略釋三觀體者。
所言觀行，其體是何？
謂奢摩他者，以照了自性為體；三摩波提，以分別境界為緣。
圓覺云：奢摩他寂靜，三摩正憶持。
此即一體三名，為正定觀察及總持也。
又名毗婆舍那者，即觀察義也。
雜集論云：奢摩他有九行，謂令住故，等住故，
安住故，近住故，調順故，寂靜故，最極寂靜故，
專注一趣故，平等攝持故。
毗婆舍那者，總有四句：一、揀擇諸法，謂所有故；
二、最極揀擇，謂所有故；三、故徧尋思，謂以分別作意俱行慧建立諸法相故；
四、周審觀察，謂委具推求故。
論復釋曰：此中諸句，或依淨行所緣境說，
或依善巧所緣境說，或依淨行煩惱所緣境說。
言禪那者，圓覺云：禪那唯寂滅，如彼器中鍠。
寂滅者，息二邊分別也。
器中鍠者，不即不離，無所礙也。
此有二名：一名憂畢叉。
涅槃云：優畢叉為捨。
復有四名：一名平等及不垢不淨等。
此三觀體相也。又復經言：是種種地及至漸次深入者，結諸地觀法也。
謂從乾慧乃至妙覺，皆因三觀而為漸次。
如諸論所說：一者謂莊嚴論云：止觀二法，
若在信地，名依止修。
地上有四種修習，謂初地為通修，二地至六地為有相方便修，
七地為無相修，後三地名無為修。
又如雜集釋暖位觀法者，論云：暖法者，
謂各別內證，由淨定心，依諦增上契經等法，
於意言問，諸義顯現，緣彼所生奢摩他、毗婆那等為體相故。
又如釋見道位觀法云：見道者，謂世第一無間所得三摩地及彼相應等法，
由無分別奢摩他、毗婆那等為體相故。
又如十地經論釋七地云：第七地於一念中，
奢摩他、毗婆那二行雙修。
又云：八地智慧，應知但是修奢摩他、毗婆那道，彼處成就故。
釋曰：此諸地中用諸觀法之文也。
orig::  ^205a18

爾時，文殊師利法王子在大眾中即從座起，
頂禮佛足而白佛言：當何名是經？
我及眾生云何奉持？
佛告文殊師利：是經名大佛頂悉怛多般怛羅無上寶印十方如來清淨海眼，
亦名救護親因度脫阿難及此會中性比丘尼得菩提心入徧知海，
亦名如來密因修證了義，亦名大方廣妙蓮華王十方佛母陀羅尼呪，
亦名灌頂章句諸菩薩萬行首楞嚴，汝當奉持。
commentary::  ^206a24

〔孤山曰〕：此經發起，為救阿難，是故先開圓解，
次顯圓行，行成入位，極乎妙覺，垂範來世，有始有終。
於是文殊請問經名及奉持法也。 ^206a34

〔疏〕此經初以頂呪救阿難，兼度摩登，故名大佛頂，亦云救親因。
次徵阿難發心而開佛知見，故名清淨海眼。
言入徧知海者，獲正覺智也。
名大方廣者，顯三大體也。
大方即體相，廣是其用。
處染而淨，名妙蓮華王；出生大覺，名佛母總持。
按吳興曰：此經從密部流出，故名灌頂章句。
諸經皆說名題者，以約攝繁，令易授持也。
other:: 
# 六助道分
六助道分〔文八〕
orig::  ^206a36

說是語已〔結敘〕，即時阿難及諸大眾，得蒙如來開示密印般怛羅義，
兼聞此經〔通指前經奧義〕了義名目，頓悟禪那修進聖位增上妙理，
心慮虗凝，斷除三界修心六品微細煩惱。
即從座起，頂禮佛足，合掌恭敬而白佛言：大威德世尊！
慈音無遮，善開眾生微細沈惑，令我今日身心快然，得大饒益。
世尊！若此妙明真淨妙心本來徧圓，如是乃至大地艸木蝡動含靈，
本元真如，即是如來成佛真體。
佛體真實，云何復有地獄、餓鬼、畜生、修羅、
人、天等道？世尊！此道為復本來自有？
為是眾生妄習生起？
世尊！如寶蓮香比丘尼，持菩薩戒，私行淫欲，
妄言行淫，非殺非偷，無有業報。
發是語已，先於女根生大猛火，後於節節猛火燒燃，墮無間獄。
琉璃大王、善星比丘，琉璃為誅瞿曇族姓，
善星妄說一切法空，生身陷入阿鼻地獄。
此諸地獄，為有定處？
為復自然？彼彼發業，各各私受。
惟垂大慈，發開童蒙，令諸一切持戒眾生，
聞決定義，歡喜頂戴，謹潔無犯。
commentary::  ^207a14

〔疏〕說是下，領解獲益。
修道所斷之惑，謂貪等煩惱，於三界九地各分九品：
斷欲界六品，證二果；斷後三品，證三果；
斷上界各九品，證無學。
阿難已獲初果，故於此中更斷六品而證二果。
仁王云：一切眾生煩惱不出三界，一切眾生果報亦不出三界，
諸佛應化法身亦不出三界。
是故說云：若信眾生本業是諸菩薩本所修行，十地所修是佛本業。
世尊下，問業因者，兼於扶律故戒。
寶蓮香之淫貪，琉璃王之誅殺，善星之妄語。
定處，謂地獄所在。
自然，謂隨業感現。
私受，即作者自受，眾所不能同見。
同見則是其處有定，自然則是私受而已。
orig::  ^207a36

佛告阿難：快哉此問！
令諸眾生不入邪見。
汝今諦聽，當為汝說。
阿難！一切眾生實本真淨，因彼妄見有妄習生，
因此分開內分、外分。
阿難，內分即是眾生分內，因諸愛染發起妄情，
情積不休能生愛水，是故眾生心憶珍羞口中水出，
心憶前人或憐或恨目中淚盈，貪求財寶心發愛涎舉體光潤，
心著行淫男女二根自然流液。
阿難，諸愛雖別流結是同，潤濕不升自然從墜，此名內分。 ^208a16

阿難，外分即是眾生分外，因諸渴仰發明虗想，想積不休能生勝氣。
是故眾生心持禁戒舉身輕清，心持呪印顧盻雄毅，
心欲生天夢想飛舉，心存佛國聖境冥現，事善知識自輕身命。
阿難，諸想雖別，輕舉是同，飛動不沈自然超越，此名外分。 ^208a26

阿難，一切世間生死相續，生從順習，死從變流。
臨命終時，未捨煖觸，一生善惡俱時頓現。
死逆生順，二習相交，純想即飛，必生天上。
若飛心中，兼福兼慧及與淨願，自然心開，
見十方佛、一切淨土，隨願往生。
情少想多，輕舉非遠，即為飛仙、大力鬼王、
飛行夜叉、地行羅剎，遊於四天，所去無礙。
其中若有善願善心護持我法，或護禁戒隨持戒人，
或護神呪隨持呪者，或護禪定、保綏〔安〕
法忍，是等〔如天龍八部之類〕親住如來座下，
情想均等，不飛不墜，生於人間。
想明斯聰，情幽斯鈍，情多想少，流入橫生，
重為毛羣，輕為羽族。
七情三想，沈下水輪，生於火際，受氣猛火，
身為餓鬼，常被焚燒，水能害己，無食無飲，經百千劫。
九情一想，下洞火輪，身入風火二交過地，
輕生有間、重生無間二種地獄，純情即沈入阿鼻獄。
若沈心中，有謗大乘、毀佛禁戒、誑妄說法、
虗貪信施、濫膺恭敬、五逆十重，更生十方阿鼻地獄。
循造惡業，雖則自招，眾同分中兼有元地。
阿難，此等皆是彼諸眾生自業所感，造十習因，受六交報。
commentary::  ^208a32

〔一、內分因果〕。眾生由情續生，故稱有情。
而愛為情惑之本，故稱分內。
以想為外者，由漸超情，囿上而不沈，此指人天想心，非三乘智想也。
事善知識，自輕身命，則亦輕舉之類。
次下分別情想。夫愛生惡死，眾生之情，
故生順死逆，此情見之惑也。
福慧之想，則能見佛。
兼情之想，則能飛升。
乃至持戒護法，則出世淨想，故能親住如來座下。
沈下水輪者，俱舍云：大地最下，有金水風輪，有八寒熱獄。
以火為身，故受氣猛。
火見水則焚，是水亦害己也。
熱獄第八，亦名五無間，受罪苦具。
身量、劫數、壽命五者，皆無遮間故。
謗大乘經，斷滅佛種，其罪最重，故入此中。
兼有元地者，言各隨元由也。
orig::  ^209a20

云何十因？阿難，一者、淫習交接，發於相磨研磨不休，
如是故有大猛火光於中發動，如人以手自相摩觸暖相現前；
二、習相然，故有鐵床銅柱諸事。
是故十方一切如來，色目行淫同名欲火，菩薩見欲如避火坑。
二者貪習交計，發於相吸吸攬不止，如是故有積寒堅氷於中凍冽，
如人以口吸縮風氣有冷觸生。
二習相陵，故有吒吒波波羅羅青赤白蓮寒氷等事。
是故十方一切如來，色目多求同名貪水，菩薩見貪如避瘴海。
三者慢習交陵，發於相恃馳流不息，如是故有騰逸奔波積波為水，
如人口舌自相綿味因而水發。
二習相鼓，故有血河#CB01926;河熱沙毒海融銅灌吞諸事。
是故十方一切如來，色目我慢名飲癡水，菩薩見慢如避巨溺。
四者、瞋習交衝，發於相忤，忤結不息，心熱發火，
鑄氣為金，如是故有刀山、鐵梱、劍樹、劍輪、
斧鉞、鎗鋸。如人#CB00081;冤，
殺氣飛動，二習相擊，故有宮割、斬斫、剉刺、槌擊諸事。
是故十方一切如來，色目瞋恚，名利刀劍，
菩薩見瞋，如避誅戮。 ^209a36

五者詐習交誘，發於相調引起不住，如是故有繩木絞校，如水浸田艸木生長。
二習相延，故有杻械枷鎻鞭杖檛棒諸事。
是故十方一切如來，色目奸偽同名讒賊，菩薩見詐如畏豺狼。
commentary::  ^210a22

〔溫陵〕十習：初言所感之境，次明所報之事。
淫感火業，因相磨而發，能所交熾，名二習相然，故有鉄牀等報。
如來為導師，故色目以警之。
菩薩為行人，故深怖以避之。
貪習感水，由吸取而發，吸積風為寒，風結水為氷。
俱舍云：吒吒波波，忍寒之聲。
青赤白蓮，寒氷之色。
慢習輕陵，由恃己而發，驕逸馳流，故感騰逸奔波之境。
積致惡毒，故有血河灌吞之報。
心屬火，氣屬金，瞋者由心作氣，反動其心，
加之衝擊抵忤，則心火轉熾，氣金轉剛，
故心熱發火，鑄氣為金。
詐習依奸起惡，而漸滋蔓，故如水灌田，艸木斯長。
由調引相延，故感繩木延引之事。
讒賊，奸詐敗正者也。 ^210a28

〔疏〕獄事皆一物兩見者，由先明所具，後明所施。
如瞋習有刀山、鉄梱、劍樹、劍輪之具，則有宮擊、
槌剉之施；有斧鉞、鎗鋸之體，則有斬斫、刺剉之用。
成實云：以無謂有名詐，曲心詐善名諂，諂心事成名誑。
憍慢差別者，婆沙云：染著自法，慠逸名驕，方他自舉名慢。
orig::  ^211a6

六者、誑習交欺，發於相罔。
誣罔不止，飛心造奸，如是故有塵土屎尿，
穢汙不淨，如塵隨風，各無所見。
二習相加，故有沒溺、騰擲、飛墜、漂淪諸事。
是故十方一切如來，色目欺誑，同名劫殺；
菩薩見誑，如踐蛇虺。 ^211a16

七者、冤習交嫌，發於#CB00081;恨，
如是故有飛石投礰、匣貯車檻、甕盛囊撲。
如陰毒人，懷抱畜惡，二習相吞，故有投擲、
擒捉、擊射、拋撮諸事。
是故十方一切如來色目冤家，名違害鬼。
菩薩見冤，如飲酖酒。 ^211a20

八者、見習交明。如薩迦耶見戒禁取邪悟諸業，
發於違拒，出生相反。
如是故有王使主吏正執文籍，如行路人來往相見。
二習相交，故有勘問、權詐、考訊、推鞫、察訪、
披究、照明。善惡童子手執文簿，辭辯諸事。
是故十方一切如來色目惡見，同名見坑。
菩薩見諸虗妄偏執，如臨毒壑。 ^211a26

九者枉習交加發於誣謗，如是故有合山合石碾磑耕磨，如讒賊人逼枉良善。
二習相排，故有押捺搥按蹙漉衡度諸事。
是故十方一切如來，色目冤謗同名讒虎，菩薩見枉如遭霹#CB15439;。 ^211a32

十者訟習交諠發於藏覆，如是故有鑑見照燭，如於日中不能藏影。
二習相陳，故有惡友業鏡火珠，披露宿業對驗諸事。
是故十方一切如來，色目覆藏同名陰賊，菩薩觀覆如戴高山履於巨海。
commentary::  ^212a2

〔溫陵〕誑者，其志誣罔，其心飛揚，如風鼓塵，
使人無見，故感塵土穢惡之境，沒溺騰墜之報。
冤習銜恨，陰隱為傷，故感飛石囊撲之境，投擲拋撮之報。 ^212a8

〔疏〕飛石以投也，如張良擊秦；投石以擲也，如封人投礰。
礰，完石子也。匣貯以擒也，以脫函人曰匣貯。
車檻以捉也。甕盛以擊射，即覆火鍾之事。
囊撲以拋撮也，如秦撲二弟，皆陰隱為傷，使人無見也。
見習證驗，由我執起，薩迦耶云，身即我見也。
戒取者非果執果，見取者非因執因，由違拒相反，故感斯境。
勘問，王使也。權詐，主吏也。
證執文籍，所以考訊推究也。
路人往來，必有訪察披究，照明驗實，及獄門邏逋之事，皆惡見所感也。 ^212a12

〔溫陵〕於不宜曲而曲之曰枉。
枉非真情，由誣謗所發，逼壓於人，感報如此。 ^212a22

〔疏〕蹙漉，瀝血也，即合山合石之事。
衡度，橫出也，即碾磑耕磨之事。 ^212a24

〔溫陵〕訟非官訟，公發其覆之謂也。
此覆彼諠曰交諠。
陰賊覆藏，發則自害。
覆罪適足以自陷自墜，故如戴山履海。 ^212a26

〔疏〕鑑，見惡友也。照燭，業鏡火珠也。
披露明顯，故如日中不能藏影。
orig::  ^212a30

云何六報？阿難！一切眾生六識造業，所招惡報從六根出。
云何惡報從六根出？ ^212a34

一者見報，招引惡果。
此見業交，則臨終時，先見猛火滿十方界，
亡者神識飛墜，乘煙入無間獄。
發明二相：一者明見，則能徧見種種惡物，
生無量畏；二者暗見，寂然不見，生無量恐。
如是見火，燒聽能為鑊湯洋銅，燒息能為黑煙紫#CB08504;，
燒味能為焦丸鐵糜，燒觸能為熱#CB01926;爐炭，
燒心能生星火迸洒，煽鼓空界。 ^212a36

二者聞報招引惡果。
此聞業交，則臨終時先見波濤沒溺天地，亡者神識降注乘流入無間獄。
發明二相：一者開聽，聽種種閙精神愗亂；
二者閉聽，寂無所聞幽魄沈沒。
如是聞波，注聞則能為責為詰，注見則能為雷為吼為惡毒氣，
注息則能為雨為霧洒諸毒蟲周滿身體，
注味則能為膿為血種種雜穢，注觸則能為畜為鬼為糞為尿，
注意則能為電為雹摧碎心魄。 ^213a8

三者齅報，招引惡果。
此齅業交，則臨終時先見毒氣充塞遠近，
亡者神識從地涌出，入無間獄。
發明二相：一者通聞，被諸惡氣熏極心擾；
二者塞聞，氣掩不通，悶絕於地。
如是齅氣，衝息則能為質、為履；衝見則能為火、
為炬；衝聽則能為沒、為溺、為洋、為沸；衝味則能為餒、
為爽；衝觸則能為綻、為爛、為大肉山，有百千眼，
無量#CB00045;食；衝思則能為#CB01926;、
為瘴、為飛沙礰，擊碎身體。
commentary::  ^213a16

〔六交〕六根造業，由於因中互相緣助，故感果時，於六根中亦交相受報。
〔溫凌〕見覺屬火，故感猛火，畏見於境，恐藏於心。
聞聽屬水，故為鑊湯洋銅。
鼻嗅主氣，為黑煙紫焰。
舌主味，丸糜味類也。
身主觸，#CB01926;炭觸類也。 ^213a28

〔二聞報〕注聞發聲，故為罪責詰情。
注見為雷吼，水薄火成聲也。
注息為雨露，水隨氣變也。
乃至為雷電，皆隨感而應也。 ^213a32

〔三齅報〕質礙履通，皆齅業所依。
饑餒乖爽味，類綻折爛壞。
形類意雜亂，思感為#CB01926;沙。
orig::  ^213a36

四者味報招引惡果。
此味業交，則臨終時，先見鐵網，猛#CB08504;熾烈，
周覆世界。亡者神識，下透挂網，倒懸其頭，入無間獄。
發明二相：一者吸氣，結成寒氷，凍裂身肉；
二者吐氣，飛為猛火，焦爛骨髓。
如是甞味，歷甞則能為承為忍，歷見則能為然金石，
歷聽則能為利兵刃，歷息則能為大鐵籠彌覆國土，
歷觸則能為弓為箭、為弩為射，歷思則能為飛熱鐵從空雨下。
五者觸報招引惡果。
此觸業交，則臨終時，先見大山，四面來合，無復出路。
亡者神識，見大鐵城，火蛇火狗、虎狼獅子、
牛頭獄卒、馬頭羅剎，手執鎗矟，驅入城門，向無間獄。
發明二相：一者合觸，合山逼體，骨肉血潰；
二者離觸，刀劍觸身，心肝屠裂。
如是合觸，歷觸則能為道為觀、為廳為按，
歷見則能為燒為爇，歷聽則能為撞為擊、
為剚為射，歷息則能為括為袋、為考為縛，
歷甞則能為耕為鉗、為斬為截，歷思則能為墜為飛、為煎為炙。
六者思報招引惡果。
此思業交，則臨終時先見惡風吹壞國土，
亡者神識被吹上空，旋落乘風墮無間獄。
發明二相：一者不覺，迷極則荒，奔走不息；
二者不迷，覺知則苦，無量煎燒，痛深難忍。
如是邪思，結思則能為方為所，結見則能為鑑為證，
結聽則能為大合石、為氷為霜、為土為霧，
結息則能為大火車、火船火檻，結甞則能為大叫喚、
為悔為泣，結觸則能為大為小、為一日中萬生萬死、為偃為仰。
阿難！是名地獄十因六果，皆是眾生迷妄所造。
若諸眾生惡業同〔一本作圓〕造，入阿鼻獄受無量苦，
經無量劫六根各造，及彼〔各〕所作兼境兼根，
是人則入八無間獄；身口意三作殺盜淫，
是人則入十八地獄；三業不兼，中間或為一殺一盜，
是人則入三十六地獄；見見一根單犯一業，是人則入一百八地獄。
由是眾生別作別造〔承上五惡業不同〕，
於世界中入同分地，妄想發生非本來有。
commentary::  ^214a4

〔四味報〕。
〔溫陵〕舌噉生命，使彼乘忍。
故歷甞發苦，使己承忍。
依見貪味，故為然金石。
依聽發惡，故為利刀兵。
依齅籠味，故為大鐵籠。
觸味傷物，故感弓箭以自傷。
緣味思物，故感飛鉄以充味。 ^215a10

〔五觸報〕大山來合，皆惡觸雜感也。
觸業所依，不出離合，屠裂離相也。
道趨獄，路觀獄，王門闕也。
廳案，治罪之處，身處所依也。
括袋，所以收氣也。
思業漂蕩，故感飛墜。
以刃曰剚，剚射考縛，則相因旁舉也。 ^215a14

〔六思報〕思屬土而飄蕩，故惡風壞國。
荒奔，迷思也。知苦，覺思也。
憑思則有所，故為受罪方所。 ^215a20

〔疏〕見能證鑑，聽為氷霜，聞波所結也；為車檻火船，
息所出入也；為叫喚悔泣，舌所出言也；
為大小偃仰，身與身業也。
阿難下，總結經意。
十因俱起為圓造，由他所起為兼境，由身所起為兼根。
泥犁經云：火獄有八，寒獄有八，又有十八。
鬲子地獄，即有間也。
及三十六獄，一百八獄，皆眷屬獄也。
orig::  ^215a22

復次，阿難！是諸眾生，非〔毀〕破律儀，犯菩薩戒，
毀佛涅槃，諸餘雜業，歷劫燒然，後還罪畢，受諸鬼形。
若於本因，貪物為罪，是人罪畢，遇物成形，名為恠鬼。
貪色為罪，是人罪畢，遇風成形，名為魃鬼。
貪惑為罪，是人罪畢，遇畜成形，名為魅鬼。
貪恨為罪，是人罪畢，遇蟲成形，名蠱毒鬼。
貪憶為罪，是人罪畢，遇衰成形，名為厲鬼。
貪傲為罪，是人罪畢，遇氣成形，名為餓鬼。
貪罔為罪，是人罪畢，遇幽為形，名為魘鬼。
貪明為罪，是人罪畢，遇精為形，名魍魎鬼。
貪成為罪，是人罪畢，遇明為形，名役使鬼。
貪黨為罪，是人罪畢，遇人為形，名傳送鬼。
阿難！是人皆以純情墜落，業火燒乾，上出為鬼。
此等皆是自妄想業之所招引，若悟菩提，
則妙圓明，本無所有。
commentary::  ^215a32

〔四鬼道〕本因，指造罪之處。
遇物，即感果之時。
隨貪何物為因，則感何物為果。
色貪者乾枯，感旱魃。
惑貪者迷罔，感魑魅。
恨貪者 #CB01043;螫，感蠱毒。
憶貪者念舊，感衰厲。
慠貪者虗驕，感餓鬼。
罔貪者幽綿，感魘鬼。
明貪者精耀，感魍魎。
成貪者期功，感役使。
黨貪者趨勢，感傳送。
orig::  ^216a14

復次，阿難！鬼業既盡，則情與想二俱成空，
方於世間，與元負人冤對相值，身為畜生，酬其宿債。
物恠之鬼，物銷報盡，生於世間，多為梟類。
風魃之鬼，風銷報盡，生於世間，多為咎徵一切異類。
畜魅之鬼，畜死報盡，生於世間，多為狐類。
蟲蠱之鬼，蠱滅報盡，生於世間，多為毒類。
衰厲之鬼，衰窮報盡，生於世間，多為蛔類。
受氣之鬼，氣銷報盡，生於世間，多為食類。
綿幽之鬼，幽銷報盡，生於世間，多為服類。
和情之鬼，和銷報盡，生於世間，多為應類。
明靈之鬼，明滅報盡，生於世間，多為休徵一切諸類。
依人之鬼，人亡報盡，生於世間，多為循類。
阿難！是等皆以業火乾枯，酬其宿債，旁為畜生。
此等亦皆自虗妄業之所招引，若悟菩提，則此妄緣本無所有。 ^216a22

如汝所言，寶蓮香等及琉璃王、善星比丘，
如是惡業本自發明，非從天降、亦非地出、
亦非人與，自妄所招還自來受，菩提心中皆為浮虗妄想凝結。
commentary::  ^217a2

〔五、畜生〕物銷報盡，夙業已償，故轉形畜道，以酬餘報。
鴟梟附塊，貪物餘報。
咎徵#CB04846;事前驗，魃雪餘報。
狐狼多惑，蛇虺多毒，蟯蛔惡類，猪羊食類，
蠶蟲服類，燕隼應類，休徵麟類，猫犬循類，各從其餘也。
orig::  ^217a8

復次，阿難！從是畜生酬償先債，若彼酬者分越所酬，此等眾生還復為人反徵其剩。
如彼有力兼有福德，則於人中不捨人身酬還彼力；
若無福者，還為畜生償彼餘直。
阿難當知，若用錢物或役其力償足自停，
如於中間殺彼身命或食其肉，如是乃至經微塵劫相食相誅，
猶如轉輪互為高下無有休息，除奢摩他及佛出世不可停寢。
汝今應知，彼梟倫者酬足復形，生人道中參合頑類；
彼咎徵者酬足復形，生人道中參合異類；
我狐倫者酬足復形，生人道中參於庸類；
彼毒倫者酬足復形，生人道中參合狠類；
彼蛔倫者酬足復形，生人道中參合微類；
彼食倫者酬足復形，生人道中參合柔類；
彼服倫者酬足復形，生人道中參合勞類；
彼應倫者酬足復形，生人道中參合文類；
彼休徵者酬足復形，生人道中參合明類；
彼諸循倫酬足復形，生人道中參於達類。
阿難！是等皆以宿債畢酬復形人道，皆無始來業計顛倒相生相殺，
不遇如來不聞正法，於塵勞中法爾輪轉，此輩名為可憐愍者。
commentary::  ^217a14

〔六、人道〕
〔溫陵〕為畜正酬，酬過其分，則為反徵。
過分，謂非理苦役，食噉無度等。 ^218a2

〔疏〕梟倫復形而為人，參合頑類者，是亦餘習使然。
頑木，無別親疎也。
異，詭奇。庸，駑鈍也。
兇狼微賤，柔懦勤勞，以至文明而通達者，
由隨習之不同，故感報亦然也。
orig::  ^218a4

阿難！復有從人不依正覺修三摩地，別修妄念存想固形，
遊於山林人不及處，有十種僊。
阿難！彼諸眾生堅固服餌而不休息，食道圓成，
名地行僊；堅固草木而不休息，藥道圓成，
名飛行僊；堅固金石〔煉養丹砂〕而不休息，
化道圓成，名遊行僊；堅固動止〔運氣調身〕
而不休息，氣精圓成，名空行僊；堅固津液
〔吐故納新〕而不休息，潤德圓成，名天行僊；
堅固精色〔服虹飲露〕而不休息，吸粹圓成，
名通行僊；堅固呪禁而不休息，術法圓成，
名道行僊；堅固思念〔澄凝精思〕而不休息，
思憶圓成，名照行僊；堅固交遘而不休息，
感應圓成，名精行僊；堅固變化而不休息，
覺悟圓成，名絕行僊。
阿難！是等皆於人中煉心，不修正覺別得生理，
壽千萬歲，休止深山或大海島，絕於人境。
斯亦輪迴妄想流轉，不修三昧，報盡還來散入諸趣。
commentary::  ^218a10

〔七、仙道〕仙者，山中人也。
絕世離俗，存想固形，是為別修。
然必和順仁信為質，故比天為劣，於人為優。
藥餌駐壽，未能輕舉，曰地行。
還丹點化，遊戲人間，曰遊行。
此假物成行者也。
伏息導引，動止自運，名空行。
津液內潤，婥約皎潔，名天行。
吸取精粹，引生光色，名通行。
呪術靈祕，變化萬物，名道行。
此能通力者也。明鍊精思，念心獨照，名照行。
坎離水火，自相交遘，名精行。
深窮化理，覺物自然，名絕行。
此最超越者也。
orig::  ^218a28

阿難，諸世間人不求常住，未能捨諸妻妾恩愛，
於邪淫中心不流逸澄瑩生明，命終之後鄰於日月，如是一類名四天王天。
於己妻房淫愛微薄，於淨居時不得全味，
命終之後超日月明居人間頂，如是一類名忉利天。
逢欲暫交去無思憶，於人間世動少靜多，
命終之後於虗空中朗然安住，日月光明上照不及，
是諸人等自有光明，如是一類名須#CB08504;摩天。
一切時靜，有應觸來未能違戾，命終之後上昇精微，
不接下界諸人天境，乃至劫壞三災不及，如是一類名兜率陀天。
我無欲心應汝行事，於橫陳時味如嚼蠟，
命終之後生越化地，如是一類名樂變化天。
無世間心同世行事，於行事交了然超越，
命終之後徧能出超化無化境，如是一類名他化自在天。
阿難，如是六天，形雖出動，心迹尚交，自此以還名為欲界。
commentary::  ^219a4

〔八、天道〕欲界一、四天者，非己匹配，名曰邪淫。
能窒邪淫，則心淵澄瑩，感生初天。
二、忉利者，前止邪淫，未制其正。
今亦微薄，故得生彼。
三、夜摩者，前雖云薄，心尚綿微，未能純於淨居之味。
此既暫交，於前有間，故動少靜多，感報於此。
四、兜率 ^219a24

〔溫陵〕雖靜心愈多，亦未免應觸，此能少欲，未能無心。
五、變化。 ^219a30

〔疏〕我本無心，應汝而已。
嚼蠟，言無味。超越化地，越，於也。
六，他化自在。前雖無心，猶應境事；此雖超越，故暫同世間。
commentary::  ^219a32

鎮澄讚曰：　修行增進，證果功圓。
首楞萬行一言詮，助道意乾乾。
諸趣紛然，戒備在心田。 ^219a36

傳，如截流曰　明。
五種經題，謂之結經分者，前開理解修證，
文義浩博，必須結撮綱要，乃便記憶。
故文殊師利言：當何名此經？
我及眾生云何受持？
是經名大佛頂悉怛多般怛囉無上寶印十方如來清淨海眼者，
此全從神呪得名，義兼體、宗、用也。
悉怛多般怛囉，乃神呪之總稱。
呪從大覺頂中所說，故曰無上；能別魔外，
故曰寶印；三世諸佛，莫不由此破諸妄塵，
徹照萬象，故曰清淨海眼。
海之一滴，即具百川，故但舉眼，全體斯在。
亦名救護親因度脫阿難，及此會中性比丘尼，
得菩提心，入徧知海者，文見四卷之中，
此用契宗、體以得名也。
亦名如來密因了義者，文雖分屬見道，
其體本徧初後，此兼宗、體、力、用，及以教相得名也。
亦名大方廣玅蓮華王十方佛母陀羅尼呪，
文見五卷之前，此兼體、用以得名也。
亦名灌頂章句諸菩薩萬行首楞嚴者，
此雖分屬修、證二分，亦徹於前，以用兼體、宗故也。
言灌頂者，西竺凡方等深經有密語者，通灌頂部攝。
若約當經，則諸佛放光，交灌其頂，及明菩薩受職，
智水灌頂，是故云也。
天台凡釋題，具有五重，所謂名、體、宗、用、
教、相。名中復有七種，謂單三、複三，及具足一。
此經首題，人、法、喻三，悉皆具足。
大佛頂，兼化佛人也；呪心，法也；寶印，喻也。
餘可例知。此經實相為體，經云：欲令汝等通達實相故。
微密觀察為宗，明玅奢摩他等，為十方諸佛成道之法，
因果圓該，故破妄顯真為用。
經廣明諸法虗幻，斷諸惑業，顯常住真心，故大乘生酥為教相。
經始於常心，終克極果，類法華其間漸次深入，
廣顯性真，多談相妄。
且非維摩所談不二法門，明天魔勞侶皆為侍者等。
圓覺所談大光明藏，一切障礙，即究竟覺，
得念失念，無非解脫等。
華嚴圓彰法界，婆須密女、無厭足王、勝熱婆羅門、
諸善知識，若逆若順，皆為法門等。
智者大師謂華嚴尚兼一別，此經判屬方等，
不及法華純一無雜，斯言當哉。
說是經題之後，阿難大眾得蒙如來開示密印。
般怛囉義之義者，無上寶印十方如來清淨海眼義，為佛頂神呪所表曰密。
經題非一，故曰兼聞。
了義名目，頓悟禪那，修進聖位，增上玅理者，此通結見修證三分之益。
斷除三界修心六品微細煩惱者，葢聞深證淺，
且思惑未盡，機教權實可知。
結經之後，將明助道，先舉寶蓮香比丘尼之婬、
琉璃王之殺、善星之妄。
婬殺妄中，義兼于盜。
四種律儀，隨破一種，皆致泥犁之苦。
今示此者，務使末世多聞，及諸博地因教，知非怖果絕因也。
眾生心念，循境下流，謂分內之情。
眾生志慮，逆情外慕，謂分外之想。
今寶蓮香等，唯順惡業，故皆陷入地獄。
文舉十習六交種種苦報，具明地獄相也。
地獄報盡，還為餓鬼。
鬼報既盡，更生畜生。
畜生報盡，仍復為人。
所謂如汲井輪，無有暫已。
行者窮研佛語，不毛竪者，真一闡底迦也。
w:: 音釋
note:: 刳 ^220a4

〔音枯。〕噉
〔音淡。〕 #CB02549;
〔袖爾切。〕吻
〔武粉切。〕鎣
〔瑩同。〕#CB17642;
〔羊晉切。〕鑽
〔祖官切。〕複
〔音福〕愞 ^221a34

〔乳苑切。〕涎
〔徐延切。〕液
〔音亦。〕盻
〔匹見切。〕毅
〔音貮。〕綏
〔音雖。〕濫
〔盧暫切。〕吸
〔許及切〕吒 ^221a36

〔師加反。〕忤
〔五故切。〕梱
〔與閫同。〕斫
〔職略切。〕剉
〔千臥切。〕刺
〔七迹切。〕槌
〔音椎。〕調
〔徒弔切〕絞 ^222a2

〔古巧切。〕校
〔音教。〕撾
〔陟瓜切。〕棒
〔步頂反。〕讒
〔助咸切。〕豺
〔音才。〕誣
〔音無。〕屎
〔音始〕尿 ^222a4

〔乃弔切。〕擲
〔音直。〕虺
〔許鬼切。〕銜
〔音咸。〕礰
〔音歷。〕檻
〔丁斬切。〕撲
〔普卜切。〕撮
〔七活反〕鴆 ^222a6

〔直禁切。〕鞠
〔音菊。〕碾
〔尼展切。〕磑
〔魚對切。〕押
〔乙甲切。〕捺
〔乃葛切。〕槌
〔音堆。〕蹙
〔子六切〕漉 ^222a8

〔音鹿。〕迸
〔北盂切。〕煽
〔音扇。〕愗
〔音茂。〕詰
〔音吉。〕雹
〔弼角切。〕餒
〔奴罪切。〕 #CB00045;
〔作答切〕矟 ^222a10

〔色角切。〕潰
〔胡對切。〕剚
魃
〔音跋。〕癘
〔音例。〕魘
〔於琰切。〕魍
〔音罔。〕魎
〔音兩〕剩 ^222a12

〔其證切。〕狠
〔乎懇切。〕
 ^222a14
