
other:: 楞嚴經指掌疏卷六
author:: 京都拈華寺賢宗後學達天通理敬述
other:: 嗣法門人〔興宗祖旺騰清懷仁祖毓較字〕
commentary:: 
二、觀音廣陳。三。 ^182b8

一、作禮陳白。二、歷述二證。
三、結答圓通。 ^182b10

初。
orig::  ^182b12

爾時，觀世音菩薩即從座起，頂禮佛足而白佛言：
commentary::  ^182b14

梵語阿那婆婁吉底輸，此云觀世音。
釋有二義：一、觀聲救苦；二、觀聲反聞。
觀聲救苦者，如法華？
普門品佛答無盡意云：若有眾生受諸苦惱，
一心稱名，菩薩即時觀其音聲，皆得解脫。
是知能觀者耳根，所觀者指世間稱名音聲，此偏約果中利他言之。
觀聲反聞者，如後結答圓通文云：我從耳門因入流相得三摩提，
彼佛如來於大會中授記我為觀世音號。
是知世音二字通該世間音聲，但於正觀之時不復循塵，
惟假之以反觀聞性，此偏約因中自脩言之。 ^182b16

二、歷述二證〔為對初機權分悟脩，若據菩薩悟證，即同修證〕。
二。 ^182b34

一、述悟證。二、述脩證。
初二。
一遇佛教觀，二依教悟證。 ^182b36

初。
orig::  ^182b38

世尊！憶念我昔無數恒河沙劫，於時有佛出現於世，
名：觀世音。我於彼佛發菩提心，彼佛教我從聞、
思、修入三摩地。
commentary::  ^182b40

憶念者，以宿命智憶念過去事也。
劫經無數恒沙者，極言其時之遠故。
佛名觀世音者，亦二義：一果顯因德，謂此佛因中亦由耳門入故；
二名隨機立，謂佛鑒時機應從耳門入故。
正脈云：菩提心不越三心四願：一者善心，
即煩惱誓斷、法門誓學；二者悲心，即眾生誓度；
三者直心，即佛道誓成。
又起信論：第一直心，謂正念真如法故；
第二深心，謂樂集一切諸善法故；第三大悲心，謂廣度一切諸眾生故。
然真如佛道雖性脩異旨，而因該果海、
果徹因源，亦不相違。
至於樂集善法，雖不言斷惱，而善惡勢不並立，亦無妨該攝。
是則三心既發，四願必成。
華嚴云：不發此心，所修諸行盡為魔所攝持。
是故凡欲脩行必先發心。
佛教從聞思修入三摩地者，欲令速成菩提，圓滿三心及四願故。
聞謂聞慧，謂初聆密因之教，相似信發。
思謂思慧，謂相似非真，展轉深思。
修謂修慧，謂深思諦信，觀行修習。
按本經，如來破妄顯真之後，阿難等雖云各各自知心徧十方，
其實但是相似信發，唯齊聞慧。
以四卷初，滿慈尚云於百步外聆於蚊蚋，
況夫阿難等，豈真能諦信哉？
至如來圓彰三藏，兼釋二種深疑，阿難等雖云大悲寶王善開我心，
其實但是深思諦信，唯齊思慧。
以下文喻屋求門，方乃依思慧而求觀行。
是知如來分門以定二義，驗證以釋二疑，
綰巾以示倫次，冥授以選本根，正教以觀行修習，乃齊脩慧。
蓋觀音之在彼佛，亦如阿難之在釋迦，
皆是教以從聞、思、修入三摩地。
然必至道場加行，尅期精修，解六結而越三空，乃為入三摩地也。 ^182b46

二、依教悟證。
orig::  ^183a4

初於聞中入流亡所，所入既寂，動靜二相了然不生，如是漸增聞所聞盡。 ^183a6

○盡聞不住，覺所覺空。
空覺極圓，空所空滅。 ^183a8

○生滅既滅，寂滅現前。
commentary::  ^183a10

初先解麤相，三結。
初於聞中者，謂聞思既成，信知耳根實有能聞之性，
於是初起修慧，即於聞性中修也。
入流亡所者，謂正當聞聲時，不復循聲流轉，惟是反觀聞性。
蓋對彼一向循塵，出流於外，名為入流。
入流功純，觀照不昧，絲竹交陳而常靜，
鐘鼓並聲而不擾，故曰亡所。
謂亡其所緣聲塵，第一解於動結。
所入既寂者，謂所緣之聲既亡，入流之功漸化，二俱寂也。
然所寂尚餘靜結，入寂則并靜亦亡，故曰動靜二相，了然不生。
又了字有二義：一者逈義，謂逈然俱無；
二者明義，謂了然分明，但不見有生。
二義中，初義於文似順，次義於理似深。
此當第二，并靜結亦解。
如是漸增等，謂雖動靜俱解，聞性獨存，
但以結滯在根，非圓通體，故須於如是漸增。
如是者，仍依前觀，離於動靜而更觀也。
漸增者，觀久功深，漸以增明也。
漸以增明，頓覺塵既不緣，根無所偶；塵既不緣，
所聞之動靜不生；根無所偶，能聞之根性亦泯，故曰聞所聞盡。
此當第三，并根結亦解。
前云此根初解，先得人空，正此分齊，以塵亡根盡，人無所依故。
按起信十惑，此當麤相中後四。
蓋動靜即是苦相，亦該計名起業，以是苦因故。
根結即是執取，以根有取境義故。
前云勞見發塵〔勞見即根結，發塵即動靜〕，
今三結既解，則塵不復發，見不復勞矣。 ^183a12

○盡聞下，次解細相二結。
盡聞者，謂既盡所聞動靜，復盡能聞根也。
如是則六用不行，唯餘一覺，覺得聞盡也。
但既有能覺，所覺亦未全離，故須不住。
謂進觀此覺，畢竟何所依故。
久久觀之，所覺三相〔動靜根也〕。
既盡能覺，又復誰名？
故曰覺所覺空。此當第四，并覺結亦解。
空覺者，謂既空所覺之三，復空能覺之一。
如是則惟有一空，空諸三一也。
但既有能空，所空亦非實盡，故須極圓。
謂究而極之，必求圓滿空性也。
究之又究，頓悟能空所空俱不可得，故曰空所空滅。
此當第五，并空結亦解。
前云空性圓明，成法解脫，正此分齊。
謂覺所覺空，空性始圓，對上但得人空，為偏空故。
空所空滅，空性如明，對上覺所覺空，為昧空故。
既圓且明，不惑於法，故云成法解脫。
按起信十惑，覺所覺空，當麤相中續智二相，及細相中現轉二相。
以初盡根時，覺相顯著，即續智二相。
觀行轉深，覺相隱微，即現轉二相。
前云知見妄發，發妄不息。
今覺結既解，則相續息而妄不復發，發無妄而知見泯矣。
空所空滅，當細相中業相。
以業相初起，能所未分，即空結故。
前云由汝無始心性狂亂〔一念妄動曰狂，義當滅結。
真妄和合曰亂，義當空結〕。
今空結既解，是先且無復亂矣。 ^183b16

○生滅下，後解最細一結。
生滅既滅者，謂空性既滅，惟有滅相獨存。
若即以滅為真，更是頂墮細障。
故須進觀此滅，乃對生言滅，故曰生滅。
若了對生言滅，滅亦非真，是生滅之滅已既滅矣。
如是則靈心絕待，妙體孤朗，寥矣不動，
閴爾無跡，故曰寂滅現前。
此當第六解於滅結，向去乃無結可解矣。
前云解脫法已俱空不生，正此分齊。
以俱空正是滅相，并此不生即寂滅故。
按起信十惑對生言滅，當最初無明。
以最初無明約初起為生相，約還滅為滅相，故前云心性狂亂。
今滅結既解，乃無復狂矣。
正脈云此中以三空、六結分之者，蓋三空是五卷中佛自所說，
長水亦知順此，但未能發揮委悉。
至於六結，乃以義推知，非穿鑿也。
良以佛綰巾時，特以詳彰結、解俱有次第，
而說、解次第但列三空，似唯三重，而義含六結。
前釋稍明，今此正是解結正文，豈不投前所說？
況細尋文理，六節分明，非強分也。
然正脈但知三空義含六結，而不知六結理貫十惑。
今疏於前文由汝無始心性狂亂一段，次第以起信十惑配之。
至三空文中，不及詳悉會合。
至此釋六結，乃取三空分齊，一一會合詳明。
又段段皆以十惑及前由汝無始心性等義而逆結之。
是不唯顯本經前後一致，抑亦見論主、
教主、祖佛同一鼻孔出氣也。
述悟證竟。 ^183c12

二、述修證。二。 ^184a8

一承獲二勝，二依發三用。 ^184a10

初〔謂承前悟證而獲二殊勝也〕。
orig::  ^184a12

忽然超越世出世間十方圓明，獲二殊勝：
一者、上合十方諸佛本妙覺心，與佛如來同一慈力；
二者、下合十方一切六道眾生，與諸眾生同一悲仰。
commentary::  ^184a14

全體既現，大用自彰，故得超越世出世間。
正脈云超越，即解脫纏縛之意。
愚謂即無能為礙之意。
言寂滅性體本自圓明，但以凡夫執我為世間所礙，
權小執法為出世所礙，由此不能超越，無復圓明。
今以解六結，越三空，世出世法無能為礙，故云超越。
而云忽然者，謂寂滅正現前時，即是超越世出世時，無勞更用力故。
十方亦該諸法。圓明者，圓徧照明。
以能超越世出世故，十方所有諸法無非自性光明周徧圓滿。
古德所謂盡大地是自己光明，無一法不在光明裏者。
以此如是，則上與諸佛同體，下與眾生同根，故得獲二種殊勝。
二種者，如下所說。
殊勝者，權小莫及。
此總標也，下乃別列。
一者、正由超越出世出世法不能為礙，
故能上合佛心，所謂因該果海是也。
佛心稱本妙覺者，以其在六結而不繫本來自妙，
處迷位而常明本來自覺，所謂果徹因源是也。
與佛如來同一慈力者，佛與眾生同體，
因眾生而起同體之慈；菩薩與諸佛同體，隨諸佛而現同體之用故。
二者乃以超越世間，世間法不能為礙故。
能下合生心，文中不言心者，上合既爾，可例知故。
與諸眾生同一悲仰者，眾生與諸佛同根，
仰諸佛而起同根之悲；菩薩與眾生同根，為眾生而起同根之用故。
承獲二勝竟。 ^184a20

二、依發三用〔謂依上二勝而發三妙用也〕。
三。 ^184b22

一依上合而成三十二應，二依下合而成十四無畏，三兼二勝而成四不思議。 ^184b24

初三：
一、牒由標數。二、依數別明。
三、結身指成。 ^184b28

初。
orig::  ^184b30

世尊，由我供養觀音如來，蒙彼如來授我如幻聞熏聞脩金剛三昧。 ^184b32

○與佛如來同慈力故，令我身成三十二應，入諸圓土。
commentary::  ^184b34

初由佛授觀，供養亦該親近，是菩薩機感。
授觀亦該教修，是如來教。
應如幻者，知真本有修，即無修也。
聞熏聞脩者，唯以反聞熏變執習，惟以反聞修治自性，無修而修也。
金剛三昧者，執習既盡，自性圓明，成就正定，
同於金剛，能壞一切，一切無能壞故。 ^184b38

○與佛下，獲勝成用。
三昧既成，出世法不能為礙，上合佛心，故能與佛同一慈力。
以是之故，能隨諸佛具現同體之用，故曰令我身成云云。
三十二、應對機類分。
如下所說，不唯應化娑婆，亦復遍遊十方，故云入諸國土。 ^184b48

二、依數別明五。
一能應四聖，二能應七天，三能應十人，
四能應二童，五能應九部。 ^184c8

初四：
一能應佛身，二能應獨覺，三能應緣覺，四能應聲聞。 ^184c12

初。
orig::  ^184c14

世尊！若諸菩薩入三摩地，進修無漏勝解現圓，我現佛身而為說法令其解脫。
commentary::  ^184c16

若諸菩薩者，如前圓通諸聖，各依一門，
修習成定，故云入三摩地。
進修無漏者，謂漸次增進，修治煩惱，以期無漏。
如云入流亡所，乃至空所空滅是也。
勝解現圓者，無漏之理，勝妙解悟，漸現圓滿之相。
如云先得人空，乃至成法解脫是也。
為對此機，故現佛身，以菩薩為求佛機故。
而為說法者，為說勝進之法。
令其解脫者，令脫頂墮細障。
如云生滅既滅，寂滅現前，及云解脫法已，俱空不生是也。 ^184c20

二，能應獨覺。
orig::  ^184c40

若諸有學寂靜妙明勝妙現圓，我於彼前現獨覺身，而為設法令其解脫。
commentary::  ^184c42

溫陵曰：獨覺者，出無佛世，觀物變易，自覺無生，故號獨覺。
今云諸有學者，指願求獨覺一類，凡未入證道者，皆是也。
寂靜妙明，似當修道。
法華云：樂獨善寂，求自然慧。
蓋樂獨者，樂於獨處，離諠求寂，即此中寂義。
善寂者，時窮物理，善修靜慮，即此中靜義。
求自然慧，無師自悟，即此中妙明義。
然修道已稱妙明，證道則妙而復勝，故云勝妙現圓。
謂證道位中，殊勝妙明之慧，預現圓滿之相，
如未雨先雲，未火先烟相似。
現獨覺身者，應其所求，令信從故。
而為說法者，說加功用行之法，令入無間道故。
令其解脫者，解脫見思煩惱，更侵二習，證入無學道也。 ^184c46

三，能應緣覺。
orig::  ^185a20

若諸有學斷十二緣，緣斷勝性勝妙現圓，
我於彼前現緣覺身而為說法，令其解脫。
commentary::  ^185a22

灌頂引華嚴音義云：梵語畢勒支底劫，
此翻獨覺；梵語鉢羅底迦，此翻緣覺；梵語辟支迦羅，雙通二名。
料揀有五：一、前名麟角，此名部行；二、前不值佛，
此則值佛；三、前但自悟，此依教悟；四、前觀外境，
此觀內緣；五、前則根性明利，此則根性暗鈍。
今云有學者，指願求緣覺一類，未入證道者也。
稟教觀緣，有其二門：一、順觀流轉，知生起因；
二、逆觀還滅，悟無生理。
今云斷十二緣，乃約還滅門說，以是發悟親因，故偏言之。
勝性即無生理也，超出世間，故名勝性。
此性以緣斷而顯，故云緣斷勝性。
然修道已稱勝性，而證道位中不但言勝，
且臻於妙，故云勝妙現圓。
謂證道位中殊勝微妙之性，預現圓滿之相，
現身說法令脫，義俱準上，以二覺斷證同故。 ^185a26

四、能應聲聞。
orig::  ^185b4

若諸有學得四諦空，修道入滅，勝性現圓，
我於彼前現聲聞身而為說法，令其解脫。
commentary::  ^185b6

四果以前，三果四向，皆名有學，以有惑可斷，有真可研故。
得四諦空者，謂初於佛邊，得聞四諦之法，及空無我理也。
由聞四諦法故，知三界苦，修出世道，分斷見思，
分證涅槃，故云修道入滅。
勝性現圓者，謂羅漢向中，四果最勝，滅性預現圓滿相故。
現聲聞身者，投其所好。
而為說法者，說勝進法。
令其解脫者，脫見思縛，及分段苦也。
能應四聖竟。 ^185b10

二、能應七天七。
一、能現梵王身；二、能現帝釋身；三、能現自在天；
四、能現大自在；五、能現天將軍；六、能現四天王；
七、能現天太子。 ^185b24

初。
orig::  ^185b28

若諸眾生欲心明悟，不犯欲塵，欲身清淨，
我於彼前現梵王身而為說法，令其解脫。
commentary::  ^185b30

若諸眾生，指欲界眾生願生梵天者也。
欲雖通於三五〔三謂飲食睡眠婬，五謂色聲香味觸〕，
而淫為上首，故偏言欲心，謂淫欲心也。
明悟者，不為欲事昏迷。
正脈云：謂深達淫欲為眾苦之本也。
淫欲以染污為性，故名為塵。
永斷妻室，乃為不犯。
蓋上句為深知，此句乃痛戒耳。
欲身清淨者，明其不犯之故，乃為欲現身清淨，為將來生梵因也。
於彼現梵身者，應其所求故。
灌頂云：具云梵摩，此翻離繫，謂離下地繫，上升色界故。
或名淨行，謂能行梵德，欲想俱無故。
亦稱高淨，謂高超欲界，愛染不生故。
而云王者，即色界天主也。
而為說法者，說四禪法，修證次第，如後天趣中明。
令其解脫者，解脫下界繫縛，成就上升色界事故。
正脈云：此解脫乃成就其決定捨欲生梵之事。
是雖捨求皆具，而重在希求，即同下科成就。
且所修背捨，亦名解脫。
灌頂引金光明云：大梵天王說出欲論，
令其離欲生於梵世，即說法義也。 ^185b34

二，能現帝釋身。
orig::  ^185c18

若諸眾生欲為天主統領諸天，我於彼前現帝釋身而為說法，
令其成就。
commentary::  ^185c20

若諸眾生，指人間眾生願生忉利者也。
今云欲為天主者，不唯願生，且欲為忉利天之主故。
統領諸天者，不惟統領忉利諸天，即下之天大將軍及四天王皆其臣屬，
亦皆為所統也。應其所求，故於彼前現帝釋身。
帝釋，略梵語也，具云釋迦提桓因。
陀羅，此云能主，以能為天主故。
說法者，說上品十善，金光明云釋提桓因種種善論是也。
成就者，依十善因成就帝釋果也。 ^185c24

三，能現自在天。
orig::  ^185c42

若諸眾生欲身自在遊行十方，我於彼前現自在天身而為說法，
令其成就。
commentary::  ^185c44

自在天，愚先著法華依大成，謂是化樂天，
以此天欲受五欲樂時，隨意變化得自在故。
孤山云：是欲界頂天，梵語婆舍#CB00849;提，
此云他化自在，謂假他所作以成己樂，即魔天也。
或云六欲天上別有魔王居處，亦他化自在天攝。
今云若諸眾生，即求生他化者也。
欲身自在者，願求正報。
如意遊行十方者，更求依報。
無礙正脈云：六欲，四洲之十方也。
說法成就者，為說上上品十善，令其成就欲界最勝他化自在報故。
按欲界六天，此先在上，前之帝釋、後之四王在下，
中非不現，例上下可知故。 ^185c48

四，能現大自在。
orig::  ^186a20

若諸眾生欲身自在飛行虗空，我於彼前現大自在天身而為說法，
令其成就。
commentary::  ^186a22

大自在，依法華大成，謂是他化天。
以此天欲受五欲樂時，餘天為化，自在勝前故。
孤山曰：即色頂摩醯首羅天。
大論云：三目八臂，騎白牛，執白拂者是也。
前云遊行，此云飛行者，遊行或有紆曲，飛行一向直捷。
又行十方，或憑高就下；行虗空，唯乘雲御風。
二天自在，勝劣自見。
眾生欲此，即願生大自在天者也。
說法成就者，說四禪及四無量心，令成色頂最勝大自在報也。
按此天在色界最上，前初禪梵王在色界最下。
中可例知，亦非不現。。 ^186a26

五能現天將軍。
orig::  ^186b12

若諸眾生愛統鬼神救護國土，我於彼前現天大將軍身而為說法，
令其成就。
commentary::  ^186b14

天大將軍者，正脈云：四王主帥，各有八將，韋#CB00501;為上首。
灌頂引金光明經：散脂為大將。
二十八部巡遊世間，皆散脂所管。
今云愛統鬼神，即欲求散脂等流果也。
鬼神者，鬼中之神。
肇曰：神受善惡雜報，現形勝人劣天，身甚輕微，
人難見故，此鬼神道也。
救護國土者，即巡遊世間，除妖孽，降福祥耳。
說法成就者，說五戒、十善及秘密呪印，
呼召鬼神之法，令其成就天將軍位，隨保護國土心也。 ^186b18

六、能現四天王。
orig::  ^186b34

若諸眾生愛統世界，保護眾生，我於彼前現四天王身而為說法，
令其成就。
commentary::  ^186b36

四天王，註見二卷。
灌頂云：此是帝釋外臣武將，住須彌腰，
各領二部鬼神，不令惱人。
金光明云：我等四王二十八部百千鬼神，
以淨天眼常觀擁護此閻浮提，是故我等名護世王。
今云愛統世界，即願為天王，分統四天下也。
不令鬼神惱害於人，即是保護眾生。
說法成就者，說上品十善及護國安民之法，
令其成就四王，隨統世護生願也。 ^186b40

七，能現天太子。
orig::  ^186c6

若諸眾生愛生天宮，驅使鬼神，我於彼前現四天王國太子身而為說法，
令其成就。
commentary::  ^186c8

若諸眾生亦指人道中者，因在人道見諸鬼神作祟擾民亂國，
發願生於四天王宮，制諸鬼神不令作祟，故云愛生天宮。
設有違制作祟，還能驅使大力鬼神而降伏之，故云驅使鬼神。
隨其所樂而為示現，故曰現四天王國太子身。
溫陵曰：四天太子即那吒之類。
大吉義經云：護世四王各有九十一子，四王合有三百六十四子。
智論亦如是說。灌頂云：唐天寶間，西番五國來宼安西，
元宗詔不空三藏入內持念護國仁王陀羅尼，
方二七徧，忽見神將五百荷戈殿前，對曰：北方天王第二子獨徤往救安西。
隨後表奏，因敕諸道府州西北隅置天王像，永護國界。
是天王有子明矣。
說法成就者，說歸戒齋善及符呪印訣之法，
令其成就四王太子，以遂驅使鬼神願也。
能應七天竟。 ^186c12

三能應十人，十。
一、能現人王身，二、能現長者身，三、能現居士身，
四、能現宰官身，五、能現婆羅門，六、能現比丘身，
七、能現比丘尼，八、能現優婆塞，九、能現優婆夷，
十、能現女人身。 ^186c40

初。
orig::  ^186c46

若諸眾生樂為人王，我於彼前現人王身而為說法，令其成就。
commentary::  ^186c48

樂為人王者，有德懷仁，不忍世亂，發願為有道之君，以理#CB15131;國者也。
說法令成者，為說生貴之因，及帝王德業，以熏隔生之種而已。
若彼不自忖量，妄竊神器，而求篡奪之術者，菩薩豈應之哉。
溫陵曰：自金輪至散粟，皆為人王。
若依普門品，惟是散粟，以彼云小王故也。 ^187a4

二，能現長者身。
orig::  ^187a14

若諸眾生愛生族姓，世間推讓，我於彼前現長者身而為說法，
令其成就。
commentary::  ^187a16

在人道中，見有位尊、年高、德重者，為同族之所尊崇，故亦愛主族姓。
孟子曰：朝廷莫如爵，鄉黨莫如齒，輔世長民莫如德。
是知位尊、年高、德重者，不獨為同族尊崇，
亦能為世間推讓，謂到處推重，讓以居左也。
正脈云：西域稱長者，不止年高，蓋世臣大家而兼有德望者之號。
說法成就者，說博施濟眾、親親仁民之法，
令其成就長者，以遂主族世推願也。 ^187a20

三，能現居士身。
orig::  ^187a34

若諸眾生愛談名言清淨自居，我於彼前現居士身而為說法，
令其成就。
commentary::  ^187a36

名言，謂古今典章，欲以訓世故。
愛談自居，謂不事功名，欲以守道故。
清淨灌頂，以立言訓世，守道居貞，隱居潔操，通稱居士。
但如次分上中下耳。
說法成就者，說韜光晦跡，垂文作則等法，
令其成就居士，以遂訓世守道等願也。 ^187a40

四、能現宰官身。
orig::  ^187a48

若諸眾生愛治國土，剖斷#CB15131;邑，
我於彼前現宰官身而為說法，令其成就。
commentary::  ^187b2

國土，王都也。愛治者，輔君修政。
溫陵謂三台輔相是也。
#CB15131;邑，分封也。
剖斷者，理民折獄。
溫陵謂州牧縣長是也。
宰者，剖斷義，故上云剖斷#CB15131;邑。
官兼管攝義，故上云愛治國土。
又宰亦名官，剖斷即兼管攝。
官亦名宰，管攝即兼剖斷。
故灌頂以上至卿相三台，下至州牧百僚，皆號宰官。
說法成就者，說脩齊治平忠愛廉明等法，
令其成就宰官，以遂致君澤民願也。
正脈云：上三科似此方儒教所攝。 ^187b6

五，能現婆羅門。
orig::  ^187b22

若諸眾生愛諸數術，攝衛自居，我於彼前現婆羅門身而為說法，
令其成就。
commentary::  ^187b24

天文地理，陰陽度算曰數。
巫醫相卜，符水呪印曰術。
愛謂好樂精習，為其可以竦世，可以濟己也。
煉神脩丹，執持生命曰攝。
固精養氣，防護損傷曰衛。
自居者，不事外學，為其可以長壽，可以固形也。
婆羅門，此云淨裔。
其人自謂從梵天口生，是梵天苗裔故。
或云梵志，其人自謂承襲梵天之法，志生梵天故。
或云淨行，其種別有經書，世世相承，以道學為業故。
說法成就者，為說差別智慧，及煉神調氣之法，令其成就數術攝衛之學也。
正脈云：此科似此方，醫卜雜技所攝。
六、能現比丘身。
orig::  ^187b28

若有男子好學出家，持諸戒律，我於彼前現比丘身而為說法，
令其成就。
commentary::  ^187c10

在家男子心厭塵勞故，好學出家諸戒律，
謂沙彌十戒，比丘二百五十戒也。
比丘此云乞士，謂上乞佛法以資慧命，下乞飲食以資色身故。
或翻除饉，謂出家持戒是良福田，能生物善除饑饉故。
說法者，說出家法，如稱揚持戒讚歎梵行之類。
成就者，成就五德而為眾中尊也。 ^187c14

七，能現比丘尼。
orig::  ^187c24

若有女人好學出家，持諸禁戒，我於彼前現比丘尼身而為說法，
令其成就。
commentary::  ^187c26

在家既厭塵勞，女人仍嫌五障，故好學出家諸禁戒，
謂三百四十八戒，餘諸八敬及式叉摩那等戒，皆為禁戒方便。
善見律云：尼，女也。
謂女人出家受具，稱比丘尼。
說法同上。成就者，捨在家法，受出家法，
現轉五障之軀，頓成五德之侶故。 ^187c30

八，能現優婆塞。
orig::  ^187c40

若有男子樂持五戒，我於彼前現優婆塞身而為說法，令其成就。
commentary::  ^187c42

欲求人天勝報故，樂持五戒，以五戒為人天因故。
五戒者，殺、盜、婬、妄、酒也。
前四屬性罪，性即是罪故。
飲酒是遮罪，違遮成罪故。
又以其能遮前四，故名遮罪，如因酒破五戒是也。
古德云：五戒即同五常，以仁則不殺生，
義則不偷盜，禮則不邪淫，信則不妄語，智則不飲酒故。
優婆塞，亦名鄔波索迦，唐翻近事男，謂親近承事佛法僧故。
說法者，說居家法，如說不離塵勞而作佛事，不捨妻子而修梵行之類。
成就者，遵教受行，成就歸戒，而種人天因也。 ^187c46

九，能現優婆夷。
orig::  ^188a16

若有女子五戒自居，我於彼前現優婆夷身而為說法，令其成就。
commentary::  ^188a18

不惟欲求勝報，兼復為脫女身，故以五戒自居。
自居云者，謂雖無師授自居，然如己授也。
優婆夷，亦云鄔波斯迦，此云近事女，近事同上，唯男女異故。
說法者，不惟說居家法，兼復為說，雖五戒自居，
要必師授，方成近事法也。
成就者，不惟成就近事，作人天因，兼復解脫女身，成就丈夫相故。
灌頂引戒消災經云：印土一男，堅持五戒，
出外親友，苦勸飲酒，遠至他#CB15131;，宿啖人鬼婦家。
雖破酒戒，餘四戒全，天神護之，鬼不能啖，
即與鬼婦父母，說佛五種戒法，領同見佛，除諸災障。
是知男女皆應持戒，菩薩為之現身，良有以也。 ^188a22

十，能現女人身。
orig::  ^188a42

若有女人內政立身以修家國，我於彼前現女主身及國夫人、
命婦、大家而為說法，令其成就。
commentary::  ^188a44

孝敬仁慈，以事上下，名曰內政，謂行於內而感化於外故。
貞靜勤儉，以修女德，名曰立身，謂德無玷而自身可立，故修治也。
正脈云：閨門為萬化之源，故關於家國之治亂，
家通大夫以下，國通諸侯以上。
孤山曰：女主即天子之后，國夫人謂#CB15131;君之妻，
命婦謂妻因夫榮有誥命者。
家訓：姑大家謂才德兼備為內師者，如後漢扶風班彪之女，
曹世叔之妻，和帝數詔入宮，令皇后貴人師事之，世稱曹大家也。
說法者，說三從四德，端風正己之法。
成就者，內感外孚，成就修治家國事，故能應十人竟。 ^188a48

四、能應二童二。
一、能現童男身；二、能現童女身。 ^188b20

初。
orig::  ^188b22

若有眾生不壞男根，我於彼前現童男身而為說法，令其成就。
commentary::  ^188b24

不壞男根者，謂於諸欲境從未染犯，所謂童真是也。
有志終身保守，恐其未能，故菩薩隨其所樂，為現童男之身。
說法者，說離欲法。
成就者，令其守真抱撲，固精保元，成就童真體故。 ^188b28

二、能現童女身。
orig::  ^188b34

若有處女愛樂處身，不求侵暴，我於彼前現童女身而為說法，
令其成就。
commentary::  ^188b36

處女，亦云處子，幼女未嫁者之稱。
愛樂處身者，願終身為處女，堅貞自守。
如詩云：之死矢靡他是也。
男願有室，女願有家，人之常情。
今則視迎娶為侵凌，以聘嫁為暴棄，深生厭患，故曰不求侵暴。
雖曰不求，恐有強施侵暴，勢不自由，故菩薩為之現童女身。
說法者，說離欲法。
成就者，令其增益堅貞，矢志自守。
侵暴不能強施，成就清淨處女身，故能應二童竟。 ^188b40

五、能應九部九。
一、能現諸天身，二、能現諸龍身，三、能現藥叉身，
四、能現乾闥婆，五、能現阿脩羅，六、能現緊那羅，
七、能現摩呼羅，八、能現常人身，九、能現非人身。 ^188c6

初。
orig::  ^188c12

若有諸天樂出天倫，我現天身而為說法，令其成就。
commentary::  ^188c14

此中諸天有二：一上所未出者，此復總收。
二樂出天倫者，此復重應。
謂上應求入，此應求出。
雖同現天身，而說法成就異故。
灌頂云：說法者，為說無常苦空等法。
正脈云：成就者，令其成就脫離願也。
二能現諸龍身。
orig::  ^188c16

若有諸龍樂出龍倫，我現龍身而為說法，令其成就。
commentary::  ^188c30

灌頂云：梵語那伽，此云龍。
有四：一守天宮殿，二興雲降雨，三開瀆決江，四守護伏藏。
類復有異，故云諸也。
僧祇律明龍有五苦，謂生、眠、婬、瞋、死，五時不免。
蛇形復有三苦，謂雖食百味，最初一口化為蝦蟇；
二背布鱗道，砂石雨時，痛乃連心；三蜈蚣食腦，細蠱鑽身。
長阿含經亦明龍有三患：一熱砂炙身，
二風壞宮衣，三金翅鳥啖。
因有多苦，故樂出倫。
罵意經云：墮龍有四因緣：一布施，二瞋恚，
三輕人，四自高。阿含云：先多瞋恚，心曲不端，
犯戒鬬諍，故墮龍中。
由大行布施福力故，七寶為殿。
據此，則說法者，說施、戒、仁慈、正直、和敬等法。
成就者，成就人倫。
若能不住於相，修施、戒等，則聖倫亦可成就。 ^188c32

三、能現藥叉身。
orig::  ^189a8

若有藥叉樂度本倫，我於彼前現藥叉身而為說法，令其成就。
commentary::  ^189a10

灌頂云：藥叉，此云捷疾，其行捷疾故。
亦名夜叉，此云勇徤，勇猛強徤故。
或翻暴惡，其形暴惡故。
有地行、空行、飛行不同。
最勝王經云：是等藥叉，悉皆愛樂如來正法，深心護持。
今云樂度本倫者，亦由佛法熏習，知暴惡為墮緣，深厭之也。
度亦同出，皆超脫義。
說法者，說柔順、慈善、持戒、脩福等法。
成就者，成就人倫。
若更兼修慧，則成就聖倫也。 ^189a14

四，能現乾闥婆。
orig::  ^189a28

若乾闥婆樂脫其倫，我於彼前現乾闥婆身而為說法，令其成就。
commentary::  ^189a30

灌頂云：乾闥婆，此云香陰，不啖酒肉，惟以香資陰故。
清涼云：食香止十寶山，食諸香粖故。
或翻尋香行，在須彌山南，金剛窟住。
帝釋須樂燒沈水香，此神尋香而至。
什曰：是天主倒幢俗樂神也。
然既為帝釋樂神，自應劣於諸天。
諸天尚樂出倫，況復此神？
故亦樂脫。說法者，說離於放逸，及中品十善等法。
成就者，脫於本倫，成就人倫。
以離於放逸，則本倫不繫；中品善成，而人倫可獲也。 ^189a34

五，能現阿脩羅。
orig::  ^189b2

若阿脩羅樂脫其倫，我於彼前現阿脩羅身而為說法，令其成就。
commentary::  ^189b4

阿脩羅，此云無端正，以其類有端正女無端正男故。
亦云非天，以其類有天福無天德故。
據本經，有胎生、卵生、濕生、化生，不同於後七趣中見。
長阿含經云：南洲金剛山中有修羅宮，六千由旬欄楯行樹。
然一日一夜三時受苦，苦具自來入其宮中。
是知樂脫其倫，亦為受苦生厭離心也。
阿毗曇論云：不能忍善，不能下意諦觀種種教化。
以憍慢故，非善徤兒，又非天行，名阿脩羅。
名義集云：由在因時，雖行五常，懷猜忌心，
欲勝他故，作下品十善感修羅身。
是知說法者，說柔和善順，慈忍謙敬，虗心受教，及中品十善等法。
成就者，成就人倫，以因轉果自轉故。
〔按諸經，修羅之後應有迦樓羅部。
今不具者，於後非人中攝故。〕 ^189b8

六，能現緊那羅。
orig::  ^189b32

若緊那羅樂脫其倫，我於彼前現緊那羅身而為說法，令其成就。
commentary::  ^189b34

緊那羅，此云疑神，其形似人，頭有一角，
見者生疑，故唐翻歌神，是帝釋法樂神也。
菩薩處胎經云：須彌山北十寶山間，有緊那羅於中治化，
由昔布施之力，居七寶殿，壽命甚長。
天欲奏樂，腋下汗流，便自上天。
帝釋請佛，諸天弦歌而頌法門者，即是此神樂。
脫其倫者，或由歌頌法門熏習力故。
說法者，說歌咏亂心，欲樂不常，及中品十善等法。
成就者，脫於本倫，成就人倫，整心慮，趣菩提也。 ^189b38

七，能現摩呼羅。
orig::  ^189c6

若摩呼羅伽樂脫其倫，我於彼前現摩呼羅伽身而為說法，
令其成就。
commentary::  ^189c8

摩呼羅伽，什曰：地龍。
肇云：大蟒神。長水云：田蚥。
腹行之類。然天龍自在無礙，尚有多苦，
況地龍腹行，其苦自倍，故亦樂脫其倫。
又此類聾騃無知，含毒傷生，多從癡恚中來。
菩薩為之現身，說修慧、修慈等法，令其永捨癡恚，
成就人倫，則整心慮，趣菩提，可希冀矣。 ^189c12

八、能現常人身。
orig::  ^189c22

若諸眾生樂人、脩人，我現人身而為說法，令其成就。
commentary::  ^189c24

眾生者，六道通稱，今就人道言。
按前人王宰官等皆名為人，今約無有異求者言。
無有異求，生生世世願在人中，故曰樂人脩人。
法苑云：人，忍也，違順能忍故。
孟子曰：人仁他，無惻隱之心，非人也。
頂生王經云：人，意也，能善思惟，能憶念故。
婆沙云：人能息意，能修道，得達分故。
是知內教外教皆重人倫，故樂修也。
又灌頂云：樂修含八意：一、人身難得，故求不失；
二、世世為人，易於修證；三、三乘聖人並生人中；
四、唯於人世可值佛法；五、八部皆慕，人豈不願；
六、惟人道中能趣菩提；七、諸天著樂，餘趣多苦；
八、佛菩薩道皆從人得。
據此，則現在人中者宜知自重。
說法者，說中品戒善為等流因。
成就者，成中品色心為等流果故。 ^189c26

九，能現非人身。
orig::  ^190a2

若諸非人，有形、無形，有想、無想，樂度其倫，
我於彼前皆現其身而為說法，令其成就。
commentary::  ^190a4

上科人倫，統收人王宰官等不盡之類。
此科非人，統收天龍鬼神等不盡之類。
以彼所不攝者，皆此攝故。
長水曰：有形如休咎精明等，無形如空散銷沈等，
有想如鬼神精靈等，無想如精神化為土木金石等。
於後七卷中，明現身則各隨其類，說法則各應其機，成就者各如其願。
依數別明竟。 ^190a8

三、結身指成。
orig::  ^190a20

是名妙淨。三十二應入國土身，皆以三昧聞熏聞修，無作妙力自在成就。
commentary::  ^190a22

是名句指上應前，謂指上別列應前總標之數而結成之。
一時頓現曰妙，徧應無私曰淨。
三十二應與普門品互為出沒，如天中此有四王太子，
彼經則無；婦中此有女主及國夫人，彼經亦略；
八部中彼有迦樓羅名，八部外彼有執金剛神，此並不列。
蓋以菩薩妙應無方，神化莫測，況夫人與非人無機不收，
兩經隨意取捨以成三十二數，實各無盡，勿過拘執。
應徧塵剎，故稱入國土身。
普門品中為應無盡，意問唯言遊化娑婆，
非謂菩薩妙應只在娑婆，故彼重頌中亦言十方諸國土無剎不現身也。
皆以三昧等者，出其所以能得妙應之故。
三昧即耳門三昧。
聞熏聞修者，熏變執習，修治自性，惟用反聞也。
六結既解，妙用自現，不假造作，故曰無作妙力。
任運而應，故曰自在成就。
依上合而成三十二應竟。 ^190a26

二、依下合而成十四無畏三。
一、牒由標數。二、依數別明。
三、結力顯益。 ^190b6

初。
orig::  ^190b8

世尊！我復以此聞熏聞修金剛三昧無作妙力。
○與諸十方三世六道一切眾生同悲仰故，令諸眾生於我身心獲十四種無畏功德。
commentary::  ^190b10

初因修成力聞熏，聞修同上，能解諸結，
名金剛三昧淨極光通，曰無作妙力。 ^190b16

○與諸下，獲勝成用。
淨極光通，寂照含虗，世間法不能為礙。
下合生心，故能與一切眾生同一悲仰。
以是之故，能與眾生現同根之用，故云令諸眾生等也。
十四無畏，如下所說。
我者，菩薩自稱。言菩薩以身心加被，能以無畏施與眾生，
令諸眾生於菩薩身心上獲十四種無畏，以成脫苦功德。
功德即利益也。 ^190b18

二、依數別明十四。 ^190b30

一苦惱無畏〔至〕十四持名無畏。
初。
orig::  ^190b32

一者、由我不自觀音，以觀觀者，令彼十方苦惱眾生觀其音聲，
即得解脫。
commentary::  ^190b34

不自觀音者，不似眾生一向循塵也。
以觀觀者句，謂就彼能觀反觀自性也。
自能如是修習，亦能令彼苦惱眾生聞名感發稱我名號，故云觀其音聲。
不言稱名而言觀聲者，稱名但屬事念，
觀聲亦兼理持，蓋由菩薩慈力加被，能令理事兼修，故普門品一心稱名。
古德亦言有事有理，但以事修未必契理，
理修無不攝事，故但言觀聲即兼稱名。
然事修稱名，機心與聖心相交；理修忘塵，
苦性與聲性俱寂，故曰即得解脫。
此經與普門品所以不盡同者，以此經偏重勸修，
故觀其音聲指在機感；普門唯為顯用，故觀其音聲指在聖應。
同中有異，幸勿刻舟。
正脈云：苦惱雖通分約身心，亦可謂苦楚其身而惱亂其心也。
又云：別列不盡，一切苦惱皆攝此中。
灌頂云：此一為總，下十三為別。
別中前七苦也，後六惱也。 ^190b38

二、火難無畏。
orig::  ^190c18

二者、知見旋復，令諸眾生設入大火，火不能燒。
commentary::  ^190c20

知見旋復者，謂六根互通，菩薩既旋聞復性，
知見亦隨聞而旋復，所謂一根反元，六處解脫是也。
然見覺屬火，與一切火性相通，故見業交則見猛火。
今知見既旋，亦能隨感旋彼餘火，故令眾生入火不燒。
普門品言威神之力者，亦由旋復功極，
異中有同，應須善會。
正脈云：證極法界，威神無量。
故令一心稱名者，即為大悲威光所攝，
不墮火難，如入山陰，暑不能侵也。 ^190c22

三水難無畏。
orig::  ^190c36

三者、觀聽旋復，令諸眾生大水所漂，水不能溺。
commentary::  ^190c38

觀聽旋復者，謂反觀聽聞之性，旋妄聞，復真聞也。
然聞聽屬水，與一切水性相通，故聞業交則見大水。
今既旋聞復性，亦能隨感旋彼餘水，故令眾生入水不溺。 ^190c40

四、鬼難無畏。
orig::  ^190c46

四者、斷滅妄想，心無殺害，令諸眾生入諸鬼國，鬼不能害。
commentary::  ^190c48

正脈云：鬼神以陰隱為想因，以殺害為墮緣。
今菩薩於反聞時，內滅妄想，心無殺害，全超鬼神心行。
以此全超威力，能令稱名者免於鬼難。 ^191a4

五、刀兵無畏。
orig::  ^191a10

五者熏聞成聞，六根銷復同於聲聽，能令眾生臨當被害刀段段壞，
使其兵戈猶如割水，亦如吹光性無搖動。
commentary::  ^191a12

熏聞成聞者，以反聞力，熏脩妄聞，以成究竟堅固之真聞也。
六根銷復，同於聲聽者，謂其餘五根，銷妄復真，亦同聲家之聽。
以元一精明，銷則俱銷，復則俱復也。
俱復故，究竟堅固之性，隨感徧周，故能令彼刀段段壞。
俱銷故，畢竟空寂之理，遇事便融，故能令如割水吹光。
既如割水吹光，而其人性自如如，不覺不知，故云無搖動也。
又此中言被害者，似是屈遭憲網，誤入讐門。
言兵戈者，似是身臨戰陣，彼敵衝圍。
際斯二者，頃刻身首異處，須臾性命不保，
能令無畏，益顯神奇。 ^191a18

六、鬼見無畏。
orig::  ^191a36

六者、聞熏精明，明徧法界，則諸幽暗性不能全，
能令眾生、藥叉、羅剎、鳩槃茶鬼及毗舍遮、
富單那等，雖近其旁，目不能視。
commentary::  ^191a38

正脈云：首二句言反聞功極，發本明耀，圓照法界也。
次二句言鬼神陰隱想習，向暗背明，反不堪於光耀。
如梟鳥夜視晝盲，羅剎向日不見是也。
灌頂云：藥叉男鬼，羅剎女鬼也。
此二皆食人鬼。人屍若臭，呪養令鮮。
多聞天轄鳩槃茶，此云甕形，魘魅鬼也。
增長天轄毗舍遮，此云噉精氣，能噉人及五穀精氣。
持國天轄富單那，此云臭餓鬼，主熱病者。
廣目天轄等者，該餘。
以鬼類尚多，言不能盡故。
近旁目不能視者，如土地不見洞山，鬼使不見事僧之類。
視既不能，自然無害。
七、枷鎖無畏。
orig::  ^191a44

七者音性圓銷，觀聽反入，離諸塵妄，能令眾生禁繫枷鎖所不能著。
commentary::  ^191b18

音性圓銷者，謂聲塵銷滅也。
觀聽反入者，謂耳根旋復也。
離諸塵妄者，謂色等諸塵亦隨聲銷滅，見等諸妄亦隨聞而旋復也。
諸妄既復，以真護彼，能令枷鎖斷壞。
諸塵既滅，以空融彼，能令禁繫同虗。
故云所不能著。 ^191b22

八、賊難無畏。
orig::  ^191b30

八者滅音圓聞，徧生慈力，能令眾生經過險路，賊不能劫。
commentary::  ^191b32

滅音亡聲，則塵不能隔；塵不能隔，則聞性圓徧；
聞性圓徧故，尋聲所至，徧生慈力；徧生慈力故，
隨處護生，應緣化暴，故能令諸眾生遇賊不劫。
法華大成云：或曠絕幽隘之處，或怨賊衝出之徑，皆名險道。
道即路也。 ^191b36

九，貪毒無畏。
orig::  ^191b44

九者、熏聞離塵色所不劫，能令一切多婬眾生遠離貪欲。
commentary::  ^191b46

熏聞者，熏修聞性，令六根圓通也。
離塵者，離諸聲塵，并六境俱脫也。
六境俱脫，則幻色無力；六根圓通，則真性有力。
以無力劫有力，自然不能。
如云主人若悟，則諸客邪不得其便是也。
此雖菩薩自所證境，然以下合力故，因能令彼多淫眾生，遠離貪欲眾生。
言多淫者，謂欲習偏重，對境數起，輕而損身喪德，
重而亡軀失命，且招來世妻不貞良，眷屬乖意。
尤其甚者，銅柱鐵牀等報，臨終現前；積寒堅冰等獄，從頭自受。
能令遠離，菩薩之真慈大矣。 ^191c2

十，瞋毒無畏。
orig::  ^191c20

十者、純音無塵，根境圓融，無對所對，能令一切忿恨眾生離諸瞋恚。
commentary::  ^191c22

純音者，離於徧計所執名相，唯餘依他所起音聲，
雖餘音聲而無染污障蔽之力，故曰無塵。
然音既無染無障，根亦無局無礙，如是則根境融為一性。
如耳家根境既爾，餘五亦然，故曰圓融。
如前云見與見緣并所想相，如虗空華本無所有，此見及緣元是菩提妙淨明體是也。
無對所對者，謂既為一性，則根無能對之義，
而境亦無所對之義，自應無有瞋恚，以瞋恚生於對待違拒故也。
能令一切等，亦由菩薩下，合力故。
眾生言忿恨者，謂瞋習偏重對境莫制，
輕則傷氣取辱，重則忘身及親，且致來世被他求砒為人惱害。
尤其甚者，刀山鐵橛劒樹劒輪等相臨終現前，
宮割斬斫剉刺槌擊等事從頭自受，能令離瞋，菩薩之大悲深矣。
然瞋為根本煩惱，有輕重平等之異，輕則惟是忿怒，
重則兼致恨怨，平等則不過恚惱，此三皆隨瞋而起，
根隨相依總一瞋毒，故忿恨眾生而言離諸瞋恚。
其實忿恨眾生亦具瞋恚，離諸瞋恚亦兼忿恨，蓋互相顯攝耳。 ^191c26

十一、癡毒無畏。
orig::  ^192a12

十一者銷塵旋明，法界身心猶如琉璃，
朗徹無礙，能令一切昏鈍性障諸阿顛迦永離癡暗。
commentary::  ^192a14

溫陵曰：癡由妄塵所蔽，無明所覆。
銷塵則無蔽，旋明則無覆。
故於外之法界，內之身心，凝瑩朗徹，離癡暗矣。
然此亦屬自證能令之義，準上可知。
正脈云：具足見惑為昏，具足思惑為鈍，具足無明為性。
障阿顛迦，此云無善心，又癡之最重者也。
愚謂昏鈍，性即是愚癡。
蓋愚癡以昏暗鈍滯為性故。
由此所障，永絕善心，故稱諸阿顛迦。
此亦由於癡習偏重，迷正知見。
小而事理錯亂，大而邪正顛倒。
且感來世生邪見家，其心諂曲。
尤其甚者，王使主吏，證執文籍等相，臨終現前。
勘問權詐，考訊推鞫等事，從頭徧歷。
能令永離菩薩之妙用神矣。
十二、求男無畏。
orig::  ^192a18

十二者、融形。復聞不動道場涉入世間不壞世界，
能徧十方供養微塵諸佛如來，各各佛邊為法王子，
能令法界無子眾生欲求男者，誕生福德智慧之男。
commentary::  ^192a44

融形復聞者，謂融銷幻形，以復真聞。
所謂諸根圓拔，內瑩發光，根身器界，應念化成無上知覺，此即事而理也。
由即事而理，無違真而應俗，所以不動道場，涉入世間。
道場指真諦理言，以是法身所依故。
世間指俗諦事言，以是化身所徧故。
不動而涉，正理事無礙境也。
復由理事無礙，事亦如理，而廣狹相即，
所以不壞世界，能徧十方。
世界指一佛化境，對十方為狹。
十方指多佛化境，對一界為廣。
不壞能徧，又事事無礙境也。
復由事事無礙，身亦隨界，而一多俱在，
所以能供養諸佛，各各佛邊，為法王子。
言法王子者，謂現前助佛揚化，將來補處佛位。
如易云：幹父之蠱，有子義也。
能令等者，謂菩薩以法王之子，餘福餘慧，利及無子諸眾生故。
按普門品，欲求唯約女人，以女人無子，
有三種苦：一者為自夫所棄，二者為餘婦所輕，
三者為傍人所笑，怖畏偏重故。
今則渾言眾生，蓋是男女俱該，良以不孝有三，
無後為大，故同欲求男。
有福有德者富而賢，有智有慧者貴而哲，
四美具足，益以見聖惠之無涯矣。 ^192b2

十三、求女無畏。
orig::  ^192b38

十三者、六根圓通，明照無二，含十方界，
立大圓鏡空如來藏，承順十方微塵如來秘密法門，
受領無失，能令法界無子眾生欲求女者，
誕生端正，福德柔順，眾人愛敬有相之女。
commentary::  ^192b40

六根互用曰圓，各各無礙曰通。
互用故，明照無二；無礙故，含界無遺。
明照無二故，立為鏡智之號；含界無遺故，立以空藏之名。
由鏡義故，承順如來秘密而明照無違；
由藏義故，領受如來秘密而含攝無失。
能令等者，謂菩薩以承順諸佛，領受法門餘功餘德，利及無女諸眾生故。
無女而言無子者，以女為半子故。
良由男承內嗣，女結外親，有男無女，亦非全美故。
亦有欲求女者，端正以備女品，福德以致尊榮，柔順以全婦道。
正以有此三者，故致眾人愛敬，謂端正致愛，
福德致敬，柔順則愛敬并致。
是則有相者，非有別相，即是有端正相，
有福德相，有柔順相也。
女中不言智慧者，攝柔順中，以有智慧，
方能柔順，盡坤道，備女德故。 ^192b48

十四、持名無畏〔問：持名出自本心，何所畏耶？
答：恐其無功及不勝，餘名皆畏也。
今持觀音一名，福等多名，故無此畏〕。
三。 ^192c24

一、舉眾顯德，二、述由明等，三、釋疑防問。
初。
orig::  ^192c28

十四者、此三千大千世界百億日月。
○現在世間，諸法王子，有六十二，恒河沙數。 ^192c30

○修法垂範，教化眾生，隨順眾生，方便智慧，各各不同。
commentary::  ^192c32

初顯依報之廣。此指娑婆三千大千等，
統言一佛化境，百億日月所照處也。 ^192c36

○現住下。顯眾聖之多。
揀過去，異未來，故云現住世間。
越三賢，超十聖，故云諸法王子六十二恒沙。
實由菩薩現量所見，非假設之數也。 ^192c38

○修法下。顯化德各異。
修法者，自修有法。
垂範者，垂儀作範。
教化眾生者，成己所以成物，自利便足利他故也。
隨順眾生，謂於三千界內，各據一方，隨順一方之機，
由此所以涉世方便，說法智慧，各各不同，如下文所說二十五聖各當其根之類。 ^192c44

二、述由明等。
orig::  ^193a6

由我所得圓通本根發妙耳門，然後身心微妙含容周徧法界，
能令眾生持我名號，與彼共持六十二恒河沙諸法王子，二人福德正等無異。
commentary::  ^193a8

圓通本根者，有二義：一謂諸圓通中，獨為娑婆本根。
以後云：此方真教體，清淨在音聞。
故此約正對以明本義。
二謂觀音所得，仍為圓通本根。
以後云：此是微塵佛，一路涅槃門。
故此約攝餘以明本義。
又圓通本根句，惟是虗標，下乃出其名體。
發妙耳門者，謂開發耳門聞性，以成真三昧也。
然耳門三昧，獨稱為妙者，以其具含容周徧義故。
此門一發，攝餘門而同己微妙，亦同己容徧。
故能令持己一名，與彼共持眾多名號，
福德正等，無有別異。
是知圓根與不圓根，固日劫相倍也。 ^193a14

三、釋疑防問。
orig::  ^193a32

世尊！我一名號與彼眾多名號無異。
○由我修習，得真圓通。
commentary::  ^193a34

初、釋疑。我一名號，與彼眾多名號無異。 ^193a38

○由我下。防問。〔問云：一名唯顯一德，多名應顯多德。
一多逈殊，何言無異？
防云：〕由我修習，得真圓通。
然觀音圓通，獨稱為真者，以具圓通常三真實故。
反顯六十二恒沙王子，隨順眾生，方便智慧，各各不同。
其所得圓通，唯似圓非真圓，似通非真通耳。
依數別明竟。 ^193a40

三，結力顯益。
orig::  ^193b2

是名十四。施無畏力，福備眾生。
commentary::  ^193b4

準前標數文云：令諸眾生於我身心獲十四種無畏功德。
蓋菩薩身心為能施，十四無畏為所施。
今云是名等者，謂如上所說，是名菩薩以自身心於十四種苦難眾生施無畏力也。
此是結力。福備句，顯益。
福，護也。備，全也。眾生者，即指八難、三毒、二求及持名人也。
八難眾生現遭極苦，畏其性命不保，菩薩則福護而全其性命；
三毒眾生現起深惑，畏其善根當失，菩薩則福護而全其善根；
二求眾生現缺子女，畏其後嗣將絕，菩薩則福護而全其後嗣；
持名眾生現持名號，畏其福德無多，菩薩則福護而全其福德。
是皆有以福之、有以備之，則菩薩之利益普矣。
依下合而成十四無畏竟。 ^193b6

三、兼二勝而成四不思議。
二。 ^193b30

一、牒由標數。二、依數別明。 ^193b36

初。
orig::  ^193b38

世尊！我又獲是圓通修證無上道故，又能善獲四不思議無作妙德。
commentary::  ^193b40

重牒所得，故曰又獲，謂又以獲得耳根圓通也。
上合下合，即是歷事造修，歷位取證，功圓行滿，
究竟成佛，故曰無上道也。
不惟能獲妙應及無畏力，故曰又能獲。
而言善者，上下兼合，慈悲雙運，一獲一切獲故。
四、不思議者，正脈云：以下所列德相，至妙不可思，至神不可議故。
無作妙德者，正脈云：揀非有為作意所成，乃任運自在成就。 ^193b44

二、依數別明四。 ^193c8

一、同體形呪不思議。
二、異體形咒不思議。
三、破慳感求不思議。
四、供佛利生不思議。 ^193c10

初二。 ^193c12

一、承體標用。二、略出用相。
初。
orig::  ^193c14

一者、由我初獲妙妙聞心，心精遺聞，見聞覺知不能分隔，
成一圓融清淨寶覺，故我能現眾多妙容，能說無邊祕密神呪。
commentary::  ^193c16

初獲妙妙聞心者，謂菩薩初修耳門三昧，
獲得能聞心性，超出餘門，為妙中之妙。
故此當解於動靜二結，所聞盡而能聞現也。
心精者，謂進解根覺空滅四結，聞心已復精真體故。
遺聞者，謂寂滅現前之時，遺彼根中無始虛妄聞性，永不現前也。
然妄聞既遺，妄見妄覺等亦隨聞而俱遺，故云見聞覺知不能分隔。
無分隔故，一真圓湛，故曰成一圓融清淨寶覺。
圓融者，緣起無礙，即隨緣義。
清淨者，湛然不動，即不變義。
不變隨緣故，如金與金器，故以寶覺稱之。
故之一字，雙承隨緣不變二義言之。
正以緣起相由一多無礙，故於一身能現眾多妙容。
正以清淨湛然真祕斯現，故於眾多妙容能說無邊祕密神呪。 ^193c22

二、略出用相。二。 ^193c46

一、現相表法，二、變容救護。
初。
orig::  ^193c48

其中或現一首、三首、五首、七首、九首、十一首，
如是乃至一百八首、千首、萬首、八萬四千爍迦羅首。 ^194a4

○二臂、四臂、六臂、八臂、十臂、十二臂、十四、
十六、十八、二十至二十四，如是乃至一百八臂、
千臂、萬臂、八萬四千母陀羅臂。 ^194a6

○二目、三目、四目、九目，如是乃至一百八目、
千目、萬目、八萬四千清淨寶目。
commentary::  ^194a12

初能現妙首其中者，即指眾多妙容之中多少不定，
故曰或現一首，乃是本數應不須現，慈威定慧不定故無妨說現，
二臂二目等準知。
又首則本數唯一，故從奇數而增。
展轉以至百八又展轉以至八萬四千者，為對煩惱塵勞數也。
爍迦羅此云堅固，刀傷斧斫無能壞故。
若作表法者，首是超出義，表自利行自利獨善，故初以奇數表之。
展轉以至百八又展轉以至八萬四千者，
表菩薩自能超出百八煩惱及八萬四千塵勞，自利行滿也。 ^194a16

○二臂下，能現妙臂，臂則本數是二，故從偶數而增。
數極百八，又極而至於八萬四千者，準首可知。
母陀羅，此云印，謂臂各有手，手各結印故。
若作表法者，手有護持義，表利他行，利他兼善，故初以偶數表之。
數極百八，又極而至於八萬四千者，表菩薩護持眾生，
令脫百八煩惱，及八萬四千塵勞，利他行圓也。 ^194a32

○二目下。能現妙目。
目之本數，有二有三，二如常人，三如摩醯首羅。
故從雙數單數而增，增至百八，又增而至於八萬四千者，為對三昧及法門數也。
清淨寶者，紺目清淨，如琉璃故。
若作表法者，目取照見義，表權實二智，
權智覺他，實智自覺，故以雙數及單數表之。
增至百八，又增而至於八萬四千者，表菩薩以權實二智，
自覺覺他，自他共證百八三昧，及八萬四千法門，覺行圓滿也。 ^194a46

二，變容救護。
orig::  ^194b14

或慈或威，或定或慧，救護眾生，得大自在。
commentary::  ^194b16

慈者，攝授義。謂應攝授者，即現慈容而攝授之，如對善人及正天等。
威者，折伏義。謂應折伏者，即現威容而折伏之，如對惡人及邪魔等。
定者，靜住之容，為對妄心馳散機故。
慧者，觀照之容，為對愚暗昏住機故。
變易不定故，各置或言。
又慈則首、臂、目三皆慈，說攝授祕密神呪，
攝授善人及正天等，令其增進。
威則首、臂、目三皆威，說折伏秘密神呪，
折伏惡人及邪魔等，令其遠離。
定則首、臂、目三皆定，說靜住秘密神呪，
對治妄心馳散眾生，令其攝念。
慧則首、臂、目三皆慧，說智照秘密神呪，
對治愚暗昏住眾生，令其觀心。
然既折攝，並示止觀雙形，無苦不救，無生不護，故云救護眾生。
滅惡成善，勢如游刃，故曰得大自在。
此等皆於一身中現，故名此為同體形呪。
大悲懺文云於一身心，現千手眼，照見法界，護持眾生是也。
同體形呪不思議竟。 ^194b18

二異體形，呪不思議。
orig::  ^194b48

二者、由我聞思脫出六塵，如聲度垣不能為礙，
故我妙能現一一形、誦一一呪，其形其呪能以無畏施諸眾生，
是故十方微塵國土皆名我為施無畏者。
commentary::  ^194c2

聞思者，六性舉二，以元是一體，單舉複舉，
皆各總攝，隨便俱得也。
脫出六塵者，謂反聞功極，六性圓湛，塵不能縛也。
聲謂音聲，喻聞性。
垣謂垣牆，喻六塵。
度謂度過，喻脫出。
言六性脫出六塵，而塵不能縛，如音聲度過垣牆，
而垣不能礙，法喻歷然可對。
故我妙能等者，正以塵不能縛，對緣斯現也。
現一一形者，對異機而現異形。
誦一一呪者，於異身而說異呪。
故名此為異體形呪。
或現身脫其苦惱，或說呪隨其願求，故云其形其呪，能以無畏施諸眾生。
無畏同前十四，但應分冥顯耳。
是故十方等者，因德立稱，稱徧十方。
塵國者，正見菩薩實德感孚，無遠弗屆，豈獨所謂聲名洋溢乎中國已也。 ^194c8

三、破慳感求不思議。
orig::  ^194c32

三者、由我脩習本妙圓通清淨本根，所遊世界皆令眾生捨身珍寶，
求我哀愍。
commentary::  ^194c34

本妙圓通，即指耳根圓通。
由來自具離淺圓之三義，故以本妙稱之。
然妙雖本具，但以六結未解，三執尚縛，不得清淨。
菩薩以脩習力，解於六結，越於三空，自成清淨本根矣。
本根既淨，則一切無著。
以此相感，故於凡所遊處，能令眾生以自身所佩珍寶而奉施之。
如普門品無盡意菩薩解頸珍珠瓔珞價值百千兩金而以與之，
即其證也。求我哀愍者，恐其不受，則施福不能成故。
如普門品觀音不受，無盡意重求，觀音仍復遲疑，
必待佛言當愍此無盡意等而乃受之，即其證也。
正脈云：眾生慳心最為難破，捨心最為難發，求心不可強致。
今所過即感眾生破慳捨施哀求，是誠不思議威神所使。
若究其深源，但由所習耳根清淨無著，便能相感如此。
據此，則觸事染著，守財慳悋，而怨人不我供者，亦應知所反矣。 ^194c38

四、供佛利生不思議。
orig::  ^195a18

四者、我得佛心證於究竟，能以珍寶種種供養十方如來，
旁及法界六道眾生，求妻得妻，求子得子，
求三昧得三昧，求長壽得長壽，如是乃至求大涅槃得大涅槃。
commentary::  ^195a20

以根性為因心，因即同果，故曰我得佛心。
緣結解成妙悟，悟即同證，故曰證於究竟。
既悟證等佛，則無德不備，無法可著，故能以珍寶等物，供養如來。
蓋以德備故能有，無著則能供，如普門品觀音受瓔，
分作二分，一奉釋迦，一奉多寶，即其證也。
旁及者非正供，乃以所作施福，迴向法界眾生，
令其有求皆遂，如普門品觀音受瓔供佛，
乃為愍諸四眾，及於人非人等，即其證也。
然法界六道，亦該四聖，統論所求，不出二種：
一者世間樂，二者出世樂。
今妻子之求，局在欲界，三昧長壽，通於色空，
以長壽不止人間壽考，而仙天長報，皆是三昧，
雖通出世，然既列於妻子長壽之間，且約世間三昧論之，
此屬世間之樂，如是乃至超略三乘權果，
一乘實果，亦可遂求，故曰求大涅槃，得大涅槃，此乃出世之樂。
且世樂有數，非可妄求，況出世無為，豈能遽得？
今以菩薩不思議力，能興廣大最勝供養，
并作廣大最勝迴向，遂令法界眾生，有求皆遂，
是知廟祀徧於寰區，禮念通乎上下，無足異矣。
正脈云：三十二應，法施也；十四無畏，無畏施也；
四不思議二施，兼財施也。
所謂檀含萬行者，信矣。
總上歷述二證竟。 ^195a28

三，結答圓通。
orig::  ^195b20

佛問圓通：我從耳門圓照三昧，緣心自在，
因入流相，得三摩提，成就菩提，斯為第一。 ^195b22

○世尊！彼佛如來歎我善得圓通法門，於大會中授記我為觀世音號。
由我觀聽十方圓明，故觀音名徧十方界。
commentary::  ^195b24

初、應問結答。佛問句，按定佛問。
我從下，正以結答。
動若邇遙，靜無邊際，聞性無遺，故云圓照。
依此圓照聞性以成正定，故曰三昧。
此乃出其定名。心字仍指聞性。
隔垣能聽，十方無礙，故曰自在。
緣此自在心性以為觀體，不逐外境，一味反聞，故曰入流。
因此入流之修以為觀行，依體立行，借行顯體，
行成體備，故曰得三摩提。
此乃明其脩相。設欲成就菩提，依此圓根較彼不圓之根日劫相倍，
故曰斯為第一。 ^195b30

○世尊下。引顯超勝。
彼佛即古觀音也。
因見我昔從聞思修入三摩地，故歎以善得圓通。
言善得者，以較之餘門，費力少而收功多故。
記以同名者，一顯師資道合，一顯所得真實。
必於大會者，一令海眾同證，一令同行效修。
此自利超勝也。觀聽圓明者，謂反觀聽性，
復真遺聞，十方圓照，一時明了也。
明不徒明，必能尋聲圓應。
由是十方眾生，咸知稱念。
故令觀音之名，徧十方界。
此利他超勝也。自利利他，一耳門而俱備。
所謂成就菩提，斯為第一者，信矣。
又二十四聖，雖各說第一，而云如己所證，知非通修之法。
今觀音直說第一，而不云如己所證者，顯是通修之法。
此不待文殊，已自寓揀別意耳。
總上眾說本因竟。 ^195b46

三、文殊揀選三。
一、如來先現瑞相。
二、敕令文殊揀選。
三、文殊奉旨說偈。 ^195c24

初三：
一、悟體含用相。二、乘悟起脩相。
三、行成果滿相。 ^195c26

初三：
一表根性體用，二表餘門體用，三表耳門易悟。 ^195c28

初。
orig::  ^195c30

爾時，世尊於師子座，從其五體同放寶光，遠灌十方微塵如來及法王子諸菩薩頂。
彼諸如來亦於五體同放寶光，從微塵方來灌佛頂，并灌會中諸大菩薩及阿羅漢。
commentary::  ^195c32

事論，則眾聖各說本因，華屋有門可入，
自佛他佛皆生歡喜，故各放五體之光，以示自慶。
互灌佛頂及眾頂者，既示自慶，又示慶他。
蓋以圓通之門既啟，則諸佛本懷可暢，
一切眾會可接，均可慶焉。
若作表法者，世尊本佛，表此界本根。
本根既啟，則修因趣果，安住無畏，故以師座表之。
不惟安住無畏，且五根并脫，故以五體同光表之。
遠灌佛頂者，表上與諸佛同一慈力。
及灌菩薩頂者，表下與眾生同一悲仰。
良以本根既啟，體必含用，所謂心佛及眾生，
是三無差別者，於此可見。
彼諸如來，乃他界之佛，表餘五根同具此性。
一根反元，五根并脫，故亦以五體同光表之。
來灌佛頂及眾頂者，亦表上合下合義也。
據此，則五根雖不及於耳門，猶遠勝乎塵識等諸圓通矣。 ^195c40

二、表餘門體用。
orig::  ^196a18

林木池沼，皆演法音。
交光相羅，如寶絲網。
commentary::  ^196a20

事論既生佛同慶，天地亦應呈祥，故使林木池沼皆演法而交光也。
若作表法者，林木池沼皆演法音，表塵識等皆具聖性。
既皆具聖性，則門門互通，故以交光相羅表之。
得此光者，可以嚴體攝生，故以如寶絲網表之。
蓋寶取莊嚴義，網取攝持義也。 ^196a22

三、表耳門易悟。
orig::  ^196a32

是諸大眾得未曾有，一切普獲金剛三昧。
commentary::  ^196a34

事論，則既見生佛同慶，又見天地呈祥，故皆得未曾有。
從此發心，永無退轉，故成金剛三昧。
若作表法者，大眾乃此會之眾，表本界之機。
本界之機，一聞耳根圓通，則機教相投，故以得未曾有表之。
既機教相投，則易得悟入，故以普獲金剛三昧表之。
前云金剛王寶覺，如幻三摩提，即密指耳根圓通。
是知能表、所表，俱稱金剛三昧。
但能表唯約發心不退，所表乃取斷障無礙，淺深異耳。
然此已上三科，表法勝劣，歷然可明。
知此義者，則無勞文殊更揀選矣。
悟體含用相竟。 ^196a36

二乘悟起脩相。
orig::  ^196b6

即時天雨百寶蓮華，青黃赤白間錯紛糅。
commentary::  ^196b8

事論則會眾受益，故致天雨寶華而作供養之具。
間錯紛糅者，謂青黃赤白相間錯落紛然雜糅，雖攢華簇錦未足方其美也。
若作表法者，既悟耳根圓通則性天湛朗，
依此脩因則萬用俱含、因果該徹，故以天雨寶蓮表之。
論行布則住行向地四位迢然，故以青黃赤白表之。
論圓融則一即一切、一切即一，故以間錯紛糅表之。
清涼云：萬行紛披比華開錦上。
亦斯義也。 ^196b10

三，行成果滿相。
orig::  ^196b24

十方虗空成七寶色，此娑婆界大地山河俱時不現，
唯見十方微塵國土合成一界，梵唄詠歌自然敷奏。
commentary::  ^196b26

事論，則四華在空，交映而成七寶之色。
如雨徧界，彌漫而隱山河之形。
故曰俱時不現。然山河既已不現，鐵圍無復突兀。
故惟見十方塵國，合成一界。
際斯瑞應，諸天慶讚。
故又聞梵唄詠歌，自然敷奏。
梵唄，謂梵音唄讚。
詠歌，謂吟詠歌唱也。
若作表法者，乘悟起修，則從真涉俗，故以虗空成色表之。
從真涉俗，則即俗即真，故以山河不現表之。
既真俗互融，則妙合中道，故以塵國合一表之。
住果攝生，法音普被，故以梵唄詠歌表之。
隨緣而應，任運而說，故以自然敷奏表之。
敷奏，謂敷宣節奏也。
合上科觀之，則修因證果之相，已先兆其瑞矣。
如來先現瑞相竟。 ^196b30

二、敕令文殊揀選二。
一、通論隨修，似不須揀。
二、別就本機，應須揀擇。 ^196c4

初。
orig::  ^196c6

於是如來告文殊師利法王子：汝今觀此二十五無學諸大菩薩及阿羅漢，
各說最初成道方便，皆言修習真實圓通，彼等修行實無優劣前後差別。
commentary::  ^196c8

現相表法，密示難明，應須顯說，故如來告文殊也。
佛不自說者，以歸元無二，無可揀擇，揀則成偏，
自教相違，以今經所說是圓教故。
必告文殊者，以方便多門，不揀則濫，揀則須智，
文殊獨檀，以諸經皆推文殊為大智故。
前雖麤聞，未及諦觀，故教以汝今觀此，
蓋必如聞而觀，乃悉其所證之實故。
二十五聖皆稱無學者，有二義：一、約遠本；
二、約本法。約遠本，則久證佛果，示居因門，
如觀音菩薩過去為正，法明如來是也。
約本法，則悟證齊佛，即同修證，以圓頓行人修即無修故也。
各說等者，謂各各自說最初入手成道方便，
如根、塵、識等，各據一門是也。
皆言等者，謂諸聖皆言自所修習為真圓通，如二十五聖各稱第一是也。
實無優劣者，有四義：一、方便多門，歸元無二，
如千逕九逵，咸會王城故；二、通論十方，
各隨方宜，如香積味塵，不瞬眼根等；三、
宿習不同，各選易入，如空生曠劫，心得無礙等；
四、惑習不同，各選對治，如火頭多淫，佛教觀火等。
是知對症即稱良藥，易入便屬妙門。
況夫根隨方利，攝化不專，一道聖性，平等究竟，寧有二致？
既無優劣，則在前修習，如富樓那從曠劫來，
辨才無礙等；在後脩習，如優波離隨佛踰城，
出家受戒等，亦復無有差別，故統言實無優劣及前後等。
據此，則二十五門似應無所揀矣。 ^196c14

二、別就本機應須揀擇。
orig::  ^197a10

我今欲令阿難開悟二十五行，誰當其根？
○兼我滅後，此界眾生入菩薩乘，求無上道，何方便門得易成就？
commentary::  ^197a12

初正為阿難欲令開悟，須選對機之門，故特命文殊決擇於二十五行之中誰當其根。
後文殊偈云堪以教阿難，正應此意。 ^197a18

○兼我下。兼為未來滅後根鈍，開悟猶難。
此界眾生耳根偏利，設不對根，縱有入菩薩乘求無上道者，
亦難究竟。故又命文殊決擇何方便門得易成就。
後文殊偈云：及末劫沈淪。
正應此意。敕令文殊擇選竟。 ^197a22

三、文殊奉旨說偈二： ^197a30

一、經家敘儀標說。
二、文殊詳演偈頌。
初。
orig::  ^197a32

文殊師利法王子奉佛慈旨，即從座起，
頂禮佛足，承佛威神，說偈對佛：
commentary::  ^197a34

旨，意也。佛敕揀選，意在開悟，阿難遐益滅後，故曰慈旨。
至尊有命，智臣宜承，故文殊遵奉而偈對也。
座起禮佛者，受命常儀。
承佛威神者，說仗佛加。
蓋以二十五聖，文殊齊肩者，衍有其人，
非仗如來威神，焉敢自行品量？
不以文對而以偈對者，貫華易持，令聞已而思修也。 ^197a38

二、文殊詳演偈頌三：
一、預開選端。二、通揀餘門。
三、獨取耳根。 ^197a48

初三：
一泛明從真起妄，二略示返妄歸真，三承明應須揀選。 ^197b2

初。
orig::  ^197b6

覺海性澄圓，圓澄覺元妙。
元明照生所，所立照性亡。
迷妄有虗空，依空立世界。
想澄成國土，知覺乃眾生。
commentary::  ^197b8

覺海二字，法喻雙彰。
如吳興云真覺之性，譬如大海是也。
澄圓、圓澄，義通法喻。
喻中謂海性澄清，圓現萬象。
法中謂覺性澄湛，圓含萬有。
但海之澄圓易見，覺之澄圓難知。
欲令即海明覺，故通以澄圓目之。
此即寂而照也。又海性雖圓現萬象，而澄清不改。
覺性雖圓含萬有，而澄湛不移。
故又以圓澄目之。
此即照而寂也。即照而寂，則覺性元妙，以妙即不變義故。
即寂而照，則覺性元明，以明即隨緣義故。
然既曰元妙元明，則一念不生，法爾具足。
若乃起心欲照，則是瞥起無明。
由此轉生業識，而成所有之相。
如前云覺非所明，因明立所是也。
所立等者，謂所相既已妄立，又復生汝妄能〔見分〕。
反將所欲照之性，益成晦昧。
故曰亡也。迷妄等者，謂所照之性既亡，則性覺真空。
迷於妄惑之中，舉體全成頑虗。
故曰有空。如前云晦昧為空是也。
依空等者，謂空見相對，堅執欲緣。
其奈空體，本不可緣。
由堅執故，遂於虗空之中，妄見有世界之相。
故曰立界。如前云空晦暗中，結暗為色是也。
想澄二句，乃別明依空立界之相。
言世界有二：一謂妄想澄凝，結成國土，名器世界。
二謂知覺運動，攬為眾生，名情世界。
又此雖情器具足，且約本識中細相言之。
不言麤相者，為示迷途未遠，見歸源之易故。 ^197b12

二、略示返妄歸真。
orig::  ^197c8

空生大覺中，如海一漚發，有漏微塵國，皆依空所生。
漚滅空本無，況復諸三有？
commentary::  ^197c10

上云迷妄有虗空，則虗空生於覺心中也。
然人皆知虗空為大，而不知覺心更大。
若以虗空與覺心較之，則虗空如漚，覺心如海。
故云如海一漚發。
又以海喻心，以漚喻空者，有二義。
一者海體唯一，漚乃有多。
喻心唯一體，空有多方。
仍復以一漚喻一界之空，為最小也。
二者海體常住，漚相起滅。
喻覺心絕待，虗空待成。
仍復以一漚喻一界之空，為至妄也。
有漏二字，即前之情世界。
微塵國，即前之器世界。
前云依空立界，此云皆依空生。
蓋是重牒前意，以顯其較之虗空，益最小而益至妄故。
然虗空既如一漚，因漚之易滅，便知空之本無。
空且本無，況復三有情器，又在虗空之中，豈真有哉。
知此意者，則情器雙超，空色俱盡，真歸元之要訣也。 ^197c14

三、承明應須揀選。
orig::  ^197c40

歸元性無二，方便有多門。
○聖性無不通，順逆皆方便。
初心入三昧，遲速不同倫。
commentary::  ^197c42

初二句明對根須選。
言果能如上頓悟，當下歸元，則覺性本無二致。
但眾生根器不齊，而對機方便，乃有許多門路，誠不可以不選也。 ^197c46

○聖性下。明難易須選。
言成聖之性無法不通，或以六根順性而脩，
或以塵識逆性而修，俱為方便。
但初心欲入三昧，有遲待多劫，有速經少時，
難易自不同倫，又不可以不選也。
通上預開選端竟。 ^198a2

二、通揀。餘門四：
一揀六塵，二揀五根，三揀六識，四揀七大。 ^198a12

初六：
一揀沙陀色塵，二揀陳那聲塵，三揀香嚴香塵，
四揀藥王味塵，五揀#CB02494;陀觸塵，六揀迦葉法塵。 ^198a14

初。
orig::  ^198a18

色想結成塵，精了不能徹。
如何不明徹，於是獲圓通。
commentary::  ^198a20

色想結成塵者，言唯色不能成塵，必因識想堅執，
交相結縛，而有染蔽之義，乃成塵故。
既已成塵，則染蔽本根，於彼精真了然之性，
不能明徹，其猶久客他鄉，雖還家有路，而不知也。
如何等者，言圓通唯明徹可入，如何以不明徹之色塵，
而能於是獲得圓通，是固不待辨而知其難矣。 ^198a22

二，揀陳那聲塵。
orig::  ^198a34

音聲雜語言，但伊名句味，一非含一切，云何獲圓通？
commentary::  ^198a36

音聲二字，離釋則屈曲為音，徑直為聲。
合論則音聲者，謂具音之聲，唯取屈曲義故。
雜語言者，謂依彼具音之聲，雜出而成眾多語言也。
伊猶彼也。但伊二句，應作一氣讀之。
謂但彼名句義味，詮顯各別。
一名不能含於多名，乃至一味不能含於多味。
是固知聲塵之不圓耳。
此中曰名曰句曰味者，名詮自性，如云火唯是燒性。
句詮差別，如云艾火非炭火等。
此二皆為能詮。味即是義，乃為所詮。
能詮中不言文者，以彼但是名句聯合，非別有體故。
所詮中不言理者，以彼但是悟後方知，非方便故。
又理能徧含，兼之則揀義不成，故但言名句味也。
末句言既非徧含，則違圓通。
云何以是能獲，蓋反言以揀之。 ^198a38

三、揀香嚴香塵。
orig::  ^198b14

香以合中知，離則元無有，不恒其所覺，云何獲圓通？
commentary::  ^198b16

香以合中知者，謂香塵必待合於鼻中，方能知故。
離則元無有者，謂不合於鼻，則香相元無所有，是香塵固不恒矣。
不恒其所覺者，謂香既或有或無，不得常恒，
則根中覺性，亦不能恒現也。
不言齅而言覺者，以元是一體，可互說故。
又鼻舌身三，皆合中知，俱得言覺，故末句言圓通以覺性為體。
若以香觀，則覺且無恒，云何依之而能獲耶？ ^198b18

四，揀藥王味塵。
orig::  ^198b32

味性非本然，要以味時有，其覺不恒一，云何獲圓通？
commentary::  ^198b34

味性非本然者，謂味塵體性非本然自有也。
要以味時有者，謂既非本然，要必待味合之時方能有，
故味合方有，不合則無，是味塵先且不恒一矣。
末二句言味既不能恒一，況根中覺性自然不能恒常一，
如云何依之而獲圓通，固知其不能耳。 ^198b36

五，揀#CB02494;陀觸塵。
orig::  ^198b46

觸以所觸明，無所不明觸，合離性非定，云何獲圓通？
commentary::  ^198b48

首句上觸字指觸塵，即冷煖澁滑違順等相。
下觸字指色塵，謂身根所觸著之物色。
意言冷煖澁滑違順等相，必以身根所觸著之物色，乃得發明顯現。
次句言設無所觸，則不能發明觸塵之相，故與上之二塵同為合中知也。
末二句言初心貴專，今觸塵既合時方有，
離時便無，其體性尚非一定，云何依之而能獲圓通。 ^198c2

六，揀迦葉法塵。
orig::  ^198c14

法稱為內塵，憑塵必有所，能所非徧涉，云何獲圓通？
commentary::  ^198c16

正脈云：法塵非外五塵之實質，乃五塵落謝影子，
唯意所緣，屬獨影境，故稱內塵。
憑塵下。不依正脈義釋。
正脈以起意緣時，但專一境，名為憑塵有所。
今謂憑塵者，既屬內塵，必憑外塵落謝也。
既憑外塵落謝，必有所落謝之影，方稱內塵。
是則外塵為能謝，內塵為所謝。
但外塵有五，落謝必有先後；內塵亦五，影子非無甲乙。
如是則能謝、所謝，二皆五相歷然，非能互徧互涉。
然塵且不圓，云何能獲得圓通？
宜在所揀矣。揀六塵竟。 ^198c18

二、揀五根五。 ^198c34

一揀那律眼根，二揀周利鼻根，三揀憍梵舌根，
四揀畢陵身根，五揀空生意根。 ^198c36

初。
orig::  ^198c38

見性雖洞然，明前不明後。
四維虧一半，云何獲圓通。
commentary::  ^198c40

首句縱許洞然，謂縱許其照境分明，洞然不混也。
次二句奪其有虧，準前云前方全明，是總約正前方及前兩隅而言，
後方全暗，是總約正後方及後兩隅而言，觀其全字可知。
今云明前，乃唯約正前方言，不明後，亦唯約正後方言，以皆無全字故。
四維乃是四隅，前方二隅能明，後方二隅不明，故云虧一半也。
不言左右旁觀者，偈略難收，可以口會，
如云既明前不能明後，而四維又虧一半，
縱使左右旁觀，統論功德，亦唯三分之二，
既闕一分，即不圓通，故以云何句揀之。 ^198c42

二、揀周利鼻根。
orig::  ^199a12

鼻息出入通，現前無交氣，支離匪涉入，云何獲圓通？
commentary::  ^199a14

鼻息者，鼻中氣息。
出入通者，謂出而送舊，則通於外，入而齅新，
則通於內，如前云有出有入是也。
然出屬過去，入屬未來，出入少停之時，名曰現前。
無交氣者，無有交接之氣，既無交接之氣，
則無功德，如前云而缺中交是也。
據此，則三分論功，缺於一分，已失圓義，
況夫出入支分現前，斷離三際，不相涉入，
又失通義，云何以是而獲圓通？
明知其不易耳。 ^199a16

三、揀憍梵舌根。
orig::  ^199a30

舌非入無端，因味生覺了。
味亡了無有，云何獲圓通。
commentary::  ^199a32

首句言舌非入味，無有端由生覺。
次句言必因味塵，方生覺了之性。
三句言味若亡時，了性依然無有。
此即同前覺不恒一，故亦以云何句揀之。 ^199a34

四，揀畢陵身根。
orig::  ^199a42

身與所觸同，各非圓覺觀，涯量不冥會，云何獲圓通？
commentary::  ^199a44

所觸，即指觸塵。前云觸以所觸，明無所不明觸。
今身根亦然，故云與所觸同。
謂身之覺性，亦因所觸物色，發明顯現。
設無所觸，不得發明。
文殊妙辨，省詞取例為言也。
次句各字，通指能例所例，直揀其不是圓通覺觀
〔初心起修名覺，後心相應名觀〕，故云非也。
涯量句，出塵揀意。
謂此身之與觸，合有離無，其性不定。
與彼圓通妙體，涯際分量，不得冥合契會，理在可揀故。
末句結揀，可知。 ^199a46

五，揀空生意根。
orig::  ^199b12

知根雜亂思，湛了終無見，想念不可脫，云何獲圓通？
commentary::  ^199b14

知根，謂能知之根，即意根也。
意根即是末那，恒審思量，與彼意識亂思，
麤心難辨，故云雜也。
湛了終無見者，謂依之修習，欲求澄湛明了，
終不可見，如是則妄想念慮尚不可脫，云何能獲圓通？
是不可以不揀也。
揀五根竟。 ^199b16

三、揀六識六。
一揀舍利眼識，二揀普賢耳識，三揀孫陀鼻識，
四揀富那舌識，五揀波離身識，六揀目連意識。 ^199b24

初。
orig::  ^199b28

識見雜三和，詰本稱非相。
自體先無定，云何獲圓通？
commentary::  ^199b30

識見者，眼識緣境隨念麤略，無多緣慮略同根性，緣境故無妨說見。
雜三和者，謂內依根及根性，外托色塵內外交雜，三緣和合而得生故。
詰本者，於三緣中窮詰其本也。
窮詰其本三處都無：一者不從根生，唯根無塵不自生故；
二者不從色生，色塵無知非識因故；三者不從性生，性澄識動不相類故。
既三處叵得，則虗妄無實，故稱非相。
自體即識之自體，緣合似有詰本實無，
是先且無有定實，依之修習終無實果故。
末句以云何揀之？ ^199b32

二、揀普賢耳識。
orig::  ^199c2

心聞洞十方，生於大因力。
初心不能入，云何獲圓通。
commentary::  ^199c4

首句謂識心稱性，同性圓聞，故能洞徹十方，自在無礙。
生於大因力者，謂由菩薩多劫修習廣大願行所感生故。
修習此等法門，須是深位菩薩初心淺修，
攀仰不及，故不能入。
末句結揀，可知。 ^199c6

三，揀孫陀鼻識。
orig::  ^199c14

鼻想本權機，只令攝心住，住成心所住，云何獲圓通？
commentary::  ^199c16

鼻想者，如觀鼻端白，引起鼻識，自想鼻中氣也。
本權機者，謂原佛教觀，本為對治難陀散心，
權設機用，非鼻識本有機用故。
次二句言所謂權機者，只為攝其散心，令住一境。
若果住一境，而一境便成心所住處，是心有定在矣。
末句言心有定在，則不圓通，云何能獲也。 ^199c18

四，揀富那舌識。
orig::  ^199c28

說法弄音文，開悟先成者，名句非無漏，云何獲圓通？
commentary::  ^199c30

前二句言舌識說法，唯是撥弄音聲及於文字，不合得大開悟。
而富樓那所以得大開悟成阿羅漢者，
乃是先劫久成辨才，獨擅說法，適今時節已至，
因緣會遇，故能爾耳。
後二句言初心若依說法，而所說之法惟是名句，
尚屬有為不相應行，非是無為無漏之法，
有乖圓通，云何能獲？ ^199c32

五，揀波離身識。
orig::  ^199c44

持犯但束身，非身無所束。
元非徧一切，云何獲圓通。
commentary::  ^199c46

持犯者，謂身識不起殺、盜、淫事，執持犯戒之罪，不令犯故。
初心依此，但能約束其身，不過執身不動。
設若非身所攝，如妄言、綺語、惡口、兩舌等，則識無所從束。
是知身識執持，尚不徧於口、意二業，況夫菩薩清淨律儀，
乃至三千威儀、八萬細行、一切法門，自然不徧。
故云元非，謂本來非徧也。
不徧，則不圓。故承此以云何句揀之。 ^199c48

六，揀目連意識。
orig::  ^200a20

神通本宿因，何關法分別？
念緣非離物，云何獲圓通？
commentary::  ^200a22

首句言目連神通，雖由旋識復湛，心光發宣，
而究其深本，乃宿因久修，觀其初遇佛時，
鬚#CB00993;自落，袈裟著身，足知其有由來矣。
次句言既由宿因，與彼現前法塵上所起分別意識，
了不相干，故云何關法分別也。
念緣句言法上分別，乃屬妄念攀緣，雖依法塵，
實託外物，若離外物，則法且不有，何況於識，故云非離物也。
末句言既不離物，則被物所局，云何能獲圓通。
揀六識竟。 ^200a24

四揀七大七。
一揀持地地大，二揀月光水大，三揀烏芻火大，
四揀琉璃風大，五揀空藏空大，六揀彌勒識大，七揀勢至根大。 ^200a38

初。
orig::  ^200a44

若以地性觀，堅礙非通達，有為非聖性，云何獲圓通？
commentary::  ^200a46

若以地性而觀，則地性堅礙，非初心便能通達，
是必久修乃通，此揀體析觀也。
若以平地為功，則平地有為，非順聖性，
是必平心乃順，此揀平地行也。
據此則觀行俱失圓義，云何能獲圓通？ ^200a48

二、揀月光水大。
orig::  ^200b8

若以水性觀，想念非真實，如如非覺觀，云何獲圓通？
commentary::  ^200b10

若以水性觀者，如月光童子，初觀身中水性無奪，次觀與香水海等無差別。
如是皆由想念成境，及乎出定，唯身無水，足知其非是真實。
若必欲契會如如之理，須待證水合空，
得無生忍，非初心覺觀可能。
蓋以如如之理，離念不動，一有覺觀，動相現而如如隱矣。
末句揀意可知。 ^200b12

三、揀烏芻火大。
orig::  ^200b22

若以火性觀，厭有非真離，非初心方便，云何獲圓通？
commentary::  ^200b24

若以火性而觀，如烏芻瑟摩者，乃因厭欲而見有火相。
設無厭欲之心，則火相便無。
是知觀火之法，但為多淫者一時對治，非真能離欲也。
然初心不盡多淫之機，豈必藉此以為方便。
縱使藉此初心，亦非真離，云何能獲圓道，信知其不易耳。 ^200b26

四揀琉璃風大。
orig::  ^200b36

若以風性觀，動寂非無對，對非無上覺，云何獲圓通？
commentary::  ^200b38

若以風性觀如琉璃光者，初觀諸動無二、
等無差別，次觀來無所從、去無所至，乃由動入寂也。
由動入寂相待成觀，故非無對。
既非無對，自是有對之法能所角立，豈稱無上覺體？
自應非是。既非覺體，因果不類，以圓通即覺體故。
云何句准上？ ^200b40

五，揀空藏空大。
orig::  ^200c2

若以空性觀，昏鈍先非覺，無覺異菩提，云何獲圓通？
commentary::  ^200c4

以空性觀者，如虗空藏，諦觀四大無依，
妄想生滅，虗空無二等也。
然虗空以昏冥鈍頑為相，自體先且非覺，非覺即是無覺。
既無覺知，即異菩提。
以梵語菩提，此云覺道故。
既異菩提，則圓通難入，故揀其云何能獲。 ^200c6

六，揀彌勒識大。
orig::  ^200c14

若以識性觀，觀識非常住，存心乃虗妄，云何獲圓通？
commentary::  ^200c16

若以識性觀者，如彌勒菩薩諦觀十方唯識，以識性為因心也。
但所觀之識，生滅不停，是自體先非常住，
而存心觀之，其猶蒸砂作飯，乃屬虗妄，故揀以云何獲也。 ^200c18

七，揀勢至根大。
orig::  ^200c24

諸行是無常，念性元生滅。
因果今殊感，云何獲圓通。
commentary::  ^200c26

凡有動作，皆屬行陰，故曰諸行。
一涉遷流，即非常住，故曰無常。
而念性亦屬行陰，遷流同為無常，故云元生滅也。
以此為因，生方見佛，未為不可。
若欲現證圓通，成常住果，則能感所感，
性自懸殊，故末句揀之也。 ^200c28

。 ^200c36

。 ^200c38

通揀餘門竟。 ^200c42

三。獨取耳根。四。
一正對方宜，二不勞資藉，三可常修學，四最便初心。 ^200c44

初三：
一、對方定宜。二、歎人顯法。
三、斥迷教修。 ^200c46

初。
orig::  ^200c48

我今白世尊，佛出娑婆界，此方真教體，
清淨在音聞，欲取三摩提，實以聞中入。
commentary::  ^201a2

既揀餘門，宜定本根，故重以啟白世尊。
欲定本根，須對方宜，故先言佛出娑婆。
準維摩經，或有佛土以佛光明而作佛事，
或有佛土以佛菩提樹而作佛事，乃至或以圓林臺觀，
或以虗空影嚮，或以音聲語言，或以寂無言說，
各隨方宜，教體不同。
今就娑婆言之，故云此方教體。
而言真者，以是三根普被，合界咸宜，揀彼偏對一機，不名為真故。
清淨在音聞者，三真實中，一有不備，則非清淨。
以有礙有局，則濁而不清。
有生有滅，則染而非淨故。
據此，則音聞二字，乃取對音之聞。
以惟音無聞，非真教體。
故前陳那聲塵，已在所揀。
欲取三摩，指初心習定之人。
實以聞入者，確指耳門，獨為娑婆本根。
捨此，則三摩難成故。
對方定宜竟。 ^201a6

二、歎人顯法二：
一歎人殊勝，二顯法真實。 ^201a38

初。
orig::  ^201a40

離苦得解脫，良哉觀世音。
○於恒沙劫中，入微塵佛國，得大自在力，無畏施眾生。
妙音觀世音，梵音海潮音，救世悉安寧，出世獲常住。
commentary::  ^201a42

初、自利圓滿。解六結，越三空，二死不繫，故曰離苦。
超世間，并出世，一切無礙，故云得解。
良有二義：一、誠也，乃指實之詞。
如云離苦得脫，誠哉不虗者，唯觀世音耳。
二、善也，乃讚美之語。
如云善哉觀音，其自利已若此矣。 ^201a48

○於恒下，利他殊勝。
正脈云：劫數恒沙，則時為極長，顯常也。
國數微塵，則處為極廣，顯徧也。
得大自在，義攝三十二應及第一不思議德。
以三十二應後，有無作妙力自在成就之語。
第一不思議後，有救護眾生得大自在之言。
無畏施生，義攝十四無畏及第二不思議德。
以十四無畏後，有施無畏力福備眾生之語。
第二不思議後，有能以無畏施諸眾生之言。
妙音二句，乃足上三十二應及前二不思議中說法說呪之音。
以上言入微塵國，似有現身現形之義，却無說法說呪之音。
今乃補足，以顯身說。
並示妙音者，同體形呪，一音而含眾妙。
觀世音者，異體形呪，觀世而現殊說。
三十二應，破他障而現梵音。
應說即說，不失時而稱海潮。
十四無畏，惟是冥應，故不配音也。
準普門品，更有勝世間音，乃總上四音，顯世音莫及。
今舉別略總耳。救世二句，義攝後二不思議德。
以世人慳貪積聚，患得患失，妻子長壽，
所求不遂，皆致不安。
而第三不思議中，破慳感求。
第四不思議中，有求皆遂，則救世悉安寧。
至云求大涅槃，得大涅槃，則出世獲常住也。
此皆觀音自陳中意。
文殊錯落言之，欲令求圓通者，仰慕其人而法之也。
歎人殊勝竟。 ^201b8

二、顯法真實三。
一圓真實。二通真寶。
三常真實。 ^201c2

初。
orig::  ^201c4

我今啟如來，如觀音所說。
譬如人靜居，十方俱擊鼓，十處一時聞，此則圓真實。
commentary::  ^201c6

我者，文殊自謂。啟如來者，欲顯真實求佛作證故。
次句言欲求真實本根，誠如觀音所說。
是文殊先以總許，非指下偈。
以下偈所說，非觀音自陳中意故。
譬如一偈，乃文殊取前耳根功德中，如耳周聽十方無遺之義，
以顯圓真實義也。
權借聞鼓一事，以例聞一切聲故。
云譬如靜居者，揀非閙時。
以閙時聞雖常圓，不自覺故。
正脈云：十方俱擊鼓者，一時同擊也。
十處一時聞者，聞無先後也。
末句乃就此以尅定其為圓，且是真圓實圓，非虗妄說圓者可比擬故。 ^201c10

二，通真實。
orig::  ^201c28

目非觀障外，口鼻亦復然，身以合方知，心念紛無緒。 ^201c30

○隔垣聽音嚮，遐邇俱可聞。
五根所不齊，是則通真實。
commentary::  ^201c32

初揀五根皆局。目指眼根，非觀障外者，
如隔窗紙不見外之物色，隔皮膚不見內之臟腑，是局而非通也。
口鼻亦然者，但例其局而非通，非例其不見障外故。
孤山謂口鼻二句語倒，若將下句為上，
其義方順，以三者俱是合中知故。
隔離不通，亦名為局。
又口字應是舌字，以舌在口中，用口代稱故。
心指意根，恒審思量，略同意識，故名為念，如前云知根雜亂思是也。
紛無緒者，被念所雜，唯覺生住異滅，紛然無有頭緒，如前云湛了終無見是也。
如是則想念尚不能脫，豈能通乎？ ^201c36

○隔垣下顯耳根獨通。
隔垣聽音嚮者，如中隔墻垣，聞環佩聲，是障不能局。
遐邇俱可聞者，如動若邇遙，靜無邊際，是離亦能通。
障不能局，則眼根莫比。
離亦能通，則三根莫配。
且靜無邊際不同，意根湛了無見，故五根所不齊也。
據此，則五根皆局，唯耳獨通，是通可謂真且實矣。 ^202a6

三，常真實。
orig::  ^202a18

音聲性動靜，聞中為有無，無聲號無聞，非實聞無性。
聲無既無滅，聲有亦非生，生滅二圓離，是則常真實。 ^202a20

○縱令在夢想，不為不思無。
○覺觀出思惟，身心不能及。
commentary::  ^202a24

初對聲顯常〔此取擊鐘驗常中義〕。
音聲性動靜者，如前羅睺擊鐘，正擊之時，則音聲性動。
擊久聲銷，則對動說靜。
是唯一聲性形顯，而有動靜相故。
聞中為有無者，謂動靜二相，於聞性湛然體中，循環代謝。
動則歷然有聲為有，靜則寂爾無聲為無。
世人顛倒，不知此義。
因於無聲之際，則號無聞。
殊不知無聲之時，更覺聞性無邊無際。
故曰非實聞無性也。
聲無二句，謂如上所說聲無之時，聞性既無有滅。
例知聲有之時，聞性亦非有生。
是知聞性湛然，以任聲有聲無，而自體了無生滅。
既了無生滅，是二相圓離。
揀非對斷說常，為虗為妄。
故曰常真實也。 ^202a28

○縱令下，就夢顯常。
〔此取引夢驗常中義。〕
言世人不知聞性常住，將謂夢想之境，
唯是獨頭意識所現，於彼外境，全無所思。
自應全無所聞，聞性應滅。
殊不知縱令在於夢想，於外境全無所思，
而此聞性，亦不為彼無思，即便滅無。
如前夢人，聞舂擣聲，惑為鐘鼓，自怪其鍾為木石嚮。
據此，則夢想之時，依然因聞有思。
所謂無思者，但是無境可聞，豈是聞有滅耶？ ^202a48

○末二句預防疑問。
言七大皆屬覺觀，如前云若以地性觀等可知。
既屬覺觀，乃出自意識思惟，全墮生滅，豈是真常？
至於身之覺性，心之知性，皆不及於夢中。
以真能覺知，即不成夢故。
眼等三根，例此可知，故不更言。
是則五根亦非真常明矣。
通論三種真實，略有三相可喻。
圓真實，如杲日當空，萬象俱照。
通真實，如無熱分流，四河徧利。
常真實，如太虗無形，三際莫壞。
由此故能三根普被，合界咸宜，而為真實教體。
歎人顯法竟。 ^202b14

三、斥迷教修
orig::  ^202b34

今此娑婆國，聲論得宣明。
○眾生迷本聞，循聲故流轉。
阿難縱強記，不免落邪思。 ^202b36

○豈非隨所淪，旋流獲無妄。
commentary::  ^202b38

初顯耳根偏利。承上既具三種真實，便可依修。
況今娑婆國中，凡有理事，皆以音聲言論而得傳宣發明，則耳根偏利可知。 ^202b42

○眾生下，斥迷聞循聲。
言既耳根偏利，一切眾生皆應從此悟入。
所以不爾者，皆由眾生自迷本有真聞，一味循聲流轉。
不唯眾生，即如阿難縱有強記，不免循聲流轉，落於邪思。
阿難且爾，他可知矣。 ^202b46

○末二句教亡所入流。
言眾生與阿難所以不能開悟者，豈非隨彼所緣塵相，
自成淪溺，想必是也。
既知必是，則應亡其所相，旋彼流轉之性，
還復真聞，便可以漸次增進，而獲真實無妄性矣。
正對方宜竟。 ^202c6

二、不勞資藉四。 ^202c14

一、誡聽出名，二、指過勸修，三、顯法要妙，
四、結示不資。 ^202c16

初。
orig::  ^202c18

阿難汝諦聽，我承佛威力，宣說金剛王，
如幻不思議，佛母真三昧。
commentary::  ^202c20

首句呼其名而誡之曰：汝今果欲旋流，應當諦聽我語。
次句下言旋流之法不易可說，汝果諦聽，
我當求佛加被，乘仗佛之威力為汝宣說，汝亦當生難遭想也。
所說旋流之法略具五名：一曰金剛三昧，
謂以此斷惑，無惑不斷故。
二曰王三昧，謂以此降魔，無魔不降故。
三曰如幻三昧，謂依此修行，修即無修故。
四曰不思議三昧，謂依此顯理，理絕言思故。
五曰佛母三昧，謂依此成佛，佛無不成故。
具此五義名真三昧，以不勞別有資藉故。 ^202c24

二、指過勸修。
orig::  ^202c42

汝聞微塵佛，一切秘密門。
○欲漏不先除，畜聞成過誤。 ^202c44

○將聞持佛佛，何不自聞聞？
commentary::  ^202c46

首二句出因法華經。
佛云：我與阿難同於空王佛所發心，我常勤精進，阿難常樂多聞。
據此，則阿難從空王已來所遇之佛數等微塵，
一一佛所皆以多聞之力護持法藏，故曰聞微塵佛一切秘密門也。
秘密有二義：一、別指深法，意顯深法尚聞，
況復淺者，顯無法不聞故；二、通該淺深，
意顯一聞異解，彼此不知，互成秘密故。 ^202c48

○次二句指過。先字宜作早字，言阿難位在初果，
方斷見漏，欲漏全在。
至究其所以，不能早除之故，只為一向畜積多聞，
循塵流轉，而為過誤。
是知不解旋流，不唯聞於世法，乃至聞於佛法，
不唯聞於佛法，乃至聞於秘密深法，皆為循塵流轉，總是畜聞成過誤也。 ^203a12

○末二句勸修。言既知畜聞成過，與其將耳聞以持諸佛佛法，
何不以耳聞以觀自己聞性，不幾猶為要妙乎。 ^203a22

三、顯法要妙三。
一、法說，二、喻明，三、結合。
初。
orig::  ^203a28

聞非自然生，因聲有名字。
旋聞與聲脫，能脫欲誰名。
一根既返源，六根成解脫。 ^203a30

○見聞如幻翳，三界若空華。
聞復翳根除，塵銷覺圓淨。
淨極光通達，寂照含虗空。 ^203a32

○却來觀世間，猶如夢中事。
摩登伽在夢，誰能留汝形。
commentary::  ^203a36

初一，解六脫〔此顯要義〕。
聞非二句，言元一精明，本無妄聞，而妄聞非自然生，
乃是因於聲之動靜，黏湛發聽，攬聲成根，
而有聞之名字，是動靜根之三結具矣。
旋聞二句，言若能旋觀聞性，自應亡其聲塵，故云與聲脫也。
聲塵既脫，動靜雙亡，而能脫之根性，不復名聞，故曰欲誰名也。
欲誰名其為聞，應無可者，是動靜根之三結解矣。
一根二句，言一根既已返本還源，覺性現前，
不復循塵結根，則六根俱成解脫。
如後云塵既不緣，根無所偶，反流全一，六用不行是也。 ^203a40

○見聞下。從體現用〔此顯妙義〕。
見聞四句，乃重明上意，以起下淨極光通之義。
言本一精明，起於虗妄見聞，如依淨目起於幻翳相似。
由於虗妄見聞，變起三界依正，如因幻翳變起空華相似。
今聞性既已，復還本源，六根俱脫，是幻翳之妄根除矣。
幻翳既除，空華不有，是三界之妄塵銷矣。
根除而性無偏局，塵銷而體無垢染。
故曰覺圓淨也。淨極二句，言雖覺得根除為圓，塵銷為淨。
但既有能覺所覺，還名為結。
是雖曰圓曰淨，而未至極圓極淨。
蓋必至覺所覺空，空所空滅，寂滅現前，乃為極淨。
淨極而光自通達，乃為極圓。
其猶雲開月現，光照萬方。
合前一根返源，六根解脫觀之，彼為要之至，此為妙之至也。
寂照句，言所謂光通達者，以此光乃即寂而照，稱性含虗。
圓通極致，盡於是矣。 ^203b10

○却來下，涉世無礙。
却，猶退也。言既得全體，復獲大用，則是已齊佛果。
若乃不欲取證，乘願涉世，是曰却來。
謂却退而來，涉世度生也。
已越三空，依三空而觀世，全有全空，故曰猶如夢事。
識此意者，則終日度生，不見有生可度矣。
摩登二句，乃激發阿難之語。
言汝當時若能如此觀世，則摩登伽女，居然為在夢中之人。
而先梵天呪，亦只是夢中之語。
夢中之人，不能交夢外之形。
夢中之語，不能牽夢外之心。
縱欲留汝之形，誰其能哉？
然往者不諫，來者可追。
自後其知，勉夫！ ^203b36

二、喻明。
orig::  ^203c8

如世巧幻師，幻作諸男女。
雖見諸根動，要以一機抽。
息機歸寂然，諸幻成無性。
commentary::  ^203c10

巧幻師喻真性，以真性有隨緣之用，如世幻師有工巧之術故。
男女喻賴耶，以賴耶乃真妄和合，如世男女有和合義故。
以是隨緣而成，故喻以幻作。
諸根喻賴耶見分，結六根而分為六性，
映六塵而名為六精，故以動義喻之。
一機指所幻男女，中有消息，喻賴耶真妄和合，中有動相。
動相纔起，見分俄興，如彼所幻男女，消息一抽，諸根俱動也。
息機喻旋聞返源，旋聞返源，賴耶不動，故以歸寂喻之。
既已息機歸寂，則所幻諸根，及所成幻事，
俱時銷歇，故曰諸幻無性。
此喻賴耶不動，見分斯寂，根除塵銷，覺體圓淨。
如前云見與見緣，并所想相，如虗空華，本無所有是也。 ^203c14

三，結合。
orig::  ^203c36

六根亦如是，元依一精明，分成六和合，
一處成休復，六用皆不成。
塵垢應念銷，成圓明淨妙，餘塵尚諸學，明極即如來。
commentary::  ^203c38

首句言六根中性，亦如幻人之諸根是也。
精明即是賴耶，依真而起，合上喻中男女，乃幻師所作故。
依此分為六性，和合根塵，故曰成六和合。
此六和合，由於賴耶一動，合喻中男女根動。
由於一機抽故，一處成休。
復者，旋聞返源，賴耶不動，合喻中所幻男女，息機歸寂然也。
賴耶不動，見分斯寂，故曰六用不成。
前云想相為塵，識情為垢。
今既六用不成，則想所依相不有。
想所依相不有，則識所依情安寄？
故曰塵垢應念銷也。
所依之相情既銷，能依之識想亦復不立，此正合喻中諸幻成無性耳。
後三句喻中無文，不必強合。
圓明淨妙，即是精明覺體。
前但以不受根局，名之為圓。
此復以不受塵蔽，名之曰明。
又前但以塵銷無染，名之為淨。
此復以識盡想空，名之曰妙。
麤相三結已解，細相三結未盡，故曰餘塵。
言餘有微細結相，如空中塵。
前疏所謂未至極圓極淨者，以此諸語詞言，
既有餘塵，還須崇尚於學，進解後三結也。
明極者，寂滅現前，淨極光通之義。
即如來者，雖非歷事，造修悟證，已齊佛果。
按法說中，此下更有涉世無礙之義，乃為激進阿難而發。
合中不出，勿煩強贅。
顯法要妙竟。 ^203c44

四、結示不資。
orig::  ^204a36

大眾及阿難，旋汝倒聞機，反聞聞自性，
性成無上道，圓通實如是。
commentary::  ^204a38

既示要妙，欲令修習，呼大眾及阿難以教之也。
遇聲便發曰聞機，一向循塵名為倒，旋猶轉也，
謂旋轉顛倒聞機，莫更循塵也。
反聞聞自性者，謂欲旋顛倒聞機，唯用反聞工夫，
以觀能聞自性，無勞別資異路，此修因不資也。
性成無上道者，謂聞性不發則已，一發則因該果海，
即就此性，可以成無上道，以性即是道，
無庸更資餘法，此證果不資也。
末句結示，言修因證果，所以二俱不資者，
以聞性既圓，且通二真實，力能如是，故不言常真實者，以力在下科也。
通上不勞資藉竟。 ^204a42

三、可常修學三。 ^204b12

一、明可常修，二、顯符佛敕，三、揀餘非是。
初。
orig::  ^204b14

此是微塵佛，一路涅槃門。
○過去諸如來，斯門已成就。
現在諸菩薩，今各入圓明。
未來修學人，當依如是法。 ^204b16

○我亦從中證，非唯觀世音。
commentary::  ^204b20

初二句總標。微塵佛者，通約三世諸佛。
因中皆依耳根修習，故曰一路；果中皆依耳根取證，
故曰一涅槃門，以一字雙通路與門故。 ^204b22

○過去下，別明。言過去如來已得成佛，是斯門已成就者。
現在菩薩雖未成佛，今依此各入圓明。
圓明者，淨極光通。
或現在取證，即現在佛。
或却來度生，亦未來佛。
未來學人如是修習，決定成佛，故當遵依。
然既三世通修，信知功由性常，所謂常真實力也。 ^204b26

○末二句，證信我亦從中句，是文殊引己作證。
非唯觀音者，顯觀音菩薩，又為從前之過來人也。
意言觀音與我，皆驗有成效。
況未來學人，豈不益當遵信。
又二句，語似倒置。
若易下為上，讀之則順。 ^204b36

二，顯符佛敕。
orig::  ^204b44

誠如佛世尊，詢我諸方便，以救諸末劫，
求出世間人，成就涅槃心。 ^204b46

○觀世音為最。
commentary::  ^204b48

初、按定佛敕。誠，猶果也。
據前佛勅揀選文云：我今欲令阿難開悟，二十五行誰當其根？
兼我滅後，此界眾生入菩薩乘，求無上道，何方便門得易成就？
然既曰二十五行誰當其根，又曰何方便門得易成就，
是令其於諸方便中揀取一門，為通常可修法也。
既曰兼我滅後，此界眾生，是欲以救諸末劫生死凡夫，令出離也。
既曰欲令阿難開悟，而阿難不無等類，
是欲以救諸求出世人，令進斷思惑也。
既曰入菩薩乘，求無上道，是欲以救諸二乘，
起成就涅槃心者，令回小向大也。
今文殊按定其意曰：若果如世尊詢問於我，
於諸方便中揀取一門，用以救諸末劫凡夫，
并阿難等之求出世人，及無學中之成就涅槃心者，是誠難矣。 ^204c2

○末句顯其允符，言既蒙佛勅，敢不留意。
我今詳觀於二十五聖之中，唯觀音耳根允符佛勅，獨為最善。 ^204c26

三、揀餘非是。
orig::  ^204c32

自餘諸方便，皆是佛威神，即事捨塵勞，
非是常修學，淺深同說法。
commentary::  ^204c34

自餘諸方便者，謂自觀音耳根之外，餘二十四聖所修諸方便門也。
皆是佛威即事等者，正脈云：謂佛以威德神力，
就其所遇之事而加被之，令其捨離諸塵勞也。
非是常修同說等者，謂通常可修之法，
任運修習，自能入圓，不須仗佛威神。
既仗佛威神，則非常修學矣。
淺深同說之法，一同而說，便足解縛，不須各即其事。
既各即其事，則非同說法矣。
若尅就諸門中明佛威即事者，佛威加被，
如那律失明，佛示樂見。
槃特闕誦，佛教調息等。
即事捨塵，如烏芻多淫，佛教觀火。
孫陀心散，佛教觀鼻等。
人不盡皆如此，故非通常可修。
且說此等法，亦唯對於淺修深位，則不相宜。
至如普賢大因，滿慈宿辨等，又惟宜於深修淺位，則不相當。
故非同一可說。反顯通常可修，淺深俱宜，唯一耳門。
捨此雜修，圓通難入。
圓根與不圓根，日劫相倍，可不辨哉。
可常修學竟。四最便初心。
orig::  ^204c38

頂禮如來藏，無漏不思議，願加被未來，於此門無惑。
方便易成就，堪以教阿難，及末劫沈淪，但以耳根修。
圓通超餘者，真實心如是。
commentary::  ^205a28

文殊揀選至此，一拜而起曰：頂禮如來藏，無漏不思議。
此二句即歸命三寶義也。
三寶有二釋：一約別相，二約自性。
約別相者，如來即佛，佛寶也。
藏謂藏心，法寶也。
無漏不思議，意指圓通諸聖，僧寶也。
言無漏者，據迹指在聲聞，於小乘中見思盡故。
言不思議者，據迹指在菩薩，神用莫測離言相故。
若依深本，菩薩亦皆無漏，帶果行因故。
聲聞亦不思議，內秘菩薩故。
約自性者，空如來藏彌滿清淨，自性佛也。
不空如來藏具恒沙德，自性法也。
空不空如來藏和合無諍，自性僧也。
清淨無染故無漏，性德交徹故難思。
即無漏而難思，即難思而無漏，故不可議。
是乃歸依自性三寶。
又各就其義而讚美之。
然別相，事也。自性，理也。
理事雙歸，方成感應。
願之一字，自述歸命意也。
加被未來者，事三寶，則留願住持，引生正信。
理三寶，則同體內熏，資發圓悟。
正信生，而隨相反聞，不惑無功。
圓悟發，而入理修道，不惑難成。
故云於此門無惑也。
方便易成就者，以具圓通常之三真實故。
阿難多聞，耳根偏利，故堪教。
此答如來欲令阿難開悟二十五行，誰當其根問也。
娑婆世界，聲論宣明，雖至末劫沈淪，亦唯耳門堪教。
此答滅後眾生，何方便門，得易成就問也。
但以句，顯其決定有功。
圓通句，教以勿惑餘門。
此斷疑也。良以耳根聞性，具三真實。
真實心力，固應如是。
此生信也。按阿難位在初果，沈淪尚未發心。
既唯此堪教，則最便初心明矣。
總結佛示一門深入竟。 ^205a34

三、會眾承示獲益四。
一相似解發，二圓悟根性，三乘悟盡思，四發心立行。 ^205b36

初。
orig::  ^205b38

於是阿難及諸大眾，身心了然得大開示，
觀佛菩提及大涅槃，猶如有人因事遠遊未得歸還，明了其家所歸道路。
commentary::  ^205b40

了然者，無罣礙義。
此近承揀選獲益。
言阿難大眾於文殊正揀選時，澄神諦聽，
思覺雙亡，形神俱化，故於身心了然無罣礙也。
得大開示，乃通承佛示一門深入義來。
始而分門定義，繼而驗證釋疑，又繼之而綰華巾示倫次，勅文殊選本根。
言盡理圓，故開示云大也。
自是觀佛菩提智果，涅槃斷果，修習有法，
入證有由，故取喻以發明之。
猶如有人喻阿難及眾最初一念未動時也。
一念未動，常住自性菩提，性淨涅槃，如守故鄉。
瞥而隨無明緣，背覺合塵，即同因事遠遊。
久在輪迴，不能反妄復真，即同未得歸還。
今者得大開示相似解發，雖未得入圓通，
已知解結次第，智斷二果，信知當成，故以明了其家所歸道路喻之。 ^205b46

二，圓悟根性。
orig::  ^205c22

普會大眾、天龍八部、有學二乘，及諸一切新發心菩薩，
其數凡有十恒河沙，皆得本心，遠離塵垢，得法眼淨。
commentary::  ^205c24

普會大眾句，總標多眾也。
天龍八部等，別明品類也。
天龍八部，應是利根凡夫。
有學二乘，應是不定初心。
發心菩薩，應是圓人初機。
此等現位雖淺，宿因實深，約皆惑輕智明，
較勝於阿難等者，數比恒沙，已云多矣。
況復至十，彼此不相妨礙。
不思議境，不獨為華嚴有耳，一聞便悟，故云皆得本心。
本心者，即六根門頭，圓湛不生滅性也。
既得此性，則逈脫根塵，靈光獨耀，故曰遠離塵垢，得法眼淨。
前云想相為塵，識情為垢，二俱遠離，法眼應時清明，即同此義。 ^205c30

三乘悟盡思。
orig::  ^205c48

性比丘尼聞說偈已，成阿羅漢。
commentary::  ^206a2

性是登伽，華言出家，名比丘尼也。
先以聞呪銷愛，得證三果。
此以聞偈開悟，乘悟頓斷殘思，故云成阿羅漢。
然既悟即兼證，較上猶勝一籌。
況佛前已許云，或得出纏，或蒙授記，則羅漢亦暫時階級耳。 ^206a4

四、發心立行。
orig::  ^206a12

無量眾生皆發無等等阿耨多羅三藐三菩提心。
commentary::  ^206a14

前云十恒河沙，尚可名狀，今云無量，則不可名狀，益顯其不思議矣。
等，階級也。言理既頓悟，乘悟併銷，不須更歷階級，故曰無等。
事須漸除，因次第盡，要必於無階級中而立階級，故曰無等等。
據此，乃是發從性起修，期證無上正等正覺之心性，
比丘尼又非其類，科名發心立行，實見乎此。
言無上者，即阿耨多羅之華。
言正等者，即三藐之華。
言正覺者，即三菩提之華。
言從古解釋，大同小異。
今以揀凡夫名正覺，以凡夫不覺，設或有覺，
亦多流於邪見，不得名正。
二揀乘名正等，以二乘雖能自覺，不能覺他，
無平等心，設學平等，亦墮偏空，不得名正。
揀菩薩名無上，以菩薩雖自覺覺他，俱得其正，
又皆分而未圓，不名無上，唯佛俱圓，故稱阿耨多羅。
總結選根直入一大科已竟。 ^206a16

二、道場加行。三。 ^206a44

一先教遠魔除習，二正示結壇行道，三兼彰秘密神力。 ^206a46

初二。
一、阿難代後啟請。
二、如來略示其法。
初。三： ^206b2

一、經家敘意。二、阿難自陳。
三、慮後代請。
初。
orig::  ^206b4

阿難整衣服，於大眾中合掌頂禮，心迹圓明，
悲欣交集，欲益未來諸眾生故，稽首白佛：
commentary::  ^206b6

整衣表敬，合掌秉心，頂禮欲請也。
心迹者，修心之迹，如六結三空，皆有踪迹可據，
故始終備悉，故曰圓明，即上云明了其家所歸道路義也。
得路未歸故悲，到家有望故欣，雖有望而未歸，
雖未歸而有望，且欣且悲，且悲且欣，故曰悲欣交集。
侍佛有年，幸聞深法，去聖時遙，難聆至教，
言念及此，興心兼濟，故云欲益未來諸眾生故。
由此所以稽首再拜，而啟白於佛也。 ^206b10

二、阿難自陳〔上云稽首白佛，此即所白之語〕。
orig::  ^206b24

大悲世尊！我今已悟成佛法門，是中修行得無疑惑。 ^206b26

○常聞如來說如是言：自未得度，先度人者，菩薩發心。
自覺已圓，能覺他者，如來應世。 ^206b28

○我雖未度，願度末劫一切眾生。
commentary::  ^206b30

初自陳無疑，欲救末劫，故稱大悲世尊相似。
解發便覺，與尋常不同，故云我今已悟成佛法門。
觀音既已詳陳，又經文殊揀選，是中修行漸次，
歷履可據，故曰得無疑惑。
經家所謂心迹圓明是也。 ^206b34

○常聞下，述聆素教。
欲學菩薩，須遵佛語，故自述素常所聞。
如是言，即指下之所說。
為度眾生，願在生死，故云自未得度。
已盡生界，方取菩提，故云先度人者。
不同果後興悲，故是菩薩發心。
以盲引盲，恐不相宜，故須自覺已圓。
到岸得舟，方堪濟溺，故云能覺他者。
此乃從體起用，故是如來應世。 ^206b40

○我雖下，願學菩薩。
佛果未能遽至，菩薩願以勉學，故云我雖未度，願度末劫等也。 ^206c4

三、慮後代請。
orig::  ^206c8

世尊！此諸眾生去佛漸遠，邪師說法如恒河沙，
欲攝其心入三摩地，云何令其安立道場遠諸魔事，於菩提心得無退屈？
commentary::  ^206c10

此諸眾生，即指末劫眾生。
去佛漸遠，則護念緣疎。
邪師說法，則惑亂緣親。
如恒河沙，則徧滿寰中，舉世受惑。
前云願度末劫者，慮在是耳。
然既魔強法弱，攝心誠難。
況復入三摩地，談何容易。
設有欲攝其心入三摩地者，必令安立道場，
遠諸魔事，方能於菩提心，得無退屈。
但不知云何能爾。
此阿難代請之深意也。
阿難代後啟請竟。 ^206c16

二、如來略示其法二： ^206c28

一、讚許欽承，二、正示其法。
初。
orig::  ^206c30

爾時，世尊於大眾中稱讚阿難：善哉，善哉！
○如汝所問，安立道場，救護眾生，末劫沈溺。
汝今諦聽，當為汝說。 ^206c32

○阿難大眾：唯然奉教。
commentary::  ^206c36

初、重讚善哉。正脈云：重讚者，一、善其發利他心，
得菩薩正行；二、善其請道場意，得利他法要也。 ^206c38

○如汝下，依問誡許，如汝所問等。
按定所問之意，救護沈溺，即是遠諸魔事。
良以魔強法弱，易入難出，如沈溺故。
汝今句誡，聽當為句，許說可知。 ^206c40

○唯然下會眾欽承，唯然者，應之速而無疑。
奉教者，遵之至而不逆，即欽承意也。 ^206c46

二、正示其法二。
一、教以持戒遠魔。
二、令其誦呪除習。 ^207a2

初三：
一、總引三學。二、別明持戒。
三、結示遠魔。 ^207a4

初。
orig::  ^207a6

佛告阿難：汝常聞我毗奈耶中，宣說修行三決定義，
所謂攝心為戒，因戒生定，因定發慧，是則名為三無漏學。
commentary::  ^207a8

毗奈耶，律藏通名，義詳懸示。
正詮戒學，兼詮定慧，故三學俱在毗奈耶說。
萬行雖多，三學攝盡，決定當依，不可有違。
兩乘俱說，故得常聞。
所謂者，指釋之詞，謂指下以釋上也。
攝心為戒，意揀小乘，以小乘但能執身，則名為戒。
故灌頂云：因戒生定者，心攝動少，漸向於定，
如風止息，波浪自停。
故經云：尸羅不清淨，三昧不現前。
因定發慧者，緣心盡極，寂照含空，如水澄湛，映現發光。
故經云：無礙清淨慧，皆依禪定生。
三者皆能盡漏，故稱三無漏學。 ^207a14

二、別明持戒。 ^207a32

四。
一、婬戒，二、殺戒，三、盜戒，四、妄戒。 ^207a34

初
四。 ^207a36

一、首陳持犯利害。
二、預辨魔佛教儀。
三、確定菩提成壞。
四、結判依違邪正。 ^207a38

初二。 ^207a40

一、斷淫必出生死。
二、不斷必落魔道。
初。
orig::  ^207a42

阿難！云何攝心我名為戒？
若諸世界六道眾生其心不淫，則不隨其生死相續。
commentary::  ^207a44

云何句，是預以總徵之語。
言戒有多目，略輕取重亦應攝四，今唯言戒故云總也。
當另為一科，以文少不便寄屬於此。
若諸下，乃別明本科中義。
世界者，三世十方。
六生者，二道〔善道有三，惡道有三〕男女。
其心不淫者，不惟執身不行，亦兼制心不起，如此則不隨。
生死者，以婬欲為生死本，故後文云欲愛乾枯根境不偶，
現前殘質不復續生，可證斯義。 ^207a48

二、不斷必落魔道。
orig::  ^207b14

汝修三昧，本出塵勞，婬心不除，塵不可出。
○縱有多智，禪定現前，如不斷淫，必落魔道。
上品魔王，中品魔民，下品魔女。 ^207b16

○彼等諸魔亦有徒眾，各各自謂成無上道。
commentary::  ^207b20

初明不出塵。汝修二句，言正當修三昧時，
理觀相應，內脫身心，外遺世界，塵勞無所由起，故云本出。
淫心二句，謂設若淫心不除，則是塵勞還在，
理觀稍虧，瞥爾便起，故不可出。
又淫欲為塵勞上首，上首既在，流類從生，豈能出乎？ ^207b24

○縱有下，預防謬辨。
多智者，或由來根利，或尋教而發。
定現者，或亡所境寂，或理觀相應。
此二皆為善境。設如不斷淫心，皆為魔業。
故上云縱有智定，此云必落魔道。
據此，則執性空而說欲無妨，恃能定而言淫無礙者，是反為智定所誤矣。
正脈云：上中下者，隨福厚薄，以為階降耳。
愚謂：魔王者，謂欲頂天主，禪智勝於淫心所感。
魔民者，魔王所屬，禪智與淫心正等所感。
魔女者，王民所御，淫心勝於禪智所感。 ^207b32

○彼等下。成慢不歸。
諸魔亦有徒眾者。
以世間愚迷，不辨邪正，傾心歸依，遵為師承。
如西域九十六種，此土異教旁門，皆魔徒也。
各各自謂等者。我慢成習，非果計果。
如受魔文云：其人亦不覺知魔著，自言謂得無上涅槃是也。
首陳持犯利害竟。 ^207c10

二、預辨魔佛教儀二：
一、魔教貪淫誤世。
二、佛教斷淫成定。 ^207c20

初。
orig::  ^207c22

我滅度後，末法之中多此魔民，熾盛世間，
廣行貪淫，為善知識，令諸眾生落愛見坑，失菩提路。
commentary::  ^207c24

我滅二句，顯去聖時遙，邪師說法如恒河沙，故云多此魔民。
此亦多緣生受其惑死為魔屬，如受魔文云命終之後必為魔民是也。
熾盛世間者，羣魔競起為害生民，如火熾然盛發，
舉世盡受其焚，故後想魔文云如是邪精魅其心腑，
近則九生多踰百世，令真修行總為魔眷。
廣行貪淫等者，謂魔師魔弟淫淫相傳，
反以廣行者為知識，故後想魔文云讚歎行淫不毀麤行，將諸猥媟以為傳法。
令諸眾生等者，以淫愛為諸愛中最，邪見是諸見之總，
而彼既以貪淫為教，則是令人落愛，且又以邪見為知識，
則是令人落見，沈溺其中不能自出，故喻之以坑，
如後云菩薩見欲如避火坑，佛目惡見同名見坑是也。
違遠圓通背涅槃城，故云失菩提路。 ^207c28

二、佛教斷淫成定。
orig::  ^208a6

汝教世人修三摩地，先斷心淫，是名如來先佛世尊第一決定清淨明誨。
commentary::  ^208a8

汝教世人者，是佛勅阿難於末世度生時，
教道世人依佛誨，違魔行也。
修三摩地必先斷淫者，以淫為定障故。
而言心淫者，以大乘不專制身，必心滅乃成真斷也。
是名句顯，依此乃名佛誨，若如前即屬魔行耳。
如來即指今佛，先佛世尊乃指過去，所謂今佛如是說，
過去先佛已如是說，尤見其可信也。
第一者，居四重之首。
決定清淨者，顯不可有犯。
明誨者，明明教誨。
佛既明明教誨，為佛弟子者可弗遵歟。
預辨魔佛教儀竟。 ^208a12

三、確定菩提成壞二。 ^208a28

一、不斷菩提必壞，二、斷婬菩提乃成。
初。
orig::  ^208a30

是故，阿難，若不斷淫脩禪定者，如蒸砂石欲其成飯，經百千劫只名熱砂。
何以故？此非飯本，砂石成故。 ^208a32

○汝以婬身，求佛妙果，縱得妙悟，皆是淫根。
根本成淫，輪轉三途，必不能出。
如來涅槃，何路修證。
commentary::  ^208a34

初取喻以顯。是故阿難者，承上佛教斷淫之故，呼當機再告之也。
若不斷婬等者，謂設若故違佛勅，不斷心淫，
縱修禪定，皆資魔業。
以喻言之，當自見其誤矣。
蒸砂欲其成飯，喻淫身求佛妙果。
經劫只名熱砂，喻妙悟總成魔業。
以魔業乃積淫所致，如熱砂乃蒸砂所成，故徵起可知。
釋中謂縱此熱砂，亦非飯本，以本來原是砂石所成，
喻魔業非是佛因，以是積淫所致故。 ^208a40

○汝以下，以法貼合。
汝以淫身等者，謂設汝不斷心淫，以淫身而求佛妙果。
如彼蒸砂，欲其成飯相似。
縱得妙悟等者，謂縱經多劫修習，得妙開悟，皆為魔業。
如彼經百千劫，只名熱砂相似。
不云魔業，而云淫根者，以魔能成就淫事，即是淫根故。
根本成淫等者，謂既是淫欲根本，自能展轉成淫。
由此惡業日積，必至輪轉三途，不能出離。
人身尚難可得，況欲脩證佛果。
故斥以如來涅槃，何路修證。
涅槃如如，理也。菩提如如，智也。
理既不證，智則不圓。
故科云：菩提壞耳。 ^208b6

二、斷淫菩提乃成。
orig::  ^208b26

必使淫機身心俱斷，斷性亦無，於佛菩提，斯可希冀。
commentary::  ^208b28

淫機者，欲念一萌時也。
當此之時，先以執身，令身不行，次以執心，
令心不起，故曰俱斷。
非此不能契果，故曰必使。
斷性亦無者，謂若有能斷及所斷性，猶是勉強遏捺，
執持稍虧，瞥爾便起，如石壓草，如繩縛賊，
非為真斷，故必至斷性亦無。
謂化多淫心，成智慧火，不須更用執持，
自然無犯，如草已枯，不壓而自不生，如賊改業，不縛而自不去也。
因戒生定，因定發慧，定慧均等，任運流入，
故云於佛菩提，斯可希冀。
然上科云涅槃，此科云菩提者，謂理智一如，互影說故。
確定菩提成壞竟。 ^208b30

四、結判依違邪正。
orig::  ^208c2

如我此說，名為佛說；不如此說，即波旬說。
commentary::  ^208c4

此科雖為結判之語，亦是指示阿難對辨魔佛之法。
如來意謂，汝前所謂末世眾生，去佛漸遠，
邪師說法，如恒河沙者，蓋恐邪說亂正，
魔佛難辨，故我上來已為汝等詳辯魔佛教儀。
將來末世眾生，設有如我此說，修三摩地，
先斷心淫等者，則名佛說，當急從之。
設若不如此說，廣行貪淫，為善知識等者，
即波旬說，宜深絕之。
波旬者，魔之異稱，此云殺者，謂惱亂正修，
傷法身，害慧命故。
此上淫戒竟。 ^208c6

二、殺戒四。
一首陳持利害。二預辨鬼佛教儀。 ^208c22

三、確定解脫得失。
四、結判依違邪正。
初二。
一、斷殺必出生死。
二、不斷必落神道。 ^208c24

初。
orig::  ^208c26

阿難！又諸世界六道眾生其心不殺，則不隨其生死相續。
commentary::  ^208c28

灌頂云：諸佛設化，慈悲為本；菩薩利人，救度為先。
豈可害物傷慈，殺生結怨？
故次戒殺生。其心不殺者，不自殺，不教他殺，并見殺隨喜亦離也。
又此亦是舉輕況重，以心且不殺，何況身臨殺事，自應永斷。
前云：汝負我命，我還汝債。
以是因緣，經百千劫，常在生死。
是知殺生一事，結怨連禍，足以招致生死，故不殺則不隨也。 ^208c32

二、不斷必落神道。
orig::  ^208c44

汝修三昧，本出塵勞，殺心不除，塵不可出。
○縱有多智禪定現前，如不斷殺，必落神道。
上品之人為大力鬼，中品則為飛行夜叉、
諸鬼帥等，下品當為地行羅剎。 ^208c46

○彼諸鬼神亦有徒眾，各各自謂成無上道。
commentary::  ^209a4

初明不出塵不除。
不出者，殺心屬貪，仍復兼瞋，亦塵勞本故。 ^209a6

○縱有下，預防謬辨。
神道血食，以殺業為墮緣。
神通福德，以禪智為生因。
今以禪智助殺，故必當墮落神道。
上品之人，禪智勝於殺業，神通既大，福德又勝，故為大力之鬼。
對下中品，應是天行藥叉，及諸鬼主，如嶽神琰魔之類。
中品之人，禪智與殺業正等，神通福德，
既次於上，故為飛行夜叉，諸鬼帥等。
飛行即是空行，鬼帥即是鬼主將佐，如山林城隍，及牛頭獄卒之類。
下品之人，禪智劣於殺業，神通既微，福德亦劣，故為地行羅剎。
如彼噉人精氣，食人血肉，及諸癘鬼、魘鬼、
魅鬼、魃鬼等，皆是也。 ^209a8

○彼諸下，成慢不歸。
神通惑人，殺生奉祀，貪求靈驗，傾心歸依。
故彼亦有徒眾，預知休咎，所言必應，不自忖量，
謬起佛慢，故云各各自謂成佛上道。
每見世之邪宗，自稱證果，恬不知懼，其亦鬼力使歟。
首陳持犯利害竟。 ^209a30

二、預辨鬼佛教儀二。
一、鬼教食肉無礙。
二、佛教斷殺成定。 ^209a40

初三：
一、正明鬼教。二、預防問難。
三、痛斥其非。 ^209a42

初。
orig::  ^209a44

我滅度後，末法之中，多此鬼神，熾盛世間，
自言食肉，得菩提路。
commentary::  ^209a46

佛滅法末，世衰道微時也。
世衰道微，人多索隱行怪，故鬼神熾盛。
或托廟祀顯靈，或附人身現異，如世之婬祀靈巫何？
莫非鬼神所作使也。
自言食肉者，令人殺生奉祀，以恣饕餮。
且言得菩提路，令人倣行墮鬼，以援黨與。
諺云：酒肉穿腸過，佛在心頭坐。
真鬼語也。 ^209b2

二、預問難。
orig::  ^209b12

阿難，我令比丘食五淨肉，此肉皆我神力化生，本無命根。 ^209b14

○汝婆羅門地多蒸濕。
加以砂石草菜不生。
我以大悲神力所加。
commentary::  ^209b16

初、防許食淨肉難。
淨肉者，除人、蛇、象、馬、驢、狗、獅、狐、猪、猴，餘者不見、
不聞、不疑，為我殺者，為三淨肉。
再加鳥殘自死，為五淨肉。
昔於權教許食防意，以令食淨肉者，由此非是真肉，
皆我神力化生，本無識、煖、息三連，持色心以為命根。
但如機關木人，殺且無礙，食之又何傷乎？ ^209b20

○汝婆下，防不化穀菜難。
灌頂云：西域五天，通稱婆羅門國。
以是劫初光音天下生之處，其人皆屬淨裔，故依之名國。
今言汝婆羅門，猶言你們婆羅門國也。
又汝者，除己之言。
謂佛是示生，非關淨裔。
若不揀除，恐生彼類慢故。
又如來之身，非雜食身，顯化肉獨為彼故。
蒸謂過炕，濕謂過潤。
其地亦有不爾，故但云多。
加以砂石者，謂不惟多蒸多濕，兼之多砂多石。
由此四緣，所以草菜不生防意。
以設化穀草及於菜蔬，反生疑怪，而不敢食，以反常故。
緣是佛以大悲憐愍，神力加持，隨其地之所出，而現化之。
預防問難竟。 ^209b32

三、痛斥其非
orig::  ^209c8

因大慈悲，假名為肉，汝得其味。
奈何如來滅度之後，食眾生肉，名為釋子。 ^209c10

○汝等當知，是食肉人，縱得心開似三摩地，
皆大羅剎報，終必沈生死苦海，非佛弟子。 ^209c12

○如是之人，相殺、相吞、相食未已，云何是人得出三界？
commentary::  ^209c16

初、承上痛斥。言據上所說，彼淨肉者，乃是因我慈悲化現，
本無命根，假名為肉，不過令汝婆羅門國暫得其味，
以濟饑饉，非常法也。
既非常法，但凡有糓菜處，即不可行，況復如來滅後，誰為現化？
奈之何如來滅度之後，乃竟有食眾生肉，
仍自名為釋子，服佛之服，壞佛之教，所謂師子身中蟲，還食師子肉者是也。 ^209c20

○汝等下，令知必墮教。
以汝等當知者，欲其將如來語，傳示末世，急為救正也。
言此食肉之人，謾說不得心開。
縱使工夫現前，暫得心開，亦不過似三摩地，非得真實正受。
良以殺貪不除，皆為現世羅剎。
報盡壽終，必沈生死苦海，永為鬼類，非佛弟子。
以不能超出三界故也。 ^209c32

○如是下。示以墮故。
言是人與諸眾生，互相傷殺，互相吞噉。
如前云羊死為人，人死為羊，死死生生，互來相噉是也。
相食未已者，酬償不休。
云何出界者，決言其不能出耳。
是知所謂非佛弟子者，實彼自絕，與佛何與哉？
鬼教食肉無礙竟。 ^209c42

二，佛教斷殺成定。
orig::  ^210a8

汝教世人修三摩地，次斷殺生，是名如來先佛世尊第二決定清淨明誨。
commentary::  ^210a10

雖已先斷心淫，若殺業不除，終屬似定，故教次斷殺生。
餘俱準上。預辨鬼佛教儀竟。 ^210a14

三、確定解脫得失二。
一、不斷解脫必失，二、斷殺解脫乃得。 ^210a18

初。
orig::  ^210a20

是故，阿難！若不斷殺修禪定者，譬如有人自塞其耳，
高聲大叫求人不聞，此則名為欲隱彌露。 ^210a22

○清淨比丘及諸菩薩，於岐路行不蹋生草，況以手拔？
云何大悲取諸眾生血肉充食？
commentary::  ^210a24

初喻顯必失。承上佛教斷殺之故，重呼當機而再告之。
不斷殺而修禪，不得解脫，以喻明之，當自見矣。
譬如有人，喻帶殺修禪人也。
自塞其耳者，謂用手塞耳，以避聲擾，喻修禪治心，以避塵勞相侵也。
高聲大叫，偏能聒耳，喻殺業不除，塵勞偏能熏心。
既自聒耳，恐被人聞，更來擾亂，故欲求人不聞，
喻塵勞熏心，恐被無常煞鬼所侵，欲求解脫也。
要知塞耳高叫，不能令人不聞，故為欲隱彌露，
喻修禪帶殺，不能令無常不侵，是為求靜愈亂。
據此，則不斷殺生，解脫不得信矣。 ^210a30

○清淨下。預防謬問。
清淨比丘及諸菩薩，指兩乘持戒人也。
岐路者，分岐小路。
小路人稀，青草易生。
清淨兩乘者行之，尚自留心，不忍踐蹋。
況夫用手拔除，益知不可。
是故壞鬼神村，四分所制。
刈草斫樹，涅槃亦訶。
不惟佛教，即孔門弟子，亦有啟蟄不殺，方長不折者。
豈非以其有傷天和，而欲避之耶？
是知持禁戒人，生草尚不忍殺。
云何有大悲者，乃忍取諸眾生血肉充食？
雖不自殺，亦能為殺者作因。
宜急斷之，勿自疑悞。 ^210a48

二、斷殺解脫乃得二。
一遇可教機，二教以深斷。 ^210b20

初。
orig::  ^210b22

若諸比丘不服東方絲綿絹帛，及是此土靴履裘毳、
乳酪醍醐，如是比丘於世真脫，酬還宿債，不遊三界。 ^210b24

○何以故？服其身分，皆為彼緣。
如人食其地中百穀，足不離地。
commentary::  ^210b28

初斷緣得脫〔服絲食乳，皆為殺緣，以取用過分，展轉能致殺故〕。
服絲食乳，大乘或開，故單約比丘言之。
如後建立道場，作供務用，酥密懸幡，豈非絲綿？
要在心絕殺機，則庶幾可耳。
服字有二義：一服著，如絲綿等；二服食，如乳酪等。
不服者，以是殺緣故也。
絲縷綿絮，繒絹紬帛，多出震旦諸國，故曰東方養蠶煑繭，害物傷慈而成。
皮靴革履，襖裘褐毳，多出印土諸國，故云此土剝皮伐毛，損生戕悲所致。
乳謂牛乳，治之成酪，再治成酥，至極則名醍醐。
此雖不至殺生，過取亦能傷牛，況夫奪犢之食，
以資己身，豈慈悲者之所宜乎？
是故比丘於上絲綿等，皆不服著，於此乳酪等，亦不服食。
如是比丘，必是子縛已斷，故云於世真脫。
雖存果縛，不過酬還宿債，殘質既盡，無復續生，故云不遊三界。
是可見殺緣之當斷矣。 ^210b32

○何以下，徵釋引證。
徵意以但斷殺緣，於世真脫，事在難信也。
釋中言絲綿絹帛等，雖非全身，亦其身之少分服著服食，
皆能為彼作牽連之緣，由此不能超脫彼類。
引證中如劫初之人，體有飛光，足若躡雲，
因食地肥，不能升舉。
後漸食其地中百穀，與地牽連緣重，由是身漸堅重，足不離地。
然地分無情，食之尚難升舉，況身分有情，服之寧得解脫？
是知不服者，自然能脫，乃為可教機矣。 ^210c10

二、教以深斷。
orig::  ^210c28

必使身心，於諸眾生，若身身分，身心二途，
不服不食，我說是人，真解脫者。
commentary::  ^210c30

既斷殺緣，應令進斷殺業，故云必使。
謂定要令其如此，決不容犯也。
身心，指此人之身心。
眾生，指有情之眾生。
若身者，或害其全身。
身分者，或壞其支體，取其血肉等。
於此皆不容有犯也。
身心二途者，言眾生身及身分，皆身心行殺之途。
不服不食者，不惟身無殺業，即心之殺念亦無。
殺念既無，無容更斷。
亦身心俱斷，斷性亦無之意。
如此則在入塵勞，無復牽連。
乘願彌綸，得大自在。
故云真解脫者。〔問，此真解脫，與上真脫何異。
答，前是離世而脫，此是即世而脫，固不同也。〕
而云我說者，顯其決定無虗。
以日可令冷，月可令熱，佛說無有異故。
確定解脫得失竟。 ^210c34

四、結判依違邪正。
orig::  ^211a6

如我此說，名為佛說；不如此說，即波旬說。
commentary::  ^211a8

釋義準上殺戒竟。 ^211a10

三、盜戒。四。 ^211a12

一、首陳持犯利害。
二、預辨妖佛教儀。
三、確定三昧真似。
四、結判依違邪正。 ^211a14

初二。
一、斷偷必出生死。
二、不斷必落邪道。 ^211a16

初。
orig::  ^211a18

阿難！又復，世界六道眾生其心不偷，則不隨其生死相續。
commentary::  ^211a20

菩薩之行，利物忘軀，惡事向自己，好事與他人。
設或偷心不除，未免損人利己，違菩薩行。
故雖已斷淫殺，務令其心不偷。
不言身者，以心且不動，何況身臨盜事，自應永斷。
不斷偷，則往復徵償，續諸生死，不偷故不隨也。 ^211a24

二、不斷必落邪道。
orig::  ^211a32

汝修三昧，本出塵勞，偷心不除，塵不可出。
○縱有多智，禪定現前，如不斷偷，必落邪道。
上品精靈，中品妖魅，下品邪人，諸魅所著。 ^211a34

○彼等羣邪，亦有徒眾，各各自謂，成無上道。
commentary::  ^211a38

初明不出塵。正當修三昧時，境觀相應，
塵勞無所由起，故云本出。
若乃偷心不除，不過如石壓草，理觀稍虧，
觸境便起，八萬塵勞相因而熾。
如昔有比丘聞蓮華香生染，他神呵云：何以偷香？
以著香故，結使皆起。
是知塵勞不可出也。 ^211a42

○縱有下，預防謬辨。 ^211b2

邪道潛取，以偷心為墮緣；邪通詃世，非禪智不能發。
今以禪智助偷，必當墮落其類。
上品精靈者，盜日月之精華，竊天地之靈秀，
附山托水，惑人祭祀，邪神類也。
中品妖魅者，盜人物之津液，竊山林之氣潤，
為魍為魎，伺便作孽，邪鬼類也。
下品邪人者，賦性險曲，居心邪僻，諸魅所著者，
為精靈之所附，被妖魅之所迷，妄言欺世，
異行惑俗，外道類也。
此等亦由禪智盜業，互相勝劣，而感上中下異。 ^211b6

○彼等下。成慢不歸。
前前後後展轉相著，後後前前展轉稱師，故曰彼等羣邪。
亦有徒眾被著增邪，不自覺知，端坐受供，
居然如佛，故云各各自謂成無上道。
首陳持犯利害竟。 ^211b22

二、預辨妖佛教儀二：
一、妖教詃世滋貪。
二、佛教捨身斷偷。 ^211b30

初三：
一、正明妖教。二、預防問難。
三、痛斥其非。 ^211b32

初。
orig::  ^211b34

我滅度後，末法之中，多此妖邪，熾盛世間，
潛匿奸欺，稱善知識，各自謂己得上人法，
詃惑無識，恐令失心，所過之處，其家耗散。
commentary::  ^211b36

滅後末法，佛法陵夷時也。
佛法陵夷，妖邪得便，故多熾盛世間。
潛匿，暗藏也。奸欺，淫誑也。
如想魔文云：潛行貪欲，口中好言災祥變異。
即潛匿奸欺也。信其教化，搖蕩其心，故於彼稱善知識，此邪徒妄稱也。
其徒既以知識見稱，而彼即以菩薩自居，故各自謂己得上人法。
上人即是菩薩，以居聲聞上故，此邪師自負也。
無識者，世間愚迷。
詃惑者，赫詐誘亂。
如想魔文云：或言如來某處出世，或言劫火，或說刀兵。
即詃惑無識也。恐令失心者，謂驚恐前人，
令其失於本心，亡其正見。
聞某處佛出，則求其誘引；聞劫火、刀兵，則望其救濟。
傾財供奉，甘心不惜，故令所過之處，其家耗散。
此正所謂呼諸魍魎，請祈福祐。
豈知夫果是真實，終不能免哉！ ^211b42

二、預防問難。
。
orig::  ^211c20

我教比丘循方乞食，令其捨貪成菩提道。
commentary::  ^211c24

循方乞食者，謂無論精麤，但順其方之所有，
乞而食之，趣得支身，不妄求，不多求，離四邪命，故云捨貪。
然貪為煩惱根本，根本既捨，而枝末不生，
煩惱既離，而菩提可成。
佛教令其如此，豈妖教耗世恣貪者所可擬哉？ ^211c26

三、痛斥其非
orig::  ^211c34

諸比丘等，不自熟食，寄於殘生，旅泊三界，
示一往還，去已無返。 ^211c36

○云何賊人假我衣服，裨販如來，造種種業，
皆言佛法，却非出家具戒比丘為小乘道？ ^211c38

○由是疑誤無量眾生墮無間獄。
commentary::  ^211c40

初承前顯正。言如我上說，比丘所以不自熟食者，
乃為成道業，寄托最後之身。
最後之身，修道惟餘半世，故云殘生。
既惟殘生，住世不久，故云旅泊。
三界正脈云：陸宿曰旅，水宿曰泊。
言其在三界中，如過客寄宿旅泊，尚何心於食哉？
既無心於食，而又乞食者，示此來人間，
乃一往而還之身，為斷欲界殘思，尚需摶食資養。
若殘思已盡，去已再不復返，是則乞食一事，亦出於不得已耳。 ^211c44

○云何下，斥偽顯非。
賊人者，指出家邪宗，以能賊害佛法故也。
假我衣服者，謂身著佛製袈裟。
裨販如來者，謂裨販如來法度。
裨，助也，謂著衣以助販也。
良以不著佛衣，不能取信於人，販法為難故。
造種種業者，謂詭言異行，詃惑人心，無所不至故。
皆言佛法者，自謂佛法應爾。
此正裨販如來，非法說法也。
至於正信出家具戒比丘，遵守佛制，乞食捨貪，
而却非毀，以為拘泥小節，是小乘道。
此又障礙正修，法說非法也。
首言云何者，乃是痛斥之語。
意言比丘乞食，尚出於不得已，乃云何竟有此等賊人？
無間地獄，蓋為若輩而設。 ^212a10

○由是下。示以誤他。
謂由是法說非法，疑惑無量眾生，毀正為邪。
由是非法說法，誤賺無量眾生，執邪為正。
弟子與師，同為斷滅佛種。
捨此身已，俱應墮無間獄。
所謂一盲引眾盲，相牽入火坑者，此耳。
妖教詃世恣貪竟。 ^212a32

二、佛教捨身斷偷二： ^212a40

一教以捨身酬債，二教以斷偷成化。
初。
orig::  ^212a42

若我滅後，其有比丘發心決定修三摩地，
能於如來形像之前，身然一燈燒一指節，
及於身上爇一香炷，我說是人無始宿債一時酬畢，
長揖世間永脫諸漏，雖未即明無上覺路，是人於法已決定心。 ^212a44

○若不為此捨身微因，縱成無為，必還生人，
酬其宿債，如我馬麥，正等無異。
commentary::  ^212b2

初能捨債畢。佛世之人，慧深障淺，或可捨身，
或可不捨，故特約滅後言之。
其有比丘等，指宜修捨行人也。
發心者，發大乘心。
決定者，決定不移。
修三摩地者，修習耳根圓通，以能遙契如來無上菩提清淨涅槃故也。
梵網云，若見新學菩薩，應為說一切苦行，燒身燒臂燒指。
若不燒身臂指，供養諸佛，非出家菩薩。
故知發心決定修三摩地者，宜先修捨行。
必在形像前者，為供養佛故，亦為仗承佛力銷宿障故，又為求佛證明除現執故。
執障輕者，則身然一燈。
執障重者，則燒一指節〔謂指頭之一節也〕。
執障居中者，則爇一香炷。
大約然燈燒指燒香，皆以自己執障輕重而為多少，務期銷斷而已。
設或不能銷斷，雖盡燒全身而以供佛，
佛亦不受，徒受極苦，空無所益。
若更為邀名求利，是謂重增盜貪，則罪惡益甚矣。
我說者，顯蒙佛親印，應不虗也。
無始宿債一時酬畢者，謂從於無始以至今生，
所有宿債未及酬者，皆仗佛力加持，一時酬畢，
以其是真精進真法，供養諸如來故。
此約銷障言之。我執盡則見思永斷，故云長揖世間，長揖謂永辭也。
法執盡則無明亦亡，故曰永脫諸漏，永脫兼五住也。
此約盡執言之。然雖曰銷障，猶仗佛加，
雖曰盡執，唯是體空，以未能發妙耳。
門未得即明無上覺路，以無上覺路如五十五位，乃圓通以後事故。
是人於法已決定心者，謂自覺障盡執空，
於諸圓通法門，信知必得決定無疑心也。 ^212b8

○若不下，不捨必酬。
不為者，謂執我我所，不能捨身作供，不得佛力加持。
而言微因者，謂對果說因，因則微矣。
以能頓銷宿障，得決定心，為最大故。
縱得無為，還生人中。
酬債者，以宿障未盡銷故。
恐有不信，故自引往事作證。 ^212c8

二、教以斷偷成化。
orig::  ^212c30

汝教世人修三摩地，後斷偷盜。
是名如來先佛世尊第三決定清淨明誨。
commentary::  ^212c32

若不捨身，終還宿債。
故勅以教世斷偷，以斷偷則無債可酬，無庸捨身矣。
言後斷者，顯淫為定障，殺乃違慈，應先斷故。
是名等者，顯如是教化，乃合如來清淨軌則，而化道得成。
預辨妖佛教儀竟。 ^212c36

三，確定三昧真似二。
一、不斷終屬似定，二、斷偷乃稱真實。 ^212c44

初。
orig::  ^212c46

是故，阿難，若不斷偷修禪定者，譬如有人水灌漏巵欲求其滿，
縱經塵劫終無平復。
commentary::  ^212c48

承上呼名可知。不斷偷而修禪，終屬似定。
恐猶未明，故以喻顯。
譬如有人，喻帶偷修禪之人。
巵，酒器。漏巵，喻帶偷之心。
水，喻禪定理水。以禪定理水，入於帶偷心中，望其成就圓通。
如以水灌漏巵，欲求其滿相似。
隨灌隨漏，塵劫終無平復。
喻隨定隨散，禪定終不能成。
所謂似三昧，而非真三昧也。 ^213a4

二、斷偷乃稱真實。
orig::  ^213a16

若諸比丘衣鉢之餘分寸不畜，乞食餘分施餓眾生，
於大集會合掌禮眾，有人捶詈同於稱讚。 ^213a18

○必使身心二俱捐捨，身肉骨血與眾生共。 ^213a20

○不將如來不了義說，迴為己解，以誤初學。 ^213a22

○佛印是人得真三昧
commentary::  ^213a24

初、遇可教機。若諸比丘者，謂若於末世有諸比丘也。
三衣具鉢，誠不可少，設有餘者，雖分寸之微，
亦不畜積，如是之人，必不盜他衣物。
循方乞食，趣得支身，設有餘分，盡施饑餓眾生，
如是之人，必不盜他食物。
常於大集會中，合掌禮拜四眾，以深證實相平等，
人皆是佛，如是之人，必不損人利己。
有人嫌其煩凟，捶打罵詈，歡喜領受，同於稱讚，
以深達怨親一致，榮辱無關，如是之人，必不為己傷他。
此等皆可教之機也。 ^213a26

○必使下。教令深修。
遇如是機，應教深修，故云必使。
身心等二俱捐捨者，但是為利眾生，不惜勞苦。
如華嚴行願品云：念念相續，無有間斷。
身語意業，無有疲厭是也。
身肉二句，乃究極而進教之言。
不惟二俱捐捨，不惜勞苦，要必使身肉骨血，發願與眾生共之。
果能如此，豈復有為自身而起盜事，為自心而萌盜念者哉？ ^213a42

○不將下，預防問難。
言大小兩乘，身心偏制，皆為不了義教。
若以此迴護過犯，為自己解釋，恐初學信以為真，反以誤彼。
故示以不將，謂不可將不了義教，迴為己解，以誤初學人也。 ^213b6

○末二句許，得真定佛印者，顯不虗故。
身心俱捐，盜業不興。
一念純真，即圓通體。
以是而修，名真三昧佛印。
其得者，良有以耳。
確定三昧真似竟。 ^213b16

四、結依依違邪正。
orig::  ^213b24

如我所說，名為佛說；不如此說，即波旬說。
commentary::  ^213b26

上明盜戒竟。 ^213b28

四妄戒〔正脈云：妄語有二：發言不實為小妄語，妄稱證果為大妄語。
此中所斷者，大妄語也。〕。
四。 ^213b30

一、首陳妄語之害。
二、預辨如來教儀。
三、確定證果能否。
四、結判依違邪正。 ^213b32

初，三。 ^213b34

一、躡前標害。二、列釋言意。
三、結指斷善。 ^213b36

初。
orig::  ^213b38

阿難，如是世界六道眾生，雖則身心無殺、
盜、淫，三行已圓，若大妄語，即三摩地不得清淨，
成愛見魔，失如來種。
commentary::  ^213b40

如是者，總指前三。
已斷淫殺盜者，未了生死，總屬世界中人，
或從天道發心，或從人道發心等，故云六道眾生。
身心無殺，則慈行成就；身心無婬，則梵行成就；
身心無盜，則捨行成就，故曰三行已圓。
前皆許其出離生死，此欲奪之，故置雖則等言。
若大妄語等，即奪其不出生死。
三摩不清淨者，以猶有貪供心故，貪久則癡愛日甚，
妄久則邪見潛生，魔得其便，飛精附體，故致成愛見魔。
既已成魔，不自覺知，生同醉夢，死從淪溺，
雖諸佛出世，亦難相救，永沈生死，求出無期，故云失如來種。 ^213b46

二、列釋言意。
orig::  ^213c18

所謂未得謂得，未證言證。
或求世間尊勝第一，謂前人言：我今已得須陀洹果、
斯陀含果、阿那含果、阿羅漢道、辟支佛乘、十地地前諸位菩薩。 ^213c20

○求彼禮懺，貪其供養。
commentary::  ^213c24

初別列。其言所謂者，指釋之詞，謂指下所列釋上大妄語也。
言所謂大妄語者，其語云何？
即如未得謂得等是。
未得謂得者，謂未得菩提，自謂已得菩提。
未證言證者，謂未證涅槃，自言已證涅槃。
後云況復法王如何妄竊，乃痛斥乎此。
或求世間等者，謂或復有人不敢以菩提涅槃妄稱，
但求世間尊為殊勝第一，以是之故謂彼現前人言也。
其言云何？謂初於凡夫人中但見初果為上故，
自謂已得須陀洹果；次於須陀洹中又見二果為上故，
自謂已得斯陀含果；次於斯陀含中又見三果為上故，
自謂已得阿那含果；次於阿那含中又見四果為上故，
自謂已得阿羅漢道；次於阿羅漢中又見緣覺獨覺為上故，
自謂已得辟支佛乘；後於小乘之中又見大乘為上故，自謂已得十地聖人及地前三賢諸位菩薩。
後云云何自稱得上人法，蓋指斥乎此。 ^213c28

○末二句，總釋其意。
言此人必作如是等大妄語者，蓋為求彼前人，
向自禮拜懺悔，以便乘隙開示，貪其供養。
據此，則不惟妄語，亦兼偷盜。
故下文名之為一顛迦也。 ^214a10

三，結指斷善。
orig::  ^214a16

是一顛迦，銷滅佛種。
○如人以刀斷多羅木。
○佛記是人永殞善根，無復知見，沈三苦海，不成三昧。
commentary::  ^214a18

初、正指斷善。口作妄語，意貪供養，妄罪兼盜，
永失善根，故云是一顛迦。
一顛迦，亦云一闡提，此翻斷善根人也。
善根既斷，成佛無分，故云銷滅佛種。 ^214a22

○如人句，借喻以明。
南印土建那補羅國，北有多羅林三十餘里，
樹葉長廣光潤，諸國書寫，莫不採用。
其樹若以刀斷，不復再生。
今取之，以喻斷善根人，銷滅佛種也。 ^214a26

○佛記下。以法貼合。
必言佛記者，顯決定無異，故永殞善根，
無復正知正見，此正所謂銷滅佛種，合上斷多羅木也。
沈三苦海者。沈淪三界生死，縱有禪智，
咸資魔業，故云不成三昧。
首陳妄語之害竟。 ^214a34

二、預辨如來教儀。
四。 ^214a42

一、佛勅兩乘密化。
二、如勅攝生不泄。
三、防問就便結斥。
四、教以斷妄成化。 ^214a44

初。
orig::  ^214a46

我滅度後，勅諸菩薩及阿羅漢，應身生彼末法之中，作種種形度諸輪轉。
commentary::  ^214a48

佛滅度後，魔強法弱，故勅菩薩、羅漢應身生彼，
挽末法而扶正教，摧邪宗而救眾生也。
作種種形者，隨類現化。
度諸輪轉者，令出生死。
所謂應以何身得度者，即現何身而說法也。 ^214b4

二、如勅攝生不泄。
orig::  ^214b10

或作沙門、白衣居士、人王宰官、童男童女，
如是乃至婬女寡婦、姦偷屠販。 ^214b12

○與其同事，稱讚佛乘，令其身心，入三摩地。 ^214b14

○終不自言我真菩薩、真阿羅漢，泄佛密因，輕言末學。
commentary::  ^214b16

初雙現順逆或作等，即如佛所勅作種種形也。
沙門謂出家二眾，白衣謂在家二眾，居士乃至童女，
俱如三十二應中說，此順行也。
婬女寡婦如登伽母女類，姦偷屠販如鴦崛魔羅類，此逆行也。 ^214b20

○與其下，同事攝化。
同事者，四攝中，一謂逆順染淨等事，皆與之同。
故正脈云：若同其類而不同其事，則矯拂其心，不相順從。
故假與同事，意在得其歡心，以便與之稱讚佛乘。
化其離邪定聚，超不定聚，成正定聚，故曰令其身心入三摩地。 ^214b26

○終不下，不自泄言。
若自言真是菩薩、真阿羅漢者，必當泄露佛所密勅因由，以輕言與末世學者。
如此則有二失：一令妄想求加不務真修，二令高推聖境自生鈍置。
由此所以不自言也。 ^214b36

三、防問就便結斥。
orig::  ^214b44

唯除命終，陰有遺付。
○云何是人惑亂眾生成大妄語？
commentary::  ^214b46

初防問〔恐有問云：應化聖賢垂教作則，
既不自泄，以何方便啟後世信耶？
故世尊以此防之〕。
言應化聖賢欲啟後世信者，唯除命終之際。
然亦不可明明顯示，但於陰密之中有所遺付可耳。
如豐干饒舌、杜順示偈之類。 ^214c2

○云何下。結斥。言既惟許命終，且是陰付。
云何是人未至命終之際，便乃公然自稱，
真為惑亂眾生，成大妄語。
阿鼻極苦，不旋踵而至矣。 ^214c8

四、教以斷妄成化。
orig::  ^214c14

汝教世人修三摩地，後復斷除諸大妄語。
是名如來先佛世尊第四決定清淨明誨。
commentary::  ^214c16

言：佛勅兩乘，如是汝教世人之修三摩地者，
於既斷前三之後，仍復斷大妄語，乃合如來清淨明誨。
次前為第四也。預辨如來教儀竟。 ^214c20

三、確定證果能否二。
一、不斷不能證果，二、斷妄乃能成就。 ^214c26

初。
orig::  ^214c28

是故，阿難！若不斷其大妄語者，如刻人糞為栴檀形，
欲求香氣，無有是處。 ^214c30

○我教比丘直心道場，於四威儀一切行中尚無虗假，云何自稱得上人法？
譬如窮人妄號帝王自取誅滅，況復法王如何妄竊？ ^214c32

○因地不真，果招紆曲，求佛菩提，如噬臍人，欲誰成就？
commentary::  ^214c36

初喻明不能脩禪，乃欲成菩提不斷。
妄乃罪惡之身，以罪惡之身修禪，而欲成菩提，
因果不類，故以刻人糞為栴檀喻之。
形像雖似栴檀，氣味其實臭惡，故欲求香氣，無有是處。
喻帶妄脩禪之人，外貌雖似法侶，內惑實同魔隊，
故欲求證果，斷不能也。 ^214c40

○我教下。痛斥其罪。
佛意正以不斷妄語，不成菩提故。
自昔華嚴以來，已向教諸比丘以直心為道場。
如華嚴云：菩提妙法樹，生於直心地。
淨名云：直心是道場，無虗假故。
前云：十方如來同一道故，出離生死，皆以直心等。
凡此者，皆是以直心為道場義也。
四威儀，即行、住、坐、臥。
一切行，即兩乘行門。
言比丘遵我所教，於行、住、坐、臥之中，兩乘行門之內，
有則言有，無則言無。
尚無絲毫虗假，云何是人乃故違佛勅，自稱得須陀洹等諸上人法？
其罪惡可勝言哉！
譬如窮人等，乃借喻以顯其罪也。
三摩未成，性德未顯，故以窮人喻之。
性德未顯，自稱賢聖，故以妄號帝王喻之。
妄號帝王，自取誅身滅門之禍。
喻自稱賢聖，自取阿鼻喪法身斷善法也。
況復二句，乃以輕況重之意。
言三乘賢聖尚不可盜竊其名，況復菩提涅槃乃出世法王之位，
如何未得謂得，未證言證，而妄竊其名？
其罪惡益甚可知。 ^215a2

○因地下。結示不能。
言自稱上人，妄竊法王，全是虗妄。
故曰因地不真。前云心言直故，如是乃至地位中間，永無諸委曲相。
今既因地不真，自然果招紆曲。
如本期成佛，而乃流入魔外，生遭王法，
死墮地獄，非紆曲而何哉？
如是之人，欲求菩提，終不能及。
故曰如噬臍人。噬謂以口咬也。
口臍相遠，欲噬莫及。
喻因妄果真，欲證終不能也。
縱佛出世，亦難接引。
故曰欲誰成就，不斷不能。
證果竟。 ^215a32

二、斷妄乃能成就。
orig::  ^215b2

若諸比丘心如直絃一切真實，入三摩地永無魔事，我印是人成就菩薩無上知覺。
commentary::  ^215b4

心如直絃者，謂心之直，如絃之直也。
夫心為四儀之主，心如直絃，則四威儀中一切行門皆悉真實，
所謂永無諸委曲相也。
入三摩地，永無魔事者，魔行險邪，今心直行，真魔不得便故。
成就菩薩無上知覺者，謂魔不能擾，成就菩薩圓通心也。
正脈云：菩薩無上知覺，即圓通真因地心。
然以因定果，亦是無上菩提。
確定證果能否竟。 ^215b8

四、結判依違邪正。
orig::  ^215b22

如我所說，名為佛說；不如此說，即波旬說。
commentary::  ^215b24

如我所說者，謂末世之人，若有如我所說，
三戒之後復教斷妄者，即名佛說，當急從之。
不如此說者，如言既斷前三，妄語可以不斷，
或言禪智現前，妄語似應無礙者，即波旬說，宜深絕之。
此如來欲令阿難將如來語傳示末法，
保護真脩，令天魔不得其便也。
別明持戒竟。楞嚴經指掌疏卷六
 ^215b26
