
xu:: 
#  No. 1598-A 曹谿大師別傳敘
No. 1598-A 曹谿大師別傳敘
吾始祖傳教大師之航海求法于唐也。
其所傳者三。曰台教。
曰密乘。曰禪門。此時本#CB15131;唯有華嚴．唯識等教。
而未曾知法華妙旨．密乘奧義。
故專主張台教．密乘。
而禪門但列相承譜而已。
古稱三藏十二分如畵龍。
直指之旨如點睛。
其龍未成。何處復施其睛乎哉。
慈覺．智證相嗣入于支那。
亦惟從事台．密。禪門旁參已。
於是圓頓之旨．三密之宗。
光被四海。其教大備矣。
後三百餘年。而龍已成矣。
其睛可點也。乃覺阿．榮西．道元之徒。
俱出乎本宗。能體始祖相承之意。
乃入宋入元。嗣法傳心。
歸以舉唱。時至機熟。
風靡寰區也。由是觀之。
則本#CB15131;之禪。
發源于傳教。分委于慈覺．智證．覺阿。
波及于榮西．道元。
乃遂滙歸于諸大宗匠耳。
予教門種艸誦法傳教者也。
而私淑直指之旨。
欲順相承譜。故遊乎吾門士每有禪機。
輙使勸參宗乘。亦仰左溪激永嘉之高蹤也。
古人曰。禪者教之綱。
教者禪之網。豈惟有禪綱而無教網可乎哉。
豈惟有教網而無禪綱可乎哉。
夫禪有教而證悟其密矣。
如臨濟機用則非鹵莽也。
教有禪而作略斯活矣。
如四明垂示則非按排也。
故禪者須達教。教者須參禪也。
而後世不知三學一源。
甚則至分河飲水。
可歎哉。禪人芳公。
持傳教請來曹溪大師別傳來。
請作之序。予覩此勝舉。
乃言始祖所相承并所蘊于懷者。
以為之序。此傳與壇經等二三所出入者。
具于芳公之#CB02494;。
故不贅乎此云。 ^49a7

寶曆十二壬午夏　金龍沙門　敬雄　謹撰曹溪大師別傳 ^49b10

唐韶州曹溪寶林山國寧寺六祖慧能大師傳法宗旨。
并高宗大帝　敕書兼賜物改寺額。
及大師印可門人。
并滅度六種瑞相。
及智華三藏懸記等傳。 ^49b17

梁天監壬午九年正月五日時。
婆羅門三藏。字智藥。
是中天竺國那爛陀寺大德。
辭彼國王。來此五臺山禮謁文殊。
時弟子數十侍從。
三藏博識多聞。善學經論星象之學。
志弘大乘。巡歷諸國。
遠涉滄波。泛舶至韶州曹溪口村。
謂村人曰。看此水源必有勝地。
堪為沙門居止。代代高僧不絕。
吾欲尋之。行至曹溪。
勸村人修造住處。
經五年。號此山門名寶林寺。
人天所敬。海內歸依。
至天監五年二月十五日　敕天下名僧大德。
令所在州縣進入內道場供養。
時韶州刺史侯公表進三藏入內。
使君問三藏云。何以名此山門為寶林耶。
答曰。吾去後一百七十年。
有無上法寶於此地弘化。
有學者如林。故號寶林耳。
三藏四月初得對奏。
為寶林寺敕賜田五拾頃。
至天監十年。三藏入臺山却還本國。
至隋大業十三年。
天下荒亂。寺舍毀廢。
至天平元年。樂昌縣令李藏之請寶林額於樂昌靈溪村置寺。
至咸亨元年時。惠能大師。
俗姓盧氏。新州人也。
少失父母。三歲而孤。
雖處群輩之中。介然有方外之志。
其年大師遊行至曹溪。
與村人劉志略結義為兄弟。
時春秋三十。略有姑出家。
配山#CB00589;寺。
名無盡藏。常誦涅槃經。
大師晝與略役力。
夜即聽經。至明。為無盡藏尼解釋經義。
尼將經與讀。大師曰。
不識文字。尼曰。既不識字。
如何解釋其義。大師曰。
佛性之理。非關文字能解。
今不識文字何怪。
眾人聞之。皆嗟歎曰。
見解如此。天機自悟。
非人所及。堪可出家住此寶林寺。
大師即住此寺。修道經三年。
正當智藥三藏一百七十年懸記之時也。
時大師春秋卅有三。
後聞樂昌縣西石窟有遠禪師。
遂投彼學坐禪。大師素不曾學書。
竟未披尋經論。時有惠紀禪師誦投陁經。
大師聞經歎曰。經意如此。
今我空坐何為。至咸亨五年。
大師春秋卅有四。
惠紀禪師謂大師曰。
久承蘄州黃梅山忍禪師開禪門。
可往彼修學。大師其年正月三日。
發韶州往東山。尋忍大師。
策杖塗跣。孤然自行。
至洪州東路。時多暴虎。
大師獨行山林無懼。
遂至東山見忍大師。
忍大師問曰。汝化物來。
能答曰。唯求作佛來。
忍問曰。汝是何處人。
能答曰。嶺南新州人。
忍曰。汝是嶺南新州人。
寧堪作佛。能答曰。
嶺南新州人佛性與和上佛性有何差別。
忍大師更不復問。
可謂自識佛性。頓悟真如。
深奇之奇之。忍大師山中門徒至多。
顧眄左右。悉皆龍象。
遂令能入厨中供養。
經八箇月。能不避艱苦。
忽同時戲調。嶷然不以為意。
忘身為道。仍踏碓。
自嫌身輕。乃繫大石著腰。
墜碓令重。遂損腰脚。
忍大師因行至碓米所。
問曰。汝為供養。損腰脚所。
痛如何。能答曰。不見有身。
誰言之痛。忍大師至夜。
命能入房。大師問。
汝初來時答吾嶺南人佛性與和上佛性有何差別。
誰教汝耶。答曰。佛性非偏。
和上與能無別。乃至一切眾生皆同。
更無差別。但隨根隱顯耳。
忍大師徵曰。佛性無形。
如何隱顯。能答曰。
佛性無形。悟即顯迷即隱。
于時。忍大師門徒見能與和上論佛性義。
大師知諸徒不會。
遂遣眾人且散。忍大師告能曰。
如來臨般涅槃。以甚深般若波羅蜜法付囑摩訶迦葉。
迦葉付阿難。阿難付商那和修。
和修付憂波掬多。
在後展轉相傳西國。
經二十八祖至於達磨多羅大師。
漢地為初祖。付囑惠可。
可付璨。璨付雙峰信。
信付於吾矣。吾今欲逝。
法囑於汝。汝可守護無令斷絕。
能曰。能是南人。不堪傳授佛性。
此間大有龍象。忍大師曰。
此雖多龍象。吾深淺皆知。
猶兔與馬。唯付囑象王耳。
忍大師即將所傳袈裟付能。
大師遂頂戴受之。
大師問和上曰。法無文字。
以心傳心。以法傳法。
用此袈裟何為。忍大師曰。
衣為法信。法是衣宗。
從上相傳。更無別付。
非衣不傳於法。非法不傳於衣。
衣是西國師子尊者相傳。
令佛法不斷。法是如來甚深般若。
知般若空寂無住即而了法身。
見佛性空寂無住是真解脫。
汝可持衣去。遂則受持不敢違命。
然此傳法袈裟是中天布。
梵云婆羅那。唐言第一好布。
是木綿花。作時人不識。
謬云絲布。忍大師告能曰。
汝速去。吾當相送。
隨至蘄州九江驛。
忍大師告能曰。汝傳法之人。
後多留難。能問大師曰。
何以多難。忍曰。後有邪法。
競興親附國王大臣。
蔽我正法。汝可好去。
能遂禮辭南行。忍大師相送已。
却還東山。更無言說。
諸門人驚怪問。和上何故不言。
大師告眾曰。眾人散去。
此間無佛法。佛法已向南去也。
我今不說。於後自知。
忍大師別能大師。
經停三日。重告門人曰。
大法已行。吾當逝矣。
忍大師遷化。百鳥悲鳴。
異香芬馥。日無精光。
風雨折樹。時有四品官俗姓陳氏。
捨俗出家事和上。
號惠明禪師。聞能大師將衣鉢去。
遂奔趂南方。尋至大庾嶺見能大師。
大師即將衣鉢遂還明。
明曰。來不為衣鉢。
不審和尚初付囑時更有何言教。
願垂指示。能大師即為明禪師傳囑授密言。
惠明唯然受教。遂即禮辭。
明語能曰。急去。急去。
在後大有人來相趂逐。
能大師即南行。至來朝果有數百人來。
至嶺見明禪師。師曰。
吾先至此。不見此人。
問南來者亦不見此人。
患脚計未過。此諸人却向北尋。
明禪師得言教。猶未曉悟。
却居廬山峯頂寺。
三年方悟密語。明後居濛山。
廣化群品。能大師歸南。
略至曹溪。猶被人尋逐。
便於廣州四會懷集兩縣界避難。
經于五年。在獵師中。
大師春秋三十九。
至儀鳳元年。初於廣州制旨寺。
聽印宗法師講涅槃經。
法師是江東人也。
其制旨寺是宋朝求那#CB02494;摩三藏置。
今廣州龍興寺是也。
法師每勸門人商量論義。
時囑正月十三日懸幡。
諸人夜論幡義。法師廊下隔壁而聽。
初論幡者。幡是無情。
因風而動。第二人難言。
風幡俱是無情。如何得動。
第三人因緣和合故合動。
第四人言。幡不動。
風自動耳。眾人諍論暄喧不止。
能大師高聲止諸人曰。
幡無如餘種動。所言動者。
人者心自動耳。印宗法師聞已。
至明日講次欲畢。
問大眾曰。昨夜某房論義。
在後者是誰。此人必稟承好師匠。
中有同房人云。是新州盧行者。
法師云。請行者過房。
能遂過房。法師問曰。
曾事何人。能答曰。
事嶺北蘄州東山忍大師。
法師又問。忍大師臨終之時云佛法向南。
莫不是賢者否。能答。
是。既云是。應有傳法袈裟。
請一蹔看。印宗見袈裟已。
珍重禮敬。心大歡喜。
歎曰。何期南方有如是無上之法寶。
法師曰。忍大師付囑如何指授言教。
能大師答曰。唯論見性。
不論禪定．解脫．無為．無漏。
法師曰。如何不論禪定．解脫．無漏．無為。
能答曰。為此多法不是佛性。
佛性是不二之法。
涅槃經明其佛性不二之法。
即此禪也。法師又問。
如何佛性是不二之法。
能曰。涅槃經高貴德王菩薩白佛言。
世尊。犯四重禁作五逆罪及一闡提等。
為當斷善根。佛性改否。
佛告高貴德王菩薩。
善根有二。一者常。
二者無常。佛性非常非無常。
是故不斷。名之不二。
一者善。二者不善。
佛性非善非不善。
是故不斷。名為不二。
又云。蘊之與界凡夫見二。
智者了達其性無二。
無二之性即是實性。
明與無明。凡夫見二。
智者了達其性無二。
無二之性即是實性。
實性無二。能大師謂法師曰。
故知佛性是不二之法。
印宗聞斯解說。即起合掌。
 #CB05418;誠願事為師。
明日講次告眾人曰。
印宗何幸。身是凡夫。
不期座下法身菩薩。
印宗所為眾人說涅槃經猶如瓦礫。
昨夜請盧行者過房論義猶如金玉。
諸人信否。然此賢者是東山忍大師傳法之人。
諸人永不信。請行者將傳法袈裟呈示諸人。
諸人見已頂禮。咸生信重。
儀鳳元年正月十七日。
印宗與能大師剃髮落。
二月八日於法性寺受戒。
戒壇是宋朝求那#CB02494;摩三藏所置。
當時遙記云。於後當有羅漢登此壇。
有菩薩於此受戒。
今能大師受戒應其記也〔出高僧錄〕。
能大師受戒和尚西京總持寺智光律師。
羯磨闍梨蘇州靈光寺惠靜律師。
教授闍梨荊州天皇寺道應律師。
後時三師皆於能大師所學道。
終于曹溪。其證戒大德。
一是中天耆多羅律師。
二是密多三藏。此二大德皆是羅漢。
博達三藏。善中邊言。
印宗法師請為尊證也。
又蕭梁末有真諦三藏。
於壇邊種菩提樹兩株。
告眾僧曰。好看此樹。
於後有菩薩僧於此樹下演無上乘。
於後能大師於此樹下坐。
為眾人開東山法門。
應真諦三藏記也〔出真諦三藏傳〕。
其年四月八日。大師為大眾初開法門曰。
我有法。無名無字。
無眼無耳無身無意。
無言無示。無頭無尾。
無內無外亦無中間。
不去不來。非青黃赤白黑。
非有非無。非因非果。
大師問眾人此是何物。
大眾兩兩相看。不敢答。
時有荷澤寺小沙彌神會。
年始十三。答。此之佛之本源。
大師問云。何是本源。
沙彌答曰。本源者諸佛本性。
大師云。我說無名無字。
汝云何言佛性有名字。
沙彌曰。佛性無名字。
因和上問。故立名字。
正名字時。即無名字。
大師打沙彌數下。
大眾禮謝曰。沙彌小人。
惱亂和上。大師云。
大眾且散去。留此饒舌沙彌。
至夜間。大師問沙彌。
我打汝時。佛性受否。
答云。佛性無受。大師問汝。
知痛否。沙彌答知痛。
大師問。汝既知痛。
云何道佛性無受。
沙彌答。豈同木石。
雖痛而心性不受。
大師語沙彌曰。節節支解時不生嗔恨。
名之無受。我忘身為道。
踏碓直至跨脫不以為苦。
名之無受。汝今被打。
心性不受。汝受諸觸如智證得真正受三昧。
沙彌密受付囑。大師出家開法受戒。
年登四十。印宗法師請大師歸制旨寺。
今廣州龍興寺經藏院是大師開法堂。
法師問能大師曰。
久在何處住。大師云。
韶州曲縣南五十里曹溪村故寶林寺。
法師講經了。將僧俗三千餘人送大師歸曹溪。
因茲廣闡禪門學徒十萬。
至神龍元年正月十五日　敕迎大師入內。
表辭不去。　高宗大帝敕曰。
　朕#CB05418;誠慕道渴仰禪門。
召諸州名山禪師集內道場供養。
安秀二德最為僧首。
　朕每諮求。再推南方有能禪師密受忍大師記傳。
傳達磨衣鉢。以為法信。
頓悟上乘。明見佛性。
今居韶州曹溪山。
示悟眾生即心是佛。
　朕聞如來以心傳心。
囑付迦葉。迦葉展轉相傳。
至於達磨教被東土。
代代相傳至今不絕。
師既稟承有依。可往京城施化。
緇俗歸依。天人瞻仰。
故遣中使薛簡迎師。
願早降至。神龍元年正月十五日下。
other:: 
# 韶州曹溪山釋迦惠能辭疾表
韶州曹溪山釋迦惠能辭疾表 ^49b25

惠能生自偏方。幼而慕道。
叨為忍大師囑付如來心印。
傳西國衣鉢。授東土佛心。
奉　天恩遣中使薛簡召能入內。
惠能久處山林。年邁風疾。
　陛下德包物外。
道貫萬民。育養蒼生。
仁慈黎庶。旨弘大教。
欽崇釋門。恕惠能居山養疾。
修持道業。上答　皇恩下及諸王太子。
謹奉表。釋迦惠能頓首頓首。 ^51c18

中使薛簡問大師。
京城大德禪師教人要假坐禪。
若不因禪定。解脫得道無有是處。
大師云。道由心悟。
豈在坐耶。金剛經若人言如來若坐若臥。
是人不解我所說義。
如來者。無所從來。
亦無所去。故名如來。
無所從來曰生。亦無所去曰滅。
若無生滅。而是如來清淨禪。
諸法空。即是坐。大師告言中使。
道畢竟無得無證。
豈況坐禪。薛簡云。
簡至　天庭。聖人必問。
伏願和上指授心要。
將傳聖人及京城學道者。
如燈轉照。冥者皆明。
明明無盡。大師云。
道無明暗。明暗是代謝之義。
明明無盡。亦是有盡。
相待立名。淨名經云。
法無有比。無相待故。
薛簡云。明譬智慧。
暗喻煩惱。修道之人。
若不用智慧照生死煩惱。
何得出離。大師云。
煩惱即菩提。無二無別。
汝見有智慧為能照。
此是二乘見解。有智之人悉不如是。
薛簡云。大師。何者是大乘見解。
大師云。涅槃經云。
明與無明。凡夫見二。
智者了達其性無二。
無二之性即是實性。
實性者即是佛性。
佛性在凡夫不減。
在賢聖不增。在煩惱而不垢。
在禪定而不淨。不斷不常。
不來不去。亦不中間及內外。
不生不滅。性相常住。
恒不變易。薛簡問。
大師說不生不滅。
何異外道。外道亦說不生不滅。
大師答曰。外道說不生不滅。
將生止滅。滅猶不滅。
我說本自無生。今即無滅。
不同外道。外道無有奇特。
所以有異。大師告薛簡曰。
若欲將心要者。一切善惡都無思量。
心體湛寂。應用自在。
薛簡於言下大悟云。
大師。今日始知佛性本自有之。
昔日將為大遠。今日始知至道不遙行之即是。
今日始知涅槃不遠觸目菩提。
今日始知佛性不念善惡。
無思。無念。無知。無作。
不住。今日始知佛性常住不變。
不為諸惡所遷。中使薛簡禮辭大師。
將表赴京。 ^51c30

高宗大帝賜磨衲袈裟一領及絹五百疋。
　敕書曰。　敕師老疾為朕修道。
國之福田。師若淨名託疾。
金粟闡弘大大法。
傳諸佛心。談不二之說。
杜口毗耶。聲聞被呵。
菩薩辭退。師若此也。
薛簡傳師指授如來智見。
善惡都莫思量。自然得入心體湛然。
常寂玅用恒沙。　朕積善餘慶。
宿種善因。得值師之出世。
蒙師惠頓上乘佛心第一。
朕感荷師恩。頂戴修行。
永永不朽。奉磨衲袈裟一領。
絹五百疋。供養大師。
神龍三年四月二日下。
　又神龍三年十一月十八日　敕下。
韶州百姓可修大師中興寺佛殿及大師經坊。
賜額為法泉寺。大師生緣新州。
故宅為國恩寺。延和元年。
大師歸新州修國恩寺。
諸弟子問。和上修寺去。
卒應未歸。此更有誰堪諮問。
大師云。翁山寺僧靈振雖患脚跛。
心裏不跛。門人諮請振說法。
又問。大師何時得歸。
答曰。我歸無日也。
大師在日。景雲二年先於曹溪造龕塔。
後先天二年七月。
廊宇猶未畢功。催令早了。
吾當行矣。門人猶未悟意。
某年八月大師染疾。
諸門人問大師。法當付囑阿誰。
答。法不付囑。亦無人得。
神會問大師。傳法袈裟云何不傳。
答云。若傳此衣。傳法之人短命。
不傳此衣我法弘盛。
留鎮曹溪。我滅度七十年後。
有東來菩薩。一在家菩薩。
修造寺舍。二出家菩薩。
重建我教門。徒問大師曰。
云何傳此衣短命。
答曰。吾持此衣三遍。
有刺客來取吾命。
吾命如懸絲。恐後傳法之人被損。
故不付也。大師力疾勸誘徒眾。
令求道忘身。唯懃加行。
直趣菩提。某月三日。
奄然端坐遷化。春秋七十有六。
滅度之日。煙雲暴起。
泉池枯涸。溝 #CB00589;絕流。
白虹貫日。巖東忽有眾鳥數千於樹悲鳴。
又寺西有白氣如練長一里餘。
天色清朗。孤然直上。
經于五日乃散。復有五色雲。
見於西南。是日四方無雲。
忽有數陣凉風。從西南飃入寺舍。
俄而香氣氛氳遍滿廊宇。
地皆振動。山崖崩頺。
大師新州亡廣果寺。
寺西虹光三道。經于旬日。
又寺前城頭#CB00982;有虹光。
經一百日。眾鳥悲鳴。
泉水如稠泔汁。不流數日。
又翁山寺振禪師於房前與眾人夜間說法。
有一道虹光從南來入房。
禪師告眾人曰。和上多應新州亡也。
此虹光是和上之靈瑞也。
新州尋有書報亡。
曹溪門徒發哀。因虹光頓謝。
泉水漸流。書至翁山振禪師聞哀。
設三七齋於夜。道俗畢集。
忽有虹光從房而出。
振禪師告眾人曰。
振不久住也。經云。
大象既去。小象亦隨。
其夕中夜臥右脇而終也。
曹溪門人迎大師全身歸曹溪。
其時首領不肯放。
欲留國恩寺起塔供養。
時門人僧崇一等見刺史論理。
方還曹溪。大師頭頸先以鐵鍱封褁。
全身膠漆。其年十一月十三日遷神入龕。
至開元二十七年有刺客來取頭。
頭移大師出庭中。
刀斬數下。眾人唯聞鐵聲。
驚覺見一孝子奔走出寺。
尋迹不獲。大師在日。
受戒開法度人三十六年。
先天二年壬子歲滅度。
至唐建中二年。計當七十一年。
其年眾請上足弟子。
行滔守所傳衣。經三十五年有殿中侍御史韋據。
為大師立#CB15156;。
後北宗俗弟子武平一。
開元七年磨却韋據#CB15156;文。
自著武平一文。開元十一年有潭州瑝禪師曾事忍大師。
後時歸長沙祿山寺。
常習坐禪。時時入定遠近知聞。
時有大榮禪師住曹溪事大師。
經三十年。大師常語榮曰。
汝化眾生得也。榮即禮辭歸北。
路過瑝禪師處。榮頂禮問瑝曰。
承和上每入定。當入定時。
為有心耶。為無心耶。
若有心。一切眾生有心。
應得入定。若無心。
草木瓦礫亦應入定。
瑝答曰。我入定無此有無之心。
榮答曰。若無有無之心。
即是常定。常定即無出入。
瑝即無對。瑝問。汝從能大師處來。
大師以何法教汝。
榮答曰。大師教榮不定。
不亂。不坐。不禪。是如來禪。
瑝於言下便悟。去五蘊非有。
六塵體空。非寂。非照。
離有。離空。中間不住。
無作。無功。應用自在。
佛性圓通。歎曰。我三十年來。
空坐而已。往曹溪歸依大師學道。
世人傳瑝禪師三十年坐禪。
近始發心修道。景雲二年却歸長沙舊居。
二月八日夜悟道。
其夜空中。有聲告合郭百姓。
瑝禪師今夜得道。
皆是能大師門徒也。 ^52a38

上元二年。廣州節度韋利見奏。
僧行滔及傳袈裟入內。
孝感皇帝依奏。 ^53a26

敕書曰。　敕曹溪山六祖傳袈裟。
及僧行滔并俗弟子韋利。
見令水陸給公乘。
隨中使劉楚江赴上都。
上元二年十二月十七日下。
　又乾元二年正月一日滔和上有表辭老疾。
遣上足僧惠象及家人永和送傳法袈裟入內。
隨中使劉楚江赴上都。
四月八日得對。滔和上正月十七日身亡。
春秋八十九。　敕賜惠象紫羅袈裟一對。
家人永和州　敕賜度。
配本寺。改建興寺為國寧寺。
改和上蘭若　敕賜額為寶福寺。
又僧惠象隨中使劉楚江將衣赴上都訖。
other:: 
# 辭歸表
辭歸表 ^53a30

沙門臣惠象言。臣偏方賤品。
叨簉桑門。樂處山林。
恭持聖教。其前件衣鉢自達磨大師已來。
轉相傳授。皆當時海內欽崇。
沙界歸依。天人瞻仰。
俾令後學覩物思人。
臣雖不才。濫承付囑。
一昨奉恩命勒送天宮。
親自保持永無失墜。
臣之感荷。悲不自勝。
是知大法之衣。萬劫不朽。
京城緇侶。頂戴而行。
然臣師主行滔。久傳法印。
保茲衣鉢。如護髻珠。
數奉德音。不敢違命。
一朝已歿。奄弃明朝。
臣今欲歸。至彼啟告神靈。
宣述聖情。陳進衣改寺之由。
敘念舊恤。今之狀臣。
死將萬足。不勝涕戀。
懇欵之至。供奉表辭以聞。
沙門惠象。誠悲誠戀。
頓首頓首謹書。
other:: 
# 孝感皇帝批僧惠象表
孝感皇帝批僧惠象表 ^53b2

敕曰。師之師主行滔戒行清循。
德行孤秀傳先賢所付衣鉢。
在炎方而保持亟換。
歲年曾不失墜。　朕#CB05418;誠慕道。
發使遐求。師綿歷畏途。
頂戴而送遂。　朕懇願何慰。
加之行滔。身雖云亡。
其神如在。師歸至彼。
具告厥靈。知　朕敘崇永永不朽矣。
即宜好去。 ^53b26

又乾元三年十一月二十日　孝感皇帝遣中使程京#CB01096;送和香於能大師龕前供養。
宣口敕焚香龕中。
一道虹光直上。高數丈。
程使見光與村人舞蹈。
錄表送。　又寶應元皇帝送傳法袈裟歸曹溪。
敕書曰。 ^53b36

敕楊鑑卿久在炎方。
得好在否。朕感夢送能禪師傳法袈裟歸曹溪。
尋遣中使鎮國大將軍楊崇景頂戴而送。
傳法袈裟是國之寶。
卿可於能大師本寺如法安置。
專遣眾僧親承宗旨者守護。
勿令墜失。　朕自存問。
永泰元年五月七日下。
other:: 
# 六祖大師在日及滅度後六種靈瑞傳
六祖大師在日及滅度後六種靈瑞傳 ^53b46

大師在日。寺側有瓦#CB15718;匠於水源所燖。
鷄水被觸穢。旬日不流。
大師處分瓦匠。令於水所焚香設齋。
稽告纔畢。水即通流。
　又寺內前後兩度經軍馬。
水被觸污。數日枯渴。
軍退散後。焚香禮謝。
涓涓供用。　又大師住國寧寺及新州國恩寺。
至今兩寺並無#CB01739;#CB15179;烏鳶。
　又大師每年八月三日遠忌。
村郭士女雲集。在寺營齋。
齋散眾人皆於塔所禮別。
須臾之間。微風忽起。
異香襲人。煙雲覆寺。
天降大雨洗蕩伽籃寺及村。
雨即不降。　又大師滅後。
法衣兩度被人偷。
將不經少時。尋即送來。
盜者去不得。　又大師滅後。
精靈常在。怳怳如覩。
龕塔中常有異香。
或入入夢。前後祥瑞其數非一。
年月淹久。書記不盡。
xu:: 
#  No. 1598-B 書曹溪大師別傳後
No. 1598-B 書曹溪大師別傳後 ^53c10

曹溪大師初樵采供親。
一日負薪於市。聞客誦金剛經。
至應無所住而生其心。
感悟。直趨黃梅。諸傳所載咸爾。
獨壇經記曰。三鼓入室。
祖以袈裟遮圍不令人見。
為說金剛經。至應無所住而生其心。
言下大悟。今謂若不曾聞經於市#CB05567;開悟。
豈往黃梅見五祖酬問如流哉。
況自復言。米熟久矣。
唯欠篩耳。如言傳衣之宵聞經方悟。
則初後不應。文理倒置。
大可疑矣。甞閱續叢林公論〔四明竺仙梵仙述〕曰。
六祖初於市邸。聞客誦金剛經。
至應無所住而生其心。
豁然開悟。遂乃求謁黃梅。
此乃古本壇經所載。
由緒宛然。蒙於十七八歲時獲見之。
今悉無有。且其自與黃梅相見。
至和秀禪師偈等語。
皆是妙悟性元。深達法本。
異出天然。非凡庸未悟所能道者。
今壇經謂五祖以袈裟遮圍不令人見。
為說金剛經。恰至應無所住而生其心。
言下便悟。蒙謂此乃六祖之下鄙俚之徒改竄造作之語。
而加恰至二字。原其鄙意。
即謂親從其師言下而悟。
親得其法。乃紹六祖位也。
殊不知具無師智。
自然智。自得自悟。
方堪傳受。又云。以袈裟遮圍不令人見。
其袈裟乃有神通。
人之不能見歟。否則但是踏襲世尊於多子塔前命迦葉以僧伽黎圍之之語耳。
忠國師云。把他壇經改換。
添糅鄙談。削除聖意。
惑亂後徒。斯論盡矣。
昔於東武獲曹溪大師別傳。
曩古傳教大師從李唐手寫齎歸。
鎮藏叡嶽。何日流落子院秘之年尚。
享保乙巳春。東武儒官山田大介延同學天野丈右衛門。
歷觀京師名區。偶獲此寶冊。
拜寫。十襲其家焉。
傳末有貞元十九二月十九日畢天台最澄封之字。
且搭朱印三箇。刻比叡寺印四字。
貞元十九當日本延曆二十年乙酉也。
大師遷寂乃唐先天二年。
至于貞元十九年。
得九十一年。謂壇經古本湮滅已久。
世流布本宋後編修。
諸傳亦非當時撰。
唯此傳去大師謝世不遠。
可謂實錄也。而與諸傳及壇經異也。
然撿黃梅傳法一事。
師資唱酬。機緣如此。
實可尊信哉。乃前疑方消。
竺仙評論亦有驗。
惜乎失編者之名。
考請來進官錄。曰曹溪大師傳一卷是也。
嗚呼。何幸假鴻德乎。
千年舊物流于吾桑域。
是國之寶也。仍欲垂不朽。
授之欹劂氏云。 ^53c39

寶曆十二年壬午夏四月　　　祖芳謹識
 ^54b18
