
other:: 
other:: 建中靖國續燈錄卷第六　　　〔宋刻〕
collector:: 東京法雲禪寺住持傳法佛國禪師〔臣〕惟白集
對機門 ^672a15

盧陵清原山行思禪師第十一世
other:: 
### 洪州泐潭山寶峰院懷澄禪師法嗣
洪州泐潭山寶峰院懷澄禪師法嗣
other:: 
#### 東京十方淨因禪院大覺禪師
東京十方淨因禪院大覺禪師 ^672a17

諱懷璉。姓陳氏。漳州龍溪縣人也。
誕生之夕。夢僧伽降室。
因小字泗州。既有異兆。
僉知祥應。齠齓出家。
丱角圓頂。督志道學。
寢食無廢。一日洗面。
潑水于地。微有省發。
即慕參尋。遠造泐潭澄禪師法席。
投機印可。 ^672a21

次歷叢林。眾嚮道譽。
年過不惑。名動　仁御。
奉　詔住淨因禪院。
三　宣內苑。對　聖敷揚。
開悅　宸衷。賜號大覺。
并製讚頌。須許賡詶。
　天眷日深。頗若師友。
其磨衲．金鉢．寶珠。
皆　上旨批賜。晚以高年。
乞身林下。　勑從所請。
隨意住持。因止育王山。
雲徒復湊。道合　聖心。
名重當世。本朝宗匠。
未如榮幸。 ^672a29

師皇祐二年十二月十九日。
仁宗皇帝宣入後苑化成殿。
令一依開堂時儀範。
陞座說法。宣左街副僧錄慈雲大師清滿啟白。
清滿謝　恩罷。乃曰。
　帝苑春光。皇家啟會。
萬乘既登於　舜殿。
兩街獲奉於堯眉。
爰當和育之辰。正是闡揚之日。
宜談祖道。上副　宸衷。
謹白。 ^672a41

師遂陞座。拈香祝　聖畢。
敷坐。華嚴禪師白槌云。
法筵龍象眾。當觀第一義。 ^672b6

師云。適來白槌。甚好消息。
還有證據者麼。出來對聖人前試通吐看。 ^672b8

時有宣教大師問。
滿目盡觀銀世界。
未審普賢在什麼處。 ^672b10

師云。猶似對面不識。 ^672b12

僧曰。六牙白象空中立。
　萬乘君王坐寶臺。 ^672b14

師云。帝網重重向此開。
師復云。古佛堂中。
曾無異說。流通句內。
誠有多談。得之。妙用無虧。
失之。觸途成滯。所以溪山雲月。
且處處以同風。水鳥樹林。
亦頭頭而顯道。若於迦葉門下。
直得堯風蕩蕩。舜日明明。
野老謳謌。漁人鼓舞。
當此時節。純樂無為。
久瀆　聖聦。伏惟珍重。 ^672b16

問。諸佛出世。利濟群生。
猊座師登。將何拯濟。 ^672b26

師云。山高海闊。
僧曰。花發無根樹。
魚跳萬仞峰。 ^672b28

師云。新羅國裏。
僧曰。慈舟不棹清波上。
劒峽徒勞放木鵝。 ^672b30

師曰。脫却衣裳臥荊棘。
僧曰。人將語試。
師云。慣得其便。僧拊掌。 ^672b32

師云。更#CB01387;跳。
問。艣棹不停時如何。
師云。清波箭急。 ^672b34

僧曰。恁麼則移舟諳水勢。
舉棹別波瀾。
師云。濟水過新羅。 ^672b36

僧曰。古佛位中留不住。
夜來依舊宿蘆花。 ^672b38

師云。兒童不識十字街。
問。聖君御頌親頒賜。
和尚將何報此恩。 ^672b40

師云。兩手托地。
僧曰。恁麼則一人有慶。
兆民賴之。 ^672b42

師云。半尋拄杖攪黃河。
問。坐斷毗盧頂。不稟釋迦文。
猶未是學人行業。
如何是學人行業。 ^672b44

師云。斫額望明月。
僧以手便拂。 ^672b46

師曰。作什麼。僧忙然。
師云。賺却一船人。 ^672b48

師云。若論佛法兩字。
是加增之辭。廉纖之說。
諸人向遮裏承當得。
盡是二頭三手。譬如金屑雖貴。
眼中著一點不得。
若是本分衲僧。纔聞舉著此事。
便一擺擺斷。不受纖塵。
獨脫自在。最為親的。
然後便能在天同天。
在人同人。在僧同僧。
在俗同俗。在凡同凡。
在聖同聖。一切處出沒自在。
並拘檢佗不得。名邈佗不得。
何也。為渠能建立一切法故。
一切法要且不是渠。
渠既無背面。第一不用妄與安排。
但知十二時中。平常飲#CB10437;。
快樂無憂。秖此相期。
更無別事。所以古人云。
放曠長如癡兀人。
佗家自有通人愛。 ^672c2

上堂云。文殊寶劒。
得者為尊。乃拈拄杖云。
淨因今日恁麼。直得千聖路絕。
雖然如是。猶是矛楯相攻。
不犯鋒鋩。如何運用。
良久。云。野蒿自發空臨水。
江鷰初歸不見人。
參。 ^672c22

上堂云。太陽東昇。
爍破大千之暗。諸人若向明中立。
猶是影響相馳。若向暗中立。
也是藏頭露影漢。
到遮裏。作麼生吐露。
良久云。逢人秖可三分語。
未可全拋一片心。
參。 ^672c30

上堂云。世法裏面迷却多少人。
佛法裏面醉却多少人。
秖如不迷不醉。是什麼人分上事。 ^672c38

上堂云。言鋒纔擊。
義海交深。若要徑截一路。
各請歸堂。 ^672c42

上堂云。應物現形。
如水中月。遂拈起拄杖云。
遮箇不是物。即今現形也。
且道月在甚麼處。
良久。云。長空有路還須透。
潭底無蹤不用尋。
擊香臺一下。 ^672c46

上堂云。白日東上。
白日西落。急如投壺閃寥廓。
神龍一舉透無邊。
纖鱗猶向泥中躍。
靈#CB08504;中。
休湊泊。三歲孩童髽四角。
參。 ^673a4

上堂。良久。舉起拳頭云。
握拳則五嶽倒卓。
展手則五指參差。
有時把定佛祖關。
有時托開千聖宅。
今日遮裏相呈。且道作何使用。
拍禪牀一下。云。向下文長。
付在來日。
other:: 
#### 天台赤城山用良禪師
天台赤城山用良禪師 ^673a10

問。三門與自己。是同是別。
師云。八兩移作半斤。 ^673a18

僧曰。恁麼則秋水泛漁舟。
師云。東家點燈。西家覓油。 ^673a20

僧曰。山高月上遲。
師云。道什麼。
僧曰。莫瞌睡。 ^673a22

師云。入水見長人。
other:: 
#### 臨江軍有文禪師
臨江軍有文禪師 ^673a24

上堂云。建山寂寞。
坐倚城郭。無味之談。
七零八落。以拄杖敲香臺。
下座。
other:: 
#### 福州雪峯象敦禪師
福州雪峯象敦禪師 ^673a26

問。如何是佛。
師云。火照魚行。
僧曰。如何是法。 ^673a30

師云。唐人譯不出。
僧曰。佛法已蒙師指示。
未審畢竟又如何。 ^673a32

師云。臘月三十日。
other:: 
#### 杭州靈隱山雲知慈覺禪師
杭州靈隱山雲知慈覺禪師 ^673a34

問。一佛出世。各坐一華。
和尚出世。有何祥瑞。 ^673a36

師云。白雲橫谷口。
僧曰。光前絕後。 ^673a38

師云。錯。
僧曰。大眾證明。
師云。點。
問。如何是道。
師云。什麼道。 ^673a40

僧曰。大道。
師云。欲行千里。一步為初。
僧曰。如何是道中人。 ^673a42

師云。西天駐泊。此土都監。
僧禮拜。
師云。吽。吽。 ^673a44

問。如何是佛。
師云。笻州九節杖。
僧曰。如何是向上事。 ^673a46

師云。向上即且致。
佛話作麼生會。僧擬議。
師云。幾合放過。 ^673a48

上堂云。日月雲霞為天標。
山川草木為地標。
招賢納士為德標。
閑居趣寂為道標。
乃拈拄杖云。且道遮箇是什麼標。
會麼。拈起則有文有彩。
放下則糲糲磕磕。
直得不拈不放。又作麼生。
良久。云。扶過斷橋水。
伴歸明月村。 ^673b4

上堂云。秋風起。庭梧墜。
衲子紛紛看祥瑞。
張三李四賣囂虗。
拾得寒山爭賤貴。
覿面相詶。更無難易。
四衢道中。棚欄瓦市。
畐塞虗空。普天帀地。
任是臨濟赤肉團上。
雪老南山鼈鼻。玄沙見虎。
俱胝舉指。一時拈來。
當面布施。更若擬議。
千山萬水。復云。過。
other:: 
#### 明州金鵝山靖旻禪師
明州金鵝山靖旻禪師 ^673b14

問。禪客相逢。合談何事。
師云。德山令行。 ^673b24

僧曰。早知今日事。
悔不慎當初。
師云。人無遠慮。
other:: 
#### 雲居山守億禪師
雲居山守億禪師 ^673b26

上堂云。馬祖纔陞堂。
雄峰便卷席。春風一陣來。
滿地花狼藉。
other:: 
#### 婺州西塔殊禪師
婺州西塔殊禪師 ^673b30

問。知師已受請。家風略借看。
師云。風搖寒木。 ^673b34

僧曰。恁麼則石上橫笻坐。
茶餘看日低。
師云。葉落秋江。
other:: 
#### 婺州承天惟簡禪師
婺州承天惟簡禪師 ^673b36

問。佛與眾生。是一是二。
師云。花開滿木紅。
花落萬枝空。 ^673b40

僧曰。畢竟是一是二。
師云。唯餘一朵在。
明日恐隨風。 ^673b42

問。如何是吹毛劒。
師云。星多不當月。 ^673b44

僧曰。用者如何。
師云。落。
僧云。落後如何。
師云。觀世音菩薩。 ^673b46

問。如何是和尚家風。
師云。理長即就。
僧曰。如何領會。 ^673b48

師云。繪雉不成鷄。
問。開口即失。閉口即喪。
未審如何說。 ^673c2

師云。舌頭無骨。
僧曰。不會。
師云。對牛彈琴。 ^673c4

問。山河大地與自己。
同。別。
師云。灸病不得穴。
僧曰。畢竟是同是別。 ^673c6

師云。買帽相頭。
師云。夫遮那之境界。
眾妙之玄門。知識說之而莫窮。
善財酌之而不竭。
文殊體之而寂寂。
普賢證之以重重。
若也隨其法性。如雲收碧漢。
本無一物。若也隨其知用。
似花開春谷。應用無邊。
雖說徧恒沙。乃同遵一道。
且問諸人。作麼生是一道。
良久。云。白雲斷處見明月。
黃葉落時聞擣衣。
參。 ^673c8

上堂云。頭不戴天。
足不履地。鼻不齅香。
舌不了味。塞却咽喉。
何處出氣。良久。云。
寒來向火困來眠。
誰言總別兼同異。
參。 ^673c22

上堂云。莫離蓋纏。
莫求佛祖。去此二途。
以何依怙。江淹夢筆。
天龍見虎。古老相傳。
月不跨五。參。 ^673c26

上堂云。一刀兩段。
埋沒宗風。師子飜身。
拖泥帶水。直饒坐斷十方。
不通凡聖。脚跟下好與二十拄杖。 ^673c30

上堂云。拈一放一。
妙用縱橫。去解除玄。
收凡破聖。若望本分草料。
大似磨甎作鏡。衲僧家合作麼生。
良久云。寔。 ^673c32

上堂云。順也是。逆也是。
逆順交參真至理。
若人於此擬休功。
猶指化城為寶地。
參。
other:: 
#### 杭州臨安九峰淨土鑒韶禪師
杭州臨安九峰淨土鑒韶禪師 ^673c38

問。承聞和尚是泐潭嫡子。
是否。 ^673c42

師云。是。
僧云。還記得當時得力句麼。
師云。記得。 ^673c44

僧曰。請舉看。
師云。左手握拳。右手把筆。
問。承師有言。君子可八。
意旨如何。 ^673c46

師云。披衣入市去。
剃髮上山來。 ^673c48

問。#CB05201;羊未挂角時如何。
師云。雄喚雌鳴。
僧曰。挂角後如何。 ^674a2

師云。一文兩箇。
僧曰。此莫是和尚見處也無。 ^674a4

師云。不用禮拜。
問。藥山不許看經。
意旨如何。
師云。夜半點燈毬。 ^674a6

上堂云。山僧說禪。
恰似蚝蜢吐油。揑著便出。
若不揑著。一滴也無。
何以故。秖為不曾看讀得古今因緣。
及預先排疊勝妙見知。
等候陞堂。便磨脣縮觜。
將粥飯氣熏炙諸人。
凡有一問一答。蓋不得已。
豈獨山僧。看佗大通智勝如來。
默坐十劫。無開口處。
後因諸天梵天及十六王子再三勤請。
方始說之。却不是秘惜。
秖為不敢埋沒諸人。
山僧既不埋沒諸人。
不得道山僧會陞座。
參。
other:: 
#### 洪州壽聖普誗禪師
洪州壽聖普誗禪師 ^674a10

問。朝蓋已臨於法會。
還有西來意也無。 ^674a26

師云。上士由山水。
問。說佛說法。殃及兒孫。
演妙談玄。野狐群隊。
離此二途。如何為人。 ^674a28

師云。一箇不得。兩箇又多。 ^674a30

僧曰。一葉落。天下秋。
師云。谷秀花鋪錦。 ^674a32

僧曰。不因舉棹。爭見漁人。
師云。將謂胡鬚赤。
other:: 
#### 筠州洞山永孚禪師
筠州洞山永孚禪師 ^674a34

上堂云。棒頭挑日月。
木馬夜嘶鳴。拈拄杖云。
雲門大師來也。卓一下。
云。炊砂作飯。看井作袴。
other:: 
#### 金陵廣慧遇新禪師
金陵廣慧遇新禪師 ^674a36

問。師是誰家嫡子。
甚處兒孫。
師云。將謂是仙陀。 ^674a42

僧曰。親見泐潭來。
師云。更請問傍人。 ^674a44

問。如何是道者家風。
師云。看樓打樓。
僧曰。為什麼東行不見西行利。 ^674a46

師云。拈頭作尾。拈尾作頭。
還我第三段來。僧禮拜。 ^674a48

師云。吽。吽。
問。佛未出世時如何。
師云。脚前脚後。 ^674b2

僧曰。出世後如何。
師云。恰似不齊。
other:: 
#### 令滔首座
令滔首座 ^674b4

參泐潭懷澄禪師。
澄一日問。祖師西來。
單傳心印。直指人心。
見性成佛。子作麼生會。 ^674b6

滔云。某甲不會。 ^674b8

澄却問。子未出家時作箇什麼。
滔曰。牧牛。
澄曰。作麼生牧。 ^674b10

滔曰。早朝騎出去。
晚後復騎歸。
澄曰。子大好不會。 ^674b12

滔於言下忽然大悟。
遂成頌云。
放却牛繩便出家。
剃除鬚髮著袈裟。 ^674b14

有人問我西來意。
拄杖頭挑蘇哩囉。
other:: 
### 筠州洞山自寶妙圓禪師法嗣
筠州洞山自寶妙圓禪師法嗣
other:: 
#### 筠州洞山鑒遷禪師
筠州洞山鑒遷禪師 ^674b16

問。如何是新豐一曲。
師云。自歌自詠深雲裏。 ^674b22

僧曰。誰是知音。
師云。閑坐閑行古洞中。 ^674b24

問。王侯請而不去。
和尚去時如何。
師云。官差不自由。 ^674b26

僧曰。終是涉廉纖。
師云。棒頭有眼。
僧曰。便請。
師云。慣釣長鯨。耻看跛氅。
other:: 
#### 筠州洞山清辯禪師
筠州洞山清辯禪師 ^674b28

問。百丈得大機。黃蘗得大用。
未審和尚得箇什麼。
師便喝。僧亦喝。師便打。 ^674b32

僧曰。爭奈大眾眼何。
便歸眾。師噓噓。
other:: 
### 舒州海會通禪師法嗣
舒州海會通禪師法嗣
other:: 
#### 隨州水南太平興國文秀禪師
隨州水南太平興國文秀禪師 ^674b34

問。如何是祖師西來意。 ^674b40

師云。拄杖子。
問。如何是水南境。
師云。隨峯山色秀。
遍地百花開。 ^674b42

僧曰。如何是境中人。
師云。迦葉擎拳。阿難合掌。
other:: 
### 復州北塔思廣禪師法嗣
復州北塔思廣禪師法嗣
other:: 
#### 荊門軍當陽縣玉泉景德禪院承皓禪師
荊門軍當陽縣玉泉景德禪院承皓禪師 ^674b44

姓王氏。眉州丹稜人也。
依大力院出家登具。
遊方。參復州北塔廣禪師。
發明心要。得大自在三昧。
製赤犢鼻。書歷代祖師名而服之曰。
唯有文殊．普賢猶較些子。
且書於帶上。自是諸方曰皓布裩。 ^674c2

初住郢州大陽。師在谷隱。
受大陽請。上堂云。
山僧在谷隱十年。
不曾飲谷隱一滴水。
嚼谷隱一粒米。汝若不會來。
大陽與汝說。#CB06078;拄杖下座。 ^674c10

僧入室次。狗子在室中。
師叱一聲。狗子出去。
師云。狗却會。爾不會。 ^674c16

問。如何是佛。
師云。截斷脚跟。
僧曰。如何是法。 ^674c18

師云。掀爾腦蓋。
師云。#CB15092;運推移。
布裩赫赤。莫怪不洗。
無來替換。下座。 ^674c20

上堂云。粥稀後坐。
牀窄先臥。耳聵愛聲高。
眼昏宜字大。珍重。 ^674c22

師於元祐六年十二月二十八日示寂。
門人圍遶。師笑曰。
吾年八十一。老死舁屍出。
兒郎齊著力。一年三百六十日。
言畢而逝。
other:: 
### 蘇州翠峯慧顒禪師法嗣
蘇州翠峯慧顒禪師法嗣
other:: 
#### 杭州廣果擇能禪師
杭州廣果擇能禪師 ^674c24

問。師是誰家嫡子。
甚處兒孫。
師云。適來拈香了也。 ^674c34

僧曰。恁麼則親見翠峯來。
師云。相悉人難得。
other:: 
### 蘄州四祖山端禪師法嗣
蘄州四祖山端禪師法嗣
other:: 
#### 福州廣明常委禪師
福州廣明常委禪師 ^674c36

問。知師久蘊囊中寶。
今日當場略借看。 ^674c42

師云。看。
僧曰。恁麼則謝師指示。
師云。等閑垂一釣。
容易上鈎來。
other:: 
### 潭州雲蓋山志顒禪師法嗣
潭州雲蓋山志顒禪師法嗣
other:: 
#### 雲居山文慶海印禪師
雲居山文慶海印禪師 ^674c44

問。雲門一曲師親唱。
北斗藏身事若何。 ^675a2

師云。險。
僧曰。學人未曉。請師再指。
師云。仰面看青天。 ^675a4

問。如何是祖師西來意。
師云。少林一隻履。 ^675a6

問。如何是函蓋乾坤句。
師云。合。
僧曰。如何是隨波逐浪句。 ^675a8

師云。闊。
僧曰。如何是截斷眾流句。
師云。窄。
問。佛意祖意即不問。
如何是和尚家風。 ^675a10

師云。上拄天。下拄地。 ^675a12

僧曰。莫秖遮便是麼。
師云。錯。
上堂云。隨波逐浪。
舉世皆是知音。截斷眾流。
天下罕逢作者。遂拈拄杖。
擊香臺一下。云。大眾還會麼。
若向遮裏透得。石壁山河不相隔礙。
十方剎土廓爾皆通。
舉目則覰破三十三天。
颯然粉碎。動步則踏飜金剛水際。
涓滴不留。向葛藤窠裏橫身。
且無繫絆。於荊棘林中擺手。
不挂鋒鋩。叱起陝府鐵牛。
耕破坤維大地。喚取嘉州大像。
把住日月星辰。輥轉太虗。
橫鋪世界。以東為西。
將南作北。釋迦性命尚自不存。
祖師眼睛那堪更用。
如今忽有箇衲僧出來。
驀口一摑。掀倒禪牀。
儞道雲居還肯佗也無。
肯與不肯。一切分付德山．臨濟。
遂喝一喝。以拄杖卓一下。 ^675a14

上堂云。道本無為。
法非延促。一念萬年。
千古在目。月白風恬。
山青水淥。法法現前。
頭頭具足。祖意教意。
非直非曲。要識廬陵米價。
會取山前麥熟。以拂子擊禪牀。
下座。 ^675a36

上堂云。馬師即心即佛。
大似埋樁釘橛。牛頭橫說竪說。
宛如枝上生節。欲識佛祖性義。
會取春寒秋熱。拍繩牀。
下座。
other:: 
### 明州上方齊岳禪師法嗣
明州上方齊岳禪師法嗣
other:: 
#### 越州東山國慶順宗禪師
越州東山國慶順宗禪師 ^675a42

問。師唱誰家曲。宗風嗣阿誰。 ^675b2

師云。一人傳虗。萬人傳實。
僧曰。恁麼則大梅嫡子也。 ^675b4

師云。重言不當吃。
師云。心生則種種法生。
心滅則種種法滅。
拈起拄杖云。此箇是法。
那箇是滅底心。若人道得。
許儞頂門上具眼。
其或不然。雲暗不知天早晚。
雪深難辨路高低。
參。
other:: 
### 潤州金山瑞新禪師法嗣
潤州金山瑞新禪師法嗣
other:: 
#### 湖州天聖楚祥禪師
湖州天聖楚祥禪師 ^675b6

問。芙蓉堂上。已焚海岸之香。
師子座前。願聽胡家之曲。 ^675b16

師云。風來金殿冷。
僧曰。今日得聞於未聞。 ^675b18

師云。雪覆玉堦寒。
僧曰。恁麼則淵明空負勿絃琴。
宋玉徒勞誇白雪。 ^675b20

師云。休言千歲竹。
將比萬年松。 ^675b22

師云。天地為槖籥。
動而有應。故春則和融。
夏則煩熱。秋則微凉。
冬則凝結。以至群類人倫。
各徇其性。蓋一氣之所致。
然雖如此。賢者太賢愚者愚。
other:: 
#### 溫州極樂用基禪師
溫州極樂用基禪師 ^675b24

問。如何是太平境。
師云。幾竿翠竹侵雲漢。
一派清流入慎江。 ^675b30

僧曰。如何是境中人。
師云。左眼半斤。右眼八兩。
other:: 
#### 湖州天聖守道禪師
湖州天聖守道禪師 ^675b32

問。騎虎頭。把虎尾。
中間事作麼生。 ^675b36

師云。喫棒。
僧曰。三十年後有人舉著在。
師云。鈍致殺人。 ^675b38

師云。日月繞須彌。
人間分晝夜。南閻浮提人秖被明暗色空留礙。
且道不落明暗一句作麼生道。
良久。云。柳色黃金嫰。
棃花白雪香。參。
other:: 
### 衡州北禪智賢禪師法嗣
衡州北禪智賢禪師法嗣
other:: 
#### 潭州興化崇辯禪師
潭州興化崇辯禪師 ^675b40

諱紹銑。泉州人也。
生有奇相。遂捨出家。
受具。遊方。徧趨禪室。
罷歷江表。遠入湘川。
參北禪賢禪師。深蒙印決。
一住興化。四十餘年。
提唱祖道。建立佛事。
海量包納。大度規模。
福慧兼濟。近世希有。
大丞相章公惇。昔安撫荊湖。
見師器重。特奏　神宗皇帝。
賜椹服．師名及隨身度牒。
其旌異如此。 ^675b48

問。如何是瀟湘境。 ^675c10

師云。會春園裏遊春會。
明月池邊玩月明。 ^675c12

僧曰。如何是境中人。
師云。錦袍公子猶嫌冷。
更有樵夫跣足行。 ^675c14

僧曰。人境已蒙師指示。
向上宗乘事若何。 ^675c16

師云。勸君不用鐫頑石。
路上行人口似#CB15156;。
師拈拄杖云。一大藏教。
是拭不淨故紙。超佛越祖之談。
是誑諕閭閻漢。若論衲僧門下。
一點也用不得。作麼生是衲僧門下事。
良久云。多虗不如少實。
擊香臺一下。
other:: 
#### 江州法昌倚遇禪師
江州法昌倚遇禪師 ^675c18

黃龍南禪師經過。
師上堂。拈拄杖示眾云。
若向遮裏會去。是頭上安頭。
若也不會。又是斬頭覓活。
汝等諸人且作麼生承當。
雖然如是。法昌今日恁麼舉唱。
也是看人祇揖。覰馬提鞭。
本分宗匠面前。是何言歟。
且道本分宗匠具何高見。
良久。云。雲開山色秀。
雨過#CB00589;流清。
other:: 
### 廬山開先善暹禪師法嗣
廬山開先善暹禪師法嗣
other:: 
#### 雲居山佛印禪師
雲居山佛印禪師 ^675c26

諱了元。姓林氏。饒州浮梁人也。
至道壬申六月六日誕生。
祥光上燭。鬚髮爪齒。
宛然具體。風骨爽拔。
孩孺異常。發言成章。
語合經史。閭里先生稱曰神童。
年將頂角。愽覧典墳。
卷不再舒。洞明今古。
才思俊邁。風韻飄然。
志慕空宗。投師出家。
試經圓具。感悟夙習。 ^675c40

即徧參尋。遠造廬山開先暹禪師法席。
投機印可。叢林拔萃。
出為宗匠。三十餘年。
九坐道場。四眾傾向。
搢紳碩儒咸欽道望。
名動朝野　神宗皇帝宣賜高麗磨衲．金鉢。
以旌師德。 ^676a2

元符元年元正七日。
寫偈坐滅本山。餘如知院大尉蔣公之奇塔記。 ^676a8

問。祖意教意即不問。
靈山微笑意如何。 ^676a10

師云。知時別宜。 ^676a12

僧曰。恁麼則國清才子貴。
家富小兒嬌。
師云。因逢桃李樹。
憶著故園春。 ^676a14

僧曰。不因漁父引。
爭得見波濤。
師云。且莫錯會。 ^676a16

問。如何是諸佛說不到底法。
師云。蟻子解尋腥處走。
蒼蠅偏向臰邊飛。 ^676a18

僧曰。學人未曉。請師再指。 ^676a20

師云。九萬里鵬從海出。
一千年鶴遼天歸。
問。如何是佛。 ^676a22

師云。木頭雕不就。
僧曰。恁麼則皆是虗妄也。 ^676a24

師云。梵音深遠。令人樂聞。
問。如何是城裏佛。
師云。倚門倚戶。 ^676a26

僧曰。如何是村裏佛。
師云。食麻食麥。
僧曰。如何是山裏佛。 ^676a28

師云。依草附木。
問。如何是祖師的的意。 ^676a30

師云。不出此問。
問。如何是不方不圓底句。
師云。上不到天。下不到地。 ^676a32

僧曰。如何是句中玄。
師云。村人弄駱駝。 ^676a34

僧曰。如何是意中玄。
師云。唯佛與佛乃能知之。
僧曰。如何是用中玄。
師便打。 ^676a36

問。達磨九年面壁。
意旨如何。 ^676a38

師云。閉口深藏舌。
僧曰。學人未曉。
師云。一言已出。駟馬難追。 ^676a40

無畏居士問師借楞伽經。
師云。經涉文字。不如一棒一喝便了去好。 ^676a42

士云。雖然棒喝。猶是第二月。 ^676a44

師云。今日遭人點檢。
問。大修行人還入地獄也無。 ^676a46

師云。在裏許。
僧曰。大作業人還上天堂也無。
師云。鰕跳不出斗。 ^676a48

僧曰。恁麼則鑊湯爐炭吹教滅。
劒樹刀山喝使摧。 ^676b2

師云。自作自受。
師云。適來禪客出眾禮拜。
各以無量珍寶布施大眾。
又於面門上放大光明。
照耀乾坤。令諸人普得相見。
於此明得。可謂十方諸佛各坐其前。
常為勞生演說大法。
豈假山僧重重注破。
如或未然。不免橫身徇物。
乃按拄杖云。萬般草木根苗異。
一得春風盡放花。 ^676b4

上堂云。徧十方。周法界。
無相光中常自在。
更無絲髮可商量。
彌勒文殊閑買賣。
釋迦慳。迦葉富。黃金白玉如泥土。
善財不識樓閣門。
忽拈拄杖云。撞著燈籠兼露柱。
擊禪牀。下座。 ^676b16

上堂云。人間寒食。
洞裏花開。遊蜂與胡蝶爭飛。
鷰子共黃鸝對語。
玄沙老漢却道深談實相。
善說法要。好熱杜撰。
雲居則不然。一翳在目。
空花亂墜。久立。 ^676b24

上堂云。時當孟夏。
節屆朱明。山花結子似垂珠。
巖樹成陰張翠幄。
鸎狂陌上。斷送殘春。
鷰語梁間。留連過客。
是田父移苗之日。
乃禪流禁足之辰。
休將拄杖向肩挑。
盡把鉢囊高挂起。
而況閻浮路上。須知生死劫長。
天宮快樂易輪迴。
地獄煎熬多苦楚。
筭來萬事。秖在寸心。
今日與諸人一時休歇。
作麼生是上座休歇處。
良久。云。雲滿諸峯雨未収。
牧童吹笛倒騎牛。
曲中便是昇平樂。
世上千般逐水流。 ^676b30

上堂云。江湖本靜。
因風而波浪俄生。
日月長存。觸霧而光明遂昧。
諸人欲得風恬水湛。
霧卷天空。各請歸堂。
不用久立。 ^676b46

上堂云。寒。寒。風撼竹聲乾。
水凍魚行澁。林疎鳥宿難。
早是嚴霜威重。那堪行客衣單。
休思紫陌山千朵。
且擁紅爐火一攢。
放下茱萸空中竹橛。
倒却迦葉門前剎竿。
直下更云不會。筭來也大無端。
參。
other:: 
#### 東京大相國寺智海正覺禪師
東京大相國寺智海正覺禪師 ^676c4

諱本逸。姓彭氏。福州人也。
九歲出家。遇普度不受。
後比試為僧。 ^676c12

志慕游方。即造開先暹禪師法席。
入室。暹舉達磨傳法偈。
因而開悟。初住饒州薦福。
雲徒臻集　神宗皇帝詔住智海。
賜號正覺。朝中搢紳益欽道望。 ^676c14

開堂日。神宗皇帝遣　中使降香。
師謝　恩畢。登座拈香。
祝延　聖壽罷。乃敷坐。
淨因淨照禪師白槌竟。
師普視大眾云。龍樓與鳳闕巍峨。
瑞氣同祥雲靉靆。
於是觀得十方佛土不行而至。
百千三昧無作而成。
苟不然也。有疑請問。 ^676c20

問。慧林纔盛。帀地垂陰。
智海既通。將何接引。
師云。言猶在耳。 ^676c30

僧曰。爭奈學人未曉。
師云。不妨刢利。
問。入門問諱即且致。
入國觀光事若何。 ^676c32

師云。一逢　天子聖。
總是太平年。 ^676c34

僧曰。太平後如何。
師云。梯山航海。納壁獻琛。 ^676c36

僧曰。皇風蕩蕩。帝道平平。
師云。老僧不如上座。 ^676c38

問。三千里外蒙　丹詔。
未審將何報　國恩。
師云。作驢作馬。 ^676c40

僧曰。粉骨碎身未足酬。
一句了然超百億。 ^676c42

師云。牽犂拽杷。
僧曰。石人嶺上呵呵笑。
木女谿邊屢點頭。 ^676c44

師云。不知是不是。
若是也大奇。
師云。諸菩薩子。欲識佛性義。
當觀時節因緣。何也。
和風習習。揭開細柳之眉。
春日遲遲。烘囀黃鸝之舌。
庭花似錦。汀草如茵。
蝶舞蜂吟。漁歌樵唱。
鐘梵與管絃合雜。
儒流同釋子相參。
古今一致。左右逢原。
如是則窺一塵而十方俱現。
聆一音而沙界齊聞。
談玄演妙而靡異凡倫。
千變萬化而不離真際。
頭頭有據。物物無私。
不假躊躇。炳然自著。
直饒於斯見得倜儻分明。
如晝見日。若向衲僧門下。
天地懸殊。所以道。
不要三乘要祖宗。
三乘不要為君通。
君今要出三乘學。
後夜猨啼在眾峯。
臣僧奉　勅開堂。
舉揚宗旨。伏願　皇帝陛下位齊北極。
壽比南山。#CB15131;歌有道之君。
民賀無私之化。久立眾慈。
伏惟珍重。 ^676c46

問。如何是佛。
師云。東涌西沒。
僧曰。如何是道。 ^677a22

師云。七顛八倒。
僧曰。如何是法。
師云。儞問我答。 ^677a24

僧曰。如何是禪。
師云。不方不圓。
僧曰。便恁麼會時如何。 ^677a26

師云。刢利人難得。
問。祖意西來。如何舉唱。
師云。風吹黃葉落。
片片覆庭莎。 ^677a28

僧曰。竹密不妨流水過。
山高豈礙白雲飛。 ^677a30

師云。反蟻難尋穴。
歸禽易見窠。
僧曰。便恁麼會時如何。 ^677a32

師云。#CB15154;子過新羅。
問。十方同聚會。箇箇學無為。
如何是無為。 ^677a34

師云。飢嗔飽喜。
僧曰。遮箇是有為。 ^677a36

師云。山僧年邁。
僧曰。也有些子。
師云。喏。喏。
問。如何是佛法大意。 ^677a38

師云。鹿野苑中談四諦。
僧曰。未審意旨如何。 ^677a40

師云。末頭先度五俱輪。
問。古鏡未磨時如何。 ^677a42

師云。青青河畔草。
僧曰。磨後如何。
師云。#CB15106;#CB15106;園中柳。 ^677a44

僧曰。磨與未磨。是同是別。
師云。同別且致。還我鏡來。
僧擬議。師便喝。 ^677a46

師云。開口是。合口是。
眼下無妨更著鼻。
開口錯。合口錯。眼與鼻孔都拈却。
佛也打。祖也打。真人面前不說假。
佛也安。祖也安。衲僧肚皮似海寬。
此乃一出一入。半合半開。
是山僧尋常用底。
敢問諸禪德。剎竿因甚頭指天。
力士何故揎起拳。
良久云。參上堂云。
我有遮一著。人人口裏嚼。
嚼得破者。速須吐却。
嚼不破者。翻成毒藥。
乃召。諸禪德。作甚滋味。
試請道看。良久。云。
醫王不是無方義。
千里酥香象不回。 ^677a48

上堂云。春雨微微。
繼日以時。庭花欲發未發。
原草將披未披。嶺上泥牛頻吼。
林間木馬長嘶。堪笑老盧無志氣。
貪佗衣鉢夜奔馳。
自從龍朔星霜後。
殃及兒孫知不知。
喝一喝。下座。 ^677b16

上堂云。翻手為文。
覆手為武。且執單刀。
堦墀伏事。不翻不覆。
文武雙全。坐籌帷幄之間。
決勝千里之外。無明羅剎活捉生擒。
生死魔軍冰消瓦解。
直得　皇風蕩蕩。
　帝道平平。統三界以為家。
作四生之恃怙。正當此時。
且道功歸何處。良久云。
大勳不立賞。柴扉草自深。 ^677b24

上堂。拈拄杖云。遮拄杖。
在天也。與日月並明。
在地也。與山河同固。
在王侯也。以代蒲鞭。
在百姓也。防身禦惡。
在衲僧也。晝橫肩上。
度水穿雲。夜宿旅亭。
撑門拄戶。且道在山僧手裏用作何為。
要會麼。有時放步東湖上。
與僧遙指遠山青。
擊繩牀。下座。
other:: 
#### 廬山萬杉善爽禪師
廬山萬杉善爽禪師 ^677b36

問。如何是萬杉境。
師云。萬株杉下千尋竹。 ^677b46

僧曰。如何是境中人。
師云。老僧叉手對闍棃。 ^677b48

問。佛法大意。請師指示。
師云。崑崙頭戴華山尖。
師云。古即今。今即古。
家家#CB00551;下有諸祖。
文殊示現滿山川。
自是時人不能悟。
大眾。且道悟箇什麼。
咄。 ^677c2

晚參。侍者度拂子與師。
師云。百丈昔因拈起悟。
始覺蒸餬是 #CB15097;做。
禪人到此莫商量。
向道僧堂對厨庫。
復云。經有經師。論有論師。
律有律師。教老僧說箇什麼。
良久。云。春因歸堂打睡。
other:: 
#### 越州天章寺元楚寶月禪師
越州天章寺元楚寶月禪師 ^677c6

問。如何是佛。
師云。番人不著袴。 ^677c16

僧曰。學人未曉。
師云。道士却簪冠。
僧曰。向上更有事也無。 ^677c18

師云。有。
僧曰。如何是向上事。
師云。月似彎弓。少雨多風。 ^677c20

問。如何是祖師西來意。
師云。南人性獠。 ^677c22

僧曰。意旨如何。
師云。北海浪麤。
問。如何是佛法大意。 ^677c24

師云。一年三百六十日。
僧曰。便恁麼會時如何。
師云。迢迢十萬不足遠。 ^677c26

僧曰。畢竟如何。
師云。飯來開口困展脚。 ^677c28

問。祖師西來即不問。
蠟人輕重事如何。
師云。八兩依前是半斤。 ^677c30

僧曰。學人未審以何為驗。
師云。瞎。 ^677c32

師云。煥然善法堂。
巍然師子座。或問天章。
具什麼眼便踞此位。
天章答曰。無佗也。
三十年前向無寸草處逢箇無舌底漢。
授得一無生寶丹。
大包天地。細入無間。
雖有离婁之明。視之不能見其形。
雖有師曠之聰聽之。
不能聞其聲。嗅之莫辨其香。
#CB02549;之莫識其味。
半合半開。成團成塊。
一吞于腹。亦三十年。
不歷漸次。不由地位。
直坐毗盧之頂。下視十方國土。
若菴摩勒果。指于掌中。
更說什麼善法之堂．師子之座可不可乎。
然雖如此。猶是建化門庭。
若據衲僧門下。一點也用不著。
且道衲僧有什麼長處。
良久。云。臘雪消未盡。
春風依舊來。 ^677c34

上堂云。鼓聲錯落。
山色崔嵬。本既不有。
甚處得來。良久。云。
高著眼。
other:: 
#### 洪州壽聖元舜禪師
洪州壽聖元舜禪師 ^678a6

問。魚未成龍時如何。
師云。生風起浪。 ^678a10

僧曰。成龍後如何。
師云。興雲致雨。
僧曰。般若無根。如何掘鑿。 ^678a12

師云。鐵樹生花。
other:: 
#### 筠州洞山慧圓禪師
筠州洞山慧圓禪師 ^678a14

問。遠離廬阜。將屆新豐。
不涉程途。請師便道。 ^678a16

師云。山僧今日倦。
僧曰。知識方便在什麼處。 ^678a18

師云。瞎。僧便喝。
師云。猶未省在。
師云。學非稽古。道媿當時。
俛仰無門。乃隨眾意。
古人道。無事上山行一轉。
借問時人會也無。
秖如老僧與諸人從廬阜來。
遇夜便宿。逢曉便行。
直至此間。一脚在前。
一脚在後。如今各各高挂鉢囊。
閣却拄杖。更有什麼事可會。
然雖如是。若不登樓望。
焉知滄海深。
other:: 
### 廬陵禾山楚才禪師法嗣
廬陵禾山楚才禪師法嗣
other:: 
#### 衡州北禪慧雲禪院昇禪師
衡州北禪慧雲禪院昇禪師 ^678a20

問。四眾已臨伸請命。
願師為眾便敷揚。 ^678a34

師云。道什麼。
僧曰。得遇作家。
師云。山僧未曾答話。
僧噓噓。 ^678a36

師云。龍蛇易辨。衲子難瞞。
問。師離顯親蘭若。
來居北禪道場。如何是不動尊。 ^678a38

師云。今日行十五里。 ^678a40

僧曰。恁麼則三轉法輪。
師云。有什麼交涉。 ^678a42

僧曰。畢竟如何。
師云。緊帩草鞋。僧禮拜。
師云。真師子兒。 ^678a44

師云。三伏炎炎杲日輝。
少林密意露囊錐。
於茲未曉重提掇。
鷰雀梁間語細微。
此意知音同道契。
#CB00403;流禪客若為知。
山僧如此葛藤語。
碧眼胡僧笑皺眉。
參。 ^678a46

上堂云。猨啼碧嶂。
#CB15179;噪簷間。
秋風乍扇於長天。
暑氣漸消於郊野。
庭莎露滴。溪草含煙。
堯年而禾稼豐登。
野老而相逢共唱。
諸高德。既然如是。
山僧更不可重說偈言。 ^678b4

上堂。咄。超佛祖。拈禪牀一下。
云。聖凡絕。與麼會。
猶未徹。大眾畢竟如何。
三冬將欲盡。未若有霜雪。
參。
other:: 
#### 澧州報恩禪院紹端禪師
澧州報恩禪院紹端禪師 ^678b10

問。如何是禪。
師云。一。
僧曰。百丈巖前還有路也無。 ^678b16

師云。有。
僧曰。蒙師指示。
師云。雲生嶺上。 ^678b18

師云。若論祖師玄旨。
可謂平地起堆。更問如何。
箭過新羅。久立。
other:: 
#### 撫州曹山寶積院雄禪師
撫州曹山寶積院雄禪師 ^678b20

問。如何是佛。
師云。寒猫不捉鼠。 ^678b24

問。一塵一佛國。一葉一釋迦。
學人如何下足。
師云。大地草漫漫。 ^678b26

僧曰。謝師答話。
師云。明眼人難瞞。
僧曰。大眾一時記取。 ^678b28

師云。曹山今日失利。
問。法雷一震。龍象四來。
如何行令。 ^678b30

師云。清風不會儂家意。
吹散白雲撩亂飛。 ^678b32

僧曰。學人還有安身立命處也無。
師云。脚踏實地。 ^678b34

上堂云。善應群方。
萬機叢湊。相逢相見即不問儞。
拈匙把筯為什麼道不得。
良久。云。曹山今日失利。 ^678b38

上堂云。山不青。水不淥。
南北東西無下足。
白雲片片嶺頭飛。
夜來却入蘆花宿。
參。 ^678b40

上堂云。千江競湊。
萬派同源。寶月騰輝。
光分沙界。山河大地。
明暗自殊。坐臥經行。
何人分上。其中莫有言語道斷。
函蓋相應底衲僧麼。
出來與曹山相見。 ^678b44

時有僧出。方禮拜次。
師云。大眾分明記取話頭。
other:: 
### 澧州欽山悟勤禪師法嗣
澧州欽山悟勤禪師法嗣
other:: 
#### 鼎州梁山應圓禪師
鼎州梁山應圓禪師 ^678c2

問。如何是佛。
師云。寸步千里。
僧曰。便與麼時如何。 ^678c8

師云。江山重疊。
問。如何是超佛越祖之談。 ^678c10

師云。喫粥喫飯。建中靖國續燈錄卷第六
 ^678c12
