
other:: 禪宗頌古聯珠通集卷第二十四
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
祖師機緣
other:: 
## 六祖下第五世之五(清源下第四世之二)
六祖下第五世之五〔清源下第四世之二〕 ^620b41

〔曹洞宗〕【增收】筠州洞山良价悟本禪師。
〔嗣雲巖〕因辭雲巖。
臨行問。百年後忽有人問。
還邈得師真否。如何抵對。
巖良久曰。祇這是。
師沉吟。巖曰。价闍黎。
承當個事。大須審細。
師猶涉疑。　頌曰。 ^620b45

體量非功不墮今。
星移斗換豈同輪。
多年曆日雖無用。
犯著應須總滅門。
〔正堂辯〕。 ^620c8

洞山因過水睹影。
大悟前旨。有偈曰。
切忌從他覓。迢迢與我疎。
我今獨自往。處處得逢渠。
渠今正是我。我今不是渠。
應須恁麼會。方得契如如。
　頌曰。 ^620c12

動靜從來每與俱。
回頭驀地始逢渠。
直饒與麼猶堪咲。
喚作如如又却迂。
〔本覺一〕。 ^620c20

水中影子因身有。
若寔無身影亦無。
百尺竿頭纔進步。
一毫端上現毗盧。
〔圓悟勤〕。 ^620c24

【增收】洞山。後因供養雲巖真。
有僧問。先師道只這是。
莫便是否。師曰是。
曰意旨如何。師曰。
當時幾錯會先師意。
曰未審先師還知有也無。
師曰。若不知有。爭解恁麼道。
若知有。爭肯恁麼道。
　頌曰。 ^620c28

爭解恁麼道。五更雞唱家林曉。
爭肯恁麼道。千年鶴與青松老。
寶鑑正明驗正偏。
玉機轉側看兼到。
門風大振兮規步綿綿。
父子變通兮聲光浩浩。
〔天童覺〕。 ^620c36

【增收】洞山辭雲巖。
巖曰。自此一別。難得與汝相見。
師曰不然。自此一別。
難得與和尚不相見。
　頌曰。 ^620c42

高高孤頂雪濛濛。
劫外行藏路不通。
半夜嶺梅消息轉。
不關春色暗香濃。
〔正堂辯〕。 ^620c46

【增收】洞山首謁南泉。
值馬祖忌修齋次。
泉曰。未審馬祖還來應供否。
眾無對。師出云。待有伴即來。
泉曰。此子雖後生。
却堪雕琢。師曰。莫壓良為賤。
　頌曰。 ^621a2

白雲之賓青山伴。
位裡借切看互換。
無底合盤轉手擎。
穿心椀子通身飯。
〔天童覺〕。 ^621a10

千尺絲綸直下垂。
一波纔動萬波隨。
江上晚來堪畫處。
漁人披得一蓑歸。
〔闡提點〕。 ^621a14

有伴即來。地闢天開。
冷光重出匣。古路絕纖埃。
萬象森羅齊合掌。
須彌岌#CB04416;舞三臺。
〔最庵印〕。 ^621a18

【增收】洞山參溈山。
問曰。頃聞南陽忠國師有無情說法話。
某甲未究其微。溈曰。
我這裡亦有。祇是罕遇其人。
師曰。乞師指示。溈曰。
父母所生口。終不為子說。
師曰。還有與師同時慕道者否。
溈曰。此去澧陵攸縣石室相連。
有雲巖道人。若能撥草瞻風。
必為子之所重。師既到雲巖問。
無情說法甚麼人得聞。
巖曰。無情得聞。師曰。
和尚聞否。曰我若聞。
汝即不聞吾說法也。
師曰。某甲為甚麼不聞。
巖竪拂子曰。還聞麼。
師曰不聞。曰我說法汝尚不聞。
況無情說法乎。師曰。
無情說法該何典教。
曰豈不見彌陀經云。
水鳥樹林悉皆念佛念法。
師於是有省。述偈曰。
也大奇也大奇。無情說法不思議。
若將耳聽終難會。
眼處聞時方得知。
　頌曰。 ^621a22

者箇分明。有情無情。
者箇最親。無處不真。
一打不著。萬劫沉淪。
一透不破。驢牽銕磨。
一朝透徹。以楔出楔。
鼻安面上。口裡有舌。
不借不借。東說西說。
要休便休。要歇便歇。
無情說法有情聽。
有情說法無情別。
不是等閑虗作解。
大地山河太饒舌。
人人盡有不相應。
露柱燈籠向你說。
〔大溈智〕。 ^621b2

好好。萬象森羅俱是寶。
頭頭物物現家珍。
不識之人即荒草。
〔南堂興〕。 ^621b14

南陽師肌骨好。洞山价也難討。
溈山翁雲巖老。重注破成鼓倒。
分明行官路。不覺入荒草。
葛藤因此到而今。
業識茫茫何日了。
〔月堂昌〕。 ^621b18

洞山示眾曰。秋初夏末。
兄弟或東去西去。
直須向萬里無寸草處去始得。
又云。只如萬里無寸草處且作麼生去。
後有僧到瀏陽舉似石霜。
霜云。出門便是草。
僧回舉似師。師曰。
大唐國裡能有幾人。
　頌曰。 ^621b24

出門便是太忙然。
萬里無來未得圓。
欲識家山門去路。
暮烟輕鎻綠綿綿。
〔佛慧泉〕。 ^621b34

草漫漫。門裡門外君自看。
荊棘林中下脚易。
夜明簾外轉身難。
看看幾何般。且隨老木同寒瘠。
將逐春風入燒瘢。
〔天童覺〕。 ^621b38

出門便是草。閑殺龍門老。
北去禮文殊。南來登五老。
 #CB15150;#CB00993;已蒼浪。
言歸恨不早。獨立秋風前。
思量望江島。好好不用更尋討。
〔龍門遠〕。 ^621b44

萬里無寸草。但請恁麼去。
出門便是草。各自有公據。
有公據。何拘束。清風月下守株人。
涼兔漸遙春草綠。
〔徑山杲〕。 ^621c2

不出漫漫草路遮。
出門猶更隔天涯。
回機踏著通霄路。
何處青山不是家。
〔疎山如〕。 ^621c8

【續收】庭前黃葉亂紛紛。
階下苔錢似錦紋。
戶外任教荒草綠。
石人踏斷海山雲。
〔淨因成〕。 ^621c12

萬里無寸草。出門便絆倒。
爭如不動塵。四山日杲杲。
壁立萬仞絕承當。
天上人間無處討。
無處討。忽然突出拄杖頭。
直趨寶山親取寶。
〔圓悟勤〕。 ^621c16

新豐路坦然。豈止正偏圓。
萬里無寸草。何人可向前。
機不轉墮塵緣。透得脫犯風烟。
瀏陽端的破中邊。
出門已是草芊綿。
投機倘若諳來脉。
兩岸俱玄一不全。
〔佛鑑懃〕。 ^621c22

虗玄鳥道沒纖埃。
玉殿空然#CB07055;綠苔。
挂壁梭飛秋蛻骨。
滄溟老蚌盡懷胎。
〔足菴鑒〕。 ^621c30

洞山因僧問。寒暑到來如何回避。
師曰。何不向無寒暑處去。
曰如何是無寒暑處。
師曰。寒時寒殺闍黎。
熱時熱殺闍黎。　頌曰。 ^621c34

垂手還同萬仞崖。
正偏何必在安排。
琉璃古殿照明月。
忍俊韓獹空上階。
〔雪竇顯〕。 ^621c40

無寒暑處。如何唱和。
熱即乘涼。寒即向火。
多口阿師。一場懡#CB01334;。
人人盡欲出常流。
折合還歸炭裡坐。。 ^621c44

熱時熱殺寒時寒。
寒暑由來總不干。
行盡天涯諳世事。
老君頭戴楮皮冠。
〔湛堂準〕。 ^622a2

偏中有正正中偏。
流落人間千百年。
幾度欲歸歸未得。
門前依舊草芊芊。
〔長靈卓〕。 ^622a6

無寒暑處洞山語。
多少禪人迷處所。
寒時向火熱乘涼。
一生免得避寒暑。
〔佛燈珣〕。 ^622a10

無寒暑處為君通。
枯木生花又一重。
堪咲刻舟求劒者。
至今猶在冷#CB01926;中。
〔佛性泰〕。 ^622a14

【續收】裡頭看勿寒暑。
直下滄溟瀝得乾。
我道巨鼇能俯首。
咲君沙際弄釣竿。
〔天童覺〕。 ^622a18

水到渠成。風行草偃。
類之不齊。覩之難面。
誰信崖頹石裂時。
黃金白銀如糞泥。
〔月堂昌〕。 ^622a22

盤走珠珠走盤。偏中正正中偏。
羚羊挂角無踪跡。
獵犬遶林空踧踖。
〔圓悟勤〕。 ^622a26

避暑逃寒問是非。
不離寒暑少人知。
正中來也無回互。
句裡藏鋒辨者稀。
嚴天雪火雲飛。風吹日炙杜闍黎。
〔冶父川〕。 ^622a30

寒時寒熱時熱。無寒暑處天然別。
綿州附子漢州薑。
打刀須是邠州鐵。
洞山老子不瞞人。
親傳當面藏身訣。
〔鼓山珪〕。 ^622a36

寒暑分明說向君。
不容擬議辨疎親。
匾檐驀折兩頭脫。
舉目長空一咲新。
〔松源岳〕。 ^622a42

洞山因僧問。三身中那身不墮眾數。
師曰。吾常於此切。
後有持此問曹山。
先師道。吾常於此切。
意作麼生。山云。要頭便斫去。
又問雪峯。雪峯以拄杖打云。
我亦曾到洞山來。
　頌曰。 ^622a46

此切堪傷向外求。
至親何故似怨讎。
始終滿面無慙色。
更有曹山乞你頭。
〔保寧勇〕。 ^622b6

不入世未循緣。劫壺空處有家傳。
白蘋風細秋江暮。
古岸船歸一帶烟。
〔天童覺〕。 ^622b10

【續收】玉鞭纔舉乾坤靜。
皇道私無顯至尊。
貴極鑾轝纔指斥。
將軍正令不容存。
〔正堂辯〕。 ^622b14

三人證龜喚作鼈。
啞子得夢向誰說。
電光影裡浪驅馳。
踏破澄潭一輪月。
〔木菴永〕。 ^622b18

吾常於此切。不是神仙訣。
洞山空腹高心。曹山寧可截舌。
切切。不是標名虗事椃。
未了吾今為君訣。。 ^622b22

洞山因僧問。亡僧遷化向什麼處去。
師曰。火後一莖茆。
　頌曰。 ^622b28

野火燒時越轉新。
至今烟#CB08504;雨難淋。
旱地紅蓮遮日月。
無根樹長翠成陰。
〔投子青〕。 ^622b32

春風吹動綠波搖。
無限船師逐海潮。
只見江鷗飛白浪。
豈知明月在雲霄。
〔枯木成〕。 ^622b36

善應隨流妙意深。
明明一箭中紅心。
當鋒不是由基眼。
對面銕山高萬尋。
〔佛智裕〕。 ^622b40

【續收】古人出世最難遭。
唯有江西路更高。
人問亡僧遷化事。
便言火後一莖茆。
〔石門聰〕。 ^622b44

雖然火過一堆#CB01926;。
爭奈人情會見稀。
畢竟水須朝海去。
到頭雲定覓山歸。
〔佛鑑懃〕。 ^622b48

【增收】洞山有頌云。
五臺山上雲蒸飯。
佛殿階前狗尿天。
旛竿頭上煎#CB05283;子。
三箇胡孫夜簸錢。
　頌曰。 ^622c4

山猱得樹尾連顛。
咲道階除夜簸錢。
敲磕髑髏無用處。
從來千聖不曾傳。
〔□□□〕。 ^622c8

【增收】洞山因老宿拈袈裟角問云。
父母未生時還有這箇麼。
師曰。只今豈是有耶。
宿搖手。　頌曰。 ^622c12

轉位投機覓更難。
回途復妙豈相關。
新豐洞口翻波浪。
一掃須教徹底乾。
〔正堂辯〕。 ^622c16

【增收】洞山有一僧。
在延壽堂不安。要見師。
師至僧所。僧便問。
和尚何不救取人家男女。
師曰。你是什麼人家男女。
曰某甲是大闡提人家男女。
師良久。僧曰。四山相逼時如何。
師曰。老僧亦從人家屋簷下過。
曰回互不回互。師曰。
不回互。曰教某甲向什麼處去。
師曰。粟畬裡去。僧噓一聲曰。
珍重。便坐脫。師以拄杖扣頭三下曰。
只解與麼去。不解與麼來。
　頌曰。 ^622c20

只解恁麼去。沙禽夜宿滄洲樹。
不解恁麼來。石筍穿開古路苔。
莫道鯤鯨無羽翼。
今日親從鳥道回。。 ^622c36

聖量凡情淨盡時。
轉身無路事還非。
屋簷下過粟畬裡。
馬腹驢胎一道歸。
〔石溪月〕。 ^622c42

【增收】洞山因龍牙問。
如何是祖師西來意。
師曰。待洞水逆流。
即向汝道。　頌曰。 ^622c46

洞水無緣會逆流。
見他苦切故相酧。
西來祖意寔無意。
妄想狂心歇便休。
〔橫川珙〕。 ^623a2

【增收】洞山因僧問。
如何是空劫已前自己。
師曰。白鳥入蘆花。
　頌曰。 ^623a6

打起黃鶯兒。莫教枝上啼。
幾回驚妾夢。不得到遼西。
〔正堂辯〕。 ^623a10

【增收】洞山冬夜果子汝問泰首座曰。
有一物。上拄天下拄地。
黑似漆。常在動用中。
動用中收不得。且道過在什麼處。
座曰。過在動用中。
師曰。侍者掇退果卓。
　頌曰。 ^623a14

洞山果子誰無分。
掇退臺盤妙轉機。
今夜為君輕點破。
牡丹花下睡猫兒。
〔明極祚〕。 ^623a22

洞山玷辱家風。首座埋沒自己。
雙雙綉出鴛鴦。千古扶持不起。
〔運菴巖〕。 ^623a26

拄天拄地黑如漆。
不分晝夜是何物。
拈來拋向屎坑中。
火裡舡蓮香拂拂。
〔虗堂愚〕。 ^623a30

【增收】洞山夜參不點燈。
有僧出問話。退後師令侍者點燈。
乃召適來問話。僧出來。
其僧近前。師曰。將取三兩粉來。
與這箇上座。其僧拂袖而退。
自此省發。遂罄捨衣資設齋。
得三年後辭師。師曰。
善為時。雪峯侍立問曰。
祇如這僧辭去。幾時却來。
師曰。他祇知一去。
不解再來。其僧歸堂。
就衣鉢下坐化。峯上報師。
師曰。雖然如此猶。
較老僧三生在。　頌曰。 ^623a34

洞中日午打三更。
便有遊人把路爭。
除却華山陳處士。
誰人不帶是非行。
〔慈受深〕。 ^623b2

【增收】洞山因看病僧。
僧曰。火風離散時如何。
師曰。來時無一物。
去亦任從伊。曰爭奈羸瘵何。
師曰。須知有不病者。
僧曰。如何是不病者。
師曰。悟則無分寸。
不悟隔山坡。僧曰。
前程還許卜度也無。
師曰。雖然黑似漆。
成立在今時。　頌曰。 ^623b6

火風離散後。一物鎮長靈。
佛國黃金地。天堂白玉庭。
前程休卜度。所至要惺惺。
一念心清淨。人間亦只寧。
〔南堂興〕。 ^623b16

【增收】洞山不安。僧問。
和尚病。還有不病者麼。
師曰有。曰不病者還看和尚否。
師曰。老僧看他有分。
曰和尚看他時如何。
師曰。老僧看他時。
則不見有病。　頌曰。 ^623b22

卸却臭皮袋。拈轉赤肉團。
當頭鼻孔正。直下髑髏乾。
老醫不見從來癖。
少子相逢向近難。
野水瘦時秋潦退。
白雲斷處舊山寒。
須勦絕莫顢頇。轉盡無功伊就位。
孤標不與汝同盤。
〔天童覺〕。 ^623b30

【增收】洞山因僧問。
和尚教學人行鳥道。
未審如何行鳥道。
師曰。不逢一人。曰如何行。
師曰。直須足下無私句。
曰祇如行鳥道。莫便是本來面目否。
師曰。闍黎因甚顛倒。
曰甚麼處是學人顛倒。
師曰。若不顛倒。因甚麼却認奴作郎。
曰如何是本來面目。
師曰。不行鳥道。　頌曰。 ^623b38

古路翛然倚太虗。
行玄猶是涉崎嶇。
不登鳥道雖為妙。
點撿將來已觸途。
〔丹霞淳〕。 ^623c2

【增收】洞山問僧。世間何物最苦。
曰地獄最苦。師曰。
不然。在此衣線下不明大事。
是名最苦。　頌曰。 ^623c6

人生最苦不知休。
逐浪隨波真可憂。
一句若能超佛祖。
蒙頭壞衲更何求。
〔枯木成〕。 ^623c10

鑊湯爐炭幾何般。
地獄三途未苦酸。
須信新豐親切語。
袈裟之下莫顢頇。
〔丹霞淳〕。 ^623c14

【增收】洞山曰。一大藏教。
只是箇之字。　頌曰。 ^623c18

點畫分明無道理。
老胡幾度提不起。
不如分付王右軍。
無限風流歸手裡。
〔白雲端〕。 ^623c20

【增收】洞山參興平。
便禮拜。興曰。莫禮老朽。
師曰。禮不老朽者。
興曰。渠不受禮。師曰。
渠不曾禮。　頌曰。 ^623c24

渠非老朽不禮不受。
威音世前毗盧頂後。
把定壺中白日長。
觸著匣內青蛇吼。
良醫叮囑病人。服藥不如忌口。
〔天童覺〕。 ^623c28

上座莫要禮老朽。
興平未易揚家醜。
尊貴從來不出門。
渠儂豈在威音後。
〔自得暉〕。 ^623c34

【增收】洞山因僧問。
如何是衲僧孔竅。
師曰。十八女兒不繫裙。
　頌曰。 ^623c38

衲僧孔竅少人知。
剛被宗師已識機。
十八女兒裙未繫。
先教阿母畫蛾眉。
〔海印信〕。 ^623c42

【增收】洞山因僧問。
時時勤拂拭。莫遣惹塵埃。
為甚麼不得他衣鉢。
師曰。直饒道本來無一物。
也未合得他衣鉢。
且道。什麼人合得。
僧下九十六轉語。
皆不契。末後云。設使將來他亦不受師。
深肎之。　頌曰。 ^623c46

祖師衣鉢漫悠哉。
不受渠猶眼未開。
誰信普通年遠事。
豈從#CB01470;嶺付將來。
〔本覺一〕。 ^624a8

【增收】洞山不安。令沙彌傳語雲巖。
乃囑曰。他或問和尚安樂否。
但道。雲巖路相次絕也。
汝下此語。須遠立。
恐他打汝。沙彌領旨去傳語。
聲未絕。早被雲巖打一棒。
沙彌無語。　頌曰。 ^624a12

洞山有路透雲巖。
絕處教通到者難。
拄杖頭邊開活路。
方知不隔一毫端。
〔絕象鑑〕。 ^624a20

年老心孤是洞山。
引人行路絕躋攀。
者僧若也知機變。
一去雲巖更不還。
〔竹屋簡〕。 ^624a24

【增收】潭州神山僧密禪師〔嗣雲巖〕與洞山行次。
忽見白兔走過。師曰。
俊哉。洞曰。作麼生。
師曰。大似白衣拜相。
洞曰。老老大大作這箇說話。
師曰。你作麼生。洞曰。
積代簪纓。暫時落魄。
　頌曰。 ^624a28

即日貴人舊家貧漢。
兄弟相承尊卑互換。
向晚途中眼不開。
夜明簾外機旋轉。
騎牛戴帽異中來。
百鍊真金色不變。
〔天童覺　二〕。 ^624a36

抗力雪霜平步雲霄。
下惠黜國相如過橋。
蕭曹謀略能成漢。
巢許身心欲避堯。
寵辱若驚深自信。
真情參跡混漁樵。 ^624a42

白衣拜相喜難加。
暫時流落向天涯。
移身換步人難見。
夜來歸宿五侯家。
〔佛性泰〕。 ^624a48

衣錦還鄉人盡見。
長時富貴許誰知。
無言童子呵呵咲。
嬴得風光滿面歸。
〔伊庵權〕。 ^624b4

【增收】神山把針次。
洞山問曰作甚麼。
師曰。把針。曰把針事作麼生。
師曰。針針相似。曰二十年同行。
作這箇語話。豈有與麼工夫。
師曰。長老又作麼生。
曰。如大地火發底道理。
　頌曰。 ^624b8

大地火發間不容髮。
南海崑崙天寒不襪。
祖祖相傳一頭搕#CB05329;。
〔天童覺〕。 ^624b16

逆放順收將寡敵眾。
隱顯同途得失共用。
針針相似不外來。
同行語話要分開。
自從大地火發後。
古廟香爐不著#CB01926;。
〔月堂昌〕。 ^624b20

【增收】神山與洞山過獨木橋。
洞先過了。拈起木橋曰。
過來。師喚价闍黎。
洞乃放下木橋。　頌曰。 ^624b26

平地無端鑿陷坑。
木橋拈起使人行。
沉沉寒水如何渡。
月夜金雞報五更。
〔丹霞淳〕。 ^624b30

【增收】潭州石霜山慶諸禪師〔嗣道吾〕抵溈山為米頭。
一日篩米次。溈曰。
施主物莫拋撒。師曰。
不拋撒溈於地上拾得一粒曰。
汝道不拋撒。這箇是甚麼。
師無對。溈曰。莫輕這一粒。
百千粒盡從這一粒生。
師曰。百千粒從這一粒生。
未審這一粒從甚處生。
溈呵呵大咲歸方丈。
　頌曰。 ^624b34

萬廩千倉常住物。
出生來歷要分明。
不知一粒從何得。
雨過西山爽氣清。
〔枯禪鏡〕。 ^624b46

石霜在方丈內。僧在窓外問。
咫尺之間為甚麼不覩師顏。
師曰。徧界不曾藏。
僧舉問雪峯。徧界不曾藏意旨如何。
峯曰。甚麼處不是石霜師聞曰。
這老漢著甚麼死急。
峯聞曰。老僧罪過　玄沙云。
山頭老漢蹉過石霜。
　頌曰。 ^624c2

千疑萬慮扣禪關。
徧界非藏豈小言。
象骨玄沙猶定動。
悞他游子失歸源。
高賢不用隨聲色。
地久天長自對門。
〔汾陽昭〕。 ^624c12

石霜雪老盡悠悠。
月下相逢互唱酧。
爭似釣螺江上客。
一聲漁笛過滄洲。
〔佛慧泉〕。 ^624c18

雙眸自小患生盲。
兩耳從來只聽聲。
指點萬端都不見。
如何彈指得分明。
〔保寧勇〕。 ^624c22

咫尺之間不覩師顏。
幸然獨露誰作遮攔。
老倒石霜曾指月。
區區雪老重饒舌。
釣魚船上謝三郎。
金剛腦後添生銕。
〔南華昺〕。 ^624c26

【續收】咫尺之間問石霜。
師云。徧界不曾藏。
閙市交關急著眼。
塞北牛馬海南番。
〔洞山聰〕。 ^624c32

徧界不曾藏。千眼應難見。
雖然咫尺間。欲覓無背面。
象骨苦提撕。箇中猶未辨。
玄沙與發機。射人用好箭。
〔投子舒〕。 ^624c36

石霜因僧問。如何是和尚深深處師曰。
無鬚鎻子兩頭搖。
　頌曰。 ^624c42

三更月落兩山明。
古道程遙苔滿生。
金鎻搖時無手犯。
碧波心月兔常行。
〔投子青〕。 ^624c46

無鬚鎻子卒難開。
枯木堂中莫亂猜。
千古兩頭搖不動。
待他麟角衲僧來。
〔保寧勇〕。 ^625a2

【增收】石霜示眾云。
百尺竿頭如何進步。
　頌曰。 ^625a6

百尺竿頭坐底人。
雖然得入未為真。
百尺竿頭須進步。
十方世界現全身。
〔長沙岑〕。 ^625a8

瞎却頂門眼。錯認定盤星。
#CB05270;身能捨命。
一盲引眾盲。〔無門開〕。 ^625a12

【增收】石霜因裴相國來。
師奪公手中笏曰。
在天子手中為圭。
在官人手中為笏。
在山僧手裡喚作什麼。
公無對乃留下笏。
　頌曰。 ^625a16

不是圭兮不是笏。
反身直入蒼龍窟。
拿得驪龍照海珠。
知君大手方拈出。
〔雪竇顯〕。 ^625a22

不是圭兮不是笏。
祖祖相傳非外物。
掣電光中著眼看。
直下承當早埋沒。
遇作家須拈出。中下聞之生恍惚。
太平恁麼多羅。畢竟未離窠窟。
那堪明眼人前。特地一場忉怛。
〔佛鑑懃〕。 ^625a26

潭州漸源仲興禪師。
〔嗣道吾〕一日隨道吾往檀越家。
弔慰拊棺曰。生邪死邪。
吾曰。生也不道。死也不道。
師曰。為甚麼不道。
吾曰。不道不道。歸至中路。
師曰。和尚今日須與某甲道。
若不道打和尚去也。
吾曰。打即任打。道即不道。
師便打。吾歸院曰。
汝宜離此去。恐知事得知不便。
師乃禮辭。隱于村院。
三年後忽聞童子念觀音經。
至應以比丘身得度者即現比丘身。
忽然大省。遂焚香遙禮曰。
信知先師遺言終不虗發。
自是我不會。却怨先師。
先師既沒。唯石霜是嫡嗣。
乃造石霜。霜見便問。
前來打先師因緣。
會也未。師進曰。却請和尚道一轉語。
霜曰。不見道。生也不道。
死也不道。師遂禮拜。
石霜設齋懺悔。他日持鍬復到石霜。
於法堂上從東過西從西過東。
霜曰。作麼。師曰。覓先師靈骨。
霜曰。洪波浩渺白浪滔天。
覓甚先師靈骨。師曰。
正好著力。霜曰。這裡針劄不入。
著甚麼力。師持鍬肩上便出。
　頌曰。 ^625a34

兔馬有角牛羊無角。
絕毫絕釐如山如岳。
黃金靈骨今猶在。
白浪滔天何處著。
無處著。隻履西歸曾失却。
〔雪竇顯〕。 ^625b20

終日挨門復倚樓。
幾回明鏡照梳頭。
一從事却潘郎後。
也解人前不識羞。
〔保寧勇〕。 ^625b26

道吾解語無舌。漸源無手行拳。
打得魂消魄喪。方得此道流傳。
石霜為父雪耻。苦屈之言難宣。
鍬子持來四顧茫茫白浪滔天。
黃金靈骨今何在。
留鎮閻浮千萬年。
〔妙湛慧〕。 ^625b30

木人把板雲中唱。
石女穿靴水上行。
生死死生休更問。
從來日午打三更。
〔長靈卓〕。 ^625b38

生也全機現。死也全機現。
不道復不道。箇中無背面。
直下便承當。不隔一條線。
逼塞太虗空。赤心常片片。
〔圓悟勤〕。 ^625b42

無鬚鎻子兩頭搖。
無瑕璧玉三回獻。
反遭刖足太無端。
誰料正言還似反。
〔佛性泰〕。 ^625b48

當時苦口曾不道。
悟來靈骨方尋討。
練江寒月兩蕭蕭。
浮雲散盡天如掃。
〔夢庵信〕。 ^625c4

生邪不道死邪不道。
一片清風閙浩浩。
一時漏泄道吾機。
反著襴衫倒頂帽。
〔楚安方〕。 ^625c8

【續收】本地靈明無一物。
幾人認得黃金骨。
扶鍬肩上便行時。
大辯從來還若訥。
〔丹霞淳〕。 ^625c12

生前曾弗遇知音。
死後徒將靈骨尋。
只在目前何處覓。
黃金鎻子任浮沉。
〔本覺一〕。 ^625c16

明頭落節暗裡喫交。
毒手當渠痒處搔。
雪裡鷺鷥飛不見。
一隻銀缾挂樹梢。
〔雪竇宗〕。 ^625c20

無生曲子物外禪客。
唱者能唱拍者能拍。
唱拍相隨秋天月白。
大鵬展翅滄溟窄。
浩浩清風生羽翮。。 ^625c24

急水灘頭下釣時。
錦鱗紅尾尚遲疑。
驀然跳出洪波裡。
 #CB05181;霧拏雲宇宙低。
〔應庵華〕。 ^625c30

【增收】澧州夾山善會禪師〔嗣船子〕初住京口寺因僧問。
如何是法身。師曰。
法身無相。又問。如何是法眼。
師曰。法眼無瑕。時道吾失咲。
師遂請益。後散眾參船子。
省發後歸聚徒。道吾令僧往問如何是法身。
師曰。法身無相。又問。
如何是法眼。師曰。
法眼無瑕。僧回舉似吾。
吾曰。者漢此回方徹。
　頌曰。 ^625c34

法身無相。法眼無瑕。
因風吹火。借水獻花。
絲毫不立。萬別千差。
但看來年二三月。
#CB03340;泥燕子入人家。。 ^625c48

臭口開來經萬劫。
絲毫纔動銕輪隨。
雲収雨散月明夜。
反動江波說向誰。
〔木庵永〕。 ^626a6

夾山因僧問。撥塵見佛時如何。
師曰。直須揮劒。若不揮劒。
漁父栖巢。僧後問石霜。
撥塵見佛時如何。
霜曰。渠無國土。甚處逢渠。
僧回舉似師。師曰。
門庭施設不無老僧。
入理深談。猶較石霜百步。
　頌曰。 ^626a10

當機一句玉珊#CB07713;。
內外玲瓏溢目寒無漏國中曾不住。
月華影裡見應難。
〔丹霞淳〕。 ^626a20

不立纖毫已是塵。
那堪奔走問他人。
高揮寶劍無踪跡。
月裡姮娥現半身。
〔枯木成〕。 ^626a24

拂牛劒氣洗兵威。
定亂歸功更是誰。
一旦氛埃清四海。
垂衣皇化自無為。
〔天童覺〕。 ^626a28

太阿在手。誰敢當鋒。
青山萬朵。白雲重重。
〔京兆天寧璉〕。 ^626a32

【續收】學佛人人被熱謾。
撥塵見得幾何般。
狂風掃地雲吹散。
獨立#CB15046;干宇宙寬。
〔別峯印〕。 ^626a34

隱顯全該不露顏。
白雲繚繞舊家山。
石人半夜敲金鎻。
天曉泥牛過玉關。
〔#CB05253;堂仁〕。 ^626a38

夾山因僧問。如何是佛。
師曰。此位無賓主。
曰尋常與甚人對談。
師曰。文殊與吾携水去。
普賢猶未折花來。
　頌曰。 ^626a42

親言言處幾人知。
今古無儔類莫齊。
玉馬雪行歸夜半。
羚羊挂角日沉西。
〔投子青〕。 ^626a48

當頭不犯難開口。
假借傍來落二三。
卓爾混融無向背。
西天佛是老瞿曇。
〔枯木成〕。 ^626b4

大方獨立峭巍巍。
八面玲瓏萬象圍。
正坐當軒無位位。
圓通無礙應群機。
〔踈山如〕。 ^626b8

夾山因僧問。如何是夾山境。
師曰。猿抱子歸青嶂後。
鳥#CB03340;花落碧巖前。
後來法眼云。我二十年祇作境話會。
　頌曰。 ^626b12

月皎青松鶴夢長。
碧霄丹桂挂羚羊。
巖高壁仞千峯雪。
石筍生條半夜霜。
〔投子青〕。 ^626b18

蚌含明月珠生腹。
龍擁深雲雨洒空。
莫向平田翻巨浪。
直須點點盡朝東。
〔丹霞淳〕。 ^626b22

古鏡重磨又一新。
一回出匣一驚人。
石頭城下風雷吼。
老老禪翁把要津。
〔寶峯祥〕。 ^626b26

二十年前此地遊。
木蘭花發院新修。
如今再到經行地。
樹老無花僧白頭。
〔鼓山珪〕。 ^626b30

境話會來猶未是。
却問而今作麼生。
清涼元自鼻頭直。
夾山依舊兩眉橫。
〔徑山杲〕。 ^626b34

【續收】古路雪深覆。
好山雲更遮。雁聲天外急。
遊子夜還家。〔瞞庵戌〕。 ^626b38

月挂寒松碧嶂深。
石人未會雪中吟。
從前此曲知音少。
鶴唳青霄出鳳林。
〔枯木成〕。 ^626b42

山邊水邊待月明。
暫向人間借路行。
如今還向山邊去。
只有湖水無行路。
〔天目禮〕。 ^626b46

【增收】夾山示眾云。
目前無法。意在目前。
不是目前法。非耳目之所到。
　頌曰。 ^626c2

九轉靈丹難却易。
一鎚便當易還難。
相逢話盡壺中事。
重把仙書子細看。
〔長靈卓〕。 ^626c6

年來萬事總成魔。
老去閑添白髮多。
道泰不傳天子。 ^626c10

令。時清休唱太平歌。
〔鼓山珪〕。 ^626c12

癡人面前休說夢。
生銕團上須有縫。
明明說與却佯聾。
只管外邊閒打哄。
〔徑山杲〕。 ^626c14

握不成團撥不開。
德雲幾度下崔嵬。
有時行到海南岸。
密密還從舊路回。
〔最庵印〕。 ^626c18

【增收】夾山普請次。
維那命佛日送茶。
日云。某甲只為佛法來。
不為送茶來。那云。
和尚令請上座。日云。
和尚即得。日乃將茶去作務處。
見師。遂撼茶碗作聲。
師不顧。日云。釅茶三五碗。
意在钁頭邊。師曰。
缾有傾茶勢。藍中幾箇甌。
日云。缾有傾茶勢。
藍中無一甌。便傾茶。
大眾俱以目視之。
日云。大眾鶴望。乞師一言。
師曰。路逢死蛇莫打殺。
無底籃子盛將歸。
日云。手執夜明符。
幾箇知天曉。師召大眾。
已有人也歸去來。
乃住普請。　頌曰。 ^626c22

路逢死蛇莫打殺。
無底藍子須颺下。
往往事從閑話生。
莫將閑話為閑話。
〔朴翁銛〕。 ^626c40

擔板漢。沒拘束。餓死首陽山。
誓不食周粟。〔虗堂愚〕。 ^626c44

夾山在溈山作典座。
溈問。今日喫甚菜。
師曰。二年同一春。
溈曰。好好修事著。
師曰。龍宿鳳巢。　頌曰。 ^626c46

相逢借問眾僧麋。
莫比庵園香飯施。
紫氣夜隨丹鳳轉。
金龍曉纏月中枝。
〔投子青〕。 ^627a4

變生為熟逐時新。
好是二年同一春。
龍宿鳳巢輕奮意。
調和味塞口多人。
〔正覺逸〕。 ^627a8

雨過龍庭苔蘚潤。
夜央金殿燭初紅。
宮姬雅奏昇平曲。
禁外虗勞視聽聰。
〔大洪預〕。 ^627a12

【續收】龍宿鳳巢裡。
二年同一春。桂花香撲撲。
平地是青雲。〔大洪恩〕。 ^627a16

【增收】夾山甞遣一小師。
徧遊禪剎。殊無趣向。
及聞師道譽遠播。
乃回省覲云。和尚有如許奇特事。
何不早向某甲道。
師曰。汝蒸飯時吾為著火。
汝行益時吾為展鉢。
甚處是孤負汝處。
小師因而悟入。　頌曰。 ^627a20

汝蒸飯時吾著火。
汝行益時吾展鉢。
尋常恁麼老婆心。
自是你儂機不活。
機若活。夾山本無奇特事。
百川倒流閙聒聒。
〔癡絕冲〕。 ^627a30

【增收】夾山因僧問。
會處却不問。不會處請師一言。
師曰。戶挂凋林。影中辨取。
　頌曰。 ^627a36

威音那畔不能行。
撒手還家懶問程。
寢殿無人空寂寂。
滿窓唯有月虗明。
〔丹霞淳〕。禪宗頌古聯珠通集卷第二十四
 ^627a40
