
other:: 隆興佛教編年通論卷第二十八
author:: 隆興府石室沙門　祖琇　撰
唐
orig::  ^246a43

光啟三年四月。巖頭全豁禪師示寂。
師泉州人。姓柯氏。
少落髮。抵長安受具。
游講席。習經律。次與雪峰欽山結伴優游禪苑。
初造臨濟。值濟遷化。
見仰山。才入門提起坐具云和尚。
仰山擬取拂子舉之。
師曰不妨好手。次見德山。
執坐具上法堂瞻視。
山曰作什麼。師咄之。
山曰老僧過在什麼處。
師曰兩重公案。便下參堂。
山曰這箇阿師。稍似箇行脚人。
至來日上問訊。山曰闍黎什麼處學得這箇虗頭來。
師曰全豁終不自謾。
山曰他後不得辜負老僧。
雪峰在德山作飯頭。
一日飯遲。德山擎鉢下堂。
雪峰見之曰。鐘未鳴。
皷未響。老漢向什麼處去。
德山却歸方丈。師在堂中聞之。
拊掌曰。大小德山猶未會末後句在。
時眾訝之。以白德山。
山令侍者呼師入方丈曰。
上座今日道老漢未會句在。
且作麼生。師即密啟其意。
來日德山升堂說法竟。
大眾下堂。師於堂前拊掌曰。
且喜德山老人會句也。
他後天下人近不得。
然雖如此。只得三年。
德山果如期而滅。 ^246a45

師居巖頭。一日上堂謂眾曰。
吾甞究涅槃經七八年。
覩三段文似衲僧說話。
又曰。休休。有僧禮拜請益。
師曰。經云。吾教意如伊字三點。
第一向東方下一點。
點開諸菩薩眼。第二向西方下一點。
點諸菩薩命根。第三向上方下一點。
點諸菩薩頂。此是第一段義。
又曰。吾教意如摩醯首羅劈開面門。
竪亞一隻眼。此是第二段義。
又曰。吾教意猶如塗毒皷。
擊一聲。遠近聞者皆喪。
是第三段義。時小巖上座問如何是塗毒皷。
師以兩手按膝亞身曰韓信臨朝底。
問浩浩塵中如何辨主。
師曰銅沙羅裏滿盛油。
問如何是道。師曰破草鞋拋向湖裏著。
問古帆不挂時如何。
師曰後園驢喫草。
甞謂眾曰。老漢去時。
大吼一聲了去。其後中原盜起。
眾皆避地。師端居自如。
一日賊大至。責以無供餽。
遂剚刃焉。師神色不動。
大呌一聲而終。壽六十有一。
後唐追諡清嚴大師。
有嗣法上座羅山能。
世其高風云。
commentary::  ^246b32

論曰。唐自乾符中巢賊首亂天下。
禧宗蒙塵。往來歲無定居。
及賊平。方鎮各擅其地而有之。
繼以沙陀之兵再陷長安。
都邑遂為丘墟。繇是李克用．李茂貞．朱全忠等爭雄競覇。
侵逼王廷。皆所不忍願聞者。
吾徒此時避地巖穴迹不可見。
故新舊唐史自中和至唐亡數十年間。
絕無一字及釋老者。
當是時天下禪宗為最盛。
迨自十國割分揚行密據。
江淮錢鏐據浙。王審知據閩。
劉隱據廣。馬殷據楚。
王建據蜀。高季興據荊峽。
以至李昪繼江淮。
孟知祥繼蜀。劉旻繼漢而據幽并。
皆傾城竭力歸奉大教。
以悅民心苟延其祚。
雖然彼武夫悍卒乘時僭叛。
素不知書。復無勳德在民。
必再世而後淫侈荒縱。
迭相戮辱而覆其#CB15131;。
斷無一可稱者。特南唐好文。
錢氏循理而已。凡十國者。
七在唐曆垂三十年。
而朱全忠始受唐禪。
建都大梁。閱五朝八姓十有三君。
謂之五代五十三年。
合唐末亂罹凡八九十載。
可謂薄福尠德之世。
唯戰爭殺伐為事。
文章德行禮義廉耻喪滅幾盡。
唯吾屬有所謂大溈．黃檗．洞山．雲居．雪峰．
玄沙．雲門．皷山。若此類。
學徒常數千百人。
而深禪妙句膾灸古今。
高風異行照映天人。
蹤跡具在不可誣也。
然則沙門處亂世橾立如此。
故一時良善得以依歸。
矧當治世　聖化養育者耶。
自是略著禪門五宗而不及世俗云。
orig::  ^246c16

大順二年。仰山慧寂禪師示寂。
師韶州懷化人。初謁溈山。
祐禪師問。汝是有主沙彌無主沙彌。
曰有主。曰在什麼處。
師從西過東立。祐知是異人便垂開示。
師問如何是真佛住處。
祐曰。以思無思之妙。
返思靈#CB08504;之無窮。
思盡還源。性相常住。
事理不二。真佛如如。
師於言下頓悟。自此執侍十有五載。
凡有言句皆為後世宗範。
一日師問溈山曰。
和尚浮漚識近來寧未。
溈山云我無來經五年也。
仰曰。若恁麼。和尚如今身前應普超三昧頂。
溈山云未在。仰曰性地浮漚尚寧。
然燈身前何故未。
溈山云。理則如是。
我未敢保任。仰曰如何是未敢保任處。
溈山云汝莫口解脫汝。
豈不聞安秀二師被則天試入水。
始知有長人。到這裏。
鐵佛也須汗出。寂子。
汝大須修行。莫終日口密。
及領眾住王莾山。
一日禪床陷入地中。
地神告以此山不任和尚居止。
東南有大仰山。乃人間福地。
遂遷止仰山。示眾曰。
汝等諸人各自回光返照。
莫記吾言。汝無始劫來背明投暗。
妄想根深卒難頓拔。
所以假設方便奪汝麤識。
如將黃葉止啼。有什麼是處。
亦如人將百種貨物與金寶作一鋪貨賣。
祇擬輕重來機。所以道。
石頭是真金鋪。我這裏是雜貨鋪。
有人來覔鼠糞。我亦拈與他。
來覔真金。我亦拈與他。
時有僧問。鼠糞即不要。
請和尚真金。師云。
齧鏃擬開口。驢年亦未會。
師云。索喚則有交易。
不索喚則無。我若說禪宗。
身邊要一人相伴亦無。
豈况五百七百眾耶。
我若東說西說。則爭頭向前採拾。
如將空拳誑小兒。
都無實處。我今分明向汝說聖邊事。
且莫將心湊泊。但向自己性海如實而修。
不要三明六通。何以故。
此是聖末邊事。如今且要識心達本。
但得其本不愁其末。
他時後日自具去在。
若未得本。縱饒將情學他亦不得。
豈不見溈山和尚道。
凡聖情盡。體露真常。
事理不二。即如如佛。
師因歸溈山省覲。
祐問。子既稱善知識。
爭辨得諸方來者知有不知有。
有師承無師承。是義學是玄學。
子試說看。師曰。慧寂有驗處。
但見諸方僧來便竪起拂子問伊。
諸方還說這箇不說。
又云這箇且置。諸方老宿意作麼生。
祐嘆曰此是從上宗門中爪牙。
祐問。大地眾生業識茫茫無本可據。
子作麼生知他有之與無。
師曰慧寂有驗處。
時有一僧從面前過。
師召云闍黎。僧曰首。
師曰。和尚。這箇便是業識茫茫無本可據。
祐曰此是師子一滴乳能散六斛驢乳。
鄭愚相公問不斷煩惱而入涅槃時如何。
師竪起拂子。公云入之一字不要亦得。
師云入之一字不為相公。
師問雙峰。師弟近日見處如何。
對曰。據某甲見處。
實無一法可當情。
師曰汝解猶在境。
雙峰曰。某甲只如此。
師兄如何。師曰汝豈無能知無一法當情者。
溈山聞云。寂子一句。
疑殺天下人。僧問禪宗頓悟畢竟入門的意如何。
師曰。此意極難。若是祖宗門下。
大根上智一聞千悟。
得大總持。此根人難得。
其有根微智劣。所以古德道。
若不安禪靜慮。到這裏總須茫然。
僧曰除此格外還別有方便令學人得入也無。
師曰。別有別無令汝心不安。
汝是什麼處人。曰幽州人。
曰汝還思彼處否。
曰常思。師曰。彼處樓臺林苑人馬駢闐。
汝反思思底還有許多般也無。
曰某甲到這裏一切不見有。
師曰。汝解猶在境。
信位即是。人位即未是。
據汝所解。只得一玄。
得坐披衣向後自看。
溈山一日復問師曰。
汝向後記得人否。
師曰若記只記見解。
溈曰何以如此。師曰西竺般若多羅讖二千年事。
至時毫髮不移。曹溪亦讖身後有難。
乃至亦無爽。今時還得否。
溈曰此是行通。我是自宗通。
亦是禪學。未問六通。
師曰。某謂見解宗通。
語絕滲漏屬語密。
行解照明。自辨清濁業。
屬意密。某未齊曹溪與般若多羅。
不敢輙記。溈山深然之。
先是師預示偈曰。
吾年七十七。老去是今日。
任性自浮沉。兩手攀膝屈。
至是兩手抱膝而逝。
師之畢迹及垂讖記。
具存本山實錄。
commentary::  ^247a14

論曰。吾宗從上來。
雖以妙悟通宗。抑履踐功深方能究竟大事。
觀偽仰論語密意密。
在乎群生日用中了無覆藏。
曷足謂之密哉。蓋未了業相流動。
長時滲漏。則蕩其密。
唯悟宗返本絕滲離倒。
觸物而真則密矣。
非別有密旨也。噫。
惜其宗風絕特。行高履深。
後世不能永其傳。
庸非上聖示迹增廣少室宗風。
至於析派分燈。抑後人慕其盛而然歟。
orig::  ^247c44

乾寧四年。趙州從諗禪師示寂。
閱歲一百二十。師曹州人。
姓郝氏。落髮未具戒便造南泉。
泉一見深器之。一日問如何是道。
泉云平常心是道。
師曰還可趣向否。
曰擬向即乖。師曰不擬如何知是道。
泉云。道不屬知。不屬無知。
知是妄覺。不知是無記。
若真達不疑之道。
猶如太虗廓然虗豁。
豈可強是非耶。師於言下大悟。
自是周旋南泉之門凡二十年。
次遍歷諸方。後歸北地。
眾請住趙州觀音古剎。
示眾曰。如明珠在掌。
胡來胡現。漢來漢現。
老僧有時將一枝草作丈六金身用。
有時把丈六金身作一枝草用。
佛是煩惱。煩惱是佛。
僧問未審佛是誰家煩惱。
師云與一切人為煩惱。
僧云如何免行。師云用免作麼。
問師還入地獄否。
答云老僧末上入。
僧云大善知識為甚麼却入地獄。
師云。若不入。阿誰教化汝。
真定師王公携諸子入院。
師坐而問曰大王會麼。
王云不會。師云。自少持齋今已老。
見人無力下繩床。
王公加禮而去。一日示眾曰。
金佛不度爐。木佛不度火。
泥佛不度水。真佛屋裏坐。
菩提涅槃真如佛性盡是貼體衣服。
亦名煩惱。不問即無煩惱。
且實際理什麼處著得。
一心不生萬法無咎。
汝但究理坐看三二十年。
若不會道。截取老僧頭去。
夢幻空華何勞把捉。
心若無異萬境一如。
既不從外得。更拘執作什麼。
如羊相似。拾物安向口裏。
老僧見藥山和尚道。
有人問著。便交合取狗口。
老僧亦交合却口。
師之玄言。天下推為宗門妙唱云。 ^248a10

天復二年。雲居道膺禪師示寂。
師幽州玉田人。參洞山价禪師契悟宗旨。
洞山深可之曰。此子已後千萬人把不住。
一日問曰。昔南泉問講彌勒下生經僧云。
彌勒什麼時下生。
僧曰。見在天宮。當來下生。
南泉云。天上無彌勒。
地下無彌勒。師曰。
只如天上無彌勒。
地下無彌勒。未審誰與安名。
洞山直得禪床震動。
乃曰膺闍黎。及結庵于後洞。
日感天厨奉供。洞山勉令隨方接人。
遂登雲居。學徒奔湊至一千五百眾。
甞示眾曰。古人云。
地獄未是苦。若向此衣單下不明大事却是最苦。
汝等既在這箇行流。
十分去九不較多也。
更著些子精彩。便是上座不屈平生行脚。
不辜負叢林。古人道。
欲得保任此事。須向高高峰頂立。
深深海底行。方有些子氣力。
汝若大事未辦。須履踐玄途。
又曰。汝等師僧家發言吐氣須有來由。
凡問事須識好惡尊卑良賤。
信口無益。傍家到處覔相似語言。
所以尋常向兄弟道。
莫恠不相似。恐同學太多去。
第一莫將來。將來不相似。
八十老人出場屋。
不是小兒戲。一言參差。
千里萬里。難為收攝。
直至敲骨打髓須有來由。
言語如鉗夾。鈎鎻相續不斷。
始得頭頭上具。物物上新。
可不是精得妙底事。
向道知有底人終不取次。
十度擬發言。九度即休去。
為什麼如此。恐怕無利益。
體得底人。心如臈月扇。
口邊直得醭出。不是汝強為任運如此。
欲得恁麼事。須是恁麼人。
既是恁麼人。何愁恁麼事。
學佛邊事是錯用心。
假饒解千經萬論。
講得天華落。石點頭。
亦不干自己事。况乎其餘。
有何用處。若將有限心識作無限中用。
如將方木逗圓孔。
多少差訛。設使攢華簇錦。
事事及得。盡一切事。
亦只喚作了事人。
無過人。終不喚作尊貴。
將知尊貴邊著得什麼物。
不見從門入者非寶。
捧上不成龍。知麼。
又曰。如好獵狗。只解尋有蹤跡底。
忽遇羚羊挂角。莫道迹。
氣亦不識。僧問羚羊挂角時如何。
師曰六六三十六。
曰不會。師云。不見道無蹤跡。
一僧在房內看經。
師隔#CB00551;問闍黎念者是什麼經。
對曰維摩經。師曰不問維摩經。
念者是什麼經。其僧有省。
師臨終前期五日為眾開最後方便。
序出世始末。眾皆愴然。
至時端坐而化。後唐諡曰弘覺禪師。
commentary::  ^248b10

論曰。洞下宗旨。較他宗尤為精密。
當時諸徒如雲居之說法。
如曹山之機辯。足以峻其門庭。
然二公之云為。未甞以金鎻玄關泥牛木馬及五位三墮為專門潛授之物。
後世遂以此為門風。
至覺範復私設寶鏡三昧辭以尤之。
嗚呼。雲居云。學佛邊事是錯用心。
然則今時學者用心果如何哉。
other:: 
# 五代
五代
orig:: 
## 五代序
 ^248c34

敘曰。後梁朱氏篡唐。
閱五朝八姓。十有三君五十三載。
歐陽文忠公法春秋著為五代史。
古所謂春秋作而亂臣賊子懼。
然自秦漢而下。禍起蕭墻變生肘腋。
君臣父子之際所不忍願聞者。
奚更不懼之多乎。
予甞以唐新舊本紀參挍。
粗見文忠師仰春秋略例紀事褒貶之妙。
非他史所及。因采數十端著新唐史本紀略例一篇。
及得五代史。閱其自發述作之意。
與予言亦頗合。然舉春秋宗王之作裁正唐史可也。
以之致虗名盛禮而歆艶五代之君。
不幾於枉設乎。朱全忠弑昭宗。
滅唐祚。雖王莽．劉曜之惡不足以比之。
及其有國。父父子子更相屠戮。
不殊犬豕之死。正吾教善惡因果之効也。
文忠蔑視而不取。
特假春秋峨巍位號朝儀以賫之。
卒無一辭深誅痛責。
使後世忠良閱之。
曷以泄#CB05577;中之不平乎。
荊國王文公甞歎惜。
文患不修晉書而修五代史。
予之言葢文公歎息之意也。
至於李存勗．石敬塘．劉知遠。
皆突厥沙陀夷狄之種。
朱全忠．郭威乃中國人。
反不若三夷狄近人類也。
郭威代漢。及養子世宗頗有聲。
然議者槩見而未之詳。 ^248c48

夫大聖人出世。其威靈氣#CB08504;必有傍資餘及焉。
周顯德間軍功屢捷雄武日著。
時我宋太祖皇帝弟兄任將師。
宜乎席其天威而克勝也。
且以鳳凰在殻渥注墮地。
猶自絕類離倫。矧大聖人處九四或躍之地者乎。
然則郭太祖柴世宗為我宋先驅。
因人而成事者也。
曾何足云哉。
other:: 
## 後梁
後梁
orig::  ^249a36

開平二年五月。雪峰義存禪師示寂。
師泉州人。姓曾氏。
十七落髮。往幽州授具戒。
綿歷禪會。緣契德山。
咸通中登象骨山。
雪峰剏院。玄侶奔萃。
懿宗賜號真覺大師。
上堂。僧問。拈搥竪拂不當宗乘。
和尚如何指示。師竪起拂子。
其僧抱頭而出。師乃不#CB15164;。
道怤問。只如古德豈不是以心傳心。
師曰兼不立文字語句。
怤曰。只如不立文字語句。
師如何傳。師良久。
怤禮拜。師曰更問我一轉豈不好。
怤就和尚請一轉語頭。
師曰。只恁麼。唯別有商量。
曰和尚恁麼即得。
長慶問。從上諸聖傳受一路。
請師垂示。師默然。
長慶禮拜而退。師莞爾而笑。 ^249b8

師有時謂眾曰。堂堂密密地。
道怤出問曰。是什麼堂堂密密。
師起立曰道什麼。
怤退步而立。師垂語曰。
此事得恁麼尊貴。
得恁麼綿密。怤對曰。
某甲到來數年。不聞和尚恁麼示誨。
師曰。我向前雖無。
如今已有。莫有妨麼。
曰。不敢如此。和尚不已而已。
師曰致使我如此。
怤從此信入。因普請次。
師舉溈山見色便見心語。
問怤還有過也無。
怤曰古人為什麼事。
師曰。雖然如此。要共汝商量。
曰恁麼即不如道怤鋤地去。
又甞普請次。師問皎然曰。
古人道。誰知席帽下。
元是昔愁人。古人意作麼生。
皎然側戴笠子曰。
這箇是什麼人語。
又問曰。持經者能荷擔如來。
然乃捧師向禪床上著。 ^249b28

一日紹卿隨師經行次。
見芋葉動。師指動葉示之。
卿曰某甲怕怖。師曰是汝屋裏底。
怕怖什麼。紹卿從此開悟。
安國弘瑫參師。師曰甚處來。
曰江西。師曰什麼處見達磨。
曰分明向和尚道。
師曰道什麼。瑫曰什麼處去來。
一日師見瑫。忽搊住云。
盡大地是解脫門。
把手教伊入不肯入。
曰和尚恠弘瑫不得。
師曰。雖然如此。爭奈皆後許多師僧何。 ^249c2

太原孚上座參師。
禮拜訖立於座右。
師才#CB15164;視。
孚便下看主事。異日師見孚指日示之。
孚搖手而出。師曰汝不肯我。
孚曰。和尚搖頭。某甲擺尾。
什麼處不肯和尚。
師曰到處也須諱却。
一日眾僧晚參。師在中庭臥。
孚曰。五州管內。只有這和尚較些子。
師便起去。 ^249c14

師居閩川四十餘年。
法席之盛卓冠天下。
常不下一千五百眾。
臨終出遊籃田。莫歸浴畢。
中夜示寂。壽八十有七。 ^249c24

十一月。玄沙師備禪師示寂。
師少為漁家子。年甫三十始出家具戒。
習頭陀行。與雪峰師資道契。
雪峰每歎曰。備頭陀再來人也。
閱楞嚴經發明心地。
由是應機敏捷。與修多羅冥契。
諸方玄學者有所未決。
必從之請益。師上堂時久。
眾謂不說法。一時各歸。
師乃呵之曰。看總是一樣底。
無一箇有智慧。但見我開兩片皮盡來簇著。
覔言語意度。是我真實為他。
却總不知。看恁麼大難大難。
十方諸佛把汝向頂上著。
不敢錯悞著一分子。
只道此事唯我能知。
會麼。如今相紹繼。
盡道承釋迦。我道釋迦與我同參。
汝道參阿誰。會麼。
汝今欲得出他五蘊身田主宰。
但識取汝秘密金剛體。
古人向汝道圓成正徧遍周沙界。
我今少分為汝。智者可以譬喻得解。
汝見此閻浮提日麼。
世間人所作興營養身活命種種作業。
莫非承他日光成立。
只如日體還有多般及心行麼。
還有不周遍處麼。
欲識此金剛體亦如是。
只如今山河大地十方國土色空明暗及汝身心。
莫非盡承汝圓成威光所現。
直是天人群生類所作業次受生果報有性無情。
莫非承汝威光。乃至諸佛成道成果接物利生。
莫非盡承汝威光。
只如金剛體還有凡夫諸佛麼。
有汝心行麼。不可道無便當去。
汝既有如是奇特。
會麼。努力珍重。 ^249c30

師初住梅溪。後居玄沙。
一時天下叢林海眾皆望風欽服。
閩師王公待以師禮。
學徒垂千人。室戶不閉。
師應機接物垂二十年。
所演法要有大小錄行于世。
沒年七十有五。閩師賜號宗一禪師。
commentary::  ^250a22

論曰。予讀唐魏鄭公傳。
見其為太宗言治道。
鏗鏗無慮數千萬言。
了無一字虗設。及觀傳燈玄沙傳。
見其垂示辨道。語句霏霏傾注。
與一乘了義相符。
而句句朝宗。無一可捨。
二公跡異而道同。
何哉。盖心術純正則盡忠於國而効見于治。
道眼純正則全提本宗而効見于徒。
抑涵養渾厚淵源#CB15035;深而致然也。
昔孟氏稱禹稷顏子易地則皆然。
予於二公亦云。
other:: 
## 後漢
後漢
orig::  ^250a32

乾祐二年。雲門文偃禪師示寂。
偃姑蘇嘉興人。姓張氏。
初參睦州蹤禪師。
州見來便閇却門。
師三扣門。問誰。師云某甲。
州云作什麼。師云己事未明乞師指示。
州才開門。師拶入。
州擒住云速道速道。
師擬議。州托開云秦時#CB01323;轢鑽。
師從此悟入。州即指師見雪峰。
師至雪峰莊遇僧上山。
即教之云。汝到山頭見和尚上堂。
眾才集便出。握腕立地云。
這老漢項上鐵枷何不脫却。
其僧如教致問。雪峰下座搊住云速道速道。
僧無對。峰云適來不是你語。
僧云是某甲語。峰云侍者將繩棒來。
僧云。某在莊上見一浙中上座。
教來恁麼問。峰云。
大眾去莊上迎取五百人善知識來。
師上山。才見峰便問。
因什麼得到與麼地。
師乃低頭。從此契合。
決擇久之。遍訪諸方。
晚游廣中。靈樹知聖禪師久遲師來。
比至亦率眾門迎之。
命居第一座。知聖將終。
遺書囑廣主請師繼踵住持。
師上堂。僧問如何是一代時教。
師云對一說。問如何是法眼。
師云普。問如何是諸佛出身處。
師云東山水上行。
問乞師指箇入路。
師云喫粥喫飯。問如何是透法身句。
師云北斗裏藏身。
問如何是不挂唇吻一句。
師云合取狗口。問如何轉動即得不落階級。
師云南斗七北斗八。
師乃云。眼睫橫亘什方眉毛。
上透乾坤下透黃泉。
須彌山塞却你咽喉。
還有會處麼。若會得。
拽取占波國與新羅國鬪額。
師云。盡乾坤一時將來著汝眼睫上。
你諸人聞恁麼道。
不敢望你出來性燥把老僧打一摑。
且緩煖子細看。是有是無。
是箇什麼道理。直饒向這裏明得。
若遇衲僧門下。好槌脚折。
汝若是箇人。聞說道恁麼處有老宿出世。
便驀面唾污我耳目。
汝若不是箇脚手。
才聞人舉便當荷得。
早落第二機。又曰。
直得觸目無滯。達得名身句身一切法空。
山河大地是名。名亦不可得。
喚作三昧性海俱備。
猶是無風匝匝之波。
直得忘知與覺。覺即佛性矣。
喚作無事人。更須知有向上一窮在。
又曰。彈指謦欬。揚眉瞬目。
拈槌竪拂。或作圓相。
盡是撩鈎搭索。佛法二字未曾道著。
道著即撒屎撒尿。
又曰。光不透脫有兩般病。
一切處不明。面前有物。
是一。又透得一切法空。
隱隱似有箇物相似。
亦是光不透脫。又法身亦有兩般病。
得到法身。為法執不忘。
己見猶存。坐在法身邊。
是一。直饒透得法身去。
放過即不可。子細點檢來。
有什麼氣息。亦是病。
又曰。直得乾坤大地無纖毫過患。
猶是轉句。不見一色始是半提。
直得如此。更須知有全提時節。 ^250b2

師居靈樹久之。迁韶陽雲門。
廣主屢請入內問法。
待以師禮。往來學徒不下千人。
臨終以表辭廣主。
垂戒學徒。端坐而逝。
遺命塔全身於方丈。 ^250c32

後一十七年。我宋乾德二年。
雄武軍節度推官阮紹莊夢師以拂子招之曰。
為吾宰語秀華宮使特進李托。
奏請開塔。吾久蔽塔中。
宜令暫出。李得其語即以奏聞。
尋有旨令韶州刺史同詣雲門開塔。
果見師真容如生。
髭髮皆長。李復上其事。
廣主迎真身赴闕。
留內庭供養。逾月送歸于塔。
諡大慈匡真宏明禪師。
commentary::  ^250c38

論曰。熙寧中。朝賢蘇公澥曰。
祖燈相繼數百年間。
出類邁倫。超今越古。
盡妙盡神。道盛行於天下者數人而已。
雲門大宗師特為之最。
擒縱舒卷。縱橫變化。
放開江海。魚龍得游泳之方。
把斷乾坤。鬼神無行走之路。
草木亦當稽首。土木為之發光。
誠哉斯言。觀其本錄垂代。
勘辨作略。機機盡善。
局局皆新。此所以風流天下。
宗嗣綿綿。與臨濟角立而無盡也。
噫。後五百歲閱其殘編斷簡。
猶足以啟廸昏翳。
况當日親槌拂者乎。
orig::  ^251a4

後周顯德四年七月。
清涼文益禪師示疾。
江南國主親降候問。
越旬有五日沐浴辭眾端坐而逝。
停龕三七。顏#CB15032;如生。
公卿李建勳而下。
素服奉全身建塔。
諡曰大法眼禪師。
師餘杭人。姓魯氏。
初究教乘。傍探儒典。
游方遇羅漢琛禪師頓明大事。
久之卓庵而居。次歷江外。
至臨川。州牧請住崇壽。
開堂日示眾曰。諸人既盡在這裏。
山僧不可無言。與大眾舉一古人方便。
珍重。便下座。時有僧出禮拜。
師曰好問著。僧擬伸問。
師曰。長老未開堂不答話。
有僧自長慶來。師舉先長慶和尚偈問曰。
作麼生是萬象之中獨露身。
僧舉一指。師曰恁麼會又爭辨。
曰和尚尊意如何。
師曰喚什麼作萬象。
曰古人不撥萬象。
師曰。萬象之中獨露身。
說什麼撥不撥。僧豁然大悟。
述偈投誠。自是諸方會下存知解者翕然而至。
始則行行如也。師微以激發。
皆漸而服膺。海參之眾常不下千計。
上堂。大眾立久。師乃謂曰。
只麼便散去。還有佛法也無。
試說看。若無。又來這裏作麼。
若有。大市裏人聚處亦有。
何須到這裏。諸人各曾看還深觀百門義海．
華嚴論．涅槃經。諸多弟子阿那箇教中有這箇時節。
若有。試舉看。莫是恁麼經裏有恁麼語是此時節麼。
有什麼交涉。所以微言滯於心首。
皆為緣慮之場。實際居於目前。
飜為名相之境。又作麼生得飜去。
若也飜去。又作麼生得正去。
還會麼。莫只恁麼念#CB15081;子。
有什麼用處。未幾道行聞於江表。
金陵國主重師之道。
迎居報恩。號淨慧禪師。
次遷清凉。朝夕開法。
諸方叢林咸仰風化。
致異域有慕其法者涉遠而至。
師調機順物斥滯磨昏。
凡舉古德三昧。或呈解請益。
皆應病與藥。隨根入者不可勝紀。
尋以韶國師等化旺東南。
遂剏立法眼宗旨。
commentary::  ^251a22

論曰。禪門自洞山．臨濟．大仰各立門庭。
至雪峰別出雲門．玄沙。
再世而出法眼。學者從而慕向之。
繇而柝為五宗。竊觀其應機說法。
浩乎沛然。猶普賢之圓融華藏。
彌勒之出現樓閣。
維摩之搏取世界。
孰敢擬議哉。凡自數公之後。
代不乏賢。葢甞論禪宗本於妙悟。
則具徹法眼。超佛知見。
如大日輪曜耀天下。
萬機頓赴而縱奪自由。
所以德山棒．臨濟喝如眼眼相對鏡鏡相照。
自非大根上智莫能領其髣髴。
何則。格外靈機非意識境界。
迨乎接誘中下之機。
則多方開示。猶恐學者不即諦信。
乃始援引教中至極之說以助發揮。
故達磨洞山有不違教之說。
夫豈專守枯椿而已哉。
若教乘學者則緣文義趣向。
加以根噐敏利。游學日久研磨浸清。
索隱鈎深。往往佛知見地可得而言也。
致其銓量大教。立宗定趣。
亦有假借宗師過量語句以為準衡。
然此但見相似而已。
若不徹悟心源。皆業識上光影。
謂之死句亦謂之義路。
以正眼照之。猶盲夫摸象。
雖脊尾耳鬣僅得而知。
然不若開眼全見之省力也。
此宗門直指與義學相遼所從來遠矣。
是故禪稱教外別傳。
而教不足以擬禪也。
雖然。非教無以顯禪之深。
非禪無以臻教之妙。
唯悟徹者兼資律儀高行而後融通自在也。
世固有席福緣。挾左道。
冐聲勢而顯者。宗乘教典。
戒律軌儀。漫然未甞一 #CB15164;。
直以禪門問答腐熟語句汎口傳授。
脂膏其吻。為道為禪展轉欺誑。
有不可勝言者。昔東坡所謂至使婦人孺子抵掌嬉戲爭談禪悅。
高者為名。下者為利。
餘波末流無所不至。
而佛法微矣。此正中末世之弊也。
故今博采累朝外護聖賢緒餘。
及弘教秉律韵人勝士。
興失禪林宗師提綱警#CB15081;法要。
規仰司馬文正公通鑑。
裁成此書。凡二十有八卷。
垂二十萬言。將以遺諸後學。
則予豈敢特欲前賢外護之迹。
常存几案日見而諷詠之。
惟是皇朝聖賢頌述吾教之作浩博尤多。
附四聖御製序於左方。
若其宅文。予之精力疲竭。
于此而未遑纂輯。
請俟後之作者云耳。
隆興佛教編年通論卷第二十八〔終〕
 ^251b30
