
other:: 
other:: 大佛頂首楞嚴秘錄卷第五
author:: 天台　一松大師　說
other:: 語谿門人　靈述　記
三、自阿難白佛言去，釋云何結解疑之文也。
分二：初、結解無體疑，即阿難等；二、六解一亡疑，即於時等。
初又二：初、疑請阿難等也；二、答釋爾時等也。
初又四：初、阿難下，述前所說；二、世尊下，
陳今所疑；三、惟願下，正申結解；四、作是下，翹佇開示。 ^118a29

初中如來等者，述前第二決定義中，如來云：
汝觀世間解結之人，不見所結，云何知解？
於是為其明世界、示相涉、定優劣之後，
令其詳擇之可入者，作一圓通根本，自得一門深入，
入一無妄，彼六知根一時清淨。
在如來既作是說，而阿難亦已知矣。
第恐餘人未知結之所由，從何得解？
所以即牒所言為問，故云如來等也。
以所結之元為問者，是阿難深心處。
若非深心，何能究其結元？
若論結元，自有遠近二處見之。
遠者，即妄為明覺，因明立所等也。
近者，即於玅圓中黏湛發見等也。
次中從無始際等者，總是人之死也是無明，
人之生也是無明，故云俱滅俱生。
雖得等者，世間瘧病，一日安好，一日復發。
阿難喻無明無始已來俱滅俱生之故，
雖得多聞出家，但得少伏，猶之乎瘧之安好日也。
以其但伏，法爾現發，猶之乎瘧之復發日也。
故云如隔日瘧也。 ^118a37

三中今日等者，正問其結之所以、解之方法。
若論結之所以，即下文知見立知，即無明本是也。
若論解之方法，即下文知見無見，斯即涅槃是也。
四中可見。 ^118b22

二、答釋，分二：初、爾時去，現瑞；二、於是去，正說。
初現瑞中又可分三：初、從爾時下，敘意也；
二、從以閻下，示相也；三、從是諸下，結益也。
初中云為出世因，作將來眼者，既因阿難所問結元，
及問無明俱生滅等，并問結解方法，今欲為其發明此事。
此事不明，則已一明，不唯堪為出世良因，亦且能作眾生眼也。 ^118b30

次示相中手摩阿難頂者，如奢摩他中摩頂破其所執，恐其驚怖而安慰之。
今示其無上玅行，欲策其進故亦摩頂。
六種震動者，表破六根無明煩惱，以其正解結文耳。
他方佛頂之光還灌此土佛者，以表同證常住真心，及夫共顯如來藏性。 ^118b40

三結益中是諸大眾得未曾有，以其大眾欲行此行，
乃常住真心之未證者應證，如來藏性之未曾顯者應顯，故云得未曾有也。
二正說分二：初諸佛同宣於是等也，二釋迦親說阿難等也。 ^118c2

初諸佛同宣中告阿難言：善哉者，蓋世間眾生尚不知有生死，
那知有無明？尚不知六根之有結，那知六根之有解？
尚不知現在身心流轉三有而欲出之，那知有未來眾生漏落六道而欲度之？
今阿難不唯知生死之苦果為問，且知無明之苦因為問；
不唯知六根之有結為問，且知六根之為解為問；
不唯知現在身心流轉三有為問，且知未來眾生滿落六道為問。
是以十方如來同音稱曰：善哉！
汝欲識知等者，在阿難問雖有多意，總而言之，
唯流轉與不流轉，故云汝欲等也。
意謂使汝流轉於生死者，非他物也，唯是六根。
因其六根取著六塵，既為分別，又為貪愛，
以故念念遷流，永無解脫之期，遂至沉論於生死耳。
又謂令汝速證於妙常者，亦無他物，唯是六根。
若能了達六根當體虗妄而生，固不為之分別，
亦不為之貪愛，黏可脫，根可拔，根塵相亡，
速得清淨，而涅槃四德自然現前耳，故云汝欲等也。 ^118c10

二、釋迦親說，又二：初、阿難下，重疑問；二、
佛告下，正答釋。 ^118c42

初重疑問中雖聞等者，因聞生死結根也是六根，
安樂玅常也是六根，意謂生死結根唯是六根則可知也。
若曰安樂玅常也是六根，吾不知也，故云心猶未明。
稽首等者，意謂常聞如來說以生滅因求不生滅果，無有是處。
今六根，生滅因也；玅常，不生滅果也。
然使我流轉於生死者，唯是六根更非他物明矣。
若夫速證於安樂玅常，云何同是六根更非他物？
然六根可速證於安樂，云何又使我流轉於生死？
如是我心誠難明了，十方如來雖作是說，
唯願吾佛而為開示，故稽首白佛〔云云〕。 ^118c44

二、更答釋，分二，即長行、偈頌也。
長行分三：初、佛告下，標舉；二、阿難下，釋成；
三、是故下，結顯。 ^119a16

初標舉中，雖有根塵識三，阿難既因十方佛說生死妙常，
同是六根，以為疑問，則知答雖有三，唯重在根。
以故標有三，釋則二，結唯一耳。
若作三種對看，與問恐不相應，謂根塵也。
雖有其相，以其皆從玅淨明體之中，妄為覺明而引起者，故曰同源。
雖有縛脫，以其本是如來藏性之所現者，故曰不二。
若從根塵而流轉之，則為之縛，所謂以妄逐妄也。
若能了達而逆流之，則為之脫，所謂返妄歸真也。
如是有何根，有何塵，根塵總是玅淨明體。
有何縛，有何脫，縛脫無非如來藏性。
是以為之同源也，不二也。
根之能緣，塵之所緣，既同源而不二，則識之所以生者，由根塵而有也。
根塵之能生，元是虗妄，則識性之所生，亦虗妄矣。
若假喻發明之，如空之有華也，空華何有？
瞪目而成，本晴明空，有何華得？
根塵之能生，同若瞪目，識性之所生，猶若空華。
瞪目之根塵，尚不可得，空華之識性，那可是真？
故云識性等也。如是不唯識性虗妄，根塵亦虗妄耳。 ^119a18

二、釋成中，正釋其根塵同虗妄也。
謂其所以成虗妄者無他，皆由外塵黏湛發乎根，即前之聚緣內搖也。
還由內根逐妄映乎塵，即前之趣外奔逸也。
所謂妄境引妄心，妄心逐妄境，故云由塵等也。
如是所見之塵相，不可以為相也，全從妄而有，元無性故。
能見之見根，亦不可以為見也，全從妄而有，元無性故。
故云相見無性。若假喻發明，同乎交蘆，
交互倚立，皆無自性，故云同於交蘆。
既是猶若交蘆，那得有性？
所以根塵皆虗妄也。 ^119b2

三、結顯中，汝今二字，應貫下句知見。
應先云根之與塵，既皆無性，同如交蘆。
以是之故而推之，則知汝今若以知見等六根能知能見，
逐於色聲等六塵所知所見，念念牽引，
心心流轉，全是無明體段，故云汝今等也。
又知汝今若不以知見等六根為能知能見，
自不逐於色聲等六塵，故云知見無見。
根固不交於塵，塵亦不接乎根，能所不立，
根塵絕待，唯是不生不滅涅槃真體，故云斯即等也。
如是則知無明所以為無明，別非他物，止一知見立知而已矣。
涅槃所以為涅槃，亦非他物，止一知見無見而已矣。
所以十方如來同告汝曰：生死結根，唯汝六根，更非他物。
安樂玅常，亦汝六根，更非他物。
我亦謂汝同是六根，元非他物。
所謂狂心若歇，歇即菩提，那更容有他物而為疑耶？
故云云何等也。如是不唯為十方如來釋疑，
則阿難結解之疑，乃更明矣。 ^119b20

二、偈頌。偈頌之由有四：一、論文體，二、為機宜，
三、逗好樂，四、因未聞。
論文體者，此方文體，先以文敘其事，後以詞銘其意，
如來說經而亦然之，故先長行，後重頌也。
為機宜者，利根眾生即繁長者亦能領略，
鈍根眾生唯簡短者可能明了，既所為之根宜有二，
則能為之說亦二，故先長行，後重頌也。
逗好樂者，如來說法有長行、重頌，如華之有貫與散也，
或有好其散華者，或有樂其貫華者，是以長行、
重頌兩俱說之，為逗其好樂也。
因未聞者，如來法會聽者乃廣，如先集者已聞之於長行，
若後來者更為說之，以偈頌到會雖有前後，法無不被者也。
略言四種如此。若夫廣明，具如法華疏，
文可分二：爾時下，經家敘起；真性下，如來正頌。
正頌有二：初、謂之應頌，應長行而說者也，
即真性等；二、謂之孤起，別為發明者也，
即解、結等。此亦一往，若細推之，總一意耳。
應頌分三：頌長行之標、舉、釋、成、結、顯也。
初、真性等一行，頌標舉；二、言妄等行半，
頌釋成；三、結解等行半，頌結顯。 ^119c2

初中云真性者，如來藏心妙真如性也。
有為者，謂心之與見五陰、三科、七大等法，以其造作而有故也。
空者，即謂是法雖因造作而有，然於真性莫非虗妄，故云真性有為空。
緣生一句，釋有為空也。
畢竟有為何以是空？
總由因緣和合虗妄而生，因緣別離虗妄而滅。
既是緣生，又是緣滅，猶如大幻師以幻術作幻藥，
幻出一切男女牛馬一般，故云緣生故如幻。
以其如幻，故云有為空也。
無為下，轉出無為也。
真性之中，有為是空明已。
若夫無為，何如就其無為而推不同？
有為之生滅以為起滅，故云無為無起滅。
雖無起滅，全因有為對待而立。
有為既是虗妄，無為亦是虗妄，故云不實若假。
喻而明之，同若空華。
空本無華，華因翳眼。
今無為本無，亦因有為對待而有，猶之乎空之華也。
故法喻合云不實如空華。
若爾，真性二字應貫無為句看，則知心見三科七大皆於真性，
所以長行云根塵同源。
又知有為是縛，無為是脫，亦皆於真性，所以長行云縛脫無二。
又心見三科七大既皆為空如幻，則如識心自當虗妄，所以長行云識性虗妄。
又無為不實尚如空華，明知有為之根塵識應若空華，所以長行云猶如空華。
頌標舉竟。 ^119c34

次中云言妄等者，意謂有為妄也，無為真也，
而有為如幻，無為亦如空華者，無他，由無為之真本無，
因有為之妄而顯，能顯之有為妄固妄，
所顯之無為真亦妄，有無為別，其妄自同，故云言妄等也。
所謂若法因待成，是法還成待，如是妄尚不可以為妄，
真尚不可以為真，那得有能見之根，所見之塵，故云猶非等也。
識性因根塵而生，今既無根，又無其塵，
那得中間生汝識心，則知識性亦不可得，故云中間無實性。
如是根塵識三，皆是虗妄，故喻之以交蘆也。
交蘆有二意，一相依而有，二中空不實。
今因塵有根，因根有塵有識，猶交蘆之相依也。
如是之三，全體虗妄，猶交蘆之中空也。
此中初一行，真尚是妄，而根塵之不待言矣，頌長行由塵二句也。
次二句，頌長行相見二句也。
則知長行雖曰根塵，亦兼識也。 ^120a26

三中結解等者，正頌結顯，兼答阿難云何是結，從何名解之意也。
意謂汝問云何是結，在我看來，總是一念不覺，
發為知見等，念念入於生死。
則知所因不遠，唯是六根，是為之結。
汝問云何名解，在我看來，一念了達，遂逆生死流，而成無上涅槃。
亦知所因不遠，唯是六根，是為之解。
如是結無別以為結，唯六根而已。
解無別以為解，亦六根而已。
結解雖殊，六根是同。
故云結解同所因。
若就其解也，則為之聖。
若就其結也，則為之凡。
結解既同，則凡之所以為凡也，由六根。
聖之所以為聖也，由六根。
故云聖凡無二路。
然畢竟如何同所因無二路，請觀交中之性，便可知也。
故曰汝觀〔云云〕。識即識性，即第八識。
交即影上交蘆之意。
空有句，正明交性所以。
若曰離塵則無，是為空。
緣塵則有，是為有。
全屬淺近。若的指之，如上無為之真，不可以為真；
有為之妄，不可以為非。
真無為之空，有為之有，二者皆遣，故云空有二俱非。
目其交性，雖是八識全體，如來藏性，所以有無二為，皆不可得也。
又可交蘆既是第八識，所謂識精元明，
和合而有，則真之無明之空，及妄之識精之有，
於玅淨明體，兩不可得，故曰空有兩俱非。
問：何故性之一字，看作八識？
答：前之所說虗妄根塵顛倒之處，正謂此耳。
及夫前文之結元，下文之結心，總指此識。
是以其中應就八識，若不能了達空有俱非，
隨六根而流轉生死，是為迷晦。
迷晦者非他，即是無明煩惱，故云迷晦即無明，自長行知見立知也。
若能了達空有俱非，而不隨六根逆生死流，是為發明。
發明者非他，便是解脫涅槃，故云發明便解脫，即長行知見無見等也。 ^120b4

二、孤起，分三：初、解結下，勸擇根；二、陀那下，
出所以；三、是名下，讚歎法。 ^120c12

初中解結等者，上云結又云解，則知是結不可不解，
無別方法以解其結，總是隨舉一根，一根之中拔其根脫其結，
餘根圓拔餘黏圓脫，根塵若破觀亦不立，
如前之隨拔一根脫黏內伏之文，下之此根初解之文，
此皆言解結次第者也，故云解結因次第，不可謂解一解二乃至解六為次第耳。
如是六根圓拔、六塵圓脫是為六解，六解之後一也不存，故云六解一亦亡。
若要六解一亡，須得擇一圓通根本，故云根選擇圓通。
圓通根本若得，自然六解一亡，入乎聖流成乎正覺，故曰入流成正覺。 ^120c14

二中陀那等者，然選圓通而入正覺，其關節處，
則亦不遠，唯在照妄而已，故曰陀那〔云云〕。
陀那者，即八識也，謂之執持，執持身根而不壞，執持種子而不失。
習氣者，即種子也，其體雖曰微細，若緣現行之時，
不勝瀠洄，故曰陀那等也。
此之識體，元是生滅真如，和合而有，說其真也固不可，
說其非真也亦不可，若說其真，元有一分識精在，
若說其非真，元有一分無明在。
如是如以識精而為真，恐外道之人迷之，
便計為神我，如以無明為非真，恐小乘之人迷之，
無修進之方，以是之故，我如來於小乘中，
不開演此識體為真為非真耳，故曰真非等也。
當知此識，元是玅淨明體，本來自心，汝若起一念而欲滅之，
則為取著自心，故曰自心取自心。
又知此識，元非幻法，若一取著，則成幻矣，故云非幻成幻法。
則知不成幻法，唯不取著，故云不取無非幻。
一若不取，非幻者尚不得生，其幻者從何得立，故云非幻等也。
如是空有雙遮，真妄並遣，不唯六解而已，
則一亦不可得，所以解結因次第也。 ^120c32

三中，即讚歎玅奢摩等三法也。
是名二字，應貫三句看。
初句讚禪那，以其禪那所明，空有不二，
遮炤平等，所謂統則俱統，此乃不思議中道，
猶若乎蓮華，處污泥而常清淨，常清淨而處污泥，故云是名玅蓮華。
二句讚玅奢摩，以其奢摩所明，不唯非有，
亦且非空，不唯非妄，亦且非真，所謂泯則俱泯，
此乃不思議真空，猶若乎金剛之最堅利，
能壞一切物，一切物不能攖其鋒，故云是名金剛王寶覺。
三句讚玅三摩，以其三摩所明，不唯有立，
空亦立之，不唯真立，妄亦立之，所謂立則俱立，
此乃不思議玅有，猶若乎幻人，以幻藥幻出一切男女牛馬，
身相宛然，神韻俱動，故云是名如幻三摩提。
如是全空全假金中之法，依之而修，一彈指頃，
而小乘之無學位，頓超越矣，故云彈指超無學。
阿毗達摩，此云無比法，如是奢摩等三，
無可得而擬議之者，無可得而比例之者，故云無比法也。
不唯釋迦如來，以此為能通之路，以此為能入之門，
得證無上涅槃，則十力如來，無不以此為路為門，
而到涅槃，故云十方等也。
所以最初如來云，有三摩提，名大佛頂，
十方如來，一門超出，妙莊嚴路，奢摩結云，
無得疲怠，玅菩提路，阿難行初請云，忽蒙天王，
賜與華屋，要因門入，其致一也。 ^121a18

二、從於是阿難去，釋六解一亡疑之文也。
即躡頌中解結因次第六解一，亦亡為疑端耳。
分二：初、疑請即於是等；二、答示即即時等。
初又二：初、於是下，經家敘儀；二、我今下，阿難陳詞。 ^121b14

初中無上慈誨者，若遣其有，不遣其空，
若遣其妄，不遣其真，但可為慈誨，未可為無上。
今空有雙遣，真妄並離，故稱為無上慈誨也。
玅理清徹者，若破其有，後顯乎空，此理未可為玅，及為清徹。
從有入空，從空入有，此理亦未可為玅，及乎清徹。
今空有不二，有空俱遣，不唯曰玅，且清徹也。 ^121b20

次中無遮大悲者，若以不幻破幻及以幻顯不幻，於其大悲皆有遮也。
唯幻與不幻兩俱不得，此乃大悲之無遮也。
又若止云生死流轉是六根，不言安樂玅常是六根，
以苦而遮乎樂；若言安樂玅常是六根，
不言生死流轉之六根，以樂而遮乎苦。
今生死涅槃同是六根，是以謂之無遮大悲也。
性淨等者，指前卷擊皷騐常之文，即指上真妄雙遣、
空有不立之頌，亦得已上是已悟，心猶下是未悟也。
云心猶未達等者，謂心猶未達六之所以解、
一之所以亡、後之所以舒開、前之所以縈結、
中間倫類之宛然及夫次第之不亂，三句之中具有六意，則知猶未達之句應貫下六意看。
是以如來下，發明之。
有結成，即結也；有倫類，即倫也；有次第，
即次第也；有六之解、一之亡，即六解、一亡也；
更有解結由心、解當次第，即舒也。 ^121b32

二、答示，分二：初、結巾示迷，即時去也；二、
解中示悟，佛告去也。
初又二：初、即時下，舉事例顯；二、佛言下，約法合明。
初又三：初、結成即時等；二、倫類佛告等；
三、次第佛告等。此皆是例，非喻也。 ^121c10

初結成例，元是一精明，分成六和合也。
劫波羅，此云時分也。
次倫類例，雖成六和合，本是一精明也。
我初綰巾等者，蓋使阿難自知一根既是其結，
餘根亦當解之，故以一名是結，餘不當名是結，
而反詰之〔云云〕。 ^121c18

二、合明中，畢竟一句，例性中相知也；生乖一句，例用中相背也。 ^121c26

二、解巾示悟，分三：初、佛告下，一、解六亡；
二、阿難下，解結由心；三、阿難下，解當次第。
初又二：初、就事審定，即佛告等；二、合法例顯，即佛言等。 ^121c28

初中汝必等者，意謂阿難汝必以六之結，
要解目一之體不亡，那可得六之解一之不亡耶？
以其初果止得六根，不入六塵，如前雖得六銷，猶未亡一之意耳。
所謂一識廬山真面目，只因身在此山中也。
此結非彼二句，謂見不是聞，聞不是嗅，乃至知不是觸也。 ^121c34

次中有法、喻、合三：初法中，心性狂亂，即妄為覺明也。
知見發妄，即覺非所明，因明立所也。
發妄不息，即所既妄立，生汝妄能也。
勞見發塵，即無同異中熾然同異等世界眾生業果之生起也。
如勞下，喻中可見。
於湛下，合中。於湛等者，總謂湛然覺明之中，一念不覺而有也。
對法之心性狂亂等，可見。
生死涅槃等者，生死者，即六根也。
涅槃者，即精明也。
六根之生死如空華，固不可執，所以要解。
涅槃之精明亦如空華，則不可執，所以要亡也。
所謂生死涅槃，同如昨夢，亦如空華也。 ^121c44

二、解結由心，分二：初、阿難下，正顯由心；
二、阿難下，還勸擇根。 ^122a14

初中如來以手等者，謂能破之二邊，所破之根塵，皆不可也。
若就所破，單破其根不可，故偏左云；單破其塵亦不可，故偏右云。
若就能破，單以空觀不可，故偏左云；單以假觀不可，故偏右云。
當於結心等者，亦破能破所破而言也。
若所破者，即第八識識精也。
若能破者，即一心三觀玅奢摩等也。
以此玅觀觀之，即其識精，全是玅淨明體，所以當於結心耳。 ^122a16

次中我說佛法等者，由阿難見世尊凡有所說即疑因緣，
此中前來因結有解、因解無結，恐阿難又作因緣之疑，
是以先告之曰：是佛法之因緣，非可取世間和合而為疑也。
則知佛法因緣，所謂出纏因緣也；世間因緣，所謂在纏因緣也。
如來下，正出佛法因緣。
知其本因者，凡舉色即性色，凡舉空即性空，
總是一切諸法皆是玅明心所現，故云知其等也。
隨所緣出者，所謂隨眾生心應所知量循業發現者也。
如是下，正出其所知，非可謂其是業感也。
皆了元由者，即上知其本因。
上總標但云知其本因，此已開說，故云皆了元由。
其文雖別，義無異耳。
無由下，應結云：若爾，所有之法無不而能知者，
以是之故，勸是擇根，自無謬耳。
故云是故等也。根結若除者，根既不緣也。
塵相自滅者，塵亦不偶也。
諸亡二句，正結六解一亡也。
又根結句，即前一根拔，餘根圓拔也。
塵相句，即前一塵脫，餘塵圓脫也。
諸亡二句，即前內根而六根互用，外塵而化為知覺也。 ^122a30

三、釋解當次第，分二：初、阿難下，引例；二、
佛言下，合明。 ^122b14

初中同時解縈，縈即結也。
今日當須等者，若以結而例乎根生次第，
從一至二，次第而六，事與法同也。
若論解之次第，則不同矣。
其結必須次第而解其根，所謂隨拔一根，
餘根圓拔，故不同也。 ^122b16

二中，此根二句，先空根塵，故云人空。
人空者，即我空也。
人是假名之意，我是主宰之稱，若能解除六根，
了無假名可得，那有主宰之我？
所以人空即我空也。
空性二句，空能空之觀智，即法空也。
解脫二句，還空所顯之諦理也。
又空所空，更重遣之，故云俱空。
不生是名下，乃結名也。
三摩地，能得之行也。
無生忍，所得之理也。
若夫前此根初解等，所空之相也。
只此而分，已明了矣。
若引耳根圓通中所入既寂等，來合乎此，
具如彼明，按之可見。
上來結巾示迷，解巾示悟，重重發明，而阿難六解一亡之疑，
自應釋也。 ^122b24

二、從阿難及諸大眾去，的指圓通根本，以答最初方便之文也。
所以如來詢諸聖眾，總云汝最初發心從何方便入三摩地耳。
大分為五：初、當機疑請，即阿難及諸去；
二、如來普告，即爾時世尊去；三、諸聖各陳，
即憍陳那去；四、現端印可，即爾時世尊去；
五、文殊簡選，即於時如來去。
四、五二文在六卷耳。
初又三：初、阿難下，迷悟並陳；二、世尊下，
法俗雙請；三、惟垂下，結請冥授。 ^122b46

初中慧覺圓通者，有人指前玅奢摩等三法，有人指舊文六解一亡。
若以此文如實推之，指奢摩等三者，乃泛而未當，浮而不切。
指六解一亡者，亦狹而不廣，局而不徧也。
必欲妥貼穩當，具有二意：一者、謂第一決定中，
因地心，果地覺，為同為異之文，故云慧覺。
二者、謂第二決定中，誰為圓通，誰不圓通，
及得循圓通與不圓通，日劫相倍之文，故曰圓通。
以其前之二義，乃是汎明，此之已去，乃是的指，
故疑請之初，即陳之也。
如是不惟妥貼，亦且穩當，得無疑惑者，
於第一義慧覺中，就五陰決擇生死根本，
依不生滅，圓湛性成，得無明覺，為圓地心，
然後圓成果地修證，皆已明了。
於第二義圓通中，就六根審觀煩惱根本，
擇一六根而可入者，一門深入，入一無妄，
彼六知根，一時清淨，亦皆明了。
兼又一入六淨之疑，因果不齊之疑，云何結解之疑，
無不重重消釋，所以云慧覺等也。
我等等者，即因慧覺圓通，得無疑惑，從是論身遠生死根本，
而法身可增，論心遠煩惱根本，而慧命可長，故云身心等也。
此皆陳悟。雖復下，陳迷也。 ^122c12

次中我輩等者，以俗請也。
阿難自謂因境界風吹，皷動識浪，飄蓬乎五道，
零落乎三有，從是無大覺父母以為怙恃，
未免乎孤，無無緣慈悲以為覆蔭，未免乎露，
不唯飄零已經多劫，孤露亦經多劫，故云我輩等也。
如斯光景，極下劣矣，於中心想不到，意慮無由，
殊不知何等因緣，得忝預乎如來之天倫也，故云何心等也。
天倫者，如君臣夫婦等，皆由人合，謂之人倫，
其兄弟倫序，乃天然而成，謂之天倫，然以飄零積劫，
如失乳嬰兒不殊，又以佛預天倫，若忽遇慈母無異，
乃大覺父母已得無緣慈悲，亦被不復更經飄零，
再遭孤露，法身得長，慧命得資，故云如失乳等也。
若復下，以法請也。
至此與昔而較，誠隆遇矣。
若更得因，際會之間而成無上正覺之果，
感激於懷殆非淺淺，故云復因等也。
所得密言等者，密言謂二決定，以在後故；
本悟謂奢摩等，以在前故。
阿難意謂如來答我奢摩等法，重重開示，
一一教詔，這種藏性我已悟得，然修行之方未得，
證入之門無由，故以賜與華屋，要因門入為請，
遂蒙如來初示以第一決定，審擇五陰生死根本，
依不生滅因心，證不生滅果地；次示以第二決定，
審觀六根煩惱生死根本，擇一可入之者，
以作一門，深入一時，清淨深心思忖過來，
與吾奢摩等中所悟藏性無異無別，故云所得等也。
則與二句重申所得等也。
聞悟雖殊，藏性一耳。
如是方見阿難陳請之意。 ^122c46

三中惟垂等者，意謂如來雖示二決定義，
在我阿難但解其理，修行之法猶然未得，
願垂無緣大悲，更當教我祕密玅嚴，使我不但解理更進修行，
方是楞嚴最後之說，故云惟垂等也。
云最後者，初明奢摩等理為先，次自請行已來為後。
又就行中，初泛明二決定義為先，二的指圓通根本為後，則知圓通根本乃後中後矣。
今正請之故云最後，尚非一經最後，有人據此便謂此經在法華後，
良可咲也。退藏密機等者，意謂此行必非散心得入，
亦非顯說得授，所以息其機斂其慮，以冀如來冥授乎法。 ^123a44

二、如來普告中，普告等者，如來已知阿難意欲冥授，
因念此行元非小可，乃十方如來之所說，三世菩薩之所修。
在如來說無所說，說菩薩之所修；菩薩修無所修，修如來之所說。
正當人人聽聞，個個領會，豈可冥中得授見以普告大眾也？
菩薩而言大者，以其能解究竟堅固理，
起究竟堅固行，證究竟堅固果也。
漏盡大阿羅漢者，一往而言，因不漏落見思，果不漏落分段。
若據內祕外現，迴小向大，因將不漏落無明，果將不漏落變易也。
若下之阿羅漢等，及問最初得成無學，所以又不必約祕現而論也。
則知羅漢見思惑盡，偏真理窮，以為無學也。
若夫菩薩初住已去，分破無明，分證三德，亦可為分得無學耳。
生我法中，所謂從佛口生，從法化生也。
問：下文既有二十五聖，此中何止言十八界耶？
答：以十八界攝乎七大地等：五，大塵也，
為六塵所攝；見，大根也，為六根所攝；識，
大識也，為六識所攝。
是以但云界，不云大耳。 ^123b18

三、從憍陳那去，諸聖各陳之文也。
有謂此經在法華後，已經開顯二十五聖所證圓通，直作圓頓消釋。
又有謂如來前說三科七大，悉皆如來藏性，
二十五聖依之而修，證乎藏性，既證藏性，亦當圓頓釋之。
此皆不然。殊不知此經確在方等，四教並談，
眾機溥被，原有大小偏圓之意異耳。
彼不是此，此不見彼，彼此衡之，如隔霄壤，豈可直作圓頓消釋？
又二十五聖因如來徵問云：最初發心，誰為圓通？
從何方便？所以各陳昔之所修所證如此。
例如淨名述昔訶意，說雖在今，而事在昔，
豈因令說藏性，依之為修證耶？
今正隨其大者以大釋，隨其小者以小釋，
隨其偏漸者以偏漸釋，隨其圓頓者以圓頓釋，
庶不失師資之問答，亦不外時味之次第也。
大分為五：初、六塵，二、五根，三、六識，四、七大，
五、耳根。 ^123c2

初六塵又六，各有因、由、開、悟、結、答三科，
隨文點示，起止可見。 ^123c30

六塵次第，尼沙應先。
今陳如聲塵而先者，意蓋有三：一、以娑婆世界音聲為佛事故；
二、以初轉法輪陳如最先悟故。
若夫其三，耳根圓通，為此方最初方便聞，非自然生。
因聲有名字，今以音聲而居先者，正欲顯普門所修為當耳。 ^123c32

初陳如觀聲塵中，憍陳下，因由也。
於佛下，開悟也。佛問下，結答也。
初中我在二句，乃如來說法之處，亦陳如修道之所也。
二中於佛等，轉四諦法輪也。
佛問等，謂佛三轉輪已，問云：解否？
知否？陳如答言：已知已解。
故云佛問等也。印我名阿若多者，此云最初解，所謂隨其實定其名也。
下去例知。玅音密圓者，非可以性聲真空為釋，
乃陳如既悟四諦，已證偏真，了達聲塵四性，
推簡而不可得，以為玅音密圓也。
三中佛問等者，如來問我：誰為圓通？
從何方便？我觀聲為圓通，即以聲為方便也，故云佛問等也。
下去結答。隨其所觀為圓通、為方便，例之可見。 ^123c40

二、尼沙觀色塵中，優波下，因由也。
觀不下，開悟也。佛問下，結答也。
初中我亦之亦，對上陳那而言也。
二中觀不淨者，大都貪欲之人令觀不淨，所謂多貪眾生不淨觀也。
不淨有五，即生、處、種子、相、性、究竟也。
義如集註輔行具明。
今不淨是所觀，所謂種子等也。
觀是能觀，不唯觀生、處等五皆是不淨，
觀內身、外身、內外身悉皆從不淨業生，所以生大厭離也。
悟諸等者，先悟得四大之身原從父母精血而成，
所有生、處、種子乃至究竟皆不淨也。
此就所成而言，若夫地等四大乃是能成之者，
推而及之亦不淨也，故云悟諸等也。
白骨、微塵，六觀門也。
先觀不淨，次觀白骨，三觀微塵，名雖有三，總屬不淨觀耳。
微塵歸於虗空，析色觀也。
空、色二無，空、色雙亡，皆不可得也。 ^124a14

三、香嚴觀香塵中，香嚴下，因由也。
我時下，開悟也。佛問下，結答也。
初中，香嚴稱童子者，非謂其是童子，以其玅香而為莊嚴，住童真位耳。
諸有為相者，即觀境也。
謂三界二十五有之諸法，皆因緣和合，虗妄而生。
因緣別離，虗妄名滅。
故稱諸有為相。二中，晏晦清齋者，修觀之所宜。
晏然晦寂者，所謂閑居靜處也。
則知晦是韜晦，非明晦之晦耳。
我觀此氣下，正是四性推簡也。
香若在木，既成烟成火，那更有木？
故云非木。香若生空，空性常恒，香應常有，何待爇方纔有？
故云非空。香若生於烟之與火，一切煙火皆應有香，何獨此之烟火？
故云非烟非火。當知非木者，不自生也。
非烟火者，不他生也。
非空者，不無因也。
既非因木，又非因烟火，則不共生又可知矣。
如是推簡，皆不可得。
故云去無等也。既非木等，則塵不可得。
塵不可得，則根亦不可得。
既根塵不可得，則分別之識亦不可得。
故云由是意銷到此，自不為根塵識所轉。
故云發明無漏塵氣二句，謂其既非木等，
全體空寂，唯一真諦理祕密玅圓之香也。
然此四性推簡四教，皆有藏之析空，通之體空，
別之次第三觀，圓之一心三觀，就羅漢菩薩分之可見。 ^124a38

四、藥王觀味塵中，藥王下，因由也。
承事下，開悟也。佛問下，結答也。
初中變異者，如炮炙等也，亦醞釀等也。
二中承事如來等者，謂多劫來但知藥味而已，
今日承事吾佛聞法修習，四性推簡味不可得，故云承事等也。
了知味性等者，味若空生，所謂試噉虗空當作何味？
故云非空。有謂味之自有也，味若味生，孰知其為味耶？
故云非有。味若舌之身、識之心而生者，
誰為能甞、誰為能知汝之味耶？
故云非即身心。味若離乎身之舌、識之心而生者，
味是所甞所知者，舌是能甞、識是能知者，
若離舌之身、識之心而生，誰甞誰知汝之味耶？
故云非離身心。從是非空乃至非離身心，
四性皆不可得，故云分別味因而得悟也。 ^124b30

五、 #CB02494;陀觀觸塵中，
#CB02494;陀下，因由也。
於浴下，開悟也。佛問下，結答也。
初中開士者，自既能開悟妙理，令化亦開悟妙理，
自行化他皆能開悟，故名開士。
我等先於威音等者，按法華，威音王佛有二萬億之多，
想#CB02494;陀在最初佛世謗不輕，而最後佛時出家也。
今稱先於者，對下今時而言也。
次中忽悟水因者，非言不曾作觀便悟水因而言之忽，
意謂從來常以四性推簡尚未得悟，今偶入浴得悟，故曰忽悟水因。
既不句悟塵不可得也，亦不句悟根不可得也，中間安然悟識不可得也。
如是根、塵、識三皆不可得，故云得無所有，
不必約塵有前塵、法塵之分，根有浮塵、
勝義之別，而論可洗、不可洗也。
宿習未忘者，在昔佛時雖得此悟，然宿習煩惱尚未除盡，
未得無學，至今遇佛聞法，煩惱得盡，無學得成也。
亦可為謗不輕，宿習未忘，雖得悟明，經歷多劫還遇如來，方得無學耳。
妙觸宣明者，謂觸不自觸，由知有觸，今了知觸中有觸，
全體空寂，唯一真理，即前之妙音密圓、妙香密圓也。 ^124c4

六、迦葉觀法塵中，摩訶下，因由也。
我觀下，開悟也。佛問下，結答也。
初可知。二中我觀等者，迦葉所觀既是法塵，云何而言六塵？
當知六塵元非他有，乃是五塵落謝影子，亦可云六塵也。
且既云六塵，則法塵亦在其中矣。
則知舉法塵而云六塵者，以見法塵不離五塵耳。
唯以等者，以偏空寂滅之理而滅受想二陰，
法塵既亡，不領納前境，故滅盡受陰，亦不想前境相，故滅盡想陰。
從是不唯受想陰破，識陰亦破，識陰破則思惑自盡，所以彈指頃得阿羅漢也。
身心等者，以能如此，故受如來之囑，入滅受定於鷄足山，
待彌勒下生，付其衣法耳。
妙法開明，亦無前妙音，密圓義同也。 ^124c38

二、自阿那律陀去，是五根之文也。
亦各有因由、開悟、結、答三科。 ^125a14

初那律觀眼根中，阿那下，因由也。
世尊下，開悟也。佛問下，結答也。
初可見。次中樂見等者，依法華疏，乃繫心在緣也。
其目既失深忍，樂於這種能見，故云樂見。
炤明三昧，當分而言，止是天眼；跨節而言，
自有性具妙智，能顯發一切眾生無上智德也。
三中旋見循元者，有二意：一、旋緣塵分別以循見精；
二、旋見精以循元明真見。 ^125a18

二、周利觀鼻根中，周利下，因由也。
佛愍下，開悟也。佛問下，結答也。
初中憶持等者，以一句最少之偈，誦百日極多之功，根何鈍哉？
無他，總由昔為法師，吝法之報耳。
二中教我等者，據吾宗所論，想觀攝散歸靜，
照昏歸明，自有六種：一曰數，數鼻之息，
從一至十，又從一至十也。
二曰隨乎息之出入，知其所以出，所以入也。
三曰止，即以能觀之心，繫乎所觀之息也。
四曰觀，以此能觀，照乎所觀，了了分明也。
五曰還，以所觀攝歸乎能觀也。
六曰淨，至此能所不立，全體空寂也。
如是之六，隨其教之大小，觀之偏圓，無不可證入耳。
止觀中所謂六妙門者是也。
周利能依教而修觀，故云教我等也。
諸行剎那者，就息而觀生等諸行，若是速也。
其心等，轉愚癡為智慧也。 ^125a32

三憍梵觀舌根中，憍梵下因由也。
如來下開悟也。佛問下結答也。
初可見。二中如來等者，以其有牛呞之狀被人輕謗，
如來示以念佛法門，不唯成就三摩地，亦且弭乎眾謗也。
觀味等者，觀其能甞之知，不在舌之體味之物也。
若甞其舌何能知味？
又甞是味於舌何關？
故云非體非物。應念下，不唯甞性不得，
即味塵識性當念之問悉超越之，故云應念等也。
由是內而身心之正報，外而世間之依報，
無不脫去出乎三界，猶似乎鳥之出籠也，
無復覊縻，故云遠離諸等也。
離垢等者，前之所謂想相為塵、識性為垢，
二俱遠離則汝法眼應時清明，故云離垢等也。
但大小不同耳。 ^125b10

四畢陵觀身根中，畢陵下，因由也。
我念下，開悟也。佛問下，結答也。
初中數聞如來等者，即三界中生老等八苦及所有諸法，無非苦因也。
二中雖覺等者，謂能覺之覺及所覺之痛也。
雖有能所，總一身根耳。
覺清等者，謂清淨心中自無能覺之身及所覺之痛可得耳。
我又下，更一轉也。
謂我一身之中有了清淨之覺心，更有身根之能覺乎？
上來雖遣觸塵身根，其能知識心猶在，
如是攝念未經久許，根塵識三悉不可得，故云攝念等也。
三中純覺遺身者，謂唯一偏空觀智，而身之根塵識三皆不可得耳。 ^125b32

五空生觀意根中，須菩下，因由也。
初在下，開悟也。佛問下，結答也。
初中我曠等者，了得諸法緣生緣滅，全體空寂，
則能知之心亦空，故云我曠等也。
既了諸法緣生緣滅，心得無礙，則其受生雖如恒沙之多，
止是緣生緣不可得，故下即云初在母胎等也。
二中初在等者，以其多劫之前，早已了知諸法緣生緣滅，
心得無礙，所以今生胎中，便知若身若心緣生緣滅，
而身與心全體空寂而不可得，故云初在等也。
如是等空，依報也。
由身心而推，雖至十方之遠，莫不緣生緣滅，
全體空寂，故云如是等也。
上來依正空寂，總屬自行。
亦令等，化導眾生，皆能了達依正緣生緣滅，
全體空寂，故云亦令等也。
未遇佛如，此蒙如等。
遇佛，開發也。前所悟之空，但藏教析空而已。
今蒙開發，已進乎通教體法之空，不待析之又析，
全色便是空寂，故云性覺真空。
既了體色即空，不復同前析之方空，故云空性圓明。
理既顯，果自證，故云得阿羅漢。
雖曰羅漢，乃通之已辦地也。
勿得借七大中性覺真空，來釋此文。
若頓入如來等，廼別圓意耳。
寶明空海，如來所證之理體也。
蓋法喻雙舉耳。謂此理體之中，出生一切功德法財，是為寶。
還有妙智，能為照了，是為明。
雖生功德，及乎照了，在如來當體真寂，是為空。
具有寶明空，猶如大海，能出生一切，能照明一切。
雖能出生照明在大海，而無出生照明之念，故云寶明空海。
此是如來所證之理。
佛之知者，乃三智一心中知也；佛之見者，乃五眼一眼中見也。
如來有是理體，則有是知見；有是知見，則有是理體。
今空生既已空性圓明，則與如來之理體不二，故云頓入如來空明空海。
又與如來之知是無別，故云同佛知見。
問：空生所證，據前云空性圓明得阿羅漢，據後云印成無學解脫性空。
深言之，不過通教七地；淺言之，止一藏之四果。
其理體也，止一偏真。
若夫如來寶明空海，佛之知見，就其近也，
則應別之初地；就其遠也，則當圓之初住。
若空生位之已辦，理之偏真，如何頓入而云同耶？
答：有二意：一者、此雖通之已辦，及夫偏真，所謂含中之真。
所含者，若但中，即彼別教來接；所言者，
若圓中，即被圓教來接。
所以前之如來溥告中大阿羅漢及無學，皆有此意耳。
解脫空性者，前來雖空寂，能觀所觀尚未泯合，
既已證入，與佛無二，理智平等，能所一如，故云解脫空性。
三中諸相入非者，金剛所謂四相皆空也。
非所非盡者，亦金剛所謂法相空非法相空也。
此乃共般若耳。 ^125c4

三、自舍利弗去，是六識之文也。
凡講六識，須看明白，勿得涉乎根塵。
二邊分六，亦各有因由、開悟、結答三科。 ^126a38

初身子觀眼識中舍利下，因由也。
我於下，開悟也。佛問下，結答也。
初中心見者，以眼識為能見耳。
既是心見，於諸法上不為分別亦不貪愛，故心見自得清淨也。
世出等者，世即苦集二諦，出世即道滅二諦，
以四諦中煩惱菩提生死涅槃互相傾奪，故云世出等也。
以是清淨眼識，於此四諦無不明了，故云一見等也。
二中宣說因緣者，此諸因緣，即諸法從緣生，
亦復從緣滅，我佛大沙門，常作如是說之偈也。
非中論因緣所生法，我說即是空，亦名為假名，亦名中道義之偈。
經在如來現在之談，論是滅後龍樹之設，
那得以滅後作現在，以龍樹為如來也。
若據止觀誓願中，四教皆有因緣所生法等四句，
乃身子之因緣，即藏四句也。
如前空性之所證入，則四教四句皆可耳。
悟心無際者，既聞如來諸法緣生緣滅，
全體空寂，則心亦諸法之一，全體空寂耳。
見覺三句，謂其心見之覺，遂得明淨圓滿，
見思煩惱自得破，分段生死自得出，了無怖畏之所可得，而證入於四果位也。
為佛長子者，問：小乘羅漢云何稱佛長子？
答：如來固有無上智慧，而身子雖是小乘，
智慧第一，以其第一，亦可云長子也。
又問：其從迦葉兄弟問說因緣得悟，云何從佛口生耶？
答：雖從迦葉聞法，得悟初果，後之果位，
遇佛方成，且迦葉所說之因緣，元即佛說，則亦佛口生也。
三中心見二句，謂其眼識達得緣生緣滅之理，
當體根塵空寂，既分別識心無所分別之根塵，
偏真智光自得發生，此光一發，極為明遠，
所謂眼識清淨，耳識亦清淨，廼至意識亦清淨也，故云以見等也。
不必引下靜極光通達來解乎此。 ^126a44

二、普賢觀耳識中，普賢下，因由也。
世尊下，開悟也。佛問下，結答也。
普賢者，即其名也。
行彌法界謂之普，位隣極聖謂之賢，總依法界理，
起法界行，證法界果耳。
普賢行者，即法界為行，舍法界外無行可得，舍行外無法界可得也。
次中心聞者，正謂耳識也。
分別等者，眾生九法界也。
了知誰是普賢行，誰非普賢行，是為分別。
若於等，正明能成就眾生普賢行也。
發明普賢行者，所謂能依法界理，起法界行者也。
六牙象等，應補云：非一眾生修普賢行者而至其處，
即其百千眾生修普賢行者，無不以六牙象而至其處，故云分身等也。
其處者，亦應補云：我既現身，若人障淺自應見我，
縱惑障深而不見我，我必為其摩頂而擁護之，
使其魔業驅除而安慰之，今其身心精進，
所修之行自得成就，故云縱彼等也。
他方恒沙何其遠也，有一眾生何其少也，
其遠其少尚爾，其近其多可知。
三中心聞等者，總顯耳識圓炤圓應，無乎不有，
無乎不到，所謂以法界合法界，無一而非法界者耳。 ^126c2

三、孫陀觀鼻識中，孫陀下，因由也。
世尊下，開悟也。佛問下，結答也。
初中入道下，應提起云：若欲入道，必先持戒，
由戒生定，還發乎慧。
我雖具戒律，每因婬心而為散動，定不能生，故云雖具等也。
定既不生，慧從何發？
故云未獲無漏也。
次中世尊等者，在我難陀常為婬心散動，
固應觀白，然拘絺羅曾有世間智慧，亦當觀白，故云世尊等也。
觀鼻端白者，非謂眼根而觀鼻根，乃以鼻識觀乎鼻息，
觀若成時，其息白耳。
我初等者，其觀未成，心亦未定故也。
身心等者，觀漸成，烟漸消，所以內之身心，
外之世界，無不圓明，洞然虗白，猶之琉璃一般，
而鼻息白，自得成也。
心開等者，前之能觀所觀，未能雙亡，但鼻息白而已。
今能所雙融，即時心亦開發，漏亦盡除，
所有之息，皆為光明，洞照乎十方也，故云心開等也。
若略言之，心開句，理顯惑破也。
諸出句，由境發智也。
照十句，以智照境也。
得阿句，從是境智一如，能所不二，而果位自得證也。
世尊等者，記有顯密不同，法華中聲聞皆得記者，是顯記也。
方等會上，一經彈訶，便欲迴小向大，則應密為授記，故云世尊等。
三中我以等者，鼻息既消，智光自發，智光發處，
所有惑業，無不消盡，故云我以等也。 ^126c36

四滿慈觀舌識中有謂我曠去助佛說小，
如是去助佛說大，殊不知曠劫等在過去，
世尊等方是今佛，豈可古今隔別合為一大小耶？
今富樓下因由也。
世尊下開悟也。佛問下結答也。
初中宣說等者，非是大乘實相以為深達，
唯因宣說身受等四悟，得身不淨乃至法無我之偏真諦理以為實相，
所謂諸法實相，三乘人得不名為佛，故云宣說等也。
如是等者，謂古佛具有不思議身口意三輪，
或為此人說頓，或為彼人說漸，或為此人說大，
或為彼人說小，使其彼此互不相知，是為祕密法門，亦名三密及三不護也。
滿慈即以如來所說祕密法門，應小者即大中而為說小，
應大者即小中而為說大，應頓應漸亦復如是，
使彼此亦互不相知與佛無二，是為微妙開示。
既能微妙開示，雖有大眾威德亦無所畏，是為得無所畏。
則知滿慈微妙開示無別有以為微妙開示，即以如來祕密法門而為微妙開示。
又知如來祕密法門無別有以為祕密法門，即以滿慈微妙開示而為祕密法門。
所以在如來則云法門，在滿慈則云開示，
合而言之，故云如是等也。
次中世尊等，正在今會也。
有謂唯是般若轉教之時，恐亦非然。
法華中豈不明五時教味無不助宣，何獨在般若一時也？
則知此中云教我者，稱其說法第一之處，即有教我意矣。
音聲輪者，如來口為說法輪，以此法音能摧碾眾生惑業，即名音聲輪也。
因師子吼者，即上無所畏也。
凡佛說法為師子吼，滿慈既助佛轉輪，自當與佛無二也。
則知世尊說無所說，說滿慈之所助；滿慈助無所助，助世尊之所說。
所以在佛則云音聲輪，在滿慈則云師子吼也。
問：此明舌識，前說辨才無礙，辨才屬乎根也；
後說法音降伏，法音屬乎塵也。
既是根之與塵，何處顯其舌識耶？
答：了別識心元無他有，今欲顯此識心離根塵二，從何可見？
故借根塵以為發明，則其所以觀、所以悟，唯舌識也。 ^127a28

五、波離觀身識中，優波下，因由也。
承佛下，開悟也。佛問下，結答也。
初中優波離者，此云上首，以其精嚴戒律堪為眾中之綱紀故。
亦云近執事，以其近事如來堪為法門之執持故。
親隨、親見、親觀，正顯以身識而為用也。
解脫等者，謂如來成道也。
總是三十四心一時現前，見思正習一時斷盡耳。
次中三千等者，有威可畏曰威，有儀可則曰儀。
比丘二百五十戒，行住坐臥各各具之，則成一千。
如此一千，定共、道共及攝律儀三各具之，
即成三千，是為三千威儀也。
以此三千對治身口七支，即成二萬一千。
更約貪等四分，即成八萬四千。
今舉大數，是為八萬微細等也。
性業者，性是不改之義，謂殺、盜、婬等，無論其受戒不受戒，
不犯則已，犯則一定有罪，是為性業。
遮業者，遮是制伏之業，其餘等戒，如來隨其犯者而制遮伏，
後來無使有犯，是為遮業。
身心寂滅者，戒律嚴持已久，能持所持而雙亡耳。
我是等者，於重輕、開遮、毀犯、作止，無不為眾指示，是為眾中綱紀也。
執身執心等者，有謂執身不行在小乘邊說，
執心不起在大乘邊說，此亦一往，豈小乘但有執身不行而無執心不起者乎？
大乘但有執心不起而無執身不行者乎？
只就此文看之，那得各偏而不融耶？
則知大小乘，其始也皆執身不行，其繼也皆執心不起，
其後也能執之執亦不可得，故曰我以等也。 ^127b44

六、目連觀意識中，大目下，因由也。
我頓下，開悟也。佛問下，結答也。
初中宣說等者，即前身子中宣說因緣也。
此之因緣云深義者，因諸外道執此諸法，
或從時生，或從方生，更有從微塵生，乃至從梵天生，此皆邪而不正。
如來為破此等邪計，乃云諸法皆從因緣而生，
還從因緣而滅，那得時生方生等耶？
如是不唯破他之邪，亦且深有所以，故云宣說等也。
次中我頓等者，意謂一聞迦葉說此因緣深義，
便得了達緣生緣滅，了無諸法可得，故云我頓等也。
鬚髮自落等者，若以佛之神力而言，使其鬚髮自落何難？
然雖有此事，亦不必這樣看，總是如來惠其袈裟之時，
鬚髮從此剃落，故曰自落。
神通發明者，謂意識發明也。
能達諸法生滅皆從因緣，所謂不逐物轉，而神通自當開發明顯也。
寧唯等者，謂其神通第一，不唯為釋迦一佛讚歎，
乃為十方諸佛讚歎，故云寧唯等也。
三中我以等者，意謂未遇佛時，此之意識，
念念攀乎妄境，心心逐乎妄緣，一稟佛教修行，
即得返妄歸真，從是這種本有智光，便得發揚宣布，故云我以等也。
此蓋旋緣塵分別妄心，而歸乎識精之湛。
若約內祕外現而言，亦可識精而歸無明之湛也。
喻文可見。 ^127c42

四、自烏芻瑟摩去，明七大之文也。
問：七大順敘，應先持地，云何而先烏芻耶？
答：此經阿難大權示現，以墮婬室為後世眾生犯婬者誡，是烏芻制婬火者居乎先耳。
又問：烏芻作後，誡居先明矣。
若夫後之彌勒識大，云何居勢至見大之前耶？
答：涅槃經云：眾生不能證入泥洹，因其識心未破。
則知識心未破，是障妙理者也。
是以此中借彌勒能達唯識者居乎其先，
令諸眾生識心若破，隨聞勢至念佛三昧，
得證不生不滅涅槃妙理，生淨土乃生唯識淨土，見彌陀乃見自性彌陀。
又可勢至、觀音同為彌陀輔弼，似不應作兩處，
以故勢至居後，得與觀音相次耳。
大分為七，次第可見。 ^128a34

初烏芻觀火大中分二：初緣起烏芻等也，二結答佛問等也。
初又三：初烏芻下遇佛受教，二神光下依教修觀，三從是下觀成入證。 ^128b10

初中於如來等者，已前諸聖皆從座起，此獨不然者何？
蓋烏芻是護法列，曾未就坐，所以不云從座起也。
性多貪欲之性，乃習性耳。
古佛名空王者，以其證得第一義空，於一切法無不自在，
合而言之，故稱空王。
說多等者，元是實有，非假喻也。
當其婬心初動之時，遂有煩惱火；當其婬事正行之際，
便有惡業火；當其後受婬報之時，則有果報火。
有是三障火生，故云說多等也。
教我等者，觀境發始之時也。
有人以冷字配地等三大，以煖字配火大，
如此配合，皆非然也。
此但觀火大，而云冷煖者，蓋其婬心若一動時，
所有冷氣通為煖相，故云徧觀等也。
次中神光等者，正明觀智漸成也。
這種智凝而不流，所有婬心皆成智火，故云神光等也。
應知婬欲之時既成猛火聚，所有功德林無不焚燒；
觀行之時既成智慧火，所有恩愛河悉皆枯竭。
雖有婬慧二火，總由性具而有，所謂性火真空，
性空真火，清淨本然，循業發現者也。
所以婬欲也成猛火聚，觀行也成智慧火，自當有火頭之名。
蓋以火光三昧為火頭，與下生大寶#CB08504;同耳。 ^128b14

二、結答中，諸漏等者，正見得智慧火生也。
以其誓願擁護佛法，頭有許多火#CB08504;，示乎降魔之形勢耳。 ^128c2

二、持地觀地火中亦二：初、緣起持地等也；
二、結答佛問等也。
初亦三：初、持地下，遇佛受教；二、我即下，
依教修觀；三、我於下，觀成入證也。 ^128c8

初可為二：我念下，遇多佛也；毘舍去，遇一佛也。
遇多佛中，初、正行，即我念等；二、助行，即或有等。
初中佛號普光等者，以一心三智圓照圓明耳。
若其照理，但炤於有，不炤於空，乃至但照於中，
不照二邊；鑒機，但鑑凡夫，不鑒二乘，乃至但鑒菩薩，
不鑒凡小，不名普光。
今炤理，理無不炤；鑒機，機無不鑒，故名普光也。
我為下，正出持地之正行也。
要路等者，乃見妨挽車馬之處。
我皆等者，如其田地，險阻者，平而下之；
狹隘者，增而濶之；津口不能涉勵者，或作橋梁以津濟之；
要路不能行步者，或負沙土以填補之，故云常於等也。
助行可知。遇一佛中亦有正、助二行：初、
助行，即毘舍等；二、正行，即時國等。
助行中佛號毗舍者，華言徧一切自在，
一切指諸法說，自在即王義，以其法身徧一切法，
猶之乎王之大自在耳，即過去莊嚴劫之最後佛也。
我為負人者，謂自為負物之人，如今之脚夫也。
唯取一錢，即一文也，此云唯取一錢，前云不取其直，
蓋前是豐年，飯食易得，故不取直，此是荒歲，
糓米勇貴，故取一文。
正行中毗舍如來摩頂等者，意謂汝行如此行，
心何苦哉，世界頗大，眾生亦多，為能處處平填，人人得負耶。
我今示汝一法，特平心地，心地若平，世界自平矣。
無他山河大地，無非妙心中物，所謂心外無法，
法外無心，則知要路津口田地，唯一如來藏妙淨明體，
既是如來藏性妙淨明體，何須勞頓若是，
心若一平，無不平矣，故云毗舍等也。 ^128c12

二、依教修觀。我即等者，明平心地之妙觀也。
所以見身根之微塵，是四大之所造也。
見世界之微塵，是身根之能造也。
雖有能造所造兩種微塵，同一如來藏性，
妙淨明體，有何差別可得。
所謂性色真空，性空真色，清淨本然，周徧法界，故云我即等也。
如是內之身根，外之世界，同一微塵，同一藏性，那有能觸所觸可得。
猶如以空合空，以光合光，故云微塵等也。
如是不唯身根與微塵，皆是自性不相觸摩，
即身根刀兵，亦即自性不相觸摩。
既皆藏性，那有能觸之刀兵，所觸之身根。
肇公所謂將頭臨白刃，一似斬春風，故云乃至等也。
如是之觀，則一切大地，自為平矣。 ^129a12

三、觀成入證中，我於等，正明入證也。
問：既得無生法忍，云何止得阿羅漢耶？
答：悟有解悟、證悟不同，此但自利功多，
利他功少，但成羅漢。
雖則羅漢，以其無生之力，即迴小而向大也。
若約圓論，相似即也，所以今入菩薩位矣。
若約圓論，分證位也。
有云成阿羅漢是大乘羅漢，此非然也。
若既大乘，何待迴心纔入菩薩位也？
聞諸等，有云是諸佛會中之事亦可，有云今佛法華會中證明普門人法亦可，
若在今佛，乃經家收彼法華而歸此耳，故云聞諸等也。
持地證明法華者，以法華所說佛之知見諸法實相，
今持地既已悟得依正微塵同一藏性，
在能悟即佛之知見，在所悟即諸法實相，
無二無別，所以云我先明也。
二、結答中，我以等者，即前我即心開等也。
身根世界雖是如來藏性，總由一念不覺而發塵相，故云本如等也。
塵銷智圓者，非謂塵銷然後智圓，乃三智圓觀圓照，
即大地微塵無非妙智，即三觀之妙智無非大地，
境智一如，能所不二。
若就破顯邊說，猶如明生即暗滅，暗滅即明生，
故云塵銷智圓，然實非待塵銷智始圓也。 ^129a34

三、月光觀水大中分二：初、緣起，即月光等；
二、結答，即佛問等。
初又三：初、月光下，遇佛受教；二、觀於下，
依教修觀；三、如是下，觀成入證。
初遇佛受教中，童子名月光者，此之菩薩觀水大成，證得清淨本然周徧法界。
如來藏性唯一智光，月是太陰之精，水是太陰之子，
既以水觀得成，乃兼母而立名，是為月光童子，亦童真住位耳。
古佛號水天者，亦因水觀成就性水真空、
性空真水、第一義天，故云水天。
則知古如來之果人，今菩薩之因人，因修水觀，
共悟此理，古今不二，師資相契，所以一號水天，一名月光也。
教諸菩薩修水觀者，此經之水觀與觀經不同，
其不同處具有二意：一、依報正報之不同也；
二、真實方便之不同也。
一、不同者，彼經但觀依報中水，不觀身內之水，不若此中若內若外無不觀也。
二、不同者，彼觀琉璃之地不易，水與琉璃相似，
借水作一方便而修，不若此中直以水觀而顯藏性。 ^129b24

二、依教修觀中，文可為三：初、初心觀，觀於去也；
二、中心觀，我於去也；三、後心觀，逢無去也。
初中觀於等者，有謂水與地等諸大同一如來藏，是為無奪。
此則非然，但以水論，不諸大論也。
謂其正報水性及夫依報水性，同一藏性而無相奪，故云觀於等也。
初從去，正觀依正二水之無奪也。
初從至精血，自外而觀內也。
津液至便利，自內而觀外也。
身中等，總顯也。自內至外、自外至內，周旋諦審、
往返觀察，無非同一藏性也。
自見水去，論依正二水同一藏性耳。
此中止應云香水浮幢王剎，乃帶言也，以其在香水耳。
香水海中有一大蓮華，華中具有無數華藏世界，一華藏中有二十重世界。
既在香水，其狀如浮，是為之浮；重重高累，
其狀如幢，是為之幢。
王者，謂其最高而無比也。
雖有香水之大，與正報水同一藏性而無差別，故云見水等也。
次中我於等者，意謂依正水觀雖成，然猶未忘內之身耳。
當為去，明內身未亡之所以也。
我出等者，出定之後忽覺身痛，因念身子曾禪定於恒河之畔，
被一宿業鬼以掌掌頭，出定之後遂覺頭痛，
我昔身痛亦如身子之頭痛耳，故云如舍等也。
久離病緣者，有人問云：羅漢但斷子縛，
果縛猶在，那得離病？
如舍利弗之頭痛、畢陵伽之身痛，彼皆羅漢誠可驗也。
今之月光也是羅漢，何得云久離病緣耶？
答：羅漢之位不可槩論，若身子等但斷子縛未離病緣，自無疑也。
然月光之羅漢果縛早已應斷，時為度生受生三界，故自敘曰久離病緣也。
將無退失者，因心痛而疑云：將非於羅漢果位退失而致痛耶？
身質如初者，若炤前文應有二意：一者、
謂我前未得亡身；二者、謂我前出定忽得心痛，
因其童子擲瓦礫故，今既拾出及夫亡身不復有痛，故云身貭如初。
三中山海自在通王者，非法華得記之佛也，乃過去世一古佛耳。
其福德也高累如山，其智慧也淵深如海，
所有之神通無可得擬，最為自在猶如乎王，合而稱之是為山海等也。
方得亡身者，前來但見依正之水同一藏性，
其內之身尚未得亡，遇山海佛時纔得亡身耳。
從是離依報無正報可得，離正報無依報可得，
依正相即內外不二，故云與十方等也。 ^129c6

二、結答中，我以等者，謂凡是水，同一藏性耳。
得無生忍等者，因此得證一切之水，當體不生，
現有生者，乃虗妄而生；當體不滅，現有滅者，乃虗妄而滅。
如是不生不滅，唯一無生之理。
從初住去，分證分入，乃至妙覺究竟果海，
止一無生而已，故云得無等也。 ^130a28

四、琉璃觀風大中分二：初、緣起遇佛等也；
二、結答佛問等也。
初又三：初、琉璃下，遇佛受教；二、我於下，
依教修觀；三、逢佛下，觀成入證。 ^130a40

初中菩薩名瑠璃者，觀風大成證得妙智，
一切諸法無不洞然，猶如瑠璃無異，故名瑠璃光也。
佛號無量聲者，亦觀風大證得清淨，本然周徧法界，
風既徧乎法界，風無量矣，聲亦徧乎法界，
聲無量矣，故號無量聲也。
則知菩薩就能觀智而名瑠璃光，如來就所觀境而號無量聲耳。
開示下，受教也。本覺妙明，即前之性覺妙明二句也。
此之妙明性體，即動而靜，即靜而動，悟此妙明之性，
便可了達諸法，故觀世界之依報，及夫眾生之正報，
全由虗妄因緣，即風力之所動轉也。 ^130a44

次中觀界等者，正觀上之所謂世界依報、眾生正報也。
依報分而言之，故云觀界觀世。
正報分而言之，故云觀身觀心。
觀界安立者，東西南北一定故也。
觀世動時者，過現未來變易故也。
觀身動止者，行住坐臥不一故也。
觀心動念者，生住異滅遷流故也。
雖有世界身心不同，觀其動之所以，唯一妄風之力，故云我於等也。
有人以諸動二句即講真性，不唯與上之皆是之句不合，且下之來無二句將何釋也？
我時下，正出群動之相雖殊，其性唯一如來藏也。
藏性之中有何來耶？
其來也乃虗妄而來，故云來無所從。
藏性之中有何去耶？
其去也乃虗妄而去，故云去無所至。
既云無來，又云無去，則知雖為妄風之所動轉，
全妄即真，故云我時等也。
十方下，別明虗妄動相也。
十方等句，總收世界身心同一虗妄也。
如一下，喻也。一器喻藏性，貯百蚊蚋喻一切眾生也，
啾啾亂鳴喻顛倒虗妄也，於分寸等喻一切眾生在三千大千世界流轉三有、
輪迴六趣也。雖百蚊蚋亂鳴狂閙，於器了無所動，
則知世界身心虗妄風力所轉，然於藏性未曾有動，
所以前云我時覺了〔云云〕。
皆由風大觀成，故能了達如此。 ^130b14

三中逢佛二句，觀成也。
從是逢佛未久之間，證得即動而靜、即靜而動，
雖有動靜之相，動靜了不可得，則知諸法雖曰生，
生未嘗生；諸法雖曰滅，滅未嘗滅，故云逢佛等也。
爾時下，正明悟無生忍登住已後之相也。
東方群動之首有不動國，即動而靜；又不動國在群動之首，
即靜而動也。既已分證，故云心開及云乃見，
所謂三智一心中知，五眼一眼中見也。
不唯見彼國而已，且見己身為彼法王之子；
不唯為彼法王子，且見承事十方諸佛。
從是若身若心即發智光，洞然炤徹了無留碍，故云爾時等也。 ^130c4

二、結答中，我以等者，觀其風大全體藏性，而虗妄動轉之力無所依矣。
令十方等者，應知諸佛乃究竟即動而靜、即靜而動。
本覺妙明之者，諸佛之究竟無別有究竟，
即究竟菩薩之分證；菩薩之分證無別有分證，即分證諸佛之究竟。
雖曰因果，因果不二；雖曰一多，一多相即。
故云合十等也。 ^130c24

五、虗空藏觀空大中分二：初、緣起虗空等也，
二、結答佛問等也。
初又三：初、虗空下，明所得；二、爾時下，顯所明；
三、此大下，出所由。 ^130c38

初中菩薩名虗空藏者，空大觀成，證得性覺真空。
性空真覺，清淨本然，周徧法界，是為虗空。
然而此空，但止是空，中無所具，即徧空也。
此之虗空，乃是真空。
真空不空，中能具有一切諸法，亦能出生一切功德。
猶如庫藏，森然具有而發生者，是為虗空藏也。
我與等，明觀成而有所得也。
如來，指釋迦行因之時。
定光，即然燈也。與釋迦同師然燈，故云我與等也。
因觀空大，本是生滅，當體不生滅。
推之四大，及夫諸法，皆即生滅，元不生滅。
所得真空，乃徧法界，即以法界為身。
法界無邊，故云得無邊身。 ^130c42

次中從法身而起其大用也：初、爾時等顯境智一如；
二、又於等現生佛不二；三、諸幢等出依正相即。
境智一如中，四大寶珠者，珠能具有一切諸物，又能出生一切諸物。
今言四大寶珠，顯不思議真空之四智也。
若從此法身發為炤有之時，則為妙有之智；
發為炤空之時，則為真空之智；發為雙遮之時，
即為俱非之智；發為雙照之時，即為俱即之智。
所以四大寶珠顯不思議之四智也。
此之四智，皆由證得真空法身而起能觀四大之智，故云爾時等也。
還以四大寶珠照微塵佛剎，則知微塵佛剎乃所觀四大之境也。
以其法身無邊，即十方佛剎亦是法身，
還以法身起四大智炤十方剎，故以照明等顯之。
雖有能觀之觀，觀即法身；雖有所觀之境，境亦法身。
境智一如，能所不二，無非真空周徧法界，故以化成虗空顯之。
可知虗空從來周徧，今境智既化成乎虗空，乃境智亦不動也。
由真空法身而起境智一如，如此生佛不二中又可分二。
又於下自心生佛不二流灌句：他心生佛不二自心現大圓鏡者，
即真空自性之理體也。
真空自性之中能具有十種法界，如大圓鏡當乎其臺，
無不影現於其中也，故以自心等為顯之。
自性體中既具十界，還發十種妙智炤明十界。
智雖非十，界既有十，智亦十耳，故以內放等顯之。
十界之中生佛具在，既從自性具有及夫自性發生，所以謂之自性生佛也。
既曰自性發智炤明十界，則其十界之智亦各炤明十界，故以流灌顯之。
顯生佛各有生佛，所以謂之他心生佛也。
雖有自他兩種生佛，同是真空而為出生，
以故自心之十界也徧法界，他心之十界也徧法界，故以盡虗空際顯之。
既曰同一真空法界，雖有自他，自他不二也。 ^131a14

依正相即亦二：諸幢下，以依涉正；身能下，以正涉依。
云諸幢等者，以真空自性無不含攝，是以十方佛剎悉現其中，
真空即法身也。既現真空，還涉法身，雖有諸幢之多，
一身之一唯其同一真空自性，猶如虗空，
兩不妨礙，故以諸幢等顯之。
身能等者，真空法身既能含攝一切，還能徧應一切，
身雖是小，國土雖大，唯其真空自性而能徧應，故以身能等顯之。
如是則知身止是一，諸幢王剎何其多也？
以多而涉其一，同乎虗空無礙，如千珠涉入一殊，
一珠涉入千珠，重重影現，一多無礙也。
又知微塵國土是大，唯是一身，何其小也？
以小而應大，善入而無勉強，如一珠照映千珠，
千珠照映一珠，互互顯爍，大小相容也。
廣行等。總結也。以如是諸幢涉入乎身，
又以一身徧映諸土，非無為也。
廣為說法度生，以行佛事，或為說頓，或為說漸，
或先開示三乘，然後會歸一乘，無一而非佛事也。
或有歡喜機說世界，或有生善機說為人，
或有破惡機說對治，或有入理機說第一義，又無一而非佛事也。
如是說頓、說漸、說開三、說會一、說世界、
說為人、說對治、說第一義，皆隨機相逗，
少無違逆之者，故云廣行等也。
依正相即如此。又依正中，身同虗空，正顯若依若正，同一真空法界也。
唯觀空大，證得真空無邊法界身，所以境智一如，
自他不二，依正相即，皆總歸於虗空藏性也。 ^131b22

三、出所由中，亦可分二：此大下，正出；於同下，陳悟。
此大一句，指上境智一如，乃至依正不二也。
然此神力，由觀四大，證得四大玅智而有者也，
故曰由我〔云云〕。四大無依者，了得內身四大，皆無可依者也。
何以見得無依？以其生也，從因緣虗妄而生；
其滅也，從因緣別離而滅。
既皆虗妄生滅，那得有依？
了達生時生未嘗生，滅時滅未甞滅，全體不生不滅真空自性，
故云四大等也。不唯四大虗妄生滅，虗空皆爾，佛國亦然。
以虗空世界，猶之乎內之四大，即虗妄之生滅，
全體真空自性之不生滅，故虗空云無二，佛國云本同也。
陳悟而云於同等者，謂既觀內之四大，
及夫虗空佛國，悟明其生也當體不生，
其滅也當體不滅，唯一不生不滅理體。
既證理體，發為玅用，以故有大神力耳。 ^131c18

二、結答。玅力圓明者，謂此神妙智力圓炤圓顯也。 ^131c44

六、彌勒觀識大中分二：初、緣起彌勒等也；
二、結答佛問等也。
初又三：初、彌勒下，遇佛受教；二、歷劫下，
依教修觀；三、世尊下，觀成入證。 ^131c48

初菩薩名彌勒等者，梵語彌勒，此云慈氏。
所謂慈隆即世，悲臻後劫。
以其慈隆即世，現在是等覺菩薩。
以其悲臻後劫，未來是玅覺如來也。
古佛號日月燈明者，日能照晝，以喻彼佛之道種智能知於有。
月能炤夜，以喻彼佛之一切智能知於空。
燈明炤日月之所不及，以喻彼佛之一切種智能知乎中。
以彼如來三智具足，三諦圓顯，就德彰人，故號日月燈明。
此即法華所明二萬中之最後一佛也。
心重等者，此非同庸俗之僧，身雖出家，
必涉名聞利養，謂之心重世名。
亦非同勢力之僧，心不入道，身遊華屋朱門，謂之好遊族姓。
良由菩薩初出家時，不了依他幻有，徧計本空，是為心重等耳。
然何以謂之依他幻有？
乃一切諸法雖千殊萬別，總是仗因托緣而生，亦由虗妄和合而有。
以其仗因托緣，全無自性，是為依他。
以其虗妄和合，全無其體，是為幻有。
又何以謂之徧計本空？
乃不了所有諸法皆是幻有，起種種分別以為計度，
起種種貪愛以為執著，是為徧計。
所計之法固是幻有，能緣之心原亦不實，是為本空。
唯心識定者，唯遮境有，識簡心空。
境既遮乎有，乃心外無法之妙有也。
心亦簡乎空，乃法外無心之真空也。
依此妙有真空而修其定，謂之唯心識定。
從是證得即空即假即中之三摩，故云入三摩地。 ^132a4

二中約位分之，歷劫下觀行也，求世下相似也，至然下四十位也。
觀行中三昧即唯識定也，依唯識定發為妙有真空之觀，
已入第五正行六度之品，故以三昧而事恒沙佛也。
相似中求世等者，以此三昧而事諸佛，
觀道將著、理體將顯，所有依他徧計之粗垢，
自當先落圓成實理相似而見，故云求世等也。
四十位中我乃等分證圓成實理之法身德也，乃至等正明圓妙識心也。
如來國土等者，如同居等四，一往論之，
寂光為有淨無穢，下三有穢無淨；又同居為有穢無淨，
上三為有淨無穢，中間二土亦有淨亦有穢也。
克實而論，如妙宗所明四各有淨穢，同居以見思重輕為淨穢，
方便以體折巧拙為淨穢，實報以次第一心為淨穢，寂光以分證究竟為淨穢也。
則知見寂光時全下三土而為寂光，見同居時全上三土而為同居，
中間例之。今所明者，在實報是淨，以其一心觀故；
在寂光是穢，以其在分證故。
然既寂光心性，那得有淨穢之相？
故云盡空等也。自初住乃至十地分入分深也，世尊等乃觀成入證中等覺位耳。
上四十位中言國土依報唯心變現，此中云如來正報唯識流出，
乃互顯耳。 ^132a46

二、結答中，識心句，能觀智也，全識是智，故云識心圓明。
入圓句，全妄即真，所觀境也，故云入圓成實。
圓即圓滿，成即成就，實即真實。
又圓即法身，成即般若，實即解脫也。
到此能觀所觀，唯一大圓鏡智，而依他徧計，
自當遠矣，故云遠離等也。 ^132b38

七勢至觀見大中分二：初緣起大勢等也，二結答佛問等也。
初又三：初大勢下所師之佛，二彼佛下所受之法，三我本下所悟之由。 ^132b48

初所師之佛中，菩薩名大勢至者，思益經云：
此菩薩動足之處，震動三千大千世界，名大勢至。
若夫此中，則不然也。
以其觀見大，證得不思議智，發為不思議光，
而於法界圓明圓炤，使法界中所有眾生無不蒙其光，
開其智，念彌陀佛而往生也。
有是力用，故名大勢至耳。
同倫等者，以其同有妙智，炤見眾生，令彼念佛者也。
有佛名無量光者，彼佛亦觀見大，證得性見、
覺明覺、精明見，發為微妙觀智，炤見法界眾生，故名無量光也。
十二、如來相繼者，具如圓通疏及直解。
最後佛名超日月光者，以日止炤晝，月止照夜，
晝夜之間，然有所不炤處。
彼佛具有權實二智，若橫論，則炤乎十方之廣大；
若竪論，則照乎三世之高深。
徹遠徹近，徹古徹今，徹迷徹悟，徹聖徹凡，
無一而不炤者，殆非日月光之所及，故名超日月光。 ^132c4

二、所受之法，分三：初、彼佛下，法；二、譬如下，
喻；三、十方下，合。 ^132c32

初中念佛三昧者，如玅宗鈔具明持名、
觀相、實相三種，今且就實相一種明之。
達得淨土雖在十萬億程之遙，即我行人唯心便是；
彌陀雖在無上極果之聖，亦即我行人自性便是。
既全土是心，全佛是性，即此心性發為玅行，
內無能念之身與心，外無所念之佛與土，
全行人之心性即佛之依正，全佛之依正即行人之身心，
能所相即，聖凡平等，遮炤一如，空有不二，無非中道實相理體。
從此一念念念實相，一日日日實相，乃至一年一年實相，
及夫久久無非實相，而彌陀自得親見，淨土自得往生。
雖見彌陀乃自性彌陀，既自性彌陀，見無所見，
見自性之彌陀也；雖生淨土乃唯心淨土，
既唯心淨土，生無所生，生唯心之淨土也。
不離當處便是淨土，不捨己心即是彌陀。
古人云：生則決定生，去則實不去。
正謂此也。如是爾我現前，誰性不即彌陀？
誰心不即淨土？若能念之，佛是自性佛，
土是自心土，而彌陀淨土何患不見而不生也？
二中有人者，喻佛與眾生也。
一人專憶者，喻如來有大誓願，有大慈悲，
有大智慧，有大神通，具如見等，無一念而不念眾生，
無一時而不念眾生，無一處而不念眾生，故云一人專憶也。
一人專忘者，喻眾生隨乎六根，逐乎六塵，
起乎六識，念念分別，心心貪愛，如是縱升也，
唯在人天，若墮也，直至三途，故云一人專忘也。
若逢不逢者，論其理性，如來如，眾生如，
一如無二如，謂之若逢；論其事相，於諸法上分別貪愛，
了不修行，那得成佛，謂之不逢，故云若逢不逢也。
或見非見者，若論乎應有誓願等，徧緣法界眾生，
似乎可度，謂之或見；若論乎機，了不欲念彌陀父母淨土家鄉，
謂之非見，故云或見非見也。
己喻佛念眾生，眾生不念佛也。
二人下，喻生佛相念者也。
同於等者，形喻如來，影喻眾生，如來既念眾生，
眾生亦念如來，猶之乎形端影正，而無乖異者也。
三中十方等，合一人專憶，一人專忘也。
如母憶子者，世間母之憶子，或倚門長望，
或兀坐遙思，或停梭罷織，或忘飡廢飲，
世間母之憶子也，如是之甚，若大慈母之憶眾生也，更何如哉？
其如子不憶母，母雖憶也，何益？
故曰若子〔云云〕。子若等，合兩人俱憶也。
初、子若下，正明；二、如染下，重喻。
初中現前等者，謂眾生深心念佛，或在夢寐，
或在禪定，皆得現前，故云現前；或在臨終得見佛者，故云當來。
不假等者，所謂但得見彌陀，何愁不開悟也。
重喻中香光莊嚴者，染香人以香莊嚴為莊嚴，念佛人以佛莊嚴為莊嚴也。 ^132c34

三、所悟之由中，我本等者，自因念佛得悟，還以所悟攝持眾生念佛者耳。
攝念之念有二意：一、攝持念佛之人，念念增明，
心心開豁也；一、攝持念佛之人，必得往生，自無退轉也。 ^133b18

二、結答中都攝六根者，都即總義。
前來五根各觀一門，以為圓通念佛之法。
總攝六根，以意根念佛，餘根無不念佛也。
具如圓通中說。淨念相繼者，一往而言，一心念佛也。
克實而論，不以有心念，不以無心念，不以雙亦心念，不以雙非心念也。
以其不以有心，即奢摩之真空念佛；不以有心，
即三摩之妙有念佛；不以雙亦雙非，即禪那之中道念佛。
若能奢摩等一心三觀念佛，百非尚遣，何四句之不離也？
大佛頂首楞嚴秘錄卷第五
 ^133b26
