慧文正辯佛日普照元叟端禪師語錄卷第三
other:: 
# 住杭州路靈隱景德禪寺語錄
住杭州路靈隱景德禪寺語錄
editor:: 門人　祖銘等　編
諸山疏。提起云。合郡宿德名員。
以此穿天下衲僧鼻孔。
西天四七出不得。
東土二三出不得。 ^522b21

方外#CB00562;。
杳杳冥冥。其中有精。
恍恍惚惚。其中有物。
未舉先知底。固不在言。
只者錦標玉軸。甚處得來。
塞却耳根。分明聽取。 ^522b25

佛誕上堂。舉應庵和尚頌云。
草本無端拈出來。
更加注脚放癡獃。
西天此土誰知己。
夜半優曇火裏開。 ^522b31

師云。應庵與麼道。
大似看錮鏴著生鐵。
山僧別資一路。要與黃面老人相見。
寶覺真空。無是非是。
悲願弘深。上下分指。
七十九年中。妖怪從茲起。
瞎眼波斯滿大唐。
懵袋亂呈知幾幾。 ^522b33

上堂。無不無。有不有。
金毛師子變作狗。
南辰昨夜唱巴歌。
驚起法身藏北斗。
卓拄杖。下座。 ^522b43

上堂。舉教中道。居一切時。
不起妄念。於諸妄心。
亦不息滅。住妄想境。
不加了知。於無了知。
不辨真實。師云。松直棘曲。
鵠白烏玄。昨日有人。
從天台來。却往南嶽去。 ^522c2

斷江首座至上堂。
山僧昔年行脚。駐足茲山。
育王橫川和尚。一偈寄云。
清□長短聲。獨自倚廊柱。
三際俱不來。一片冷泉水。
非惟無眾生。無佛亦無己。
短句與長吟。遣興適意爾。
夜半落霜華。日輪正卓午。
寥寥天地間。只有寒山子。
好大眾。有祖以來。
提持衲僧頂#CB00576;上一著子。
如擊石火閃電光。
搆得搆不得。未免喪身失命。
總出不得者箇老和尚。
今日因其得法上足。
斷江首座垂訪。舉似諸人。
大家薦取。 ^522c10

上堂。擁之令聚而不聚。
撥之令散而不散。
側耳欲聞而不聞。
瞪目欲見而不見。
卓拄杖云。無量劫來生死本。
癡人喚作本來人。 ^522c26

上堂。深山古寺。枯木死#CB01926;。
逈絕異緣。了無它念。
耳畔松風瑟瑟。門前#CB00589;水潺潺。
正恁麼時。就中還有奇特也無。
擊拂子云。一月纔過便休夏。
脚綳高打任東西。 ^522c32

解夏示眾。參玄上士。
撥草瞻風。動踰萬里。
只為生死兩字不破。
明朝又七月十五日了也。
還猛省麼。莫麤心胡亂領覧。
莫騁眼下一期口快。
莫悠悠漾漾虗度光陰。
他時後日。沒人替代儞。
英邵武云。媒一身之禍。
造萬劫之殃。未是苦也。
向袈裟下。失却人身。
實為苦也。忽一日世緣告終。
只箇肉團心。昬了散了。
刀斫也不痛。火燒也不疼。
驢胎馬腹。龍畜良賤。
總竟不知。豈不是袈裟下。
失却人身。如今眾中。
有般惡友。將古人垂慈處。
向第八識裏。妄生穿鑾者是。
玄妙機關者是。向上爪牙者是。
一乘圓頓者是。將錯就錯。
借路經過。依他出語。
他語印板上打來。
模子裏脫出。如把屎塊。
向自口含了。吐過與別人。
點#CB05577;點肋。
稱楊稱鄭。以謂無敵於天下。
還破得他生死麼。
灼然是一點也用不著。
儞諸人幸自與佛祖不別。
何故甘心下劣。枉受沈淪。
你但歇却攀緣染淨。
凡聖取舍。有無諸念。
拈却四大五蘊。十二處。
十八界。和合諸入。
有什麼生可貪。死可怖。
破與不破來。儞若向外馳求。
別要出他生死。一夏又一夏。
一秋又一秋。便到彌勒下生。
也未有成辦時節。
珍重。 ^522c38

上堂。舉僧問趙州。
狗子還有佛性也無。
州云無。又僧問趙州。
狗子還有佛性也無。
州云有。 ^523a28

師云。若以無為究竟。
後來因甚道有。若以有為諦當。
前面因甚道無。者裏捉敗趙州。
許儞天上天下。 ^523a30

上堂。舉趙州初參南泉問。
如何是道。泉云。平常心是道。
州云。還假趣向不。
泉云。擬向即差。州云。
不擬焉知是道。泉云。
道不屬知。不屬不知。
知是妄覺。不知是無記。
若真達不疑之道。
猶如太虗廓然虗豁。
豈可強是非耶。州於言下大悟。 ^523a36

師云。南泉被趙州一問。
直得分疎不下。趙州被南泉一坐。
至今擡身不起。兩箇漢。
總有過處。諸人檢點得出。
許儞真達不疑之道。 ^523a44

開爐上堂。舉雪峯示眾云。
世界闊一丈。古鏡闊一丈。
玄沙問云。火爐闊多少。
峯云。如古鏡闊。沙云。
者老漢。脚跟未點地在。 ^523b2

師云。古鏡即是火爐。
火爐即是古鏡。不是雪峯老漢。
爭得頭正尾正。鷲峯今日。
忽有人問。火爐闊多少。
只向道。隨家豐儉。 ^523b6

至節上堂。羣陰剝盡。
一陽復生。千卉萬彚。
無不發生。拈拄杖云。
拄杖多年挂屋壁。
夜來頭角也崢嶸。 ^523b12

佛成道日上堂。舉世尊。
於雪山。夜覩明星。
豁然大悟。乃云。奇哉一切眾生。
具有如來智慧德相。
但以妄想執著。不能證得。 ^523b16

師云。者老和尚。一時錯認魚目。
以為明珠。直至如今。
飜成話#CB01665;。
靈鷲峯前。明星爛爛。
與昔日雪山。略無少異。
我此一眾。莫有豁然大悟者麼。
良久云。家無白澤之圖。
必無如是妖怪。 ^523b20

為尼能上座下火。
生緣既了。能事既畢。
四大五蘊則且置。
性比丘尼。轉一念。
成阿羅漢。畢竟有何憑據。
擲下火云。炎炎火一團。
觸著燒殺儞。 ^523b28

元旦上堂。歲律新還舊。
人生古又今。西來無一事。
切忌錯留心。 ^523b34

請典座上堂。草木衰謝。
春至自榮。眾生顛倒。
妄盡自覺。僧問三平。
如何是有漏。平云。
笊籬。如何是無漏。
平云。木杓。亂走衲僧。
一任圖度。 ^523b38

佛誕上堂。黃面老子。
初生下時。一手指天。
一手指地。周行七步。
目顧四方云。天上天下。
唯我獨尊。與麼說話。
如將金輪寶位。直授凡庸。
其奈土曠人稀。相逢者少。
雲門云。我當時若見。
一棒打殺。與狗子喫。
却貴圖天下太平。
因風吹火。雪竇云。
徐行踏斷流水聲。
縱觀寫出飛禽跡。
畫虎成狸。山僧恁麼抑揚。
意在於何。珊瑚枕上兩行淚。
半是思君半恨君。 ^523b44

上堂。春山青春水綠。
在處風光皆溢目。
百歲都盧能幾何。
誰道光陰非迅速。
朝悠悠。暮碌碌。輒莫隨時但馳逐。
衲衣之下本來人。
要在識渠真面目。
喝一喝。 ^523c10

上堂。僧問。大通智勝佛。
十劫坐道場。佛法不現前。
不得成佛道。西天廣額旃陀羅。
放下屠刀。因甚便道。
我是千佛一數。師云。
水流江漢去。雲向帝鄉歸。
又問。文殊是七佛之師。
出女子定不得。罔明是初地菩薩。
為什麼却出得。師云。
一對無孔鐵槌。 ^523c16

乃云。不是心。不是佛。
不是物。著衣喫飯。
有什麼難。恁麼也不得。
不恁麼也不得。恁麼不恁麼總不得。
著衣喫飯。莫道不難。
拈拄杖云。無事晚來江上望。
三三兩兩釣魚舟。 ^523c24

冬至上堂。靈機廓徹。
萬法無私。智鑑洞明。
十虗無間。轉一陽。
出六陰之內。驅六陰。
入一陽之中。塵塵普應。
剎剎全彰。道泰時清。
民康物阜。拍禪牀云。
五色祥雲連鳳闕。
一輪紅日耀龍樓。 ^523c32

上堂。僧問。如何是正法眼藏。
師云。十字街頭石敢當。
僧云。莫只者便是麼。
師云。月似彎弓。少雨多風。 ^523c40

乃云。月似彎弓。少雨多風。
獰龍戲海。孤鶴翹松。
正法眼藏。瞎驢邊滅却。
黃梅衣#CB00647;。
付與盧公。拈起簸箕別處舂。
熨斗煎茶銚不同。 ^523c42

上堂。舉僧問鏡清。
新年頭。還有佛法也無。
清云有。僧云。如何是新年頭佛法。
清云。元正啟祚。萬物咸新。
僧云。謝師答話。清云。
鏡清今日失利。 ^524a2

僧又問智門。新年頭。
還有佛法也無。門云無。
僧云。年年是好年。
為甚麼却無。門云。
張公喫酒李公醉。
僧云。老老大大。龍頭蛇尾。
門云。智門今日失利。 ^524a6

師云。二尊宿。與麼答話。
脚跟下。好各與三十棒。
何故。為他不合向有無裏。
鼓弄人家男女。 ^524a12

上堂。舉趙州。訪上庵主云。
有麼有麼。庵主竪起拳頭。
州云。水淺不是泊船處。
拂袖便行。又訪下庵主云。
有麼有麼。庵主亦豎起拳頭。
州云。能殺能活。能縱能奪。
便禮拜。 ^524a18

師云。者箇公案。諸方錯判者甚多。
山僧論實不論虗。
上庵主截鐵斬釘。
下庵主和泥合水。
大小趙州。識甚好惡。 ^524a24

涅槃上堂。拈拄杖。
釋迦老子。即今在山僧拄杖頭上。
放無量妙寶光明。
出無量妙寶音聲。
摩#CB05577;普告大眾云。
汝等諦觀吾紫磨金色之身。
今日則有。明日則無。
瞻仰取足。毋令後悔。
諸人若也諦信得及。
拄杖子。功不浪施。
脫或未然。釋迦老子。
入般涅槃久矣。擲下拄杖。 ^524a30

上堂。舉鏡清問僧。
櫩外是什麼聲。僧云雨滴聲。
清云。眾生顛倒。迷己逐物。
師云。鏡清有年無德。
愛討便宜。者僧逐色隨聲。
合受屈辱。當時見他問櫩外是什麼聲。
便好與一喝。更或如何若何。
拂袖而去。直饒鏡清有生擒活捉之機。
也無用處。慧文正辯佛日普照元叟端禪師語錄卷第三
 ^524a42
