
other:: 
other:: 補續高僧傳卷第五
author:: 明吳郡華山寺沙門　明河　撰
義解篇
other:: 
### 古庭學法師傳
明　古庭學法師傳 ^395c19

善學。自號古庭。生儒家馬氏。
傳華嚴之教於寶覺法師簡公。
凡清凉大疏鈔。及圓覺楞嚴起信諸部。
皆能融會甚深微妙之旨。
遐邇嗜學之子。斂袵遡瞻。
不翅卿雲德星。以獲一見為快。
雖老師宿學。亦推之為人望。
別傳教公。無言宣公。
前後主報恩之席。
皆欲攝受師為弟子。
師笑曰。吾得法於寶覺。
忍背之乎。力拒不聽。
賦曹溪水四章以見志。
尋還東林隱居。掌教者尊師之道。
不容肥遯自逸。強主陽山之大慈。
師植心平易。不屑沉溺專家。
以殊戶異軌。為高理之所在。
輒翻然從之。每升堂示眾曰。
吾宗法界還源。非徒事于空言。
能於禪定而獲證入者。
乃為有得耳。既而又曰。
吾早通法華。雖累入法華三昧。
然長水#CB04636;問道於琅瑘覺。
又從靈光敏。傳賢首教。
露光天台之人也。
古人為法乃爾。吾徒可專守一門乎。
君子美其至公無我。
一掃近代互相矛盾之陋。
　皇明龍興。師將大弘賢首之教。
以續物慧命。雖當儉歲。
躬分衛以食眾。士民踵集。
方思有所建置院僧。
以官賦違期。當徙虔州。
有司知師專任講道。
欲與辯析之。師曰。
吾為主僧。法當坐。
敢累他人耶。遂毅然請行。
或讓師為迂。師曰。
宿業已定。不可逭也。
行抵池陽馬當山。
示疾而化。洪武庚戌四月也。
春秋六十有四。師形貌尫瘠。
退然有不勝衣。戒檢精嚴。
護持三業。唯恐有所染污。
獨居屋漏。法衣不離體。
三藏諸文。未甞釋手。
雖盎無斗儲。處之裕如。
謙恭自牧。竪子來見。
亦無墯容。勤於誘掖。
有不領解者。方便比喻。
至于反覆數四。必俟其心悟。
始罷云。見諸著述者。
咸有可觀。法華問答若干篇。
法華隨品贊三十篇。
辯正教門關鍵錄若干卷。
及詩文。竝行于世。
宋文憲公曰。濂於諸宗之文。
頗甞習讀。每病台衡賢首二家。
不能相通。欲和會而融貫之。
恨鮮有可言斯事者。
不知世上乃復有師乎。
于是。發不及見之歎。
其為賢者追慕。如此。
other:: 
### 東溟日法師傳(附智明)
東溟日法師傳〔附智明〕 ^395c23

慧日。號東溟。天台赤城人。
軀榦修偉。眉長三寸。
目光射人。甞從柏子庭和尚習教。
解悟甚深。有戒行。
人師法之。洪武初。
以有道徵。　上御奉天殿引見。
時丞相御史大夫。
暨百僚咸在。而僧伽魚貫而上。
師年最高。白眉朱顏。
其班前列。　上親問勞之。
顧眾而言曰。邇來學佛者。
唯飽食優游。沉霾歲月。
如金剛楞伽諸經。
皆攝心之要典。何不研窮某義。
苟有不通。質諸白眉法師可也。
自後數召見。從容問道。
字而不名。及建鍾山法會。
請師敦說戒法。聞者開懌。
既而辭歸杭。居上天竺。
一志安養。冥心合道。
不襍餘念。洪武十二年七月朔。
夢青蓮華生方池中。
華色敷腴。清芬襲人。
既寤。召弟子妙修曰。
此生淨土之祥也。
吾將行矣。至四日。
趺坐書頌。合爪而寂。
閱世八十九。僧臘七十。
師居常面嚴冷。片言不妄發。
對王公大臣。未甞出一軟媚語。
至於誘進後學。溫然如春陽云。 ^396a42

智明。字月溪。杭湯鎮楊氏子。
從南山圓炤才法師受學。
後於城東結菴。杜絕諸緣。
一心蓮業。戒行孤潔。
甚為緇白皈從。年七十二。
書偈而化。
other:: 
### 能義傳
能義傳 ^396b24

能義。字無言。別號損菴。
四明象山高氏子。
頴悟聰敏。年十三出家智門寺。
精行業。稍長。見復原報公於徑山。
公默識之。授以楞嚴。
講誦通貫。旋主藏于雪竇。
恍然有得。作偈。有掃空文字五千卷。
流出胸襟一葢天。
復原深嘉許之。洪武中。
住餘杭普寧。巋剎竿而皈。
四眾久而退席。隱居徑山之蒙堂。
永樂丙戌。　太宗皇帝。
命僧錄司。遴選精通楞嚴經旨者。
以師應　詔。師為說以進。
　上覽之。心甚契合。
乙未。纂修永樂大典。
命師總釋典之綱。
極承　眷顧。既而靈谷定巖戒公。
延師為上座。模範後學。
定巖示寂。靈谷席虗。
　仁宗皇帝在青宮。
儗師補其處。令入朝。
　上見師道容。喜甚。
除僧錄左覺義。賜錦衣一襲貉裘煖帽靴襪。
并鈔二百錠。遣中官送回南京。
於鍾山第一禪林。
舉唱宗乘。緇素悅服。
未幾復入朝。陞左講經。
寓慶壽寺疾作。上聞賜醫藥。
中使相望于道。集眾說偈曰。
已住閻浮七十年。
　皇恩如海浩無邊。
如今撒手西歸也。
萬里無雲月正圓。
擲筆而逝。　上覧偈為之感歎。
　賜諭祭。命工部作龕。
茶毗于平則門外。
上有五色雲現。拾骨得舍利數十顆。
弟子請回鍾山。　仁宗踐位。
復遣祭命。以靈骨舍利歸徑山。
建塔於寂炤祖壠之傍。
師梵貌清整。人見而意消。
善韻語。應制和　御韻。
送大寶法王。有云有時論到無言處。
心融神會堯眉開。
頗為人傳誦云。
other:: 
### 清天傳
清天傳 ^396b32

一清天者。江右廬陵人也。
別號潔祖。為歐陽族。
自幼頴悟。深厭塵俗。
依多寶正宗忠公受業焉。
宣德改元。右街雲海法師為落髮。
入大天界。見弘慈普應禪師。
命侍香掌藏鑰。進第一座。
正統初。得古剎廢址于都城西山之麓。
慨然有興復之志。
繇是。罄鬻衣資。募眾緣。
度工庀材。雖片瓦隻椽。
皆自手之。事聞于　上。
賜額弘慶禪寺。師為開山第一代。
即今黑塔是也。師#CB15072;萃超羣。
卓然如孤鶴之在鷄羣。
初主水月。次遷南通法至。
既又開山弘慶。自此道風浩蕩。
朝野知名。丙寅右街善世兩菴宗師。
薦師于春官。大宗伯胡公。
及諸鉅卿名公。莫不推賞。
遂有雙徑之行。覺山馮寧。
印施華嚴大經。并函繡幡。
金臺諸檀。如沈福誠杜弘真輩。
皆欣然發心。鑄銕佛三軀。
及諸供具。隨師而往。
以明年丁卯入院。
遠近欽仰。罔不嘉獎勸助。
師所履之事大有逕庭。
翰林張公益謂。師根性堅利。
志力勤篤。遂能因師之教。
悟玄義于襍華。視師之行。
絕三業于滿分。葢寔錄也。
other:: 
### 洪蓮傳
洪蓮傳 ^396c32

洪蓮。字獨芳。山西太原吳氏子。
賦性嚴敏。孩提時已若成人。
出家饒益寺。二十具戒。
見休雲。蒙印可。授以信衣。
入天龍洞結足。刺十指血書。
寫五大部經。又于名仙洞。
立曼怛囉座。設#CB08504;口食。
賑濟幽類者三年。
　晉王聞之。延致問道。
奉衣饌。請住鴻祐寺。
自是聲德遐播。永樂中。
奉　旨。箋註大明三藏法數。
較勘藏經。又　命入香殿。
與進法主。問答楞嚴大旨。
又　命於海印寺。
較寫三藏。前後從事。
皆得　聖心。繼承　仁宣二廟恩眷。
除僧錄司右講經。
正統七年。轉左講經。
以年老。上謝事之請。
遂免師朝參。職事如故。
至景泰七年七月四日。
端坐書偈而逝。　上聞悲悼。
命禮官致祭。贈淨梵翊教禪師。
壽九十一。僧臘七十一。
茶毗得舍利百顆。
　勑歸西山萬佛寺。
造塔安厝。師資貌魁特。
襟度豁如。議論磊落。
一出于正。解行兼全。
以身任道。故得列聖。
禮遇殷至。景泰四年。
日本僧入貢。其僧。
本國大禪伯也。少所與可。
獨服膺于師。偕來者。
各有所問。言人人殊。
師應答如流。皆得所請。
歎未曾有而退。其辯才服人。
又如此。聊述應跡粗槩。
以備傳。其潛德密行。
與證悟所及。可想見于語言之外也。
other:: 
### 鳳頭祖師傳
鳳頭祖師傳 ^397a20

道孚。字信庵。江浦劉氏子。
善習表於兒戲。利根發于童心。
七歲入學堂。先生授以書。
不肯讀。讀又不肯竟。
曰。此書非我所喜。
先生亦非我師。乃依靈谷慶叟。
為弟子。落髮衣緇。
昕夕禮觀音。發聰智。
通唯識涅槃諸大乘經論。
羣言所涉。一覧無遺。
精旨妙義。囊括而川注。
滔滔然莫能窺其涯涘。
復禮天童觀翁。時觀公道望高天下。
　宣廟在潛。每承顧問。
宣德歲丙午。召至京師。
館於慶壽丈室。師執侍惟謹。
　上嘉之。賜西服茜衣。
師牢讓不服。尋游江浙。
受滿分戒。入五臺。
覩聖相攝身光中。
奇幻百出。轉念之頃。
倐忽不見。歎曰。古人所云。
一翳在眼。空華亂墜。
因自號知幻子。　英廟聞師名。
召見大悅。呼為鳳頭和尚。
葢以師頭前銳起也。
尋授僧錄講經。未幾告退。
結茆于山中。扁曰松樾。
屏息諸緣。不妄交接。
唯苦心真寔之士。
得以相依。餐服遐異。
悠然自適。若將終身焉。
先是。司禮阮公簡。
得京西馬鞍山廢寺。
欲興之。思得大知識主宗風。
與議。非師不可。修詞致懇。
至于再四。不許。後掘地獲斷#CB15156;。
阮持#CB15156;。
泣請曰。#CB15156;雖不完。
猶可讀。惟師寓目焉。
師讀之。始知此寺乃遼普賢大師所建。
四眾受戒之所。師喟然曰。
釋迦如來。三千餘年遺教。
幾乎泯絕。吾為佛弟子。
詎忍視其廢而不興耶。
乃幡然而起。於是鏟荒夷險。
#CB15106;起層搆。
散己貲以鳩工。擇幹僧以董役。
匠成于心。受規於手。
日不笠而雨不屐。
趨風望景者。翼如而至。
百年癈剎。復興於頃刻。
廊廡龍象。煥然一新。
始末具載大學士楊公士奇所譔#CB15156;記。
黔寧昭靖王。復以宣武門府第。
施為梵剎。　賜額承恩。
為師往來憩息之處。
師善書。筆法遒徤。
甞於文華殿。大書扁額。
　上俛案視之。稱善。
贈之詩。有高僧書法勝中書之句。
又甞施食於內庭。
開法于秘殿。　上皆親御視聞。
無不擊節歎賞。當是時。
耆舊凋喪。獨師法聞四方。
學子趨參。唯恐或後。
僧中之傑出者。一人而已。
以是奇德妙行。足以駕苦海之慈航。
躋迷途于覺岸也。
景泰丙子夏六月十日。
集眾升堂。說偈曰。
昔本不生。今亦不滅。
雲散長空。碧天皓月。
遂端坐而逝。計聞。
　上震悼。遣宮諭祭命。
公矦以下。咸從弔臨。
茶毗獲舍利。建塔于寺之南原。
世壽五十有五。僧臘四十有九。
年度弟子數萬。得戒四眾百億。
門弟子千餘輩。皆縛禪秉律。
闡化一方。著述。有定制戒本戒牒。
并偈頌詩章若干卷。
傳于叢林。胡忠安公熒。
稱師學之博。行之修。
功之盛。能光大法門云。
other:: 
### 萬松千松百松傳
萬松千松百松傳 ^397b12

慧林。字萬松。杭之仁和人。
生稟異質。稍長躭玩佛書。
授以世典。棄佛觀。
父母察其志如是。
遂捨為法輪寺僧。
見諸僧所習卑鄙。
師不樂。愀然歎曰。
此豈可了生死大事耶。
雅聞天目平舒老人道行。
往依之。一日宴坐林間。
聞猿鳥聲。豁然有悟。
是時。伏牛空幻叟。
寓廣德禪林。乃詣叟。
自陳所見。遂嗣空幻之門。
歷游諸方。歸杭隱徑山。
絕跡於城府。師持身約。
守律嚴。素通三藏。
尤精於法華圓覺楞嚴等諸經。
善于開誘。析義宣旨。
如慈父母之訓其子。
必至領解而後已。
道日益崇。修日益起。
而四方從學者。日益以眾。
嘉靖丁巳。忽謂眾曰。
時至矣。絕穀。日啜#CB00589;水數杯者。
月餘而化。得年七十有六。 ^397c46

明得。號月亭。以紹萬松禪師法。
又號千松。烏程周氏子。
幼歧嶷不凡。甞隨父赴西資佛會。
指#CB15148;像問曰。
是非僧耶。父曰然。
遂求出家。依慶善庵祝髮。
初習瑜伽佛事。知非而棄之。
謁海百川求出世。
法機不契。遍參名宿。
備歷艱辛。益發憤厲志。
詣武林上竺哀籲大士。
求值明師。乃遇萬松於中竺。
問以來意。以禮普門對。
萬松。竪一指曰。汝去見了觀音來。
師方下頓有所省。
再拜。求了生死之訣。
萬松授以攝心念佛法。
因留侍左右。朝夕參承。
凡十載。一日閱楞嚴。
至清淨本然云何忽生山河大地。
豁然契入。又入徑山。
結茆凌霄峰絕頂。
獨坐三年。四方禪侶。
接踵而來。師隨機響應。
無不迎刃而解遷傳衣菴。
講楞嚴。既游天台。
彼中緇素。邪正淆混。
師為講華嚴等經。
化外道以千計。講甫畢。
堂內寶花遍生。今扁為湧蓮堂云。
比歸。司宼韞庵吳公。
時為杭守。延師演法於靈隱。
僉憲東溟管君。以天池請。
儀部觀頤沈君。延主圓證寺。
五臺陸公。復延講華嚴於秀水之東禪。
師樂其雅僻。乃相與葺法雲堂以居。
遂為師示寂之所矣。
師為人。修榦玉立。
性度。高簡伉直。以道自重。
遇公卿。未甞降禮。
作卑諂態。羣小或憎詬之。
百折不回。保護正法。
毅然不為身謀。其寓天池日。
有豪貴挾妓游僧寮。
師會眾逐之。無所顧憚。
世方崇事真武。師以彼不過玄武之神主。
治一隅耳。何至奔走天下若狂也。
我薄伽梵。為天人師。
何不易彼事此耶。
往往改像設而更廟貌。
性喜汲引後學。而視外道如讐。
同衣有過。譏彈不少借。
以故招忌者之口。
非有諸縉紳。為之金湯。
幾不免矣。以萬曆十六年歸寂。
壽僅五十有八。師與五臺公。
有法喜深緣。而為銘王村之塔曰。
惟師以苦行得見地。
以強毅任永法。余獲交師三十年。
所受教益非一。期晚年相與修東林故事。
而師先化去。誰為余作蓮#CB15131;指南車耶。
塔。後遷於徑山。 ^398a22

真覺。號百松。蘇之崑山人。
姓王氏。已蓄妻矣。
偶逐方僧游杭。遂入鍋子山祝髮。
居月餘。往吳門受具戒。
其時。議鋒已不可當。
未幾。謁千松於湖州。
聽講位下以敏出。
為聽眾所抑。首座道元憐之。
為言于千松。錄置下座。
後出世。遂為千松拈香而嗣焉。
嘉靖甲子。受天台之請。
遠近嚮風。趨赴如不及。
所講楞嚴若干座。
法華若干座。妙宗鈔若干座。
惟法華玄義。一座而已。
所得檀施。輒緣手盡。
真寔居士云。妙峰師梵相奇古。
身不踰中人。而言論風采。
如大火輪。不可攖觸。
於是。江南有二法師。
師與東禪月亭得師。
師出東禪之門。東禪不專賢首。
而師獨精天台。遂有同異。
然其妙辯縱橫。凌厲千眾。
俱東南無畏光明幢也。
other:: 
###  #CB15835;亭住法師傳
#CB15835;亭住法師傳 ^398b36

祖住。字幻依。#CB15835;亭其別號也。
生丹徒楊氏。沉密不貪。
世緣十七。從剃染。
十九領具戒。通曉諸經大義。
走少室依大章。入伏牛依高安。
凡經十二夏。次至都下。
謁松秀二師。至南京。
謁無極老人。為西堂。
犍槌之暇。即入作務。
晝夜不休。尋演華嚴鈔於京口萬壽寺。
緇白聽者。日以千數。
老人率其徒觀焉。
既而謂眾曰。吾殆不如也。
雖然有不如我者一。
吾嚮者。彼上人為我西堂。
今西堂有彼上人者否。
自是道價#CB15106;跂叢林傾挹。
師智崇禮卑。如常不輕。
提獎唱誘。孜孜不倦。
前後登法座者。以十指數。
能使所至立成寶坊。
然而三衣之外。一衲周身。
虀粥僅延。猶存五觀。
其諸襯施。不以掛眼。
且奉律精嚴。纖過無犯。
以萬曆之甲申。入吳山之蓮華峰。
登支道林講座。山林隱秀。
有終焉意。未幾遷化。
茶毗。斂靈骨。塔於本山。
other:: 
### 素庵法師傳(附兀齋．幻齋二比丘)
素庵法師傳〔附兀齋．幻齋二比丘〕 ^398c14

素庵法師。諱某。生於襄陽鍾氏。
壯歲棄儒。遍訪知識。
至南陽留山寺。禮泯庵休公落髮。
瓢然一鉢。歷伏牛清凉受具。
依秀法師。習經論凡十一載。
精其業。南禮普陀。
過白下。白下名流。
針芥自合。以攝山講席留師。
道聲大振。師亦樂茲山幽#CB15035;。
遂誅茆築室。棲遲十年。
一日扶杖將行。留偈淨業堂云。
自入棲霞已十年。
東修西補未曾閒。
掀翻瓦礫成禪院。
除剪荊榛作菜園。
每煉蔬羮供海眾。
恒宜大教繼先賢。
如斯弗為兒孫業。
留與同袍萬古傳。
其氣韻可想矣。已而為眾復留。
師身長幾七尺。頭顱方直。
面目有光。隆顙豐#CB02823;。
音聲如鐘。生平履踐。
如氷雪。隨所酧應。
春溫日旭。人自意消。
說法直截簡易。不為峻語。
而格頑導愚。遠近欽悅。
凡講華嚴大鈔法華楞嚴諸大乘經論。
各若干座。以萬曆癸巳十一月十三日後夜。
端坐念佛而逝。三日中夜。
火滿山。若列炬。閱世七十五。
法臘五十。師生平瑞跡甚多。
初至攝山演華嚴。
至入法界品。塔放五色光。
又一日講法華。至寶塔品。
見空中光相儼然。
汪司馬道昆。為作銘記。
司馬公兩舉無遮大會。
於新安焦山。見異人數十曹。
伏師前以脫苦謝。
司馬親見之。丙戌大饑。
僧眾絕食。而蕪陰郝氏。
裹百斛米至。初登殿禮佛。
驚謂曰。是夢中教我賑米佛也。
辛卯冬。講法華於婁東之淮雲。
至地湧品。毫光繚繞法座下。
經久不散。應蕪湖講。
期度江。風浪大作。
師呪觀音力。應聲寂然。
其他毛舉未易悉數。 ^398c44

兀齋．幻齋二比丘。
俱出襄陰鍾氏。為同祖兄弟。
同師素庵法師。稱高足。
兀齋。名如慧。法師與慧。
在俗父子也。母汪腹之時。
師已入留山矣。慧生三歷不語。
一日父歸省其祖。
一見喜曰。我父子同出家去。
家人異之。五歲失母。
養於伯母江。即幻齋之母也。
慧。幼習世典通大意。
會法師集講京師。
因來省。遂祝髮座下。
時十三歲。初聽楞嚴。
至徵心辯見會五陰三科處。
愕然自失。乃登壇受具。
晝夜六時。除聽講外。
即跏趺習定。兀然如槁木者三年。
同學呼為兀齋。一日定中。
見大光明身等虗空。
自是掩關不語。妙悟益發。
內外典籍。寓目即了。
無滯義矣。 ^399a44

幻齋。名如念。為人溫厚老成。
嗜學經論如渴。二人同心執侍。
如阿難難陀。以故栖霞法席。
為江南最。二公俱善達觀老人。
觀方佩南宗心印。
勘辯諸方。而二公與之出入議論。
時蒙許可。其人可知矣。
丙戌十一月初七日。
慧忻然謂弟子曰。
我願畢將去矣。遂七日不食。
而精神挺然。至十三日。
端坐將逝。弟子請曰。
着甚麼衣好。曰。不干他。
遂逝。其夕。觀師在京之潭柘。
夢慧掉臂西行而無侶。
呼之不答。訃至。方騐其異。
又三年戊子十一月十三日。
慧方大祥。而念忽歎曰。
我更十日逝矣。至期果逝。
與慧同塔龍化庵後。
慧。世壽四十四。僧臘三十二。
念。世壽三十八。僧臘二十五。
方今叢林衰替。二公俱精進光明幢。
使不奪其年。庶幾為大法棟梁。
而竟為報緣所局。
未終下壽。遂棄人天。
傷哉。
other:: 
### 月川法師傳
月川法師傳 ^399b18

鎮澄。字月川。別號空印。
金臺宛平李氏子。
幼聰慧弗羣。十五禮西山廣應寺引公為師。
得度為沙彌。登壇受具。
時一江澧西峰深守庵中諸大法師。
弘教於大都。師親依輪下。
參窮性相宗旨。靡不該練。
尤醉心華嚴圓頓法門。
如是者十餘年。復從小山笑巖二老。
究西來密意。殊有會焉。
自是聲光動遠近。
後學仰而歸之。妙峰舉無遮會于五臺。
師首其眾。罷會。居紫霞蘭若。
面迫冷壁者三年。
適塔院主人。請修清凉傳。
隨以法席。延致四方。
學士大集。至室無所容。
尋與友人雪峰。創獅子窟。
建萬佛琉璃塔。遂成一大叢林。
日遶數千指。演大華嚴。
寒巖氷雪中。儼然金剛窟對談也。
時　兩宮興福。尤注意臺山。
聞師雅重之。特　賜龍藏。
尋延師入京。館于千佛慈因二寺。
講大乘諸經。　賜賚隆厚。
奉　旨馳驛還山。
開古竹林居之。有終焉意。
復修古南臺。南臺竹林。
皆文殊現身處。久廢。
得師而復興。聖賢之蹟隱顯在人也。
師自是疲於津梁。
謝遣諸弟子。默然兀坐。
一切無預於懷。眾固請說法。
師曰。學者以究心為要。
多說何為。爾曹勉之。
吾將行矣。中夜端坐而逝。
時萬曆丁巳六月也。
師安重寡言笑。律身至嚴。
御眾甚寬。說法三十餘年。
處廣眾若無人。不受飲食。
雖天厨薦至。而粗糲自如。
居恒專注理觀。安坐如山。
物莫之動。度生衛法之心。
至老彌篤。故出師之門者。
皆凝厚之士。諸方取法焉。
其於講演。提綱挈要。
時出新義。北方法席之盛。
稽之前輩。無出師右者。
著述。有楞嚴正觀金剛正眼般若照真論因明起信攝論永嘉集諸解。
皆盛行于世。
other:: 
### 徧融師傳
徧融師傳 ^399b46

真圓。字大方。徧融其別號也。
蜀之營山人。姓鮮氏。
幼業儒。身長七尺餘。
音吐洪亮。年將立。
感生死無常。遂捨家入雲華山。
禮可和尚為師。落髮受具。
一鉢東下。至洪州。
葺馬祖庵居之。復捨庵入京師。
徧游講席。深入華嚴法界。
心念口演。不離此經。
復束鉢入匡山。值歲#CB04846;。
鬻薪度日。採薪遇有材堅寔可為器杖者。
輒削成。襍薪中。賣之不論價。
隨得錢米無多少。
一以供眾。為之不避風雨寒暑。
如是二十餘年。庵居獅子巖。
地幽僻多魈倀。常橫一棒坐巖口。
行脚僧來。輒棒之出。
竟無契其機者。前後四入京師。
初住龍華寺。聽通公講法。
次住柏林閱藏。又移世剎海。
接待雲水。最後　慈聖太后。
建千佛叢林。請師居之。
陳文端趙文肅二公。
為護持。道望赫然。
甞在杲日寺。講華嚴經。
有狂僧。觸太宰下獄。
詞連師。因併逮師下獄。
兩獄卒甚苦患師。
置師于#CB15386;。
師不勝苦。口稱大方廣佛華嚴經。
鐵栓檀#CB15386;。
轟然盡裂。獄卒駭異感化。
因不復為獄卒。師在獄時。
送供入獄者甚眾。
然必獄眾均沾。精好一如始受。
否即力却。終不獨入口。
獄眾以此感動。相率皈依。
圜扉之中。佛聲浩浩矣。
師在獄凡三閱月。
文肅公疏請。得免。
師念苦緣當百日。
今未滿。且不能捨獄眾。
堅不肯出。比出。隱穀積山。
塊然獨坐。見人不起。
亦不舉手。會中貴楊某。
奉　慈聖命。請居世剎海。
　賜內帑紫衣寶旛龍藏。
時江陵方柄國。甞詣師。
侍者屢促師迎。不應。
江陵至榻前。始徐起。
執其手曰。公來何為。
曰來問佛法。師曰。
盡心佐理　朝廷。
此真佛法。舍此俱為戲論耳。
張默然。張。又甞偕文肅謁師。
問如何是文殊智。
曰。不隨心外境。如何是普賢行。
曰。調理一切心。師性耿直。
高聲硬語。聞者凜然。
不能為豪貴人溫愞。
此亦其槩也。初師法軀修偉。
而不甚肥大。自住剎海。
日漸豐碩。至須人扶掖始得行。
隆冬沍寒。日必數浴。
居恒危坐。默持法界觀。
或誦華嚴無停#CB15092;。
甲申九月。師命梓人造龕。
促其期曰。宜速成。
緩無及也。前三日。
孤雁集方丈。師撫之點頭曰。
爾來乎。葢雁去而師滅。
師原無疾。獨覺氣力漸微弱。
至重九日。尚坐繩床。
聽誦晚課。聞願生西方句。
泊然而化。世壽七十九。
僧臘五十。全身瘞德勝門外。
普同塔。
other:: 
### 如幻傳
如幻傳 ^400a4

如幻。閩人也。林氏子。
少為儒。以事忤督學使者。
拂衣而出。之廬山。
從徧融和尚落髮。
時徧融晦迹眾中。
為常住斫柴。幻亦斫柴。
後徧融之京為國師。
幻從之京。名起諸公卿間籍甚。
後散去。之姑蘇南海楚蘄黃間。
所到說法。從之者如雲。
萬曆己卯。來九峯講涅槃經。
楚藩臬大夫往詢之。
時弟子有私賣田數畝。
為常住者。以所置券。
請印於當道。幻聞之曰。
非我法也。一夜遁去。
諸弟子莫知所之。
當道聞之。益重。幻為人。
生平無嗜好。人有所施。
輒以施人。每行手持一鉢。
肩擔一袈裟。赤脚麻鞋。
不厭艱苦。與人言佛法。
滾滾如大海水不可竭。
又善談名理皇極經世性理諸書。
一生不見喜怒之色。
復來九峯。講楞嚴。
郭祭酒正域。從之問道。
言甚相得。後入廬山。
講法華經。一日端坐示疾。
弟子請偈。幻曰。浮生本無偈。
癡人迷夢踪。虗空無面目。
面目問虗空。弟子曰。
靈骨可更之蘄乎。
幻曰。愛重娑婆苦。
無情極樂仙。何須懷舊影。
寂照滿三千。言畢而逝。
時年五十九。
other:: 
### 方念傳
方念傳 ^400b30

方念。號清凉。古唐楊氏子。
剃染從師。頗習文義。
後捨之入少林。謁幻休。
幻休。提大事因緣。
激發之。曉夕體究。
至寢食俱忘。一日至五乳峯前。
忽有得。呈偈曰。五乳峯前。
好箇消息。大小石頭。
塊塊著地。幻休可之。
尋入京。依暹禮二師。
探性相宗旨。曰。差別智不可不明也。
自是肆游諸方。所見非一人。
所修非一行。喫水齋。
刺血書華嚴經。斷三日食。
或斷七日。岩間枯坐。
六時課誦。行大悲呪穢跡呪。
日各千遍。跽閱雜華。
放施食。喫麩糠吞菜。
閉關禁足。凡一切苦行。
人所頞蹙者。師甘之如飴。
然亦不廢講演。結冬度夏。
從人渴仰引進。作佛事耳。
萬曆丁亥。在古華嚴石城。
精厲過分。忽雙目失明。
思惟曰。幻身非有。
病從何來。身心一時放下。
硬坐七日。而復見。
隨至秀州天寧。飯僧十萬八千。
過越中。寓廣濟蘭若。
有澄上座者。拜侍為弟子。
禪者仰峯從杭來。
夢師踞法座。放頂光普蔭越地。
其後。澄上座法道大行越中。
斯其兆也。又行化入吳。
於天池開火場煉魔。
回秀州。修福城東塔。
復遊江西。歷雲居匡廬。
將入五臺。而越中緇白。
念德之深。力挽之。
歸後竟莫知所終。
其在越。獨眷眷于寶林道場。
焉知非清凉國師後身。
又焉知後日不復卓錫也。
other:: 
### 雲棲蓮池宏師傳
雲棲蓮池宏師傳 ^400c18

蓮池袾宏。字佛慧。
仁和沈氏子。父號明齋。
母周氏。師生而頴異。
試屢冠諸生。於科第猶掇之也。
顧志在出世。几案間。
輟書生死事大以自警。
一日閱慧燈集。失手碎茶甌。
有省。乃視妻子為鶻臭布衫。
于世相一筆盡勾。
作歌寄意。棄而專事佛。
雖學使者力挽之。
不回也。從蜀師性天剃度。
乞昭慶無塵玉律師受具。
即單瓢隻杖遊諸方。
北遊五臺。感文殊放光。
至伏牛。坐煉囈語。
忽現舊習。入京師。
參徧融笑巖二大老。
皆有開發。經東昌府。
忽有省。作偈曰。二十年前事可疑。
三千里外遇何奇。
焚香擲戟渾如夢。
魔佛空爭是與非。
時以母服未闋。懷木主以遊。
每食必供。居必奉。
至金陵瓦官寺。病劇。
幾為主者舁就茶毗。
病間。歸得古雲棲寺舊址。
結茅默坐。懸鐺煑糜。
曾絕糧七日。倚壁危坐而已。
胸掛鐵牌。題曰。鐵若開花。
方與人說。久之檀越爭為構室。
漸成叢林。清規肅然。
為諸方道場冠。而師始啟口說法。
弟子日進。六時觀念。
中夜警#CB15081;。
慈顏溫諭。無異花開見佛矣。
師以精嚴律制。為第一行。
著沙彌要略具戒便蒙。
梵網經疏。以發明之。
又從參究念佛得力。
遂開淨土一門。著彌陀疏鈔。
融會事理。指歸唯心。
又以高峯語錄。最極精銳。
乃并匡山永明。及古德機緣中喫緊語彚一編。
名曰禪關策進。以示參究之訣。
自是道風大播。朝野歸心。
若大司馬宋公應昌。
太宰陸公光祖。宮諭張公元忭。
大司成馮公夢禎。
陶公望齡。并一時諸縉紳先生。
次第及門。問道者。
以百計。靡不心折。
盡入陶鑄。觀興浦菴偈所謂。
一朝踏破香巖鉢。
雙報　君恩與佛恩。
始知東昌之悟真。
戴角虎。不但稱理而談已也。
師持論嚴正。詁解精微。
監司守相。下車就語。
侃侃略無少屈。諸賢豪候參者。
無加禮。皆忘形屈勢。
至則空其所有。非精誠感物。
何能至是哉。侍御左公宗郢。
問念佛得悟否。師曰。
返聞聞自性。性成無上道。
又何疑返念念自性耶。
仁和令樊公問。心雜亂如何得靜。
師曰。置之一處。無事不辦。
坐中一士曰。專格一物。
是置之一處。辦得何事。
師曰。論格物。只當依朱子。
豁然貫通去。何事不辦得。
或問。師何不貴前知。
師云。譬如兩人觀琵琶記。
一人不曾經見。一人曾見。
而預道之。畢竟同觀終場。
能增減一齣否。侍郎王公宗沐問。
夜來老鼠唧唧。說盡一部華嚴經。
師云。猫兒突出時如何。
王無語。師代云。走却法師。
留下講案。又書頌云。
老鼠唧唧。華嚴歷歷。
奇哉王侍郎。却被畜生惑。
猫兒突出#CB15148;堂前。
床頭說法無消息。
無消息大方廣佛華嚴經。
世主妙嚴品第一。
師直擯曲說。語無回互。
而世所宗。天主寔義。
又期立論破之。淨慈僧性蓮。
請師講圓覺經。聽者日數萬指。
大釜日炊兩度。眾猶不給。
募贖寺前萬工池。
植蓮放生。因盟朝士。
修天聖故事者二紀。
後師八十誕辰。又增拓之。
合城中上方長壽兩池。
皆為放生設。著放生文。
行於世。海內多尊奉之　孝定慈聖皇太后。
崇重三寶。偶見師放生文。
甚嘉歎。遣內侍賷紫袈裟齋資。
往供。問法要。師拜受以偈答之。
師極意悲幽冥苦趣。
自習#CB08504;口。
時親設放。甞有見師座上現如來相者。
觀力之使然也。師天性朴實。
簡淡無緣飾。虗懷應物。
貌溫粹。胸無崖岸。
而守若嚴城。畫叢林。
日用量。施利厚薄。
因果覈。罪福明。雖粒米莖菜。
未甞虗費。五十年中。
不設化主。養老病供眾僧。
海內衲子。擔簦負笈而至者。
肩摩轂擊。食指日以千計。
稍有盈餘。輒散施諸山。
庫無儲蓄。別有供師者。
咸納之。以為衣藥貧病施。
略無虗日。簡私記近七載中。
實用五千餘金。師生平惜福。
甞著三十二條自箴。
垂老躬自浣濯出溺器。
終身衣布素。一麻布幃。
乃丁母艱時物。今尚存。
他可知已。師以平等大悲。
攝化一時。非佛言不言。
非佛行不行。非佛事不作。
佛囑末世護持正法者。
依四安樂行。師實以之。
憨公云。歷觀從上諸祖。
單提正令。未必盡修萬行。
若夫即萬行以彰一心。
即塵勞而見佛性者。
古今除永明。唯師一人而已。
先儒稱。寂音為僧中班馬。
予則謂。師為法門之周孔也。
萬曆乙卯六月。入城。
別諸弟子首及宋守一等遍。
及故舊。但曰。吾將他往矣。
人皆莫測。還山。具茶湯設供。
與眾話別云。此處吾不住。
將他往。眾罔知。七月朔。
晚入堂坐。囑大眾曰。
我言眾不聽。我如風中燭。
燈盡油乾矣。次夜入丈室。
示微疾。瞑目無語。
弟子圍繞。師復開目云。
大眾。老實念佛毋揑怪。
毋壞我規矩。眾問誰可主叢林。
師曰。解行雙全者。
又問目前。師曰。姑依戒次。
言訖面西念佛。端然而逝。
師。生於嘉靖乙未。
世壽八十一。僧臘五十。
師自卜寺左嶺下。
遂全身塔於此。其先耦湯氏。
亦後師祝髮。建孝義菴。
為女叢林主。先一載而化。
亦塔於寺外之右山。
師得度弟子廣孝等。
為最初上首。其及門受戒得度者。
不下數千計。而在家無與焉。
縉紳士君子及門者。
亦以千計。而私淑者無與焉。
其所著述。除經疏外。
有戒疏事義問辯。
疏鈔事義。楞嚴摸象記。
遺教節要。水陸儀文。
竹牕隨筆。二筆三筆。
四十八問答。淨土疑辨。
往生集。崇行錄。名僧輯略。
正訛集。自知錄。雲棲紀事。
山房雜錄等。二十餘種行世。
補續高僧傳卷第五
 ^401a12
