
xu:: 
#  No. 949-A 閑居編序
No. 949-A 閑居編序
author:: 宣德郎守大理寺丞監杭州清酒務吳遵路撰
五彩相宣故火龍黼黻照其象八音迭唱故英莖濩武導其和足言以文亦猶是矣何則志有所之而辭生焉辭不可陋而文形焉然而風流下衰靡弊忘返於是文過其實理不勝辭或貽鞶帨之譏或興鄭衛之諭比物連類猶或失之索隱釣深將何所取質而不野文而不華敷演真宗闢聖人之戶牖導揚名教示來者之楷摸則於圓公上人之文而見之矣上人世姓徐氏名智圓字無外自號中庸子錢唐人也年八歲受具於本郡龍興寺二十一歲傳天台三觀於源清法師上人神宇清明道韻凝粹德貫幽顯學該內外開卷游目必#CB00403;波而討源屬筆綴辭率勸善而懲惡蔑聞可擇之行不觀非聖之書克己為仁無亡於終食服膺講道靡舍於寸陰仰止高山溫其如玉至性樂善蓋稟於天姿妙歲能文匪由於師授尤好靜默專務隱居屏去塵游杜絕人事處方丈之室晏如覆杆玩一卷之書嗒然隱几陶陶乎不知物我之為異也道風所偃學者如歸巾卷盈門緇黃帀序暫聆更僕之論頓釋疑聞克終函文之儀皆成法器鐘鳴善應谷答忘疲斯又利物之勝緣誨之人能事也若義其躭味寶乘揣摩秘典演一音之遺旨#CB15210;四蹄之真詮揭慧日以揚光發揮大事引慈雲而布潤覆露羣方垂裕筌蹄動盈籤軸旁涉莊老兼通儒墨至於論譔多所憲章唫詠情靈悠揚風雅小文短札初不經心遺言放辭咸有奇致師早嬰痾瘵常居疲薾伏枕方榻罕事筆精授簡門人多出口占辭條錯綜文律鏗鏘率爾混成不煩刊定夫折理者意遠則理優宣理者理高則文勝蓋先本而後末摭實遺華然後大羮不致而遺味存大圭不琢而天質露豈與夫咬哇之末響彫刻之繁文較其能否哉始自景德丙午迄於天禧辛酉集其所著得六十卷題曰閑居編巵言日新方運不休之思賞音竊抃必期善聽之聦過此以還請俟來者其經論疏鈔科註等洎諸外學自成編錄者凡一百七十卷皆從別行不列此集。 ^865a9

乾興壬戌正月序
xu:: 
#  No. 949-B 自序
No. 949-B 自序 ^865b30

錢唐釋智圓字無外自號中庸子於講佛經外好讀周孔楊孟書往往學為古文以宗其道又愛吟五七言詩以樂其性情隨有所得皆以艸稾投壞囊中未甞寫一淨本兒童輩旋充脂燭之費故其逸者多矣今年夏養病於孤山下因令後學寫出所存者其後有所得亦欲隨而編之非求譽於當時抑亦從吾所好爾。 ^865b40

大宋大中祥符九年丙辰歲夏五月十日序
other:: 
# 閒居編目次
閒居編目次序〔宣德郎守大理寺丞監杭州清酒務吳遵路撰〕自序第一首楞嚴經疏序四十二章經序普入不思議法門經序文殊說般若經疏序般若心經疏序無量義經疏序第二佛遺教經疏瑞應經疏序觀普賢行法經疏序阿彌陀疏序第三涅槃玄義發源機要記序維摩經略疏垂裕記序第四觀經疏刊正記序般若心經疏詒謀鈔序金光明經玄義表微記序金光明經文句索隱記序第五請觀音經疏演義鈔序盂蘭盆經疏摭華鈔序文殊說般若經疏折重鈔序首楞嚴經疏谷響鈔序第六涅槃百非鈔序涅槃經疏三德指歸序阿彌陀經西資鈔序金剛錍顯性錄序第七觀音行門統攝眾行論思益十誡〔并序〕第八注刪定戒本序注觀心論後序智者大師十德禮贊序淨土贊〔并序〕南山大師贊後序新印還源觀後序第九書文殊般若經疏後序律鈔義苑後序詳勘金剛經印版後序第十法華玄記十不二門正義序翻經通紀序佛氏彚征別集序闡義鈔序第十一黃帝陰符經題辭病課集序第十二書智者大師#CB15156;後序書荊谿大師#CB15156;後序講堂擊蒙集序講堂條約序目錄序帝年紀序廣皮日休法言後序第十三瑪瑙院界相牓序華亭興聖院界相牓序真覺院界相牓序瑪碯院重結大界記法濟院結界記第十四漉囊贊〔并序〕漉囊志出生圖紀〔并序〕第十五錢唐律德梧公門人覆講記大宋高僧慈光闍棃塔記故梵天寺昭闍棃行業記僕夫泉記第十六三笑圖贊〔并序〕夜講亭述孤山述記夢對友人問第十七祭祖師文祭孤山神文又祭孤山神文撤土偶文中庸子自祭文第十八善惡有餘論周公撻伯禽論生死無好惡論福善禍淫論第十九中庸子傳上中下三篇第二十勉學上下〔并序〕第二十一與駱偃節判書與嘉禾玄法師書錢唐慈光院備法師行狀第二十二謝吳寺丞撰閒居編序書第二十三謝府主王給事見訪書湖州德清覺華寺淨土懺院記第二十四答李秀才書與門人書第二十五辨錢唐名評錢唐郡#CB15156;文疑程候#CB15156;辨荀卿子好山水辨議秦王役鬼第二十六錄兼明書誤讓李習之讀中說雪劉禹錫第二十七感義犬評謝屐敘繼齊師字擇日說敘傳神第二十八駮嗣禹說師韓議道德仁藝解第二十九送庶幾序錢唐聞聦師詩集序照湖聯句詩序送智仁歸越序第三十誡惡勸善錢唐律德梧公講堂題名序第三十一錢唐孤山智果院結大界序天台國清寺重結大界序錢唐法慧院結大界記第三十二代元上人上錢唐王給事書送天台長吉序命湖光感物賦分居賦陋室銘〔并序〕第三十三故錢唐白蓮社主#CB15156;文〔有序〕辨宋人中人箴〔并序〕松江重祐師和李白姑熟十詠詩序遠上人湖居詩序第三十四錢唐兜率院界相牓序遺囑病夫傳病賦并序講堂銘窻蟲銘第三十五四諦具惑釋義頌依婆沙釋第十六心屬脩道義淨名經釋見見義注天台涅槃疏主頂法師讚自恣文南山大師忌智者大師忌第三十六自恣念誦回向結大戒相回向歲旦禮佛回向冬朝禮佛回向月旦念誦回向祈雨回向祈晴回向結夏念誦迴向晚參疏意佛涅槃意第三十七擬洛下分題〔并序〕松石琴薦茯苓人遞詩筒文石酒杯挑燈杖刮字刀試金石燭蛾誡挽歌詞三首中庸子預自銘之曰墓誌瑪腦坡四詠〔并序〕第三十八送惟鳳師歸四明試筆讀史雪西施思君子歌海上五山歌陋巷歌贈友生慎交歌古琴詩第三十九吳山廟詩讀韓文詩山居招友人詩貽葉秀才詩贈簡上人詩述韓柳詩孤山詩二首暮秋書齋述懷寄守能師贈詩僧保暹師贈趙璞第四十經武康小山法瑤師舊居西施篇寓興山中自敘莫言春日長講堂書事勉隱者鑑山中行送僧答行簡上人書夏日薰風亭作初晴登疊翠亭偶成李秀才以山齋早起詩見贈因次韻和詶對雪孤山詩三首酷熱有客詶仁上人望湖山見寄次韻和辯才訪仲微上人不遇次韻詶明上人寄同志和聦上人悼梵天闍棃孤山閒居次韻詶會稽仁姪見寄第四十一贈進士葉授夏日寄諒律師寄遠寄文照大師贈辯才大師孤山閒居即事寄己師次韻詶聞聰上人春日書懷見寄春日閒居即事寄元敏上人登樓感事寄天台友人書通上人城居湖居即事寄仁姪懷石壁舊居兼簡紹上人贈林逋處士梵天寺二首趙萬宗入道因寄春日湖居書事寄子璿師詶正言上人贈清義律師遊開化寺次韻詶子文師南塔寺上方寄贈子正律師憶南塔上方因寄慶昭師庭松寄曦照上人第四十二自箴七箴〔并序〕口箴身箴心箴足箴手箴眼箴耳箴寄題梵天聖杲二寺兼簡昭梧二上人〔并序〕湖西雜感詩〔并序〕第四十三寄華亭虗己師旅舍言懷上錢唐太守薛大諫贈守能師潮贈夤上人歸道場山宿山院贈簡上人苔寄楚南師江亭晚望登武林高峯懷子仁師〔二首〕寄棲白師贈郝逸人遊靈隱山謝擇梧律師惠竹杖梵天寺閒居書事鍊丹井冷泉亭贈僧湖居秋日病起〔六韻〕贈夷中師寄圓長老同友人宿山院贈清曉師寄德聰師上方院登樓懷遵易第四十四贈詩僧保暹師寄石城行光長老寄仁姪山行秋日感事湖上晚望寄友人贈聞聰師送僧歸饒陽悼廣鈞師次韻詶鄰僧畫上人旅中別趙璞旅中即事寄友生秋晚客舍寄故山友僧寄輦下譯經正覺大師寄潤姪法師贈白蓮社主圓淨大師春晚言懷寄聰上人留題因師院石楠花寄省悟師留題聞氏林亭小山寄仲孫上人房題聰上人林亭書久上人城中幽齋江上作懷保暹師贈宣密大師不出院懷中姪宿道場山寺送遇貞師歸四明山秋夕寄友僧第四十五陳宮春日別同志夏日湖上寄太白長老西湖送禪者古意雲苔錢三首自遣三首送僧庭竹雞送僧之金陵出道場山途中作將之霅溪寄別擇梧師寄淨慈寺悟真師次韻詶梵天闍黎溪居即事寄梵天闍黎武康溪居即事寄寶印大師四首瑪瑙院居戲題三首予近卜居孤山之下友人元敏以四絕見嘲遂依韻和詶庭鶴寄天台守能上人寄所知題石壁山紹上人觀風亭第四十六昭君辭老將邊將二首貪泉夷齊廟嚴光臺閑田讀王通中說讀毛詩讀孫郃集讀禪月集觀劒客圖詩魔謝僧惠蒲招元羽律師貧居詶簡上人見寄送僧歸姑蘇寄遠謝仁上之惠茶讀項羽傳二首草堂秋夜書荊溪禪師傳後二首寄題章安禪師塔寄天台能上人讀秦始本紀讀楊子法言書慈光塔苦熱古鑑寄題終南道宣律師塔嘲寫真冬日作誡後學螢舟歸詠鴈舟歸檻猿放猿湖上望月二首詠亡有禪師山齋養獼猴贈廣上人正月晦日作讀羅隱詩集落花織婦柳牡丹鴈浙江晚望第四十七寄雪竇長老君復處士栖大師夙有翫月泛湖之約予以臥病致爽前期因為此章聊以道意寄西山智道人寄慧雲大師寄海慧大師洞霄宮久病山堂落成招林處士九月望夜招處士林君泛湖翫月病起賦得送人自關下還吳贈駱偃病中雨夜懷同志游風水洞僧院白髮夜懷張逸人贈頭陀僧懷石壁山寺與友人夜話漢武帝送進士萬知古寄隱者贈誦經僧寄梵天上方政姪久病有感因示後學山中聞知己及第寄江上僧送人歸舊隱砌下老梅寄余秀才經通慧僧錄影堂深居書事將入石壁山作瑪瑙坡即事自嘲草堂書懷中秋待月值雨少年行偶成失鶴送中姪書山中道士壁山居偶成第四十八古詩湖上秋日喻賣松者秋病偶作松風古劒自勉鼓銘病起自敘獨遊言志病中翫月潛夫詠松下自遣哭葉授讀白樂天集孤山種桃寄林逋處士早秋心交如美玉古人與今人代書寄奉蟾上人第四十九湖居感傷〔五十四韻〕讀清塞集寄趙璞山中與友人夜話閒居書事禹廟早行江上聞苗詠燕讀杜牧集寄題聰上人房庭竹武肅廟寄蜀川王道士寄道士寄定海許少府寄若訥上人山中尋羽客不遇送人南遊懷同志聞蛩湖上閒坐池上艸堂即事讀楞嚴經病中懷石壁行紹上人謝可孜上人惠楞嚴般若二經并治脾藥第五十懷南遊道友裁花病起二首寄題虎丘山漁父水白蓮暮秋養疾君不來扇新栽小松閒詠新裁竹讀元結文戲題夜合樹病中感體元上人見訪寄瑞應經疏及注陰符經與體元上人病起自嘲戲題四絕句〔并序〕鶴自矜鹿讓鶴犬爭功雞怨言第五十一經松江陸龜蒙舊居經照湖方干舊居翫月憶龍山院兼簡蟾上人閒居示友人孤山閒居次韻詶辯才大師山中感友生見訪舟次遊乾元寺風雨艸寄湛上人秋夕題湖上僧房送悅上人歸仙巖聽琴寄咸潤上人寄葛溪爽上人題靜慮院寄吳黔山人懷友人聞蟬書友人壁哭辯端上人遊石壁寺書林處士壁幽居寄湖西逸人贈#CB15131;上人送希中遊霅鷺#CB02488;遠山 ^865c12

閒居編目次〔終〕閑居編第一
author:: 宋孤山沙門　智圓　著
other:: 
# 文

xu:: 
## 首楞嚴經疏序
首楞嚴經疏序 ^870a22

夫覺理圓澄杳無能所真精湛寂詎有迷悟既而漚生巨海雲點太清晨朝覽鏡謂失頭而怖走瞖目生華睎結果而佇立於戲一念之妄心既動九界之幻境遽現生死如機以出入因果交織以起滅自墜塗炭真可憐憫蠢茲萬彚可勝言哉我大聖尊住首楞嚴能建大義以慈善力見如斯事於是乎無像而像龍飛乎義天無說而說言滿乎法界而像則八相成道而說則五時垂化故使厚殖者寂場開悟鈍根者鷲峯會歸事理既圓則出世本懷亦已暢矣然而尚顧殘機荐哀末葉或石多聞而左修證則流文字以忘返或譽實道而毀權法則傷甘露以早夭是故揚妙定辨常心重施偏小載扶戒律俾曉乎顯實不離於權乘證理要由於事行者矣楞嚴涅槃於是乎作也總兩經之具美成一化之極唱大矣哉首楞嚴經者其涅槃之前陣歟展矣阿難示婬室而遭攝於昭調御演祕密而往救惡呪既滅佛所爰歸適引多聞而自咎則三止之請斯彰乃陳發心而因相則七徵之說方起珠貫微言環連妙義使夫真妄兩分而一體事理二別而同歸盛矣美矣盖不可得而思議矣然而圓解既明圓行須著非夫解無以導其行非夫行無以證其理是故因華屋由門之求乃大明乎治行之要道也所以簡圓通以直示其修焉辨魔事以預明其發焉當根易悟既如此防萌杜漸又如彼足使夫慧日增暉邪網解紐忽然越於出世彈指超於無學者不在茲經歟圓生當像法世偶太寧舒卷斯文悲喜交集不揆淺識聊贊深經留贈後昆共期圓悟云。
xu:: 
## 四十二章經序
四十二章經序 ^870a36

古者能仁氏之王天竺也象無象象言無言言以復羣生之性由是佛教生焉教之高下視根之利鈍是故有頓焉有漸焉然後混而為一是謂開顯而#CB07416;#CB07416;群彚率其化復其性蹈乎大方安乎祕藏者可勝言哉逮于後漢其道東傳時君仰其神元元陶其訓乃與仲尼伯陽之為訓三焉原夫仲尼之為訓也揚唐虞三王之道尊仁而尚義俾復其王而企於帝者也伯陽之為訓也揚三皇朴略之道而絕聖棄智俾復其皇而企於結繩者也矧茲兩者談性命焉則未極於唯心乎言報應焉則未臻於三世乎雖然而於治天下安國家不可一日而無之矣美矣哉其為域中之教也明矣若夫釋氏之為訓也指虗空世界也悉我自心焉非止言其大極生兩儀玄牝為天地根而已矣考善惡報應也悉我自業焉非止言其上帝無常天網#CB15210;#CB15210;而已矣有以見儒道乎雖廣大悉備至於濟神明研至理者略指其趣耳大暢其妙者則存乎釋氏之訓與其為域外之教也又已明矣域內則治乎身矣謂之外教也域外則治於心矣謂之內教也昔阮孝緒正以內外之名為不誣矣是故代人謂三教混同焉或幾乎失矣或謂三教碩異焉亦未為得也何哉復性有淺深言事有遠邇則不得不異也至乎遷善而遠罪勝殘而去殺則不得不同也四十二章經者蓋吾佛滅後彼土聖賢輩於大小乘中撮其要言急於訓世者其章凡四十二焉集而錄之為此經也伊昔騰蘭至自梵國以其真化初傳華人或未之深信方且譯斯文以啟廸之也以為廣教之濫觴與圓不#CB02439;心服至道其有年矣甞慨此經首傳茲土而古無訓說後昆無得而聞焉不亦殆於忘本乎遂為之注敷暢厥旨庶幾乎揚吾佛之真風翼吾君之仁化俾黔黎躋壽域而履覺道也。
xu:: 
## 普入不思議法門經序
普入不思議法門經序 ^870c2

昔我天中天龍飛虎變首出庶物恭默思道了然無得既而俯察群彚性與我一情將我異是故流生死而忘反著虗妄而不捨於是乎於無名相中作名相而說苟能復其性於名相乎何有哉譬若握空拳以誑誘於孺子也厥或呱呱之泣既止則開拳舒手豈有物耶噫十二部經八萬法藏者皆聖人握空拳以誑誘迷徒之孺子歟然則道無勝劣辭有險易若乃其辭簡易其義明白使若曹尋其言得其門而入不俟終日者有以見普入不思議法門經焉考經所列三昧門者其實二十八焉若觸類而長之則非數量之所及也美矣哉如來境界不由步而可到甚深法忍不待取而後獲者不在茲文耶此經乃大寶積第二十九卷也將欲啟迪來裔故錄而別行復依佛答阿難之問而以普入不思議法門命其題焉亦猶曇無讖抄法華普門品為觀世音經也恐來者不知故敘以明之是時聖宋三葉天禧四年龍集庚申夏四月既望越三日也。
xu:: 
## 文殊說般若經疏序
文殊說般若經疏序 ^871a16

夫真性元寂一法寧存妄心潛動萬境斯立於是乎苦樂升降堅乎取捨凡聖高下重乎去就方求出離反致顛墜是故或溺於凡或沈於小或滯於偏云云九界可勝言哉大聖人俯察而哀之將欲指彼妄心復乎真性爾乃演皆空說無住#CB05418;劉群惑昭蘇大機二乘由是而有通泰心菩薩於斯而得不共法其閑邪存誠開物成務者何莫由斯道邪文殊說般若經者非其類邪矧能仁下問妙德上答辭語縝密旨趣簡易智日升而大夜曉慧劒揮而惑網裂正觀如來利益之功方著行惡境界不退之智彌彰慨茲法門弗傳叔世鄙雖不侫忝受圓乘龍樹一性之宗智者三觀之學淺得淵旨麤領精義遂依此雄宗釋茲奧典此經人法為名則能所如幻實際為體則生佛皆如觀照為宗則分別斯泯遣著為用則遣無所遣大乘為教則大亡大相託空而唯覺無得入海而但見一平誰云三世去來詎謂十界高下等菩提於非行混諸佛於眾生於涅槃無求而涅槃速證於生死不捨而生死遠離類罔象之得珠匪春池之執礫凡乎其可革聖乎其可階是以一行三昧顯無修而修不思議界彰無得而得夫如是則不壞假名不說斷滅者也雖醉中視物實見乾坤之盡轉而夢裏濟川覺
〔去聲〕省舟檝之元無非發行之要樞趣果之夷塗而何所以釋提桓因發願擁護能仁大覺現瑞印說上聖猶然而況於下凡乎雖派深析重未契於佛心庶談刀捫象或裨於真化云。
xu:: 
## 般若心經疏序
般若心經疏序 ^871b4

夫至道無名非名無以詮其道真空無說非說無以識其空繇是名於無名說於無說既機分利鈍之別故教有詳略之殊譬諸各結筌蹄意在同獲魚兔若乃了說無說達名無名則二十萬頌之非多一十四行之非少然則圓音既演雅誥爰陳相彼此之異宜實本末而相攝彼則毛目委示此則綱領總陳是故廣之不為煩略之不為寡二涂相埒一味同歸至若蕩滌群疑開濟正理豈止見色空之不二抑亦知生佛以元同無首後可以迎隨豈心口所能思議杳然無朕寂爾絕相苦危不度而度菩提不得而得可謂反本之要道破迷之前陣焉敢率台崖教門龍樹宗趣輙成義疏用廣發揮庶貽厥孫諆俾虗室生白者矣。
xu:: 
## 無量義經疏序
無量義經疏序 ^871c8

夫體非舒卷用有開合舒之則開一出多卷之則合多歸一舒卷不二一多互融覈其理則生佛無差考其事則聖凡有異大矣哉我佛之聖人歟無師獨悟生而知之也率道演教誠而明之也於是乎端拱寂光乃睠群彚垂形百億唱義五天對利根則寂場肇頓接鈍機則鹿園始漸方等會啟則褒貶之說風行般若道敷則融通之教電照既而圓機普熟佛懷斯暢故高會鷲蜂詳論化本演無量義則開一出多顯三乘根抵於無相說妙法華則合多歸一示萬境會同於真心兩經既演大事斯畢使夫罷商前進於寶所大車直至於道場者何莫由斯法歟嗟乎妙經雖久布於神州斯典且未傳於後裔圓不揆淺識輒贊深文庶乎鳥向須彌同為一色水歸瀛渤都失本名云爾。
閑居編第一
 ^871c36
