俱舍頌疏記　論本第二十六
author:: 富春沙門　遁麟　述
other:: 
# 分別智品第七

言決斷名智者謂慧於曾見方能決斷或所見境意樂止息加行奢緩說名為智智類不同不過十種此品廣明故名分別智品所以賢聖品後明者智即是道道是滅因前賢聖明道所成人此品明智述人所因道先果後因故次明之言於前品初說諸忍智即賢聖品中於見道位說八忍也於後復說正見正智者品後八正道中說正見十無學支中說正智也言為有忍非智為有智非見者上約有忍智為問下約智見為問以此等四名異體同故為問起言聖慧忍者聖者簡有漏忍也汎明諸忍略有四種謂耐怨害忍
〔謂無嗔〕二安受苦忍〔謂精進也〕三諦察法忍
〔謂慧〕四忍許忍〔謂信〕今此所明是第三忍八慧為性故忍與疑得俱不名為智者問如先離欲者四法忍位自疑已斷應名為智答忍流類故故亦非智故婆娑云設不與俱而是彼類又正理云諸忍正智推度意樂加行猛利故非智攝言盡無生智不名為見者汎論其見有二種一者推度性二者照矚今約推度故說非見餘處名見約照矚義。 ^504b6

言已斷疑故釋得智名推度性故釋得見名非初見故不名為忍言謂有漏慧皆智性攝者所見境中非初見故婆娑云無一有情於一切境無始時來非有漏慧數數觀之故有漏慧皆是智所攝即通染不染一切有漏諸慧皆名為智言於中唯六亦是見性者謂除五識身相應諸慧所餘善惡皆名為見即是世間正見所攝諸染慧中唯五名見一切無記皆非見性言如上聖慧並慧性攝者明慧性通無所不是然此四種體雖是一義有異故故立四名謂推度名見簡擇稱慧忍許名忍決斷名智梵云般羅若此翻為慧梵云若那此翻為智故二各別。 ^504b40

言多緣世俗境者正理釋云前有漏智總名世俗瓶衣等物性可破壞顯世俗情故名世俗此智多取世俗境故多順世間俗事轉故從多建立世俗智名非無勝義事轉然是愛境無勝功能息內眾惑故非無漏又云有漏無漏二智何別無漏於境行相明利彼有漏慧與此相違如勝劣香能熏用別炎#CB05033;草火熱勢有殊前無漏智分二種者前明二智束十為二今明三智更開無漏為法類智并前世俗總成三也言世俗遍為境者如無我觀緣一切故。 ^504c14

言此上六智者謂四諦智及法類智也兼無學位盡無生智及世俗智總成九智言作六行相者謂於苦下離空非我二行相故如下所明然此智初但緣有頂四蘊以為境界又論云金剛喻定境同耶緣苦集同緣滅道異
〔註曰〕解云以盡無生唯緣苦集今緣苦集起金剛喻定即同若緣滅道起定便異以定緣滅道盡無生緣苦集故異也新云准此論文金剛喻定唯緣非想四蘊為境同初盡故今詳此約緣苦集邊即然若通約觀諦即非唯有頂以此定六智為體通上下界滅道境故言有頂苦集無始未斷者謂有頂地唯無漏能斷無始時來既是異生未得無漏故未能斷。 ^504c32

言有成他心智者非此四智皆是他心故言有成如未離欲及不修者即不成故言若知他無漏心以法類道他心智者此智能知所知同是無漏故唯道智即此道故後是法類故通三智無漏他心智不知有漏心故非苦集智滅是無為故非滅智他心智是見性盡無生智非他心智問何緣己身無漏他心智不能知他有漏心心所耶正理云答云謂諸聖智緣有漏時必於所緣深生厭背樂總棄捨不樂別觀緣是無漏時生忻樂故既總觀已亦樂別觀如是見聞非所愛事總緣便捨不樂別緣於所愛中則不如是總見聞已亦樂別緣是故於他有漏心等必無聖智一一別觀成緣有漏心無漏他心智言下他心不知上地者此一約地上下以為勝劣但遮下心知上不遮上心知下言信解時解脫等者此約利鈍二根明勝劣准正理根分下中上三品及對地辨多少等又婆娑評家云中間靜慮心心所法初靜慮三品智皆能知所以者何一地攝故言不還聲聞者謂前二果未得他心智故所以不論言前前不知後後者前類非一故言前前後類非一復言後後言全分對治者謂四法智通能治欲見修惑故名全分類智通能治上界見修惑故名全分雖滅道法智亦能治上修惑非全故故類智不緣為簡於此故言全分言如次知見道者見道中雖無此智而得為境故論云此他心智見道中無總觀諦理極速轉故然皆容作此智所緣言經十三念加行方滿者謂聲聞加行劣故經多剎那方成以第三心便經十三念前人已至第十六心雖知此心乃是修道攝也言能知第八集類智者問麟角初能知二念既更修加行何不兼知滅法忍耶答亦以法類不同所緣境別故但知一不能知二問何故獨覺不更起加行知第十四心耶光法師云欲知亦得而不知者見道位心總有二分一法分二類分初知二念是法分心知第八是類分既具知二其心萎遏故不更知又解後心漸勝加行漸劣若但用五心為加行未滿故不能知准論有說知初二及第十五心
〔此謂更起十二念為加行〕正理有說麟覺知四剎那謂初二心第八第十四此言應理所以者何許從知初二念心已唯隔五念知第八心若更修法分加行經五念頃加行應成何不許知十四念有餘師亦說知四剎那謂初二心第十一十二。 ^505a8

言盡智者知諸漏盡等故論說異名云由此所有知見明覺解慧光觀是名盡智不復更知至無生智者謂智知不退故故言不應更知等正理釋云謂非擇滅有無生故此智得生智託無生名無生智滅雖常有而得非常得彼滅時此智方轉或無生言目彼滅得如涅槃得亦名涅槃
〔前解非擇滅名無生後解非擇滅得名無生也〕又論問云如何無漏智可作如是知迦濕彌羅諸論師說從二智出後得智中作如是知故無有失由此後得二智別故表前觀中二智差別有說無漏智亦作如是知問如何無生智中亦言我已知苦等理應但說不復更知二行不應俱時轉故若次第轉與前盡智無差別故不應重說答應知此中意為遣疑恐有生疑如時解脫先起盡智後得無生如是應許無時解脫先起無生後得盡智為顯一切盡智先起故復先說已知等言或先但言我已知等顯不時解脫盡後起無生故雖重言而無有失。 ^505b38

言世俗智攝一全者謂全攝自體一少分者謂他心智通漏無漏四智為體今但攝得有漏他心智不攝無漏他心智故名少分餘是無漏並無漏理。 ^505c20

法智類智各攝一全七少分者謂此等七通法及類舉法分七智不攝類分七舉類亦然故言少分是無漏故不攝世俗上下別故法類互除故但攝七言苦集滅智各攝一全四少分者謂法智等四通四諦智為體如言苦集唯攝苦諦法智等四不攝集諦法智等四集滅亦然故攝少分不攝他心如前已解又四諦智非互相攝故全除之言道智攝一全五少分者唯加他心與前有別餘相一同前言盡無生智各攝一全六少分者謂六智通三道故今唯攝無學道中智故言少分以無漏故不攝世俗非見性故不攝他心利鈍不同故盡不攝無生無生不攝盡智。 ^505c26

全能對治欲上界者謂對治欲界非法故立法智名若對治色無色界非法亦應名法智但不可重名法智故類下而知故名類智若爾法智亦能治上應亦名類答法雖能治上非全能治故此全言已遮此難言境雖無別者以有宗苦集一物因果分二故言無別不同滅道體各別故具由二義言本修加行謂知他心者正理引脇尊者釋云引此智生要先知心後方知所以初但應他心智名其加行相如下常辨言事辨身等者謂於見苦斷集證滅修道等事皆名盡此人身中成智名盡智言一切聖道為因生者謂具見修無學道為同類因生無生智名為因圓盡智初位但用見修道為因不名圓為因也。 ^506a2

言修道所攝滅道法智能治上者修道簡見道見道中唯類忍治上故滅道簡苦集欲界苦集麤上界苦集細緣麤不能斷細故故苦集法智不能治上故正理云苦集智緣所厭境無容厭彼於此離貪滅道二智不緣厭境緣下治上亦無過失。 ^506a26

言由此類智無能治欲者正理釋云要於自界所作已圓方可兼為他所作非諸類智己事成時他事未成有須助義故無類智治欲界法。 ^506a34

言世俗智作十六行相者若煗頂忍具作十六行相若世第一唯苦下行相及作所餘自共相者謂五停心觀總別念十二緣緣十八界無我觀等總別之相言緣道諦作四行相者唯於道有無漏他心智故無漏他心雖作共相是忻行故而能別觀言如境既自相行相亦自相者如心心所法是自相境亦依此境為行相故名自相行此非十六行相所攝舊問云知他無漏心作道下四行相知他有漏心何故不作苦集八行相耶答且一解云忻觀容可別知故知他無漏心作道下四行觀厭必欲總遣故知他有漏心不作苦集八行相觀言緣心不緣所者論問若爾何故經說如實了知有知有貪心等答非俱時取貪等及心如不俱時取衣及垢言唯能取欲色界繫者以他心智唯在四禪下心不能知上地故但知二界言唯緣現在者舊云過未無作用故新云唯緣有情現起心故不緣色者若知色者應名他色智故不緣共相者如識了別名自相也有云若約無漏亦通共相謂作道下四行相故不作空非我行相者謂非苦智知他心故不作苦下行相乃至非滅智故不作滅下行相不簡集下及苦下二行相者謂集與苦二行非空無相解脫故不簡之理實亦不作彼相也盡無生所不攝者舊云苦集滅智如前已簡為盡無生亦通道諦故復重簡不在見道者此同舊解以速疾故新云無異心故謂見道總緣無別異心起他心智。 ^506a42

不在無間道者新云他心智不斷障故言如應容有者若未離欲雖在餘道亦無他心故言容有言我生等涉於世俗者謂此二智雖是勝義攝而涉於世俗猶言我生已盡等故此即前因涉於後果謂由觀內盡無生力於出觀時作如是言我生已盡等故在觀內離空非我以空非我違於我故問不作無我行可然世俗智中不言不空何不無漏觀中作空行耶答空治我所見無我治我雖我見所見有殊而同一我為體猶言我故前因位中亦不作空釋前言者婆娑云我生已盡是緣集四行梵行已立是緣道四行相所作已辦是緣滅四行相不受後有是緣苦二行相
〔謂苦非常〕又云我生已盡者為盡何生謂盡三世生以顯非想處四蘊盡也梵行已立為無學梵行已立耶答謙學梵行已立非無學以無學梵行今始立故言所作已辦者一切煩惱皆已斷故一切所作已究竟故一切道路已遮塞故廣如彼釋言不受後有者尊者妙音作如是說諸阿羅漢皆無後有故通說言不受後有廣如彼釋。 ^506b40

言有是處有是事者舊云處是稱合道理義相容受義事者謂事用比十六皆如理所引了別有部通云本論謂有是處有是事但為顯示前八行相義決定故作如是言故不別立。 ^506c30

名既十六行相亦十六者是正義論有餘師言名雖十六實事唯謂七緣苦諦名實俱四緣餘三諦名四實一
〔註曰〕准婆娑答云緣苦諦行相是顛倒近對治故如四顛倒名體各四緣餘三諦所起行相非四顛倒近對治故名雖有四實體唯一此不正義也言成辨理故者論說喻云譬如泥團輪繩水等眾緣和合成辦瓶等准論釋十六行相總有四番兩是名釋兩番是論主釋章但敘古一番餘並不述廣如論文此體唯是慧者是有宗義若依論主與此不同故論云若爾慧應非有行相以慧與慧不相應故由此應言諸心心所取境類別皆名行相
〔註曰〕解云謂境於相品類差別不同故言行相或是能取境差別相故名行相也能行所行等者論總結云由此三門體有寬狹慧通行相能行所行餘心心所唯能所行諸餘有法唯是所行。 ^506c38

言俗智通三性者不簡善惡但於境決斷皆名為智故通三性言餘地無他心智者正理論云他心唯依四本靜慮不依近分中間此智所緣極微細故謂依彼地道力微劣不能了達他相續中現在微細心心所法亦不依無色彼無此加行故法智依六地者上七近分唯是有漏故亦不依無色以不緣欲故但六地所餘七智通依九地者總說雖同然於此中非無差別類智決定九地法智唯依欲界身者婆娑云生上二界必不起法智以彼厭下苦集諦故不欲重觀既不觀下苦集亦不觀下滅道以滅道智用苦集智為上首故然生上界雖無現起亦得成就以是無漏不繫地故。 ^507a20

以緣擇滅唯是法者謂擇滅無為但為法境非為身受心也言餘八智通四念住者謂八智境通色及心心所等故通四念住於中道智緣無漏色亦得名身。 ^507a44

法類道各九者法類上下境別不互相緣如有二人同住一處一人觀地一人觀空不相見面餘所不遮若無漏智皆通法智緣若俗智即苦集智緣類智亦然道智除世俗者謂道智緣無漏為境世俗有漏故不緣餘隨皆得苦集智各二者謂此二智苦集是有漏者方是所緣餘是無漏故無緣理故於他心中簡取有漏者此四皆緣十智為境者世俗遍緣一切法故如無我觀等他心通漏無漏故有漏緣俗智若無漏者緣道為境九智體皆是道故得遍緣盡無生亦遍緣故皆通十智滅智不緣十智者謂滅智但緣無為智是有為故總不緣也。 ^507b2

三界所繫及無漏有為者有漏繫屬定故約界分為六無漏不墮繫故異界共為一通成四法俗智緣十者俗智能遍緣一切法故通十境言欲界二者唯取欲界相應不相應二不緣色無色故道二者亦相應不相應善無為者謂擇滅也簡無記無為故名善以虗空非擇滅非諦攝故智所不緣言類七者類不緣欲除欲二境及無記無為故七餘皆得緣苦集二智各緣六法者謂此二智唯緣有漏故但通三界各二為六不緣無漏境除道二及無為也滅緣善無為者唯緣擇滅也言道二者道智不緣有漏境及無為故但緣二三相應法者謂他心智唯緣心心所不緣不相應及無為又不緣無色故但緣三除無記無為者盡無生智緣法雖廣然不緣非諦故除虗空非擇滅無記無為也。 ^507b24

言除自品者明無一念智知一切法雖世俗智能觀一切為非我觀猶不能觀其同時諸法言境與有境性別者境謂所緣有境謂能緣合若俗智許緣自體則境有境應無差別故不得緣言同一所緣者譬如眾人同觀初月不相見面若緣相應即自緣失解云如心王心所同一所緣若依心王緣受等受等若須緣於受等故成自緣不緣俱有者謂不緣四相如眼不見扶根色等極相隣近故一剎那三法非此智所緣唯聞思所成者簡修所成論云修所成慧地別緣故若異此者應頓離染
〔解云俗智總緣故修慧別緣故非修慧也〕婆娑正理許通修慧不同此論。 ^507c4

約人成智總有三節一漸增位二離欲位三無學位異生及初念聖定成一智者即第一位一切九聖皆成俗智以並未離欲故不成他心苦忍初心聖人雖成無漏慧而未名智但成世俗與異生同至第二剎那苦法智位即加法智及苦智并前俗智及成三智此法智苦智體雖是一而所望異故得兩名故見道中總成七智者並約未離欲說於見道中通成六位第一念位唯世俗第二位成三智後辨四位故成六也唯此六位可有智增餘位並無如集類智滅類智位雖各有智名不異前處不增也亦諸忍位皆無智增道類智時是修道攝離欲增他心者第二節也章約總相故言八成如論道理於前諸位各次第增謂異生初聖先一今二第二念位先三念今四乃至先七今八方可盡理
〔云云〕諸位人皆通離欲故言無時解脫者即不時解脫也。 ^507c26

約位辨修者正理論云且應思擇何謂為修習善有為令圓滿自在此是修義。 ^508a8

忍正起時修未來忍者謂先未曾得此種姓今時創得勢力未廣故修同類不能傍修故論云具修自諦諸行相念住乃至對治所緣俱決定故
〔註曰〕解云見道八忍定緣八諦斷八諦惑不相交雜修道不爾准章唯約忍智自為同類詳論亦然言現觀後邊者謂三類智是諦後邊謂於後邊觀當諦智得圓滿故後後邊修法智位時未圓滿故故於此位不能修也修俗智者謂由二義一無始來曾知苦等今亦知苦同又此智無始來未斷非想土惑今斷非想俗智欣慶起得隨喜同為一事現觀者謂同知苦斷集事業是同即三現觀中事現觀也言於道中曾無事現觀者謂無始來未曾得無漏道故無同事業故道不修此是一義又必不已下第二義釋道不修言當
〔丁浪反〕諦事周者謂苦集等三當諦已周兼能修俗於道當諦尚不自周況能兼修世俗智也又論云雖集滅邊未遍斷證而於當位斷證已周道即不然種姓多故
〔註曰〕解云此釋妨也當〔都郎反〕位已周者謂見道位雖未斷一切集證一切滅而於無學位必當周故道即不然非唯見道不修一切無學位亦不遍修章中當字為去聲舊意亦同言有遍聲者謂問何故於苦集等乃有邊言道即有邊聲聲謂言聲也佛亦於道得修習修俱不盡者舉勝況劣佛尚不盡況餘人哉以佛不修聲聞等道故非起得得故得修不盡非盡現前故習修不盡於見道位無容起者謂漏無漏心不俱故婆娑問云若爾何故不現在前答此智與見道須臾不現前者此智便起以見道無剎那斷義是故此智無容現前論難現行前相違故過見道位無容起故設見道位中若爾何名修先未曾得今方得故云謂於見道須臾不現前者此智便起以見道無剎那斷義是故此智無容現前論難云問謂於爾時起得自在餘緣障故體不現前言色界六者謂未至中間及四靜慮婆娑問云何故六地見道當能修下下不修上答上勝下劣如劣朝勝勝非朝劣此亦如是言苦集邊修四念住攝者謂苦集通身受心法四境故通四念住滅唯法境故唯法念道諦不修故不論也隨於何諦至為境者謂隨苦集滅下界上界行相有殊皆彼為境。 ^508a10

言修六或七智者且修有二種一行修二得修行謂現行得謂起得修道初念行修二智謂道及類此體是一而不二也次第超越皆同此三得修六七不同今章中唯約得修不說行修以依釋頌故准論具明二種諸道皆然下不處述言已離欲加他心者正理云先已離欲入聖道者何緣見道不修他心智以他心智遊觀位攝依容預道方有修義見道位中為觀諦理加行速疾故不能修今第十六道類智時容預位故故修此智非無學故不修盡無生不修世俗如上已說又此治非想俗智不能治非想故無同治義故不修也雖三諦邊是有頂治修俗智者別緣故修此無別緣故不修也斷八地無間等者此中總有三例一斷八地無間道二有欲餘道三有頂八解脫此之三類雖修智不同而七支數等故頌同處明所以但言八地無間者以有頂不修世俗此八無間修世俗故故別名之由世俗智不治有頂故治下地故故不同言除第九解脫者謂第九解脫是無學道故非此所明若無間及有欲餘道修七智者此通漏無漏故修法智類智四諦智及世俗智無間道及有欲餘道故不修他心非無學故不修盡無生然法類互修者由因力相資故修謂互為同類同故下准此釋言除世俗加他心者有頂治故除世俗解脫道故加他心故亦成七言上無間至修六者無間道故不修他心有頂治故不修世俗故但修六斷欲界第九解脫道者已離欲故得他心斷上七地者除有頂也言前八品惑諸勝進道者除第九同前八解脫然八解脫初離繫故無世俗智此通世俗故別明之言加世俗及他心者非有頂治故有世俗非無間道故加他心此中總有四例同修八智一斷欲第九解脫及勝進二斷上七地解脫及勝進三上八地加行四斷有頂八品勝進道然章門是有學故皆除盡無生極至於八。 ^508b36

言無學或十或九者並約得修說若論行修二種皆唯修四謂苦集類及盡無生隨一以彼初心唯緣有頂四蘊故問無學初心如何得修世俗智耶答雖世俗智於彼無能而無學位眾德具足如王登位一切萬國皆來朝賀故世俗智起得來朝。 ^509a4

有學練根諸無間道未來修六者以五種姓非一故言諸然實性但一無間不得言諸是有學故除盡無生無間道故不修他心有學練根一無間道正斷見惑所引無知似見道中道類忍時斷非想惑不修俗智故但修六。 ^509a14

言無學練根諸無間道未來修七者如治有頂故不修世俗謂無學練根九無間道斷修惑所引障如斷有頂染謂諸練根皆如得果故是鈍根故除無生智餘同有學有學練根諸解脫道至六者似道類智故亦不修世俗更除盡無生及他心故但修六有餘師言解脫道位亦修世俗若加行道至及世俗智者此同見道加行有世俗故故並加之非斷障故已離欲者加他心智言退法等五者謂六種姓中除不動性彼是利根故練根門咸皆不說言前八解脫者以第九解脫加智所以前明修八智者既言無學復是解脫必有他心猶鈍根故除無生智不修世俗者如有頂治故言於前八上加世俗智者如初得應果說猶是鈍根故除無生智第五種姓至修十者加無生智由此前八解脫五種姓同無無生故一處明第九解脫前四種姓未得無生第五種性得無生故所以別說言勝進道鈍九利十者非斷障故有他心智非治有頂故有世俗智有學雜修者雜修靜慮也及五通者於六通中除漏盡也心漏通如前初得應果說更不復明修七智者通漏無漏故兼世俗無間道故無他心有學位故無盡無生故但修七餘道修八者非無間故加他心既言雜修及五通故明已離欲不須簡之以除盡無生以未得故言無記性故不名為修者五通解脫唯三是善二是無記如下所明無記非修已如上辨言餘四靜慮者謂除雜修外純靜處也未離欲名七者有世俗無他心異生若已離欲加他心者若斷欲第九解脫得初定他心乃至離第三禪染得第四定他心若離第四定染不得他心故異生依四靜慮即具二智自餘諸位唯修世俗又論云順決擇分必不修他心以是見道近眷屬故。 ^509a22

言諸道謂有漏二道者新云加行無間解脫勝進四道並通不同章釋言依此者謂上諸道隨何地現起名依。 ^509b34

得此者謂有漏道依上近分離下染時及無漏道隨依何地離染之時第九解脫得上地也時唯修當地善法不修餘地以有漏法繫地堅窂故二義別者隨依何地現起名依離下染時初得上地根本名得一為離此者謂聖人隨依何地離此地染時修所離地及下地無漏即如依初定離二定染等時得第二定及下無漏舊云望離染地言修此地下地不望依地若望依地亦名修上二得此等者聖人隨依何地得二三定等即修二三定等及下無漏三起此者謂聖人現起二三定等聖道之時即修二三等定及及地下無漏問前修有漏何不言為離此耶答用有漏道及無漏離染之時修此地有漏不異依此地及得此地時修此地有漏依下地道漸離上染復不能修上地有漏不同修無漏故不別說起此與前依此同前中通用漏無漏道故故修無中唯離此為異言修此下無漏者正理論云於上染同能治道故故得修下婆娑又云無漏依上必修下以自在不繫故問何故無漏不修上答前之二類未得上地故不能修上第三類中雖容已離上染不決定故故不說修惑依漸次得地不言修上惑於上地不自在故不修上也為離此言通二四道者謂約能治通二四道非所治道也以離此言局修無漏故言唯初盡智至有漏德者正理問云何緣唯此初盡智時力能遍修諸有漏德創能彌滅無始時來一切善根煩惱怨故如有摧伏國所共怨一切俱來慶賴稱善又煩惱縛斷無餘故如能縛斷所縛氣通故唯初盡智能遍修也言自心初為王位至起得來朝西方登王位時以水灑頂隨方所尚異種珍奇皆來朝貢心王亦爾初證極果善得來朝生上不修下者以身生上定不成下有漏善故所以生上不能修下言今雖還得不名為修者論云非依劬勞而證得故。 ^509b38

治遣二修依有漏法者唯有漏法可加二修無漏無過不可治遣故有漏法通具四修若無漏法但行得二修也言加防護修及觀察修者論云如契經說云何修根謂於六根善防善護乃至廣說又契經言云何修身謂於自身觀髮毛爪乃至廣說。
 ^510a4
