
pin:: 大方廣佛新華嚴經合論卷第九
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 世主妙嚴品第一之二
【論】三、明教體者。依涉法師釋出經教體云：
一切聖教，四法為體，名、句、文、身、語為性故，以先慣習相領解故。
此為四聞特流布，令法久住故。
然此法依六處轉：一者、依法，謂十二分教故；
二者、依義，隨位相故；三者、依彼時，說去、
來、今、自、他事故；四者、依處，要在世界、國城故；
五者、依數，一、十、百、千至微塵故；六者、依彼補特伽羅，必有說佛時故。
由斯六處，得有正法久住。
補特伽羅者，此云數，取趣也。
上依涉法師立教體竟。
今通玄以自管闚，依此大方廣佛華嚴經立其教體。
約立十法以為教體，廣乃無盡：一、一切眾生根器，
佛一圓音，一念三世，無始無終，常轉法輪，
以為教體；二、一切聖凡境界莊嚴果報以為教體，
此乃見境發心，不待說故，見惡厭之，見善樂之，
總能起善故，又一切法無非佛事故；三、
一切法自性清淨以為教體，以觀察力，
心契自相應故，不待說故；四、以行、住、坐、
臥四威儀以為教體，見敬發心不待語故。
五、以佛菩薩出現涅槃以為教體，以此法事令諸眾生見敬及念戀發心故。
六、以佛菩薩神通道力以為教體，現諸自在，見者發心不待文句故。
七、以無常苦空為教體，觀者發心不待語故。
八、以無言寂然為教體，即淨名居士默答，不待名句文及以語故。
九、以名句文身語及眾生根為教體，藉言方現故。
十、以法界一切法本真為教體，眾生法之能淨垢故。
大要言之，一切眾生諸煩惱海，一切眾生隨分善根，
人天樂果，聲聞、緣覺、菩薩、佛乘，解脫涅槃，
名句文身語業等，及一切善惡果報，虗空法界，
言與無言，一切法無非教體。
以自觀智，或以聞法，或自思惟，內薰智現，
能離諸惡，及得涅槃，說與不說，皆是教體。
若無煩惱，即無教體。
四、總陳眾會者，於中大意，其義有三：一、
總舉會數，二、陳其會意，三、說佛出世所由。 ^66b44

一、總舉會數者，其會有十： ^67a12

二陳其會意者，一初會在菩提場中，明示現初成正覺為化眾生故。
第二會在普光明殿，明法報及行所行報，得依正二報所居之宅。
是故於此品初重言如是我聞，顯起初會為初蘭若菩提場體，
不離此體得道此處報宅所居故。
猶如世人於靜處得道方始歸來，示現此法本無來去遷其時分。
第三昇須彌山頂帝釋宮是第三會，明從普光明殿中說十信之位，
於其地上創起信心。
今於帝釋天宮表其進修之位法行增勝，
故於此天說十住之門，明十住之位創始應真，
心與空合一分，自得慧用自在如天故。
如上高山身與空合，以處表法位勝，不即要在生天，明無相慧用如天自在故。
又明山體於世間中出高過俗也，表於十住初心禪定如山不動，
無相妙慧出俗現前能破障故。
第四會在夜摩天宮者，明夜摩天居在空際不與地連，
明其十行依空行行，不與貪欲癡愛繫著諸有之連故。
於此處說十行位，表法如是不要身生彼天，明在行洹空無所依故。
第五會在兜率天宮者，明此天處是樂知足故說十迴向，
為表迴向之位均融理事，大願大悲大智使不偏僻，
不貪世樂不貪涅槃，不著大悲不著大願不離其中，使令處世如蓮華同塵而不污。
又表此天於欲界處中，下有忉利夜摩，
上有化樂他化，以明上下此天處欲界之中。
還說十迴向門，表令法身大智萬行大願大悲均調處中，
不令同世慈悲有愛，不令如三乘樂修、
出世心增、二乘趣寂、菩薩留生及捨淨土等過，皆非稱其法爾故。
表法如是不即要生彼天，明迴真入俗使悲智均平。
第六會在他化自在天，為於此天說其十地、
為此天以他變化用成己樂，以明十地大悲大智皆悉成滿，
但化眾生以為自己涅槃之樂，無自樂故。
問：何故超化樂而於他化說十地之行？
答曰：為明從十迴向均融理智，大悲大願成滿增勝，
不依次第而超化樂，不同下位次第而修。
如世興易，初以十錢得利一倍，後以二十便成四十，即便超初及第二利故。
又明十地果終，居欲界之際而得自在，
同而不染、出而不離。
又明十地菩薩功超欲縛故，此天同其魔梵教化波旬故，
同魔王位攝魔眷屬教化自在，故居此天。
又明菩薩進修行相，十地之位道力功行階降合然，
以無明住地未純熟故、未明淨故。
其無明住地果極方終，設至十一地二愚猶在，
是故此經阿僧祇品、如來隨好功德品，
此二品之法，佛果已前十一地普賢行滿未能達盡。
以是義故，如來自說明果終始，知算數之極。
如來隨好功德佛果方終已前，諸位法門當位菩薩自說。
最下入法界一品，如來神力說，表法界中明一切法總神總真總不思議，
明法界體凡聖一性故。
於人中說至文方明，以此二愚佛果方息。
是故十地之位隨力所堪堪至此天，故雖進修階降位位差殊，
然法界體一時一念一得一切得，為明法界無始終法，
故不可即作始終長短存情思想違理之見，故以定慧照之可見。
第七會在第三禪說，此一會說百萬億偈。
此會來文未足，如纓絡本業經具云：彼經是化三乘人已，
後如來領至菩提樹下，却說初成佛時說華嚴經會次第。
彼經具言：計此一會通為十處，十會四十品經，為此經十十成法皆圓滿故。
明三禪之中初禪除憂、二禪滅苦，憂苦既無，三禪唯是法悅樂故。
由法樂故喜動還存，以喜動故色心還在，
此色心是樂禪悅樂無思之色，非如欲界之色，故心有無思樂禪之色。
出入之息猶存報得淨身，身如皓雪、衣如金色，
過身一倍行即遊空足不履踐，初禪身長二里半、
二禪身五里、三禪身十里，衣與身倍至文廣明。
明於此天說十一地法門，表等覺位中順其法身行其萬行，
教化眾生徧周法界常法樂故。
至第四禪寄同是佛位，故稱真法性，無出入息隨理普周，
任眾生見習氣迷法之愚一時總盡，世及出世法無事不窮，
號之為種種光明徧照義也。
以智滿故表法如是，不即如是上下往來，
但以法身大智虗空一切智日對現色身，於法界中隨其器水普現眾像。
此之一會超前十地，過初禪二禪二天，明此十一地智倍倍增故。
已上昇天寄處，表法昇進漸漸自在，非是法屬彼天，皆徧一切處故。
第八會在普光明殿說十定法門，其定名入剎那際，
如三乘說八十生滅為一剎那，八十剎那名為一念，此明三乘說。
如此一乘中但以剎那是極短促，思慮不及之故，
終不論別有生滅，明如來出世始終不離剎那際。
如離世間品說，如來正處胎時住兜率天，
并初生、出家、學道、成菩提、轉法輪、入涅槃總一時身，
猶處胎未出為此定體，稱法界本性以為定體，
更無長短，始終三世總為一際，更不許如世妄情想佛出興作長短計，
違真理故，即明時之極也。
更不論剎那外別有生滅，此是當部經之意趣，
不同古人釋此會為重會普光法堂者，
意不如是，不以見名。
言教中兩度三度重敘普光明殿，即云重會乃至三會等，
故失其真意，豈可令他作去來之見？
如經意者，但以佛自體無作大悲為母，
以一切種智為佛，以法無性無所依為時日歲月，
以一切眾生根器為明鏡，佛於一切眾生心海任物自見各得自法，
皆令向善及得菩提，非是如來有重來重去相，故但明此普光明殿是如來自性一切智種智之都體也。
為依報所居，此剎那際定是佛一切智種智之法性，
故意在總括一切法界眾海會等總體，
不令學者有往來自他，故今者却作往來重會之見，此將不可也。
總明如王寶印一時頓印，不可作重會去來之見，經無此意。
第九會在普光明殿者，明從此處而起信心發行，
修十住、十行、十迴向、十地、十定、十通、十忍，
乃至如來出現品佛果位終，皆悉不離普賢舊行。
是故佛果向前十住已上自乘普賢行滿，
即如來出現品前三十六品經至普賢行品，
是佛果位後自行已滿，純是利他普賢行故。
出現品後離世間品，是為從第二會普光明殿中起信心已經過五位，
始終因果不離本跡諸佛果滿。
舊普賢門於十定品中亦其此處，明以法身定體圓通終始，
一際一處三法同一不移。
普光明殿報居之宅齊頭普印，無有重會三會去已還來。
古人釋此會為重會三會普光明殿，以法界門不可作世情思想解故。
如善財從覺城東大塔廟處妙德之所初生信心，
經過五十箇位門至德生童子、有德童女，為未是佛果已前自利利他普賢行終故。
十二位中妙覺之位見慈氏如來是佛果終位，
却令其善財却見文殊，明今至果不離舊所。
初信之門菩提理智，便聞普賢名、便見其身等。
普賢身者，彼明果後普賢之行。
經云更入無量三昧者，為明證過佛果位內二種愚故。
二愚者：一、迷阿僧祇廣大數愚；二、佛位之內隨好功德廣大愚。
此之二法唯佛究竟自利進修，五位菩薩未過故。
以是義故，此兩品經如來自說，及法界品如來不思議神力說，
為明法界是一切諸佛共所究竟果故，以將此品示悟眾生。
餘三十七品是當位菩薩說。
勝鬘經云：無明住地佛地方，除三乘三祇之果及淨穢別報，
菩薩還歸本土。二見順情多不相似，如法界因果當念不遷不虧，
階級總別一多通融方便全殊。
此普光明殿說離世間品，明信心及究竟佛果普賢行總不離舊跡，
亦如慈氏樓閣內普現三世，一念普觀三世諸佛及以菩薩，
一切眾生視如即夕無有古今，即其義也。
第十會在法界品，明此一會普含諸會及十方剎海法界虗空界，
總之一會重重無盡，無盡重重一切諸佛海會及一切眾生之海，
總以此法界一品總為一體，一切境界隨眾生心以此為別，
以六相十玄該之，以無思之心照之，觀之可見。
或以世主妙嚴品為一會，此普光明殿三會為一會，
通前世主妙嚴品為二會，上昇須彌、夜摩、
兜率、他化、第三禪等天為五會，通前兩會為七會，
法界品祇園人間為第八會，善財大塔廟處為第九會，
以虗空法界一切處會為十會，即該收前後十方總盡，
亦是一家所釋，亦不違道理。
古人云九會者，為未知有十一地在第三禪說，
此經總十法為准，不可說九也。
如善財覺城東會，明前諸會但且寄成五位之法，
未寄顯能修行之人，如覺城一會即明能修行之人及菩薩攝生方便法則。 ^67a14

第三說佛出世所由者，如來出世寄位示真，
若見如來始成正覺及正像末三時教者，
非正覺見、非見佛出興，此乃劣解。
眾生且如是見，求正覺者不應如是。
問曰：云何見佛出興？
答曰：當見自身無身無心、無出無沒、無內無外、
不動不寂、無思無求，世及出世都無住處，
無心所法、無法法心，心法無依性、無始末，
以無依住智說如斯法，教化眾生皆令悟入，是名見佛出興。
如光明覺品文殊師利頌曰：世及出世見，
一切皆超越，而能善知法，當成大光耀。
若於一切智，發生迴向心，見心無所生，當獲大名稱。
眾生無所生，亦復無有壞，若得如是智，當成無上道。
一中解無量，無量中解一，了彼互生起，當成無所畏。
前兩行頌明佛出興，後兩行頌明正覺中智。
佛出興世當知如是，不令眾生取佛出興滅沒之相，
見初見末但見自身，眾生身心無生滅體是出世間。 ^69a6

夫說一部之經，始終徒眾形相，總有二百二十八眾。
形類部從莊嚴道場，形類各異，當會事意，
皆有所表，至位方明，不可懸摸。
且初一品有四十五眾，表意如下，至文方釋。
教文廣博，預陳難解，對事方指，目擊道存。
如前長科經意十段門中，第一會中始成正覺，
總有六品經，經有十一卷。
其中品名者：一、世主妙嚴品；二、如來現相品；
三、普賢三昧品；四、世界成就品；五、華藏世界品；
六、毗盧遮那品。此六品經，於初會中有六種意。
此初會中，從如是我聞已下，有序分、正說分、
流通分，自餘會皆然。
此初會中，從如是我聞六字義至始成正覺，
是序分；其地堅固，金剛所成已下，是正說分；
至動地雨華，是流通分。
從正說分中，說如來成佛因果，菩薩神天五十眾，
表佛自行利生之眾，令諸來菩薩見如來因果，及示現得道入法。
入即同佛所知見法，與後學者以為樣式。
從其凡夫入法，即同佛知見，故初發心時，便成正覺。
從此義生已後，諸會皆悉自有序分，至文方明，大都付囑。
流通分從如是我聞至如來出現品是，
前已敘竟，如輪王太子喻是。
一、初世主妙嚴品，明佛初成正覺，諸世間主來集，
慶佛成道，又自求所益，又所表如來自行五位法門。
二、如來現相品，明佛初成正覺，口光告眾，毫光示法。
三、普賢三昧品，明佛令普賢長子入如來藏身三昧，
審諦觀法，從三昧起，說佛果報，眾生業力，
成就世界依正二報，國土莊嚴。
四便說世界成就品，明由眾生業力起。
五明華藏世界海佛自智果報得莊嚴。
六毗盧遮那品，即明引古證今，令眾信順，
法不虗來，古今相照，令信不疑。
今此初會六品經，皆有意趣。
就六品之中，還依會釋，分為二門：一從世主妙嚴一品經，
明佛始成正覺，略示依正二報之所莊嚴。
二如來現相品已下五品經，明示果勸修。
於此二門，且於初門，世主妙嚴一品，義分十門：
第一明毗盧遮那始成正覺，依正二報之所莊嚴。
第二明十普賢眾常隨佛眾。
第三明諸神八部諸天來集。
第四明結眾已來。
第五明十大天王，以自得益法門，歎佛十地行果。
第六明日月天子八部王等，以自得法門，歎佛十迴向行果。
第七明十眾諸神王主，稼神為首，各以自所得法門，歎佛十行之果。
第八明海月光大明菩薩等十大菩薩，
通九眾諸神，以自得法門，歎佛十住行果。
第九明座出自眾，明佛自行普賢行，歎佛自行普賢行果。
第十明華藏世界動地興供，明佛出興，
大眾歡喜，福威感應。
已上初會十門中，菩薩神天，總得如來五位法門，
但化令入位者，皆得一分應真理智，總得稱之為神，
能主導眾生，非鬼神之神，已入如來智，法力自在故。
十地如天，亦明自在，至文方明。 ^69a38

今釋初會中世主妙嚴一品，如前十段科文中第一段，明佛始成正覺。
於此一段，復分為二：一、釋經題目，二、隨文釋義。 ^69c34

一、釋經題目者。何故名為大方廣佛？
華嚴經？世主妙嚴品第一解云：大者，無方義。
方者，法則義。廣者，理智徧周義。
佛者，智體無依住義，智自在義。
華者，徧法界無盡行義，以行能開敷自他果故。
華是感果義，開敷義。
嚴是莊飾義，明初發心住位，以十信中有作行華，開敷十住位中妙理智慧果故。
復生無作十種行華，常以法行互嚴，用淨自利利他之道故。
行為嚴飾義。世主妙嚴者，以此初品有諸神天八部之眾，
皆為世間主，各將十佛世界微塵數隨身部從，
或但云無量來嚴道場，此為依眾成名也，故云世主妙嚴。
又佛及菩薩皆為世間主故，以能主導眾生，總為世間主。
亦此初品總標一部，一部都舉，總有二百二十八眾，
形狀不同，各各部類。
或言一佛世界微塵，或十佛剎微塵，或言無量以嚴海會，故言世主妙嚴。
或以佛福報境界妙嚴依正，亦得稱為世主妙嚴。
為如來亦為世間主，主導眾生故，此為依主得名。
品者，均別義，明五位及信心同異差降，
意類別敘，進修生熟，各有條貫，次第分明，
令後學者自識本行，進修不惑，故為品類均別義也。
第一者，非是次第前後之第一，為法界門中無前頭在後之次第，
皆是一時無二念，同時顯著諸品之第一，
一多緣起同時之第一，是名同時具足相應門，一多相容不同門。
以十玄門及六相義通融品名，亦如是可知。
不可如情所計，故名第一。 ^69c40

第二、隨文釋義者，從如是我聞至如是無量功德已來，
於中有七十一行經，長科為四分。
orig::  ^70a42

【經】如是我聞：一時，佛在摩竭提國阿蘭若法菩提場中，始成正覺。
commentary::  ^70a46

【論】第一、從初如是我聞已下，至始成正覺，
於中有八句經〔二十四言〕，總明斷疑成信分。
前之六字，明結集聞經之主；後之五句，敘致如來得道之處。
義分為三：一、定傳教人，二、定說經時分，
三、釋經文義。 ^70b2

一定傳教人者，如三乘中大智度論第二卷所釋：
如來臨入涅槃時，告阿難：十二部經，汝當流通。
復告優波離：一切戒律，汝當受持。
告阿那律：汝得天眼，常守護舍利，勸人供養。
告大眾言：我若住世一劫，若減一劫，會亦當滅。
語已，雙林北首而臥，入般涅槃。
阿難親屬，愛習未除，心沒憂海。
阿泥盧豆語阿難：汝是守護佛法藏者，
不應如凡夫人，自沒憂海。
諸有為法，竝是無常，汝何愁憂？
又佛世尊，手付汝法，汝今愁悶，失所受事。
世尊今日雖在，明朝即無，汝當問佛未來要事。
盧豆教問要事有四：一問如來在世，親自說法，人皆信受。
如來滅後，一切經首，當置何言？
二問如來在世，諸比丘等，以佛為師。
如來滅後，以何為師？
三問佛在世，諸比丘依佛而住。
如來滅後，依誰而住？
四問如來在世，惡性車匿，佛自治之。
佛滅度後，云何共住？
阿難如教，請問世尊。
世尊答云：經首當置如是我聞一時等六字為句。
二云比丘皆以波羅提木叉為師。
三云諸比丘皆以四念處住。
四云惡性比丘以梵檀治之，此云默擯。
若心耎伏，為說迦旃延經，此云離有無，破我慢心。
又如五卷大悲經中，阿難請佛：云何結集法眼？
佛告阿難：我滅度後，大德比立，應如是問：世尊何處說大阿陀那等經？
汝應如是答：如是我聞，一時佛在摩伽陀國菩提樹下初成正覺說法，
乃至娑羅雙樹間說如是等二十餘處所說之經。
佛自重教阿難結集如是，是故此六字句義佛教立故，
斷後聞經者疑，知非是他餘人說故，亦非阿難自說，故依涅槃安立如經。
初准科文，從如是我聞至始成正覺有八句，
依五卷經說令斷眾疑：一者從如是是一句，
我聞是二句，一時是三句，佛在是四句。
摩竭提國阿蘭若法菩提場中，此之三句義唯是一，
但陳一處三法是一，并始成正覺為六句。
是故如是我聞，一時佛在菩提場始成正覺，總為六句。
今言如是者，如即如佛所言，是者是佛所說，
簡非異說，兩名相順契信不殊，明真是佛說，
非阿難自說，亦非魔梵所說。
又我聞一句，是阿難從佛所聞，非轉轉傳聞故，
亦非是非人所制故，又非如外道經書青鳥銜來石崖崩得，
是斷疑成信分。如真諦三藏云：依微細律，
阿難當昇法座結集法藏之時，其身如佛具足相好，
眾見此瑞遂生三疑：一疑佛大師從涅槃起更為眾生說法，
二疑他方佛來，三疑阿難轉身成佛。
今為除此三疑故安立六字，是阿難自稱如是之法我從佛聞，
知非是佛重起所說法，亦非他方佛來，
又非阿難自身成佛，但以法力故令我似佛，是故下高座已復本形。
以此義故，以此六字用斷眾疑。
問：如阿難既是如三乘中說，是佛得道夜生，
年二十方為佛弟子，其二十年已後經，是親聞已前傳聞。
故轉法輪經云：阿難結集時自說偈：佛初說法時，
爾時我不見，如是展轉聞，佛遊波羅奈國，為五比丘眾轉四諦法輪。
故知已前非親聞故。
答：薩婆多論云：阿難為佛作侍者時，請願言：
願佛二十年中所說之經盡為我說，勿與我故衣及殘食。
將知此也是親聞。
又如涅槃經云：阿難多聞士，若在若不在，
自然當解了，常與無常義。
又阿難得覺意三昧，佛所說經遠近常聞。
此已上阿難傳法，竝是三乘經中所說。
如此大方廣佛華嚴經傳法阿難，非如上說。
夫天中之天，十方調御，化儀主伴，豈是小緣？
自非器類齊肩，示陰陽而影響，三世窮劫，
一念而知，無盡古今，常如即夕。
今以三乘情見延促始終者，未可詳其傳教之主。
今此華嚴經明傳教主伴者，皆是神洞玄源，
道齊智海，如文殊、普賢互為師範之者所為也。
豈論生時年歲，作前後之見？
如是佛出興世轉法輪時，如來以性海大智之印，
印眾生情欲為文字，於一音中無前後際，
一時普印，隨樂不同，各隨自心所樂之法，皆得聞之。
設阿難示行傳教之主伴者，是普賢行海，
隨器高低，出沒任流，依根現跡，皆不得以三乘定例，
同己凡夫，識達聖詮，簡權從實。
如上所說，竝是聖賢密潛同事，是應三乘權化，未為了教。
如阿闍世王懺悔經有三種阿難：一、阿難陀，
此云慶喜，持聲聞法藏，於上二乘隨力隨分；
二、阿難陀#CB02494;陀羅，
此云慶喜賢，持中乘法藏，於上大乘隨力隨分，
於下小乘容與兼持；三、名阿難陀婆伽羅，
此云慶喜海，持菩薩大乘法藏，於下小乘容興兼持。
此者亦是三乘中傳教阿難，未為實教。
如是華嚴經傳教阿難者，正是阿難昇高座時，
身同諸佛，一時頓演四乘等教，隨根總結集，
即阿難與佛體同不殊，此釋亦不違道理。
又如涅槃經云：阿難所未聞經，弘廣菩薩當為流通。
若望此經，非三乘所知，即此弘廣菩薩傳教非謬。
今此稱如是我聞者，弘廣菩薩也。
又大智度論云：是文殊師利稱如是我聞。
以彼論中云：文殊師利佛涅槃後四百年中，時文殊師利猶在世間故。
又如智度論云：文殊師利與阿難在餘清淨處，結集摩訶衍藏。
如上所釋，總是聖者隨方便言。
若以大體論之，總是如來、文殊師利、普賢菩薩隨事之行故。
設言三身阿難亦復如之，總是佛自普賢行中，
隨根方便，隨器高低故。
已上定傳教人竟。 ^70b8

二、定說經時分者，略立十種說教，前後不同：
一、如力士經說：佛初成道，一七日思惟已，即於鹿園說法。
二、如大品經說：佛初成道，鹿苑轉四諦法輪，
無量眾生發聲聞心乃至獨覺心、大菩提等心，不言時日。
三、如法華經說：三七日詣鹿園說法。
四、如四分律及薩婆多論：六七日方說法。
五、如興起行經及出曜經：七七日方說法。
六、如五分律：八七日方說法。
七、如大智度論：五十日方說法。
八、如十二遊經說：一年不說法。
九、如今唐朝藏法師決定將如來成道定二七日說華嚴經。
已上見佛說法前後不同，皆是隨自見佛說法前後不同，非是依本法界成實之說。
十、今通玄依此華嚴法界門定說法時分，
還依本教定其時分，總不如上如來依真出世利物，還令至真。
若也各自隨逐自情，永劫迷輪苦趣，乖真逐妄。
佛意不然，經自有文，何須違教？
逐權背實，障業何休？
如十定品說：如來於剎那際出現，於世入涅槃。
總無時也。言剎那際者，猶是寄言爾。
以無時即一切時出現，一切時說法，一切時涅槃，
為寂用無礙故，隨眾生心現故。
又如法華經：吾從成佛已來，經無量阿僧祇劫。
以無時可量，故言無量，此為佛說法時也。
以此為定，不逐世情遠思為無量之想也。
以無時是佛說法時也，以本教說本時。
本時者，法界無時也。
如十定品以剎那際出現，住世入涅槃者，
意言時無可移，如剎那際，總明法界無可遷移時也。
今定說經時分，只是三世古今情盡以為本說法時也，不可依前權教逐情引接之說。 ^71b38

三、隨文釋義者，從初六字八句斷疑成信分中，
依大智度論云：如者，順也。
又是者，印也。即印順信受，故言如是。
如是總舉一部文義，即指己所聞之法故，故云如是。
又依長耳三藏，約三寶釋：一、約佛，謂如佛所說，
是我所聞，是佛所說。
又依藏法師釋，約法云：謂如我所聞，是佛所說。
又如稱理教，是我所聞。
又今通玄約法釋云：如者，諸法如故，即是佛，故言如是。
以法界大智之真我，聞佛說法界大智之真經，
故言如是我聞，即明師弟體一。
此約華嚴法界門釋，為明初發心因果理智不異佛故。
又一切法如也，以法體如，所說法者及法亦如，
以法界智是所聞之智，智亦如故，故言如是。
心境不二，方聞佛所說經。
若心境有差，不可聞佛所說，亦復不能信順領受，
故我聞者，是法界智之真我，還見法界智之真佛，
還聞法界智之真經，總法界智之真人互為主伴，
還化法界之真眾生，悟入法界智之真性故，故言如是我聞。
夫佛日出興，化羣生之軌範，所有結集傳經之主伴，
自非氣類齊光，道相知而利物，以弘廣菩薩、
文殊師利、如來自行、普賢等傳持聖教，是實也。
非實是三乘種智等人能傳教乎？
設是阿難，亦是同流，皆以常樂我淨大智慧之真我，
聞如來大智所說之真經，非假我故，皆如佛知見，
故言如是我聞，不同涅槃具四緣和合之所聞故。
云何四緣？一耳根不壞，二聲在可聞，三中間無障礙，四有欲欲聞。
如是之聞，是凡夫聞故。
又凡夫及三乘，有十種緣方得聞：一本識為依，
二耳識種子為因，三末那為染污依，四意識相依，
五自類耳識為無間依，六耳根不壞為境根，
七作意欲聞，八境界為所緣緣，九中間無障礙，十境近在可聞。
如是之聞，是凡夫及三乘有限量聞，不同此教。
菩薩以徧法界大智慧為聞，更無能所，
以一圓明智境，一念普聞三世劫無量等諸聲，皆不如上說凡夫及三乘。
計無量劫者，是法界聞中一念一時聞，以智無裏外一時聞故。
一時者，依梁論，一時有三義：一平等時，
無沈浮顛倒故；二和合時，謂今聞能聞正聞故；
三轉法輪時，即正說正受時。
如依諸古人說，正說法華經時，非是說餘經時；
正說金剛般若經時，非是說餘經時，名為一時。
取正是說當部經時，名為一時。
今此說大方廣佛華嚴經時即不爾，即是以法界體寄言一剎那際出世及涅槃，
以一言音一時徧周十方國土，轉法輪時名為一時，非如上說一時之義。
佛者，覺也。覺有二義：一、始覺，二、本覺。
此佛者，覺無始終，三世障盡，名之為佛，
不如權教有出世，涅槃有始終故。
又佛者，大智度論中有四義：一、名有德，
謂婆伽名德，婆名有故；二、名巧分別，婆伽名分別，
婆名巧故；三、名有名聲，婆伽名名聲，婆名有故；
四、名能破婬怒癡，婆伽名破婆，名婬怒癡故。
又佛地論說有六義，頌云：自在熾盛與端嚴，
名稱吉祥及尊貴，如是六種義差別，是故總號婆伽婆。
在者，在何處所？在有二義：一、指事，二、舉法。
指事者，在摩竭提國，且指其國。
二、舉法者，在何處？
在法界，即事即法界無二故，為法界無中邊、
大小、彼此故。又摩竭提者，此云不害國。
摩者云無，竭提云害，總云無害國。
又云：摩者，不也。竭提者，至也。
言其此國將謀兵勇，隣國敵不能侵至。
又摩者，徧也。竭提云聰慧，此國為多，有聰慧人徧其國內故。
又云：摩者，大也。竭提者，體也。
謂五印土中，此國最大，統攝諸國，故云大體也。
又此國王不行刑戮，其有辠者送置寒林中，
為明佛大悲，以處表德故。
阿蘭若法，此云寂靜處。
寂靜有二義：一事，二理。
一事者，在摩伽陀國尼連河側漚樓頻螺聚落中，
去人間五里一牛吼地，得阿耨多羅三藐三菩提。
此處有一萬道場神常在其處，一切諸佛示成正覺總在其中，
表如來萬行圓滿，中道無偏故，此處是閻浮提之中心故。
二理者，即一切法自體靜故，即動而常靜故。
菩提道場者，有二義故：一事，二理。
一事者，如前尼連河邊。
二理者，徧法界也。
法界無邊，道場亦無邊，於一切剎皆示成佛故。
如世間場簡穢故，法場治惑故，示現成佛治眾生惑故。
此場依主釋為佛在其中現成道故，依主得名為覺場也。
始成正覺者，古今情盡名之為始，心無所依名之為正，
理智相應名之為覺，得如是法名之為成。
又自覺覺他名之為覺。
已上釋八句中斷疑成信分竟。
大方廣佛新華嚴經合論卷第九
w:: 音切
note:: 闚 ^71c42

〔去隨切。〕數
〔所角切。〕僻
〔普擊切。〕虧
〔去危切。〕模
〔莫胡切。〕稼
〔古訝切。〕匿 ^73a6

〔女力切。〕擯
〔必刃切。〕輭
〔而兗切。〕崖
〔擬皆切。〕崩
〔北滕切。〕敵
〔田的切。〕戮

 ^73a8
