
pin:: 大方廣佛新華嚴經合論卷第三十五
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 初發心功德品第十七之餘
orig:: 
【經】爾時，佛神力故，十方各一萬佛剎微塵數世界六種震動，
所謂：動、徧動、等徧動，起、徧起、等徧起，踊、
徧踊、等徧踊，震、徧震、等徧震，吼、徧吼、等徧吼，
擊、徧擊、等徧擊。
commentary::  ^237a44

【論】三十五、爾時，佛神力已下，至等徧擊，
有三行半經，明大地震動分。
orig::  ^237b8

【經】兩眾天華、天香、天末香、天華鬘、天衣、
天寶、天莊嚴具，作天妓樂，放天光明及天音聲。
commentary::  ^237b12

【論】三十六、天雨眾華已下，至及天音聲，
有兩行經，明諸天興供分、證成分。
如動地興供，明法威力，亦明大眾法悅心悅。
地動明心境，體無二故，境由心現故。
orig::  ^237b16

【經】是時，十方各過十佛剎微塵數世界外，
有萬佛剎微塵數佛，同名：法慧，各現其身，
在法慧菩薩前，作如是言：善哉！
善哉！法慧！汝於今者能說此法，我等十方各萬佛剎微塵數佛亦說是法，
一切諸佛悉如是說。
commentary::  ^237b24

【論】三十七、是時十方已下，至悉如是說，
有四行半經，明十方同號佛來現其前，歎譽許可法同分。
如十方各過萬佛剎微塵數佛，同名法慧來現其前者，為明與十方諸佛智慧合故。
萬佛剎塵者，明昇進修行，啟迷悟法之量。
十信十，十住百，十行千，總是明昇進見諦，解迷悟法之名。
orig::  ^237b32

【經】汝說此法時，有萬佛剎微塵數菩薩，發菩提心。
我等今者，悉授其記，於當來世，過千不可說無邊劫，
同一劫中，而得作佛，出興於世，皆號清淨心如來，
所住世界，各各差別。
我等悉當護持此法，令未來世一切菩薩，
未曾聞者，皆悉得聞。
commentary::  ^237b44

【論】三十八、汝說此法時已下，至皆悉得聞，
有五行經明說此法時，十方各過萬佛剎塵菩薩發心授記分，
如萬佛剎微塵數菩薩發心授過千不可說劫成佛之記，
皆同號之為清淨心者，亦明達如是千不可說劫量法門總清淨故，
故佛號清淨心，非是實有如情所見長遠之劫也。
總明當位隨迷悟法之名，不是存其劫量之說，如妄情所見也。
自此已下，直至品末，如文自具，如文稱歎。
orig::  ^237c6

【經】如此娑婆世界四天下須彌頂上，說如是法，令諸眾生聞已受化。
如是十方百千億那由他無數、無量、無邊、
無等、不可數、不可稱、不可思、不可量、不可說，
盡法界、虗空界、諸世界中，亦說此法，教化眾生。
其說法者，同名法慧。
悉以佛神力故，世尊本願力故，為欲顯示佛法故，
為以智光普照故，為欲開闡實義故，為令證得法性故，
為令眾會悉歡喜故，為欲開示佛法因故，
為得一切佛平等故，為了法界無有二故，說如是法。
commentary::  ^237c22

【論】三十九、如此娑婆世界已下，至說如是法，
有九行半經，明十方所說法人及法門一時同說分。
orig::  ^237c40

【經】爾時，法慧菩薩普觀盡虗空界十方國土一切眾會，
欲悉成就諸眾生故，欲悉淨治諸業果報故，
欲悉開顯清淨法界故，欲悉拔除襍染根本故，
欲悉增長廣大信解故，欲悉令知無量眾生根故，
欲悉令知三世法平等故，欲悉令觀察涅槃界故，
欲增長自清淨善根故，承佛威力，即說頌言：
commentary::  ^237c44

【論】四十、爾時，法慧已下，至說頌，有六行半經，明法慧菩薩觀欲所緣之法。
說頌稱歎分已下，頌文有二百四十二行。
四行一頌，其頌有六十段頌，都計有二百四十行。
末後兩行頌，總結頌意，歎勸發心。
初一百六十八行是總，都歎佛果已來五位及信等諸法。
明初發心者，志樂智德，總含一切諸佛智德體用，
始成一念初發心菩薩位也，方明初發心境與心不二。
若志樂毫釐不似如來所修法身悲、智、
願行者，不名初發心菩薩故。
orig::  ^238a8

【經】
　　為利世間發大心，其心普徧於十方。
　　眾生國土三世法，佛及菩薩最勝海，
　　究竟虗空等法界，所有一切諸世間，
　　如諸佛法皆往詣，如是發心無退轉。
　　慈念眾生無暫捨，離諸惱害普饒益，
　　光明照世為所歸，十方護念難思議。
　　十方國土悉趣入，一切色形皆示現，
　　如佛福智廣無邊，隨順修因無所著，
　　有剎仰住或傍覆，麤妙廣大無量種，
　　菩薩一發最上心，悉能往詣皆無礙。
　　菩薩勝行不可說，皆勤修習無所住，
　　見一切佛常欣樂，普入於其深法海，
　　哀愍五趣諸羣生，令除垢穢普清淨。
　　紹隆佛種不斷絕，摧滅魔宮無有餘。
　　已住如來平等性，善修微妙方便道，
　　於佛境界起信心，得佛灌頂心無著。
　　兩足尊所念報恩，心如金剛不可沮。
　　於佛所行能照了，自然修習菩提行。
　　諸趣差別想無量，業果及心亦非一，
　　乃至根性種種殊，一發大心悉明見。
　　其心廣大等法界，無依無變如虗空，
　　趣向佛智無所取，諦了實際離分別，
　　知眾生心無生想，了達諸法無法想，
　　雖普分別無分別，億那由剎皆往詣，
　　無量諸佛妙法藏，隨順觀察悉能入。
　　眾生根行靡不知，到如是處如世尊。
　　清淨大願恒相應，樂供如來不退轉。
　　人天見者無厭足，常為諸佛所護念。
　　其心清淨無所依，雖觀深法而不取，
　　如是思惟無量劫，於三世中無所著，
　　其心堅固難制沮，趣佛菩提無障礙。
　　志求妙道除蒙惑，周行法界不告勞。
　　知語言法皆寂滅，但入真如絕異解。
　　諸佛境界悉順觀，達於三世心無礙。
　　菩薩始發廣大心，即能徧往十方剎，
　　法門無量不可說，智光普照皆明了，
　　大悲廣度最無比，慈心普徧等虗空。
　　而於眾生不分別，如是清淨遊於世。
　　十方眾生悉慰安，一切所作皆真實。
　　恒以淨心不異語，常為諸佛共加護。
　　過去所有皆憶念，未來一切悉分別，
　　十方世界普入中，為度眾生令出離，
　　菩薩具足妙智光，善了因緣無有疑，
　　一切迷惑皆除斷，如是而遊於法界。
　　魔王宮殿悉摧破，眾生翳膜咸除滅，
　　離諸分別心不動，善了如來之境界。
　　三世疑網悉已除，於如來所起淨信。
　　以信得成不動智，智清淨故解真實。
　　為令眾生得出離，盡於後際普饒益。
　　長時勤苦心無厭，乃至地獄亦安受。
　　福智無量皆具足，眾生根欲悉了知，
　　及諸業行無不見，如其所樂為說法。
　　了知一切空無我，慈念眾生恒不捨，
　　以一大悲微妙音，普入世間而演說。
　　放大光明種種色，普照眾生除黑闇。
　　光中菩薩坐蓮華，為眾闡揚清淨法，
　　於一毛端現眾剎，諸大菩薩皆充滿，
　　眾會智慧各不同，悉能明了眾生心，
　　十方世界不可說，一念周行無不盡，
　　利益眾生供養佛，於諸佛所問深義，
　　於諸如來作父想，為利眾生修覺行，
　　智慧善巧通法藏，入深智處無所著，
　　隨順思惟說法界，經無量劫不可盡。
　　智雖善入無處所，無有疲厭無所著，
　　三世諸佛家中生，證得如來妙法身。
　　普為羣生現眾色，譬如幻師無不作。
　　或現始修殊勝行，或現初生及出家，
　　或現樹下成菩提，或為眾生示涅槃，
　　菩薩所住希有法，唯佛境界非二乘，
　　身語意想皆已除，種種隨宜悉能現。
　　菩薩所得諸佛法，眾生思惟發狂亂，
　　智入實際心無礙，普現如來自在力。
　　此於世間無與等，何況復增殊勝行？
　　雖未具足一切智，已獲如來自在力，
　　已住究竟一乘道，深入微妙最上法。
　　善知眾生時非時，為利益故現神通，
　　分身徧滿一切剎，放淨光明除世闇，
　　譬如龍王起大雲，普雨妙雨悉充洽，
　　觀察眾生如幻夢，以業力故常流轉，
　　大悲哀愍咸救拔，為說無為淨法性。
　　佛力無量此亦然，譬如虗空無有邊。
　　為令眾生得解脫，億劫勤修而不倦。
　　種種思惟妙功德，善修無上第一業。
　　於諸勝行恒不捨，專念生成一切智。
　　一身示現無量身，一切世界悉周徧，
　　其心清淨無分別，一念難思力如是。
　　於諸世間不分別，於一切法無妄想，
　　雖觀諸法而不取，恒救眾生無所度。
　　一切世間唯是想，於中種種各差別，
　　知想境界險且深，為現神通而救脫。
　　譬如幻師自在力，菩薩神變亦如是。
　　身徧法界及虗空，隨眾生心靡不見。
　　能所分別二俱離，襍染清淨無所取，
　　若縛若解智悉忘，但願普與眾生樂。
　　一切世間唯想力，以智而入心無畏，
　　思惟諸法亦復然，三世推求不可得。
　　能入過去畢前際，能入未來畢後際，
　　能入現在一切處，常勤觀察無所有。
　　隨順涅槃寂滅法，住於無諍無所依，
　　心如實際無與等，專向菩提永不退。
　　修諸勝行無退怯，安住菩提不動搖，
　　佛及菩薩與世間，盡於法界皆明了。
　　欲得最勝第一道，為一切智解脫王，
　　應當速發菩提心，永盡諸漏利羣生。
　　趣向菩提心清淨，功德廣大不可說，
　　為利眾生故稱述，汝等諸賢應善聽。
　　無量世界盡為塵，一一塵中無量剎，
　　其中諸佛皆無量，悉能明見無所取，
　　善知眾生無生想，善知言語無語想，
　　於諸世界心無礙，悉善了知無所著。
　　其心廣大如虗空，於三世事悉明達，
　　一切疑惑皆除滅，正觀佛法無所取。
　　十方無量諸國土，一念往詣心無著，
　　了達世間眾苦法，悉住無生真實際。
　　無量難思諸佛所，悉往彼會而覲謁。
　　常為上首問如來，菩薩所修諸願行。
　　心常憶念十方佛，而無所依無所取，
　　恒勸眾生種善根，莊嚴國土令清淨。
　　一切趣生三有處，以無礙眼咸觀察，
　　所有習性諸根解，無量無邊悉明見，
　　眾生心樂悉了知，如是隨宜為說法。
　　於諸染淨皆通達，令彼修治入於道。
　　無量無數諸三昧，菩薩一念皆能入。
　　於中想智及所緣，悉善了知得自在。
　　菩薩獲此廣大智，疾向菩提無所礙。
　　為欲利益諸羣生，處處宣揚大人法。
　　善知世間長短劫，一月半月及晝夜，
　　國土各別性平等，常勤觀察不放逸，
　　普詣十方諸世界，而於方處無所取。
　　嚴淨國土悉無餘，亦不曾生淨分別。
　　眾生是處若非處，及以諸業感報別，
　　隨順思惟入佛力，於此一切悉了知。
　　一切世間種種性，種種所行住三有，
　　利根及與中下根，如是一切咸觀察。
　　淨與不淨種種解，勝劣及中悉明見。
　　一切眾生至處行，三有相續皆能說，
　　禪定解脫諸三昧，染淨因起各不同，
　　及以先世苦樂殊，淨修佛力咸能見。
　　眾生業惑續諸趣，斷此諸趣得寂滅，
　　種種漏法永不生，并其習種悉了知。
　　如來煩惱皆除盡，大智光明照於世，
　　菩薩於佛十力中，雖未證得亦無疑，
　　菩薩於一毛孔中，普現十方無量剎，
　　或有襍染或清淨，種種業作皆能了。
　　一微塵中無量剎，無量諸佛及佛子，
　　諸剎各別無襍亂，如一一切悉明見。
　　於一毛孔見十方，盡虗空界諸世間，
　　無有一處空無佛，如是佛剎悉清淨。
　　於毛孔中見佛剎，復見一切諸眾生，
　　三世六趣各不同，晝夜月時有縛解，
　　如是大智諸菩薩，專心趣向法王位，
　　於佛所住順思惟，而獲無邊大歡喜。
　　菩薩分身無量億，供養一切諸如來，
　　神通變現勝無比，佛所行處皆能住。
　　無量佛所皆鑽仰，所有法藏悉躭味，
　　見佛聞法勤修行，如飲甘露心歡喜。
　　已獲如來勝三昧，善入諸法智增長，
　　信心不動如須彌，普作羣生功德藏。
　　慈心廣大徧眾生，悉願疾成一切智。
　　而恒無著無依處，離諸煩惱得自在。
　　哀愍眾生廣大智，普攝一切同於己，
　　知空無相無真實，而行其心不懈退。
　　菩薩發心功德量，億劫稱揚不可盡，
　　以出一切諸如來，獨覺聲聞安樂故。
　　十方國土諸眾生，皆悉施安無量劫，
　　勸持五戒及十善，四禪四等諸定處，
　　復於多劫施安樂，令斷諸惑成羅漢。
　　彼諸福聚雖無量，不與發心功德比。
commentary::  ^238a26

【論】以此初頌有一百六十八行，且總歎信等六位因果及如來智德，
總歎令初發心者法之相似。
orig::  ^240b26

【經】
　　又教億眾成緣覺，獲無諍行微妙道。
　　以彼而校菩提心，算數譬喻無能及。
　　一念能過塵數剎，如是經於無量劫。
　　此諸剎數尚可量，發心功德不可知，
　　過去未來及現在，所有劫數無邊量，
　　此諸劫數猶可知，發心功德無能測。
　　以菩提心徧十方，所有分別靡不知，
　　一念三世悉明達，利益無量眾生故。
　　十方世界諸眾生，欲解方便意所行，
　　及以虗空際可測，發心功德難知量。
　　菩薩志願等十方，慈心普洽諸羣生，
　　悉使修成佛功德，是故其力無邊際。
　　眾生欲解心所樂，諸根方便行各別，
　　於一念中悉了知，一切智智心同等，
　　一切眾生諸惑業，三有相續無暫斷，
　　此諸邊際尚可知，發心功德難思議。
　　發心能離業煩惱，供養一切諸如來，
　　業惑既離相續斷，普於三世得解脫。
　　一念供養無邊佛，亦供無數諸眾生，
　　悉以香華及妙鬘，寶幢幡蓋上衣服，
　　美食珍座經行處，種種宮殿悉嚴好，
　　毗盧遮那妙寶珠，如意摩尼發光曜，
　　念念如是持供養，經無量劫不可說。
　　其人福聚雖復多，不及發心功德大。
　　所說種種眾譬喻，無有能及菩提心。
　　以諸三世人中尊，皆從發心而得生。
　　發心無礙無齊限，欲求其量不可得。
　　一切智智誓必成，所有眾生皆永度。
　　發心廣大等虗空，生諸功德同法界。
　　所行普徧如無異，永離眾著佛平等。
　　一切法門無不入，一切國土悉能往，
　　一切智境咸通達，一切功德皆成就，
　　一切能捨恒相續，淨諸戒品無所著。
　　具足無上大功德，常勤精進不退轉，
　　入深禪定恒思惟，廣大智慧共相應，
　　此是菩薩最勝地，出生一切普賢道。
　　三世一切諸如來，靡不護念初發心。
　　悉以三昧陀羅尼，神通變化共莊嚴。
　　十方眾生無有量，世界虗空亦如是，
　　發心無量過於彼，是故能生一切佛。
　　菩提心是十力本，亦為四辯無畏本，
　　十八不共亦復然，莫不皆從發心得。
　　諸佛色相莊嚴身，及以平等妙法身，
　　智慧無著所應供，悉以發心而得有。
　　一切獨覺聲聞乘，色界諸禪三昧樂，
　　及無色界諸三昧，悉以發心作其本。
　　一切人天自在樂，及以諸趣種種樂，
　　進定根力等眾樂，靡不皆由初發心。
　　以因發起廣大心，則能修行六種度。
　　勸諸眾生行正行，於三界中受安樂。
　　住佛無礙實義智，所有妙業咸開闡。
　　能令無量諸眾生，悉斷惑業向涅槃。
　　智慧光明如淨日，眾行具足猶滿月，
　　功德常盈譬巨海，無垢無礙同虗空。
　　普發無邊功德願，悉與一切眾生樂。
　　盡未來際依願行，常勤修習度眾生。
　　無量大願難思議，願令眾生悉清淨。
　　空無相願無依處，以願力故皆明顯。
　　了法自性如虗空，一切寂滅悉平等，
　　法門無數不可說，為眾生說無所著，
　　十方世界諸如來，悉共讚歎初發心，
　　此心無量德所嚴，能到彼岸同於佛。
　　如眾生數爾許劫，說其功德不可盡，
　　以住如來廣大家，三界諸法無能喻。
　　欲知一切諸佛法，宜應速發菩提心。
　　此心功德中最勝，必得如來無礙智。
　　眾生心行可數知，國土微塵亦復然，
　　虗空邊際乍可量，發心功德無能測。
　　出生三世一切佛，成就世間一切樂，
　　增長一切勝功德，永斷一切諸疑惑，
　　開示一切妙境界，盡除一切諸障礙，
　　成就一切清淨剎，出生一切如來智，
　　欲見十方一切佛，欲施無盡功德藏，
　　欲滅眾生諸苦惱，宜應速發菩提心。
commentary::  ^240b30

【論】然後七十四行頌，始重頌前四十段中校量發心功德廣大之量，
如文具明。隨文稱歎四行一頌，准例知之。
如是校量初發心功德，設使以等虗空無限境，
以一切樂具總供養無限眾生，皆令得人天勝樂，又教令得四沙門果及辟支佛及三乘出世菩提。
如是虗空境界及所度眾生雖等，然未令所化眾生得成佛，
亦不可比。於此教中，初發心乘如來大智等佛所行，
普化眾生皆成佛故，發菩提心。
以是義故，雖然所舉境界廣狹雖等，所化眾生成佛、
不成佛不等故，不可為比故。
是故此品下文云：初發心菩薩不於三世少有所得，
所謂若諸佛、若諸佛法，若菩薩、若菩薩法，
若獨覺、若獨覺法，若聲聞、若聲聞法，乃至廣說。
如經但為唯求一切智，於諸法界心無所著，發菩提心。
略說菩提，其法有四：一、聲聞菩提，二、緣覺菩提，
三、權教菩薩菩提，四、一乘菩薩佛果菩提。
前三竝是出世菩提，佛果菩提是法身大智大悲真俗萬行，
法界圓滿菩提無出入故。
三乘菩提雖觀四諦十二緣，而亦未知四諦十二緣之實體。
非獨二乘不知，三種意生身菩薩位登十地猶未能悉知，唯一乘菩薩以智方知。
至十地品具明，但且略而總言。
三乘中觀苦集滅道及十二緣生，及行六波羅蜜菩薩厭苦忻真但求出世，
大悲菩薩方云留惑潤生。
一乘菩薩以智觀四諦十二緣生，無明即智，
苦諦即聖諦，於生死涅槃無解縛性，是故此經名苦聖諦集聖諦。
如是十聖諦十十二因緣，總是法界自性無縛無解自在之緣，
不名無明不名苦諦。
如是總觀萬法，如是名為一乘法界緣起。
智悲自在任性緣生，一切眼耳鼻舌身莫不皆是法界緣起自在法門，
一切諸佛知見神通道力以此而有，但以禪定觀照諸波羅蜜而顯發之，
是故學者應如是修如是悟入。
已下頌文四行一頌，如文自具不煩更釋，有智之士隨文稱歎令眾發心。
pin:: 
# 明法品第十八

pin:: 明法品第十八
commentary::  ^241b34

【論】將釋此品，約作三門分別：一、釋品名目，
二、釋品來意，三、隨文釋義。
第一、釋品名目者，此品為明前之昇須彌頂品、
偈讚品、十住品、梵行品、初發心功德品五品法門已，
發菩提之心，得廣大功德。
此精進慧所問之法有二義：一、令前五品之法其心更明，
二、令後所行之法轉勝明白，故云明法品，明昇進前後法故。
是精進慧菩薩啟請法慧菩薩言：所有大願悉使滿足，獲諸菩薩廣大之藏。
此明前所得法使令更明，後之昇進使令明白，
是修十行之向，長養本位十住之法。
第二、釋品來意及名目，如前。
第三、隨文釋義，分之為二：一、長科經意，
二、隨文解釋。第一、長科經意者，約科為三段：
第一、初爾時已下長行，有三十三行半經通偈頌，
有五十五行半明精進慧菩薩請法分；
第二、爾時法慧菩薩已下有六行經，明法慧菩薩許說分；
第三、佛子！菩薩摩訶薩已下直至品末，
通偈頌，總明正說法分。
從初第一、請法分中，義分為二：一、科，此一段經之文意；
第二、隨文解義。第一、科，此一段經文意者，
約科為三段：
orig::  ^242a6

【經】爾時，精進慧菩薩白法慧菩薩言：佛子！
菩薩摩訶薩初發求一切智心，成就如是無量功德，
具大莊嚴，昇一切智乘，入菩薩正位，捨諸世間法，
得佛出世法，去、來、現在諸佛攝受，決定至於無上菩提究竟之處。
彼諸菩薩於佛教中云何修習，令諸如來皆生歡喜，
入諸菩薩所住之處，一切大行皆得清淨，
所有大願悉使滿足，獲諸菩薩廣大之藏，
隨所應化常為說法，而恒不捨波羅蜜行，
所念眾生咸令得度，紹三寶種使不斷絕，善根方便皆悉不虗？
佛子！彼諸菩薩以何方便，能令此法當得圓滿？
願垂哀愍，為我宣說，此諸大會靡不樂聞。
commentary::  ^242a44

【論】第一、爾時已下，至靡不樂聞，有十二行經，明精進慧菩薩初起請法門分。
第二、隨文解釋者，從初爾時者，爾猶此云說此法時也。
精進慧菩薩者，約位加行成名，此通十箇慧之通稱。
為令欲成此位之昇進，必藉精進之功。
慧者，照燭義。精進者，無思義。
以無思之慧，照燭有作之功。
有作本自無者，萬法本來自淨。
萬法自淨，名之為精。
無巧智應，知根利生，名之為進。
此約成位進修之稱也。
菩薩者，如常說也。
白法慧菩薩者，白者，明也。
明著名言，申其所明也。
云昇一切智乘者，明入此位也。
以此位菩薩，乘一切智乘，生如來家，入佛種智，
為佛之子，恒蒙諸佛之所攝受故。
明智相應，堪與益故，故云攝受。
云獲諸菩薩廣大之藏者，如十迴向中智藏、悲藏等十藏是也。
云以何方便已下，正說中十十法門是。
orig::  ^242b18

【經】復次，如諸菩薩摩訶薩常勤修習，滅除一切無明黑闇，
降伏魔怨，制諸外道，永滌一切煩惱心垢，
悉能成就一切善根，永出一切惡趣諸難，
淨治一切大智境界，成就一切菩薩諸地、
諸波羅蜜、總持三昧、六通、三明、四無所畏清淨功德，
莊嚴一切諸佛國土及諸相好，身、語、心行成就滿足，
善知一切諸佛如來力、無所畏、不共佛法、
一切智智所行境界，為欲成熟一切眾生，
隨其心樂而取佛土，隨根、隨時如應說法，
種種無量廣大佛事及餘無量諸功德法、
諸行、諸道及諸境界皆悉圓滿，疾與如來功德平等，
於諸如來、應、正等覺百千阿僧祇劫修菩薩行時所集法藏悉能守護、
開示、演說，諸魔外道無能沮壞，攝持正法無有窮盡，
於一切世界演說法時，天王、龍王、夜叉王、
乾闥婆王、阿脩羅王、迦樓羅王、緊那羅王、
摩睺羅伽王、人王、梵王、如來法王皆悉守護，
一切世間恭敬供養同灌其頂，常為諸佛之所護念，
一切菩薩亦皆愛敬，得善根力，增長白法，
開演如來甚深法藏，攝持正法以自莊嚴，一切菩薩所行次第願皆演說。
commentary::  ^242b48

【論】第二、復次，如諸已下，至菩薩所行次第，願皆演說。
有二十一行經，明精進慧菩薩，并舉當位應所修行之行，
及獲益重，勸說守護。
法分云：六通者：身通、天耳通、天眼通、宿命通、
他心通、漏盡通。身通者，於一剎那際，身隨智用，
周徧十方，對現色身，隨根普應。
天耳通者，耳根常聞十方一切諸聲。
天眼通者，眼根常見十方一切麤細等色。
宿命通者，智隨三世一切眾生死此生彼，
所作業行因果，悉能知之。
他心通者，一念能知三世一切眾生心念所欲。
漏盡通者，隨智徧知一切諸法，而無情欲，順癡愛心。
此經又有十種通，如十通品說。
三明者：一、宿命，二、天眼，三、漏盡。
是名三明。四無畏者：一、一切智無畏，二、
漏盡無畏，三、說障道無畏，四、說盡苦道無畏。
相好者，此經十身相海也。
力無所畏者，十力也：一、是處非處力，二、
業力，三、定力，四、根力，五、欲力，六、性力，七、
一切至處道力，八、宿命力，九、天眼力，十、漏盡力。
是為十。三世業果名為處，了達非有名非處，
善知眾生業因果，心定不動如山王。
眾生根品上中下，欲樂種種各差別，種種世間諸性分，一切道法各不同。
宿命徧知三世業，天眼十方無礙了，隨諸分別滿十方，心無襍染常無垢。
如是十種得自在，是名如來無畏力。
十八不共者：一、佛身無過失；二、口無過失；
三、念無過失；四、想無過失；五、心無不定，
常在三昧；六、無不知已捨；七者、欲無減；
八者、精進無失；九、念無減；十、慧無減；十一、
解脫無減；十二、解脫知見無減；十三、身業隨智慧行；
十四、口業隨智慧行；十五、意業隨智慧行；
十六、智慧知過去無礙事；十七、智慧知未來無礙事；
十八、智慧知現在無礙事。
所言無過失者，妙善相應；所言無減者，所作善法常無忘失。
云一切智智者，云種種智、無盡智，此明差別智無盡故。
如守護分中有二義：一、明初發心菩薩守護一切諸佛法藏，
而能為人演說；二、得天王、夜叉王、如來法王等守護
orig::  ^242c36

【經】爾時，精進慧菩薩欲重宣其義，而說頌言：
commentary::  ^243b6

【論】第三、爾時已下，可一行經明精進慧，以偈說重請法分。
orig::  ^243b8

【經】
　　大名稱者善能演，菩薩所成功德法，
　　深入無邊廣大行，具足清淨無師智，
　　若有菩薩初發心，成就福德智慧乘，
　　入離生位超世間，普獲正等菩提法。
　　彼復云何佛教中，堅固勤修轉增勝？
　　令諸如來悉歡喜，佛所住地速當入。
　　所行清淨願皆滿，及得廣大智慧藏。
　　常能說法度眾生，而心無依無所著。
　　菩薩一切波羅蜜，悉善修行無缺減，
　　所念眾生咸救度，常持佛種使不絕。
　　所作堅固不唐捐，一切功成得出離。
　　如諸勝者所修行，彼清淨道願宣說。
　　永破一切無明闇，降伏眾魔及外道。
　　所有垢穢悉滌除，得近如來大智慧。
　　永離惡趣諸險難，淨治大智殊勝境。
　　獲妙道力鄰上尊，一切功德皆成就。
　　證得如來最勝智，住於無量諸國土，
　　隨眾生心而說法，及作廣大諸佛事。
　　云何而得諸妙道，開演如來正法藏？
　　常能受持諸佛法，無能超勝無與等，
　　云何無畏如師子，所行清淨如滿月？
　　云何修習佛功德，猶如蓮華不著水？
commentary::  ^243b12

【論】如以偈重請分中，有二十二行頌：初二行，
頌歎能說法主；已下二十行，兩行一頌：
初兩行，歎初發心菩薩智慧福德，超世獲益；
次兩行，頌勸說昇進之行；次兩行，頌明大智度眾生無著；
次兩行，頌明眾行無缺利生，令佛種不絕；
次兩行，頌明堅固功成，出離法勝，重勸請說；
次兩行，頌明破暗降魔之道，亦願請說；
次兩行，頌明如來所得之法，亦勸請說；
次兩行，頌明云何演說如來法；末後兩行，
頌明云何令初發心無畏如師子，無著如蓮華。
orig::  ^243c8

【經】爾時，法慧菩薩告精進慧菩薩言：善哉！
佛子！汝今為欲多所饒益，多所安樂，多所惠利，
哀愍世間諸天及人，問於如是菩薩所修清淨之行。
佛子！汝住實法，發大精進，增長不退，已得解脫，
能作是問，同於如來。
諦聽！諦聽！善思念之！
我今承佛威神之力，為汝於中說其少分。
commentary::  ^243c26

【論】第二、爾時，法慧菩薩已下，有六行經，明法慧菩薩許說分。
於此分中，所歎能問之人，如文可知。
第三、正說分中，復分為二：第一、長科經意，
第二、隨文釋義。第一、長科經意者，從佛子！
菩薩已發一切智心已下，至品末，長科為二十段。
orig::  ^243c38

【經】佛子！菩薩摩訶薩已發一切智心，應離癡闇，
精勤守護，無令放逸。
佛子！菩薩摩訶薩住十種法，名：不放逸。
何者為十？一者，護持眾戒；二者，遠離愚癡，
淨菩提心；三者，心樂質直，離諸諂誑；四者，
勤修善根，無有退轉；五者，恒善思惟自所發心；
六者，不樂親近在家、出家一切凡夫；七者，
修諸善業而不願求世間果報；八者，永離二乘，
行菩薩道；九者，樂修眾善，令不斷絕；十者，恒善觀察自相續力。
佛子！若諸菩薩行此十法，是則名為：住不放逸。
commentary::  ^243c48

【論】第一、從初佛子已下，至住不放逸，有十行經，明住十種不放逸法分。
orig::  ^244a18

【經】佛子！菩薩摩訶薩住不放逸，得十種清淨。
何者為十？一者、如說而行；二者、念智成就；
三者、住於深定，不沈不舉；四者、樂求佛法，
無有懈息；五者、隨所聞法，如理觀察，具足出生巧妙智慧；
六者、入深禪定，得佛神通；七者、其心平等，
無有高下；八者、於諸眾生上、中、下類，心無障礙，
猶如大地等作利益；九者、若見眾生乃至一發菩提之心，
尊重承事，猶如和尚；十者、於授戒和尚及阿闍棃、
一切菩薩、諸善知識、法師之所，常生尊重，承事供養。
佛子！是名菩薩住不放逸十種清淨。
commentary::  ^244a22

【論】第二、佛子已下，至十種清淨，有十行半經，
明住不放逸，得十清淨法分。
第二、隨文解釋者，從正說分中，菩薩摩訶薩二十段文中，
但隨經文，義隱言幽，方可解之。
經文自顯處，如文自具，不煩更釋。
如文中深入禪定，不沈不舉者，不沈離聲聞滅盡定，亦離上二界息慮禪。
如色界初禪，滅下欲界愁憂不生，得一分輕安寂靜。
無欲界愛，有寂靜愛，水灾便至。
楞伽經云：津潤妄想，能生內外。
水界以愛為津潤，故水大至。
如色界第二禪，能滅欲界憂苦不生，得一分輕安寂靜。
為有覺有觀，能緣靜境猶在，火灾便至。
如第三禪，無覺無觀，有禪悅樂，心有喜動，風灾便至。
如第四禪，身心寂滅，離出入息，喜動亦無，三灾不至。
唯妙色身如白銀，清淨光潔，衣如金色。
四禪身長二十里，衣長四十里。
已下三禪，倍倍減半，如初會中已釋。
如是四禪，皆是息心令靜，以為勢分。
乃至空處、識處、無所有處、非想非非想定，
皆是破除昇進，令念不生，住寂定故。
如是破色界靜色，令成無色界空識。
又破見空之識亦空，名識處定。
又破識空之見亦無，名無所有定。
又破無所有心，此無想無想之想亦無，名非想非非想定。
如是上界修禪，皆是作意存情，伏心不起，
不是任性無為，無沈無掉，稱真理智，寂用自在，不作而為之定也。
如欲界定，攀緣五欲名掉，色、無色界定名沈。
又聲聞、緣覺定名沈，空觀菩薩行六波羅蜜生於淨土名掉舉。
如是三乘之定皆有沈掉，為垢淨未亡見道不真有忻厭故。
二乘之定雖無三界現行之惑，皆是厭患對治伏滅無為無能起惑，
我生不起悲智亦亡。
住滅定者頭上擊鼓，亦不聞知化火燒父母。
分段身者入變易生死，如是二乘斷惑不分別法意勢相似。
或有聲聞以十二緣生法得道，如是三乘觀行緣覺聲聞淨土菩薩所得道者皆是出世。
三乘互用通為九乘，大體以約勝鬘經得伏三界煩惱不起、
得意生身無分段生死、得變易生死，非是應真任智自在無出入體，
任智應眾生利樂不息，廣如勝鬘之意。
以是義故，色界無色界及三乘禪有沈有掉。
如大乘中留惑潤生，菩薩道前安立三十心，
菩薩習種性、性種性、道種性、方入聖種性、
四攝四無量心、三十七助道品、觀十波羅蜜名目相似。
若以攝化境界及見佛數量，意生身、智生身、成佛因果總皆不同。
以是義故，如是留惑潤生菩薩所修定亦沈亦掉，
為但得三種意生身，未得如來智生身故。
乃至七八九十地得種類俱生無行作意生身，
菩薩但得三界煩惱中空觀折伏現行不起，
於意生中自在故，非是生如來一切種智家故，非是於如來一切種智中起慣習故。
所云成佛定滿三祇所見佛境，初地菩薩但云供養，及攝化百佛世界但得百法明門。
如此華嚴經者，初發心菩薩初發如來一切種智之心，名為菩提心。
如初發心住創生一切諸佛一切種智大智慧家，生初發心時便成正覺。
為會諸佛一切種智與自智一故，成佛不出剎那之際，以智境界非延促故。
攝化境界徧百佛剎微塵，又多百佛，明智境德用無盡，無限重重故。
此猶約隨位進修之言，計體一即一切無限也。
如十地中，初地菩薩供養多百佛、多百千佛，
雖數不離百數，然多百即無限，與單百即無比。
是故四念、四攝、四無量心、十波羅蜜，一一法悉皆無限。
是故此十住菩薩所修定業，不屬世間、出世間沈掉之定也。
已釋住於深定不沈不舉竟。
如云深入禪定得佛神通者，如上色界、
無色界天及三乘神通，色、無色界神通，
息心想淨報得神通，二乘神通，依定前所念淨土，
菩薩神通，得清淨意樂通，如三種意生身是。
如此經中入深禪定得佛神通者，以心稱理元，
無出入體，無靜亂體，無造作性，任理自真，
不生不伏，理真智應，性自徧周，三世十方，
一時普應，對現色身，隨以智應而化羣品，
而無來往，亦不變化，名佛神通。
智無依止，無形色體，無來去性，性自徧周，
非三世攝，而能普應三世之法，名曰神通。
是故經云：智入三世而無來往。
為三世是眾生情所妄，安井實有，故為智。
體無形色，不造作，而應羣品，名之為神。
圓滿十方，無法不知，無根不識，名之為通。
大方廣佛新華嚴經合論卷第三十五
w:: 音切
note:: 瞙 ^244a40

〔莫音。〕饒
〔如招切。〕覲
〔渠吝切。〕謁
〔於揭切。〕鑽
〔則官切。〕沮
〔慈呂切。〕躭
晝 ^245a46

〔之又切。〕缺
〔苦穴切。〕著
〔智呂切。〕藉
〔慈易慈夜二切。〕
 ^245a48
