正源略集補遺
collector:: 天台嗣祖沙門國清　達珍　輯
other:: 
# 形山淖禪師法嗣
形山淖禪師法嗣〔雪嶠信孫二人〕
other:: 
## 武林永慶遠峯青禪師
武林永慶遠峯青禪師
上堂。雪峯輥毬。道吾舞笏。
弄巧成拙。秘魔叉。
降魔劒。自納敗闕。
玄沙虎。子湖狗。切忌道著。
道著即頭角生。
other:: 
## 衢州祥符頓聞修禪師
衢州祥符頓聞修禪師 ^104b16

上堂。當機覿面提。
覿面當機疾。若不解轉身。
空費千鈞力　小參。
故德有云。薰風自南來。
殿角生微凉。師曰。
祥符則不然。朔風陣陣寒。
梅花樸鼻香。若是守株待兔。
一定倚壁靠墻。拈拄杖。
一齊約退。
other:: 
# 敏修毅禪師法嗣
敏修毅禪師法嗣
other:: 
## 四川羅漢幻白可禪師
四川羅漢幻白可禪師 ^104b22

上堂。十八十九口生肘後。
吉嘹舌頭一場漏逗。
山僧恁麼道。大似十字街頭乞兒。
將一文錢。買得箇油#CB05583;。
向珍御筵前。點胸點肋曰。
這般滋味子。能有幾人知。
有識者聞之。豈但噴飯而已。
即今松直棘曲。鵠白烏玄。
風鳴條雨破塊。東掖山高。
琴溪水冷。一一覿露常光。
不假修為造作。有眼者見。
有耳者聞。驀竪拄杖云。
住住。說得道理好。
歸依佛法僧。
other:: 
# 破山明禪師法嗣
破山明禪師法嗣
other:: 
## 關中興善易庵印師禪師
關中興善易庵印師禪師 ^104b34

西蜀成都廖氏子　佛誕上堂。
過去已過去。未來渾莫算。
年年四月八。人人慶佛誕。
當日獨稱尊。而今殃害遍。
不墮雲門機。瞻仰資無限。
大眾既同瞻仰。還見釋迦老子麼。
竪拂子云。不涉去來今。
毫端全體現。
other:: 
## 四川百丈敏樹相禪師
四川百丈敏樹相禪師 ^104c10

上堂。識得一萬事畢。
趙州東壁挂葫蘆。
道吾舞笏無休歇。
諸仁者。若無閑事在心頭。
便是人間好時節。
other:: 
# 費隱容禪師法嗣
費隱容禪師法嗣〔三人〕
other:: 
## 杭州錢塘東明孤雲行鑑禪師
杭州錢塘東明孤雲行鑑禪師 ^104c20

嘉興宋氏子　上堂。
十月廿五。切忌莽鹵。
一句無私。日輪當午。
直下翻身。超佛越祖。
堪笑雪峯輥毬。禾山打皷。
大丈夫作用超羣。
豈肯釘樁搖櫓　解制小參。
春朝解制好行脚。
世出世間不可著。
活潑風流物外遊。
切莫無繩而自縛。
衲僧踐履不尋常。
佛祖從來難摸索。
脫體無依得自由。
大方獨步乾坤廓。
師於順治辛丑示寂。
塔建東明。
other:: 
## 明州育王太白雪禪師
明州育王太白雪禪師 ^104c28

解制上堂。十五日已前。
開池不待月。十五日已後。
池成月自來。正當十五日。
竿木隨身。逢場作戲。
處處綠楊堪繫馬。
家家有路透長安。
other:: 
## 杭州東蓮古風然禪師
杭州東蓮古風然禪師 ^104c44

嘉興許氏子　上堂。
寒雲開曉嶂。暖日照虗堂。
物物從茲始。照然不覆藏。
靈芽抽夙種。枯荄轉微黃。
上苑含香花未吐。
得沾淑氣競芬芳。
暴露泥牛。翻身騰踏。
陳年骨董。動地生光。
直得璞峯金嶺。掀眉皷舞。
燈籠露柱。俯首稱揚。
盡言。門迎多吉慶。
無限風光。各各喜逢佳節。
自然道泰時康。雖然如是。
只者一般韶光媚景。
畢竟承誰恩力。良久云。
元和力轉回天地。
散作林巒萬卉春　上堂。
解語非干舌。能言不是聲。
直教玄會得。更不涉途程。
端的意甚分明。以拄杖搖云。
無風荷葉動。決定有魚行　上堂。
大丈夫兒志莫#CB01926;。
切須猛力出頭來。
禪關今日重封鎻。
白汗從教下一回。
透徹根源諳落處。
一番心眼頓然開。
橫拈倒用隨施展。
剎海毫端萬象該。
無造作絕安排。得意欣懷笑滿腮。
百日功成圓底事。
養成頭角待春雷　師生於萬曆乙卯。
寂於康熈庚午八月二十八日。
塔建寺後凝雲峯下。
世壽七十六。臘四十六。
有正續燈。行世。
other:: 
# 萬如微禪師法嗣
萬如微禪師法嗣
other:: 
## 南湖都門普濟介為舟禪師
南湖都門普濟介為舟禪師 ^105a4

楚沔水趙姓　上堂。
卓拄杖曰。心不是佛。
智不是道。拄杖子。
#CB01387;跳上三十三天。
觸著帝釋鼻孔。打箇噴嚏。
落在諸人眉毛上廝結。
儘力抖擻不下。直饒抖擻得下。
未免明眼人前三尺暗。
切須子細。
other:: 
# 弘覺忞禪師法嗣
弘覺忞禪師法嗣〔二人〕
other:: 
## 本一薪傳瀾禪師
本一薪傳瀾禪師 ^105a40

婆子拋兒頌曰。祇這孩兒也不消。
虎頭戴角出荒郊。
毒如蝎惡似鶚。將軍誰數漢嫖姚。
other:: 
## 鄂州向上釆商榮禪師
鄂州向上釆商榮禪師 ^105b4

中州海寧羅氏子　上堂。
西風颯颯催寒樹。
黃葉飄飄滿地金。
已為止啼誰小哭。
分明狼藉祖師心。
急薦取莫因循。忽然冬盡又逢春。
師於康熈丁未示寂。
偈云。今年六十六。
事事皆具足。翻身北斗藏。
山青與水綠。塔於南溪之右。
other:: 
# 牧雲門禪師法嗣
牧雲門禪師法嗣
other:: 
## 桐城清泉十洲瀛禪師
桐城清泉十洲瀛禪師 ^105b8

小參。諸方打七。慧山打三。
朝三暮四。暮四朝三。
鉗錘雖然各別。火色必定一般。
金剛圈。栗棘蓬。任你諸人吞跳。
主人公額頭上。仔細參詳。
以拄杖畫一畫云。
透得者箇爐鞴過。
許你放參。若透不過。
且聽山僧一指南。
喝一喝　解制。春山覆雪。
春艸萌芽。春日和融。
春風襲襲。衲僧艸鞋癢癢。
只欲涉水登山。長老拄杖搖搖。
直得拋磚引玉。去年結。
也是隨方應時節。
今年解。終始何妨早數天。
佛法猶如水中月。
長長短短皆光圓。
有佛處不得住。百艸頭上祖師意。
無佛處急走過。家家門首長安路。
三千里外。不得錯舉。
墻有風。壁有耳。恁麼則不去也。
無端又打之乎者。
摘楊花摘楊花。思量擬議隔千差。
正恁麼時。且道。天台鴈宕。
可遊不可遊。投子浮山。
可到不可到。良久云。
莫將閒學解。埋沒祖師心。
other:: 
# 石奇雲禪師法嗣
石奇雲禪師法嗣
other:: 
## 蕭山湘湖冷堂林禪師
蕭山湘湖冷堂林禪師 ^105b20

華亭沈氏子。投華山一雨法師披剃。
遍參諸方。次參雪竇受囑　上堂。
昨夜西風拂石龍。
今朝覿面又相逢。
箇中消息元無異。
想像毗盧老主翁。
康熈戊申。師示寂。
留偈曰。來無一絲。
去無一線。七十二年。
虗空閃電。撒手浩歌歸去來。
臨行拋出吹毛劒。
喝一喝。奄然而逝。
other:: 
## 金華智巖萬因聖侍者
金華智巖萬因聖侍者 ^105c2

忞國師。屢勸出世。
師不肯。嘗垂五問。
其一曰。一乎便應底人。
因甚喚不回頭。二。
從來無背面。人人有箇鼻孔。
因甚摸不著。三。只為太近機如掣電底人。
因甚降龍塔不肯點頭。
四。竿木隨身。逢場作戲。
因甚又道拄杖子不在手裏。
五。二水合流。因甚到千丈岩前。
便七花八裂。
other:: 
# 浮石賢禪師法嗣
浮石賢禪師法嗣〔二人〕
other:: 
## 蘇州楓江法華彌壑澧禪師
蘇州楓江法華彌壑澧禪師 ^105c14

上堂。法身無相。櫻桃果熟春枝上。
法眼無瑕。漁父時歌江上槎。
無事倚笻閒眺望。
河山萬里好生涯　上堂。
祖師意。如來禪。猿啼巴峽。
水闊湘潭。諸人不會。
圅關月落聽雞度。
若也瞥地。華岳雲開立馬看。
other:: 
## 金陵保寧嵋樵#CB15463;禪師
金陵保寧嵋樵#CB15463;禪師 ^105c28

上堂。乃竪拂云。迷時祇迷者箇。
手執夜明符。幾箇知天曉。
擊拂云。悟明祇悟者者箇。
椎碎蟠桃核。還見舊時仁。
放下拂云。縱饒迷悟心盡。
灸瘡瘢上更著艾爝。
莫有獨超格則道得一句者麼。
擿拂云。惜取眉毛。
other:: 
# 林野奇禪師法嗣
林野奇禪師法嗣〔二人〕
other:: 
## 汝州風穴雲峩喜禪師
汝州風穴雲峩喜禪師 ^105c38

蜀之紫陽陳氏子。
徧參諸方。晚入天童。
參林野奇和尚。一日侍奇山行。
胸中廓然冰釋。即呈偈曰。
罷罷罷休休休。橫眠倒臥在山丘。
翻身拶碎虗空骨。
萬象森羅笑點頭。
奇即頷之。後開法普濟。
次遷龍池風穴　小參。
將心作佛。剜肉補瘡。
了妄歸真。潑油救火。
機前負荷。平地千差。
直下承當。白雲萬里。
總不恁麼。入無間獄。
行但行。坐但坐。饑來喫飯。
困來打眠。也只嬴得一味平常。
猶未是衲僧向上事。
何也。三面狸奴脚踏月。
兩頭白牯手擎烟。
other:: 
## 京都淨壽道安靜禪師
京都淨壽道安靜禪師 ^106a2

山陰鄭氏子　示眾。
瞬目揚眉。早已錯過。
拈椎竪拂。落二落三。
到者裏。全身放下。
直下知歸。略較些子。
若也卜度沉吟。正是迥風鈍鴿。
只合籬下覊棲。安可翱翔雲外　小參。
識得一萬事畢。佛法僧三寶。
拈過一邊。戒定慧等學。
置而勿論。馬師三甕醬。
投子一瓶油。滋味頻添在口頭。
other:: 
# 石菴琈禪師法嗣
石菴琈禪師法嗣
other:: 
## 嘉興普明浪山嶼禪師
嘉興普明浪山嶼禪師 ^106a20

上堂。薰風涼。夏日長。
白雲澹澹。流水蒼蒼。
黃鶯啼綠樹。旭日照虗堂。
末後句絕囊藏。人在藕花香世界。
風流廓徹體全彰　小參。
雲騰致雨。露結為霜。
分明歷歷。徧界不藏。
揮拂子曰。玄沙原是謝三郎。
other:: 
# 無礙徹禪師法嗣
無礙徹禪師法嗣
other:: 
## 吉州耽源鍵畿銓禪師
吉州耽源鍵畿銓禪師 ^106a34

上堂。覿面明明人不識。
一顆圓明色非色。
名不得狀不得。兩道眉毛葢却鼻。
知不得解不得。臨濟廝兒白拈賊。
不是心不是佛。門前一池水。
照徹虗空骨。
other:: 
# 山曉晳禪師法嗣
山曉晳禪師法嗣
other:: 
## 南嶽大善天培鑑禪師
南嶽大善天培鑑禪師 ^106a46

示眾。大善今日初結制。
普請兄弟各仔細。
二六時中總莫分。
單單觀著自家鼻。
不惟昏散盡掃除。
從前悟得俱要棄。
不勞更問祖師禪。
不勞再問第一義。
釋迦老子不唧#CB00070;。
達磨祖師成特地。
三千七百雖超奇。
山僧#CB15281;來總不是。
既超奇為何不是。
良久。噓一噓曰。參。
other:: 
# 節巖琇禪師法嗣
節巖琇禪師法嗣
other:: 
## 常州江陰大悲曇照明禪師
常州江陰大悲曇照明禪師 ^106b8

小參。有一句子。等閒不輕示。
騎牛上崑崙。踏出虗空髓。
蟭螟急得雙眼紅。
毗盧界內煙塵起。
堂前露柱久懷胎。
生下孩兒多意氣。
良久云。是何言歟　小參。
徧呈貪眠。曼殊失曉。
目連打失眼睛。笑殺子丑寅卯。
多少孟八郎。渾身入荒艸。
山色溪聲著眼看。
珊瑚枝上日杲杲　小參。
德山老子。拈一條棒。
佛來也打。魔來也打。
眼空四海。背負須彌。
與奪自在。殺活現前。
若到衲僧門下。掃地挑屎。
未有分在。汝等黃瓜茄子。
何曾識得好惡。
other:: 
# 具德禮禪師法嗣
具德禮禪師法嗣
other:: 
## 廬山萬杉剖玉璞禪師
廬山萬杉剖玉璞禪師 ^106b22

古蓼朱氏子。幼依廬州伏虎寺祝髮。
出謁瑞光徹圓具。
看竹篦子話。後扣三峯有年。
乃於棒下透徹臨濟宗旨。
繼見靈隱禮。機契。
命充第二座。出住京口焦山。
次興萬杉。上堂。橫按拄杖曰。
靈山話月。以訛傳訛。
曹溪指月。將錯就錯。
天下老和尚。貴買硃砂。
隨邪逐惡。新海門一擊敲落。
天下黯黑。要使先聖後賢。
逈出明白窠臼。其或未然。
撥轉雲頭。另與諸人相見去也。
遂擲拄杖。下座　僧問。
如何是佛。師曰。孟八郎漢。
僧禮拜。師曰。將勤補拙。
other:: 
# 浪山嶼禪師法嗣
浪山嶼禪師法嗣
other:: 
## 嘉興普明字#CB15117;圓禪師
嘉興普明字#CB15117;圓禪師 ^106b42

上堂。僧問。如何是過去心。
師云。趙州衫子重七觔。
進云。如何是未來心。
師云。牛上騎牛笑殺人。
進云。如何是未來心。
師云。無勞日下挂紅燈。
進云。三心中。那一心成佛。
師云。蒼天中更添冤苦。
乃云。目前無法。意在目前。
饑來喫飯。困即打眠。
拍禪床云。三口渡邊魚跳網。
崑崙騎象鷺鷥牽　誕日小參。
圓上座。憶得出母胎時。
有則公案。未曾舉著。
今日不免快便難逢。
舉似諸兄。良久云。
黃河三千年一度清　普明退院上堂。
道人住處。原無定向。
動若行雲。止猶谷神。
雲從龍風從虎。隨處作主。
遇緣即宗。有時。孤峯頂上潛名隱迹。
有時。十字街頭較是論非。
賓則始終賓。主則始終主。
脫體無依。隨處自在。
汝等還知山僧樂處麼。
拽杖便出。
other:: 
# 述先預禪師法嗣
述先預禪師法嗣
other:: 
## 維揚淨慧在明德禪師
維揚淨慧在明德禪師 ^106c14

小參。惺惺的不在明白裏。
瞌睡漢豈處昏沉中。
離此二途。且向何處安身立命。
若說睡惺不二。依舊無本可據。
諸兄弟。還會麼。深林黃鳥尋朋切。
綠水浮鷗傍母眠　解制小參。
把住要津。不通凡聖。
放開一線。任爾縱橫。
諸兄。還是把住好。
放行好。梅馨透骨何人薦。
又逐春風向藕塘。
other:: 
# 骨巖峯禪師法嗣
骨巖峯禪師法嗣
other:: 
## 湖州報恩梓昌英禪師
湖州報恩梓昌英禪師 ^106c42

小參。非心非佛。圓相著點。
即心即佛。黃葉止啼。
楊岐驢。子湖狗。四料三玄。
驢脚佛手。者一隊漢。
若到報恩門下。掃地挑屎。
總用不著。顧眾云。
還有祖師麼。
other:: 
# 十洲瀛禪師法嗣
十洲瀛禪師法嗣
other:: 
## 桐城谷林大宜禪師
桐城谷林大宜禪師 ^107a8

小參。春風和暖。日長夜短。
青山依舊青。乾坤依舊轉。
山僧拄杖頭。今古何嘗免。
謹白參玄人。道不遠人人自遠。
other:: 
# 雲峯授禪師法嗣
雲峯授禪師法嗣
other:: 
## 揚州西方南源信禪師
揚州西方南源信禪師 ^107a18

聖節上堂。四民安其業。
百官盡其分。相共擊壤。
以頌太平。皷腹以歌王化。
厥修盛世。無過此時。
吾沙門釋子。律心有慧。
治身有戒。入保社萍蹤湖海。
趨雲水寄迹煙霞。
同一師法。同一受用。
只如王恩佛恩。如何報答。
舉如意云。若向途中覓。
猶爭半月程　小參。
上前不足。退後猶寬。
只知鹽味。那知醋酸。
夜深燭隱無餘事。
又把閑書月下看　示眾。
舉磬山修祖云。諸方善知識。
道眼高。福德大。叢林整齊。
飲食清潔。可謂難見而易親也。
老僧者裏。世緣淺薄。
闢艸開荒。茶飯麤糲。
可謂易見而難親也。
師云。昔日磬山。今朝奉聖。
同坑無異土。且於不難不易一句。
又作麼生。彈指頓超千聖外。
揚眉不是目前機。
 ^107a26
