穆菴和尚語錄
other:: 
# 目次
目次天台山明巖大梵禪寺語錄杭州龍華寶乘禪寺語錄鎮江金山龍游禪寺語錄秉拂偈贊
other:: 
# 穆菴康和尚初住天台山明巖大梵禪寺語錄
穆菴康和尚初住天台山明巖大梵禪寺語錄
editor:: 住台州府黃巖廣孝禪寺嗣法門人清逸等編
師於至正丁酉歲。
十二月初六日入寺。
指山門云。千人排門。
不如一人拔關。乃招手云。
盡大地人。總從者裏入。
喝一喝。 ^399a27

祖堂。釘觜銕舌。河目海口。
象王回旋。師子#CB15761;吼。 ^399a33

踞室。從上諸佛諸祖。
總向者裏釘樁搖櫓。
即今要見新明巖麼。
拈拄杖卓云。龍袖拂開全體現。
象王行處絕狐蹤。 ^399a35

拈院帖云。百億須彌山。
百億四大海。百億日月。
總在裏許。寶印當空妙。
重重錦縫開。 ^399b2

山門疏。眼眼相看。
心心相知。人情若好。
喫水也肥。 ^399b6

江湖疏。山長水闊。
月臆風襟。絲毫不隔。
耀古騰今。 ^399b8

諸山疏。四明天台。
聯輝接翠。一句全提。
千古無對。 ^399b10

指法座云。盡大地。
是箇寶華王座。行則與諸人共行。
坐則與諸人共坐。
顧視左右云。因行掉臂。
更上一層。遂陞座。 ^399b12

拈香云。此香至尊至貴。
貫古貫今。爇向寶爐。
端為祝延今上皇帝萬歲萬歲萬萬歲。
伏願。日月齊明。乾坤同壽。 ^399b16

次拈香云。此香。虗空包不過。
大地載不起。東浙西州。
到處貴買賤賣。竟無一人酬其價者。
逗到萬壽山中。撞著箇無意智老凍膿。
被他颺在搕#CB05329;堆頭。
二十年間。直是匙挑不上。
今日信手拈來。奉為前住開福。
後住靈巖。松源第五世。
了庵欲和尚。一爐爇却。
不圖報德酬思。貴要熏天炙地。
遂插香。召大眾。眾舉首。
乃云。築著鼻孔。燒却眼睛。
遂趺坐。 ^399b22

寒巖和尚白椎云。
法筵龍象眾。當觀第一義。 ^399b34

師垂語云。第一義諦。
明逾杲日。寬越太虗。
直下悟去。天下橫行。
其或未然。有疑請問。 ^399b38

時有僧出眾云。拾得寒山古道場。
金剛正體露堂堂。
高提寶印乾坤大。
剎剎塵塵願舉揚。
為國開堂。請師祝聖。
答云。天垂寶葢山河靜。
地湧金蓮日月新。
進云。恁麼則群生蒙帝力。
四海樂耕耘去也。
答云。紫闕宏開壽域#CB15156;。
進云。祝聖已蒙師指示。
向上宗乘事若何。
答云。前三三後三三。
進云。昔日保壽開堂。
三聖推出一僧。保壽便打。
意旨如何。答云。須彌山上擊金鐘。
進云。三聖道。你恁麼為人。
瞎却鎮州一城人眼去在。
保壽擲下拄杖。便歸方丈。
又作麼生。答云。牛皮鞔露柱。
僧禮拜　師乃云。
世尊拈華。迦葉微笑。
達磨面壁。二祖安心。
虎嘯風生。龍吟霧起。
智不可測。識莫能知。
所以窮諸玄辯。若一毫置於太虗。
竭世樞機。似一滴投於巨壑。
超凡越聖。#CB00746;古籠今。
直得乾坤蕩蕩。日月輝輝。
萬#CB15131;安有截之區。
四海樂無為之化。
拈拄杖。卓一下云。
但見皇風成一片。
不知何處是封疆。 ^399b40

復舉。僧問趙州。如何是祖師西來意。
州云。庭前柏樹子。
僧云。和尚莫將境示人。
州云。我不將境示人。
僧云。如何是祖師西來意。
州云。庭前柏樹子。 ^399c24

師云。趙州渾鋼打就。
生銕鑄成。檢點將來。
境志未忘。通身泥水。
忽有人問明巖祖師西來意。
只向他道。重巖迥出青霄外。
壓倒須彌千萬峰。 ^399c28

當晚小參。僧出問云。
德山小參。因甚不答話。
師云。寰中天子敕。
塞外將軍令。僧云。
趙州小參。因甚却答話。
師云。狗#CB15894;赦書。
諸矦避道。僧禮拜。
師云。明巖被你勘破　乃云。
諸佛不出世。祖師不西來。
解脫門開。七通八達。
雲從龍風從虎。水流濕火就燥。
一一葢天葢地。頭頭玉振金聲。
奴使文殊普賢。婢視釋迦彌勒。
驅耕夫牛。令他苗稼滋盛。
奪飢人食。教他永絕飢虗。
喚作神通妙用也得。
喚作法爾如然也得。
所以寒山子道。寒山無漏巖。
其巖甚濟要。八風吹不動。
萬古人傳妙。諸人還知落處麼。
白雲影散青山出。
幽石巖高寶月圓。 ^399c36

復舉。馬祖出世。南嶽遣僧問作麼生。
馬祖云。自從胡亂後三十年。
不少鹽醬。 ^400a10

師云。大開東閤。飽歸天下衲子。
還他馬祖老人始得。
若是佛祖向上一竅。
未夢見在。以拂子擊禪床。
下座。 ^400a12

臘八上堂。雪山六年冷坐。
却向尼連中洗浴。
夜半忽覩明星。不知打失腦門。
帶累後代兒孫。箇箇墮坑落塹。
明巖別資一路。要與釋迦老子相見。
拈拄杖云。丈夫自有衝天志。
不向如來行處行。 ^400a18

上堂。身心清淨。諸境清淨。
諸境清淨。身心清淨。
僧問雲門。如何是雲門一曲。
雲門云。臘月二十五。
摩訶般若波羅蜜。
甚深般若波羅蜜。
卓拄杖。下座。 ^400a26

歲旦上堂。明教道。
新年頭有佛法。鏡清道。
新年頭無佛法。阿呵呵。
春山疊亂青。春水漾虗碧。
寥寥天地間。獨立望何極。
喝一喝。 ^400a32

元宵敘謝兩班上堂。
一燈然。百千萬億燈俱然。
直得乾坤洞照。少室增輝。
長者長法身。短者短法身。
南北東西。各安舊位。
好大眾。不用透金剛圈。
不用吞栗棘蓬。遂合掌云。
三德六味。施佛及僧。
法界有情。普同供養。
良久云。金仙行履處。
步步是紅蓮。 ^400a38

上堂。吾心似秋月。
碧潭光皎潔。無物堪比倫。
教我如何說。曩謨悉達多般怛囉。
春風吹萬彚。觸處盡開花。 ^400a48

佛涅槃上堂。舉僧問大龍。
如何是清淨法身。
龍云。山花開似錦。
#CB00589;水湛如藍。
師云。大小大龍。只透生死關。
涅槃關未透在。要會清淨法身。
十萬八千。驀拈拄杖云。
擊金鐘。輥銕鼓。水東流。
日西去。靠拄杖。下座。 ^400b4

四月八日上堂。僧問。
如何是定乾坤句。
師云。眉毛吞宇宙。
鼻孔礙須彌。僧云。
如何是隨波逐浪句。
師云。金毛蹈碎狐狸窟。
紅白春風處處花。
僧云。如何是截斷眾流句。
師云。舌拄上齶。僧云。
悉達太子。今日降生。
且道在三句內。三句外。
師云。十字街頭石敢當。
僧禮拜　師乃云。
乘白象降王宮。十分賣峭。
指天地行七步。徹骨風流。
拈拄杖云。白日青天。
雲騰霧涌。九龍噴水沐金驅。
千古萬古活鱍鱍。
卓拄杖。下座。 ^400b12

退院上堂。古德道。
去去實不去。來來實不來。
山僧都不會。露柱笑咍咍。
恁麼說話。好箇淈#CB05272;漢。
山僧來時決定是來。
去時決定是去。有甚麼會不會。
良久云。露柱笑咍咍。
乾坤正眼開。青山隨處好。
一步一樓臺。拈拄杖。
卓三下。下座。
other:: 
# 次住杭州龍華寶乘禪寺語錄
次住杭州龍華寶乘禪寺語錄
editor:: 參學門人　智辯　等編 ^400b28

師於至正甲辰歲。
九月一日入寺。拈起劄付。
示眾云。此是太尉大丞相。
顯揚從上佛祖真實巴鼻底公驗。
諸人還會麼。橫身當宇宙。
一句定綱宗。 ^400b42

指法座。舉步登須彌頂。
疊足坐菩提座。萬德不將來。
全超法報化。升座拈香。
祝聖畢。次拈香云。
此香。拈起也。天回地轉。
放下也。雨順風調。
奉為千佛塔院。南堂欲和尚。
一爐爇却。不圖報德酬恩。
只貴熏他鼻孔。遂趺坐。 ^400b48

靈隱和尚白椎云。
法筵龍象眾。當觀第一義。 ^400c8

師垂語云。第一義諦。
在諸佛。未甞增。在眾生。
未甞減。一椎擊碎。
徧界流輝。眾中莫有大家出手。
共相提唱者麼。 ^400c12

僧問。龍華三會揭天開。
露柱燈籠笑滿腮。
何翅化身千百億。
塵塵涌出玉樓臺。
如何是和尚為人一句。
師云。頭上漫漫。脚下漫漫。
僧云。恁麼則帀地普天齊廓悟。
人人定國與安#CB15131;。
師云。萬年松頂結蟠桃。
僧問。達磨九年面壁。
意旨如何。師云。油煎石磉盤。
僧禮拜。師云。無你下口處　乃云。
只箇心心心是佛。
十方世界最靈物。
縱橫妙用可憐生。
一切不如心真實。
竪起拂子云。布袋和尚來也。
不審不審。將謂是布袋和尚。
元來却是雙林善慧大士。
即今在拂子頭上。
放大光明。演說妙偈。
夜夜抱佛眠。朝朝還共起。
起坐鎮相隨。語默同居止。
纖毫不相離。如身影相似。
欲識佛去處。只者語聲是。
好大眾。一切處光明燦爛。
一切處得大自在。
塵塵爾。剎剎爾。念念爾。
直得皇風普扇。佛日高懸。
天人群生。咸霑利樂。
拈拄杖卓一下云。
四海澄清天一統。
干戈偃息賀昇平。 ^400c16

復舉。僧問南嶽讓和尚云。
如鏡鑄像。像成後。
為甚麼不鑑照。南嶽云。
雖然不鑑照。謾他一點不得。 ^400c46

師云。老南嶽。提持生佛未具已前一著。
驚天動地。徹古該今。
汝諸人。還曾夢見也未。
良久云。無雲生嶺上。
有月落波心。下座。 ^400c48

初祖忌拈香。吾本來茲土。
雄雄戴角虎。傳法救迷情。
打破蔡州城。一花開五葉。
日月光燁燁。結果自然成。
水綠映山青。還見達磨大師麼。
達大道兮過量。通佛心兮出度。
不與凡聖同纏。超然名之曰祖。
便插香。 ^401a8

上堂。舉盤山道。向上一路。
千聖不傳。慈明道。
向上一路。千聖不然。
師云。二大老。與麼說話。
大似接竹點月。龍華道。
向上一路。徧地徧天。 ^401a16

上堂。舉僧問趙州。
狗子還有佛性也無。
州云。無。
師云。狗子無佛性。
頭正尾亦正。跳出向上關。
急急如律令。參。 ^401a22

佛誕生上堂。以拂子作舀湯勢。
我今灌沐諸如來。
淨智莊嚴功德聚。
五濁眾生令離垢。
同證如來淨法身。
好大眾。如是則塵塵是佛。
剎剎是佛。日日浴佛。
時時浴佛。汝等諸人。
還曾契悟也無。若也契悟。
我不敢輕於汝等。
若不契悟。汝等皆當作佛。
擲拂子作舞。下座。 ^401a28

一日。僧問。牛頭未見四祖時如何。
師云。頭上著枷。脚下著杻。
僧云。見後如何。師云。
要坐即坐。要行即行。 ^401a38

上堂。舉世尊因五通仙人問。
佛有六通。我只五通。
如何是那一通。世尊召仙人。
仙人應諾。世尊云。
那一通你問我。 ^401a42

頌曰。那一通你問我。
黃檗樹頭懸蜜果。
燈籠拍手笑呵呵。
祥麟掣斷黃金鎖。 ^401a46

上堂。舉那吒太子。
析肉還母。析骨還父。
然後現本身。運大神力。
為父母說法。佛眼遠和尚云。
肉既還母。骨既還父。
畢竟用甚麼為身。
且道。說甚麼法。 ^401b2

頌曰。骨肉都還父母了。
十方剎海露全身。
雲開野水浮空綠。
雨過春山潑黛新。
other:: 
# 次住鎮江金山龍游禪寺語錄
次住鎮江金山龍游禪寺語錄
editor:: 落髮小師　寶日　等編 ^401b6

師於大明洪武七年。
四月二十一日入寺。
指山門云。一門一切門。
一入一切入。青天白雨飛。
大海須彌立。喝一喝。 ^401b16

佛殿云。磚頭瓦礫。
璚樓玉殿。百草頭上。
丈六金身。良久云。
出頭天外看。誰是我般人。 ^401b22

伽藍堂云。靈從何來。
聖從何起。玉出崑岡。
金生麗水。 ^401b26

祖師堂云。西天也與麼。
東土也與麼。天下老和尚悉皆與麼。
老僧亦與麼。插香云。
一印印定。水泄不通。 ^401b28

踞室。靈山拈華。只得一橛。
少林面壁。只得一橛。
拈拄杖按膝云。橫也在我。
竪也在我。與也在我。
奪也在我。遂卓一下云。
水流溼。火就燥。 ^401b32

本府疏。位鎮江山。
匪寬匪猛。咫尺九天。
光輝耿耿。 ^401b38

指法座云。法空寶座。
何高何下。坐斷千差正路通。
草庵換却琉璃瓦。
遂陞座。 ^401b40

拈香云。此香。包天包地。
為葢為臺。覆育大千。
萬方熏益。爇向寶爐。
端為祝延大明世界主。
當今皇帝。聖躬萬歲萬歲萬萬歲。
皇后齊年。皇太子千秋。
洎滿宮天眷。伏願。
乾坤同壽。日月齊明。
金輪御而海嶽安。
玉燭調而天運序。 ^401b42

復拈香云。此香。表裏貞堅。
近遠瞻仰。奉為闔郡闔邑。
一切大小官僚。守禦一切大小官僚。
同增祿筭。伏願。政蹟超漢唐。
姓名輝竹帛。 ^401c4

次拈香云。此香。亘古亘今。
非妙非麤。第三回拈出。
供養我金剛幢的嗣。
千佛慈雲院。了庵大和尚。
一爐爇却。用酬法乳之恩。 ^401c10

趺坐。垂語云。鐘不打不響。
鼓不打不鳴。莫有向上作家。
出來激揚看〔問答不錄〕　提綱云。
世尊有密語。充滿三千大千界。
迦葉不覆藏。山河大地放光明。
不是心不是佛不是物。 ^401c16

君上以此開闢萬#CB15131;。
宏宣聖化。丞相以此鈞調九有。
爕理陰陽。六軍以此掃蕩欃槍。
百官以此播揚政治。
宗教以此輔翊　王度。
民物以此厚植生基。
普扇堯風。高懸舜日。
便見甘露降神鳥來。
瑞麥產器車出。當與麼時。
且道如何祝頌。擊拂子云。
天高群象正。海闊百川朝。 ^401c24

復舉。王常侍訪臨濟。
臨濟引常侍。僧堂內閒行次。
常侍問云。者一堂僧還看經麼。
臨濟云。不看經。常侍又問。
還坐禪麼。臨濟云。
不坐禪。常侍云。既不看經。
又不坐禪。畢竟作什麼。
臨濟云。總教伊成佛作祖去。
常侍。大悟云。金屑雖貴。
落眼成翳。師云。老臨濟。
高提正印。王常侍。
覿體承當。等閑便見祖道光輝。
王綱顯白。大眾。還委悉麼。
掣開金殿鎖。撞動玉樓鐘。
下座。 ^401c36

當晚小參云。古者小參。
謂之家教。何謂之家。
世俗家。五蘊家。三界家。
能出不入。故謂家教。
我輩棄離父母。著壞色衣。
不涉眾緣。安處林野。
名出世俗家。悟染淨法。
不滯塵勞。不膠惑執。
名出五蘊家。騎聲跨色。
越聖超凡。打破虗空。
得大自在。名出三界家。
若也果能如是。　　隨功賞賜。
田宅衣物。種種珍寶。
老僧不散愛惜。只如髻裏明珠。
亦乃兩手分付。大眾還肯可麼。
拈拄杖卓一下云。
海神知貴不知價。
留與人間光照夜。 ^402a2

復舉。法燈禪師示眾云。
本志隈藏巖谷。隱遯過時。
奈緣先師有未了公案。
今日出來。為他了却。
時有僧出問。如何是未了公案。
法燈便打。僧云。為甚打某甲。
法燈云。是你殃及我。 ^402a18

師云。大小法燈。正是夢裏惺惺。
說殃及我。殃及你。
幾時會洒洒落落乾淨去。
新金山也下一著。
趂晴葢却屋。乘時刈却禾。
輸賦王租了。鼓腹唱高歌。
下座。 ^402a24

留兩班上堂。獨樹不成林。
單絲不成線。旃檀叢裏。
須是旃檀圍繞。獅子窟中。
還許獅子#CB15761;吼。
同建法幢。共立宗旨。
便能洗光佛日。播振玄風。
善世澤民。各安家業。
譬如百千燈光。同照一室。
光光相照。各不相借。
所以道。是法住法位。
世間相常住。正恁麼時。
且道。不傷物義一句。
如何舉似。地靈步步雪山草。
僧寶人人滄海珠。
下座。 ^402a32

端午敘謝首座藏主管事耆舊上堂。
切玉泛葛蒲。包金堆角黍。
一飽忘百饑。一句離眾苦。
薰風自南來。拂拂吹庭戶。
人情既和洽。應答如鐘鼓。
赤口與白舌。翻作好歌舞。
煌煌少林宗。赫赫面壁祖。 ^402a46

僧問如何是面壁祖底消息。
乃云。攙南泉鉢位底不是。
轉一大藏教底不是。
透得金圈吞得栗棘底不是。
畢竟如何。喫茶去。 ^402b4

上堂。舉文殊三處度夏。
迦葉白椎。擬擯文殊。
忽見百千文殊。左右彌布。
世尊謂迦葉云。汝欲擯那箇文殊。 ^402b12

師云。文殊八面玲瓏。
迦葉一味擔板。擔板中有玲瓏消息。
玲瓏裏有擔板規模。
二俱不涉。畢竟如何。
臨鴆砧臨鴆砧。井底種林檎。
今年桃李貴。一顆直千金。
下座。 ^402b16

師一日垂語云。威音王以前。
與汝日用現行。相去多少。
又云。打破髑髏。向什麼處。
見釋迦老子。又云。
來時因甚無口。
other:: 
# 秉拂
秉拂 ^402b24

秦川天寧冬至秉拂。
垂語云。法不孤起。
仗境方生。現前燈燭熒煌。
象龍圍繞。乃至山河大地。
日月星辰。卉木叢林。
人畜草芥。悉皆是境。
阿那箇是法。燈燭熒煌。
象龍圍繞。乃至山河大地。
日月星辰。卉木叢林。
人畜草芥。悉皆是法。
阿那箇是境。於此見得。
倜儻分明。便可向高高峰頂橫行。
深深海底闊步。莫有恁麼俊快衲僧。
試出來。#CB06171;相唱和。 ^402b32

僧問。達磨未來時如何。
答云。塞壑填溝。進云。
來後如何。答云。輝天鑑地。
進云。畢竟如何。答云。
須彌山香水海　乃云。
豁開戶牖。萬里不挂片雲。
當軒者誰。突出青天白日。
恁麼恁麼。南瞻部洲打鼓。
北#CB15106;單越升堂。
不恁麼不恁麼。海底輥紅塵。
山頭飛白浪。恁麼中不恁麼。
十字街頭吹銕笛。
千峰頂上放憨癡。
不恁麼中却恁麼。
三更夜半唱巴歌。
無端驚起梵王睡。
九霄絕翳。何用穿通。
一道神光。未甞昏昧。
拈拄杖云。看看。上方拄杖子。
變作釋迦老子。放大光明。
照徹三千大千世界。
上窮有頂。下透金輪。
於其中間。演說摩訶大般若。
無二無二分。無別無斷故。
直得毗盧遮那如來。
化成妙寶樓閣。多寶世尊。
涌出七層妙塔。交相贊賀云。
善哉善哉。希有希有。
正恁麼時。東海龍王。
忍俊不禁。踊躍歡喜。
鼓吉祥風。澍甘露雨。
却向靈山會上。報諸大眾道。
群陰既剝。一陽已生。
 #CB15092;運推移。
日南長至。應時納祜。
慶無不宜。廓萬古之徽献。
混一團之和氣。卓拄杖一下云。
水歸大海波濤壯。
雲到蒼梧氣象高。 ^402b44

復舉。洞山冬夜喫果子次。
問泰首座云。有一物。
黑似漆。上推天。下拄地。
常在動用中。動用中収不得。
過在什麼處。泰云。
過在動用中。洞山令侍者掇退果卓。 ^402c32

師云。洞山坐籌帷幄。
泰首座決勝千里。
便見內外和平。上下如一。
雖然。只如洞山令侍者掇退果卓。
意作麼生。掀翻海岳求知己。
撥動乾坤見太平。 ^402c36

靈隱冬至秉拂。垂語云。
向上一著。如天普葢。
如地普擎。如日普照。
如風普吹。如大火聚。
近之則燎却面門。
如塗毒鼓。撾之則喪身失命。
眾中莫有不惜性命的衲子麼。
出來#CB15325;相激揚。 ^402c44

時有僧出眾云。吹大法螺。
擊大法鼓。演大法義。
雨大法雨。正恁麼時。
願聞法要。答云。鯨吞海水盡。
露出珊瑚枝。進云。
如何是吹大法螺。
答云。一聲徧在諸人耳。
進云。如何是擊大法鼓。
答云。震天動地。進云。
如何是演法大義。
答云。一字不著畫。
進云。如何是雨大法雨。
答云。三草二木。同時發生。
進云。擘破泰山雷未猛。
照開滄海月非光。
答云。脫殻烏龜飛上天。
僧歸眾。隨云。雲從龍風從虎　乃云。
一法若有。毗盧墮在凡夫。
萬法若無。普賢失其境界。
恁麼也不得。不恁麼也不得。
恁麼不恁麼總不得。
靈鋒寶劍。常露現前。
擬欲擡眸。橫屍萬里。
拈拄杖。左邊卓一下云。
群陰向者裏剝盡。
右邊卓一下云。一陽向者裏復生。
遂橫按云。山河大地。
和氣潛回。草木叢林。
溫風普扇。佛殿共山門闘額。
燈籠對露柱掀眉。
飛來峰#CB01387;跳上三十三天。
西子湖灌入諸人鼻孔。
處處全彰寶印。頭頭顯示威權。
譬如金翅擘海。直取龍吞。
香象渡河。截流而過。
又如師子筋琴。鼓之則群音頓絕。
阿呵呵。囉囉哩。須彌頂上擊金鐘。
大洋海底行闊步。
赤脚波斯戴道冠。
忿怒那吒擎銕柱。
靠拄杖云。擘開華岳連天秀。
放出黃河徹底清。 ^403a2

復舉。僧問古德。如何是冬來事。
德云。京師出大黃。
師云。古德恁麼提持。
正如平地上。擲出生銕蒺藜相似。
教你進且無門。退亦無路。
若是俊快衲僧。一咬咬破。
便見通身汗下。百病消除。
獨步大方。自由自在。
輒或一偈。舉似大眾。
京師出大黃。高價壓諸方。
一擊百襍碎。光輝滿大唐。
other:: 
# 偈贊
偈贊
other:: 
## 觀音大士二首
觀音大士二首 ^403a42

稽首廣大清淨海。
涵育無邊諸世界。
耳根顯示圓通門。
救護苦惱眾生眾。
眾生本性本清淨。
與觀世音無有異。
剎那轉念能證悟。
寂滅現前超世間。
譬如皓月行虗空。
影落一切江海水。
月月光明互交暎。
究竟不離本月相。
我今既作如是觀。
剎剎塵塵體如是。
普願法界諸有情。
成就圓通真實義。 ^403b10

聞所聞盡。覺所覺空。
尋聲救苦。開發盲聾。
一真不昧兮塵塵解脫。
六用休復兮法法圓通。
十方無影像。三界絕行蹤。
坐斷乾坤千百億。
金烏飛出海門東。
other:: 
## 大士行道相
大士行道相 ^403b22

無行無住妙圓通。
大地群生體本同。
淨極光明真佛母。
塵塵剎剎播玄飛。
other:: 
## 大士童真相
大士童真相 ^403b30

髻綰無螺大地春。
巖間欹坐顯天真。
無邊苦海圓通境。
眼裏聞聲處處新。
other:: 
## 大士師子吼相
大士師子吼相 ^403b36

師子吼。無畏說。眼藏筋。
口存舌。圓通法門。
紅爐片雪。透頂醍醐滴滴凉。
普為眾生除惱熱。
other:: 
## 大士四十二臂相
大士四十二臂相 ^403b42

法王大將。普施無畏。
或慈或威。或定或慧。
或現爍迦囉首。八萬四千。
或現母陀羅臂。四十有二。
上契十方諸佛。同一慈力。
下合六道眾生。同一悲仰。
感應二求而無爽無失。
度越八難而無罣無礙。
所謂十方圓通。真實顯示。
不可思議。提挈有情無情。
同入金剛王佛母第一三昧者矣。
other:: 
## 文殊大士草衣相
文殊大士草衣相 ^403b48

金剛窟。隱顯自由。
清凉山。游戲自在。
一草一木。示妙法身。
一談一笑。示真法界。
彼呂氏子。感應神遇。
蒲衣被體。金文在手。
詎非所謂事事無礙。
發明根本妙光大三昧者也。
於戲盛哉。
other:: 
## 維摩居士
維摩居士 ^403c14

空色空人。空名空法。
證大菩提。獲大解脫。
彈偏折小兮金獅#CB15761;吼。
歎大褒圓兮龍象蹴踏。
無住本有何本。不二門是何門。
香積飯飽盡毗耶。
方丈室吞爍乾坤。
咦。彼上人者難酬對。
老倒文殊喪膽魂。
other:: 
## 鏡容大士
鏡容大士 ^403c24

鷹巢托質。龍阜接神。
時動時靜。安居禪定。
或隱或顯。覺悟王臣。
錫杖上挑起刀尺拂。
鏡面裏現出齊梁陳。
讚歎大乘。有語簸揚無語。
科分十四。是真排斥非真。
無生路。通達十方剎海。
涅槃食。飫飽三界天人。
物物全彰聖相。塵塵常轉法輪。
燈火香烟交錯處。
乾坤日月愈光新。
other:: 
## 穢跡金剛像
穢跡金剛像 ^403c34

舍那化身釋迦。寶華臺光明赫赫。
釋迦現形穢跡。瞻部洲傾伏魔邪。
物物純真。頭頭顯密。
大慈悲。飲以九醞之醴。
大忿怒。沃以甘露之漿。
煅聖鎔凡。全機妙用。
世出世間而作大饒益。
佛前佛後而廣著功勛者也。
other:: 
## 栽松道者
栽松道者 ^403c48

濁港江頭。雙峰寺裏。
前身後身。一倒一起。
钁頭拋下松自長。
乾坤大地作陰凉。
other:: 
## 借韻示辯侍者
借韻示辯侍者 ^404a10

莫恠儂家眼似眉。
九年面壁是吾師。
要知父母生前句。
記取巖中惡罵時。 ^404a16

瞿曇百計誘難陀。
倒腹傾腸沒奈何。
拶破面門親搆得。
啞兒拍手忽能歌。
other:: 
## 寄允中巖宗師
寄允中巖宗師 ^404a20

三學巖身性自圓。
百千日月向空懸。
或持或犯俱清淨。
不負波離五部傳。
other:: 
## 牧童
牧童 ^404a26

放出溈山水牯牛。
溪南溪北暖雲収。
春風細草連天綠。
穴鼻無繩飽便休。
other:: 
## 送詵維那
送詵維那 ^404a32

桶篐#CB15090;處髑髏乾。
剎海三千掌上觀。
吹起還鄉無孔笛。
扶桑日出涌金盤。
other:: 
## 次韻答滿藏主
次韻答滿藏主 ^404a38

三千里外同風句。
一對眉毛眼上橫。
萬仞崕頭翹足看。
木人拍手火中行。
other:: 
## 古德云青青翠竹盡是真如#CB15106;#CB15106;黃花無非般若頌云
古德云。青青翠竹。盡是真如。#CB15106;#CB15106;黃花。無非般若。頌云 ^404a44

金烏海底明。玉馬空中走。
踏倒須彌盧。面南看北斗。
other:: 
## 送僧
送僧 ^404b4

草綠花紅師子吼。
天高地闊象王行。
野狐腦裂群魔伏。
又見黃河一度清。
other:: 
## 持淨
持淨 ^404b8

彈指聲前戶豁開。
屎坑化作碧蓮臺。
笑看清淨毗盧體。
糞掃堆頭輥出來。
other:: 
## 次韻寄夢堂和尚
次韻寄夢堂和尚 ^404b14

看山看水放摩陀。
佛祖宗綱定。若何。
八桂峰前吹銕笛。
木人拍手石人歌。
other:: 
## 拜翠峰明覺祖師
拜翠峰明覺祖師 ^404b20

驚濤拍岸月如盆。
湖上人家竹暎門。
截斷眾流無向背。
明明一句定乾坤。
穆菴康和尚語錄〔終〕
xu:: 
#  No. 1415-A 附記
No. 1415-A 附記 ^404b26

日本義堂和尚日工集曰。
永德四年甲子。年六十。
在等持。十二月二日。
赴建仁大龍菴忌齋。
點心罷。大清引入南昌菴。
諸老雜話。余問椿庭。
比見康穆菴語。尾書曰郊臺。
何也。庭曰。穆菴時住杭州龍華。
與郊臺近。葢南渡宋都。
祭天於南郊。故云郊臺。
臺乃祀天之臺也。 ^404b39

又曰。永德二年壬戌。
正月二十九日。古劍話曰。
甞回自江南。海中值結夏者六人。
作偈曰。圓覺伽藍海上漚。
安居禁足渡頭舟。
蠟人解唱還鄉曲。
欵乃一聲山水幽。
或至康穆菴處。誤舉此偈。
以解唱。作喚作。穆菴曰。
必誤矣。非古劍語。
喚作字不好〔云云〕。
穆菴乃了菴法嗣也。
 ^404c6
