
other:: 禪宗頌古聯珠通集卷第三十
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
祖師機緣
other:: 
## 六祖下第六世之餘(清源下第五世之餘)
六祖下第六世之餘〔清源下第五世之餘〕 ^659a35

〔曹洞〕　湖南龍牙山居遁禪師〔嗣洞山〕初參洞山。
一日問。如何是祖師西來意。
山曰。待洞水逆流即向汝道。
師始悟厥旨。　頌曰。 ^659a39

龍牙未息狂心地。
徧問諸師不肯休。
先達愍他親意切。
直言洞水逆須流。
〔汾陽昭〕。 ^659a45

古源無水月何生。
滿岸西流一派分。
葱嶺罷詢熊耳夢。
雪庭休話少林春。
〔投子青〕。 ^659b4

【續收】洞水無緣會逆流。
見他苦切故相酬。
西來祖意實無意。
妄想狂心歇便休。
〔橫川珙〕。 ^659b8

龍牙在翠微時。問如何是祖師意。
微曰。與我將禪板來。
師遂過禪板。微接得便打。
師曰。打即任和尚打。
且無祖師意。又問臨濟。
如何是祖師意。濟曰。
與我將蒲團來。師乃過蒲團。
濟接得便打師曰。
打即任和尚打。且無祖師意。
後有僧問。和尚行脚時。
問二尊宿祖師意。
未審二尊宿道眼明也未。
師曰。明即明已。要且無祖師意。
　頌曰。 ^659b12

龍牙山裏龍無眼。
死水何曾振古風。
禪板蒲團不能用。
只應分付與盧公。
盧公付了亦何憑。
坐倚休將繼祖燈。
堪對暮雲歸未合。
遠山無限碧層層。
〔雪竇顯〕。 ^659b26

子卿不下單于拜。
始末常遵漢帝儀。
雪後乃知松栢操。
事難方見丈夫兒。
〔佛性泰〕。 ^659b32

【續收】西來祖意問重重。
禪板蒲團用處同。
休把虗空增粉飾。
他家肯重似盲聾。
〔枯木成〕。 ^659b36

駕與青龍不解騎。
人人盡道阿師癡。
爛泥中有傷人刺。
三度曾施陷虎機。
〔瞞菴成〕。 ^659b40

蒲團禪板對龍牙。
何事當機不作家。
來意成褫明目下。
恐將流落在天涯。
虗空那挂劒。星漢却浮槎。
不萌草解藏香象。
無底籃能貯活蛇。
今日江湖何障礙。
通方津渡有船車。
〔天童覺〕。 ^659b44

【增收】龍牙因僧問。
二鼠侵藤時如何。
師曰。須有隱身處始得。
曰如何是隱身處。
師曰。還見儂家麼。
　頌曰。 ^659c4

寒月依依上遠峯。
平湖萬頃練光封。
漁歌驚起沙洲鷺。
飛入蘆花不見踪。
〔丹霞淳〕。 ^659c10

堂堂成現密密難見。
二鼠雖黠莫逢其便。
藤枝透出未生前。
正眼當陽巧回換。
龍牙老機如電遇。
賤即貴貴即賤。〔圓悟勤〕。 ^659c14

【增收】龍牙因韶國師問。
天不能蓋地不能載時如何。
師曰。道者合如是。
累經十七次問。師曰。
若為你說。恐爾後罵我去在。
韶後住通玄峯。因澡浴次忽省前話。
具威儀望龍牙禮拜曰。
當時若與我說破。
我今日定罵他。　頌曰。 ^659c20

赤骨力寸絲不掛。
淨倮倮兮赤灑灑。
浴出低頭滿面慚。
為我說時定相罵。
〔卍菴顏〕。 ^659c30

大海中心泛銕船。
隨波逐浪浪滔天。
順風到岸無人識。
江北從來使銕錢。
〔東谷光〕。 ^659c34

【增收】龍牙因僧問。
如何是祖師西來意。
師曰。待石烏龜解語。
即向汝道。曰石烏龜語也。
師曰。向汝道什麼。
　頌曰。 ^659c38

石龜無語是知音。
無耳髑髏深夜聽。
天曉便藏無影樹。
太陽徧照不能尋。
〔投子青〕。 ^659c44

烏龜誰道不能言。
妙語浪浪只自宣。
說盡西來祖師意。
知音弗遇也空然。
〔本覺一〕。 ^659c48

【增收】龍牙因僧問。
十二時中如何用力。
師曰。如無手人行拳。
　頌曰。 ^660a4

如人無手欲行拳。
誰敢當頭輒向前。
二六時中常若此。
不須更問祖師禪。
〔本覺一〕。 ^660a8

【增收】龍牙因僧問。
古人得箇什麼便休去。
師曰。如賊入空室。
　頌曰。 ^660a12

枯松野鶴呌衡門。
雪滿寒林入夜聞。
只箇生涯無所有。
不妨巖下有溪雲。
〔枯木成〕。 ^660a16

買帽相頭。量才補職。
明眼衲僧。面前不識。
〔真淨文〕。 ^660a20

綠林強士正心狂。
心中妄意室中藏。
不覺投虗入空屋。
懡#CB01334;徒然笑一場。
〔本覺一〕。 ^660a22

【增收】龍牙因僧問。
師子返擲時如何。
師曰。返擲且止你道。
還怕文殊麼。曰非但文殊。
佛亦不怕。師曰。爭奈被文殊騎何。
曰文殊騎者不是師子。
師曰。返擲事作麼生。
曰應用無虧。師曰。
正是文殊騎者。返擲事作麼生。
僧無語。　頌曰。 ^660a26

眾獸之中師子兒。
善能哮吼震全威。
縱橫妙用能返擲。
爭奈文殊坐著伊。
于闐國王牽不住。
善財童子却生疑。
將謂世界無過者。
也被六塵吞著時。
〔智門寬〕。 ^660a36

撫州疎山#CB06051;仁禪師
〔嗣洞山〕聞福州大溈安和尚示眾曰。
有句無句如藤倚樹。
師特入嶺到彼值溈泥壁。
便聞。承聞。和尚道。
有句無句如藤倚樹是否。
曰是。師曰。忽然樹倒藤枯。
句歸何處。溈放下泥盤。
呵呵大笑歸方丈。
師曰。某甲三千里賣却布單。
特為此事而來。何得相弄。
溈喚侍者。取二百錢與這上座去。
遂囑曰。向後有獨眼龍為子點破在。
後聞婺州明招謙和尚出世。
徑往禮拜。招問甚處來。
師曰。閩中來。招曰。
曾到大溈否。師曰到。
曰有何言句。師舉前話。
招曰。溈山可謂頭正尾正。
祇是不遇知音。師亦不省。
復問。樹倒藤枯句歸何處。
招曰。却使溈山笑轉新。
師於言下大悟。乃曰。
溈山元來笑裏有刀。
遙禮悔過。　頌曰。 ^660a42

樹倒藤枯伸一問。
呵呵大咲有來由。
羚羊掛角無尋處。
直至如今笑未休。
〔海印信〕。 ^660b22

樹倒藤枯呵呵大咲。
不許夜行投明須到。
游子貪程去不歸。
及至歸來親已老。
親已老不須嗟。猶勝當日未還家。
〔佛慧泉〕。 ^660b26

江邊閒把直鈎垂。
也有金鱗上釣時。
三跳若能乘羽化。
免教漁父皺雙眉。
〔枯木成〕。 ^660b32

藤枯樹倒意如何。
一著分明舉示他。
笑裏有刀須錯解。
正頭正尾却仙陀。
〔道場如〕。 ^660b36

冷刃吹毛笑裏來。
爍迦羅眼不容裁。
一目金龍曾舉爪。
髑髏覺痛頂門開。
〔大洪預〕。 ^660b40

若將此語定綱宗。
孤負明招獨眼龍。
笑裏忽分泥水路。
方知千里共同風。
〔徑山杲〕。 ^660b44

有句無句藤倚樹。
白飯元來用米作。
高樓吹笛柳如烟。
滿地春風落飛絮。
〔鼓山珪〕。 ^660b48

樹倒藤枯意若何。
溈山開口笑呵呵。
可憐三尺龍泉劒。
喚作陶家壁上梭。
〔佛性泰　二〕。 ^660c4

索却布單錢了。行行意氣轉高。
不得明招點破。焉知笑裏有刀。 ^660c8

樹倒藤枯問大溈。
呵呵大咲顯全機。
布單賣却盤纏了。
秋夜寒來怨阿誰。
〔文殊道　二〕。 ^660c12

却使溈山笑轉新。
笑中有刃暗傷人。
曹溪路上奔馳者。
由更區區苦問津。 ^660c16

樹倒藤枯笑未休。
箇中誰解辨宗由。
堂堂蹉路溈山老。
空去空來一肚愁。
〔楚安方　二〕。 ^660c20

添得溈山笑轉新。
當時覿面已呈君。
明招漏泄溈山句。
無限風光付與人。 ^660c24

【續收】有句無句明來暗去。
活捉生擒捷書露布。
如藤倚樹物以類聚。
海外人參蜀中附子。
樹倒藤枯切忌名模。
句歸何所蘇嚧蘇嚧。
呵呵大笑破鏡不照。
大地茫茫一任#CB01387;跳。
〔護國欽〕。 ^660c28

呵呵大笑不尋常。
須得眉間也放光。
不是明招重注脚。
叢林洎合錯商量。
〔浮山遠〕。 ^660c36

呵呵大笑意難論。
樹倒藤枯問有因。
縱向明招言下悟。
眼開只是舊時人。
〔真淨文〕。 ^660c40

仰之彌高鑽之彌固。
昭昭明明如藤倚樹。
大咲呵呵跨白牛。
碧雲繚繞無尋處。
〔龍牙言〕。 ^660c44

有句無句如藤倚樹。
玄沙斫牌禾山打鼓。
君不見雪竇有語兮。
要與人天為師。面前端的是虎。
〔尼無著總〕。 ^660c48

笑裏憑誰眼豁開。
龜毛須向火中栽。
脚跟有路雲泥隔。
千里區區謾往來。
〔湛堂深〕。 ^661a4

尀耐溈山老鬼精。
垂鈎便要釣鯤鯨。
幾多頭角為龍去。
鰕蟹依前努眼睛。
〔中菴空〕。 ^661a8

掀翻海岳求知己。
雪刃橫身立太平。
野老不知堯舜力。
鼕鼕打鼓祭江神。
〔木菴永〕。 ^661a12

有句無句如藤倚樹。
回避無門毒蛇當路。
樹倒藤枯句歸何處。
明眼衲僧一場罔措。
〔天目禮〕。 ^661a16

【增收】琅琊覺云。有句無句如藤倚樹。
樹倒藤枯好一堆爛柴。
　頌曰。 ^661a20

布單酬價見明招。
滴水如今未合消。
不是咸通年後事。
住山爭得有柴燒。
〔張無盡〕。 ^661a24

轉得眼來十萬里。
千江匝匝寒波起。
若能借便使風帆。
無明海裏尋知己。
〔中菴空〕。 ^661a28

領得溈山笑裏刀。
方知不枉到明招。
元來樹倒藤枯後。
了得三年五載燒。
〔石林鞏〕。 ^661a32

【增收】疎山因僧問。
如何是諸佛師。師曰。
何不問疎山老漢。
　頌曰。 ^661a36

養子方知在上慈。
親言無味外人疑。
欲窮滄海深深處。
聽取漁家傲莫迷。
〔投子青〕。 ^661a40

踈山因主事僧為師造壽塔畢。
白師。師曰。將多少錢與匠人。
曰一切在和尚。師曰。
為將三文錢與匠人。
為將兩文錢與匠人。
為將一錢與匠人。
若道得與吾親造塔來。
僧無語。後僧舉似大嶺庵閑和尚〔即羅山〕嶺曰。
還有人道得麼。曰未有人道得。
嶺曰。汝歸與踈山道。
若將三錢與匠人。
和尚此生決定不得塔。
若將兩錢與匠人。
和尚與匠人共出一隻手。
若將一錢與匠人。
累他匠人眉鬚墮落。
僧回如教而說。師具威儀望大嶺作禮嘆曰。
將謂無人。大嶺有古佛。
放光射到此間。雖然如是。
也是臘月蓮花。大嶺後聞此語曰。
我恁麼道。早是龜毛長三尺。
　頌曰。 ^661a44

一文兩文與三文。
踈山大嶺謾區分。
須知無縫元無價。
獨露乾坤聳白雲。
〔雲巖因〕。 ^661b20

接得風流傅粉郎。
一朝三度巧梳粧。
改頭換面無人識。
元是東村李二娘。
〔佛鑑懃〕。 ^661b24

鑿壞十方常住地。
三錢使盡露屍骸。
羅山古佛雖靈驗。
未免將身一處埋。
〔徑山杲〕。 ^661b28

袖頭打領無添減。
腋下剜襟有短長。
大庾嶺頭一尊佛。
踈山兩度放毫光。
〔鼓山珪〕。 ^661b32

窣堵波成賞匠人。
工錢一二與三文。
可憐眼裏無筋者。
當面定將數目分。
〔佛性泰〕。 ^661b36

【續收】清風吹動釣魚船。
鼓起澄波浪拍天。
堪笑錦鱗爭戲水。
到頭俱被釣絲牽。
〔丹霞淳〕。 ^661b40

〔三文與匠人〕每愛佳人笑目青音容常隔一沙汀。
黃河誰道如今輥。
波浪無風不掛情。
〔崇覺空　三〕。 ^661b44

〔兩文與匠人〕惱惱牛攔昨夜開。
嶺頭人喚不歸來。
煩君道與西山月。
莫照孤燈冷處#CB01926;。 ^661b48

〔一文與匠人〕行因感果事須分。
寶塔凌空直一文。
要會踈山端的意。
吾家宗祖在并汾。 ^661c4

冬瓜蘸雪未為淡。
匠者三文淡最幽。
天共白雲曉。水和明月流。
〔本寂觀〕。 ^661c8

鑿開蒼徑造浮圖。
往復商量價不孤。
無限落花隨水去。
夕陽春色滿江湖。
〔應菴華〕。 ^661c12

臘月蓮花菡萏香。
三回賞手不尋常。
直饒會得鬚眉落。
早是龜毛數丈長。
〔密菴傑〕。 ^661c16

墮落眉鬚不得塔。
三文使盡見分踈。
無端大嶺重饒舌。
數丈龜毛舉世無。
〔月林觀〕。 ^661c20

踈山造塔行令今古。
藂林揀正三錢酬酢。
相應驀地傳聞大嶺。
看看臘月蓮花龜毛三尺。
相慶是則古佛放光。
非則尋聲弄影。〔方菴顯〕。 ^661c24

【增收】踈山冬至夜。
有僧上堂問。如何是冬來意。
師曰。京中出大黃〔今訛作京師〕。
　頌曰。 ^661c30

京師出大黃。熟處最難忘。
道吾常作舞。元是謝三郎。
〔丹霞淳〕。 ^661c34

京師出大黃。不許謾商量。
貴買還賤賣。纔喫便承當。
〔#CB01900;菴需〕。 ^661c38

京中大黃。答冬來意。
杲日麗天。盲人摸地。
〔肯堂充〕。 ^661c42

有問冬來事。京師出大黃。
貪他一粒粟。失却半年糧。
〔密菴傑〕。 ^661c44

京師出大黃。見賊便見贓。
竹杖化龍去。癡人戽夜塘。
〔松源岳〕。 ^661c48

京師出大黃。直截為君舉。
冬至到寒食。恰是一百五。
〔無際派〕。 ^662a4

有問冬來事。京師出大黃。
漢家勳業在。樊噲與張良。
〔破菴先〕。 ^662a8

【增收】踈山上堂曰。
病僧咸通年前。會得法身邊事。
咸通年後。會得法身向上事。
雲門出問。如何是法身邊事。
師曰枯樁。曰如何是法身向上事。
師曰非枯樁。曰還許某甲說道理也無。
師曰許。曰枯樁豈不是明法身邊事。
師曰是。曰非枯樁豈不是明法身向上事。
師曰是。曰祇如法身。
還該一切也無。師曰。
法身周徧。豈得不該。
門指淨瓶曰。祇如淨瓶。
還該法身麼。師曰。
闍黎莫向淨瓶邊覔。
門便禮拜。　頌曰。 ^662a12

法身向上法身事。
我見枯樁眼中刺。
多年多歲易成精。
一切處該該不是。
相逢打鼓弄琵琶。
知音相見今如此。
〔大溈智〕。 ^662a30

眼觀東南意在西北。
撥轉天關掀翻地軸。
法身向上法身邊。
間氣英靈五百年。
膠漆相投箭相拄。
南山起雲北山雨。
〔圓悟勤〕。 ^662a36

青青掩映松蘿窟。
修行超然物外物。
莫將修竹比喬松。
不及喬松老風骨。
〔佛鑑懃〕。 ^662a42

法身向上法身邊。
會得咸通無後先。
一箇矬來一箇跛。
擔為一檐更無偏。
〔石溪月〕。 ^662a46

【增收】踈山手握木蛇。
有僧問。手中是什麼。
師提起曰。曹家女。
　頌曰。 ^662b2

別面不如花有笑。
離情難似竹無心。
因人說著曹家女。
引得相思病轉深。
〔慈受深〕。 ^662b6

我愛曹家女姿質。
嗔心猛熾火長然。
紫羅帳裏深深夜。
說悟當年四八禪。
〔崇覺空〕。 ^662b10

【增收】踈山問僧。甚處來。
僧曰。雪峯來。師曰。
我已前到時是事不足。
如今足也未。曰如今足也。
師曰。粥足飯足。僧無對。
　頌曰。 ^662b14

一條官路坦然平。
無限遊人取次行。
莫謂地平無險處。
須知平地有深坑。
〔慈受深〕。 ^662b20

【增收】踈山到夾山。
山上堂。師問。承師有言。
目前無法。意在目前。
如何是非目前法。
山曰。夜月流輝。澄潭無影。
師作掀禪床勢。山曰。
闍黎作麼生。師曰。
目前無法了不可得。
山曰。大眾看取這一員戰將。
　頌曰。 ^662b24

八花毬上綉紅旗。
百戰場中赤手提。
一自凱歌歸去國。
英雄嬴得作清時。
〔無量壽〕。 ^662b34

【增收】踈山因韶國師問。
百匠千重是何人境界。
師曰。左搓芒繩縛鬼子。
　頌曰。 ^662b38

百匠千重欲問周。
踈山脫體解相酬。
當時一眾知誰會。
直得江西水逆流。
〔投子舒〕。 ^662b42

【增收】踈山因靈泉問。
枯木生花始與他合。
是這邊是那邊句。
師曰。亦是這邊句。
曰如何是那邊句。
師曰。石牛吐出三春霧。
靈#CB15179;不栖無影林。
　頌曰。 ^662b46

滄海無風波浪平。
烟收水色虗含月。
寒光一帶望何窮。
誰辨箇中龍退骨。
〔丹霞淳〕。 ^662c4

越州乾峯和尚〔嗣洞山〕上堂曰。
舉一不得舉二。放過一著落在第二。
雲門出眾曰。昨日有人從天台來。
却徑徑山去。師曰。
典座來日不得普請。
便下座　雪竇云。
雲門祇能一手擡。
不能一手搦。　頌曰。 ^662c8

乾峯舉一不舉二。
雲門擡手添意氣。
花開花落任風吹。
自有馨香滿天地。
〔晦堂心〕。 ^662c18

聲前一句口如眉。
佛祖從來總不知。
昨夜崑崙閒說夢。
白頭生得黑頭兒。
〔丹霞淳〕。 ^662c22

黑白分明滿局棊。
曾無一著有相虧。
可憐無限傍觀者。
斧爛柯消總不知。
〔白雲端〕。 ^662c26

貌出形儀已不真。
二三分數像當人。
傍邊有箇無端者。
第一難謾是眼親。
〔保寧勇〕。 ^662c30

天台南岳去無蹤。
更有何人覿面逢。
東嶺雲生西嶺白。
前山花發後山紅。
〔普融平〕。 ^662c34

煑海成鹽終有味。
敲空作響本無聲。
崑崙撞著波斯子。
把手相將海底行。
〔慈受深〕。 ^662c38

高樓美女一雙雙。
各向瓊窻坐玉牀。
綉出鴛鴦呈似了。
金針深插錦香囊。
〔佛性泰〕。 ^662c42

波斯捧出海南香。
白眼崑崙與論量。
賈客不諳彈舌語。
只看兩箇鼻頭長。
〔佛智裕〕。 ^662c46

東嶺西巖路暗通。
有誰曾見老乾峯。
雲門把手雖同步。
白雲飛蓋月含空。
〔楚安方〕。 ^663a2

【續收】莫向乾峯頂上參。
言無童子却相諳。
放開一線通消息。
走徧天台與嶺南。
〔枯木成〕。 ^663a6

春蘭與秋菊。一一各當時。
底處無回互。怨誰分髓皮。
風來烏已覺。露重鶴先知。
為問何能爾。渠儂初不知。
〔圓悟勤〕。 ^663a10

乾峯撒手懸崖。韶陽天然標格。
謂言只有猴白。那知更有猴黑。
〔佛心才〕。 ^663a16

相見不須嗔。君窮我亦貧。
謂言侵早起。更有夜行人。
〔萬年閑〕。 ^663a20

明頭暗合緩放急收。
脚手忽露針線還偷。
舉一不舉二。天台過徑山。
嚼他桃李核。終是損牙關。
〔月堂昌〕。 ^663a24

乾峯上堂。法身有三種病二種光。
須是一一透得始解歸家穩坐。
須知更有向上一竅在。
雲門出問。庵內人為甚麼不知菴外事。
師呵呵大咲。門曰。
猶是學人疑處。師曰。
子是甚麼心行。門曰。
也要和尚相委。師曰。
直須與麼始解穩坐。
門應喏喏。　頌曰。 ^663a28

鋪主將鍮試買人。
謂言難似此金真。
買人拂袖先行去。
滿面慚惶不敢嗔。
〔白雲端〕。 ^663a40

垂鈎四海釣獰龍。
格外玄談知己從。
相見披衫帶席帽。
不妨把手上高峯。
〔佛性泰〕。 ^663a44

三種病兮二種光。
法身於此露堂堂。
時人不會箇中意。
猶把法身謾度量。
〔楚安方〕。 ^663a48

【續收】動絃別曲聞一知十。
手榒手檯以膠投漆。
庵內不見菴外。無孔銕鎚不會。
人生相識貴知音。
水入水兮金愽金。
〔圓悟勤〕。 ^663b4

庵內不知庵外事。
銕額銅頭不相似。
定花板上打鞦韆。
猛虎舌頭書卍字。
〔瞎堂遠〕。 ^663b10

乾峯因僧問。十方薄伽梵一路涅槃門。
未審路頭在甚麼處。
師以拄杖劃云。在這裏。
僧後請益雲門。門拈起扇子云。
扇子#CB01387;跳上三十三天。
築著帝釋鼻孔。東海鯉魚打一棒。
雨似傾盆。會麼。　頌曰。 ^663b14

入手還將死馬醫。
返魂香欲起君危。
一期拶出通身汗。
方信儂家不惜眉。
〔天童覺〕。 ^663b24

樓閣重重擊不開。
乾峯劃破露崔嵬。
十方佛剎全彰處。
一一門中見善財。
〔佛心才〕。 ^663b28

須彌頭倒卓。大海起清風。
東弗已搖落。西瞿花正紅。
〔長靈卓〕。 ^663b32

撦破雲門一柄扇。
拗折乾峯一條杖。
二三千處管絃樓。
四五百條花柳巷。
〔徑山杲〕。 ^663b36

乾峯不用指陳。雲門休打骨董。
自然東海鯉魚。築著帝釋鼻孔。
〔鼓山珪〕。 ^663b40

【續收】烏龜三眼紅如火。
一角麒麟快似錐。
土宿夜遊南贍部。
泥牛脚下火星飛。
〔雪竇宗〕。 ^663b44

一人向陸地行船。
一人向針鋒走馬。
同時同日到長安。
其中一箇最尖耍。
〔佛鑑懃〕。 ^663b48

當面非暗投。應機皆直說。
乾峯與雲門。兩口同一舌。
若是續貂人。弄巧便成拙。
〔雪菴瑾〕。 ^663c4

【增收】乾峯因雲門到云。
請和尚答話。師曰。
到老僧也未。門曰。
恁麼那恁麼那。師曰。
將謂猴白。更有猴黑。
　頌曰。 ^663c8

乾峯舉一不舉二。
雲門握手添意氣。
為言只有猴白。那知更有猴黑。
〔晦堂心〕。 ^663c14

弦筈相#CB03340;網珠相對。
發百中而箭箭不虗。
攝眾景而光光無礙。
得言句之總持。住游戲之三昧。
妙其間也宛轉徧圓。
必如是也縱橫自在。
〔天童覺〕。 ^663c18

【增收】澧州欽山文#CB15035;禪師
〔嗣洞山〕巨良禪客參。
禮拜了便問。一鏃破三關時如何。
師曰。放出關中主看。
曰恁麼則知過必改。
師曰。更待何時。曰好隻箭放不著所在。
便出去。師曰。且來闍黎。
良回首。師下禪牀擒住曰。
一鏃破三關即且置。
試為欽山發箭看。
良擬議。師打七棒曰。
且聽箇亂統漢疑三十年。
有僧舉似同安察。
安曰。良公雖解發箭。
要且未中的。僧便問。
未審如何得中的去。
安曰。關中主是甚麼人。
僧回舉似師。師曰。
良公若解恁麼。也免得欽山口。
然雖如此。同安不是好心。
亦須看始得。　頌曰。 ^663c24

一鏃破三關。爭知中的難。
放出關中主。移疆還就土。
雲凍鴈聲孤。愁人皆閔戶。
甜瓜自古甜。苦瓠從來苦。
〔獃堂定〕。 ^663c46

【增收】欽山因巖頭問。
如何是真言。師曰。
南無佛陁耶。　頌曰。 ^664a4

隨機有問隨機答。
不是禪兮不是玄。
後代無端翻譯出。
却將梵語作唐言。
〔退耕寧〕。 ^664a8

【增收】欽山與巖頭雪峯同到德山。
一日問德山曰。天皇也恁麼道。
龍潭也恁麼道。未審和尚作麼生道。
山曰。汝試舉天皇龍潭道底看。
師擬進語。山便打。
師被打歸延壽堂曰。
是則是。打我太煞。
巖頭曰。汝恁麼道。
地後不得道。見德山來　法眼別云。
是則是。錯打我。　頌曰。 ^664a12

老倒忘機太作家。
古今皆貴絕纖瑕。
天皇一脉龍潭現。
湧出靈源萬路差差。
切屬欽山猶定動。
得無言說至今跨。
〔汾陽昭〕。 ^664a24

老將交羅事一期。
於中得失少人知。
欽山若棒無言說。
若更非言更是非。
〔延壽慧〕。 ^664a30

【增收】高安白水本仁禪師〔嗣洞山〕上堂。
老僧尋常不欲向聲前色後鼓弄人家男女。
何故且聲不是聲。
色不是色。僧問。如何是聲不是聲。
師曰。喚作色得麼。
曰如何是色不是色。
師曰。喚作聲得麼。
僧作禮。師曰。且道為汝說答汝話。
若向這裏會。得有箇入處。
　頌曰。 ^664a34

色自色兮聲自聲。
新鶯啼處柳烟輕。
門門有路通京國。
三島斜橫海月明。
〔丹霞淳〕。 ^664a46

聲出虗色生無。聲前色後轉塗糊。
間不容#CB00993;安可名模。
堂堂圓應沒錙銖。
巧張爐鞴費分疎。
爭如棒下無生忍。
聞見馨香滿道途。
〔圓悟勤〕。 ^664b2

【增收】明州天童咸啟禪師〔嗣洞山〕簡大德問。
學人卓卓上來。請師的的。
師曰。我這裏一屙便了。
有甚麼卓卓的的。
曰和尚恁麼答話。
更買草鞋行脚好。
師曰。近前來。簡近前。
師曰祇如老僧恁麼答。
過在甚處。簡無對。
師便打。　頌曰。 ^664b8

卓卓的的一屙便息。
老鼠舞三臺。猫兒吹觱篥烏龜舉首唱巴歌。
一二三四五六七。
〔雪竇宗〕。 ^664b18

【增收】大童啟因僧問。
如何是應用無虧底眼。
師曰。恰如瞎一般。
　頌曰。 ^664b22

盲聾瘖瘂逈天真。
眼似眉毛道始隣。
昨夜東君潛布令。
黃鶯啼處綠楊春。
〔丹霞淳〕。 ^664b26

【增收】京兆府蜆子和尚〔嗣洞山〕混俗閩川。
不蓄道具。不循律儀。
冬夏一衲。逐日沿江岸。
採掇鰕蜆充腹。暮即宿東山白馬廟紙錢中。
居民目為蜆子和尚。
華嚴靜禪師聞之。
欲決真假。先潛入紙錢中。
深夜師歸。嚴把住曰。
如何是祖師西來意師遽答曰。
神前酒臺盤。嚴放手曰。
不虗與我同根生。
　頌曰。 ^664b30

神前酒臺盤。鐵彈大如拳。
一擊便擊碎。不直半分錢。
〔圓悟勤〕。 ^664b44

神前撥紙問西來。
直截當機指酒臺。
赤膊袒肩頭面禮。
禍從天降不成灾。
〔瞎堂遠〕。 ^664b48

摝蜆撈鰕昧己靈。
那堪古廟著渾身。
擡頭那畔空狼籍。
討甚多年鬼眼睛。
〔東野敷〕。 ^664c4

紙錢堆裏可憐生。
臭口纔開便葛藤。
蕩盡鬼家窮活計。
至今古廟絕人行。
〔東山源〕。 ^664c8

【增收】瑞州九峯普滿禪師〔嗣洞山〕問僧。
近離甚處。曰閩中。
師曰。遠涉不易。曰不難動步便到。
師曰。有不動步者麼。
曰有。師曰。爭得到此間。
僧無對。師以拄杖趂下。
　頌曰。 ^664c12

雲重重又水重重。
步不曾移到九峯。
遠涉若還言不易。
主人却在半途中。
〔雪巖欽〕。 ^664c20

【增收】台州幽棲道幽禪師〔嗣洞山〕一日斂鍾上堂。
大眾纔集。師乃問。
甚麼人打鐘。僧曰。
維那。師曰。近前來。
僧近前。師遂打一掌。
却歸方丈臥　投子青云。
然自急須逃。古今皆有。
行窮絕處。試問傍人。
不識下情。果然獲有。
既從相問。急索端由。
不顧危亡。得他假難。
雖獲小利。也是暗地傷人。
不為好手。這僧雖然失利。
蓋為自不守分。致禍臨身。
未為分外。然雖如是。
終是平人橫遭羅網。
自有傍人證據在。
且道。證據箇甚事。
乃云。東家不了西舍受殃。
復頌曰。 ^664c24

驀路相逢借問由。
寸心莫便與他酬。
雖然重檐教人代。
終是慚顏暗地羞。
other:: 
## 六祖下第七世之一(南嶽下第六世之一)
六祖下第七世之一〔南嶽下第六世之一〕 ^664c44

【增收】汝州南院慧顒禪師〔亦曰寶應嗣興化〕上堂。
諸方只具啐#CB10437;同時眼。
不具啐#CB10437;同時用。
時有僧便問如何是啐#CB10437;同時用。
師曰。作家相見。不啐#CB10437;啐#CB10437;同時失。
僧曰。此猶未是某甲問處。
師曰。汝問處又作麼生。
僧曰失。師乃打之。
其僧不肯。後於雲門會下。
聞別僧舉此話。方悟旨。
却回參省。師已圓寂。
遂禮風穴和尚。穴問曰。
汝當時問先師啐 #CB10437;話。
後來還有省處也無。
曰已見箇道理也。
穴曰。作麼生。曰某甲當時在燈影裏行。
照顧不著。穴曰。汝會也。
　頌曰。 ^665a2

不將佛法當人情。
驗盡諸方鬼眼睛。
縱使作家不啐 #CB10437;。
依然錯認定盤星。
〔笑翁堪〕。 ^665a30

同時啐#CB10437;不同時。
石火電光猶較遲。
燈影裏行今已會。
蹉跎非是落便宜。
〔雪巖欽〕。 ^665a34

【增附】雲居悟云。且作麼生是啐#CB10437;同時眼。
若得眼明。其用自備。
又道。作家不啐#CB10437;。
啐#CB10437;同時失。
何故不啐#CB10437;。
所以道。子若哮吼。
其母即喪。諸人還明得麼。
乃頌曰。 ^665a38

子若哮吼。其母即喪。
全歸其子。十方通暢。
大用現前理自然。
何必起心作模樣。
更若不會。雲居拄杖。 ^665a46

【增收】南院上堂。赤肉團上壁立千仞。
僧問。赤肉團上壁立千仞。
豈不是和尚道。師曰是。
僧便掀倒禪床。師曰。
這瞎驢亂作。〔去聲〕僧擬議。
師便打。　頌曰。 ^665b2

掌中擎日月。舌上覆金錢。
壁立爭千仞。毫光徹梵天。
〔鼓山珪〕。 ^665b8

赤肉團邊用得親。
主賓有理各難伸。
兩箇駝子相逢著。
世上如今無直人。
〔徑山杲〕。 ^665b12

電光影裏。緇素區分。
纖毫不犯。總教滅門。
〔木菴永〕。 ^665b16

日月無光殺氣浮。
揭天鼉鼓戰貔貅。
捷呼獲下真番將。
那箇兒郎不舉頭。
〔虗堂愚〕。 ^665b18

【增收】南院問僧。名什麼。
僧曰。普參。師曰。忽遇屎撅時如何。
曰不審。師便打。　頌曰。 ^665b22

兩箇屎撅。合作一團。
熏天炙地誰能齅。
千古藂林作話端。
〔西山亮〕。 ^665b26

【增收】南院因僧問。
古殿重興時如何。
師曰。明堂瓦插簷。
曰與麼則莊嚴畢備也。
師曰。斬草蛇頭落。
　頌曰。 ^665b30

縱奪之機安可測。
隨言生解實堪悲。
曉來一陣春風起。
吹落庭花三四枝。
〔海印信〕。 ^665b36

重興古殿辨來風。
瓦插重簷氣象雄。
怪得人前多意氣。
他家無法在胷中。
〔西禪寂〕。 ^665b40

【增收】南院因僧問。
寒暑到來時如何。
師曰。紫羅抹額綉腰裙。
曰上上之機今已曉。
向下之機事若何。
師曰。炭庫裏藏身。
　頌曰。 ^665b44

紫羅抹額綉腰裙。
傾國風流宛勝秦。
玉笛插藏人不見。
夜深吹起鳳樓春。
〔雪堂行〕。禪宗頌古聯珠通集卷第三十
 ^665c4
