華嚴懸談會玄記卷第七
collector:: 蒼山再光寺比丘　普瑞集
orig:: 
疏師子奮迅等者，此第九、逝多園林會。
本會頓證法界，故上句教主入定，下句當機權益。
commentary::  ^131c23

鈔：爾時世尊下，疏文分三：初、一句入定緣，
領前海眾念請故；二、大悲為身下，入定因，有其四種悲以為入定益物之本。
各有二義：初、身二義者，一、是入定所依之身，
悲所熏故；二、身者，體義、依義，欲深入定，全依大悲而為體故。
二、門二義者，一、佛有大智、大定、大悲門等，
今欲益生，唯依悲門令物入故；二者、定為所入，悲為能入故。
三、首二義者，一、首初義，凡所益物，皆以大悲為先導故；
二者、勝上義，謂非不用智、定之門，此增勝故。
四、方便二義者，一、悲、智相導，互為方便，
今以悲為入定益物之方便故；二者、以是即智之悲，
故不滯愛、見，故名方便，方能令物普入法界。
此上四悲，皆遍虗空，亦有二義：一、廣周故，
二、無緣故。三、入師子下，正明入定，以定業用從喻為名。
師子乃獸中之王，哮吼一聲，百獸腦裂，以喻法中王也。
言頻呻者，展舒四體通暢之狀。
此言猶通於人，如婆須密女亦云見我頻呻也。
言奮迅之義，就師子說者，即奮躍迅起，
自在無畏，正就師子，以義顯故。
約法，即用之體，寂而造極，則差別萬殊，
無非法界；即體之用，不為而普周，故大、
小相參，緣起無盡，名嚬呻自在之義。 ^131c27

▲鈔：普賢開發者，由佛入定，現於淨土，顯於法界。
普賢主法界故，方能開發也。
經云：普賢菩薩為諸菩薩以十種法句開發、
顯示、照明、演說此師子頻呻三昧。
何等為十？所謂：演說能示現等法界一切佛剎微塵中諸佛出興次第、
諸剎成壞次第〔云云〕。
然上佛入定現相，令眾覩親證。
今假言開顯，使未證者尋言契實也。 ^132a20

▲鈔：言如來眉間放光者，經云：爾時世尊欲令諸菩薩安住如來師子嚬呻廣大三昧，
故眉間白毫放大光明。
其光名普照三世法界門，以不可說佛剎微塵數光明而為眷屬。
釋曰：眉間放者，表即法界中道無漏正智，
方能證前所現之法界，故令尋智光以為能證。 ^132a34

▲鈔：盡法界、虗空界等者，下疏云：空即事空。
法界之言，義兼理事。
謂非但遍空，亦遍空內色、心等事，及空有稱真之理。
又云：深等法界，廣齊虗空。 ^132a44

▲鈔：是故皆得等者，因昔善根故，能頓爾證見故。
有十一句：初總，餘別。
別十句，顯無盡故。 ^132b2

▲鈔：廣說以十能入者，經云：彼諸菩薩以種種解，
〔一、鑒達非一故。〕種種道，〔二、正道無量故。〕
種種門，〔三、無常集門故。〕
種種入，種種理趣，〔五、意旨不同故。〕
種種隨順，〔六、無根不順故。〕
種種智慧，〔七〕種種助道，〔八〕種種方便，〔九〕種種三昧。
〔十〕下疏云：即此能入，亦是所益。
鈔中云：此有兩重能、所：一、遮那光照是能益，
得解等十即是所益；二、此解至三昧等是能入，
法身、色身等是所入。
不因佛光，不得能入，安得所入？
故能、所入，皆是成益也。
orig::  ^132b6

疏象王迴旋下，上句化主迴觀法器，下句當根得益。
象王，即六牙香象也。
以高大，故稱為王。
履地，則知其虗實；度河，則徹其源底。
今唯取其迴旋為喻也。
具如鈔中。
commentary::  ^132b22

鈔：超權益者，有三義：一者、小乘自位名權；
今小乘人超出自權，入華嚴實，名曰超權。
二者、權即始、終、頓三教，理應小乘迴心先入始教，
次入終，入頓，後入圓教；今超三教而直入華嚴實教，
故云超權，同教一乘亦為權故。
三者、權唯目三乘權教，謂權教中說縱無學，
迴心但得十信；今華嚴二乘見道前，迴心直得十大法門、
十地，後十通之用等，故云超權也。 ^132b30

鈔：末會之初者，望本會為末，從佛本會而流出故。
然於末會之中復有三會：初、六千比丘會，
顯小入大故；二、諸乘人會，通收諸權入實故；
三、善財會，顯純一乘根故。
今此當其初也。言六千比丘者，表六根性淨，可入法界故。
貞元疏云：前之六信可不退故。
〔以第六名不退。〕千表無盡，該果海故。
比丘五義：一、怖魔，出家時魔宮震故；二、
乞士下，從檀越乞食以資身，上從諸佛乞法以練神；
三、淨持戒，漸入僧數，應持戒故；四、淨命，
三業無貪，不邪活命故；五、破惡，漸依聖道，滅煩惱故。
經云：出家未久。疏云：未證實際，易可迴故。
言身子！令六千比丘等者，初、文殊辭佛，往於人間。
時舍利弗承佛神力，與六千比丘辭佛同往。
此六千比丘是舍利弗自所同住，所謂：
海覺、善生、福光大童子、電生、淨行、天德、
君慧、梵勝、寂慧等。
其數六千，悉曾供養無量諸佛，深植善根，
解力廣大，信眼明徹，其心寬博，觀佛境界，
了法本性，饒益眾生，常樂勤求諸佛功德，皆是文殊師利說法教化之所成就。
時舍利弗在行道中觀諸比丘，告海覺言：汝可觀察文殊師利菩薩清淨之身相好莊嚴。
〔經文稍長，今當錄其十德科名。〕
一、身相勝德，〔即上經文。〕
二、常光勝德，三、放光勝德，四、眾會勝德，
五、行路勝德，表常依八正道故；六、住處勝德，
舉足、下足無非道場，隨心轉故；七、福莊嚴勝德，
常觀心地之下如來藏恒沙性德，無心亡照，
任運寂知故；八、樹林勝德，表樹立萬行，
嚴法體故；九、自在勝德，於我、無我得不二解，
自在主中為尊勝故；十、攝上勝德，心常上攝諸佛法故。
言六千請往下，經云：即白尊者舍利弗言：唯願大師將引我等往詣於彼勝人之所！
時舍利弗即與俱行。
至其所已，白言：仁者！
此諸比丘，願得奉覲！
爾時下迴觀法器。
言如象王迴旋者，身、首俱轉，無輕躁故；
表令向機，無遺隱故。
言比丘與願之者，如仁所有如是色身、
如是音聲、如是相好、如是自在，願我一切，悉當具得！
言十種無疲厭心者，一、積集一切善根，
心無疲厭；二、見一切佛，承事、供養；三、求一切佛法；
四、行一切波羅蜜；五、成就一切菩薩三昧；
六、次第入一切三世；七、普嚴淨十方佛剎；
八、教化、調伏一切眾生；九、於一切剎、一切劫中成就菩薩行；
十、為成就一切眾生故，修行一切佛剎微塵數波羅蜜，
成就如來十力；如是次第為成熟一切眾生界，成就如來一切力。
〔下九皆有心無疲厭〕。
下疏釋云：法門無盡，眾生無邊，取相而修，多生疲厭。
厭，則退墮二乘。若無愛、見而修，則無疲厭矣。
無疲厭，則佛果非遠，況我身耶！
言得三昧，名無礙眼者，疏有三義：一、能見離障故，
二、所見無擁故，三、一具多用故。
謂一無礙眼中有天眼、天耳、他心、宿住等多用也。
雖具此能，而無見相，故云三昧。
言得此三昧故下，別明定用，有四：一、悉見下，
天眼用；二、及亦聞下，天耳用；三、亦能觀下，
他心用；四、亦能憶下，宿住用。
下疏云：一眼具斯四用，故稱無礙。
言十轉法輪者，一、具足清淨四無畏智，
二、出生四辯隨順音聲，三、善能開闡四真諦相，
四、隨順諸佛無礙解脫，五、能令眾生心得淨信，
六、言不唐捐，能拔諸苦，七、大悲願力之所加持，
八、隨出音聲普遍一切世界，九、阿僧祗劫說法不斷，
十、生起根、力、覺、道、解脫、三昧等。
言十種說法者，一、皆從緣起說一切法，
二、皆悉如幻，三、無有乖諍，四、無有邊，五、
無有依止，六、猶如金剛，七、皆悉如如，八、
皆悉寂靜，九、皆悉出離，十、皆住一義本性成就。
〔上九皆有說一切法四字。〕
言十辯才者，一、無分別辯才，二、無所作，
三、無所著，四、了達實，五、無礙暗，六、佛加被，
七、自覺悟，八、文句分別善巧，九、真實說，
十、隨一切眾生心令歡喜。
〔上九皆有辯才二字。〕
貞元疏云：神境、漏盡等，義在結中。
集玄記云：今鈔有六通。
前四可知。又即下，漏盡通。
爾時文殊下，神足通。
開六成十，故有十通：天眼約現、未，分成二、
四〔二、天眼通，四、盡未來際劫〕；天耳約音聲、
言詞，分出五、七〔五、無障礙清淨天耳，七、
善分別一切言詞〕；神足約業用色身，分成六、
八〔六、無體性，無動作，往一切剎，八、入無數色身〕；
漏盡約定、慧，分成九、十〔九、一切法智通，
十、入一切法滅盡三昧〕。
一、三不分〔一、他心通，三、知過去宿住通〕，故六成十。
上依集玄若寂照意。
又即下，通顯多門無二定之用。
既爾，多門無盡例然。
言十千菩提心者，謂：四無量心〔大慈、大悲、
大喜、大捨〕，六波羅蜜〔布施、持戒、忍辱、精進、
禪定、智慧〕為十，十十相資為，萬萬即十千也。
言十千三昧者，一、普光明大三昧，二、妙光大三昧，
三、次第徧往諸國土，四、清淨身、心行，五、
知過去莊嚴藏，六、智光明藏，七、了知一切世界佛莊嚴，
八、眾生差別身，九、法界自在，十、無礙輪〔下八皆有大三昧言〕。
亦十十相資，為百，為千，為萬，亦然。
十千波羅蜜者，約十度說，可知。
言爾時文殊下，授勝進法，亦二：先教勸。
上但明大心無疲，今令廣住行願，進取普修。
言以成就下，明展轉獲益。
問：此六千比丘望前三位，何位所攝？
答：有三說：一云：准下，疏云：末會三類之機，
前二會〔比丘，諸乘會〕居信未久，尚不定故；
善財信終，可入證故。
故六千位雖居十信，見、聞生攝。
問：若爾，何能得地後之十通耶？
答：圓教攝根，創立大心，以始攝終故。
二云：義當解行生，徧攝於五位法，故得至十通等也。
若唯位居十信，即同權教迴小入大。
但從十信次第而修，豈得云超權耶？
問：若爾，下疏所說，當云何通？
答：下疏以前二會機，不歷參善友，故表居信未久等；
善財徧參，表當終心。
此約表法一義，不壞次第，故當信位。
然此信位徧攝五位，故異餘宗。
由頓具一切法故，方曰道成，非十信定位也。
故鈔約具十通，用成就一切佛法，即是道成。
三云：即證、入、生也。
前鈔已云三證、入、生，即下二句，豈非頓證、超權二段為二句耶？
若唯以頓證疏文為二句者，即有上、下二句不齊之過。
上二句已兼二益故，故知兼指此段為證、
入、生也。問：准此，唯徧攝五位，至於十通。
十通即等覺位故，何有證、入之義耶？
答：其無礙眼雖唯徧攝五位，其勝進法中云住普賢行，
住普賢行已，入大願海，乃至成就大願已，
心清淨等，豈不同善財於普賢身中頓證法界之義耶？
然此三說，各據一理，任情去取。
約今鈔意，後解為勝。
orig::  ^132b46

疏啟明東廟等者，毛詩云：東有啟明。
爾雅云：明星謂之啟明。
注云：太白星也。晨見東方為啟明，昏見西方為太白。
據此，今啟明即東方明星之名也。
今順福城東，又啟發善財之智明，故特云啟明也。
表初啟智明，信心創立故。
廟者，貌也，先祖形貌所在也。
今塔中即世尊形貌所在，故云廟也。
廟在福城之東，故云東廟。
下句即智照無二相，具如鈔釋。
commentary::  ^134a8

鈔：勸發心等者，即不壞相六千當發心位也。
下疏云：如發心品說。
既指如發心品，雖是初心，即攝位究竟，不同三乘發心也。 ^134a22

▲鈔：福城者，其城居人多有福德，故曰福城。
城表防非，即一真法界，一切眾生自此出故。
真界中居人有福，遮防過非故。
東為羣方之首，亦啟明之。
初表順福分善，十信入道初故；又表福、智入位本故。
娑羅，此云高遠，以林木森聳故；表當起萬行，莊嚴摧伏故。
往昔諸佛下，表所依法界。
本覺真性，諸佛同依。
言大塔廟者，即歸真之所。
梵語窣堵波，此云高顯。
昔云塔波，義曰歸宗之所。
日照三藏云：此城在南天竺城東，大塔廟是古佛之塔。
佛在世時已有此塔，三藏親到其所。
其塔極大，東面鼓樂供養，西面不聞，於今現在。
此處居人多唱善財歌。
此城內人並有解脫分善根三賢，堪為道器。 ^134a26

▲鈔：文殊師利童子者，前云菩薩，此云童子者，
表創入佛法故，亦顯非童真行不能入故。
釋名云：兒年十五曰童。
童者，獨也。自七歲至十五歲，皆稱童者，以太和未散故。
然經中呼文殊、善財、寶積、寶月等諸大菩薩為童子者，即非稚齒。
如智論云：如文殊師利十力、四無畏等，
悉具佛事，故住鳩摩伽〔此云童子〕地。
又云：若菩薩從初發心斷欲，乃至菩提，是名童子。
又有釋云：內證真常，而無取著，如世童子，於色無染故。
言五百優婆塞等者，下疏云皆五百者，
表五位證入，通四眾故，共成二千普賢行也。
言善財是一者，正生時財現，是其善相，稱曰善財。
小聖尊空，生而空室；大士貴德，生多法財。
又解心順理曰善，積德無盡曰財。
言別觀等者，知其不羣，特迴聖眷。
善財名會，因此而立。
言又令憶念等者，使不自輕故。
言隨宜說法者，餘非此根，隨宜更演故。
言而說偈言者，偈云三有為城郭憍慢為垣墻諸趣為門戶愛水為城壍願輪大悲轂信軸堅忍轄功德寶莊嚴令我載此乘等。
然此中文殊自往福城者，以根尚微故，
未發心故，大悲深故。
德雲已去，善財往求者，機漸勝故，已發心故，顯重法故。
末後普賢不就，善財不往，顯法界位滿，
無去、來故。 ^134b2

▲鈔：言智、照無二相者，謂行圓究竟，朗悟在懷，
照前行等，唯一圓智，更無前、後明、昧等殊故。
其猶塵盡鏡明，何有前、後明、昧等殊？ ^134b44

▲鈔：經云是時下，信、解雙絕，故不見現身而返照；
未移信心，故伸右手。
又不見乃為真見，但了自心空般若故。
言過一百一十由旬者，表十地及等覺一一皆具諸地功德故。
三賢行相不殊十地，故不開三賢。
若以等覺為十地勝進，即開十信。
言過者，徹過前位，故始信；該於極果，故曰遙申；
隨順行成，故曰右手。
然超數量，故過由旬。
按頂表於攝受，亦以普法置於心頂，信至極故。
作如是言下，誨示法門，即舉失顯得。
文有九句：前七闕因：一、闕行本，二、求小故心劣，
處生死而憂悔，三、橫一不具，四、竪不進，
五、滯一善，六、不廣求，七、不起無住行、願。
後二闕緣，可知。然此九種以初為本。
若闕初一，餘八皆闕。
雖舉後八，意在最初。
此中反顯讚初信心是經大意也。
思之。言不能了知下，亦顯若闕信心，不能成益。
有十五句：前五約所知理、事，即教、理、行、果四法也。
初句真諦理，次句俗諦理，三句教，四句行，五句果。
後十約能知分齊，思之，可知。 ^134b48

▲鈔：信、智無二者，修生之信心與圓滿之終智無二也。
言若約不動智為初者，即文殊本事。
佛名不動，表本覺智名初，始覺名後。
以始合本，故亦無二。
orig::  ^134c34

疏寄位南求等者，善財為能寄，諸位為所寄，諸善友為寄處。
若約別明，分為五相：從文殊師利乃至瞿夷四十一人，
名寄位修行相；二、從摩耶已下十一人，
名會緣入實相；三、彌勒一人，攝德成因相；
四、再見文殊，名智照無二相；五、見普賢，名顯因廣大相。
今約通明，上句始見文殊，寄十信；下句終見普賢，表因圓。
言南求者，疏主云：地前知識，多在南方；
地上無方，地後兼二。
然云南者，古有五義：初一約事，餘四約表。
一舉一例，諸一方善友已自無量，況餘九方！
二者、明義，表捨暗向智。
南方之明，萬物相見；聖人南面，蓋取於此。
三者、中義，離邪僻東、西二邊，契中正一實道故。
四者、生義，南方主陽，生長萬物，表善財增長行故。
五、隨順義，背左向右，右即為順。
西域土風、城邑、園宅，皆悉東向；自東之南，
順日、月轉〔今始於福城之東發心，次南方進求，
背左、北而之右〕，顯於善財順教、理故。
地上正證，離於證相，不以南表；地後業用，
有、無無礙。今亦約通義，皆云南求也。
故新經序云：明正為南方盡南矣。
言因圓下，如鈔。
commentary::  ^134c42

鈔：德雲者，即初住善知識也。
下疏云：具德如雲故。
雲有四義：一、普徧，二、潤澤，三、蔭覆，四、霔雨。
如次配於定、福、悲、智也。
言至瞿波者，超中間三十八人也。
謂：至慈行，寄十住；從善見比丘至徧行外道，
寄十行；從鬻香長者至安住地神，寄十向；
從婆珊夜神至瞿波，寄十地。
瞿波既是佛妃，此云守護。
大地在家，為父母守護；太子儲備，守護國地。
既為其妃，依主得名，表十地既圓，無地不護。
然太子有三妃：一名瞿波，二名耶輸陀羅，三名摩奴舍。
今因位之極，故取其第一。 ^135a28

▲鈔：摩耶已下者，即是佛母，具云摩訶摩耶，此云大術。
了法如幻故，故得大願幻智解脫門，為會緣入實之總相。
後九參為別相，謂：天主光天女得幻智，
念力徧友童子得幻智，師範眾藝童子得幻智，
字母賢勝優婆夷得幻智，無依解脫長者得幻智，
無著妙月長者得幻智，智光無勝君長者得幻智，
無盡相最寂靜婆羅門得幻智，誠願語德生有德得幻智，智歸幻門。
故總十參十一人，為會緣入實相。
今約通說，兼次彌勒，并見文殊二相，皆為等覺也。 ^135a46

▲鈔：文云下，同普賢化生。
又云下，較量所入剎海。
言毛孔剎中等者，總結平等周徧。
〔如是而行下，總結亦不於下平等念念周徧下周徧〕。
言如是而行者，以前經云：善財於一毛孔剎中行一步，過不可說不可說佛剎微塵數世界。
如是而行，盡未來劫，猶不能知一毛孔中剎海次第等。
言亦不於此剎沒等者，以沒、現相如法性故。
斯則沒而無沒，現而無現，真法性中無出、沒故。
此約事、理無礙。此、彼相即，故即事、事無礙。
相即有三：一、此剎即彼剎，一剎即多剎；
二、此步即彼步，一步即多步；三、一念即無量劫。
又此、彼相炳然具故，祕密、隱、顯俱成故，
此、彼時、處互相在故，帝網重重同時具足，皆不動故。 ^135b16

▲鈔：當是之時下，明位滿齊佛。
初句自得，餘皆等上。
初一等因圓，次一等果滿。
一身下，別顯等相。
下疏云：此即義當等覺，以等佛故。
因位既滿，更無所修，故但說等，不更趣求。
斯則一生頓成因、果，行布亦足，非唯理觀初、後圓融。
orig::  ^135b38

疏剖微塵下。塵喻情念，經喻佛智。
喻中既剖一一塵中之經法中念念相應果智，則眾生情塵因中顯斯果智。
故科云：顯因成果，益也。
新經序云：情塵有經，智海無外。
commentary::  ^135c2

鈔：出現品等者，即彼品意業中文。
言大經者，佛智無涯，性德圓滿也。
量等三千界者，智如理故。
言三千界者，俱舍頌云：四大神洲日月須彌六欲天梵世各一千是名小千界此小千千倍是名中千界此千倍大千俱同一成壞。
言在一塵中者，一、妄覆真故，二、小含大故，
三、一具多故。一切塵亦然者，無一眾生不具佛智故。
有一聰慧人下，出經益物。
佛智下，合顯因也。
妄想合塵，諸佛合聰慧人。
令其下，合成果為益。
又經云下，示念念果成之文也，亦即彼品出現菩提中文。
下疏云：明普遍諸心，念念常成，無有際畔。
故此徵釋。云不離者，有二義：一、眾生身、
心即佛所證，故顯因也；二、全即菩提性，
故念念與此菩提之性相應，則念念成菩提矣，成果為益也。 ^135c10

鈔：成就行願益者。
問：餘教皆云：眾生無邊誓願度。
何獨此經，彼豈不成益耶？
答：彼雖盡生之願與今同，則無塵塵行滿之義，故異也。
以彼不約一切塵中諸剎內窮劫化生以滿其願故。
若爾，餘教豈虗其願耶？
答：不然。但於諸剎中修行以化生耳。
今約塵塵稱性，故得徧諸剎塵。
思之。言故十地品云者。
即彼正說分初地中有十種大願，結無盡中文。
彼有十種無盡，今唯舉其一耳。
今眾生界雖無有盡下。
通難。問：生界既無盡，菩薩何發盡生界之願耶？
故此答也。普開之者。
發十大願，欲盡無盡之眾生也。 ^135c38

鈔：常恒之說者，賢首旨歸文也。
無有一國下，十地品文。
經文：佛子！我不見有一佛國土，其中如來不說此十地者。
言有說、不說者，總結上二，通時及處，皆常徧故。
言一一稱理故者，出現品云：隨順法性，演說如來出現不思議故。
我法海中下，下疏云：先返顯無不能捨。
一文尚無所不捨，況一部耶？
以一文是即一切之一，如海一滴故。 ^136a12

鈔：即智明映奪喻者，約法目喻也。
能喻，應云日光奪曜喻。
言初昇之日謂之杲日者，日在木下曰杳，
日在木中曰東，在木上曰杲，即昇明之義也。
言麗者，著明者，周易離卦彖曰：離，麗也。
日、月麗乎天，百糓、草、木麗乎土。
注云：麗，猶著也。言日、月著於天，得其所著之宜也。
今用其意耳。言此經猶如杲日下，問：上云智明映奪，
則杲日喻智，今何喻於經耶？
答：約此經所詮之智境界以奪餘經也。
即大明下，法、喻合釋。
問：說此經時未有餘經，何言斯經大闡，眾典無輝？
答：有二義：一云、約後時說，故疏云：尋斯玄旨，却覽餘經。
非約說時先、後也。
二云、約說時，亦可映奪諸乘也。
又出現品奪假名菩薩，法界品奪在座聲聞等。
能依之人既奪，所依之教居然奪也。 ^136a26

鈔：高勝難齊喻者，亦約法目喻。
能喻，應云山王形奪喻。
前喻其明，此喻其高。
既高且明，無若是經也。
須彌，亦云蘇迷盧，此云妙高。
妙有十義：一、體妙，二、相妙，〔謂八方四級。〕
三、色妙，四、德妙，〔謂八方猛風不能動故。〕
五、眷屬妙，〔謂七金山，七重圍繞；七香水海，海印漩流也。〕
六、依持妙，七、作業妙，〔不離本處，而鎮四洲；
映蔽日、月，而成晝、夜。〕
八、生果妙，九、為首妙，〔於四洲地，最在先成。〕
十、堅固妙。言高者，高八萬四千由旬，入水亦爾。
下據金輪，上隣空界，頂上縱、廣，量亦如之。
獨出九山，故稱妙高也。
言羣峰者，即餘九大山也。
今並其高也。法中，可知。
言七金等者，俱舍頌云：蘇迷盧處中次踰徤達羅
〔此云持雙，以山頂有二道脊，山能持此，
故以為名，夜叉居〕、伊沙陀羅山、竭地洛迦山、
蘇達梨舍那〔此云善見，見者稱善，即五通神仙居住〕。
案濕嚩羯拏〔此云馬耳，山形似彼，故出一切諸果〕、
毗那恒迦山〔此云象鼻，以形似故〕、尼民達羅山。
於大州等外，有鐵輪圍山，前七金所成。
蘇迷盧四寶，入水皆八萬，妙高出亦然。
餘八半半減，廣皆等高量。
言培塿者，上蒲口切，下郎斗切，謂小阜也。
問：法華亦云如須彌，豈不相違？
答：彼約破小顯大，會權歸實，難信難解，諸經莫比。
此約為諸教本，圓極不共，最為勝故。
各據一理，故不相違。 ^136b4

鈔：五百年者，合云六百年。
有云：佛去世三百年後出壽七百歲。
若爾，亦應六百年方入龍宮爾。
新經疏云：大師晦跡，六百年後方出五天，千二百年始傳東夏。
〔謂佛涅槃至晉義熙十四年，經千二百歲也。〕
探玄記序亦云：舍那創陶甄於海印，二七日後爰興；
龍樹終俯察於虬宮，六百年後方顯。
言龍樹者，亦云龍猛。
然龍猛二字皆唐言，樹字通唐梵義。
淨三藏云：阿離野、那伽、〔此云龍，或云象。〕
曷樹那。〔義翻云猛。〕
按別傳云：其母樹下生之，以龍宮成其道，故曰龍樹。
即二字皆正翻也。
天台云：樹生生身，龍成法身。
今從此也。 ^136c8

▲鈔：事如別傳及纂靈記者。
傳中唯有入龍宮緣，纂靈記中却有搜求得經之緣，故今雙引以證也。
如下傳譯感通中具引。 ^136c26

鈔：正取覺賢者，梵云佛度#CB02494;陀羅。
此師所譯此經於東晉，故正取也。
所以科云弘闡元由。
言兼餘等者，以晉經是智儼親往西域，
從佛陀先受禪法，因請覺賢歸東夏，譯此經故也。
而慧嚴、慧觀潤文，法業筆授日照三藏，次於大唐永隆元年譯晉經。
脫文實叉難陀，此云喜學，於證聖元年翻譯唐經。
言等者，等取同譯諸師，謂義淨、弘景、圓測、神英等師也。 ^136c34

鈔：神洲大夏者，下鈔亦云：葱嶺之東，地方數千里，
曰赤縣神洲，即有唐中華之國也。
唯識樞要義苑鈔云：言神洲者，謂此東土燧古已前，
未有人民，唯鬼神所居，故名神洲。
言大夏者，存三代時國號也。
言一文一句者，即海雲所持普眼經；一偈，
即覺林菩薩所說若人欲了知等；一光，即地獄天子三重頓圓之光也。
廣如下說。 ^137a2

鈔：何幸像法等者，論語疏云：凡事應失而得曰幸。
生居下，應失也；反顧下，而得也。
自幸之義，例此，可知。
言不減正法等者，世尊別記：正法一千年，
像法一千年，〔有教，有行，而無果證。〕
末法一萬年。由度女人，正法減半。
然有二說：一云：雖說八敬，不減正法；由彼不行，正法還減。
二云：若不說八敬，全無行者，正法欲滅；
即有行者，正法依定。
今依後義也。〔八敬法者，後當具示。〕 ^137a16

▲鈔：大師涅槃等者，周昭王二十六年四月初八日生，
周穆王五十二年壬申二月十五日入滅，
至今大元致和元年，歲次戊辰，計二千二百七十七年。
正當末法之際，翻聞難思之經，亦慶幸之致也。 ^137a30

鈔：大集月藏分等者，金剛刊定記云：前前勝，後後劣。
解脫者，證也，即三乘聖果。
禪定者，行也，即漏、無漏，大、小乘，事、理等定也。
多聞者，解也，即頓、漸，偏、圓，空、有等。
〔上三，前必具後，後未必具前也。〕
塔寺者，不求至道，多好有為，以身外資財，修世間福業等。
鬪諍者，此明佛法之中，多有諍論。
且如西天大、小乘，分河飲水。
大乘之內，性、相又殊；小乘之中，二十部異。
各皆黨己，自是他非。
爰及此方，未免於是。
若相，若性，南宗、北宗，禪、講相非，彼此朋黨，
互不相許，名鬪諍也。
言牢固者，人多相襲，決定不捨。
然此但就增勝而說，非不相通。
佛滅後一百年，育王造塔，豈局第四耶？
又菩薩藏經云：後五百藏，無量善人修禪定、解脫。
豈唯一、二、三耶？ ^137a40

鈔：今值聖明天子者，即唐德宗也。
塔記云：興元元年甲子歲造疏，貞元丁卯歲功就。
皆德宗年號。以貞元得二十一年，故至貞元丙子歲方譯新經。
次造疏，名新經疏，亦貞元中作也。
言列剎相望者，梵語掣多羅。
西土更無別幡竿，即於塔覆鉢柱頭懸幡。
今云剎者，訛略也。
〔此寂照解。〕玄贊中亦如是說。
又要覽云：梵語剌瑟致，此云竿。
今略名剎，即幡柱也。
言相望者，望者，無放反。
說文：出望在外，望其還也。
若音無放反，說文：月滿與日相望也。
今取後音。言鐘、梵交響者，梵即梵唄。
要覽上卷云：梵云唄匿，華言止斷。
由外事已止已斷，爾時寂靜，住為法事。
又云：諸天聞梵，心則歡喜，故須作之。
法苑云：夫唄者，讚詠之音也。
當使清而不弱，雄而不猛，流而不越，凝而不滯。
遠聽，則汪洋以峻雅；近矚，則從容以和肅。
此其大致也。昔魏陳思王曹子建遊魚山，
忽聞空中梵天之音，清響哀婉，其聲動心。
獨聽良久，乃摹其節，寫為梵唄，撰文製音，傳為後式。
梵音茲為始也。 ^137b18

鈔：閑居學肆者，此一句是肇公涅槃無名論文。
光瑤注云：肆者，陳也。
周孔云：〔有說周公孔子，未敢詳定，疑是周禮也。〕
學中陳列書史，如市肆陳列貨物也。
今陳列聖教，以為異耳。
要覽云：後漢張楷，字公超。
學徒隨之，所居為市。
故今學處而稱肆焉。
言探賾玄門者，探字他含反。
探者，甞試取其意也。
賾字士責反。劉獻注周易云：賾，幽深之極稱也。
玄門可知。 ^137c6

鈔：得在靈山下。問：清涼山何名靈山耶？
答：以古有大孚靈鷲寺，即山形似鷲鳥故也。
西域靈鷲山亦略云靈山，今亦略云靈山也。
或可此山靈應既多，故曰靈山。 ^137c20

▲鈔：大聖雖周下，即舉總稱別。
尊其德故，不指其名。
如今山中稱念，只云大聖菩薩也。 ^137c26

▲鈔：萬聖幽贊於五峰，即菩薩住處品文殊與一萬菩薩住清涼五峰之內等。
言百祇者，如南山感通傳：時有天人，姓陸，
名玄暢，詣宣律師所。
師問清涼山文殊之事。
答曰：文殊是諸佛祖師，隨緣利見，應變不同。
大聖之功，非凡境界，不勞評薄。
但知多在清涼五臺之中，往往有人見之，不得不信。
又周穆王時已有佛法，此山靈異，文殊所居。
穆王於中造寺供養，阿育王亦依置塔。
如斯不一，故云百祇傳慶等。
言大孚等者，即漢明帝所立。
言大孚者，弘信也。
如前題目中已說。
言一介微僧者，周易法云：介，纖介也。
蓋自謙德之柄也。
言爰媿多生者，有二解：一云：爰者，於也；
媿者，荷也。感荷於多生善根之力，今得濫居勝處。
〔多生屬過去。〕二云：爰者，發語之詞。
荷宿善之力，今居勝處。
此之慶幸，多生豈能忘耶？
言不入餘人之手者，出現品云：此法門不入一切餘眾生手。
疏云：權小於斯，無圓信手，不盡能受，是故不為。
言何幸者，法集經云：是經雖行閻浮提，
於能信深法者，常住如是眾生心手中行。
言手舞何階者，子夏詩序云：情動於中，而形於言。
言之不足，故嗟嘆之；嗟嘆之不足，故詠歌之；
詠歌之不足，不知手之舞之，足之蹈之也。
疏主意云：此雖為極喜，亦不及我慶躍。
餘莫能知我心，唯聖賢之能知也。 ^137c28

鈔：下有十門者，一、通顯得名，二、對辨開、
合，三、具彰義類，四、別釋得名，五、展演無窮，
六、卷攝相盡，七、展卷無礙，八、以義圓收，
九、攝在一心，十、泯同平等。
言字各十義者，即第三、俱彰義類中也。
言略有六對等者，問下廣釋，但有五對。
此有六對，則此廣，彼略？
答：釋此疏文解題目，七字祇以二義釋之。
對下言略，鈔中作對，疏外敘之。
又此六對與下，互有具闕。
今但直作對，更不廣釋，下乃釋之。
總、別一對者，綱要說嚴，通能，通所，通人，
通法，故總；上五字各據一義，故別。
性、相一對者，問：前云上二字是體，方字是體，今何却為相耶？
答：以相歸體，俱名體；體、相別分，則是相。 ^138a28

鈔故此七字即七大性者，故字躡前而起。
上說六對，何得躡此而為七大性耶？
應合云又字，或云然字，必恐後人傳寫悞耳。
言七大性者，下疏云：如攝大乘論等，七種大性不離於此。
下鈔釋云：等取雜集、瑜伽、般若，大同小異。
瑜伽云：一、法大性，二、發心大性，三、勝解大性，
四、增上意大性，五、資糧大性，六、時大性，
七、圓證大性。若無著般若論第七，云果大性。
雜集十一說：七大性者，一、境，二、行，三、智，
四、精進，五、方便善巧，六、證得，七、業。
〔七皆云大性。〕今體大，即第三智大之中所知無我之理；
二、相大，亦所知攝，亦法大性，即境攝故；
三、用大，即方便大，而是即體之用，亦攝境故；
四、果全同；五、因大攝。
其五大性：一、發心，二、勝解，三、行大，四、精進，
五、資糧，六、智大全同；七、教大即是境。
由是義故，今云七字即七大性也。
言七字皆相者，依下疏，合云七字皆法。
今對上大即體，故云相也。
等字、七字，皆廣等也。
今各以下，正釋疏文。 ^138b4

▲鈔：故下經云：法性遍在一切處下，問：
其第三句應是常義，云何證遍義耶？
答：於時中皆遍，何失？
或可但取上半因便故來耳。
言法性無作下，引出現品文。
上半是本文，下半義引也。
彼云：諸佛性淨亦如是本性非性離有無。
釋曰：無作，故無前際；無變易，故無後際；
如虗空，故如中際。
既如三際，即常也。 ^138b36

鈔：並持自性，通上二義者，釋疏自持二字，
以正、法二義有其通、別。
別，則正者無偏，法者軌範；通，則並是持自性義。
言恒沙性德者，舉同影別故。
言不偏偽者，不偏揀小，不偽揀外故。
言佛令住正法者，雙證上二義，亦唯要上半為證也。 ^138c2

鈔：然亦二義下，疏文語略，故言周，即是偏義，而不言包義。
然此包、遍二義，前體大中包、遍相須，故合為一，并出常義以足二義。
今用稱體，亦應具常、遍二義。
以常義就用說，則隱也；且就顯相論，故開包、遍為二義。
理實用大，亦有不斷，常亦互影故。
言猶如虗空者，妙嚴品文也。
具云：譬如虗空具含眾像，於諸境界無所分別。
下疏云：含攝喻也，無所不包故。
遍至一切下，出現品文也。
具云：譬如虗空遍至一切色、非色處。
疏云：虗空周遍喻，此以事空況於理空。
上皆是體，包、徧二義為所稱。
今是即體之用，還稱其體，亦具包、徧二義。
上體中引涅槃無性真如為體，當經即無障礙理為體。
相中恒沙性德，舉同影別；用中一塵包無邊世界時，
遍無盡法界，舉別影同。
同、別無礙，皆圓教之三大也。
又三大互望，亦復無礙，咸為所證無障礙法界也。 ^138c12

▲鈔：為妙覺者，三諦相融為妙，三覺無礙為覺。
亦可俱通，以三諦是所覺，故能覺、所覺皆玄妙故。 ^138c40

▲鈔：感果等者，下疏云：華有二義：一、草木華，
喻萬行因；二、嚴身華，通金、玉等，喻於神通眾相等，唯與果俱故。
今引證中以神通眾相證也。 ^138c44

鈔：嚴上大方廣下，大方廣法雖性本淨，
若非萬行，無由可顯；如鏡雖本明，若非磨瑩，終不能顯。
言成佛果人者，凡非是佛，以萬行功德成佛；
如玉不是像，猶彫琢故。
成像，則飾本有法、成修生人，為二義也。
言又飾本體等者，能飾萬行，皆契大方廣之本體，
以稱本性修故；如像嚴飾金，本體無二故。
言以行等者，以萬行為因，成佛果之人因不即果，
因、果殊故；如巧匠能造像，匠非是像，其體異故。
則能飾、所飾不異，能成、所成不一，為二義也。
又上能瑩、非所瑩，喻行飾本體，而行即本體，
故而二；像飾金體，喻能飾、所飾不二〔飾法二字具不一、
不異二義也〕；器離玉無，喻行成人，而即人，
故不二；巧匠非像，喻能成、非所成，故而二
〔成人二字亦具非一、非二二義〕。
然上消文，且約一相。
如其就法，亦有新義，從本非內、外等中，
約義分心、境等故；佛亦有本義，佛果海中舊來益竟故；
其能飾之行亦有本義，隨順法性修檀等故，
非真流之行不契真故；亦有新義，由人立故。
准此，則前四句喻：初句約法，本有修生；
二句約人，修生本有；三句約行，本有；四句約行，修生。
四句圓融，方為嚴矣。 ^139a4

鈔：然亦唯二者，中間二句也。
初句湧泉即是所攝義、味之者，即貫中收也。
問：何不言所貫義、味耶？
答：顯二義互通，攝亦攝義，貫亦貫機，故言常。
乃通於上三者，貫、攝皆常故。
言餘處釋云者，即慈恩法華疏序也。
彼鈔云：軌者，軌則規模之義。
百者，十之極數，取極多義。
人中最勝，無尊於王，故云百王。
以百王皆用此經而作規模，故云經者為常。
常者，恒也。百王不易，以恒定故；理契至真，無易義故。
言法眼常全，無缺、減等者，賢首品文也。
下疏云：智眼證如，如永常故。
既如證而說，豈不常耶？
常、恒下，以旨歸文意而釋成也。
言終古不忒者，借莊子文也。
彼云：日、月得之，終古不忒。
鄭玄注周禮云：終古，猶言常也。
忒，差也。常說，則無其差忒，故云可得稱常。 ^139a42

鈔：即三世間者，世謂時也。
謂諸有為法墮去、來、今三世中間，名為世間。
具於三義，謂：性有為，可破壞；隱真理，故名世間。
其世間別有其三種，名三世間，帶數釋也。
言一、眾生世間者，眾生即世間，即所化機。
二、器世間者，若感者，所變器界，器即世間；
若佛器界，世謂隱覆，從真性起，同無為法，
即隱覆有為，可破壞。
世亦器即世間，即所化處也。
三、智正覺者，若入見已上、等覺已下，智正覺與世間異，作相違釋。
以五、八二識猶有漏，故墮去、來、今，名為世間；
無漏之智正覺性，故名智正覺。
若佛是智正覺，是世間之智正覺，約所化以彰名，依士釋也。
即能化之主，言主謂君主，即佛及王下，釋主字也。
器，世間之主；眾生，世間之主。
或眾生世間即主，以位在等覺已還故。
智正覺世間即依主，持業釋也。
言亦總化上二者，應有問言：眾生與器可名世間，
佛非世間，何故云並稱世主耶？
故此答也。言上二者，有二意：一云、眾生及器名二也，
二云、眾生主及器主為二也。
後解為勝，統遍前三，方該前三世間故。 ^139b20

鈔：法門為能嚴，唯局於主者，如各自主所得法門，唯局主故。
言自嚴己眾下，此有三重能、所嚴：一、謂各別法門為能嚴，
自主為所嚴；二、復將上主及法門為能嚴，
自眾為所嚴；三、一切眾生主及眾法門皆能嚴，佛為所嚴。
故云並用嚴佛。問：成佛說經，何要三種世間皆嚴耶？
答：眾生不嚴，不感佛興；正覺不嚴，不能為主；
器界不嚴，非真佛處。
復由佛嚴，顯遇者有德；眾生嚴輔，顯佛超勝。
如是互嚴，方為妙嚴也。 ^139c8

鈔：用當諸經之序品者，有二意：一、云已上疏序已竟，
用當諸經序分也；二、若會解，則以妙嚴品當諸經之序分。
此解難依，前解為正。
釋教迹竟。華嚴懸談會玄記卷第七
 ^139c26
