華嚴懸談會玄記卷第十
collector:: 蒼山再光寺比丘　普瑞集
orig:: 
疏諸會佛加，皆言願力者，即一、三、四、五、
六，此五會入定有加；二、七不入定，故無加；
第八入定無加，而有發起；第九會佛自入定，
故無有加；唯五會有加。
其初會經云：毗盧遮那如來本願力故，亦以汝修一切諸佛行願力故。
第三、四、五、六，此四會皆云：亦是毗盧遮那如來往昔願力、
威神之力〔唯第六會遮那如來下，加應、
正等覺本願力故〕，乃至入是三昧，令汝說法。
言及餘諸文者，散在一經，故云非一。 ^153a49

疏：主山神者，即開華匝地主山神也。 ^153b16

疏故兜率偈云等者，即精進幢菩薩所說偈也。
上半偈云：譬如一切法眾緣故生起。
下半合，可知。言告功德林者，由功德林入菩薩善思惟三昧，
十方諸佛皆號功德林，而現其前，告功德林菩薩言：
此是十方同名諸佛同加於汝，亦是毗盧遮那如來往昔願力、
威神之力及諸菩薩眾善根力，故令汝入是三昧，而演說法。
第五會加金剛幢菩薩，亦云：及由汝智慧清淨故，諸菩薩善根增勝故。
言解脫月等者，即請金剛藏菩薩說十地時，明機感故。
言志解悉明潔等者，等有二意：一、等餘二句，
文云：承事無量佛能知此地義；二、等餘處經，
文如問明品云：其心本清淨諸願皆具足如是明達人於此乃能覩。
亦如兜率天子、六千比丘、善財童子等，
皆云於如來所種諸善根等，故今云等也。 ^153b18

疏廣顯機感下，以根感為因。
教方得起下，即以法被根。
義有左、右，故分二門；由體無別，故指彼說。
commentary::  ^153b46

鈔：發心品中十方法慧同白佛言等者，
經云：十方各過佛剎微塵數世界外，有萬佛剎微塵數佛，
同名法慧，各現其身，在法慧菩薩前，作如是言：
汝能說此法，我等十方佛剎亦說是法，
乃至我悉當護持〔云云〕。
准此，鈔中白字誤書，應是名字。
下疏云：後益末世，今信仰故。
今之聞者，皆由佛願力，深愧信行。
orig::  ^153c2

疏：四、為教本者，教謂末教諸經，本即此經。
此經上有為本之用，是教之本，名為教本。
以此為能起因，牽起自體為所起用。
雖體、用齊時，而因、果義分。
然此為本之義有二說：若玄鏡、集玄等記，
所開、所攝三乘等教為末，能開、能攝一乘圓教為本。
若寂照意，但約部帙以論，不約五教而說。
不爾，以義分教，一代時教中但有圓義者，
皆是圓教，豈以圓教而為本耶？
故次云：先示本法，頓演此經。
明知約部帙為本也。
後解為正。
commentary::  ^153c16

鈔：非本無以垂末者，法說者，顯前句約喻，次句約法。
然鈔釋四句中，前三句轉以喻釋，第四句方正約法釋也。
此文本出肇公維摩注序，彼云：然幽關難啟，
聖應不同，非本無以垂迹，非迹無以顯本。
本、迹雖殊，不思議一也。
彼以體、用為本、迹。
今借其言，不用其意，但以此經為本，諸教為迹也。
orig::  ^153c32

疏將欲下。問：若云將欲逐機，故先示本法者，則說華嚴本意應正在逐機耶？
答：若但讚佛乘，眾生沒在苦。
今欲開頓說漸，故作此言。
就佛本意，純說一極，此意在前法爾中也。
commentary::  ^153c44

鈔：天台指為乳教者，補注中破云：天台但判頓部在初，
喻之乳味，何曾指部為根本也？
今據妙玄云：呼為乳者，意不在淡，以初故，本故。
如牛新生，血變為乳，純淨在身。
犢子若#CB04394;，牛即出乳。
佛亦如是，始坐道場，新成正覺，無明等血轉變為明。
八萬法藏、十二部經具在法身大機，犢子先感得乳。
乳為眾味之初，譬頓在眾教之首，故以華嚴為乳耳。
評曰：既云初故，本故，又云眾味之初，此初即是本也。
豈非指部為本耶？
又眾味不從乳出，因何而有耶？
此但頓、漸對說，豈不得然？ ^154a4

鈔：彼文云等者，疏：鈔云：喻菩提身初成。
先照須彌等，約根說異，則照高未能兼下；
若照卑山，則照高山，故說華嚴是照高山。
菩薩如高山，二乘不預說；阿含，菩薩常聞。
餘例可知。緣覺如黑山，無法空之慧光故；
聲聞如高源，淨名、法華皆以高源況聲聞，不生佛法蓮華故。
大地通喻三聚：決定能生喻決定善根眾生，
名正定聚；得緣方生喻不定聚；砂、鹵等地喻邪定聚。
然亦不捨，故皆普照。
問：日光是一，佛智萬殊，豈為同喻？
答：豈不向說隨地高、下？
故知但隨眾生智慧高、下。
佛智無二，不違前喻。
問：先照菩薩，豈非正定？
次照緣覺，豈非邪定？
今更言三聚，豈不重耶？
答：邪定豈唯二乘收耶？
除却二乘，先已照故，取餘無善凡夫為今邪定也。
又先說二乘是愚法者，阿含中所被故；
今三聚中取廣慧二乘，是三乘通教所被故。
其先照菩薩是圓根，今三聚中正定不定是偏根通教所被，
故乃不重也。又此但願普被，故言通照三聚，不必與前揀辨屬配地位也。
問：所被機既不同，能被的指何經？
答：先照菩薩下能被教，即華嚴也。
次照緣覺下能被教，即阿含也。
後照決定下能被教，即深密、般若等經也。
問：喻中從高至下勝劣為次，法中阿含等所被二乘是愚法，
最後三聚中二乘是廣慧，況正定聚中亦有機教大乘，
并三中一三後一乘菩薩，通以大地喻之，
却先劣後勝，云何不齊耶？
答：愚法二乘能被教異，故先喻別之。
廣慧二乘與權教菩薩，以般若等通教被故，是以一種大地通喻三聚也。
設有三中一三後一，亦是三乘通教，以始終頓三教俱名三乘教，
皆為三乘人所得故，未顯不共，不名別教一乘故。
又漸中先小後大為次，故以經合文甚明。 ^154a24

鈔：華嚴未有等者，且約初時說華嚴故。
以法華下如海流，萬派百川還歸於海，源無二故。 ^154b36

鈔義取出現下，鈔云：經但有先照高山之言，而無後照高山之語。
今以義求，必有之矣。
會權歸實，先棄人、天，非出離故，如平地落照。
此約前互相影略，不開三聚故。
次捨聲聞，令自悟故，如高源無光。
次捨緣覺，令起悲故，如黑山掩曜。
次捨三歸一，如山 #CB03340;夕陽。
故云還照高山。問：准經合文，緣覺、聲聞為末可爾，何故今云捨三歸一？
答：經但言其大格，不遮華嚴之後說大乘故。
故前正定聚中兼有大乘也。
問：或台宗學者難云：既無其文，何所據耶？
答：亦智者意。故妙玄云：夫日初出，先照高山；
日若垂沒，亦應餘輝峻嶺。
故問言：法華、涅槃唯聞一極照菩薩者，何言歸於華嚴？
答：二經一極所入佛慧，即華嚴佛慧也。
義如前釋。問：補注難云：是則最後醍醐上味歸最初華嚴之乳。
此云何通？答：乳為眾味之本。
此取先、後，喻前開漸之本，不約濃、淡為言。
然華嚴之乳亦純醍醐之乳也。
涅槃云：雪山有草，名為忍辱，牛若食者，純出醍醐。
華嚴不說餘乘，即純出之醍醐也。
故法華鑽成醍醐濃味，却與華嚴頓出醍醐理同，即歸華嚴義也。
故妙玄云：法華開佛知見，得入法界，與華嚴齊。
又云：菩薩因法華入法界，與華嚴合。
皆此義也。
orig::  ^154b40

疏無不從此等者，梁攝論云：由如來昔時學三乘十二部經，
後成佛時，各觀一切法，無不從此法身生，
無不還證此法身，故一切法門同一法身為味。
由見修多羅、祇夜等經同一法身味，是故生喜。
今轉生為流字，轉證為歸字，身為界字。
問：生、證、轉言流、歸，其義相順，何轉身為界耶？
答：彼論復云：諸佛法界，恒時應見，有五義釋。
論曰：此中明法身義，而言諸佛法界者，
欲顯法身含法界五義故，故轉名法界。
評曰：今欲顯歸華嚴法界具足五義，故亦轉名界也。
故下入法界，正用此五義釋界字。
commentary::  ^154c34

鈔：此以義證教者，法身、報、化是所詮義，華嚴諸經是能詮教故。
言報、化等身者，等字，等一切法也。
此論明三身，皆依止法身中正說。
由五因故，佛具五喜。
偈云：由能無量作事立由法義味能德成。
一、因自能無量，故喜；二、因作事立，故喜；
三、因法美味，故喜；四、因欲成，故喜；五、因德成，故喜。
今此是第三門法美味，故喜中文也。 ^155a6

鈔：故吉藏者，即隋末唐初會稽嘉祥寺吉藏法師也。
問：彼師立教，後既不許，何故得證此耶？
答：彼立三種法輪，欲收一代時教義，故稍有違。
今但證此經為本之義，則有理也。 ^155a20

鈔：法華指此下，以始見入佛慧，即是此經；
今聞法華，令入佛慧，即華嚴佛慧如海無二。
故前鈔云：以法華攝末歸本，歸華嚴故。
意表二經佛慧是同，勿謂法華唯是終教。
教義釋法華云：我有如是七寶大車，其數無量，
為主、伴門。為是何教？
妙玄亦云：始見我身，入如來慧；今聞是經，入於佛慧。
初、後佛慧圓頓義齊。 ^155a28

▲鈔既不指下，遮難，可知。
問：梵網經云初坐菩提樹下成無上道已初結菩薩波羅提木叉等，
豈非鹿野之前一乘耶？
答：彼但明戒，非一代時教本。
故教迹鈔云未有一事一理而不極等。
問：無量義經云佛一切時說大、小等，如何會通？
答：若盡理明下，有十門儀式。
今且為成為本一邊之義，不違無量義經等。
問：密嚴經上卷云十地華嚴等大樹與神通勝鬘及餘經皆從此經出此經最殊勝餘經莫能比等。
准此，則彼經為諸教之本。
今經亦無顯文，說為諸教之本。
設依義判，亦違彼經。
是法性土與諸法為本。
言諸經皆從此經出，亦猶無量義者從一法生，
同教迹中理、事相望，論本、末也。
今言為教本，依佛化儀，先說此圓極之經，後方說餘經。
明為教本，同教迹中諸教相望，論本、末也。
若唯此為本，遮餘為本，膠柱何甚？
orig::  ^155a40

疏：五、顯果德者。以所顯果德為因，能顯教法為果。
謂欲彰顯果德，故有能詮言教。
問：教不唯言為體，通攝所詮為體。
因、果何分？答：但以能詮為門，一切皆教。
若以所詮為門，何法非是所詮？
雖舉一全收，而為門自異。
問：若以所詮為門，下地位、勝行等皆是所詮，云何成異？
答：雖俱是所詮果德，唯明佛果地位咸通，
因果寬狹不同，勝行、真法等各別。
准知。言不識寶玉者，或連城刖足，或夜光按劒，，
或執石為寶，或掬泡為珠。
今欲還源，要須明解。
解不造極，行非正道。
故云不知此德，安能仰求？ ^155b28

疏然果德有二等者，依果，即世界海。
此有三類：一、蓮華藏世界海，具足主、伴，
通因陀羅等；二者、十種世界海〔一、世界性，
二、海，三、輪，四、圓滿，五、分別，六、旋，七、轉，八、
蓮華，九、須彌，十、相。
此上九，皆有世界言〕；三、無量雜類，樹、行等剎，皆徧法界。
上三，皆是一舍那十身攝化之處。
故今文云謂華藏世界海等。
言如來十身等者，等融三世間十身也。
commentary::  ^155c30

鈔：其相即相入、相在者，下云：相在是相入也。
或是微細門，以今六句多是此門，以約一毛一塵現依現正也。
然由科云約用互在故，即一、多相容門也。 ^155c42

○鈔：若約圓說，應言等者，理實分圓，交互具二百五十六句。
今以圖示根本十六句，每一句中具十六句，則有二百五十六句也。
分為十六： ^155c48

 [fg_../figures/X/X08p0156_01.gif] ^156a6

鈔相即、互亡下，問：前相入有六句，今相即何唯四耶？
故此答也。問：准義分齊，相即乃有八句，
彼不相即、互亡耶？
答：作句體式異故。
彼云：一者、一即一，二者、一即多，三者、多即一，
四者、多即多，五者、一即多一，六者、多即一多，
七者、多一即一，八者、一多即多。
欲明義別，故有八句。
今以四句明義。其第四句佛即剎，故非佛；
剎即佛，故非剎。以相即、互奪，故云相即、互亡。
此不同前第四句多即多，以不互奪、雙亡，可加為八句。
然前相入第四亦不互奪，故有六句。
下義分齊相入中第四句云非攝非入，
以入即攝，故非入；以攝即入，故非攝。
亦相即、互亡，故無六句，則前、後互影體式耳。 ^156a22

▲鈔佛體即是法性土者，出佛地論云：
唯以清淨法界而為法身，亦以法性而為其土。
性雖一味，隨身、土相而分二別。
又唯識云：雖此身、土體無差別，而屬佛剎，
性、相異故。今以佛體即土體，故即事事無礙法界。
以約差別義，名為事故。
言廢己從他，佛體虗故者，從緣起相，由出所以也。
土外無佛下，理、性融通因也。
或可三句故字，後後出前前之所以也。
如問：何故佛即剎耶？
答：佛體即是法性土故。
問：何故佛體即法性土耶？
答：廢己等，可知。 ^156b10

▲鈔剎即佛下，准前，可知。
三、俱者，合上二句俱時無礙故。
佛即剎，故有剎；剎即佛，故有佛。
四、泯者，約互奪故。
然上四句俱時為諸法相即自在門。
有以初二句為相即門，後二句為隱、顯門者，義殊有濫。
豈相即門中無四句之義耶？
況科云約體相即，故無勞異說。 ^156b28

鈔：雙結體、用者，體、用約因，即、入從果。
言體外無用等者，實唯一法。
約義引根，隨門似異；其實就法，舉一全收。
二門同時，可為隱、顯門。
以相即故，依、正雙隱；以相入故，依、正雙顯。
正顯即隱，正隱即顯，故曰俱成。
orig::  ^156b42

疏：六、彰地位者，以所彰妙位為因，能彰言教為果。
言一道者，圭山云：有三義：一、唯向南；二、
唯一因、果；三、萬聖千賢，皆修萬行，更無異路。
〔即行願鈔中說。〕
commentary::  ^156c4

鈔：天地之大德等者，注云：施生而無為，故能常生。
彼疏云：欲明聖人同天地之德，廣生萬物之意也。
言天地之盛德在乎常生。
若不常生，則德不大。
以其常生萬物，故云大德也。
言注云下，唯解下句也。
彼疏云：聖人大可寶愛者，在於位耳。
位是有用之地，寶是有用之物。
若以居盛位，能廣用無彊，故稱大寶。
以況三賢十地位可寶，故行有其成益也。 ^156c10

鈔：先釋行布等者，圭山云：發意修習，念念在圓。
有成、未成，位分因、果。
未成之中，復以塵習厚、薄，惑障淺、深，根有利、
鈍，修習進、怠，致令位次階降不同。
若不知之，恐叨濫上流，或得少為足。
言如第二會等者，第二、普光明堂會說十信者，
一、信心，二、念心，〔於六念處無念。〕
三、精進心，四、慧心，〔雙觀人、法二種無我。〕
五、定心，〔解空處寂，止心理靜。〕
六、不退心，〔止、觀雙融，心不退沒。〕
七、迴向心，〔善會平等，迴向於捨。〕
八、護法心，九、戒心，〔善護身、心，三業齊清。〕
十、願心。〔以三業願，正求菩提。〕
第三、忉利天宮會明十住者，一、發心住，
〔十千劫來修信行願，入位不退，起慈悲心。〕
二、治地住，〔常隨定心，淨諸法門，練治心地故。〕
三、修行住，〔巧觀空、有，增修正行。〕
四、生貴住，〔生佛法家，種姓尊貴。〕
五、方便住，〔帶真隨俗，習無量善巧，化無住故。〕
六、正心住，〔成就般若，聞彼讚毀，真正其心，令不動故。〕
七、不退住，八、童真住，，九、法王子住〔從法王教生，
甞紹佛位故〕，十、灌頂住。
第四、夜摩天宮會。
明十行者：一、歡喜行〔三世因果，皆悅自他，
始入空位，離邪見故〕，二、饒益行，三、無違逆行
〔忍順物理，無所違故〕，四、無屈撓行〔勤無懈怠，
不屈弱故〕，五、離癡亂行〔以慧資定，離沉掉故〕，
六、善現行，七、無著行〔不著理事，遠離於我及無我故〕，
八、難得行〔成大行願，乃能得故〕，九、善法行
〔說法授人，動成物軌，則同於九地法師位故〕，
十、真實行。第五、兜率天宮會。
明十迴向者：一、救護眾生離眾生相迴向
〔大悲廣濟，名曰救生；大智無著，名曰離相〕，
二、不壞迴向〔於三寶等，不壞信故〕，三、等一切諸佛迴向
〔學三世佛所修迴向故〕，四、至一切處迴向
〔願令善根共具，徧周時處故〕，五、無盡功德藏迴向
〔緣無盡境，成無盡善根功德之行，得十無盡藏之果故〕，
六、入一切平等善根迴向〔順理修善，事理無為，
入於平等故〕，七、等順一切眾生迴向，八、
真如相迴向〔善相合如，同如體相，無盡得故〕，
九、無縛無著解脫迴向〔不為相縛，不於見著，
作用自在，故名解脫〕，十入法界無量迴向
〔稱性起用，向法界故〕。
第六他化天宮會明十地者，一歡喜地
〔初獲聖性，具證二空，能益自他，生大歡喜〕，
二離垢地，三發光地〔成就勝定大法總持，
能發無邊妙慧光故〕，四焰慧地，五難勝地
〔真俗二智，行相互違，難合能合，極難勝故〕，
六現前地〔住緣起智，引無分別最勝般若，
令現前故〕，七遠行地，八不動地〔無分別智，
任運相續，相用煩惱，不能動故〕，九善慧地
〔成就微妙四無礙辯，能徧十方，善說法故〕，十法雲地。
第七重會普光明殿會明等妙二覺者，
以第七會有十一品，十通、十定、十忍、阿僧祇如來壽量、
菩薩住處，六品明等覺，不思議法品、十身相海品、
隨好光明品，此三明妙覺〔謂圓照內窮，
融鑒法性，體無始終，窮微盡極，故名妙覺〕，上皆行布因果。
更有普賢行品、出現品二品，此二是平等因果，
即圓融義，非此所明。 ^156c24

鈔：後釋圓融等者，謂前諸位皆不離普賢法界。
然此法界圓融無限，隨在一位，即具一切。
如十味香，纔燒一丸，如小芥子，十氣齊發；
若有聞香，十味齊得。
若得沉氣，即得檀氣；若得蘇合，則得龍腦等。
服者齊得，亦准此知。
問：若初、後相，即應壞因、果之相？
答：若以因取，常是菩薩；若以果取，恒即是佛。
隨門不同，名因，名果。
體無前、後，故得圓融。
或雙存〔亦因亦果〕，或俱泯〔非因非果，果海離言〕，
具足四句，自在難思。
orig::  ^157b14

疏一一位滿，即至佛故者，十迴向疏：鈔云：
然斯位滿，總有五重：一、約信滿，如賢首品說，便得灌頂而昇位等。
二、約解滿，如灌頂住及海幢處說。
三、約行滿，如第十行，入因陀羅網法界等。
四、約願滿，如第十迴向，窮證法界故。
〔經云：此菩薩以離垢繒而繫其頂，住法師位。
下疏云：同第十地離垢三昧，受職灌頂等。〕
五、約證滿，如第十地，墮在佛數故。
此五重內，隨一成處，必具理行，內相應故，皆名位滿。
然信、解等殊，故不相濫。
commentary::  ^157b30

鈔：明五位互攝者，問：何故標云五位互攝，釋中但名三賢十地之四位耶？
答：下疏並就因滿位說。
若普賢、等覺作用大分，同心佛猶未是佛，
故合等覺入第十地，故言五位，即第五位在十地中。
或可五位之中，前四能成，後一所成，亦具五位。
或可此雖有四，後引證中信該果海，影在後故，
兼信為五，後義為正。 ^157c8

▲鈔：如初住攝於初行等者，疏主云：然三賢如次，似於十地等故。
言故第十住滿等者，前五重滿中成佛中，此唯略敘第二重住滿成佛義也。
言十住滿稱灌頂者，明證相似，唯舉其初、後攝中二也。
十行智度圓下，明行相似。
其住、向二位第十，不與行、地二位第十智同，故略不言也。
或可此中略顯二重位滿成佛：初住滿，後行滿。
住、行既爾，向、地例然故。 ^157c20

鈔：海幢比丘等者，上住滿成佛，唯約義配；今約事證明。
言海幢者，下疏云：業用深廣，而高出故；
正心不動，如海最高勝故。
即善財所遇，寄第六住善友。
善財始見海幢身住三昧，於諸身分現十四類聖、
凡之眾，謂：足現〔長者、居士〕，兩膝出〔剎帝利、
婆羅門〕，腰間出〔仙人〕，兩脇出〔龍及龍女〕，
卍字出〔阿修羅眾〕，背上出〔三乘眾〕，兩肩出
〔夜叉、羅剎〕，腹上出〔緊那羅眾〕，面門出〔轉輪王眾〕，
兩目出〔日輪〕，眉間出〔帝釋〕，額上出〔梵天〕，
頭上出〔諸菩薩眾〕。
頂上經云：從其頂上出無數百千億如來身，
其身無等，出妙音聲，充滿法界，示現無量大神通，為一切世間普雨法雨。。
所謂：為坐道場諸菩薩雨普知平等法雨
〔為等覺也〕，為灌頂位諸菩薩雨入普門法雨，
為法王子位諸菩薩雨普莊嚴法雨〔第九住〕，
乃至為初發心諸菩薩雨攝眾法雨〔初住〕，
為信解生菩薩雨無盡境界普現前現雨〔十信〕。
餘二十法雨〔云云〕，即雜類眾生也。
今云頂出諸佛，灌頂住後明佛者，是逆次明也
〔彼從勝向劣，此從劣向勝，故逆彼次也〕。
下疏云次十法雨即十住者，圓教位中十住滿位便成佛故。 ^157c36

鈔前唯約理、行圓融下，雙出前二所以也。
言理、行融通者，理謂法性融通，行即緣起相由。
又有二義：一、謂四十二位之行得理融，故隨一行具一切行。
行既圓收，位無別體，攬行以成，隨能成行，亦一位中具一切位故。
二、謂真流之行，故名理行。
能流之真既融諸法，混無障礙；所流之行稱能流理，
還融六位，隨一位中具一切位等。
故前發心住即攝餘九及攝行向地等。
問：若初住攝諸位，何用餘位耶？
答：若無餘位，為融於何？
問：雖有所融，皆發心位；全收一切，名成佛。
為後更修進否？答：分別心未忘，何能收一切？
如上所說，方便為門。
故下作句，皆云行起解絕，況實證耶！
言行、證相似者，以約五位所修之行相似及契證相似也。
問：前三賢何云證？
答：宗說不同，不應局執。
尚得成佛，豈非證耶？
問：上二圓融，何義為正？
答：初義為正，故鈔云兼明行、證等也。
orig::  ^158a28

疏初地云者，地字傳寫之誤，合云初經也。
亦可云初卷，以是晉經第一卷歎菩薩德中文也。
彼文正云：在於一地，普攝一切諸地功德。
commentary::  ^158b10

鈔：以一例諸者，此證上總辨相攝。
然文中正說十地中一地攝諸地，故以此例餘四十二位，
隨一能攝，一切皆然。
上正引文者，對次科義，引為證故也。 ^158b16

鈔信該果海者下，乍觀似初發心時總攝至果。
今詳鈔意，即是五位互攝中信位滿成佛之義。
前出四位，今引信滿，五行具矣。
然有二師異說。若寂照云：經不別說十信、
觀次第，與三賢等相梯明攝，以未成位故。
〔上依終教。〕設依始教，說信為位，於行布義亦許雜修，故不拘次第。
不同住等有次第修義，故但總為一位。
望三賢、十地，名為五位，合等覺入第十地中故。
若指玄云：則應五位十番梯梯別攝，行、
證相似，即以五箇前九為行，五箇第十為證。
二釋隨取，顯義無方故。
然但指玄配其行、證，義似大局，以五箇十番皆有行、證。
如初信乃至攝於初地，豈無所行及所證耶？
學者詳之。然信字望果，亦有二說。
寂照應知：此果海言，唯大分同佛名果，非究竟果海故。
若指玄云：唯第十梯中果也。
五位應為五果，今合為一果，即究竟果也。
非是常途因該果海。
彼是初門融攝義故，後義為正。
然應以第十梯信望第十梯果。
若唯以第一梯中信望第十梯中果者，非也。
此當後以初攝後義故。
思之。言賢首品中等者，文如前引。
有本鈔云：則得灌頂而昇位者，則得二字誤書。
准前經文，是應受二字也。 ^158b22

鈔：正明以初攝後者，意云：初發心時，便成正覺，正意只是初心攝後。
究竟位義兼，則通二種初、後之義。
然指玄以此初、後義為約時說，前二唯約法說，
故兼前二義之中各含法、時二義。
故此兼證前二門也。
雖少有理，然詳文意，恐不如是。
大凡初、後通一切法，豈唯約時？
如言初心、後心，初地、後地等，豈約時耶？
今此正約初、後位也。
此位初、後有其二義：一、總，二、別。
總初、後者，今第二義；別初、後者，今第一義。
五位之中別，別有初、後故。
智者細詳。 ^158c14

鈔：若住、滿成佛者，以初發心是初住，望當位後第十住、
滿成佛，故云便成正覺。
然此所證前之二義，諸師各異。
若寂照云：此從前第一總辨相攝中開出，
故兼後義，皆證初門。
以前鈔云當地之中自互相攝，亦證初故；
今亦當位以初攝後，故此二門皆證前初門也。
此解即有缺漏之失，以鈔云通於二義故。
若助正及指玄，此門證初義同前，後門即證五位互攝也。
故指玄云：詳鈔當位字、異位字，便可了知同前。
鈔：當位五位之言，如次配其二門。
今詳此中當位之言，非是當位一攝一切，只是當位以初攝後。
雖含一攝一切之義，此中不用，只約十住以初攝後，
住、滿成佛，證前五位互攝義中一分住、滿成佛義也。
鈔：文若住、滿成佛一句，是舉前所證，即是當位下，方合能證也。 ^158c34

鈔：若究竟成佛者下，此總初、後，故證前初門正是梵行。
經意指玄，以證五位互攝，悞也。
如初發心住，即攝餘九住及行、向、地等，
至究竟佛果，故名異位，即四十二之異位，非五位之異位也。
若唯證五位，則後引證亦有隔越之失，及能引證經中亦不該四十二位之失。
思之。然此中究竟，望所攝名究竟〔攝至妙覺之果故〕，非能攝名究竟。
此能攝亦大分同佛，非究竟也。
問：此望前初地文，有何所異？
答：前約當位，一攝一切；此通異位，一攝一切。
故非重證。或可此二義不必證前二義：
前約一、多二義，此約初、後自具二義。
為門別故，義不全同。
若約證前，招難尤多，不證為正。 ^159a14

▲鈔：如四十二字下，引證，即善財所遇第四十五眾藝童子所得法門：
一、阿，二、多。乃至四十二茶下，疏云：表四十二位。
故鈔云：若初發心，便成正覺，則初阿，具後茶
〔即究竟處，表妙覺位〕。
故唯證第二初、後義也。
然准指玄云：且有具字，具一切也。
亦可證五位互攝義，或通直證二門。
以初攝後者，既下疏明。
又若此，不勞異說。
況四十二字，豈五位耶？ ^159a36

鈔：上來下，總相料揀。
意云：若圓融諸位相攝，豈獨止前二義耶？
故此料揀也。言五十二位者，開十信故
〔以梁攝論、佛性論、仁王經皆說十信名位故〕，
影顯示故，即初品意。
二、舉一位下，亦開十信合等覺，即賢首品意。
三、舉初下，即梵行品意。
此有三文，故為三義。
問：前初、後中既有二義，今何合為一義？
答：雖總、別二義，皆是以初攝後，亦約證文同故，故合為一義。
問：一、多二義，亦皆以一攝多，何不合為一義？
答：約義少異，證文亦異，故不合為一義也。 ^159b4

▲鈔：復應下，約義應然故。
然由前三義有二種四句：初、後一義別生初、後四句。
前之二門，五位及五十二位總目於多，
故合生一、多四句，義方、周、圓。
其初、後四句中，初之一句，文不隔越，故不別例；
一、多之中，第一句，一攝一切。
雖義不異前，由文隔越，故須具列也。
餘義可思。 ^159b20

▲鈔：上云初發等者，上皆顯義，此下指文所出也。
言正引經文者，亦對前義引耳。 ^159b30

鈔：梵行品云下下，疏釋之，分二：先、牒前因深。
初、總指前文。不思不造，萬行沸騰，不但心觀圓明，
復應廣習佛智等，故云若諸菩薩，乃至相應。
言不生二解者，別舉其要，即所行無二。
二、一切下，酬其果滿。
先標，後釋。今初，一切佛法疾得現前者，標也。
由理觀深玄，了性具足，萬行齊修，故令大果無邊德用現證。
在即一切，明其果大；疾得現前，語其速證。
後釋者，先釋疾得之言，後釋現前之相。
今初，上言疾得，得疾在何時？
故云初發心時何法現前，謂無上菩提也。
後釋現前之相，亦是出其所因。
何者？夫初心為始，正覺為終。
何以初心便成正覺？
故今釋云：知一切法即心自性，故覺法自性，即名為佛。
故離世間品云：佛心豈有他正覺覺世間？
此良證也。斯則發者是開發之發，非發起之發也。
從初信心始入佛法，發心趣求如來果位，
寂照雙流，常觀心性，精修六度。
功行既著，至此豁然開悟。
如發金藏，了見分明。
何謂現前之相？夫佛智非深，情迷謂遠。
情亡智現，則一體非遙。
既言知一切法即心自性，則知此心即一切法性。
今理現自心，即心之性，已備無邊之德矣。
言成就慧身者，上觀法盡也，正法當興。
今諸見亡也，佛智爰起。
覺心則理現，理現則智圓。
若鏡淨明生，非前非後，非新非故，寂照湛然。
言不由他悟者，成上慧身，即無師自然智也。
又不由他悟，是自覺也。
知一切法，是覺他也。
成就慧身，是覺滿也。
成就慧身，必資理發。
見夫心性，豈更有他？
若見有他，安稱為悟？
既悟心性，自亦不存。
寂而能知，名為正覺。
豈唯定之方寸，不取於人哉？
況初後圓融，不待言也。 ^159b36

鈔：圓融本是一理者。
問：既曰圓滿融通，豈但一耶？
答：對無量且言一，故非有定詮。 ^159c46

鈔故世親等者，十地品云：攝諸波羅蜜，淨治諸地。
總相，別相，同相，異相，成相，壞相，十地論釋之，
清涼、賢首等演之。
十地鈔云：通顯法之體狀，目之為相。
法帶六數，故名六相。
貞元疏云：今且約位明總相者，一、位含多德故，即普賢位。
二、別相者，多位非是一位，故含多位之一位故。
謂信、住等依止於總，滿彼總故。
三、同相者，多位不相違，同成總故。
謂信、住等同名普賢位，不作餘故。
四、異相者，橫以諸位相望，各各異故，如信、非住等。
由此異故，方能同力名普賢位，不望總名異，故與別相不同。
五、成相者，由此諸緣，緣起成故。
由成普賢位，信、住等名緣。
要欲由信等互不相作，方成普賢位。
六、壞相者，諸位各各住自性故，謂信、住等守信自性。
若失信等性，則不能成普賢位故。
故由六相有圓融義。
又云：依總同成，則說圓融；依別異壞，則說行布。
下鈔云：亦猶樑等共成一舍，總則一舍，
別則多緣；同則互不相違，異則諸緣各別；
成則諸緣辦果，壞則各住自法。
又云：亦可總則攬別而成總，別則分總而為別；
同則別、別帶總，異則別、別互乖；成則雙攬同、
異，壞則各住自性。
廣如下釋。言若望經，則唯是下者，十地品初地中文也。
若望疏文下，通指解一經上下疏文也。
華嚴懸談會玄記卷第十
 ^160a2
