大方廣佛新華嚴經合論卷第八
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 
# 世主妙嚴品第一

pin:: 世主妙嚴品第一之一
【論】稽首十方清淨海，法界真報盧遮那，
六位因果諸菩薩，文殊普賢大海眾。
所說法門清淨輪，果德圓滿金剛句，我今釋此微妙典，將欲廣利諸眾生。
唯願眾聖垂加護，令於法門無罣礙，諸有見聞獲大利，皆同遮那清淨海。 ^61a17

夫闡教弘經，須分四義：一長科經意，二明經宗趣，
三明其教體，四總陳會數。 ^61a27

一、長科經意者，略作十段長科：一、明如來始成正覺；
二、明舉果勸修；三、明以果成信；四、明入真實證；
五、明發行修行；六、明智悲相入；七、明蘊修成德；
八、明利生自在；九、明諸賢寄位；十、明令凡實證。
一、明始成正覺者，即世主妙嚴品是。
二、舉果勸修者，即現相品已下至毗盧遮那品總五品經是，
及世主妙嚴品舉佛所成之果，令使人修。
三、明以果成信者，即從佛名號品已下至賢首品六品經是，
亦通取前世主妙嚴品已來總是，便以十箇智佛以為自心之果，
以不動智佛為首，明自心智隨分別性，無所動故。
四、入真實證者，從昇須彌山頂品已下六品經是，
以十住為體，住佛智慧家生故。
五、發行修行者，從夜摩天宮已下四品經是，
以十行為體，行佛行故。
六、明智悲相入者，從昇兜率天宮品已下三品經是，
以十迴向為體，體圓真俗，成大悲故。
七、明蘊修成德者，從他化自在天中十地一品是，
蘊修前三法，令慣習成就故。
八、利生自在者，十定品已下乃至普賢行品等十二品經總是，
以十地中蘊德成功，十一地利生行滿，方名法行圓滿。
佛於始於終無作體性，不移毫念，為以法界圓明大智之性為十住，
見道之初無時念故，三世無性故，總一時故，
此非情識所知，唯智會故。
九、諸賢寄位者，即已上六位諸菩薩并佛出現世間品亦是，
皆從性海大智境界中方便出現，其身寄位，
成十信、十住、十行、十迴向、十地及等覺位十一地法門，
令凡夫信入，倣學依跡，不迷其事。
十、明令凡實證者，以法界性中安立十信等六位，
進修方便行，不離體用，不壞方便，其智彌高，
其行彌下，逐根行滿，故名進修。
隨力堪能，安立諸位，隨位知行，令不迷因果，
使學者善明總別，依位成功，不滯始故，不離初故。
即如下文善財等眾，優婆塞、優婆夷、童子、
童女，各列有五百，具明十住、十行、十迴向、十地。
十一地五位，一位有十，通為五百。
如六千比丘，通信亦不退，總云六千一萬諸龍，以明萬行。
如是之眾，竝是凡夫，皆信是法界佛果智境門故，
而登十住、十地，故名令凡實證。
已上十段長科經意竟。
於中廣意，至文方明。
如法界一品，總通前後四十品經，總法界故；
明三世法，總法界故。
以此法界一品，是一切諸佛及以一切眾生之果也。
於此一部之經，總有五種因果徧周義：
一、示成正覺因果徧周，即世主妙嚴品，通下五品經是。
二、信位及進修因果徧周，從佛名號品已下六品經，
通十住、十行、十迴向、十地位中，共二十品經是。
三、定體徧周，即十定、十通、十忍等品是。
四、行海徧周，即普賢行品、離世間品是。
五、法界不思議大圓明智海徧周，即法界品是。
有此五徧周義故。
以此一部之經，有五品之內，品初皆有。
爾時世尊在摩竭提國以為品首者，明此五法是一時、
一法界、一剎那際、一體用、一切諸佛一共同之法、
一因果等周，圓滿無前後義，一切諸佛皆如是。
如是之法，不離十定之中剎那際。
降神、入胎、示現、成佛、入涅槃，不離一剎那際，更無移也。
以此一部之典，五度一箇。
爾時世尊在摩竭提國，唯法界品別。
總明此一部之經大體宗趣。
一、法界大圓明智，有此五種徧周之因果。
從初信心進修諸行，始終因果，萬行圓滿，
畢竟不出十定之體，無時之性，凡聖總齊，本來如是。
由情妄計，時量隨生，由妄計故，生老便有。
若於根本法界門中起延促見，皆是自情妄見，非實有故。
如是迷無性理，違本無時智境之法門，
起逐情隨妄見時劫延促者，於佛正法之中不成信種。
當知是人設修行出三界果，未有成佛之種故。
即權教六通菩薩、聲聞、緣覺是也。
如法華經：不退諸菩薩，亦復不能知。
此明出生死之不退，未成處生死中不退。
又亦但得以空觀折伏現行煩惱，入初地見道位，
非是已達根本無明，得根本智見不退。
如是三乘見道，總是三種意生身菩薩，皆非是根本法界大圓明智初發心住中能十方成佛等不退。
三種意生身者，初、二、三地名三摩#CB02494;提樂意生身，
四、五、六地名覺法自性意生身，七、八、九、十地名種類俱生無行作意生身。
如是三種意生身菩薩，竝是法界大圓明智海大宅門外草室權施方便安立，
令諸子等且免火難。
如此經下文聲聞在會如聾若盲，六通菩薩設聞此經不能生信，
如經具明為從無始際來隨計。
設能於佛法生信，但隨情生信，迷自智境故，
無自契實智起真信修故，若不迴心畢竟不成佛故。
設復教化眾生，還能成得三乘及人天之種。
但住一方之淨剎，無廣大法界量等虗空無邊智之大見，
十方塵剎對現色身，一切眾生隨根引接三乘無分，但云見三千大千之境。
如此經有世界海、有世界性、有世界種，
皆甚深廣大與法界虗空等，具如華藏世界品說。
如三乘中設見如來身三十二相、八十種好，
設復廣大云八萬四千，不見如來十佛剎微塵等身相隨好。
三乘之種但見如來化滿三千大千世界等行，不見如來化滿無盡佛剎微塵等行。
三乘之種所作一切皆有邊量，不見法界一一塵中無邊量法。
普賢行法互參不礙也。 ^61a31

二、明經宗趣者，其義有六：一、明經宗趣。
二、此經何藏所攝。
三、分其序分。四、定其正宗。
五、明此經付囑何人。
六、明此經流通所在。 ^62b14

一、明經宗趣者，此經名毗盧遮那大智法界，
本真自體寂用圓滿，果德法報性相無礙，佛自所乘為宗。
如法華經云：乘此寶乘直至道場。
又此經云：有樂求佛果者，說最勝乘、上乘、
無上乘、不思議乘等。
是還令初發心者，為志樂廣大故，還得如是如來大智之果，
與自智合一無二故。
此經宗趣甚深難信，若有信者，勝過承事十佛剎微塵數諸佛，
盡經於一劫所得功德，不如信此經中如來大智境界佛果法界門而自有之。
信此福勝於彼，如賢首品下文頌云：有以手擎十佛剎，
盡於一劫空中住，彼之所作未為難，能信此法為甚難。
十剎塵數眾生所，悉施樂具經一劫，彼之福德未為勝，信此法者為最勝。
十剎塵數如來所，悉皆承事盡一劫，若於此品能誦持，其福最勝過於彼。
又前頌云：一切世界諸羣生，少有欲求聲聞乘，
求獨覺者轉復少，趣大乘者甚希有。
趣大乘者猶為易，能信此法倍甚難。
為明此經宗趣甚深難信，修空觀者息妄修禪，
垢淨情存聲聞獨覺六通菩薩，未迴心者無如是分。
如經下文云：設有菩薩經無量百千那由他劫，
行六波羅蜜得六神通，猶名假名菩薩、
不真菩薩，設聞此經不信不入。
如法華經亦是為迴三乘人令歸一乘故，
迴彼門外三車權引諸子，令歸如來大智法界真實門故，
破彼几案所依法故，令得如來無依住智本自在故。
華嚴經即是始成正覺時頓為上根者說，法華經即是佛出世後四十年中為迴三乘者說。
又佛乘三乘一時總說，但隨根自應一音法門各有差別，
總別義生為真體，無時無可作前後故。
如法華經云：十方佛土中，唯有一乘法，
無二亦無三，但以假名字，引導於眾生。
又云：唯此一事實，餘二即非真。
餘二者，但以十方諸佛共所乘門為實，三乘為餘二。
但權施設未真者是餘二故，以一實對諸權皆是餘二。
為法華經責聲聞緣覺不退，菩薩三乘等皆未能信一乘法故。
為權教菩薩雖有一分求菩提之心，猶有怖生死故得離染不退，
未得稱真染淨平等不退。
如修空觀菩薩樂空增勝，及假真如觀一向離纏皆有忻厭，
及樂生淨土等諸菩薩眾，皆能離生死出纏不退，不入法界性海一真無忻厭門故。
望此佛乘，樂生死者及厭生死者二俱是退。
設觀空增勝修假真如門，行六波羅蜜得六神通，
是離生死不退，非是生死涅槃一性中不退故。
以是義故，華嚴及法華經說，得六神通菩薩不聞不信此經典故。
如法華經云：設有菩薩讀誦八萬四千法藏，
為人解說得六神通亦未為難，暫讀此經是則為難。
唯此智境界違情所解，故甚難信也。
三乘信解順情所忻。
何以故？說佛果即在三僧祇之後，說佛淨土在於他方。
此娑婆是穢土，修菩提者厭垢忻真樂生淨國。
設有住世菩薩所言，留惑潤生為濟眾生故，非由法爾根本智自在力合如斯故。
如是菩薩皆是順情之法，法易信故，非如此經說入佛果不逾剎那，
但隔迷悟說無量劫，總不移一時故。
說從凡夫地創見道時，因果一時無前後際，
不見未成佛時、不見成正覺時、不見煩惱斷、
不見菩提證，畢竟不移毫念修習，五十位滿一切種智悉皆成就，
總別同異成壞一時自在，皆非世情所見故，是故難信也。
其所信者，如經下文十信之位，金色世界不動智佛，
上首菩薩名文殊師利，此云妙德。
云金色者，明白淨無垢，即法身之理。
不動智佛者，即理中智也。
一切凡聖身等共有之，故云一切處文殊師利、
一切處金色世界、一切處不動智佛。
今之信者，當信自心無依住性，妙慧解脫是自文殊。
於心無依住中無性妙理，有自在分別無性可動，名不動智佛。
理智無二妙用自在，是故號曰妙德菩薩。
是故一切諸佛從此信生，故號文殊為十方諸佛之母，
亦號文殊為童子菩薩，為皆以信為初生故。
信心成就，即以定慧觀智力印之相契，
一念相應名十住初心，便成正覺。
取能行行處號曰普賢，取妙慧無依處號曰妙德，
取善能分別知根之智號之為不動智佛，自契相應名為正覺。
且能信處號曰信心，自契相應名為住心，為住佛所住妙慧解脫相盡無生法故。
若心外有佛不名信心，名為邪見人也。
一切諸佛皆同自心，一切眾生皆同自性，
性無依故體無差別，智慧一性應如是知。
以此同體妙慧如諸佛心及眾生心，應如是信解不自欺誑。
是故此經宗趣為大心眾生設如斯法，
諸佛自所乘門一乘妙典法界道理，令大心眾生入佛根本大智佛果故。
一念契真理智同現即便佛故，為法界道理見則無初中後故。
異彼三乘劣解者，宜聞三無數劫登佛果故，
宜說釋迦淨土在於他方，此娑婆是穢土故。
是故法華經內為迴三乘劣解者，令龍女非器剎那成佛，
明信心廣大非權施設現實教故，所修實教不迂滯故。
言龍女始年八歲，表今生始學非舊學故。
畜生女者，明非過去積修，此明此生所信法門理直無滯故。
法界體性非三世收，一念應真三世情盡，智無出沒即佛果故。
是故經云：為劣解眾生興度八相等事。
娑婆世界舉眾遙見龍女即往南方無垢世界成佛者，
解云：南方者，為明為正，以主離故。
離為明為日為虗，無即無垢也。
舉眾遙見者，明三乘權學信而未自證故，故言遙見。
夫法界一真自他相徹，若當自得焉得稱遙見？
此經即令善財一生得佛，解云：一生者，
從凡夫地起信之後，十住初心契無生也。
即任法界智生，非業生也。
至文廣釋。今且略明此經宗之所趣佛果法門竟，博達君子孰可思焉？ ^62b18

二、明此經何藏所攝者，此經名毗盧遮那法界藏所攝，以徧照法界海一切諸法門盡含藏故。
又此經不許三乘化佛權教所收眾生所知解故，
化佛教中菩薩及二乘之眾不能解了一真法界報佛法門，
唯知三乘自分法故。
設是菩薩但知三千大千世界為一報佛境界故，
千百億釋迦是化身故，不解此一乘實報法界報佛所說法門故，
是故此經還名毗盧遮那法界佛果智海所收，非同三乘菩薩化佛教中權施菩薩藏所攝。
是故下文法界品中，慈氏所居樓閣名毗盧遮那莊嚴藏，
善財入已，唯見無量諸佛法藏行門報相莊嚴，
無盡福相皆阿僧祇，一一具如經說。
此即依毗盧遮那佛所教法法行行之因所報得，
所居宮殿樓閣一依法界藏行行所成因果故，乃至諸佛報得莊嚴因果亦如之故。
藏者，含容義，含容法界一切法門，因果法皆無盡故。
三乘經多以恒河沙為法門數之比量，成廣大義。
此一乘經多以一佛剎塵及十佛剎塵，乃至無量佛剎微塵為法數之比量。
又三乘法相，或一、或二、三等，七、八、九、十為數，
此經法門一一具十為數，以明佛果法門圓滿故。
名詮既是廣狹不同，法藏必當差別，是故此經是毗盧遮那藏所收，
非三乘菩薩藏所攝故。
此經常以佛果為進修道跡，是佛根本大智古跡，修差別智故。
若異佛古跡而有進修，無成佛義，如三乘且免一分麤生死苦，
非是依佛智體古跡契修佛乘也。
是故此經是毗盧遮那藏所收，非三乘菩薩藏所攝。 ^63c14

三、明分。經序分者，分為二門：一、都該一部；
二、當品自有序分。
一、都該一部者，即世主妙嚴品是。
二、當品自有序分，如經品品之中，會會之內，皆有爾時如是如是序其品內之意。
又此一部經，上下五度，序其世尊所居菩提場之處所。
問：何以如是？答曰：從初第一卷如是我聞：
一時，佛在摩竭提國。
明初成佛處在蘭若之中。
次第二會中，又爾時，世尊在摩竭提國阿蘭若法菩提場中，
始成正覺。明不移本處，而至報宅中居，為普光明殿。
明理智之行，報得之宅，寄同世間，蘭若契證，方詣宅居。
自此已去，上昇天宮，皆云不離本處，而身徧坐一切道場，或云而昇如是天。
上昇天，明列位進修。
不移本處者，明法界道理，以法性妙理無往來內外故，大智體自徧周故。
次四十卷初十定品又云：爾時，世尊在摩竭提國阿蘭若法菩提場中，
始成正覺，於普光明殿入剎那際三昧。
明以法界法身為定體，無三世性故。
從兜率天下降神及入涅槃，四十九年住世，
轉一切法輪，總不出剎那際。
以此三昧圓通始終，非三世古今故。
如是敘致。以總言之，一切過、現、未來諸佛，
皆盡一時成佛，并眾生生死亦不移剎那。
但眾生妄計有年歲長短，如佛所說，即生即死，皆不移時。
是故經云：一念普觀無量劫，無去無來亦無住，
如是徧知三世事，超諸方便成十力。
如此一品經，總括前後始終之際，無去來今古性，
盡明從凡夫地一念發心，忽然見道，進修十住、
十行、十迴向、十地、十一地、五位等法，成佛、
轉法輪、入涅槃，總不移剎那。
為以法界門，為開示悟入，故明實教一乘法界之門。
法如是故，以三昧名目明之。
此品都舉此一乘根本法界寂用之門，
始終一際，無本末時分，故以為成佛之頭。
次離世間品亦然，敘致始成正覺，乃至普光明殿者，為普賢菩薩入佛華三昧。
佛華者，是所修佛行故。
三昧者，明寂用無礙也。
還同前敘致所在者，明修佛行體用無始終，常圓滿無三世也。
此品明修以普賢行，還以法界體。
大智常隨眾行，圓該三世，還不移剎那際等，故明其眾行即法界體用也。
故如是敘致，皆明時不移，亦不移處，以菩提場無中邊故，
所修眾行常等如剎那，三世無增減故，無去來故。
次入法界品云：爾時世尊在室羅筏國誓多林給孤獨園者，
此舉正宗。如來所乘，通前徹後，天上、人間、
十方世界，總以法界為體，非虗妄體故，為眾生隨迷不達故。
此品之內，都舉天上、人間、十方世界，總不思議法界體寂用自在故，
故令眾生悟入。是故此之一品，如來但以不思議神力說，
不藉口言，明世間總真總神無出沒故，以明法界普該前後本一際故。
不須同敘菩提場，以菩提即法界故，前會總在法界會中故，
故如是敘致也。十會之體用，總以此品通括一體、
一性、一時、一智之本母故。
此五度敘其初成正覺者，總明此法界一時無前後說。
如此一部經內，世主妙嚴品、佛名號品、
十定品、離世間品四度，皆重敘致始成正覺普光明殿。
入法界品但言給孤園，此五品經大意有五種佛果徧周，
總該餘品，此五品經意是故重敘。
但為此五種徧周法界因果，一剎那際五事頓彰，
該收諸位總在其內，成法界大智果故。
以此有五箇經頭題目相似，唯入法界品獨言給孤園。
云何為五種徧周因果者？
一、世主妙嚴品，明始成佛果徧周，經云：
不移本處，而身徧坐一切道場。
二、佛名號品，在普光明殿中，說明報身及國土名號法門，
設化利物，總徧周此會，說六品經，成就信位佛果。
此明信心徧周。三、十定品，如來入剎那際三昧，
以此三昧普該此經及無盡三世劫，總是一時，
本來如是，為佛道合然相應，現其本法，
成佛說法及滅度時分，無有遷移。
此明佛大智本性自體寂用，定體徧周，
乃至入涅槃四十九年，住世說法處，母胎猶未出在，
兜率天猶未下生，以實法際體，然無往來今古性故。
四、離世間品，明以法界自體本寂定大智為普賢行體，即明覺行徧周。
佛華者，覺行也。三昧者，本覺體也。
五、入法界品，明根本法界本體大智，佛果徧周。
此五種徧周，總以法界為體，總是一徧周法門。
此五徧周，該收諸位諸差別故。
恐人不解，失其意趣，故一部經內，五處敘致，
題目鉤連，前後相攝。
為明此經，以法界體本無次第、本末、兩頭、
中間、時分、長短故。
如王寶印，一時普印，無前後成文也。
以法界寶印普印諸位，但明五位、十住、
十行等進修習氣不同，故性無差別。
以總別、同異、成壞、十玄、六相義融通道理，自明此六字義為緣起。
三對六字，都該萬法：一、總別一對，二、同異一對，
三、成壞一對。總不相離，不可廢一留一，
亦不可雙立，亦不可雙捨，總是斷常生滅中邊等見，
皆是情量，不了任法自性緣生，此乃以無思正慧力方解，
以思而知之者，且信心也。
此是初地菩薩觀察世間一切緣起法，
雖總同時，不計俱有，雖總具別，皆無自性，
不可計法俱無，餘兩對亦然，皆是有無非有無，
俱不俱，常無常，情所計故，如一切緣生法，
如空中響，本自無為，應物成音，如善筮蓍龜者，
無思無為，不鬼不神，而應緣能知萬有，
而告人古今吉凶，如指掌者也。
應如是知，任法緣起，非如情也。
一多總別諸同異門，一切成壞，皆非前後同時等計，
法界法門道理，亦復如是，皆非前後有無同時俱不俱，
或滅或留，情所計故，皆是性起大悲，無作大願，
任法緣起，稱無作智，非故非新，施設轉正法輪，
出生滅沒，皆不可作，故新去來之解，皆是如來無生滅智，
自在力故，雖異二乘，自寂取證，滅情亡智，
即以起大願等，利諸眾生，而無願想，雖以大慈大悲，
饒益眾生，而無愛想，雖入生死，不沒淤泥，
雖在涅槃，十方世界，利入不息，皆是如來無性無依無作智力，
皆不可作去來現在古今之解。 ^64a18

四、定其正宗者，有三種正宗：一、隨位正宗，
二、隨品正宗，三、大體正宗。
一、若以隨位正宗，十信、十住、十行、十迴向、
十地、十一地各有正宗。
十信以佛根本不動智以為正宗，十住即以證入法界智、
如來果德理體妙慧以為正宗，十行以佛根本智起普賢行進修以為正宗，
十迴向以理智圓融真俗、起興大願以成悲智，
使令理智大悲均平、不偏靜亂以為正宗，
十地蘊修悲智、使令慣習功濟以為正宗，
十一地普賢行等眾生情流充滿法界海、
任用利生以為正宗，此為隨位正宗。
二、若以一部教門，四十品之內當品自有正宗、
隨品名目，總是可知。
三、以一部教大體正宗，以如來大智法界性絕古今、
體用圓滿一乘佛果以為正宗，常以此佛果正宗以為開示、
悟入、進修，使令慣習成就。
又此經四十品中以法界品為正宗，餘品為伴，
為十方諸佛以自心分別煩惱成一切智一切種智，法界體用以為所乘成正覺故。
此根本煩惱非三乘所知故，二乘且伏而不起，菩薩以空觀折伏無現行故。
廣如勝鬘經說，一切眾生以法界門以為開示悟入，
明如來根本智是眾生分別心，契同無二故，則法界自在故。
以是義故，十住初心便成正覺，以將十行十迴向十地十一地法門治令慣習智悲成就，
更亦不離初心法界智體用故。
但以此法界智體用無依住門治諸習惑，
惑薄智明分分殊勝，但須定慧照用身心諸法，
內外無依無根無本，諸貪恚癡漸漸微薄，
諸佛智慧漸漸增明，法樂自娛非貪世樂，此是法界中漸漸非始末也。 ^65b20

五、此經法門付囑何人者，此經法付囑大心凡夫。
經云：此經法不入餘眾生手。
解云：餘眾生者，三乘及外道樂著人天及求出世樂者。
何以故？此經不許三乘菩薩具六神通，
尚自未能聞經生信，何況二乘人天外道？
經云：唯除生如來家法王真子。
即大心凡夫能生信證入故生於佛家，不言已生佛家諸大菩薩。
諸大菩薩常為眾生說法，無大心凡夫信證，
不名付囑、不名流通，為無人信、無人悟入故。
經云：若無此子，此經當滅者。
解云：若無凡夫信證者，此經當滅。
若不如是者，諸大菩薩已生佛家者，已有如是無量佛世界海微塵數故，
如來何須念此經當滅？
既不念已生佛家大菩薩眾，明知當念大心凡夫，
非為已入聖者，當知此經付囑大心凡夫故。
如出現品說。 ^65c24

六、明此經流通所在者，此經流通分每在品末，
有動地雨華、菩薩供養處，總是大都付囑。
流通分在如來出現品不在經末者，為此品是經之末？
為此品是三十七品？
是五位菩薩結會五位因果行門之終，以是義故是經之末。
又如來從前第六卷初第二現相品內齒間放光，
令普賢菩薩說眾生因果、如來因果。
如來因果者，世界報得、國土莊嚴，眉間放光令文殊師利、
覺首、賢首等說十信之門，次後說十住、
十行、十迴向、十地、十一地、十定、十通等法。
從現相品至如來出現品有三十六品經，
等覺位中一會在第三禪說有一品經，
來文未足，通取其數有三十七品，前後總有四十品經。
至其如來出現品是五位因果始終之末，
故如來出現品中示現法則表其始終，
五位因果滿故，即以眉間光灌文殊頂、
口中光灌普賢口，令此二人體用因果互相問答。
以文殊為法界體，普賢為法界用，二人互為體用。
或文殊為因，普賢為果，或二人互為因果。
此一部經常以此二人表體用因果，今古諸佛同然，皆依此跡以明因果進修之益。
故如來放果光明及口中教光加此二大士，即明五位教門始終之畢。
口光是付囑義、流通義，令教行流通故。
眉間毫光是果義，以放果光付囑文殊，令文殊發問果法。
普賢說佛出現即是流通，此品之內具說付囑流通，
亦作輪王太子福具王相，明能治王位等喻。
釋文至品方明為如來出現品、後離世間品，
即是佛自成果後行普賢利他之行、訓俗之門。
十一地果前行普賢行有自利利他，十一地果後行普賢行純是利他，
如前七卷會釋中略已釋訖。
如法界一品總該一部教，總是法界門。
在祇園者，明眾生世間即法界故，眾生性即不思議故，
眾生分別即如來智故，即明就眾生世間說是法界不思議故。
大方廣佛新華嚴經合論卷第八
w:: 音切
note:: 慣 ^66a4

〔古患切。〕筏
〔無達切。〕筮
〔時制切。〕蓍
〔式之切。〕淤
〔依倨切。〕鬘
〔麥班切。〕娛 ^66b27

〔愚俱切。〕
 ^66b29
