
xu:: 
#  No. 281-A 大佛頂首楞嚴經圓通疏序
No. 281-A 大佛頂首楞嚴經圓通疏序
天台，遙禮楞嚴，願早至此土。
既而迫於西邁，則曰：楞嚴吾不得而見之矣，
當有宰官菩薩以文章翻譯，復有肉身比丘以吾教釋經。
而房相國遂應宰官之記，凡以青白之文、
赤青之章染西線而爛然者，皆得附於宰官。
而釋經比丘若圓若岳，似副天台之望，
又斥山外雜傳，果此土之菩薩非耶？
迨交光之撥三觀，舜徵之混五燈，儀卿之贊聾莫，
澄印之遇異人，宰官乎？
比丘乎？法師乎？禪師乎？
禪則天台之天如有會解矣。
中峯命木林和尚取魏靜復小本手付天如，
而曰：楞嚴一經，禪者多取以為準的，吾徵心辨見，
略見指點，須成會解，發明全經。
刪改多年，金聲玉振，山家無盡燈師證其能集大成行焉，名圓通疏。
非惟經之圓通，庶幾進十人於二十五圓通之品。
蓋身為金城，身為湯池，千秋不壞，而又於時味理行間，
崇赤城之堞，亘錢池之坊，細書密旨，經緯縱橫，斯殆菩薩所示第二十六圓通者乎？
或者曰：顗師西望而拜，目不及見此經，
而肉比丘輙云見佛談經，紏諸師之雜亂，斯特往生淨國之祥耳。
見靈山未散之會者何人？
追隨南嶽於西竺者何人？
先身後身，親依佛窟，得旋談妙，久隣聖階。
中品既生，而肉身之五現，牀帷之頓空，
人見其從觀音而來，乃未見觀音而證耳根之圓通，猶勤西望哉！
表密義之難逢，導高足之深詣，天台之記良騐，百年之數已過。
夫安知雜亂之非波旬語耶？
波旬未破，全藉呪心。
人但知佛頂經，不知灌頂部。
經者，呪之序分；呪者，經之正宗。
本圓修佛乘也，青衿宿儒裂法而獨#CB15364;禪那，
始拔魔登伽也；白衣女子混十人而將犯淫戒，
終陳五陰魔也；大力鬼王增六時而重加精苦。
此師所以建壇表法，從俗從宜。
雖金口瑕疵，必出於三七日所見之佛；
觀鏡光高下，應照見數千年已老之魔。
是以首出玄義，湯若士常重其文句之清，
匪錯匪亂；後出壇儀，僧孺弟重其剏制之善，書額書銘。
愧肉眼之宰官，護肉身之菩薩，懸應其記，固千載之一時矣。
予往夢中峯，作六夢記。
中峯贊台教比四時之夏，屬天如揚盛德之光。
或司徒百縣，雩祀衍期，水潦失時，燈師調劑焉。
於是天台、天目，兼山並峙。
不圖雪謗書傳，願超清磐，而獨出如此疏者，
將苕城若培而高，龍池若#CB15588;而深，
進中峯父子於圓通，不增二菩薩哉？
至其剞厥則手眼神通，磨勘則夙夜精敏，
道林、卓峯，何以加諸？
如來見之，當懸記月光說法後此經。
此疏不先眾經而滅，由攝流通諸人歸無量壽土，經等無量壽故。 ^688b7

旹皇明天啟元年季夏，之哉生明受菩薩戒天台宣灑虞淳熈和南謹序
xu:: 
#  No. 281-B 楞嚴經圓通疏序
No. 281-B 楞嚴經圓通疏序 ^688c44

余生平有三不幸，而獲三大幸焉。
生為楚人而乏楚才，一不幸也；宦途多鈍置，
二不幸也；以直道交人而橫遭誣謗，三不幸也。
然而因之獲聞西來大教，於西教獲秉天台大師之宗，
因台宗而悟明首楞嚴經旨，豈非三不幸中而獲三大幸歟？
余始於是經之未悟也，側聞先達搆以心師，發為八難。
今悟之矣，而翻然更為八易，此又不幸中之大幸也。
試厓略言之，即以是而為圓通疏序，諒亦師所印可者也。
此經始祕中印，累葉帝胄，珍為鎮國重寶。
慮傳持外國，防衛甚嚴，而般剌密帝三藏入內道場，
用薄素細騰，剖臂而寘諸股中，潛持得出，非傳來之難乎？
因即附南海估舶，得達五羊。
將出之，共房融宰相翻譯，而苦為脂血所凝。
賴房妻黠慧，以銅盆盛水，浸而舒解，就之抄錄，非翻譯之難乎？
當時密帝正急於流通，實未及奏請，而朝廷責違其制，乃畏而持經遁去。
房雖奏入，亦不及頒行。
後因神秀禪師入內道場傳寫，歸於度門。
慧振法師訪度門得之，經始傳焉。
非流通之難乎？自唐天寶十年，西京惟慤法師始作疏解，
相沿至今，凡十數名家，孰不謂深契佛心，得骨得髓。
至於關鍵大意，修性境觀，展卷則滿目陳言，反照則修途罔指。
非疏解之難乎？昔天台大師甞西望此經一十八載，
既而入滅期迫，不獲寓目，乃預讖譯入懸記。
釋者謂當有菩薩宰官以文章翻譯，復有肉身比丘以吾教判此經歸於中道。
余遍觀諸疏，皆無足以應聖讖，惟今大師之圓通疏獨可當之。
非應讖之難乎？夫經之流通，貴在得旨，得旨又貴在建壇修進。
此經自入支那，海內未聞有建壇之者。
惟今大師于幽溪蘭若依經建立，莫不中規中矩。
非建壇之難乎？然而建壇方是事相莊嚴，進修又貴在見道。
修道師自乙卯始，歲歲引眾修持，莫不解行相資，目足雙運。
非進修之難乎？又建壇雖則為難，得地誠為不易。
必在名山離諸垢染，波旬不得其便，斯可如意修為。
否則，障難孔多，未必成就，非得地之難乎？
昔也八難，今為八易，然而非後四而莫成前四，而後四又觸在吾師。
微師悟入修證，何以作我導師？
若師者，可謂應大師之聖讖，傳古佛之心宗，
即肉身而悟法身，即肉眼而具天眼，剖微塵而出經卷，
朗金錍而刮翳膜，發古今之所未發，決釋迦之所祕密，
可以稱楞嚴之中興，可以滿大師之久望。
而今而後，讀是疏而開解修證者，斯可以稱見道而後修道，
修道而後證果矣。
余廣陵鹺使，千里迎師，坐夏衙齋，耳提密授。
示明珠於衣陰，見見為先；賜華屋於旅亭，聞聞居首。
非惟得其門而入堂奧，抑亦識解寶而雨珍饈，
遂得飽飫醍醐，住持圓覺。
富有多寶，藏作長者之子；貴為法王，裔愍貧乞之兒。
豈非遇千生罕遇之人，聞萬劫難逢之法歟？
所願人人悟入，各各宣傳，俾大法不雍滯於一隅，
至道獲流通於永劫，則報恩之心，庶少酬於萬一也。 ^689a7

時皇明萬曆、泰昌、天啟三聖繼體郊天之歲，
歲星在上章，涒灘畢相，月哉生魄。
欽差疏理兩淮江廣河南等處鹽法道山東按察司廉使宗天台教觀菩薩戒幽溪宣灑滄孺居士蘄州袁世振槃談撰
xu:: 
#  No. 281-C 大佛頂首楞嚴經圓通疏序
No. 281-C 大佛頂首楞嚴經圓通疏序 ^689c6

夫性覺妙明，本覺明妙，清淨本然而周徧法界，
隨眾生心而應所知量，不生不滅，無去無來，
非空非有而離即離非，即俗即真而是即非即，其惟如來藏性歟！
於性覺必明中而妄為明覺，向澄清大海內而棄海認漚，
因而為三細六麤，因而為眾生業果，生生死死，
死死生生，揑見聞幻翳以作華因，邀三界空華而結空果，其惟九法界眾生歟！
我以不滅不生合如來藏，而如來藏惟妙覺明圓照法界，
是故於中一為無量，無量為一，小中現大，
大中現小，於一毛端現寶王剎，坐微塵裏轉大法輪，其惟釋迦如來歟！
以大權而啟無上之教，示墮婬室之中，
厭小慧以求成佛之因，得示莊嚴之路，
垂範千載，弘益萬方，其惟慶喜尊者歟！
直示常住真心，總標二種根本，破七處妄心無所，
而三處詰妄體元無，示十重真見有歸，
而一道顯元常清淨，圓開二種微妙三諦，
俾當機頓獲法身，直指一乘寂滅道場，
使眾會咸悟實相，圓解開而後修圓行，
常心顯而方事圓修，二決定門重伸取捨之方，
三無漏學再決修行之漸，入道之要而獨選乎耳門，
破障之功而兼誦乎神呪，可謂顯與密而兼修，
正與助而雙運，遂得菩提之路，親到涅槃之家。
舉要言之，教理智斷，而無不皆圓；行位因果，而無不皆妙。
其惟首楞嚴經歟！
或憐孱弱，析重以分科；或哀短脛，派深而作疏。
或擊蒙而為標月之指，或探玄而為指要之宗。
其惟諸師之疏解歟！
合殊途而歸一致，滙大海以合眾流。
同一鹹味，失其本名。
其惟天如師之會解歟！
第大成雖集，玄意尚弢。
當機首請三法，漫不究其所因；如來示以根本，了不原其所自。
顯十見性，主賓之理何彰？
破二見妄，遠離之言奚在？
次第不次第，二種三諦，圓融與行布不分；
修成不修成，平等法身，眾生與諸佛罔辯。
見道而後修道，見道有所未諦，則修道何施？
修道而後證果，修道有所未獲，則證道安望？
此為大定之本，此為萬行之源。
雍而不通，滯而不決。
又何貴乎智者之西望，梵僧之懸讖，密諦之持來，房相之筆受乎？
燈夙生慶幸，獲遇真詮。
索隱研幾，積多寒暑。
既仰承乎本講之面命，復資乎壇法之圓修。
參同止觀法門，會通圓覺了義。
隨文釋義，既不忍廢於諸師之雅言；立體標宗，竟獨挈乎一己之心印。
筆以成疏，名曰圓通。
剞劂流通，用酬法乳。
大矣哉！首楞嚴之為經也，無法不具，無教不收。
狂心若歇，歇即菩提。
勝淨妙明，不從人得。
謂之華嚴圓頓可也。
墮婬室無殊乎孩提弱喪，徵心目何異乎哆跢嘙和，謂之阿含漸初可也。
四教並談，而三根普潤，一道直入，而四門等開，謂之方等漸中可也。
廣辯三科，備明七大，以空慧水，蕩二執情，謂之般若漸末可也。
開示悟入佛之知見，疑惑消除，心悟實相，謂之法華非漸非頓可也。
始明常住真心，終歸三德祕藏，四種律儀，
珍重扶植，三無漏學，懇切宣揚，謂之涅槃扶律談常可也。
部類既不專乎四時，法門復兼通乎漸頓，
收通歸別，以別攝通，誠方等實相之真詮，圓頓生酥之教相也。
嗚呼，悟此理者，清淨法身，可即生而獲，
修此法者，般若妙智，可直下以圓，解脫德由之而念念增明，
涅槃果因之而心心成就，可謂明心見性之妙門，成佛作祖之祕典也。
然而慧因定發，定藉戒成，三無漏學，事無躐等，
仰冀後賢，於此法門而無惑者，內既資乎聞熏聞修之理觀，
外必藉乎佛力呪力之事修，宿習既驅，
現行不作，便可飽餐甘露以延年，不致過傷醍醐而早夭，
以此而續佛慧命，以此而廣佛化儀，使人人悟心地之無生，
各各證菩提之不妄，庶不負如來頻煩告誡之恩，當機慇懃啟請之德云爾。 ^689c25

旹皇明萬曆纔四十有七年歲次己未中安居日，
天台山幽溪沙門傳燈述于楞嚴壇之東方不瞬堂
other:: 
# 圓通疏引用并曾所經目古今書疏
圓通疏引用并曾所經目古今書疏古師孤山法師〔諱智圓〕　經疏　谷響鈔吳興法師〔諱仁岳〕　說題　集解　熏聞記法界菴主〔諱可觀〕　補註雲間法師　補遺長水法師〔諱子璿〕　義疏　經註栢庭法師〔諱善月〕　玄覽桐洲法師〔諱思坦〕　集註資中法師〔諱弘沇〕　經疏擕李法師〔諱洪敏〕　證真鈔真際法師〔諱崇節〕　刪補疏道欽法師〔稟長水#CB04636;公之學而著是書〕　手鑑荊公王丞相〔諱安石〕　經解　補遺　纂註　釋要覺範禪師〔諱德洪〕　合論天如禪師〔諱惟則〕　會解〔現所承用〕福唐法師〔諱咸輝〕　義海〔排長水泐潭吳興三師註入經〕今師魯山講主〔諱普泰〕　管見妙峯法師〔諱真覺〕　百問幻居法師〔諱真界〕　纂註月川法師〔諱鎮澄〕　別眼　正觀疏曾儀部〔諱鳳儀字金簡〕　宗通憨山法師〔諱德清〕　鏡懸　通議中川法師〔諱界澄〕　經疏交光法師〔諱真鑑〕　正脉蓮池法師〔諱袾宏〕　摸象
other:: 
# 圓通疏凡例(八條)
圓通疏凡例〔八條〕 " resp=是疏乃合會解而為之，元無有科。今欲加之，似與舊解相反。欲己之復，於經文章段無所發明，故用細字傍經而書，謂之旁科，猶今人之旁註也。若不厭精細，不妨從傍翫味。若以之為冗繁，則竟讀經文，而是科可略。取舍隨宜，亦一時之方便也。" resp=今疏既以旁科而段乎經，即應經隨科列。但會解舊有所分章段，況解隨經置，業有定式，不可更為之分割。故經有宜前四反在於後，科有宜後而反置於前，讀者請以意得可也。" resp=經文比解與疏大，而高書一字者，所以尊金口也。會解讓經一字而大書，今疏與解相並而細書者，所以尊古人也。意欲讀是經者，經明而解可略，解明而疏亦可略，用之則行，舍之則藏，亦無適而非可也。" resp=會解中不無臧否，所以不敢妄有增損者，念古人草創間關，天如師會解時已沙汰其大半，今若更損之，似令後學全不知古人之用心處矣。" resp=古師之釋會解中，猶有收之未盡者，然於經義實有所發明。今更為取之，而亦用細書者，不敢澆漓於會解之乳味也。著某師曰者，知非蹈竊也。間有與己解間錯而入者，文義有所連屬也。" resp=會解臧否處難，可以一己之意而妄為雌黃。若其間於時味或有相妨，理行或有乖戾，然後明正其非是。舍此之外，亦惟任之。 " resp=是疏但取古師而不及今師者，非曰是古而非今也，以諸師著述，亦各自成一家言，苟盡取之，則卷帙繁多，少取之，又啟人嫌隙，是故已之。" resp=是疏亦有與今師交論處者，所以為本宗堅金城，為會解深湯池也。若夫本家之長江一曲，異宗之美玉纖瑕，如公論何？如家法何？亦不妨或者之陽秋，其若吹毛求玼，陽排陰取，明明三尺，其肯遜諸？
xu:: 
#  No. 281-D 大佛頂首楞嚴經會解敘
No. 281-D 大佛頂首楞嚴經會解敘
author:: 師子林沙門　惟則 ^690c2

首楞嚴經者，諸佛之慧命，眾生之達道，
教網之宏綱，禪門之要關也。
世尊成道以來，五時設化，無非為一大事因緣，
求其總攝化機，直指心體，發宣真勝義性，
簡定真實圓通，使人轉物同，如來彈指，
超無學者，無尚楞嚴矣。
釋其名，則一切事究竟堅固，即所謂徹法底源，
無動無壞，而如來密因，菩薩萬行，靡不資始乎此，而歸極乎此耳。
考其所詮，則談圓理以明真性，開圓行以示真修，
其性也體用雙彰，其修也果因一契，原始要終，了義之說也。
良由諸修行人，背真向妄，不成無上菩提，
或愛念小乘，得少為足，或欲漏不除，畜聞成過，
故阿難以多聞邪染為緣，浚發大教，而世尊首告之曰，
一切眾生，生死相續，皆由不知常住真心，
性淨明體，用諸妄想，此想不真，故有輪轉。
又曰，有三摩提，名大佛頂，首楞嚴王，具足萬行，
十方如來一門，超出妙莊嚴路，斯一經理行之大本也歟。
由是破七處攀緣，別二種根本，因見顯心，
因心顯見，雖心見互顯，而正顯在心，如以盲人矚暗，
喻見非眼，屈指飛光，驗見不動，印觀河之非變，
比垂手之無遺，辯於八還，擇於諸物，非舒非縮，
無是無非，使悟淨圓真心，妄為色空及聞見耳。
既悟妄為，尚疑混濫，故又破自然因緣，
示見見之非見，合別業同分，指見妄之所生，
且以一人例多人，以一國例諸國，總顯器界根身，同一妄耳。
自淺而深，自狹而廣。
雖多方顯妄，而所顯惟真。
故又舉陰入處界，廣及七大，融會入於如來藏性。
使悟物我同根，是非一體。
妄無自性，全體即真。
凡十界依正之相，皆循業發現而已。
既悟即真，尚迷循發。
故又答山河大地之難，深窮生起之由。
譬虗空不拒，諸相發揮。
顯真妙覺，明圓照法界。
一多互應，小大相容。
即體即用，非俗非真。
至於離即離非，是即非即。
則藏心妙性，不涉名言矣。
復引照鏡狂走，喻妄無因。
結責多聞，勸修無漏。
通而言之，皆圓理也。
理解雖圓，非行莫證。
故又明二決定義。
初審因地發心，伏斷無明，為修行之要。
次審煩惱根本，意擇圓根，為發行之由。
於是定六根優劣，令一門深入。
擊鐘驗常，綰巾示結。
陳二十五聖所證法門，敕選耳根為初心方便。
而又教以攝心軌則，安立道場。
遂聞四重律儀，頂光神呪。
通而言之，皆圓行也。
乃至由三增進，成就五十五位真菩提路。
雖談證位，未盡行因。
下而戒業習於七趣情想，防禪定於五陰魔邪，無非行門之事。
必期於圓滿菩提，歸無所得，始得名為究竟堅固之證也。
然則依究竟堅固之理，立究竟堅固之行。
修究竟堅固之行，證究竟堅固之理。
楞嚴教旨，大抵如是。
是知教行理三，悉號楞嚴。
了義之說，莫此加矣。
科經者，合理行為正宗，離正宗為五分：
一、見道；二、修道；三、證果；四、結經；五、助道。
謂見道而後修道，修道而後證果，此常途之序固爾。
究論上根修證，如發明藏性之後，謂不歷僧祇，
獲法身；請入華屋之前，謂疑惑銷除，心悟實相之類，又豈局於常哉？
大哉教乎！夫欲發真歸元，明心見性者，於此宜盡心焉。
然是經無教不收，無機不攝，或言偏意圓，
或名同體異，昧劣之士，有所不達。
弘經者，思所以達之，從而為之解。
自唐而宋，解者凡十餘家。
始余見長水璿師、孤山圓師、泐潭月師、
溫陵環師之說，又閱吳興岳師之集，併得興福慤、
資中沇、真際節、擕李敏諸師之意，無不大同。
惟所見或各從一長，乃不能不小異，遂使行者泣岐，
莫辯良導，則不達之患，不在彼而在乎此矣。
今余會諸家要解，以通大途。
異不公乎眾者，節之；異而互通者，互存之；
互為激揚者，審其的據而取之。
間有隱略乖隔處，則又附己意，目為補註。
若合殊流，同歸於海，故謂之會解。
噫！道本無言，非言不顯，佛不得已而言矣。
言有不達，道無以明，則諸師之言，亦不容其已也。
言既多而不同，去道轉遠，則會解者，又豈容其自己哉？
解既會矣，庶幾覽者，因會解以知人之言，因人言以知佛之言。
佛言知矣，究竟堅固者得矣。
曰行、曰理、曰教、曰禪、曰達道、曰慧命，皆剩語矣，況所謂解與會哉？ ^692b9

時至正二年壬午佛成道日，廬陵沙門惟則述于姑蘇城中之師子林。
xu:: 
#  No. 281-E
No. 281-E ^693b2

昔天台智者大師聞西域有是經，夙夜西望，願見而未及見也。
唐武后長安末，般剌密帝三藏始持梵本自南海至廣州，
會宰相房融知南銓在廣，請就制止寺譯出而筆受之。
中宗神龍元年乙巳五月念三日，經成，
謄寫入奏，適朝廷多故，未遑頒行。
有神秀禪師入內道場，見所奏本，傳寫歸荊州度門寺。
時慧振法師訪度門而得之，經始傳。
天寶十年，西京興福寺惟慤法師復於故相房融家得其筆受之本，
始作疏解而廣傳之。
繼是則有長水、孤山、吳興諸公遞相發明，而解益詳矣。
然學者或困於詳而莫能徧探，今師子林天如禪師會解一出，
則不待徧探而眾美具在，不勞辯覈而群疑自消，
誦習之便，莫便於是矣。
愚與師遊從既久，自其搜括諸家，參酌去取，
凡三年而會解成，皆愚所目擊，蓋亦頗知其深有功于是經者也。
茲因募眾梓以流通，乃復記經來之歲月云。 ^693b11

臨川沙門克立題。
other:: 
# 會解所引教禪諸師名目
會解所引教禪諸師名目〔年代未詳，姑據所聞而刻。〕與福法師諱惟慤資中法師諱弘沇真際法師諱崇節擕李法師諱洪敏長水法師諱子璿孤山法師諱智圓吳興法師諱仁岳泐潭禪師諱曉月溫陵法師諱戒環
other:: 
# 楞嚴經圓通疏
大佛頂如來密因修證了義諸菩薩萬行首楞嚴經卷第一 ^693b43

〔一名中印度那爛陀大道場經，於灌頂部錄出別行。〕。
author:: 師子林沙門　惟則　會解
author:: 天台山沙門　傳燈圓通疏
commentary::  ^694a7

【觧】溫陵曰：如來果體，其體本然，何假密因。
菩薩道用，其用無作，孰為萬行。
無因無行，無修無證，無了不了，大小名相，
一切不立，此真首楞嚴究竟堅固者也。
特以眾生如來，隱於藏心，非密因不顯。
眾生菩薩，淪於七趣，非萬行不修。
覺皇於是示之以大法，使不迷於小道，而默得乎無外之體。
喻之以佛頂，使不滯於相見，而妙及乎無上之致。
指如來密因，使明本妙心，知三世諸佛，皆依此為初因。
明修證了義，使悟究竟法，知一切聖人，皆依此而證果。
乃至具足菩薩萬行，一切事法，無不究竟，
至於實相，堅固不壞。
故名大佛頂如來密因修證了義諸菩薩萬行首楞嚴經。
經，即能詮之文而已。
詮，猶筌也。知經為筌，則從而釋之者，皆筌也，非魚也。
學者慎勿執筌為魚，然後首楞真經可得矣。
天如補註曰：梵語首楞嚴，乃大定之總名也。
此翻一切事究竟堅固。
古師云：未修此定，一切事法，宛爾差殊，為法所縛。
得此定時，山河大地，明暗色空，一切事法，
當處寂滅，即是常住心性。
故云究竟堅固。如法華云：是法住法位，世間相常住。
韶國師云：心外無法，滿目青山。
亦此義也。上略釋經題竟。
若其翻譯筆受等來歷，及分門科判之類，
諸師既有明文，茲不繁引。 ^694a14

【疏】天台曰：此經以人法為名。
佛所知見，常住真心為體；佛能知見，了了見於佛性為宗；
破九法界妄知見，顯佛法界真知見為力用；圓頓生酥為教相。
初人法為名者，人有果人、因人，如來、菩薩是也；
法有果法、因法，大佛頂、密因、萬行是也。
修證了義首楞嚴，則總該因果。
初人法為名者，此經題目，首標大佛頂，而異說多途。
或有單從法釋，如義海師云：大即法身，
佛即般若，頂即解脫。
作此解說，在理或當未愜人情，以逐字分釋，破句讀故。
或單從喻說，如溫陵師所謂喻之以佛頂，使不滯於相見。
作如此說，雖謂善巧，不合經文，以經文不云猶如佛頂故。
又有單以頂法解說，如覺範等諸師，謂此經尊無上頂法故。
善則善矣，終帶牽強。
今直作事釋，以事該理，還攝得諸家一偏之義。
蓋大佛頂如來者，本指世尊頂中所現化佛也。
阿難方遭邪染，心雖明了，而力不自由，
於義為著相，故遭繫縛，下文云阿難縱強記，不免落邪思是也。
如來設救頂中化佛說呪，於義為無為，
故能解脫，下文云何須待我佛頂神呪，令汝解脫是也。
阿難見佛，頂禮悲泣，啟請十方如來得成菩提，
妙奢摩他、三摩、禪那最初方便，此實覩勝以興懷，仰果以求因故。
阿難所宗者解脫，即對病之妙藥，救苦之良津，
莫尊於頂中化佛如來得成菩提，豈非題稱如來密因乎？
故如來者，於三德為解脫。
言大佛者，即釋迦報智微妙色身也。
蓋佛是覺義，於三德為般若。
特言大者，謂即法身之報也。
能獲法身，故在佛名大佛，在菩薩名大菩薩，
在人名大人，初無間然者。
故此首題建言，即稱為大，蓋示阿難解脫之本也。
何則？以解脫由般若而證，般若又由法身而成。
故慕解脫者，莫先於修般若。
修般若者，莫先於悟法身。
故此經前之三卷，無非明眾生本有法身邊事。
其曰：則汝法身，終成斷滅，其誰修證無生法忍？
厥旨顯然。故阿難敘悟，特云不歷僧祇獲法身，非示解脫之本乎？
四卷至六卷，無非明般若邊事。
七卷至十卷，無非明解脫邊事。
蓋般若屬於修，解脫屬乎證故也。
但三法相即，經亦映帶而說。
如二卷云：於奢摩他，微密觀照，心猶未了。
五卷云：空性圓明，成法解脫，解脫法已，俱空不生。
非法身兼般若，般若兼解脫言之乎？
至於論切要工夫，則又三法必俱。
如曰：見見之時，見非是見，見猶離見，見不能及。
第一見字，般若也。
第二見字，法身也。
見猶離見，見不能及，解脫也。
又曰：隨拔一根，脫粘內伏，則諸暗相，永不能昏。
隨拔一根，般若也。
內伏，法身也。永不能昏，解脫也。
又曰：入流亡所。入，般若也。
流，法身也。亡所，解脫也。
故此大字，為一經之主意。
其曰：百千澄清大海，見性周圓，遍十方國，
不動周圓，妙真如性，清淨本然，周遍法界，
各各自知，心遍十方，皆從此大字上演出。
蓋此經所宗者祕藏，涅槃經云：安置諸子祕密藏中，我亦不久自入其中。
不其是乎？故大佛者，的指說經教主也。
頂釋迦，無見頂相也。
如來，頂中所現化佛也。
大即法身，佛即般若，頂即解脫，如來則解脫之中極勝解脫。
如此解說，則義海之義成。
不滯於相見，而獨尊乎頂法，則二師之義亦足。
此固不涉譬喻，而文義俱符，亦可謂釋題之一快事也。
言密因者，即阿難恨多聞而厭繫縛，仰解脫以請修方。
雖屬乎修，此修即性，照性成修，此之謂歟？
故經初二兩卷，約眼以辯性，普門大士，約耳以明修。
特言密者，不過對迷以言，若約悟者，全密是顯。
如見性十義，堂堂獨露，法身妙性，舍此而誰？
今借喻釋字，令義易顯。
密如蜂蜜之蜜，蜜味至甘，藏之於華，人獨見華，而忽其蜜。
惟彼黠蜂，緣華而歃，蜜名甘露，人得而食之，愈病延年。
如帝釋天園，生樹產甘露，諸天同食，皆獲不死長生。
眾生六受用根，亦復如是。
浮塵根相，顯露如華，識精元明，其猶甘露，
能悟乎此，即獲無生。
大集經云：憐愍為莖智慧葉，三昧為鬚解脫敷，
菩薩蜂王食甘露，我今敬禮佛蓮華。
亦得證此意也。言修證者，一往而言，修時非證，證不關修。
再往而求，今之密因，全是佛性，照此名修，無別有修。
是則修時即證，證時即修。
圓覺經云：一切眾生，皆證圓覺。
此之謂也。又證者，證驗證明。
如無生常住之理，即眾生六受用根，或不動，
或無遷等，皆可即事證驗證明故。
若如溫陵師之釋，修證與題相違者二：
如來本以修證為首楞嚴，溫陵乃以無修無證為真首楞嚴。
經意本以即修證而無修證為首楞嚴，
如因果名目，決定相應，如妄性無體，非有所依，
將欲復真，欲真已非真真如性，皆其義意。
溫陵乃以有修有證為非真首楞嚴，既非圓旨，今所不用。
經顯此義，是大乘中之大乘，圓頓中之圓頓，
所謂宣勝義中真勝義性，故云了義。
言諸菩薩萬行者，上雖曰如來密因，要知即眾生密因。
蓋迷之為眾生，證之即如來，無別如來也。
例今迷此為眾生，修之即菩薩，無別菩薩也。
上密因乃萬行之正體，今萬行乃密因之助用，
體用互具，正助兼備。
蓋此密因，是首楞嚴定，舉一全該，無俟別修。
雖或別修，亦未嘗出定，所謂不動寂體，現諸威儀。
而經云：有三摩提，具足萬行。
豈假別修哉？首楞嚴兩譯不同：一譯徤相分別，
則義屬乎行；一譯一切事究竟堅固，則義屬乎理；
併是兩者，以言說而詮辯之，則義屬乎教。
古師所謂教行理三，悉號楞嚴，信而有徵矣。
以此而求，則一題總號，一部別詮，教理智斷，
行位因果，無非究竟堅固者也。
又此經題一十九字，究其旨歸，不無傍正，要之皆為密因而設。
謂以性顯修，以果顯因，以教顯行，以人顯法，以助顯正。
以性顯修者，大即法身，佛即般若，頂即解脫，
用此三性，以顯三修。
法身即禪那，般若即奢摩，解脫即三摩，
全性起修，全修在性，大佛頂密因也。
以果顯因者，法身如來即禪那，報身如來即奢摩，
應身如來即三摩，因超果海，果徹因源，如來密因也。
以教顯行者，非了義之教，不詮了義之理，
非了義之理，不起了義之行，教行理三，
悉號楞嚴，了義密因也。
以人顯法者，彰此密因，是圓頓菩薩所修，
所謂我亦從中證，非惟觀世音，諸菩薩密因也。
以助顯正者，若能正修密因，即能具足萬行，萬行密因也。
首楞嚴正歎密因，是究竟大定，總謂之首楞嚴密因。
故此一十九字，是傍正相顯，賓主互嚴，
覽別為總，一經大旨，於是乎盡，故曰大佛頂云云。
已上是別題，經是通號。
梵語修多羅，此稱契經，謂上契佛理，下契物機。
又訓法訓常，是貫是攝，常則道軌諸佛，
法則德模萬靈，攝謂集斯奧義，貫謂持理不失，
由如來金口所宣，故稱經也。
覺範師引說文曰：織有經，集絲為之，經常而緯變。
夫經之所為，經而已，緯以成之，則經所不能言也。
故孔子貴神，而明之存乎其人。 ^694b12

第二、佛所知見常住真心為體者，凡有四意：
一、是經之張本，經初發軫即云：一切眾生皆由不知常住真心故。
二、是經之盛談，如屈指飛光驗見不動，
觀河之見童耄無遷，訖第四卷皆明常住真心故。
三、以智驗諦，體是如來妙智究盡之法，
既云我以不滅不生合如來藏，能究盡者既是常住，所究盡者安得不常？
四、以宗驗體，蓋體是宗之所歸，宗常體亦宜常。
經云：若於因地以生滅之心為本，修因而求不生不滅之果，
無有是處。因果之宗既須常住，所歸之體安得不常？
又當機發行之由，具圓、通、常三義，彌須以常住真心為體也。 ^695c46

第三、佛能知見，了了見於佛性為宗者，
蓋用此為宗，非惟攝法周備，文義亦復顯然。
如經初首告之曰：不知常住真心。
蓋以不知顯知，徵心之初，惟心與目，今何所在？
當機請云：發妙明心，開我道眼。
如來許云：獲妙微密性淨明心，得清淨眼。
四卷云：用世語言，入佛知見。
請入華屋云：得陀羅尼，入佛知見。
如來答云：修菩薩乘，入佛知見。
五卷云：知見立知，即無明本；知見無見，斯即涅槃。
復次，知見乃是略舉，備必六根，故云生死結根，
安樂妙常，同是六根，更非他物。
然根必對境，對必發識，故經云：十方如來於十八界，
一一修行，皆得菩提。
此皆顯詮佛之知見也。
言攝法周備者，如知見既備六根，則耳根在其中矣。
既曰知見無見，斯即涅槃，此則六根通須首楞大定為本，方成佛之知見。
佛命文殊選擇耳根者，蓋入道雖有多門，初心豈能遍入？
故令但於一門深入，入一無妄，彼六知根，一時清淨。
然於所入之門，又必有要，苟得其要，則與不圓根日劫相倍。
此方眾生，惟耳根最利，故文殊順機選此耳根圓通，
為入佛之知見之要門，非謂圓通但只耳根而已。
此與摩訶止觀，初心修觀，必先內心，故於三科，
揀却界入，復於五陰，又除前四，的取識陰為所觀境，
如去丈就尺，去尺就寸，伐樹得根，灸病得穴，
千枝百病，自然消殞，大同小異耳。
言了了見於佛性者，一經所詮常住真心，
如見性十義，耳根三法，皆眾生本有佛性在於根門，
莫不了了分明見，了了分明聞。
能體會乎此，是為佛能知見，了了見於佛性，無別佛知見可顯也。 ^696a20

第四、破九界妄知見，顯佛法界真知見為力用者，
此經破顯力用至大，破妄極至等覺，顯真直齊妙覺。
又復應知非謂別有等妙可破可顯，直指眾生日用見聞之際，
一塵不立，便名破妄極至等覺；見性昭然，便名顯真直齊妙覺。
以眾生成佛時，秪乾盡此現前見聞上情識，秪顯此見聞上佛性故也。
如云見見之時，見非是見，秪一見見，即見佛性，
即破無明，力用豈不大乎？
然此猶就宗之力用言之，若用之力用，
要顯佛說此經功用極大，能破眾生如此疑情，
能顯眾生如此佛性，能使眾生悟佛性修行。
破妄顯真至極者，如此與宗俱大也。 ^696b26

第五、圓頓生酥為教相者，此經說在方等，
方等四教並談，此經純談佛性，狂心若歇，
歇即菩提，故約教判為圓頓，約味判屬生酥，
已如前茅與玄義中所說，茲不重辯。 ^696b48

○會解云：若其翻譯筆受等來歷，及分門科判之類，
諸師既有明文，茲不繁引，則知天如師亦不廢於科判等說。
今仍順古師，備釋翻譯筆受來歷，及隨經科判云：
orig::  ^696c6

一名中印度那爛陀大道場經，於灌頂部錄出別行
commentary::  ^696c14

【疏】長水曰：此別目也。
印度月名，具云印特伽，此云月#CB15131;。
以此大國，形諸小國，如星中月。
彼有五印，此當中也，即一境之都名。
一境之中，有多國別：最尊大者，號摩竭提，
此云大體，以總攝故；或云不害，皆義翻也。
那爛陀，此云施無厭，即龍名也。
西域記云：菴摩羅國有池，池中有龍，名施無厭。
寺近彼池，故以標號。
大道場者，沙門體心修道之地也。
佛滅度後，六帝緝興，遐竦紺宇，園林普合，
都建一門，主客萬僧，住持增峻，印度名寺，
莫先於此，故名曰大。
灌頂部者，彼有五部，此當其一，毗盧為主。
既標部處，尋驗可憑，無謂近翻，疑非正說。
orig::  ^696c16

大唐神龍元年龍集乙巳五月己卯朔二十三日辛丑
commentary::  ^696c38

【疏】長水曰長安。三年，則天罷政，中宗嗣位，是歲改為神龍元年。
龍集者，龍星，亦曰歲星，歲行一次也。
集，居也。乙巳，即所舍之次。
朔，穌也，月死復穌。
穌，生也。
orig::  ^696c42

中天竺沙門般剌密諦於廣州制止道場譯
commentary::  ^697a2

【疏】長水曰天竺，亦云乾竺、乾豆、身毒、印度等。
沙門云勤息，取生善滅惡之稱。
般剌密諦，此云到彼岸。
譯者以有才智，通四方語，名曰象胥之學。
四方各有其名，今取北方掌語者也。
orig::  ^697a4

烏萇國沙門彌伽釋迦譯語
commentary::  ^697a12

【疏】長水曰：國名未詳。
彌伽釋迦，此云能降伏，翻梵為華，故云譯語。
其中證義，應有別錄，餘如翻譯時年中說。
orig::  ^697a14

菩薩戒弟子前正諫大夫同中書門下平章事清河房融筆授
commentary::  ^697a20

【疏】長水曰：雖為宰官而授大乘戒者，經云：
欲受國王位時，乃至百官受位時，應先受菩薩戒，一切鬼神救護。
王身，百官之身也。
資於師長，以父兄之道事之，故云弟子。
正諫者，今之諫議也。
舉賢達能，大扶進人，故曰大夫。
中書，門下二省之名。
平和章，明國政之事曰平章事。
筆授，或云筆受，謂以此方文體，筆其所授梵本，
緝綴潤色，令順物情，不失正理也。
初，密帝割膊藏經，至融所，苦血浸，融妻以水清之，方得就筆。 ^697a24

天台曰：隨經科判，準常為三：初序分，始於如是我聞，終於歸來佛所。
第二正宗分，始於阿難見佛，終於不戀三界。
此後皆屬第三流通分也。
orig::  ^697a42

○初、序，分二：初、通序六：初、指法體。
如是。
○二、顯能聞我聞。
○三，明機感一時。
○四稱化主佛。
○五述住處在室羅筏城祇桓精舍。 ^697a48

○六、引同聞三：初、聲聞五：初、明類。
與大比丘眾。
○二示數千二百五十人俱。
commentary::  ^697b2

【觧】溫陵曰：如是之法，我從佛聞。
此集者，因佛立言證法，有所授而已，不必他說。
一時之語，亦因佛立，諸經通用，故不定指也。
孤山曰：室羅筏，或云舍衛，新翻豐德，以國豐四德：
一、貨財，二、欲境，三、多聞，四、解脫。
祇，具云祇陀，正云逝多，此翻戰勝，太子之名也。
生時，父王與外國戰勝，因立美號，即須達為之買園，造立精舍以施佛者。
桓，即林也。比丘，含三義：乞士，破惡怖魔也。
長水曰：千二百五十人者，初度陳如等五人，
次度三迦葉兄弟，兼徒一千，次度舍利弗、
目犍連，各兼徒一百，次度耶舍長者等五十人。
經舉大數，故減五人。
此眾並先事外道，勤苦累劫，一無所證，
纔遇佛，即得上果，故感佛恩，常隨佛化，為常隨眾也。
天如補註曰：會解之例，不以人品、年代、
先後為次第，蓋於諸家之解，互有去取，
但以所取之解，隨經文先後而插入焉。
解之同者，不重取，貴在一路貫通，如出一人之口而已。 ^697b4

【疏】天台曰：不必他說者，如自古釋經，有六成就、
四阿難離合等說，皆護法菩薩之所建立，
馬鳴、龍樹之所宗尚。
蓋通序文通，其義亦通，而意在於別。
環師解經，多從要略，故其言如此。
然以略該廣可也，若以略斥廣，此惡乎可？
學者當兩存之，庶不倍乎聖經。
今一往順長水所解，伸通其義。
如是者，若兼我聞合釋，即指法之辭也。
如是之法，我從佛聞。
佛地論云：謂結集時，眾共請言：如汝所聞，當如是說。
傳法菩薩便許可言：如是當說，如我所聞離釋。
如是者，信成就也。
智度論云：佛法大海，信為能入，智為能度。
信者，言是事如是；不信者，言是事不如是。
肇公亦云：信，順之辭也。
信則所言之理順，順則師資之道成，故萬行中以信為首，故云如是。
又契理契機曰如，永離過非曰是；如理而說，
如理而信，故言如是。
若約今經，如來藏心，體性不動曰如，真實義故曰是。
又一切諸法，本無生滅，皆如來藏，故名為如；
離一切相，即一切法，故稱為是。
更有餘義，繁而不論。
我聞者，聞成就也。
我，即阿難自指五蘊假者。
然一切法，佛說無我，今稱我者，我有四種：
一、凡夫徧計，二、外道宗計，三、諸聖隨世假立賓主，
四、法身真我。經指後二，非邪慢心而有所說，故無過矣。
聞謂耳根發識聽受，雖因耳處廢別從總，故稱我聞。
無相宗說：我既無我，聞亦無聞，從緣生故，
不壞假名，即不聞聞也。
若約法性，此經旨趣，傳法菩薩以我無我不二之真我，
根境非一異之妙耳，聞真俗無礙之法門。
一時者，時成就也。
師資合會，說聽究竟，總言一時。
一者揀異餘時，時者隨世假立。
如來說經有無量時，不能別舉一言，略周但云一時。
涅槃經云：一時在恒河岸等。
又諸方時分延促不定，故但言一時。
若約法義釋者，即說聽之時，心境泯理，
智融凡聖，如本始會。
此諸二法皆一之時，不標春夏秋冬、日月歲時，但是佛說法時。
佛者，主成就也。具云佛陀，此云覺者，謂覺了真妄性相之者，
即究竟覺也。論云：以覺心源故，名究竟覺；
未覺心源故，非究竟覺。
然具三義：一自覺，覺知自心本無生滅；
二覺他，覺一切法無不是如；三覺滿，二覺理圓，稱之為滿。
佛地論中具有十義，謂具一切智、一切種智，
出煩惱障及所知障，覺了一切諸法性相，
能自開覺，亦能開覺一切有情，如睡夢覺，
如蓮華開，故稱為佛。
在室羅筏城祇桓精舍者，處成就也。
處有二種：一、所化處，即筏城；二、所住處，即祇園。
具云室羅筏悉底，此云豐德，或云聞物，或云好道。
此乃城名，非是國號。
以其城中多財物，好欲境，饒多聞，豐解脫，
道德名稱，五天共聞故。
或云聞者城，昔有老僊於此修道，後有少僊從其受學，厥號聞者。
老僊歿後，少僊於此建城而住，故以名焉。
國都號憍薩羅，但以就勝易彰，故舉城號。
祇桓者，具云祇陀，或云逝多制多，此云戰勝，即太子名。
林主是彼，故云勝林。
桓即林也。精舍者，即沙門精行所舍處也。
謂須達買園置舍，太子捨樹造門，二人共建，以延佛僧。
與大比丘眾者，眾成就也。
與者，并兼共及也。
佛與阿難及大比丘等，證非虗謬。
梵云摩訶，此具三義，謂大、多、勝也。
器量尊重，天王大人之所恭敬，故云大。
徧知內外經書，故云多。
勝出九十五種外道，故言勝。
比丘名含三義：乞士、怖魔、破惡。
謂出家者，上於諸佛求法，以內資令慧命增長；
下於檀越離邪正命乞食，以外資令色身無損，故云乞士。
又出家者，最初發出家心，或發菩提心，
或至成佛，皆令魔怖，失人眾故，名為怖魔。
又能破斷身口七支、九十八使業煩惱故，稱為破惡。
四人已上，能作說恣羯磨法，故名為眾。
orig::  ^697b36

○三顯位皆是無漏大阿羅漢。
○四、歎德二：初、自行。
佛子住持，善超諸有。
○二、化他二：初、現在助佛揚化。
能於國土，成就威儀。
從佛轉輪，妙堪遺囑。
嚴淨毗尼，弘範三界。 ^698b14

○二、未來垂應益物應身無量，度脫眾生。
拔濟未來，越諸塵累。
commentary::  ^698b18

【觧】孤山曰：無漏者，內冥中道，不漏落二邊也。
準涅槃四依品，十地菩薩名阿羅漢。
溫陵曰：華嚴歎眾住一切菩薩智所住境，
護持諸佛正法之輪，所謂佛子住持也。
法華歎眾盡諸有結，心得自在，所謂善超諸有也。
能於國土成就威儀者，隨剎現身，正容悟物也。
從佛轉輪，妙堪遺囑者，道能助化，德足利生也。
而又嚴毗尼而作範，示應身而度生，意非利彼一時，
直欲拔濟未來，使皆超諸有塵累耳。
此阿難同列之德也。
凡經序眾，皆隨緣起。
此經以阿難起教，示墮婬室，疑若未能住持佛法，
善超諸有，虧威儀，汙戒律，不堪遺囑度生，拔濟未來。
故因歎同列之德，以顯阿難示迹，實無虧汙，意在拔濟也。 ^698b20

【疏】天台曰：二師釋歎德#CB02284;之太高者，
以孤山判歸法華，溫陵判歸般若法華兩間故也。
不知如是等六事名經前序，居一經之首故；
亦名經後序，結集家後安故。
今正意在經前，豈以未聞楞嚴而遽歎功德超勝如此？
即法華稱最圓頓而未經開顯，敘眾亦從小釋，
楞嚴輙以過之，恐無此理。
今既判歸方等，則無漏者內冥真諦，不漏落三界也。
羅漢三種：一、慧解脫，二、俱解脫，三、無疑解脫。
今揀非慧俱，故稱為大。
以大乘言之，菩薩稱佛真子，二乘猶子而已。
住一切智所住境，護持諸佛正法之輪，所謂佛子住持也。
法華嘆眾盡諸有，結心得自在，所謂善超諸有也。
能於國土成就威儀者，隨物現通，正容悟物也。
餘如舊說。若應身無量，度脫眾生，亦須約小乘無漏神通而釋。
惟其如此具德，方堪受別請而事遠游，
行等慈而不擇微賤，能轉邪而不為邪轉。
如其未然，無有蹈大人之跡而不顛倒錯亂若阿難者。
經家敘意，不在茲乎？
是則歎德出當機，一籌足矣。
經前之序，胡必拘拘以涅槃華嚴為較哉？
orig::  ^698b44

○五累名其名曰：大智舍利弗、摩訶目犍連、
摩訶拘絺羅、富樓那彌多羅尼子、須菩提、
優波尼沙陀等，而為上首。 ^698c34

○二、緣覺眾，　三、菩薩眾，列在別序。
復有無量辟支、無學，并其初心，同來佛所。
commentary::  ^698c38

【觧】長水曰：舍利，此云鶖也。
弗，即子也。其母名舍利，以其眼黑白分明，
轉動流利如之，故連母為名。
目犍連，姓也，此云采菽氏。
名拘律陀，此云無節樹。
摩訶拘絺羅，此云大膝，乃舍利弗之舅，常論勝姊。
姊懷鶖子，論即不勝，知懷智人，寄辯母口，
遂往南天學十八經，無暇剪爪，號長爪梵志。
學畢還家，而甥已為佛弟子，起大憍慢，往佛所奪之。
佛令立論，義墮負媿，得法眼淨，成阿羅漢，獲四辯才。
富樓那，父名，此云滿。
彌多羅尼，母名，此云慈。
今連父母名，召云滿慈子。
須菩提云空生，生時庫藏皆空。
占者云：既善且吉。
故亦云善現、善吉。
優波尼沙陀，此云塵性空。
孤山曰：諸經列名不同，尚年臘則先陳如，
尚聲德則先鶖子，今從尚德之例也。
長水曰：辟支，具云辟支迦羅，此云獨覺，亦云緣覺。
獨但自悟，緣依教悟。
獨覺自分二類：其利根者曰麟喻，喻麟之獨，
出無佛世，觀物變易，自覺無生。
其鈍根者曰部行，亦出無佛世，部黨而行，師徒訓化也。
緣覺依佛教觀十二緣，作流轉、還滅二種觀法者也。
資中曰：此是部行，遇佛迴向者。
吳興曰：并其初心，正似師徒共集，實部行也。 ^698c40

【疏】天台曰：二序分文，通序已竟，下屬別序。
論此經亦具三乘及以俗眾。
第二乘內眾，常隨侍佛；王臣等外眾，出沒不定。
菩薩居兩間，輔弼揚化，而隱顯無恒，發起緣由。
既屬休夏自恣，菩薩隨機化導，必自遠方而來；
王臣設齋延佛，要須隨佛而至。
經家欲避重複，故於別序而插入焉。
orig::  ^699a32

○一、別序二：初、發起遠由，二：初、夏終演法。
屬諸比丘休夏自恣，十方菩薩諮決心疑，
欽奉慈嚴，將求密義。
即時如來敷坐宴安，為諸會中宣示深奧，法筵清眾得未曾有。
迦陵僊音徧十方界，恒沙菩薩來聚道場，文殊師利而為上首。
commentary::  ^699a44

【觧】孤山曰：自恣，律開三日，七月十四、十五、十六也。
溫陵曰：自有愆失，恣任僧舉，曰自恣。
九旬禁足，莫由覲佛，故於休夏，咨決心疑。
自恣、決疑，皆所以考九旬德業也。
欽奉如來而稱慈嚴者，慈以恩言，嚴以威言，
宣示深奧，所以為楞嚴發起，如法華以無量義為發起也。
迦陵頻伽，僊禽也，其音和雅，佛音如之。
文殊，此云妙德，表根本智。
楞嚴會上，為擇法眼，故居上首也。 ^699b4

【疏】天台曰：深奧為此經發起者，即菩薩所求密義也。
楞嚴所說，妙在密因，開佛知見，莫尚乎此。
是則菩薩與佛，砧槌相扣，於楞嚴未舉齒，先已聊通一線。
又此一段經文，應通別兩屬：文殊師利而為上首，
屬通序；列眾，屬諸比丘；休夏自恣一段，屬別序。
蓋此經所說，最嚴者戒律，戒律所重者休夏自恣。
欲敘菩薩咨決心疑而集，不得不以休夏自恣而為發端，
則恒沙菩薩來聚道場者，為咨決心疑而集也。
古師知此經以阿難邪染為緣，浚發大教，
不知邪染之緣，正根于此。
經家意明阿難大小威儀俱失，兩門作略俱無，
而欲行大人事，且曰：方行等慈，不擇微賤，摩登伽女所以得乘其間矣。
何謂大小威儀俱失？
休夏自恣，此小乘之威儀也，而阿難方受別請；
咨決心疑，此大乘之威儀也，而阿難方遠遊不還。
何謂兩門作略俱無？
藏乘極果，猶諄諄乎結制；小乘初心，當謹謹乎伴侶，而阿難方破夏而獨行。
大乘菩薩如文殊，雖三處度夏，至休夏，未甞不住佛所而咨決心疑。
阿難果何人斯，而獨異乎是耶？
故經家暗紏阿難之失，而有此五焉：一、
破夏遠遊，二、獨受別請，三、不來自恣，四、
不咨決心疑，五、強學大人作略。
要知正為末世比丘與白衣居士，學虗頭禪，
無真實慧，虧威儀，蔑戒律，強學大人作用，
其過有甚於誤墮婬舍，將毀戒體者設，豈阿難之實然乎？
orig::  ^699b20

○二、王臣營齋二：初、佛應王宮。
時波斯匿王為其父王諱日營齋，請佛宮掖，
自迎如來，廣設珍羞無上妙味，兼復親延諸大菩薩。
commentary::  ^699c20

【觧】孤山曰波斯匿，此云勝軍。
溫陵曰匿。王舍，衛國王也。
宮掖，王之內庭也。
於內庭延佛，敬之至也。 ^699c24

【疏】中川曰：仁王經波斯、匿名、月光、德行、十地也。
諱日者，曲禮云：卒哭而諱。
謂諸候既葬，七月有祭於庭廟，謂之卒哭，
乃命於中宮，捨故而諱新，無敢稱名。
故匿王以其日設齋，恭延聖眾，所以資先王之靈也。
又諱日亦云忌日，祭義云：忌日必哀，稱諱如見親。
宮掖者，按唐志及宋元宮殿錄，掖皆為掖垣掖門，
而非內庭，蓋云宮城也。
若按班固西都賦云：後宮則有掖庭椒房。
呂向註曰：掖庭，宮名，在天子左右，如肘掖也。
orig::  ^699c28

○二、僧應臣舍二：初、敕文殊領眾。
城中復有長者居士，同時飯僧，佇佛來應。
佛敕文殊，分領菩薩及阿羅漢，應諸齋主。 ^699c46

○二、闡阿難他行惟有阿難，先受別請，
遠遊未還，不遑僧次。 ^699c48

○二、發起近由四：初、獨還無供。
既無上座及阿闍黎，途中獨歸，其日無供。 ^700a2

○二、乞食遭攝二：初、乞食運懷三：初、俯運等慈。
即時阿難執持應器，於所遊城次第循乞。
心中初求最後檀越以為齋主，無問淨穢剎利尊姓及旃陀羅，
方行等慈，不擇微賤，發意圓成一切眾生無量功德。
commentary::  ^700a4

【觧】溫陵曰：此敘其悞墮婬室之由也。
律制：僧遠出，侶須三人，一上座，一軌範師。
所以嚴行止，防悞失也。
鉢，曰應器。最後檀越，謂未飯僧者。
平等之慈，於己等心而化，使彼等心而施。
於食等者，於法亦等，所以能成無量功德。
若摩登者，即穢而微賤。
阿難既無揀擇，所以誤墮也。
剎帝利王族旃陀羅云：殺者，即屠膾婬酒之家。 ^700a12

【疏】熏聞云：飯僧者，謂以食請僧飯之。
四分律明請僧有二種：謂僧次請、別請也。
雖律開別請，而諸文中多斥別請，偏讚僧次。
十誦律云：別請佛及五百羅漢，不如僧次請一似像極惡比丘。
成論云：僧次請僧，如飲海水，即飲眾流也。
梵網經中亦作此說。
天竺以積財巨億為長者，守道、居正為居士。
阿闍黎有五種：一、出家，二、受戒，三、教授，
四、受經，五、依止。受戒及依止多已十夏者為之，餘皆多已五夏者為之。
orig::  ^700a26

○二仰遵訶戒阿難已知如來世尊，訶須菩提，
及大迦葉，為阿羅漢，心不均平。
欽仰如來，開闡無遮，度諸疑謗。 ^700a44

○三威儀如法經彼城隍，徐步郭門。
嚴整威儀，肅恭齋法。
commentary::  ^700a46

【觧】溫陵曰：此敘平等行慈之意也。
須菩提捨貧從富，大迦葉捨富從貧。
一謂富者易施，一為貧者植因。
如來訶之，欲其心無遮限，而息不均之疑謗。
故阿難欽仰，以肅恭齋法。
齋法者，齊整嚴重，次第行乞之謂也。
或局維摩經，謂非如來訶責。
安知如來不訶，獨淨名訶哉？ ^700b2

【疏】中川曰：分衛經明一切賢聖欲濟貧苦，
故入聚落，當乞食時，乃至入無城想，見無人想，
阿難嚴整威儀，肅恭齋法，即此謂也。
orig::  ^700b14

○二、經歷遭攝爾時阿難，因乞食次，經歷婬室，遭大幻術。
摩登伽女，以娑毗迦羅先梵天呪，攝入婬席。
婬躬撫摩，將毀戒體。
commentary::  ^700b20

【觧】長水曰：摩登伽，義翻本性。
下經云：性比丘尼是也。
溫陵曰：摩登伽，妓女也。
娑毗迦羅，此云黃髮。
外道所傳幻呪，名先梵天，實妖術耳。
婬躬撫摩，將毀戒體者，以身逼近，將毀淨戒之體也。
後云：心清淨故，尚未淪溺，則將毀而已。 ^700b26

【疏】栢庭曰：夫是經之設，特以阿難摩登一緣。
蓋其意有二：一以後世其過徧甚，宜先示教以為之防；
一以有慧無定為未足恃，雖果位猶且不免，
以為未全道力之戒，故權設迹以救世焉，非謂聖賢實蹈其過也。
而經云將毀戒體，亦權為之辭焉。 ^700b36

天台曰：戒體即無作戒體也。
謂授戒之時，三白四結，身口承受，心不異緣，
一作之後，更不復作。
戒疏所謂不起則已，起則性無作假色是也。
今之將毀，即四根本中第一婬戒。
言將毀者，非謂當機將欲毀之，蓋謂摩登之婬躬撫摩，將欲毀伊之戒體也。
後云：八萬行中，但毀一戒，心清淨故，尚未淪溺。
以當機初果，已斷邪婬，不入欲流，故不淪溺。
orig::  ^700b46

○三、如來慈救三：初、在王宮密知。
如來知彼婬術所加。
○二、歸精舍演法二：初、齋罷歸園。
齋畢旋歸，王及大臣、長者、居士俱來隨佛，願聞法要。 ^700c12

○二、現通演呪于時世尊頂放百寶無畏光明，
光中出生千葉寶蓮，有佛化身結跏趺坐，
宣說神呪： ^700c14

○三、敕將呪往護敕文殊師利，將呪往護，惡呪消滅。
○四護歸佛所提獎、阿難及摩登伽歸來佛所。
commentary::  ^700c18

【觧】資中曰：如來常儀，受請齋畢，皆為說法。
今既速歸，必有所為，故王臣大眾隨而來也。
溫陵曰：頂門為無上果光，有百寶色。
謂之無畏者，能攝魔外物，無以勝也。
世尊不自說呪，而於頂光化佛說者，示此呪乃無為心佛，無上心法也。
孤山曰：登伽得益，而經家不敘者，下文顯故。
然約實行則機熟，得道之時，由阿難牽以欲鈎，故使後入佛智也。
若是大權，則同阿難發起斯教，以益群機耳。 ^700c22

【疏】天台曰：如來知彼婬術所加，正明佛界機興，感應道交也。
知之一字，即如來鑒機之智，寂而常照，無緣慈悲也。
婬術所加，正明得機，此之機感，有乎冥顯。
婬術所加，人天機顯，未即起數；佛界機冥，
如地隱好堅，人無知者，惟佛天眼乃能知之。
然此知字，與下知常之知，各各自知，心遍十方之知，同是一體。
王及大臣等，俱來隨佛，願聞法要者，明此大機，
不為一己獨得滅度而發；即佛之大應，亦不為一人開佛知見而興。
歸園演呪，雖為析邪拔苦之方，實是攝機與樂之漸。
殷勤啟請十方如來楞嚴大定，慕果以求因，
仰勝以興懷，不由之而致乎！
故此一節，為一經之深脉，全題之都召也。
佛敕文殊將呪往護等者，論區區惡呪，焉用牛刀？
如師子搏獸，亦盡其力而已。
然有二因緣焉：一以摩登婬俗之舍，目連雖具大神通，
所不得往；一以阿難佛界之機，富那等雖善巧說法，所不得預。
惟文殊為實智之母，權智之父，泯是非，
一境智，鑒機宜，知順逆，具大體大用，將欲因之而開佛知見，
故偏遣之。 ^700c38

【觧】天如補註曰：一經大分，準常為三：一、
序分，二、正宗分，三、流通分。
序分，齊此下文為正宗分。
蓋阿難返省前非，啟請妙奢摩他等，政是正宗之發端也。
環師於正宗一分，又科為五：初、見道分，
始於此而止於第四卷中；二、修道分，始於第四卷中而止於第七卷；
三、證果分，始於第七卷末而止於第八卷中；
四、結經分，在證果分後；五、助道分，始於第八卷中而止於第十卷末。
正宗文竟，遂入流通，而卷終焉。 ^701a26

【疏】天台曰：準桐洲集解，正宗分科為六，
與溫陵所判大同：初、依常住真心以開圓解，
即見道分也；二、依常住真心以起圓行，
即修道分也；三、依正、助兩行以分圓位，
即證果分也；四、承三法既備，問名受持，
即結經分也；五、因釋餘疑，廣辯七趣，即助道分也；
六、無問自說，預明禪境，與之小異。
蓋彼合禪境為助道，此開助道為禪境爾。
正宗文竟，遂入流通焉。
今依集解，惟開圓解，起圓行，多有更治。
蓋前經三卷，酬當機三止之請，雖曰開解，
行隨解進，常心雖圓，而三諦宛爾，隨聞入觀，妙行斯立。
第開解有兩翻問答：初對慶喜，明破妄顯真，
約不次而次，說三諦，酬三止，以開圓解，
始於初卷，終第三卷；次對滿慈，明從真起妄，
約次而不次，說三諦，酬三止，以開圓解，
始於第四卷，終請入華屋之前。
初次第中，始于阿難見佛，頂禮悲泣至無得疲怠妙菩提路，
約真諦酬奢摩；始敷演大陀羅尼至意識界，
約俗諦酬三摩；始開示中道了義至說偈讚佛，約中諦酬禪那。
經敘阿難即解、即行、即證，一期酬三止之請已竟。
次答滿慈，不過釋餘疑以盡三諦之妙，
洎乎請入華屋去，又不過重為末世眾生曲施方便，以開行門爾。
orig::  ^701a44

○二、正宗分六：初、依常住真心以開圓解二：
初、對慶喜明破妄顯真。
約不次而次說三諦酬三止以開圓解三：
初、阿難悔請。阿難見佛，頂禮悲泣，恨無始來一向多聞，
未全道力，殷勤啟請十方如來得成菩提妙奢摩他、
三摩、禪那最初方便。 ^701b38

○二、大眾願聞於時復有恒沙菩薩，及諸十方大阿羅漢、
辟支佛等，俱願樂聞，退坐默然，承受聖旨。
commentary::  ^701b42

【觧】天如補註曰：奢摩他等三名，乃楞嚴大定之名也。
昔孤山甞用天台三止配之：一曰體真止，
止於真諦；二曰方便隨緣止，止於俗諦；
三曰息二邊分別止，止於中道第一義諦。
以止屬於定故也。
今復釋而明之：奢摩他者，寂靜之義也；
三摩者，觀照之義也；禪那者，寂照不二之義也。
義立三名，體惟一法。
舉一具三，言三即一。
三一互融，故謂之妙。
如是妙修，方曰楞嚴大定。
此乃一經之要旨，趣理之玄門。
阿難昧之，是以遭難。
至是始以多聞小慧為恨，而以楞嚴大定為請。
然如來下文所示，別無其方。
始則決擇真妄，次則真妄和融。
乃至會通藏性，深窮萬法。
直至第四卷中，皆是發明究竟之圓理而已。
蓋此圓理，乃大定之本也。
吳興曰：最初方便者，阿難所請，有通有別。
通謂奢摩他等，是諸佛成道之法也；別謂最初方便，即當機發行之由也。
應知下文，從破心見以去，酬其通請。
如佛告阿難：有三摩提，名大佛頂首楞嚴王，具足萬行。
十方如來，一門超出妙莊嚴路。
汝今諦聽等至辯諸聖圓通本根，酬其別請。
如佛告大眾：吾今問汝，最初發心，悟十八界，誰為圓通？
從何方便，入三摩地等。
舉要言之，惟觀音所觀耳根圓通，是此經最初方便。
舊有多說，今無取焉。 ^701b46

【疏】天台曰：阿難持法藏人，示跡恒為魔嬈。
此獨悲泣者，蓋淚出痛膓，有所含恨而發，非恨佛救之不疾也。
登伽邪染之所困也，恨無始來一向多聞，未全道力耳。
苟全道力也，摩登柰我何哉！
道言體也，力言用也，有道而後有力，有體而後有用。
如來已成菩提，故能從體起用，說呪伏魔；
阿難方證初果，未全道力，故為魔力所轉。
遠追其咎，過在多聞，多聞能為道助。
今為道障者，永嘉所謂分別名相不知休，入海算沙徒自困也。
小慧已自為障，矧一向乎！
矧無始乎！法華經云：我與阿難，同於空王佛所發菩提心。
我常勤精進，故成道果；阿難惟樂多聞，故未得無漏。
則無始來一向多聞，誠矣。
夫人之居恒，孰能內疚？
惟其臨難，方事悔責。
既以多聞小慧自咎，宜以首楞大定為請，故經敘殷勤啟請云云。
經文照應，有道而後有力，道體屬果；有因而後有果，菩提翻道。
阿難仰果以求因，是故請三。
蓋菩提有真性、實智、方便三種之異，故於因行，
亦請其三，一一主對，函蓋相應。
昔孤山法師甞用天台三止配之，此說甚符經旨。
今用圓覺三法釋成，經云：若諸菩薩悟淨圓覺，以淨覺心取靜為行。
靜即真也，取靜即體之之義也。
此與今文屈指飛光，驗見不動，觀河之見，
童耄無遷，吾不見時何不見，吾不見之處見，
見之時見非是見等義同，皆體真意也。
又云：若諸菩薩，悟淨圓覺，以淨覺心，知覺心性，
及以根塵，皆因幻化，即起諸幻，以除幻者，
變化諸幻，而開幻眾。
此與今文推陰入處界，非因緣自然義同，皆方便隨緣止意也。
又云：若諸菩薩，悟淨圓覺，以淨覺心，不取幻化，
及諸靜相，了知身心，皆為罣礙，無知覺明，
不依諸礙，永得超過，礙無礙境，受用世界，
及與身心，相在塵域，如器中鍠，聲出於外，即中道也。
不取幻化，及諸靜相，即息二邊分別也。
此與今文觀七大性色真空，性空真色，
清淨本然，周遍法界義同，皆息二邊意也。
孤山又曰：雖以大定為請，然如來下文所示，
別無其方，始則決擇真妄，次則真妄和融，
乃至會通藏性，深窮萬法，直至第四卷中，皆是發明圓理而已。
蓋此圓理，乃大定之本也。
蓋止不自止，由觀理以成止，修不自修，
由見性以起修，如來答之以開解，當機照之以成觀，
故圓覺三觀，一一皆云悟淨圓淨，以淨覺心，與此甚相契合。
天台所謂全性起修，全修在性是也。
最初方便者，古今議論是否無定，如長水所說有二方便：
一、信解真正為本起因，如圓覺、普賢下五章，
約教門明解為教方便，則經初四卷皆其事也；
一、此方當機發行之由，即文殊所選耳根圓通為行方便，則經六卷是也。
若吳興惟是後說，以耳根圓通為最初方便，
余則并存之，復足一以為三，乃通指初心所修首楞大定為最初方便，
即此經與圓覺所說初心皆可修之是也。
以對夫首楞三昧經十地所修者為最後真修，
故此經十住位云：以真方便發此十心。
非初心所修大定為最初方便乎？
然余後之一種，但是前之二種，前之二種合而修之，但成後之一種。
蓋行非解不導，解非行不進，目足雙假，斯可以成真家之方便。
是則余後一種，祇是長水中之二種，豈非二解，長水所得居多乎？
雖然，如來所答，要必以解而濟乎行，若阿難所請，
但在行而不在解，則吳興所說，亦不違乎經旨。
第解、行、證三，為經家之常途，惟此經與餘經者異。
蓋此經所詮者祕藏，而開解意在法身，
修行意在般若，證果意在解脫，以阿難仰解脫而請般若，得成菩提妙定是也。
如來答中，先以法身之解者，示般若之照非法身而不圓，解脫之果非法身而不滿。
故慕解脫者，莫先於修般若；修般若者，莫先於悟法身。
能悟法身，則修般若，證解脫，如取物而持左券。
故善照法身者，即般若，即解脫，一舉而兩得。
天台云：直法身非法身，法身必具般若、解脫。
即今經三諦而一諦也。
又云：直般若非般若，般若必具法身、解脫。
即今經三止而一止也。
又云：直解脫非解脫，解脫必具法身、般若。
即今經三涅槃而一涅槃也。
以是而知，今此三止即三般若，直通十地及以等妙，無謂止觀但被初機而已。
故纓珞經云：等覺照寂，妙覺寂照。
寂照非止觀乎？交光正脉懸解中，大非天如會解，
謂如來所答前四卷，皆明奢摩他性定道理，
只言性而未言修，會解硬配三止，甚違經旨。
不知會解此文，但云前之四卷皆是發明圓理，
蓋此圓理乃大定之本，何曾硬配三觀？
余所深服天如者，無論餘文，只此數言，
可以定一經修性解行之大旨，後世所說，豈能過之？
然則謂其未盡經旨，可也；斥其盡非，故不可也。
已如前茅廣破，細翫彼文，自知大途。
orig::  ^701c42

○三、如來演說二：初、酬請開示以發圓解三：
初、約真諦明破妄顯真以酬奢摩二：初、
約七處妄計破妄心無所密示真心五：
初、審問發心二：初、問。
佛告阿難：汝我同氣，情均天倫。
當初發心，於我法中見何勝相，頓捨世間深重恩愛？ ^703a8

○二答阿難白佛：我見如來三十二相，
勝妙殊絕，形體映徹，猶如琉璃。
常自思惟：此相非是欲愛所生。
何以故？欲氣麤濁，腥臊交遘，膿血雜亂，不能發生勝淨妙明紫金光聚。
是以渴仰，從佛剃落。
commentary::  ^703a10

【觧】溫陵曰：阿難，此云慶喜，斛飯王之子。
如來成道，夜生淨飯。
既聞太子成道，斛飯又奏宮中生男。
舉國欣慶，因名慶喜。
是佛堂弟，故云同氣。
同氣，共本也。天倫，兄弟也。
吳興曰：阿難既厭多聞，而欣妙定。
如來欲談是義，先詰妄緣。
故問發心見相之由，為止散入寂之本。
迷解之要，並在於茲。
孤山曰：見相實有，生滅宛然。
緣此發心，安趨常果。
故下經云：若於因地，以生滅心為本，修因而求佛乘，
不生不滅，無有是處。
天如補註曰：阿難見相，乃緣塵分別之見。
其所發心，即妄想攀緣之心。
後文七徵八辯，重重逐破者，此也。 ^703a20

【疏】天台曰：如來問阿難發心見相之由，
先敘俗中至親，故曰情均天倫；次敘法中至親，故曰於我法中。
意問俗親，則以恩愛為深重，今捨深重而趣乎法，
必有勝於父母妻子恩愛之深重者，特不知見何勝相，頓捨世間深重恩愛也。
阿難所答，則以相好從清淨之所生，恩愛從麤濁之所得，
一昇一降，自不為倫，由是頓捨世間恩愛，
亦可謂挹流而得源，聞香而得根矣。
然而孤山云見相實有，生滅宛然，緣此發心，
安趣常果者，此原阿難分別事識生起之因，
從六塵而有，如黠師子，先除塊本，雖似破相，原是破識。
而交光輙斥之云，盡將破識之旨，轉為破相之宗，
此不徒吹毛求疵，抑且不知妄本矣。
然不能無失者，不可以阿難一人之非，而槩非佛之相好。
如般若云：若以色見我，以音聲求我，是人行邪道，不能見如來。
相好果何過哉？過在以色以聲求之也。
若天如分明指出為分別之見，攀緣之心，
作下文重重徵破之本，可謂提綱挈領，深見旨歸。
而交光特掩人之善，亦獨何哉？
orig::  ^703a42

○二、直示常心佛言：善哉阿難！
汝等當知，一切眾生，從無始來，生死相續，
皆由不知常住真心，性淨明體，用諸妄想。
此想不真，故有輪轉。
commentary::  ^703b30

【觧】孤山曰：常住真心，即下文如來藏心，圓融三諦也。
用諸妄想，謂九界眾生，不達此三，本惟一念，
於是六趣見其俗，二乘見其真，菩薩見其中，
皆由不了圓融，妄生取著，故致輪轉二種生死。 ^703b36

【疏】天台曰：善哉阿難者，如來將示第一義諦，先以大慈哀憫之辭與而進之也。
常住真心，即圓融三諦之體。
要而言之，下文所顯真心真見，所謂則汝今者，
識精元明，能生諸緣，緣所遺者是也。
用諸妄想，要而言之，下文所破妄心妄見，
所謂則汝今者，用攀緣心為自性者是也。
為下文開圓解作張本。
不知正為顯知，為下文開圓行作張本。
蓋能知此體，則用諸真如；不知此體，則用諸妄想。
一經大體大用，盡於此也。
若論文意生起，阿難既忻妙定，如來前文問以發心者，
蓋萬行以發心為之始，發心正，凡所修行，無不皆正。
阿難既答緣相發心，如來繼此而示之以常心者，
蓋發心以開解為之本，開解妙，則心無不真。
故天台家所立十乘觀法，以觀不思議境為之始，
以真正發心為之次，然後示之以善巧安心止觀，與此甚相符合。
如來之意，謂阿難所請三止，既以如來得成菩提者為言，
不可謂之不善巧；所發之心，既緣如來相好而起，亦不可謂之不正。
特未知其真乎，不真乎。
果真乎，即當進之以真，則妙奢摩他不數言而足。
果不真乎，即當首破其妄，然後進之以真。
但如來大慈，不欲人蹈之於妄。
不欲人蹈妄，不若先聊示之以真。
使上根利智，一言之下，心地開通。
則楞嚴妙定，亦不煩數言而足。
豈不偉哉。故如來嗣發心而告之曰，善哉阿難云云。
此不知字，與下第三卷阿難聞法領悟中，各各自知心遍十方知字相照應。
此中不知，是知見立知，即無明本之知。
下文之知，是知見無見，斯即涅槃之知。
所謂正遍知也。須知此經明阿難觀境發心立行有兩番。
初番觀境，既執心在內在外，不知妄心無所無體。
心既妄矣，則發心立行，無非是妄。
次番既示以妙境，而各各開悟。
然後說偈讚佛，而云妙湛總持不動尊等云云。
又繼之以發四弘誓願，而云願今得果成寶王，還度如是恒沙眾。
發願既竟，釋疑既畢。
請入華屋，重開行門。
則若觀境，若發心，若止觀，至於破法遍識通塞等十乘，莫不皆正矣。
噫，智者所立十乘，豈果有意求合於此經。
蓋契理契機之教，不求合而自無不合，有如此也。
orig::  ^703b44

○三、勸進直心二：初、勸令直答。
汝今欲研無上菩提真發明性，應當直心酬我所問。 ^704a22

○二、引佛明益十方如來，同一道故，出離生死，皆以直心。
心言直故，如是乃至終始地位，中間永無諸委曲相。
commentary::  ^704a24

【疏】長水曰：諸佛同道，脫苦得樂，皆由直心者，
此有二種：一、發言無虗假；二、向理之心，無別岐路。
今此經意，須具二焉，始令發言無妄，終成向理心絕，方為十方道同。
孤山曰：言者，心之聲，由心直故所言直。
三諦真常名心直，了義頓說名言直，由此心言，乃能趣道。
orig::  ^704a28

○四、勘定直否二：初、問。
將何見樂二：初、問。
阿難！我今問汝，當汝發心，緣於如來三十二相，將何所見？
誰為愛樂？ ^704a40

○次答阿難白佛言：世尊！
如是愛樂，用我心目。
由目觀見如來勝相，心生愛樂，故我發心，願捨生死。
commentary::  ^704a42

【觧】泐潭曰：此正陳妄體也。
目即眼根，心即意識。
根識虗妄，猶如空華。
若執有體，能見能樂，豈惟迷於法空，亦起我人見愛。
故後文云：六為賊媒，自劫家寶。
無始虗習，住地無明，皆由根識，更非他物。
想相為塵，識情為垢，生死輪轉，莫不由斯。
故下推徵，令知虗妄。 ^704a48

【疏】天台曰：觀諸師之釋，遽欲於見相發心，以正阿難之妄。
不知如來大慈，辭不逼迫，且放過一著，
又且方便真實開示常住真心，要使阿難依常心以進乎解，
依圓解以發乎心，依圓誓以造乎行，則首楞大定，不俟多辭而入矣。
蓋發心自有多種，如止觀說，有見種種相好而發心者，
有聞種種法而發心者，乃至第十云云。
見相又有四種，有見父母生身而發心者，
有見勝應而發心者，有見報身而發心者，有見法身而發心者。
今阿難所見，即父母生身。
然四教雖有不同，莫不同以一父母生身為境，
解圓則圓，解偏則偏。
故如來先標常心以為張本，然後誨敕阿難，當以直心酬我所問。
使阿難果能依常住而發心，一以直心酬佛所問，
如栢庭所謂我以心見，見佛惟心，我心遍於佛身，
佛身現我心內，心不自知心，佛不自見佛，
心有想則痴，無想則泥洹，是真見佛，如般舟所云者。
又能了知如來之身，前際不來，後際不去，
今亦不住，不觀色，不觀色如，不觀色性等，如維摩經所謂者。
是則依於佛慧，不以二相見於如來，惟依心現，不離真如。
能如是見，如是答者，則七處徵心，八還辯見之說，
無從生起，亦何有於是經？
惟阿難將發起是教，特閟其妙解，姑以緣心酬其所問，
則曰如是愛樂，用我心目，安能契本有常住真心哉？
orig::  ^704b12

○二問心目所在二：初問，四：初法。
佛告阿難：如汝所說，真所愛樂，因於心目。
若不識知心目所在，則不能得降伏塵勞。 ^704c10

○二譬譬如國王為賊所侵，發兵討除，是兵要當知賊所在。 ^704c12

○三合使汝流轉，心目為咎。 ^704c14

○四問吾今問汝：唯心與目，今何所在？
commentary::  ^704c16

【觧】孤山曰：王譬真心，賊譬妄想。
真為妄轉，如國被賊侵；發兵討除，喻修大定。
汝合國王，心目合賊。 ^704c18

【疏】天台曰：此喻設得極好，總喻得下文七翻破心無所，三處破心無體。
蓋有賊必有所居巢穴，初攻其內，則逃遁於外；
次攻其外，則遁於潛根；以至攻其中間，
則漫散四方而無所著；至攻無所著，則巢傾穴破，以為流賊。
夫賊至於流，則絕之必矣。
故下三處破心無體，皆所以設正設奇，降伏塵勞之良 #CB15081;。
至於因見顯心，因心顯見去，此又撫字之嘉謨，用文之仁聖也。
orig::  ^704c22

○二答阿難白佛言：世尊！
一切世間十種異生，同將識心居在身內。
縱觀如來青蓮華眼，亦在佛面。
我今觀此浮根四塵，秪在我面。
如是識心，實居身內。
commentary::  ^704c38

【觧】溫陵曰：謂心在內，目在外，自眾生至如來、
阿難皆然，文互見也。
異生有十二類，除土木空散，非心眼倫也。
天如補註曰：浮根四塵，言眼也。
詳見第四卷中。 ^704c44

【疏】熏聞云：青蓮華眼，天竺有青蓮華，其葉修而復廣，
青白分明，有大人目相，故以為喻。 ^705a4

天台曰：阿難是多聞人，佛有所問而言不亂答，
故內則審定其所見，外則引同乎眾人。
識心在內既均乎有情，佛屬有情，理豈不然？
故曰：一切世間十種異生，同將識心居在身內。
眼根在面既同乎善逝，生侔佛相，事非頓異，
故曰：縱觀如來青蓮華眼亦在佛面。
引同己成，然後結歸自己，云：我今觀此浮根四塵秪在我面，
如是識心實居身內。
要知阿難尊者其猶慣竊偷兒，豈肯一鞫成招？
釋迦世尊其猶法家老吏，須假三翻成案。
初問發心，乃以見相為答。
夫發心出家，孰不因相？
遽正其妄，誠心未服。
次問將何所見？誰為愛樂？
答云：用我心目。凡厥有生，無問聖凡，孰不因眼而見？
因心而知？遽正其妄，誠心亦未肯服。
惟問心目何在？則答之云：心在身內，眼在其面。
阿難到此，情盡辭窮，贓物畢露，而一力成招如來，
下文七翻重重逐破，得以藉口矣。
orig::  ^705a8

○三、廣破心眼二：初、正破妄心之所二：
初、立例三：初、定內外。
佛告阿難：汝今現坐如來講堂，觀祇陀林，今何所在？
世尊！此大重閣清淨講堂，在給孤園。
今祇陀林，實在堂外。 ^705a38

○二定先後阿難！
汝今堂中先何所見？
世尊！我在堂中先見如來，次觀大眾，如是外望方矚林園。 ^705a42

○三定因由阿難！
汝矚林園，因何所見？
世尊！此大講堂，戶牖開豁，故我在堂，得遠瞻見。
commentary::  ^705a44

【觧】溫陵曰：定內外境，欲明在內之心，當次第見。
定先後見，欲破在內之心，不先見內。
汝矚等皆且引事辯定，下乃牒破。 ^705b2

【疏】天台曰：阿難所計心在內而眼在面，
如來則先破在內之心，七處之文是也。
若破在面之眼，則寄在顯示見性之先而說。
今疏則約阿難雙計心眼以為之。
科云：初、正破妄心之所；二、寄破妄見之所。
及至下文，則又順頓示見性常住妙明之義，
而更為追破見性是心非眼，以二文破顯，各有傍正故也。
orig::  ^705b8

○次正破二：初慰許。
爾時世尊在大眾中，舒金色臂，摩阿難頂，
告示阿難及諸大眾：有三摩提，名大佛頂首楞嚴王，
具足萬行，十方如來一門超出妙莊嚴路。
汝今諦聽。阿難頂禮，伏受慈旨。
commentary::  ^705b22

【觧】溫陵曰：三摩提，亦云三摩地，亦云三昧，此云正定。
首楞三昧，千聖共由，故曰一門。
妙莊嚴海，由此而至，故謂之路。
孤山曰：阿難向以三名為請，今如來但舉三摩提者，
圓融三止，舉一即三，故下文奢摩他路，其意亦爾。 ^705b30

【疏】天台曰：此段經文，有謂倒置，合移於問發心之前，此說非也。
蓋此經以破妄顯真為力用，前問發心等為破妄作序，示常心為顯真作序。
但顯真為傍，破妄為正，妄賊已露，方事逐破。
故知七徵為妙定之正文，如來于此許說誡聽，文不為倒。
先摩頂者，以七處所徵，皆當機尋常所守，
今將逐破，恐其怖畏失守，故安慰之。
又將開示無上頂法，故摩頂以表之。
有三摩提等者，舉全題以示也。
三摩即密因，大佛頂題之始，首楞嚴王題之終。
具足萬行，備舉中間一門，超出即修證也。
不言菩薩，以如來該之。
前以三止釋密因，義得于此，門之與路，皆三摩也。
蓋總指一經所說，三止大定，最尊無上，
能徤相分別，至堅至固，但修此法而自具萬行，三世諸佛莫不由斯以成正覺也。
故知七處雖曰破妄，密已顯真，所謂妄賊既除，
真王得顯，無生之理，于此見矣。
orig::  ^705b40

○次正說為二：初破正計在內二：初正破二：初立例按定。
佛告阿難：如汝所言，身在講堂，戶牖開豁，遠矚林園。
亦有眾生，在此堂中，不見如來，見堂外者。
阿難答言：世尊在堂，不見如來，能見林泉，無有是處。 ^705c24

○次循例正破二：初牒執。
阿難！汝亦如是。汝之心靈，一切明了。
若汝現前所明了心，實在身內。 ^705c28

○二、例破二：初、雙難二：初、無內見二：初、立。
爾時先合了知內身。
○二破頗有眾生，先見身中，後觀外物？ ^705c32

○二、無內知二：初、立二：初、縱無內見。
縱不能見心肝脾胃。
○二應有內知爪生髮長，筋轉脉搖，誠合明了。 ^705c34

○二破如何不知？
○二反責必不內知，云何知外？ ^705c36

○二、結破是故應知，汝言覺了能知之心住在身內，無有是處。
commentary::  ^705c38

【觧】溫陵曰：心在身內，合見身中，頗猶可也。
引眾以問，決不能也。
心胃內藏，縱不能知，爪脉外浮，云何不曉？
既不內知，果非在內矣。
天如補註曰：前文雙呈心目所在，今乃先破妄心。
雖曰破妄心，而但言此心無有處所，却不顯言此心是妄，
要引阿難處處推呈，令其情盡而理窮也。
由是直至七處徵心之後，始告之曰：此非汝心等。
然則七處逐破者，且破妄心無所在也。 ^705c42

【疏】孤山曰：欲破執心在內，故汎指其人以例之。
按定阿難之答也，身喻內心，堂喻人身，林喻外物。 ^706a10

天台曰：心在內，此當機之正計也。
一切凡夫，莫不皆然。
經云：決定惑為色身之內是也。
若後之六徵，乃是轉計，非本心也。
故今總科為二：初破正計在內，次破轉計六處，庶令讀者知其大途。
orig::  ^706a14

○二、破轉計六處六：初、破在外三：初、轉計三：
初、因破轉計。阿難稽首而白佛言：我聞如來如是法音，悟知我心實居身外。 ^706a22

○二、立喻例顯二：初、喻例。
所以者何？譬如燈光然於室中，是燈必能先照室內，
從其室門，後及庭際。 ^706a24

○二合法一切眾生，不見身中，獨見身外。
亦如燈光，居在室外，不能照室。 ^706a26

○三、結意請政是義必明，將無所惑，同佛了義，得無妄耶？ ^706a28

○二、正破二：初、立例按定。
佛告阿難：是諸比丘，適來從我室羅筏城，
循乞摶食，歸祇陀林，我已宿齋。
汝觀比丘，一人食時，諸人飽不？
阿難答言：不也。世尊！
何以故？是諸比丘，雖阿羅漢，軀命不同，
云何一人，能令眾飽？
commentary::  ^706a30

【觧】溫陵曰：因破非內，復生妄計，謂心在外，
彼食不能飽，此則外心不能知身矣。
宿，預也。食有四種：摶，即段也。
有形段可摶取揀，非思食、識食等也。
孤山曰：前云受請，今言從我乞食者，提奬、
阿難在赴請日，為彼演法，事應隔宵，故指即日循乞為例。
我已宿齋者，即我一人已飽也。 ^706a40

【疏】孤山又云：齋乃經宿方食，故曰宿齋。
谷響云：謂待明相，故加宿之一字，足顯齋義。
纂謂今日明相現時，方可得食。
orig::  ^706b4

○二、循例破執二：初、牒執。
佛告阿難：若汝覺了知見之心，實在身外。
○二、例破三：初、以理定其相外。
身心相外，自不相干。
則心所知，身不能覺。
覺在身際，心不能知。 ^706b10

○二、約見驗其相知。
我今示汝兜羅綿手，汝眼見時，心分別不？
阿難答言：如是。世尊！ ^706b14

○三、約相知，難其在外。
佛告阿難：若相知者，云何在外？ ^706b16

○三、結破是故應知，汝言覺了能知之心住在身外，無有是處。
commentary::  ^706b18

【觧】溫陵曰：身心相外下，辯其非外也。
我今示汝下，驗非外也。
兜羅，此云細香，其綿色如霜，佛手柔軟如之。
orig::  ^706b22

○二、破潛根三：初、轉計二：初、領破轉計。
阿難白佛言：世尊！
如佛所言：不見內故，不居身內。
身心相知，不相離故，不在身外。
我今思惟，知在一處。 ^706b28

○二、因徵廣敘二：初、佛徵其處。。
佛言：處今何在？
○二、敘義立，例二：初、正敘立。
阿難言：此了知心，既不知內，而能見外。
如我思忖，潛伏根裡。
猶如有人，取琉璃椀，合其兩眼，雖有物合，而不留礙。
彼根隨見，隨即分別。 ^706b32

○二翻前難。然我覺了能知之心不見內者，為在根故。
分明矚外無障礙者，潛根內故。
commentary::  ^706b36

【觧】長水曰：琉璃喻根，眼喻於心。
眼根色淨，不礙於心；同琉璃椀，不礙於眼。
隨照一境，心隨根知。
orig::  ^706b42

○二、逐破二：初、立例按定。
佛告阿難：如汝所言，潛根內者，猶如琉璃。
彼人當以琉璃籠眼，當見山河，見琉璃不？
如是，世尊！是人當以琉璃籠眼，實見琉璃。 ^706b46

○二、循例破執二：初、牒執。
佛告阿難：汝心若同琉璃合者。 ^706c2

○二例破當見山河，何不見眼？
若見眼者，眼即同境，不得成隨。
若不能見，云何說言此了知心潛在根內，如琉璃合？ ^706c4

○三、結破是故應知，汝言覺了能知之心，
潛伏根裡，如琉璃合，無有是處。
commentary::  ^706c8

【觧】真際曰：此責阿難有法喻不齊之過，喻見琉璃法不見根。
縱許見根，根即是境。
若是境者，不得言隨。
以前文云：彼根隨見，隨即分別故。
溫陵曰：事理俱違，非潛根矣。
orig::  ^706c12

○三、破內外三：初、轉計二：初、陳執。
阿難白佛言：世尊！
我今又作如是思惟：是眾生身，腑臟在中，
竅穴居外，有藏則暗，有竅則明。
今我對佛，開眼見明，名為見外；閉眼見暗，名為見內。 ^706c20

○二請裁是義云何？
commentary::  ^706c24

【觧】吳興曰：初計心在身內，佛以不見腑臟為破。
次計在外，復招身心相離之難。
又計潛根，且乖琉璃籠眼之喻。
今立內外，欲免前三之過也。
何者？良以有藏則暗，故見暗時，即名為內，何必須見內之物耶？
有竅則明，故見明時，即名為外，豈應更責外不相干耶？
內外若成，自顯此心，不在一處，亦異潛根也。
然則雖云見外，所執心體，還成在內，以開眼見明，不同燈在室外。
故泐潭曰：白虎通云：五臟，即肝、心、肺、腎、脾。
六腑者，即五臟之宮府也。
胃為脾之府，膀胱為腎之府，三焦為命之府，
膽為肝之府，大小腸為心府、肺府也。
溫陵曰：復計心在內，故以見暗為見腑臟也。
下約三節破之。
orig::  ^706c28

○二、逐破二：初、約外見破二：初、明眼對非內二：
初、明在前非內。佛告阿難：汝當閉眼見暗之時，
此暗境界，為與眼對？
為不對眼？若與眼對，暗在眼前，云何成內？ ^707a4

○次顯成內有過若成內者，居暗室中，無日月燈。
此室暗中，皆汝焦腑。 ^707a6

○二、明不對非見。
若不對者，云何成見？
commentary::  ^707a8

【觧】溫陵曰：汝當下，問之；若與下，難之；若不下，結也。
orig::  ^707a12

○二、約內對破二：初、牒執。
若離外見，內對所成。
○二、逐破二：初、正破二：初、例難。
合眼見暗，名為身中。
開眼見明，何不見面？ ^707a14

○二、結責若不見面，內對不成。
commentary::  ^707a16

【觧】溫陵曰：眼前之境名外見，身內之境名內對。
前以對眼為外，不得成內。
今縱離外見而成內對，即是眼能返觀。
且合能返觀身中，則開應返觀己面。
若不爾者，義不成矣。
orig::  ^707a18

○二、縱破三：初、見面則心應在空。
見面若成，此了知心及與眼根乃在虗空，何成在內？ ^707a26

○二、在空則自他相混二：初、在空非自過。
若在虗空，自非汝體。
○次我見同汝過即應如來今見汝面，亦是汝身。 ^707a28

○三、在空則眼非身覺二：初、直破眼覺非身。
汝眼已知身合非覺。
○二轉計兩覺有異必汝執言，身眼兩覺應有二知，即汝一身應成兩佛。 ^707a30

○三、結破是故應知，汝言見暗名見內者，無有是處。
commentary::  ^707a32

【觧】溫陵曰：展轉辯明，無返觀理也。
汝眼已知身合非覺者，既在虗空，自非汝體也。
若執兩皆有知，則成兩體矣。
吳興曰：是故應知下，不言見明為外者，略也。
又見外為成見內，今從正計結也。 ^707a36

【疏】補遺云：次破外二：初縱。
經云：見面若成，且縱汝成於見面之義。
恐他計云：雖不灼然見面，既心識在眼根中，
已與面作對，即是見面外對之義。
故今且縱此計也。
何以知其然邪？准下破文，既云此了知心及與眼根乃在虗空，
意云：若作此計，須是心眼在空可也；若附在面，外對不成也。
次奪，又三：一、約心眼在空奪。
若欲立見面外對之義，須是心眼在空，方許此義。
既無是理，見面不成，故曰此了知心等也。
言何成在內者，由阿難雖計通內外，心體實在於內，
由竅明故，由內外見，故心亦有在外之義。
今既心眼在空，則向云在內，義亦墮矣。
二、約心眼同他奪。
若計在空，已非己有，全同他體矣，則是現今如來見汝之面，
即是汝身之眼矣，故曰若在虗空等也。
三、約一身無兩覺奪。
若心眼離身，身合非覺知。
若欲身眼各自覺知，應有兩心，至成佛時，須有兩人成佛。
此意且就凡迷一人，無成兩佛。
縱奪其執，不可以悟中果地一佛徧應恒沙謬解也。
orig::  ^707a44

○四、破隨合三：初、轉計二：初、依經起執。
阿難言：我常聞佛開示四眾：由心生故，
種種法生；由法生故，種種心生。
我今思惟，即思惟體實我心性，隨所合處，心則隨有。 ^707b30

○二翻前四計亦非內、外、中間三處。
commentary::  ^707b34

【觧】孤山曰：心生法生，境從心起也。
法生心生，心逐境遷也。
溫陵曰：以心法相生，則隨境思惟，即是心體。
心法合處，即為心在。
orig::  ^707b36

○二、逐破二：初、牒執。
佛告阿難：汝今說言：由法生故，種種心生。
隨所合處，心隨有者。 ^707b42

○二、例破二：初、直明無體。
是心無體，則無所合。
若無有體而能合者，則十九界因七塵合。
是義不然。若有體者，如汝以手自挃其體，
汝所知心，為復內出？
為從外入？若復內出，還見身中。
若從外來，先合見面。
commentary::  ^707b44

【觧】溫陵曰：以即思惟體為心，特浮想耳，故難其體之有無也。
設若無體，則空有其名，云何隨合？
如十九界七塵，特空名耳。
設若有體，當何所在？
令挃身而驗，明體實無在也。
挃，猶觸也。
orig::  ^707c4

○二、委難有體二：初、約內外出入破二：
初、救。阿難言：見是其眼，心知非眼，為見非義。
○二破佛言：若眼能見，汝在室中，門能見不？
則諸已死，尚有眼存，應皆見物。
若見物者，云何名死？
commentary::  ^707c12

【觧】溫陵曰：阿難言下，解上難也。
謂心但能知，不可言見。
曾不悟能見在心，徒眼不見也。
佛言下，舉門喻能見在心，舉死明徒眼不見。
orig::  ^707c18

○二、約一多徧局破，二、初定。
阿難！又汝覺了能知之心，若必有體，為復一體？
為有多體？今在汝身，為復徧體？
為不徧體？ ^707c24

○二破若一體者，則汝以手挃一支時，四支應覺。
若咸覺者，挃應無在。
若挃有所，則汝一體自不能成。
若多體者，則成多人，何體為汝？
若徧體者，同前所挃。
若不徧者，當汝觸頭，亦觸其足。
頭有所覺，足應無知。
今汝不然。 ^707c26

○三、結破是故應知，隨所合處，心則隨有，無有是處。
commentary::  ^707c34

【觧】溫陵曰：當知真心非一非多，非徧不徧。
四義既非，則不可謂隨所合處，心隨有也。 ^707c38

【疏】天台曰：約一多體局破。
先定中，初二句言心未言身，故但云又汝覺了能知之心。
次二句身心合言，故云今在汝身，為復徧體，為不徧體。
次破中，則四句皆約身相依而破。
然雖有四句，但成三義，以一體與徧體破義同故。
orig::  ^707c42

○五、破中間三：初、轉計二：初、敘經起執。
阿難白佛言：世尊！
我亦聞佛與文殊等諸法王子談實相時，
世尊亦言：心不在內，亦不在外。
如我思惟，內無所見，外不相知。 ^708a4

○二翻前所難內無知故，在內不成。
身心相知，在外非義。
今相知故，復內無見，當在中間。
commentary::  ^708a8

【觧】溫陵曰：以為在內則不見腑臟，以為在外則身不相知，
二義不成，當在根境之中。
長水曰：外不相知，合云外又相知，恐字之誤也。
orig::  ^708a12

○二、逐破二：初、約身處破二：初、按定。
佛言：汝言中間，中必不迷，非無所在。
今汝推中，中何為在？
為復在處？為當在身？ ^708a18

○二、推破二：初、破在身。
若在身者，在邊非中，在中同內。 ^708a20

○二、破在處。若在處者，為有所表？
為無所表？無表同無，表則無定。
何以故？如人以表，表為中時，東看則西，南觀成北。
表體既混，心應雜亂。
commentary::  ^708a22

【觧】溫陵曰：此且各就根境辯定中位，身即根，處即境也。
若在身者下，謂身有中邊二義，在邊則不得為中，
在中則同前在內，應見內矣。
若在處者下，亦辯中位無定也。
表者，標物以表顯也，混亂則無所取中矣。
orig::  ^708a28

○二、約根境破二：初、救。
阿難言：我所說中，非此二種。
如世尊言：眼色為緣，生於眼識。
眼有分別，色塵無知，識生其中，則為心在。 ^708a38

○二、破二：初、先定。
佛言：汝心若在根塵之中，此之心體為復兼二？
為不兼二？ ^708a42

○二、破二：初、破兼。
若兼二者，物體雜亂，物非體知，成敵兩立。
云何為中？ ^708a44

○二、破不兼兼二不成，非知不知，即無體性，中何為相？ ^708a46

○三、結破是故應知當在中間，無有是處。
commentary::  ^708a48

【觧】溫陵曰：若兼二者下，破兼二不得為中也。
物，根塵也。體，心體也。
物非體知者，物不同體之有知，則根塵與心兩立，無中位矣。
兼二不成下，破不兼不得為中也。
不兼根則非知，不兼塵則非不知，二義既非，中云何定？
天如補註曰：環師解物非體知，則曰根塵無知，心體有知。
及解非知不知，則又以根為有知。
語似未順。今應仍以知屬心體，不知屬根塵。
蓋謂若不兼二，則非心又非根塵，即無體性矣，中何相哉？
物非體知，古人有以體知為根者，非也。
蓋佛明言此之心體，故 ^708b2

【疏】天台曰：溫陵解體字，前非後是，天如則反以是者為非，
不知自有心體之體，根體之體。
佛言此之心體，從能破邊，隨自意語；根體之體，
從所破邊，隨他意語。
以阿難執云眼有分別，故且就所執而破之。
適時之語，須識大途。
orig::  ^708b22

○六、破無著三：初、轉計二：初、依經起執。
阿難白佛言：世尊！
我昔見佛與大目連、須菩提、富樓那、舍利弗四大弟子共轉法輪，
常言覺知分別心性，既不在內，亦不在外，
不在中間，俱無所在，一切無著，名之為心。 ^708b32

○二問佛可不則我無著，名為心不？
commentary::  ^708b38

【觧】泐潭曰：既非內外中間，即知心無所著。
而不知佛意，破妄無體，令識本真。
如云：三際求心心不有，心不有故妄元無。
妄心無處即菩提，生死涅槃本平等。
不了此意，謬引佛言，妄立無著。
orig::  ^708b40

○二、逐破二：初、牒執按定佛告阿難：汝言覺知分別心性俱無在者，
世間虗空，水陸飛行，諸所物象，名為一切。
汝不著者，為在為無？ ^708b48

○二、雙破有無二：初、正破一：初、無則喪體。
無則同於龜毛兔角，云何不著？
○二有則乖名有不著者，不可名無。
commentary::  ^708c4

【觧】天如補註曰：七徵之文，皆且破其妄心無所依處。
阿難前云：隨所合處，心即隨有。
佛即難其心體是有是無？
是一是多？是徧不徧？
雖似破其隨有之心，然既令其挃身以驗，則意在破其隨所合處也。
今指一切無著，名之為心。
佛乃難其世間虗空，水陸飛行，一切物象，
為在為無等者，亦是就其所依之處破也。
溫陵曰：為在為無，問汝心不著，而彼物象為存在耶？
為空無耶？若彼空無，則同龜毛，云何可著而說不著？
若有不著者，則為有物，故曰不可名無。
此皆牒難，下乃結破。
orig::  ^708c8

○二、重責無相則無，非無則相。
相有則在，云何無著？
○三、結破是故應知，一切無著名覺知心，無有是處。
commentary::  ^708c28

【觧】溫陵曰：物果無相，則同龜毛。
物果非無，即自有相。
知相有則心有在，云何得為無著也？
吳興曰：夫相不自有，由心在故有。
心不自無，由相盡故無。
是以有相而言無著者，理不可也。
孤山曰：總此七翻，似破四性。
在內潛根，見內似自性，在外似他性，中間似共性。
隨合無著，似無因性。
故龍樹云：諸法不自生，亦不從他生。
不共不無因，是故說無生。
是知如來七翻逐破，使介爾妄心，無逃避處。
妄賊既除，真王得顯。
無生之理，於茲見矣。
利根上智，已合潛悟。
但為中下之輩，更廣說耳。
天如補註曰：虗妄浮心，緣塵而有。
本無實體，亦無定所。
上文七翻，破其妄所，意在顯真。
而阿難未悟，故於下文重請開示。
世尊乃復放光現端，示以二種根本。
次則舉拳驗見，重詰其心。
引其復認能推，然後咄而告之。
乃至令其微細揣摩，離塵無體等，始是破其妄心無實體也。 ^708c32

【疏】苕溪云：若四性未破，此覺了心，世而非諦，
破性執已，乃名世諦。
世諦虗假，猶存於相，若破此相，方名真諦，亦曰第一義諦。
故天台智者大師云：世諦破性，真諦破假，
假破即相空，性破即性空。
由是言之，經文七翻，義含二空也。
長水曰：凡情所計，雖復萬差，因依之處，不過此七。
欲推妄體，先破所依，其猶城陷則賊亡，巢傾則卵覆。
徵雖有七，處則成五，第五第七，無別處故。
隨合無著，似破能依，正意在所，見內同破。
在內隨合，同破無著。 ^709a16

天台曰：如來上文先示以二種心，一常住心，
一妄想心，意令領其上者，而阿難不能顧，
名思常住真心之義，是以無住而為其住，竟墮其次者以為之。
答曰：心在內在外，潛根以至無著，不知此七皆有住處住，
成心所住，豈所謂常住真心哉？
然妄心無體，隨所住以顯其體，初在內所執甚局，
次在外差寬，三潛根又局，四內外又寬，
五隨合，六中間則隨境而遍，七無著秪不著於前六，
則其體亦寬，皆不過以宅方實寸，有一物身中往來者，
以之為心，此即輪迴本生死根，而曰用諸妄想，
此想不真，故有輪轉，非此之故乎？
又前四自計，後三引經，前第一舊計，後三轉計，
雖有四計，正意惟在於內，而第二在外，
不過計窮乍竄，非本心也。
潛根見暗等，適足為在內作解紛耳。
後三引經，乃巧慧分別，又以寓根塵者為言，
故隨合中間，皆約根塵而說，即無著而云一切，亦其事也。
是又兼內外以盡生平之學問耳。
圓覺文殊章云：永斷無明，方成佛道。
云何無明妄認四大為自身相，六塵緣影為自心相？
至普眼章，令依如來奢摩他行，先約四大檢身，
了身無身相，次約六塵推心，了心無心相。
今經先約七處徵心無所，次約三義破心無體，
與圓覺次義同，皆奢摩他之流例也。
故知二經大意相合。
第當機之執，當時雖破，今之毛道凡夫，氷礙猶存。
然七徵之處，最堅銳難攻者，在乎首尾。
蓋在內久為世人所守，而無著又為佛學初機所宗，
能熟向下經文，自然隨文通達。
其若不然，多成謗法之咎。
若斯人者，余見之矣。
今試立問答曉之，不無奢摩他之一助云。
問曰：心之在內，生佛咸然，儒釋共宗，何言非是？
不專在內可爾，而言決非在內，殊違先達之格言。
如子程子曰：放之則彌六合，卷之則退藏於密。
彌六合，則顯此心無所而不遍；藏於密，則顯此心在內者昭然。
又法界頌曰：若人欲識真空理，身內真如還遍外。
既曰身內真如外，亦顯遍此心在內而能遍外也。
況以事驗，我今身心，分別有實，彼物無別。
分辯我身，今不見內者，譬猶燈焉，光明固洞燭於十方，
焦炷不妨漆然於其內，不以焦炷不明，而無破暗之用。
如是則事理俱不相違，法喻兩無過咎也。
況諸佛祖，雖曰成道，莫非體內而用外，
本一而末諸，不起寂定而現諸威儀，一放心光而六門洞達，
心之在內又明矣。
答曰：子但求諸末而忘諸本，知乎一而未知乎二也。
何者？蓋有真心焉，妄心焉，有帶妄以明真焉，
有純真而無妄焉，有從真而應妄焉。
曷為真心？即起信論所稱本覺是也。
論云：所言覺義者，謂心體離念。
離念相者，等虗空界，無所不遍。
法界一相，即是如來常住法身。
依此法身，說名本覺。
亦即此經性覺妙明，本覺明妙，清淨本然，周遍法界等也。
如是真心，無有情器之異，亦無內外之分。
曷為妄心？如經所謂性覺必明。
妄為明覺，因明立所。
所既妄立，生汝妄能。
無同異中，熾然成異。
情器斯立，內外由分。
一念識心，攬赤白色。
色雜妄想，想相為身聚緣。
內搖趣外，奔逸昏擾，擾相以為心性。
一迷為心，決定惑為色身之內者是也。
曷為帶妄以明真？
蓋佛祖設教，多依迷而破迷，因倒而因起。
如曰身內真如還遍外，乃一時解縛之言，不足指為究竟之說。
若曰妄性無體，非有所依，如虗空華，本無所有。
此見及緣，元是菩提妙淨明體，如指漚而即海，乃帶妄以明真。
曷為純真而無妄？
即如來所證法身體性，心彌法界，身褁虗空。
此身即心，此心即身。
隨其心遍，而此身亦遍。
無身土之異，無情器之分。
無生滅去來，無內外明暗。
卷舒之蠃所不能測，命令之氣所不能拘。
至於實報莊嚴之身，稱實感報，無有障礙。
雖分身土，實非情器。
四句圓離，百非具遣。
此二種身，方與真心契，本覺齊。
今經首破七處識心，意令返妄以歸真，
循末而反本，證此法身究竟本覺也。
若夫如來應身者，雖應同萬物而有身，
莫非依體以起用，即用而即體。
法報之體，既絕情量；應身之用，豈類凡庸？
雖有六根，不過寄根明發，而暗不能昏。
是則焦炷之喻，可譬妄而不可譬真；光明之用，可喻佛而不可喻妄。
以眾生執在內之心，尚不能照內，而焉能照外？
以是而言，惑妄心在內可也，而真心遍諸內亦可也。
惑在內，則彼主我客而自照力微，故不能見內；
遍諸內者，則我主彼客而洞照無餘，但妄無自性，全體即真。
而人者自一迷為心，決定惑為色身之內，
彼即妄全真之心，豈受汝迷哉？
故凝伸日久者，則長夜不昏；習定得力者，而達旦不昧。
況五陰皆空而歸無所得者，明如杲日之行空，
無幽不燭；靜若澄潭之鑒物，有像斯涵。
其可以內外大小羣器，而局彼太虗之量哉？
或又問曰：內外等六，固為虗妄浮心所依之處，
凡夫執之成見，如來破斥可爾。
若末言無著，亦可為見道之言，離繫之漸。
金剛般若云：應無所住而生其心。
無住即無著也。四果阿羅漢稱為無著大沙門，正以其心無著而登大果。
佛亦破之，何耶？答曰：據名求義，萬無一得；
以義定名，萬無一失。
蓋金剛之言無住者，以菩薩先達萬法本空，
我心無相，能所一如，待對斯絕。
所未盡者，特情念未空爾。
佛欲菩薩行深般若者，忘情而會道，悟理而行檀，
故曰不住色布施，不住聲、香、味、觸、法布施，
應無所住而生其心，如活機闕，一撥便轉，所謂入理般若名為住。
以無住法而住般若波羅蜜中，無著四沙門，亦深得乎此。
須菩提宜其久入無住，佛令無住而生心，是欲進其技爾。
若阿難尊者之示，同凡夫執著之心，既有能依之體，
復有所依之處，一蒙佛所徵逐，即多方逃避，
直逼拶到無逃避處，乃妄引佛言以宗無著，豈所謂真無著哉？
佛今且約所破，未破其能，故曰汝不著者，為在為無？
蓋凡言著與不著，因於物也。
若果無物，則同龜毛兔角之無，本自無之，云何而言不著？
若有物在，早已著矣，又不可名無著也。
此文破意，應有二義：一、傍破所宗無體，
故下釋成云：無相則無。
一、正破所宗不成，故釋成云：非無即相，
相有則在，云何無著？
然此奢摩他路之前陣，不論有物無物，
著與不著，有體無體，無非是妄，悉所不許。
以未達此心無所故，無體故，未真見道故。
要知此經，以真見道而為其本。
果真見道，則同十方諸佛與諸大菩薩，
於其自住三摩地中，見與見緣，并所想相，
如虗空華，本無所有。
此見及緣，元是菩提妙淨明體，云何於中有是非是？
則無著二字，向何處安？
orig::  ^709a34

○三、約二種根本，破妄心無體，顯示真心二：
初、悔過。爾時阿難在大眾中，即從座起，
偏袒右肩，右膝著地，合掌恭敬，而白佛言：
我是如來最小之弟，蒙佛慈愛，雖今出家，猶恃憍憐。
所以多聞，未得無漏，不能折伏娑毗羅呪。
為彼所轉，溺於婬舍，當由不知真際所詣。 ^710c10

○二請法惟願世尊，大慈哀愍，開示我等奢摩他路，
令諸闡提，隳彌戾車。
作是語已，五體投地，及諸大眾，傾渴翹佇，欽聞示誨。
commentary::  ^710c18

【觧】溫陵曰：因前徵發，乃知迷妄，而責躬請教，求詣真際。
真際者，真心實際也。
奢摩他路，乃所以詣真際也。
長水曰：闡提，即撥無之人。
隳，壞也。彌戾車，惡見也。 ^710c24

【疏】天台曰：當機悔過，展轉追咎，而有七重：
溺淫舍過，由不能伏邪；不能伏邪過，由有漏；
有漏過，由多聞；多聞過，由恃佛憍憐；恃佛憍憐過，由為佛最小堂弟。
此六猶其小者，最其大者，當由不知真際所詣。
苟知所詣，早已證入，餘皆無足恃者。
娑毗羅呪，柰我何哉！
真際之家，以奢摩他為能詣，故請世尊為我開示。
言令諸闡提隳彌戾車者，蓋撥無根於惡見，
惡見根於妄想，妄想根於不知，妄心體虗故。
能達體虗，即是得奢摩他路，令諸闡提隳彌戾車也。
orig::  ^710c32

○二、現瑞開示二：初、現瑞表法。
爾時，世尊從其面門放種種光，其光晃耀如百千日，
普佛世界六種震動，如是十方微塵國土一時開現。
佛之威神，令諸世界合成一界，有世界中所有一切諸大菩薩皆住本國，
合掌承聽。
commentary::  ^711a4

【觧】溫陵曰：將顯本明，故先現此瑞。
言面門放種種光，即口、眼、耳、鼻、眉間之光並放。
示此本明，於諸根門，無所不現也。
以無所不現，故齊彰並照，如百千日普佛世界，即法界也。
六震者，表破六識無明，感結妄境也。
微塵國土，一時開現者，本明洞照，妄塵不隔也。
十方世界，合成一界者，智境圓現，情量不礙也。
菩薩聽眾，皆住本國者，心量本周，心聞本洞也。
了茲光瑞，則菩提涅槃，元清淨體得矣。
天如補註曰：六種震動者，即動、踊、震、起、
吼、擊也。搖颺不安曰動，#CB01411;壠凹凸曰踊，
隱隱有聲曰震，自下升高曰起，砰磕發嚮曰吼，打摶警物曰擊。
然各有三直動，名動；四天下動，名徧動；
盡大千動，名等徧動。
餘五例此。 ^711a12

【疏】天台曰：此經放光現瑞至多，此當其首，是為總瑞。
蓋將開示奢摩他路，先以形似也。
形似也頓，上根利智，目擊而道存；聲似也漸，
中下之機，耳提而方悟。
今經形聲雙似，頓漸兼施，無法不融，無機不攝。
今先以形似，文有三節：初六根瑞，為下文顯真見作張本；
次諸法瑞，為陰、入、處、界七大顯如來藏作張本；
又次遠聞瑞，為圓通本根作張本。
表本明開發時，一切見是真見，一切法是佛法，
不勞施設，一一現成。
了此光瑞，楞嚴大旨，思過半矣。
orig::  ^711a38

○二、正為開示二：初、標釋二種根本二：
初、指迷總斥。佛告阿難：一切眾生，從無始來，
種種顛倒，業種自然，如惡叉聚。
諸修行人，不能得成無上菩提，乃至別成聲聞、
緣覺，及成外道、諸天、魔王，及魔眷屬，皆由不知二種根本，錯亂修習。
猶如煑沙，欲成嘉饌，縱經塵劫，終不能得。 ^711b8

○二設徵別示云何二種？
阿難！一者無始生死根本，則汝今者與諸眾生，用攀緣心為自性者。
二者無始菩提涅槃元清淨體，則汝今者識精元明，
能生諸緣，緣所遺者。
由諸眾生遺此本明，雖終日行而不自覺，枉入諸趣。
commentary::  ^711b16

【觧】溫陵曰：眾生業種成聚，行人不成正果，
皆由不知二本，錯亂修習，故須決擇也。
業種者，顛倒妄惑也。
惡叉果，一枝三子，生必同科，喻惑、業、苦三，生必同聚也。
攀緣心，即前七處妄認者。
清淨體，即今正與決擇者。
不染煩惱名菩提，不涉生死名涅槃。
不染不涉，故號元清淨體。
識精陀那，性識也。
元明本覺，妙明也。
根身器界，一切緣法，依此而生。
而人者認緣失真，故曰緣所遺者。
由遺此故，無明不覺，枉入諸趣。
言元體元明，又言本明者，自本而出曰元，直指當體曰本。 ^711b26

【疏】天台曰：示以二種根本者，令當機知所去取也。
一有不知，悉皆倒置，豈不以所當去者而取之，所當取者而去之！
今之行者，一皆倒置，此學佛道者之大患，故如來于是告之。
能緣之心為攀，所攀之境為緣。
凡夫則攀緣乎六塵，外道天魔則攀緣乎邪見頑空，
二乘則攀緣乎偏空，菩薩則攀緣乎緣假。
迭論不無勝劣，入道須分倒正。
前云別成聲聞、緣覺、外道、天魔，蓋係乎此元清淨體，
體亦根本，變其文耳。
識精，即第八識。元明，即第九識。
諸緣，的指分別事識，上文用攀緣心為自性者是也。
要而言之，見情聞精，至於心精，皆真妄混融，
金砂未辯，剖之判之，存乎其人。
下文見見非見，以例聞聞非聞，則為菩提，
為涅槃；若緣塵分別，則為煩惱，為生死。
是則生死涅槃，備于日用，見聞之際，可不知所選擇哉！
orig::  ^711b46

○二、的示二種根本二：初、約妄心無體示生死根本三：
初、劈頭斥奪二：初、舉拳審定。
阿難！汝今欲知奢摩他路，願出生死，今復問汝。
即時如來舉金色臂，屈五輪指，語阿難言：汝今見不？
阿難言：見。佛言：汝何所見？
阿難言：我見如來舉臂屈指，為光明拳，曜我心目。
佛言：汝將誰見？阿難言：我與大眾同將眼見。 ^711c28

○二、據目徵心三：初、徵其心體。
佛告阿難：汝今答我：如來屈指為光明拳，曜汝心目。
汝目可見，以何為心當我拳曜？ ^711c36

○二、答以能推。阿難言：如來現今徵心所在，而我以心推窮尋逐。
即能推者，我將為心。
commentary::  ^711c38

【觧】溫陵曰：金拳舉處，直下要識本明。
塵相未除，依舊認賊為子。 ^711c44

【疏】天台曰：如來大慈，欲示阿難奢摩他路，
既先以形似，於面門放種種光，次以聲似，
又示二種根本，然後舉拳審定，徵其心體，
如溫陵師所謂金拳舉處，直下要識本明。
柰阿難塵相未除，依舊認賊為子，故如來愍其太迷，叱以醒之。
orig::  ^711c48

○三、顯示惟妄二：初、斥非。
佛言：咄！阿難！此非汝心。
○二驚問阿難矍然避座，合掌起立，白佛：
此非我心，當名何等？
commentary::  ^712a10

【觧】孤山曰：佛言咄者，嗟其迷重，故叱以語之。
矍，驚愕貌。
orig::  ^712a14

○二、方便物色佛告阿難：此是前塵虗妄相想，惑汝真性。
由汝無始至于今生，認賊為子，失汝元常，故受輪轉。 ^712a18

○三、窮細蒐羅四：初、疑請二：初、驚疑二：
初、明起善惡由心。
阿難白佛言：世尊！
我佛寵弟，心愛佛故。
今我出家，我心何獨供養如來，乃至徧歷恒沙國土，
承事諸佛及善知識，發大勇猛行？
諸一切難行法事，皆用此心。
縱令謗法，永退善根，亦因此心。 ^712a20

○二、顯無心同土木。
若此發明不是心者，我乃無心同諸土木。
離此覺知，更無所有。 ^712a28

○三、結彼我皆驚疑。
云何如來說此非心？
我實驚怖，兼此大眾無不疑惑。 ^712a30

○二致請惟垂大悲，開示未悟。
commentary::  ^712a32

【觧】吳興曰：阿難以對境覺知，異乎土木，封為我心。
此則正當人執之相，忽聞訶斥，故以無情為難。
而不知真我無我，靈知無知，妙淨明心，何所不在。
斯由大權起教，豈慶喜之實然乎。
orig::  ^712a36

○二、開示二：初、經家敘意。
爾時，世尊開示阿難及諸大眾，欲令心入無生法忍。
於獅子座，摩阿難頂，而告之言： ^712a44

○二、如來正示二：初、示真妄二：初、明真體由妄二：
初、正明真體。如來常說：諸法所生，惟心所現。
一切因果，世界微塵，因心成體。 ^712a46

○二、舉妄沅真二：初、舉妄事。
阿難，若諸世界一切所有，其中乃至草葉縷結，
詰其根元咸有體性，縱令虗空亦有名貌。 ^712a48

○二況真體何況清淨妙淨明心性，一切心而自無體。
commentary::  ^712b4

【觧】溫陵曰：因其怖謂無心，故舉常所說，
引物以證，示有真心，使知所措也。
心入無生法忍者，令悟實相不生滅心也。
三界惟心，萬法惟識，故曰：諸法所生，惟心所現。
一切因果，指十界正報也。
世界微塵，指十界依報也。
既無不因心成體，安得謂之無心同土木哉？
以本自無染曰清淨，染而不染曰妙淨。
孤山曰：諸法所生，惟心所現者，因心本具，
隨緣能造，故所造法，全能造心。
依正既是一心，一心實無能所，譬如水具波性，
方能造波，全所造波，即能造水。
故觀所造，惟見本具，此則實相真心，法爾具足諸法，
諸法法爾，性本無生。
故雖本具，有而不有，共而不雜，離亦不分，
雖一一徧，亦無所在。
性一切心者，即常住真心，能為九界妄心之本性也。 ^712b8

【疏】天台曰：無生法，約生佛無殊之性而言之也。
忍，約地位而言之也。
入，約修證而言之也。
經從初卷至第四卷，明常住真心，皆無生法義。
奢摩他等，即修入之法。
下明菩提路，即證之之位。
首悟此法，不見有一法可生，亦不見一法可滅，
了一切事法，無不究竟堅固，依而修行，
照了乎此，終極證入，究竟乎此，一經之正脉也。
orig::  ^712b34

○二、示妄心無體二：初、明離塵無體。
若汝執恡分別覺觀所了知性必為心者，
此心即應離諸一切色香味觸諸塵事業，別有全性。 ^712b48

○二、顯起念全塵。
如汝今者承聽我法，此則因聲而有分別。
縱滅一切見聞覺知，內守幽閑，猶為法塵分別影事。
commentary::  ^712c2

【觧】溫陵曰：此依六塵辯無自性也。
分別覺觀，即能推心也。
此心離塵無性，不應執以為真。
覺知滅，則意幽閑。
然彼幽閑者，猶是法塵影事，亦無自性也。
真際曰：諸塵事業，即色等六塵，皆有牽心為緣業用。
orig::  ^712c8

○二、敕揣摩二：初、敘意總勸。
我非勑汝執為非心，但汝於心微細揣摩。
○二、正教揣摩二：初、縱離塵，有體則真。
若離前塵，有分別性，即真汝心。 ^712c18

○二、奪離塵無體則妄二：初、示妄無體。
若分別性離塵無體，斯則前塵分別影事。 ^712c20

○二、執妄成失塵非常住，若變滅時，此心則同龜毛兔角，
則汝法身同於斷滅，其誰修證無生法忍？
commentary::  ^712c22

【觧】天如補註曰：我非勑汝，執為非心等者，暫縱之辭也。
蓋上已破其執恡，分別覺觀，非真心矣。
恐其固執而未悟，乃復暫縱之曰：我非勑汝，所執定非真心。
汝且試將此心微細揣摩，以自驗其真邪？
妄邪？孤山曰：但汝下，勸其揣摩分別之心，為當離塵有體？
為復離塵無體？若此妄心離塵有體，則容是真心。
既離塵無體，非妄而何？
應知即真汝心，亦暫縱之語，非顯真也。
蓋六塵如形，分別如影。
影由形有，故無自體。
心因塵有，豈有體邪？ ^712c28

【疏】天台曰：此經明言法身者三，此中及二卷如來清淨法身，
三卷阿難自敘不歷僧祇，頓獲法身。
若夫法身之義，則處處宣說，要知常住即法身，
無生忍亦即法身，例奢摩他等亦即法身，
是則以法身修法身，圓證乎法身。
涅槃經云：安置諸子祕密藏中，我亦不久自入其中。
義見此經，蓋昭昭矣。
orig::  ^712c46

○三、默領即時阿難與諸大眾默然自失。
commentary::  ^713a10

【疏】天台曰：破妄無體，文有三段：初、擘頭斥奪，
即咄而告之云：此非汝心，如獅子吼，狐兔褫魄。
次、方便物色，即此是前塵虗妄相想等，
如發其隱微，醜態畢露。
三、窮細蒐羅，即若汝執恡云云，如梟其元戎，首領俱喪。
故阿難與諸大眾默然自失。
orig::  ^713a12

○四結過佛告阿難：世間一切諸修學人，
現前雖成九次第定，不得漏盡成阿羅漢。
皆由執此生死妄想，誤為真實。
是故汝今雖得多聞，不成聖果。
commentary::  ^713a22

【觧】長水曰：四禪、四空及滅受想，名為九定。
從一禪入一禪，次第而修。
然修此定，能成無漏。
今言不得成阿羅漢者，此明不得大乘阿羅漢也。
滅受想，亦云二乘滅盡定。
天如補註曰：上文破妄心，此下破妄見，
以至會見歸心，漸顯真性也。
原夫妄心，本無自性，依真發現，全體即真。
所謂破無所破，無明即明；真無別真，一念即是。
如鏡現像，全像是鏡。
此乃今經之圓旨也。
世尊前云：一切眾生，不知常住真心，用諸妄想。
今云：執此生死妄想，誤為真實。
然則妄想，果非真心邪？
當知法無得失，迷悟在人。
若根利惑薄者，了達妄想之體，直下便是真心。
是猶因像悟鏡，則無像而不是於鏡；因鏡悟像，則無鏡而不具於像也。
今阿難示同於迷，大似不識鏡體，却認去來之像，
而執以為鏡，不亦誤哉？
故假重重破斥，掃蕩執情，使其是非明白，然後始可會妄全真也。
會通之文，備見於第二、第三卷中。 ^713a28

【疏】張無盡曰：九次第定，即第九卷四禪天人。
四空天有二岐路，若不能發明智慧，即不得成阿羅漢。
經文明白，不必廣引他教。 ^713b12

天台曰：兩家之說，俱不害經旨。
第徐六擔板，各見一邊爾。
蓋前示第二根本，則汝今者識精元明，
能生諸緣，緣所遺者。
此雖示智斷根本，其實兼明二種生死根本。
所生諸緣，即第六識，為界內生死根本。
能生識精，即第八識，為界外生死根本。
若言不得無明漏盡，成大阿羅漢，則執識精妄想，悞為真實。
若言不得見思漏盡，成小阿羅漢，則執六識妄想，悞為真實。
然雖通兩意，後意為正。
以前文正對當機，發明六識無體故也。
orig::  ^713b18

○二、約真見有體示智斷根本二：初、追破見性是心非眼二：
初、領旨哀請二：初、領旨悔過。
阿難聞已，重復悲淚，五體投地，長跪合掌，
而白佛言：自我從佛發心出家，恃佛威佛，
常自思惟，無勞我修，將謂如來惠我三昧。
不知身心本不相代，失我本心。
雖身出家，心不入道。
譬如窮子，捨父逃逝。
今日乃知，雖有多聞，若不修行，與不聞等。
如人說食，終不能飽。
世尊！我等今者二障所纏，良由不知寂常心性。 ^713b36

○二、哀請開示惟願如來，哀愍窮露，發妙明心，開我道眼。
commentary::  ^713b46

【觧】資中曰：煩惱、所知，名為二障。
煩惱障，謂根本及隨也。
所知障，亦云智障，障一切種智。
故吳興曰：前破妄心，但離麤執，故今請云發妙明心也。
將破妄見，欲顯真見，故復請云開我道眼也。
又則眼見必由識心，故心眼雙舉。
扣佛音教，其旨甚微。
問：何故先破妄心，後破妄見？
答：應有三義：一者、心為迷妄之元，復是人執之本，須先破之。
二者、心屬王數，通乎三性，故在前破。
見惟眼識，但屬無記，故在後破。
三者、所破妄心，且離緣塵分別想相，而未能知心性常住。
今破妄見，則引盲人矚暗等，以彰見性不滅，
乃至舉手飛光，皆顯性無搖動。
當知如來從麤至細，自淺而深，開示阿難奢摩他路也。 ^713c2

【疏】天台曰：本覺如父，始覺如子。
捨父逃逝，則本始俱失；思父還家，則始本俱得。
不知寂常心性，是無本覺；多聞不修，是無始覺。
始覺得立，全本覺功，故反妄歸真，以知常始，知常以發妙心開道眼始。
彼二障者，如浮雲翳太清，其能蔽妙心障道眼乎！
然妙心道眼，元非二物。
下文盲人矚暗，是心非眼，是知顯見，即是顯心，
以至屈指飛光，驗見不動，皆發妙心開道眼之事。
即下妙微密，微密觀照，與夫首題密因，亦無非發妙心開道眼事也。
orig::  ^713c26

○二、正為開示二：初、現瑞許說二：初、現瑞。
即時如來從胷卍字涌出寶光，其光晃昱有百千色，
十方微塵普佛世界一時周徧，徧灌十方所有寶剎諸如來頂，
旋至阿難及諸大眾。
commentary::  ^713c44

【觧】溫陵曰：將明真見，而從胷卍字放寶光者，
表由寶明妙心，發正知見也。
佛胸有卍字，表吉祥萬德所集。
其光晃然明，昱然盛，有百千色，亦表妙心照用，具足萬德也。
光徧佛界者，示清淨本然也。
徧灌佛頂者，表極果所同也。
旋及大眾者，示群靈共有也。
此即妙心道眼之真光，在聖不增，處凡不減，但隨量應現耳。
orig::  ^714a2

○二許說告阿難言：吾今為汝建大法幢，
亦令十方一切眾生，獲妙微密性淨明心，得清淨眼。
commentary::  ^714a16

【觧】溫陵曰：幢，表摧邪立正也。
下明妙心淨眼，使摧伏邪異，得正知見，是謂建大法幢。
異邪既摧，知見既正，則妙心可獲，淨眼可得矣。
生佛等有，而不可測知，曰妙微密。
垢不能染，暗不能昏，曰性淨明。
見離眚病，廓然照了，曰清淨眼。
orig::  ^714a20

○二、破執辯性二：初、定其常情四：初、問因。
阿難！汝先答我見光明拳，此拳光明因何所有？
云何成拳？汝將誰見？ ^714a30

○二、答由阿難言：由佛全體閻浮檀金，
赩如寶山，清淨所生，故有光明。
我實眼觀五輪指端，屈握示人，故有拳相。 ^714a32

○三類定佛告阿難：如來今日實言告汝，
諸有智者，要以譬喻而得開悟。
阿難！譬如我拳，若無我手，不成我拳。
若無汝眼，不成汝見。
以汝眼根，例我拳理，其義均不？ ^714a36

○四例執阿難言：唯然世尊！
既無我眼，不成我見。
以我眼根，例如來拳，事義相類。
commentary::  ^714a42

【觧】溫陵曰：閻浮檀樹，果汁入水，沙石成金。
赩，赤焰也。眼根例拳，事義不類，而阿難示同未悟，故答言類。
orig::  ^714a46

○二、奪其妄執三：初、斥非縱奪。
佛告阿難：汝言相類，是義不然。
○二、點示不齊何以故？
如無手人，拳畢竟滅。
彼無眼者，非見全無。 ^714b4

○三、正明見性二：初、引盲覩黑。
顯見性常二：初、引盲覩黑。
所以者何？汝試於途詢問盲人：汝何所見？
彼諸盲人必來答汝：我今眼前惟見黑暗，更無他矚。 ^714b6

○二、顯見性常。以是義觀，前塵自暗，見何虧捐？
commentary::  ^714b10

【觧】溫陵曰：見暗即見矣，是知盲非無見，特無眼耳。 ^714b14

【疏】天台曰：此前塵義，與前此是前塵虗妄相想不同。
前言五塵，今言浮塵。
眼根用能所八法合成，均是前塵；失其眼根，是為前塵。
自暗下，還於前塵見種種色亦然。
orig::  ^714b16

○二、因疑舉類，顯心非眼二：初、覩黑非見疑。
阿難言：諸盲眼前唯覩黑暗，云何成見？
○二、處暗類同釋二：初、反質類同二：初、舉處暗反質。
佛告阿難：諸盲無眼，唯觀黑暗，與有眼人處於暗室，二黑有別？
為無有別？ ^714b24

○二、約類同順答。
如是，世尊！此暗中人，與彼群盲，二黑校量，曾無有異。 ^714b28

○二、約同並釋二：初、並釋同二：初、並難顯同。
阿難！若無眼人，全見前黑，忽得眼光，還於前塵見種種色，名眼見者。
彼暗中人，全見前黑，忽獲燈光，亦於前塵見種種色，應名燈見。
若燈見者，燈能有見，自不名燈。
又則燈觀，何關汝事？ ^714b30

○二、結成眼見。是故當知，燈能顯色。
如是見者，是眼非燈。 ^714b36

○二、結歸見性眼能顯色，如是見性，是心非眼。
commentary::  ^714b38

【觧】溫陵曰：若燈見者下，牒上結明見不由眼也。
資中曰：心為其主，餘是助緣。
既知見性屬心，漸明真見矣。 ^714b42

【疏】天台曰：此經以常住真心為張本，一經解行，悉從此中流出。
故下文顯見性常住，與夫三科七大，從真起妄，
會妄歸真，莫非發揮此一段道理。
故如來先示之以盲人矚暗，是心非眼，
然後以次而臻乎底蘊，實舉千鈞重#CB13748;之一臂，
發萬石巨弩之一機。
於斯會得，則奢摩他路不舉步而悟故鄉也。
orig::  ^714b48

○二、頓示見性常住妙明十：初、示見性主空不動義二：
初、默請。阿難雖復得聞是言，與諸大眾口已默然，
心未開悟，猶冀如來慈音宣示，合掌清心，佇佛悲誨。
commentary::  ^714c12

【觧】真際曰：大眾默然佇誨，良由真妄未明。
若認見境之心，前來已奪。
若謂本真之見，豈假根塵。
口既默然，心希開悟。
orig::  ^714c16

○二、正示三：初、徵名驗解三：初、問。
爾時，世尊舒兜羅綿網相光手，開五輪指，
誨敕阿難及諸大眾：我初成道，於鹿園中為阿若多五比丘等及汝四眾言：
一切眾生不成菩提及阿羅漢，皆由客塵煩惱所誤。
汝等當時因何開悟，今成聖果？
commentary::  ^714c22

【觧】長水曰：五比丘者，初佛入山修道，王命父族三人：
一阿濕婆，二#CB02494;提，三摩訶男拘利。
母族二人：一憍陳如，二十力迦葉。
隨而衛之。後合捨佛去，在鹿苑修異道。
佛得果已，乃往為三轉四諦法輪。
問言：解不？陳那先答：已解已知。
故佛命名阿若多者，解也。
憍陳那，姓也，此云火器。
其先事火，因以命族也。
資中曰：客塵煩惱，即見思二惑，非無始無明也。
吳興曰：此中所問，且約昔時小乘所悟耳。
意令答出客塵是動，主空不動，欲將動以譬妄，不動喻真。
下文屈指飛光，義亦如是。
或曰：此教既經開顯，故今問答客塵二字，
即是根本無明者，非也。 ^714c30

【疏】天台曰：如來示常住真心，必假乎同類而說者，此寄人以明圓融之法也。
蓋常住真心，雖不當有無，而有無自爾。
故初寄憍陳如，次寄匿王，又次寄文殊，
示此法在真則真妙，在俗則俗妙，在中則中妙，初無間然也。
或疑此明奢摩他當寂靜義，而遽云假中，恐不然者。
不知人雖三異，而寂靜不殊，況圓融三諦，舉一即三！
作如是說，斯會經旨，適足以彰其妙。
orig::  ^715a4

○二、答二：初、總述。
時憍陳那起立白佛：我今長老於大眾中獨得解名，因悟客塵二字成果。 ^715a20

○二、別陳二：初、解客義。
世尊！譬如行客，投寄旅亭，或宿或食。
食宿事畢，俶裝前途，不遑安住。
若實主人，自無攸往。
如是思惟，不住名客住，明主人以不住者名為客義。 ^715a22

○二、解塵義又如新霽，清暘升天，光入隙中，
發明空中諸有塵相，塵質搖動，虗空寂然。
如是思惟，澄寂名空，搖動名塵。
以搖動者，名為塵義。 ^715a28

○三印可佛言：如是。
commentary::  ^715a32

【觧】吳興曰：小乘客塵，喻見思生滅；主空，喻真諦寂然。
真諦理一，以喻從法，則主之與空，不可分二。
見思或異，則客之與塵，應有二義。
何則？客義麤，故喻迷事之惑；塵義細，故喻迷理之惑。 ^715a34

【疏】天台曰：前文約妄心以破妄性，則客塵之義具而未彰；
此去約見性以顯真心，則主空之義辯而方的。
然主空之理，雖一而非多，第言不頓彰，須藉下文十科而辯。
是則屈指飛光，驗見不動，觀河之見，童耄無遷去，皆主空所喻之法。
阿難愈疑而愈精，如來愈談而愈妙，即客塵之義。
始則屈指飛光以為客，次則頭有搖動以為塵，
又次恒河之水以為客，身中貿遷以為塵，
以至見見非見，四義成就以為客，見不能及以為塵。
顯見性則從疎以洎親，辯客塵則自麤以至細，誠奢摩他路了義之劇談也。
古今註疏，但謂客塵主空盡此一節，不知如來文外巧思，以總冠別。
請翫佛意，自見旨歸。
orig::  ^715a42

○二、現相證成三：初、開合寶掌三：初、現相審定。
即時如來於大眾中，屈五輪指，屈已復開，
開已又屈，謂阿難言：汝今何見？
阿難言：我見如來百寶輪掌，眾中開合。 ^715b18

○二、徵其所解二：初、顯性非開合。
佛告阿難：汝見我手眾中開合，為是我手有開有合？
為復汝見有開有合？
阿難言：世尊寶手眾中開合，我見如來手自開合，非我見性有開有合。 ^715b22

○二顯性非動靜佛言：誰動誰靜？
阿難言：佛手不住，而我見性尚無有靜，誰為無住？ ^715b28

○三、證其所見。佛言：如是。
○二、左右飛光三：初、現相審定。
如來於是從輪掌中飛一寶光，在阿難右，即時阿難迴首右盻。
又放一光，在阿難左，阿難又則迴首左盻。 ^715b30

○二、徵其所解二：初、顯頭自搖動。
佛告阿難：汝頭今日因何搖動？
阿難言：我見如來出妙寶光，來我左右，
故左右觀，頭自搖動。 ^715b34

○二、顯性非搖動。
阿難！汝盻佛光左右動頭，為汝頭動？
為復見動？世尊！我頭自動，而我見性尚無有止，誰為搖動？ ^715b38

○三、證其所見。佛言：如是。
commentary::  ^715b42

【觧】長水曰：前明手有開合，見無動靜，對外境以辯也。
次於內身自分動靜，動中有不動也。
orig::  ^715b44

○三、結會責失二：初、結會二：初、牒其所答。
於時如來普告大眾：若復眾生以搖動者，名之為塵。
以不住者，名之為客。 ^715b48

○二印其所是汝觀阿難，頭自搖動，見無所動。
又汝觀我，手自開合，見無舒卷。 ^715c2

○二、斥失二：初、責逐末忘本。
云何汝今以動為身，以動為境，從始洎終，
念念生滅，遺失真性，顛倒行事？
commentary::  ^715c4

【觧】天如補註曰：只一身境，所計不同。
凡夫則計其身境，以為實有，是於無常而計常也。
二乘雖知身境無常，而尚未悟其真常之理，是於真常而計無常也。
故佛因普告大眾而總責之，語意淺深，隨機各解。
吳興曰：此因阿難謂身境有動，見性不動，寄斥大眾迷真常而見無常也。
智論明無常有二種，謂相續法壞及念念生滅。
今云從始泊終，蓋言從生至死，即相續法壞也。
既失真性，唯造妄業，故曰顛倒行事。
orig::  ^715c10

○二責棄本循末性心失真，認物為己。
輪迴是中，自取流轉。
commentary::  ^715c28

【觧】吳興曰：前云顛倒行事，但是為物所轉，正斥能迷之心。
今言認物為己，又斥認所迷之境為我、我所也。
如圓覺云：妄認四大為自身相，六塵緣影為自心相。
若如是，則塵勞之境，何由可出邪？
故曰：輪迴是中，自取流轉。
已上經文，雖明見性不動，然猶未論此見亦妄，離見乃真。
資中曰：此寄麤相，密談真見，分別顯了，並在後文。 ^715c30

【疏】天台曰：如來將示阿難見性克體不動之義，乃以客塵主空之義問憍陳如。
客塵，喻生滅之法也；主空，喻不生滅常住真心也。
陳如之答既已了然，即此可以親示阿難客塵主空之義，是故經云即時如來云云。
阿難所答，我見如來手自開合，即客義也；
非我見性有開有合，即主義也。
我頭自動，塵義也；而我見性尚無有止，誰為搖動？
空義也。當機領解既已親切，於是如來普告大眾云云。
蓋曰：汝觀阿難頭自搖動，豈非塵乎？
見無所動，豈非空乎？
如來手自開合，豈非客乎？
阿難見無舒卷，豈非主乎？
是則主之與空，不生滅之義，阿難既然，
人固有之，誠宜即此非動而體悟真常。
云何汝今以動為身，以動為境，從始洎終，
念念生滅，遺失真性，顛倒行事乎？
且有動之身，非真身也；有動之境，非真境也。
今人者，以之為身，以之為境，所謂性心失真，
認物為己，輪迴是中，自取流轉矣。
此中及下文觀河之見，童耄無遷，悉是明見性不生滅義。
然下文雖約六十年觀河之見，驗其不遷，
而於直指之義，猶似大緩。
不若此中屈指飛光，驗見不動，乃目前對 #CB02284;之事，
而常住深旨，易為領略。
學人於此，切宜目驗，弗效貧人數他財寶。
古師云：此寄麤相，密談真見，分別顯了，並在下文。
此言似太容易，智者勘之。
大佛頂如來密因修證了義諸菩薩萬行首楞嚴經卷第一
 ^715c44
