
other:: 宗門拈古彚集卷第三十五
collector:: 古杭白巖嗣祖沙門　淨符　彚集
△青六
other:: 
## 韶州雲門文偃禪師
韶州雲門文偃禪師〔青六雪峰存嗣〕 ^201c37

到鵞湖。聞上堂曰。
莫道未了底人長時浮逼逼地。
設使了得底。明明得知有去處尚乃浮逼逼地。
門下問首座。適來和尚意作麼生。
曰浮逼逼地。門曰首座久在此住。
頭白齒黃。作者個語話。
曰上座又作麼生。
門曰。要道即道。見即便見。
若不見莫亂道。曰只如道浮逼逼地又作麼生。
門曰。頭上著枷。脚下著杻。
曰與麼則無佛法也。
門曰此是文殊普賢大人境界。 ^201c39

溈山喆云。大凡撥草瞻風須是其人。
雲門可謂青天霹#CB15439;旱地震雷。
直得百里魂慮變懾。
不見道。驚羣須是英靈漢。
敵勝還他獅子兒。 ^202a10

黃龍新云。雲門以錐錐地。
首座以刀剜空。直饒齊下錐刀。
未免頭上著枷脚下著杻。 ^202a16

寶掌白云。雲門大似按劍鴻門。
氣衝牛斗。其時雖有猛將如雲謀臣如雨。
也只得斂袵有分。
何故。眼空宇宙誰當敵。
三尺龍泉照膽寒。 ^202a20

雲門因僧問。如何是法身向上事。
門曰。向上與汝道即不難。
作麼生會法身。曰請和尚鑑。
門曰。鑑即且置。作麼生會法身。
曰與麼與麼。門曰。
者個是長連牀上學得底。
我且問你法身還解喫飯麼。
僧無對。 ^202a26

雪竇顯云。者僧將成九仞之山。
不進一簣之土。過在什麼處。 ^202a34

積翠永云。雲門直得入泥入水。 ^202a38

保福展代僧云。欠他一粒也不得。 ^202a40

昭覺勤云。雲門可謂驅耕夫之牛。
奪饑人之食。權衡佛祖龜鑑宗乘。
所以後來尊宿各出眼目互相扶豎。
雖然如是。只明得法身邊事。
未明得法身向上事。
且如何是法身向上事。
域中無背面。閫外有威權。 ^202a42

南堂靜云。者僧敢將游艇子撩撥洞庭湖。
殊不知雲門金鏃慣調曾百戰。
鐵鞭多力恨無讎。
若是大隨又且不然。
者僧也拈却。雲門也架閣。
且作麼生會法身。
良久云。任從滄海變。
終不為君通。 ^202b4

天童傑云。雲門渾剛打就生鐵鑄成。
不動鉗鎚火星迸散。
永菴主冷處著把火。
義出豐年。保福閙處愛入頭。
未免傍觀者哂。天童據款結案。
也要諸方撿點。若撿點得出。
生陷無間地獄。 ^202b12

南堂欲云。若論戰也。
個個立在轉處。者僧眨得眼來。
槍頭早在雲門手裏。
直得上天無路入地無門。
雪竇更要進土在。
還委悉麼。箭穿紅日影。
須是射鵰人。 ^202b20

古南門云。君子務本。
者僧喫飯不知下落。
便問法身向上事。
自非雲門明鑑秋毫。
焉到水窮山盡。雪竇云將成九仞之山不進一簣之土。
只恐不是玉。是玉也太奇。 ^202b28

清化嶾云。韶陽如大冶紅爐。
慣煉精金。者僧却將一錠汞銀不覺入爐便了。
要會法身向上事麼。
故國無消息。家鄉絕往還。 ^202b36

雲門問新到汝是甚處人。
曰新羅。門曰將什麼過海。
曰草賊大敗。門引手曰為什麼在我手裏。
曰恰是。門曰一任#CB01387;跳。
僧無對。 ^202b42

雪竇顯別雲門後語云。
噓噓。又云。雲門老漢龍頭蛇尾。
放過者僧。為什麼在我手裏。
恰是。劈脊便棒。 ^202b48

溈山#CB15223;云。
雲門雪竇只知步步登高。
大溈即不然。為什麼在我手裏。
恰是。便乃呵呵大笑。
不見道殺人刀活人劒。 ^202c4

南堂欲云。者僧過得海來。
恰值落在雲門手裏。
雪竇推波助瀾。可謂小出大遇。 ^202c10

白巖符云。雪竇斬釘截鐵。
大溈放兩拋三。雖然各出隻眼。
總不堪與雲門把手。
殊不知雲門老漢豁達大度。
雖百億須彌盧包納有餘。
又豈在乎一新生犢子。
為什麼在我手裏。
恰是。如今不許蹈二老舊轍。
試別道看。 ^202c14

雲門上堂。直得盡乾坤大地無纖毫過患。
猶是轉句。不見一色始是半提。
更須知有全提底時節。 ^202c24

烏石道云。雲門雷聲甚大雨點全無。
當時若有個漢。待道更須知有全提底時節。
便與掀倒禪牀。管取雲門一場敗缺。 ^202c28

雲門曰。盡大地是個解脫門。
枉作佛法會却。何不見山是山見水是水。 ^202c34

師林則云。潦倒雲門前言不應後語。
如今盡大地人見山何曾喚作水。
見水何曾喚作山。
既不作佛法會。又喚什麼作解脫門。
我眼本正。因師故邪。
邪師過謬。非眾生咎。
喝一喝。 ^202c38

雲門因僧問。如何是西來意。
門曰長連牀上有粥有飯。 ^202c46

師林則云。跛脚阿師只會現成受用。
不知稼穡艱難。若問老僧。
却向他道。元日人日。
未有不陰。料想今年桃李貴。
不如井底種林檎。 ^203a2

雲門示眾。拈拄杖曰。
凡夫實。謂之有。二乘析。
謂之無。緣覺謂之幻有。
菩薩當體即空。衲僧見拄杖但喚作拄杖。
行但行。坐但坐。總不得動著。 ^203a8

徑山杲云。我不似雲門。
將虗空剜窟竉。驀拈拄杖云。
拄杖子不屬有。不屬無。
不屬幻。不屬空。卓一下云。
凡夫二乘緣覺菩薩。
盡向者裏各隨根性悉得受用。
唯於衲僧分上為害為冤。
要行不得行。要坐不得坐。
進一步被拄杖子迷却路頭。
退一步被拄杖子穿却鼻孔。
只今莫有不甘的麼。
試出來與拄杖子相見。
如無。來年更有新條在。
惱亂春風卒未休。 ^203a14

天寧琦云。凡夫不合起有見。
二乘不合起無見。
緣覺不合起幻有見。
菩薩不合起當體即空見。
不可放過。雲門老漢貪觀白浪。
失却手橈。累他天下衲僧總落拄杖圈繢。
放過不可。好與一坑埋却。 ^203a30

愚菴盂拈拄杖云。
凡夫二乘緣覺菩薩總向者裏著倒。
直得行不得。坐不得。
動不得。靜不得。擿下云。
如今拋向東洋大海裏。
免教向者枯木上生枝生葉。 ^203a38

雲門舉馬大師道。
一切語言是提婆宗。
以者個為主。乃曰。
好語。只是無人問我。
時有僧便問。如何是提婆宗。
門曰。西天九十六種。
你是最下種。 ^203a46

雪竇顯云。赤旛被者僧奪了也。 ^203b4

白巖符云。雪竇道赤旛被者僧奪了也。
噫。也只見到者裏。
殊不知馬祖當時恁麼道。
早是義墮。 ^203b6

雲門問僧甚處來。
曰江西。門曰江西一隊老漢寐語住也未。
僧無對。 ^203b10

法眼益云。大小雲門被者僧勘破。 ^203b14

五雲逢云。什麼處是勘破雲門處。
要會麼。法眼亦被者僧勘破。 ^203b16

寶壽方云。大小雲門只見他非。
要且不知己過。 ^203b20

無量現云。我若作者僧。
當時見雲門恁麼道。
但禮拜了退。 ^203b22

白巖符云。大小韶陽明於責人昧於責己。
大似個燈臺子相似。
惟者僧無語。不虗曾見作家來。 ^203b26

雲門到灌溪。有僧舉溪上堂語曰。
十方無壁落。四面亦無門。
淨#CB15836;#CB15836;。
赤灑灑。沒可把。上座作麼生會。
門曰。舉即易。出也大難。
曰上座不肯和尚與麼道那。
門曰你適來恁麼舉那。
曰是。門曰你驢年夢見灌溪。
曰某甲話在。門曰。
十方無壁落。四面亦無門。
你道大梵天王與帝釋天商量甚麼事。
曰豈干他事。門喝曰逐隊喫飯漢。 ^203b30

天童忞曰。大凡舉話須知話之起倒。
者僧既不是弄潮手。
空將鼻孔與人扭揑。
廣潤見處也要諸人共知。
拈拄杖云。看看。望海鑯動也。
#CB01387;跳上瑞雲峰頂。
壓著諸人頂門。是你還解#CB06873;避也無。
良久云。十方無壁落。
四面亦無門。淨#CB15836;#CB15836;。
赤灑灑。沒可把。甚處去也。
抴拄杖一時打散。 ^203b44

雲門問直歲甚處去來。
曰刈茅來。門曰刈得幾個祖師。
曰三百個。門曰。朝打三千。
暮打八百。東家杓柄長。
西家杓柄短。又作麼生。
直歲無語。門便打。 ^203c8

溈山喆云。直歲為眾竭力。
到雲門面前乃力盡神疲。
何故。棋逢敵手難藏倖。
水到滄溟始識波。 ^203c14

徑山杲云。直歲無語。
有三百個祖師證明。
雲門令雖行。要且棒頭無眼。 ^203c18

溈山果云。者僧若具眼。
見雲門恁麼道。但云和尚休要把髻投衙。
擬議之間。隨手便摵。
不惟慶快平生。亦乃參學眼正。 ^203c22

天寧琦云。大小雲門却被直歲勘破。 ^203c28

雲門示眾。盡十方世界乾坤大地。
以拄杖畫一畫曰。
百雜碎。 ^203c30

雪竇顯云。者漢是即是。
要且未有出身路。
如今拄杖在雪竇手裏。
復橫按云。東西南北甚處得來。 ^203c34

古南門云。雲門雪竇向萬仞崖頭垂手。
不妨各有出身之路。
雖然如是。無風帀帀波。 ^203c38

資福侶云。雲門雪竇。
一人舞百尺寒松。
一人坐千尋巨浪。
撿較將來。忒煞驚羣動眾。
拈拄杖云。者是凌霄峰得來底。
乃擲下。 ^203c42

雲門示眾。三乘十二分教。
達磨西來。放過即不可。
若不放過。不消一喝。 ^203c48

雪竇顯舉畢隨後喝一喝云。
大眾。好喝。且道落在什麼處。
若要鼻孔遼天。辨取者一喝。 ^204a4

開先金云。辨即辨矣。
三乘十二分教著在什麼處。
直饒你知得著處分明。
三十棒一棒也少你不得。
何故。不見道放過即不可。 ^204a8

雲門示眾。直得觸目無滯達。
得名身句身一切法空。
山河大地是名身。
亦不可得。喚作三昧性海俱備。
猶是無風帀帀之波。
直得忘知於覺。覺即佛性。
喚作無事人。更須知有向上一竅在。 ^204a14

天童覺云。賓主不諳。
二俱有過。各與二十棒。
祇如向上一竅又作麼生。
犀因翫月紋生角。
象被雷驚花入牙。 ^204a22

徑山杲云。潑油救火渾閑事。
雪上加霜愁殺人。 ^204a28

天童忞云。山僧即不然。
收拾詩書歸舊隱。
鳥啼花笑一般春。 ^204a30

龍池微云。雲門打葛藤。
不出知解。若是向上一竅。
未夢見在。且道如何是向上一竅。
遂震威一喝。 ^204a34

博山奉云。向上一竅是什麼盌脫丘。 ^204a38

報恩琇云。雲門慈悲之故。
而有落草之談。 ^204a40

大覺昇云。諸人要見雲門麼。
昔日曾擔睦州板。
一朝伸屈在靈樞。
所以病多諳藥性。
路遠說途艱。若是俊鷹快#CB15143;。
總無恁麼事。 ^204a42

雲門因僧問。秋初夏末。
前程若有人問。作麼生祇對。
門曰大眾退後。曰未審過在甚麼處。
門曰還我九十日飯錢來。 ^204a48

溈山喆云。者僧貪程太速。
致使雲門隨索飯錢。
如今還有識雲門者麼。
出來與大溈相見。
良久云。不是弄潮人。
休入洪波裏。 ^204b6

昭覺勤云。者僧貪觀白浪。
雲門見機而作。雖然斬釘截鐵。
未是本分草料。有問崇寧。
只對道驢事未去馬事到來。
待伊如何若何。劈脊便打。 ^204b12

護國元云。老韶陽據虎頭收虎尾則不無。
斬釘截鐵猶欠一著。
或有問護國。劈脊便打。
待伊道過在甚麼處。
向道我不似雲門索飯錢。 ^204b18

天童覺云。大眾退後。
衲僧去就。豈用機關。
那容體究。蓑翁老熟慣波瀾。
橈棹不施船放流。 ^204b24

天童華云。者僧有迎刃底謀略。
雲門具殺活底手段。
雖然如是。應菴門下更須勘過了打。 ^204b28

天童傑云。平如鏡面。
嶮似刀山。者僧有破關底機謀。
雲門善用不戰屈人兵底手段。
雖然如是。鼻孔在靈隱手裏。 ^204b32

天寧琦云。放過即不可。
作麼生祇對。但對他道。
七十二棒翻成一百五十。
過在甚麼處。對他道。
你但喫棒。我要者話行。 ^204b38

南#CB00589;問云。
雲門可謂知機觀變。
善為切磋。檢點將來。
亦是慈悲之故有落草之談。
諸人且如何委悉。
去路一身輕似葉。
高名千古重如山。 ^204b44

雲門示眾。你若不相當。
且覓個入頭處。微塵諸佛在你舌頭上。
三藏聖教在你脚跟底。
不如悟去好。還有人悟得麼。
出來對眾道看。 ^204c2

雪竇顯云。然則養子之緣。
怎奈壓良為賤。其間或有不甘底出來掀倒禪牀。
豈不是大丈夫漢。
然雖如是。且問據個甚麼道理。
乃驀拈拄杖云。洎合停囚長智。
擊禪牀下座。 ^204c8

昭覺勤云。崇寧今日土上加泥。
敢道直得溈山水牯牛。
觸殺東海鯉魚。陝府鐵牛吞却嘉州大象。 ^204c16

雲門因僧問。如何是透法身句。
門曰北斗裏藏身。 ^204c20

玉泉皓因張無盡舉傅大士與洞山二頌。
皓云。此只頌得法身。
未頌得法身向上事。
盡云如何是法身向上事。
皓云。昨夜雨霶烹。
打倒蒲萄棚。知事普請行者人力。
拄的拄撐的撐。撐撐拄拄到天明。
依舊可憐生。 ^204c22

徑山杲云。雲門只答得法身句。
未答得透法身句。
今日有問徑山。如何是透法身句。
向道蟭螟眼裏放夜市。
大蟲舌上打鞦韆。 ^204c32

天童悟云。通玄又且不然。
有問如何是透法身句。
劈脊便棒。縱使不會。
管教永劫不忘。 ^204c38

白巖符云。韶陽老漢是透過法身那邊的人。
與麼答話。笑殺皓布裩。
者裏有問如何是透法身句。
向道本舖發賣南北川廣生熟藥材。
下顧者認招牌為記。 ^204c42

雲門因僧問。如何是和尚家風。
門曰有讀書人來報。 ^205a2

徑山杲云。讀書人既到者裏。
且如何與伊相見。
乃云不是冤家不聚頭。 ^205a4

天童悟云。和尚家風。
雲門盡情說了。相見之意。
大慧不妨道破。祇如相見後又作麼生。
乃云。君向瀟湘我向秦。 ^205a8

雲門因僧問。如何是諸佛出身處。
門曰東山水上行。 ^205a14

昭覺勤云。者裏則不然。
有問如何是諸佛出身處。
向道薰風自南來。
殿角生微凉。 ^205a16

高峰妙云。二老雖具頂門正眼。
慤其本源。天地懸隔。 ^205a20

徑山琇云。東山昭覺恁麼提持。
鄭州出曹門。妙喜悟去。
真州望長蘆。徑山見處也要諸人共知。
諸佛出身處。渾不用思惟。
早晨喫白粥。如今肚又饑。 ^205a24

烏石道云。雲門脚跟浮逼逼。
未甞點地。圓悟坐在家舍。
寸步不移。檢點將來。
總未會諸佛出身處在。
若有問烏石。如何是諸佛出身處。
但向道。奇怪石頭形似虎。
火燒松樹勢如龍。 ^205a30

龍池傳云。山僧則不然。
有問如何是諸佛出身處。
向道西河火裏坐。 ^205a38

雲門信云。東山水上行則不難。
須彌安嘴上如何理會。 ^205a42

南#CB00589;問云。
二老答處。不是高峰大難委悉。
諸人切不得錯會。
有問理安。如何是諸佛出身處。
但對道吾常於此切。
且道與古人是同是別。 ^205a46

愚菴盂云。韶陽昭覺二大老。
可謂得之于心應之于手。
眉毛中挂五座須彌。
鼻孔裏藏四大海水。
要扶個諸佛出身處。
厓洲萬里。 ^205b4

靈隱禮云。韶陽佛果二大老。
雖則陷虎却物正按旁提。
檢點將來。於他諸佛出身處大似鄭州出曹門。
今日有問天寧。如何是諸佛出身處。
但向道鶴唳蜀岡三尺雪。
烏棲古樹一枝雲。 ^205b10

洞山昱云。提持向上玄關。
還他雲門老作家。
若是本分接人。猶欠悟在。
設有問山僧。如何是諸佛出身處。
向道三春已往孟夏漸熱。
且道與雲門是同是別。 ^205b18

雲門垂語。古佛與露柱相交是第幾機。
乃自代云。南山起雲。
北山下雨。 ^205b26

博山來云。古佛在眾生肚裏結冬。
眾生在古佛肚裏度夏。
眾生不識古佛。古佛不識眾生。
且道南山起雲北山下雨是甚麼節文。
拈拄杖云。向下文長。 ^205b30

雲門因僧問。不起一念還有過也無。
門曰須彌山。 ^205b36

圓通善云。此公案或云纔擬問早是過如須彌。
或云如須彌山八風吹不動千古鎮常安。
或云為人難透如須彌山。
與麼商量。要且未夢見雲門在。
除是桶子底脫紅絲線斷。
方知總不恁麼。不見道三句明一句。
一句明三句。三一不相涉。
分明向上路。 ^205b38

天童傑云。大小雲門話頭也不識。 ^205b48

徑山琇云。者僧無量劫來著此貼肉汗衫。
若不遇雲門作家難為脫却。 ^205c2

雲門因僧問。和尚壽年多少。
門曰七九六十八。
曰學人不會。門曰。
不會。為汝減却五年。 ^205c6

佛日晳云。雲門大師一期演唱宗乘。
美則美矣未免翫人喪德。
山僧者裏則不然。
若有問和尚壽年多少。
但向道拄杖子同年。
倘更問拄杖子年多少。
便與劈脊一棒。管取慶快平生。
雖然。也是寒山道底。 ^205c10

雲門上堂。聞聲悟道。
見色明心。遂舉起手曰。
觀世音菩薩將錢買胡餅。
放下手曰。元來祇是饅頭。 ^205c20

白雲端舉畢。展兩手云。
有麼有麼。又搖手云。
無也無也。乃云。曾經大海難為水。
除却巫山總是烟。 ^205c24

法雲秀拈拄杖卓一卓云。
者個是聲色。那個是心。
良久云。世間無限丹青手。
到此都盧#CB15148;不成。 ^205c28

黃龍清云。雲門可謂食飽傷心。
諸人切忌向胡餅裏討汁。 ^205c32

五祖演云。我即不然。
乃以手作打杖鼓勢云。
棚八攞扎。 ^205c36

南堂靜云。老僧即不然。
張公喫酒李公醉。
李公喫酒張公醉。
張公李公酩酊醉。
鼻息如雷甕裏睡。 ^205c40

徑山杲拈拄杖云。
者個是色。卓一卓云。
者個是聲。諸人總見總聞。
那個是明底心。那個是悟底道。
喝一喝云。貪他一粒米。
失却半年糧。復卓杖一下。 ^205c44

圓通善云。韶陽老人可謂唱彌高和彌寡。
如今却向廷壽拂子頭上入方網三昧。
東方入定西方起。
乃至男身入定女身起。
還會麼。野色更無山隔斷。
天光直與水相通。 ^206a2

天寧琦云。汝等諸人不是不聞聲。
因什麼不悟道。不是不見色。
因甚麼不明心。雲門恁麼堤撕。
妙喜恁麼判斷。一曲兩曲無人會。
雨過夜塘秋水深。 ^206a10

仰山欽云。跛脚師撫憐赤子。
動則倒腹傾腸。只是做造愴忙。
帶些粘牙綴齒。欽上座則不然。
聞聲悟道見色明心。
卓拄杖云。家家觀世音。 ^206a16

伏龍長云。大小雲門只在聲色裏頭出頭沒。
者裏則不然。拈拄杖卓一卓喝一喝。 ^206a22

雲居莊云。我不似雲門認奴作郎指鹿為馬。
驀拈拄杖云。看看拄杖子穿過諸人髑髏。
乃卓一卓。 ^206a26

博山來云。聞聲悟道。
虗空敲不響。又作麼生。
見色明心。清風無形質。
又作麼生。胡言漢語即不無。
觀世音菩薩入普門三昧。
雲門者漢向甚處摸索。 ^206a30

雪竇雲云。韶陽與麼說話。
大似嚼飯餧嬰孩。
山僧則不然。聞聲豈悟道。
見色不明心。證取三摩提。
南無觀世音。 ^206a36

雲門問僧什麼處來。
曰禮塔來問。曰謔我。
曰某甲實禮塔來。
門曰五戒也不持。 ^206a42

保福展云。智不責愚。 ^206a46

汾陽昭云。彼此相鈍置。 ^206a48

雲門因僧問。如何是超佛越祖之譚。
門曰胡餅。 ^206b2

徑山杲云。雲門直是好一枚胡餅。
要且無超佛越祖底道理。 ^206b4

松隱然云。妙喜一手擡一手搦。
未免話作兩橛。既是好一枚胡餅。
又道無超佛越祖底道理。
諸禪德。且道妙喜還有為人處也無。
參。 ^206b8

天寧琦云。#CB05218;。 ^206b14

天寧傑云。雲門信口垂慈不費心力。
天寧却不恁麼。或有問如何是超佛越祖之談。
向道清晨喫白粥。
午後便不饑。 ^206b16

安國聰云。妙喜只知其一不知其二。
殊不知臨濟玄要主賓。
洞山君臣偏正。乃至百千法門無量妙義。
總不出者枚胡餅。
諸人還委悉麼。苟或不然。
且向胡餅裏咬嚼。 ^206b22

雲門垂語。人人盡有光明在。
看時不見暗昏昏。
作麼生是諸人光明。
自代曰。廚庫山門。
又曰。好事不如無。 ^206b30

愚菴盂云。雲門代兩語。
一語水裏拈星。一語山頭張網。
大唐國裏打鼓。新羅國裏鳴鐘。
料掉沒交涉。請歸堂喫茶。 ^206b34

靈巖儲卓拄杖云。
厨庫山門一擊洞開了也。
杓大盌小一任諸人檢點。
畢竟光明在什麼處。
不見道開口即錯擬心即乖。 ^206b40

雲門因僧問。如何是道。
門曰透出一字。 ^206b46

徑山杲云。透出一字。
却不相似。急轉頭來。
張三李四。 ^206b48

天寧琦云。天寧作麼生。
拈拄杖擊禪牀云。
洎合停囚長智。 ^206c4

雲門曰。百草頭上道將一句來。
眾無語。自代曰。俱。 ^206c8

昭覺勤云。劄。復云。
直得萬機寢削千眼頓開。
細如須彌大如芥子。
軟如鐵硬如泥。雖然如是。
只道得一半。或有問山僧。
只對他道收。且道落在什麼處。 ^206c10

徑山杲云。普。復云。
俱劄普。日輪午。李將軍。
射石虎。雖然透過那邊。
枉發千鈞之弩。 ^206c16

天寧琦云。雲門俱。
少實多虗。圓悟劄。
了無交涉。妙喜普。
直須薦取。者三個漢各立生涯。
搖頭擺尾到處逢他。
深山藏猛虎。淺草露羣蛇。 ^206c20

靈巖儲云。圓悟老漢不識好惡。
錯下名言。雲門當時恁麼答話。
惑亂人不少。那堪土上加泥。
今日若有人問國清。
百草頭上道將一句來。
拽拄杖劈脊便打。
何故。免教伊在百草頭上躲跟。 ^206c26

佛川宗云。一把柳絲收不得。
和烟搭在玉欄杆。 ^206c34

雲門因僧問。十二時中作麼生得不空過。
門曰你向甚麼處著此一問。
曰學人不會請和尚舉。
門曰。舉不顧。即差互。
擬思量。何劫悟。 ^206c36

夾山豫云。雲門恁麼為人。
正是前頭打得著。
後頭打不著。若是山僧。
待道學人不會請和尚舉。
劈頭一棒。向伊道逢人切莫錯舉。 ^206c42

雲門問僧看什麼經。
曰瑜伽論。門曰義墮也。
曰甚麼處義墮。門曰自領出去。 ^206c48

中峰本云。雪上霜。
枷上杻。覿面無私。
移星換斗。要見者僧話墮處麼。
且待三十年後。 ^207a4

雲門示眾。光不透脫有兩般病。
一切處不明面前有物是一。
透得一切法空。隱隱地似有個物相似。
亦是光不透脫。又法身亦有兩般病。
得到法身為法執不忘。
己見猶存。坐在法身邊是一。
直饒透得法身去。
放過即不可。子細檢點將來。
有甚麼氣息。亦是病。 ^207a8

博山來云。造精之極。
研極之疵。非慧目莫能鑑。
若夫心知體合。截流注之病根。
達本忘情。鏡無己之景象。
除是向威音那畔分身。
十字街頭打睡底漢。
方可診候。不然莫將日瘧悞作傷寒。 ^207a18

愚菴盂云。世尊三昧迦葉不知。
迦葉三昧阿難不知。
阿難三昧商那和修不知。
佛祖三昧眾生不知。
眾生三昧山河大地不知。
燈籠三昧露柱不知。
打破情識窠臼。掀翻從前鬼窟。
柏樹子開花。虗空粉碎。
且道是三昧是病。
若檢點得出。好參雲門禪。
若檢點不出。不免髑髏前見鬼。 ^207a26

雲門因僧問。弑父弑母佛前懺悔。
弑佛弑祖向什麼處懺悔。
門曰露。 ^207a38

育王雪云。雲門具殺人不眨眼底手段。
被者僧輕輕一拶。
直得無言可對無理可伸。 ^207a42

雲門因講僧參。經時乃曰。
未到雲門時恰似初生月。
及乎到後曲彎彎地。
門得知乃問。是你恁麼道耶。
曰是。門曰。甚好。吾問汝。
作麼生是初生月。
僧乃斫額作望月勢。
門曰。你如此。已後失却目在。
僧經旬日復來。門又問。
你還會也未。曰未會。
門曰。你問我。僧便問如何是初生月。
門曰曲彎彎地。僧罔措。
後果失目。 ^207a46

瑯瑘覺云。你道佛法靈驗不靈驗。
如今有人問瑯瑘。
如何是初生月。向道經堂前打板聲。 ^207b10

白雲端云。者僧失却目。
雲門和鼻孔不見。
雖然如是。家住□州西。 ^207b14

黃龍新云。語驚時聽。
得無動機。若謂者僧失雙目。
入地獄如箭射。 ^207b18

東禪觀云。者僧雖失雙目。
光射九天。雲門兩眼雖存。
前明後暗。 ^207b22

雲門上堂。平地上死人無數。
過得荊棘林始是好手。
時有僧便出眾曰。
與麼則堂中第一座有長處也。
門曰蘇嚕蘇嚕。 ^207b26

溈山喆云。若非雲門被者僧一問。
幾乎將南作北。 ^207b32

黃龍南拈起拂子云。
大眾。若喚作拂子。
是平地上死人。不喚作拂子。
未透荊棘林在。 ^207b34

五祖演云。太平即不然。
平地上個個丈夫。
荊棘林裏坐得始是好手。
何故。格。 ^207b38

泐潭清云。只者拂子是荊棘林。
諸人作麼生過。直饒過得。
也是猢猻繫露柱。 ^207b42

雲居莊云。雲居則不然。
平地上活人無數。
入得荊棘林是好手。
或有出來說長說短。
拈拄杖便打。何故。
水流溼。火就燥。禍福無門。
惟人自召。 ^207b46

笑巖寶云。雲門被者僧一拶。
輙自先跳入荊棘林中坐地。
我則不然。待道與麼則堂中第一座有長處也。
劈頭便打云。汝為什麼又深入者一重。
宗門拈古彚集卷第三十五
 ^207c4
