
other:: 金剛經疏記科會卷第六
author:: 唐　圭峰大師　疏
author:: 宋　長水大師　記
author:: 後學古杭雲棲釋大#CB15358;科會
commentary:: 
△四、斷聲聞得果是取疑〔疏〕二：初、標章敘疑，
二、依經斷疑。初、標章敘疑三：初、標章，二、
指疑起處，三、結成疑。 ^433c38

初標章。 ^433c42

【疏】四、斷聲聞得果是取疑。 ^433c44

【記】第四疏，初標章。 ^433c46

△二、指疑起處。 ^434a2

【疏】論云：向說聖人無為法，不可取說。 ^434a4

【記】向說下，指疑起處，此從第三中來。
○不可取說者，以前文云如來所說法，
皆不可取，不可說。 ^434a6

△三、結成疑。 ^434a10

【疏】云何聲聞各取自果，如證而說？ ^434a12

【記】云何下，結成疑也。
○前云一切賢聖通於三乘，故疑聲聞得果是取。 ^434a14

○如初果人證自初果，亦自說言已證初果等。 ^434a16

△二、依經斷疑〔經〕四：初、入流果二：一、來果，
三、不來果，四、不生果。 ^434a20

【疏】斷疑之文四：初、入流果。 ^434a24

△初、入流果〔疏〕三：初、正釋經文，二、商較果證，
三、結斷疑情。初、正釋經文〔經〕四：初、問，二、
答，三、徵，四、釋。初、問。
orig::  ^434a26

須菩提！於意云何？
須陀洹能作是念：我得須陀洹果。
不？
commentary::  ^434a32

△二答
orig::  ^434a36

須菩提言：不也，世尊！
commentary::  ^434a38

△三徵
orig::  ^434a40

何以故？
commentary::  ^434a42

△四釋。
orig::  ^434a44

須陀洹名為入流而無所入，不入色、聲、
香、味、觸、法，是名須陀洹。
commentary::  ^434a46

【記】入流果經。問意云：於汝意中如何？
汝謂須陀洹人，作念云得須陀洹果不？ ^434b2

○答言：不也。
○徵意云：若如是者，以何義故，得名須陀洹？ ^434b4

○釋意云：但約不入色等境界，即名須陀洹。 ^434b6

【記】疏三：初、正釋經文。 ^434b10

【疏】須陀洹，此云入流，入聖人流故；亦云預流，預聖人流故。 ^434b12

【記】入流者，四果名為聖人，今從凡夫剏入聖類，故流類也。
預，廁也。 ^434b16

【疏】秪由不入六塵，名入聖流，不是別有所入故。 ^434b20

【記】秪由下，釋得名所以。
○入者，取著義。若取六塵，即滯凡流。
不取六塵，名入聖流。
是知功過在人，不在六塵境界。
據此，則何有別法而為所入取？ ^434b22

【疏】論云：聖人得果，不取一法，不取六塵境界，故名逆流。 ^434b28

【記】論云下，引證上義。
○不取一法者，不唯六塵也。 ^434b32

○名逆流者，逆凡流也。
謂若取六塵，即入凡流，逆聖流。
既不取著，即入聖流，逆凡流也。 ^434b34

【疏】乃至羅漢不取一法，以是義故，名阿羅漢。 ^434b38

【記】乃至下，例明餘果。
○初果尚爾，況餘果耶？ ^434b40

△二、商較果證。 ^434b42

【疏】然非不取，無為自果。 ^434b44

【記】然非下，二、商較果證。
○或問既皆不取，應亦不證，故此釋也。 ^434b46

【疏】但於證時，離取我等煩惱，是故無如是心：我能得果。 ^434c2

【記】但於下，轉釋。
○意明但無取心，非謂不證。 ^434c6

【疏】若起如是心我能得果，即為著我等。 ^434c8

【記】若起下，反明。
○凡夫著我，既由起心，聖人無我，必不起也。 ^434c10

△三、結斷疑情。 ^434c14

【疏】故知得果是不取義，何得疑云是取？ ^434c16

【記】故知下，三、結斷疑情。
○空生本謂證果是取，故生疑。
今明無取，方成證義，永異所疑也。 ^434c18

【記】若準斷疑，斯文已畢。
以四果是小乘賢聖脩證行位，是故經中具而明也。 ^434c22

【記】然此四果，復有四向，謂向於果故，即須陀洹向等。 ^434c26

【記】於四果之中，初為見道，次二脩道，後一無學道。 ^434c30

【記】且初脩行，得入見道。
謂十六心，斷三界四諦。
下八十八使，分別麤惑，得初果證。 ^434c32

【記】謂三界各有四諦。
每諦下，各有煩惱，即貪、瞋、癡、慢、疑、身見、
邊見、邪見、見取、戒禁取。
四諦之下，或具或闕，故成八十八使。 ^434c36

○雜心論云：苦下具一切，集滅除三見，
道除於二見，上界不行恚。 ^434c40

○謂初句即欲界苦諦，下全具十使。 ^434c42

○次句即集滅二諦。
下各除三見，即身邊二見及戒禁取。 ^434c44

○所以除此三者，緣身是苦本，觀苦已，斷身見。 ^434c46

○邊見依身而起，故亦隨亡。 ^434c48

○無戒禁取者，以集諦不計非道為道，
滅諦又非脩位，是故皆無戒禁取。 ^435a2

○道當脩位，却或有之，故不除矣，故云道除於二見，不除戒禁也。 ^435a4

○由是苦下，具十。
集、滅二諦下，各七，通前即二十四。
道諦下，八，合三十二。 ^435a6

○後句云：上界不行恚，即於二四諦下，各除一瞋。
每界各有二十八，共成五十六。 ^435a10

○兼下欲界三十二，即都合為八十八也。 ^435a14

【記】云何十六心？謂欲界四諦下，各一忍一智，以成八心。
又合上二界為一四諦，類下欲界觀斷，
亦各一忍一智，以成八心。
二八即為十六心也。 ^435a16

○忍即無間道，是正斷惑時。
智即解脫道，是斷了時。 ^435a20

○所謂苦法智忍苦法智，苦類智忍苦類智，
乃至道法智忍道法智，道類智忍道類智。 ^435a22

○斷至十五心，道類智忍，名初果向。 ^435a26

○至第十六心道類智時，名證初果，入於見道，為須陀洹。 ^435a28

○分別麤惑，一時頓斷。
猶如劈竹，三節並開。 ^435a30

○即以見諦八智為初果體。 ^435a32

【記】初果行相，略明如是。
餘之三果，佇見次文。 ^435a34

△二、一來果〔經〕四：初、問，二、答，三、徵，四、釋。
初問：
orig::  ^435a36

須菩提！於意云何？
斯陀含能作是念：我得斯陀含果。
不？
commentary::  ^435a38

△二答
orig::  ^435a42

須菩提言：不也，世尊！
commentary::  ^435a44

△三徵
orig::  ^435a46

何以故？
commentary::  ^435a48

△四釋。
orig::  ^435b2

斯陀含名一往來，而實無往來，是名斯陀含。
commentary::  ^435b4

【疏】二、一來果，斯陀含，此云一來。 ^435b6

【記】一、來果經。問答及徵，意皆同上。
○釋意明斯陀含者，但於人間天上一度往來，
雖復往來，實無往來之者，只約此義，名斯陀含。 ^435b8

【疏】斷欲界六品脩惑。 ^435b14

【記】斷惑者，謂欲界脩惑有四，即貪、瞋、癡、慢。
此是俱生細惑，任運起者，障於脩道。
以難斷故，分為九品，所謂上上，乃至下下。
此九品惑，二、三果人斷之。 ^435b16

○斷至五品，名二果。
向斷六品盡，名第二果。
故俱舍云：斷至五，二向；斷六，一來果。 ^435b20

【疏】從此命終，一往天上，一來人間。 ^435b26

【記】一往等者，以九品脩惑，能潤欲界七生，
謂上上品潤兩生，次三各一生，次二品共一生。
今斷六品已損，六生猶殘，下三品潤欲界一生，
是故一往天上，更須一來人間受生，斷餘惑也。 ^435b28

【疏】便得阿羅漢果。 ^435b36

【記】便得等者。問：據此次第，合是第三，云何僭言便得羅漢？
答：所言便得羅漢等者，非謂踰越不證第三，
但約欲界惑盡，往而不來，望一去說，故云便得等也。
若改便得為直至，何也？
餘下三品，一生斷盡，便往羅漢，即不須前來和會也。 ^435b38

【疏】故名一來。 ^435b48

【記】故名下，結成第二果。
○即以見道八品無為及脩道六品無為為此果體。 ^435c2

【疏】而實無往來者，已悟無我，誰能往來！ ^435c6

【記】無我等者。由無我故，不計去來，非謂不去不來。
但不記去來之者，其猶魯般匠士，刻木為人，
雖復驅使往來，實無情慮所計。 ^435c8

△三、不來果〔經〕四：初、問，二、答，三、徵，四、釋。
初問：
orig::  ^435c14

須菩提！於意云何？
阿那含能作是念：我得阿那含果。
不？
commentary::  ^435c16

△二答
orig::  ^435c20

須菩提言：不也，世尊！
commentary::  ^435c22

△三徵
orig::  ^435c24

何以故？
commentary::  ^435c26

△四釋。
orig::  ^435c28

阿那含名為不來，而實無不來，是故名阿那含。
commentary::  ^435c30

【疏】三、不來果。 ^435c32

【記】不來果。經問答徵，意亦同上。
○釋意云：阿那含者，一往天上，更不再來，
雖爾不來，亦無不來之者，但約此義，名阿那含。 ^435c34

【疏】阿那含，此云不來，亦云不還。 ^435c40

【記】不來不還，葢是一義。 ^435c42

【疏】斷欲界九品脩惑盡。 ^435c44

【記】斷惑等者，謂前九品惑中，餘下三品，
斷至八品，名三果向；斷九品盡，名第三果。
故俱舍云：斷惑七八品，名第三果向；九品全斷盡，即得不還果。 ^435c46

【疏】命終一往天上，更不還來下界。 ^436a4

【記】更不還者。欲界脩惑，但餘三品，三品煩惱，共潤一生。
今已斷之，更無惑潤，杜絕紆絆，故無再來。 ^436a6

【疏】故云不來。 ^436a10

【記】故云下，結成第三果也。
○即以見道八品無為及修道九品無為為此果體。 ^436a12

○此二三果人斷惑，猶如截木橫斷，而已知之。 ^436a14

【疏】而實無不來，義同前釋。 ^436a18

【記】同前者，合云：已悟無我，誰能不來？ ^436a20

△四、不生果〔疏〕二：初、辨得名，二、正釋經。
初、辨得名，又二。初標科。
二釋義。 ^436a22

初標科。 ^436a24

【疏】四、不生果。 ^436a26

△二、釋義二。初總標。
二別釋。
初總標。 ^436a28

【疏】阿羅漢，此釋有三。 ^436a30

【記】四、不生下，二：初、辨得名。
○三釋者，由是三義，故存梵音。 ^436a32

△二、別釋三。初無賊。
二不生。三應供。
初無賊。 ^436a36

【疏】一、無賊，三界見修煩惱盡故。 ^436a38

【記】無賊者，意以煩惱為賊。
謂斷人慧命，劫功德財，致使行人失於聖道，
流迸生死曠野，不達涅槃寶所，為害頗深，故名為賊。 ^436a40

○見修等者，謂上二界，各有三種修惑，
謂貪、癡、慢。此惑微細難除，故約八地分之。
每地分成九品，都合七十二品。
每品各有一無間，一解脫。
斷至七十一品，名阿羅漢。
向斷七十二品惑盡，成阿羅漢。 ^436a44

○此果斷惑，如登樓臺，漸陟漸高。 ^436b4

○見修合論兼欲界一地，總以八十九品無為為此果體。 ^436b6

【記】若約四果有為出體者，即初果唯取道類智一解脫道為體，
第二唯取斷欲界九品修惑中第六品一解脫道為體，
第三唯取第九品一解脫道為體，羅漢唯取有頂地第九品中一解脫道盡智為體。 ^436b10

○所言無為即離繫果，有為即等流果。 ^436b18

△二不生 ^436b20

【疏】二、不生不受後有故。 ^436b22

【記】不生等者，謂我生已盡，梵行已立，所作已辦，不受後有。
然前三句即是盡智，後句即是無生智，謂不向三界之中受有苦身也。
以世間因亡果喪，出世間因成果證故。 ^436b24

△三、應供。 ^436b32

【疏】三、應供，應受人天廣大供養故。 ^436b34

【記】應受等者，為超出人天故，堪受人天供養。
若或一種淪溺，寧堪供之？
故俱舍云：供養阿羅漢，得現在福報。
葢由業煩惱盡，福田勝故。
當知未出三界，受他供養者，大須隨出離，豈得安然免之哉？ ^436b36

△二、正釋經〔經〕三。
初舉所得以問。二明無取以答。
三引己證令信。 ^436b44

初舉所得以問。
orig::  ^436b46

須菩提！於意云何？
阿羅漢能作是念：我得阿羅漢道。
不？
commentary::  ^436b48

【疏】文三：初、舉所得以問。 ^436c4

【記】舉問經意，準前可知。 ^436c6

△二、明無取以答，又三。
初答。二徵。三釋。
初答。
orig::  ^436c8

須菩提言：不也，世尊！
commentary::  ^436c10

△二徵
orig::  ^436c12

何以故？
commentary::  ^436c14

△三、釋又二。初正釋。
二反釋。
初正釋。
orig::  ^436c16

實無有法名阿羅漢。
commentary::  ^436c18

【疏】二、明無取以答。 ^436c20

【記】明答及徵意，準前。
○釋意云：阿羅漢者，無煩惱，不受生，應供養，
以是義故，名阿羅漢。
除此之外，更無一法名阿羅漢。 ^436c22

△二、反釋。
orig::  ^436c28

世尊！若阿羅漢作是念：我得阿羅漢道。
即為著我、人、眾生、壽者。
commentary::  ^436c30

【記】若阿下，反釋。
○云：若或作念言：我得阿羅漢果，便著我人等相，則與凡夫何所異哉？
由此驗知，的無是念。 ^436c34

△二、引己證令信三：初、明佛先印，二、彰己不取，
三、却釋佛意。 ^436c40

【疏】三、引己證令信。
三。 ^436c44

【記】引己證令信者，以己方人也。
亦令眾生皆亡是念，入於聖道故。 ^436c46

△初、明佛先印
orig::  ^437a2

世尊！佛說我得無諍三昧人中最為第一，是第一離欲阿羅漢。
commentary::  ^437a4

【疏】初、明佛先印。 ^437a8

【記】先印。經意云：佛於往日，曾說於我得是三昧，人中第一。 ^437a10

【疏】無諍者，不惱眾生，能令眾生不起煩惱，故佛讚之。 ^437a14

【記】不惱等者，若人嫌立，則復為坐，乃至不向貧家乞食，皆為不惱他也。 ^437a18

○能令下，釋。既不惱之，煩惱何起？ ^437a20

【疏】十弟子中，善現第一。 ^437a24

【記】第一等者，謂十大弟子，各有一能，皆稱第一。
即迦葉頭陀，阿難多聞，舍利弗智慧，目連神通，
羅睺羅密行，阿那律天眼，富樓那說法，
迦旃延論義，優波離持律，須菩提解空。
今言無諍者，只由解空得無諍故。
亦如夫子十哲，各有能事。
謂德行：顏淵、閔子騫、冉伯牛、仲弓。
言語：宰我、子貢。政事：冉有、季路。
文學：子游、子夏。 ^437a26

【疏】離欲者，三界煩惱，但有貪心，盡名為欲，非唯欲界。 ^437a40

【記】離欲等者，謂貪使煩惱通於三界，斷盡此貪，方真離欲也。 ^437a44

○問：若然者，則但是羅漢，皆斷三界煩惱，云何善現稱第一耶？
答：所言第一者，葢約無諍，不約離欲也。
故經云：我得無諍三昧人中，最為第一。
又魏經云：我若作念，世尊則不記我無諍行第一。
意者，以空生獨得無諍三昧，故於諸離欲羅漢之中，稱為第一也。 ^437a46

△二、彰己不取
orig::  ^437b10

我不作是念：我是離欲阿羅漢。
commentary::  ^437b12

【疏】二、彰己不取。 ^437b14

【記】不取。經云：佛雖讚我，我於此時，輙無是念。 ^437b16

△三、却釋佛意，又二。
初反釋。二正釋。
初反釋。
orig::  ^437b18

世尊！我若作是念：我得阿羅漢道。
世尊則不說須菩提是樂阿蘭那行者。
commentary::  ^437b20

△二、正釋。
orig::  ^437b24

以須菩提實無所行，而名須菩提是樂阿蘭那行。
commentary::  ^437b26

【疏】三、却釋佛意。 ^437b28

【記】佛意。經云：若我當此之時，作如是念：我得阿羅漢果。
佛則不說我為樂寂靜者，只緣不作是念，故佛讚之。 ^437b30

○無所行者，即不作念也。
故經中反說即言若作是念，順釋即言實無所行。 ^437b34

【疏】論云：離二種障：一、煩惱障，得阿羅漢故離；
二、三昧障，得無諍故離，故無所行。 ^437b38

【記】離煩惱障者，謂貪等十使，麤細盡除。
○離三昧障者，三昧是定，障即是惑。
三昧之障，依主釋也。
不同煩惱即障，持業釋故。 ^437b42

○然此二障，離各有由。
離煩惱障，得羅漢故。
離三昧障，得無諍故。 ^437b46

【疏】阿蘭那者，此云寂靜。 ^437c2

【記】寂靜者，寂靜即是無諍定意，言須菩提是樂寂靜之者。 ^437c4

△五、斷釋迦然燈取說疑〔疏〕二：初、標章敘疑，
二、依經斷疑。初、標章敘疑三：初、標章，二、
述疑意，三、指疑起處便結成疑。 ^437c8

初標章。 ^437c12

【疏】五、斷釋迦然燈取說疑。 ^437c14

【記】第五疏，初標章。 ^437c16

△二、述疑意 ^437c18

【疏】論云：釋迦昔於然燈佛所受法，彼佛為此佛說法。 ^437c20

【記】釋迦下，先述疑意。
○即釋迦因中，為善慧仙人，蒙然燈如來授記云：
汝於來世，當得作佛，號釋迦牟尼。
由此增進，入第八地，故云受法。
廣有因緣，如第十二中說。 ^437c24

△三、指疑起處，便結成疑。 ^437c32

【疏】云何言不可取，不可說？ ^437c34

【記】云何下，指疑起處，便結成疑。
○此亦從前第三中來，以彼文云：如來所說法，
皆不可取，不可說故。 ^437c36

△二、依經斷疑〔經〕二：初、問；二、答。
【疏】依經斷疑。 ^437c40

△初、問：
orig::  ^437c44

佛告須菩提：於意云何？
如來昔在然燈佛所，於法有所得不？
commentary::  ^437c46

【記】經問意云：於汝意中如何？
謂我昔於然燈佛所，於授記言說之中，有法為所得？
為無所得？ ^438a2

△二答
orig::  ^438a6

不也，世尊。如來在然燈佛所，於法實無所得。
commentary::  ^438a8

【記】答意云：如來昔在然燈佛所，於授記言說之中，實無法為所得。 ^438a10

【疏】於法實無所得者，然燈佛說，說是語言；
釋迦所聞，唯聞語言。
語言非實，智證法故。 ^438a14

【記】說是語言等者，以是語言，故無所得。
○語言非實者，謂語言從緣，緣無自性，
舉體全空，空故無得也。
斯則聞而無聞，說而無說。 ^438a18

○智證法者，釋得記之由也。
意明但以自無分別智，證自無差別理，
智與理冥，境與神會，豈有所說所得耶。 ^438a22

【疏】論云：釋迦於然燈所，言語所說，不取證法。
以是義故，顯彼證智不可說，不可取。 ^438a28

【記】論云下，引證上義。
○證法離言說相，故不可說。
證法離心緣相，故不可取也。 ^438a32

△六、斷嚴土違於不取疑〔疏〕二：初、標章敘疑，
二、依經斷疑。初、標章敘疑三：初、標章，二、
指疑起處，三、結成疑。 ^438a36

初標章。 ^438a40

【疏】六、斷嚴土違於不取疑。 ^438a42

【記】第六疏，初標章。 ^438a44

△二、指疑起處。 ^438a46

【疏】論云：若法不可取。 ^438a48

【記】若法下，指疑起處。
○此亦從前第三中來。 ^438b2

△三、結成疑。 ^438b4

【疏】云何諸菩薩取莊嚴淨土？
云何自受法王身？ ^438b6

【記】云何下，結成疑也。
○既興功運行，六度齊修，迴向發心，嚴淨佛土，
此若非取，則孰為取耶？ ^438b8

○佛身之疑，意亦同此，以是二報不相離故。
故論文中，二疑雙敘。 ^438b10

○然今此科，但斷一種。 ^438b14

△二、依經斷疑〔經〕三。
初舉取相莊嚴。問。
二釋離相莊嚴答。
三依淨心莊嚴勸。 ^438b16

初舉取相莊嚴問。
orig::  ^438b18

須菩提！於意云何？
菩薩莊嚴佛土不？
commentary::  ^438b20

【疏】斷疑之文三：初、舉取相莊嚴。
問： ^438b22

【記】舉問。經意云：菩薩取形相，莊嚴佛土不？ ^438b24

【疏】佛意欲明法性真土，故問取形相莊嚴土不。 ^438b26

【記】佛意等者。空生本疑有取，佛意欲顯無取。
取與無取，在於性相二土，故且舉相問之，試其解不。 ^438b28

△二、釋離相莊嚴答〔經〕三：初、荅，二、徵，三、釋。
初答。
orig::  ^438b32

不也，世尊。
commentary::  ^438b34

【記】釋答意云：不取相莊嚴佛土也。 ^438b36

△二徵
orig::  ^438b38

何以故？
commentary::  ^438b40

【記】徵意云：以何義故，不取相莊嚴佛土？ ^438b42

△三釋。
orig::  ^438b44

莊嚴佛土者，即非莊嚴，是名莊嚴。
commentary::  ^438b46

【記】釋意云：不以相莊嚴，是真實莊嚴也。 ^438b48

【疏】二、釋離相莊嚴答。 ^438c2

【疏】偈云：智習唯識通，如是取淨土，非形第一體，非嚴莊嚴意。 ^438c4

【記】偈云下，於中。前三句正釋經，後一句即却釋偈之第三句也。 ^438c8

○又前兩句釋經中莊嚴佛土者，非形釋即非莊嚴，第一體釋是名莊嚴。
非嚴顯偈中非形，莊嚴意顯偈中第一體。 ^438c10

○此但指配其文義，意即邐迤次顯。 ^438c14

【疏】論釋云：諸佛無有莊嚴國土事，唯真實智慧習識通達，故不可取。 ^438c18

【記】論釋下，轉釋偈文。
○諸佛下至不可取釋偈之前半。 ^438c22

○謂修習無分別智，通達唯識真實之性。
此則以智契如，名為莊嚴，即是無取之義。
所疑有取，自此釋遣。 ^438c24

【疏】莊嚴有二：一、形相；二、第一義相。 ^438c30

【記】莊嚴有二。下釋後半。
○先列二土。
○形相即法相，土謂金地寶池等。
以要言之，但有所見聞，皆屬形相。 ^438c32

○第一義即法性土，謂離一切相，無所見聞，即真如理是。 ^438c36

【疏】非嚴者，無形相故。
莊嚴意者，即是第一莊嚴，以一切功德成就莊嚴故。 ^438c40

【記】非嚴下，正釋。
○即以後第三句為出所以，由是故得非嚴及莊嚴也。 ^438c44

○非嚴，即揀法相土，非今所嚴之者。
當於經中，則非莊嚴也。 ^438c46

○莊嚴意者，即顯法性土是。
此所嚴之者，當於經中，是名莊嚴。
所謂顯發過恒河沙數功德，而為莊嚴。
如金作器，器非外來，即以此器，反嚴於金。
是故前引論云：諸佛無有莊嚴國土事等。
是則於諸嚴中，更無過者，故云第一莊嚴等也。 ^438c48

○言意者，即指非形第一體，是非嚴莊嚴之意也。
意即所以也。 ^439a10

【記】問：諸佛身土，必須性相具足，方為了義。
今既唯嚴於性，豈不闕於相耶？
答：身土之相，唯心之影，心淨方能現之。
苟能清淨其心，身土自然顯現。
其猶磨鏡，塵盡像生，自然而然，故非造作。
故唯識云：大圓鏡智，能現能生身土智影。
況是即相亡相，非謂棄相取性。
但無執情，何閡於相？
然以經宗無相，此義稍增，首末皆爾。 ^439a14

○用心之相，如次所明。 ^439a26

△三、依淨心莊嚴勸。
orig::  ^439a28

是故，須菩提！諸菩薩摩訶薩應如是生清淨心，
不應住色生心，不應住聲、香、味、觸、法生心，應無所住而生其心。
commentary::  ^439a30

【疏】三、依淨心莊嚴勸。 ^439a36

【記】淨心勸。經意云：以是義故，汝諸菩薩，應生無住清淨之心。 ^439a38

【疏】論云：若人分別佛土是有為形相，而言我成就者，彼住於色等境中。 ^439a42

【記】若人下，先敘所遮之心。
○意以形相為真佛土，由是見故，便欲形相莊嚴，故云我成就等。 ^439a46

【記】彼住下，顯失也。
○意明本欲嚴淨，如何却生染心？
以住色等即生死心，何名淨耶？ ^439b2

【疏】為遮此故，故云應如是生清淨心，不應住色等也。 ^439b6

【記】為遮下，躡前所遮，引起經意。
○既以不住色等為清淨心，當知住於色等，誠為染矣。 ^439b10

【疏】而生其心者，則是正智，此是真心。
若都無心，便同空見。 ^439b14

【記】正智者，無住之心。
既是正智，當知有住所生之心，同為妄識。 ^439b18

○此中正智而言生者，所謂顯發，非剏然而生。
故大經云：於一切法不生，是般若波羅蜜生也。 ^439b20

○以此般若不生不滅，故云真心。
○若都下，顯意遮過。 ^439b24

○恐墮空見，故令生此真心。
○天真之心，本無生滅。
但緣住境，即不相應，亦非斷滅。
心若不住，般若了然，亦非生起。
恐人迷此，故為顯而遮之。 ^439b26

【記】是則前令不住色等是遮有，後令生心是遮無。
既離有無，即名中道。
如斯體達，是真莊嚴，何有佛土而不清淨？
故淨名云：欲淨佛土，當淨其心。
隨其心淨，即佛土淨。
淨其心者，即離有無也。 ^439b34

△七、斷受得報身有取疑〔疏〕二：初、標章敘疑，
二、依經斷疑。初、標章敘疑二。
初標章。二敘疑。 ^439b42

初標章。 ^439b44

【疏】七、斷受得報身有取疑。 ^439b46

【記】第七疏，初標章。 ^439b48

△二、敘疑。 ^439c2

【疏】疑意如前。 ^439c4

【記】疑起之意，前章已敘。
○問：此與第三何別？
答：前化此報，故不同也。
緣前聞應化非真，故無有取，便云報身是實，應有取心。
是故此疑躡彼第三而起也。 ^439c6

△二、依經斷疑〔經〕二：初、問答斷疑，二、較量顯勝。
【疏】斷疑之文二：初、問答斷疑。 ^439c14

△初、問答斷疑〔經〕四：初、問，二、答，三、徵，四、釋。
初問：
orig::  ^439c18

須菩提！譬如有人身如須彌山王。
於意云何，是身為大不？
commentary::  ^439c20

△二答
orig::  ^439c24

須菩提言：甚大，世尊！
commentary::  ^439c26

【記】斷疑經，問答可知。 ^439c28

△三徵
orig::  ^439c30

何以故？
commentary::  ^439c32

【記】徵意云：以何義故，名之為大？ ^439c34

△四釋。
orig::  ^439c36

佛說非身，是名大身。
commentary::  ^439c38

【記】釋意云：非有漏有為身，是無漏無為身。
○若準無著，則全異於此。
大抵首末皆依二諦而釋也。
今此疏中有依天親，有依無著，則此一段且依天親也。 ^439c40

△初、問答斷疑〔疏〕二：初、總釋喻旨，二、別解非身。
【記】疏二：初、總釋喻旨。 ^439c48

△初、總釋喻旨，又三。
初先明能喻。二正明所喻。
三以偈結。 ^440a4

初先明能喻。 ^440a6

【疏】論云：如須彌山王，勢力高遠，故名為大，
而不取我是山王，以無分別故。 ^440a8

【記】高遠等者，謂下據金輪，高八萬由旬，
六萬諸山而為眷屬，故名為大。
故華嚴疏云：須彌橫海，落羣峰之高。 ^440a12

○而不取等者，彼山雖大，四寶所成，五位法中，
色法所攝，三性之內，無記性收，豈有分別而取為王也？ ^440a16

△二、正明所喻 ^440a22

【疏】報佛亦如是，以得無上法王體故名大，
而不取我是法王，以無分別故。 ^440a24

【記】報佛下，正明所喻。
○謂進修多劫，福智圓明，純淨無垢，更無過此，故云無上。
獨王〔去聲〕法界，故號法王。
大有二義：一、約體，身智廓周故；二、約位，諸聖莫及故。 ^440a28

○無分別者，非如色法是無記性，但以三祗修習，
萬慮都忘，如智寂然，故無分別。 ^440a34

△三、以偈結。 ^440a38

【疏】故偈云：如山王無取，受報亦復然。 ^440a40

【記】偈云下，以偈結也。 ^440a42

△二、別解非身二。
初牒經略指。二引論廣釋。
初牒經略指。 ^440a44

【疏】非身名身者，非有漏有為身，是無漏無為身。 ^440a48

【記】非身下，二、別解非身二：初、牒經略指。
○無漏、無為者，無漏則簡異世間，無為則表非生滅。 ^440b2

○問：今明報身，即合有為無漏，云何此說無為耶？
答：此據實教，不約權宗，故是無為也。
故淨名云：佛身無為，不墮諸數。
佛身無漏，諸漏已盡。 ^440b4

△二、引論廣釋二：初、本偈，二、引論文。
初引本偈。【疏】故偈云：遠離於諸漏，及有為法故。 ^440b12

【記】故偈云下，二、引論廣釋二：初、引本偈。
○此偈標遠離有為有漏意，顯唯有漏法體。 ^440b16

△二、引論文二。初雙標。
二雙釋。三雙結。
初雙標。 ^440b20

【疏】論云：若如是，即無有物；若如是，即名有物。 ^440b22

【記】論云下，二、引論，文三：初、雙標。
○若如是者，指經徵起以標也。 ^440b24

△二、雙釋。 ^440b28

【疏】以唯有清淨身故，以遠離有為法故。 ^440b30

【記】以唯下，二、雙釋。
○清淨身，即法身也。
此釋有物之句，即是經中是名大身也。 ^440b32

○問：此說報身，云何言法？
答：以法、報合說，二身不殊。
以此實教，理、智無二，故得云爾。 ^440b34

【記】以遠離下，釋無物之句也，即是經中佛說非身也。 ^440b40

○法身既是無為，則離有為生滅。
○有為既離，況有漏耶？
故此釋文不言諸漏。 ^440b42

△三、雙結。 ^440b46

【疏】以是義故，實有我體，以不依他緣住故。 ^440b48

【記】以是下，三、雙結。
○謂以是遠離及唯有故，顯得法身真我，
無漏無為，不生不滅，湛然清淨，故有實體，名為有物。 ^440c2

○不如凡夫徧計之我，有漏有為，即生即滅，
如彼夢幻，無有實體也。 ^440c6

【記】以不依下，結無有物，亦是重顯所以也。
○以不依於五蘊有為之緣而住，唯如如及如如智獨存，故有實我。 ^440c10

○當知凡夫，皆依五蘊有為緣住。
五蘊尚假，況所計我耶？ ^440c14

○緣法非己，故云依他也。 ^440c16

△二、較量顯勝〔經〕二：初、約外財較量廣顯經勝，
二、約內財較量倍顯經勝。
初、約外財較量廣顯經勝二：初、較量勝劣，
二、釋勝所以。初、較量勝劣三：初、約多河以辨沙，
二、約多沙以彰福，三、約多福以顯勝。
初、約多河以辨沙，又二：初、問，二、答。 ^440c18

初問：
orig::  ^440c26

須菩提！如恒河中所有沙數，如是沙等恒河。
於意云何？是諸恒河沙寧為多不？
commentary::  ^440c28

△二答
orig::  ^440c32

須菩提言：甚多，世尊！
但諸恒河尚多無數，何況其沙！
commentary::  ^440c34

【疏】二、較量顯勝二：一、約外財較量，廣顯經勝二：
一、較量勝劣三：初、多河以辨沙。 ^440c36

【記】辨沙，經意可見。 ^440c40

【疏】恒河者，從阿耨池東面流出，周四十里，
沙細如 #CB15097;，金沙混流。 ^440c42

【記】阿耨池者，此贍部洲，從中向北，有九黑山，
次有大雪山，次有香醉山。
於雪北香南，有阿耨池，此云無熱惱，縱廣五十由旬，八功德水充滿中。
其於中四面，各出一大河，東名殑伽河，
繞池一帀，流入東海。
南信渡河，西縛蒭，北徒多，皆繞池一帀，
如次入南、西、北海。
今經恒河，即殑伽也。
言恒者，譯者訛也。 ^440c46

○周四十里者，謂初出池口處也。 ^441a10

【疏】佛多近此說法，故取為喻。 ^441a12

【記】佛多下，出取喻之由。
○然說此經時，但在祗園，餘說法時，多近於彼，故以喻也。 ^441a14

△二、約多沙以彰福，亦二：初、問，二、答。
初問：
orig::  ^441a18

須菩提！我今實言告汝，若有善男子、善女人，
以七寶滿爾所恒河沙數三千大千世界，
以用布施，得福多不？
commentary::  ^441a20

△二答
orig::  ^441a26

須菩提言：甚多，世尊！
commentary::  ^441a28

【疏】二、約多沙以彰福。 ^441a30

【記】彰福，經意可見。 ^441a32

△二、約多沙以彰福〔疏〕二：初、徵釋，二、難通。
初、徵釋，又二。初徵。
二釋。 ^441a34

初徵。 ^441a36

【疏】論云：前已說喻，何故復說？ ^441a38

【記】論云下，徵也。
○謂三疑之後，四果之前，已說寶施之喻。
今復說者，豈不重耶？ ^441a40

△二釋。 ^441a44

【疏】偈云：說多義差別，亦成勝較量，後福過於前，故重說勝喻。 ^441a46

【記】偈云下，釋也。
○謂前以一三千界寶施，此說無量三千界寶施。
雖則總是多義，總是勝較量。
然其後者，即多中之多，勝中之勝，故重說也。
斯則言說重而義意不重。 ^441b2

△二、難通，亦二。初難。
二通。
初難。 ^441b10

【疏】何故不先說此喻？ ^441b12

【記】何故下，轉難。
○意云何？不於前文中便說此喻耶？ ^441b14

△二、通又二。初約人通。
二約法通。
初約人通。 ^441b18

【疏】為漸化眾生，令信上妙義故。 ^441b20

【記】為漸下，約人通也。
○謂機淺法深，頓說難信，漸次誘引，令知勝德。 ^441b22

△二、約法通。 ^441b26

【疏】又前未顯以何等勝功德能得菩提故。 ^441b28

【記】又前下，約法通也。
○謂喻之前，未說四果無心，釋迦無得。
嚴淨國土，不嚴而嚴。
修證佛身，無證而證。
是故較量之喻，亦未能勝。 ^441b30

○後乃既明斯義，法理兼深。
由是較量之喻，亦復殊勝。 ^441b34

○或可出生佛法之義，亦在前喻之後也。 ^441b36

○況後釋所以中五段經文，亦屬於此，思之。 ^441b38

△三、約多福以顯勝。
orig::  ^441b42

佛告須菩提：若善男子、善女人，於此經中乃至受持四句偈等為他人說，
而此福德勝前福德。
commentary::  ^441b44

【疏】三、約多福以顯勝。 ^441b48

【記】顯勝，經意可知。 ^441c2

【疏】施感生死，經趣菩提，大意同前。 ^441c4

【記】大意同前者，即福不趣菩提，二、能趣菩提是也。 ^441c6

△二、釋勝所以。〔經〕五：初、尊處歎人勝，二、
約義辨名勝，三、佛無異說勝，四、施福劣塵勝，
五、感果離相勝。初、尊處歎人勝三：初、明處可敬，
二、顯人獲益，三、顯處有佛。 ^441c8

初、明處可敬。
orig::  ^441c14

復次，須菩提！隨說是經乃至四句偈等，
當知此處一切世間天、人、阿修羅，皆應供養如佛塔廟。
commentary::  ^441c16

【疏】二、釋勝所以五：一、尊處歎人勝三：初、明處可敬。 ^441c20

【記】可敬經可知。 ^441c22

【疏】大般若說：天帝不在，諸天若來，但見空座，
盡皆作禮，供養而去。 ^441c24

【記】大般若下，引事證。
○帝釋每於善法堂中，為天眾說般若波羅蜜法。
或有時不在，諸天若到，皆向座恭敬作禮。
為重於法，乃尊於處故。 ^441c28

【疏】窣堵波，此云高顯。
塔者，邊國訛語。 ^441c34

【記】高顯者，以尊人故，令處高顯，俾遠近皆見敬而生福也。 ^441c36

【疏】廟，貌也。於塔中安佛形貌。 ^441c40

【記】形貌等者，塔中有佛形貌，人見必生敬心，
見於說法之處，亦如見佛形貌。 ^441c42

○若梵語制多，此云靈廟，或云可供養處，與此大同。 ^441c44

△二、顯人獲益。
orig::  ^441c48

何況有人盡能受持讀誦？
須菩提！當知是人成就最上第一希有之法。
commentary::  ^442a2

【疏】二、顯人獲益。 ^442a6

【記】獲益。經意云：宣說四句之處，尚得天人供養，
何況盡此經文，能受持耶？
如經敘之。 ^442a8

【疏】前四句猶勝，況此盡能受持，故最上等也。 ^442a12

【記】前四句等者。據此經意，望於前段，有二勝劣。
何者為前說其處，此說於人？
前明四句偈，此明盡受持。
由是前則劣中之劣，此乃勝中之勝。
反覆而言，故云何況也。 ^442a14

○最上者，法身也。
無漏無為，絕上上故。
第一者，報身也。眾聖中尊，更無過故。
希有者，化身也。如前所說四種事故。
意明受持讀誦，具獲三身，功德圓滿也。 ^442a20

○有云：能趣菩提，故云最上。
勝出諸乘，故云第一。
世間無比，故云希有。 ^442a26

△三、顯處有佛。
orig::  ^442a30

若是經典所在之處，則為有佛。
若尊重弟子。
commentary::  ^442a32

【疏】三、顯處有佛。 ^442a34

【記】有佛。經意云：如此經文，隨何方所，即為有佛及諸弟子。 ^442a36

【疏】經顯如來法身，依法則有報化。 ^442a40

【記】經顯下，明有佛及有之所以。
○謂報化必依法身，法身又從經顯。
既有能顯之教，必有所顯之佛。 ^442a42

○又經是教法，佛是果法。
果由理顯，理由行致。
斯則三佛備足，四法具圓。
所在之處，豈生輕劣。 ^442a46

【疏】又一切賢聖，皆以無為得名。
經顯無為，必有賢聖尊重弟子。 ^442b2

【記】又一切下，明有弟子之所以。
○三乘賢聖，體是無為，經顯無為，故有賢聖。 ^442b6

○尊重者，謂證如者，皆是入理聖人，可尊可重故。 ^442b8

○若準魏經，即但言有佛，使人尊重，不言別有弟子。
故使文云：即為有佛，尊重似佛。 ^442b10

△二、約義辨名勝〔經〕四：初、問，二、答，三、徵，
四、釋。
初問：
orig::  ^442b16

爾時，須菩提白佛言：世尊！
當何名此經？我等云何奉持？
commentary::  ^442b18

【記】名勝經。問意云：未審此經有何名目？
不有名目，如何奉持？ ^442b22

△二答
orig::  ^442b26

佛告須菩提：是經名為金剛般若波羅蜜，以是名字汝當奉持。
commentary::  ^442b28

【記】答文可知。 ^442b32

△三徵
orig::  ^442b34

所以者何？
commentary::  ^442b36

【記】徵意云：如來常說諸法名相皆空，今特立此名者，有何所以？ ^442b38

△四釋。
orig::  ^442b42

須菩提！佛說般若波羅蜜，則非般若波羅蜜。
commentary::  ^442b44

【記】釋意云：我所立者，名即無名，無名之名，豈違空義？ ^442b46

○為受持故，於無名中強立名耳。 ^442b48

【疏】二、約義辨名勝。
佛立經名，約能斷惑，斷惑故勝也。 ^442c2

【記】佛立下，釋立名之因。
○因，即所依之義。
謂金剛有能壞之義，般若有觀照之功，
法喻雙彰，故曰金剛般若。 ^442c6

○其實亦約能堅之義以立，今且就用釋之。 ^442c10

○具如題中及七義句中說也。
○斷惑故勝者，眾生流轉，為遭惑染。
若斷惑染，成佛無疑，豈不勝乎？ ^442c12

【疏】則非般若者，無著云：對治如言執故。 ^442c18

【記】對治等者。約名顯義，義實名虗。
若執虗名，安得實義？
慮有斯執，是故對治。 ^442c20

△三、佛無異說勝〔經〕二：初、問，二、答。
初問：
orig::  ^442c24

須菩提！於意云何？
如來有所說法不？
commentary::  ^442c26

【記】異說。勝經問意云：汝謂如來除所證之法外，更有別異之說不？ ^442c28

△二答
orig::  ^442c32

須菩提白佛言：世尊！
如來無所說。
commentary::  ^442c34

【記】答意云：如來除所證之法外，更無別異之說。 ^442c36

【記】此段，躡於次前立名處。
來意云：非唯立此經名，名即無名。
凡有所說，悉皆如此。
又非我獨爾，諸佛亦然。 ^442c38

△三、佛無異說勝〔疏〕三：初、標科，二、正釋，
三、引證。初、標科。 ^442c44

【疏】三、佛無異說勝。 ^442c48

△二、正釋四。初釋無說。
二出所以。三結通諸佛。
四結成上義。 ^443a2

初釋無說。 ^443a4

【疏】無所說者，無別異增減之說。 ^443a6

【記】無別等者，謂釋迦一佛，初、中、後說，竟無別異增減。 ^443a8

○然乃但據真實無差，不約言詞有異耳。 ^443a10

△二出所以 ^443a12

【疏】但如證而說，既如其證，則無所說。 ^443a14

【記】但如下，出所以也。
○凡有說時，皆如其證。
證中無說，豈有異耶？ ^443a16

△三、結通諸佛。 ^443a20

【疏】三世佛皆然。 ^443a22

【記】三、世下，結通諸佛。
○以諸佛同證，竟無二源，不證則已，證則無別也。 ^443a24

○若未至極位，在因地中，隨其所說，各各差別。
何以故？所證不同故。
如地前、地上十地，節級不同。 ^443a26

○由是果人，決無異說。 ^443a30

△四、結成上義。 ^443a32

【疏】故云無異說。 ^443a34

【記】故云下，結成上義。
○既一佛多佛，過去未來，所說皆同，咸如其證。
如證之說，不亦勝乎？ ^443a36

△三、引證二。初引本論。
二引無著。
初引本論。 ^443a40

【疏】故論云：無有一法，唯獨如來說，餘佛不說。 ^443a42

【疏】故論云下，引證。
○唯獨等者，說般若能斷煩惱，無有一佛不作此說。 ^443a44

○餘皆若此。 ^443a46

△二、引無著。 ^443a48

【疏】無著云：第一義不可說。 ^443b2

【記】第一等者，以諦理離言說相，離名字相，故不可說。 ^443b4

○此證前既如其證，則無所說也。
○然無著、天親，語雖似異，其意實同。
既如其證，豈非第一義耶？ ^443b6

△四、施福劣塵勝〔經〕三：初、問，二、答，三、釋。
初問：
orig::  ^443b10

須菩提！於意云何？
三千大千世界所有微塵是為多不？
commentary::  ^443b12

△二答
orig::  ^443b16

須菩提言：甚多，世尊！
commentary::  ^443b18

【記】塵勝經，問答之文可見。 ^443b20

△三、釋。
orig::  ^443b22

須菩提！諸微塵，如來說非微塵，是名微塵。
如來說世界非世界，是名世界。
commentary::  ^443b24

【記】釋意云：所言塵者，非煩惱塵，但是地塵；
所言世界者，非染因界，但是地塵界。 ^443b28

【疏】四、施福劣塵勝。 ^443b32

【記】此即躡前較量中來由。
前說河沙寶施，不及持經，惑者所聞，未能誠信。
所以如來特說此義，使其明見優劣，用滌所疑。
具在疏文，昭然可見。 ^443b34

【疏】論云：寶施福德，是煩惱因，以能成就煩惱事故；
地塵無記，非煩惱因，故塵勝施劣。 ^443b40

【記】論云下，釋盡其意。
○意云：碎界為塵，塵上不起煩惱。
寶施得福，即有貪瞋五欲自娛，無惡不造。
故相傳云：布施是第三生怨，所以塵界勝於寶施。 ^443b44

○且塵界但不起過，尚得為勝，況受持此經，
定招佛果，豈可以為劣哉。 ^443b48

○由是相望，便有三重勝劣。
謂寶施不及塵界，塵界不及持經，持經尚勝於塵界，豈得不如寶施？
如百姓不如宰相，宰相不如天子，天子尚勝於宰相，豈得不如百姓？
喻中天子最勝也，法中持經最勝也。
經勝所以，豈不昭然？ ^443c4

【疏】大雲云：故諸地塵，則非貪等煩惱塵，是名無記地塵。
如來說三千界，非煩惱染因界，是名地塵無記界。 ^443c14

【記】大雲下，但對經文以揀法喻，更無別義。
○然其意者，說微塵是塵，貪等亦是塵，以俱有坌汙之義故。
說三千為界，說煩惱染因亦為界，以皆有為因之義故。
亦可三千是器界，煩惱是有情界，故云今則揀非貪等塵及染因界，
但是地塵及三千界也。 ^443c20

【疏】是則界為塵因，塵不生煩惱；施為福因，福生煩惱。 ^443c30

【記】是則下，結釋上義，並如前說。 ^443c34

△五、感果離相勝〔經〕四：初、問，二、答，三、徵，
四、釋。
初問：
orig::  ^443c36

須菩提！於意云何？
可以三十二相見如來不？
commentary::  ^443c38

△二答
orig::  ^443c40

不也，世尊。不可以三十二相得見如來。
commentary::  ^443c42

【記】果勝經，問答之文可知。 ^443c44

△三徵
orig::  ^443c46

何以故？
commentary::  ^443c48

【記】徵意云：以何義故，不以三十二相為法身如來？ ^444a2

△四釋。
orig::  ^444a4

如來說三十二相，即是非相，是名三十二相。
commentary::  ^444a6

【記】釋意云：如來說三十二相，非是法身無為之相，但是化身有為之相故。 ^444a8

△五、感果離相勝〔疏〕三：初、標章，二、正釋經文，
三、轉遮謬解。初、標科。 ^444a12

【疏】五、感果離相勝。 ^444a16

△二、正釋經文二：初、敘經起意，二、引證勝劣。
初、敘經起意。 ^444a18

【疏】恐施寶者云：我施求佛，誰言煩惱？
故此經云：可以相為佛不？ ^444a22

【記】恐施可敘經起之意也。
○恐彼意云：若施不求佛，即起煩惱。
本為求佛，云何煩惱？ ^444a26

○彼所求者，即是三十二相之身。
為破此見，故復問之。 ^444a28

△二、引證勝劣，又三。
初標。二徵。三釋。
初標。 ^444a32

【疏】論云：持說此法，能成菩提，勝彼福德。 ^444a34

【記】持說下，且標勝劣。
○謂寶施但得色相，持經即得菩提，故云勝彼福德。 ^444a36

△二徵 ^444a40

【疏】何以故？ ^444a42

【記】何以故者。徵。
○意云：既得三十二相，何不得菩提？ ^444a44

△三釋。 ^444a48

【疏】彼相於佛菩提，非法身相故。 ^444b2

【記】彼相下，釋也。
○理法身是菩提相，彼三十二相非菩提相。 ^444b4

○所以言者，菩提無相故。
○由法身即菩提相，非菩提相空矣。 ^444b6

【記】又於其中，法身則勝，色身則劣。
何以故？法身無為，真實性故；色身有為，影像相故。 ^444b10

○然由持說因勝故，果中獲法身。
寶施因劣故，果中獲色身。
故上標云：持說此經，勝彼福德。 ^444b12

△三、轉遮謬解，又二。
初正遮。二結釋。
初正遮。 ^444b18

【疏】經：福能降施福，得三十二相。 ^444b20

【記】經福下，轉遮謬解。
○恐施寶者，聞上所說，便云：雖知色身劣於法身，寶施不如持說。
我以不能持說，不要法身，恒將寶施成就色身。
相好既圓，不亦妙矣。
為遮此見，故此云也。 ^444b22

○謂前且約別義，分於因果，故說施感相身。
若據實義而論，空施不成相果。
何者？由無智慧，隨相生情，所施雖多，唯成有漏。
縱得三十二相，但是轉輪王。
色相雖同，不名為佛。
若能持說此經，則智慧圓起，依慧行施，
不住有空，以無漏因，獲無漏果。
如此三十二相，始得名為佛焉。 ^444b28

△二、結釋。 ^444b42

【疏】意明經福降施，方得色相佛身；若但寶施，即煩惱因。 ^444b44

【記】意明下，結釋上義，不逾前說。 ^444b48

△二、約內財較量倍顯經勝〔經〕二：初、較量勝劣，
二、釋勝所以。初、較量勝劣〔經〕二。
初能較己勝。二所較更勝。 ^444c2

初能較己勝。
orig::  ^444c6

須菩提！若有善男子、善女人，以恒河沙等身命布施。
commentary::  ^444c8

△二所較更勝。
orig::  ^444c10

若復有人，於此經中，乃至受持四句偈等，
為他人說，其福甚多。
commentary::  ^444c12

【記】較量經意，如文可知。
但甚多之言，顯超命施之福也。 ^444c16

【疏】二、約內財較量，倍顯經勝二：初、較量勝劣。
捨身勝於寶施，持說又勝捨命。 ^444c20

【記】捨身等者，意恐人聞寶施不及受持，
便謂以是身外之財，所以劣於經福。
若將身命布施，必勝受持。
為破其見，故有此文。 ^444c24

○沙數猶劣，況一身耶？ ^444c28

△二、釋勝所以。〔經〕五。
初泣歎未聞深法勝。
二淨心契實具德勝。
三信解三空同佛勝。
四聞時不動希有勝。
五大因清淨第一勝。 ^444c30

初泣歎未聞深法勝。
orig::  ^444c34

爾時須菩提聞說是經，深解義趣，涕淚悲泣而白佛言：
希有，世尊！佛說如是甚深經典，我從昔來所得慧眼，未曾得聞如是之經。
commentary::  ^444c36

【記】泣歎經意者，謂空生聞上所說，喜極成悲，
泣涕連連，自宣心曲：身為羅漢，已是多時，
慧眼雖聞，未聞斯教。 ^444c42

【疏】二、釋勝所以五：初、泣歎未聞深法勝。 ^444c48

【疏】捨身之苦，已感人心，何況更聞，不及持說！
是故悲淚。 ^445a2

【記】捨身下，悲泣之由。
○然有三意：一謂傷彼捨身虗其功故。
意云：捨命河沙，劣於持說，不達深旨，勞而無功。
二謂悲曩劫不逢遇故。
意云：在凡不聞，故當其分，自階聖果，亦未聞之。
三謂慶今得聞，喜極成悲。
故善吉剏聞深法，非本所望，涕淚文流，以彰極喜。 ^445a6

○今此疏中且明前一也。 ^445a16

【疏】論云：念彼身苦尊重法故悲淚。 ^445a18

【記】論云下，引證。 ^445a20

【疏】慧眼，人空也，未聞法空也。 ^445a22

【記】慧眼等者，謂空生混跡，寄位小乘。
自證人空已來，未聞法空之理，以法空是大乘所證境故。 ^445a24

【記】然以此為經勝由者，有兩重意：一謂教若麤淺，
聞乃尋常，既感悲啼，乃知深妙。
二謂常人啼泣，未足為奇，善吉悲傷，當知最勝。
勝之所以，不亦明乎？ ^445a28

△二、淨心契實具德勝〔經〕二：初、正明，二、拂跡。
初、正明。
orig::  ^445a34

世尊！若復有人得聞是經，信心清淨則生實相，當知是人成就第一希有功德。
commentary::  ^445a38

【記】正明。經意云：若人聞此，能生信心。
此信若生，不信諸法，故云清淨。
諸法既泯，實相生焉。
三身功德，自此周備，豈不勝耶？ ^445a42

○第一等者，如前所明，經文存略，故標二也。 ^445a46

【疏】二、淨心契實，具德勝二：初、正明。
論云：此中有實相，餘者非實相。 ^445b2

【記】此中，即般若教。
餘者，即未說般若之前，二乘人天之教。 ^445b6

○所言實相者，即無相之相也，謂無我法之相。
以要言之，離一切相，各為實相。
故下文云：離一切相，即名諸佛。 ^445b8

○言餘教所無者，謂人、天教中具足二執，
小乘教內法相猶存，不可以二執之相而為實相，故言餘者非實相。
非，猶無也。 ^445b12

○言此有者，謂頓除二執，雙顯二空，空病亦空，
二邊皆離，中道斯顯，名實相焉，故云此中有也。 ^445b16

【記】問：實相之理，教但能詮，云何信心便生實相？
答：謂能信此經，必無二執。
無二執處，即是實相，非謂別有實相生也。 ^445b22

△二拂跡。
orig::  ^445b28

世尊！是實相者則是非相，是故如來說名實相。
commentary::  ^445b30

【記】拂跡。經意云：此實相者，體當勝義，但唯無相，
名依世諦，故言實相。 ^445b32

【疏】二、拂跡。無著云：為離實相分別想故。 ^445b36

【記】為離等者，恐聞實相之名，便生實相之想。
想，即分別也。良以實相真妙，言念不及。
雖假言念，唯證相應。
若起當情，但唯影像。
恐認於此，故曰即非。 ^445b38

△三、信解三空同佛勝〔經〕三：初、總標信解，
二、別顯三空，三、如來印定。 ^445b44

初、總標信解。
orig::  ^445b46

世尊！我今得聞如是經典，信解、受持，不足為難。
若當來世後五百歲，其有眾生得聞是經，
信解、受持，是人則為第一希有。
commentary::  ^445b48

【記】信解。經意云：我為阿羅漢，親稟佛言：
信解受持，不為難事。
若當來世，濁惡世中，去聖時遠，不聞佛說，
覽斯遺教，信解法空，領受任持，依解起行。
若斯等類，不亦難乎？ ^445c6

【疏】三、信解三空同佛勝三：初、總標信解。 ^445c14

【疏】無著云：未來法滅時，尚有菩薩受持，
故無我、人等取。云何汝等於正法時，遠離修行，不生慚愧？ ^445c16

【記】未來等者，謂無著出世，當正法中，故引來世之勝人，以誡當時之劣者。
是知小人君子，何代無之。
斯則指於第二疑中，所說後五百歲持戒修福者也。 ^445c20

△二、別顯三空〔經〕三：初、我空，二、法空，三、俱空。
初、我空二。初徵。二釋。 ^445c28

初徵。
orig::  ^445c30

何以故？
commentary::  ^445c32

【記】三、空經。徵意云：設有能信解受持，以何義故，得為希有？ ^445c34

△二釋。
orig::  ^445c38

此人無我相、人相、眾生相、壽者相。
commentary::  ^445c40

【記】釋意云：以無我等相故。
○此則我空也。 ^445c42

△二、法空二。初徵。
二釋。
初徵。
orig::  ^445c44

所以者何？
commentary::  ^445c46

【記】徵意云：所以令無我等相者，何謂也？ ^445c48

△二釋。
orig::  ^446a2

我相即是非相，人相、眾生相、壽者相即是非相。
commentary::  ^446a4

【記】釋意云：以我等相即非相故。
○我相體是心心所法，既無此體，即是法空也。 ^446a6

△三、俱空二。初徵。
二釋。
初徵。
orig::  ^446a10

何以故？
commentary::  ^446a12

【記】又徵意云：以何義故，令無我法之相？ ^446a14

△二釋。
orig::  ^446a16

離一切諸相，即名諸佛。
commentary::  ^446a18

【記】後釋。意云：離一切相，名為佛故。
○諸相雖多，不逾我法，今此統收，故云一切。 ^446a20

○斯則是相皆離，為俱空也。
俱空之理，則名為佛。
佛自此成，故言勝也。 ^446a22

【疏】二、別顯三空。 ^446a26

【疏】無著云：無我等者，無人取；我等即非相者，無法取。 ^446a28

【記】人、法二取，其義可知。 ^446a32

【疏】離一切者，顯示諸菩薩隨順學相。
諸佛世尊離一切相，是故我等應如是學。 ^446a34

【記】顯示等者，為我、法二空，菩薩有分，離一切相，方是如來。
今顯示此義者，令諸菩薩方便隨順，學而習之，
見賢思齊，速成佛故。
故云諸佛世尊，乃至如是學也。 ^446a38

△三、如來印定。
orig::  ^446a46

佛告須菩提：如是，如是！
commentary::  ^446a48

【疏】三、如來印定。 ^446b2

【記】印定經意，如文可知。 ^446b4

【記】然以前來從爾時須菩提聞說是經，
乃至離一切相，即名諸佛，盡是空生之言。
於中邐迤有其六重，所謂聞法悲啼，信生實相，
對彰難易，明無我人，法執兼亡，盡成佛故。
如斯所說，皆當誠諦之言。
故佛世尊印云如是。 ^446b6

○重言者，表言當之極耳。 ^446b14

△四、聞時不動希有勝。
orig::  ^446b16

若復有人得聞是經，不驚、不怖、不畏，當知是人甚為希有。
commentary::  ^446b18

【疏】四、聞時不動希有勝。 ^446b22

【記】不動經意云：此經深妙，難解難知，或有人聞，多生驚畏。
若得不生驚畏，豈不希有者哉！ ^446b24

○實難其人，葢緣經勝。
經勝之義，昭然可知。 ^446b26

【疏】論云：驚者，謂非度生懼。
怖者，不能斷疑心故；畏者，一向怖故，其心畢竟墮驚怖故。 ^446b30

【記】驚畏者，此三行相不同。
驚謂愕然而怪，怖則進退慞惶，畏則一向恐懼。 ^446b34

○如人欲往上京，行於大路，以先未經歷，
忽然而驚，心自念言：何謂至此？
或進或退，疑是疑非，遂無決定之心，謂此路元來不是，
或反而不進，或恐懼發狂，墜壑投巖，不終天命。 ^446b36

○法中亦爾。以佛於人天小乘教中，說空說有。
不達意者，隨言而執。
及說此經，則顯非空非有中道之理。
先所執者，悉皆驚畏。
却以為非，不能進趣。
或墮凡夫，或落小乘。
菩提真空，從茲永失。 ^446b44

○今之經意則云：若人聞此不有不空難信之法，
不生驚畏之心，則能不捨菩提，進向大道。
旨趣深玅，尠有其人。
若或有之，是為希有也。 ^446c2

△五、大因清淨第一勝〔經〕二。
初徵。二釋。
初徵。
orig::  ^446c10

何以故？
commentary::  ^446c12

【記】大因經。徵意云：以何義故，聞而不驚等，得為希有耶？ ^446c14

△二釋。
orig::  ^446c18

須菩提，如來說第一波羅蜜，非第一波羅蜜，是名第一波羅蜜。
commentary::  ^446c20

【記】釋意云：以此法門，於諸波羅蜜中，是第一波羅蜜故。
然此波羅蜜，若約勝義，則不可言，故言非第一等。
今所說者，約世諦說，為勝之義，不亦然乎？
故云是名等。 ^446c24

【疏】五、大因清淨第一勝。 ^446c32

【疏】何以故者，有二：一、躡前不驚等徵；二、都躡前勝以徵。 ^446c34

【記】二、都下，為前來兩重較量，皆言經勝。
釋勝所以，已列九門，每門之中，各是一義，未知根本何謂勝乎？
斯於勝所以中，更徵勝所以也。 ^446c38

【疏】論云：此法門者，名為大因，勝餘修多羅故。 ^446c44

【記】大因者，謂第六般若波羅蜜也。
以佛有三身，法身最大，此能得故，名為大因。
六中最勝，故稱第一。 ^446c46

○勝餘等者，謂人天二乘教中，不詮此法，今乃詮之。
彼以所詮劣，故能詮亦劣。
此以所詮勝，故能詮亦勝也。 ^447a2

【疏】名為清淨無量，諸佛同說。 ^447a8

【記】清淨等者，謂隨相之法，建言必異；離相之理，
說即無差，以平等一味故。
平等一味，即勝義諦也。
以是勝義，故清淨矣。 ^447a10

【疏】故彼珍寶檀等，無如是功德，是故彼福德中，此福為勝。 ^447a16

【記】故彼下，通釋都徵之意。
○檀即是施，通於內外二財，故云等也。 ^447a20

○無如是功德者，謂在因無破惑之功，在果無法身之德故。 ^447a22

○此福者，受持讀誦也。 ^447a24

○然前門門，皆顯經勝。
勝之根本，不過此門。
能成清淨法身，是故說名為勝。
內外財施，安可較量。
金剛經疏記科會卷第六
 ^447a26
