
xu:: 
#  No. 471-A 金剛宗通緣起
No. 471-A 金剛宗通緣起
蓋聞佛智甚深，上哲莫窺其際；聖言至妙，庸流豈識其端。
空生唱無說而雨華，疑絲暗擲；無著昇兜率而面教，分部猶違。
乃知般若無邊，允唯金剛第一。
研窮匪易，信受誠希。
幸偈衍於慈尊，繩墨具在；喜頌揚於大士，敲唱同符。
西乾功德，施洞燭空假之致；長水刊定，記略標合併之規。
均之羽翼天親，剖二十七疑而悉斷；要於鋪舒法體，破凡所有相以皆非。
第破相之旨愈微，而如幻之觀漸密。
已入住地，猶云無住相應；纔起度生，普令無度為尚。
救偏於虗無之界，決機於杳靄之鄉。
良以執隱於俱生，金剛其對證之劑；位登於等覺，此乘有到岸之功。
唯佛能知，非凡所測。
契此深深之義，還他上上之根。 ^1a7

在昔黃梅，獨謂是經能見性。
於時六祖，果於言下便知歸。
五葉既開，人握如來之印。
一燈相續，別稱教外之傳。
悟不由師，語多合轍。
機鋒迥露，陸離寶劍之光。
照用齊彰，璀璨摩尼之色。
信乎後五百世，勿謂無人。
若也持四句經，終當有入。
鳳儀學慙專詣，識謝徧參。
道味悅心，似有投於夙好。
禪關娛老，或不昧於往因。
適茲鬬諍之秋，橫出和同之見。
謂宗即教，熾然說．無間說，盡屬言詮。
謂教即宗，如來禪．祖師禪，總須坐卻。
銷歸自己，拈華與拈句何殊。
了徹那邊，所見與所聞奚異。
斯則宗通即啟經之鑰，而說通亦入悟之門也。 ^1a29

障礙都融，真如頓顯。
若夫鳩摩擅譯，業示信於舌根；而冥主效靈，詔補遺於石刻。
眾生一段，慧命偶增。
乃至色見聲求，尚遺四句之偈；如露如電，尤闕三種之緣。
偈論既有明徵，經文焉可殘略？
僭錄唐譯，用備周觀。
重釋偈言，附載篇末。
頃緣先君奄逝，日誦斯經，因於墓次參求，遂成此集。
冀微霑乎湛露，庶少潤於枯骸。
依金剛以藏形，敢企清涼之窟；偶山名之相似，聊資般若之熏。
法與地而俱靈，幽與明而永賴。
敬付剞劂，廣為流通。
儻取證於無生，均銜恩於罔極。 ^1b4

南嶽山長金簡曾鳳儀舜徵父題金剛般若波羅蜜經宗通卷一
other:: 姚秦三藏法師鳩摩羅什〔此云童壽〕譯
other:: 西天功德施菩薩破取著不壞假名論
other:: 梁傅大士頌
other:: 宋嘉禾長水法師子璿金剛刊定記
author:: 明菩薩戒弟子南嶽山見曾鳳儀宗通
other:: 
# 前文

commentary::  ^1b24

通曰：此經名金剛般若波羅蜜，是第一波羅蜜。
如來為發大乘者說，為發最上乘者說，非尋常智慧可倫也。
且須菩提讚歎如來，善護念諸菩薩，善付囑諸菩薩。
唯菩薩位中，能發阿耨多羅三藐三菩提心。
所以護念之使常住，所以付囑之使度生。
須得妙慧降伏其心，乃能證於如來無上菩提。
故佛以金剛般若語之。
緣資糧位，加行位，已證三空，得無生法忍。
至通達位，初地菩薩，得分證真如，尚餘俱生我執。
至八地捨藏，尚餘俱生法執。
此二種執，各有微細所知愚。
極微細所知愚，至等覺位方斷。
所以斷之者，唯有甚深金剛如幻三昧，足為對治之法。
初地所得，二地破之。
二地所得，三地破之。
地地增進，至等覺位，即無可破。
所謂金剛道後異熟空者，即此義也。 ^1c2

又金剛十種深喻，所云如幻如夢等，與經末如露如電偈，
因彼於報化法身，尚以幻夢觀之，非甚深智能作如是觀乎？
此須菩提所為流涕歎所未聞也。 ^1c28

刊定記云：金剛者，乃帝釋之寶杵，具極堅極利二義。
何謂極堅？無物可能壞之。
何謂極利？以能碎壞諸物也。
若有一物能壞，即非極堅；一物不碎，即非極利。
如銀鐵雖堅，遇火則融；刀劍雖利，斫石則缺，非極堅利也。
般若有實相．觀照二種，亦具堅利之義。
堅則實相般若，以其雖經多劫，流迸六道，
而覺性無壞，未嘗生滅，未嘗虧缺，故云堅也。
利則觀照般若，謂此慧顯時，照諸法空，
煩惱諸結，無明惑暗，無不斷壞，故言利也。
由斯二義，似彼金剛。
故舉金剛之堅，喻般若體；金剛之利，喻般若用。
法喻雙彰，故曰金剛般若也。 ^1c34

梵語波羅蜜，此云到彼岸。
謂離眾生生死此岸，度煩惱大河中流，到諸佛涅槃彼岸。
然達生死本空，煩惱本無，即到彼岸。
非真有彼此之異，特到彼岸，不無頓漸耳。
頓則慧纔發時，見五蘊空，一剎那間，便到彼岸。
以不歷多時，乃名為頓。
漸則雖能頓照法空，由有多生習性，任運計執，未得念念相應。
故須聽聞正法，思惟其義，#CB15081;彼頓悟之慧，
覺察妄情，損之又損，以至於無，畢竟到於彼岸。
但以經歷多時，故名為漸。
遲速雖殊，一種得名到彼岸慧也。 ^2a6

梵語脩多羅，義翻為契經，謂契理契機也。
契理則說事如事，說理如理，契機則令聽者悟解歡喜信受。
經者謂貫也攝也，貫穿所應說義，攝持所化眾生。
佛滅度後二千餘年，眾生得聞正法，皆貫穿攝持之力也。 ^2a24

天竺有無著菩薩，入日光定，上昇兜率天宮，請問彌勒慈尊。
彌勒為說八十行偈，以顯經旨。
無著又將此偈轉授其弟天親，天親依偈成論三卷，
約斷疑執，以釋此金剛正義也。
解者舍此不究，悉是邪說。
余因取功德施菩薩所造論，參考於長水子璿刊定記間，
採諸老宿機緣語句合之，遂名之曰宗通云。 ^2a32

僧問智門：如何是般若體？
門云：蚌含明月。僧云：如何是般若用？
門云：兔子懷胎。雪竇頌云：一片虗凝絕謂情，人天從此見空生。
蚌含玄兔深深意，曾與禪家作戰爭。 ^2a46

法眼圓成實性頌云：理極忘情謂，如何得喻齊？
到頭霜夜月，任運落前溪。
果熟兼猿重，山遙似路迷。
舉頭殘照在，元是住居西。
學者須於此等語句參透，方知般若親切處，不至紛紛為無益爭辨矣。
orig::  ^2b4

如是我聞：一時，佛在舍衛國祇樹給孤獨園，與大比丘眾千二百五十人俱。
爾時，世尊食時，著衣持鉢，入舍衛大城乞食。
於其城中，次第乞已，還至本處。
飯食訖，收衣鉢，洗足已，敷座而坐。
commentary::  ^2b14

通曰：此般若全部有六百卷，凡四處十六會說。
一王舍城鷲峰山七會，二給孤獨園七會，
三他化天宮摩尼寶藏殿一會，四王舍城竹林園白鷺池側一會，
計九會放光。見是光者，皆得阿耨多羅三藐三菩提，是光即智慧光也。
佛說此經甚深微妙，何以不放光哉？
佛顯平等智故，即於平等放光，而眾不察也。
爾時世尊食時著衣持鉢，是手上放光也。
入舍衛大城乞食，是足下放光也。
於其城中次第乞已，是眼中放光也。
還至本處飯食訖，是口中放光也。
收衣鉢洗足已敷座而坐，是通身放光也。
又此經為護念付囑諸菩薩故，說於六度無相法門。
乞食所以教眾生布施，著衣持鉢以彰其戒，
次第行乞以彰其忍，足不染塵而又洗足以彰精進，
還至本處敷座而坐以彰禪定，說在祇園。
又入城乞食，說在乞食。
又還歸本處，一一不住於相，莫非甚深般若之顯現也。 ^2b22

有上根利智者，觀察世尊放如是光，即得金剛如幻三昧而登彼岸，
又何假於開示哉？ ^2c4

刊定記曰：序有二種：一證信序，二發起序。
初如是我聞，至五十人俱，證信序也。
證信者，顯說聽時處，一一分明，以證非謬。
一時者，即如來說法，大眾聽受之時也。
佛者，說法之主也。
祇陀太子所施之樹，給孤獨長者所買之園，此說法處之。
與大比丘等者，聽法之眾也。
俱者，同此一時一處也。
以如是等語，冠於諸經之首者，如來臨滅度時，
阿難問佛：一切經前，當安何語？
佛言：當安如是我聞，一時佛在某處，與某眾若干等。
非但我法如是，三世諸佛法，皆如是故。
阿難遵依佛勑，以冠於首，證己所傳，無異說故。 ^2c8

爾時，世尊至敷座而坐。
是為入定。戒資定，定能發慧，以戒定發起般若正宗也。
食時者，寅卯辰諸天食時，巳未午人法食時，
申酉戌鬼神食時，亥子丑畜生食時。
今當人食時，則乞求不難。
若非時而乞，欲施即無，不施又愧，便成惱他。
乞之不得，亡#CB04432;又飢，便成惱自。
著衣者，著二十五條大衣也。
持鉢者，持昔成道時，四天王所獻紺瑠璃鉢也。
然須著衣持鉢者，為離苦樂二邊故。
諸在家者，好尚錦綺華潔、衣服寶器，增長放逸，太著樂邊。
出家外道等，苦行躶形，手捧飯食，致招訶醜，太著苦邊。
佛處中行，故著衣持鉢也。 ^2c28

舍衛國，此云聞物，謂名聞勝德之人，奇異珍寶之物，多出此國。
西域記：國周六十餘里，內城周二十里，故云處廣。
智度論云：居家九億，故曰人多。
佛入舍衛大城，次第乞者，不越貧從富，
不捨賤從貴，大慈平等，無有選擇。
還至本處者，化事已終，還歸祇園。
飯食者，佛欲使行施者得福滿足也。
有說：食欲至口，有威德天在側隱形，接至他方，施作佛事。
斯則示現而食，非真食也。
收衣鉢者，休息攀緣，心無勞慮。
洗足者，清淨身業，不染塵累。
此二皆為後世軌範，故爾示現。
敷座而坐者，自敷座具，結跏趺坐，端身而住，
正念不動，示將欲說法也。 ^2c48

如來每會說般若，皆自敷座。
具為般若出生諸佛，即是佛母，表敬般若，故自敷座。
智者頌曰：法身本非食，應化亦如然。
為長人天福，慈悲作福田。
收衣息勞慮，洗足離塵緣。
欲證三空理，跏趺示入禪。 ^3a22

昔龍潭信禪師問天皇曰：某自到來，不蒙指示心要。
皇曰：自汝到來，吾未嘗不指汝心要。
信曰：何處指示？皇曰：汝擎茶來，吾為汝接。
汝行食來，吾為汝受。
汝和南時，吾便低首。
何處不指示心要？
信低頭良久，皇曰：見則直下便見，擬思即差。
信當下開解，復問：如何保任？
皇曰：任性逍遙，隨緣放曠。
但盡凡心，別無聖解。
後棲止龍潭，李翱刺史問：如何是真如般若？
信曰：我無真如般若。
李曰：幸遇和尚。信曰：此猶是分外之言。 ^3a30

又僧問趙州：學人乍入叢林，乞師指示。
州云：喫粥了也未？
僧云：喫了。州云：洗鉢盂去。
其僧因此契悟。天童頌云：粥罷令教洗鉢盂，豁然心地自相符。
而今參飽叢林客，且道其間有悟無？
由二則觀之可知。
如來自著衣持鉢，至敷座而坐，已說真如般若，竟何事於言？
orig::  ^3a46

時，長老須菩提在大眾中即從座起，偏袒右肩，
右膝著地，合掌恭敬而白佛言：希有，世尊！
如來善護念諸菩薩，善付囑諸菩薩。
世尊！善男子．善女人發阿耨多羅三藐三菩提心，應云何住？
云何降伏其心？佛言：善哉，善哉！
須菩提！如汝所說：如來善護念諸菩薩，善付囑諸菩薩。
汝今諦聽，當為汝說：善男子．善女人發阿耨多羅三藐三菩提心，
應如是住，如是降伏其心。
唯然，世尊！願樂欲聞。
commentary::  ^3b10

通曰：須菩提本東方青龍陀佛，現聲聞身，
入釋迦會，多生解空，但證偏空，及聞寶明空海，
始證空而不空，是大阿羅漢，住於八地，
居是不動地者，名住地菩薩，向後九地十地，
說法度生，不住於住矣。
須菩提於此設立問端，為諸菩薩破除疑執，
諸菩薩發無上菩提心，自初地以來，趣寂之意，
多唯求進於住地，既現法樂住已，十方諸佛，
又咄之云：起起，善男子，當度眾生，迴智向悲，
轉靜向動，中間寧無生心動念之處，若不降伏其心，
祖有違於住矣，若一向躭著於住，則有違於度生矣，
於度生之中，降伏其心，不失住意，雖動亦靜也，
故問應云何住，云何降伏其心。 ^3b26

所云住者，非住於相如凡夫所住，亦非住於空如二乘所住，
乃真如實際，非假非空，住於中道諦也。
所云降伏其心者，非按伏六識如凡夫所修，
亦非斷滅七識如二乘所修，乃八識心田微細習氣，
以真如熏之，令轉識成智，譬降賊眾為我良民，故曰降伏也。
此如阿難不歷僧祇獲法身，希更審除微細惑，
非須菩提莫能究竟，詎可輕談乎哉？ ^3b48

刊定記曰：時長老至，付囑諸菩薩整像讚佛也。
德高曰長，年多曰老。
須菩提，此云空生，又云善現。
從座起者，師資之道，尊卑分殊，欲有諮詢，不可坐問。
偏袒右肩，右膝著地，合掌冥心，皆恭敬也。 ^3c14

亦可配於三業：座起、袒肩、合掌等，身業也；
恭敬，即意業也；白佛言下，即口業也。 ^3c20

希有具四種義：一、時希有；二、處希有；三、
德希有；四、事希有。
世尊者，十號之一，能永蠲夷四魔畏故。
如來者，三無數劫福智圓滿如是而來，亦云從真如起來成正覺而化眾生。
護念有二：為攝受根熟者，令悟真實成就自利行，又令轉化無量眾生成就利他行。
付囑亦有二：哀彼根未熟者，已生佛法住令之增長，
未生勝法付之令生，將小菩薩付大菩薩，
囑大菩薩化小菩薩，如父母遺囑子孫也。 ^3c24

彌勒菩薩偈曰：巧護義應知，加彼身同行。
即加被菩薩自利利他之行也。
不退得未得，是名善付囑。
即已得不退者令彼增長，未得不退者令生勝心之謂也。 ^3c40

梵語菩薩，此云覺有情。
約境而論，所求是覺，所度是有情也。
善男子以下，正發問端也。
阿耨多羅三藐三菩提心，此云無上正徧正覺。
謂以正智覺真諦，如理而知，則非凡夫之邪覺。
以徧智覺俗諦，如事而知，則非二乘之偏覺。 ^3c46

準智度論，從因至果有五種菩提：一、發心菩提，
即十信是；二、伏心菩提，即三賢是；三、明心菩提，
即初地至七地是；四、出到菩提，八、九、十地是；
五、無上菩提，即如來地。
今約能發心即當第一，約所發即第五，能所合論貫通初後也。 ^4a8

應云何住者，未發心時住六塵境，既發心已誠宜改轍，則當住何境界？
云何降伏其心者，未發心時妄心起即逐妄，
既發心已不可隨之，則當何以降伏？
故佛答意：昔住六塵之境今住四心，昔時著相今不著相，
如是真實修行發菩提心，豈忘失耶？ ^4a16

佛言：善哉，善哉！是讚也。
如汝所說，是印也。
護念付囑能令佛種不斷，是事必然空生發言，
言當其事，是故調御印讚之也。
汝今諦聽，勅聽也。
當為汝說，許說也。
諦謂審實之義，意令審諦真實用心聽也。 ^4a26

善男子等，標也。應如是等，勸也。
標勸之意，意在欲說，即懸指向下正答之文，
以安住之中即有降伏，若不能降伏妄心，必不能安住大乘也。
當為汝如是如是委細而說。 ^4a34

唯然二句，善現佇聞也。
唯諾，皆順從之詞。
華嚴十地品云：如渴思冷水，如飢思美食，
如病思良藥，如眾蜂依蜜，我等亦如是，願聞甘露法。
蜂採百華以成蜜，人集萬行以證真，蜂成蜜已，
依蜜而活，人證真已，依真而住，今願聞之，相亦如是也。 ^4a40

障蔽魔王領諸眷屬，一千年隨金剛齊菩薩覓起處不得。
忽一日得見，乃問曰：汝當依何而住？
我一千年覓汝起處不得。
齊曰：我不依有住而住，不依無住而住，如是而住。
善哉！善哉！若能如是而住，毋為障蔽魔王所窺，斯真能降伏其心者矣。
然則金剛齊菩薩云者，殆善於金剛般若之義，而因以得名者耶？
orig::  ^4b2

佛告須菩提：諸菩薩摩訶薩應如是降伏其心：
所有一切眾生之類，若卵生．若胎生．若濕生．
若化生，若有色．若無色，若有想．若無想．
若非有想非無想，我皆令入無餘涅槃而滅度之。
如是滅度無量無數無邊眾生，實無眾生得滅度者。
何以故？須菩提！若菩薩有我相．人相．眾生相．
壽者相．即非菩薩。
commentary::  ^4b16

傅大士頌曰：空生初請問，善逝應機酬。
先答云何住，次教如是修。
胎生卵濕化，咸令悲智收。
若起眾生見，還同著相求。 ^4b28

通曰：此正答所問也。
問中安住、降伏并舉，今唯標降伏者何？
蓋無上菩提，本無相狀，本離能所。
發是心者，欲其常住，得無退失，最難為力。
緣微細無明，隱隱生發，稍起一念，即離本位，不得名住矣。
若勉強防閑，不令生起，即落防閑，不得名住矣。
若念念相應，住著不捨，又落住著，不得名住矣。
唯真如自體，具足金剛慧，足以照破而降伏之。
此經所重，在般若智用，故以降伏為綱宗。
有此降伏之智，不但心不住時，能降伏之使住，
即心得所住，亦能降伏之使無住。
無住而住，是為真住。
故單言降伏，則安住自在其中；單言安住，
而闕降伏，則安住不成，所以獨標降伏也。 ^4b34

降伏之用大矣。心狹小則欲其廣大，心卑劣則欲其最上，
心喜愛則欲其平常，心顛倒則欲其正智。
故發菩提心者，必具足此四種心，方與菩提相應，方得名為覺有情也。 ^4c8

彌勒菩薩偈云：廣大第一常，其心不顛倒，
利益深心住，此乘功德滿。
此乃顯示菩薩果利益眾生四種相應之深心，諸菩薩當安住於是也。 ^4c14

何謂廣大心？所有一切眾生之類，謂稟息風含情覺者，
若卵生諸鳥等、胎生諸人等、濕生諸蟲等、
化生諸天等，四生六道各多族類。
此諸眾生住於何處？
若有色者，欲界及色界天所依止處也；
若無色者，無色界空無邊處天所依止處也。
此復幾種？若有想者，識無邊處天起空想者是也；
若無想者，無所有處天離少想者是也；
若非有想非無想者，即有頂非非想天無麤想有細想者是也。
三界眾生此皆攝盡，如是一切皆我所度，其心何廣大也？ ^4c20

何謂第一心？度眾生非難，度眾生入於涅槃為難；
度眾生入涅槃非難，度眾生皆入無餘涅槃為難。
涅槃有四種：一、自性涅槃，凡聖同有；二、
有餘依涅槃，即二乘出煩惱障，有苦依身故；
三、無餘依涅槃，即二乘#CB01926;身滅、
智身出，生死苦無依故；四、無住處涅槃，
悲智相兼不住，菩薩變易生死不住，二乘#CB01926;斷涅槃乃真無住處。
前三為有餘，後一為無餘，即佛境界。
以此度脫眾生，意欲盡三界所有九類眾生，
有性無性齊成佛道，是最上第一心也。 ^4c38

何謂常心？一切眾生及與己身，真如平等無別異故。
如是滅度無量眾生，皆入無餘涅槃，實無眾生得滅度者。
淨名云：一切眾生即寂滅相，不復更滅。
若見眾生有可度者，便是喜愛心。
愛有去來即不能常，唯能攝愛，度與不度其心不二，故名為常也。 ^5a8

眾生滅度無異自身，寧於自身起於他想？
設若見一眾生是我所度，此何過耶？
以迷於第一義，起我相、人相、眾生相、壽者相，
背覺合塵，是名顛倒。
顛倒見者，所謂凡夫，即不名菩薩。
若證真實第一義者，眾生等想決定不生，如預流人不起身見。
既無自相即無他相，自他平等，一切眾生皆不可得。 ^5a18

志公云：以我身空諸法空，千品萬類悉皆同。
即此謂也。 ^5a30

正智與爾炎不同。
爾炎，此云所知障。
有所知障，即名顛倒；無所知障，即名正智。
為正智無分別心，而爾炎有分別心也。
如上四相，證悟了覺，正是爾炎識所在。 ^5a32

見有涅槃可證，即是我相。
悟知所證之非，即是人相。
了達證悟當離，即是眾生相。
存有所了之覺，即是壽者相。
此四相，原與圓覺經無二。
所謂審除微細惑者，正指此也。 ^5a38

菩薩已發心，又能度生者，方可謂之摩訶薩。
是大菩薩有一分生相，無明不捨眾生，
此中實無眾生得滅度者一語，正其降伏之要也。
若見有一眾生得滅度者，即著於證悟了覺之相，
即非正智，故當降伏。
降伏四相，即得自安住於無餘涅槃，亦能令眾生安住於無餘涅槃。 ^5a44

處於生死，不為生死所轉，故曰無上涅槃。
處於煩惱，不為煩惱所轉，故曰無上菩提。
此二轉依，乃圓滿果位，住於佛地者也。
故曰此乘功德滿，非般若智為之因，能有是乎？ ^5b8

史山人問圭峰禪師曰：諸經皆說度脫眾生，
且眾生即非眾生，何故更勞度脫？
答云：眾生若是實，度之則為勞。
既自云即非眾生，何不例度而無度？
又問：諸經說佛常住，或即說入滅度。
常即不滅，滅即非常，豈不相違？
答云：離一切相，即名諸佛，何有出世入滅之實乎？
見出沒者，在乎機緣。
機緣應，則菩提樹下而出現；機緣盡，則娑羅林間而涅槃。
其猶淨水無心，無像不現。
像非我有，蓋外質之去來；相非佛身，豈如來之出沒？
此二問答，足剖析此篇甚深義矣。 ^5b14

龐居士嘗遊講肆，隨喜金剛經，至無我無人處，
致問曰：座主，既無我無人，是誰講誰聽？
主無對。士曰：某甲雖是俗人，麤知信向。
主曰：祇如居士意作麼生？
士以偈答曰：無我復無人，作麼有疏親？
勸君休歷座，不似直求真。
金剛般若性，外絕一纖塵。
我聞并信受，總是假名陳。
主聞偈，欣然仰歎：若居士者，其菩薩再來哉！
orig::  ^5b32

復次，須菩提！菩薩於法應無所住行於布施，
所謂不住色布施，不住聲、香、味、觸、法布施。
須菩提！菩薩應如是布施，不住於相。
何以故？若菩薩不住相布施，其福德不可思量。
須菩提！於意云何？
東方虗空可思量不？
不也，世尊！須菩提！
南西北方四維上下虗空可思量不？
不也，世尊！須菩提！
菩薩無住相布施，福德亦復如是不可思量。
須菩提！菩薩但應如所教住。
commentary::  ^5b48

傅大士頌曰：若論無相施，功德極難量。
行悲濟貧乏，果報不須望。
凡夫情行劣，初且略稱揚。
欲知檀狀貌，如空徧十方。 ^5c14

通曰：菩薩利益眾生，須行六度萬行。
六度之中，般若居其一。
修般若是法身因，修餘五度是報化因。
如上降伏微細四相，但於理諦上降伏；
此下修行六度，教以事諦上降伏。
修福不修慧，則法身不圓；修慧不修福，則報化不圓。
故般若常為五度之先導，五度不得般若，即不名到彼岸。
前云廣大心．第一心．常心．不顛倒心，四者具足，即名降伏。
既能降伏，即能離相；既能離相，即能行於不住施也。
故修行，即下所顯示六波羅蜜相應安住降伏是也。 ^5c20

何謂相應？但行施．戒等不能離相，或能離相不行施．
戒等，皆非相應。直於行施戒等處離相，
離相處行施戒等，方得名為相應行也。
故謂菩薩於佛法中，不應住於事相而行布施。 ^5c36

施有三種，義該六度：一者資生施，二者無畏施，三者法施。
資生施者，施以財物資他生也。
無畏施者，由持戒忍辱故無心害物，設有冤家亦不讐報不生怖畏也。
法施者，由精進故於諸善事心不懈退，
由禪定故如鑒止水善知彼情，由智慧故如理如事不顛倒而說法也。 ^5c44

彌勒菩薩偈曰：檀義攝於六，資生無畏法，
此中一二三，名為修行住。
一即資生，二即無畏，三即法也。 ^6a6

云何不住於相？謂不住於色、聲、香、味、觸、
法等，不希求意外諸境而行布施：一、謂愛著現在自身故而不行施；
二、為報他過去之恩故而行施；三、為希望未來富饒果報故而行施。
此令一切皆遣，不論心境空有，起心動念，即乖法體。
直須施時，其心平等，不見施物、施者、受者，方成無住也。 ^6a10

彌勒菩薩偈曰：自身及報恩，果報斯不著，
護存己不施，防求於異事。
為自身故，即有存己不施之過；為報恩．
果報故，即有求於異事之過。 ^6a22

不住色等，但舉六塵一科。
若盡舉自五陰．六根．十八界．十二因緣．
四聖諦．及三十七助道品，至菩提涅槃等，
凡八十一科，俱應無所住。
如是修行六波羅蜜，因得清淨。
故曰：菩薩應如是布施，不住於相。
謂菩薩於第一義中，施者．受者，及以施物，
名義智境，諸想不生，是即伏心，因以清淨。 ^6a28

或有難云：既於施等離其相狀，如何當獲福德利益？
為答此故，說生福甚多。
彼菩薩不離世諦故，行於布施；不離第一義諦故，不住於相。
不住於相，即是降伏；布施清淨，即是安住。
兼福修慧，慧不偏枯；兼慧修福，福難比量。
譬如東西南北，四維上下，十方虗空，徧一切處，
高大殊勝，究竟不窮，非思量所及。
而菩薩修因清淨，無相可得，其感果報，
福德難思，亦猶乎是。
福足慧足，名兩足尊，是極果也。
故曰：此乘功德滿。
於是結勸之曰：菩薩但應如所教住。
魏譯云：但應如是行於布施。 ^6a40

據須菩提問：處應云何住？
惟恐不得其住。而世尊教之行於布施，
不住於相，令於不住，用心何相反也？
蓋不住而住，即住真空。
如鳥不住空，却能住空。
若住於空，即不住空也。
文殊般若經云：佛告文殊師利：當云何住般若波羅蜜？
文殊言：以不住法，為住般若波羅蜜。
復問：云何不住法，名住般若波羅蜜？
文殊言：以無住相，即住般若波羅蜜。
三昧經云：如來所說法，悉從於無住。
我從無住處，是處禮如來。
故菩薩當如其所教，以無住為住可也。 ^6b10

昔洞山問僧：甚處來？
曰：遊山來。山曰：還到頂麼？
曰：到。山曰：頂上有人麼？
曰：無人。山曰：恁麼則不到頂也。
曰：若不到頂，爭知無人？
山曰：何不且住？曰：某甲不辭住，西天有人不肯。
山曰：我從來疑著這漢。
天童舉：趙州云：有佛處不得住，無佛處急走過。
拈云：沈空滯迹，犯手傷鋒，俱未是衲僧去就。
直須莫入人行市，莫坐他牀榻，正不立玄，
偏不附物，方能把住放行，有自由分。
此二尊宿深明無住之旨，乃知曹洞無上真宗，
二邊不立，中道不安，是般若真血脈路。 ^6b28

已上正答竟，此下躡跡斷疑。 ^6b48

通曰：已上問答，遣須菩提之微疑，顯如來之正脈。
普度眾生，攝歸於如來藏海。
修行無相，玄同於諸佛法身。
泯智障於佛地，等法界於虗空。
涅槃住而無住，諸法為而無為。
福德威力，一切成就。
便合經終，入流通分。
緣善現所問，以趨寂違度生，以度生違趨寂。
情生分別，兩不圓融。
世尊建大法幢，與之決破。
謂度而無度，何礙於寂。
寂而無寂，何妨於度。
要令調伏布施等事，遠離取相之心。
無住而住，即是常住。
此中微妙，尤難曉了。
念而無念，相而無相，說而無說，證而無證。
種種相違，能無疑乎。
前疑既息，後疑復生。
疑心不息，即非降伏。
若謂無疑，執著安住，即是成心。
成心不除，住非所住。
故種種調伏，凡以斷微細之疑也。 ^6c2

此經但言其斷，不言其起。
其起處至微，難以言顯。
唯世尊佛眼，一一照燭，不待其問，而默為斷之。
此等金剛慧，豈凡情所可測耶？ ^6c26

彌勒菩薩偈曰：調伏彼事中，遠離取相心，
及斷種種疑，亦防生成心。
此偈授之無著，無著轉授之天親。
無著於此經分為十八住，天親於此經分為二十七斷疑。
或一住中有兩疑、三疑，或一疑中有三住、
四住，其論各不同，何哉？
無著以第一住配十住發心等位，第二住配十行位中前六行位，
第三住配七行位，第四住配八行、九行、
十行位，第五住至第十四住配十迴向位，
第十五住配四加行位，第十六住當世第一地，
第十七住當初地，第十八住從二地已去，
乃至佛位，通名如來地。
是經以無相為宗，豈合列位淺深？
雖則情惑漸薄，位地轉高，義相稍同，略為配攝，未嘗不可。
然牽合他經，滯於名相，而甚深義趣，反為所掩。
此天親所以特主斷疑，遵彌勒旨也。
後來受持是經者，宜共遵之。
金剛般若波羅蜜經宗通卷一
 ^6c32
