讀教記卷第九
author:: 天台沙門　法照
other:: 
# 文句(二)
文句〔二〕
other:: 
## 結益
結益
orig:: 
文句〔一〕，今藥王本事是佛唱，玅音觀音等是經家，譯人未聞。 ^49c10

記〔一〕〔三〕，如藥王品云：佛告宿王華：若有人聞是藥王菩薩本事品，
能隨喜讚善者等。
又云：宿王華！以此藥王菩薩本事品囑累於汝。
乃至云：若有女人持是品者，盡是女身，後不復受。
玅音品末集經家云：說是玅音來往品時，四萬二千天子得無生法忍。
普門品末經家亦云：佛說是普門品時，八萬四千眾生皆發無等等阿耨菩提。
乃至陀羅尼嚴王勸發品末皆然，故云等。
譯人未聞者，今經所無。
若無集家之言，及無佛自唱語，似屬譯人。
以梵文中諸品先足，當知竝是集者所置，信無譯人明矣。
故今經自餘諸品，多是結集者所置，以無聞品益故，故品後無結耳。 ^49c14

文句〔十〕〔十九〕，藥王以苦行乘乘，玅音、觀音以三昧乘乘，
陀羅尼以總持乘乘，玅莊嚴以誓願乘乘，普賢以神通乘乘。
作此解者，於化他流通義便也。 ^49c36

記〔十〕。〔三十一〕藥王至流通義便者。
佛囑累已，大事功畢，隨物偏好，故乘乘不同。
真如實相，是所乘之體；一乘因果，是所乘之事；
苦行等，是乘乘之緣。
隨物機宜，故使弘者隨緣不等，故所乘體皆玅法也。
以依一實立因果，故乘於所乘；以利物故，故曰乘乘。
commentary::  ^49c42

北峯師曰：按經二十八品，通有十二處結益。
經益者六，品益者亦六。
經益者，三周與夫分別、囑累、勸發也。
故玅記〔十〕〔二十六〕囑累歡喜文云：三周之末各有歡喜。
說壽量竟，分別功德品中聞佛壽無量，一切皆歡喜。
今本迹俱畢，豈得不喜？
又文句〔十〕〔末〕二聞經益，大眾歡喜是也。
品益者，藥王而下六品也。
句記如向引。蓋所聞之法不同，故總別之益有異。
何者？三周既所說不同，故作三番總結，文涉八品。
涌出壽量遠、本事異，故於分別功德品中又作一番總結，文涉三品。
法師等五迹門流通豈全無益？
以由先聞正宗，今聞流通方乃得悟。
隨喜等四亦非無益，復由先聞本迹正宗，至今流通方乃得悟。
皆功非當品，所以竝入下囑累中總結也。
別序節節益異，表下正宗亦功非當品，故不別結。
最後歡喜，事理俱圓，故通一經，更總結也。
此六竝從大段，謂之經益。
藥王以下，弘經之人，隨物偏好，乘乘不同，
所聞各異，當品益殊，故須別結，謂之品益。
若然，二十二品非無本迹大段結益，但功非當品，故云無聞品益耳。
精微云：橫來者，結品益。
艸庵云：偏好者，結品益。
虎溪云：逐段結，隨品結，總相結，外有未結者，
勸發品結之，皆未也。
問：提婆達多品云：未來世中，若有男子女人，
聞玅法華經提婆達多品，淨心信敬等。
又云：無量眾生，聞法解悟。
何謂無聞品益耶？
曰：經自言：未來世中，與聞龍女南方說法得益，非聞當品得益也。
看科經：一、昔日提婆達多通經，釋迦成佛。
二、今日文殊通經，龍女成佛。
other:: 
## 三分
三分
commentary::  ^50a4

補註〔四〕〔二〕道安法師，常山扶柳人，姓衛，家世英儒。
于時秦主命僧講楞伽經，講者平讀其文，都無分節。
秦主曰：朕聞佛法玄微，經文奧賾，賓主起復，
師資答問，必有次序。
如何直解，略無科判乎？
諸僧無對，由是聲流四方。
安公其時在於襄陽，聞而嘆曰：何以吾徒同受斯耻？
遂將佛經文無豐約，皆判為三分。
安公雖作三分判經，大眾尚或未之信也。
及夫西域親光菩薩造佛地論，彼論釋經，果分為三。
此與序正流通而無異也。
orig::  ^50b10

佛地論〔唐玄奘譯卷聲字函〕。
一、起教因緣分；二、聖教所說分；三、依教奉行分。 ^50b28

玅樂〔一〕〔四〕，古來講者，多無分節。
至安公來，經無大小，始分三段。 ^50b32

文句〔一〕〔二〕，天台智者分文為三：初品為序；
方便品訖分別功德十九行偈，凡十五品半，
名正；從偈後盡經，凡十一品半，名流通。
又一時分為二：從序至安樂行十四品，
約迹開權顯實；從涌出訖經十四品，約本開權顯實。
本迹各序、正、流通：初品為序；方便訖授學無學人記品為正；
法師訖安樂行為流通；涌出訖彌勒已問斯事，
佛今答之，半品名序；從佛告阿逸多下訖分別功德品偈名為正；
此後盡經為流通。
今記從前三段消文也。
問：一經云何二序？
答：華嚴處處集眾，阿含篇篇如是，大品前後付囑，
皆不乖一部，兩序何妨？
今不安五義者，本門非次首故也。
迹門但單流通者，說法未竟也。 ^50b36

記〔一〕〔七〕今記等者，雖復兩存且用初意，故云從前。
問一經云何等者，問意既存兩釋，問後何妨？
所以二釋之中不專後釋者，以本正前立流通故，且一往耳。
答中云華嚴處處集眾等者，處會具如釋籤所引，
每一會處皆先序次正〔云云〕。
迹門但單流通者，以迹望本、以本例迹，本門非首但安別序？
迹門非後但單流通，故但有勸持無囑累也。
故從法師至安樂行凡有五品，明弘經福深以勸流通。
若本門中先以滅後五品去三品半為勸持流通，從神力去凡有八品明囑累流通。
迹門之後經既未竟，非流通次未須付囑。 ^50c12

句〔一〕〔三〕，且約三段示因緣相。 ^50c32

記〔一〕〔十一〕示相者，唯約今經示四種相，
雖始自如是終乎而去皆用四意，但文勢起盡用與不同，
如釋通序則句句須四，通貫正宗及流通故。
若釋正宗則本迹各三義通四種，若釋流通還須具四通收正宗。
又正宗中迹門既闕，久遠本迹所以借用，體用本迹則四名不關。
又序中約教須觀文勢，或須以五時分別則教在其中，
或須以諸教分別則將時以判，正中約教則一向明開，
本中約教則不從教判，但點遠本遠玅自彰。
若解斯文則一部經心如觀指掌，四意消息無勞再思，
故今且寄三段大文通示其相，既了通已還將此意委悉別消。 ^50c34

記〔一〕，〔十三〕。此且通作一種三段，讓下本迹，是故未分二種三段。 ^51a8

句〔三〕〔七〕，記〔三〕〔十八〕。
問：至此尚破太早，何以通序、本迹釋耶？
答：通序通於本迹，別序唯在迹門。
故釋通序泛用本門，非通序中廣開壽量。
乃至別序雖有本迹之言，或時且用體用本迹〔云云〕。
然通序冠首，乍可從容；別由藉異，無涉遠本。 ^51a12

句〔三〕〔二十四〕。從此品下訖分別功德品十九行偈，
或至偈後現在四信弟子文，盡名為正說分。
若作兩正說，從此下訖授學無學人記品，
是迹門正說，今且逐近就迹門正說更為兩〔云云〕。 ^51a22

句〔八〕〔七〕。前三周是迹門正說領解授記竟。
此下五品是迹門流通。 ^51a30

句〔九〕〔十〕。此下是大段第二，開師門之近迹，顯佛地之遠本。
其文為三：一、從此下至汝等自當因是得聞，序段也。
二、從爾時釋迦告彌勒下至分別功德品，
彌勒說十九行偈，正說段也。
三、從偈後下十一品半流通段句〔十〕〔五〕。
今且依南方，從偈後凡十一品半分為二：
一、從此下至不輕品，明弘經功德深勸流通。
二、從神力品下八品，付囑流通。
commentary::  ^51a34

夫三分者一經之大節也，非總分則不見始終一貫，
非別分則不見本迹兩門，須總別互用之可也。
講者既明總別以分節目，纔入序品宜先用總分開科，講序品竟即收科云此是序分。
其次講方便品可捨總分而用別分開科，
迹門序分却指總序，講正宗流通竟即收科云此是迹門。
其次本門講至正宗竟即收科云此是正宗。
其次流通乃懸指總流通也。
講分別功德品偈後可捨別分，復用總分開科當流通也。
如此則本迹二門一經起盡，總別分節皎然在目，
諸師雖說總別相須，莫不盡於正宗中開出本迹各三分云爾，
則迹門序分與本門流通竝說正宗中開出，
是皆不能捨總用別、捨別用總之過也。
other:: 
## 所聞法體
所聞法體
orig::  ^51a48

句〔一〕〔四末〕。如是者，舉所聞之法體。 ^51b28

記〔一〕〔十五〕。初云所聞之法體者，下文四釋雖通指一部，
別在正宗流通，亦可兼於別序，則懷疑問答及無量義通名聞故，
雨華動地從所表說通皆表聞，故始末一經為所聞體〔云云〕。
次第相生者，且約一往，若聞如是等及化主居初亦可通用。
commentary::  ^51b30

逸堂曰：教、行、理三為當體體，佛世以如來黃金口業為所依體；
滅後未結集時，以阿難想行為所依體；
結集之後，彼土貝多、此土黃卷為所依體。
今問：所聞法體與教體、經體、乘體、車體、
行體、觀體，同異云何？
曰：所聞法體是總，諸體是別。
何者？所聞法體既該教、行、理三，則為一切體也，
以一切體不出教、行、理故。
又復所聞法體既是教、行、理，則該能詮、
所詮，教體但是能詮，經體但為所詮，乘體既是三軌，
行體無非四行，車體正是真性，觀體不出三諦，皆所詮也。
或云：如來金口聲教為當體體，中道實理為所依體。
評曰：若但以教為當體體，何故玅樂云：
所傳所詮，皆所聞體？
或云：教經以教為當體體，理為所依體；
理經以理為當體體，教為所依體。
評曰：但得所聞法體中當體體意，則不見所依體。
或云：教、行、理三經俱為當體體，阿難想行為所依體。
評曰：當體可爾，所依太局。
或云：阿難想行為當體體，教、行、理三為所依體。
評曰：但得能聞，不見所聞，何顛倒也？
other:: 
## 三疑
三疑
orig::  ^51b40

大論〔聖字函第二卷〕。
爾時，長老阿尼盧豆語阿難：汝守佛法藏人，
不應如凡人自沒憂海，一切有為法是無常相，汝莫愁憂。
又佛手付汝法，汝今愁悶，失所愛事。
汝當問佛：佛涅槃後，我曹云何行道？
誰當作佛？惡口車匿云何共住？
佛經初首作何等語〔云云〕？
佛告阿難：若今現前、若我過去，得自依止、
法依止，不餘依止〔云云〕。
從今日，解脫戒經即是大師〔云云〕。
車匿比丘！我涅槃後，如梵法治〔云云〕。
我三阿僧祇劫所集法寶藏，是藏初應作是說：
如是我聞〔云云〕。 ^51c30

撰集三藏經〔獸字函〕。
諸王皆集，群臣兵眾，阿難儀容，眾覩咸歡。
大眾次坐，方十由延，阿難在中，如月滿明。
帝釋在右，梵天在左，侍於阿難，如佛在時〔云云〕。
阿難長笑，獅子振動，四顧眾座，說聞如是。
說一時已，地為震動，一億天人，還得法眼。 ^51c48

大論〔二〕中夏安居，三月初十五日說戒時，集和合僧。
大迦葉入禪定，以天眼觀：今是眾中，誰有煩惱未盡，應逐出者？
唯有阿難一人不盡，餘九百九十九人，
諸漏已盡，清淨無垢。
大迦葉從禪定起，眾中手牽阿難出言：
今清淨眾中，結集經藏，汝結未盡，不應住此。 ^52a10

付法藏因緣經〔飛字函第二〕。
摩訶迦葉與諸羅漢於王舍城欲集世眼，
阿難爾時猶在學地，以漏未盡，不預聖眾。
時有比丘名婆闍弗，即以偈頌而覺悟之〔云云〕。
阿難聞已，竟夜經行，雖加勤苦，不得羅漢，
身體疲懈，便欲眠息，頭未至枕，得無著果，
三明無礙，六通清徹，即便飛往賓鉢羅窟，
在門外立，而說偈言：多聞辨才，給侍正覺，
瞿曇阿難，今在門外。
爾時，迦葉說偈答曰：汝若盡眾苦，棄捨煩惱檐，
宜應現神力，令眾咸證知。
於是，阿難即以神通從石壁入，禮眾僧足，
隨次而坐，受迦葉命，演集勝眼。 ^52a20

文句〔一〕〔六〕，阿難登高稱我聞，遣眾疑。
阿難身與佛相似，短佛三指。
眾疑釋尊重出，或他方佛來，或阿難成佛。
若唱我聞，三疑即遣〔云云〕。 ^52a40

止觀〔十〕〔三〕，結集法藏時，選取千人，悉用無疑解脫，
徧解內外經書，擬降外敵。
commentary::  ^52a46

阿難問佛：一切經首作何等語？
#CB15470;有如是我聞之對，於是結集守之而弗違也。
夫大雄氏立言之意，將結集時，苟於經首不作如是我聞之語，
豈免眾疑三佛？故阿難初登高座，一唱如是我聞，則三疑頓遣矣。
或問：千人既經開顯，如何尚受無疑羅漢之稱？
曰：佛法住持，且依小教，始從降生，終至入滅，舉皆順小云爾。
又問：千人既是無疑解脫，何得有疑？
曰：大論云：羅漢雖無四諦中疑，於一切法處處有疑。
又問：小乘身#CB01926;智斷，
畢竟不生，何疑釋尊重出？
又小無他佛之談，何疑他方佛來？
又小無作佛之期，何疑阿難成佛？
曰：由身#CB01926;智斷，故疑釋尊重出；
由無他佛之談，故疑他方佛來；由無作佛之期，故疑阿難成佛。
草庵云：有三疑之義，無三疑之事。
有云權疑，有云人天疑，皆未也。
other:: 
## 結集法藏
結集法藏
orig::  ^52b2

報恩經〔器字函第六卷〕。
又云：阿難從佛請願：願佛莫與我故衣，
莫令人請我食，我為求法恭敬佛故，侍佛所須不為衣食。
諸比丘晨暮二時得見世尊，莫令我爾欲見便見。
又佛二十年中所說法盡為我說。 ^52b32

大論〔聖字函第二卷〕。
爾時，諸天禮摩訶迦葉足，說偈言：耆年欲恚慢已除，
其形譬如紫金柱，上下端嚴玅無比，目明清淨如蓮華。
如是讚已，白大迦葉言：大德迦葉！
仁者知不？佛法船欲破、法城欲頹、法海欲竭、
法幢欲倒、法燈欲滅、說法人欲去、行道人漸少、
惡人力轉盛，當以大慈建立佛法〔云云〕。
爾時，大迦葉作是語竟，住須彌山頂，撾銅楗椎〔云云〕。
是楗椎音，大迦葉語聲徧至三千大千世界，
皆悉聞知〔云云〕。爾時，大迦葉選得千人，
除去阿難，盡皆阿羅漢，得六神通〔云云〕。
問曰：爾時，有如是等無數阿羅漢，何以止選取千人，不多取耶？
答曰：頻婆娑羅王得道，八萬四千官屬亦各得道。
爾時，王教勅宮中常設飯食供養千人，阿闍世王不斷是法。
爾時，大迦葉思惟言：若我等常乞食者，
當有外道強來難問，廢闕法事。
今王舍城常設飯食供給千人，是中可住結集經藏。
以是故，選取千人，不得多取。 ^52b40

爾時，大迦葉與千人俱，到王舍城耆闍崛山中，
告語：阿闍世王！給我等食，日日送來。
今我等結集經藏，不得他行。 ^52c22

玅玄〔十〕〔三十二〕。諸集經者，以為菩薩所說為菩薩藏，以為聲聞所說為聲聞藏。
龍樹於大智論中亦云：大迦葉與阿難在香山撰集三藏為聲聞藏，
文殊與阿難集摩訶衍經為菩薩藏〔云云〕。
然此二藏，隨所為，隨所說。
聲聞藏中有菩薩為影響，然非所為，不可從菩薩名作大乘經。
菩薩藏中亦有聲聞人，非正所為宗，不說聲聞法，故不可名為小乘法。
然擬人定法，各自不同，是以要而攝之，略唯二也。 ^52c28

文句〔一〕〔七〕，大論云：阿難集法時，自云：佛初轉法輪，我爾時不見。
如是展轉聞，當知不悉聞也。
舊解云：阿難得佛覺三昧力，自能聞。 ^52c44

玅樂〔七〕〔二十一〕。然結集之言，通有三處，
謂一千、七百、五百。
一千正當最初結集。
七百即是滅後百年，因於#CB02494;闍擅行十事，
舍那迦那白於七百，七百乃往毗舍離國，
重結毗尼，舉#CB02494;闍過。
言五百者，四百年後，因迦昵吒王請僧供養，
論道不同，因此五百往王舍城，更集三藏。
今此從初，廣如諸文，展轉從他，自他別故，
聞不聞異〔云云〕。言佛覺者，秪是佛加覺力，
如佛 ^53a2

文句〔一〕〔二十二〕若別論集者，阿難誦出修多羅，
優波離誦出毗尼，迦葉誦出阿毗曇，故言結集大也。 ^53a16

淨名疏〔一〕〔十六〕展轉聞者，舍利弗問：經云：
阿難修不忘禪，得佛覺三昧，以三昧力自能聞也〔云云〕。
復次大論明結集法藏，優波離等各登高座，
皆稱如是我聞，未必竝是阿難也。
問：阿難但結集小乘，亦結集大乘耶？
答：解者不同。有言：但結集小乘，諸大乘經是文殊、彌勒等所共結集。
又言：阿難亦結集，共二乘說大乘經，故大品付囑阿難。
此經亦爾，其不共者，大菩薩結集也。
又云：阿難亦結集，不共二乘人說，如正法念〔云云〕。
豈不備持一佛之教？ ^53a20

付法藏經〔飛子函一卷〕。
時，諸比丘問大迦葉：先集何法？
迦葉答言：先修多羅。
又問：使誰集修多羅？
大迦葉言：阿難比丘〔云云〕。
爾時，迦葉問諸比丘：阿難所言不錯謬耶？
皆曰：不異世尊所說。
於是，迦葉命優波離集毗尼藏，迦葉自集阿毗曇藏。
commentary::  ^53a38

華嚴合論，依菩薩處胎經及四分律，如來初入涅槃，
始經七日，大迦葉共五百羅漢，結集三藏。
又南山戒壇經中，自佛滅後，至於正像，
結集之相，乃有多途，初五百人，次一千人，次七百人。
然佗宗所引，雖以五百在初不同，當以荊溪之說為正。
other:: 
## 心王境觀
心王境觀
orig::  ^53a48

文句〔一〕〔十一〕。王即心王，舍即五陰舍，心王造此舍。
若析五陰舍空，空為涅槃城，此觀既淺，如見土木。
若體五陰舍即空，空為涅槃城，即通教也。
若觀五陰舍，因滅是色，獲得常色，受、想、
行、識亦復如是。此之四德，常為諸佛之所游處。
若觀五陰即法性，法性無受、想、行、識，一切眾生即是涅槃，
不可復滅，畢竟空寂。
舍如是涅槃，即是真如實體。 ^53b12

記〔一〕〔二十七〕。初、立觀境。
言心王造舍者，識陰為王造業，諸心必有心所，
今欲消王，且以善惡心王以對無記之舍，故云王造。
若析下四觀，此示觀解異於他經，應如止觀十乘十境，下去皆爾。 ^53b26

句〔二〕〔十〕。十善數者，謂信、進、念、定、慧、喜、猗、
捨、覺、戒〔云云〕。又取通大地十數，與心王俱起，
入善入惡，徧通一切，謂想、欲、觸、慧、念、思、
解脫、憶、定、受也。 ^53b34

記〔二〕〔十八〕。以二十心所，共輔心王，而緣善境。
如初起觀，不離王數，通數猶通，通至善所。 ^53b40

句〔五〕〔二十一〕，心王心數，緣境速疾，名競共馳走，徧歷一切陰入界等。 ^53b44

記〔六〕〔十七〕心王等者，創心修觀，莫不以第六王數為發觀之始。
縱使觀境圓融不二，其如麤惑尚未先落，故皆仍屬第六王數。
乃至未淨六根已來，未離王數，此是見思家之王數故也。 ^53b48

光明記〔一〕〔十二〕此之山城，是托事觀也。
如今王舍，借覆蓋義，表於五陰；託自在義，表善惡王。
故玅樂云：以善惡王對無記舍。
應知無記徧該八識，善惡王唯第六識。
以此第六通三性故，謂善性、惡性、無記性也。
此無記性同餘四陰為所觀境，取善惡性為能觀觀。
初心修觀，莫不用此第六心也。
以由此心能起欣厭，分別名義，作善惡因故。
所言善者，對惡得名，非究竟善。
以此王數本由見愛熏習所成，圓名字人全未能伏，
縱起善念，不離見愛。
故十境心皆名魔障，不思議觀方曰善淨。
若直以此心觀實相理，如用藕絲懸須彌也，
徒增分別，絕念無由。
若體此心是性惡者，性惡融通，無法不趣，
自然攝得七八九識同為玅觀，故得名為境即是觀。
能所既泯，思議乃忘，圓玅之觀，初心可修。
故玅樂云：忽都未聞性惡之名，安能信有性德之行？
須聞性惡者，以知性惡故，則修惡本虗。
三觀十乘，無惑可破，無理可顯，修得功寂，
是無作行，故以性德召此行也。
此意若昧，徒說心王為能觀觀，終非圓觀，豈前三教非善惡王為能觀耶？ ^53c8

教行錄〔消伏三用〕。
若圓頓教，既詮性惡，則見思王數，乃即性之毒。
毒既即性，故只以此毒為能消伏。
既以毒為能消，則當處絕待，誰云能破所破，有何能緣所緣。
毒害即中，諸法趣毒，遮照相即，言慮莫窮。
故荊溪云，非但所觀無明法性，體性不二，
能觀觀智，即無明是。
若非理毒，焉即能觀。
故一心三觀，圓頓十乘，更非別修，皆理消伏也。
commentary::  ^53c44

四、明取善惡性為能觀。
觀，蓋指修即性也。
此乃帖釋經文，不可以定境為妨。
讀教記卷第九
 ^54a10
