
other:: 
other:: 大佛頂如來密因修證了義諸菩薩萬行首楞嚴經要解卷第七
other:: 唐天竺沙門般剌蜜諦譯
other:: 烏萇國沙門彌伽釋迦譯語
other:: 菩薩戒弟子前正議大夫同中書
other:: 門下平章事清河房融筆受
author:: 溫陵開元蓮寺比丘戒環解
commentary:: 
△三、深窮萬法，決通疑滯。
入道以見性為本，了法次之。
葢雖見性，不了萬法，則觸途成滯。
故於發明心見顯如來藏之後，復以富那呈疑，
窮辯山河大地諸有為相，使法法決了，
一無疑滯，然後修進，可以順造也。
文三：初、富那疑問。
十大弟子，阿難多聞，富那說法，各居第一。
前欲激發多聞狂慧，使生正見，故以阿難發起。
此為群疑塞滯，須藉講通，故以富那發起。
皆聖人應機方便也。
文二：初、敘疑。
orig::  ^810a16

爾時，富樓那彌多羅尼子，在大眾中即從座起，
偏袒右肩右膝著地，合掌恭敬而白佛言：大威德世尊！
善為眾生敷演如來第一義諦。
commentary::  ^810a32

先讚前法，次敘疑情也。
冠三乘，統萬法，名第一義諦。
orig::  ^810a38

世尊常推說法人中我為第一，今聞如來微妙法音，
猶如聾人逾百步外聆於蚊蚋，本所不見，何況得聞？
佛雖宣明令我除惑，今猶未詳斯義究竟無疑惑地。
commentary::  ^810a42

前所宣明，旨義幽遠，根機昧劣，故譬聾人百步聞蚋。
以第一法才猶昧，則中下之機難無疑惑，所以富那示疑而請也。
orig::  ^810a48

世尊，如阿難輩，雖則開悟，習漏未除。
我等會中登無漏者，雖盡諸漏，今聞如來所說法音，尚紆疑悔。
commentary::  ^810b6

阿難，習漏未除，容有疑惑；富那既盡諸漏，
尚縈疑悔，則餘眾可知也。 ^810b10

△二、正問二。一、問：藏性清淨，何生諸相？
orig::  ^810b12

世尊！若復世聞一切根塵陰處界等，皆如來藏清淨本然，
云何忽生山河大地諸有為相，次第遷流終而復始？
commentary::  ^810b16

清淨則宜無諸相，本然則宜無遷流。
△二、問：四大各徧，云何相容？
orig::  ^810b22

又如來說地水火風本性圓融，周徧法界，湛然常住。
世尊，若地性徧，云何容水？
水性周徧，火則不生，復云何明水火二性俱徧虗空，不相陵滅？
世尊，地性障礙，空性虗通，云何二俱周徧法界？
而我不知是義攸往，唯願如來宣流大慈，開我迷雲。
及諸大眾作是語已，五體投地，欽渴如來無上慈誨。
commentary::  ^810b26

二問，皆躡前四科七大之文起疑也。
意以性相相違，理事相礙，實常情疑滯，
故為致問，庶獲決通。 ^810b38

△二、如來決答二：一、通許。
orig::  ^810b40

爾時，世尊告富樓那及諸會中漏盡無學諸阿羅漢：
如來今日普為此會宣勝義中真勝義性，
令汝會中定性聲聞及諸一切未得二空迴向上乘阿羅漢等，
皆獲一乘寂滅場地真阿練若正修行處。
汝今諦聽，當為汝說。
commentary::  ^810b44

有世俗諦，有勝義諦。
脫俗冥真，超情離妄。
世間三有，出世二乘，以所知心，不能測度，是謂勝義諦中真勝義性。
即下文由覺明以辯真覺，因了發以窮諸妄。
至於山河不復出，水火不相陵，身含十方，
毛現塵剎，皆勝義諦中真勝義性也。
定性聲聞，即沉空趣寂者。
未得二空，即初心有學。
迴向上乘，則大心羅漢。
一乘寂滅場地，即冠三乘離諍論之真趣也。
阿練若云：無諠雜
orig::  ^810c6

富樓那等欽佛法音，默然承聽。
commentary::  ^810c22

△二、正答二：一、答諸相所起三：初、明本。
orig::  ^810c24

佛言：富樓那！如汝所言，清淨本然，云何忽生山河大地？
汝常不聞如來宣說性覺妙明、本覺明妙？
富樓那言：唯然，世等！
我常聞佛宣說斯義。
commentary::  ^810c26

性覺妙明，本覺明妙者，萬法體用異稱也。
能性一切曰性覺，性覺之妙顯乎明，即自體而出見於萬法者也。
性之所本曰本覺，本覺之明藏乎妙，即自用而反冥於一真者也。
了斯二義，則體用一覺，物我一妙，無復諸相之異矣。
orig::  ^810c32

佛言：汝稱覺明，為復性明稱名為覺？
為覺不明稱為明覺？
commentary::  ^810c42

促舉前義問之，定其解惑也。
夫汝所謂覺，所謂明，意作何解？
為此性本自明，靈然不昧，故稱之為覺耶？
為復性自不明，用心覺之，故稱之為明覺耶？
靈然不昧者，真覺也。
用心覺之者，妄覺也。
orig::  ^810c46

富樓那言：若此不明名為覺者，則無所明。
commentary::  ^811a6

富那意以性明為覺，不以不明為覺，故曰：
若此不明，則無所明。
然不知纏有所明，即墮妄覺，無窮妄業由是而生也。
故下云：覺非所明，因明立所，所妄既立，生汝妄能。
orig::  ^811a8

佛言：若無所明則無明覺。
commentary::  ^811a16

明覺之妄，由所明起。
orig::  ^811a18

有所非覺，無所非明，無明又非覺湛明性。
commentary::  ^811a20

覺離能所，故有所非覺。
照了諸相，故無所非明。
若果非明，又不得謂之覺湛明性。
當知有所無所，是明非明，皆為妄度，終非妙明。
明，妙之真也。 ^811a22

△二、敘妄二：初、三細所起。
orig::  ^811a26

性覺必明，妄為明覺。
commentary::  ^811a30

前云性覺妙明，此云性覺必明者，湛然寂照曰妙明，強生了知曰必明。
妙明則真，必明則妄，所以妄為明覺。
此即三細之首，妄識初相也。
起信云：由不如實知真如法一，故不覺心動。
即此相也。
orig::  ^811a32

覺非所明，因明立所。
所既妄立，生汝妄能。
無同異中，熾然成異。
commentary::  ^811a40

真覺本無能所，因必明故，妄見有所。
能所既立，心境互分，故無同異中熾然成異，即轉相也。
orig::  ^811a44

異彼所異，因異立同，同異發明，因此復立無同無異。
如是擾亂，相待生勞，勞久發塵，自相渾濁。
commentary::  ^811a48

以彼熾然之異為異，復因異相立同，又因其有同有異，故復立無同無異。
一真體中，本無是事，皆由能所對待妄立，
以擾發情塵，遂使妙明斯渾，妙湛斯濁，
晦昧空色，自此兆矣，即現相也。
上三屬根本煩惱，下起六麤，即枝葉也。 ^811b4

△二、六麤所起
orig::  ^811b12

由是引起塵勞煩惱。
commentary::  ^811b14

由三細而引起也。
染污為塵，擾動為勞，憂煎為煩，迷亂為惱，
即智及相續執取，計名四麤之總相。
自下世界相續，眾生相續，即業相也。
業果相續，即業繫苦相也。 ^811b16

△三、感結三：一、總明。
orig::  ^811b22

起為世界，靜成虗空。
虗空為同？世界為異？
彼無同異，真有為法。
commentary::  ^811b24

妄覺動則勞擾發塵，故起為世界。
妄覺伏則頑然冥漠，故靜成虗空。
法界一空曰同，情器萬殊曰異。
此乃於無同異中，熾然成異。
故曰：彼無同異，真有為法。 ^811b28

△二、別明三：一、世界起始。
orig::  ^811b34

覺明空昧，相待成搖，故有風輪執持世界。
因空生搖，堅明立礙，彼金寶者，明覺立堅，故有金輪保持國土。
堅覺寶成，搖明風出，風金相摩，故有火光為變化性。
寶明生潤，火光上蒸，故有水輪含十方界。
火騰水降，交發立堅，濕為巨海，乾為洲潬。
以是義故，彼大海中火光常起，彼洲潬中江河常注。
水勢劣火，結為高山，是故山石擊則成#CB08504;，
融則成水。土勢劣水，抽為草木，是故林藪遇燒成土，因絞成水。
交妄發生，遞相為種，以是因緣，世界相續。
commentary::  ^811b36

萬法自五行變化，五行由妄覺發生，故世界起始，
肇於覺明，而依乎風金水火，以生成萬物也。
真覺妙空，本非明昧，由妄為明覺，遂有昧空。
明昧相傾，則不覺心動，故曰覺明。
空昧相待成搖，故有風輪。
世界最下，依風輪住，故曰執持世界。
因空生搖等者，因空昧動念，覺明堅執，而立礙感金也。
大地最下，依金輪起，故曰保持國土。
堅覺寶成等者，因堅覺妄搖，觸起煩惱，而感火也。
內外二界，革生為熟，化有為無，皆火大所變，故曰為變化性。
寶明生潤等者，由堅覺生識，而蒸以煩惱，
積情發愛，而感水也。
世界居大海內，故曰含十方界。
火騰水降等者，妄覺煩起，妄識橫流，交結立礙，而感土也。
地性堅礙，故曰立堅。
其高為山，其深為海，皆土也。
水阜曰洲，沙汀曰潬，諸皆肇於妄覺，感於五行，
故曰交妄發生，遞相為種也。
土水生木，木土生金，金木生火，火金生水，水火生土。
世界初由覺明發識為水，空昧結色為土，
相待成搖，為風為木，即土水生木也。
又因空昧之土，生搖為木，而堅明立礙，即木土生金也。
餘文甚明。土由水火所生，若子受父母氣分，
故海中火起，潬中水注也。
五行以我尅為妻，夫劣然後陰陽和而生子，
故水劣火為山，土劣水為木，焰融明水火氣分，燒絞明土水氣分也。
此世界相續之由也。 ^811c6

△二、眾生起始。
orig::  ^812a2

復次，富樓那！明妄非他，覺明為咎。
所妄既立，明理不踰。
以是因緣，聽不出聲，見不超色，色、香、味、觸六妄成就。
由是分開見、覺、聞、知，同業相纏，合離成化。
commentary::  ^812a4

明妄者，指堅明明覺。
搖明之妄無他，特覺明妄心為咎耳。
真明妙理，本無能所，元一圓融，清淨寶覺。
由所妄既立，遂成隔礙，故明理不踰。
以不踰故，聽見六根，於是妄局；色香六塵，
於是妄染；覺知六識，於是妄分；根塵識三為業性，
故發起妄業，於是同業相纏，合離成化。
此六道四生之始也。
同業即胎卵類，因父母己三者業同，故相纏著而有生。
合離即濕化類，不因父母，但由己業。
或合濕而成形，即蠢蝡也；或離異而托化，如天獄鬼等類也。
orig::  ^812a10

見明色發，明見想成。
異見成憎，同想成愛。
流愛為種，納想為胎。
交#CB17554;發生，吸引同業。
故有因緣，生羯羅藍、遏蒲曇等。
胎卵濕化，隨其所應。
卵唯想生，胎因情有。
濕以合感，化以離應。
情想合離，更相變易。
所有受業，逐其飛沉。
以是因緣，眾生相續。
commentary::  ^812a28

妄見所明，而顯發妄色，曰見。
明色發，此由心生境也。
因明起見，而因見生想，曰明。
見想成，此由境生情也。
見異則境違，故成憎。
想同則心順，故成愛。
三愛交注曰流，三想相投曰納。
愛為輪迴根本，故流愛為種。
想為傳命之媒，故納想成胎。
藉交遘而發生，由同業而吸引，此受生托質之始也。
胎中五位，七日一變。
羯羅藍，此云凝滑，初七日之相也。
遏蒲曇，云皰，二七日之相也。
以至鉢羅奢佉等也。
四生之類，卵應於想，胎應於情，濕應於合，
化應於離，故曰隨其所應也。
亂思曰想，結愛曰情，氣附曰合，合濕而生也。
形遁曰離，離此生彼也。
情想合離，有生皆具，此以多分言耳。
卵生居首者，想念初動，情愛後起，又兼胎濕化故也。
此文論想，乃內分染想，非外分淨想。
論化，乃轉蛻業化，非意生妙化也。
情想合離，更相變易者，或情變為想，合變為離，無定業也。
卵易為胎，濕易為化，無定質也。
故所受業報，或升或沈，無定趣也。
此眾生相續之由也。 ^812a38

△三、業果始起。
orig::  ^812b22

富樓那！想愛同結，愛不能離，則諸世間父母子孫相生不斷，
是等則以欲貪為本。
commentary::  ^812b26

父母子孫，非愛不聚，非欲不生。
orig::  ^812b30

貪愛同滋，貪不能止，則諸世間卵化濕胎，
隨力強弱遞相吞食，是等則以殺貪為本。
commentary::  ^812b32

胎卵濕化，以弱遭食，緣貪起殺。
orig::  ^812b36

以人食羊，羊死為人，人死為羊，如是乃至十生之類，
死死生生，互來相噉，惡業俱生，窮未來際，是等則以盜貪為本。
commentary::  ^812b38

不與而取曰盜。又陰取曰盜。
以人食羊，不與取也。
羊死為人，互來相噉，陰取也。
世間相噉，皆盜貪也。
淫、殺、盜三，為業果根本。
orig::  ^812b44

汝負我命，我還汝債，以是因緣，經百千劫，常在生死。
汝愛我心，我憐汝色，以是因緣，經百千劫，常在纏縛。
commentary::  ^812c2

上明業果之本，此明相續之由。
負債，殺盜由也。愛憐，欲貪由也。
orig::  ^812c6

唯殺、盜、婬三為根本，以是因緣，業果相總。
commentary::  ^812c10

結，顯也。
△三、結答。
orig::  ^812c12

富樓那，如是三種顛倒相續，皆是覺明明了知性，
因了發相從妄見生，山河大地諸有為相次第遷流，因此虗妄終而復始。
commentary::  ^812c14

總牒前文，結答世界眾生業果，皆覺明為咎也。
覺明，即性覺必明者也。
明了知性，即妄為明覺者也。
了發相，即因明立所者也。
妄見，即生汝妄能者也。
此虗妄，指覺明也。
前問云何忽生山河至終而復始。
此全牒其辭，而指覺明以答也。 ^812c20

△四、躡迹疑難二。
一、富那反難。
orig::  ^812c28

富樓那言：若此妙覺本妙覺明，與如來心不增不減，無狀忽生山河大地諸有為相。
如來今得妙空明覺，山河大地有為習漏何當復生？
commentary::  ^812c32

妙覺，指無真妄之體也。
本妙覺，明依真起妄者也。
眾生覺體與佛無別，無端忽生諸有為相，
則如來既證空覺，何時復生諸有耶？
此固常情所惑，故特反難也。 ^812c38

△二、佛與曲盡五：一、既覺不迷二：一、喻明。
orig::  ^812c44

佛告富樓那：譬如迷人於一聚落惑南為北，此迷為復因迷而有？
因悟所出？富樓那言：如是迷人亦不因迷又不因悟。
何以故？迷本無根，云何因迷？
悟非生迷，云何因悟？
commentary::  ^812c46

聚落，村市也。漢書：無燔聚落。
聚落喻性分，南北喻迷倒。
然南北初不易，則性分本無倒，故曰迷本無根，悟非生迷。
orig::  ^813a6

佛言：彼之迷人正在迷時，倐有悟人指示令悟。
富樓那！於意云何？
此人縱迷，於此聚落更生迷不？
不也，世尊！
commentary::  ^813a12

△二、合顯。
orig::  ^813a18

富樓那，十方如來亦復如是，此迷無本性畢竟空，
昔本無迷，似有迷覺，覺迷迷滅，覺不生迷。
commentary::  ^813a20

顯既覺不迷也。昔本無迷，而謂從迷覺，名覺迷迷。 ^813a24

△二、妙空無習二：一、喻明。
orig::  ^813a26

亦如翳人，見空中華，翳病若除，華於空滅。
忽有愚人，於彼空華，所滅空地，待華更生。
汝觀是人，為愚為慧？
commentary::  ^813a28

翳，喻妄見。華，喻山河。
空華滅地，喻妙空明覺。
orig::  ^813a32

富樓那言：空元無華妄見生滅，見華滅空已是顛倒，
敕令更出斯實狂癡，云何更名如是狂人為愚為慧？
commentary::  ^813a34

△二、合顯。
orig::  ^813a38

佛言：如汝所解，云何問言：諸佛如來妙覺明空，何當更出山河大地？
commentary::  ^813a40

既了所喻，何復前疑？
△三、果覺無變。
orig::  ^813a44

又如金鑛，雜於精金，其金一純，更不成雜。
commentary::  ^813a46

△四、果德無生。
orig::  ^813a48

如木成#CB01926;，不重為木。
commentary::  ^813b2

△五、結答。
orig::  ^813b4

諸佛如來菩提涅槃亦復如是。
commentary::  ^813b6

菩提，果覺也。涅槃，果德也。
果至無變無生，則習漏不生可知矣。
四喻之意，前二明昔本無迷，迷由妄起。
後二明習漏妄緣，證乃永斷。
若但舉前喻，恐謂妄不妨真，惑能自滅，成撥無執。
但舉後喻，恐謂覺本非淨，性本有生，成雜染見。
所以四喻兼舉，使知迷悟雖妄，而不廢修證也。 ^813b8

△二、答四大相容二：一、牒
orig::  ^813b18

富樓那，又汝問言，地水火風本性圓融，
周徧法界，疑水火性不相陵滅。
又徵虗空及諸大地俱徧法界，不合相容。
commentary::  ^813b22

△二、答二：一、略明能容二：一、引喻。
orig::  ^813b28

富樓那，譬如虗空體非群相，而不拒彼諸相發揮。
commentary::  ^813b30

虗空非諸相，而諸相依空而發；真體非四大，而四大擥真而成。
先非水火，故不相拒。
此總標，下別釋。
orig::  ^813b32

所以者何？富樓那，彼太虗空，日照則明，
雲屯則暗，風搖則動，霽澄則清，氣凝則濁，
土積成霾，水澄成映。
commentary::  ^813b36

此示諸相，下明相容。
霾，風雨土也。
orig::  ^813b40

於意云何？如是殊方諸有為相，為因彼生？
為復空有？若彼所生，富樓那，且日照時既是日明，
十方世界同為日色，云何空中更見圓日？
若是空明，空應自照，云何中霄雲霧之時不生光曜？
當知是明非日非空，不異空日。
觀相元妄，無可指陳，猶邀空華結為空果，云何詰其相陵滅義？
觀性元真，唯妙覺明，妙覺明心先非水火，云何復問不相容者？
commentary::  ^813b42

觀相既妄，陵滅亦妄，觀性一真，無不容者，
隨處而發，故曰殊方，彼指日雲等也。 ^813c8

△二、合顯。
orig::  ^813c10

真妙覺明亦復如是，汝以空明則有空現，
地、水、火、風各各發明則各各現，若俱發明則有俱現。
commentary::  ^813c12

此如空非相，不拒發揮也。
汝以空明等者，以事言之，如鑿井出空，照燧生火是也。
以業言之，如起為世界，靜成虗空，風金相摩，故有火光是也。
以心言之，妄起空見，則有空現。
地水火風，亦復如是。
故曰：各各發明，則各各現。
各各，謂前後也。俱，謂同時也。
orig::  ^813c16

云何俱現？富樓那，如一水中現於日影，
兩人同觀水中之日，東西各行則各有日。
隨二人去，一東一西先無準的，不應難言：
此日是一，云何各行？
各日既雙，云何現一？
宛轉虗妄，無可憑據。
commentary::  ^813c26

釋：俱現之相也。日影隨人不一，如七大隨緣成異，
先無准的，不應詰難。 ^813c34

△二、廣明互現三：一、隨妄發現。
orig::  ^813c36

富樓那！汝以色空相傾相奪於如來藏，
而如來藏隨為色空周徧法界，是故於中風動空澄、
日明雲暗，眾生迷悶背覺合塵，故發塵勞有世間相。
commentary::  ^813c40

迷失真體，分別緣影，名背覺合塵。
了相元妄，觀性元真，名滅塵合覺。 ^813c46

△二、依真發現。
orig::  ^813c48

我以妙明不滅不生合如來藏，而如來藏唯妙覺明圓照法界，
是故於中一為無量、無量為一，小中現大、
大中現小，不動道場徧十方界，身含十方無盡虗空，
於一毛端現寶王剎，坐微塵裏轉大法輪。
commentary::  ^814a2

色空，世間妄相也。
妙明，真如妙性也。
皆如來藏所現，元一圓融。
特由眾生背真合妄，故局促世相之中。
諸佛滅妄合真，故妙得真如之用。
所以一多互應，小大相容。
現寶剎於毛端，轉法輪於塵裏。
事事無礙，法法如如。
葢由觀相元妄，無可陳指。
觀性元真，故無不容者。 ^814a10

△三、離即圓會三。
一、依體圓非。
orig::  ^814a20

滅塵合覺，故發真如妙覺明性。
而如來藏本妙圓心，非心非空，非地非水，非風非火。
commentary::  ^814a22

雖滅塵發真，於一多小大，能一切如。
而本妙圓體，初無變異。
故非心非火，乃至非世出世法也。
非心非火，謂七大五陰也。
心即識大，而攝五陰。
orig::  ^814a26

非眼，非耳、鼻、舌、身、意；非色，非聲、香、味、觸、
法；非眼識界，如是乃至非意識界。
commentary::  ^814a32

謂非十八界，亦攝十二處。
orig::  ^814a36

非明無明、明無明盡，如是乃至非老非死、非老死盡。
commentary::  ^814a38

非緣覺法也。緣覺觀十二緣，欲飜無明為明。
十二緣有生起相，有修斷相，此兼舉之。
orig::  ^814a40

非苦、非集、非滅、非道、非智、非得。
commentary::  ^814a44

非聲聞法也。聲聞修四諦法，以智為能證，以果為所得。
orig::  ^814a46

非檀那，非尸羅，非毗梨耶，非羼提，非禪那，
非般剌若，非波羅蜜多。
commentary::  ^814b2

非菩薩法也。菩薩修六度行，檀等即施、
戒、忍、進、禪、智也，波羅蜜即度也。
orig::  ^814b6

如是乃至非怛闥阿竭、非阿羅訶、三耶三菩。
commentary::  ^814b10

非如來法也。怛闥阿竭，此云如來。
阿羅訶，云應供。三耶三菩，云正徧知，即十號之三也。
orig::  ^814b12

非大涅槃，非常、非樂、非我、非淨。
commentary::  ^814b16

非佛果法也。常樂我淨，為涅槃四德。
orig::  ^814b18

以是俱非世、出世故。
commentary::  ^814b20

結上起下也。自七大至十八界為世間法，自緣覺至大涅槃為出世法。 ^814b22

△二、依用圓即。
orig::  ^814b24

即如來藏元明心妙，即心、即空、即地、即水、
即風、即火，即眼、即耳鼻舌身意，即色、即聲香味觸法，
即眼識界如是乃至即意識界，即明無明、
明無明盡如是乃至即老、即死、即老死盡，
即苦、即集、即滅、即道，即智、即得、即檀那、
即尸羅、即毗梨耶、即羼提、即禪那、即般剌若、
即波羅蜜多如是乃至即怛闥阿竭、即阿羅訶、
三耶三菩、即大涅槃，即常、即樂、即我、即淨。
commentary::  ^814b26

體雖無變，用乃如如，故即心即法，即法即心也。
△三、雙會圓泯。
orig::  ^814b40

以是俱即世出世故，即如來藏妙明心元，
離即離非，是即非即。
commentary::  ^814b44

既非而即，即即而非，妙絕心言，不容測度矣。
此文似乎矯亂，而各有所主。
初曰本妙圓心，自體言也。
次曰元明心妙，自用言也。
終曰妙明心元，合體用言之也。
本妙圓心，是本非末，是圓非偏，是心非物，
乃真淨妙體，故非一切法也。
元明心妙，是元非本，是明非體，乃如如妙用，故即一切法也。
妙明心元，是妙之明，是心之元，徼妙並觀，
故離即離非，是即非即。
妙造乎此，則體用圓泯，情謂斯絕，而藏心妙性，廓無瑕玷矣。 ^814b48

△三、結責妄度。
orig::  ^814c16

如何世間三有眾生及出世間聲聞、緣覺，
以所知心測度如來無上菩提，用世語言入佛知見？
commentary::  ^814c18

結妙絕心言，責其妄度，葢為擬心動念，即乖法體也。
orig::  ^814c22

譬如琴瑟、箜篌、琵琶，雖有妙音，若無妙指，終不能發。
汝與眾生亦復如是，寶覺真心各各圓滿，
如我按指，海印發光。
汝暫舉心，塵勞先起，由不勤求無上覺道，
愛念小乘，得少為足。
commentary::  ^814c26

琴音雖具，非指不發；人心雖圓，非師不悟。
前之多方顯如來藏，即佛之按指也；身心萬法當處昭然，
即海印發光也；而富那等隨語生解，疑慮紛紜，是塵勞先起也。
此由不求無上覺道，愛念小乘之咎也。
今夫宗師扣擊，直下歷然，學者因之，競生狂解，
皆由情塵易起，故動涉疑妄。
使知無上覺道，則一唱一酬足以廓清天地，何復塵勞之有？
大集經云：閻浮萬像皆現海中，故名海印。 ^814c34

△四、躡迹疑難二：一、富那疑難二：初、問難。
orig::  ^814c48

富樓那言：我與如來，寶覺圓明，真妙淨心，無二圓滿。
而我昔遭無始妄想，久在輪迴，今得聖乘，猶未究竟。
世尊，諸妄一切圓滅，獨妙真常。
敢問如來，一切眾生，何因有妄，自蔽妙明，受此淪溺？
commentary::  ^815a4

躡上各各圓滿之言。
發，問也。既悟無二，益顯妄淪，而不知妄之所由，故請窮其因。 ^815a12

△二、答難三：一、原妄所起二：初、引喻。
orig::  ^815a14

佛告富樓那：汝雖除疑餘惑未盡，吾以世間現前諸事今復問汝。
汝豈不聞室羅城中演若達多，忽於晨朝以鏡照面，
愛鏡中頭眉目可見，瞋責己頭不見面目，以為魑魅無狀狂走。
於意云何？此人何因無故狂走？
富樓那言：是人心狂更無他故。
commentary::  ^815a18

演若達多，狂人也，愛鏡中頭，責己狂走，
喻因執影明，遂迷本真，妄隨流轉。 ^815a28

△二法合
orig::  ^815a30

佛言：妙覺明圓，本圓明妙，既稱為妄，云何有因？
若有所因，云何名妄？
自諸妄想，展轉相因，從迷積迷，以歷塵劫，
雖佛發明，猶不能返。
commentary::  ^815a32

妙覺明圓，指我與如來無二。
圓滿者，本圓明妙，言本無虧欠，本無迷妄也。
此人人本來面目也。
奈何以妄二之虧之，遂分物我，強起愛憎，
諸妄相因，迷輪不返。
orig::  ^815a38

如是迷因，因迷自有，識迷無因，妄無所依，
尚無有生，欲何為滅？
得菩提者，如寤時人說夢中事，心縱精明，欲何因緣取夢中物？
況復無因，本無所有。
commentary::  ^815a46

富那自恨昔遭妄想，而稱世尊諸妄圓滅，
似謂迷有所因，妄有可滅，故告以此。
orig::  ^815b4

如彼城中演若達多，豈有因緣自怖頭走？
忽然狂歇，頭非外得，縱未歇狂，亦何遺失？
富樓那！妄性如是，因何為在？
commentary::  ^815b8

牒喻重顯，令了妄無因，無可滅者。
△二、勸息妄緣。
orig::  ^815b14

汝但不隨分別世間業果眾生三種相續，
三緣斷故，三因不生，則汝心中演若達多，狂性自歇。
commentary::  ^815b16

世間業果眾生，皆妙心影明，如鏡中頭，
分別則妄，故不隨分別，則狂性自歇也。
以世間業果眾生為三緣者，妄心緣之而起也。
以殺盜婬為三因者，妄心因之而有也。
所謂自諸妄想，展轉相因，故斷而不生，則狂性自歇。 ^815b20

△三、妄息真現。
orig::  ^815b28

歇即菩提，勝淨明心。
本周法界，不從人得。
何藉劬勞，肯綮修證。
commentary::  ^815b30

所謂但離妄緣，即如如佛也。
肉間骨曰肯，骨肉之間小結可啟曰綮。
莊子技經：肯綮之未嘗。
今以肯綮譬斷微細惑結，葢劬勞修證，
只為妄惑，妄因既自，惑結自除，故不勞肯綮也。
orig::  ^815b34

譬如有人，於自衣中，繫如意珠，不自覺知，
窮露他方，乞食馳走，雖實貧窮，珠不曾失。
忽有智者，指示其珠，所願從心，致大饒富，
方悟神珠，非從外得。
commentary::  ^815b42

譬妄息真現，不勞修證也。
△二、阿難疑難二：一、問難。
orig::  ^815b48

即時阿難，在大眾中，頂禮佛足，起立白佛：
世尊現說，殺、盜、婬業，三緣斷故，三因不生。
心中達多，狂性自歇，歇即菩提，不從人得，
斯則因緣，皎然明白。
云何如來，頓棄因緣？
我從因緣，心得開悟。
世尊！此義何獨我等年少有學聲聞？
今此會中，大目犍連，及舍利弗、須菩提等，
從老梵志，聞佛因緣，發心開悟，得成無漏。
commentary::  ^815c4

遞躡上文起難，為後學決疑也。
上稱緣斷而因不生，斯正因緣之義，何前言頓棄耶？
從老梵志者，須菩提等，皆晚年從外道來。
orig::  ^815c16

今說菩提不從因緣，則王舍城、拘舍梨等所說，自然成第一義。
唯垂大悲，開發迷悶。
commentary::  ^815c22

今棄因緣，則外道自然之執為當矣。
富那之後，又以阿難問難者，諸法既明，
則進修無滯，將示修證之門，故復以當機之人發起。 ^815c26

△二、答難五。一、例前推本。
orig::  ^815c30

佛告阿難：即如城中演若達多，狂性因緣若得滅除，
則不狂性自然而出，因緣自然理窮於是。
commentary::  ^815c34

狂因既滅，則自然性出，不狂之前，二皆本無。
由是觀之，凡所謂因緣自然，本皆不有，
悉由狂妄而立，故曰理窮於是。 ^815c38

△二、詳明妄立三：一、以因緣破自然。
orig::  ^815c42

阿難！演若達多頭本自然，本自其然，無然非自，何因緣故怖頭狂走？
commentary::  ^815c46

自然者，本自天然，不假因緣也。
若本自然，則或狂不狂，無所然而非自矣。
夫何又假照鏡因緣而後狂走？
此自然之計墮矣。 ^816a2

△二、以自然破因緣。
orig::  ^816a6

若自然頭因緣故狂，何不自然因緣故失？
本頭不失，狂怖妄出，曾無變易，何藉因緣？
commentary::  ^816a8

若本自不狂，假因緣故狂，則本自不失，盍假因緣故失。
頭既不失，特由狂妄，則因緣之計墮矣。 ^816a12

△三、明妄立
orig::  ^816a14

本狂自然，本有狂怖，未狂之際，狂何所潛？
不狂自然，頭本無妄，何為狂走？
commentary::  ^816a18

若狂怖本於自然，則是本有狂怖，然既無所潛，非本狂矣。
若狂怖不本於自然，則頭本無妄，何為狂走？
非本不狂矣。既非本狂，非不本狂，足知自然因緣之說，皆妄立也。 ^816a22

△三、令悟實相。
orig::  ^816a28

若悟本頭，識知狂走，因緣自然，俱為戲論。
是故我言：三緣斷故，即菩提心。
commentary::  ^816a30

若悟本真，則知諸妄了不相關，真見性人，
一切妄緣豁然蕩絕，得大解脫者以此。 ^816a34

△四、示無戲論。
orig::  ^816a36

菩提心生、生滅心滅，此但生滅、滅生俱盡，無功用道。
若有自然，如是則明自然心生、生滅心滅，
此亦生滅、無生滅者，名為自然。
猶如世間諸相雜和成一體者，名和合性；
非和合者，稱本然性。
本然非然、和合非合、合然俱離、離合俱非，此句方名無戲論法。
commentary::  ^816a38

菩提心中，本無生滅，亦無自然。
若謂菩提心生，生滅心滅，此但生滅，非菩提也。
若謂滅生俱盡，無功用道，有自然者，因是則明自然心生，
生滅心滅，此亦生滅，非菩提也。
而又反指無生滅者，名為自然，皆則戲論。
譬如因有雜和，故說和合，而反指非和合者，稱本然性。
是皆對待妄立戲論之法，直使然與非然，
合與非合，一切遠離，亦無離與不離之心，
乃真無功用道，無戲論法也。
orig::  ^816a48

菩提涅槃尚在遙遠。
非汝歷劫辛勤修證。
雖復憶持十方如來十二部經清淨妙理。
如恒河沙秪益戲論。
commentary::  ^816b16

此責其妄計戲論，難契菩提，故曰菩提遙遠，
非汝能證，雖持多經，只益戲論也。 ^816b20

△五、結咎勸修。
orig::  ^816b22

汝雖談說因緣，自然決定明了，人間稱汝多聞第一。
以此積劫多聞熏習，不能免離摩登伽難，
何須待我佛頂神呪摩登伽心，婬火頓歇得阿那含，
於我法中成精進林，愛河乾枯令汝解脫。
是故，阿難！汝雖歷劫憶持如來祕密妙嚴，
不如一日修無漏業，遠離世間憎、愛二苦。
commentary::  ^816b24

因緣自然，有益於辨，無益於道。
多聞第一，有益於名，無益於實。
故雖積劫熏持，不如一日修無漏業。
無漏業者，首楞真定也。
得此定者，永滅諸漏，故離憎愛苦。
orig::  ^816b36

如摩登伽宿為婬女，由神呪力銷其愛欲，
法中今名性比丘尼，與羅睺母耶輸陀羅同悟宿因，
知歷世因貪愛為苦，一念熏修無漏善故，
或得出纏，或蒙授記。
commentary::  ^816b44

明熏無漏業之速効也。
摩登伽，此云本性，故云性。
比丘尼宿因，即歷世貪愛苦因也。
出纏，登伽也。授記，耶輸也。
orig::  ^816c2

如何自欺，尚留觀聽？
commentary::  ^816c8

結責阿難，令捨苦本，修無漏道，無以貪愛存於心目也。
自初決擇真妄，發明覺性，乃至深窮萬法，
決通疑滯，皆為最初方便。
使其信解真正，為因地心。
因心既真，斯可圓成果地修證。
故前經止此，別起下文。
大佛頂如來密因修證了義諸菩薩萬行首楞嚴經要解卷第七
w:: 音切
note:: 逾 ^816c10

〔羊朱切。〕蚋
〔而銳切。〕渾
〔胡昆切。〕烝
〔諸仍切。〕潬
〔徒早切。〕遞
〔音第。〕倐
〔音叔〕遏 ^816c30

〔烏葛切。〕蒲
〔薄胡切。〕翳
〔於計切。〕拒
〔音巨。〕屯
〔徒渾切。〕邀
〔於宵切。〕霾
〔音埋〕凖 ^816c32

〔之尹切。〕
 ^816c34
