大佛頂首楞嚴經正脉疏卷第六
author:: 京都西湖沙門　交光真鑒述
commentary:: 
△二、觀音廣陳。
以當此方之機，故廣陳盡妙，欲人專修於此也。 ^347b27

問：娑婆豈無別門而入者耶？
答：偈云：自餘諸方便，乃至淺深同說法。
備悉此意。意以同途長修，淺深共入，惟取耳門，而餘門不及。
間有別門入者，亦仗威即事而已。
然此應云觀音耳根，以對前總科，彰其廣陳，而意含耳根於觀音二字中矣。 ^347b29

分三
△一作禮陳白。
orig::  ^347b39

爾時，觀世音菩薩即從座起，頂禮佛足而白佛言：
commentary::  ^347b41

觀世音名，具彰二利之德，而所觀不同。
法華中如來釋云：苦惱眾生，一心稱名，
菩薩即時觀其音聲，皆得解脫，以是名觀世音。
據此，則所觀者，即世間音聲，蓋果門惟顯利他之盛德也。
今經菩薩自釋云：由我觀聽，十方圓明，故觀音名徧十方界。
據此，則所觀者，即聽音根性，蓋因門多彰自利之深源也。
是則二經互為隱顯，而名之圓妙見矣。
此意略同孤山，今正談修門，故且依後義。
觀字隨俗雖作平聲，理實應是去聲。
良以納聲為聞，遠理為觀，特取達理，故於音聲不言聞而言觀也。
又所達之理，非音聲中理，乃耳根中性理也。
然必托音聲，方彰聞性，故又不言觀耳根，而惟稱觀世音也。
更須當知利他、自利雖別，而能利之法同彰耳根，殊勝無二意矣。 ^347b43

△二、陳白之言分三。
△一本師傳授反聞又三。 ^347c24

△一、古佛同名
orig::  ^347c26

世尊！憶念我昔無數恒河沙劫，於時有佛出現於世，
名：觀世音。
commentary::  ^347c28

彼佛因中，或亦由斯證入，故其名號，以因彰果。
或佛鑒時機，應從此入，故其名號，與逗機之教，乃相應耳。 ^347c32

△二、從佛發心。
orig::  ^347c36

我於彼佛，發菩提心。
commentary::  ^347c38

菩提心不越三心四願：一者善心，即煩惱無盡誓願斷，
法門無量誓願學；二者悲心，即眾生無邊誓願度；
三者直心，即佛道無上誓願成。
按起信論：第一直心，謂正念真如；第二善心，
謂廣修無量善法；第三悲心，謂度眾生無量。
後約三處迴向，則真如佛道性修異旨，
而四願中佛道必兼真如，故合之無差也。
此心最為貴重，初發即如王子處胎，貴壓羣臣，
諸佛護念，萬聖加持，華嚴百喻未足以盡其盛德。
又言不發此心，所修諸行盡為魔所攝持，
故欲修耳根圓通者，先須發此大道心也。 ^347c40

△三、秉受法門。
orig::  ^348a10

彼佛教我，從聞思修，入三摩地。
commentary::  ^348a14

既發大心，須秉聖教。
凡修行者，不秉聖教，或恣己意，或信邪師，
其過無量，故此次明秉受自佛也。
彼佛即指觀世音佛。
此之三慧，惟聞慧不同常途，故思修亦別約常途。
聞即多聞，謂聞經解意功夫，其體即耳識及耳家俱意識所發勝解分別。
今此聞字，即指耳根中聞性，體即無分別如如智理而已。
思即不著空有，一味反聞，外脫聲塵，內冥智理，且約靜習在禪功夫也。
修謂達於萬行，與此禪觀不相違背，所謂咳唾掉背，
無不定時，何況一切善行。
此約初心修進，便應具足。
若更入位料簡，應以六即揀之，聞慧應在名字，
思慧應通觀行相似，修慧應入分證。
若更以見道修道揀之，聞思俱在見道，
而修慧即修道位，是則後二分別，淺深天隔。
若就觀音本門三說，聞字皆須惟指耳門，
以音聞雖皆教體，而聞為真教體也。
人三摩地者，名通初後，初但定成之號，
而更約後心，即證入圓通之境，寂滅現前也。
雙承動靜無違，方為定成。
然此動靜，與下二塵不同，此約靜入禪定，動涉萬行二時為言。
若靜合動違，終不名為大定成就也。
本師傳授反聞已竟。 ^348a16

△二、次第解結修證。
此科方是正行。一經云：要理宜詳細敷陳。
故今所解，稍為完備，不避繁文，觀者幸勿厭多。
非同長水流變三疊，殊無關要。
當知上之發心是願，而此為依願之行，其願不虗也。
上之秉受是教，此為依教之修，其教不負也。
然此中分科，以三空六結分之者，蓋三空是五卷中佛自所說，
長水亦知順此分科，但未能發揮委悉。
至於六結，乃為以義推知，非穿鑿也。
良以佛綰巾時，特以詳彰結解，俱有次第。
而說解次第，但列三空，似惟三重，而意含六結。
前釋稍明，今此正是解結正文，豈不投前所說。
況細尋文理，六節分明，非強分也。
分三： ^348b6

△一、初解三結。
先得人空又三。
△一脫動塵。
orig::  ^348b28

初於聞中，入流亡所。
commentary::  ^348b30

初者，發決定心，起修下手之初也。
按如來立教常儀，行人若有罪障，及未具戒，
先須懺求，端應誓斷四愆，如後道場所明。
今約無障具戒之人，故徑談大定，行人宜自諒之。
聞中二字，即所見之性，亦所趣之理。
今為所入之門，亦所照之境。
首宜分明，不可墮於二種差誤。
前麤後細，最當辯識。
一者，不是肉耳之中。
以此聞性，本惟藏識，心海一體，而具六用。
在眼為見，在耳為聞，乃至在意為知。
今取第二，故曰聞中。
於經最初，取見為例，以例餘五，委悉發渾。
如十番示後，離二見妄，乃為妙淨見精。
結云：清淨本心，本覺常住。
今之聞中，即彼見中，以其體無二也。
又四科七大，轉名如來藏心，周徧十虗，圓含萬法。
今此聞中，即彼藏心中也。
又一真法界，圓具三藏，非一切法，即一切法，
離即離非，是即非即，是名無上菩提，如來知見。
今此聞中，即彼三藏體中也。
良以見道分中，極力發明者，正於修時，
總持用之，所謂躡解成行大陀羅尼也。
若別為一法，則前之開示，俱成無用矣。
是知此之聞中，乃平吞萬相，盡空法界之中也。
二者，不是耳識之中。
以此聞性，雖有聲無聲，明鑑了然，絲毫不昧，
而會無分別，亦同見性，但如鏡中，無別分析。
且離念相者，方等虗空，亦常亦徧，有念即偏局一處，
剎那生滅，不偏不常，此即緣聲之識。
若墮此中，依舊是經初如來所破緣塵分別影事，而七重破處等文全無用矣。
是知此之聞中，乃一念不生圓照法界之中，
亦即一乘寂滅場地、真阿練若正修行處。
若於經中未即了然，可於靜習坐中體認的當，
多於五更起坐、夜氣清明、萬籟初動之時，
一念不生，覺此聞性廓然而圓、朗然而照，
山壁不隔、晦暗不昏，大小遠近音聲鑑徹無遺，
乃至微風動樹、足履鳴堦亦所不昧。
假如東方數里之外，洪鐘發響固歷歷分明，
西方同時數里之外，羣鼓喧聲亦琅琅不昧，
如是乃至南陌悲號、北街笑語，車輪馬足一一俱現圓聞之中，
如影現大圓鏡中，毫髮無隱也。
至於寂然無聲時，則聞靜愈無邊際，然但借觀音聲彰能聞之體為聞中，
不取所聞動靜之境為聞中也。
到此始知妙性本具，不是修成，但是平日以亂心緣慮遮障孤負不自覺耳。
又當知此聞中，內而所執定實身心，外而所執定實器界，
了無踪跡可得，一片虗靈浩無邊際，萬法森然唯心所具，
交徹互融之妙皆在其中，非有非空、即空即有，
妙極不容思議之境也，亦即祖師正法眼藏、涅槃妙心。
但彼不局一門，或多示意根而言了知為異耳，珍重珍重。
此句先以決定所照之境，下句方是工夫。 ^348b32

入者，旋反也。流有二意：一流謂法流，即聞性也。
入流者，旋轉聞聲之聞，反聞自性也。
二流者，注也。順聞奔聲，外注謂之出流；
反聞照性，內注謂之入流。
二釋俱通。此亦須是一念不生，迴光反照，
專注以聞自性，令前妙境湛然常明，不得一息間斷，即宗下所謂綿密功夫也。 ^349a22

 ^349a34

 ^349a36

此二字即是合覺，下二字乃是背塵。
亡者，脫也，所即聲塵也。
故上二字即旋聞，下二字即與聲脫也。
約前四卷末第二決定義中，詳明根結全由法塵，故塵亡而結自盡。
今解耳根，其所應亡，當即是動靜二塵。
動謂有聲，靜謂無聲。
今初。先亡動塵，仍有二種：一者屈曲聲，
謂有意味者，如言語歌曲之類是也。
二者徑直聲，謂無意味者，如風水鳥獸鐘皷等聲是也。
其最有力，能牽心流轉者，屈曲聲也。
先須斷此，永不接緣。
然此屈曲，復有二種：一者世俗屈曲，二者道理屈曲。
世俗復有二種：一者無力，二者有力。
無力謂評品古今文章事物，他方昔日，
不干己事，但恣散亂，無增長煩惱之力，故云無力也。
有力謂說諸欲境，令心起貪，說諸不平，
令心發怒，背面譽毀，當面稱譏，一切切己利害之言，
令人不覺，喜瞋陡發，忘失正念是也。
此皆世俗曲屈也。
道理屈曲者，如說內外邪正道理，乃至法門宗說玄妙意趣，
令人不覺，隨言生解，擬議思量。
若許攀緣於此，亦是尋聲流轉，最障本聞。
所以宗門於佛祖言教，如生冤家也。 ^349a42

問：止絕世俗，似無不可，何於道理勝思，亦杜絕之？ ^349b30

答：躡解成行，行起解絕。
解若不絕，則無漏之行終不能成，況真心實際動念則乖，豈容留解而許尋道理屈曲聲乎？
故後偈云：將心持佛佛，何不自聞聞？
是更偏忌道理屈曲也。 ^349b32

 ^349b40

行人初心，首先於此，諸屈曲聲，一切不緣，
惟以內向聞性，湛然朗然，安住不動，則一切麤顯分別，永息不起矣。
至於水流風動，鐘鳴皷響等，一切徑直之聲，
更是難亡，須使入流功夫，細心專切，久自亡盡。 ^349b44

問：反聞功成，豈一切諸聲如醉睡中，皆昧然不覺耶？ ^349c4

答：非也。諸聲任有行人，但惟圓照聞性，不漏落流注於聲而已。 ^349c6

問：不緣曲屈之聲，止其分別，易以稽考；
不緣徑直之聲，止其取著，難以考驗。
又此諸聲，縱令心不取著，其如諸聲亂發，
攪擾聞中，何以驗其不隨聲轉耶？ ^349c8

答，反聞自性專切者，聞性常自分明，如對清秋之月，
無一息之昏暗，且不注一聲，而諸聲普皆不昧，
若稍取著於聲，當有二驗，一者聞性先以遽昏，
不復分明，二者偏注一聲，餘聲悉昧。 ^349c14

 ^349c22

問：此之眾聲畢竟不昧耶？
亦有寂滅之時耶？ ^349c26

答：昧不同滅，心昏為昧，聲銷為滅。
反聞自性，久益精明，終無昧時。
外脫聲塵，久漸銷落，終有盡日。
良以性是本有，聲是本空故也。 ^349c28

問：聲今現有，何為本空？
答：如人夢雷，妄成震恐，其雷本空，而正在夢時，
亦似現有，豈真有耶？
現前諸聲，亦復如是。 ^349c34

問：諸聲不實，既如夢幻，銷落之後，畢竟一無所聞，則道成者皆如聾人耶？ ^349c38

答：不然。此非真滅，但以銷落聚聞之根，
近蔽之聲，暫沈枯寂，即同色陰區宇，如有目人處大暗室也。
不久心聞洞開，徧滿虗空，所謂發本明耀，
必將上聞有頂，下聞無間，乃至最近虫行蟻鬬，
素所不能聞者，皆當聞之，何況餘聲。
如聾之疑，鄙劣甚矣。 ^349c42

問：此之入流亡所，但於靜坐時習之耶？
亦於涉事時習之耶？ ^350a4

答：若但取於靜坐，何用詳辯曲屈等聲，
正須動靜一如，方成大定耳。 ^350a6

問：靜坐易忘，今即不問；臨事實難，今請問之。
假如有人涉事訪一故人，於路用功，但惟反聞自性，
而餘聲悉不取著，正當聞性湛然，忽於中途隔墻聞彼故人言語，
此聲不尋則廢其訪問之事，若尋之豈不成流轉耶？ ^350a8

答：此聲許尋，而不妨不成流轉。
以偈云：眾生迷本聞，尋聲故流轉。
汝若於尋聲時不迷本聞，此但尋聲，豈即流轉？ ^350a17

問：請分尋聲流轉與尋聲不流轉之相。 ^350a22

答：汝正反聞自性時，有當尋之聲現前，
一味尋之，而聞性全成迷昧者，此即流轉。
若當尋聲時，而聞性分明，依然不昧，此但暫尋即還，
亦謂之得用即休，何得同謂之流轉耶？
以此為例，凡涉諸事，皆當准此思之。
大抵初心靜習時，得力為多，靜定若成，漸能涉事不昧。
若初學靜定未成，而遽希涉事不昧者，良難。 ^350a24

問：涉事不昧，既曰良難，則初學反聞，恐難理事兩全。 ^350a36

答：世諦之人，寧廢理以圖全事；修行之人，寧廢事以圖全理。
今初心修進，誰要你依舊精研世事，務求兩全耶？
當知反聞入手之人，雖處世間，惟求省事省言，
日用家常，騰騰任運，得靜且靜，萬不得已，
一事一言，用了即休。
且正當用時，分毫不昧，言差事差，不顧不悔，
惟圖反聞無間，心便怡然。 ^350a38

問：祖師何言這邊那邊都不缺用？
答：此是大亡已久，絕後再甦，死中發活，
方能名臻其妙，非謂初心便能如是也。 ^350b2

問：此節舊解多補天台三止觀，意謂為修行妙宗，今何不用？ ^350b6

答：彼自別為入門，非此經旨。
且三觀初心不離六識思惟而入，今經首廢六識不用，將何入三觀耶？
斯經圓融妙理全是藏心本具，詳在奢摩他中發揮，
而行人未修之時先成圓解，及至修時行起解絕，
但一反聞極為簡便，不勞廣立止觀宗門，所謂單刀直入是也。
且入流乃合覺照理，即簡妙之觀；忘所乃背塵息妄，即簡妙之止。
久久定成，則圓融密妙體用皆從本地流出，所謂故發真如妙覺明性也。 ^350b8

問：前綰巾時，如來親喻，當從中道解之。
今但反聞，不明中道，豈合結心之喻耶？ ^350b24

答：詳佛左右偏掣之喻，葢指三界凡夫著有之修，
出世二乘沉空之證，故偈云：汝觀交中性，空有二俱非。
今此未反聞時，圓解已成，正反聞時，豈墮彼二？
既不墮於空有，即是最簡易之中道，#CB04676;合結心之喻，
何必廣立止觀，枉用贅瘤之中道？
真所謂為蛇添足，殊可笑也。
前綰巾中三空之下，所助治病之喻，正當此用，詳玩之可也。 ^350b28

 ^350b40

 ^350b42

〔問，設有夢中流轉時如何？〕 ^350c4

△二、脫動靜。
orig::  ^350c22

所入既寂，動靜二相，了然不生。
commentary::  ^350c24

上科方離動結，此科動靜二結兼除。
葢動除靜現，自然之理。
加功雙遣，自然之勞。
故今言所者，即忘所。
言入者，即入流也。
所入既寂者，謂亡所入流，二俱成靜也。
蓋初雖忘所，而所豈易亡。
初雖入流，流豈易入。
雖云努力，一念不生。
未免動靜間發，心心收攝，非寂靜也。
至此亡所，而所無不亡。
入流，而流無不入。
羣動俱息，收攝情忘。
故云所入既寂也。
由是而知，前之亡所，且惟亡動。
今之既寂，乃是動結已除，靜結方顯也。
次二句，方乃動靜雙除也。
是雖兼動雙言，其實單遣既寂，而惟除靜塵耳。
然言了然不生者，葢約既寂之後，加功進力，
以至寂靜亦亡，二塵俱不可得也。 ^350c26

問：亡動即是亡聲，而聲塵與聞性，如黑白相違，
易於分辯，故亡之則易。
至於靜塵與聞性相順，聞性至靜，而靜塵亦靜，
俱無邊際，俱無分別，如風空莫辯，水乳難分，
誠難剖析，故亡之恐為不易。
如何示之？ ^350c48

答：但患聞性未能了見分明，若了然自見聞性，安有混淆之理？
良以聞性是心，靜塵是境，心則靈知不昧，
境則冥頑無知，境自境，心自心，如爾為爾，
我為我，有何難分？
譬如世俗凡夫，入一深山無人之處，皆能了別山中寂靜，
其實於己聞性，絲毫不覺，及來閙市，其靜全失。
以前靜境，全是山靜，故離山豈復有靜？
世人但取境靜者，離境無有不失者也。
此猶外境甚麤。又有行人，未見自心，但習攝念成定，
展轉深入，憑彼定力，覺無邊際，亦靜塵境界，
定力盡時，無有不失者也。
此為內境，比前更細。
若未能悟心，不見聞性，誠不識此二種，
俱為靜塵，非心靜也。
若能悟心，了見聞性，自覺此性，本來至靜，
寂然無邊，非由攝念所成，亦非託外境界，
不知反聞者，故全不覺。
若能一味反聞，則性靜恒在，居山居市，
其靜不易也，入定出定，其靜恒然也。
縱不發明未反聞前，從無始來，本自常靜，
何況了見反聞之後，豈復有得失可言哉？
若是，則聞性本與靜塵無干，反聞專切者，
亡之甚易，何難之有哉？
大抵亡動之後，別無伎倆，反聞功夫，展轉深切，
聞性增明，則動靜二塵，逈然雙脫矣。
至此，則亡塵極明，功夫位當圓之初，信於二乘，則齊初果。 ^351a8

問：何以知然？
答：金剛經云：名為入流，而實無所入。
又云：以不入色聲香味觸法，名須陀洹。
此亡聲塵時，六塵俱亡，故知然也。
惟入流二字，大小逈殊。
小乘入流，但是攝心入深三昧，彼謂法性實是三無為境而已。
此經猶為法塵分別影事，豈同此之反聞自性乎？
故知證雖位齊，而入理深淺大不同也。 ^351b2

△三脫聞根。
orig::  ^351b14

如是漸增，聞所聞盡。
commentary::  ^351b16

上科全以亡塵，此科方以盡根。
如是者，承上之辭。
漸增者，加功進行之意。
下句不依舊註舉塵顯根之說，葢上聞字乃旋倒之聞機，下聞字乃所聞之聞性。
以前因圖作亡塵方便，故立能所二聞，令其聞根而亡塵。
今塵相既盡，故外無所對，則根亦不存，
能聞之聞機與所聞之聞性二俱除滅，故曰聞所聞盡也。
後文云：塵既不緣，根無所偶，反流全一，六用不行。
正此之謂也。 ^351b18

問：既全以根性增明，而方以雙亡動靜，
今復將根性亦亡，豈不全成斷滅？ ^351b32

答：但以盡根，那云滅性？ ^351b34

問：根與性為二耶？
答：非二亦非一也。 ^351b36

問：當如何等？
答：根如冰，性如水，冰水本無別體，故非二。
然冰結而隔，水融而通，故非一矣。
今言根盡，但如冰融，豈如水涸哉？ ^351b38

問：前言二塵亡後，惟覺聞性極為寂靜，湛無邊際。
今盡內根，復作何相以別於此？ ^351b42

答：前作方便，脫彼二塵，故暫執聞性為內，
二塵為外，背外向內，宛然內根恒在。
細詳經云聞中，又云入流，中之與入，顯根為內，彰彰矣。
及至二塵蕩亡，已無外相，既不對外，內相漸消，
以至泯然豁然，無復內外，即根盡之相。
以是而知前言無邊際者，非真無也。
以二塵為限，即是邊際，今二塵既盡，無復限隔，方是真無邊際。
若約三空考之，到此即得人空。
前此以根對塵，塵為他相，根為我相，排他立我，
背他向我，我相宛然。
至是根塵俱泯，能所兩亡，無復自他，惟一法性，
不分內外麤細，四相應盡，無遺定位，當至七信齊於別之七住小乘四果阿羅漢位，
而見思惑盡，當證我空真如，即前如來所說此根初解，先得人空矣。
又當知此是菩薩高證圓之七信，但約斷見思證人空，
謂齊小之四果，非真實同羅漢，如世之進士初品，
暫同吏員極品，豈真名位與之全同乎？
當知六通十八變等，皆應殊勝，至下當更顯其不同，
亦如進士資格權位名分，皆非吏員可仰視矣。
初解三結先得人空已竟。 ^351b46

△二、次解二結成法解脫。
前示倫次中，除法執科已明。
法執麤者，先於入流亡所時，早已斷盡，至此惟除細法執焉。
分二科： ^351c34

△一、脫覺觀。
orig::  ^351c38

盡聞不住，覺所覺空。
commentary::  ^351c40

盡聞二字，牒前聞所聞盡，即二聞雙泯之境。
不住，謂加功進行，透過斯境，不鈍滯於此也。
以見盡聞若住，增慢同倫，化城永閉矣。
末句即新證也。蓋盡聞之後，根塵逈脫，湛一無邊之境現前。
故今言覺者，即照此境之智也。
所覺者，即此湛一之境也。
盡聞若住，則智境恒對，能所仍存，終為勝進之障，即溈山所謂具足心境也。
今言覺所覺空者，謂能覺之智，與所覺之境，
二俱空寂，泯然無復對待也。
此雖境智雙舉，而能覺所覺二，俱言覺覺心分也，於智為多。
若悋惜此心，以為般若真智，而不能捨置者，是為妄生愛智之法愛也。
又此望後，為斷法執，分別 ^351c42

問：法執分別，應隨前麤法執斷之，那於此中猶有分別？ ^352a16

答：此俱生中微細流注分別，非麤分別也。
其實似是覺觀不忘義說分別耳。 ^352a18

△二、脫重空。
orig::  ^352a20

空覺極圓，空所空滅。
commentary::  ^352a22

空覺之空，牒上覺所覺空之空而言。
空覺者，顯是重空之智也。
極圓者，謂增修滿其分量之意。
末句促舉空者，即此重空之智。
所空者，即前科智與境也。
空所空滅者，葢言重空之智，并前智境，一切滅盡無餘也。
良以重空之智，初起未圓，則能空所空，二俱宛在。
今空覺極圓，則非惟所空智境息滅，而重空之智，亦復隨滅。
如以木鑽木，火出則二木俱盡矣。
此雖重空亦智，而能空所空，二俱言空。
空，境屬也，於理為似。
若恡措此境，以為實際理地，是為妄生愛理之法愛也。
又此望前為斷，法執俱生。
葢能所二空，已離前科微細分別，而任運存此微礙緣影而已。
此影滅盡，成法解脫，而真光將露矣。
此之二結，已超小乘而過之。
然定位於圓教，即八之十信，於別教，即八之十住，
及十行、十向、二十三位，而塵沙惑盡矣。 ^352a24

 ^352b4

又此以菩薩所陳空覺極圓，同前如來所說空性圓明，
故知此之空所空滅，即前所謂法解脫矣。
次解二結，成法解脫已竟。 ^352b6

△後解一結俱空不生。
orig::  ^352b10

生滅既滅，寂滅現前。
commentary::  ^352b14

生滅二字，通前動、靜、根、覺、空、滅，六結全收，
麤細不同，要之皆生滅心也。
初解動滅靜生；次解塵滅根生，理雖無生，
而有滅有存，生滅宛然，下皆放此；三解根滅覺生；
四解覺滅空生；五解空滅滅生。
到此若住最後滅相，則當為滅相所覆，
恒處俱空，應是一種頂墮細障，故猶名第六滅結也。
百尺竿頭，更須進步，祖師所謂向下猶有事在，亦名末後着也。
然此不復更勞着力滅除，即儒典所謂化不可為，而本經所謂無功用道也。
但無住著之心，以俟一剎那頃，本理現前，
則此之滅相，即逈脫矣，如末句是也。
然所謂寂者，非對動之寂，從無始來，本自不動之寂也。
所謂滅者，非對生之滅，從無始來，本無生之滅也。
此是本覺理體，如來藏性，真如實際，清淨本然，
周徧法界，亦名大寂滅海，亦名大光明藏，所謂寂照含空。
惟以番上生滅，且單言寂滅，實乃真心全體，而萬用皆具於中。
此理現前，則山河大地，應念化為無上知覺根隔，
合開六根，互相為用，而下之諸科，一切勝用，皆從此發焉。
約其所至之位，應在初住，雖分斷一分無明，
分證一分真理，而一斷一切斷，一證一切證，
四十二地功德，隱然具足。
其與別教初地，位雖言齊，而歷別之與圓融，實天地懸殊矣。 ^352b16

 ^352c10

次第解結，修證已竟。 ^352c32

△三、詳演所獲殊勝。
上是圓通因行，此乃圓通果用。
此中三科文廣，累積篇章，故云詳演。
而菩薩自語，元標殊勝，故作科名。 ^352c34

問：因行為造修之要，理宜詳演，而文何甚略？
果用待功成自顯，似應且略，而文何甚詳？ ^352c38

答：詳明果用，激勸欣修，固不應略，而因行示人修要，尤當加詳。
今所述因行不過數語者，良以此經如來與菩薩相同演一圓通，
因果前後互為詳略。
如來自四卷後半示二決定義，乃至擊鐘驗常；
五卷前半證明別無結元，至綰巾示結。
合有一卷經文，詳說解根修習圓通，至為委悉，豈止如今用之廣哉？
而所以說果用者，秪云山河大地應念化為無上知覺，
又云由是六根互相為用，辭甚略也。
今菩薩說行若詳，應重如來所示；說用若略，則無補如來闕文。
二俱非妙，故應因行略而果用廣，廣略皆適其宜矣。
但如來泛說解根而密指耳根，菩薩顯然專說，
文似有隱顯通局，而意實無異旨也。
行人欲究圓通因行之詳，當取前經文與菩薩所說參互看之，
不必局菩薩之數語矣。 ^352c42

分為二：
△一、標列二本又二。
△一、總標。
orig::  ^353a22

忽然超越世出世間十方圓明，獲二殊勝。
commentary::  ^353a24

忽然，即解脫道一剎那頃也。
葢證入真體在一剎那，而稱體起用亦即在於一剎那也。
超越，即解脫纏縛之意。
不為界內有縛，故超越世間；不為界外空纏，故超越出世間。
十方圓明，乃寂照含空之意，不止大千。
按華嚴當分身百界圓明，即明通彌滿於百界。
又十方亦可作十法界圓明，即一一界備達十如是也。
二、殊勝即下，列二種妙用。
盡菩薩從初發心，即達心、佛、眾生三無差別，故證自心時而即與佛生同體用矣。
然皆謂之殊勝者，顯超權乘也。
葢上同下合，皆二乘所不能者，故云然也。 ^353a26

△二別列又分二。 ^353a44

△一、上合慈力
orig::  ^353a46

一者、上合十方諸佛本妙覺心，與佛如來同一慈力。
commentary::  ^353a48

先合本妙覺心，是與諸佛同體；同佛慈力，是與諸佛同用。
在因同果，處染常淨，故曰本妙覺心。
人人本具，故纔證即上合也。
依吳興力字作悲字，葢佛具與樂之慈，
必兼拔苦之悲，理應然也。 ^353b2

△二下合悲仰
orig::  ^353b8

二者下，合十方一切六道眾生，與諸眾生同一悲仰。
commentary::  ^353b12

六道眾生下，亦應有本妙覺心四字，譯文略之耳。
以佛與眾生同具本心，而菩薩證此心時，
上下俱合，合則先同其體，然後能同其慈力悲仰之二用也。
經家於眾生略之有二意：一者佛下已明眾生不異，故不重標。
二者諸佛妙心已證有力，須顯其合，方成勝用。
眾生妙心未證無力，不須顯合，合則無畏勝用反不能同。
雖俱通而前義為正矣。
悲者哀求拔苦，仰者希望與樂，意同吳興所說。 ^353b14

標列二本已竟。 ^353b28

△二承演三科
承演者，以下各科，皆有承上子科故也。
就分為三： ^353b30

△一、三十二應又三。
△一、標承慈力。
orig::  ^353b32

世尊，由我供養觀音如來，蒙彼如來授我如幻聞熏聞修金剛三昧，
與佛如來同慈力故，令我身成三十二應，入諸國土。
commentary::  ^353b36

由我下，乃至同慈力故，標承授受，出三昧名，以彰妙應體用洪源。
上聞字，即指聞性本覺之體而言。
聞熏者，即所謂本覺內熏也。
下聞字，即旋倒聞機之聞，始覺之智而言。
聞修者，以此反聞，進修圓通也。
然初稱如幻，謂始覺權假，暫用隨銷，非同執實染修也。
終結金剛者，謂本覺究顯，永無銷壞，而仍具摧堅之能，非如權乘畢竟非實也。
又初假二聞，故如幻；終成一性，故如金剛。
此上方明得體，與佛二句乃明同用。
體用兼具，方以成末三句之妙應耳。
菩薩隨機赴感，為應眾生。
希應者，須竭妙感。
若無妙感，固不可妄議慈應之不周矣。
游諸國土者，即無剎不現身也。
溫陵曰：三十二應者，現十法界身，圓應羣機也。
開之有三十二，合惟四聖六凡，攝盡羣類。 ^353b42

△二條列妙應又二。
△一、應希求心。
希慈與樂，各求稱心也。
又二。 ^353c20

△一、應求聖乘。
即出世間四聖乘也。
約能求人，除佛惟三；約所現身，四聖皆具。
今能求人仍四者，於緣覺而加獨覺耳。
就分四： ^353c22

△一菩薩。
orig::  ^353c26

世尊！若諸菩薩入三摩地，進修無漏勝解現圓，我現佛身而為說法令其解脫。
commentary::  ^353c30

既曰諸菩薩，則各教皆有，不局別圓，但凡菩薩無不希成佛身，
故現佛身應其機也。
勝解者，各隨所修法門，因行已極，而所起證悟之智也。
現圓，圓字作滿字釋之，言智證將滿之時也。
擕李曰：勝解現圓者，各約自乘理智，將欲現前得此名也，後皆放此。
孤山曰：若入相似三摩地，進修中道無漏，
則分真勝解現圓，乃至若修金剛無漏，
則究竟勝解現圓，大士皆現佛身，為說頓法，令得分真究竟解脫。 ^353c34

問：等覺菩薩豈假初住現佛說法耶？ ^354a1

答：聞法得解，何必求人？
復假勝身，彌增內慧。
且天魔現為佛像，毱多尚乃致禮，況初住菩薩妙理所現？
等覺雖尊，孰敢不仰？ ^354a2

○此說但約等覺，決無於劣計我勝之慢習。
若約觀音初證，似在初住。
而圓頓上根，固有一生事辦。
所謂從初發心，即成正覺，漸起大用。
豈可定常局為初住哉。
其為等覺說法，理無可疑。
不必更說元是古佛解脫，亦即一剎那證入解脫道也。 ^354a8

△二獨覺。
orig::  ^354a18

若諸有學寂靜妙明，勝妙現圓，我於彼前現獨覺身而為說法，
令其解脫。
commentary::  ^354a20

此下三科，皆稱有學者，以各門在修習位者功極，皆將證入無學之時也。
諸字但指一類多人而言，下皆放此。
溫陵曰：獨覺者，出無佛世，觀物變易，自覺無生，故號獨覺。
樂獨善寂，求自然慧，故曰寂靜妙明。 ^354a24

○當知此非是天然外道，葢是多生受佛小教熏習，
當歷七生方證無學，終不至於八生。
今第七生出無佛世，證期已至，忽然觸境證入，似不歷教而實教於多生矣。 ^354a32

△三、緣覺。
orig::  ^354a38

若諸有學斷十二緣，緣斷勝性勝妙現圓，
我於彼前現緣覺身而為說法，令其解脫。
commentary::  ^354a40

溫陵曰：緣覺者，稟佛之教，觀緣悟道者也。
知迷勝性，由十二緣於是斷之。
自無明滅，至憂悲苦惱滅，則緣斷而勝性現矣。
性因緣斷而顯，故曰緣斷勝性。 ^354a44

○勝性，即因緣無生之性也，亦化城涅槃耳。
下科放此。 ^354b2

△四聲聞。
orig::  ^354b4

若諸有學得四諦空，修道入滅，勝性現圓，
我於彼前現聲聞身而為說法，令其解脫。
commentary::  ^354b6

擕李曰：三果以前，賢位聖位，俱屬有學，
見道一十六心，斷四諦下惑，證生空理，故曰得四諦空。
初果後進，斷三界八十一品俱生，品品皆證一分，
擇滅無為，故云修道入滅。
應求聖乘已竟。 ^354b10

△二、應求雜趣。 ^354b16

即六凡也。分二：
△一、諸天又分二。
△一、天主又分四 ^354b18

△一梵天王
orig::  ^354b19

若諸眾生欲心明悟，不犯欲塵，欲身清淨，
我於彼前現梵王身而為說法，令其解脫。
commentary::  ^354b22

欲心明悟，謂深達婬欲為招苦之本。
欲雖通於三五，而婬為上首。
本經單論此句，深知下句痛戒也。
此解脫乃成就其決定捨欲生梵之事，
是雖捨求皆具，而更重希求，即同下成就也。
且所修背捨，亦名解脫。
孤山曰：說法者，如金光明云：大梵天王說出欲論是也。 ^354b26

△二、帝釋天。
orig::  ^354b36

若諸眾生欲為天主統領諸天，我於彼前現帝釋身而為說法，
令其成就。
commentary::  ^354b38

孤山曰：帝釋即欲界第二天主，彼天橫有三十三天，
而帝釋統之說法，謂十善也。
金光明云：釋提桓因種種善論是也。 ^354b42

△三自在天
orig::  ^354b46

若諸眾生欲身自在遊行十方，我於彼前現自在天身而為說法，
令其成就。
commentary::  ^354b48

孤山曰自在天，是欲界頂天，具云婆舍#CB02494;提，
此云他化自在天。
假他所作以成己樂，即魔王也。
或云自六天上別有魔王居處，亦自在天攝。 ^354c4

○欲身自在者，顯其惟是正報如意耳。
下放此。遊十方者，六欲四洲之十方也。
或亦能至他界，應不及色天之遠到耳。
再容總通。 ^354c8

△四大自在
orig::  ^354c14

若諸眾生欲身自在飛行虗空，我於彼前現大自在天身而為說法，
令其成就。
commentary::  ^354c16

孤山曰：大自在，即色頂摩醯首羅天。
大論云：三目八臂，騎白牛，執白拂者是也。 ^354c20

○飛行虗空，能至他界。
如法華言其能過五百萬億國，推尋供佛是也。
初禪尚能，何況色頂？
又統論諸天，皆舉一以該其餘。
梵王似局初禪，而實該四禪。
帝釋似局二欲，而實該六欲。
二自在別舉魔天，以二魔不在正天之屬，故更舉之。
但闕四空，或意含而文略。
然此與法華俱缺之意者，此論現身，而四空不樂身相，故不為現。
縱有別者，方便以利益之，當亦不入此現身之例矣。
天主已竟。 ^354c22

△二、天臣分三
△一上將。
orig::  ^354c38

若諸眾生愛統鬼神救護國土，我於彼前現天大將軍身而為說法，
令其成就。
commentary::  ^354c40

此似四王主帥各有八將，而韋#CB00501;為上首是也。
各統所部鬼神，即八部之屬。
救護國土者，還指人間國土，所以摧魔護生也。 ^354c44

△二四王
orig::  ^354c48

若諸眾生愛統世界，保護眾生，我於彼前現四天王身而為說法，
令其成就。
commentary::  ^355a2

四王似應科入天主，今文列於將後，故屬臣類。
且四王自來係屬帝釋大臣，分統四洲，
餘天上下，未聞君臣之分如此也。
世界，即須彌各面一切國土也。 ^355a6

△三太子
orig::  ^355a12

若諸眾生愛生天宮，驅使鬼神，我於彼前現四天王國太子身而為說法，
令其成就。
commentary::  ^355a14

溫陵曰：四天太子，即那吒之類，能驅鬼神。
○按統紀，四天王各有太子九十一人，驅使者即前諸將及八部也。
諸天已竟。 ^355a18

△二、人趣分四
△一世諦男子 ^355a22

此未論秉佛教戒者也。
又為二： ^355a23

△一人主
orig::  ^355a24

若諸眾生樂為人王，我於彼前現人王身而為說法，令其成就。
commentary::  ^355a26

溫陵曰：自金輪至粟散，皆人王也。
粟散即#CB15131;國小王，
散於天下，如粟之多。 ^355a30

○問：世之平人，有妄志帝王者耶？
又何須假帝王身，與其說遂心之法耶？ ^355a32

答：此必有德懷仁，不忍世亂，發願世世為有道之王，以理#CB15131;國。
菩薩為其現所欣之身，與說生貴之因，
及帝王德業，以熏隔生之種而已。
如修十善為輪王因是也。
豈教以篡奪之術哉。
後多放於此意推之。 ^355a34

△二、臣民分四
△一長者。
orig::  ^355a44

若諸眾生愛主族姓，世間推讓，我於彼前現長者身而為說法，
令其成就。
commentary::  ^355a46

溫陵曰：具十德為長者，姓貴、位高、大富、
威猛、智深、年耆、行淨、禮備，上嘆下歸，故為族姓之主，世間推讓也。 ^355b2

○以此觀之，西天稱長者非止年高，葢世臣大家而兼有德望者之稱，
然亦非現生可得之位也。 ^355b6

△二居士
orig::  ^355b10

若諸眾生愛談名言清淨自居，我於彼前現居士身而為說法，
令其成就。
commentary::  ^355b12

此有德無位，或談道論德，為人師範，或著書立言，
垂教後世，名言典章也。
如此方王通、邵雍之類，隱淪不仕者也。 ^355b16

△三宰官
orig::  ^355b20

若諸眾生愛治國土，剖斷#CB15131;邑，
我於彼前現宰官身而為說法，令其成就。
commentary::  ^355b22

溫陵曰：三台，輔、相、州牧、縣長，悉號宰官也。
以上三科，似此方儒教所攝。 ^355b26

△四術士。
orig::  ^355b28

若諸眾生愛諸數術，攝衛自居，我於彼前現婆羅門身而為說法，
令其成就。
commentary::  ^355b30

溫陵曰：婆羅門，此云淨行，四姓之一也。
愛諸數術，即和合占相，推步盈虗也。 ^355b34

○此但釋數術，而未明攝衛，乃調護身壽，即名醫輩耳。
此科似此方，醫卜雜伎所攝，如郭璞、華陀之類是也。
西天最貴重之，有十八姓，世諦男子已竟。 ^355b36

△二、奉教男女
謂奉戒者，分二： ^355b42

△一、出家二眾又二
△一比丘
orig::  ^355b44

若有男子好學出家，持諸戒律，我於彼前現比丘身而為說法，
令其成就。
commentary::  ^355b46

諸律，謂自十戒以至進具二百五十也。
△二比丘尼
orig::  ^355c2

若有女人好學出家，持諸禁戒，我於彼前現比丘尼身而為說法，
令其成就。
commentary::  ^355c6

諸戒亦自十戒進具五百也。
△二、在家二眾又為二。 ^355c10

△一優婆塞。
orig::  ^355c12

若有男子樂持五戒，我於彼前現優婆塞身而為說法，令其成就。
commentary::  ^355c14

孤山曰：優婆塞，此云近侍男，以五戒自守，堪任近侍出家比丘者也。 ^355c18

△二優婆夷。
orig::  ^355c20

若有女子五戒自居，我於彼前現優婆夷身而為說法，令其成就。
commentary::  ^355c22

孤山曰：優婆夷，此云近侍女，亦奉五戒，堪任近侍比丘尼。
奉教男女竟。 ^355c26

△三世諦女人
orig::  ^355c28

若有女人內政立身以修家國，我於彼前現女主身及國夫人、
命婦、大家而為說法，令其成就。
commentary::  ^355c30

內政，即泛言一切婦道。
儒書云：有閨門之修，而無境外之志，故曰內政。
然閨門為萬化之源，故關於家國之治亂，
家通大夫以下，國通諸候以上。
孤山曰女主，即天子之后。
國夫人，如論語#CB15131;君之妻曰君夫人。
命婦，謂妻因夫榮者。
大家，如後漢扶風曹世叔妻者，同郡班彪之女，
名昭，字惠姬，和帝數召入宮，令皇后貴人師事焉，號曰大家。 ^355c34

○家音姑。
△四、童真男女又曲分為二科 ^355c46

△一童男
orig::  ^355c48

若有眾生不壞男根，我於彼前現童男身而為說法，令其成就。
commentary::  ^356a2

即有志一生，不犯女色者也。
△二童女
orig::  ^356a6

若有處女愛樂處身，不求侵暴，我於彼前現童女身而為說法，
令其成就。
commentary::  ^356a8

處女，亦名處子，謂未出嫁之女也。
愛樂處身者，願常為處女，終不出嫁也。
不求者，不願隨從之意，謂堅貞自守，縱有強施侵暴，亦誓所不從也。
應希求心已竟。 ^356a12

△二、應厭離心。
前之希求，是冀望勝事成就。
此之厭離，是不樂本位，思欲脫去也。
然多欲脫入人倫。 ^356a18

問：餘趣則可，天趣何反求人？
答：人身意於修道出離。
裴公云：可以整心慮，趨菩提，惟人道為能是也。 ^356a22

分二：
△一、八部眾。
孤山曰：准普門品，此闕迦樓羅，即金翅鳥也，乃譯文略之。
今但七易，就分為七科。 ^356a26

△一、天眾
orig::  ^356a30

若有諸天樂出天倫，我現天身而為說法，令其成就。
commentary::  ^356a32

出與脫同。成就者，遂其脫離之願也。
後皆放此。
△二龍眾。
orig::  ^356a34

若有諸龍樂出龍倫，我現龍身而為說法，令其成就。
commentary::  ^356a38

自下七趣，雖皆具神通福德威權，均名惡趣，
各有苦惱，是故多欲脫去為人，以希修進也。 ^356a40

問：焉知不欲脫入聖流，而必言求人趣也？ ^356a42

答，若求三乘聖果，自入前希求中。
應求聖乘科，不在此中矣。 ^356a44

△三、藥叉眾。
orig::  ^356a46

若有藥叉樂度本倫，我於彼前現藥叉身而為說法，令其成就。
commentary::  ^356b2

度，亦脫也。孤山曰：藥叉，此云輕捷也。
△四乾闥婆。
orig::  ^356b6

若乾闥婆樂脫其倫，我於彼前現乾闥婆身而為說法，令其成就。
commentary::  ^356b8

孤山曰：乾闥婆，此云香陰，新翻尋香行，帝釋樂神也。 ^356b12

△五阿修羅。
orig::  ^356b14

若阿修羅樂脫其倫，我於彼前現阿修羅身而為說法，令其成就。
commentary::  ^356b16

孤山曰：阿修羅云無端正，以女美而男醜故。
從男彰名，新翻非天，以諂詐無天行故。 ^356b20

△六緊那羅。
orig::  ^356b22

若緊那羅樂脫其倫，我於彼前現緊那羅身而為說法，令其成就。
commentary::  ^356b24

孤山曰緊那羅，形似人而頭有角，因呼為疑神。
天帝，絲竹樂神也，小劣。
乾闥婆，新翻歌神。 ^356b28

△七摩呼羅。
orig::  ^356b30

若摩呼羅伽樂脫其倫，我於彼前現摩呼羅伽身而為說法，
令其成就。
commentary::  ^356b34

孤山曰：摩呼羅伽。
什師云：地龍也。肇公云：大蟒腹行者也。
八部眾已竟。 ^356b38

△二、人非人眾又分二
△一、人眾
orig::  ^356b40

若諸眾生樂人、修人，我現人身而為說法，令其成就。
commentary::  ^356b44

此是現在人中，而求捨身之後，復得人身。
葢求不失人身，世世修進者也。 ^356b46

△二、非人眾。
orig::  ^356b48

若諸非人，有形、無形，有想、無想，樂度其倫，
我於彼前皆現其身而為說法，令其成就。
commentary::  ^356c2

長水曰：有形如休咎精明等，無形如空散銷沉等，
有想如神鬼精靈等，無想如精神化為土木金石等，皆非人也。
條列妙應已竟。 ^356c6

△三、結名出由。
orig::  ^356c10

是名妙淨。三十二應入國土身，皆以三昧聞薰聞修，無作妙力自在成就。
commentary::  ^356c12

是名下，結名也。皆以下，出其由也。
心如海而諸身如海之印紋，緣至而現則來無所從，
緣盡而沒則去無所止，無礙無滯故稱妙淨之應也。
無作妙力者，非如二乘作意之通，菩薩所證大寂照海湛然不動，
緣對自現初無作為，所謂無記之通，亦如涅槃所謂慈善根力，
實無去來也。自在成就者，言無所不可現也。
吳興曰：三十二應比普門品，雖互有出沒大體是同，
總而言之無越十界，於十界中兩經俱無。
菩薩并地獄身者，或曰聖，言之略耳。
或云觀音已是菩薩，何須更現？
地獄苦重不可度也。
智者依正法華具現菩薩界身，又准釋論菩薩亦化地獄，故知十界不可闕焉。
三十二應已竟。 ^356c16

△二十四、無畏又復分三科。 ^356c38

△一、標承悲仰。
orig::  ^356c40

世尊！我復以此聞熏聞修金剛三昧無作妙力，
與諸十方三世六道一切眾生同悲仰故，令諸眾生於我身心獲十四種無畏功德。
commentary::  ^356c42

我復下至悲仰故。
標承三昧名字及悲仰為無畏之本也。
名字解現前科。然獨約方世六凡者，良以上之希求未言在難，
是於平坦時別求勝事，故兼三聖六凡。
今此多言在患難中，故且略於三聖以參預聖乘者，
必皆上善，多不與於惡難故也。
且上界之凡尚無諸難，何況三乘聖賢？ ^356c48

問：數言果縛若存，雖羅漢不免，如阿難婬難、
舍利弗鬼難是也，何言無難？ ^357a10

答：彼多示現非實，縱實亦少。
今從多分惟凡，故略三乘也。 ^357a14

令諸下。正成無畏。
於我身心者。葢菩薩反聞證性時，證全法界，
而與諸眾生冥同一心，交參互徹。
據吳興言，菩薩所證圓通之理，徧在眾生悲仰之中，是言菩薩在眾生身心中也。
二言參取，乃知凡聖恒以冥合，但待感而即應也。
無畏約眾生言，葢遭難者，正在怖畏之中，
而蒙救得脫，即無畏也。
功德約菩薩言，救生脫怖，實菩薩最妙功德也。 ^357a16

△二、條列無畏分四。
△一、八難無畏就分為八。 ^357a30

△一苦惱難。
orig::  ^357a32

一者、由我不自觀音，以觀觀者，令彼十方苦惱眾生觀其音聲，
即得解脫。
commentary::  ^357a34

苦惱雖通分，約身心亦可。
葢苦楚其身，而惱亂其心也。
八難之中，此一為總，下七為別。 ^357a38

既以別列，何用此總？ ^357a40

答：別列不盡，一切諸難，皆攝此總科中矣。 ^357a42

首二句先出其由也。
溫陵曰：不自觀音者，不隨聲塵所起知見也。
以觀觀者，謂旋倒聞機反照自性也。
苦惱眾生言觀聲者，吳興直以眾生觀聲混同聞熏，
不思菩薩聞熏不聞聲而聞性，眾生聞熏不聞性而聞聲，
是相反也，於義全非。
良以法華、楞嚴兩經互有詳略，故反聞圓通因行也，悲救眾生果用也。
法華因行略而果用詳，故缺敘反聞，而却加云眾生一心稱名，
菩薩即時觀其音聲皆得解脫。
楞嚴因行詳而果用略，如首標不自觀音等辭條條詳備，
至說救苦乃缺稱名及菩薩觀彼稱名等意，
致使岳師責令眾生亦用聞熏，其實眾生在急難中幾人慣習聞熏，
縱有一二何名普救？
又眾生自能聞熏，何待菩薩救拔？
是義不然，但當依法華眾生一心稱名，菩薩即時觀聲令脫也。
其文但於苦惱眾生下缺略蒙我二字，
試加讀之自見兩經同旨，此以佛言證菩薩之言決無差爽，
後皆放此，俱有稱名觀聲之意，勿疑也。 ^357a43

△二、火燒難。
orig::  ^357b28

二者、知見旋復，令諸眾生設入大火，火不能燒。
commentary::  ^357b30

溫陵曰：內外四大，常相交感，見覺屬火，故見業交則見猛火。
今知見旋復，則無見業，是以火不能燒。 ^357b32

○此亦稱名眾生，火不能燒也。
問：菩薩知見旋復何與眾生，而即令眾生脫火？ ^357b36

答：菩薩旋聞與聲脫，時見亦旋而亦與色脫，固火不能干。
然證極法界，威神無量，故令一心稱名者，
即為大悲威光所攝，不墮火難。
如入山陰，暑不能侵也。
此葢自利餘力，加以悲願，故能如此，無可疑矣。 ^357b38

擕李曰：准天台釋，火難有三種：一、果報火，
下從地獄，上至初禪；二、惡業火，通三界；
三、煩惱火，通三乘。
火難既爾，他皆放此。 ^357b46

○若三火通收，則三聖亦應蒙救。
前標文中，攝在一切二字之內。
此則窮研盡理之說，不可不知。 ^357c4

△三、水溺難。
orig::  ^357c8

三者、觀聽旋復，令諸眾生大水所漂，水不能溺。
commentary::  ^357c10

大意同火。
△四鬼害難。
orig::  ^357c12

四者、斷滅妄想，心無殺害，令諸眾生入諸鬼國，鬼不能害。
commentary::  ^357c14

鬼神以陰隱為想因，以殺害為墮緣，故菩薩於反聞時，
內滅妄想，外除殺業，全超鬼神心行，以此全超威力，能令稱名者免於鬼害矣。 ^357c18

△五、刀兵難。
orig::  ^357c22

五者熏聞成聞，六根銷復同於聲聽，能令眾生臨當被害刀段段壞，
使其兵戈猶如割水，亦如吹光性無動搖。
commentary::  ^357c24

熏聞者，當反聞時，則本覺真聞，內熏妄聞也。
成聞者，成純真聞性也。
六根銷復者，一根反源，六根解脫也。
同於聲聽者，聲與聞性，皆無形法。
不畏刀割者，今六根銷復，全身泯於無形，同彼聲聽。
能度兵戈如光水者，三昧威力使然也。
如有神通者，自能輕舉，亦能輕舉他人之身是也。
刀壞身不壞，如孫敬德身同光水。
刃過無傷，如六祖，但六祖自證之力耳。 ^357c30

△六鬼見難。
orig::  ^357c44

六者、聞熏精明，明徧法界，則諸幽暗性不能全，
能令眾生、藥叉、羅剎、鳩槃茶鬼及毗舍遮、
富單那等，雖近其傍，目不能視。
commentary::  ^357c46

孤山曰：藥叉如前。
肇師云：有三種：一在地，二在虗空，三在天。
羅剎云：可畏鳩槃茶厭魅鬼，毗舍遮噉精氣鬼，富單那熱病鬼。
溫陵曰：聞熏精明，爍彼幽暗，故不能視也。 ^358a4

○首二句言反聞功極，發本明曜，圓照法界也。
次二句言鬼神陰隱想習，向暗背明，反不堪於光耀，
如梟鳥夜視晝盲，羅剎向日不見是也。
威攝眾生，意准前知，下可類通。 ^358a10

△七枷鎻難。
orig::  ^358a16

七者音性圓銷，觀聽返入，離諸塵妄，能令眾生禁繫枷鎻所不能著。
commentary::  ^358a18

首句塵泯也，次句根泯也，三句雙承普收，離繫無羈也。
能令下，准前。知普門感應中，前人持名脫枷鎻者，非止一人也。 ^358a22

△八賊盜難。
orig::  ^358a26

八者滅音圓聞，徧生慈力，能令眾生經過險路，賊不能劫。
commentary::  ^358a28

滅音即脫聲塵，圓聞即證極根性，徧融一切也。
然滅塵則無復外敵，圓性則咸使內融。
故徧生慈力者，能令磣心毒人，悉化慈悲眷屬矣。
法華云念彼觀音力，咸即起慈心是也。
八難無畏已竟。 ^358a32

△二、三毒無畏。 ^358a38

問：八難現是苦境，可說怖畏；三毒隨自心行，何畏之有？ ^358a40

答，八難畏其現是苦果，三毒畏其必成苦因。
然須約信因果知怕懼者而言，非約肆行無信之人而說也。
法華云，若人多於淫欲，常念恭敬觀世音菩薩，
即得離慾，乃至嗔癡亦然。
是皆約於知畏求離之人，不然何發常念之心乎。 ^358a42

就分為三： ^358b2

△一貪毒。
orig::  ^358b4

九者、熏聞離塵色所不劫，能令一切多婬眾生遠離貪欲。
commentary::  ^358b6

反聞離塵逈脫於色，而色豈能劫於家寶乎？
能令准前。 ^358b10

△二嗔毒
orig::  ^358b12

十者、純音無塵，根境圓融，無對所對，能令一切忿恨眾生離諸瞋恚。
commentary::  ^358b14

音但詮於耳家所對之境，未詮諸過。
塵則詮於染蔽二過，故純音無塵。
謂音雖不壞，而已離染蔽之過，即心境一如也。
或音字是聞字之誤，則其義可了。
根塵融為一法，故無能對之根，亦無所對之塵。
無對所對而能令脫瞋者，以瞋生於敵對違拒也。
今無對所對，故瞋恚無由起矣。 ^358b18

△三痴毒
orig::  ^358b28

十一者銷塵旋明，法界身心猶如琉璃，
朗徹無礙，能令一切昏鈍性障諸阿顛迦永離痴暗。
commentary::  ^358b30

溫陵曰：癡由妄塵所蔽，無明所覆。
銷塵則無蔽，旋明則無覆。
故外之法界，內之身心，凝瑩朗徹，離痴暗矣。 ^358b34

○具足見惑為昏，具足思惑為鈍，具足無明為性障。
阿顛迦，此云無善心，又痴之最重者也。
吳興曰：准天台釋，三毒通界內外，內謂見思，外謂無明。
二乘以欣涅槃為貪，厭生死為瞋，迷中道為痴。
菩薩廣求佛法訶惡，二乘未了佛性，皆是三毒。 ^358b38

○此等深意，備知而已，未必是此處本旨正意。
惟依初標所釋三毒無畏已竟。 ^358b46

△三二、求無畏。
問：求男女者有何所畏？ ^358c2

答：畏其終不得也。
菩薩遂其所求，即脫其不得之畏矣。 ^358c4

就分為二：
△一求男
orig::  ^358c6

十二者、融形。復聞不動道場涉入世間不壞世界，
能徧十方供養微塵諸佛如來，各各佛邊為法王子，
能令法界無子眾生欲求男者，誕生福德智慧之男。
commentary::  ^358c8

首二句銷妄入真，而一真無際，次二句稱體起用，
而萬用全彰，真俗具足，子道備矣。
能徧下，詳其與佛為子之事也。
擕李曰：涉入世間，不壞世界，即方便智。
方便屬權，權能幹事，故生於男也。
如淨名云：方便以為父，即其義焉。
溫陵曰：供佛足福，稟法足慧，而能紹繼法王，
有男之道，故能應其求也。 ^358c14

○由福慧二足，故能與福德智慧之男，非無自而然也。 ^358c24

△二求女
orig::  ^358c28

十三者、六根圓通，明照無二，含十方界，
立大圓鏡空如來藏，承順十方微塵如來祕密法門，
受領無失，能令法界無子眾生欲求女者，誕生端正福德柔順眾人愛敬有相之女。
commentary::  ^358c30

圓通二字，雙貫次二句，而二句又貫下二句，
葢通有明義故明照，圓有含義故含界，
明照故立鏡智，含界故立空藏，具其實智，
故能承順祕密，葢承順即坤儀柔德，受領即閨門能事，故能應求女也。
此惟首三句與溫陵相反，餘皆取彼意而省其文也。
擕李曰：立大圓鏡空如來藏，即屬實智，
實智詣理，理能含育，故生於女也。
如淨名云：智度菩薩母，即其義焉。
二、求無畏已竟。 ^358c38

△四、持名無畏。
問：持名者何所畏而說無畏？ ^359a4

答：持名者，或恐其功德不勝而懷猶豫，
或遇持多名者而懼其不及，皆畏相也。
今持菩薩名者，逈脫此二畏矣。 ^359a6

又曲分為四科：
△一、合界菩薩功德。
orig::  ^359a10

十四者、此三千大千世界百億日月，現住世間諸法王子，
有六十二億恒河沙數，修法垂範，教化眾生，
隨順眾生，方便智慧，各各不同。
commentary::  ^359a14

此字即獨指娑婆。
三千大千百億日月者，初於四洲六欲覆以初禪，
一日一月為一小世界，如是千界覆以二禪名一小千，
其中日月當各一千，積數小千復至一千，
覆以三禪名曰中千，其中日月亦各千千，
復數中千滿至一千，覆以四禪名曰三千大千，以其三次言千也。
其中日月故稱百億，舉大數也。
世間不止人間，亦兼天上。
言現住者，隨類化身同居利物也。
六、二恒沙聖人現量所知菩薩飾行度生有二種：
一者隨自實行，二者隨他權行。
今修法二句，即隨自所修實行也。
隨順二句，即隨他所欲以利物權行也。 ^359a20

△二一、已圓通徧含。
orig::  ^359a40

由我所得圓通本根，發妙耳門，然後身心微妙含容，周徧法界。
commentary::  ^359a42

前阿難求說文云：雖復悟知一六亡義，然由未達圓通本根。
今菩薩自言：由我所得圓通本根。
可見耳門之修，克順機宜，應求與說，何待選知耶？
然謂之本根者，明一方木利之根。
謂之妙門者，備乎離深圓之三妙也。
應化無方，身之微妙含容也。
智悲無盡，心之微妙含容也。
彌滿十界，依正具足萬聖法門，所謂周徧法界也。 ^359a46

△三一號功齊眾號。
orig::  ^359b10

能令眾生持我名號，與彼共持六十二億恒河沙諸法王子，
二人福德正等無異。
commentary::  ^359b12

△四更出同功之由
orig::  ^359b16

世尊！我一名號與彼眾多名號無異，由我修習得真圓通。
commentary::  ^359b18

孤山曰：法華亦有此之較量，及觀今經方曉彼意。
葢此方眾生耳根利故受道者多，所以觀音化勝；
餘根鈍故受道者少，所以諸聖化劣。
是知行位雖齊對機有異，總彼恒河沙數但敵觀音一人，故使持名二福正等。
據此所說已自密簡圓通，為未曉者更俟文殊詳擇。 ^359b22

○又其顯然自任，惟我得真圓通。
可見餘聖所得，非真文殊之簡，不過重明此語而已。
條列無畏竟。 ^359b32

△三、結名顯益。
orig::  ^359b36

是名十四。施無畏力，福備眾生。
commentary::  ^359b38

施無畏力者，據後文云十方微塵國土皆名我施無畏者是也。
備，全也。福備眾生者，言其非但脫彼怖畏，兼復全其福德矣。
良以前十一科秪脫怖畏，後三科兼全福德，故云然也。
十四、無畏已竟。 ^359b40

△三四、不思議分為二科。 ^359b46

△一、總承圓通。
orig::  ^359b48

世尊！我又獲是圓通修證無上道故，又能善獲四不思議無作妙德。
commentary::  ^359c2

文中雖渾承圓覺，而意實總承上寂滅現前，
上同下合，所謂心佛眾生三無差別之圓通也。
然上皆標從三昧，尚約因心。
此則標從修證無上道故，已涉果地，似是等覺境界。
故溫陵多約等覺釋之，後當總辯。
然謂之不思議者，讚美德相。
以下所列德相，至妙不可思惟，至神不可擬議也。
謂之無作妙德者，檢非有為作意所成，乃任運自在成就者也。 ^359c6

△二、分條別列。就分為四：
△一同體形呪不思議。
謂一身之中現多頭、多目、多臂，而於多頭能說多呪，
不離一身，故曰同體形呪。
此誠不可思議者也。
又三： ^359c20

△一、由根不隔
orig::  ^359c26

一者由我初獲妙妙聞心，心精遺聞，見聞覺知不能分隔，成一圓融清淨寶覺。
commentary::  ^359c28

初獲之初，即初於聞中之初也。
妙妙聞心者，良以反聞自性之時，則反聞之聞即始覺，
自性之性即本覺，始本合一，二俱成妙，故曰妙妙聞心也。
心精遺聞，即聞所聞盡。
遺者，脫也。葢反聞之久，惟一心精，脫盡根相，故曰遺聞。
見聞二句，即一根反源，六根解脫。
不分隔者，見聞等不各局於本根，即六解一忘也。
末二句極言克復一真法界，本妙之體也。
交徹互用曰圓融，無障無礙曰清淨，萬用具足曰寶覺。
此固寂滅現前，兼明圓用含攝之意。 ^359c32

△二一、體多用。
orig::  ^359c48

故我能現眾多妙容，能說無邊祕密神呪。
commentary::  ^360a4

於一身而現眾多容，於多容而說無邊呪，是誠不思議矣。 ^360a6

△三、偏詳現形。
溫陵曰：首為六用之總，臂表提接之悲，
目表照了之智，各以本數充之。
以至八萬四千者，表依根本六用，根本智悲，
而泛應塵勞，得大自在，此十一地等覺妙行也。
或曰：八萬四千，特表法耳，一身何所施乎？
是特以有思惟心，測度菩薩圓通境界也。
夫身含十虗，毛端現剎，彼空與剎，又不啻如首臂而已。
彼八萬四千首臂，猶人之八萬四千毛孔耳，未足異也。
聖人之言，即事即理，既曰不思議德，無以限意，思之議之。 ^360a8

○八萬四千，既應塵勞之數，亦應對治塵勞，具足八萬四千陀羅尼門。
然此妙容，初住即應能現，或數之多少不等耳。
經謂帝釋亦能現千手眼，而揆其本位當圓之三住，意可類推。
分三： ^360a24

△一備彰多相又為三。
△一多首
orig::  ^360a32

其中或現一首、三首、五首、七首、九首、十一首，
如是乃至一百八首、千首、萬首、八萬四千爍迦羅首。
commentary::  ^360a36

溫陵曰：爍迦羅，云堅固不壞也。
△二多臂
orig::  ^360a40

二臂、四臂、六臂、八臂、十臂、十二臂、十四、
十六、十八、二十至二十四，如是乃至一百八臂、
千臂、萬臂、八萬四千母陀羅臂。
commentary::  ^360a42

溫陵曰：母陀羅，此云印，各有妙印也。
△三多目
orig::  ^360a48

二目、三目、四目、九目，如是乃至一百八目、
千目、萬目、八萬四千清淨寶目。
commentary::  ^360b2

猶云金剛眼睛，照徹塵勞，照明佛法用也。
△二、差別護生。
orig::  ^360b6

或慈或威，或定或慧，救護眾生，得大自在。
commentary::  ^360b10

慈，歡喜相也。威，忿怒相也。
定，澄斂相也。慧，開照相也。
首、臂、目皆具四種差別。
救護眾生者，慈以護其善根，威以救其惡性，
定以護其昏散，慧以救其迷淪也。
得大自在者，不勞作意施為，隨感而應，曾無滯礙矣。
形能如此，呪可例知，亦應具此四種救護矣。 ^360b12

△二、異體形呪不思議。
異體者，鑒機當現何形，則以現之。
對機既多，則所現之形無數，各為說呪，
不同前科，但於一身現多相貌也。 ^360b22

問：此與三十二應何別？ ^360b26

答：三十二應，或隨所求，或應同類而與說法。
今此不拘類求，但觀應以何形說呪救護，
即為現之，此其別也。 ^360b28

分二：
△一、由聞脫塵。
orig::  ^360b32

二者由我聞思，脫出六塵，如聲度垣，不能為礙。
commentary::  ^360b34

聞即聞性，思即入忘，功夫動靜二相了然不生，
即脫出六塵，下喻可知。 ^360b36

△二、令生脫畏，又為三：
△一各形各呪
orig::  ^360b38

故我妙能，現一一形，誦一一呪。
commentary::  ^360b42

現一一形，對各機而各現身也。
誦一一呪者，於各身而說各呪也。
正見異體各現矣。 ^360b44

△二、雙顯護生。
orig::  ^360b46

其形其呪，能以無畏，施諸眾生。
commentary::  ^360b48

或現身脫其怖，或說呪脫其怖也。
問：此與十四無畏何別？ ^360c2

答，十四無畏，但令眾生稱名自脫，未論現形說呪，豈混同哉。 ^360c4

△三、結得名稱。
orig::  ^360c6

是故十方微塵國土，皆名我為施無畏者。
commentary::  ^360c8

無畏施名徧聞塵剎者，見救苦之功特勝也。
△三、破慳感求不思議。
orig::  ^360c10

三者、由我修習本妙圓通清淨本根，所遊世界，
皆令眾生捨身珍寶，求我哀愍。
commentary::  ^360c14

溫陵曰：本根清淨，則一切無著，故令眾生捨諸慳著也。
求我哀愍者，哀愍受之，而為施作佛事也。 ^360c18

○眾生慳心最為難破，捨心最為難發，求心不可強致。
今所過即感眾生破慳、捨施、哀求，是誠不思議威神所使然也。
孰知其洪源，但猶所習耳。
根清淨無著，故能類感如此。
然則希感應者，豈可他求哉。 ^360c20

△四供養佛生不思議分二。
△一、由得究竟
orig::  ^360c30

四者、我得佛心證於究竟。
commentary::  ^360c32

我得佛心者，妙契諸佛淨圓真心也。
證於究竟者，已入妙莊嚴海，無量佛法寶藏，悉現在前矣。 ^360c34

△二、故廣供養。 ^360c36

妙莊嚴海既入，佛法寶藏既開，具無量福慧，
手中能出無量珍寶，身心能運無量神通，
故能生佛等供，財法無盡矣。
分為二： ^360c38

△一、上供十方佛
orig::  ^360c42

能以珍寶，種種供養，十方如來。
commentary::  ^360c44

種種供佛，如行願品衣鬘香燈，擬妙高而同四海，盡虗空而徧法界等也。 ^360c46

△二傍及六道品又復分三。 ^360c48

△一、總標及生。
orig::  ^361a2

傍及法界，六道眾生。
commentary::  ^361a4

問：六道竝該三塗，何亦言供？
答：菩薩直觀眾生，具有如來智慧德相，
悉皆生心，如佛想也。
然則財施令其得樂，無畏施令其離苦，
法施令其革凡成聖，皆以等心至心，悉作供養也。 ^361a6

△二、歷舉應求。
orig::  ^361a12

求妻得妻，求子得子，求三昧得三昧，求長壽得長壽。
commentary::  ^361a14

妻子長壽，俱屬財施。
蓋國城妻子，謂之外財；長壽身命，謂之內財。
三昧屬於法施。且三昧所攝法廣，羅漢菩薩一切境位，皆是長壽。
不止人間壽考，仙天長報，皆能應其求而與之。 ^361a16

△三、超至究竟
orig::  ^361a22

如是乃至求大涅槃，得大涅槃。
commentary::  ^361a24

乃至二字，超上財法二施中，不能備舉者，皆在其中。
財施如官位金銀等，法施如一果二果，乃至三賢十聖等皆是也。
大涅槃是佛究竟極果，亦含況辭。
如云如來至尊，極果尚與成就，何況世財及與小果。
但辦誠求，無不響應也。
通前論之，夫圓人雖其發心究竟，二無有別，
而前後德相神化，不無優劣，文中似可別焉。
寂滅現前，上同下合，似在初住。
三十二應，親勞現身說法，且所被之機，
皆知希求，厭離上善易化之境，似是三賢功能。
十四無畏，但以名號威神，能救下凡苦難，
而一名力敵多名，似是十地神用。
四不思議中，前三似是等覺德相，第四自稱佛心究竟，彷彿妙覺證極矣。
請研斯文，不無據焉。 ^361a26

問：初住圓通，何濫深位乃至妙覺？
答：圓人一地，具四十二地，功德無遺矣。
但化境廣狹，所謂具體而微耳。
初住既爾，位位皆然。
又此三科，文雖廣博，大約不出三施：三十二應，
法施也；十四無畏，無畏施也；四不思議二施，兼財施也。
所謂檀含萬行，信然。
陳白之言已竟。 ^361b2

△三、結答圓通。分三：
△一、正結圓通。
orig::  ^361b12

佛問圓通：我從耳門圓照三昧，緣心自在，
因入流相，得三摩地，成就菩提，斯為第一。
commentary::  ^361b16

我從下。全彰圓通體用。
圓照三昧者，反聞功成，解根得體，即寂滅現前也。
緣心自在者，依溫陵作隨緣應化，心得自在，即應等三科也。
因入下。具述始終因果。
因入流相得三摩地者，最初反聞住圓湛不生滅性，為因地心也。
成就菩提者，然後圓成果地修證也。
末句結其殊勝也。
詳夫諸聖皆稱第一，各尊所得耳，非真第一也。
斯則對機真實，文殊所謂圓通超餘者，
觀世音為最，是乃真實第一也。 ^361b20

△二、兼明授記。
orig::  ^361b34

世尊！彼佛如來歎我善得圓通法門，於大會中授記我為觀世音號。
commentary::  ^361b38

彼佛如來即觀音如來。
夫歎善得而記同名者，嘉其師資道合也。
且是因記而非果記，應在初住始證之時。
若入地上乃至等覺，當授果記而出佛名矣。
吳興曰：按觀音三昧經及大悲經竝云：
此菩薩過去久已成佛，號正法明。
又悲華經說：往昔寶藏如來授不瞬太子記，名觀世音。
然則悲華與今經皆覆本垂跡之名耳。
今得圓通，即太子後身也。 ^361b42

○既示在因位，則亦不妨歷示次第修證矣。 ^361c6

△三、更述名稱。
orig::  ^361c8

由我觀聽十方圓明，故觀音名徧十方界。
commentary::  ^361c12

此之更述名稱者，一表人法同名，無有二號，見名實恰相孚也。
二表圓通周徧，故感名稱周徧，顯法門殊勝也。
大眾各說已竟。 ^361c14

△三、佛現瑞應。
葢眾聖各述圓通，則華屋諸門悉啟，故佛復以瑞應之。
是諸聖以言顯，而如來以相顯，欲眾生承言玩相而發悟也。
分三： ^361c18

△一、彰圓通總相。
夫圓通之理，自他交徹，豈惟果中如是，雖因中亦然。
故今以諸佛表果，諸聖表因，光明互相灌注，顯自他因果交徹也。
然雖普應諸聖，其實交徹等妙，耳根獨顯。
誠能諦觀，聞根圓妙，誰不本來交徹？
信乎因果一如也。
又分為二： ^361c24

△一、以自徹他因果瑞。
orig::  ^361c34

爾時，世尊於師子座，從其五體同放寶光，遠灌十方微塵如來及法王子諸菩薩頂。
commentary::  ^361c36

五體同放寶光，表全身吐露也。
灌諸佛者，以自果徹他果也。
灌列聖者，以自因徹他因也。
然惟灌頂者，表此圓通之理，最為殊勝無上之法矣。 ^361c40

△二、以他徹自因果瑞。
orig::  ^361c44

彼諸如來亦於五體同放寶光，從微塵方來灌佛頂，并灌會中諸大菩薩及阿羅漢。
commentary::  ^361c48

番他徹，自其意可知也。
△二顯圓通別相分四。
△一聲色微妙瑞。
orig::  ^362a4

林木池沼，皆演法音。
交光相羅，如寶絲網。
commentary::  ^362a8

溫陵曰：圓通既現前，則一切聲是佛聲，
一切色是佛色，無非悟入之處，無非圓通之理也。 ^362a10

△二、悟證相應瑞。
orig::  ^362a12

是諸大眾得未曾有，一切普獲金剛三昧。
commentary::  ^362a16

上二句歡喜，即是悟意。
良以前既聞言，今復見相，言相互顯，故極喜而徹悟也。
下二句即所證也。
無復生滅者，可喻金剛。
今圓通之性現前，即圓湛不生滅性，猶如金剛不可破壞。
住持是性者，故曰金剛三昧，與所悟者相應不背也。 ^362a18

△三行智妙嚴瑞。
orig::  ^362a26

即時天雨百寶蓮華，青黃赤白間錯紛糅，十方虗空成七寶色。
commentary::  ^362a28

華分品色，所以表行。
寶具光明，所以表智。
今首四句，萬行紛敷之瑞也。
末二句，諸智妙嚴之瑞也。 ^362a32

△四相性融一瑞
orig::  ^362a34

此娑婆界大地山河俱時不現，唯見十方微塵國土合成一界。
commentary::  ^362a38

上三句表萬相俱融也，下三句表一性究竟也。
△三、示圓通法樂。
orig::  ^362a42

梵唄詠歌，自然敷奏。
commentary::  ^362a46

此科固表眾生必獲圓通法樂，然須總躡上之別相。
葢初解聲色全心，次方悟證因地，次又真修行智，末乃究竟果海。
故慶眾生必獲全益，而梵唄敷奏，極表法樂無窮也。
佛敕諸聖，各說一科已竟。 ^362a48

△二佛敕文殊揀選。 ^362b6

特命文殊有二意：一、本寂場之大智，諸會之法眼；
二、與觀音同證。故擇妙門有專囑焉。
然所以必擇者，亦具二意：一者、佛前雖令一門深入，
而竟未說出何門，況今諸門竝陳，理宜決定一門，
縱使前文微露，終非顯說，今須決擇，以分明指出耳根也。
二者、列聖所以不對根智，觀音所以曲合機宜，
非此一擇不能備彰，無非欲令當機，且擲諸門而獨取耳。
門分二： ^362b8

△一如來敕選又二。
△一、先示諸說平等，又三： ^362b22

△一、令觀能說諸聖。
orig::  ^362b24

於是如來告文殊師利法王子：汝今觀此二十五無學諸大菩薩及阿羅漢。
commentary::  ^362b26

菩薩稱無學者，以圓人修同無修，說現於前，
先標數，後分類耳。 ^362b30

△二、次示所說圓通。
orig::  ^362b32

各說最初成道方便，皆言修習真實圓通。
commentary::  ^362b34

各宗所修所證，均稱方便真實耳。
△三、正明平等無別。
orig::  ^362b36

彼等修行，實無優劣前後差別。
commentary::  ^362b40

無優劣差別有二解：一者若但約所至圓通無二，
則似所入之門不無巧拙遲速之不同，但至處則齊耳。
是千逕九逵王城不二之意。
二者若詳佛語意，既言彼等修行實無優劣等，則似特表其所修之門亦各平等也。
依此則更有多意：一者諸聖遠因散在十方，
各就方宜根隨方利，何非妙門？
二者各有多生熟習，順其種性何不易入？
三者各有多分煩惱對治所宜，如藥投病自收捷効，
且因藥妙兼又登仙，若復加佛威神，即事捨於塵勞，頭頭皆妙修矣。
所以諸聖之修實無差別也。 ^362b42

 ^362c12

△二、後出揀選本意。 ^362c18

既云平等，何須又揀？
然有深意，此中出之又為三： ^362c20

△一欲契對當機。
orig::  ^362c22

我今欲令阿難開悟二十五行，誰當其根？
commentary::  ^362c24

當根，即對機也。證處固皆平等，而從入之門，豈盡對此方之機耶？
豈盡可以常修學耶？
然對機常修，但取於一門而已，故不可不揀，以令阿難專取也。 ^362c26

△二欲垂範未來。
orig::  ^362c32

兼我滅後，此界眾生入菩薩乘求無上道。
commentary::  ^362c34

滅後眾生，即我輩也。
菩薩乘，真因也。無上道，極果也。 ^362c36

△三、問：何門易成？
orig::  ^362c38

何方便門得易成就？
commentary::  ^362c40

不對機則難，對機則易。
故此結詰對機之門也。
詰，即令選擇之意。 ^362c42

△二、文殊偈對。分二：
△一、敘儀標偈。
orig::  ^362c44

文殊師利法王子奉佛慈旨，即從座起，
頂禮佛足，承佛威神，說偈對佛：
commentary::  ^362c46

此之頂禮，固尊師命言之常儀，然亦即求加被，故下明乘威神也。
是雖果後大人，而順儀彰軌如此，足警我慢流也。 ^363a2

△二詳演偈文分六。
△一發源開選又三。 ^363a6

△一雙示二源又二。
△一、所依真源
orig::  ^363a8

覺海性澄圓，圓澄覺元妙。
commentary::  ^363a10

覺海性者，以覺海二字彰性之體量也。
葢性以知覺為體，以深廣為量，故云覺海性也。
覺海二字有二釋：一者作法喻雙彰，顯本覺深廣。
即吳興所謂真覺之性，譬如大海是也。
二者直稱覺性為海，非是取喻水海。
葢凡具深廣之量者，皆稱為海。
如華嚴所謂剎海、劫海等是也。
若必喻水海，猶墮不齊之過。
以覺海橫無邊而竪無底，非若水海尚有邊底也。
後說為優。澄圓二字，直說覺海，義相莫依。
吳興說海澄圓，轉喻寂照，殊不順暢。
澄即是寂，謂澄停湛寂，無諸起滅也。
圓即是照，謂圓融洞鑑，無諸偏蔽也。
次句首三字牒承上文，末二字明本來圓通也。
元即本也，妙即圓通妙用也。
圓滿而本無虧缺，通融而本無乖背耳。
大抵覺海指體言，彷彿標體大也。
澄圓指相言，彷彿標相大也。
元妙指用言，彷彿標用大也。
此三大為諸妄所依，故科云所依真源矣。 ^363a12

△二、能依妄源
orig::  ^363a42

元明照生所，所立照性亡。
commentary::  ^363a44

真際曰：於彼元明性上，妄生照用，而形所相，
有相當情，無相即隱，故照性亡。 ^363a46

○元明性上，妄生照用者，即經前所謂性覺必明，妄為明覺。
而形所相者，即覺非所明，因明立所也。
有相當情，無相即隱者，如雲起必障於日也。
首句似永嘉所謂倘顧還成能所。
末句似後知若生時，前知早已滅也。 ^363a48

問：所既妄立，何不生汝妄能？ ^363b8

答：凡經一重惑起，有二功能：一能隱覆，二能生起。
今偈正表隱覆，而前經乃明生起，二義具有前後，互影而互出耳。
然大意略同永嘉，以此推原，無始雖不全，
而永嘉所說禪心，而意旨遙契，故可類通之，亦以見祖意與修多羅合也。
又此二照字，前生後滅，俱屬於妄，不可謂後照為真。
亦如永嘉云：二知既不竝，但得前知滅，
滅處為知境，能所俱非真也。
又此生滅，依前真起，為萬法本，故科妄源。 ^363b10

△二、略彰生滅。
此萬法麤生滅，非前無明細生滅也。
躡上真妄和合，遂談萬相，森然具矣。
分二： ^363b26

△一萬法生起。
orig::  ^363b30

迷妄有虗空，依空立世界。
想澄成國土，知覺乃眾生。
commentary::  ^363b32

首句即經前所謂晦昧為空也，親依無明虗空先現耳。
次句即空晦暗中結暗為色也。
三句即溫陵所謂妄想凝結成無情國土也。
四句即彼謂妄識知覺成有情眾生也。
上二句空界顯彰，下二句依正成就耳。 ^363b34

△二、萬法還滅。
問：方彰生起，何以遽談還滅？ ^363b42

答：還滅即是歸元。
今選根深入，正謀歸元之路。
故備彰生起之虗，還滅之易，以發其端。
分二： ^363b44

△一、先彰劣妄
orig::  ^363b46

空生大覺中，如海一漚發，有漏微塵國，皆依空所生。
commentary::  ^363c2

大而無外，容盡塵剎而綽然有餘，本非微劣，
而以大覺較之，更大無量，如海中一漚，而虗空遂成至微劣矣。
有漏依吳興，兼於有情是也。
此更言有漏塵剎尚依空生，不出空外，益見其微劣而虗妄矣。 ^363c4

△二、後明頓滅。
orig::  ^363c12

漚滅空本無，況復諸三有？
commentary::  ^363c14

長水曰漚，滅下如云一人發真歸元，十方虗空悉皆消殞等。 ^363c16

○此處用三有，即塵剎之三界，謂欲有、
色有、無色有也。妙理無端，妄成三界。
如水結冰，物而不化，故稱為有。
又取中九有，更開二十五有，依吳興雙含情器是也。
空漚於大覺海中，本無而妄有，故滅而復歸於本無。
至於三有，又依空同體，安危事一。
故包界外之虗空，尚歸本無。
況空中之三有，而豈不隨之頓滅耶？
意表由至虗，故可速滅。
向使非虗，豈能強滅乎？ ^363c18

△三、正明須選。
上言萬法可以還滅，已引歸元之路，故此科出歸元當選之由也。
分二： ^363c32

△一、諸門平等。
orig::  ^363c36

歸元性無二，方便有多門。
聖性無不通，順逆皆方便。
commentary::  ^363c38

首二句雙標一多，初句明理惟是一，次句明門乃多張，
如京畿是一，入路多岐也。
末二句但出多門之由。 ^363c40

問：理既是一，門何故多？
答：由聖性普融，旁通萬法，如天子宅中衢，通萬國也。
故二十五門，或順入，或逆入，無非入理方便。
如千逕九逵，皆達帝京也。
孤山曰：觀音耳根則順，餘聖諸根則逆。
葢對此方之機說也。 ^363c44

○此說順逆二字，如云順此方之機為順，逆此方之機為逆也。
予謂順塵識流，宛轉達道，曰順入。
即六塵六識火大，乃至識大圓通也。
如順背京之路，遶遠方到者也。
逆根性之外流，而旋反入性，曰逆入。
即六根及根大圓通也。
如逆背京之路，回身即到者也。
請觀諸根圓通，俱有旋反字面可見矣。 ^364a4

△二、須選當根。
orig::  ^364a16

初心入三昧，遲速不同倫。
commentary::  ^364a18

初入即最初方便，三昧即各門正定也。
遲速不同者，依前孤山，則觀音順速，而餘聖逆遲。
依後說，則順流者遲，逆流者速。
經云：圓根與不圓根，日劫相倍。
則可見惟是耳根，於諸根中，又其最速者。
然此二句，正見須選。 ^364a20

故最初應有難云：既皆方便，是即平等，何必又選？ ^364a28

答：其奈。對：此方之機，有當不當。
當則甚速，不當甚遲，豈可不選擇哉？
如趨京之路，迂直千差，豈皆捷徑？
亦不可不擇路而趨矣。
發源開選已竟。 ^364a30

△二、了揀諸門。
意在令捨也。分四：
△一揀六塵。 ^364a36

塵是無情，於心最疎，而又具障蔽、染污二義。
疎則難轉，蔽則難圓，染則難通，故竝揀去而不用也。
就分為六： ^364a38

△一色塵不徹。
orig::  ^364a42

色想結成塵，精了不能徹。
如何不明徹，於是獲圓通。
commentary::  ^364a44

首句言色憑妄想，結為障蔽之塵。
次句言此色若以心精了之，終不透徹。
良以色體元本，結暗所成，初心豈能了之使徹。
末二句牒結初心，決不依之得圓通也。 ^364a46

△二、聲塵言偏。
orig::  ^364b4

音聲雜語言，但伊名句味，一非含一切，云何獲圓通？
commentary::  ^364b6

音聲即徑直聲，語言即屈曲聲。
次二句偏說屈曲，良以陳如從四諦入，偏取屈曲故也。
伊者，彼也。一字直目為名，詮自性也。
二字帶表為句，詮差別也。
味即所含義理，言音聲既落語言，惟以取彼名句之味。
且此理圓言偏，初心豈達一言徧該一切義理，故依之恐其難取圓通矣。 ^364b8

△三、香塵不恒
orig::  ^364b18

香以合中知，離則元無有，不恒其所覺，云何獲圓通？
commentary::  ^364b20

初心凡夫，必待烟合於鼻，方以覺香，離則無復香相。
是香非常住，不能令覺常。
恒覺不恒，則香亦非恒，豈能於香而得圓通哉？ ^364b22

△四味塵不一
orig::  ^364b26

味性非本然，要以味時有，其性不恒一，云何獲圓通？
commentary::  ^364b28

此與下之觸塵，但變文耳，而意皆同於香塵，以三皆同屬合中知也。
本然，即常然也。次句，言須待舌嘗味時，方覺有味塵也。
末二句，全同上科。 ^364b30

△五、觸塵不定。
orig::  ^364b34

觸以所觸明，無所不明觸，合離性非定，云何獲圓通？
commentary::  ^364b38

觸無自相，雙依能所，內依身根為能觸，
外依色塵為所觸，中間方顯觸相。
今言以觸明者，要待所觸之塵合於身時，而觸相方明也。
末二句同上科。 ^364b40

△六、法塵不徧。
orig::  ^364b44

法稱為內塵，憑塵必有所，能所非徧涉，云何獲圓通？
commentary::  ^364b48

法塵非外五塵之實質，乃五塵影子，惟意中獨緣，
屬獨影境，故曰內塵。
必有所者，言必專一處也。
葢意無有二，起意緣時，但專一境，捨一緣一，
始終惟一，能所皆局，豈能徧涉不徧，故初心難入圓通也。
揀六塵已竟。 ^364c2

△二、揀五根
留取耳根，故惟揀五。
問：根能旋反，轉之即性，何亦揀之？ ^364c10

答：根雖總皆近性，勝彼塵識，然六中圓缺不齊。
前文云：圓根與不圓根，日劫相倍。
今正揀去合者、淺者與不圓者耳，意令惟取耳根而已。
就分五： ^364c12

△一、眼根不圓。
orig::  ^364c18

見性雖洞然，明前不明後。
四維虧一半，云何獲圓通。
commentary::  ^364c20

洞然者，明朗照了之意。
雖之一字，縱許之辭，次句奪其不圓也，
三句詳示不圓之數，語略而忽。
四維，四隅也，必兼四方而但言四維者，語之略也。
且千二功德，四方八百，四維四百，今止缺後方及兩隅之四百，
是缺三分之一耳，而言虧一半者，語之忽也。
若實一半，當惟六百，學者善會其意可也。
虧缺難圓，意則易知矣。 ^364c22

△二、鼻根缺中
orig::  ^364c34

鼻息出入通，現前無交氣，支離匪涉入，云何獲圓通？
commentary::  ^364c36

鼻之功德，出息入息及與中間各分四百，今缺中間四百而已。
交氣即中間也，支離者不相接續之意，
葢出息盡而不能即入，必少間斷而後方入，
入息亦然，此即支離處也。
良以出息取香，入息聞香，此支離處全無功能，故非圓滿。
匪者不也，涉者交也，入即鼻入也，言若此間斷不交之入，豈能速得圓通乎？
此與上科揀去不圓之根也。 ^364c38

△三、舌根不常
orig::  ^365a2

舌非入無端，因味生覺了。
味亡了無有，云何獲圓通。
commentary::  ^365a6

吳興曰：首句語倒，應是舌入，非無端耳。
溫陵曰：舌不因味而即能覺了，乃為無端。 ^365a8

○今者不然，故曰非無端也。
末三句言其無離味之恒覺，故難入圓通。 ^365a10

問：耳離聲而聞靜，說為常性，何不舌離味而嘗淡，亦說為常耶？ ^365a14

答：耳為離知，恒常普徧，離聲聞靜，更比聲圓，人所易曉。
經云：動若邇遙，靜無邊際是也。
今舌根覺味之知，不過三寸，合知尚劣，
而離知淡相，更為眇昧，豈能同耳之常性彰顯乎？
故不例難也。 ^365a16

△四、身根不會。
orig::  ^365a24

身與所觸同，各非圓覺觀，涯量不冥會，云何獲圓通？
commentary::  ^365a26

首二句，例前觸塵，明其同是不圓之門也。
此所觸二字，直指前之觸塵而言。
意謂前之觸塵，我已揀其不圓。
今此身根，亦全與彼觸塵同也。
此句標定，次句申其相同之故。
圓覺觀者，以圓之一字，雙貫覺觀二字。
圓覺者，獨立之全體也。
圓觀者，絕待之全智也。
此身根與前觸塵，各非此二者。
良以合中之知，根塵相待而顯。
故前之觸塵，離此身根，其相即隱，固無獨立之全體，與夫絕待之全智也。
而此身根，離前觸塵，其知亦泯，亦無獨立絕待全體全智也。
豈能圓覺觀乎。大抵此二句，總明須合而後有知也。
涯量，猶言邊際也，即身邊際與觸邊際也。
冥，暗也。會，知也。不冥會者，言不能於遠離之時，
暗中有知，如彼耳之於聲也。
此句是言離中無知也。
末句結非圓通，總承合有離無，故明難獲圓通矣。
此與上科，揀去合知而淺之根也。 ^365a28

△五、意根雜念。
orig::  ^365b8

知根雜亂思，湛了終無見，想念不可脫，云何獲圓通？
commentary::  ^365b10

此文易了。大抵此約初心凡夫，欲依此意根求圓通者，而斷其難獲也。
亂思，即意識也。諸識中，惟意識最亂，最為剛強，
難於制伏，恒雜意中。
故湛了者，即脫盡意識，湛然了知之境也。
而言終無見者，如非非想天，入非非定，
研窮求其湛了，終不可得，報盡從墜是也。
末二句，結非圓通。
葢言圓通，本是無分別定之勝果。
今想念不脫，豈能得此果哉。
此科揀去，非純離之根也。
揀五根已竟。 ^365b12

△三、揀六識。
此經首即斥破六處識心是為生死根本，不可依之錯亂修習。
而諸聖自陳仍備此六門者，見聖性無不通也。
文殊復揀去者，仍順此經遮止悞用也。
若初心用此以求圓通，則不成無上菩提，
乃至別成聲聞魔外者極多，如六聖得正圓通者極少，所以須揀去也。
就分為六： ^365b26

△一、眼識無定。
orig::  ^365b38

識見雜三和，詰本稱非相。
自體先無定，云何獲圓通？
commentary::  ^365b40

擕李曰：論云：二和生識，謂根境和合，識生其中。
今言三和者，能所合說也。 ^365b42

○識見二字，亦似語倒，應云見識，即眼識也。
乃眼家隨念分別，外對無情之色塵，內依無分別之眼根，
而中間詐現隨念麤略分別，是為眼識能依自體并所依根塵，
故曰雜三和也。溫陵曰：三者和合，窮之本自無體，故曰非相也。 ^365b44

○末二句躡上結歸無定，亦無定實之自體而已。 ^365c6

△二、耳識非初。
orig::  ^365c8

心聞洞十方，生於大因力。
初心不能入，云何獲圓通。
commentary::  ^365c10

溫陵曰：普賢用心聞故，能知他方沙界外事。
此由修法界行大因所生，非初心能入也。 ^365c12

○由大因威力，致耳識洞聞沙界，非耳識自妙，
能順初心，成此妙果，故曰初心不能入也。 ^365c14

△三、鼻識有住。
orig::  ^365c18

鼻想本權機，只令攝心住，住成心所住，云何獲圓通？
commentary::  ^365c20

溫陵曰：孫陀散亂，佛欲攝住其心，令觀鼻端，此特權機而已。
葢真心無住，有住則妄矣。 ^365c22

○鼻想者，於鼻端作觀白之想也。
本權機者，本為對治，而權假設想，非鼻識本有也。
以鼻識分別香臭為用，非關端白故也。
次句明本意，只為攝住散亂而已。
三句明不圓之故。
住則偏局一處，何由而圓乎？ ^365c24

△四、舌識有漏。
orig::  ^365c32

說法弄音文，開悟先成者，名句非無漏，云何獲圓通？
commentary::  ^365c36

首句言說法雖由舌識，然不免雜以音聲文字，
故曰弄音文也，而能開悟成自果。
但由先世所成曠久辯才之力，故得如此，非彼一時舌識所能。
且名句乃不相應行，有為所攝，非無漏法，豈以舌識參雜於此而成圓通乎？ ^365c38

△五、身識不徧。
orig::  ^365c46

持犯但束身，非身無所束。
元非徧一切，云何獲圓通。
commentary::  ^365c48

吳興曰：
問：波離執身，次第執心，俱得通利，今何但云束身而已？ ^366a2

答：聲聞執心，亦防六聚七支之非，況今言身，識在其中矣。 ^366a4

○此偈正揀身識。
其言束身，正謂束於身識，非謂身根而言識在其中者。
岳師之混淆，多此類也。
且觀下元非徧一切之句，則知但束之語，
非惟只表遺心，葢表所遺者更多。
良以圓通之境，當徧融身界萬法。
今但束身識，局於身心，無普融觀智，豈得圓通乎。 ^366a6

△六、意識緣物。
orig::  ^366a16

神通本宿因，何闕法分別？
念緣非離物，云何獲圓通？
commentary::  ^366a18

吳興曰：目連神通，由宿習所得，雖云旋湛，
心光發宣，非關於法，分別而現。
又小乘神通，皆是作意，緣物則有，離物則無。 ^366a20

○法分別三字，即意識別名。
葢意識是法塵上分別性故也。
此句已明目連神變圓通，元與意識無干。
次句又言縱由意識，亦是緣塵，而非離塵。
普徧之法，亦難獲圓通矣。
物即塵也。通觀揀識之文，多明六聖所證，各皆別有資藉。
非真由彼識心，能至圓通也。
揀六識已竟。 ^366a24

△四揀七大 ^366a34

七大之中，前五同塵，第六同識，第七同根，
比前但加廣大之相，而揀意大同前也。
就分為七科： ^366a36

△一、地大非通
orig::  ^366a38

若以地性觀，堅礙非通達，有為非聖性，云何獲圓通？
commentary::  ^366a42

溫陵曰：持地平填，尚涉有為，非實聖性。
○遇佛平心，方歸聖性，而初心全涉有為，
故難獲圓通，似為易見。 ^366a44

△二水大非真
orig::  ^366a48

若以水性觀，想念非真實，如如非覺觀，云何獲圓通？
commentary::  ^366b2

溫陵曰：月光水觀，未離想念，難契如如。
葢如如之理，非覺觀之法故也。 ^366b4

○如如者，即圓通真實之體，乃離念不動之法。
凡起心分別，覺觀皆不相應，反顯旋聞，不屬覺觀明矣。
而強安三觀者，尚當尋繹於此可也。 ^366b6

△三、火大非初
orig::  ^366b12

若以火性觀，厭有非真離，非初心方便，云何獲圓通？
commentary::  ^366b14

身心俱斷，斷性亦無，方為真離。
今存厭斷，故非真也。
又厭欲假說，非真實本有之法也。
三句言非初心一定方便，以初心不皆多欲，
而少欲無欲，眾生何用於此而入圓通乎。 ^366b16

△四風大有對。
orig::  ^366b22

若以風性觀，動寂非無對，對非無上覺，云何獲圓通？
commentary::  ^366b24

動寂有對，則一動一寂，便屬循還生滅無常之法，故非無上覺體。 ^366b26

問：反聞法門，亦從動靜而入，何殊於此？ ^366b28

答：彼乃漸脫動靜二塵，以取無動靜之聞性為初心方便，
此即取有動寂之風性為入門，所以大不同也。
豈可以此難彼？ ^366b30

△五、空大非覺。
orig::  ^366b34

若以空性觀，昏鈍先非覺，無覺異菩提，云何獲圓通？
commentary::  ^366b36

溫陵曰：晦昧為空，故曰昏鈍。
○此是窮源之解。
若就現相，昏即冥也，鈍即頑也。
虗空本以冥頑無所知覺為相，菩提乃覺性智體明靈為相，
正與昏鈍相反。就昏鈍處而取明靈之果，
如鑽冰取火，固應難也。
世有尊太虗空為本性者，當悟此矣。 ^366b38

△六識大虗妄
orig::  ^366b46

若以識性觀，觀識非常住，存心乃虗妄，云何獲圓通？
commentary::  ^366c2

溫陵曰：彌勒惟修識觀，而所觀之識，念念生滅，
存心觀之已妄，況獲圓通耶？ ^366c4

○首句言發心，即研窮識性，以為入門也。
次句言能觀之觀心，與所觀之識性，二俱念念遷流，悉不能住也。
愚意初心縱猛，必墮識無邊處等定而已。
三句研窮之極，縱有存住之心，如說二乘所住涅槃，但是識陰境界。
猶如湛流，望如恬靜，而實不住。
故曰乃虗妄也。初心豈能依之頓入圓通乎？ ^366c6

△七、根大殊感
orig::  ^366c18

諸行是無常，念性元生滅。
因果今殊感，云何獲圓通。
commentary::  ^366c20

首句言凡有運動遷流，皆屬行陰，皆墮無常。
今勢至雖曰都攝六根，而主於靜念相繼。
既曰淨念，終成有念。
既曰相繼，難免生滅。
故曰念性元生滅也。
三句言以此為因，往生見佛，則因果相應，無有不可。
若以此生滅之因，而求現證不生滅之圓通，
則因果不類，決難得也。
通論二十四聖，約其所證，必等觀音。
而原其入門，不從本根。
略有四緣，所以當揀。
一者不對方宜，二者不便初心，三者別有資籍，四者非常修學。
反顯耳根對方宜，便初心，不勞資籍，通常可修也。
意在後偈，預此明之，至文再詳。
了揀諸門已竟。 ^366c22

△三獨選耳根分二。
△一備彰門妙。
此中所具四科，一三四中，正以番前四緣中三緣。
惟非常修學，更在後文。
至文更指分四。 ^366c42

△一、隨方定門。
orig::  ^366c46

我今白世尊，佛出娑婆界，此方真教體，清淨在音聞。
欲取三摩提，實以聞中入。
commentary::  ^366c48

此科顯其正對方宜，番前不對方宜也。
葢諸教體，如來必隨一方機宜而立。
若教不投機，化應不勝也。
溫陵曰：聖人設教，隨方不同。
或有佛土，以佛光明而作佛事。
或有佛土，以佛菩提樹而作佛事。
乃至或以園林臺觀，或以虗空，或以寂無說示。
如香積佛國，無文字說，但以眾香，令諸天人得入律行。
而此方教體，必藉音聞。
欲取正定，必由聞入者，各隨機緣故也。
此方二句，意言此方眾生，耳根偏利，能由聞性，徧達無量差別理事。
故佛對此一方機宜，而以音聲施作佛事，所以逗彼聞根之利也。
是則合音與聞，乃為此方真清淨教體矣。
是雖常途，惟取音聲為教，似不兼聞。
而不知離彼聽者聞根，則音聲泯然無托，教體奚得而存耶。
末二句，言教體既在音聞，而欲入正定者，豈可捨教體而別取哉。
故應惟從耳根聞性而入也。
良以聲教但為弄引，聞性實為妙心。
故領悟雖以雙托音聞，而修定但宜單取聞性。
故曰實以聞中入也。
是則從說選根以來，直至此處，惟此一句，
方以決定分明指出耳根，為圓通本根至妙之法門矣。
又說音聞，先即不平。
意言常途但以音聲為教體，是隨相假體，而非真實教體。
不知此方真實教體，清淨本然，周徧法界者，
不在於音，而惟在聽音之聞性耳。
良以教詮藏性，而聞性最近藏性故也。
末二句承之，遂言以是義故，大定惟從聞入，似為簡直而順。
且更見音聲但為教體，而聞性方為真教體。
智者詳之。 ^367a4

△二、讚人殊勝。 ^367b4

此科固是欲令欽人則必珍重其法，亦是激勸羨果人者勉從其因行也。
分為二： ^367b6

△一、略讚自利。
orig::  ^367b8

離苦得解脫，良哉觀世音。
commentary::  ^367b12

此科先讚能以聞性自利，正嘆次第解結及標列二。
本科見利他之洪源，若自利未勝，安能利他。
離苦者，離分段變易二種生死苦也，即解結中人法俱空力也。
得解脫者，得離繫自在二種解脫樂也。
然離繫即忽然超越世出世間，自在即所獲二種殊勝。
且言自備利他體用，故判屬自利也。
良，善也。良哉者，讚其善能究竟自利，亦讚善得圓通妙門，獨超諸門矣。 ^367b14

△二廣讚利他分四。
△一、總明常徧。
orig::  ^367b28

於恒沙劫中，入微塵佛國。
commentary::  ^367b30

劫數恒沙，則時為極長，顯常也。
國數微塵，則處為極廣，顯徧也。
此則方標常徧，而利生之意，尚在下科。 ^367b32

△二、自在護生。
orig::  ^367b36

得大自在力，無畏施眾生。
commentary::  ^367b38

二句嘆盡三科，文義該攝絕妙。
一者兩句分嘆前二科，以上句嘆三十二應隨緣自在說法，
以下句嘆十四無畏循聲救苦眾生。
二者兩句總嘆後一科，以四不思議中明言救護眾生得大自在，
則上句正以嘆之。
又復明言其形其呪無畏施生，則下句正以嘆之。
又且連上二句貫成四句，則見此等妙用皆極沙劫之常，
皆盡塵剎之徧，誠為巧妙。
若依舊註，前兩句嘆首科，不惟強添說法，而又何獨徧常。
後兩句嘆後二科，不惟偏缺徧常，而又顛倒失次。
智者詳之。 ^367b40

△三音備眾美。
orig::  ^367c10

妙音觀世音，梵音海潮音。
commentary::  ^367c12

溫陵曰：以說法不滯為妙音，尋聲救苦為觀音，
音性無著為梵音，應不失時為潮音。 ^367c14

○詳夫菩薩忘音塵而修聞性，及至稱名嘆德，乃獨取音而不取聞。
何也？正表圓人不壞法相，而初心忘塵，但圖解根而已。
圓通之後，一切妙用，全在於音也。
豈如#CB01926;斷之果，永壞無用也耶？
故今三十二應中之說法，四不思議中之說呪，皆妙音之力也。
十四無畏中之救八難，四不思議中之施無畏，皆觀世音之力也。
由法華以觀其音聲，皆得解脫。
釋觀世音名，故偏屬救苦矣。
十四無畏中之除三毒，四不思議中之破慳悋，皆梵音之力也。
以彼科明言修習清淨本根，故屬梵音矣。
三十二應中之赴徧求，十四無畏中之赴二求，
四不思議中之赴廣求，皆能應不失時，潮音之力也。
然此獨缺法華中勝彼世間音，故致十四無畏中持名一科，
無所收屬。以彼一名，獨當一切菩薩之名，正屬勝彼世間音也。
然就今經文，收八妙音中，亦稍為通。
以一名而頓含眾名，功德亦甚為妙也。 ^367c16

△四、恩沾凡聖。
orig::  ^367c48

救世悉安寧，出世獲常住。
commentary::  ^368a2

上句恩沾於凡，救世謂拔諸苦，安寧謂與諸樂。
葢既言救世，則且指世間凡夫蒙益也。
下句恩沾於聖，出世則先以革凡，常住則究竟成聖。
然功迹亦不出於應等三科，其意易見，不必分屬也。
讚人殊勝已竟。 ^368a4

△三、示法真實。
此科見耳根元自真實，決定速至圓通，
不勞資藉別因，正番前別有資藉之緣耳。
分二： ^368a12

△一、標啟佛述說。
orig::  ^368a16

我今啟如來，如觀音所說。
commentary::  ^368a18

上句啟佛，啟即告也。
下句述說，但述所說耳根而已，非三真實俱出觀音自說也。
良以下三科，乃是文殊取四卷末六根數量，
并擊鐘驗常等科中佛說語意，而加發揮，見耳門之本妙也。 ^368a20

△二、列三種真實。
就分三： ^368a26

△一圓真實。
orig::  ^368a28

譬如人靜居，十方俱擊皷，十處一時聞，此則圓真實。
commentary::  ^368a30

此科取六根隨方數量中，如耳周聽，十方無遺之意，而設言以發揮其圓也。
事出假設，故言譬如，而聞即實法，故非譬喻也。
靜居檢非多事牽擾心時，若當擾時，則聞雖常圓，殊不覺知。
十方俱擊皷者，一時同擊也。
十處一時聞者，聞無先後也。
此見耳根聞性，人人本來自圓，喻如最大圓珠，
懸於空中，周輝普照，諸聲如影，亂映齊現，
絲毫不昧，故曰圓真實矣。 ^368a32

△二通真實。
此科是文殊更加自意，以發揮其通也。
又二： ^368a46

△一、揀他非通。
orig::  ^368a48

目非觀障外，口鼻亦復然，身以合方知，心念紛無緒。
commentary::  ^368b2

孤山曰：口鼻身俱合中知。
若將身以合，方知句俱口鼻上，其義方順，葢語倒耳。 ^368b4

○斯言最是決倒無疑，解者即當順序依此而解之。
目非觀障外者，如隔窓紙不見外事，隔皮膚不見臟腑。
是近而薄者，尚成障隔，況遠厚乎？
身以合方知，口鼻亦復然者，言三根略離尺寸，了無覺知也。
心念紛無緒者，明意根中常纏意識，不能靜照也。
此歷言五根俱無，現具靈通矣。 ^368b6

△二、顯自為通。
orig::  ^368b18

隔垣聽音響，遐邇俱可聞。
五根所不齊，是則通真實。
commentary::  ^368b20

此科隨言耳根現具靈通，隔垣聽音響者，
如隔垣墻聞砧杵，語言悉不隔礙。
而顛倒之人，但謂聲能透入，而不知乃是聞性湛然，
四通八達，無所隔礙也。
壇壁尚不能隔，況紙膚乎。
遐邇二皆得聞者，皆顯離中有知也。
遐邇俱聞，何況尺寸之離乎。
五根所不齊者，隔垣聽響，眼根所不能齊。
遐邇俱聞，則身口鼻所不能齊。
惟意不齊，無文可據，應是耳識易排，以其力弱非強，
不障耳門之靜照，非同意識之無緒，故意根亦所不能齊也。
更當知同為根者，尚不能齊，何況塵識諸大，
非根之類者，豈能齊哉。
此見聞性，人人本來自通，喻如洪水，普為淹沒，
草舍竹籬，悉皆通透，一無隔礙，故曰通真實矣。
此喻與上珠喻，可與靜察聞性之體相者，助一發明矣。 ^368b22

 ^368b48

。 ^368c2

△三常真實。 ^368c10

此中全取擊鐘，驗常科中佛所說義也。
分二： ^368c12

△一、對塵顯常。
對聲塵，顯聞性，常也。
又二：
△一、動靜無關。
orig::  ^368c14

音聲性動靜，聞中為有無？
無聲號無聞，非實聞無性。
commentary::  ^368c18

音聲是總相，動靜是別相，謂音聲正起為動，
音聲滅盡為靜，惟一音聲，雙含動靜，故曰音聲性動靜也。
聞中為有無者，言動靜二相，常於聞性湛然體中，
循還伏謝，動則音聲歷然現有，靜則音聲寂然向無。
無聲號無聞者，言世人顛倒於無聲，而妄說無聞也。
末句言據理而論，自是聲無，非是聞性無也。 ^368c20

△二、生滅雙離。
orig::  ^368c32

聲無既無滅，聲有亦非生，生滅二圓離，是則常真實。
commentary::  ^368c34

首句躡上科末句而牒聞性，既不隨聲無而滅，
次句形對推知，豈隨聲有而方生乎？
是則聞性湛然常住，一任其中，聲有則聞動，
聲無則聞靜，而自體了無生滅之可見，故曰生滅二圓離也。
末句結常真實，以見聞性人人本來自常，
喻如虗空，恒無起滅。
此句結意，應在後科之未，方成總結，今隨文便寄結於此耳。 ^368c36

△二、離思顯常。
orig::  ^368c48

縱令在夢想，不為不思無，覺觀出思惟，身心不能及。
commentary::  ^369a2

夢想者，以夢是第六獨頭意識所現，故今言夢帶想，正表夢是意識所為也。
不為不思無者，言夢中雙以忘盡夢外動靜，
而了無所思，似聞性暫成斷滅也。
今則尚聞杵音，而惑杵為鐘，是可見不為不思而遂成滅矣。
上覺即聞性本體，下觀指聞性照用，寤寐恒一，不假思惟出思惟外也。
所以前揀月光如如非覺觀者，正為彼是思惟覺觀故也。
可以反顯此出思惟之覺觀，却是真如如體矣。
末句全同五根所不齊也。
身兼外四根，心是內之意根爾。
色香味不能通於夢中，觸雖可通，而離亦不能，
至於意之緣法，又已忘盡，是可見五根皆不能接夢外之五塵而有覺也。
惟獨耳根能覺夢外之聲，所以聲塵得通，
夢中一呼便覺，超彼身心皆不及也。
前經佛於引夢之後，遂表形銷命謝，聞性決無間斷，豈非決其為常真實乎。
凡此三種真實，皆表人人現具，未經解結修治已，即有圓通常之三相。
若就此更以修證究竟圓通真同，為高因於丘陵，
為下因於川澤，必至易而至速也。
示法真實已竟。 ^369a4

△四、顯行當根。 ^369a38

此科番上不便初心，明耳根最便於初心。
然既便於初心，即可通常普修，已該四義，
但文不甚顯，故第四義屬下分三。 ^369a40

△一、舉此方教體。
orig::  ^369a44

今此娑婆國，聲論得宣明。
commentary::  ^369a46

娑婆，此云堪忍，以此界眾苦難忍，惟具忍力者堪住故。
又具足苦境，堪可成就行人忍力故。
然此一句，據文但是指處，約意仍有含蓄，
謂含蓄此方眾生耳根偏利之意，以此方眾生能從耳根了別世出世法深細之意。
次句得字，方有來歷，正言佛對此方偏利之根，
立諸聲名句文一切經論甚深法義，以對機故，方得宣暢發明也。
然此句據文，亦但說聲論得明，就中亦有含蓄，
謂含蓄所宣明者，無非皆為詮顯圓湛妙明之性，
而此妙性又秪在於能聞本根之中，眾生當可由所聞聲論而反聞能聞之本根，
方為得旨矣。若是，則下科失旨之意自有來歷矣。 ^369a48

△二、明病在循聲。
又二：
△一、泛論失旨。
orig::  ^369b22

眾生迷本聞，循聲故流轉。
commentary::  ^369b24

此眾生非是普指異生，但指狂慧學者而言。
意言此方耳根既利，而如來聲論又明，
宜乎凡被聲教者，皆當免於流轉。
而間有不免者，正因不能由教而開悟能聞之本聞，
是為妙明心性，而但循所聞聲教，資益戲論，
故徒聞聲教，而亦不免於流轉也。 ^369b26

△二、剋指證驗。
orig::  ^369b36

阿難縱強記，不免落邪思。
commentary::  ^369b38

對前泛論，剋指一人，所以登驗迷本聞而但循聲教者，必不免於流轉也。
強記，即多聞。憶，持也。
邪思，即為物所轉，逐邪境而被物牽去，不自由也。
意言眾生若迷本聞，非但少循聲教者不免流轉，
雖強記如阿難，亦所不免也。
戒務多聞者，甚不可迷本聞而但循聲教。 ^369b40

△三、顯應病與藥。
orig::  ^369c2

豈非隨所淪，旋流獲無妄。
commentary::  ^369c4

豈非二字，承上決定之辭。
下八字，病藥相當，敵體對治也。
隨，即循也。所，即聲塵。
淪，即流轉也。隨所淪者，言循聲必流轉也。
旋流，即返聞也。無妄，即真實常住不流轉之性也。
旋流獲無妄者，意言既知循聲順流而不免流轉，當知反聞旋流而必至無妄。
其與此方機根為病相投，一切初心無不可用也。
故科顯行當，根備彰。
門妙已竟。 ^369c6

△二、委示修巧
法門空妙，而修時不巧，亦不足選也。
具簡、要、易、速四義者為巧。
簡則不煩，要則該總，易則無難，速則不鈍。
下文具有此相至則指之。
分三： ^369c18

△一、出名教以反聞三。 ^369c24

△一囑專聽而出名。
orig::  ^369c26

阿難汝諦聽，我乘佛威力，宣說金剛王，
如幻不思議，佛母真三昧。
commentary::  ^369c28

囑專聽而表乘威，以見法非易說，遭遇非常，切宜鄭重。
金剛王，同前五卷中五章殊勝文也。
彼有寶覺二字，今含在三字中。
葢聞根中不生滅性，雙含理智，是實相觀照二種般若，
同於金剛堅利，體不可壞，而能壞一切無明堅體，故云爾也。
由圓乘方便，巧立能所無修之修，故曰如幻。
不思議者，速疾超乎世出世間之意。
以前偈云如幻三摩提，彈指超無學，故知然也。
佛母者，以前後偈皆云是諸佛一路涅槃之門，
可見出生諸佛，故稱佛母也。
真三昧者，言是自性正定，非同引起諸三昧境，故曰真也。
即此出名中簡等四義，分明可見，詳之。 ^369c32

△二、抑多聞而顯過。
orig::  ^370a4

汝聞微塵佛，一切祕密門，欲漏不先除，蓄聞成過誤。
commentary::  ^370a8

將以激其反聞，先須出其不反聞之大錯也。
上二句顯其極為多聞，葢無數生中受持諸佛深法也。
欲漏不先除者，葢惟務多聞，不修無漏勝業，
故欲漏深重，種習未盡，其餘諸漏未盡可知。
畜聞成過誤者，言徒積多聞，殊不得力，而竟成墮淫之過誤也。 ^370a10

△三、決取捨而反聞。
orig::  ^370a20

將聞持佛佛，何不自聞聞？
commentary::  ^370a22

孤山曰：謂將汝循聲之妄聞，以持諸佛之言教，
何不反聞自性，以求解脫乎？
上聞能聞之智，下聞所觀之理。 ^370a24

○上佛字即佛身，下佛字即佛法。
上聞字即聞根，下聞字即聞性。
而將聞之聞，亦即指於具妙性之聞根也。
正言眾生不達本聞即是妙性，無勞外求。
却乃日用不知，反將本聞貪教不返，惟希小利。
譬如以金盌乞食，不知盌自可富於食也。
故敵體以警之曰：汝將本聞妙性，不自覺知，但務受持諸佛佛法。
何不識取本聞，而旋倒聞根，以聞聞性乎？
良以佛教本欲人之修性，今遺性而獨馳於教，亦非教之本意故也。
此科方是教導反聞之正文也。
觀此，但聞一聞性，便勝無量多聞，亦見其至簡而最要矣。 ^370a28

△二、法喻詳明修證。
上方舉妙門之勝名，述不修之大錯，以警其當修反聞而已。
而尚未言如何修，如何證，故此科詳之。
分三： ^370a48

△一、法說又為二。 ^370b4

△一、歷示次第超越。
四卷末云：由此無始眾生世界生纏縛故，
於器世界不能超越，故下分科。
文義出彼，而科名亦取彼也。
超越即解脫之意爾。
就分為二科： ^370b6

△一、情界脫纏又二。
△一、脫塵盡根。
orig::  ^370b12

聞非自然生，因聲有名字，旋聞與聲脫，能脫欲誰名？
commentary::  ^370b14

此聞字，正指所結之根。
非自然生者，言其非是無故而有此結相也。
因聲有名字者，言其正因聲塵當情，而迷中以聞性攬塵，
斯結遂成根相，即聽精映聲，卷聲成根也。
從無始來，遂有此耳根之名，即根元目為清淨四大，因名耳體也。
聚聞結滯，無復解脫之相矣。
旋聞與聲脫者，即入流亡所，乃至動靜不生也。
葢言既因攬聲而結，須待脫聲而解，故首須旋倒聞根，
反聞自性，以求與聲脫也。
能脫即聞根也，元因旋根而塵自脫，故能脫即指聞根而已。
欲誰名者，言塵已脫而根隨盡，遂失前耳根之名，惟一妙性而已。
然此二句，即當如是漸增。
聞，所聞盡也。四句喻如水本因寒而結冰，故冰須脫寒而還水矣。 ^370b16

△二入一解六
orig::  ^370b40

一根既返源，六根成解脫。
commentary::  ^370b42

此恐人疑但解一根，餘根尚結。
不知根相雖六，性體惟一，本以一性而頓結六根，所謂一結一切結也。
故解一根性而餘隨性脫，所謂一解一切解也。
譬如片錦六華，華雖各別，而底線相連，故拆一華而餘華皆壞。
華喻六根，底線喻性，其意可知。
此約橫喻，故六根同一，成壞不同。
巾之竪喻，每約一根，結則從性至塵，由細漸麤；
解則從塵至性，由麤漸細，皆有次第六重，如巾結解也。
然每一結成，六根同成一結，乃至六結皆然。
至解時，每一結解，六根同解一結，以至六解皆然。
故解者，從一根入，一根之結盡，六根之結齊盡，當亦與華喻相成而不相背也。
智者詳之。是則一根返源，豈不至簡耶？
六根齊脫，豈不至要耶？
夫至六根皆脫，則眾生世界已自不能纏縛矣。 ^370b44

△二、器界超越
此中不是情器根塵平言，葢言塵界全倚情根而立，固未有情根脫復而塵界獨存者也。
故上科既已脫復情根，而此科歸重超越器界而已。
分二： ^370c22

△一、塵銷覺淨。
orig::  ^370c28

見聞如幻翳，三界若空華。
聞復翳根除，塵銷覺圓淨。
commentary::  ^370c30

首二句喻明塵界全依情根而立。
幻翳者，猶言虗翳也。
葢空華但是目翳之影，今情根既如翳，
而塵界但若空華，則可見有則俱有，無則俱無也。
次二句遂言今既一返六解，而聞等已復於無，即如翳根已除也。
而塵界應念隨銷，便若空華湛然滅盡，豈可復得哉。
由是情塵俱寂之後，本覺之體圓滿清淨，
所謂逈脫根塵，靈光獨耀矣。
此中但取瞖華為喻，不用幻喻。
夫根身解而器界隨銷，其亦至易而甚速矣乎。 ^370c32

△二、淨極越界。
orig::  ^370c48

淨極光通達，寂照含虗空，却來觀世間，猶如夢中事。
commentary::  ^371a2

上言覺淨似初淨，今言淨極，則淨相轉深，以至極淨亦可。
上言翳根初盡，塵銷覺顯，且約理體圓淨，
今既淨極，則當覺徧塵剎矣。
光通達者，心眼圓明，真俗畢照。
夫淨極即寂，光通即照，而言含虗空者，
大覺海中，空漚至小，何況世界乎？
末二句言以含空之寂照，觀察世間，悉皆如夢，
了無罣礙，甚言超越世界，得大自在，而無復拘滯矣。 ^371a4

問：前言界如空華滅盡，今何又見耶？ ^371a16

答，圓乘銷塵，非至#CB01926;斷。
但滅法執所執，定實心外之界。
而唯心如夢，境界宛在無礙。
但隨心出沒，無定實矣。
次第超越已竟。 ^371a18

△二、因顯昔妄難干。
orig::  ^371a22

摩登伽在夢，誰能留汝形？
commentary::  ^371a26

此亦激阿難發奮，進求脫根超界，以雪前之悔恨也。
又見昔之所以被邪術所制，無自由分者，
正由不能解根超界，得大解脫也。
亦由不知根中圓湛妙心，寂照含空，無可拘制，
而但取緣塵影事為心，妄認身中，是以受制莫脫。
故如來首先徵破所執妄心，而於根中指以所迷真心，令其旋根取證也。
今偈意言，汝若早識根中妙心，而解根越界，
乃至寂照含空，登伽在汝覺海夢中，如漚如塵，豈能留滯於汝哉？
極勵之也。法說已竟。 ^371a28

△二、舉喻。
orig::  ^371a44

如世巧幻師，幻作諸男女，雖見諸根動，要以一機抽。
息機歸寂然，諸幻成無性。
commentary::  ^371a46

吳興曰：幻師譬真如，幻作譬隨緣，真妄和合，
變成六根，如諸男女。 ^371b2

○詳前法說，既有情器雙超之旨，則喻中亦應具之。
故一機但指幻呪。
抽，牽也，牽之令動也。
言男女諸根，動雖不一，而牽抽令動，但一呪力。
故下息機，即謂止呪也。
歸寂然者，男女諸根，皆不動也。
諸幻成無性者，所依幻處，亦泯於無也。
蓋凡幻人，非無幻處。
如化城喻云：重門高樓閣，男女皆充滿。
上句幻處，下句幻人也。
法中一機，即一精明，故喻之。
所謂雖見諸根動者，喻六根之用雖殊也。
要以一機抽者，喻惟一精明之體，於中隨門異用也。
息機，喻但旋一根精明之體，令其還源也。
歸寂然者，六根俱解脫也。
諸幻成無性者，器界亦超越也。
一精明不合幻師，但合幻呪，至下發明。 ^371b4

△三法合
orig::  ^371b26

六根亦如是，元依一精明，分成六和合。
一處成休復，六用皆不成，塵垢應念銷，成圓明淨妙。
commentary::  ^371b30

一精明，即真如與無明和合所成識。
精明元為六精之總體，理實即是第八賴耶識，亦即本經稱陀那細識也。
六根即是能依，一精明即是所依，故曰元依一精明也。
分成六和合者，分攬六塵，各成根相，而精名亦別。
如在眼名見精，在耳名聞精等。
名雖各別，而體則仍是一精明。
故一精明合喻中一機，六和合合喻中諸男女也。
當補二句云：雖見六用殊，惟一精明轉。
合喻中雖見二句方全。
一處成休復，合喻中息機。
六用皆不成，合喻中歸寂然。
然一處休復，即從耳根解結，其意可知。
齊此，喻明情界脫纏已竟。
末二句，合諸幻成無性塵垢，即指器世間六塵所成垢染世界。
應念銷者，如前經云：山河大地，應念化成無上知覺是也。
無情器之分曰圓，無無明之蔽曰明，無根塵之污曰淨，
無結縛之礙而互用變現曰妙，故曰成圓明等。
此更喻明器界超越法喻，詳明修證已竟。 ^371b34

△三、結示因果究竟。
orig::  ^371c16

餘塵尚諸學，明極即如來。
commentary::  ^371c18

此科尤見易而速也。
餘塵者，斷無明未盡，謂之有餘。
極而言之，雖等覺亦爾。
故諸學，指等覺以前諸有學菩薩也。 ^371c20

〔問，前文稱菩薩一例無學，今何又言有學。〕 ^371c24

明極，謂無明已盡，而本明證極，即如來無上菩提矣。
夫法門既妙，而修證又巧，乃至成佛無難，所以惟當選於此門也。
獨選耳根已竟。 ^371c26

△四、普勸修持。
佛勅文殊，惟選一門，教眾深入。
故文殊上來選定耳門，即以勸眾普修，順佛意也。
然上文何不自聞之語，但是激其決定取捨，非勸修。
正文分為三： ^371c32

△一、正普勸結通。
orig::  ^371c38

大眾及阿難，旋汝倒聞機，反聞聞自性，
性成無上道，圓通實如是。
commentary::  ^371c42

首句呼之，警勸也。
次二句正以勸修，可知性成無上道，舉果以欣動修心也。
葢言聞性本即是圓湛不生滅性，亦即菩提涅槃元清淨體，
乃成佛真因，與果一如，故判決此性定成無上道，即極果也。
末句結答圓通，以本意元為救選圓通，
故結言欲知真實圓通者，而圓通實理，但修如是聞性而已矣。 ^371c46

△二、明諸佛共由。
上科直言勸，此科與下科是證信勸也。
又為二： ^372a10

△一、總標諸佛。
orig::  ^372a12

此是微塵佛，一路涅槃門。
commentary::  ^372a14

前佛偈亦云：十方薄伽梵，一路涅槃門。
其意無殊，但前尚泛，此則確指耳根為異言，是趨真寶所共由之路也。 ^372a16

△二、別列三世。
orig::  ^372a20

過去諸如來，斯門已成就；現在諸菩薩，
今各入圓明；未來修學人，當依如是法。
commentary::  ^372a22

斯門圓明如是法，皆指耳根圓通也。
夫三世共由如此，我獨何人而不由此常修之法門乎？
葢由信佛而必信法也。
現未聖賢，非佛而必成佛，故總標中微塵佛數。 ^372a26

△三、示己身親證。
orig::  ^372a32

我亦從中證，非惟觀世音。
commentary::  ^372a34

蓋自不修而惟勸人修，人或不從身先入而率人同入，人皆樂與。
故文殊明已亦從耳根修證，所以啟人之必信從也。
普勸修證已竟。 ^372a36

△五、結答請加分二。 ^372a40

△一、正以結答。
夫文殊承佛尊命，檢選勸修。
上文選勸事竟，當迴復尊命，故此結答，乃迴告於佛之言。
又二： ^372a42

△一、觀音最合聖言。
orig::  ^372a46

誠如佛世尊，詢我諸方便，以救諸末劫，求出世間人。
成就涅槃心，觀世音為最。
commentary::  ^372a48

誠者信允之辭，猶言誠然也。
如者遵從之意，猶言如命也。
誠如佛世尊者，言誠然如佛所命，首表信從佛旨也。
次四句全以述前佛旨，詢我諸方便者，即前第一云二十五行誰當阿難之根也。
以救諸末劫者，即前第二云兼我滅後此界眾生也。
求出世間人者，即前第三云入菩薩乘也。
成就涅槃心者，即前第四云求無上道也。
觀世音為最者，言能於佛之前旨四義全順者，惟觀音耳門最為第一也。
葢耳根圓通即多聞者之聞根，故能獨當阿難之根，即順第一旨也。
人人現具淺深均修，故能普救末劫，即順第二旨也。
先得人空次解法執，故能應求出世，即順第三旨也。
生滅既滅寂滅現前，故能成就涅槃，即順第四旨也。
又前二顯契機，後二顯契理，機理雙契聖旨全孚，此觀音之門所以獨超諸門矣。 ^372b4

△二、諸門未孚佛旨。
orig::  ^372b32

自餘諸方便，皆是佛威神，即事捨塵勞，
非是常修學，淺深同說法。
commentary::  ^372b34

即，就也。捨，脫也。佛威即事者，佛以威神就其所遇之事加被之，
令脫塵勞也。非是二字，亦貫下句。
若是常修學，則不必就其遇習之事，但選妙性通常可修也。
諸門如那律失明，畢陵觸刺等，人不皆然，故非是常修學矣。
若是同說法，不分深淺二心，同可宣說也。
諸門如普賢之大因，滿慈之宿辯等，但局深心。
沙陀之貪淫，周利之闕誦等，但局淺心，非是同說法矣。
反顯通常可修，淺深俱入，仍是觀音耳門而已。
自觀音之外，其餘二十四門，姑且捨之，
不必雜取，極欲其專修耳門也。 ^372b38

△二、請求加被。
求加有二意：一者、謙己推佛；二者、法深機淺。
信解須乘他力也，分為二： ^372c8

△一禮讚求加。
orig::  ^372c12

頂禮如來藏，無漏不思議，願加被未來，於此門無惑。
commentary::  ^372c14

初句敬禮尊法也。
如來藏即目聞熏妙性，屬黎耶識。
故論言：佛說如來藏，即是阿黎耶，惡慧不能知。
本經即陀那微細識，一體異名，隨位稱也。
且云：真非真恐迷，我常不開演。
足見信解者少也。
頂禮恭敬，顯斯法最尊重也。
然是稱法禮佛，顯二寶一體耳。
次句深讚其難信解也。
由其體即菩提涅槃元清淨體，染而不染，
難可測知，故曰無漏不思議也。
法既甚深如此，若非佛以威神加被，信解良難。
故下惑之一字，當有兩解：一者惑，謂疑惑無惑。
葢欲加被眾生於此法門，必信從而無疑惑也。
二者惑，謂迷惑無惑。
葢欲加被眾生於此法門，必解悟而無迷惑也。
信解定而修證，端有望矣。 ^372c16

△二出其二故又二 ^372c38

△一、徧對機宜。
orig::  ^372c40

方便易成就，堪以教阿難。
及末劫沉淪。
commentary::  ^372c42

此科與下科，又出其所以但求加被此一門之故也。
方便者，言其現先自具圓通之相，從此加修，
最為善巧，真初心方便也。
易成就者，既未修之先，本來現具圓通之相，
由是加修，一反聞之間，彈指可超無學，
乃至入住成佛，不勞多劫，豈不容易成就哉。
末二句，言自當機以至末劫，羣生無不可教，
見其收機無遺，亦是顯然迴復如來四旨中前二旨矣。 ^372c44

△二一，超一切。
orig::  ^373a10

但以此根修，圓通超餘者。
commentary::  ^373a12

首句但修一門，次句便超一切門也。
連上科說，以有此二義，故獨請加被此之一門，而不求加被別門也。 ^373a14

△六、總結義盡。
orig::  ^373a18

真實心如是。
commentary::  ^373a20

溫陵曰：真實心要如是而已。
長水曰：真實心者，文殊指已選圓通之心也。
二義雖皆可通，而環師說勝經偈，元以如是結尾而已二字，
得其義盡無餘之意。
如來教示一門深入科已竟。 ^373a22

△三、大眾承示開悟證入分二： ^373a28

△一、阿難一類開悟。
此一類約修證種生，但得頓悟，未即頓證者也。
位多在於大乘觀行，小乘方便。
若有名字人，緣此新入五品，是即微證。
然悟強證弱，故但顯悟而已。
阿難示在初心初果，又示多聞無力，故與此一類，
權同未證，此其宜也。
且圓頓教旨，惟重徹悟，不愁不證。
又既知其示現，則雖不證，亦何所屈。
況經文本無證意，何必強與爭其有證乎。
必執有證，敢定何位，慎勿鑿也。
又二。 ^373a30

△一、正明開悟。
orig::  ^373a46

於是阿難及諸大眾，身心了然得大開示。
commentary::  ^373a48

此之身心了然，與前五卷偈後身心皎然不同。
彼明身心結之次第，與解之次第。
爾尚未知所入一門，是為何門，當云何修。
故此了然，是的知從入之門，獨在耳根，兼亦備悉修法。
又明得耳解，而六處之根齊解，是身了然，以根即身也。
明得聞復，而六處之性齊復，是心了然，以性即心也。
此由與二十五聖并文殊委悉說盡，故曰得大開示。 ^373b2

△二、復以喻明。
orig::  ^373b14

觀佛菩提及大涅槃，猶如有人因事遠遊未得歸還，明了其家所歸道路。
commentary::  ^373b18

菩提涅槃，是究竟智理極果，前多詳解，即喻中之家。
而喻中歸家道路，即耳根圓通，所謂因地心也。
於道路而言明了，是猶行客方知歸路，
而尚未知起行之相，故不強說進證。
長水謂其未證，非過。 ^373b22

△二、登伽一類證入。 ^373b28

此一類約修證種熟隨悟頓證者，然圓頓乘悟即徹底，
證分淺深，登伽顯呪不思議力所加持故，
頓能進證，故與此等作一類也。
凡經敘證多從深至淺，此中三科但約圓位：
一、初住，二、七信，三、初信也。
就分三： ^373b30

△一、得法眼淨。
orig::  ^373b38

普會大眾，天龍八部，有學二乘，及諸一切新發心菩薩，
其數凡有十恒河沙，皆得本心，遠塵離垢，獲法眼淨。
commentary::  ^373b40

普會至恒沙，舉能證人。
首句總舉，次句人天，三句小乘有學，四、
五句大乘初心，七、八句總紀數也。
然小乘意含無學，以齊七信，故末三句判所證位。
初句所證真，次句所斷妄，末句所證果名也。
此得本心，與三卷末阿難等獲本妙心，同一心相。
但彼悟得，此證得也。
良以圓人初後二心不別，故初住即證得本覺真心矣。
中句即四卷末想相為塵，識情為垢，二俱遠離也。
覺所覺空則塵遠，空所空滅則垢離矣。
得法眼淨者，資中曰：莊嚴論解法眼淨，初地見道也。
若依圓教，即十住初心也。 ^373b46

○葢生滅既滅，寂滅現前，即法眼淨矣。
此位是證徹圓通，因地心成，果地初步。
四卷末云：則汝法眼應時清明是也。 ^373c16

△二成阿羅漢。
orig::  ^373c22

性比丘尼聞說偈已，成阿羅漢。
commentary::  ^373c24

摩登伽今已出家，故從尼稱。
而性字即登伽之華言，阿羅漢即圓之七信。
借小聖名，稱大凡位。 ^373c26

問：安知非小？ ^373c28

答：若聞圓乘而證小果，譬如食純甘而得苦味，無斯理也。
縱有小種先以取證，以今法力不成定性，
增慢之流斷我伏法，何非菩薩？
按圓通即此根初解，先得人空而文齊於聞，
所聞盡同證斯位，理合比上加多，以登伽最劣，
舉劣況勝，多證可知矣。 ^373c30

△三、發菩提心。
orig::  ^373c40

無量眾生皆發無等等阿耨多羅三藐三菩提心。
commentary::  ^373c42

十恒河沙尚為有量，今稱無量者，愈不可名狀其多也。
吳興曰：按天台釋法華分別功德品，發菩提心，初入十信也。
故仁王般若云：十善菩薩發大心，長別三界苦輪海。 ^373c44

○據此位，在初信已發直深大悲之三心，按圓通當至動靜不生。 ^374a2

問：阿難所證初果，應齊圓之初信，今聞經之眾，
昔未證而尚成新證，何阿難先已證者，反不列斯位耶？ ^374a4

答：論斷見惑，舊證非新，何須列此？
若兼論發菩提心，則阿難既云證小，亦示緣生，
三心未顯，故亦未列斯位中也。
選根直入一大科已竟。 ^374a8

△二道場加行
此科為圓根近下者說也。
然下科為初方便，此科更為最初方便，亦助前圓通而已。
分二： ^374a14

△一初、請略說，又二：
△一阿難請又二。 ^374a18

△一禮謝自悟。
orig::  ^374a20

阿難整衣服，於大眾中合掌頂禮，心迹圓明，悲欣交集。
commentary::  ^374a22

心，謂本有真心。迹，謂修證事迹。
不達本有之心，則積行#CB04047;腮，徒勞無益。
不達修證之事，則塵埋寶藏，莫救貧窮。
今性修畢達，故曰心亦圓明。
悲，謂悲曠劫之雙迷。
欣，謂欣一時之圓悟。
由此而取證有期，故感激之深如此也。 ^374a26

△二拜請度他分二。
△一、標意。禮稱：
orig::  ^374a34

欲益未來諸眾生故，稽首白佛：大悲世尊！
commentary::  ^374a38

△二求請之言又二。
△一述己請意又二。
△一、先明自悟
orig::  ^374a40

我今已悟成佛法門，是中修行得無疑惑。
commentary::  ^374a44

經初原求得成菩提最初方便，上二句表已悟此也，
下二句表已但於前門中修，不勞道場也。 ^374a46

△二、後表為他。 ^374a48

顯道場，專為他請也。
又二：
△一、引證。佛言：
orig::  ^374b2

常聞如來說如是言：自未得度先度人者，
菩薩發心；自覺己圓能覺他者，如來應世。
commentary::  ^374b4

菩薩無明未盡，猶非得度。
然雙明因人果人，皆以利他為事，而菩薩更顯速急。
吳興曰：菩薩四誓，以度人為先。
如來十號，以應世為本也。 ^374b8

△二、願同菩薩。
orig::  ^374b12

我雖未度，願度末劫，一切眾生。
commentary::  ^374b16

△二正請道場又二。
△一明聖遠邪興。
orig::  ^374b18

世尊！此諸眾生去佛漸遠，邪師說法如恒河沙。
commentary::  ^374b20

欲佛說與定式，邪說不得亂真也。
△二、求遠離魔事。
orig::  ^374b22

欲攝其心入三摩地，云何令其安立道場遠諸魔事，於菩提心得無退屈？
commentary::  ^374b26

魔事擾動，定心不成，修正覺心，必至退屈，故求遠魔也。
尋常一往，便指耳門為最初方便，今詳此請，
則耳門尚為初心方便，道場方為最初方便也。 ^374b30

△二如來說分三。 ^374b34

△一、如來讚許。
orig::  ^374b36

爾時，世尊於大眾中稱讚阿難：善哉，善哉！
如汝所問，安立道場，救護眾生末劫沉溺。
汝今諦聽，當為汝說。
commentary::  ^374b38

善哉！有二意：一、善其發利他心，得菩薩正行；
二、善其請道場意，得利他法要也。
餘意可知。 ^374b42

△二、會眾欽承。
orig::  ^374b44

阿難大眾：唯然奉教。
commentary::  ^374b48

△三正與說示分二。
△一繫舉三學又二。
△一、引律標意。
orig::  ^374c2

佛告阿難：汝常聞我毗奈耶中宣說修行三決定義。
commentary::  ^374c6

標義數也。溫陵曰：三藏之中，毗奈耶律藏也，此大小戒通稱也。
決定者，決定修證，依於此中義也。 ^374c8

△二、指實定名。
orig::  ^374c10

所謂攝心為戒，因戒生定，因定發慧，是則名為三無漏學。
commentary::  ^374c14

前標決定，正謂決定，依此三序，無相踰越。
戒取攝心，檢異權小，麤從事相，多約身口也。
今取一念不生，目之為戒，但番對諸惡，
以分各念，其實念惟是一爾。
二持之中，亦惟止持，以此皆從微細心念，即訶禁之故也。
因戒生定者，緣攝心動少，漸向於定，如止風而波漸息也。
因定發慧者，緣心靜極，本明漸顯，兼照萬法，
如波停水湛，自體發光，照涵絲髮也。
此若泛言，通途皆爾。
今此所修，仍是耳根圓通，但為最初近下之根，
特加戒律、道場、持呪之三事，故大科云加行也。
至於因戒所生之定慧，仍是忘塵盡根妙定，及彼定所得三空慧耳。
觀經文但惟詳戒，而略於定慧可見也。 ^374c18

問：前門何不用此？
答：中根煩惱輕微，無自起淫等四念，且彼於忘塵時防護有力，
世俗曲屈已不容入，安有自起四念？
何況道理徑直等聲一併止絕哉？
至於阿難初果已能不入色聲等六塵，
但加反聞，尚不多費忘塵之力，安有自起淫等之念耶？
故知斯門特為塵勞素重，不待聲引而頻舉，
自發婬等四念，乃至身口亦所未免者，
加四戒以為反聞之前方便，加道場持呪以為正反聞時之助行也。
舊解全不知此，杳無一字，豈自此後別為一法門哉？
此非小失，故特為警示學人珍重。
結名三無漏，學者戒中已自不容一念漏於諸非，何況定慧？
然此非但不漏落於三有而已，以注心反聞兼不漏落空有二邊，
所以為真無漏，而非小乘比也。 ^374c40

△二別列三學分二。
△一、歷明預先嚴戒。 ^375a18

預先者，未入道場之先也，正以戒為定慧道場前方便故。
又二： ^375a20

△一、正教持戒又分三
△一躡前徵起。
orig::  ^375a22

阿難！云何攝心我名為戒？
commentary::  ^375a26

△二、開釋四重。
律中所犯，罪分輕重，而婬、殺、盜、妄，最為重者也。
分四： ^375a28

△一、斷婬。
溫陵曰：諸經戒殺居首，謂設化以慈悲為先。
此經婬戒居首，為真修以離欲為本。
葢欲氣麤濁，染污妙明，欲習狂迷，易失正受。
續生死，喪真常，莫甚於此。
故須首戒，而為清淨第一明誨也。
觀阿難起教，示遭邪染，而厥初發心，先厭欲濁，
至於三漸次中，一一首懲，然後身心妙圓，獲大安隱。
十信初心，由欲愛乾枯，而慧性圓明，遂階等妙。
諸世間人，由心不流逸，澄瑩生明，漸乎六天。
是故真修內攝，必先離欲也。
又分為二科： ^375a30

△一曲分損益之相又三 ^375a46

△一首陳持犯利害又二。
△一持則必出生死。
orig::  ^375a48

若諸世界六道眾生其心不婬，則不隨其生死相續。
commentary::  ^375b4

其心不婬，則是於諸婬欲，非但不動身口，
亦不生一念思想之心，方為不犯，方與攝心為戒相應。
餘三放此。溫陵曰：眾生皆因婬欲而正性命，故纏生死。
若欲愛枯乾，則殘質不續矣。 ^375b6

△二、犯則必落魔道。
又三： ^375b12

△一必不出塵
orig::  ^375b14

汝修三昧，本出塵勞，婬心不除，塵不可出。
commentary::  ^375b16

三昧即耳根圓通，塵勞即界內見思。
菩薩雖不實出三界，亦須於見思自在，
不為生死所縛，方為出塵勞矣。
今婬欲為塵勞上首，故不除，必不出矣。 ^375b18

△二、必墮魔類。
orig::  ^375b22

縱有多智，禪定現前，如不斷婬，必落魔道。
上品魔王，中品魔民，下品魔女。
commentary::  ^375b26

多智，謂慧能通達演說諸法。
禪定現前，謂善入住出發妙境界也。
不斷婬者，於禪定時，不決定捨絕婬念，縱其思惟也。
必落魔道者，以境隨心召，心逐境遷，必互相引。
今所念既在欲境，而欲境莫勝於魔，如水就濕，安有不墮於中者哉？
如陰魔中行空禪者，却留塵勞，廣化寶媛是也。
此葢定慧心靈，觸境流住，方有斯墮。
若無定慧，徒有婬習，則直墮地獄，安有魔宮之報乎？
上中下隨福厚薄，以為階降耳。 ^375b30

△三、兼成增慢
orig::  ^375b46

彼等諸魔亦有徒眾，各各自謂成無上道。
commentary::  ^375b48

未證謂證，未得謂得，七慢中增上慢也，亦是非果計果。 ^375c2

△二、預辯魔佛教儀。
欲人辯識，勿為魔所惑也。
分二： ^375c4

△一、貪婬化世即魔教又三
△一預記末法。
orig::  ^375c6

我滅度後，末法之中。
commentary::  ^375c8

△二、魔盛宣婬
orig::  ^375c10

多此魔民，熾盛世間，廣行貪婬，為善知識。
commentary::  ^375c12

此之魔民，即先世帶婬修禪之輩，來為教師，
神通智慧，密教行婬，以為佛事，遞相傳授，故曰廣行。
此盛行婬，非止心念，師徒皆當直墮阿鼻矣。 ^375c14

△三、陷人壞道。
orig::  ^375c18

令諸眾生，落愛見坑，失菩提路。
commentary::  ^375c22

愛即思惑，見即見惑，婬愛為教，思惑偏重。
然以婬為道，故亦見惑中大顛倒分別矣。 ^375c24

△二、教人斷婬即佛誨。
orig::  ^375c26

汝教世人修三摩地先斷心婬，是名如來先佛世尊第一決定清淨明誨。
commentary::  ^375c30

此中雖敕阿難，而後人不必親待阿難。
凡遇知識，憑經指誨，絕婬念，修圓通者，
即如阿難并釋迦及先佛親來，至心依從之。
凡言婬欲無碍，即魔王親來，速當驚避矣。
廣如陰魔中辯。 ^375c34

△三、確定菩提成否 ^375c40

眾生初心希菩提者，宿因教熏善根，及本覺內熏之力。
而難捨婬等者，乃俱生曠劫深重習氣，故多理欲交戰胸中。
正此兩難之際，忽遇魔師密傳，不礙菩提，鮮不欣然從之。
故上科示以被繫落魔，所以力止莫從也。
猶慮有習氣最重者，自心姑息，謂帶婬修禪，
雖不速得菩提，久當得之。
故此與之決定不斷，畢竟不成，斷之方可希望也。
分二： ^375c42

△一喻不斷無成又三。 ^376a6

△一、舉帶婬修禪。
orig::  ^376a8

是故，阿難！若不斷婬，修禪定者。
commentary::  ^376a10

△二、喻沙不成飯。
orig::  ^376a12

如蒸沙石欲其成飯，經百千劫只名熱沙。
何以故？此非飯本，沙石成故。
commentary::  ^376a14

△三、合婬不成道
orig::  ^376a18

汝以婬身求佛妙果，縱得妙悟皆是婬根，
根本成婬，輪轉三途必不能出，如來涅槃何路修證？
commentary::  ^376a20

首二句，合蒸沙作飯。
次五句，合經劫熱沙也。
婬禪妙悟，即沙之暫熱相也。
以帶婬之念為根本，而發妙悟，故曰皆婬根也。
暫生魔宮，恣造巨惡，三途備歷，求出無期。
末二句，言婬非涅槃之本，如沙非飯本故，故無修證路也。 ^376a24

△二、勸深斷方成。
orig::  ^376a32

必使婬機身心俱斷，斷性亦無，於佛菩提斯可希冀。
commentary::  ^376a34

此科正是今戒除心切至之言。
機者，發動之由，如弩牙也。
謂身之婬機，由心使作，心之婬機，由念弛放，
一念不生，方得身心俱斷。
斷性亦無者，此更究深而論。
斷性若存，終與欲對，則欲之緣影未忘，非竭絕也。
如病藥俱除，方為無病人也。 ^376a36

△二、判決邪正之說。
orig::  ^376a44

如我此說，名為佛說；不如此說，即波旬說。
commentary::  ^376a48

令人切辯，務從佛說而絕魔說也。
斷婬已竟。
△二斷殺。 ^376b2

科意及文，大意皆準前，知一二不同者，釋之而已。
此中所斷之殺，非但人畜，下至蠅虱蛇蝎等，皆勿殺也。
亦非但親殺，雖食肉服身，亦所不許。
又非但只禁身口，雖心念亦止絕矣。
分二： ^376b4

△一曲分損益之相又三 ^376b10

△一首陳持犯利害又二。
△一持則必出生死。
orig::  ^376b12

阿難！又諸世界六道眾生其心不殺，則不隨其生死相續。
commentary::  ^376b16

負命索償，為生死緣，故不殺則不續也。
△二犯則必落神道又分三。 ^376b20

△一必不出塵
orig::  ^376b22

汝修三昧，本出塵勞，殺心不除，塵不可出。
commentary::  ^376b24

△二、必墮鬼神
orig::  ^376b26

縱有多智禪定現前，如不斷殺，必落神道。
上品之人為大力鬼，中品則為飛行夜叉、
諸鬼帥等，下品當為地行羅剎。
commentary::  ^376b28

鬼神雖分勝劣，而均是惡趣，故從人而入者，謂之墮落也。
然惟識中有九品，此三品葢是上品內三品也。
中下多以慳悋為墮因，而此上三品皆有力明神，
如川嶽等，神通力洞，無畏富樂，一同人天，斯則修禪不斷殺生為墮因也。
世之邪人，固有積福求成神道，而不知墮惡趣，
隣地獄，易墜難昇也。
然須以定慧帶殺心者，方墮斯類，非是徒殺者所能墮也。
大力鬼即天行羅殺，今人間尊奉稱帝稱天者，多是此類也。 ^376b34

△三、兼成增慢
orig::  ^376c2

彼諸鬼神亦有徒眾，各各自謂成無上道。
commentary::  ^376c4

△二預辯鬼佛教儀又二。
△一、食肉化世即鬼教
前斷殺生，今言食肉者，以因食肉而殺生者多故。
雖不親殺，而財使轉殺，傷生業同。
故經云：為利殺眾生，以財網諸肉，二俱是惡業，死墮號呌獄。
故食肉即殺生也。
世故有能捨食肉而不禁殺生，往往見修行人不恕蠅虱等，
橫殺無數，甚為非理。
又有能禁殺生而不捨肉，二皆非理。
有志圓通者，痛宜戒之。
又分三： ^376c6

△一預記末法。
orig::  ^376c20

我滅度後，末法之中。
commentary::  ^376c22

△二鬼化食肉又二
△一述鬼化儀。
orig::  ^376c24

多此鬼神，熾盛世間，自言食肉，得菩提路。
commentary::  ^376c26

倡言食肉不碍成佛
△二廢權防難又三。
△一、明現在權化。
orig::  ^376c28

阿難，我令比丘食五淨肉，此肉皆我神力化生，本無命根。
commentary::  ^376c32

佛於藏通律中，聽彼教聲聞菩薩，除人蛇等二十種外，許食三淨肉。
今言是佛在時神力所為，則滅後豈可復食乎？
孤山曰：五淨肉者，律明三淨，不見為我殺，
不聞為我殺，不疑為我殺。
今言五者，加自死鳥殘也。 ^376c36

△二、出權化之由。
orig::  ^376c44

汝婆羅門！地多蒸濕，加以沙石草菜不生，
我以大悲神力所加，因大慈悲假名為肉，汝得其味。
commentary::  ^376c46

△三、明滅後非教。
orig::  ^377a2

柰何如來滅度之後，食眾生肉名為釋子？
commentary::  ^377a4

此可見凡佛許食肉者，皆佛在權變，漸引慈化耳。
及滅後，即實奪命之肉，可更食哉。
而深經廢權不許者，皆將滅示實，極護末法之誤墮也。
有志者，務從實而不可引權自欺矣。 ^377a6

△三、陷苦增纏，又為二： ^377a12

△一必陷苦海
orig::  ^377a13

汝等當知，是食肉人，縱得心開似三摩地，
皆大羅剎報，終必沉生死苦海，非佛弟子。
commentary::  ^377a16

心開者，禪定中得力受用境界現前也。
然食肉障深，似而非實，皆大羅剎者，以現行先同，
來報必隨，故以果目因也。
必沉苦海者，以羅剎增上轉惡，必至極苦處矣。 ^377a20

△二、必不出纏
orig::  ^377a26

如是之人相殺、相吞、相食未已，云何是人得出三界？
commentary::  ^377a28

以命債不了，解脫無期，何由出世哉。
△二、教人斷殺即佛誨。
orig::  ^377a30

汝教世人修三摩地，次斷殺生，是名如來先佛世尊第二決定清淨明誨。
commentary::  ^377a34

鬼佛化儀已竟。
△三確定解脫得否又二。
△一喻不斷難脫又分二。 ^377a38

△一、正喻
orig::  ^377a40

是故，阿難，若不斷殺修禪定者，譬如有人自塞其耳，
高聲大呌求人不聞，此等名為欲隱彌露。
commentary::  ^377a42

溫陵曰：修禪避罪，反乃行殺，塞耳避人，
反乃高聲，是欲隱彌露也。 ^377a46

○避罪二字宜改出世二字方好 ^377a48

△二、況顯。
orig::  ^377b2

清淨比丘及諸菩薩，於岐路行不蹋生草，況以手拔？
云何大悲取諸眾生血肉充食？
commentary::  ^377b4

溫陵曰：不故蹋，不故拔，仁慈之至，猶及草木，況食眾生肉耶？ ^377b8

△二、勸深斷方脫二。
△一舉能斷賞讚又二。 ^377b10

△一正以舉讚。
orig::  ^377b12

若諸比丘不服東方絲綿絹帛，及是此土靴履裘毳、
乳酪醍醐，如是比丘於世真脫，酬還宿債，不遊三界。
commentary::  ^377b14

毳即褐衣也。溫陵曰：東方不無裘毳，西土不無絲綿，各以多分言也。
酬還宿債，不遊三界者，上句當在下，譯人語倒也。 ^377b18

△二、徵起喻釋。
orig::  ^377b22

何以故？服其身分皆為彼緣。
如人食其地中百穀，足不離地。
commentary::  ^377b24

溫陵曰：足不離地者，劫初之人，體有飛光，
足若躡雲，由乎食地肥，啗香稻，故其體堅重，而足不離地也。 ^377b28

○身分。言絲等雖非身之血肉，未必皆奪命，
然亦是彼身之一分，用之則與彼成不離之緣矣。 ^377b32

△二、正勸斷許脫。
orig::  ^377b34

必使身心，於諸眾生，若身身分，身心二途，
不服不食，我說是人，真解脫者。
commentary::  ^377b38

溫陵曰：身，血肉骨髓也。
身分，裘毳乳酪也。
身服食，心貪求，二途須併斷也。 ^377b42

△二、判決邪正之說。
orig::  ^377b44

如我此說，名為佛說；不如此說，即波旬說。
commentary::  ^377b46

斷殺已竟。
△三斷盜。
此之偷盜，非只竊人之物，但言行詐異，
詃惑恐動，乃至一念希取利養者，皆是也。
分二： ^377b48

△一曲分損益之相又三
△一首陳持犯利害又二。 ^377c4

△一持則必出生死。
orig::  ^377c6

阿難！又復，世界六道眾生其心不偷，則不隨其生死相續。
commentary::  ^377c8

心不偷，忘其利欲貪得之心，一念不起也。
△二、犯則必落邪道。
又三： ^377c12

△一必不出塵
orig::  ^377c14

汝修三昧，本出塵勞，偷心不除，塵不可出。
commentary::  ^377c16

厭塵者方可以出塵，貪世者豈能以越世。
△二必墮妖邪
orig::  ^377c18

縱有多智，禪定現前，如不斷偷，必落邪道。
上品精靈，中品妖魅，下品邪人，諸魅所著。
commentary::  ^377c22

委曲取利，其心回邪，言行不正，故墮邪類。
精靈者，如山精水怪，具諸神通，似仙非仙，似神非神。
妖魅者，出沒世間，每每著人，或奪精氣，或盜財物。
邪人即被著之，人以其被著，言行妖異，惑亂於人。 ^377c26

△三、兼成增慢
orig::  ^377c32

彼等羣邪亦有徒眾，各各自謂成無上道。
commentary::  ^377c36

△二、預辯妖佛教儀二科。
△一、潛匿詃惑即妖教又三。 ^377c38

△一、預記末法。二、多妖偷化。
orig::  ^377c40

我滅度後，末法之中，多此妖邪，熾盛世間，
潛匿奸欺，稱善知識，各自謂己得上人法，
詃惑無識，恐令失心，所過之處，其家耗散。
commentary::  ^377c42

潛匿奸欺等者，主於取財，而妖言妖行，
或現妖通，自言自在，詐稱得道知識。
愚者不測，傾家奉之。 ^377c48

△三、誤人墮獄又為三。 ^378a2

△一、先以己教相形
orig::  ^378a4

我教比丘，循乞方食，令其捨貪，成菩提道。
諸比丘等，不自熟食，寄於殘生，旅泊三界，
示一往還，去已無返。
commentary::  ^378a6

方，處也。隨所到之處，以清淨乞食，即循方乞也。
首四句直標捨貪，謂不積聚，不自作也。
諸比丘下。釋出捨貪之故。
陸宿曰旅，水宿曰泊，如過客也。
但依佛自釋本意，不須多列。 ^378a10

△二、顯是違教倒說。
orig::  ^378a16

云何賊人假我衣服裨販如來，造種種業皆言佛法，却非出家具戒比丘為小乘道？
commentary::  ^378a18

首句，言其內心本即是賊。
二句，言外貌假借僧儀，志惟竊利，以如來為取利之媒，故曰裨販如來。
如言斯人，雖如來亦被所賣也。
造種種業，皆言佛法者，言無量莊飾，皆為取利，
皆為墜墮業因，而詐稱佛法。
若以前乞食真教相形較之，豈是佛法本意。
特彼顛倒，非法說法而已。
末三句，破其謗正惑人之言。
此等奸人，若以前乞食正教責之，彼心自稱已為菩薩行，反毀遵正教者為小乘道。
此又法說非法之顛倒也。 ^378a22

△三、正示疑誤深害。
orig::  ^378a38

由是疑誤，無量眾生，墮無間獄。
commentary::  ^378a40

聽彼法說非法之言，皆疑正教為小乘道，而從妄謗。
聽彼非法說法之言，皆誤以業因為真佛法，而遵妄行。
悉墮阿鼻，潛匿詃惑。
即妖教已竟。 ^378a42

△二教人斷偷即佛誨分二。 ^378a46

△一先出自已誨又四
△一、教以捨身微因。
orig::  ^378a48

若我滅後，其有比丘發心決定修三摩提，
能於如來形像之前，身然一燈，燒一指節，及於身上爇一香炷。
commentary::  ^378b4

三摩提，即耳根圓通如幻三摩提也。
此句下義，含慮有宿生盜業，為障勝修，乃修如是微因。
大凡燒然，須為消宿障，修大定，方成妙因。
若為財利名譽，仍獲大罪矣。 ^378b8

△二、許其畢債出世。
orig::  ^378b14

我說是人，無始宿債，一時酬畢，長揖世間，永脫諸漏。
commentary::  ^378b16

長揖，謂永辭也。孤山曰：盜者，取他依報，資於己身。
今損正報，以供上聖，故能翻破無始盜業。 ^378b18

△三仰揚明其近道。
orig::  ^378b20

雖未即明無上覺路，是人於法已決定心。
commentary::  ^378b24

覺路即菩提路，正謂圓通。
以方懺悔秉戒，未臻定慧，故曰未明。
已決定心者，決定信其宿業必消，覺路得明也。
溫陵曰：一切難捨，無過己身。
難捨能捨，則自餘貪愛決能棄捨。
故曰是人於法已決定心。 ^378b26

○若徒慕捨身，勉強毀形，現前盜業，又復新作，
根心貪愛，居然不改，尚不免於業苦，豈能決定明覺路哉。 ^378b34

△四、親證違此須償。
orig::  ^378b38

若不為此捨身微因，縱成無為，必還生人，
酬其宿債，如我馬麥正等無異。
commentary::  ^378b40

成無為者，證出世果也。
若不還生人間，償其宿債，有礙勝進及度生，故須償也。
溫陵曰：佛為宿詬比丘可食馬麥，故果成，
於毗蘭邑食之，示宿債必酬也。 ^378b44

△二、轉教先佛誨。
orig::  ^378c2

汝教世人修三摩地，後斷偷盜。
是名如來先佛世尊第三決定清淨明誨。
commentary::  ^378c4

預辯妖佛教儀已竟。
△三、確定三昧得否分二
△一、喻其不斷難得。
orig::  ^378c8

是故，阿難，若不斷偷修禪定者，譬如有人水灌漏巵欲求其滿，
縱經塵劫終無平復。
commentary::  ^378c12

△二勸其深斷方得分為二科。
△一惟依了義捨施又分三。 ^378c16

△一、身捨貪悋
orig::  ^378c18

若諸比丘衣鉢之餘分寸不畜，乞食餘分施餓眾生。
commentary::  ^378c20

上餘謂衣鉢之外，止持不貪也。
下餘謂自食已足之外，作持能施亦不悋也。 ^378c22

△二、心捨慢嗔。
orig::  ^378c24

於大集會，合掌禮眾，有人捶詈，同於稱讚。
commentary::  ^378c26

上二句敬人，能捨憍慢，必觀佛性同體，見人是佛也。
下二句忍已，能捨嗔恨，必觀真如平等，知毀同譽也。 ^378c28

△三、身心捨盡。
orig::  ^378c32

必使身心，二俱捐捨，身肉骨血，與眾生共。
commentary::  ^378c34

首二句雙承上身心無間，而力行檀度，
是必達四念處，無復人執也。
末二句令盡其分量，葢捨至身肉骨血，則身心寧復有遺餘哉？
葢必觀察苦、空、無我、無常、不淨之物，施作佛事耳。 ^378c36

問：此前方便，將次入道場，以修定慧，奈何遽捨身命？ ^378c42

答：此謂不悋身分，非捨身命，以非出假大捨時節也。
凡此皆為成就無偷之心。
如云：比丘觀智，身心尚須并捨，豈可復留偷心，曲取奉身利養哉？ ^378c44

△二、不引權乘欺誑
orig::  ^379a2

不將如來不了義說，迴為己解，以誤初學。
commentary::  ^379a4

不了義中，聽畜百一，所需但禁餘二。
或許不入大會，避辱不受。
又布施多不及於身分，今但依上了義教，不依不了義教也。
末二句，如因自己不能奉前三戒，或遇初學疑問，
却乃不認己過，曲引權乘，以明無礙。
初學蒙昧，亦信行之。
是內以自欺，外以誑人，莫大之罪也。
認過實言，罪猶輕耳。 ^379a6

△二、印其得真三昧
orig::  ^379a16

佛印是人，得真三昧。
commentary::  ^379a20

印即許也，許其必證圓通也。
觀此深斷一科，令人慚愧墮淚。
可見末法祖師，立為叢林，亦因時慈悲，
曲就利生，非得已也。
處此者，時時每愧不能取證，不萌一毫念利養之心，僅免罪戾。
或遇人引斯經為難，實言愧謝末法未能，切不可巧言無礙。
又或有傑士達此經，即能奉了義戒，誓取圓通者，
當愧服推仰，莫曲引他過，以飾己非。
至於主賓互競，惟利是急，當愧死矣。
曲分損益之相已竟。 ^379a22

△二、判決邪正之說。
orig::  ^379a36

如我所說，名為佛說；不如此說，即波旬說。
commentary::  ^379a40

斷偷已竟。
△四、斷妄。
妄語有二：發言不實為小妄語，妄稱證果為大妄語。
此中所斷，大妄語也。
此須出口，非同舉心。
分二： ^379a42

△一曲示戒勸之意又分四。
△一首陳妄語大損又為三。 ^379a46

△一、躡標妄語成魔。
orig::  ^379a48

阿難！如是世界六道眾生，雖則身心無殺、
盜、婬，三行已圓，若大妄語，即三摩地不得清淨，
成愛見魔，失如來種。
commentary::  ^379b2

如是躡前，顯三行縱圓，猶懼此罪，何況三行未圓者乎？
大妄語，且標名存，下科自釋。
溫陵曰：貪其供養，求己尊勝，名愛魔。
妄起邪見，謂己齊聖，名見魔。 ^379b8

△二、指實述其言意。
orig::  ^379b14

所謂未得謂得，未證言證。
或求世間尊勝第一，謂前人言：我今已得須陀洹果、
斯陀含果、阿那含果、阿羅漢道、辟支佛乘，
十地地前諸位菩薩，求彼禮懺貪其供養。
commentary::  ^379b16

得謂得道，指理言也。
證謂證果，指位言也。
須陀洹等即果，阿羅漢即道。
葢小乘理至羅漢而極，故言道也。
乘同道，位同果也。
求世尊勝，要恭敬也。
求彼禮懺，希供養也。
人於果人前懺悔，必盛陳供養故。 ^379b24

△三記其損善墮落。
orig::  ^379b32

是一顛迦消滅佛種，如人以刀斷多羅木，
佛記是人永殞善根無復知見，沉三苦海不成三昧。
commentary::  ^379b34

溫陵曰：一顛迦，即一闡提。
貝多羅樹，以刀斷則不復活，喻大妄永絕善根。
三苦海，三途也。 ^379b38

△二、表己禁敕顯偽。 ^379b40

佛有禁敕，諸聖決不敢違。
若違泄者，足知非聖。
分二： ^379b42

△一詳示真人必密又三。
△一、敕二聖冥化又為三。 ^379b44

△一、標隨類度生。
orig::  ^379b46

我滅度後，敕諸菩薩及阿羅漢，應身生彼末法之中，作種種形度諸輪轉。
commentary::  ^379b48

真身如空，應物現形，故曰應身。
又二聖於上二土中，別有法性妙身，此於同居應緣而現也，
乃分得隨類化身耳。
亦或普現色身，三昧所成也。 ^379c4

△二詳順逆二相。
orig::  ^379c8

或作沙門、白衣居士、人王宰官、童男童女，
如是乃至婬女寡婦、奸偷屠販。
commentary::  ^379c12

或作下。順相也。以此類迹多清淨故。
如是下。逆相也。以此類迹全染污故。
所謂示眾有三毒，又現邪見相也。
眾生應以此身得度者，即應現之無準矣。 ^379c16

△三、約佛事則同。
orig::  ^379c22

與其同事，稱讚佛乘，令其身心，入三摩地。
commentary::  ^379c24

首句四攝之一也。
雙承淨染二事，皆與之同。
若同其類而不同其事，則矯拂其心，不相順從。
眾假與同事，意在得其歡心，而遂稱讚佛乘以化之也。
此三摩地，不定耳根。 ^379c26

△二、明祕言無泄。
orig::  ^379c32

終不自言：我真菩薩、真阿羅漢。
泄佛密因，輕言末學。
commentary::  ^379c34

輕言末學者，輕易泄言於晚學之人也。
△三許臨終陰付。
orig::  ^379c36

惟除命終，陰有遺付。
commentary::  ^379c40

既示現受生，亦示現捨命。
陰，暗也。遺言付法，欲警其必行，然泄亦婉轉，
如杜順清涼之事，故曰陰付。 ^379c42

△二、因顯泄言必偽
orig::  ^379c46

云何是人惑亂眾生成大妄語？
commentary::  ^379c48

住則不泄，泄則不住，此一定軌則，如豐干等三聖是也。
若泄言仍住，顯是邪人要求利養，慎莫信之。 ^380a2

△三轉教先佛明誨。
orig::  ^380a6

汝教世人修三摩地，後復斷除諸大妄語。
是名如來先佛世尊第四決定清淨明誨。
commentary::  ^380a8

意不異前。
△四、確定菩提成否分二
△一、詳喻不斷無成。
又三： ^380a12

△一舉刻糞喻又二。
△一、先以喻明不得
orig::  ^380a14

是故，阿難！若不斷其大妄語者，如刻人糞為旃檀形，
欲求香氣，無有是處。
commentary::  ^380a16

△二、後以形顯違教。
orig::  ^380a20

我教比丘直心道場，於四威儀一切行中尚無虗假，云何自稱得上人法？
commentary::  ^380a22

溫陵曰：淨明云：直心為道場，無虗假故。
四儀，行住坐臥也。 ^380a26

○自稱者，妄稱也。
上人法諸，果人法也。
△二、舉妄號喻，又為二： ^380a28

△一、先以喻明取罪
orig::  ^380a30

譬如窮人，妄號帝王，自取誅滅。
commentary::  ^380a32

△二、後以況顯罪深。
orig::  ^380a34

況復法王如何妄竊？
commentary::  ^380a36

諸果皆法王位也。
△二、舉噬臍喻，又為二：
△一、先示因果虗偽
orig::  ^380a38

因地不真，果招迂曲。
commentary::  ^380a42

以大妄語為因，故不真。
求進反退，求昇反墜，故曰果迂曲。 ^380a44

△二、後喻菩提不成。
orig::  ^380a46

求佛菩提，如噬臍人，欲誰成就？
commentary::  ^380a48

溫陵曰：左傳噬臍，謂終莫能及也。
○以妄語而求正覺，如以自口而噬自臍，豈可及哉？ ^380b2

△二、深許能斷必成。
orig::  ^380b4

若諸比丘心如直絃一切真實，入三摩地永無魔事，我印是人成就菩薩無上知覺。
commentary::  ^380b8

溫陵曰：向以迂曲，故終莫成就；此能絃直，故印其成就也。 ^380b12

○菩薩無上知覺，即圓通真因地心。
然以因定果，亦是無上菩提矣。 ^380b14

△二、判決邪正之說。
orig::  ^380b16

如我此說，名為佛說；不如此說，即波旬說。
commentary::  ^380b18

開釋四重大科已竟。
大佛頂首楞嚴經正脉疏卷第六
 ^380b20
