
other:: 注仁王護國般若經卷第四
author:: 大宋國傳賢首祖教沙門　〔淨源〕　撰集
commentary:: 
△二、十聖法師。準大經疏，三賢、十聖皆以菩提心而為其體。
故清涼引起信云：菩提心有三：一者、直心，
正念真如法故；二者、深心，樂修一切諸善行故；
三者、大悲心，救護一切苦眾生故。
所念真如，亦即本智、本覺智故。
後二顯是恒沙性德。
然此三心，有一必兼餘二，而三賢互有增微。
十住直心增故，故名為解，解為行願本，故首而明之。
十行深心增，故名為行，依於前解以起行故。
十向大悲增，故名為願，迴前解行，願諸眾生離苦得樂故。
十地三心等證，故名善決定。
然則清涼既依起信三心之文，科判華嚴四會之經，
故推馬鳴大士為吾宗初祖，深為通才之所取證矣。
而習大疏者，不曉清涼之言，輙負馬鳴之德，何愚蔽之甚耶！
既知地前三心增微，次釋地上三心等證。
又此經十地，地地皆列地名，證如斷障、
觀智、成行五義耳。
然其地名、成行，此二與前匿王偈中文勢大同。
故於偈中，已依天親論文，釋十地之名；
依清凉疏義，釋十位之行。
今但引諸論解，證如斷障；亦引大經，解於觀智。
其結位、成行，厥或文略，則直示節段；其文繁者，則隨難別解。
今初，歡喜地法師。
文四：初、創入聖位。
orig::  ^574c39

復次，歡喜地菩薩摩訶薩超愚夫地。
commentary::  ^575a34

大經即云：超凡夫地。
疏釋云：以得出世間聖道故。
超即過義。
orig::  ^575a36

生如來家。
commentary::  ^575a40

疏云：如世王子生王家故，菩薩亦爾。
若在外道法中出家，不足為勝；今得佛所證法，方為尊勝。
orig::  ^575a42

住平等忍。
commentary::  ^575a46

謂初入信忍，住平等理。
故下偈云：歡喜菩薩轉輪王，初照二諦平等理。 ^575a48

△二、證如斷障。
orig::  ^575b2

初無相智照勝義諦，一相平等，非相無相。
commentary::  ^575b4

此地菩薩證徧行真如，以無相智照二空理，
非有相非無相，謂此真如二空所顯，無有一法而不在故。
梁攝論中名為徧滿，徧滿一切有為行故。
orig::  ^575b6

斷諸無明，滅三界貪。
commentary::  ^575b12

斷二障分別起者，即根本無明，初地施度徧增，故滅三界貪。
唯識名異生性障，梁攝論名凡夫性障，十地論名凡夫我相障。
然經論所出，名異義同，備如大疏。
orig::  ^575b14

未來無量生死永不生故。
commentary::  ^575b22

上明斷障即因亡，此無生死即果喪。
△三、觀智利物二：初、約法明權實。
orig::  ^575b24

大悲為首，起諸大願。
commentary::  ^575b28

大經云：菩薩起如是心，以大悲為首，智慧增上。
而言起諸大願者，此地菩薩有十大願：
初、發供養願，乃至第十、成正覺願。
願者，是希求義故。
十地論云：發諸大願，隨心求義故。
orig::  ^575b30

於方便智，念念修習，無量勝行，
commentary::  ^575b38

大經次前文云：善巧方便所攝，最上深心所持，如來力無量。
以此三句如次對今經，皆學權智也。
orig::  ^575b40

非證非不證，一切徧學故。
commentary::  ^575b44

權智涉有，非證也。
實智觀空，非不證也。
故大經云：此菩薩轉更勤修一切善根，而得成就敬順尊重諸佛教法。
故云一切徧學。
orig::  ^575b46

非住非不住，向一切智故。
commentary::  ^575c4

有悲故非住涅槃，有智故不住生死。
大經亦云：此菩薩不求一切資生之物，求一切智地故。
orig::  ^575c6

行於生死，魔不動故。
commentary::  ^575c10

謂四魔中而生死魔不能動故，即上文有智故不住生死。
大經又云：菩薩住如是法，名住菩薩歡喜地，以不動相應故。
orig::  ^575c12

離我、我所，無怖畏故。
commentary::  ^575c18

我與我所，該五怖畏。
如大經云：此菩薩離我想故，尚不愛自身，何況資財？
是故無有不活畏。
不於他所希求供養，唯專給施一切眾生，是故無有惡名畏。
遠離我見，無有我想，是故無有死畏。
自知死已，決定不離諸佛菩薩，是故無有惡道畏。
我所志樂，一切世間無與等者，何況有勝？
是故無有大眾威德畏。
orig::  ^575c20

無自他相，常化眾生故。
commentary::  ^575c34

謂菩薩以觀智利物，不見自相為能化，
他相為所化，終日化生而忘能所。
故大經云：菩薩住此歡喜地，念清淨波羅蜜，
念如來教化眾生，故生歡喜。
orig::  ^575c36

自在願力生諸淨土故。
commentary::  ^575c42

即前十大願中第七淨土願。
故大經云：又發大願，願一切國土入一國土，
一國土入一切國土，無量佛土普皆清淨，
無量智慧眾生充滿其中，隨眾生心而為示現，皆令歡喜。 ^575c44

△二、兼喻示權實。
orig::  ^576a2

善男子！此初覺智，非如、非智，非有、非無，無有二相。
commentary::  ^576a4

謂始覺實智一念現前，非所證如，非能證智，
唯一玅心，無能所二相。
故唯識論云：若時於所緣，智都無所得，
爾時住唯識，離二取相故。
orig::  ^576a6

方便玅用，非倒非住，非動非靜，
commentary::  ^576a12

謂方便權智，玅用應物，無愛見故，非倒非住；
實智證理，不趣寂故，非動非靜。
以無愛見異凡夫，而不趣寂異二乘。
orig::  ^576a14

二利自在，如水與波，非一非異。
commentary::  ^576a20

實智自利，澄湛如水；權智利他，汪洋如波。
挹之徧乎四海，非一也；攝之歸於一源，非異也。
orig::  ^576a22

智起諸波羅蜜多亦非一異。
commentary::  ^576a26

般若二利既爾，餘之五度二利亦然。
△四、結位成行。
orig::  ^576a28

於四阿僧祇劫，滿足修習百萬行願。
commentary::  ^576a32

有行無願，其行必孤。
有願無行，其願必虗。
行願相扶，如鳥之兩翼，車之兩輪，故能翱翔致遠也。
orig::  ^576a34

此地菩薩無三界業習，更不造新。
commentary::  ^576a38

前十迴向菩薩雖常修勝義，而受生三界，以其業習果報未壞盡故。
今此菩薩修出離行，滅三界貪，故無業習。
準華嚴疏，謂此地非但斷能起煩惱障，
亦斷惡趣諸業果等，故云不造新業也。
orig::  ^576a40

由隨智力以願生故。
commentary::  ^576a48

此則智增菩薩以其願心生於淨土，若是悲增即住三界利樂有情。
orig::  ^576b2

念念常行檀波羅蜜多。
commentary::  ^576b6

大經云：是菩薩十波羅蜜中，檀波羅蜜增上，
餘波羅蜜非不修行，但隨力隨分。
orig::  ^576b8

布施、愛語、利行、同事。
commentary::  ^576b12

經又云：常行大施，無有窮盡。
布施、愛語、利行、同事，如是一切諸所作業，
皆不離念佛，不離念法，不離念僧。
orig::  ^576b14

廣大清淨，善能安住，饒益眾生。
commentary::  ^576b20

經云：能以大施攝取眾生，善除眾生慳貪之垢。
△二、離垢地法師三：初、證如斷障。
orig::  ^576b22

復次，離垢地菩薩摩訶薩，四無量心最勝寂滅。
commentary::  ^576b26

此地證最勝真如，謂此真如具無邊德，於一切法最為勝故。
orig::  ^576b28

斷瞋等習。
commentary::  ^576b32

等取邪行習氣，以此地斷邪行障故。
謂修四無量心斷瞋習氣，持性戒成就斷邪行習氣。
言邪行者，謂所知障中俱生一分，及彼所起誤犯三業，能障二地故。 ^576b34

△二、觀智利物。
orig::  ^576b40

修一切行，所謂遠離殺害。
commentary::  ^576b42

大經云：性自遠離一切殺生。
疏：謂性自遠離，文屬殺生，義該下九。
orig::  ^576b44

不與不取。
commentary::  ^576b48

經又云：性不偷盜。
疏釋云：非理損財，不與而取，故名為盜。
orig::  ^576c2

心無染欲。
commentary::  ^576c6

經云：性不邪婬。疏謂：乖禮曰邪，染愛曰淫。
上皆護持身之三非。
orig::  ^576c8

得真實語。
commentary::  ^576c12

經云：性不妄語。疏：謂違想背心，名之為妄。
無相大師云：如實語者，能除妄語。
orig::  ^576c14

得和合語。
commentary::  ^576c18

經云：性不兩舌。疏：謂言不乖離，名離兩舌。
兩舌成事，能令離間。
無相曰：和合語者，能除兩舌。
orig::  ^576c20

得柔輭語。
commentary::  ^576c24

經云：性不惡口。疏：謂言不麤鄙，名離惡口。
無相曰：柔輭語者，能除惡口。
orig::  ^576c26

得調伏語。
commentary::  ^576c30

經云：性不綺語。疏：謂言辭不正，故云綺語。
其猶綺文無相曰正。
直語者，能除綺語。
此即護持口之四過。
orig::  ^576c32

常行捨心。
commentary::  ^576c38

經云：性不貪欲，於他財物不願不求。
疏：謂他所攝故。此揀於己。
orig::  ^576c40

常起慈心。
commentary::  ^576c44

經云：性離瞋恚，於諸眾生恒起慈心。
疏：謂心不瞋毒，故名離瞋。
orig::  ^576c46

住正直心。
commentary::  ^577a2

經云：又離邪見，住於正道，心見正直。
疏：謂治異乘見，小乘對大，非正道故。
此明護持意之三愆。
orig::  ^577a4

寂靜純善，離破戒垢。
commentary::  ^577a8

大經有寂靜純善十種深心。
唯識亦云：具淨尸羅，遠離能起微細毀犯煩惱垢故。
orig::  ^577a10

行大慈觀，念念現前。
commentary::  ^577a14

大經云：一切眾生互相破壞，我當令彼住於無上大慈之中。 ^577a16

△三、結位成行。
orig::  ^577a18

於五阿僧祇劫，具足清淨戒波羅蜜多。
commentary::  ^577a20

經云：此菩薩十波羅蜜中持戒偏多。
orig::  ^577a22

志意勇猛，永離諸染。
commentary::  ^577a24

重頌偈云：勇猛精勤一念中，我當離彼住實法。
上皆義引。 ^577a26

△三、發光地法師三：初、證如斷障。
orig::  ^577a28

復次，發光地菩薩摩訶薩住無分別。
commentary::  ^577a30

以無分別智證勝流真如。
唯識云：謂此真如所流教法，於餘教法極為勝故。
梁攝云：從真如流出正體智，正體智流出後得智，
後得智流出大悲，大悲流出十二部經，名為勝流法界故。
orig::  ^577a32

滅無明闇。
commentary::  ^577a40

此地斷闇鈍障，唯識云：謂所知障中俱生一分，
令聞思修法忘失，障彼三地勝定總持，
及彼所發殊勝三慧，入三地時便能永斷。 ^577a42

△二、觀智利物。
orig::  ^577a46

於無相忍而得三明。
commentary::  ^577a48

謂於無相信忍上品而發三明觀：過去宿命明，
未來天眼明，現在漏盡明。
orig::  ^577b2

悉知三世，無來無去。
commentary::  ^577b6

大經云：非從前際生，無過去也；非向後際去，
無未來也；非於現在住，求其住相不可得故。
orig::  ^577b8

依四靜慮、四無色定。
commentary::  ^577b12

大經明此地菩薩修色界四禪，無色界四空而清涼。
疏義皆依天親論文科釋。
論疏浩博，避繁不引。
orig::  ^577b14

無分別智，次第隨順。
commentary::  ^577b18

大經云：但隨順法故，而無所染著。
疏云：示入禪定，超欲等過，令物傚故。
尚不同於二乘自為，豈與凡外而同年哉？
orig::  ^577b20

具足勝定，得五神通。
commentary::  ^577b26

躡前起後也。玅用難測曰神，自在無擁曰通。
大疏云：寄同世間，故但得五。
orig::  ^577b28

現身大小，隱顯自在。
commentary::  ^577b32

大經云：此菩薩得無量神通力，以一身為多身，
多身為一身，或隱或顯，石壁山障，所往無礙，猶如虗空。
釋曰：即神境通也。
謂外色內身皆神之境，轉變多種，故偏受神名。
亦名神足，依欲勤觀之所成故。
亦名如意，隨意成故。
下之四名易了。
orig::  ^577b34

天眼清淨，悉見諸趣。
commentary::  ^577b44

經云：此菩薩天眼清淨，過於人眼。
見諸眾生生時死時，好色惡色，善趣惡趣，隨業而去。
orig::  ^577b46

天耳清淨，悉聞眾聲。
commentary::  ^577c2

經云：天耳清淨過於人耳，悉聞人天若近若遠所有音聲，乃至蚊蚋#CB00044;蠅等聲亦悉能聞。
orig::  ^577c4

以他心智，知眾生心。
commentary::  ^577c8

經云：以他心智如實而知，有煩惱心、無煩惱心，
散心、非散心，解脫心、非解脫心，有上心、
無上心，皆如實知。
上皆義引。
orig::  ^577c10

宿住能知無量差別。
commentary::  ^577c16

經云：念知無量宿命差別。
念知一生、二生，乃至無量百千生，我曾在某處，
如是名，如是姓，如是相貌，如是言音，無量差別，皆能憶念。
然大經云：念知無量。
今經云：宿住能知者。
大疏云：能念即宿住之知。 ^577c18

△三、結位成行。
orig::  ^577c26

於六阿僧祇劫行一切忍波羅蜜多。
commentary::  ^577c28

大經亦云：十波羅蜜中，忍辱偏多。
orig::  ^577c30

得大總持，利益安樂。
commentary::  ^577c32

此地菩薩能圓滿聞法總持故。
唯識論云：成就勝定大法總持，能發無邊玅慧光故。 ^577c34

△四、#CB08504;慧地法師三：
初、證如斷障。
orig::  ^577c36

復次，#CB08504;慧地菩薩摩訶薩，修行順忍無所攝受。
commentary::  ^577c40

此地初入順忍，證得無攝受真如，謂此真如無所繫屬，非我執等所依取故。
orig::  ^577c42

永斷微細身邊見故。
commentary::  ^577c46

此地斷微細煩惱現行障，謂所知障中俱生一分，與意識中任運而生身邊二見。
今入此地，永斷微細煩惱，即二見隨斷矣。 ^577c48

△二、觀智利物。
orig::  ^578a4

修習無邊菩提分法。
commentary::  ^578a6

菩提是覺，分是因義，為諸乘覺因故。
亦云道品，品即是類，因為果類故。
言修習無邊者，若準智論，但三十七無所不攝，則無邊道品亦在其中。
orig::  ^578a8

念處、正勤、神足、根、力、覺、道具足。
commentary::  ^578a14

三十七品，總有七類：一對治顛倒道，即四念處；
二斷諸懈怠道，謂四正勤；三引發神通道，
謂四神足；四現觀方便道，所謂五根；五親近現觀道，
即是五力；六觀自體道，謂七覺分；七現觀後起道，謂八正道。
具足二字，蒙上七類。
orig::  ^578a16

為欲成就，力無所畏，不共佛法，
commentary::  ^578a26

前修因行，希求果德，故云為欲成就。
△三、結位成行。
orig::  ^578a28

於七阿僧祇劫，修習無量精進波羅蜜多。
commentary::  ^578a32

十波羅蜜中，精進偏多。
orig::  ^578a34

遠離懈怠，普利眾生。
commentary::  ^578a36

上句自利，下句利他。
△五、難勝地法師三：初、證如斷障。
orig::  ^578a38

復次，難勝地菩薩摩訶薩！
以四無畏。
commentary::  ^578a42

一總持無畏，二知根無畏，三決疑無畏，四答難無畏。
orig::  ^578a44

隨順真如，清淨平等，無差別相。
commentary::  ^578a48

此地證得類無差別真如，謂此真如亦約生死涅槃皆平等故。
orig::  ^578b2

斷隨小乘，樂求涅槃。
commentary::  ^578b6

此地斷於下乘般涅槃障，今入真俗無差別道，便能斷之。 ^578b8

△二、觀智利物。
orig::  ^578b10

集諸功德，具觀諸諦。
commentary::  ^578b12

上句躡前道品，下句起後觀諦。
orig::  ^578b14

此苦聖諦，集、滅、道諦。
commentary::  ^578b16

苦聖二字，貫於三諦。
故大經云：此是苦聖諦，此是苦集聖諦，
此是苦滅聖諦，此是苦滅道聖諦。
聖者，正也，謂以無漏正法得在心故。
orig::  ^578b18

世俗勝義，觀無量諦。
commentary::  ^578b24

謂於四諦、二諦，以智觀彼有無量相，審不虗故。
故經云：苦有無量相，非諸聲聞、緣覺所知。
orig::  ^578b26

為利眾生，習諸技藝。
commentary::  ^578b30

大般若云：五地菩薩學五明故。
下文具列四明，多依清涼釋之，但略無內明。
orig::  ^578b32

文字
commentary::  ^578b36

即聲明，謂名、句、文身，同聲論中法施設建立故。
orig::  ^578b38

醫方。
commentary::  ^578b40

即醫方明謂善方藥療治諸病。
orig::  ^578b42

讚詠戲笑，工巧呪術。
commentary::  ^578b44

即工。巧明顯德曰讚，寄情曰詠，誦持密言曰呪，浮水入火曰術。
orig::  ^578b46

外道異論。
commentary::  ^578c2

即：因明。謂：言論、尚論、諍論、毀論。
orig::  ^578c4

吉凶占相
commentary::  ^578c6

亦是工巧明，謂占相工業，由前世善惡因，感此吉凶等故。
orig::  ^578c8

一、無錯謬。
commentary::  ^578c12

大經云：咸善觀察，一無錯謬。
彼經有持戒入禪等文，即內明也。
orig::  ^578c14

但於眾生，不為損惱。
commentary::  ^578c18

謂無捕獵損惱生事。
orig::  ^578c20

為利益故，咸悉開示。
commentary::  ^578c22

謂能起助道之事。
orig::  ^578c24

漸令安住，無上菩提。
commentary::  ^578c26

此文從但於眾生下三句全同大經，唯後句云無上菩提，大經即云無上佛法為異耳。
orig::  ^578c28

知諸地中出道障道。
commentary::  ^578c32

如經云：前得出世，未能順世，即是障道也。
今此能以五明攝化，即出道也。 ^578c34

△三、結位成行。
orig::  ^578c36

於八阿僧祇劫，常修三昧，開發諸行。
commentary::  ^578c38

十波羅蜜中，禪度偏多，故云常修三昧；
餘非不修，但隨力分，故云開發諸行。 ^578c40

△六、現前地法師三：初、證如斷障。
orig::  ^578c42

復次，現前地菩薩摩訶薩，得上順忍住三脫門。
commentary::  ^578c46

謂此地中上品順忍修三解脫門，證得無染淨真如。
故大經云：於空、無相、無願法中皆善修習。
言無染者，謂此真如本性無染，亦不可說後方淨故。
orig::  ^578c48

能盡三界，集因集業，麤現行相，
commentary::  ^579a6

集，緣也。業，果也。即緣因緣果，謂能盡十二因緣、三世因果。
言麤現行相者，此地斷麤相現行障，謂所知障中俱生一分執有染淨麤相現行，
彼障六地無染淨道，入六地時便能永斷。 ^579a8

△二、觀智利物。
orig::  ^579a14

大悲增上，觀諸生死。
commentary::  ^579a16

生死即生滅也。故大經云：大悲增上觀世間生滅。
疏釋云：前滅後生，染生淨滅故。
orig::  ^579a18

無明闇覆。
commentary::  ^579a22

無明發業，迷闇為性，隱覆真理。
orig::  ^579a24

業集。
commentary::  ^579a26

行支。業即罪行福行不動行，是彼無明所起之果故。
orig::  ^579a28

識種。
commentary::  ^579a32

識支若無行，熏終不成種。
orig::  ^579a34

名色
commentary::  ^579a36

若約生位，四蘊曰名，羯邏藍等為色。
orig::  ^579a38

六處。
commentary::  ^579a40

謂四七日後諸根滿位，名增則成第六意處，色增則成餘之五處。
orig::  ^579a42

觸。
commentary::  ^579a46

根境識三，和合生觸。
orig::  ^579a48

受。
commentary::  ^579b2

分別三受，領納於觸。
orig::  ^579b4

愛。
commentary::  ^579b6

受無厭足名愛。
orig::  ^579b8

取。
commentary::  ^579b10

愛欲不捨曰取。
orig::  ^579b12

有。
commentary::  ^579b14

愛取潤前六支為有。
orig::  ^579b16

生。
commentary::  ^579b18

始從中有，未衰變來，皆名為生。
orig::  ^579b20

老死
commentary::  ^579b22

生熟為老，老壞為死。
orig::  ^579b24

等，皆由著我。
commentary::  ^579b26

等，取憂悲苦惱。上明流轉門，下示還滅觀。
orig::  ^579b28

無明業果非有非無，一相無相而不二故。
commentary::  ^579b30

無明既滅，業果亦滅，所以會歸中道，雙非有無，故云一相無相而無二也。 ^579b32

△三、結位成行。
orig::  ^579b34

於九阿僧祇劫，行百萬空、無相、無願三昧。
commentary::  ^579b36

大經又云：百千空、百千無相、百千無願三昧，皆悉現前。
orig::  ^579b38

得一切般若波羅蜜多無邊光照。
commentary::  ^579b42

經云：即得般若波羅蜜現前，名無障礙智光明。
即般若度偏修也。 ^579b44

△七、遠行地法師三：初、證如斷障。
orig::  ^579b46

復次，遠行地菩薩摩訶薩修無生忍，證法無別。
commentary::  ^579b48

謂此地中修無生智，證得法無差別真如，以了種種教法同真無相故。
orig::  ^579c2

斷諸業果，細現行相。
commentary::  ^579c6

以六地菩薩雖修緣起觀，了無明業果，
而執先生後滅細相現行，故此地中以純作意斷細相現行障。 ^579c8

△二、觀智利物。
orig::  ^579c12

住於滅定，起殊勝行。
commentary::  ^579c14

經云：雖常寂滅，以方便力而還熾然，雖然不燒。
疏釋云：唯此一句具空中方便慧，有中殊勝行。
orig::  ^579c16

雖常寂滅，廣化眾生。
commentary::  ^579c20

即此地悲智雙行，行上句智，下句悲。
orig::  ^579c22

示入聲聞，常隨佛智。
commentary::  ^579c24

經云：雖常隨順佛智，而示入聲聞、辟支佛地。
疏釋云：非獨化凡，亦轉二乘，入佛慧故。
orig::  ^579c26

示同外道，示作魔王，隨順世間，而常出世。
commentary::  ^579c30

略引華嚴經疏，例釋外道諸魔。
如經云：雖示同外道行，而不捨佛法；雖超魔道，而現行魔法。
疏釋云：亦轉外道，著諸見故。
如佛示學二仙，令彼轉捨諸見著故。
雖示老、病、死、衰退即四魔等法，不行其因，名超魔地。 ^579c32

△三、結位成行。
orig::  ^579c40

於十阿僧祇劫，行百萬三昧善巧方便。
commentary::  ^579c42

十波羅蜜中方便偏多。
orig::  ^579c44

廣宣法藏，一切莊嚴，皆得圓滿。
commentary::  ^579c46

經云：二乘所有問難無能退屈，所有一切莊嚴之事出過一切等。 ^579c48

△八、不動地法師三：初、證如斷障。
orig::  ^580a2

復次，不動地菩薩摩訶薩住無生忍，體無增減。
commentary::  ^580a4

以中品無生智證不增減真如，謂此真如以住無相不隨染淨有增減故。
orig::  ^580a6

斷諸功用。
commentary::  ^580a10

功用即加行義，謂此地斷無相中加行障，
由有加行未能任運現相及土，此地能斷。 ^580a12

△二、觀智利物。
orig::  ^580a14

心心寂滅，無身心相，猶如虗空，
commentary::  ^580a16

大經云：遠離一切身想分別，無所取著，猶如虗空。
orig::  ^580a18

此菩薩，佛心、菩提心、涅槃心悉皆不起。
commentary::  ^580a20

即經云：佛心、菩提心、涅槃心尚不現起，何況起於世間之心？
orig::  ^580a22

由本願故，諸佛加持。
commentary::  ^580a26

上句明其勸因，下句總顯勸相。
故經云：此地菩薩本願力故，諸佛世尊親現其前，
與如來智，令其得入法流門中。
疏：釋云：法流者，決彼無生止水，令起無功用行河，任運趣佛智海。
經有七勸：一、勸修如來善調御智，二、勸悲愍眾生，
三、勸成其本願，四、勸求無礙智，五、勸成佛外報，
六、勸證佛內明無量勝行，七、勸總修無遺，成徧知道。
上明能勸；下顯勸所為，令起智業。
orig::  ^580a28

能一念頃，而起智業，雙照平等，
commentary::  ^580a44

經云：以諸佛與如是等無量無邊起智門故，
於一念頃所生智業，乃至所起無功用覺慧，
觀一切智智所行境，即能照所照平等耳。
orig::  ^580a46

以十方智徧不可說大千世界，隨諸眾生普皆利樂。
commentary::  ^580b4

十力智，即智地。故大經云：此菩薩智地，
名為不動地，無能沮壞故。
乃至第十，名為無功用地，先已成就故。
能放光明，照百萬佛剎微塵數世界，令諸眾生滅煩惱火，而得清涼。 ^580b6

△三、結位成行。
orig::  ^580b12

於十阿僧祇劫，滿足百萬大願，
commentary::  ^580b14

願度偏增。
orig::  ^580b16

心心趣入一切種、一切智智。
commentary::  ^580b18

即八地攝報果心，心即念念。
故經云：諸所作業，皆不離念佛，乃至不離念一切種、一切智智。 ^580b20

△九、善慧地法師三：初、證如斷障。
orig::  ^580b22

復次，善慧地菩薩摩訶薩住上無生忍，
滅心、心相，證智自在。
commentary::  ^580b26

明上品忍念念寂滅無相為相，證智自在所依真如，
謂若證得此真如已，於無礙解得自在故。
orig::  ^580b30

斷無礙障。
commentary::  ^580b34

此地菩薩斷利他中不欲行障故，得四辨無障礙故。 ^580b36

△二、觀智利物。
orig::  ^580b38

具大神通，修力、無畏，善能守護諸佛法藏。
commentary::  ^580b40

此明正修方便及說法之德，與大經廣略小異。
故彼經云：具廣大神通，修力、無畏、不共，
乃至作大法師，具法師行，善能守護如來法藏。
orig::  ^580b42

得無礙解，法義辭辨，演說正法，無斷無盡。
commentary::  ^580b48

大經明四無礙智：一、法，二、義，三、辭，四、樂說。
今經辨之，一字即樂說智，故彼經云：此菩薩以法無礙智知諸法自相，
義無礙智知諸法別相，辭無礙智無錯謬說，樂說無礙智無斷盡說。
orig::  ^580c2

一剎那頃，於不可說諸世界中，隨諸眾生所有問難，
一音解釋，普令歡喜。
commentary::  ^580c10

即問答成就也。故大經云：此菩薩，假使三千大千世界所有眾生咸至其前，
一一皆以無量言音而興問難，一一問難各各不同，
菩薩於一念頃悉能領受，仍以一音普為解釋，令其心樂各得歡喜。 ^580c14

△三、結位成行。
orig::  ^580c20

於萬阿僧祇劫，能現百萬恒河沙等諸佛神力。
commentary::  ^580c24

力波羅蜜偏增。
orig::  ^580c26

無盡法藏，利益圓滿。
commentary::  ^580c28

義亦同前。
△十、法雲地法師四：初、地行入心。
orig::  ^580c30

復次，法雲地菩薩摩訶薩無量智慧思惟觀察：
commentary::  ^580c32

準大經，有三句：初句云以如是無量智慧，
疏謂無量智者，阿含廣故；次句云觀察覺了已，
疏謂證智深故；後句云善思惟修習，疏引寶性論中，
謂地上菩薩起二修行：一、約根本智，名如實修，
即此證智；二、約後得智，名徧修行，即此廣智。
諸地具起上二種行，令於此二決擇思惟。
今經思惟居中，彼經處末。
orig::  ^580c34

從發信心。
commentary::  ^580c48

發十信心。
orig::  ^581a2

經百萬阿僧祇劫，廣集無量助道法，增長無邊大福智，
commentary::  ^581a4

大經即云：集無邊助道法，增長大福德、智慧。
疏：釋謂正助不住諸地，同修上句助道。
何因成助？由下句不住道。
以增福德，故不住無為；增智慧，故不住有為。 ^581a8

△二、證如斷障。
orig::  ^581a14

證業自在。
commentary::  ^581a16

此地證得業自在等所依真如，謂神通、
作業、總持、定門皆自在故。
orig::  ^581a18

斷神道障。
commentary::  ^581a22

斷於諸法中，未得自在障。
此障十地大法智雲，及所含藏所起事業。 ^581a24

△三、觀智利物。
orig::  ^581a26

於一念頃，能徧十方百萬億阿僧祇世界微塵數國土，悉知一切眾生心行。
commentary::  ^581a28

大經有知一切眾生心行三昧，疏釋云：化生無垢故。
orig::  ^581a32

上中下根，為說三乘。
commentary::  ^581a36

謂隨他意語，於一佛乘，分別說三。
上根菩薩，六度萬行，喻以牛車。
中根緣覺，十二因緣，喻以鹿車。
下根聲聞，四諦法門，喻以羊車。 ^581a38

△四、引歸一乘。
orig::  ^581a42

普令修習波羅蜜多。
commentary::  ^581a44

即隨自意語，會三乘之權，歸一乘之實，便成受位等行。
具智波羅蜜，即前謂無量智慧。
orig::  ^581a46

入佛行處，力、無所畏。
commentary::  ^581b2

若準大經，亦同地行入心，故彼經云：入如來所行處，
疏：謂解達真如佛所行處故。
orig::  ^581b4

隨順如來，寂滅轉依。
commentary::  ^581b8

即寂滅忍，通因、果二門，謂菩薩因忍以為能依，如來果忍以為所依。
大疏亦云：就果辨者，究竟廣大轉也。
然轉依義別，略有四種：一、能轉道，二、所轉依，
三、所轉捨，四、所轉得。
如諸論說。然不空三藏翻宣此經，三賢十聖與華嚴地前地上行相大同者，
蓋晉譯微言，唐翻至教，已傳中國，故賢聖名義有所稽耳。
不然，則何以難勝菩薩五明益物三句經文，唯無上菩提與無上佛法但兩字為異耶？
若夫羅什法師翻譯秦本，非獨闕五方菩薩說呪，
抑亦十地之名多有不同，蓋未見晉、唐二經矣。 ^581b10

△三、始終伏斷。依起信疏，將四相麤細寄顯反流四位，以明始覺分齊。
然此四相，約真心隨熏麤細差別寄說為四，非約一剎那心明四相也。
今先列名示數，後約位分別。
謂生相有一，住相有四，異相有二，滅相還一。
生相一者，名為業相，即同下經十地菩薩無間道修，望果名伏也。
住相有四：一、轉相，二、現相，三、智相，四、相續相。
其相續相，初地離之，即同下經見道位也。
餘之三相，七地、八地、九地各離一相，即同下經修道位也。
異相有二，滅相還一。
此皆地前離之，故此不論。
又見、修二位，兼引唯識，略示大意。
對文詳之，自當顯耳。 ^581b28

△次、釋經文，於中有二：初、望果名伏。
orig::  ^581c2

善男子！從初習忍。
commentary::  ^581c6

習忍亦名住忍，即從初賢十住位也。
orig::  ^581c8

至金剛定，皆名為伏，一切煩惱。
commentary::  ^581c10

此同起信金剛已，還約未斷生相，皆名為伏。
故論云：十地菩薩皆名不覺，謂不覺心源，故非究竟覺。
彼疏釋云：不了其源，始末同本故也。
言一切煩惱者，約生相根本無明生一切煩惱。
故論云：當知無明能生一切染法。
此之謂也。 ^581c12

△二、望因名斷。
orig::  ^581c20

無相信忍，照勝義諦。
commentary::  ^581c22

信忍，即初地以中道無相智，斷二障分別，
證勝義徧行真如，全同起信初地斷相續相耳。
orig::  ^581c24

滅諸煩惱，生解脫智，漸漸伏滅，
commentary::  ^581c28

二地已上，能滅二障俱生煩惱，分得解脫。
而智有淺深，故漸漸伏滅，大同起信。
七地、八地、九地，斷智相、現相、轉相耳。 ^581c30

△四、等玅修證三：初、修證明等玅。
orig::  ^581c34

以生滅心，得無生滅。
commentary::  ^581c36

同起信滿足方便。
故彼疏云：能破和合識內生滅之相，顯不生滅之性。
此在金剛因位極也。
orig::  ^581c38

此心若滅，即無明滅。
commentary::  ^581c42

心即生相，此相若滅，永無所餘，即無明滅。
故起信云：以覺心源，故名究竟覺。
彼疏云：始覺道圓，同於本覺故也。
此在佛地。 ^581c44

△二、知見辨等玅。
orig::  ^581c48

金剛定前所有知見皆不名見。
commentary::  ^582a2

即見修二位，亦同前文，不覺心源，故非究竟覺。
orig::  ^582a4

唯佛頓解具一切智，所有知見而得名見。
commentary::  ^582a6

即無學位亦同次文，以覺心源故名究竟覺。
又經云：菩薩知終不知始，唯佛如來始終俱知。
始者謂生相也，終者謂餘相乃至滅相也。
起信法雲地即等覺位。 ^582a8

△三、法喻顯等玅二：初、等覺。
orig::  ^582a14

善男子！金剛三昧現在前時，而亦未能等、無等等。
commentary::  ^582a16

謂未能等無等之位，互相齊等，故云無等等。
重言等者，唯與佛等，欲顯佛佛等正覺故。
orig::  ^582a18

譬如有人，登大高臺，普觀一切，無不斯了。
commentary::  ^582a22

足有所履，則登大高臺；身處虗空，則普觀一切。
可例楞嚴云：如登高山，身入虗空，下有微礙，名為頂地。 ^582a24

△二、玅覺。
orig::  ^582a28

若解脫位，一相無相，無生無滅，同真際，等法性。
commentary::  ^582a30

前則無間道修，此乃解脫道證。
一相無相，即同真際。
無生無滅，即等法性。
此之四句，亦大同前文。
orig::  ^582a32

滿功德藏，住如來位。
commentary::  ^582a36

起信論云：法性真如海，無量功德藏。
彼疏釋云：謂此法身如來藏中，含攝蘊積無邊恒沙性功德故。
然四法中，教淺理深，行分果圓。
今取深、圓，唯顯理、果。
謂上句理法即滿功德藏，下句果法即住如來位耳。 ^582a38

△五、雙結勸修三：初、結菩薩。
orig::  ^582a46

善男子！如是諸菩薩摩訶薩受持、解說，
皆往十方諸佛剎土，利安有情、通達實相。
commentary::  ^582a48

現身說法，利諸有情，皆令頓證實相。
orig::  ^582b4

如我今日，等無有異。
commentary::  ^582b6

此結前十三法師學佛行化，故無有異。
△二、結諸佛。
orig::  ^582b8

善男子！十方法界一切如來，皆依此門而得成佛。
若言越此得成佛者，是魔所說，非是佛說。
commentary::  ^582b12

結前始終伏，斷等玅修證。
△三、總勸修。
orig::  ^582b16

是故，汝等應如是知、如是見、如是信解。
commentary::  ^582b18

豈唯十三法師稟行斯道，抑亦十方諸佛遵仰此門。
法利既廣，故勸眾修，使知見一致，信解同歸耳。 ^582b20

△二、偈頌二：初、標舉。
orig::  ^582b24

爾時，世尊欲重宣此義，而說偈言：
commentary::  ^582b26

△二、重頌，分三：初、總頌三賢。
orig::  ^582b28

彼伏忍菩薩，於佛法長養，堅固三十心，名為不退轉。
commentary::  ^582b30

所依之忍，長養聖胎，信心及位，二俱不退。
△二、有十偈別頌十聖。
orig::  ^582b32

初證平等性，而生諸佛家，由初得覺悟，名為歡喜地。
commentary::  ^582b36

初地證玅平二智故，超凡夫地，生如來家。
orig::  ^582b38

遠離於染汙，瞋等種種垢，具戒德清淨，名為離垢地。
commentary::  ^582b40

二地心無染，欲斷瞋等習。
遠離二字，貫於初句。
orig::  ^582b42

滅壞無明闇，而得諸禪定，照曜由慧光，名為發光地。
commentary::  ^582b44

三地斷暗鈍障，以無分別智修四禪、八定。
orig::  ^582b46

清淨菩提分，遠離身邊見，智慧#CB08504;熾然，
名為#CB08504;慧地。
commentary::  ^582b48

四地修菩提分法，斷微細煩惱，則二見隨滅矣。
orig::  ^582c2

如實知諸諦，世間諸技藝，種種利群生，名為難勝地。
commentary::  ^582c4

五地，具觀四諦，習學五明，技藝工巧，咸悉開示。
orig::  ^582c6

觀察緣生法，無明至老死，能證彼甚深，名為現前地。
commentary::  ^582c8

六地能盡十二因緣，始滅無明因，終盡老死果。
orig::  ^582c10

方便三摩地，示現無量身，善巧應羣生，名為遠行地。
commentary::  ^582c12

七地具空中方便慧，現魔外形，示二乘身。
orig::  ^582c14

住於無相海，一切佛加持，自在破魔軍，名為不動地。
commentary::  ^582c16

八地忘身心相，趣寂滅海，諸佛加持，勸利羣品。
orig::  ^582c18

得四無礙解，一音演一切，聞者悉歡喜，名為善慧地。
commentary::  ^582c20

九地具四辨才，種種問難，皆以一音普為解釋。
orig::  ^582c22

智慧如密雲，徧滿於法界，普灑甘露法，名為法雲地。
commentary::  ^582c24

十地，廣集助道，於一念頃，以大智雲，徧微塵剎，
說一切乘，利樂群生。 ^582c26

△三、結頌佛果。
orig::  ^582c28

滿足無漏界，常淨解脫身，寂滅不思議，名為一切智。
commentary::  ^582c30

此之一偈，諸家訓釋云云，實繁不能備舉。
今以三句別明三德，一句總顯四義。
滿足無漏界，解脫德也。
寂滅不思議，法身德也。
名為一切智，般若德也。
其第二句，已顯常淨二義。
解脫即樂義，身即我義。
以四義融通，即三德耳。 ^582c32

△二、付囑奉持五：初、滅度災興二：初、明所護。
orig::  ^582c40

佛告波匿斯王：我滅度後，法欲滅時。
commentary::  ^582c44

即後五百歲，鬬諍堅固時，
orig::  ^582c46

一切有情造惡業故。
commentary::  ^582c48

五逆十惡。
orig::  ^583a2

令諸國土，種種災起。
commentary::  ^583a4

七難之外，天地災異，具載下文。
orig::  ^583a6

諸國王等，為護自身，太子王子，后妃眷屬，
commentary::  ^583a8

周姬之前后即妃耳，故天子之配謂之后，
而夏、商大率稱妃也。
眷屬謂帝之女曰公主，長公主是也。
orig::  ^583a10

百官百姓
commentary::  ^583a14

△二、顯能護。
orig::  ^583a16

一切國土即當受持此般若波羅蜜多皆得安樂。
commentary::  ^583a18

國安民樂，皆由般若。
前文謂奉持品，廣前內外二護，亦取此也。 ^583a20

△二、付囑所以
orig::  ^583a22

我以是經付囑國王，不付比丘、比丘尼、
優婆塞、優婆夷。所以者何？
無王威力，不能建立。
commentary::  ^583a24

然西聖之教，皆付囑于國王者，以其威加百辟，澤及庶民。
是故帝莊假一宵之夢，樹風聲於萬古，
而騰蘭乘外護之詔，弘德音於中華。
自茲歷代君臣同德，而三藏微言以光被天下也。
上釋不付意，下結勸持說。
orig::  ^583a28

是故，汝等常當受持、讀誦、解說。
commentary::  ^583a38

此文唯勸仁王。
△三、救護七難三：初、廣陳化境。
orig::  ^583a40

大王，吾今所化大千世界，百億須彌，百億日月，一一須彌有四天下。
commentary::  ^583a42

東弗婆提，此云勝身，身勝餘洲故。
南閻浮提，新云贍部，俱舍云：阿耨達池岸有樹名贍部，因以名洲。
提者，此云洲也。西瞿耶尼，此云牛貨，以牛貨易故。
北#CB15106;單越，此云勝生，
以定壽千歲，衣食自然故。
上總明四洲，下別示一天，下
orig::  ^583a46

此贍部洲十六大國，五百中國，十萬小國。
commentary::  ^583b8

今經云：大國十六。
楞嚴云：此閻浮提大國，凡有二千三百。
金光明云：此贍浮洲八萬四千城邑聚落等。
隨經所出，不可引例。 ^583b10

△二、略說七難三：初、總示。
orig::  ^583b14

是諸國中若七難起，一切國王為除難故，
受持解說此般若波羅蜜多，七難即滅國土安樂。
commentary::  ^583b16

然此除難，不必如前百座，但隨宜持說耳。
△二、別列。然下文七難，其間日月星辰之位，
雷電霜雪之名，並引儒典諸子以申其義。
若依佛經具而注之，恐厭繁文耳。
文分七別。初，日月改變。
orig::  ^583b20

波斯匿王言：云何七難？
佛言：一者、日月失度，日色改變白色、赤色、
黃色、黑色，或二、三、四、五日並照，月色改變赤色、
黃色，日月薄食。
commentary::  ^583b28

曆家之說，日月之食，謂日光。
以望時遙奪月光，故月食。
日月同會，合朔之時，月掩日光，日謂之食。
薄音博，近也。
orig::  ^583b34

或有重輪，一、二、三、四、五重輪現，
commentary::  ^583b40

△二、眾星失度
orig::  ^583b42

二者星辰失度，篲星。
commentary::  ^583b44

妖星也。其光似#CB00416;，除穢之象。
淮南子云：鯨魚死，彗星出。
一云：鯨魚目為彗也。
orig::  ^583b46

木星火星金星水星土等諸星。
commentary::  ^583c2

五星古德，亦以五分五色配之。
東方木青，南方火赤，西方金白，北方水黑，中央土黃。
orig::  ^583c4

各各為變。或時晝出，
commentary::  ^583c8

如一行禪師使奴獲七豕，即北斗七星盡出也。
△三、諸火燒物。
orig::  ^583c10

三者龍火。
commentary::  ^583c14

霹#CB15439;起火。
orig::  ^583c16

鬼火
commentary::  ^583c18

能發疾疫。
orig::  ^583c20

人火
commentary::  ^583c22

世有五通，遇現違緣，意願起火。
orig::  ^583c24

樹火。
commentary::  ^583c26

亢陽過時，樹木起火。
orig::  ^583c28

大火四起，焚燒萬物。
commentary::  ^583c30

不善業熟，隨處火起，皆火難也。
△四時序遷易。
orig::  ^583c32

四者，時節改變，寒暑不恒。
commentary::  ^583c34

不恒，猶云不定也。
上總標，下別列。
orig::  ^583c36

冬雨雷電
commentary::  ^583c38

言冬寒改變也。雨者，陰陽二氣力均，則能為雨。
孔子云：天作時雨，山川出雲。
雷者，陰陽相感而為雷激。
易云：雷出地豫，所以開發萌芽。
電者，陰氣伏夜泉，陽氣上通天，陰陽分爭，故為電也。
准南子云：電激氣。
orig::  ^583c40

夏霜冰雪
commentary::  ^584a2

言夏暑不恒也。霜者，大戴云：陰氣勝則陽氣衰而為霜也。
冰者，述征記云：水底有礬石，故上無冰凍也。
雪者，釋名云：雪，綏也。
水下遇寒而凝，綏綏然下也。
orig::  ^584a4

雨土石山，及以沙礫，非時降雹，
commentary::  ^584a12

五行傳云：陰陽相脇而為雹。
一云夏雹，或時飛激如彈丸。
orig::  ^584a14

雨赤黑水，江河泛漲，流石浮山。
commentary::  ^584a18

△五風蔽兩耀。
orig::  ^584a20

五者，暴風數起，昏蔽日月，發屋拔樹，飛沙走石。
commentary::  ^584a22

風者，天地之使也。
山海經云：四方皆有山，節宣其風。
詳其風有發止動靜之候，成敗萬物。
故五行志云：雨旱寒燠，亦以風為本。
四氣亂，故具罰常風也。 ^584a24

△六、二儀為災。
orig::  ^584a30

六者，天地亢陽，陂池竭涸，草木枯死，百穀不成。
commentary::  ^584a32

百穀者，楊泉物理論云：粱者，黍稷之總名；
稻者，溉種之總名；菽者，眾豆之總名。
三種各二十種，為六十。
蔬果之實，助穀各二十，凡為百穀。 ^584a34

△七、四方兵起
orig::  ^584a38

七者，四方賊來侵國，內外兵戈競起，百姓喪亡。
commentary::  ^584a40

兵所執器也。戈：即鎗之類。
說文云：戈廣二寸，長六尺六寸。 ^584a42

△三例餘
orig::  ^584a44

大王，我今略說如是諸難，其有日晝不現，
月夜不現，天種種災無雲雨雪，地種種災崩裂震動或復血流，
鬼神出現，鳥獸怪異，如是災難無量無邊。
commentary::  ^584a46

曲分有三：初結前，次別列，後總指。
並可見。
△三、彰能護教。
orig::  ^584b4

一一災起皆須受持、讀誦、解說此般若波羅蜜多。
commentary::  ^584b8

△四匿王驚問。
orig::  ^584b10

爾時，十六國王聞佛所說，皆悉驚怖。
波斯匿王白佛言：世尊！
何故天地有是災難？
commentary::  ^584b12

△五、如來為答二：初、正出所因。
orig::  ^584b16

佛言：大王！由贍部洲大小國邑，一切人民不孝父母。
commentary::  ^584b18

生身本故。
orig::  ^584b20

不敬師長。
commentary::  ^584b22

成德本故。
orig::  ^584b24

沙門！
commentary::  ^584b26

良福田故。
orig::  ^584b28

婆羅門！
commentary::  ^584b30

有志道故。
orig::  ^584b32

國王。
commentary::  ^584b34

通明粟散
orig::  ^584b36

大臣
commentary::  ^584b38

兼於將相。
orig::  ^584b40

不行正法。
commentary::  ^584b42

君不君，臣不臣。
orig::  ^584b44

由此諸惡。
commentary::  ^584b46

由上不孝不敬，不行正法。
orig::  ^584b48

有是難興。
commentary::  ^584c2

△二、總開能護二：初、以法合喻三：初、法。
orig::  ^584c4

大王！般若波羅蜜多能出生一切諸佛法。
commentary::  ^584c6

玅同三覺。
orig::  ^584c8

一切菩薩解脫法。
commentary::  ^584c10

分證三德。
orig::  ^584c12

一切國王無上法。
commentary::  ^584c14

外護三寶。
orig::  ^584c16

一切有情出離法。
commentary::  ^584c18

永超三苦。
△二喻
orig::  ^584c20

如摩尼寶，體具眾德。
commentary::  ^584c22

摩尼寶，梵語，正云末尼，此翻離垢，言此寶光淨，不為垢穢所染。
舊翻如意、隨意，皆義譯耳。
orig::  ^584c24

能鎮毒龍諸惡鬼神。
commentary::  ^584c28

能鎮毒龍，非時風雨，鎮惡鬼神，無橫疾疫。
orig::  ^584c30

能遂人心，所求滿足。
commentary::  ^584c32

隨人所須，皆得遂心。
orig::  ^584c34

能應輪王，名如意珠。
commentary::  ^584c36

若無此珠，七寶有闕。
orig::  ^584c38

能令難陀、#CB02494;難陀等，
commentary::  ^584c40

梵語難佗，此云歡喜。
#CB02494;難陀，此云極歡喜。
orig::  ^584c42

諸大龍王，降霔甘雨，潤澤草木，
commentary::  ^584c44

雲行雨施，品物流形，皆珠之益。
若引娑竭羅龍王所霔大雨，非大海不能安受，則非摩尼之澤矣。
orig::  ^584c46

若於闇夜，置高幢上，光照天地，明如日出。
commentary::  ^585a2

儒亦有言：珠稱夜光，故能繼照。
△三合
orig::  ^585a4

此般若波羅蜜多亦復如是。
commentary::  ^585a6

珠既具德，般若亦然。
△二、令尊聖教三：初、申供儀。
orig::  ^585a8

汝等諸王，應作寶幢及以幡蓋，燒燈散華廣大供養。
commentary::  ^585a10

△二、示出處。
orig::  ^585a12

寶凾盛經，置於寶案，若欲行時，常導其前。
commentary::  ^585a14

準僧史略云：駕頭牀子，即盛經七寶案也。
其制度以雜瓌珍間填成之，欵其足，高其緣。
所置之經，即仁王護國也。
使中官謹願者，馬上平持，舒徐而啟行，
望乘輿可百步，以為前導也。
即唐代宗永泰中，不空三藏重譯後置耳。
自後諸帝，或設而不作，則說案上無經；
或置而勿論，則云儀注合用。
此蓋弗知而不鄭重矣。
僧史又謂：今　大宋法物，克全用之，引導群下，
迎望見此，知駕近百步焉。
orig::  ^585a16

所在住處，作七寶帳，眾寶為座，置經於上，種種供養。
commentary::  ^585a32

△三例人天
orig::  ^585a34

如事父母，亦如諸天，奉事帝釋，
commentary::  ^585a36

如孝子之事二親，而言論天者，忉利并四天王、三十二天。 ^585a38

△三、說呪奉持五：初、來福去災。
orig::  ^585a40

大王！我見諸國一切人王，皆由過去侍五百佛，恭敬供養得為帝主。
commentary::  ^585a42

上推因辨果，下明聖人來則為福，去則為災。
略引偽秦彌天法師為例耳。
orig::  ^585a46

一切聖人得道果者，來生其國，作大利益。
commentary::  ^585b2

昔偽秦太史奏，有德星現於外國分野，
當有聖人入輔中國，得之者王。
符堅乃命庶子丕伐襄陽，取道安。
朱序為秦陷，置道安并習鑿齒。
堅喜曰：朕用師十萬，得一人半也。
一人謂安，半謂鑿齒。
國有疑謀，古器服篆隷寶玉所不識者，俾諮詢于安。
以故秦國足食足兵，威振海內，常患不得纘禹舊服，
登會稽而望滄海，朝萬國以號令天下。
茲可例得道果者來生其國，作大利益也。
上明來為福，下示去為災。
orig::  ^585b4

若王福盡，無道之時，聖人捨去，災難競起。
commentary::  ^585b22

堅累問安伐晉之計，安亟曰：晉德雖微，
天命未改，難可圖也。
君子亦以為私護本朝而實得禮也，故一言而兼致焉。
符以獨夫之見，舉百萬之兵，以符融治前軍，水陸並進。
晉命謝安以水軍七萬拒之。
王導以鼓吹求助於蔣山神，秦師大崩潰。
安初謂王子年曰：世途若此，蓋行乎？
年曰：公可前往，須吾償後債耳。
償亦尚音，茲亦可例。
若王福盡，聖人捨去，災難競起也。 ^585b24

△二、勅聖護國三：初、總示護國。
orig::  ^585b38

大王！若未來世有諸國王，建立正法護三寶者，我令五方菩薩摩訶薩眾往護其國。
commentary::  ^585b40

△二、別列菩薩。昔不空三藏所譯金剛頂瑜伽經，
其間有指菩薩名者，并手執持放光等義。
下文略引，皆青龍疏耳。
orig::  ^585b44

東方金剛手菩薩摩訶薩，
commentary::  ^585c2

即普賢菩薩。
orig::  ^585c4

手持金剛杵，放青色光。
commentary::  ^585c6

表除一切魔眾。
orig::  ^585c8

與四俱胝菩薩往護其國。
commentary::  ^585c10

兼東方持國天王，及將無量乾闥婆、毗舍闍而為眷屬。
orig::  ^585c12

南方金剛寶菩薩摩訶薩，
commentary::  ^585c16

即虗空藏菩薩。
orig::  ^585c18

手持金剛摩尼，放白色光。
commentary::  ^585c20

表除諸惡鬼神。
orig::  ^585c22

與四俱胝菩薩往護其國。
commentary::  ^585c24

兼南方增長天王，及將無量恭畔荼薜、茘眾而為眷屬。
orig::  ^585c26

西方金剛利，菩薩摩訶薩，
commentary::  ^585c30

即文殊菩薩。
orig::  ^585c32

手持金剛劒，放金色光。
commentary::  ^585c34

表除諸惡毒龍。
orig::  ^585c36

與四俱胝菩薩往護其國。
commentary::  ^585c38

兼西方廣目天王，及將無量諸龍富單那而為眷屬。
orig::  ^585c40

北方金剛藥叉菩薩摩訶薩，
commentary::  ^585c44

即摧伏一切魔怨菩薩。
orig::  ^585c46

手持金剛鈴，放琉璃色光，
commentary::  ^585c48

表除一切可畏藥叉。
orig::  ^586a2

與四俱胝藥叉往護其國。
commentary::  ^586a4

兼北方多聞天王，及將無量藥叉、邏剎娑而為眷屬。
orig::  ^586a6

中方金剛波羅蜜多菩薩摩訶薩，
commentary::  ^586a10

即轉法輪菩薩。
orig::  ^586a12

手持金剛輪，放五色光。
commentary::  ^586a14

表伏一切鬼魅。
orig::  ^586a16

與四俱胝菩薩往護其國。
commentary::  ^586a18

兼天帝釋及將無量諸天而為眷屬。
△三、立像申供
orig::  ^586a20

是五菩薩摩訶薩，各與如是無量大眾，
於汝國中作大利益，當立形像而供養之。
commentary::  ^586a24

△三、菩薩說呪三：初、整儀白佛。
orig::  ^586a28

爾時，金剛手菩薩摩訶薩等即從座起，
頂禮佛足，却住一面而白佛言：世尊！
我等本願承佛神力。
commentary::  ^586a30

本願為因，佛力為緣，內因外緣，其功克著。
orig::  ^586a34

十方世界一切國土，若有此經受持、讀誦、
解說之處，我當各與如是眷屬，於一念頃即至其所，
守護正法，建立正法，令其國界無諸災難，
刀兵、疾疫一切皆除。
commentary::  ^586a36

△二、述呪功能
orig::  ^586a42

世尊！我有陀羅尼能加持擁護，是一切佛本所修行速疾之門，
若人得聞一經於耳，所有罪障悉皆消滅。
commentary::  ^586a44

靈丹一粒，點鐵成金。
秘呪一聞，變災為福。
orig::  ^586a48

況復誦習而令通利？
以法威力，當令國界永無眾難。
commentary::  ^586b2

昔不空三藏嘗誦是呪，解羌胡之圍。
唐天寶元年壬子歲，西蕃大石康五國來冦安西。
其年二月十一日，奏請兵解援。
玄宗詔發師，計一萬餘里，累月方到。
得近臣言，且可詔聞不空三藏。
帝依奏，詔入內持念，請天王為救。
帝秉香爐，不空誦此經陀羅尼二七徧。
帝忽見神人可五百員，帶甲荷戈在殿前。
帝驚異，問不空。對曰：此毗沙門第二子獨徤領兵，
是必副陛下意，往救安西，故來辭耳。
請設食發遣。其年四月，安西奏云：去二月十一日已後，
城東北三十里，雲霧晦冥，中有人眾，可長丈餘，皆被金甲。
至酉時，皷角大鳴，聲振三百里，地動山傾。
經二日，大石康等五國當時奔潰，諸帳幕間有金毛鼠，
齧斷弓弩絃及器仗，悉不堪用。
斯須，城樓上有光明天王現形，無不見者。
斯皆誦習通利，護國界之明効耳。 ^586b4

△三、正說呪辭二：初、標舉。
orig::  ^586b32

即於佛前異口同音說陀羅尼曰：
commentary::  ^586b34

五聖不同為異口，發言無二曰同音。
△二、說呪。然諸佛密語，非因人所解，故不可解釋。
今菩薩說呪，乃是因人。
故準金剛頂、瑜伽、梵夾，或對翻梵國之文，
或迴順此方之語，略注要義。
其間辨#CB00701;、阿野等言，備如青龍本疏引文節釋。
orig::  ^586b36

娜謨〔歸命〕囉怛娜〔寶〕怛囉夜野〔三，順此方言，
即歸命三寶，上總下別〕娜莫〔頂禮〕阿哩夜
〔聖者〕吠路者娜野〔徧照〕怛他#CB10878;多夜
〔如來〕囉訶諦〔應供〕三藐三沒#CB00501;野娜莫
〔亦云稽首〕阿哩野〔聖者〕三滿多〔普〕#CB02494;捺囉野
〔賢〕冐地薩怛嚩野〔略云菩薩〕摩賀薩怛嚩野
〔大勇猛〕摩賀迦嚕抳迦野〔大悲者，即稽首聖者普賢菩薩大勇猛大悲者。
次正明宗旨〕怛你野他〔所為〕枳穰那〔智〕
鉢囉你閉〔燈〕惡乞叉野〔無盡〕句勢鉢囉底婆娜
〔辨才〕嚩底〔具，即辨才具〕薩嚩〔一切〕沒#CB00501;
〔佛〕嚩盧枳諦〔所觀，即一切佛所觀〕喻誐
〔相應〕跛哩你澀跛寧儼避囉〔甚深〕努囉嚩誐係
〔難測，即前圓成甚深難測〕底哩野特嚩
〔三世〕跛哩你澀跛寧〔圓成，即三世圓成〕
冐地質多〔正覺心〕散惹娜你〔能生，順此方言，
即能生正覺心〕薩嚩毗矖迦毗色訖諦達磨
〔法〕娑誐囉〔海〕三步諦〔出生，即從法海出生無礙解〕
阿暮伽〔無間斷〕室囉嚩儜〔聞，順此方言，
於諸佛所無間聽聞〕摩賀〔大〕三滿多〔普〕
 #CB02494;捺囉〔賢〕步彌
〔地〕涅哩野諦〔出生，順此方言，即出生大普賢地〕
尾野羯囉拏〔受記〕跛哩鉢囉跛你〔獲得，
順此方言，獲得受記〕薩囉悉#CB00501;那麼塞訖哩諦
〔作禮，即十地人之所作禮〕薩嚩〔一切〕冐地薩怛嚩
〔略云菩薩〕散惹娜你〔出生，順此方言，出生一切菩薩〕
婆誐嚩底〔世尊〕沒#CB00501;
〔覺〕麼諦〔母，順此方言，佛世尊母〕阿囉彌迦囉彌阿囉拏迦囉你摩賀
〔大〕鉢囉枳穰〔極智〕播囉弭諦〔離義、到義〕
娑嚩賀〔無住義，即大極智，離此到彼，無住涅槃〕
commentary::  ^586b46

△四、如來讚述。
orig::  ^586c40

爾時，世尊聞是說已，讚金剛手等諸菩薩言：
善哉，善哉！若有誦持此羅尼者，我及十方諸佛悉常加護，
諸惡鬼神敬之如佛，不久當得阿耨多羅三藐三菩提。
commentary::  ^586c42

△五、普勸受持。
orig::  ^586c48

大王！吾以此經付囑汝等，毗舍離國、憍薩羅國、
室羅筏國、摩伽陀國、波羅痆斯國、迦毗羅國、
拘尸那國、憍睒彌國、般遮羅國、波吒羅國、
末吐羅國、烏尸尼國、奔吒#CB02494;多國、
提婆#CB02494;多國、迦尸國、
瞻波國，如是一切諸國王等，皆應受持般若波羅蜜多。
commentary::  ^587a2

今經所列十六大國，與秦本大同小異。
又大集經月藏分大毗婆沙有一百二十四國，其梵音亦弗同耳。 ^587a12

△四、時眾獲益四：初、大眾發願。
orig::  ^587a16

時諸大眾阿修羅等，聞佛所說諸災難事，
身毛皆竪，高聲唱言：願我未來不生彼國。
commentary::  ^587a18

忍力未成，惡國難處。
中人之性，擇善是宜。
△二國王出家。
orig::  ^587a22

時，十六國王即捨王位，修出家道。
commentary::  ^587a26

楞嚴云：身雖出家，心不入道。
今砥教礪行，修出家道耳。
orig::  ^587a28

具八勝處、十一切處。
commentary::  ^587a32

即十徧處，皆如當機眾七賢中辨之。
orig::  ^587a34

得伏忍、信忍、無生法忍。
commentary::  ^587a36

亦如前文。
△三、諸趣得法。
orig::  ^587a38

爾時，一切人天大眾、阿修羅等，散曼陀羅華、曼殊沙華。
commentary::  ^587a40

前文已翻，此二即天上華。
orig::  ^587a44

婆師迦華。
commentary::  ^587a46

此云雨時，雨時方始出生，亦云夏生護華。
orig::  ^587a48

蘇曼那華。
commentary::  ^587b2

色黃白，亦甚香，不作大樹，四埀似蓋，上二即人間華。
orig::  ^587b4

以供養佛。隨其種性。
得三脫門。生空法空。
菩提分法。
commentary::  ^587b8

性有利鈍，證有淺深，餘文易識，不須多述矣。
△四、菩薩證道二：初、散華獲忍。
orig::  ^587b10

無量無數菩薩摩訶薩散拘勿頭華。
commentary::  ^587b14

亦云拘某佗，即黃色蓮華。
orig::  ^587b16

波頭摩華。
commentary::  ^587b18

亦云鉢特摩，即赤色蓮華。
orig::  ^587b20

而供養佛，無量三昧悉皆現前，得住順忍、無生法忍。
commentary::  ^587b22

△二、修定成佛
orig::  ^587b24

無量無數菩薩摩訶薩，得恒河沙諸三昧門真俗平等。
commentary::  ^587b26

修諸三昧，證平等理。
orig::  ^587b30

具無礙解，常起大悲。
commentary::  ^587b32

依智起悲。
orig::  ^587b34

於百萬億阿僧祇佛剎微塵數世界，廣利眾生，現身成佛。
other:: 
# 囑累品第八

commentary::  ^587b36

△三流通分。
orig::  ^587b40

囑累品第八
commentary::  ^587b42

初來意者，前明正宗當機受法，正宗既陳，
流通將演，故次來也。
又前之六品，開濟現在，此之一品，傳芳末葉，故次來也。
二釋名，囑謂付囑，累即重累，付而囑之，
俾弘宣正法，期佛種不斷也。
又囑此聖教，國王奉持，建立百座，永除七難。 ^587b44

△三、解經四：初、述時付囑二：初、勸誡述時。
orig::  ^587c4

佛告波斯匿王：今誡汝等，吾滅度後，
commentary::  ^587c8

金棺掩耀，玉毫收彩，乃示滅耳。
orig::  ^587c10

正法欲滅後五十年。
commentary::  ^587c12

正法一千年，將欲滅時。
後五十年，多聞牢固時。
orig::  ^587c14

後五百年。
commentary::  ^587c16

像法一千年後五百年鬬諍牢固時。
orig::  ^587c18

後五千年，無佛法僧。
commentary::  ^587c20

末法一萬年，取後五千年，三寶衰微，故云無也。
如河少水，亦得云無水耳。 ^587c22

△二、以經付囑。
orig::  ^587c24

此經三寶，付諸國王，建立守護。
commentary::  ^587c26

上付外護，次明內護。
orig::  ^587c28

令我四部諸弟子等，受持讀誦解其義理。
commentary::  ^587c30

先明自利，後乃利他。
orig::  ^587c32

廣為眾生，宣說法要，令其修習，出離生死。
commentary::  ^587c34

增修熏習，前諸觀門，出離分段，變易生死。
△二、惡主滅法二：先、別列。
文六：初、敘滅佛法二：初、立法制僧。
orig::  ^587c36

大王！後五濁世。
commentary::  ^587c42

俱舍論云：劫滅將末，壽等鄙下，猶如滓穢，
故名五濁，所謂劫濁、見濁、煩惱濁、眾生濁、命濁。
若釋楞嚴，五濁如長水。
疏：
orig::  ^587c44

一切國王、王子、大臣，自恃高貴，破滅吾教，明作制法。
commentary::  ^588a2

制者，禁也，謂王言出則禁制也。
orig::  ^588a4

制我弟子比丘、比丘尼，不聽出家修行正道，亦復不聽造佛塔像。
commentary::  ^588a6

△二舉喻兵奴。
orig::  ^588a10

白衣高座，比丘地立，與兵奴法，等無有異。
commentary::  ^588a12

白衣高座，喻將與主。
比丘地立，如兵事將，似奴奉主。
若依梵網經云：莫如外道癡人，若老若少，
無前無後，坐無次第，兵奴之法。
彼略疏釋云：不知禮法，實為兵奴。
兵奴豈非癡人？
orig::  ^588a14

當知爾時法滅不久。
commentary::  ^588a22

僧同兵奴，則滅法之由也。
△二、誡滅國土。
orig::  ^588a24

大王！破國因緣皆汝自作，恃己威力制四部眾，不聽修福。
commentary::  ^588a26

夫修出世福，莫大於三學，是故戒出三塗，
定出六欲，慧出三界，捨經律論，皆非真修也。
orig::  ^588a30

諸惡比丘受別請法。
commentary::  ^588a34

梵網經菩薩戒本亦名請僧踰越戒。
故彼經云：有出家菩薩、在家菩薩及一切檀越，請僧福田。
求願之時，應入僧房，問知事人：今欲請僧求願？
知事報言：次第請者，即得十方賢聖僧。
而世人別請五百羅漢菩薩僧，不如僧次一凡夫僧。
orig::  ^588a36

知識比丘，共為一心，互相親善，齋會求福。
commentary::  ^588a46

相知識者，同心相親，欺誣檀信，希求福利。
orig::  ^588a48

是外道法，都非我教。
commentary::  ^588b2

上之二種，皆非聖訓。
梵網亦云：若別請僧者，是外道法。
然宣律師有訃，請設則篇。
圓頂之徒，苟不披覽，曷明其軋則哉？
orig::  ^588b4

百姓疾疫，無量苦難，當知爾時，國土破滅。
commentary::  ^588b10

王者不稟正教，行外道法，民既受苦，國亦隨滅。
△三、非法繫僧。
orig::  ^588b12

大王！法末世時，國王、大臣、四部弟子各作非法。
commentary::  ^588b16

出家弟子若行非法，律有治罰。
orig::  ^588b18

橫與佛教，作諸過咎，非法非律，繫縛比丘，如彼獄囚。
commentary::  ^588b20

非正法，非戒律，釋上橫與佛教。
如彼獄囚，釋上作諸過咎。
orig::  ^588b22

當知爾時法滅不久。
commentary::  ^588b26

結文可見。
△四、總顯自壞四：初、約喻彰壞。
orig::  ^588b28

大王！我滅度後，四部弟子、一切國王、王子。
commentary::  ^588b30

通取世子。
orig::  ^588b32

百官
commentary::  ^588b34

該於州縣。
orig::  ^588b36

乃是任持護三寶者而自破滅，如師子身中蟲，
自食師子肉，非外道也。
commentary::  ^588b38

蓮華面經云：佛告阿難：譬如師子，若命終時，
若水若陸，所有眾生不敢噉食，唯師子身自生諸蟲，還自噉食師子之肉。
阿難！我之佛法非餘能壞，是我法中諸惡比丘自毀壞故。
彼經但喻內眾，今經自內及外不能持護三寶，皆自壞之。 ^588b42

△二、約法減壽。
orig::  ^588c2

壞我法者，得大過咎。
正法衰薄，民無正行，諸惡漸增，其壽日減。
commentary::  ^588c4

△三、別受三報。初、順現報。
orig::  ^588c8

無復孝子，六親不和。
commentary::  ^588c10

六親，謂父母、兄弟、夫妻。
或云：男女不取兄弟。
orig::  ^588c12

天龍不祐，惡鬼惡龍，日來侵害。
commentary::  ^588c14

惡鬼為疾疫，惡龍為旱澇，
orig::  ^588c16

災怪相繼，為禍縱橫。
commentary::  ^588c18

南北曰縱，東西曰橫，言其四方繼為災禍。
△二順生報。
orig::  ^588c20

當墮地獄、傍生、餓鬼。
commentary::  ^588c24

當墮之言，貫通二塗，非謂先墮地獄，次受傍生，後作餓鬼。 ^588c26

△三順後報。
orig::  ^588c28

若得為人，貧窮下賤，諸根不具，
commentary::  ^588c30

△四、總喻合法二：初、總喻。
orig::  ^588c32

如影隨形。
commentary::  ^588c34

形正則影直，業邪則報曲，喻順現報也。
orig::  ^588c36

如響應聲。
commentary::  ^588c38

空谷之響，由聲高低，喻順生報也。
orig::  ^588c40

如人夜書，火滅字存。
commentary::  ^588c42

火滅則無我、無造、無受者，字存則善惡之業亦不亡，喻順後報也。 ^588c44

△二合法
orig::  ^588c46

毀法果報亦復如是。
commentary::  ^588c48

以喻合法，故云如是。
此文雖近合第三，亦遠合前二，蓋有毀法之言耳。 ^589a2

△五、立籍驅役
orig::  ^589a4

大王！未來世中，一切國王、王子、大臣，與我弟子橫立記籍，
設官典主，大小僧統非理役使。
commentary::  ^589a6

佛世出家者，不立記籍，亦無主司，僧中統攝，所以不同俗役驅使也。
然此方有沙門統、僧統之官，而領緇徒。
如後魏皇始中，趙郡沙門法果，戒行精至，
開演法籍，太祖徵為沙門統。
太宗崇信，彌加於前。
永興中，前後授輔國、宜城子、中信俟、又安城公，皆固讓之。
俗官加僧，初聞於此。
復有罽賓沙門師賢，本是王種，東遊涼土，
復來京下，守道護教，魏帝詔賢為僧統。
僧統之官，自師賢始也。
orig::  ^589a10

當知爾時，佛法不久。
commentary::  ^589a26

非理役使，戒德罔修，故佛與法，住世不久。
△六、背聖從愚。
orig::  ^589a28

大王！未來世中一切國王四部弟子，當依十方一切諸佛常所行道建立流通。
commentary::  ^589a32

十方諸佛常所行道，即一門超出玅莊嚴路。
以此經頓漸俱收，遲速皆益，已悟者文字性離而持法，
未悟者無離文字而持義，是流通之相也。
orig::  ^589a36

而惡比丘為求名利，不依我法，於國王前自說過患，作破法緣。
commentary::  ^589a42

準梵網經第六說過戒，今引彼三義以消此文：
一、用心同，二、對境同，三、立制同。
言用心同者，賢首廣疏云：為貪利養及名聞故，
說他過惡，令名利向己等。
即同此文，而惡比丘為求名利也。
言對境同者，疏文又云：對國王、大臣說其過惡，
令彼捨信，破壞三寶。
即同此文，於國王前自說過患，作破法緣也。
言立制同者，而有三意：一、為壞信心故，
比丘宜弘護三寶，遏惡揚善，以生物信。
何容說過，塵黷信心，乖自利行？
故須深制之也。二、格量舋故，謂初心菩薩豈免過失？
理須讚其實德，成自正行。
而反以惡心苟求其短，言陳彼過，自負重#CB07703;，
故須制也。三、背恩德故，謂由三寶及戒法被身，
加成勝德，當獲大果，宜粉骨碎身，護持遺寄。
而今反以惡言說其罪過，背恩之甚，故須制也。
經云：不依我法。即彼經立制同也。
orig::  ^589a46

其王不別信受此語，橫立制法，不依佛戒。
commentary::  ^589b28

然則果斷可否之謂智，不有盛德大業，
辨是別非，皆信受其語，則背叛佛戒，從愚立制，自此而生也。
orig::  ^589b30

當知爾時法滅不久。
commentary::  ^589b34

△二、總結。
orig::  ^589b36

大王！未來世中，國王、大臣、四部弟子，自作破法、
破國因緣，身自受之，非佛法咎。
天龍捨去，五濁轉增。
若具說者，窮劫不盡。
commentary::  ^589b38

△三、仁王依教三：初、諸王誡心二：初、聞誡悲號。
orig::  ^589b44

爾時，十六大國王聞說未來如是諸誡，
悲啼號泣，聲動三千，天地昏闇，光明不現。
commentary::  ^589b46

△二、至心依教
orig::  ^589c2

時諸王等，各各至心受持佛語，不制四部出家學道，當如佛教。
commentary::  ^589c4

△二、大眾悲歎。
orig::  ^589c8

爾時，恒河沙等無量大眾皆共歎言：當爾之時，世間虗空是無佛世。
commentary::  ^589c10

△三、約義辨名二：初、匿王問。
orig::  ^589c14

爾時，波斯匿王白佛言：世尊！
當何名此經？我等云何奉持？
commentary::  ^589c16

△二、如來答二：初、法喻雙陳。
orig::  ^589c20

佛告大王：此經名為仁王護國般若波羅蜜多，
亦得名為甘露法藥，若有服行能愈諸疾。
commentary::  ^589c22

般若能斷煩惱之病，其猶甘露能愈諸疾。
故羅什云：寂滅甘露，即實相法也。
肇公亦云：大覺之道，寂滅無相，至味和神，喻若甘露。
先儒又謂：甘露，仁澤也。
以王者愛養耆老，則甘露降而松栢受之。
亦名天酒，其甘如飴糖，食之潤五藏，長年不飢渴耳。 ^589c26

△二、喻德勸持。
orig::  ^589c34

大王！般若波羅蜜多所有功德，猶如虗空不可測量。
commentary::  ^589c38

般若功德猶虗空，有三因緣不可測量故。
無著論云：一、徧一切處故，二、寬廣高大殊勝故，
三、無盡究竟不窮故。
orig::  ^589c40

若有受持讀誦之者，所獲功德能護仁王及諸眾生，猶如垣牆亦如城壁。
commentary::  ^589c46

經文二喻：猶如垣牆喻護眾生，亦如城壁喻護仁王。
orig::  ^590a2

是故汝等應當受持。
commentary::  ^590a6

△四、大眾奉行。
orig::  ^590a8

佛說是經已，彌勒、師子吼等無量菩薩摩訶薩，
舍利弗、須菩提等無量聲聞，欲界、色界無量天、
人，比丘、比丘尼、優婆塞、優婆夷、阿脩羅等一切大眾，
聞佛所說，皆大歡喜，信受奉行。
commentary::  ^590a10

依文殊菩薩所問經說，有三種義，歡喜奉行：
一、說者清淨，不為取著名利所染故；二、
所說清淨，以如實知法體故；三、得果清淨，即說益也。
注仁王護國般若經卷第四〔終〕
 ^590a18
